
Joe Abercrombie s-a născut în 1974 în Lancaster, 
Marea Britanie, şi a urmat Universitatea din 
Manchester, unde a studiat psihologia. A activat 
apoi în domeniul producţiei TV, înainte de a deveni 
editor de film liber-profesionist. În 2002 a început 
să scrie Tăișul sabiei (Nemira, 2011, 2017). Cartea 
a fost publicată în 2006 în treisprezece ţări şi a fost 
urmată de alte două volume, Fără îndurare 
(Nemira, 2013, 2017) şi Puterea armelor (Nemira, 
2013, 2017), care au încheiat trilogia în 2008. A 
mai publicat volumele Best Served Cold (2009), 
The Heroes (2011) și Red Country (2012). Cea mai 
recentă serie a autorului este trilogia Marea 
Sfărâmată, al cărei prim volum a apărut în 2014. 

Pentru Grace — Într-o bună zi vei citi această carte 
şi vei începe să-ți faci griji. 


Benna Murcatto salvează o viață 


Răsăritul de soare avea culoarea sângelui 
infectat. Curgea din est, păta cu roșu cerul 
întunecat şi însemna cu aur lichid crâmpeiele de 
nori. Mai jos, drumul şerpuia pe coasta muntelui 
către fortăreața Fontezarmo, un grup de turnuri 
ascuţite, cenușii pe bolta rănită a cerului. Zorii 
erau colorați în roşu, negru și auriu. 

Culorile meseriei lor. 

— Eşti deosebit de frumoasă în dimineaţa asta, 
Monza. 

Ea oftă, de parcă înfățișarea ei deosebită nu ar fi 
fost decât o întâmplare. De parcă nu ar fi stat un 
ceas în fața oglinzii ca să se gătească. 

— Asta-i realitatea. Constatarea ei nu-i vreun 


talent. Dovedești doar că nu ești orb. 

Căscă, se întinse ca să se dezmorțească și se 
aşeză mai bine în şa, făcându-l să aștepte. 

— Dar, te rog, continuă. 

El își drese zgomotos glasul și ridică o mână, 
aidoma unui cabotin care urmează să rostească 
monologul vieţii lui. 

— Părul tău mi se pare... o blană lucioasă de 
samur. 

— Eşti un cocoşel îngâmfat. Ieri cu ce ți se părea 
că seamănă? Cu draperia nopții. Mi-a plăcut mai 
mult, era mai poetic. Poezie proastă, ce-i drept, dar 
te-ai străduit. 

— Rahat! exclamă el, mijindu-și ochii spre nori. 
Atunci ascultă aici: ochii tăi strălucesc precum 
niște safire neprețuite! 

— Adică acum zici că am pietre pe față? 

— Buze ca petalele de trandafiri? 

Ea scuipă în direcția lui, dar el se aştepta la asta 
și se feri la timp. Stropii trecură peste capul calului 
și ajunseră pe pietrele zvântate de lângă drum. 

— Cu asta să-ţi uzi trandafirii, tembelule! Poţi 
mai mult de atâta. 

— Mi-e din ce în ce mai greu, mormăi el. 
Bijuteria pe care ţi-am cumpărat-o îţi vine superb. 

Ea îşi ridică mâna dreaptă ca să admire rubinul 
de mărimea unei migdale, în care se reflectau 
primele raze ale soarelui și care strălucea ca o rană 
deschisă. 

— Am primit daruri și mai urâte. 


— Se potriveşte cu firea ta pătimașă. 

Ea pufni pe nas. 

— Şi cu reputaţia mea pătată cu sânge. 

— Fac ceva pe reputaţia ta! Vorbe de oameni 
cretini! Eşti un vis. O fantasmă. Parcă ai fi... 

Și pocni din degete când găsi comparațţia. 

— Însăşi Zeița Războiului! 

— Zeiţă, zici? 

— A Războiului. Îţi place? 

— Merge. Dacă o să-l pupi în fund pe ducele 
Orso măcar pe jumătate la fel de bine, am putea 
chiar să primim un premiu. 

Benna își țuguie buzele. 

— Nimic nu-mi face mai mare plăcere dimineaţa 
decât imaginea feselor cărnoase ale Excelenței 
Sale. Sugerează... forță. 

Copitele tropăiră pe cărarea acoperită de praf, 
şaua scârțâi şi hamul zăngăni. Drumul făcea 
meandre peste meandre peste meandre. Restul 
lumii rămase undeva, sub ei. La răsărit, roșul 
sângeriu al cerului devenea un fel de roz palid. În 
fața ochilor le-a apărut râul, care șerpuia prin 
pădurea autumnală de la poalele văii povârnite. 
Scânteia ca o armată în marș și îşi urma cursul 
grăbit și implacabil către mare. Către Talins. 

— Aştept, spuse el. 

— Partea mea de complimente, firește. 

— O să-ţi plesnească tărtăcuța dacă ți se mai 
umflă doar un pic, zise ea, trăgându-se de 


manșetele din mătase. Şi nu vreau să-mi stropești 
cu terci de creier cămașa asta nouă. 

— M-ai omorât! exclamă Benna, ducând mâna 
la piept. M-ai înjunghiat în inimă! Așa îmi 
răsplătești tu anii de devotament, cățea fără 
suflet? 

— Cum de-ți permiţi să crezi că mi-ai fi devotat 
mie, țărane? Eşti ca o căpușă devotată unui tigru! 

— Tigru? Ha! Când te compară cineva cu un 
animal, de obicei se preferă șarpele. 

— Tot mai bine decât un vierme. 

— Curvo! 

— Laşule! 

— Criminalo! 

Aici nu putea să-l contrazică. Şi se lăsă din nou 
tăcerea. O pasăre începu să cânte dintr-un copac 
uscat de pe marginea drumului. Calul lui Benna 
se apropie de al ei și el îi murmură cu foarte, foarte 
multă tandrete: 

— Eşti deosebit de frumoasă în dimineața asta, 
Monza. 

Femeia zâmbi din colțul gurii. Colțul pe care el 
nu putea să-l vadă. 

— Ce să-i faci? Asta-i realitatea. 

Își îmboldi calul după un cot al râului și în fața 
lor se ivi zidul exterior al citadelei Fontezarmo. Un 
pod îngust traversa defileul ameţitor, ducând la 
poarta fortăreței. La celălalt capăt se căsca o 
arcadă primitoare ca un mormânt. 

— Au fortificat zidurile de anul trecut şi până 


acum, mormăi Benna. Nici prin gând nu-mi trece 
s-o iau cu asalt. 

— Nu te apuca acum să susţii că ai avea curaj 
să te sui pe scara aia. 

— Nici nu mi-ar da prin cap să îndemn pe 
altcineva să ia cu asalt citadela asta. 

— Nu te apuca să sustii că ai avea curaj să dai 
vreun ordin. 

— Nici nu m-aș gândi să mă uit la tine cum 
trimiți pe altcineva să o ia cu asalt. 

— Nu. 

Cu multă prudenţă se aplecă ușor din șa şi se 
încruntă la abisul din stânga ei. Apoi își ridică 
privirea la zidul din dreapta, ale cărui metereze 
desenau zimţi negri pe cerul zorilor. 

— Am impresia că Orso crede că cineva ar 
încerca să-l omoare. 

— Are duşmani? şopti Benna cu uimire 
prefăcută și holbând ochii. 

— Nu prea mulţi - doar jumătate din Styria. 

— Atunci... înseamnă că și noi avem dușmani? 

— Mai mult de jumătate din Styria. 

— Dar atât de tare m-am străduit să mă placă... 

Au trecut la trap printre doi oșteni posaci, cu 
sulițele și coifurile din oțel atât de lustruite, încât 
strălucirea lor te-ar fi putut orbi. Tropotul 
copitelor răsună prelung în întunericul din pasajul 
lung, care urca în pantă domoală. 

— Acum ai privirea aia. 

— Care privire? 


— Care zice „gata cu distracţia pe ziua de azi”. 

— Hm! mormăi ea, simțind cum nemulțumirea-i 
caracteristică îi strâmbă trăsăturile. Tu îți poţi 
permite să zâmbești. Ești personajul pozitiv. 

Lumea de dincolo de porți era cu totul alta - aer 
îmbibat cu parfum de levănţică și decor verde- 
aprins, după cenușiul muntelui. O lume cu pajiști 
îngrijite, cu garduri vii într-atât de torturate, încât 
să aibă forme de toată minunea, cu fântâni 
arteziene din care apa ţâșnea în sclipiri de 
diamante. Din păcate, la fiecare portal se aflau 
străjeri încruntaţi, cu crucea neagră a Talinsului 
cusută pe tunicile albe purtate peste armuri; și 
ăștia îţi stricau tot cheful. 

— Monza... 

— Da? 

— Haide să fie asta ultima noastră campanie, 
încercă să o convingă Benna. Ultima noastră vară 
petrecută pe câmpul de luptă. Hai mai bine să ne 
găsim o ocupaţie mai plăcută. Acum, cât timp mai 
suntem tineri. 

— Şi cum rămâne cu cele O Mie de Săbii? Mai 
degrabă zeci de mii acum. Contează pe noi şi ne 
așteaptă ordinele. 

— Să conteze pe altcineva. S-au însoțit cu noi 
pentru că şi-au zis că-i rost de ceva jafuri babane 
și le-am oferit destule ocazii din astea. Nu sunt 
loiali decât propriului profit. 

Se vedea nevoită să recunoască faptul că 
membrii celor O mie de Săbii nu erau oameni buni, 


nici măcar mercenari buni. Majoritatea erau mai 
mult decât niște criminali. lar mare parte dintre 
ceilalți aspirau să devină astfel. Însă nu asta era 
problema. 

— Trebuie să ai un scop în viață, mârâi ea. 

— Nu pricep de ce. 

— Aşa ești tu. Nu peste mult timp Visserine va 
capitula, Rogont se va preda, iar Liga celor Opt va 
deveni doar un vis urât. Orso se va putea încorona 
Rege al Styriei și nu va mai avea nevoie de noi. Ne 
vom împrăștia care încotro și vom fi uitaţi. 

— Dar nu merităm așa ceva. Am putea avea 
orașul nostru. lar tu ai putea să fii nobila ducesă 
Monzcarro de... de ceva. 

— lar tu neînfricatul duce Benna? râse ea 
disprețuitor. Fraier fără minte ce ești! Nici să te 
căci n-ai putea fără ajutorul meu. Războiul este o 
afacere destul de murdară, așa că refuz să mă bag 
în politică. Când Orso se încoronează, noi ne 
retragem. 

Benna oftă. 

— Păi, nu suntem mercenari? Cosca nu ar fi 
rămas niciodată lângă un patron ca ăsta. 

— Eu nu sunt Cosca. Plus că nu-i deloc înţelept 
să-l refuzi pe Lordul de Talins. 

— Aiurea! Pur și simplu îţi place să lupti. 

— Nu. Îmi place să câștig. Mai rămânem un 
singur sezon, apoi plecăm în lumea largă. Să 
vizităm Vechiul Imperiu. Să facem turul celor O 
Mie de Insule. Să navigăm până la Adua și să stăm 


la umbra Casei Creatorului. Să facem tot ce ne-am 
dorit. 

Benna se bosumflă, așa cum făcea întotdeauna 
când lucrurile nu ieșeau după vrerea lui. Se 
îmbufna mereu, dar nu refuza niciodată. Şi o irita 
uneori faptul că doar ea trebuia să decidă ce vor 
face. 

— De vreme ce-i evident că împreună n-avem 
decât o singură pereche de boașe, chiar nu simți 
câteodată nevoia să le mai porți şi tu? 

— Ție îți vin mai bine. Unde mai pui că tu ești 
aia mintoasă. E corect ca boașele să stea împreună 
cu creierul. 

— Tu ce-ai de câștigat din afacerea asta? 

Benna îi adresă un zâmbet larg. 

— Surâsul învingătorului. 

— Atunci dă-i înainte şi surâde cât pofteşti. 

Acestea fiind spuse, ea sări din şa, își îndreptă 
centura cu un gest smucit, aruncă hăţurile 
grăjdarului şi porni cu pași mari către intrarea în 
curtea castelului. Benna s-a împiedicat de mai 
multe ori în sabie când alerga să țină pasul cu ea. 
Deși își câștiga existența de pe urma războaielor, 
armele îl încurcau întotdeauna, făcându-l de 
rușine. 

Curtea interioară, mult mai păzită decât cea 
exterioară, avea terase largi, construite pe creasta 
muntelui, unde fuseseră plantați arbori exotici, 
mai cu seamă palmieri. O coloană străveche, 
despre care se spunea că ar proveni chiar din 


palatul lui Scarpius, se înălța semeaţă în centru și 
se reflecta în apa sclipitoare a unui heleșteu 
rotund, plin cu pești argintii. Curtea era mărginită 
pe trei laturi de imensitatea aceea din sticlă, bronz 
și marmură care era castelul ducelui Orso- 
aidoma unui motan monstruos cu un șoricel în 
labe. Din primăvară şi până acum, de-a lungul 
zidului nordic se mai construise încă o aripă 
extrem de spațioasă, ale cărei ghirlande decorative 
cioplite în piatră erau încă pe jumătate ascunse în 
spatele schelelor. 

— Ia uite ce au mai construit! spuse ea. 

— Mi se pare normal. Cum să-i ajungă prinţului 
Ario doar zece săli în care să-și ţină pantofii? 

— În zilele noastre niciun bărbat nu poate 
pretinde că e elegant dacă nu are cel puţin 
douăzeci de încăperi pline cu pantofi. 

Benna aruncă o privire încruntată la cizmele lui 
cu catarame aurii. 

— Eu n-am decât treizeci de perechi cu totul. Mă 
ustură inima de atâta sărăcie. 

— Pe toţi ne ustură, murmură ea. 

Un grup de statui, doar pe jumătate terminate, 
se înșirau de-a lungul acoperișului. Îl reprezentau 
pe ducele Orso dând de pomană săracilor. Ducele 
Orso împărțind cunoaștere celor ignoranţi. Ducele 
Orso apărându-i pe cei slabi. 

— Mă mir că n-a comandat și o statuie cu toată 
populaţia Styriei dându-i limbi în cur, îi șopti 
Benna la ureche. 


Ea îi arătă un bloc de marmură parţial prelucrat. 

— Asta urmează. 

— Benna! 

Contele Foscar, mezinul lui Orso, venea în goana 
mare pe lângă heleșteu, aidoma unui cățeluş 
exaltat. Bucuria îi lumina chipul pistruiat. 
Pietrişul proaspăt greblat îi scârțâia sub tălpi. De 
când îl văzuse Monza ultima dată, tânărul făcuse 
încercarea nesăbuită de a-şi lăsa barbă, însă 
firișoarele rare de păr de culoarea nisipului nu 
reușeau decât să-l facă să arate și mai mult ca un 
copil. O fi moștenit el toată curăţenia sufletească a 
familiei, dar frumusețea îl ocolise. Benna rânji, își 
repezi un braț peste umerii lui Foscar şi îi răvăși 
părul. Gestul acesta, considerat o insultă dacă ar 
fi venit din partea altcuiva, era sincer și fermecător 
când îl făcea Benna. Harul lui de a-i face pe 
oameni să se simtă bine o fascina mereu pe 
Monza. Talentele ei erau cu totul opuse. 

— A sosit tatăl tău? îl întrebă ea. 

— Da. Și fratele meu e aici. Stau de vorbă cu 
bancherul. 

— În ce ape se scaldă? 

— Bune, din câte mi-am dat eu seama. Dar îl 
cunoaşteţi și voi pe tata. Deşi nu s-a înfuriat 
niciodată pe voi doi, nu-i așa? Aduceţi mereu 
numai vești bune. Și astăzi veştile sunt bune, da? 

— Îi spun eu, Monza, sau...? 

— Borletta a căzut. Cantain e mort. 

Foscar nu se bucură. Nu avea apetitul tatălui 


său pentru cadavre. 

— Cantain a fost un om bun. 

Din câte îşi dădea seama Monza, remarca asta 
nu avea legătură cu subiectul. 

— A fost dușmanul tatălui tău. 

— Dar un om care merita tot respectul. Prea 
puţini au mai rămas în Styria. Chiar a murit? 

Benna pufni. 

— Ce să zic? Nu mai are cap și a fost tras în ţeapă 
deasupra porților. Așa că, dacă nu cunoşti un 
doctor al naibii de bun... 

Trecură pe sub o arcadă înaltă, dincolo de care 
urma un culoar întunecos și plin cu ecouri, ca 
mormântul unui împărat. Suliţe de lumină 
prăfoasă se strecurau înăuntru și se întâlneau pe 
pardoseala din marmură. Armuri vechi, în poziție 
de drepți, cu sclipiri mute; arme de demult, 
strânse în pumni din fier. Zgomotul ascuţit al unor 
tocuri de cizmă reverberă din pereți: un bărbat în 
uniformă neagră se apropia de ei. 

— Rahat! îi şuieră Benna în ureche. Vipera aia 
de Ganmark e aici. 

— Potoleşte-te! 

— Imposibil ca nemernicul ăsta indolent să fie 
atât de priceput în lupta cu sabia cum se spune... 

— Ba este! 

— Dacă aş fi măcar pe jumătate bărbat, aș... 

— Nu ești. Așa că stai cuminte! 

În mod cu totul straniu, chipul generalului 
Ganmark era lipsit de fermitate; mustaţa bleagă și 


ochii de un cenușiu spălăcit, mereu umezi, îi 
confereau o expresie de tristeţe veşnică. Se zvonea 
că fusese dat afară din oastea Uniunii pentru o 
necuviință de natură sexuală, în care fusese 
implicat un alt ofiţer; apoi traversase marea ca să- 
și găsească un stăpân cu vederi mai largi. Or, 
ducele Orso avea vederi nelimitate când venea 
vorba despre cei din slujba lui, cu condiția ca 
aceștia să-și dovedească eficienţa. Ea și cu Benna 
erau cele mai bune exemple în acest sens. 

Ganmark bâţțâi rece din cap către Monza. 

— Doamnă general Murcatto! 

Un alt salut la fel de ţeapăn și către Benna. 

— Generale Murcatto! Conte Foscar, sper că îţi 
faci exerciţiile? 

— Mă antrenez în fiecare zi. 

— Înseamnă că ai să ajungi un bun spadasin. 

Benna pufni: 

— Ori spadasin, ori o pacoste. 

— Și una, şi alta ar fi o realizare, rosti fără 
intonație  Ganmark, mâncând  terminațiile 
cuvintelor așa cum o făceau unioniștii. Bărbatul 
fără disciplină nu este mai bun decât un câine. De 
fapt, este chiar mai rău. lar soldatul fără disciplină 
nu este mai bun decât un cadavru. De fapt, este 
chiar mai rău. Pentru că un cadavru nu reprezintă 
nicio ameninţare la adresa camarazilor săi. 

Benna căscă gura, dar Monza i-o luă înainte. 
Dacă ţinea cu tot dinadinsul să se poarte ca un 
imbecil, o va putea face mai târziu. 


— Ce ai mai făcut în sezonul ăsta? 

— Mi-am făcut treaba, apărând flancurile 
voastre de Rogont și osprienii lui. 

— L-ai întârziat pe Ducele Tergiversărilor? rânji 
superior Benna. Grea sarcină! 

— Nu am avut decât un rol secundar. O notă 
comică într-o mare tragedie, însă sper că apreciată 
de public. 

Ecourile paşilor lor se amplificară atunci când 
trecură pe sub o altă arcadă și pătrunseră în 
rotonda cea înaltă din centrul palatului. Pereţii ei 
curbați erau, de fapt, uriașe panouri sculptate, 
care prezentau scene din vechime. Războaiele 
dintre Demoni și Magi și alte aiureli de genul ăsta. 
Cupola gigantică era acoperită cu fresce înfățișând 
șapte femei înaripate pe fundalul unui cer acoperit 
cu nori de furtună- femei în armuri, femei 
înarmate, femei furioase. Cele șapte ursitoare, 
stabilind destinele pământenilor, împărțindu-le 
noroc și ghinion. [Cea mai însemnată operă a lui 
Aropella. Monza auzise că a avut nevoie de opt ani 
ca să o termine. Și ea nu a reușit niciodată să scape 
de senzaţia pe care i-o provoca locul acesta- o 
făcea să se simtă mică, slabă, neînsemnată. Ăsta 
era și scopul. 

Urcară toți patru o scară atât de largă, încât de 
două ori mai mulţi oameni ar fi putut să stea pe ea 
umăr la umăr. 

— Şi încotro te-a dus talentul tău comic? îl 
întrebă ea pe Ganmark. 


— Prin foc şi moarte, până la porţile de la Puranti 
și înapoi. 

Benna strâmbă din buze. 

— Dar de luptat te-ai luptat? 

— De ce aş face-o? N-ai citit scrierile lui 
Stolicus?  „Animalul se luptă ca să obţină 
victoria...” 

— Generalul doar merge în marș până acolo”, 
termină Monza citatul. Ai stârnit multe râsete? 

— Presupun că niciunul din partea dușmanului. 
Și foarte puţine din partea celorlalți, însă așa este 
la război. 

— Eu am mereu timp să chicotesc, murmură 
Benna în treacăt. 

— Sunt oameni care râd cu ușurință. Aceștia 
sunt niște comeseni absolut încântători. 

Ochii umezi ai lui Ganmark se opriră asupra 
Monzei. 

— Remarc că tu nu zâmbești. 

— Am să zâmbesc și eu. Atunci când Liga celor 
Opt va fi înfrântă și Orso devine Rege al Styriei. 
Atunci ne vom putea pune săbiile în cui. 

— Experiența m-a învăţat că săbiile nu se simt 
prea bine atârnate în cui. Au obiceiul de a-și găsi 
drumul înapoi în mâinile oamenilor. 

— Presupun că Orso te va păstra, zise Benna. 
Fie doar ca să lustruiești podelele. 

Ganmark nici măcar nu clipi. 

— În cazul acesta, Excelenţa Sa va avea cele mai 
curate pardoseli din întreaga Styrie. 


În capătul scării era o uşă dublă, foarte înaltă, 
cu inserții de lemn lăcuit pe care erau sculptate 
capete de leu. Un bărbat solid se plimba încolo și 
încoace prin fața ei, aşa cum se plimbă un câine 
bătrân şi devotat prin fața ușii stăpânului. 
Credinciosul Carpi, căpitanul cu cea mai mare 
vechime în Mia de Săbii. Chipul său lătăreț, sincer, 
bătut de soare, vânt și ani, purta urmele sutelor 
de bătălii la care participase. 

— Hei, Credinciosule! 

Benna îl apucă pe bătrânul mercenar de mâna 
cât o lespede. 

— Ce te-a apucat să urci pe munte la vârsta ta? 
N-ar trebui să fii într-un bordel? 

— Ce bine ar fi, ridică din umeri Carpi. Dar 
Excelenţa Sa a trimis după mine. 

— Iar tu, fiind o fire supusă... te-ai supus. 

— De-aia mi se zice Credinciosul. 

— Cum stătea treaba în Borletta când ai plecat 
tu de acolo? îl întrebă Monza. 

— Era linişte. Cei mai mulți oameni sunt 
încartiruiţi în afara zidurilor, sub comanda lui 
Andiche și Victus. Bine ar fi dacă n-ar da foc 
locului, zic eu. Pe unii dintre cei mai de nădejde i- 
am lăsat în palatul lui Cantain, supravegheați de 
Sesaria. Veterani, ca mine, de pe vremea 
generalului Cosca. Bărbaţi trecuţi prin ciur și 
dârmon, nu nătăfleți repeziți ca ăștia de acum. 

Benna râse înfundat. 

— Adică din ăia de gândesc mai încet? 


— Gândesc încet, dar măcar gândesc tot timpul. 
Și ajungem unde trebuie într-un final. 

— Ce faci, intri? 

Foscar se împinse cu umărul într-o ușă și o 
deschise. Ganmark și Credinciosul îl urmară. 
Monza ezită o clipă în prag, încercând să-și 
compună cea mai dură expresie. Ridică ochii și îl 
surprinse pe Benna zâmbind la ea. Fără să se 
gândească, se pomeni că-i zâmbeşte și ea. Apoi se 
apropie de el și îi șopti la ureche: 

— Te iubesc. 

— Mi se pare normal. 

Benna intră primul și Monza pe urmele lui. 

Biroul personal al ducelui Orso era o sală din 
marmură de dimensiunile unei piețe. Ferestrele 
impunătoare înșşirate pe o latură erau deschise și 
prin ele intra adierea pătrunzătoare a vântului, 
înfoind draperiile viu colorate. Dincolo de ele se 
afla o terasă lungă, ce părea suspendată în aer şi 
care dădea spre cea mai abruptă coastă a 
muntelui. 

Peretele opus era acoperit cu tablouri extrem de 
înalte, creaţii ale celor mai însemnați artiști ai 
Styriei şi care înfățișau mari bătălii din istorie. 
Victoriile lui Stolicus, ale lui Harold cel Mare, ale 
lui Farans și Verturio, toate imortalizate în ulei de 
peneluri măiestre. Nu avea cum să-ți scape 
mesajul care spunea că Orso era ultimul dintr-un 
neam de regi biruitori, cu toate că străbunicul lui 
fusese nu numai un uzurpator, ci și un criminal 


ordinar. 

Cel mai mare tablou se afla chiar în fața ușii - era 
înalt de cel puţin zece metri. Şi cine să fie înfățișat 
în el, dacă nu Marele Duce Orso? Călare pe un 
armăsar cabrat, cu sabia strălucitoare ridicată 
deasupra capului, cu privirea-i pătrunzătoare 
ațintită în zare, îndemnându-și oamenii spre 
victorie în Bătălia de la Etrea. Pictorul părea să nu 
fi aflat că Orso nu se apropiase nici măcar la 
optzeci de kilometri de front. 

Să nu uităm însă că minciunile subtile au mereu 
câștig de cauză în fața adevărului, așa cum îi 
spusese el adesea. 

Ducele de Talins stătea ursuz la un birou, 
fluturând acum un condei în locul sabiei. Alături 
de el se afla un bărbat înalt, cumplit de slab, cu 
nasul coroiat, care se uita în jos cu atâta aviditate, 
de ziceai că-i un vultur care pândea moartea 
călătorilor însetaţi. În spatele lor, pe umbrele de pe 
perete, se contura o altă siluetă masivă. Gobba, 
garda de corp a lui Orso - un individ cu gâtul gros 
ca de porc. Prinţul Ario, fiul cel mare și 
moștenitorul ducelui, stătea tolănit într-un jilt 
poleit cu aur, nu departe de ceilalți. Picior peste 
picior, cu un pahar cu vin ţinut neglijent în mână 
și cu un surâs insipid pe chipul său chipeș, dar 
impasibil. 

— l-am găsit pe calicii ăștia rătăcind în jurul 
castelului! strigă Foscar. Și m-am gândit să ți-i 
aduc să-ți faci pomană cu ei, tată! 


— Pomană? 

Vocea ascuţită a lui Orso răsună prelung în sala 
imensă. 

— Nu-i chiar activitatea mea preferată. Făceţi-vă 
comozi, prieteni. Vin și eu imediat. 

— la te uită, Măcelăreasa din Caprile, murmură 
Ario, însoţită de micuțul ei Benna! 

— Înălțimea Ta, ce bine arăţi! 

De fapt, Monza credea că arată ca o puţă bleagă, 
însă își păstră părerea pentru sine. 

— La fel şi tu, dar mereu arăţi bine. Dacă toți 
soldaţii ți-ar semăna, aş putea fi tentat să iau și eu 
parte la campaniile militare. Ăla-i un farafastâc 
nou? 

Și Ario făcu un semn leneș cu degetele-i 
împopoţonate spre rubinul de pe mâna Monzei. 

— Doar un fleac pe care l-am avut la îndemână 
când m-am îmbrăcat. 

— Mi-ar fi plăcut să fiu și eu acolo. O cupă cu 
vin? 

— Așa, dis-de-dimineaţă? 

Ario privi printre pleoapele-i grele spre fereastră. 

— Din punctul meu de vedere noaptea nu s-a 
încheiat încă. 

Și a rostit vorbele astea cu emfază, de parcă o 
noapte nedormită ar fi fost cine știe ce act de 
eroism. 

— Eu nu refuz. 

Benna deja își turna licoarea, căci se pricepea 
mai bine decât oricine să facă pe grozavul. Cel mai 


probabil va fi beat în mai puţin de o oră și se va 
face de râs, dar Monza era sătulă să-l tot 
dădăcească. Ocoli şemineul monumental, susținut 
de statuile lui Juvens și Kanedias, și se îndreptă 
către biroul lui Orso. 

— Semnează aici, aici și aici, tocmai spunea 
slăbănogul, indicând documentele cu un deget 
descărnat. 

— Îl cunoşti pe Mauthis, nu-i așa? o întrebă 
Orso, aruncând individului o privire acră. Mă ţine 
în lesă. 

— Veşnic umilul tău slujitor, Excelenţă. Banca 
Valint şi Balk a fost de acord să-ţi acorde acest 
împrumut pe o perioadă de un an, după care, spre 
marele lor regret, îţi vor percepe dobândă. 

Orso pufni. 

— La fel cum ciuma regretă morţii pe care i-a 
făcut. 

Mai mâzgăli o ultimă buclă la ultima semnătură 
și azvârli condeiul. 

— Toţi ne ploconim în faţa cuiva, nu? Nu uita să 
le  transmiți patronilor tăi infinita mea 
recunoștință pentru indulgenţa de care au dat 
dovadă. 

— Aşa voi face. 

Mauthis strânse documentele. 

— Cu asta am încheiat afacerea, Excelenţă. Sunt 
nevoit să plec de îndată, dacă vreau să prind fluxul 
de seară spre Westport... 

— Ba nu. Mai stai puţin. Avem și altceva de 


discutat. 

Ochii morți ai lui Mauthis se opriră asupra 
Monzei, apoi reveniră la Orso. 

— Cum dorește Excelenţa Voastră. 

Ducele se ridică sprinten de la birou. 

— Atunci, să ne ocupăm de treburi mai plăcute. 
Zici că aduci vești bune, Monzcarro, da? 

— Chiar așa, Excelenţă. 

— Of, ce m-aș face fără tine? 

De la ultima lor întâlnire, îi apăruse o șuviță de 
culoarea fierului în părul negru, parcă şi niște 
riduri mai adânci la ochi, dar atitudinea lui 
poruncitoare era la fel de impresionantă ca în 
trecut. Se aplecă și o sărută pe ambii obraji, apoi 
îi șopti la ureche: 

— Ganmark e un comandant destul de bun, dar, 
cu toate că îi place să ia știuletele în gură, n-are 
strop de umor. Haide la aer să-mi povestești 
despre toate victoriile tale. 

O cuprinse cu un braţ pe după umeri și o 
conduse pe lângă sarcasticul Prinţ Ario, prin ușile 
mari deschise, pe terasa înaltă. 

Soarele se înălța și lumea se umpluse de culori 
și strălucire. Sângele se scursese de pe cer, lăsând 
în urmă-i un albastru intens, peste care se târau 
nori albi şi pufoși. Sub terasă, pe fundul acelei văi 
ameţitoare, râul cu sclipiri argintii șerpuia printre 
copacii cu frunzele verde-deschis, portocaliu-ars, 
galben-pal, roșu-aprins. Spre est, pădurea se 
fărâma, lăsând loc unui covor de câmpuri - petice 


de pământ necultivate și verzi, petice de pământ 
negru, holde aurii. Mai departe râul se întâlnea cu 
marea cenușie și se ramifica într-o deltă întinsă, 
sugrumată de insule. Monza abia dacă reușea să 
zărească  siluetele minuscule ale turnurilor, 
clădirilor, podurilor și zidurilor de acolo. Măreţul 
ducat Talins, nu mai mare decât unghia de la 
degetul ei mare. 

Miji ochii în vântul puternic și își dădu la o parte 
niște şuviţe rebele de păr de pe obraji. 

— Nu mă plictisesc niciodată de priveliștea asta. 

— Cum să te plictiseşti? Asta-i și motivul pentru 
care am construit blestemăţia asta de castel. De 
aici îmi pot supraveghea supușii, așa cum un 
părinte vigilent veghează asupra copiilor săi. Să se 
asigure că nu se rănesc în timp ce se joacă, vezi 
bine. 

— Poporul tău e norocos să aibă un tată atât de 
drept şi grijuliu. 

— „Drept şi grijuliu”, repetă Orso, încruntându- 
se şi privind gânditor la marea din zare. Crezi că 
aşa mă va ţine minte istoria? 

Monza credea că este foarte puţin probabil, dacă 
nu chiar exclus. 

— Cum zicea Bialoveld? „Istoria o scriu cei 
învingători.” 

Ducele o ţinuse strâns de umăr. 

— Ce frumos știi tu să vorbești! Plus că ești 
educată şi te pricepi să negociezi. Ario este destul 
de ambițios, nu zic, dar e leneș și nici nu-l duce 


mintea. Aș fi surprins dacă mi s-ar spune că a 
reușit să citească până la capăt un semn de pe 
marginea drumului. Nu-i pasă decât de 
curvăsăreala lui. Şi de pantofi. Pe de altă parte, 
Terez, fie-mea, plânge cu lacrimi amare pentru că 
am măritat-o cu un rege. Pe cinstea mea, dacă i l- 
aș fi dat drept mire pe marele Euz! însuși, s-ar fi 
smiorcăit şi mi-ar fi cerut să-i dau un soț cu 
aceeași poziție socială ca a ei. 

Oftă din rărunchi și continuă: 

— Ştii că străbunicul meu a fost mercenar. Deşi 
mie nu-mi place să bat toba pe chestia asta. 

Însă avea grijă să i-l pomenească pe străbunic 
din două în două întâlniri. 

— A fost un bărbat care nu a vărsat nicio lacrimă 
în toată viaţa lui și s-a încălțat cu ce apuca. Un 
luptător de condiţie umilă, ajuns la putere în 
Talins doar având mintea și sabia ascuțite. 

Mai degrabă prin cruzime și brutalitate, auzise 
Monza. 

— Tu şi cu mine suntem din același soi. Am 
pornit de la zero şi am ajuns cine suntem astăzi. 

Monza își mușcă limba ca să nu-i amintească lui 
Orso că el fusese moștenitor al celui mai bogat 
ducat din Styria și nu muncise nici măcar un ceas 
în toată viaţa lui. 

— Sunt foarte onorată, Excelenţă. 

— Nici pe departe cât meriți. Acum povesteşte- 


1 Euz- creatură fantastică, pe jumătate om, pe jumătate demon (n. tr.). 


mi despre Borletta. 

— Ai auzit despre lupta de pe Malul Înalt? 

— Am auzit că ai împrăștiat oastea Ligii celor 
Opt, la fel cum ai făcut la Pinii Dulci! Ganmark 
zice că armata ducelui Salier era de trei ori mai 
mare decât a ta. 

— O oaste mai numeroasă poate fi un neajuns, 
dacă oamenii care o alcătuiesc sunt puturoși, 
neinstruiţi și conduși de niște tembeli. Fermieri din 
Borletta, cizmari din Affoia, sticlari din Visserine. 
Amatori. Și-au ridicat tabăra pe malul râului, 
imaginându-și că noi suntem încă departe. Nici nu 
le-a dat prin cap să pună mai multe gărzi. Am 
traversat pădurea în miez de noapte și i-am atacat 
la răsărit, când nici armurile nu şi le puseseră pe 
ei. 

— Parcă-l şi văd pe porcul ăla umflat de Salier 
cum s-a rostogolit din pat ca să o ia la fugă. 

— Credinciosul a condus atacul. I-am înfrânt 
repede și le-am luat proviziile. 

— Mi s-a spus că ați înroșit cu sângele lor 
lanurile de porumb. 

— Abia dacă au opus rezistență. Au murit de 
zece ori mai mulți oameni încercând să treacă râul 
înot decât luptându-se. Am luat peste patru mii de 
prizonieri. Unii au fost răscumpărați, alții nu, iar 
alții au ajuns să fie spânzurați. 

— Nu i-a plâns nimeni, ce zici, Monza? 

— Eu în niciun caz. Dacă și-ar fi dorit atât de 
mult să trăiască, ar fi trebuit să se predea. 


— Cum au făcut la Caprile? 

Privi fix în ochii negri ai lui Orso. 

— Exact ca la Caprile. 

— Înseamnă că Borletta este sub asediu, nu? 

— Am cucerit-o. 

Chipul Ducelui se lumină la fel ca al unui băiețel 
la ziua lui de naștere. 

— Am cucerit-o? S-a predat Cantain? 

— Oamenii lui şi-au pierdut orice speranţă când 
au auzit de înfrângerea lui Salier. 

— Iar oamenii fără speranţă reprezintă un mare 
pericol, chiar și într-o republică. 

— Mai cu seamă într-o republică. Mulțimea l-a 
târât pe Cantain afară din palatul lui, l-a 
spânzurat de cel mai înalt turn, a deschis porțile 
și a făcut apel la mila celor O mie de Săbii. 

— Ha-ha-ha! Căsăpit chiar de aceia pe care s-a 
străduit să-i elibereze. Iată care este recunoștința 
omului simplu, Monza, nu crezi? Cantain ar fi 
trebuit să ia banii ăia când am vrut să i-i dau. Am 
fi scăpat amândoi mai ieftin. 

— Oamenii abia așteaptă să devină supușii tăi. 
Am dat ordine să li se cruţe viața, atunci când este 
posibil. 

— Din milă, nu? 

— Mila și lașitatea sunt unul și același lucru, se 
răsti ea. Dar ţie îţi trebuie pământul, nu vieţile lor, 
corect? Morţii nu se mai pot supune. 

Orso zâmbi. 

— De ce fiii mei nu iau aminte la învăţăturile 


mele așa ca tine? Sunt întru totul de acord. 
Spânzură-i doar pe șefi. Şi capul lui Cantain 
atârnat deasupra porților, zici? Nimic nu 
îndeamnă mai mult la supunere ca un exemplu 
concret. 

— Deja putrezește. Și capetele fiilor lui alături. 

— Excelentă treabă! 

Lordul de Talins bătu din palme de parcă vestea 
despre capetele putrezite era dulce muzică pentru 
urechile lui. 

— Și care este profitul? 

Aspectele financiare erau domeniul lui Benna, 
care se apropie şi scoase o hârtie împăturită din 
buzunarul de la piept. 

— Orașul a fost cercetat cu toată atenţia, 
Excelență. Am căutat prin cotloanele tuturor 
clădirilor, am scos toate podelele, am 
percheziționat toți oamenii. Am aplicat regulile 
curente din contractul în vigoare. Un sfert pentru 
cel care găsește, un sfert pentru căpitanul lui, un 
sfert pentru generali... 

Acum făcu o plecăciune adâncă, despături 
bucata de hârtie şi o întinse lui Orso. 

— ...şi un sfert pentru nobilul nostru stăpân. 

Zâmbetul ducelui se lărgi, pe măsură ce acesta 
studia cifrele. 

— Binecuvântată să fie Legea Sferturilor! Așa pot 
să vă țin pe amândoi în slujba mea încă puţin. 

Se băgă între Monza și Benna, îi luă cu blândeţe 
pe după umeri și îi conduse înapoi prin ușile 


vitrate, către masa rotundă, din marmură neagră, 
situată în centrul încăperii, cu o hartă uriașă 
întinsă pe ea. Ganmark, Ario și Credinciosul erau 
deja acolo. Gobba încă se ţinea în umbră, cu 
braţele-i vânjoase încrucișate peste piept. 

— Cum a rămas cu foștii noștri prieteni, care 
acum ne sunt dușmani înverșunațţi, cetăţenii 
trădători din Visserine? 

— Câmpiile din jurul orașului au fost incendiate 
până în apropierea porților. 

Cu doar câteva semne din deget, Monza dăduse 
semnalul masacrului în sate şi cătune. 

— Fermierii au fost alungaţi, vitele măcelărite. 
Urmează o iarnă de foamete pentru ducele Salier 
cel gras, iar primăvara va fi și mai și. 

— Va trebui să apeleze la nobilul duce Rogont și 
la osprienii lui, spuse Ganmark, cu umbra unui 
surâs pe buze. 

Prințul Ario pufni în râs. 

— Ducele ăsta dă mult din gură, dar nu se 
grăbeşte să sară în ajutorul nimănui. 

— Visserine este pregătită să îți cadă în braţe 
anul viitor, Excelenţă. 

— Și atunci Liga celor Opt va fi dezmembrată. 

— Iar coroana Styriei va fi a ta. 

Pomenirea coroanei alungi şi mai tare zâmbetul 
lui Orso. 

— lar pentru toate astea ţie trebuie să-ţi 
mulțumim, Monzcarro. Nu voi uita ce ai făcut. 

— Nu am făcut singură. 


— La naiba cu modestia ta! Benna și-a făcut și el 
treaba, la fel și bunul nostru prieten, generalul 
Ganmark. La fel şi Credinciosul. Însă nimeni nu 
poate tăgădui că această victorie este opera ta. 
Câtă dăruire, câtă fermitate, ce viteză de reacție! 
Vei triumfa la fel ca eroii din străvechea capitală 
Aulcus. Vei merge călare pe străzile din Talins, iar 
supușii mei te vor acoperi cu petale de trandafiri, 
în cinstea multelor tale biruinţe. 

Benna rânjea, dar Monzei nu i se părea deloc 
amuzant. Niciodată nu se dăduse în vânt după 
complimente. 

— Cred chiar că te vor ovaţiona mult mai tare 
decât o vor face vreodată pentru fiii mei. Te vor 
aplauda mai tare decât mă aplaudă pe mine, 
stăpânul lor de drept, căruia îi datorează atât de 
multe. 

Și parcă zâmbetul lui Orso se mai sfrijise. lar fără 
zâmbet, chipul lui era mai istovit, mai trist și mai 
împovărat de griji. 

— Te vor ovaţiona puţin cam prea tare pentru 
gustul meu. 

Cu coada ochiului, Monza surprinse o mișcare și 
îşi ridică instinctiv mâna. 

Șuierând, laţul i se înfășură în jurul gâtului şi în 
jurul mâinii, i-o ridică până sub bărbie, strivindu- 
i-o de beregată. 

Benna făcu un pas înainte. 

— Mon... 

Un fulger de oţel și prințul Ario îl înjunghie în 


gât, chiar sub ureche. 

Orso se dădu grijuliu înapoi, când sângele țâșni 
și împroșcă dalele pardoselii. Foscar rămase cu 
gura căscată și scăpă din mână paharul cu vin, 
care se făcu țăndări. 

Monza încercă să ţipe, dar prin traheea pe 
jumătate închisă nu reuși decât să guițe ca un 
porc dus la tăiere. Vru să-și scoată pumnalul cu 
mâna liberă, dar cineva o apucă de încheietură și 
o imobiliză. Credinciosul Carpi. 

— Ilartă-mă! îi şopti el la ureche, scoțându-i 
sabia din teacă și aruncând-o spre celălalt capăt 
al sălii. 

Benna se clătina pe picioare. Salivă roşie îi 
curgea din gură. Îşi ţinea o mână la ureche, iar 
sângele întunecat i se prelingea printre degetele 
albe. Bâjbâi cu cealaltă mână după sabia de la 
centură, în vreme ce Ario se uita încremenit la el. 
Apucă să o tragă din teacă doar pe jumătate, când 
generalul Ganmark făcu un pas spre el și îl 
străpunse calm și precis cu sabia lui- o dată, de 
două ori, de trei ori. Lin, fără zgomot. Singurele 
sunete auzite au fost ultimele suspine ieșite prin 
gura căscată a lui Benna. Sângele lui brăzdă 
pardoseala și îi desenă pete întunecate pe cămașa 
albă. Se împletici, se împiedică în propriile-i 
picioare şi se prăbuși. Sabia, scoasă pe jumătate 
din teacă, scrâşni prelung pe dale. 

Monza încercă să-şi încordeze toţi mușchii, însă 
era la fel de neajutorată ca o muscă picată în oala 


cu miere. Îl auzea pe Gobba cum gemea de efort în 
urechea ei, o ustura obrazul de care el își freca 
barba  ţepoasă, îi simțea căldura corpului 
mătăhălos lipit de spatele ei. Laţul din sârmă i se 
înfigea treptat în laturile gâtului, i se înfigea adânc 
în mână, o sugruma. Își dădu seama că-i curge 
sângele de-a lungul antebraţului și-i intră pe sub 
gulerul cămășii. 

Benna încercă să întindă o mână spre ea. Cu un 
efort cumplit, care-i umflă venele gâtului, reuși să 
se salte doar câţiva centimetri deasupra pardoselii. 
Ganmark se apropie şi, cu foarte mult calm, îl 
înjunghie în inimă din spate. Benna tresări o 
singură dată, apoi se prăbuşi moale, inert. Obrazul 
palid îi era roșu, iar un pârâiaș de sânge întunecat 
curgea de sub el și își croia drum prin crăpăturile 
dintre dalele pardoselii. 

— Gata! zise  Ganmark  aplecându-se şi 
ștergându-și lama sabiei de cămașa lui Benna. Și 
cu asta basta! 

Mauthis privea  încruntat scena. Cam 
nedumerit, cam iritat, cam plictisit. De parcă ar fi 
examinat nişte cifre care nu dădeau un rezultat 
exact. 

Orso făcu un semn către cadavru. 

— Scapă de el, Ario! 

— Eu? exclamă prinţul, strâmbând din buze. 

— Da, tu! Și tu, Foscar, ajută-l! Amândoi trebuie 
să învăţaţi ce este nevoie să facem ca să ne 
menţinem familia la putere. 


— Nu! strigă Foscar, îndepărtându-se. Nu vreau 
să mă amestec! 

Se răsuci pe călcâie și ieși în fugă din sală. Ecoul 
cizmelor lui pe dalele din marmură se auzi mult 
timp după plecarea lui. 

— Băiatul ăsta e moale ca o baligă, mormăi Orso 
în urma lui. Ganmark, ajută-l tu! 

Monza se uită cu ochi ieșiți din orbite cum târau 
trupul lui Benna pe terasă. Încruntat și prudent, 
Ganmark îl trăgea de cap, iar Ario îl apucase 
delicat de o cizmă, lăsând-o pe cealaltă să facă o 
dâră lungă de sânge după ei. Apoi îl săltară 
amândoi pe Benna peste balustradă și îl aruncară 
în gol. Gata! 

— Au! chirăi Ario, dând dintr-o mână. Ce naiba! 
M-ai zgâriat! 

Ganmark îi aruncă o privire rece. 

— Îmi cer scuze, Înălțimea Ta! Crima este adesea 
o afacere neplăcută. 

Prinţul se uită în jur după ceva cu care să-și 
șteargă sângele de pe mâini. Și se îndreptă spre 
draperiile grele de la ferestre. 

— Nu pune mâna! strigă Orso la el. Aia-i mătase 
kantică, cincizeci de mărci bucata! 

— Și atunci pe ce să-mi şterg mâinile? 

— Găseşte altceva sau lasă-ţi-le cum sunt! 
Uneori mă întreb dacă maică-ta mi-a spus 
adevărul când a declarat că eu ţi-aș fi tată, băiete. 

Ario își șterse îmbufnat mâinile de piepțţii 
cămășii, în vreme ce Monza se holba la el, roșie la 


față din cauza lipsei de aer. Prin ceața şi şuviţele 
de păr care îi acoperiseră ochii, femeia îl văzu pe 
Orso cum se încrunta la ea. 

— N-a murit încă? Ce naiba faci, Gobba? 

— Blestematul ăsta de laţ i s-a agăţat de mână, 
șuieră acesta. 

— Atunci găsește o altă metodă și omoar-o mai 
repede, tâmpitule! 

— Mă ocup eu. 

Ţinând-o în continuare strâns de încheietură cu 
o mână, Credinciosul trase cu cealaltă pumnalul 
de la centura Monzei. 

— Îmi pare foarte rău! 

Cuţitul se înălță, licărind în razele prăfuite de 
soare. Monza îl călcă pe Gobba pe picior cu toată 
puterea pe care o mai avea. Garda ducelui gemu, 
laţul îi alunecă în palmă, iar ea îi slăbi strânsoarea 
din jurul gâtului, mârâind și răsucindu-se chiar 
atunci când Carpi vru s-o lovească. 

Pumnalul nu o nimeri în inimă, ci se împlântă 
sub ultima coastă. Metalul era rece, dar ei i se 
părea că ar fi înroșşit în foc, o dâră fierbinte din 
stomac și până în spate, pe unde vârful ieși şi se 
înfipse în burta lui Gobba. 

— Ha! 

Bărbatul scăpă laţul, iar Monza trase cu nesaț 
aer în piept, începu să zbiere ca o nebună și îl 
pocni cu cotul atât de tare, încât îl împinse cât 
colo. Luat prin surprindere, Credinciosul scăpă 
cuțitul din mână atunci când îl trase afară din ea, 


iar arma se rostogoli departe pe pardoseală. Monza 
vru să-l lovească cu piciorul în boașe, dar îl nimeri 
doar în şold, făcându-l să se îndoaie de durere. Îi 
înhăţă pumnalul de la centură, îl trase din teacă, 
însă mișcările i-au fost prea încete și el o prinse de 
încheietură înainte ca ea să apuce să-l înjunghie. 
Cu fălcile încleștate, gâfâind și împroșcându-se cu 
scuipat, începură să se lupte ca să pună stăpânire 
pe pumnalul acela. 

— Omoar-o odată! 

Se auzi un scrâșnet, iar capul i se umplu de 
lumină. Îşi lovi cu putere ţeasta de marmura 
pardoselii, apoi se rostogoli pe spate. Începu să 
scuipe sânge, iar urletele ei sălbatice erau acum 
înăbușite şi semănau mai degrabă cu un croncănit 
jalnic şi prelung. Începu să se târască, zgâriind cu 
unghiile însângerate dalele netede. 

— Căţea nenorocită! 

Călcâiul de la cizma uriașă a lui Gobba îi strivi 
mâna dreaptă, trimițând săgeți de durere atroce 
de-a lungul brațului și smulgându-i un icnet firav 
de pe buze. Gobba îi zdrobi apoi încheieturile 
degetelor, apoi degetele cu totul, apoi încheietura 
mâinii. În același timp, piciorul Credinciosului o 
lovea în coaste, iar și iar, făcând-o să se cutremure 
și să tușească. Mâna fărâmată stătea acum într-o 
poziție nefirească. Dar Gobba nu se opri și 
continuă să o strivească sub călcâi până când osul 
i se făcu bucăţi bucățele. Abia reușind să mai 
respire, Monza se întinse pe marmura pardoselii; 


încăperea se învârtea în jurul ei, iar învingătorii 
istoriei rânjeau la ea din tablouri. 

— M-ai tăiat, ticălos ramolit şi prost care ești! M- 
ai tăiat! 

— Nici nu-ţi curge sânge, cap pătrat! Ar fi trebuit 
s-o ţii mai bine! 

— Eu ar trebui să vă tai pe amândoi, că nu-mi 
sunteţi de niciun folos! șuieră Orso. Terminaţi 
odată cu ea! 

Mai întâi, mâna colosală a lui Gobba o apucă pe 
Monza de gât și o ridică. Ea încercă să i se opună, 
folosindu-și mâna stângă, însă toată puterea i se 
scursese din trup prin rana din coaste și plăgile 
din gât. Nu reuși decât să-și întindă degetele și să- 
i mânjească cu sânge obrajii ţepoși. Apoi braţul i- 
a fost răsucit cu brutalitate la spate. 

— Unde-i aurul lui Hermon? auzi ea vocea aspră 
a lui Gobba. Spune, Murcatto, ce ai făcut cu 
aurul? 

Monza se forță să-și ridice capul. 

— Pupă-mă în cur, pui de curvă! 

Poate nu cea mai inteligentă replică, dar spusă 
din toată inima. 

— Nu-i niciun aur! se răsti Credinciosul. Ţi-am 
zis eu, porcule! 

— Ba uite, măcar atâta tot este. 

Și Gobba îi scoase pe rând inelele de pe degetele 
strivite, care acum începuseră să se umfle și să se 
învinețească şi care semănau cu niște cârnaţi fără 
formă şi mucegăiți. 


— Asta-i o nestemată frumoasă, continuă el, 
uitându-se chiorâș la rubin. Eu zic că-i păcat să 
irosim un trup atât de ispititor. Ce-ar fi să mă lași 
o clipă cu ea? O clipă, atât îţi cer. 

Prinţul Ario începu să chicotească. 

— Viteza nu-i mereu motiv de mândrie. 

— Pentru Dumnezeu! 

Glasul lui Orso. 

— Nu suntem animale. Aruncaţi-o de pe terasă 
și să terminăm. Deja am întârziat la micul dejun. 

Monza simţea cum o târau. Capul fără vlagă i se 
bălăbănea pe dalele din marmură. Razele de soare 
O înjunghiară. O ridicară. Picioarele-i 
neputincioase râcâiră piatra. Se pomeni față în 
față cu cerul albastru. Sus pe balustradă. Aerul 
tare îi rănea nările, o usturau plămânii de la el. Se 
răsuci, încercă să lovească. Trupul i se zbătea în 
van ca să rămână în viaţă. 

— Stai să mă asigur. 

Vocea lui Ganmark. 

— Cât de siguri vrei să fim? 

Printre  şuvițele însângerate de păr care-i 
acopereau ochii, reuși să vadă ca prin ceaţă chipul 
zbârcit al lui Orso. 

— Sper să mă înţelegi. Străbunicul meu a fost 
mercenar. Un luptător de condiție umilă, ajuns la 
putere doar prin mintea și sabia ascuţite. Nu pot 
permite ca un alt mercenar să pună mâna pe 
putere în Talins. 

Își dori să-l poată scuipa între ochi, dar nu reuşi 


decât să-și umple bărbia cu salivă amestecată cu 
sânge. 

— Du-te-n... 

Și se trezi că zboară. 

Cămașa ei sfâșiată se umfla și flutura, lovindu-i 
pielea și aşa destul de iritată. Se rostogoli o dată și 
se mai rostogoli încă o dată și parcă întreaga lume 
se dădea peste cap în jurul ei. Cer albastru cu 
niște zdrenţe albe de nori, turnuri negre pe creasta 
muntelui, stânci cenușii, pe care le depășea în 
goană, copaci cu frunze verzi şi frunze galbene, 
râul scânteietor, cer albastru cu zdrenţe albe de 
nori şi tot aşa și tot așa, tot mai repede, din ce în 
ce mai repede. 

Vântul rece îi răvăși părul, îi urlă în urechi, îi 
șuieră printre dinţi, îngemănându-se cu răsuflarea 
ei îngrozită. Acum vedea fiecare copac, fiecare 
ramură de copac, fiecare frunză de pe fiecare 
ramură a fiecărui copac. Şi toate se năpusteau 
asupra ei. Deschise gura ca să urle... 

Și crengile se întindeau după ea, o apucau, o 
biciuiau. Se lovi de o creangă ruptă și începu să se 
învârtească. De jur-împrejurul ei pădurea pocnea 
și o şfichiuia și ea căzu și tot căzu, până când se 
izbi de versantul muntelui. Picioarele i se frânseră 
sub greutatea trupului, iar umărul i se făcu 
fărâme când se prăbuși pe pământul tare. Însă, în 
loc să-și împrăștie creierii pe pietre, reuşi doar să- 
și disloce maxilarul în pieptul însângerat al fratelui 
său, al cărui cadavru mutilat se înțepenise la baza 


unui copac. 

Așa s-a făcut că Benna Murcatto a salvat viața 
surorii sale. 

Pe trei sferturi leşinată, Monza ricoșă din 
cadavru şi se rostogoli în jos pe coasta muntelui, 
ca o păpușă stricată. Pietrele și rădăcinile și solul 
dur o băteau și o scuturau și o zdrobeau, cu 
puterea mai multor sute de ciocane. 

Nimeri în niște tufe, care o zgâriară adânc și 
încercară să o facă prizonieră în spinii lor. Dar 
Monza se rostogoli mai departe, tot mai departe, în 
jos pe coasta muntelui, într-un nor de țărână și 
frunze. Se poticni de o rădăcină proeminentă, se 
prăbuși peste o stâncă acoperită cu mușchi. 
Alunecă tot mai încet şi în cele din urmă se opri. 
Rămase întinsă pe spate. Fără să se mai miște. 

Hhhhhrrrrrr... 

Pietrele huruiră în jurul ei și se domoliră. La fel, 
beţele și prundișul. Praful se așeză încet. Monza 
auzea acum vântul trosnind printre ramuri, 
foșnind printre frunze. Sau oare era doar respirația 
ei, trosnindu-i și foșnindu-i în gâtul rănit? Soarele 
pătrundea până la ea printre copacii negri, îi intra 
cu brutalitate într-un ochi. Cu ochiul celălalt nu 
mai vedea nimic. Muștele bâzâiau pline de energie 
în aerul cald al dimineţii. Căzuse peste gunoaiele 
de la bucătăriile lui Orso. Zăcea neajutorată 
printre legume putrede și sosuri unsuroase și 
resturile împuţite de la ospeţele de gală ale lunii 
trecute. A fost aruncată cu lăturile. 


Hhhhhrrrrr... 

Un sunet neregulat și absurd. Parcă se simţea 
rușinată că îl scoate, dar nu se putea abţine. 
Groază animalică. Disperare nebună. Geamătul 
morților din iad. Singurul ochi sănătos se uita cu 
deznădejde în jur. Zări ce-i mai rămăsese din 
mâna dreaptă- un fel de mănușă diformă și 
vânătă, cu o gaură sângerândă într-o parte. Un 
deget încă îi mai tremura ușor. Vârful lui atingea 
cotul zdrenţuit. Antebraţul îi era îndoit în două, o 
bucată din osul cenușiu ieșea prin mătasea plină 
de sânge a pielii. Nu părea real. Semăna cu o piesă 
ieftină de recuzită. 

Hhhrrr... 

Acum o cuprinse spaima, tot mai intensă cu 
fiecare răsuflare. Nu-și putea mișca deloc capul. 
Nu-și putea mișca nici limba în gură. Şi parcă 
durerea aceea crâncenă începuse să-i roadă 
mintea. Era ca o greutate inimaginabilă care o 
apăsa, care o strivea, îi strivea fiecare centimetru 
din corp, mai tare și mai tare și mai tare. 

Hhhrrr... rrr... 

Benna murise. Ceva ud se desprinse de pe 
genele ochiului bun și i se prelinse încet pe obraz. 
Cum de ea încă mai trăia? Cum de n-a murit și ea? 

Dar, te rog, fă să mor curând. Înainte ca durerea 
asta să fie și mai crâncenă. Te rog, ajută-mă să 
mor curând! 

Rrrr... Hhrr... rr... 

Te rog, moarte! 


I 


Talins 


Dacă vrei un dușman adevărat, alege un prieten: 
acesta va ști unde să te lovească. 
Diane de Poitiers? 


Niciodată Jappo Murcatto nu a explicat de ce are 
o sabie atât de bună, dar știa cum să o folosească. 
Deoarece unicul său fiu era cel mai tânăr copil pe 
care îl avea și bolnăvicios pe deasupra, a preferat 
să-și înveţe fiica, încă de la o vârstă fragedă, cum 
să o mânuiască. Monzcarro fusese numele bunicii 
ei din partea tatălui, în vremurile când familia sa 
avea pretenţii la un titlu nobiliar. Mamei sale nu-i 
păsase câtuși de puțin de aceste visuri de mărire, 
dar părerile ei nu au avut oricum nicio importanţă, 
de vreme ce murise la nașterea lui Benna. 

Anii aceia au fost ani de pace în Styria, o perioadă 
rară ca aurul. Când venea vremea aratului, Monza 
se ținea repejor pe urmele tatălui său, care întorcea 
pământul, ca să adune pietrele mai mari şi să le 
arunce în pădure. La vremea culesului, ea se ținea 
repejor pe urmele tatălui său, care cosea holdele, 
iar ea le lega în snopi. 

— Monza, obișnuia el să-i spună, zâmbind, ce m- 


2 Diane de Poitiers (1499-1566) - amanta regelui Henric al II-lea al 
Franţei (n. tr.). 


aș face fără tine? 

Ajuta la treierat și însămânțat, la tăiatul lemnelor 
și la scoaterea apei din fântână. Făcea mâncare, 
mătura, spăla, hrănea vitele, mulgea capra. Avea 
mereu mâinile aspre de la atâta muncă. Fratele ei 
făcea și el ce putea, însă era micut și bolnav și nu 
putea prea multe. Au fost grei anii aceia, dar şi 
foarte fericiţi. 

Când Monza avea paisprezece ani, Jappo 
Murcatto s-a îmbolnăvit de friguri. Tuşea neîncetat 
și transpira şi se topea pe picioare. Într-o seară a 
apucat-o pe Monza de mână și s-a uitat la ea cu 
ochii lui strălucitori. 

— Mâine să desțelenești pământul de la deal, 
altminteri n-o să se facă grâul. Seamănă cât de 
mult poți. 

I-a atins obrazul și a continuat: 

— Știu că nu-i corect să las toată treaba pe umerii 
tăi, dar fratele tău este atât de mic. Ai grijă de el. 

Apoi și-a dat duhul. 

Benna nu s-a mai putut opri din plâns, însă ochii 
Monzei au rămas uscați. Se gândea la seminţe și la 
cum urma ea să le sădească. Benna era prea 
speriat ca să poată dormi singur în noaptea aceea, 
așa că s-au culcat împreună în pătuțul ei îngust și s- 
au tinut în brațe ca să-și aducă alinare. 
Rămăseseră singuri. 

De dimineață, încă înainte de ivirea zorilor, Monza 
a târât trupul tatălui ei afară din casă, apoi prin 
pădurea din spatele gospodăriei și l-a aruncat în 


râu. Nu a făcut asta pentru că nu l-ar fi iubit, ci 
pentru că nu avea timp de pierdut cu 
înmormântarea. 

Când a răsărit soarele, ea deja începuse să are 
pământul din câmpul de pe coasta dealului. 


Tărâmul tuturor posibilităților 


Pe când corabia se legăna alene îndreptându-se 
spre chei, primul lucru de care și-a dat seama 
Fiori-îţi-dau (pe scurt, Fiori) a fost că nu era nici 
pe departe atât de cald cum se așteptase el. Auzise 
că soarele strălucește permanent în Styria. Și că te 
îmbăiază în lumina lui caldă cât e anul de lung. 
Dacă lui Fiori i s-ar fi oferit o asemenea baie, ar fi 
preferat să rămână murdar și probabil că ar mai fi 
avut de adăugat și alte câteva cuvinte nu tocmai 
amabile. Talins se ghemuise înfrigurat sub cerul 
plumburiu cu nori groși. O briză tăioasă sufla 
dinspre mare, iar stropii ploii reci îi udau obrajii 
lui Fiori, amintindu-i de vremea de acasă. Şi 
amintirile nu erau din cele mai plăcute. Cu toate 
acestea, era hotărât să vadă partea bună a 
lucrurilor. Poate că nu era decât o zi de rahat. Se 
poate întâmpla oriunde. 

Însă, în timp ce marinarii se grăbeau să lege 
corabia de doc, Fiori-îţi-dau se uită mai bine la 
oraş și își zise că are un aspect sordid. Pe ţărmul 
golfului se înghesuiau clădiri din cărămidă, cu 


geamuri mici, acoperișuri obosite, vopsea 
scorojită; tencuiala tuturor acelor case era 
crăpată, pătată de la aerul sărat, plină cu mușchi, 
înnegrită de mucegai. La bază, chiar deasupra 
pietrelor slinoase ale caldarâmului, crăpăturile 
mari din ziduri erau acoperite cu bucăţi mari de 
hârtie, care fuseseră rupte şi apoi lipite prost unele 
peste altele și ale căror colţuri zdrențuite fluturau 
în rafalale de vânt. Pe hârtiile astea erau niște 
chipuri de oameni și niște cuvinte. Posibil mesaje 
de avertizare, dar Fiori-îţi-dau nu prea știa să 
citească. Cu atât mai puțin în styriană. Avea să-i 
dea destulă bătaie de cap încercarea de a vorbi 
limba asta. 

Cheiul era plin de oameni și nu păreau prea 
veseli. Sau sănătoși. Sau avuti. Și aerul mirosea 
urât. Mai corect, puţea de-a dreptul. O combinaţie 
de arome de pește împuţit, cadavre descompuse, 
fum de cărbuni şi haznale care au dat pe dinafară. 
Fiori se văzu nevoit să se recunoască puţin 
dezamăgit la vederea domiciliului unde spera să-și 
înceapă o nouă viață de om cu vază. O fracțiune 
de secundă doar, îi trecu prin minte să-și dea 
aproape toți banii rămași pe drumul înapoi acasă, 
în Nord, cu următoarea corabie. Dar alungă 
repede gândul acesta. Terminase cu războiul, nu 
mai voia să conducă oameni la moarte, nu mai 
voia să ucidă și să aibă de-a face cu tot ce 
presupunea asta. Era absolut hotărât să devină 
un alt om. Voia să facă ce se cuvine, iar aici era 


locul potrivit pentru transformarea lui. 

— Bine, spuse el, dând vesel din cap către un 
marinar aflat în apropiere. Am plecat. 

Individul nici măcar nu-i mârâi vreun răspuns, 
dar fratele lui Fiori obișnuia să-i spună că om te 
face ceea ce oferi, nu ce primești în schimb. Așa că 
zâmbi bucuros, de parcă ar fi auzit cele mai bune 
urări, cobori cu pași apăsaţi pasarela șubredă și 
porni la întâlnirea cu noua și minunata lui viață 
din Styria. 

Abia dacă a făcut zece pași, cu ochii tot zgâiți la 
clădirile necăjite dintr-o parte şi la catargele care 
se legănau pe valuri în cealaltă parte, când cineva 
se ciocni de el, mai-mai să-l dărâme. 

— Iertare! spuse Fiori în styriană, încercând să 
se poarte civilizat. Nu te-am observat, prietene. 

Dar omul își văzu de drum, fără să întoarcă nici 
măcar capul. Iar atitudinea acestuia îl înţepă pe 
Fiori fix în mândrie. Mai avea destulă, singurul 
lucru moştenit de la taică-său. Doar nu 
supravieţuise acelor șapte ani de lupte, de 
încăierări, de somn pe pătura întinsă pe zăpadă și 
de mâncare de rahat ca să ajungă aici și să fie 
îmbrâncit pe stradă. 

Însă un comportament de ticălos era atât o 
crimă, cât și o pedeapsă. Las-o baltă! i-ar fi zis 
fratele său. Fiori-iţi-dau trebuia să vadă partea 
bună a lucrurilor. Așa că se îndepărtă de docuri și 
intră în oraş pe un drum larg. Pe lângă un cârd de 
cerşetori aşezaţi pe pături şi care făceau semne 


trecătorilor din mâinile descărnate sau parțial 
amputate. Printr-o piaţă în mijlocul căreia se afla 
statuia unui bărbat încruntat, cu mâna dreaptă 
ridicată și arătând spre nicăieri. Fiori nu avea nici 
cea mai vagă idee cine anume era individul, dar își 
zise că părea al naibii de mulțumit de sine. La un 
moment dat, aerul se umplu de miros de mâncare 
caldă și maţele lui Fiori începură să vocifereze. 
Aroma îl atrase spre un fel de chioșc, unde, 
deasupra unui foc făcut într-o găleată, se frigea 
carne înfiptă pe băț. 

— Una din alea, ceru Fiori, întinzând un deget. 

Nu i se părea că ar fi avut nevoie să spună mai 
mult, doar ideea era să se poarte cât mai simplu. 
Și atunci ar fi avut mai puţine ocazii să greşească. 
Dar se înecă cu propria-i limbă atunci când 
vânzătorul îi comunică preţul. Cu banii ăștia îţi 
cumpărai o oaie întreagă în Nord, ba poate chiar și 
o oaie, și un berbec. Carnea era jumătate grăsime, 
iar restul zgârciuri. Și gustul nu-i era nici pe 
departe la fel de îmbietor ca mirosul, dar deja asta 
nu mai constituia o surpriză. Fiori-îţi-dau avea 
impresia că cele mai multe din lucrurile din Styria 
nu erau chiar așa de nemaipomenite cum le 
mergea vorba. 

Acum ploaia se înteţise și intra în ochii lui Fiori, 
făcându-l să-și înghită mâncarea cu și mai multe 
noduri. Sigur, nici nu se compara cu furtunile din 
Nord, de care îşi bătuse el joc, însă insistența ei îi 
mai ofili niţeluş buna dispoziţie, mai ales când își 


dădu seama că habar nu avea unde anume va 
dormi la noapte. Ploaia aia urâtă şiroia din 
jgheaburile înfundate cu mușchi şi din streșinile 
fărâmate, uda pietrele murdare ale caldarâmului, 
îi făcea pe oameni să meargă gheboșațţi şi să înjure. 
Fiori trecu de casele lipite între ele şi ajunse la 
malul larg al unui râu, consolidat și înconjurat cu 
un gard. Acolo se opri o clipă, întrebându-se 
încotro s-o ia. 

Orașul se întindea cât vedeai cu ochii: poduri în 
susul și în josul râului, clădiri pe celălalt mal, 
chiar mai înalte decât cele de aici - turnuri, cupole, 
acoperișuri, până hăt departe, pe jumătate 
ascunse în ploaia care le colora într-un cenușiu 
tulbure. Alte hârtii rupte fluturând în bătaia 
vântului și tot pline de cuvinte scrise cu vopseluri 
aprinse, care începuseră să curgă pe caldarâm. 
Unele litere erau înalte cât un om. Fiori-îţi-dau se 
holbă la una dintre scrierile acelea, încercând să 
înțeleagă ce anume voia să spună. 

Acum îl îmbrânci altcineva, chiar în coaste, 
smulgându-i un geamăt. De această dată se răsuci 
brusc, mârâind supărat și strângând în pumn 
beţișorul cu bucata de carne ca pe un cuțit. Apoi 
inspiră adânc. Nu trecuse prea multă vreme de 
când Fiori îi cruţase viața Sângerosului Nouă. Își 
amintea de ziua aceea de parcă ar fi fost ieri: 
ninsoarea de afară, cuțitul din mâna lui, 
zăngănitul pe care l-a făcut atunci când l-a lăsat 
să cadă. Îl lăsase în viață pe cel care îi omorâse 


fratele, renunţase la răzbunare, doar ca să poată 
deveni un om mai bun. Atunci a reușit să se ţină 
departe de vărsarea de sânge. Aşa că nu era nicio 
fală că nu a ripostat acum celui care îl înghiontise. 

Schiță în silă un zâmbet şi porni în cealaltă 
direcţie, spre pod. Mare prostie să se lase enervat 
de un simplu brânci și nu voia să-și otrăvească 
această nouă viaţă încă dinainte ca ea să înceapă. 
Pe cele două laturi ale podului se înșirau multe 
statui, cu ochii holbaţi în depărtare - monștri din 
piatră albă, mânjiți cu scârnăvii de păsări. 
Puhoaie de oameni treceau pe lângă el, un alt fel 
de râu curgând peste celălalt. Oameni de toate 
rasele și culorile. Atât de mulţi, încât se simţea ca 
un grăunte de nisip în mijlocul lor. Cu siguranță 
că va mai avea parte de câteva îmbrânceli într-un 
loc ca ăsta. 

Ceva îi atinse braţul. Fără să-și dea seama ce 
face îl și înșfăcă pe vinovat și îl pironi de parapet, 
la douăzeci de paşi deasupra apelor învolburate. 
Începu să-l strângă de gât aşa cum strângi un pui 
de găină. 

— Ai dat peste mine, măi, nenorocitule? mârâi el 
în limba Nordului. O să-ţi scot ochii ăia blestemaţi! 

Era un om mărunțţel, speriat ca naiba. Cam cu 
un cap mai scund decât el şi nici pe departe atât 
de solid. Fiori îşi reveni iute din accesul de furie şi 
înţelese că bietul prost abia dacă îl atinsese. Fără 
vreo intenţie criminală. Cum de-i în stare să treacă 
cu vederea ofensele grave şi să vadă roșu înaintea 


ochilor din nimic? Întotdeauna el însuși și-a fost 
cel mai aprig dușman. 

— Iertare, prietene! spuse el în styriană, cu toată 
sinceritatea. 

Îl lăsă jos pe sărmanul om şi-i netezi hainele 
boţite cu gesturi neîndemânatice. 

— Îmi pare foarte rău. Am făcut o mică... zi să-i 
ZIC... greşeală. Scuze. Vrei... 

Și Fiori se pomeni că-i oferea bețigașul de care 
încă mai atârna un rest de grăsime. Omul se holbă 
la el. Fiori lăsă mâna jos. Normal că nu voia. Și el 
abia dacă pusese gura pe porcăria aia. 

— Iertare... 

Omul se răsuci pe călcâie şi se pierdu degrabă în 
mulțime, tot privind înspăimântat peste umăr, de 
parcă tocmai scăpase teafăr din mâinile unui 
descreierat. Poate așa și fusese. Fiori rămase pe 
pod, privind încruntat la apa cafenie care curgea 
năvalnic pe sub el. Același fel de apă ca în Nord. 

Se părea că transformarea într-un om mai bun 
avea să fie o treabă mult mai grea decât își 
imaginase el. 


Hoţul de oase 


Monza deschise ochii și văzu oase. 

Oase lungi şi scurte, groase şi subțiri, albe, 
galbene, maro. Atârnate de peretele scorojit din 
podea și până în tavan. Sute de oase. Bătute în 


cuie şi alcătuind un fel de model, un mozaic creat 
de un smintit. Privi în jos. O dureau ochii și îi 
simțea vâscoși. O limbă de foc pâlpâia în vatra 
plină cu funingine. De pe polița de deasupra 
rânjeau fără expresie spre ea o mulțime de cranii, 
așezate cu grijă unele peste altele. 

Înseamnă că sunt oase de oameni. Monza simţi 
cum pielea i se face rece ca gheaţa. 

Încercă să se ridice. Senzaţia vagă de amorţeală 
și înțepeneală se transformă în durere atroce atât 
de brusc, încât îi veni să vomite. Camera 
întunecoasă începu să se clatine, să se înceţțoșeze. 
Era întinsă pe ceva tare și era legată strâns. Parcă 
avea mintea plină cu mâl şi nu-și putea aminti 
cum ajunsese aici. 

Întoarse capul și văzu o masă. Pe masă era o tavă 
din metal. Pe tavă erau aranjate cu migală o 
mulțime de instrumente. Pense, clești, ace și 
foarfece. Un fierăstrău mic, dar foarte practic. 
Cuţite de toate formele și mărimile. Privi cu ochi 
holbaţi la lamele lor lustruite - curbate, drepte, 
zimţate, fioroase și înverşunate în lumina focului. 
Să fi fost acestea instrumentele unui chirurg? 

Sau ale unui călău? 

— Benna? 

Vocea îi era fără vlagă precum chițăitul unui 
şoricel strivit sub copita calului. Limba, gâtul, 
nările - doar carne vie. Încercă să se miște din nou, 
dar abia dacă reuși să-și ridice capul câțiva 
centimetri. Însă chiar şi acest efort mic o făcu să 


simtă un junghi cumplit de-a lungul gâtului și 
declanșă un fel de pulsaţii mocnite în picioare, 
brațul drept și printre coaste. Iar durerea aduse cu 
sine teama, apoi teama readuse durerea. Ritmul 
respirației se acceleră și se înfioră și suflă greu prin 
nările-i inflamate. 

Ţac, ţac! 

Încremeni. Urechile aproape că i se înfundară de 
la tăcerea din jur. Apoi auzi un râcâit - o cheie într- 
o broască. Începu să se zbată înnebunită - și o 
durere  inimaginabilă îi explodă în toate 
încheieturile, îi sfâșie mușchii. Vedea doar roșu în 
fața ochilor, își mușca limba umflată ca să nu ţipe. 
Un scârțâit de ușă care se deschide. Și un pocnet 
când se închide. Pași pe dușumeaua goală, abia 
auziți, dar fiecare strângându-i tot mai tare 
ștreangul de spaimă din jurul gâtului. O umbră 
întinzându-se pe podea- uriașă,  pocită, 
monstruoasă. Strânse din ochi. Nu putea face 
nimic altceva decât să se aștepte la ce era mai rău. 

O siluetă intră pe ușă și trecu pe lângă ea, 
îndreptându-se către un dulap înalt. Un bărbat de 
înălțime medie, cu părul scurt şi blond. Umbra 
diformă era desenată de sacul din pânză pe care îl 
purta pe umăr. Fredona fals ca pentru sine în timp 
ce îl golea și punea cu grijă fiecare obiect pe raftul 
lui. Apoi le întoarse și le potrivi pe fiecare în parte, 
așezându-le exact cu faţa la cameră. 

Dacă era un monstru, atunci era unul obișnuit, 
foarte atent la detalii. 


Închise încet uşa, îşi împături sacul o dată, de 
două ori şi îl băgă sub dulap. Îşi scoase haina 
pătată și o atârnă într-un cui. O netezi cu palma 
de câteva ori, se întoarse și... înlemni. Avea chipul 
palid și uscăţțiv. Nu chip de bătrân, dar cu riduri 
adânci, pomeţi ascuţiţi și ochi înfometați și 
strălucitori deasupra cearcănelor vineţii. 

Se holbară unul la celălalt câteva clipe infinit de 
lungi, amândoi la fel de șocați. Apoi buzele lui fără 
culoare zvâcniră într-o încercare bicisnică de 
zâmbet. 

— Te-ai trezit! 

— Cine eşti? 

Doar două cuvinte rostite, dar care-i zgâriară 
cumplit de tare gâtul ca de iască. 

— Numele meu nu contează. 

Vorbea cu o urmă de accent unionist. 

— Ajunge să spun că mă ocup cu studiul 
științelor fizice. 

— Tămăduitor? 

— Printre altele. Cum probabil ţi-ai dat deja 
seama, mă interesează mai cu seamă oasele. lar 
din cauza asta sunt atât de bucuros că mi-ai... mi- 
ai apărut în cale. 

Zâmbi din nou, dar zâmbetul lui semăna cu al 
craniilor - nu i se citea și în ochi. 

— Cum am... 

Mare efort era să vorbească, pentru că 
maxilarele îi erau ţepene ca niște balamale 
ruginite. Parcă ar fi încercat să vorbească cu un 


rahat în gură. În fond, gustul era cam tot ăla. 

— Cum am ajuns aici? 

— Am nevoie de cadavre pentru activitatea mea. 
Și uneori le găsesc acolo unde te-am găsit și pe 
tine. Dar niciodată n-am dat peste unul care să fie 
încă viu. Aş zice că ești o femeie extrem de 
norocoasă. 

Căzu o clipă pe gânduri și se corectă: 

— Desigur, ai fi fost și mai norocoasă dacă nu ai 
fi căzut acolo, dar... din moment ce tot ai făcut-o... 

— Unde-i fratele meu? Unde e Benna? 

— Benna? 

Și amintirile năvăliră peste ea. Sânge ţâșnind 
printre degetele încovoiate ale fratelui său. Lama 
lungă a pumnalului ieșindu-i din piept. Ea, 
privindu-l neajutorată. Petele roșii de pe chipul lui 
alb. 

Scoase un țipăt ca un croncănit de cioară rănită 
și începu să se zvârcolească. Tot corpul îi era 
cuprins de agonie, iar asta o făcea să se zbată și 
mai tare, să icnească, să geamă. Dar era legată 
strâns. Gazda ei îi urmărea eforturile fără vreo 
expresie pe chipul ca de ceară. Monza se lăsă 
moale pe spate, scuipând și suspinând când 
durerea se făcu și mai mare, tot mai mare, 
strângând-o în cleştii ei ca o menghină uriașă. 

— Furia nu rezolvă nimic. 

Nu mai reuși decât să mârâie şi să sufle greu 
printre dinţii încleștați. 

— Îmi închipui că te doare destul de tare. 


Necunoscutul deschise un sertar al dulapului și 
scoase de acolo o pipă lungă, cu găvanul înnegrit. 

— În locul tău, eu aş încerca să mă obişnuiesc 
cu durerea. 

Se întrerupse din nou și luă un clește cu care 
scoase din foc un tăciune aprins. 

— Tare mi-e că durerea asta o să te însoțească 
mereu de acum înainte. 

Îi întinse muștiucul care purta semnele multor 
rânduri de dinţi. Monza văzuse destul de des 
oameni care fumau măciniș din seminţe de mac și 
care apoi zăceau ca morţi, uscați și neajutorațţi și 
ei ca pleava fumată, oameni cărora nu le mai păsa 
de nimic altceva în afara următoarei pipe. Pleava 
era o izbăvire. Pleava era pentru cei slabi. Pentru 
cei lași. 

Bărbatul schiţă iarăși zâmbetul ca de mort. 

— O să te ajute. 

Prea multă durere transformă pe oricine într-un 
laș. 

Fumul îi arse plămânii și tusea îi cutremură 
coastele dureroase. De fiecare dată când trăgea 
din pipă, simțea efectul drogului până în vârful 
degetelor. Gemu, se strâmbă, strânse din ochi, se 
zvârcoli din nou - însă cu mai puţină forță. Mai tuși 
o dată şi nu se mai mișcă. Durerea nu mai era atât 
de intensă. Teama și panica nu mai erau atât de 
intense. Totul din jur se dizolva încet. Acum era 
cald și bine. Auzi un geamăt prelung şi slab. 
Probabil al ei. Simţi cum i se prelinge o lacrimă pe 


obraz. 

— Mai vrei? 

Acum tinu mai mult fumul înăuntru, chiar dacă 
o ustura. Apoi îl suflă afară într-un norișor 
tremurător. Începu să respire tot mai rar și mai 
rar. Furtuna din minte deveni o adiere blândă. 

— Încă? 

Vocea necunoscutului trecu peste ea ca valurile 
pe o plajă netedă. Vedea ca prin ceaţă oasele din 
jur, înconjurate de  nimburi strălucitoare. 
Cărbunii din vatră erau niște pietre preţioase care 
sclipeau în toate culorile curcubeului. Durerea 
dispăruse aproape complet, iar ce mai rămăsese 
din ea nu mai conta. Nu mai conta nimic. Clipi 
moale din ochi, apoi și-i închise încet. Cât de bine 
era! Pe căptușeala pleoapelor dansau și se 
modificau mozaicurile de pe perete. Şi Monza 
începu să plutească pe o mare caldă, dulce ca 
mierea... 


— Ai revenit printre noi? 

Bătu de câteva ori din pleoape și reuşi să-i 
distingă chipul, flasc și alb ca un steag al 
capitulării. 

— Trebuie să mărturisesc că m-ai îngrijorat. Nu 
m-am așteptat câtuși de puţin să te trezești, dar, 
dacă tot ai făcut-o, ar fi păcat să... 

— Benna? 

Monza încă mai simțea că i se învârtește capul. 
Gemu, încercă să-și miște o gleznă, iar durerea 


mistuitoare care o străpunse o făcu să-și 
amintească adevărul şi îi schimonosi buzele într-o 
grimasă disperată. 

— Tot te mai doare? Cred că am o veste care să 
te înveselească, o anunţă el, frecându-și mulțumit 
mâinile. Ți-am scos toate copcile. 

— Cât timp am dormit? 

— Câteva ceasuri. 

— Şi înainte? 

— Puțin peste douăsprezece săptămâni. 

Monza se holbă la el amuţită, ca lovită în moalele 
capului. 

— Toată toamna şi apoi o lună din iarnă și uite 
că o să vină curând Anul Nou. Minunat moment 
pentru noi începuturi. Este aproape un miracol că 
te-ai trezit. Rănile tale erau... ce să mai zic? Cred 
că ai să fii satisfăcută de opera mea. Eu unul sunt 
extrem de încântat. 

Scoase o pernă soioasă de sub laviţă și i-o îndesă 
sub cap ca să i-l ridice și să se poată uita în jos la 
trupul ei. Se purta cu ea la fel de nepăsător ca un 
măcelar cu hălcile lui de carne. Monza nu avu de 
ales şi a trebuit să se privească. Sub pătura 
cenușie şi aspră, corpul ei nu era decât o 
umflătură strânsă de curele din piele, de-a 
curmezișul pieptului, șoldurilor şi gleznelor. 

— Legăturile astea sunt pentru propria ta 
protecție. Ca nu cumva să te rostogolești în somn 
și să cazi de pe laviţă. 

Scoase un hohot răgușit de râs și adăugă: 


— Că doar nu vrem să-ți rupi ceva, nu? Ha... ha- 
ha! Nu vrem să-ți rupi ceva! 

Desfăcu toate curelele și apucă pătura între 
degetul mare şi arătător. Monza se uita ţintă, 
dorindu-și cu disperare să vadă. Și, în același timp, 
dorindu-și cu disperare să nu vadă nimic. 

Bărbatul smuci brusc pătura, cu gestul unui 
scamator care dezvelește obiectul pe care tocmai 
ce îl făcuse să dispară. 

Monza nici nu-şi mai recunoștea corpul. Complet 
gol, numai piele și os și scofâlcit ca un trup de 
cerşetor. Pielea galbenă, întinsă peste niște noduri 
osoase și acoperită cu vânătăi mari negre și maro, 
purpurii şi galbene. Ochii îi alergau înnebuniţi 
peste epava aceea de om, ieșindu-i din ce în ce mai 
mult din orbite pe măsură ce făcea eforturi 
supraomenești ca să înțeleagă. Și tăieturile alea! 
Negre şi furioase, cu carne rozalie ridicată pe 
margini, purtând urmele copcilor. Erau patru, una 
peste alta, de-a lungul adânciturilor dintre coaste. 
Și continuau peste șolduri, pe picioare, pe laba 
piciorului stâng, pe braţul drept. 

Începuse să tremure. Mortăciunea aia ciopârțită 
n-avea cum să fie trupul ei. Respiraţia-i ieși 
șuierătoare printre dinţii care îi clănțăneau și 
pieptul acela ofilit şi plin de pete se mișcă în același 
timp. 

— Au! gemu ea. Aau... 

— Știu! Impresionant, nu? 

Se aplecă peste ea şi își mișcă energic mâna peste 


scara aceea de dungi roșii de pe pieptul ei. 

— Osul pieptului și coastele astea le-ai avut 
destul de rupte. A trebuit să fac incizii ca să le 
repar, pricepi tu, și ca să-ți dreg plămânul. Am 
tăiat cât de puţin am putut, dar se poate vedea că 
rănile... 

— Hì... 

— Cel mai încântat sunt de șoldul stâng. 

Întinse degetul, arătându-i o linie stacojie în 
zigzag, care mergea din colțul abdomenului ei 
scobit şi până pe partea interioară a piciorului 
veştejit, cu puncte roşii pe ambele laturi. 

— Din păcate, osul coapsei s-a rupt chiar aici. 

Plesni din limbă şi-şi vârî un deget în pumnul 
încleștat. 

— Aşa că ar fi trebuit să-ţi scurtez piciorul cu 
câțiva milimetri. Dar întâmplarea a făcut să-ţi 
sfărâmi tibia de la celălalt picior așa că am reușit 
să iau de acolo un fragment minuscul de os ca să 
completez diferenţa. 

Se încruntă și-i apropie genunchii, apoi le dădu 
drumul să cadă și îi urmări cum se desfac şi cum 
labele picioarelor cad fără viaţă. 

— Un genunchi tot e puţin mai înalt decât 
celălalt și n-ai să mai poți să te ţii dreaptă, dar, 
dacă te gândești... 

— Hì... 

— Eşti gata acum. 

Schiță un zâmbet forțat în timp ce-i ciupea încet 
picioarele uscate de la coapse și până la gleznele 


noduroase. Monza se uita cum o atinge, aidoma 
unui bucătar care pregăteşte o găină jumulită 
pentru tava cuptorului, și nu simţea mai nimic. 

— Gata, ţi-am scos și șuruburile. Crede-mă când 
îți zic că a fost un miracol. Scepticii de la Academie 
n-ar mai râde dacă ar putea să te vadă acum. Ba 
chiar şi bătrânul meu profesor ar... 

— Hì... 

Își ridică foarte, foarte încet mâna dreaptă. Mai 
bine zis, îşi ridică bătaia aia de joc care se 
bălăbănea și tremura la capătul braţului. Palma 
era deformată, stafidită, cu o cicatrice mare și 
urâtă acolo unde o tăiase lațul din sârmă al lui 
Gobba. Degetele zdrobite erau încovoiate ca 
rădăcinile de copac, iar cel mic se strâmbase într- 
un unghi nefiresc. Gâfâind printre dinţii încleștaţi, 
încercă să strângă pumnul. Degetele abia dacă se 
mișcară, dar durerea o săgetă în braț și îi aduse 
gust de fiere arsă în gură. 

— Asta-i tot ce am putut să fac. Oase mici, rupte 
în multe locuri, iar tendoanele degetului mic erau 
aproape complet retezate, îi explică, parcă 
dezamăgit, necunoscutul. Bineînţeles că ești 
şocată. Dar cicatricele se vor atenua... cât de cât. 
Dar, serios acum, dacă te gândești cum ai căzut... 
ei, haide, mai ia puţin! 

Musștiucul pipei se apropie de gura ei şi ea trase 
cu nesat. Îl strânse între dinţi, de parcă ar fi fost 
singura ei speranţă. Așa și era. 


Bărbatul rupse o bucăţică din colţul pâinii, cam 
cât ai rupe ca să dai de mâncare vrăbiilor. Monza 
îl urmărea atentă, cu gura plină de salivă acră. 
Foame sau boală, diferenţa nu era prea mare. Fără 
un cuvânt, ridică greu și cu mare efort mâna 
stângă și luă bucata de pâine. O băgă în gură şi se 
forță să o înghită. 

Parcă ar fi înghițit cioburi de sticlă. 

— Încet, șopti bărbatul, nu te grăbi, ai băut doar 
lapte și apă cu zahăr până acum. 

Pâinea i se blocă în gât şi ea icni, simțind cum 
tot abdomenul i se contractă în jurul rănii de cuţit 
pe care i-o făcuse Credinciosul. 

— Uite! 

Cu mișcări blânde, dar ferme, îşi trecu braţul pe 
după gâtul ei, îi ridică încet capul și îi duse la buze 
o sticlă cu apă. Monza luă o înghiţitură, apoi încă 
una. Şi privirea i se opri asupra degetelor lui. 
Simţea niște noduri ciudate într-o parte a capului. 

— Am fost nevoit să-ţi îndepărtez câteva bucăți 
din craniu. Le-am înlocuit cu niște monede. 

— Monede? 

— Preferai să-ți las creierul expus? Aurul nu 
ruginește. Aurul nu  putrezește. Tratament 
costisitor, desigur, dar dacă ai fi murit, aș fi putut 
să-mi recuperez investiţia. Însă, de vreme ce 
trăieşti... consider că sunt niște bani cheltuiţi cu 
folos. Ai să simţi umflăturile alea, dar o să-ţi 
crească părul. Şi ce păr frumos ai. Negru ca miezul 
de noapte. 


Îi puse capul cu grijă înapoi pe laviţă, dar nu-şi 
trase imediat mâna. O atingere blândă. Ca o 
mângâiere. 

— În mod normal eu sunt o fire taciturnă. Poate 
pentru că am fost prea mult timp singur. 

Şi-i adresă din nou zâmbetul ca de cadavru. 

— Dar iată că tu... ai scos la iveală tot ce-i mai 
bun din mine. La fel face și mama copiilor mei. 
Cumva îmi aduci aminte de ea. 

Monza se forță să schițeze și ea un surâs vag, dar 
simțea cum o năpădeşte o stare de dezgust. Și 
aceasta se contopea cu starea de greață care-i 
devenise atât de cunoscută acum. Nevoia aceea 
obsedantă. 

Înghiţi în sec. 

— Poţi să... 

— Desigur. 

Deja îi întinsese pipa. 


— Închide-l! 

— Nu vrea să se închidă! șuieră ea. 

Trei degete abia dacă se îndoiau, iar cel mic tot 
drept şi ţeapăn stătea - sau cât de drept mai putea 
sta el în condiţiile date. Îşi aminti cât de 
îndemânatice îi fuseseră degetele în trecut, cât de 
sigure, cât de iuți. lar frustrarea și furia pe care le 
simțea acum erau mai intense chiar decât 
durerea. 

— Nu vor să se îndoaie! 

— Zaci aici de săptămâni bune. Nu te-am 


vindecat doar ca să poţi fuma măciniș din seminţe 
de mac şi atât. Încearcă mai mult! 

— Nu vrei să încerci naibii şi tu? 

— Foarte bine. 

Fără menajamente, puse mâna peste mâna ei şi 
îi împinse degetele strâmbe până acestea formară 
un pumn strâns. Monza avu senzaţia că-i vor ieși 
ochii din cap. Și gâfâia atât de tare că nici nu putea 
să mai țipe. 

— Nu cred că înţelegi cât de mult te ajut, spuse 
el, strângându-i mâna tot mai tare și mai tare. Nu 
există progres fără durere. Nu există vindecare 
fără durere. Suferinţa ne obligă să realizăm lucruri 
măreţe. 

Monza încerca în zadar să-i desfacă pumnul 
lovindu-l şi zgâriindu-l cu degetele de la mâna 
sănătoasă. 

— Dragostea este o pernă frumoasă, pe care să- 
ți odihnești capul. Dar numai ura te face un om 
mai bun. Uite! 

Îi dădu drumul şi ea se trase înapoi scâncind. Se 
uita fix la degetele care-i tremurau, revenind 
treptat la poziția pe jumătate încovoiată de 
dinainte și descoperind din nou cicatricele urâte și 
roşii din palmă. 

Voia să-l omoare. Voia să-i strige toate 
înjurăturile pe care le știa. Însă avea mult prea 
mare nevoie de el. Așa că își ținu gura și doar 
suspină, icni de durere, scrâșni din dinţi, se lovi 
de mai multe ori cu capul de laviţa tare. 


— Bun! Acum strânge singură pumnul. 

Monza holbă ochii la chipul lui, gol de orice 
expresie ca un mormânt proaspăt săpat. 

— Fă-o acum, dacă nu vrei să ţi-l strâng eu. 

Efortul cumplit îi smulse un șir de gemete. 
Braţul începu să-i pulseze dureros până la umăr. 
Și iată că încet, foarte încet, degetele i se strânseră. 
Mai puţin cel mic, care se încăpăţțâna să stea 
țeapăn. 

— Na, nenorocitule! 

Și își flutură pumnul amortit, plin de cioate și 
deformat pe sub nasul lui. 

— Na, îţi place? 

— A fost greu? 

Îi întinse pipa și ea i-o smulse din mână. 

— Nu-i nevoie să-mi mulțumești. 


— Și vom vedea dacă poţi să... 

I se înmuiară picioarele şi scoase un țipăt 
ascuțit. Ar fi căzut dacă nu ar fi fost el acolo să o 
prindă. 

— Tot nu poți? se încruntă bărbatul. Ar trebui 
să fii deja în stare să mergi. Oasele ți s-au sudat. 
E normal să te doară, dar... ce să zic? Poate a mai 
rămas vreun fragment de os înfipt într-o 
articulaţie. Unde te doare? 

— Peste tot! se răsti ea. 

— Vreau să sper că nu-i vorba doar de o 
încăpățânare de-a ta. N-ar fi bine să mă apuc să- 
ți desfac cicatricele și să-ți umblu la oase dacă nu- 


i nevoie. 

Își trecu un braţ pe sub genunchii ei, iar cu 
celălalt o apucă de sub braţe şi o puse fără efort 
înapoi pe laviţă. 

— Trebuie să plec puţin. 

Ea îl apucă de mână. 

— Te întorci curând? 

— Foarte curând. 

Pașii lui se pierdură pe coridor. Monza auzi cum 
se închide ușa din față, auzi scârțâitul cheii în 
broască. 

— Javră mizerabilă! 

Și se așeză pe marginea laviţei. Se strâmbă 
atunci când puse picioarele pe dușumea, își dezveli 
dinții când se sprijini în ele, gemu încet când se 
ridică. 

O durea ca dracu”, dar ce bine se simţea. 

Trase adânc aer în piept, își adună toate forţele 
și începu să se împleticească spre celălalt capăt al 
încăperii. O dureau îngrozitor gleznele, genunchii, 
șoldurile; o durea cumplit spatele. Ținea braţele 
întinse ca să nu-și piardă echilibrul. Reuși să 
ajungă până la dulap, se sprijini de el și deschise 
sertarul. Acolo era pipa şi alături de ea se afla un 
borcan din sticlă verde în care se mai aflau câteva 
cocoloașe negre de măciniș. Pe ele le voia. Cât de 
mult le voia! Gura i se uscase, iar palmele îi erau 
lipicioase de la nevoia asta bolnavă. Închise brusc 
sertarul și şchiopătă înapoi până la laviţă. Durerile 
vechi tot îi mai străpungeau trupul, dar se întrema 


tot mai mult cu fiecare zi care trecea. Curând va fi 
pregătită. Dar nu încă. 

Răbdarea este mama succesului, a scris Stolicus. 

Mârâind printre dinţii încleştați, Monza traversă 
încă o dată încăperea. Apoi se întoarse. Traversă 
încăperea şi se întoarse, împleticindu-se și 
strâmbându-se de durere. Și din nou, scâncind, 
clătinându-se, scuipând. Se sprijini de laviță doar 
cât să-şi recapete suflul. 

Traversă iar încăperea înainte și înapoi. Înainte 
și înapoi. 


Oglinda era crăpată în diagonală, dar ea își dorea 
să fi fost mult mai spartă. 

Părul tău este ca o draperie a nopții! 

Ras până la piele pe partea stângă, crescuse 
puţin și acum arăta ca niște ţepi pe un cap mâncat 
de râie. Restul părului îi atârna în laţe lungi și 
subțiri, încurcate și slinoase ca algele aruncate pe 
mal. 

Ochii tăi strălucesc precum niște safire nepreţuite! 

Îngălbeniţi, injectaţi, cu genele lipite de urdori, 
deasupra cearcănelor vineţii din cauza durerii. 

Buze ca petalele de trandafir? 

Crăpate, arse de febră, jupuite și cu mizerii 
galbene adunate la colțuri. Pe obrazul supt avea 
trei cruste lungi, brune și hidoase pe albul ca de 
ceară. 

Eşti deosebit de frumoasă în dimineața asta, 
Monza... 


Pe ambele laturi ale gâtului se vedeau cicatricele 
roşii lăsate de laţul lui Gobba. Arăta ca o femeie 
care tocmai murise de ciumă. Doar o idee mai 
drăguță decât craniile îngrămădite pe polița de 
deasupra vetrei. 

Amfitrionul ei surâdea din spatele oglinzii. 

— Ce ţi-am zis? Arăţi bine. 

Însăși Zeita Războiului! 

— Arăt ca o blestemăţie de la bâlci! îl luă ea în 
râs. 

Iar cotoroanţa desfigurată din oglindă îi zâmbi și 
ea. 

— Oricum arăţi mai bine decât atunci când te- 
am găsit. Ar fi bine să înveţi să vezi partea bună a 
lucrurilor. 

Bărbatul lăsă oglinda din mână, se ridică şi îşi 
puse haina. 

— Acum trebuie să te părăsesc, dar mă voi 
întoarce așa cum fac mereu. Continuă să faci 
exerciții cu mâna, dar nu te osteni prea tare. Mai 
încolo va trebui să-ți operez din nou picioarele ca 
să găsesc cauza pentru care nu poţi să stai în 
picioare. 

Monza se chinui să-și strâmbe buzele într-un 
zâmbet ofilit. 

— Da. Înţeleg. 

— Bun. Atunci, pe curând. 

Își aruncă sacul din pânză peste umăr. Pașii îi 
răsunară pe coridor. Ușa se încuie. Monza numără 
rar până la zece. 


Se dădu jos de pe laviţă și înhăţă două ace şi un 
cuţit de pe tava metalică. Șchiopătă până la dulap, 
deschise repede sertarul și îndesă pipa și borcanul 
în buzunarul pantalonilor de împrumut care îi 
atârnau largi pe șolduri. Apoi se împletici până pe 
coridor. Scândurile dușumelei îi scârțâiau sub 
tălpile desculțe. Intră în dormitor, se aplecă, 
strâmbându-se de durere, ca să scoată perechea 
de cizme vechi de sub pat, apoi gemu prelung când 
și le trase în picioare. 

Gâfâind de la efort și de la durere și de la frică, 
Monza ieși din nou în coridor. Se așeză în genunchi 
lângă ușa de la intrare. Mai bine zis, se lăsă încet 
în jos, îndoindu-și cât putea ea mai mult 
articulațiile care protestau pocnind și scârțâind, 
până ajunse cu genunchii pe podea. De multă 
vreme nu mai descuiase o ușă fără cheie. Vâri 
acele în  încuietoare, încercând să agate 
mecanismul. Mâna strâmbă abia dacă voia s-o 
asculte. 

— Deschide-te, nemernico, deschide-te! 

Din fericire pentru ea, încuietoarea nu era una 
prea bună, așa că acele reușiră să prindă 
mecanismul, care se răsuci cu pocnet mai mult 
decât satisfăcător. Puse repede mâna pe clanţă și 
deschise ușa. 

Afară era noapte. O noapte urâtă. O ploaie rece 
biciuia curtea părăginită. Buruienile erau multe și 
sclipeau în lumina lunii care apărea rareori printre 
norii grei. Zidurile dărăpănate erau leoarcă. 


Dincolo de gardul căzut într-o rână se vedeau niște 
pomi golași, cu trunchiurile învăluite în beznă. Nu 
tocmai o noapte bună pentru o schiloadă plecată 
la plimbare. Dar vântul rece care-i plesnea obrajii, 
senzația pe care i-o dădea aerul proaspăt în gura 
căscată - toate astea parcă o făceau să se simtă 
aproape vie. Mai bine să îngheţe în libertate, decât 
să mai petreacă o singură clipă printre toate oasele 
alea. Porni șchiopătând prin ploaie. Traversă 
curtea printre tufele de urzici, care parcă ar fi vrut 
s-o împiedice. Ajunse printre trunchiurile ude ale 
copacilor. Apoi ieşi de pe cărare și porni mai 
departe, fără să se mai uite înapoi. 

Scrâșşnind din dinţi, încovoiată de mijloc și 
sprijinindu-se cu mâna cea bună de pământul 
noroios, a reușit să urce o costișă destul de lungă. 
Gemea la fiecare pas greşit, toți mușchii îi zbierau 
să se oprească. Ploaia neagră şiroia de pe ramuri 
negre, răpăia pe frunzele uscate, îi intra în păr și 
i-l încleia pe obraji, îi intra pe sub hainele furate și 
i le lipea de pielea inflamată. 

— Încă un pas! 

Trebuia să se îndepărteze cât mai mult de lavița 
aia, de cuţitele alea și de chipul ăla scofâlcit, palid 
și inert. De chipul ăla şi de cel din oglindă. 

— Încă un pas... încă un pas... încă un pas! 

Se împleticea pe pământul negru, sprijinindu-se 
de rădăcinile copacilor, târându-și mâna prin 
noroi. Cu o viață în urmă, a mers pe urmele tatălui 
său când acesta împingea plugul, iar ea își plimba 


mâna peste pământul arat, căutând bolovanii care 
nu aveau ce căuta acolo. 

Ce m-aș face fără tine? 

În codrii ăia îngheţaţi, s-a așezat în genunchi 
lângă Cosca şi a așteptat atacul. O ustura nasul 
de la mirosul acela umed și proaspăt al copacilor. 
Avea senzaţia că îi va plesni inima de la atâta 
entuziasm și teamă. 

Îl ai pe dracul în tine. 

Se gândea la orice ar fi putut să o ajute să 
meargă mai departe, iar amintirile o luau înaintea 
paşilor ei greoi şi stângaci. 

Aruncaţi-o de pe terasă şi să terminăm! 

Se opri și rămase cocoșată. Gâfâia tare și aburul 
respirației era ca un fum înfiorat în noaptea 
ploioasă. Habar n-avea cât de mult mersese, de 
unde pornise, încotro se îndrepta. Nici nu conta. 
Deocamdată. 

Se propti cu spatele de un trunchi lipicios de 
copac, duse mâna cea bună la catarama centurii 
și o lovi cu latura mâinii bolnave. Parcă a durat o 
veșnicie până a reușit să desfacă drăcovenia aia. 
Bine măcar că nu trebuia să-și dea pantalonii jos. 
Pentru că aceștia alunecară singuri de pe fundul 
ei ciolănos şi picioarele pline cu cicatrice. Rămase 
o clipă pe gânduri, întrebându-se cum şi-i va pune 
înapoi. 

Poartă bătăliile pe rând, a scris Stolicus. 

Se apucă de cea mai de jos creangă, alunecoasă 
din cauza ploii şi se ghemui sub ea. Mâna dreaptă 


și-o ţinea la pieptul cămășii ude. Genunchii goi îi 
tremurau tare. 

— Haide odată, șuieră, încercând să-și convingă 
vezica blocată să se descleșteze. Dacă-ţi vine să 
faci, fă. Haide, fă! Haide... 

Și scoase un suspin de satisfacție când urina 
țâșni din ea, alăturându-se ploii care împroșca 
noroiul și șiroia în jos pe coasta dealului. O durea 
mai tare ca oricând piciorul drept, descărnat și 
tremurând din cauza efortului. Încercă să-şi miște 
mâna mai în josul crengii ca să-și poată lăsa 
greutatea pe celălalt picior. Şi, într-o clipă de 
coșmar, îi plecă piciorul de sub ea și căzu pe spate. 
Începu să răcnească disperată, cu judecata 
întunecată de amintirea cumplită a prăbușirii. Se 
lovi cu capul de pământ, își mușcă limba, alunecă 
un pas sau doi, dând din mâini ca nebuna, și se 
opri într-o groapă plină cu frunze putrezite. A 
rămas întinsă în ploaia torențială, cu pantalonii 
încurcațţi în jurul gleznelor. Şi a plâns. 

Acesta a fost un moment degradant, nu încape 
nicio îndoială. 

Și a plâns şi s-a smiorcăit ca un copil mic. 
Neputincioasă, disperată, fără să-i mai pese. O 
torturau  hohotele de plâns, o sufocau, îi 
cutremurau trupul mutilat. Nici măcar nu-și mai 
putea aduce aminte când plânsese ultima oară. 
Poate niciodată. Plânsese Benna pentru amândoi. 
Acum însă, toată durerea și teama, acumulate în 
mai mult de zece ani întunecațţi, se revărsară afară 


prin ochii ei. Şi a zăcut acolo, în noroi, și s-a 
torturat singură, amintindu-și tot ce pierduse. 

Benna era mort și, odată cu el, murise tot ce 
fusese bun și frumos în sufletul ei. Nu vor mai râde 
împreună. Nu vor mai comunica fără cuvinte, așa 
cum o fac cei care au trăit o viață împreună. Benna 
fusese căminul ei, familia ei, prietenul ei și mult 
mai mult. Şi toate acestea muriseră odată cu el. 
Fuseseră stinse așa cum stângi indiferent o 
lumânare ieftină. Mâna nu-i mai era bună de 
nimic. Îşi strânse la piept bucata de carne 
zdrobită, care parcă își bătea joc de ea. Cizma lui 
Gobba îi strivise mâna cu care ţinea sabia, scria 
cu condeiul, strângea mâinile altora. Picioarele cu 
care mergea, alerga, călărea - şi ele fărâmate pe 
coasta muntelui sub terasa lui Orso. Se risipise ca 
un fum locul ei în lume, obținut prin strădanii 
necontenite vreme de zece ani, clădit cu propria-i 
sudoare și sânge, loc pentru care a luptat și a 
trudit atât de mult. Toată munca ei, speranţele ei, 
visurile ei. 

Nu mai rămăsese nimic din ele. 

Se chinui să-și tragă pantalonii, plini cu frunze 
uscate, și reuși cu greu să-și încheie centura. Mai 
suspină de câteva ori, își trase nasul și și-l șterse 
cu dosul mâinii îngheţate. Se terminase cu viaţa ei 
de până acum. Dispăruse femeia care fusese. 
Niciodată nu va reuși să îndrepte ce au distrus ei. 

Dar nu avea niciun sens să mai plângă din cauza 
asta. 


Tremura cu genunchii în noroi, fără să mai 
scoată niciun sunet. Toate astea nu au dispărut 
pur și simplu, ci i-au fost furate. Fratele ei nu a 
murit pur și simplu, ci a fost ucis. Măcelărit ca un 
animal. Îşi forță degetele strâmbe să se închidă 
până când se încleștară într-un pumn firav. 

— Îi voi ucide! 

Se chinui să le vizualizeze chipurile cu ochii 
minţii. Unul după celălalt. Mai întâi Gobba, porcul 
ăla gras, pândind din umbre. Păcat să irosim un 
trup atât de ispititor. Îi zvâcni un mușchi al 
obrazului când îl văzu din nou cum o calcă pe 
mână, când simţi iarăşi cum i se fărâmă oasele 
dinăuntru. Apoi Mauthis, bancherul, privind cu 
ochi indiferenți la cadavrul fratelui ei. Plictisit. 
Credinciosul Carpi. Om care a mers alături de ea, 
a mâncat împreună cu ea, a luptat cot la cot cu 
ea, an după an. Îmi pare foarte rău. Văzu cum 
ridică mâna, gata să o străpungă cu pumnalul. Şi 
simți acum că o ustură rana dintre coaste și își 
apăsă pe ea cămașa udă și o râcâi cu unghiile până 
când începu să o ardă ca flăcările iadului. 

— Îi voi ucide! 

Ganmark. Îi văzu chipul obosit, lipsit de 
fermitate. Tresări când sabia lui a intrat în trupul 
lui Benna. Și cu asta basta. Prinţul Ario, tolănit în 
jilț, cu paharul de vin ţinut neglijent în mână. Îi 
tăiase gâtul lui Benna cu pumnalul său; sângele 
fratelui ei îi pătase degetele. Se chinui să observe 
toate detaliile, să-și amintească toate cuvintele 


rostite. Și Foscar. Nu vreau să mă amestec. Dar 
asta nu a schimbat nimic. 

— Pe toţi îi voi ucide! 

Și, cel din urmă, Orso. Orso, cel pe care ea îl 
apărase, cel pentru care ea se luptase, cel pentru 
care ea luase alte vieţi. Marele Duce Orso, Lord de 
Talins, care a plecat urechea la un zvon și a 
considerat că trebuie să fie pedepsiţi. I-a omorât 
fratele şi a schilodit-o pe ea absolut degeaba. De 
teamă ca nu cumva ei doi să-i fure puterea. O 
dureau fălcile, atât de tare își încleștase dinţii. Îi 
simţi pe umăr mâna părintească şi se cutremură 
de scârbă. Îi văzu zâmbetul, iar vocea lui îi răsuna 
în ţeasta care pulsa dureros. 

Ce m-aș face fără tine? 

Şapte bărbaţi. 

Se ridică greoi în picioare, mușcându-și buzele 
uscate. Și porni șchiopătând mai departe, printre 
copacii negri. Apa îi șiroia din păr și îi curgea pe 
obraji. Totul o durea - picioarele, şoldurile, mâna, 
capul, dar strânse din dinţi și se sili să meargă. 

— Îi voi ucide... Îi voi ucide... Îi voi ucide! 

Terminase definitiv cu plânsul. 


Poteca veche era acum atât de năpădită de 
buruieni că abia dacă o mai recunoștea. Crengile 
copacilor biciuiau trupul îndurerat al Monzei. 
Rugii îi împiedicau picioarele schilodite. Se târi 
printr-o spărtură din gardul viu și se uită 
încruntată la locul unde se născuse. Ce păcat că 


nu reuşise să convingă pământul ăsta îndărătnic 
să dea roade la fel de bogate ca mărăcinii și urzicile 
care creșteau acum pe el. Câmpul de pe coasta 
dealului era acoperit numai cu tufe uscate. Cel din 
vale devenise un mărăciniș dezolant. Ruinele 
fermei lor sărace se uitau cu tristeţe la ea de la 
marginea pădurii. Şi cu aceeași tristețe, Monza se 
uită la fosta ei casă. 

De parcă timpul le călcase pe amândouă în 
picioare. 

Se ghemui, strângând tare din dinţi când 
mușchii slăbiţi se întinseră pe oasele ei strâmbe, și 
ascultă cum ciorile croncăneau la asfinţitul de 
soare. Privi la vântul care zvâcnea printre bălării 
și urzici. Şi rămase acolo până când se asigură că 
înfățișarea locului nu o înșală şi că este cu 
adevărat părăsit. Apoi îşi dezmorţi picioarele 
schilodite și porni șchiopătând spre fermă. Din 
casa în care murise tatăl ei nu mai rămăseseră 
decât pereţii dărăpănațţi și una sau două grinzi 
putrezite. Atât de mică i se părea acum, că îi venea 
greu să creadă că a putut odată să locuiască în ea. 
Împreună cu Benna și cu tatăl lor. Întoarse capul 
și scuipă în ţărână. Nu venise până aici ca să se 
lase în voia acelor amintiri dulci-amare. 

Venise ca să-și pună la cale răzbunarea. 

Cazmaua era tot acolo unde o lăsase ea în urmă 
cu două ierni, în colțul hambarului rămas fără 
acoperiş. Acoperită de un maldăr de gunoi, nu 
ruginise şi își păstrase strălucirea. Treizeci de paşi 


printre copaci. Greu de imaginat acum cu câtă 
ușurință şi voioşie făcuse ea pașii ăștia mari pe 
vremuri. Acum se împleticea printre buruieni, 
trăgând cazmaua în urma ei. Intră în pădurea 
tăcută. Tresărea la fiecare zgomot pe care ea însăși 
îl făcea, la fiecare schimbare a desenului făcut pe 
frunze de ultimele raze ale zilei. 

Treizeci de paşi. Tăie cu sapa tufele de rugi ca 
să-și facă loc, reuși cu greu să tragă la o parte 
trunchiul putrezit și începu să sape. Și dacă ar fi 
avut mâinile și picioarele zdravene tot i-ar fi fost 
destul de greu. Pe când așa, toată treaba a fost un 
chin fără margini, cu gemete, sudoare, scrâșnete 
din dinţi. Însă Monza nu renunţase niciodată la 
jumătatea drumului, indiferent de preţul pe care 
trebuia să-l plătească. Îl ai pe dracul în tine, 
obișnuia să-i spună Cosca și nu se înșelase. Aflase 
asta pe propria lui piele. 

Se făcuse deja noapte atunci când auzi pocnetul 
sec, de metal pe lemn. Îndepărtă și ultimul strat 
de țărână şi trase de inelul din metal cu unghiile-i 
rupte. Se încordă, mârâi, asudă din greu în frigul 
de afară, iar hainele de împrumut i se lipiră 
îngheţate pe pielea rănită. Chepengul se deschise 
cu un scârțâit metalic asurzitor, dând la iveală o 
gaură neagră şi o scară abia conturată prin 
întuneric. 

Cobori încet, de fapt, foarte încet și prudent, 
deoarece nu avea deloc de gând să-și rupă și alte 
oase. Orbecăi prin beznă până când găsi poliţa. 


Caricatura ei de mână se luptă cu cremenea și, în 
cele din urmă, reuși să aprindă lampa. Lumina ei 
pâlpâi sfioasă prin pivnița boltită, aruncând 
sclipiri triste peste muchiile metalice ale lăzilor în 
care se aflau proviziile lui Benna. Da, tot acolo 
erau. Nu se atinsese nimeni de ele. 

Îi plăcuse mereu să facă planuri pentru un viitor 
nu tocmai roz. 

Din cuiele ruginite atârnau mai multe chei. Chei 
de la clădiri abandonate de pe tot cuprinsul 
Styriei. Ascunzători. Rastelul de pe peretele din 
stânga era plin cu topoare și cuțite de toate 
lungimile. Monza deschise cufărul de alături. 
Haine noi, frumos împăturite. Oare i se mai 
potriveau acum pe trupul ăsta sfrijit? vru să atingă 
una dintre cămășile lui Benna, amintindu-și cum 
el însuși alesese mătasea din care să fie 
confecționată. Şi, în lumina lămpii, își văzu mai 
bine mâna. Atunci se repezi şi luă o pereche de 
mănuși, aruncă una dintre ele, iar în cealaltă își 
îndesă membrul mutilat, strâmbându-se de 
durere pentru că tot nu reușea să-și îndoaie cum 
trebuie degetul mic. 

În fundul pivniţei erau mai multe lăzi, așezate 
unele peste altele. Douăzeci cu totul. Șchiopătă 
până la cea aflată mai aproape și o deschise. Aurul 
lui Hermon îi surâse strălucitor dinăuntru. 
Maldăre de monede. Doar în lada aceea se afla o 
mică avere. Îşi atinse cu mare grijă capul şi simţi 
contururile de sub piele. Aur. La atât de multe 


lucruri folosește aurul, nu doar la peticirea testei. 

Băgă mâna în ladă și lăsă monedele să-i curgă 
printre degete. Așa cum îţi vine să faci - fără să știi 
de ce - atunci când te afli în fața unei lăzi pline cu 
bani. Acestea vor fi armele ei. Acestea și... 

Mângâie cu mâna înmănușată armele din rastel 
și alese una. O sabie lungă din oţel cenușiu. Deși 
foarte puţin ornamentată, ei i se părea că este de 
o frumuseţe înfricoșătoare. lar grația aceasta se 
potrivea de minune cu scopul pentru care fusese 
creată. Era o sabie Calvez, făurită de cel mai bun 
fierar din Styria. I-o dăruise lui Benna, chiar dacă 
el nu știa să deosebească o sabie bună de un 
morcov. O purtase o săptămână, apoi o înlocuise 
cu o bucată de metal ordinar, îngrozitor de 
scumpă și cu un model aurit absolut prostesc. 

Sabie pe care el încercase să o scoată din teacă 
atunci când l-au omorât. 

Monza îşi încleștă cu stângăcie degetele mâinii 
stângi pe mânerul rece și o trase câţiva centimetri 
din teacă. Oţelul arunca sclipiri nerăbdătoare în 
lumina lămpii. O sabie bună se îndoaie, dar nu se 
rupe niciodată. O sabie bună este mereu ascuțită 
și pregătită de luptă. O sabie bună nu simte durere 
și nici milă și, mai presus de orice altceva, nu are 
mustrări de cuget. 

Zâmbi uşor. Pentru prima dată după luni bune. 
Pentru prima dată de când a simţit laţul lui Gobba 
în jurul gâtului. 

Răzbunare, deci. 


Ca peştele pe uscat 


Vântul rece sufla dinspre mare peste docurile 
din Talins. Rafalele lui puternice erau al naibii de 
plăcute sau al naibii de nesuferite - în funcție de 
cât de gros erai îmbrăcat. Fiori nu era deloc bine 
îmbrăcat. Îşi trase haina subţire mai strâns în 
jurul umerilor, deși nu era nevoie, că tot nu-l ajuta 
la nimic. Nefericit, miji ochii încercând să vadă 
ceva prin ultima dezlănţuire turbată a vântului. 
Uite că azi i se potrivea de minune numele. De 
fapt, i se potrivea de câteva săptămâni bune. 

Își aminti cu drag cum obișnuia el să se 
încălzească la foc, pe vremea când încă mai trăia 
în Nord, într-o căsuţă drăguță din Uffrith, ghiftuit 
și cu capul plin de visuri; și cum vorbea el cu 
Vossula despre minunatul Talins. Amintirea 
aceasta era cam amară, pentru că negustorul ăla, 
cu ochi înrouraţți și povești încântătoare despre 
locul lui de baștină, îl convinsese să pornească în 
această călătorie de coşmar spre Styria. 

Vossula fusese cel care îl asigurase că soarele 
strălucește mereu în Talins. Și din cauza asta Fiori 
își vânduse haina cea bună și groasă înainte de 
îmbarcare. Doar nu voia să asude ca porcul, nu? 
Însă acum, când tremura ca o frunză uscată, abia 
agăţată de ramura ei, îi trecu prin minte că 
Vossula nu-i spusese tocmai adevărul. 


Privi la valurile neobosite care mușcau din chei, 
împroșcând cu apă îngheţată cele câteva bărcuţe 
putrede care săltau puternic în dana lor 
părăginită. Vuietul din jurul lui era făcut din 
scrâşnet de parâme, zbieret de pescăruși disperaţi, 
pocnet de obloane bătute de vânt, geamăt și 
bombănit de oameni posaci. O mulțime de indivizi 
se strânseseră pe docuri, fie ca să prizeze ceva 
droguri aduse de marinari, fie sperând să 
găsească ceva de lucru. Niciodată nu se mai 
adunaseră atâtea povești triste de viaţă într-un 
singur loc. Atâţia bărbaţi jegoși și costelivi, 
îmbrăcaţi în zdrenţe şi cu chipurile supte și ciupite 
de vărsat. Oameni disperaţi. Cu alte cuvinte, 
oameni ca Fiori. Numai că ei se născuseră aici. În 
vreme ce el fusese atât de prost încât să-și 
dorească să trăiască aici. 

Cu băgarea de seamă a unui avar care umblă la 
rezerva de bani, scoase din buzunar ultimul coltuc 
de pâine tare ca piatra, mușcă din el şi începu să- 
l mestece pe îndelete ca nu cumva să piardă gustul 
vreunei firimituri. Apoi îl surprinse pe un bărbat 
din apropiere că se zgâiește la el, lingându-se pe 
buze. Fiori oftă amărât, rupse o bucăţică de pâine 
și i-o întinse. 

— Mulţam, prietene, zise omul înghițind-o pe 
nemestecate. 

— Nicio problemă, răspunse Fiori, deși își 
câștigase codrul de pâine după ore lungi de tăiat 
lemne. 


Ba chiar era o problemă al naibii de încurcată. 
Pentru că toţi ceilalţi se holbau acum la el cu ochi 
mari şi trişti, ca de căţeluși flămânzi. Îşi puse 
mâinile în cap. 

— Dacă aş avea pâine să vă satur pe toți, la ce 
mama dracului aș mai sta aici? 

Cerşetorii se îndepărtară mormăind supăraţi. 
Fiori își trase nasul și scuipă o flegmă aproape 
îngheţată. Singurul lucru care-i mai trecuse prin 
gură în afară de pâinea aia râncedă, dar în altă 
direcție. Ajunsese aici cu mulţi arginţi în buzunar, 
zâmbet pe buze și multe speranţe de mai bine în 
inimă. După doar zece săptămâni petrecute în 
Styria, rămăsese fără tot ce avusese- bani, 
speranţe și voie bună. 

Vossula îi spusese că oamenii din Talins erau 
blânzi și prietenoși ca niște mielușei și că-i primeau 
pe străini cu braţele deschise. Dar el nu a găsit aici 
decât dispreț şi o mulțime de indivizi care nu se 
dădeau în lături de la niciun tertip murdar ca să-l 
lase fără bani. Norocul nu se împărțea la colț de 
stradă nici aici și nici în Nord. 

În dană intrase acum o corabie, iar pescarii se 
agitau încolo și încoace, trăgând de odgoane și 
înjurând velele. Ceilalți disperaţi se animară, 
gândindu-se că poate se va găsi ceva de făcut și 
pentru vreunul dintre ei. Chiar și Fiori simţi în 
piept un licăr jalnic de speranţă și se ridică 
nerăbdător pe vârfuri. 

Din plase se revărsară pe doc o mulțime de pești 


care se zvârcoleau și aruncau sclipiri argintii în 
lumina apoasă a soarelui vlăguit. Pescuitul este o 
îndeletnicire bună și cinstită. O viață petrecută pe 
apa mării, unde nu se rostesc cuvinte aspre, unde 
există sentimentul de camaraderie, unde oamenii 
se luptă umăr la umăr cu vântul și își scot prada 
sclipitoare din adâncuri și așa mai departe. Nobilă 
meserie, pescuitul ăsta. Sau, cel puţin, așa încerca 
să-și spună Fiori, deși simţea cum îl ia de cap toată 
duhoarea aia. Adevărul era că, în momentele 
acelea, i se părea nobilă orice muncă. 

Un bărbat cu chipul distrus de intemperii ca un 
stâlp de poartă veche sări de pe corabie și porni pe 
chei cu pași ţanţoși, care vădeau o foarte bună 
părere despre sine. lar cerșetorii începură să se 
înghiontească, repezindu-se, care mai de care să-i 
atragă atenţia. Probabil că ăsta era căpitanul, își 
zise Fiori. 

— Îmi trebe doi oameni, anunţă el, dându-și pe 
ceafă șapca ponosită și cercetând atent chipurile 
acelea pline de nădejde şi, totodată, deznădăjduite. 
Tu și tu! 

Nu-i nevoie să mai spunem că Fiori nu era nici 
„tu” şi nici „tu”. Lăsă capul în piept împreună cu 
toți ceilalți și urmări cu coada ochiului cum cei doi 
norocoși se urcau la bordul corabiei în urma 
căpitanului. Unul era nemernicul cu care își 
împărțise bucata de pâine. Și mizerabilul nici 
măcar nu se uitase în jur, darămite să mai pună 
și o vorbă bună pentru el. Poate că te definește ca 


om ceea ce oferi, nu ce primești în schimb, cum 
obișnuia să zică fratele lui Fiori, însă, atunci când 
mori de foame, este tare bine să fii răsplătit cumva 
pentru o faptă bună. 

— Să mă cac pe ea de nedreptate! 

Și porni după ei, croindu-și cu greu drum printre 
pescarii care-şi sortau prada încă vie şi o aruncau 
în căldări și roabe. Cu cel mai prietenos zâmbet 
din arsenalul lui, se apropie de căpitanul care își 
făcea de lucru pe punte. 

— Frumoasă corabie! încercă el să deschidă 
discuţia, deși îi era limpede că încercarea asta era 
de toată jena. 

— Şi? 

— N-ai vrea să mă angajezi și pe mine? 

— Pe tine? Ce ştii despre pescuit? 

Fiori-îţi-dau își dovedise din plin măiestria cu 
securea, sabia, sulița și scutul. Fusese un Om 
Vestit, care condusese atacuri de la un capăt la 
celălalt al Nordului. Un luptător faimos, care 
avusese partea lui de răni urâte, dar care făcuse 
unele și mai și dușmanilor. Dar era hotărât să-și 
croiască o viață mai bună și se ţinea strâns de 
intenţia asta, ca înecatul care se apucă de bucata 
de lemn de pe valuri. 

— Am pescuit mult, pe vremea când eram doar 
un copilandru. Pe lac, cu tata. 

Își aminti acum cum îi scârțâiau tălpile goale pe 
prundiș. Lumina care lucea pe apă. Surâsul 
tatălui său şi cel al fratelui său. 


Dar căpitanul nu se lăsă molipsit de nostalgia 
lui. 

— Pe lac? Noi pescuim în mare, băiete. 

— Trebuie să recunosc că nu am niciun fel de 
experienţă la pescuitul în mare. 

— Atunci de ce-mi pierzi timpul? Am de unde să 
fac rost de pescari styrieni, exact așa cum îmi plac 
mine, cei mai buni, cu zeci de ani petrecuţi pe 
mare. 

Și făcu un semn indiferent cu mâna spre oamenii 
înșirați pe chei, care mai degrabă arătau ca şi cum 
ar fi petrecut zeci de ani înecați într-o halbă cu 
bere. 

— De ce aș da de lucru unui cerșetor din Nord? 

— Pentru că eu sunt harnic. S-a întâmplat doar 
să am ceva ghinion în ultima vreme. Nu am nevoie 
decât de o şansă. 

— Toţi avem nevoie de așa ceva. Dar nu te aud 
zicându-mi de ce eu ar trebui să ţi-o ofer. 

— Doar o șansă ar fi... 

— Pleacă de pe corabia mea, namilă spălăcită! 

Căpitanul smulse o bucată de lemn din punte și 
se prefăcu că se repede la el, ca și cum ar fi vrut 
să bată un câine. 

— Cară-te şi ia-ți şi ghinionul cu tine! 

— N-oi fi eu pescar, dar am talentul de a-i face 
pe oameni să sângereze. Așa că pune băţul ăla jos, 
până nu te oblig să-l mănânci! 

Privirea pe care Fiori i-o adresă căpitanului se 
potrivea de minune cu amenințarea. Privire 


ucigașă, venită din însângeratul Nord. Căpitanul 
șovăi, se opri, se apucă să bombăne ceva. Apoi 
aruncă bățul și se duse să zbiere la unul dintre 
oamenii lui. 

Fiori se îndepărtă cu umerii plecaţi și fără să se 
uite înapoi. Îşi târșâi picioarele până la intrarea 
unei alei, pe lângă afişele rupte pe ziduri. Urmărit 
de zgomotele înăbușite ale docurilor, intră în 
umbrele dintre clădirile înghesuite unele în altele. 
Exact la fel se întâmplase și când a încercat să-și 
găsească de lucru la fierării, la brutării, la toate 
blestematele de ateliere din blestematul ăsta de 
oraş. A avut o singură dată speranţa că-l va angaja 
un amărât de cizmar, dar, în cele din urmă, și ăla 
l-a trimis în mama mă-sii. 

Vossula îi spusese că în Styria era de lucru 
pentru toată lumea și nu trebuia decât să ceri să 
muncești. Se vede însă treaba că, din motive mai 
presus de puterea lui de înţelegere, că Vossula l-a 
minţit tot timpul de au îngheţat apele. Fiori îi 
pusese tot felul de întrebări. Dar abia acum, după 
ce s-a așezat pe un prag murdar și și-a lăsat să 
atârne în șanț picioarele încălțate într-o pereche de 
cizme tocite, printre câteva capete de pești, și-a dat 
el seama că nu l-a întrebat ce conta cu adevărat. 
Singura întrebare care l-a obsedat încă de când a 
pus piciorul în orașul ăsta. 

Adică: la spune-mi tu mie, Vossula - dacă Styria 
este minunăţia pe care mi-o descrii, ce mama 
dracului cauţi în Nord? 


— Blestemată Styria! şuieră el în nordică. 

Îl durea iar în spatele nasului, ceea ce însemna 
că mai avea niţel și dădea apă la șoareci. Însă atât 
de necăjit era acum, că nici nu-i mai păsa. Caul 
Fiori-îţi-dau. Fiu al lui Gâthorcăitor. Om Vestit, 
care a înfruntat moartea şi pe ploaie, şi pe cer 
senin. Care a luptat alături de iluștrii războinici ai 
Nordului- Rudd Treicopaci, Dow cel Negru, 
Copoiul, Harding Ursuzul. Care a condus atacul 
împotriva forțelor Uniunii lângă Cumnur. Care a 
ținut piept unei armate de o mie de shanka la 
Dunbrec. Care rezistase șapte zile cumplite în 
Ținuturile Înalte. Şi parcă-i venea acum să 
zâmbească, amintindu-și de toate dățile când 
scăpase cu viaţă. Ştia că se amăgea singur, dar ce 
vremuri fericite i se păreau acum. Măcar atunci nu 
era singur. 

Auzi zgomot de pași și ridică privirea. Patru 
bărbaţi intraseră agale pe alea dinspre docuri, pe 
același drum pe care venise el. Şi aveau pe chipuri 
expresiile alea pline de regret, pe care le au 
oamenii atunci când pun la cale vreo fărădelege. 
Fiori se ghemui mai bine în cadrul ușii, sperând ca 
fărădelegea aceasta a lor să nu aibă nicio legătură 
cu el. 

Dar inima i se prelinse până în genunchi când 
cei patru se strânseră în semicerc în jurul lui. 
Unul avea nasul roșu şi umflat, ca de prea multă 
băutură. Altul era chel ca-n palmă și își sprijinea 
un ciomag de picior. Al treilea avea o barbă 


răpciugoasă și dinţi stricaţi și închiși la culoare. Nu 
tocmai cei mai drăguţi oameni din lume şi Fiori era 
de părere că nici intenţiile lor nu erau prea 
drăguţe. 

Cel din frunte - un neam-prost cu fața ascuţită 
ca de șobolan - rânji la el. 

— Ce ai să ne dai? 

— Mi-aş dori să am ceva de valoare. Dar n-am. 
Așa că aţi face bine să vă vedeţi de drum. 

Mutră-de-Ș$obolan se  încruntă la chelbos, 
evident supărat că s-ar fi putut să nu se aleagă cu 
NIMIC. 

— Atunci, dă-ne cizmele. 

— Pe frigul ăsta? O să îngheţ. 

— N-ai decât să îngheţi. Ce-mi pasă mie? Hai, 
cizmele, dacă nu vrei să te luăm în tărbacă, doar 
așa de-ai dracului. 

— Băga-mi-aş ceva în tine, Talins! mormăi în 
barbă Fiori, Eau ițeracd să se mai 
autocompătimească. 

Îl rodea pe suflet că decăzuse atât de mult. 
Mizerabilii ăștia n-aveau nevoie de cizmele lui, ci 
doar voiau să se dea mari. Ar fi fost o prostie să se 
lupte cu ei, mai ales că nu avea nicio armă. O 
prostie ar fi fost să se lase omorât pentru niște 
ciubote vechi, indiferent cât de frig era. 

Se ghemui bombănind și începu să-și scoată 
cizmele. Pe neașteptate, îl lovi cu genunchiul pe 
Nas-Roșu fix în trufandale, făcându-l să se 
chircească de durere şi să scheaune prelung. 


Mişcarea îl surprinse chiar şi pe el. Poate că acesta 
era modul prin care mândria lui îl anunţa că pune 
punct aici. Că nu se simte în stare să-l vadă 
mergând descult prin zloată. Cu un pumn bine 
țintit îi zdrobi bărbia lui Mutră-de-Șobolan, apoi îl 
apucă de piepţii hainei și-l izbi de unul dintre 
tovarășii lui. Cei doi căzură de-a berbeleacul și se 
porniră să miorlăie ca niște mâţe în furtună. 

Fiori se feri de ciomagul borfașului chel, care 
abia dacă-i atinse umărul. Individul rămase cu 
gura căscată de uimire și, purtat de elanul 
loviturii, îşi pierdu echilibrul. Fiori îl pocni cu 
pumnul în bărbie, dându-i capul pe spate; apoi îi 
puse piedică și îl trânti pe spate, cât era de lung. 
Chelbosul începu să ţipe, dar Fiori se trânti peste 
el și începu să-i care pumni în față- doi, trei, 
patru - terciuindu-i nasul şi reușind să-și umple cu 
sânge mâneca de la haina și așa murdară. 

Se ridică de pe Chelbos, lăsându-l să-și scuipe 
dinţii în șanț. Nas-Roșu încă se văicărea, încovoiat 
și cu mâinile la bijuteriile dintre picioare. Dar 
ceilalți doi își scoseseră deja cuțţitele - ascuţite şi cu 
luciri sălbatice. Fiori se ghemui, încleștă pumnii, 
privi de la unul la altul și simţi cum furia începe 
să i se stângă. Mai bine le-ar fi dat cizmele atunci 
când i le-au cerut. Pentru că e posibil să i le scoată 
din picioarele moarte și reci nu peste multă vreme. 
A dracului mândrie, doar rău îţi face! 

Mutră-de-Șobolan își șterse sângele care-i curgea 
din nas. 


— Eşti mort, carici nordic! Eşti ca și... 

Piciorul îi plecă brusc de sub el și ticălosul se 
prăbuși ţipând. Cuţitul i se rostogoli din mână. 

O siluetă se contură în umbrele din spatele lui. 
Înaltă, cu glugă pe cap, sabie ţinută neglijent în 
pumnul stâng - lamă subțire, cu sclipiri ucigașe în 
puțina lumină din alee. Ultimul dintre hoţii de 
cizme rămas în picioare, cel cu dinţii stricaţi, făcu 
ochii mari ca boul și se holbă la sabia aia din oţel. 
Probabil că-și dădea seama că amărâtul ăla de 
cuțitaș de-l ţinea în mână nu avea cum să-i mai fie 
de vreun folos. 

— Ai face bine să ștergi putina. 

Fiori se încruntă, luat prin surprindere. Vocea 
era de femeie. Dinţi-Stricaţi nu avu nevoie să i se 
spună de două ori. Se răsuci pe călcâie și o luă la 
goană spre capătul aleii. 

— Picioru' meu! zbiera  Mutră-de-$obolan, 
ținându-se de genunchi cu mâna plină de sânge. 
Aoleo, picioru’ meu! 

— Tacă-ți gura ori ţi-l spintec și pe celălalt! 

Chelbosul doar zăcea pe jos, fără să spună 
nimic. Gemând, Nas-Roşu reuşi să se ridice în 
genunchi. 

— Ia ziceți, mai vrei să-mi iei cizmele? 

Fiori făcu un pas spre el și-l mai lovi o dată în 
trufandale. Din cauza șocului, tâlharul săltă de pe 
sol, apoi se prăbuși smiorcăindu-se, cu fața în 
țărână. 

— Cu una din ele te-am lovit, boule! 


Se uită la femeie cu ochi împăienjeniţi, fără să 
priceapă cum de a reușit să scape cu viață. Fără 
să fie convins nici acum că va scăpa cu viaţă. 
Expresia de pe chipul ei nu era deloc simpatică. 

— Ce vrei? mârâi el. 

— Nimic care să te supere. 

Și Fiori desluși un zâmbet în umbra dinăuntrul 
glugii. 

— S-ar putea să-ți dau ceva de lucru. 


O farfurie mare, încărcată cu carne şi legume 
într-un fel de sos, cu felii groase de pâine albă 
alături. Fiori nici nu-și dădea seama ce gust are 
mâncarea, atât de repede înfuleca. Probabil că nu 
doar purtarea lui era de animal, că nu se mai 
bărbierise de două săptămâni şi era murdar și 
slinos de la atâtea nopţi dormite pe praguri de uși 
din cartiere îndoielnice. Dar nu se mai sinchisea 
de înfățișarea lui, chiar dacă se afla în prezența 
unei femei. 

Aceasta încă nu-și dăduse gluga jos, deși nu mai 
erau afară. Stătea cu spatele la perete, unde era 
mai întuneric. Oricum, în momentele când își 
putuse ridica ochii de la mâncare, Fiori reușise să- 
și cam dea seama cum arată și avea impresia că 
nu era deloc un chip urât. 

Puternic, ciolănos, cu maxilarul energic și gâtul 
subțire, pe latura căruia se observa o venă 
albastră. Periculoasă femeie, presupuse el, deși 
numai mare presupunere nu era asta, din moment 


ce o văzuse cum îi tăiase genunchiul borfașului, 
fără prea multă părere de rău. Totuși, îi dădea o 
stare de neliniște Gfelul cum îl privea cu ochii ei 
înguști. Se uita la el cu calm și răceală, de parcă îl 
și citise deja şi îi anticipase reacțiile. Adică știa mai 
multe decât el. Pe un obraz avea trei cicatrice 
lungi, răni vechi încă în curs de vindecare. Nu-și 
prea folosea mâna dreaptă, îmbrăcată cu o 
mănușă. Parcă și șchiopăta uşor - băgase de seamă 
el pe drumul încoace. Poate că fusese implicată 
într-o afacere necurată, dar Fiori nu avea chiar 
atât de mulţi prieteni ca să-şi permită acum să 
facă nazuri. Foarte bine, oricine îi dă de mâncare 
are parte de deplina lui loialitate. 

Se uita la el cum mănâncă. 

— Ți-e foame? 

— Cam aşa ceva. 

— Departe de casă? 

— Cam aşa ceva. 

— Ceva ghinioane? 

— Mai mult decât pot să duc. Dar am și făcut 
niște alegeri proaste. 

— Ghinionul și alegerile proaste merg mână în 
mână. 

— Foarte adevărat. 

Aruncă lingura și cuțitul pe farfuria goală. 

— Ar fi trebuit să mă gândesc mai bine. 

Șterse sosul cu ultima felie de pâine. 

— Dar eu mi-am fost mereu cel mai aprig 
dușman. 


Se priviră tăcuțţi în ochi în timp ce el își mesteca 
dumicatul. 

— Nu mi-ai zis cum te cheamă. 

— Nu. 

— Pur şi simplu, nu? 

— Ți-am plătit masa, da? Facem cum zic eu. 

— Dar de ce mi-ai plătit-o? Un prieten de-al 
meu... 

Își drese glasul, începând să se întrebe dacă 
Vossula îi fusese cu adevărat prieten. 

— O cunoștință de-a mea mi-a spus că nu voi 
primi nimic gratis în Styria. 

— Bun sfat. Vreau ceva de la tine. 

Fiori își trecu limba pe cerul gurii și simţi gust 
acru. Acum avea o datorie față de femeia asta și nu 
ştia cum anume avea să o plătească. Însă, după 
expresia de pe chipul ei, avea senzația că o să-l 
coste cam scump. 

— Ce anume? 

— În primul rând, să faci o baie. Nimeni nu ar 
vrea să aibă de-a face cu tine când putți în halul 
ăsta. 

Pentru că nu-i mai era nici foame și nici frig, nu- 
i mai rămase decât rușinea. 

— Poţi să nu mă crezi, dar aș fi fericit să nu mai 
put. Mi-a mai rămas ceva mândrie. 

— Bravo! Pun prinsoare că abia aștepți să te 
speli. 

Fiori mișcă din umeri, ca și cum l-ar fi strâns 
haina. Avea sentimentul că se cufunda într-un iaz, 


fără să aibă nici cea mai mică idee cât de adâncă 
era apa. 

— Și după aia? 

— Nu mare lucru. Ai să te duci la un tripou și ai 
să întrebi de un bărbat pe nume Sajaam. Ai să-i 
zici că Nicomo îi cere să vină la locul știut. Și îl 
aduci la mine. 

— De ce nu te duci tu? 

— Pentru că te plătesc pe tine să o faci, prostule! 

Şi-i arătă moneda din mâna cu mănușă. Argintul 
lucea îmbietor în lumina focului, balanţa ștanțată 
în metal parcă era reală. 

— Mi-l aduci pe Sajaam și capeţi un argint. Și 
dacă mai vrei pește, nu va mai fi nevoie să-l 
pescuiești, ci vei putea să-ți cumperi un butoi 
intreg. 

Fiori se încruntă. Să-i facă lui o asemenea ofertă 
femeia asta atrăgătoare, apărută de nicăieri şi care 
mai mult ca sigur că-l salvase de la moarte? 
Niciodată în viața lui nu avusese parte de atât 
noroc. lar atunci când a fost în fața farfuriei pline 
și-a adus aminte cât de mult îi plăcea mâncarea. 

— Bine. Sau ai putea să faci altceva și să capeţi 
cincizeci de mărci. 

— Cincizeci? 

În croncănitul lui Fiori se simţea lăcomia. 

— Glumești? 

— Mă vezi că râd? Am zis cincizeci de mărci. Și 
dacă şi așa tot ai să mai ai poftă de pește, îţi vei 
putea cumpăra propria barcă şi o să-ți mai rămână 


bani și de niște haine mai de Doamne-ajută. Ce 
părere ai? 

Cuprins de jenă, Fiori se trase de tivul destrămat 
al hainei. Cu banii ăștia va putea să se urce la 
bordul primei corăbii cu destinaţia Uffrith, unde-i 
va trage una lui Vossula în curul lui sfrijit de-l va 
expedia în cealaltă parte a orașului. Ce vis frumos 
și ce repede se destrămase. 

— Ce vrei să fac pentru cincizeci de mărci? 

— Nu prea multe. Te duci în tripoul ăla și întrebi 
de un bărbat pe nume Sajaam. Îi zici că Nicomo îl 
cheamă la locul știut. Îl aduci la mine. 

Făcu o pauză scurtă și apoi continuă: 

— Și mă ajuţi să omor pe cineva. 

Dacă măcar acum avea de gând să fie sincer cu 
el însuși, trebuia să recunoască faptul că se 
așteptase la așa ceva. Măcar la asta se pricepea. 
La genul de treabă pentru care oricine i-ar fi dat 
cincizeci de mărci. Și când se gândea că venise aici 
ca să devină un om mai bun. Copoiul avusese 
dreptate. Dacă ţi-ai murdărit mâinile de sânge, nu 
le mai poți curăța așa ușor. 

Simți că-l împunge ceva pe sub masă și sări 
brusc de pe scaun. Între picioarele lui se afla 
mânerul unui cuțit lung, de luptă. Mânerul în 
formă de cruce arunca sclipiri portocalii. Tăișul 
ascuns în teacă stătea în mâna înmănușată a 
femeii. 

— Ar fi bine să-l iei. 

— N-am zis că o să omor pe cineva. 


— Stiu. Cuţitul îţi trebuie ca să-i arăţi lui Sajaam 
că nu glumești. 

Se văzu nevoit să admită că nu se dădea în vânt 
după genul de femeie care, atunci când vrea să-i 
facă o surpriză, îi vâră cuțitul între picioare. 

— N-am zis că o să omor pe cineva. 

— N-am zis că ai zis. 

— În regulă. Ca să știi. 

Întinse mâna, luă cuțitul şi îl ascunse în haină. 


Când mergea, simţea cum îl împunge în piept 
cuțitul ăla, cuibărindu-se cât mai aproape de el ca 
un amant vechi care mai vrea încă o partidă. Fiori- 
îți-dau ştia bine că nu era un lucru cu care să se 
fălească. Orice imbecil poate avea un cuţit. Dar, 
chiar și așa, nu era tocmai convins că-i place să-l 
simtă lipit de coastele lui. Parcă era iarăși cel din 
trecut. 

Venise în Styria ca să-și găsească o muncă 
cinstită. Dar atunci când punga se golește, trebuie 
să te mulțţumești și cu treburile necurate. Fiori nu 
credea că mai văzuse vreun loc cu un aspect atât 
de dubios ca tripoul în fața căruia se afla acum. O 
ușă masivă, într-un zid jegos, fără geamuri, păzită 
de doi malaci. Din atitudinea lor, Fiori era convins 
că aveau arme, pe care abia așteptau să le 
folosească. Unul era un oacheș din Sud, cu părul 
negru atârnându-i în ochi. 

— Ce-ţi trebe? îl întrebă acesta, pe când celălalt 
se uita urât la el. 


— Să-l văd pe Sajaam. 

— Ai fọ’ armă? 

Fiori scoase cuțitul ţinându-l de plăsele şi li-l 
arătă. Primul malac i-l smulse din mână. 

— Vino după mine! 

Ușa se deschise în scârțâit de balamale ruginite. 

Aerul dinăuntru era înăbușitor, ceţos de la fumul 
dulceag. Îl râcâi pe gât şi îl înecă şi îi înțepă ochii 
și îl făcu să lăcrimeze. Era întuneric și liniște şi 
mult prea cald ca să se simtă bine după 
temperatura scăzută de afară. Lămpile cu 
abajururi din sticlă colorată desenau forme 
ciudate pe pereţii pătaţi- forme verzi și roșii şi 
galbene. Parcă era un coșmar stabilimentul ăsta. 

Draperiile murdare, din mătase foșneau în 
semiintuneric. Pe pernele aruncate pe jos zăceau 
tolăniți mai mulți indivizi, pe jumătate dezbrăcați, 
pe jumătate adormiţi. Un bărbat, întins pe spate și 
cu gura încremenită într-un căscat larg, ţinea încă 
în mână o pipă din care se ridica un firicel de fum. 
O femeie, culcată pe o parte, se lipise de el. 
Chipurile celor doi, deși inexpresive ca ale unor 
cadavre, erau acoperite cu sudoare. Parcă erau 
subiecții unei încrucișări nereușite între extaz şi 
agonie, unde agonia era dominantă. 

— Pe aici. 

Fiori se ţinu după călăuza lui printr-un coridor 
învăluit în fumul dens. Sprijinită de o ușă, o femeie 
cu ochi goi îl privi cum trece, fără să-i adreseze 
niciun cuvânt. De altundeva se auzeau niște 


grohăieli parcă plictisite: „Oo, ah, ah!” 

Trecu dincolo de o perdea din mărgele şi intră 
într-o încăpere mai mare, cu mai puţin fum, dar și 
mai tulburătoare. Plină de bărbaţi de toate rasele 
și culorile. Şi, judecând după aspectul lor, toți erau 
deprinși cu violenţa. Opt stăteau la o masă 
acoperită cu pahare, sticle, mărunțţiș, cărți de joc. 
Alţii zăceau tolăniți în penumbre. Fiori observă 
imediat securea cu aspect înfricoșător din 
apropierea unuia dintre ei. Evident că nu era 
singura armă de acolo. Pe perete era agăţată o 
pendulă, ale cărei greutăţi se legănau încolo și 
încoace - tic-tac, tic-tac - cu zgomot atât de mare 
că-i crâmpoţea nervii, şi așa destul de inflamați. 

În capul mesei stătea un individ masiv - dacă ne- 
am fi aflat în Nord, acesta ar fi fost stăpânul casei. 
Era bătrân, cu fața mai zbârcită decât o cizmă 
scâlciată. Pielea, închisă la culoare și unsuroasă; 
părul scurt și barba căruntă. Se juca cu o monedă 
de aur, pe care o manevra pe încheieturile 
degetelor și o arunca de pe o mână pe cealaltă. 
Călăuza se aplecă și-i șopti ceva la ureche, apoi îi 
întinse cuțitul. Acum toţi ochii erau aţintiţi asupra 
lui Fiori, care își dădu brusc seama că o marcă era 
o recompensă prea mică pentru misiunea asta. 

— Tu ești Sajaam? 

Mult mai sonoră decât ar fi dorit, vocea lui era 
pițigăiată de la fumul gros. 

Zâmbetul bătrânului îi despică faţa tuciurie ca o 
semilună galbenă. 


— Sajaam este numele meu, așa cum îţi vor 
confirma toţi dragii mei prieteni. Ştii, se pot deduce 
foarte multe lucruri despre un bărbat doar după 
arma pe care o poartă. 

— Nu mai spune? 

Sajaam scoase cuțitul din teacă. Oţelul sclipi în 
lumina lumânărilor. 

— Nu-i ieftin, dar nici prea scump nu este. Își 
face treaba fără fasoane. Tăios și rezistent și serios. 
Am dreptate? 

— Cam aşa ceva. 

Era clar că tipului îi plăcea să dea din gură, așa 
că Fiori nu se deranjă să-i spună că arma nu era 
a lui. Cu cât vorbea mai puţin, cu atât își va vedea 
de drum mai repede. 

— Și care este numele tău, prietene? 

Deși chestia cu „prietenul” nu prea stătea în 
picioare în situaţia de față. 

— Caul Fiori-îţi-dau. 

— Brrr! 

Sajaam scutură din umeri ca apucat de 
dârdâieli, spre marele amuzament al oamenilor 
lui. Care, se vede treaba, râdeau ca proştii din 
orice. 

— Eşti foarte, foarte departe de casă, omule. 

— Crezi că nu ştiu? Am să-ți transmit un mesaj. 
Nicomo vrea să se vadă cu tine. 

Și în clipa aceea, toată buna dispoziție se scurse 
repede din încăpere ca sângele dintr-un gât 
retezat. 


— Unde? 

— La locul știut. 

— Vrea să se vadă cu mine, ei? 

Doi dintre oamenii lui Sajaam se îndepărtară de 
lângă perete. 

— Mare îndrăzneală din partea lui. Și, mă rog, de 
ce vechiul meu prieten, Nicomo, Omi-ar trimite 
mesajul ăsta printr-un munte alb de nordic, 
înarmat cu un cuţit? 

Fiori tocmai se gândea că, din motive 
necunoscute pentru el, femeia s-ar fi putut să-l fi 
băgat într-un căcat cât casa. Era clar că nu ea era 
Nicomo. Dar în ultimele zile înghiţise deja câtă 
batjocură putea el duce și moartea să-l ia dacă își 
mai ţinea gura. 

— Întreabă-l singur. N-am venit să mă iei la 
întrebări, moșule. Nicomo îţi cere să te întâlneşti 
cu el la locul știut și cu asta basta. Acum, mișcă-ţi 
curu’ ăla negru și umflat, dacă nu vrei să mă 
apuce dracii. 

Se lăsă o tăcere lungă şi neplăcută, timp în care 
toți cei de față rumegau vorbele lui Fiori. 

— Îmi place, mormăi Sajaam. Ție îți place? îl 
întrebă el pe unul dintre haidamaci. 

— Nu-i rău, dacă nu te deranjează maniera. 

— Din când în când. Vorbe mari și ameninţări 
deșarte și virilitate găunoasă. De-i prea mult 
deodată, mă plictisește. Dar cu ţârâita reușește să 
mă amuze. Zici că Nicomo îmi cere să mă întâlnesc 
cu el? 


— Da, spuse Fiori, știind că alternativa era să se 
lase în voia curentului și sperând că-l va arunca 
teafăr la țărm. 

— Foarte bine. 

Bătrânul își aruncă pe masă cărţile şi se ridică 
încet în picioare. 

— Să nu se spună că Sajaam nu-și onorează 
datoriile. Dacă mă cheamă Nicomo... atunci mă 
voi duce la locul știut. 

Își vâri la cingătoare cuțitul adus de Fiori şi îi 
explică: 

— Nu te superi că îl păstrez eu, nu? 
Deocamdată. 


Se făcuse târziu când au ajuns la locul pe care i- 
l indicase femeia, iar grădina putrezită era 
întunecoasă ca un beci. Și pustie, din câte își putea 
da seama Fiori. Doar hârtii rupte care fluturau în 
adierile nopţii, știri vechi atârnate de cărămizi 
murdare. 

— Ei? se rățoi Sajaam. Unde-i Cosca? 

— Femeia a zis că o să fie aici, mormăi Fiori, mai 
mult pentru sine. 

— Femeia? exclamă bătrânul cu mâna pe cuțit. 
Despre ce naiba... 

— Aici, cocean ofilit! 

Femeia ieși la lumină din spatele unui copac. Îşi 
dăduse jos gluga și Fiori o vedea cum trebuie 
pentru prima dată. Era mai frumoasă decât își 
imaginase el, dar și mai dură. Foarte frumoasă și 


foarte dură, cu o dungă roșie pe gât, asemănătoare 
cu urmele pe care le vezi pe gâtul spânzuraţilor. Și 
avea expresia aia încrâncenată- sprâncene 
încruntate amarnic, buze strânse, ochi îngustați și 
concentrați. De parcă s-ar fi hotărât să spargă o 
ușă cu capul și o durea exact în cot de urmări. 

Faţa lui Sajaam se mototoli ca o cămașă udă. 

— N-ai murit! 

— Sunt mai vie ca oricând. 

— Da’ am auzit că... 

— Nu. 

Bătrânul nu avu nevoie de prea mult timp ca să 
se adune. 

— N-ar trebui să fii în Talins, Murcatto. Nici la o 
sută cincizeci de kilometri distanţă de Talins n-ar 
trebui să fii. Şi mai ales, n-ar trebui să fii nici 
măcar la o sută cincizeci de kilometri depărtare de 
mine. 

Și începu să înjure într-o limbă pe care Fiori nu 
o cunoștea. Apoi îşi ridică ochii spre cerul 
intunecat. 

— Of, Doamne, Doamne, de ce nu mi-ai dat o 
viață cinstită? 

Femeia pufni. 

— Pentru că n-ai tu atâta sânge în tine ca să poți 
duce o viață cinstită. Plus că-ți plac prea mult 
banii. 

— Ai dreptate, din nefericire. 

Poate că discutau ei ca niște prieteni vechi, dar 
Sajaam nu lăsase cuțitul din mână. 


— Ce vrei? 

— Să mă ajuţi să omor niște oameni. 

— l-auzi! Măcelăreasa din Caprile îmi cere 
ajutorul. Zici că vrei să omori niște oameni, ei? Cât 
timp niciunul dintre ei nu are vreo legătură cu 
ducele Orso... 

— El va fi ultimul. 

— Of,  scorpie nebună! exclamă  Sajaam, 
clătinând încet din cap. Cum de-ți mai place să mă 
pui la încercare, Monzcarro. Mereu ţi-a plăcut. N- 
ai să faci așa ceva. Mai degrabă o să se apuce 
porcii să zboare. 

— Şi dacă am s-o fac? Nu-mi spune că nu visezi 
și tu la asta de mulţi ani. 

— Mulţi ani în care tu ai semănat prăpăd prin 
întreaga Styrie în numele lui? Ani în care i-ai 
respectat ordinele fără să crâcnești și i-ai luat 
bucuroasă banii? Ani în care i-ai lins curul așa 
cum linge un căţel osul primit? Despre anii ăștia 
vorbeşti? Nu-mi aduc aminte să-ţi fi păsat de mine 
atunci. 

— L-a ucis pe Benna. 

— Nu mai spune? Pe afișe a scris că pe amândoi 
v-au omorât oamenii ducelui Rogont, spuse 
Sajaam, arătând cu degetul hârtiile vechi de pe 
zidul din spatele ei. 

Fiori se uită acum mai bine şi văzu că pe ele erau 
un chip de femeie și unul de bărbat. Și parcă îl luă 
cu ameţeală când își dădu seama că femeia aceea 
era chiar ea. 


— Că ați fost uciși de Liga celor Opt. N-am 
cuvinte să-ți descriu cât de multă întristare ne-a 
adus vestea asta. 

— N-am chef de glume, Sajaam. 

— Și, mă rog, când ai avut? Dar nu-i o glumă. 
Prin părțile astea ai fost considerată o eroină. 
Ăsta-i cuvântul folosit atunci când omori atât de 
mulți oameni că termenul „criminală” devine 
neîndestulător. Orso a ţinut un discurs și după aia 
am fost cu toţii obligaţi să ne luptăm cu și mai 
multă îndârjire ca să te răzbunăm. Plus că toată 
lumea a vărsat lacrimi amare. Îmi pare rău de 
Benna. Mi-a fost simpatic băiatul ăla. Dar am 
căzut la pace cu demonii mei. Ar trebui să faci şi 
tu la fel. 

— Doar morţii pot ierta și pot fi iertaţi. Noi, 
ceilalți, avem lucruri mai bune de făcut. Am nevoie 
de ajutorul tău și îmi ești dator. Plătește-ţi datoria, 
ticălosule! 

Se priviră încruntaţi câteva clipe care parcă nu 
se mai sfârșeau. Apoi bătrânul oftă din rărunchi: 

— Mereu am zis că de la tine o să mi se tragă 
moartea. Ce vrei? 

— Să-mi îndrumi pașii. Să pui o vorbă bună ici 
și colo. De fapt, cu asta te ocupi acum, nu? 

— Cunosc niște oameni. 

— Și mai am nevoie să-mi împrumuţi pe cineva 
cu mintea limpede și braţul puternic. Cineva care 
să nu leșine dacă vede sânge. 

Sajaam păru să se gândească. Apoi întoarse 


capul și strigă peste umăr: 

— Tu ştii pe cineva, Prietenosule? 

Din întuneric se auzi scrâșnet de pași. Se pare 
că îi urmărise cineva și o făcuse cu multă 
iscusință. Femeia se ghemui imediat în poziţie de 
luptă, cu ochii îngustați și mâna stângă pe 
mânerul sabiei. Fiori şi-ar fi dorit să poată duce și 
el mâna la armă, dacă ar fi avut una, însă și le 
vânduse pe toate în Uffrith, iar cuțitul i-l dăduse 
lui Sajaam. Așa că se mulţumi să strângă nervos 
din degete, deși asta nu avea cum să fie de folos 
nimănui. 

Nou-venitul se apropie târşâindu-și picioarele, 
gârbovit și cu ochii plecaţi. Era cu cel puţin o 
jumătate de cap mai scund decât Fiori, dar avea 
un aspect mătăhălos şi înfricoșător. Gâtul îi era 
mai lat decât ţeasta; mâinile, ca niște lopeţi, îi 
atârnau greoaie din mânecile hainei groase. 

— Prietenosule, i se adresă Sajaam, tot numai 
un zâmbet datorită sperieturii pe care le-o trăsese, 
aceasta este o mai veche prietenă de-a mea. 
Murcatto o cheamă. Ai să lucrezi o vreme pentru 
ea, dacă nu te deranjează. 

În loc de răspuns, individul ridică din umerii lui 
uriași. 

— Pe tine cum ziceai că te cheamă? 

— Fiori-îţi-dau. 

Ochii Prietenosului tresăriră, apoi fixară un 
punct în pământ și acolo rămaseră. Ochi triști, 
ochi stranii. Urmă o altă tăcere. Și apoi Murcatto 


întrebă: 

— E bun? 

— Cel mai bun din câţi cunosc eu. Sau cel mai 
rău, dacă te afli în tabăra opusă. L-am cunoscut 
la Fereală. 

— Dar ce a făcut ca să fie închis cu cei de teapa 
ta? 

— Totul şi încă ceva pe deasupra. 

Altă tăcere. 

— Zici că îl cheamă Prietenosul, dar nu-i prea 
vorbăreţ. 

— Exact aşa mi-am zis şi eu când l-am cunoscut, 
spuse Sajaam. Bănuiesc că-i o poreclă ironică. 

— Ironie? Într-o închisoare? 

— Tot felul de oameni ajung acolo. Unii chiar 
înzestrați cu simţul umorului. 

— Dacă zici tu. Și mai vreau și niște măciniș din 
seminţe de mac. 

— Tu? Aş fi zis că mai degrabă fratele tău avea 
obiceiul ăsta, nu? La ce-ţi trebuie? 

— De când ai început să-ţi întrebi clienţii de ce- 
ți cumpără marfa, moșule? 

— Ai dreptate. 

Scoase o punguţă din buzunar, i-o aruncă, iar 
femeia o prinse din zbor. 

— Am să te anunţ când voi mai avea nevoie de 
ceva. 

— Am să număr orele până atunci! Mereu am 
spus că tu ai să mă bagi în mormânt, Monzcarro, 
zise Sajaam, întorcându-se să plece. În mormânt 


ai să mă bagi. 

Fiori îi tăie calea. 

— Cuţitul! 

Nu înţelesese subtilitățile dialogului dintre cei 
doi, dar își dădea seama că se vârâse într-o afacere 
murdară, care avea să se lase cu vărsare de sânge. 
Și avea nevoie de o armă bună. 

— Cu plăcere, zise Sajaam și i-l puse în palmă. 
Deși te-aş sfătui să-ţi găsești ceva mai mare, dacă 
ai de gând să rămâi cu femeia asta. 

Se uită la ei și clătină încet din cap. 

— Ia uitaţi-vă la voi, trei viteji care vor să-i facă 
felul ducelui Orso! Vreţi să-mi faceţi un serviciu 
atunci când o să vă omoare oamenii lui? Muriţi 
repede şi nu-mi pomeniţi numele. 

Și cu urările acestea de bine, Sajaam dispăru în 
noapte. 

Fiori se întoarse şi se pomeni nas în nas cu 
femeia căreia i se zicea Murcatto. Îl privea ţintă. 

— Tu ce ai de gând? Viaţa de pescar e al naibii 
de proastă. Aproape la fel de grea ca aceea de 
fermier, dar mult mai rău mirositoare. 

Întinse mâna cu mănușşa şi în palmă îi lucea un 
argint. 

— Mai am nevoie de încă un om. Vrei să-ţi iei 
marca? Sau mai dorești încă cincizeci? 

Fiori se încruntă la metalul strălucitor. Dacă 
stătea să se gândească bine, omorâse pentru mult 
mai puţin. În bătălii, scandaluri, răzmeriţe; în 
toate decorurile și anotimpurile. Dar la vremea 


respectivă avusese motive întemeiate să o facă. Nu 
neapărat motive întemeiate, dar unele care îi 
dădeau © oarecare satisfacție sufletească. 
Niciodată nu omorâse pentru bani. 

— Omul ăsta pe care o să-l ucidem... ce a făcut? 

— M-a făcut să plătesc cincizeci de mărci doar 
ca să-i văd cadavrul. Nu-i destul? 

— Nu și pentru mine. 

Îl privi încruntată câteva clipe, ceea ce îl făcu să 
se neliniştească. 

— Deci eşti unul dintre ei, da? 

— Unul dintre care? 

— Dintre oamenii ăia care au nevoie de motive. 
Care au nevoie de scuze. Sunteţi periculoși, voi, 
ăştia. Greu de anticipat. 

Ridică din umeri și continuă: 

— Dar am să-ți spun, dacă tu crezi că te ajută. 
Mi-a omorât fratele. 

Fiori o privi uluit. Vorbele astea, rostite de gura 
ei, îl duseră înapoi în timp, îi amintiră de ziua 
aceea cu mai multă claritate ca oricând. Ziua când 
a văzut chipul pământiu al tatălui său și a știut ce 
se întâmplase. Ziua când a auzit că fratele lui 
fusese omorât, cu toate că i se promisese că va fi 
iertat. Ziua aceea când a jurat să se răzbune, 
vărsând lacrimi peste trupul lui întins pe 
pardoseala coridorului cel lung. Jurământ pe care 
a hotărât să-l încalce, ca să renunţe la viaţa aceea 
sângeroasă și să devină un om mai bun. 

Și uite-o acum pe femeia asta, apărută de 


nicăieri, care-i oferă o altă șansă la răzbunare. Mi- 
a omorât fratele. Orice alt motiv ar fi avut, poate 
că ar fi refuzat-o. Sau poate doar avea nevoie de 
banii ăia. 

— La dracu” spuse el. Dă-mi cele cincizeci de 
mărci. 


Șase-unu 


Zarurile se rostogoliră. Şase-unu. Faţa cu cel mai 
mare scor și fața cu cel mai mic. Pedeapsă potrivită 
pentru Prietenosul. Din prăpastia iadului până în 
raiul triumfului. Şi înapoi. 

Șase și cu unu fac șapte. Șapte ani avusese 
Prietenosul când a săvârşit prima lui fărădelege. 
Dar a fost prins abia şase ani mai târziu și atunci 
a primit prima sentință. Atunci i-au scris pentru 
prima oară numele în catastif și a primit primii ani 
la Fereală. Ştia că furase, doar că nu mai ţinea 
minte ce anume. Și, mai ales, nu mai ţinea minte 
de ce o făcuse. Că doar părinții lui trudeau din 
greu ca să-i ofere tot ce-i trebuia. Cu toate acestea, 
a furat. Poate că unii oameni sunt nelegiuiți din 
născare. Cel puţin, așa i-au spus judecătorii. 

Luă zarurile în pumn, le zornăi, le aruncă din 
nou peste pietre și le urmări cum se rostogolesc. 
Întotdeauna cu aceeaşi bucurie, cu aceeaşi 
nerăbdare, speranţă și anticipație. Până se opreau 
zarurile, deznodământul îți rămânea necunoscut. 


Le urmări cum se rostogolesc și odată cu ele se 
rostogoleau și șansele, soarta, viaţa lui și viața 
nordicului. Toate vieţile celor din Talins se 
rostogoleau împreună cu zarurile alea. 

Șase-unu. 

Prietenosul zâmbi. Foarte puţin. Probabilitatea 
ca el să obţină a doua oară șase-unu era una din 
optsprezece. Slabe şanse, ar zice unii, privind în 
viitor. Dar, privind în trecut, așa cum făcea el 
acum, se putea spune că nici celelalte numere nu 
i-ar fi adus vreun avantaj. Ce era viitorul? Ceva 
plin de posibilități. Ce era trecutul? Ceva terminat 
și învârtoșat, ca aluatul când se face pâine. Nu mai 
exista cale de întoarcere. 

— Ce zic zarurile? 

Prietenosul ridică ochii în timp ce strângea 
zarurile cu latul palmei. Fiori era un bărbat masiv, 
dar deloc trupeș, așa cum sunt adesea cei înalți. Și 
era puternic. Dar nu ca un fermier sau muncitor. 
Deloc leneș. Ştia cum stă treaba. Erau anumite 
dedesubturi, iar Prietenosul le cunoștea pe toate. 
La Fereală trebuie să evaluezi într-o singură clipă 
omul din fața ta. Să-ţi dai seama dacă reprezintă 
o ameninţare pentru tine. Și să te ocupi de el, fără 
să clipești. 

Poate că era soldat, cu bătălii multe la activ, 
dacă se lua după cicatrice şi după expresia 
hotărâtă de pe chipul lui și după privirea pe care o 
avea atunci când recurgeau la violență. Nu-i 
plăcea, dar nici nu se dădea înapoi. Puțin probabil 


să dea bir cu fugiţii sau să-l ia valul. Sunt greu de 
găsit oamenii ăștia care-și păstrează judecata 
atunci când dau de necazuri. Pe încheietura 
groasă de la mâna stângă avea o cicatrice și, dacă 
te uitai la ea dintr-un anumit unghi, aveai senzaţia 
că seamănă cu cifra șapte. lar astăzi șapte era o 
cifră bună. 

— Zarurile nu vorbesc. Sunt zaruri și atât. 

— Atunci de ce le arunci? 

— Sunt zaruri. Ce altceva să fac cu ele? 

Prietenosul își lipi de obraz pumnul cu zarurile, 
bucurându-se să le simtă muchiile calde și 
rotunjite în palmă. Oare ce numere îi pregăteau 
acum? Din nou un șase și un unu? Se înfioră ușor 
de emoție. O şansă din trei sute douăzeci și patru 
ca zarurile să cadă pentru a treia dată pe șase și 
pe unu. Trei sute douăzeci și patru era numărul 
de celule de la Fereală. Semn bun. 

— Au venit, îi șopti nordicul. 

Erau patru. Trei bărbaţi și o târfă. Unul dintre 
bărbaţi râdea. Erau beţi. Forme nedeslușite 
împleticindu-se pe aleea întunecată. Înseamnă că 
zarurile vor trebui să mai aștepte. 

Oftă şi le împachetă cu grijă în pânza lor moale, 
o dată, de două ori, de trei ori, apoi le ascunse bine 
în buzunarul interior. Își dorea să poată sta și el la 
adăpost, aşa ca zarurile sale, dar asta era situaţia. 
Nu exista cale de întoarcere. Se ridică în picioare 
și îşi șterse genunchii de țărâna străzii. 

— Care-i planul? îl întrebă Fiori. 


Prietenosul ridică din umeri: 

— Șase-unu. 

Își trase gluga şi porni, uşor aplecat, cu mâinile 
îndesate în buzunare. Lumina venită de la un cat 
superior îi descoperi pe cei patru, care înaintau pe 
alee. Patru măști grotești de carnaval, care 
nechezau turmentate. Bărbatul din centru avea 
trăsături lipsite de vlagă, ochi mici și vicleni şi un 
rânjet lacom. Muierea vopsită se clătina pe tocuri 
înalte alături de el. Bărbatul din stânga, slab și 
bărbos, îi arunca zâmbete libidinoase. Cel din 
dreapta îşi ştergea o lacrimă de fericire de pe 
obrazul livid. 

— Și după aia? cârâi el, mult mai tare decât ar fi 
fost nevoie ca să se facă auzit de tovarășii lui. 

— Tu ce zici? L-am călcat în picioare pân’ s-a 
căcat pe el. 

Alte hohote de râs. Chicotitul în falset al femeii 
suprapunându-se vocii de bas a bărbatului voinic. 

— Zic că ducelui de Orso îi plac oamenii care fac 
ce li se ordonă, mincinosule... 

— Gobba? interveni Prietenosul. 

Acesta întoarse iute capul și zâmbetul i se șterse 
de pe chipul său flegmatic. Prietenosul se opri. 
Făcuse patruzeci şi unu de pași de la locul unde 
aruncase cu zarurile. Şase şi cu unu fac șapte. Şase 
ori șapte fac patruzeci și doi. Scădem unu... 

— Cine ești? mârâi Gobba. 

— Șase-unu. 

=e? 


Bărbatul din dreapta vru să-i dea un brânci 
Prietenosului. 

— Cărăbănește-te d-acilea, bă, smintitule! 

Satârul îi despică ţeasta până la rădăcina 
nasului. Amicul lui nici nu apucă să caște bine 
gura de uluire, că Prietenosul şi ajunse lângă el și 
îl înjunghie. De cinci ori i-a străpuns burta lama 
aia lungă, după care Prietenosul făcu un pas 
înapoi şi îi reteză gâtul dintr-o parte, apoi îl lovi în 
picioare și-l dădu de-a berbeleacul pe caldarâm. 

Urmă o clipă de liniște, timp în care Prietenosul 
își trase sufletul. Primul bărbat avea o gaură mare 
în ţeastă, din care i se prelingea în ochi mâzea 
neagră a creierului. Al doilea avea cinci răni de 
cuţit în trup, și sângele îi țâșnea în valuri din gâtul 
retezat. 

— Bine așa! spuse Prietenosul. Şase-unu. 

Târfa începu să zbiere. Obrazul pudrat i se 
stropise cu sânge. 

— Eşti mort! urlă Gobba, dându-se speriat 
înapoi și bâjbâind după pumnalul de la centură. O 
să te omor! 

Dar nici vorbă să atace. 

— Când? îl întrebă Prietenosul, ţinând neglijent 
cuţitele în mâini. Mâine? 

— O să te... 

Ciomagul lui Fiori îl izbi cu zgomot în moalele 
capului. O lovitură bună, care-i înmuie pe loc 
genunchii. Gobba se prăbuși fără cunoștință pe 
pietrele murdare ale caldarâmului. Cuţitul i se 


rostogoli din mână. 

— Nici mâine! Nici... niciodată! se bâlbâi 
îngrozită femeia. 

Prietenosul se întoarse către ea. 

— De ce n-ai luat-o încă la goană? 

Și prostituata se pierdu în beznă, scâncind și 
alergând ca o rață bezmetică pe tocurile înalte. 

Fiori se uită gânditor la cele două cadavre din 
mijlocul străzii. Sângele din cele două bălți 
începuse să se scurgă în crăpăturile dintre pietre 
și formă un singur șuvoi. 

— În numele celor morţi! şopti el în limba 
Nordului. 

Prietenosul ridică nepăsător din umeri. 

— Bun venit în Styria! 


Ordine sângeroase 


Dezvelindu-și dinţii, Monza își privi mâna cu 
mănușă și își îndoi cele trei degete care mai aveau 
viață în ele - înăuntru și în afară, înăuntru și în 
afară, atentă la seria de pocnete și trosnete care 
însoțeau fiecare încleștare a pumnului. Se simţea 
ciudat de calmă, deşi toată viaţa ei- dacă o puteai 
numi viaţă - era acum pe muchie de cuțit. 

Să nu te încrezi în nimeni dincolo de interesele lui, 
a scris Verturio. lar asasinarea Marelui Duce Orso 
și a apropiaților săi nu era deloc o treabă ușoară. 
Nu putea avea încredere în pușcăriașul ăsta tăcut 


mai mult decât ar fi avut în Sajaam, pe onestitatea 
căruia nu dădea nici măcar o ceapă degerată. I se 
părea că nordicul era cinstit într-o oarecare 
măsură, dar la fel gândise și despre Orso, iar 
consecințele au fost cele care au fost. Nu ar fi 
surprins-o să-i vadă pe amândoi venind însoțiți de 
Gobba, bucuros să o ducă înapoi la Fontezarmo, 
de unde să o arunce pentru a doua oară în 
prăpastie. 

Nu se putea încrede în nimeni. Dar nici singură 
nu-și putea duce la îndeplinire planul de 
răzbunare. 

De afară se auziră pași grăbiţi. Ușa se dădu de 
perete şi în pragul ei apărură trei bărbaţi. Fiori în 
dreapta, Prietenosul în stânga. Gobba atârna între 
ei, cu capul în piept, susținut de subsuori de cei 
doi. Hârșâia cu vârfurile cizmelor prin rumegușul 
împrăștiat pe jos. Se pare că deocamdată putea 
avea încredere în cei doi. 

Prietenosul îl târî pe Gobba până la nicovală - un 
bloc din fier, zgâriat și fixat în centrul dușumelei. 
Fiori luă un lanţ cu cătușe la capete şi îl înfășură 
în jurul  nicovalei. Chipul  nordicului era 
posomorât, de parcă încălcase niște principii 
morale personale, iar faptul ăsta îl deranja destul 
de mult. 

Or fi bune, în general, principiile astea morale, 
dar extrem de enervante în situaţii ca asta. 

Cerşetorul și pușcăriașul își coordonau bine 
mișcările. Nu pierdeau vremea și știau exact ce au 


de făcut. Nici semne de nervozitate nu dădeau, cu 
toate că se pregăteau să comită o crimă. Deloc de 
mirare, pentru că Monza știuse mereu să-și aleagă 
oamenii. Prietenosul puse în cătușe încheieturile 
groase ale gărzii lui Orso. Fiori aprinse lampa și 
flacăra ei începu să pâlpâie în spatele sticlei, 
luminând fierăria murdară. 

— Treziţi-l! 

Prietenosul aruncă o găleată cu apă în faţa lui 
Gobba. Acesta se înecă, începu să tușească, își 
scutură capul, stropind totul în jur. Încercă să se 
ridice, dar lanţul se opuse și îl trase înapoi cu 
zăngănit metalic. Gobba se uită fioros în jur. 

— Cretinilor! Sunteţi ca morți amândoi! Morți! 
Nu știți cine sunt? Nu știți în slujba cui sunt? 

— Ştiu eu. 

Monza se strădui să păşească neauzit, așa cum 
o făcuse înainte, dar acum nu-i mai era atât de 
ușor. Șchiopătă până în lumina lămpii şi își dădu 
jos gluga. 

Trăsăturile buhăite ale lui Gobba se mototoliră 
brusc. 

— Nu! Nu se poate! 

Holbă ochii. Apoi îi holbă și mai tare. Şoc. 
Spaimă. Groază. Trase de lanţ, încercând să se dea 
înapoi. 

— Nu! 

— Ba da! 

Cu toată durerea din suflet, reuși să îi 
zâmbească. 


— În ce hal ai ajuns! Te-ai făcut ca un porc, 
Gobba. Te-ai îngrășat chiar mai mult decât am 
slăbit eu. Ciudat cum se așază lucrurile. Aia e 
piatra mea? 

Gobba purta rubinul pe degetul mic, scânteiere 
roşie pe fier negru. Prietenosul se aplecă, i-l 
smulse și i-l aruncă Monzei. Ea îl prinse din aer cu 
mâna stângă. Ultimul dar pe care i-l făcuse Benna. 
Cel de care se amuzaseră amândoi când urcau 
călare muntele pentru întrevederea cu ducele 
Orso. Banda inelului era zgâriată, ușor îndoită, 
dar piatra arunca aceleași sclipiri ca de sânge, 
culoare de gât despicat. 

— S-a strâmbat când ai încercat să mă ucizi, 
Gobba? 

Se chinui ceva timp să-l facă să alunece pe 
degetul mijlociu de la mâna stângă, dar reuși în 
cele din urmă. 

— Mi se potrivește şi pe mâna asta. Am noroc. 

— Stai! Putem să ne înțelegem! urlă Gobba cu 
chipul plin de sudoare. Putem găsi o soluţie! 

— Eu am găsit-o deja. Însă mă tem că nu am o 
prăpastie la îndemână. 

Luă ciocanul de pe un raft- o unealtă cu coada 
scurtă şi cu capul din oţel greu - și simţi trosnetul 
dureros al articulaţiilor când îl strânse cu degetele 
îinmănușate. 

— Aşa că am hotărât să te fac bucăţi cu ăsta. Îl 
ţineţi bine, da? 

Prietenosul apucă mâna dreaptă a lui Gobba și 


i-o pironi pe nicovală. Degetele chircite și palide ale 
slugii lui Orso zgâriau metalul întunecat. 

— Ar fi trebuit să te asiguri că am murit. 

— Orso o să afle ce mi-ai făcut! O să afle! 

— Fireşte că o să afle. Atunci când am să-l arunc 
de pe terasa castelului său, dacă nu cumva mai 
devreme. 

— N-ai să reușești! O să te omoare! 

— M-a mai omorât o dată, ai uitat? Dar moartea 
nu s-a prins de mine. 

Venele de pe grumazul lui Gobba erau atât de 
umflate, că mai aveau puţin și plesneau. Sluga lui 
Orso se zbătea îngrozit, dar Prietenosul reuși să îl 
țină nemișcat. 

— Nu poţi să-l înfrângi! 

— Poate că nu. O să vedem. Un singur lucru este 
sigur. 

Și Monza ridică ciocanul. 

— Tu n-ai să mai apuci să vezi nimic. 

Capul ciocanului căzu peste articulațiile 
degetelor lui Gobba - o dată, de două ori, de trei 
ori. Fiecare lovitură zguduia mâna Monzei, șocuri 
dureroase străbătându-i braţul. Însă durerea 
aceasta era mult mai mică decât cea simțită de 
Gobba. Acesta icnea, scâncea, tremura. Se smuci 
și întoarse mâna. Monza își dădu seama că 
zâmbeşte mulțumită atunci când ciocanul șuieră 
prin aer şi i-o strivi. Următoarea lovitură îi înnegri 
încheietura. 

— Arată mai rău decât a mea, comentă ea, 


ridicând din umeri. Foarte bine. Este de bun-simt 
să adaugi și o dobândă atunci când îţi plătești o 
datorie. Acum mâna cealaltă. 

— Nu! guiță Gobba, cu balele curgându-i pe 
bărbie. Nu! Gândește-te la copilașii mei! 

— Tu te-ai gândit la frăţiorul meu? 

Ciocanul îi zdrobi și cealaltă mână. Monza își 
pregăti cu grijă fiecare lovitură, fără să se 
grăbească, atentă la toate detaliile. Vârfurile 
degetelor. Degetele. Articulațiile degetelor. Degetul 
mare. Palma. Încheietura. 

— Şase-șase, mormăi Prietenosul în larma 
urletelor de durere ale lui Gobba. 

Sângele vuia în urechile Monzei și nu îl auzi bine. 

—"Cep 

— De şase ori şase. 

Dădu drumul corpului lui Gobba și se îndreptă 
de mijloc, frecându-și palmele. 

— Cu ciocanul. 

— Și? se răsti ea, neînţelegând ce importanţă ar 
fi avut asta. 

Prăbușit peste nicovală, Gobba trăgea de cătușe 
şi bolborosea ceva, împroşcând salivă. Încerca 
zadarnic să se sprijine în picioare şi să împingă 
blocul din metal. Dădea aiurea din mâinile-i 
învineţite, care nu-i mai erau de niciun folos. 

Monza se aplecă peste el. 

— Ți-am zis eu să te ridici? 

Și ciocanul îi sfărâmă rotula cu un pocnet 
răsunător. Căzut pe spate, Gobba nu mai apucă 


să tragă aer în piept ca să zbiere, atunci când 
ciocanul îi izbi încă o dată piciorul și i-l rupse. 

— Grea treabă! 

Monza simţi un junghi în umăr atunci când își 
scoase haina. 

— Dar nici eu nu mai sunt sprintenă ca pe 
vremuri. 

Își suflecă mâneca de la cămașa neagră, 
dezvelind cicatricea lungă de pe antebraţ. 

— Mi-ai zis mereu că știi cum să faci o femeie să 
nădușească, nu-i aşa, Gobba? Şi când te gândești 
că am râs de tine. 

Își şterse faţa cu braţul. 

— Asta demonstrează cât de bine te cunosc. 
Dezlegaţi-l! 

— Eşti sigură? o întrebă Prietenosul. 

— Ți-e teamă că o să te muște de gleznă? Vreau 
să-l hăituim. 

Pușcăriașul ridică din umeri, apoi se aplecă și îl 
descătușă pe Gobba. Din întuneric, Fiori privea 
gânditor scena. 

— S-a întâmplat ceva? se răsti Monza la el. 

Fiori nu-i răspunse. 

Trăgându-și după el piciorul mort şi îndoit într- 
un unghi nefiresc, Gobba începu să se târască în 
coate prin rumegușul murdar, fără să știe încotro 
se duce. Scotea niște gemete animalice, foarte 
asemănătoare cu cele care ieșiseră de pe buzele 
Monzei, atunci când zăcea, cu trupul zdrobit, la 
poalele muntelui, sub castelul Fontezarmo. 


— Hhhhrrrrr... 

Însă Monza nu savura răzbunarea nici pe 
departe atât de mult cât sperase. Și asta o înfuria 
și mai tare. Gemetele astea i se păreau extrem de 
enervante. Plus că o durea mâna. Se sili să 
schițeze un zâmbet și șşchiopătă după el, 
prefăcându-se că se distrează de minune. 

— Trebuie să recunosc că sunt dezamăgită. Păi, 
nu se lăuda Orso mereu cu bărbatul cel dur care 
îl păzeşte? Presupun că acum vom afla cât de dur 
ești în realitate. Oricum, mai moale decât ciocanul 
ăsta... 

Îi alunecă piciorul și își răsuci glezna, scoase un 
țipăt, se clătină gata să cadă, se împletici până la 
o sobă din cărămidă, de care se propti cu mâna ca 
să-și recapete echilibrul. Imediat își dădu seama 
că era îngrozitor de fierbinte. 

— Căcat! 

Și porni în cealaltă parte a încăperii, legănându- 
se ca o paiață. Lovi cu piciorul o găleată, o 
răsturnă și se stropi cu apa murdară din ea. 

— Ce naiba! 

Se aplecă peste Gobba și începu să-l lovească 
nervoasă cu ciocanul, furioasă că se făcuse de râs 
ca o proastă. 

— Blestematule! Blestematule! 

Gobba gemea și mugea şi bolborosea, iar oţelul îi 
fărâma coastele. Încercă să se ghemuiască şi o 
trase peste el pe Monza. 

Un junghi cumplit îi străpunse șoldul și o făcu 


să ţipe iarăși. Îl izbi în cap cu coada ciocanului 
până când reuși să-i rupă jumătate din ureche. 
Fiori făcu un pas spre ea, dar Monza deja reușise 
să se ridice. Plângând acum în hohote, Gobba 
izbuti cumva să se așeze în fund, cu spatele 
sprijinit de un butoi mare cu apă. Mâinile i se 
umflaseră în așa un hal, încât păreau de două ori 
mai mari decât înainte. Două mănuși deșirate, 
vineții. 

— Milogește-te, șuieră ea. Milogește-te să te las 
în viață, porc umflat ce ești! 

Dar Gobba avea alte treburi acum: se zgâia la 
carnea tocată de pe mâini și scotea urlete răgușite, 
scurte, băloase. 

— S-ar putea să-l audă cineva, comentă 
Prietenosul, fără să dea semne că i-ar păsa. 

— Atunci să-i închidem gura. 

Pușcăriaşul se aplecă peste butoi, din spatele lui 
Gobba, îi înfășură o sârmă în jurul gâtului și îl 
trase brusc și tare în sus, transformându-i 
răgetele în bâiguieli jilave. 

Monza se lăsă pe vine înaintea lui. O ardeau 
genunchii, dar se uita cu nesaț la sârma afundată 
în gâtul lui cărnos. La fel o strânsese și pe ea laţul. 
Și acum începură să o mănânce cicatricele rămase 
de atunci. 

— Ce simţi? 

Îi studia trăsăturile cu atenţie, încercând să 
smulgă un fior de satisfacție din chinul lor. 

— Ce simţi? 


Deși nimeni nu știa mai bine decât ea. Lui Gobba 
îi ieşiră ochii din orbite, gușa începu să-i tremure 
și se făcu roşie, apoi vânătă. Monza se ridică în 
picioare. 

— Aş putea să spun că-i păcat să irosim un trup 
atât de ispititor. Dar ar fi o minciună. 

Închise ochii, îşi sprijini bărbia în piept, inspiră 
adânc, strânse mai bine cuțitul în mână, îl ridică. 

— Cum să mă trădezi şi să mă lași în viață după 
aia? 

Cu pocnet ascuţit, ca de lespede care se crapă, 
ciocanul îl lovi pe Gobba între ochii lui ca de porc. 
I se încordă spinarea, căscă gura, dar din ea nu 
mai ieși niciun sunet. 

— Cum să mă lași fără mână și să nu mă omori 
de tot? 

Ciocanul îl izbi în nas şi-i sparse fața ca pe un 
ou. Trupul lui Gobba se chirci. Piciorul sfărâmat 
începu să-i zvâcnească. Și tot zvâcnea și nu se mai 
oprea. 

— Cum să-mi ucizi fratele şi să mă lași pe mine 
în viață? 

Ultima lovitură îi crăpă ţeasta. Pe pielea-i 
învineţită, sânge negru începu să curgă șiroaie. 
Prietenosul dădu drumul sârmei și Gobba căzu 
încet într-o parte. Apoi, la fel de încet și cu un soi 
de graţie, se rostogoli pe burtă și nu se mai mișcă. 

Murise. Nu trebuia să fii cine știe ce specialist ca 
să-ți dai seama. Monza se strâmbă de durere când 
își descleştă degetele și ciocanul se rostogoli pe jos 


cu zgomot. Capul din oţel era acoperit cu sânge și 
cu smocuri de păr. 

Unul mort. Au mai rămas șase. 

— Șase-unu, șopti ea ca pentru sine. 

Prietenosul o privea cu ochi mari și ea nu știa de 
ce. 

— Cum e? o întrebă Fiori, privind-o atent din 
umbre. 

— Ce să fie? 

— Răzbunarea. Are gust bun? 

Monza nu simţea nimic în afară de gustul amar 
al durerii care-i pulsa prin mâna suprasolicitată şi 
prin cea sfărâmată și în picioare și în cap. Benna 
tot mort era şi trupul ei tot distrus rămăsese. Se 
încruntă și nu răspunse. 

— Vrei să scap de ăsta? o întrebă Prietenosul, 
făcând un semn indiferent din mână spre cadavru. 

În mâna cealaltă lucea un satâr uriaș. 

— Vezi să nu-l mai găsească nimeni. 

Prietenosul îl apucă pe Gobba de o gleznă și 
începu să-l tragă înapoi, spre nicovală, lăsând în 
rumeguș o dâră groasă de sânge. 

— Îl fac bucăţi. După aia îl arunc la canal. Să-l 
mănânce șobolanii. 

— Până şi soarta asta e prea bună pentru el. 

Dar Monza nu se simţea prea bine. Trebuia să 
tragă câteva fumuri. Venise ora. Un fum îi va 
calma nervii. Scoase punguţa cu cele cincizeci de 
mărci și i-o aruncă lui Fiori. 

Monedele zornăiră în aer și apoi în palma lui. 


— Şi gata? 

— Şi gata. 

— Bine. 

Parcă mai voia să zică ceva, dar nu ştia ce 
anume. 

— Îmi pare rău de fratele tău. 

Monza se uită la el în lumina lămpii. Şi acum se 
uita cu adevărat, nu ca atunci când încerca să-l 
descifreze. Fiori nu știa aproape nimic nici despre 
ea şi nici despre Orso. La o primă vedere, se putea 
spune că nu știa mai nimic despre nimic. Dar era 
un bun luptător, de asta își dăduse și ea seama. 
Plus că intrase singur în bârlogul lui Sajaam, iar 
pentru asta îţi trebuia mult curaj. Fiori era un 
bărbat curajos și, probabil, cu principii. Un bărbat 
mândru. lar asta însemna că i-ar putea fi loial. Iar 
oamenii loiali erau rarităţi în Styria. 

Nu petrecuse niciodată prea multă vreme 
singură. Benna fusese mereu alături de ea. Sau în 
spatele ei. 

— Îţi pare rău. 

— Da. Şi eu am avut un frate. 

Și vru să se îndrepte spre ușă. 

— Mai vrei ceva de muncă? 

Se apropie de el, fără să-l scape din ochi, și îşi 
duse mâna cea bună la cuțitul de la spate. Acum 
Fiori îi ştia numele și numele lui Orso și pe al lui 
Sajaam și asta era suficient să-i pună într-o 
primejdie de moarte. Cum, necum, nu-l putea lăsa 
să plece. 


— La fel ca asta? întrebă el, privind încruntat la 
rumegușul pătat cu sânge de pe jos. 

— Crimă. Nu-ţi fie teamă să rostești cuvântul. 

Se întreba dacă să-l înjunghie în piept sau sub 
maxilar. Sau poate era mai bine să aștepte până 
când se va întoarce și să-i împlânte cuțitul în 
spate. 

— Dar despre ce credeai că e vorba? Că te 
angajez ca să mulgi o capră? 

Fiori clătină din cap, legănându-și șuviţele lungi 
de păr. 

— Poate că ţie o să ți se pară o prostie, dar eu 
am venit aici ca să mă fac un om mai bun. De 
acord, tu ai motivele tale, dar mie mi se pare că 
am apucat-o într-o direcție complet greșită. 

— Încă şase. 

— Nu. Nu. Am terminat. 

Și continuă, ca şi cum ar fi dorit să se convingă 
pe sine. 

— Nu-mi pasă cu cât... 

— Cinci mii de mărci. 

Fiori căscase deja gura ca să refuze, dar 
cuvântul nu mai voia să iasă. Rămase cu ochii 
holbaţi la ea. Șocat, la început; apoi gânditor. 
Făcea socoteli. Se gândea ce ar putea să-și 
cumpere de toți banii ăia. Monza știuse mereu să 
calculeze prețul unui om. Pentru că toți oamenii 
au câte un preţ. 

Făcu un pas înainte și ridică ochii spre el. 

— Îmi dau seama că eşti un om bun. Un om 


destoinic. Exact ce-mi trebuie mie. 

Privirea i se opri la gura lui, apoi urcă din nou 
spre ochi. 

— Ajută-mă. Eu am nevoie de ajutorul tău și tu 
ai nevoie de banii mei. Cinci mii de mărci. E mult 
mai ușor să devii un om mai bun cu banii ăștia. 
Ajută-mă! Îmi închipui că ţi-ai putea cumpăra 
jumătate din Nord cu ei. Şi ai ajunge rege. 

— Cine zice că vreau să ajung rege? 

— Atunci, regină, dacă asta îți dorești. Dar pot 
să-ți spun ce nu ai să mai faci. 

Și se aplecă spre el, atât de mult că răsuflarea ei 
îi mângâia gâtul. 

— Nu ai să mai cerşești. N-ai să mai ceri de 
lucru. Dacă mă întrebi pe mine, un om mândru ca 
tine nu ar trebui să ajungă niciodată în halul ăsta. 
Însă... 

Se întrerupse și îşi cobori privirea. 

— ...nu am cum să te oblig. 

Fiori cântărea punga în palmă. Dar Monza deja 
luase mâna de pe cuțit. Ştia care va fi răspunsul. 
Banii reprezintă altceva pentru fiecare om, a scris 
Bialoveld, însă întotdeauna ceva bun. 

Când se uită la ea, trăsăturile lui Fiori se 
înăspriseră. 

— Pe cine trebuie să omorâm? 

Acum ar fi fost prilejul să-i arunce un zâmbet 
complice lui Benna, iar el să-i zâmbească înapoi. 
Am câștigat și de data asta. Numai că Benna era 
mort, iar Monza se gândea la următorul pe care-l 


va trimite după el. 

— Un bancher. 

— Un ce? 

— Un om care numără bani. 

— Adică e plătit ca să numere bani? 

— Da. 

— Ce meserii bizare aveţi voi aici! Şi ce anume ti- 
a făcut omul ăsta? 

— Mi-a ucis fratele. 

— Altă răzbunare? 

— Altă răzbunare. 

Fiori dădu din cap. 

— Consideră că m-ai angajat. Ce vrei să fac? 

— Ajută-l pe Prietenos să scoată gunoiul de aici 
și o să plecăm din Talins chiar în noaptea asta. N- 
are rost să mai pierdem vremea pe aici. 

Fiori aruncă o privire la nicovală și trase aer în 
piept. Apoi scoase cuțitul pe care ea i-l dăduse și 
se îndreptă spre Prietenos, care deja începuse să 
tranșeze trupul lui Gobba. 

Monza îşi privi mâna stângă şi şterse câţiva 
stropi de sânge de pe ea. Îi cam tremurau degetele. 
Dar nu era prea sigură dacă-i tremurau de la 
crima de mai devreme sau de la crima pe care 
reușise s-o evite sau de la nevoia de a trage câteva 
fumuri. 

Poate din toate cele trei motive. 


II 


Westport 


Oamenii se obișnuiesc treptat cu otrava. 
Victor Hugo 


În primul an au fost mai tot timpul flămânzi, iar 
Benna a fost nevoit să cerșească prin sat, în timp ce 
Monza lucra pământul și umbla după hrană prin 
pădure. 

În anul al doilea au avut parte de mai multe 
roade, iar pe timpul iernii, când s-au năpustit peste 
valea lor zăpezile, transformând-o într-un loc al 
tăcerii albe, au căpătat din când în când pâine de 
la Destort, bătrânul morar. 

În cel de-al treilea an vremea a fost bună, ploile 
au venit la timp, iar recolta din câmpul de pe coasta 
dealului a fost una destul de bogată. La fel ca 
acelea de pe vremea tatălui lor. Preţurile crescuseră 
din cauza tulburărilor de la hotare. Deci vor avea 
bani cu care să repare acoperișul și să-i cumpere lui 
Benna o cămașă mai de Doamne-ajută. Monza 
privea valurile făcute de vânt peste holdele ei de 
grâu şi îşi simţea inima plină de mândrie la gândul 
că reușise să facă ceva bun cu mâinile ei. Aceeași 
mândrie despre care obișnuia să le vorbească 
părintele lor. 

Cu câteva zile doar înainte de cules, au deșteptat- 
o în toiul nopții niște zgomote. L-a trezit pe Benna, 


care dormea alături de ea, şi i-a pus mâna la gură. 
Apoi a luat sabia tatălui lor, a dat puţin la o parte 
obloanele și s-au strecurat amândoi afară și s-au 
furișat în pădure, unde s-au ascuns în tufele de rugi 
din spatele unui copac. 

În fata casei se vedeau niște siluete negre, în 
mâini cu torţe care pâlpâiau în bezna nopții. 

— Cine-s ia? 

— Sssst! 

I-a auzit cum le-au spart ușa, i-a auzit răscolindu- 
le casa și hambarul. 

— Ce vor? 

— Sssst! 

S-au dus apoi pe câmp și i-au dat foc cu torțele lor 
și flăcările au cuprins holdele de grâu și le-au 
transformat într-o vălvătaie uriașă. Monza l-a auzit 
pe unul ovaţionând. Pe altul râzând. 

Benna se uita încremenit, iar pe obrajii slăbuți și 
luminaţi de flăcările portocalii i se vedeau dârele 
strălucitoare ale lacrimilor. 

— Dar de ce... de ce să...? 

— Sssst! 

Monza a privit la fumul care se ridica în noaptea 
senină. Toată munca ei. Toată sudoarea și chinul ei. 
A rămas acolo mult timp după ce oamenii aceia 
plecaseră și s-a uitat cum arde. 

Dimineaţa au venit alți oamenii. Săteni din vale, 
cu chipurile împietrite şi răzbunătoare, în frunte cu 
bătrânul Destort. Acesta își prinsese o sabie la 
cingătoare și era însoțit de cei trei fii ai lui. 


— Au trecut şi pe la voi, nu? Mare noroc că mai 
sunteți în viață. Pe Crevi, ăla din deal, l-au omorât. 
Și pe nevastă-sa. Și pe băiatul lor. 

— Ce vreţi să faceţi? 

— Să le dăm de urmă și după aia să-i 
spânzurăm. 

— Venim și noi. 

— Mai bine... 

— Venim și noi! 

Destort nu fusese toată viața morar și se pricepea 
la asemenea treburi. I-au ajuns din urmă pe bandiți 
în noaptea următoare. Aceștia se întorceau spre 
sud, dar făcuseră un popas în jurul unui foc de 
tabără. Nici măcar nu avuseseră prevederea să-l 
pună pe unul dintre ei să stea de pază. Mai mult 
borfaşi decât soldați. Printre ei erau şi niște fermieri 
de pe graniță, care găsiseră cu cale să-și rezolve 
acum niște dispute, în timp ce seniorii lor erau 
ocupați să și le rezolve pe ale lor. 

— Cine nu-i în stare să bage cuțitul în nemernici 
ăştia să facă bine să stea pe loc. 

Destort și-a tras sabia, iar ceilalți și-au pregătit 
bardele şi topoarele și sulițele improvizate. 

— Stai! a spus printre dinţi Benna, apucând-o pe 
Monza de braț. 

— Nu stau. 

Și a luat-o la goană cu capul în jos și fără să facă 
zgomot. În mână ţinea sabia tatălui lor. Se îndrepta 
spre flăcările care dansau printre copacii negri. A 
auzit un țipăt, un zăngănit de arme, fășâitul unui 


arc. 

A ieșit dintre tufe şi a văzut doi bărbaţi ghemuiţi 
lângă focul de tabără, pe care clocotea o oală cu 
ceva mâncare. Unul dintre ei era bărbos și avea un 
topor în mână. Nu a apucat să-l ridice, că Monza l- 
a și lovit cu sabia între ochi. Bărbatul s-a prăbușit 
zbierând. Celălalt a vrut s-o rupă la fugă, dar n-a 
făcut decât un pas şi ea l-a străpuns așa cum 
străpungi un porc când vrei să-l frigi la protap. 
Ținându-se cu mâinile de ochi, bărbosul urla și urla 
și nu se mai oprea. Atunci Monza i-a împlântat 
sabia în piept, iar el a mai gemut de câteva ori şi 
apoi n-a mai zis nimic. 

A rămas privind încruntată la cele două cadavre, 
în vreme ce zgomotul luptei se stingea treptat. 
Benna s-a furișat dintre copaci, a luat punga de la 
brâul bărbosului și și-a răsturnat-o în palmă. Din ea 
s-au rostogolit o mulțime de arginți. 

— Șaptesprezece mărci. 

De două ori mai mult decât ar fi primit ei pe toată 
recolta. A smuls și punga de la centura celuilalt și i- 
a întins-o surorii sale. 

— Asta are treizeci, a exclamat el, făcând ochii 
mari. 

— Treizeci? 

Monza a privit sângele de pe sabia tatălui lor, 
gândindu-se cât de straniu era că ajunsese o 
ucigașă. Cât de straniu era, dar și cât de ușor. Mai 
ușor decât să-ți câştigi pâinea trudind pe ogorul tare 
ca piatra. Mult, mult mai ușor. Apoi a așteptat să fie 


cuprinsă de remușcări. A așteptat mult timp. 
Remușcările nu au venit. 


Otrava 


Era exact genul de după-amiază care îi plăcea 
cel mai mult lui Morveer. Răcoroasă, chiar rece, 
dar fără pic de vânt și cu cerul de un albastru 
imaculat. Soarele strălucea printre ramurile goale 
și negre ale pomilor, scotea la iveală scânteieri de 
aur pe bare și buloane din cupru fără luciu, 
aprindea scântei nepreţuite în mormanul de 
sticlărie aburită. Nimic nu se putea compara cu 
lucrul în aer liber într-o asemenea zi, la care se 
adăuga avantajul că orice vapori otrăvitori se 
risipeau imediat fără probleme. În fond, 
persoanele cu aceeași meserie ca a lui Morveer 
cădeau prea adesea victime compușilor chimici cu 
care lucrau, iar el nu avea nicio intenție să li se 
alăture. Plus că reputaţia lui ar fi avut prea mult 
de suferit. 

Morveer zâmbi la flacăra sfioasă a lămpii, dădu 
din cap în același ritm cu răpăitul molcom făcut de 
condensator și de retortă, se bucură să asculte 
șuieratul prietenos al aburului, pocnetul și 
bolborositul substanţelor reactive. Toate aceste 
sunete simbolizau pentru Morveer tot ceea ce 
reprezintă fâșâitul tăios al sabiei pentru spadasin 
ori zornăitul banilor pentru negustor. Sunetul 


unui lucru bine făcut. Prin urmare, privi cu 
mulțumire prin sticla tulbure a retortei la chipul 
lui Day, încreţit de concentrare. 

Chip drăgălaș, fără doar și poate: în formă de 
inimă şi înconjurat de bucle blonde. Însă tipul 
acesta de drăgălășenie era unul comun și deloc 
periculos, estompat și mai mult de o aură de 
inocentă dezarmantă. Un chip care ar atrage o 
reacție pozitivă, fără să stârnească și alte 
comentarii. Un chip uşor de uitat. Morveer o 
alesese în primul rând pentru acest chip al ei. 
Pentru că nu lăsa nimic la voia întâmplării. 

O picătură, ca un diamant, se formă la capătul 
condensatorului. Se întinse, se umflă și, în cele din 
urmă, se desprinse și se rostogoli strălucind prin 
spaţiu, ca să cadă pe fundul flaconului. 

— Excelent! murmură Morveer. 

Urmară şi alte picături, în aceeași procesiune 
solemnă. Ultima dintre ele se încăpăţână să se 
agaţe de margine, dar Day întinse mâna și lovi 
foarte ușor sticla. Picătura căzu alături de suratele 
ei, iar ochiul neavizat ar fi putut să creadă că la 
fundul flaconului nu erau decât câţiva stropi de 
apă. Abia cât să-ți umezești buzele. 

— Cu grijă acum, draga mea, cu foarte, foarte 
mare grijă. Viaţa ta atârnă de un fir de păr. Viaţa 
ta şi a mea, deopotrivă. 

Ea își lipi limba de buza inferioară, desfăcu 
condensatorul cu infinită atenţie și îl așeză pe tavă. 
Dezmembră apoi și restul instrumentului, piesă cu 


piesă. Ucenică a lui Morveer avea mâini delicate, 
fine. Îndemânatice, dar ferme, exact aşa cum 
trebuiau să fie. Cu multă precauţie astupă 
flaconul cu un dop din plută și îl ridică în lumină. 
Razele soarelui transformau stropii aceia în 
diamante lichide și fata zâmbi. Zâmbet neprihănit, 
drăgălaș, dar pe care nu ţi-l mai amintești după 
câteva secunde. 

— Nu-i prea mult. 

— Exact asta este ideea. Nu are culoare, nici 
gust şi nici miros. Totuși, o picătură minusculă 
dacă pui pe limbă, o adiere doar dacă inhalezi, 
chiar un strop dacă-ţi mângâie pielea, ești mort în 
câteva minute. Nu există antidot, nu există leac, 
nimeni nu este imun. Nu greșim dacă spunem că 
acesta este... Regele Otrăvurilor. 

— Regele Otrăvurilor, șopti fata, cu venerația 
cerută de momentul acela. 

— Să păstrezi doar pentru tine informaţia 
aceasta, draga mea, și să o foloseşti doar în caz de 
nevoie extremă. Numai împotriva celor mai 
periculoase, mai dubioase sau mai viclene 
persoane. Numai împotriva acelora care cunosc 
îndeaproape arta creatorului de otrăvuri. 

— Înţeleg. Prudenţa mereu pe primul loc. 

— Foarte bine. Aceasta este cea mai valoroasă 
lecţie. 

Morveer se lăsă pe speteaza scaunului și își 
împreună degetele. 

— Acum cunoşti cea mai mare taină a mea. 


Ucenicia ți s-a încheiat, dar... sper că vei continua 
să lucrezi cu mine, să mă ajuţi la treburi. 

— Aş fi onorată să rămân în slujba ta. Mai am 
multe de învăţat. 

— Toţi avem, draga mea. 

Se auzi sunetul clopoţelului de la poartă și 
Morveer întoarse capul. 

— Toţi avem. 

Doi oameni se apropiau de casă pe cărarea lungă 
din livadă. Morveer își desfăcu ochelarii și se uită 
la ei. Un bărbat și o femeie. Foarte înalt și cu o 
înfățișare care emana forță, bărbatul avea părul 
lung și era îmbrăcat cu o haină jerpelită. Un 
nordic, cel mai probabil. 

— Un primitiv, mormăi Morveer în barbă. 

Asemenea oameni erau sălbatici și aveau o 
dispoziție înnăscută pentru superstiții, iar el îi 
dispreţuia din toată inima. 

Acum își aţinti ochelarii asupra femeii, convins 
că despre o femeie era vorba, cu toate că purta 
haine bărbătești. Aceasta se uita drept la casă. 
Drept la el se uita. Chip frumos, fără îndoială, 
încadrat de păr negru ca tăciunele. Însă 
frumuseţea ei era dură și răscolitoare, accentuată 
și mai mult de o expresie îndârjită. Un chip care 
lansa și o provocare, şi o ameninţare. Un chip pe 
care era suficient să-l vezi o singură dată ca să nu- 
l mai uiţi. Frumuseţea ei nu se putea compara cu 
aceea a mamei lui Morveer, dar cine s-ar fi putut 
compara cu ea? Mama lui fusese o zeiță printre 


oameni. Surâsul ei pur, sărutat de lumina 
soarelui, era gravat pe veci în amintirea lui 
Morveer, de parcă ar fi fost... 

— Oaspeți? întrebă Day. 

— A venit doamna Murcatto. 

Și pocni din degete spre masă. 

— Strânge astea de aici. Fii foarte atentă cum 
pui mâna pe ele! Şi după aia, adu-ne vin și 
prăjituri. 

— Cu ceva în ele? 

— Doar cu prune şi caise. Vreau să-mi tratez 
oaspeţii cu ceva, nu să-i omor. 

Măcar până afla ce vor să-i spună. 

Cât timp Day a eliberat masa, a acoperit-o cu o 
pânză şi a aşezat scaunele în jurul ei, Morveer și-a 
luat niște măsuri elementare de precauţie. Apoi s- 
a așezat comod pe scaun, şi-a încrucișat picioarele 
în cizme până la genunchi și foarte bine lustruite 
și şi-a împletit braţele pe piept. Jurai că-i un boier 
care se bucura de aerul proaspăt al moșiei sale. În 
fond, nu-şi câștigase acest drept? 

Cu cel mai afabil zâmbet din repertoriu, se ridică 
să-i întâmpine atunci când oaspeţii săi se 
apropiară de casă. Domnița Murcatto mergea niţel 
cam șchiopătând. Sigur, își ascundea cu multă 
iscusinţă infirmitatea, însă îndelungata experienţă 
îi ascuţțise atât de mult simţurile lui Morveer, încât 
nu-i mai scăpa niciun detaliu, oricât de mic. 
Femeia purta o sabie la şoldul drept și părea a fi o 
armă bună, dar el nu-i prea dădu atenţie. Săbiile 


sunt niște unelte urâte şi lipsite de rafinament. 
Sigur, gentilomii le puteau purta, însă numai cei 
neciopliți și colerici s-ar fi înjosit până într-acolo 
încât să le și folosească. Mai purta și o mănușă pe 
mâna dreaptă, sugerând că acolo era ceva ce ea 
voia să ascundă, pentru că mâna stângă era 
neacoperită şi pe ea se vedea o piatră de culoarea 
sângelui, mare cât o unghie de-a lui. Dacă într- 
adevăr piatra aia era un rubin, așa cum părea, era 
unul de o valoare foarte mare. 

— Eu sunt... 

— Eşti Monzcarro Murcatto. Pe vremuri ai fost 
general-căpitan al celor O Mie de Săbii, apoi ai 
intrat în slujba ducelui Orso din Talins. 

Morveer se gândi că era mai bine să evite 
mănușa femeii, așa că întinse mâna stângă, cu 
palma în sus, gest plin de smerenie și supunere. 

— Un domn kantic, pe numele lui Sajaam, 
cunoștință comună a noastră, mi-a spus că ai să 
mă vizitezi. 

Femeia îi strânse mâna - ferm și expeditiv. 

— Și numele tău care este, prietene? întrebă 
Morveer, înclinându-se mieros în faţa nordicului și 
strângându-i mâna uriașă în mâinile lui. 

— Caul Fiori-îţi-dau. 

— Da, da, sigur că da. Numele voastre din Nord 
mi s-au părut întotdeauna încântătoare şi 
expresive. 

— Încântătoare şi mai cum? 

— Drăguţe. 


— Aha! 

Morveer îi mai tinu mâna o clipă, apoi îi dădu 
drumul. 

— Dar, vă rog, luaţi loc, luaţi loc! 

Se uită zâmbind la Murcatto, care se așeză pe 
scaun, cu o grimasă de durere abia ghicită pe chip. 

— Trebuie să-ți mărturisesc că nu mă aşteptam 
să fii atât de frumoasă. 

Femeia se încruntă. 

— Nici eu nu mă aşteptam să fii atât de politicos. 

— O, dar pot fi nepoliticos fără probleme atunci 
când situaţia o cere, crede-mă. 

Fără zgomot, Day puse pe masă o farfurie cu 
prăjituri şi o tavă pe care se aflau o sticlă cu vin și 
pahare. 

— Însă aceasta nu este o asemenea situaţie, nu? 
Un pahar cu vin? 

Musafirii lui schimbară o privire plină de tâlc. 
Zâmbind satisfăcut, Morveer scoase dopul sticlei 
și își turnă un pahar. 

— Sunteţi mercenari, dar nu pot decât să 
presupun că nu-i jefuiți, ameninţaţi sau șantajaţi 
chiar pe toți oamenii pe care-i întâlniți. Pentru că 
nici eu nu îmi otrăvesc toate cunoștințele. 

Sorbi zgomotos din vin, de parcă ar fi dorit să le 
demonstreze că era perfect sigur să bea din 
licoarea aia. 

— Că pe mine cine m-ar mai plăti? Sunteţi în 
siguranţă. 

— Chiar şi aşa, sperăm să ne ierți dacă refuzăm 


să bem cu tine. 

Day întinse mâna spre farfuria cu prăjituri. 

— Mă lași... 

— Bagă în tine până nu mai poți, fata mea. 

Apoi i se adresă lui Murcatto: 

— Să înţeleg că nu pentru vinul meu ați venit. 

— Nu. Avem o treabă pentru tine. 

Morveer începu să-și examineze pielițele de la 
unghii. 

— Bănuiesc că-i vorba despre asasinarea 
Marelui Duce Orso şi a trepădușilor lui. 

Femeia nu spuse nimic, dar el continuă de parcă 
i s-ar fi cerut o explicaţie. 

— Nu-i nevoie de prea multă inteligenţă ca să 
ajungi la concluzia asta. Orso a declarat că fratele 
tău şi cu tine ați fost uciși de agenţi ai Ligii celor 
Opt. După aia aud de la Sajaam, prietenul nostru 
comun, că nu ești chiar atât de moartă precum s- 
a anunțat. Și, din moment ce nu s-a auzit de 
niciun fel de revedere înduioșătoare cu Orso, din 
moment ce nu ni s-a adus la cunoștință vestea 
miraculoasei tale supravieţuiri, nu putem decât să 
presupunem că asasinii osprieni nu au fost 
decât... o minciună. Este de notorietate firea 
invidioasă a ducelui de Talins, iar numeroasele 
tale victorii te-au făcut prea populară pentru 
gustul stăpânului tău. Așa este? 

— Cam aşa. 

— În cazul ăsta, sincere condoleanţe. Din câte 
văd eu, fratele tău nu te însoțește și am înţeles că 


erați nedespărțiți. 

Ochii albaștri și reci ai femeii se făcuseră ca de 
gheață. Nordicul stătea încruntat și mut alături de 
ea. Morveer își drese glasul. Or fi armele albe 
lipsite de rafinament, dar o sabie înfiptă în burtă 
îl omoară și pe cel isteţ, nu doar pe cel prost. 

— Ştii că sunt cel mai bun. 

— Aceasta este realitatea, interveni Day, uitând 
o clipă de prăjituri. O realitate de necontestat. 

— Ar putea depune mărturie în acest sens 
numeroasele persoane din lumea bună asupra 
cărora mi-am folosit talentele, presupunând că ar 
mai fi în stare să o facă, dar, firește, nu mai sunt. 

Day clătină din cap cu multă tristeţe. 

— Nici măcar una singură. 

— Unde baţi? 

— Cel mai bun costă. Şi costă mai mult decât ti- 
ai putea tu permite să plătești, mai ales că nu mai 
ai nicio slujbă. 

— Ai auzit de Somenu Hermon? 

— Îmi este cunoscut numele acesta. 

— Mie nu, spuse Day. 

Morveer se apucă să-i explice: 

— Hermon a fost un imigrant kantic, foarte 
sărac, despre care se spune că a devenit cel mai 
bogat negustor din Musselia. Era arhicunoscut 
luxul în care trăia, generozitatea lui era legendară. 

— Şi? 

— Din păcate, se afla în oraș atunci când cele O 
Mie de Săbii, aflate în slujba ducelui Orso, au pus 


stăpânire pe Musselia. Nu s-au înregistrat prea 
multe pierderi de vieți omenești, însă orașul a fost 
jefuit și nimeni nu a mai auzit de atunci de 
Hermon. Și nici de banii lui. Se presupune că și el, 
așa cum este cazul celor mai mulţi negustori, și-a 
exagerat averea și, în afară de straiele lui scumpe, 
dar prea bătătoare la ochi, nu avea... absolut... 
nimic. 

Morveer mai luă o înghițitură de vin, privind la 
Murcatto peste marginea paharului. 

— Dar sunt alții care cunosc povestea aceasta 
mult mai bine decât mine. Comandanții acelei 
campanii au fost... oare cum îi cheamă? Parcă un 
frate şi o soră? 

Monza se uită fix la el, fără să clipească. 

— Hermon a fost mult mai bogat decât spunea 
el că ar fi. 

— Mai bogat? exclamă Morveer, sucindu-se în 
scaun. Mai bogat? Măi, să fie! Avantaj Murcatto! 
Vezi cum mă zvârcolesc doar când aud despre o 
grămadă atât de mare de aur? Zău... atât de 
copleșitoare îmi este lăcomia că am rămas... 

Ridică mâna şi o trânti cu zgomot pe masă. 

— ...paralizat. 

Nordicul se înclină într-o parte, alunecă de pe 
scaun și se prăbuși în brazdele de iarbă de sub 
pomii fructiferi. Se rostogoli încet pe spate, cu 
genunchii îndoiţi exact în poziția pe care o avusese 
pe scaun, cu trupul rigid ca un buștean, privind 
cerul cu ochii bulbucațţi și speriați. 


— Aha! spuse Morveer privind peste masă. Se 
pare că acum Morveer este în avantaj. 

Murcatto se uită la Fiori, apoi din nou la 
Morveer. Începuse să-i zvâcnească un obraz. Mâna 
cu mănușă îi tremură foarte puţin și rămase 
nemișcată. 

— A funcționat, şopti Day. 

— Dar cum de-ai putut să te îndoiești de mine? 

Nimic nu-i plăcea mai mult lui Morveer decât să- 
și captiveze spectatorii, aşa că nu se putu abţine și 
începu să explice ce se întâmplase. 

— Mai întâi m-am uns cu ulei din planta pe care 
noi o numim hreniţă. 

Își ridică mâinile cu degetele răsfirate. 

— Pentru ca substanţa chimică să nu-mi facă 
niciun rău, dacă pricepi ce vreau să spun. În fond, 
n-aș vrea să paralizez din senin. Ar fi o experienţă 
extrem de neplăcută! 

Chicoti ca pentru sine, iar Day începu și ea să 
râdă pițigăiat, în timp ce se apleca să verifice 
pulsul nordicului. Nu lăsase prăjitura din gură. 

— Ingredientul activ este venin de păianjen 
distilat. Din cale afară de eficace chiar la o simplă 
atingere, după cum îţi poţi da seama. Pentru că i- 
am strâns mâna mai mult timp, prietenul tău a 
primit o doză mai mare. Mare noroc dacă se va mai 
putea mișca astăzi... bineînţeles, dacă eu hotărăsc 
să-l mai las să se miște vreodată. Sper că mai poţi 
să vorbești. 

— Ticălosule! mârâi Murcatto printre buzele 


înghețate. 

— Bag seamă că poți. 

Se ridică, ocoli masa şi se aşeză lângă ea. 

— Trebuie să-mi cer scuze, dar și tu trebuie să 
înţelegi că, la fel ca tine, eu am atins apogeul 
profesiunii mele, însă acest apogeu este destul de 
precar. Noi, cei cu talente și realizări 
extraordinare, suntem obligaţi să ne luăm măsuri 
de prevedere. Acum, pentru că nu ne mai 
stânjenește capacitatea ta de mișcare, putem 
discuta cu sinceritate absolută despre... Marele 
Duce Orso. 

Sorbi iar din vin, își plimbă satisfăcut lichidul 
prin gură și privi visător la o pasăre care se 
zbenguia printre ramuri. Murcatto nu spuse 
nimic, dar oricum nu conta. Morveer era mai mult 
decât bucuros să vorbească pentru amândoi. 

— Îmi dau seama că ţi s-a făcut un mare rău. Ai 
fost trădată de omul care îţi datora atât de multe. 
Iubitul tău frate a fost ucis, iar tu ai ajuns... 
umbra celei de dinainte. Dar crede-mă când îţi 
spun că și viața mea a fost încărcată cu răsturnări 
dureroase de situaţii, așa că te pot înţelege perfect. 
Însă lumea în care trăim este plină de oameni 
îngrozitori, iar noi, cei câțiva indivizi modești, nu o 
putem schimba decât... încetul cu încetul. 

O auzi pe Day plescăind cu poftă, iar el îi aruncă 
o privire urâtă. 

— Ce? molfăi fata printre dumicați. 

— Mănâncă în liniște, dacă tot nu te poţi abţine. 


Încerc să explic ceva. 

Fata ridică din umeri și începu să-și sugă 
zahărul de pe degete, scoțând dinadins tot felul de 
zgomote  scârboase. Morveer scoase un oftat 
dezaprobator. 

— Indolenţa tinereţii. O să înveţe să se poarte. 
Pentru noi toţi timpul merge doar într-o singură 
direcție, nu-i așa, Murcatto? 

— Scutește-mă de vorba ta blestemată! se forță 
ea să spună cu buze pe care nu şi le mai simţea. 

— În acest caz, să ne limităm la chestiunile 
practice. Cu ajutorul tău deloc de neglijat, Orso a 
devenit cel mai puternic om din Styria. Nu am să 
pretind niciodată că mă pricep la fel de bine ca tine 
la problemele militare, dar nu-i nevoie să fii vreun 
Stolicus ca să înţelegi că, după remarcabila ta 
victorie de anul trecut, de pe Malul Înalt, Liga celor 
Opt se află în pragul dezastrului. Doar un miracol 
ar mai putea salva Visserine la vară. Osprienii vor 
cere pace sau vor fi zdrobiţi, depinde de starea de 
spirit a lui Orso de la momentul respectiv. Deşi, 
cum tu știi mult mai bine decât oamenii de rând, 
Orso are o pasiune pentru zdrobirea adversarului. 
Dacă nu se va întâmpla nimic neașteptat, până la 
sfârșitul anului Styria va avea în sfârșit un rege. Și 
Anii de Sânge se vor fi terminat. 

Își goli paharul și începu să-l agite entuziasmat. 

— Pace şi prosperitate pentru toată lumea! 
Categoric o lume mai bună, nu? Cu condiţia să nu 
fii mercenar. 


— Sau meşter de otrăvuri. 

— Dimpotrivă, noi suntem încă și mai folositori 
pe timp de pace. În fine, ce vreau eu să spun este 
că moartea Marelui Duce Orso... pe lângă evidenta 
imposibilitate a demersului... nu pare a folosi 
nimănui. Nici măcar ţie. Moartea lui Orso nu-ţi va 
aduce înapoi fratele şi nu-ţi va vindeca nici mâna 
și nici picioarele. 

Pe chipul femeii nu se putea citi nimic, dar poate 
că acesta era tot un efect al paraliziei. 

— Mai mult decât probabil, o asemenea 
tentativă îți va aduce moartea și este posibil ca eu 
să-ți împărtăşesc soarta. M-ai întrebat unde bat și 
acum îţi răspund că trebuie să încetezi cu nebunia 
asta, draga mea Monzcarro. Trebuie să încetezi 
imediat şi să nu te mai gândești la răzbunare. 

Ochii ei erau necruțători ca două cupe cu otravă. 

— Numai moartea mă va opri. Moartea mea sau 
a lui Orso. 

— Indiferent de preţul pe care va trebui să-l 
plătești? Indiferent de durerea pe care ţi-o va 
aduce? Indiferent de morţii pe care-i vei lăsa în 
urma ta? 

— Indiferent, mârâi ea. 

— M-ai convins pe deplin de hotărârea ta. 

— Nu există altceva pentru mine. 

Morveer se lumină la faţă. 

— În cazul acesta, consideră că am bătut palma. 
Cu condiția să înţelegi un lucru. Ce refuz eu 
întotdeauna, Day? 


— Jumătăţile de măsură, murmură fata, 
uitându-se lacomă la prăjitura rămasă pe farfurie. 

— Corect. Câţi trebuie să omorâm? 

— Şase, răspunse Murcatto. Cu tot cu Orso. 

— Atunci comisionul meu va fi de zece mii de 
mărci pentru fiecare dintre slugile ducelui, plătite 
când îţi voi aduce dovada decesului lor. Şi cincizeci 
de mii pentru ducele de Talins. 

Acum obrazul îi zvâcni vizibil. 

— Nu-i semn de bună creştere să negociezi când 
clientul este paralizat. 

— Buna creștere ar fi ridicolă într-o discuţie 
despre crimă. În orice caz, ăsta este preţul meu şi 
nu mă tocmesc. 

— Atunci ne-am înţeles. 

— Mă bucur nespus de mult. Antidotul, te rog. 

Day scoase capacul unui borcan, băgă vârful 
unui cuțit foarte subțire în reducția vâscoasă de pe 
fund şi i-l întinse, cu mânerul lucios înainte. 
Morveer nu se grăbi să-l ia, pentru că se uita în 
ochii albaștri și reci ai lui Murcatto. 

Pe primul loc prudenţa. Întotdeauna. Femeia 
aceasta, pe care o botezaseră Șerpoaica din Talins, 
era extrem de periculoasă. Chiar dacă nu i-ar fi 
cunoscut reputaţia, chiar dacă nu și-ar fi dat 
seama de firea ei din conversaţia avută sau din 
treaba pentru care venise să-l angajeze, tot ar fi 
putut s-o citească dintr-o singură privire. Şi se 
gândea acum, la modul cel mai serios, dacă nu 
cumva ar fi fost mai bine să nu-i dea antidotul, ci 


să-i facă injecţia fatală, să-l arunce în râu pe 
prietenul ei din Nord și apoi să uite de toată 
afacerea. 

Dar cum ar fi să-l ucidă pe Marele Duce Orso, 
cel mai puternic om din Styria? Cum ar fi să 
modifice cursul istoriei prin meșteșugul său? Ce 
altă metodă mai bună de a-și încununa cariera 
decât înfăptuirea imposibilului? Numai simplul 
gând îl făcea să zâmbească cu gura până la urechi. 

Oftă prelung. 

— Sper să nu ajung să regret. 

Și împunse cu vârful cuţitului dosul mâinii lui 
Murcatto. Pe pielea femeii se formă încet o 
picătură de sânge întunecat. 

Începu să simtă efectele în doar câteva clipe. Se 
strâmbă ușor de durere când reuși să-și miște 
capul încet, mai întâi la dreapta, apoi la stânga. 

— Sunt surprinsă, îi spuse. 

— Adevărat? De ce? 

— Mă aşteptam la ceva mai măreț din partea 
Meșşterului de Otrăvuri, explică ea, frecându-și 
înțepătura de pe mână. 

Morveer simţi cum i se ofilește zâmbetul pe buze. 
Dar firește că nu avu nevoie decât de un moment 
ca să-şi recapete stăpânirea de sine. 

— Sper că incapacitatea ta temporară de mișcare 
nu a fost un deranj prea mare. Mă ierţi, nu-i așa? 
Dacă urmează să colaborăm, nu mi-ar plăcea 
deloc să stau mereu cu ochii în patru. 

— Desigur. 


Își dezmorţi umerii şi zâmbi foarte ușor din colţul 
gurii. 

— Mie îmi trebuie ce ai tu, iar tu vrei ce am eu. 
Afacerile sunt afaceri. 

— Excelent! Splendid! Fără... seamăn! 

Și Morveer își etală cel mai cuceritor zâmbet. 

Însă minţea. Treaba asta era extrem de 
periculoasă, ca să nu mai spunem cât de 
periculoasă era persoana care îl angajase. 
Monzcarro Murcatto, faimoasa Măcelăreasă din 
Caprile, nu făcea parte din specia celor capabili de 
iertare. Nu îl iertase. Nici măcar nu se gândea să- 
l ierte. De acum înainte, prudenţa trebuia să se 
afle pe primul loc. Și pe al doilea. Și pe al treilea. 


Știință și magie 


Fiori își opri calul pe culmea dealului. Ținutul se 
întindea în fața lui, un talmeș-balmeș de câmpuri 
întunecate, pe care se zărea, ici şi colo, ba câte o 
fermă amărâtă, ba câte un cătun prăpădit, ba câte 
un pâlc de copaci golași. La nici douăzeci de 
kilometri depărtare se zărea țărmul mării 
întunecate, conturul arcuit al unui golf larg și 
marginea  spălăcită a unui oraș. Turnuri 
minuscule îngrămădite pe trei coline deasupra 
mării înghețate, sub un cer de culoarea fierului. 

— Westport, spuse Prietenosul, apoi plesni din 
limbă, îndemnându-și calul să pornească din nou. 


Cu cât se apropiau mai mult de locul acela 
blestemat, cu atât îl cuprindea mai tare neliniștea 
pe Fiori. Și durerea, şi frigul, și plictisul. Se 
încruntă la Murcatto, care călărea în faţa lor, cu 
gluga trasă pe cap. Siluetă neagră pe fundal 
negru. Roţile de la căruță huruiau pe pietrele 
drumului. Caii tropăiau și fornăiau. Câteva ciori 
stinghere croncăneau de pe câmpurile despuiate. 
Dar de vorbit nu vorbea nimeni. 

Fuseseră un grup sinistru pe drumul până aici. 
Dar şi scopul care-i unea era unul sinistru. Crimă, 
nici mai mult, nici mai puţin. Fiori se întrebă ce ar 
fi zis tatăl lui despre toată treaba asta. 
Gâthorcăitor, care se ţinea de datini mai abitir 
decât scoicile de fundul bărcii. Gâthorcăitor, care 
încerca să facă mereu ce se cuvine. Și, oricât ar fi 
răsucit el acum problema pe toate părţile, 
adevărul era că uciderea unui om pe care nu îl 
văzuse niciodată, doar pentru bani, nu se potrivea 
deloc cu ce-l învățase tatăl lui. 

O explozie neașteptată de râsete pițigăiate. Era 
Day, cu un măr pe jumătate mâncat în mână și 
cocoțată în căruță, alături de Morveer. Fiori nu 
prea mai auzise râsete de destul de multă vreme, 
așa că l-au atras cum flacăra lumânării atrage o 
molie. 

— Ce-i de râs? o întrebă el, începând deja să 
zâmbească la gluma pe care nu o auzise încă. 

Fata se aplecă spre el, făcând să se legene 
căruţa. 


— Mă întrebam doar dacă ai făcut pe tine atunci 
când ai căzut de pe scaun ca o ţestoasă 
răsturnată. 

— Eu am fost de părere că ai făcut, spuse și 
Morveer, dar mă îndoiesc că ai fi mirosit altfel. 

Zâmbetul lui Fiori muri în faşă. Îşi amintea cum 
stătea la masă în livada aia şi încerca să pară cât 
mai ameninţător. Și după aia parcă l-a luat cu 
mâncărimi peste tot. Şi după aia l-a luat cu 
amețeală. Și a încercat să-și ducă mâna la frunte 
și şi-a dat seama că nu-i în stare. A încercat să 
spună ceva despre ce i se întâmplă și și-a dat 
seama că nici asta nu-i în stare să facă. Şi după 
aia lumea s-a întors cu susul în jos. Și altceva nu 
mai ținea minte. 

— Ce mi-ai făcut? întrebă el cu glas scăzut. Mi- 
ai făcut vrăji? 

Day izbucni din nou în râs, scuipând bucățele de 
măr în jur. 

— Vai de mine și de mine, asta-i și mai bună! 

— Și când te gândești că am spus că o să fie un 
tovarăș de drum plicticos, chicoti și Morveer. Auzi, 
tu, vrăji! Pe cinstea mea, parcă am fi într-una 
dintre poveștile alea. 

— Da, din cărțile ale mari și groase și prostești! 
Cu magi și cu diavoli şi cu tot restul! hohoti Day, 
distrându-se de minune. Povești tâmpite pentru 
copii tâmpiţi! 

— Bine, spuse Fiori. Cred că am priceput. Sunt 
mai greu de cap. Nu mi-ai făcut vrăji. Atunci ce a 


fost? 

Day zâmbi cu superioritate. 

— Ştiinţă. 

Fix de asta nu mai putea Fiori. 

— Ce-i aia? Alt soi de magie? 

— Nu, nici vorbă de așa ceva, îi răspunse cu 
dispreţ Morveer. Știința este un sistem de gândire 
rațională, a cărui menire este să analizeze lumea 
și să stabilească legile prin care funcţionează ea. 
Omul de știință folosește apoi legile astea ca să 
obțină un rezultat. lar rezultatul astfel obţinut 
poate semăna cu magia în ochii omului primitiv. 

Fiori făcea mari eforturi să înțeleagă toate aceste 
cuvinte lungi în limba styriană. Deși se pretindea 
inteligent, Morveer vorbea mult și fără rost, parcă 
dorind dinadins să complice lucrurile. 

— Pe când magia este un sistem de minciuni şi 
bazaconii menite să-i prostească pe proști. 

— Mare dreptate ai! Cred că sunt cel mai tâmpit 
nenorocit din tot Cercul Lumii, nu? Mare minune 
că nu trebuie să fiu atent clipă de clipă la curu’ 
meu ca nu cumva să-mi dau drumul pe mine. 

— M-am gândit și la asta. 

— Magia există, mormăi Fiori. Cu ochii mei am 
văzut o femeie care a chemat ceața. 

— Nu mai spune? Și prin ce se deosebea de ceața 
obișnuită? Avea culoarea magiei? Verde? 
Portocaliu? 

Fiori se bosumflă. 

— Avea culoarea ei normală de ceaţă. 


— Deci o femeie a chemat-o și ceața iacătă că a 
venit, repetă Morveer, ridicând dintr-o sprânceană 
la ajutoarea lui. Da, un adevărat miracol! 

Fata zâmbi și mușcă iarăși din măr. 

— Am văzut şi un bărbat cu trupul acoperit cu 
litere albastre și literele astea îl făceau imun la 
loviturile de sabie. Eu însumi l-am străpuns cu 
sulița. Ar fi trebuit să-l omoare lovitura mea, dar 
nici măcar nu l-a rănit. 

— Oooo-hohoho! 

Morveer îşi ridică ambele mâini și începu să 
fâlfâie din degete ca un copil care face pe fantoma. 

— Litere magice! Îmi iau vorbele înapoi! Lumea e 
burdușită cu miracole. 

Evident că Day începu iarăși să chicotească. 

— Ştiu ce am văzut. 

— Ba nu, derutatul meu prieten, crezi că ştii. Nu 
există magie. Cu atât mai puţin în Styria. 

— Nu există decât amăgire, psalmodie Day, şi 
război şi ciumă şi bani pe care nu-i ai și trebuie să- 
i faci. 

— De ce te-ai hotărât să onorezi Styria cu 
prezenţa ta? îl întrebă Morveer. De ce n-ai rămas 
în Nord, înfășurat în ceţurile alea magice? 

Fiori se frecă încet la gât. Motivul i se părea 
destul de bizar acum și se simți și mai aiurea 
atunci când îl rosti cu glas tare. 

— Am venit aici ca să devin un om mai bun. 

— Ținând seama de cum ești acum, nu cred că 
îți va fi prea greu. 


Lui Fiori îi mai rămăsese ceva mândrie și 
începuse să-l calce pe nervi zâmbetul de 
superioritate al limbricului ăstuia. Cât de mult i- 
ar fi plăcut să-i tragă una cu barda și să-l dărâme 
din căruţă. Însă trebuia să se poarte frumos, așa 
că se aplecă spre el și, pe un ton amabil și prudent, 
îi spuse în limba Nordului: 

— Părerea mea personală este că ai capul plin 
cu căcat, ceea ce nu-i de mirare de vreme ce ai 
mutra ca un cur. Toţi ăștia pitici sunteţi la fel. 
Încercaţi mereu să dovediţi cât de deştepţi sunteţi 
ca măcar asta să vă dea motiv de fală. Da’ să știi 
că nu contează cât de mult mă batjocorești, pentru 
că deja am câștigat. Mai mult de atâta n-ai să 
crești. Niciodată n-ai să-ți îndeplinești visul de-a 
vedea în capătul opus al unei săli pline cu oameni. 

Și îi rânji cu mult drag. 

Morveer se încruntă. 

— Ce-a vrut să zică păsăreasca asta? 

— Tu ești omu” de știință, nu? Păi, atunci, dă-ți 
singur seama. 

Day izbucni iarăși în hohote ascuţite de râs și se 
opri doar când Morveer îi aruncă o privire aspră. 
Zâmbind încă, fata mâncă mărul până la cotor, 
apoi îl aruncă. Fiori rămase în urma căruței, 
privind cum trec pe lângă ei câmpurile pustii, 
acoperite cu chiciura dimineţii. Priveliştea asta îi 
aducea aminte de casă. Oftă și aburul respirației 
se ridică spre cerul de plumb. Toţi prietenii pe care 
îi avusese el vreodată fuseseră luptători. Carli şi 


Oameni Vestiţi, camarazi de arme, mulţi dintre ei 
întorşi acum în ţărână, într-un fel sau altul. Îşi 
spuse că aici, în mijlocul Styriei, doar Prietenosul 
ar putea umple acest gol; așa că dădu pinteni 
calului și se apropie de pușcăriaș. 

— Hei! 

Prietenosul nu-i răspunse. Nici măcar capul nu 
și-l mișcă să-i arate că l-a auzit. Tăcerea îi învălui. 
Privind la fața aia ca un zid din cărămidă, îi era 
greu să-și imagineze că pușcăriașul i-ar putea 
deveni un prieten de suflet, gata să râdă la glumele 
lui. Dar speranța moarte n-are, nu? 

— Žici că ai fost soldat? 

Prietenosul clătină din cap. 

— Dar ai luat parte la bătălii? 

Din nou nu. 

Fiori continuă, de parcă răspunsul ar fi fost unul 
afirmativ. De fapt, nici nu prea mai avea de ales. 

— Eu m-am luptat în câteva. Împreună cu carlii 
lui Bethod, am luat parte la atacul prin ceţuri, la 
nord de Cimnur. Am ţinut linia frontului alături de 
Rudd Treicopaci la Dunbrec. Am luptat șapte zile 
în munţi cu Copoiul. Îngrozitoare au fost zilele 
alea. 

— Sapte? îl întrebă  Prietenosul, zvâcnind 
oarecum interesat dintr-o sprânceană groasă. 

— O, da! oftă Fiori. Şapte. 

Numele acelor oameni și locuri nu însemnau 
nimic pentru cei de aici. Se uită la un grup de 
căruțe cu coviltir care trecea în sens opus. De pe 


capre se încruntau la el bărbați cu coifuri din oţel 
și arcuri în mâini. 

— Atunci unde ai învăţat să lupţi? insistă el, deși 
simţea că se duce și ultima fărâmiţă de speranţă la 
o conversație cât de cât acceptabilă. 

— La Fereală. 

— Hi? 

— Acolo unde te bagă după ce faci un lucru rău 
și te prind. 

— Şi de ce anume te feresc acolo? 

— Nu se cheamă Fereală pen' că te-ar feri pe tine 
de ceva. Se cheamă așa pen’ că e toată lumea ferită 
dacă tu zaci acolo. Mai întâi ţi se zice câte zile, luni, 
ani o să te ţină acolo. Şi după aia te încuie într-un 
beci unde nu ajunge lumina. Și zaci acolo până 
trec toate zilele şi lunile și anii ăia. Și după aia zici 
mulțumesc frumos și ţi se dă drumul. 

Lui Fiori această practică i se părea barbară. 

— Păi, în Nord, dacă faci ceva rău, plătești o 
amendă ca să-ți îndrepţi greșeala. Ori o amendă, 
ori te spânzură, dacă așa hotărăște căpetenia. Ba 
chiar te răstignesc, dacă ai omorât pe cineva. Dar 
să te închidă într-o groapă? Păi, asta e o crimă. 

Prietenosul ridică din umeri. 

— Legile voastre sunt rezonabile. După faptă și 
răsplată. Nu ca aici. 

— Da. Corect! După faptă și răsplată, murmură 
Fiori, dorindu-și să nu fi deschis discuţia. 

Dar Prietenosul parcă nici nu-l auzise. 

— Aici, la noi, cerul este prea sus și fiecare om 


face ce vrea și când vrea şi nu există pedepse 
corecte. 

Se încruntă spre casele învăluite în cețuri din 
jurul golfului. Westport. 

— A dracului debandadă! 


Pe la amiază au ajuns la zidurile orașului, unde 
se întindea deja un șir lung de oameni care voiau 
să între. Soldaţii de la porți le puneau întrebări, 
percheziționau câte un sac sau câte un cufăr, 
împungeau - cam fără chef- cu cozile sulițelor în 
câte o căruţă. 

— Consilierii sunt cam neliniștiți de când a 
capitulat Borletta, spuse Morveer din căruţă. 
Verifică pe toată lumea care vrea să între. Să mă 
lăsaţi pe mine să vorbesc. 

Fiori nu se opuse, din moment ce limbricul ăsta 
era pur şi simplu înamorat de propriul glas. 

— Numele? întrebă un străjer, plictisit la culme. 

— Reevrom, spuse meşterul de otrăvuri, 
zâmbind încântat. Umil negustor din Puranti. lar 
dânșii sunt asociaţii mei... 

— Cu ce treburi în Westport? 

— Crimă. 

Urmară câteva momente de tăcere penibilă. 
Evident că soldatul nu avea chef de glume. 
Morveer continuă: 

— Sper să am un succes ucigător cu vinurile 
ospriene! Da, da, sper să am un succes ucigător în 
orașul domniilor voastre. 


Și chicoti, plin de admiraţie față de propriul 
umor. lar Day se hlizi veselă alături de el. 

— Ăsta nu pare genul pe care să-l lăsăm 
înăuntru. 

Alt străjer îl măsura încruntat pe Fiori. 

Morveer nu se opri din râs: 

— A, ăla! Nu vă faceţi griji din cauza lui. E 
înapoiat mintal, bietul de el. Și un copil are mai 
multă minte decât el. Dar e bun la cărat butoaie. 
Îl ţin pe lângă mine mai mult din raţiuni 
sentimentale. Ce sunt eu, Day? 

— Un sentimental, răspunse prompt fata. 

— Am o inimă prea mare. Mereu am avut-o așa. 
Vedeţi voi, mama a murit când eram foarte tânăr... 
minunată femeie... 

— Da” terminati odată! strigă cineva din spate. 

Morveer puse mâna pe pânza care acoperea 
căruţa. 

— Vreţi să verificaţi... 

— ŢI se pare că exact de asta am eu chef acum, 
când juma de Styrie așteaptă să între pe poarta 
asta blestemată? Treci. 

Străjerul făcu un semn obosit din mână și 
repetă: 

— Treci. 

Hăţurile  plesniră, căruţa intră în orașul 
Westport, urmată de Murcatto și Prietenosul. Fiori 
rămase la coadă, ceea ce i se întâmpla cam des în 
ultima vreme. 

Așa de mare era înghesuiala dinăuntru, încât 


puteai să juri că ai nimerit în toiul unei bătălii. Şi 
nici mai puţin înspăimântătoare nu era. Drumul 
pavat şi cu copaci goi pe margini era plin până la 
refuz de oameni de toate rasele și culorile. Bărbaţi 
palizi, cu haine sobre; femei cu ochi îngusști și 
vicleni, înveșmântate în mătăsuri strălucitoare; 
bărbaţi cu pielea neagră și straie albe; soldați și 
mercenari, în cămăși din zale şi pieptare fără luciu. 
Slugi, salahori, mici negustori, gentilomi, bogaţi şi 
săraci, eleganţi și împuțiţi, nobili şi cerșetori. O 
groază de cerșetori. Pe jos şi călare, valuri-valuri, 
încolo și încoace, ca niște năluci. Cai și căruţe și 
trăsuri acoperite. Femei cu păr mult și ridicat în 
vârful capului şi cu încă și mai multe bijuterii, 
cărate în jilțuri de câte doi servitori asudațţi. 

Fiori crezuse că Talins fusese plin de tot soiul de 
ciudăţenii. Ei, iată că Westport era şi mai rău. 
Observă un șir de animale cu gâturile foarte lungi 
și capete foarte mici și triste; animalele astea erau 
legate cu lanţuri subţiri și mânate prin mulţime. 
Strânse repede din ochi și își scutură capul, dar 
când şi-i deschise văzu din nou fiarele alea 
bălăbănind din capete pe deasupra viermuielii de 
oameni care nici nu le luau în seamă. Orașul ăsta 
era un vis, dar nu unul frumos. 

Au intrat apoi pe un drum mai îngust, îngrădit 
pe laturi cu prăvălii și tarabe. Unul după altul, 
mirosurile i-au violat nasul- pește, pâine, lac, 
fructe, ulei, mirodenii și încă alte zece pe care nu 
le cunoștea - și i-au tăiat respiraţia și au început 


să converseze cu stomacul lui gol. De nicăieri a 
apărut o căruţă din care un băiat i-a aruncat drept 
în faţă o cușcă din nuiele. Şi ce să vezi? În cușca 
aia era o maimuţică. Şi ce să mai vezi? Maimuţica 
aia a început să sâsâie la el și să-l scuipe și el mai- 
mai că era să cadă din șa de uimire. Şi auzul îi era 
violat- de zbierete în vreo douăzeci de limbi 
diferite. lar pe deasupra tuturor plutea un fel de 
cântec monoton, din ce în ce mai răsunător, 
straniu, dar frumos, care-i făcu pielea de găină și- 
i ridică firișoarele de păr de pe braţe. 

Pe o latură a unei pieţe se înălța o clădire cu o 
cupolă uriașă. Din fațadă răsăreau șase turnuri 
înalte, pe acoperișurile cărora luceau țepușe aurii. 
De acolo se auzea cântecul ăla. Sute de voci, și mai 
înalte, și mai grave, cântând împreună, ca una 
singură. 

— E un templu. 

Murcatto ajunsese lângă el. Nu-și dăduse încă 
jos gluga, aşa că din chip nu i se zărea decât 
căutătura încruntată. 

Adevărul era că femeia asta îl cam înspăimânta 
pe Fiori. Şi așa fusese destul de rău că a trebuit să 
o vadă cum a făcut un om bucăţi-bucăţele cu 
ciocanul și chiar a dat semne că treaba i-a făcut 
plăcere. Dar mai târziu, atunci când negociau, 
avusese şi senzaţia bizară că era gata să-l 
înjunghie. Și mai era și mâna aia pe care nu și-o 
scotea niciodată din mănușă. Nu-și amintea să-l 
mai fi speriat vreo femeie până acum și 


sentimentul ăsta îi crea o stare de jenă și neliniște. 
Dar, dacă era sincer, nu putea să nege că îi cam 
plăcea cum arată- bineînţeles, dacă făcea 
abstracție de mănușă, povestea cu ciocanul și 
energia periculoasă pe care o emana. Da, îi plăcea. 
Cam mult. Poate că-i plăcea și pericolul puţin mai 
mult decât ar fi fost sănătos. Şi toate stările astea 
ale lui erau încununate de faptul că habar n-avea 
cum mama dracului trebuie să vorbească cu ea. 

— Un templu? 

— În care sudicii i se roagă lui Dumnezeu. 

— Dumnezeu, zici? 

Fiori aproape că-și scrânti gâtul ca să se zgâiască 
la clopotniţele alea mai înalte decât cei mai înalţi 
arbori din valea unde se născuse el. Auzise că prin 
Sud erau unii care credeau că există un om care 
trăieşte în cer. Un om care făcuse lumea și care 
avea grijă de ea. Ideea asta i se păruse mereu o 
aiureală, dar acum, când se uita la construcția 
aceea monumentală, parcă începea și el să-i dea 
crezare. 

— Frumos! 

— Acum o sută de ani, când gurkienii au cucerit 
cetatea Dawah, o mulțime de sudici au fugit din 
calea lor. Unii au traversat marea și s-au stabilit 
aici şi au construit temple ca mulțumire pentru că 
au fost salvaţi. De aceea Westport face parte şi din 
Sud, nu doar din Styria. Dar să nu uităm că face 
parte și din Uniune, din moment ce consilierii au 
fost obligaţi să decidă de partea cui sunt și l-au 


ajutat pe Înaltul Rege să-i învingă pe gurkieni. Unii 
numesc locul acesta Răscrucea Lumii. Evident că 
mai sunt și alţii care îl numesc viespar de 
mincinoși. Aici s-au stabilit oameni din toate cele 
O Mie de Insule, din Suljuk și Sikkur, din Thond 
și Vechiul Imperiu. Ba chiar și din Nord. 

— Orice, doar proștii ăia nu. 

— Primitivi, până la ultimul. Am auzit că sunt 
unii care-și lasă părul lung, ca femeile. Dar nu 
contează, aici este primit oricine. 

Întinse mâna cu mănușă şi-i arătă în celălalt 
capăt al pieţei un rând lung de oameni urcați pe 
un fel de platforme. O gloată prea ciudată și prea 
respingătoare chiar și pentru acest loc. Bătrâni și 
tineri, înalți și scunzi, graşi şi costelivi, unii 
purtând anterie bizare sau bonete caraghioase, 
alții pe jumătate despuiațţi și cu trupurile pictate, 
unul cu niște oase înfipte în faţă. În spatele câtorva 
erau niște afișe scrise cu tot felul de litere, iar la 
gât le atârnau mărgele sau alte fleacuri. Dansau și 
făceau tumbe, își ridicau braţele, se holbau la cer, 
cădeau în genunchi, plângeau, râdeau, urlau, 
cântau, zbierau, implorau, unul mai tare decât 
altul, în mai multe limbi decât își imaginase 
vreodată Fiori că există. 

— Cine naiba sunt aiuriţii ăștia? mormăi el. 

— Preoţi. Sau nebuni, depinde pe cine întrebi. În 
Gurkhul trebuie să te rogi exact așa cum te învață 
Profetul. Aici fiecare se poate închina așa cum 
vrea. 


— Adică acum se roagă? 

Murcatto ridică din umeri. 

— Mai degrabă încearcă să-i convingă pe ceilalți 
că ritualul lor este cel mai bun. 

Oamenii se uitau la spectacol. Unii păreau de 
acord cu ce spuneau ciudațţii. Alţii clătinau din 
capete şi râdeau și le strigau tot felul de măscări. 
Și mai erau unii care pur și simplu îi priveau 
plictisiți. Unul dintre preoți, sau dintre nebuni, 
începu să zbiere la Fiori, care nu pricepu nicio iotă 
din ce voia. Apoi se așeză în genunchi, întinse 
braţele, îşi legănă cu zgomot mărgelele de la gât și 
începu să se roage cu un glas aspru și răgușit. 
Fiori îl privi în ochii înroșiţi și înţelese că bărbatul 
acela credea din tot sufletul că face cel mai 
important lucru din viaţa lui. 

— Trebuie să fie un sentiment plăcut, spuse el. 

— Care? 

— Să crezi că știi toate răspunsurile... 

Și se întrerupse când pe lângă ei trecu o femeie 
care ducea un bărbat în lesă. Bărbatul era uriaș, 
cu pielea închisă la culoare, cu o zgardă lucioasă 
din metal la gât și căra câte un sac în fiecare mână. 
Mergea cu ochii în pământ. 

— Ai văzut? 

— În Sud majoritatea oamenilor sunt fie sclavi, 
fie stăpâni de sclavi. 

— Ăsta-i un obicei barbar, murmură Fiori. Dar 
parcă ai zis că şi zona asta face parte din Uniune. 

— Și Uniunea prețuieşte libertatea omului, nu? 


Adică acolo nu există sclavi. 

Îi arătă alţi oameni, supuși și umili, duși tot în 
lese. 

— Dar crede-mă când îţi spun că niciun unionist 
care trece pe aici nu i-ar elibera. 

— A dracului Uniune! Adică ticăloşii ăia nu vor 
decât mai multe teritorii şi atât. În Nord sunt mai 
mulți decât au fost vreodată. Şi de când au 
reînceput războaiele, Uffrith-ul e plin de ei. La ce 
le trebuie mai multe pământuri? Ar trebui să le 
vezi oraşul. Pe lângă el, locul ăsta ar părea un 
sătuc. 

Murcatto îi aruncă o privire pătrunzătoare. 

— Adua? 

— Exact. 

— Ai fost acolo? 

— Am fost. Când m-am luptat cu gurkienii. 
Atunci am căpătat asta. 

Și îşi suflecă mâneca să-i arate cicatricea de pe 
încheietură. Când se uită la ea, îi observă 
strălucirea stranie din ochi. Să fi fost oare respect? 
îi plăcea. Trecuse ceva vreme de când nu mai 
fusese privit decât cu batjocură. 

— Ai ajuns să stai la umbra Casei Creatorului? 

— Mai tot orașul stă la umbra casei ăleia. 

— Şi cum a fost? 

— Mai întuneric. Am observat că așa sunt 
umbrele. 

— Hm! 

A fost prima oară când Fiori desluși un fel de 


surâs pe chipul femeii și își spuse că îi stă tare 
bine. 

— Mereu mi-am dorit să ajung și eu acolo. 

— În Adua? Și ce te opreşte? 

— Cei şase pe care trebuie să-i omor. 

Fiori oftă. 

— A, chestia aia. 

Îl cuprinse îngrijorarea şi se întrebă din nou de 
ce naiba fusese de acord să participe la treaba 
asta. 

— Întotdeauna mi-am fost cel mai aprig 
dușman, șopti el. 

— Rămâi alături de mine, îi zise ea, zâmbind şi 
mai mult. Curând ai să-ţi faci dușmani și mai răi. 
Am ajuns. 

Destinația lor nu-i ridică deloc moralul. O alee 
îngustă, cufundată în umbre de ai fi zis că s-a și 
lăsat noaptea. Cu o mulțime de case dărăpănate, 
înghesuite unele în altele, cu obloanele putrezite și 
jupuite, cu tencuiala crăpată, lăsând să se vadă 
cărămizile jilave de dedesubt. Își îndemnă calul în 
urma căruței și intrară toţi pe sub o boltă 
întunecoasă, iar Murcatto închise ușile care 
scârțâiau din balamale și trase zăvorul ruginit. 
Fiori își legă calul de un par putred din curtea 
plină cu buruieni și ţigle sparte. 

— Ce mai palat, mormăi el, privind la bucăţica 
de cer cenușiu care se vedea deasupra zidurilor 
acoperite cu iederă uscată. Poate acum o mie de 
ani. 


— L-am ales pentru poziţie, îi explică Murcatto, 
nu pentru frumuseţe. 

Se îndreptară spre un hol sumbru, ale cărui uși 
dădeau în încăperi pustii. 

— O mulțime de camere, remarcă Fiori. 

Prietenosul dădu din cap. 

— Douăj două. 

Treptele ponosite trosniră și gemură prelung sub 
paşii lor când urcară prin măruntaiele casei. 

— Cum ai de gând să începi? îl întrebă Murcatto 
pe Morveer. 

— Am început deja. Au fost trimise scrisorile de 
recomandare. lar mâine-dimineaţță vom depune o 
sumă considerabilă la Banca Valint şi Balk. Sumă 
atât de mare, încât va atrage atenţia celui mai înalt 
funcţionar al lor. Eu, asistenta mea și omul tău, 
Prietenosul, vom intra în bancă și vom spune că 
eu sunt un negustor prosper, iar cei doi sunt 
însoțitorii mei. Vom avea întrevederea... după care 
vom căuta o ocazie ca să-l putem ucide pe... 
Mauthis. 

— Atât de simplu? 

— Descoperirea unei ocazii favorabile este cel 
mai adesea cheia unor asemenea demersuri. Însă, 
dacă nu vom avea această șansă, voi apela la o 
altă... abordare. 

— Și noi, ăştilalți, ce facem? îl întrebă Fiori. 

— Este limpede faptul că patroana noastră 
deține o înfățișare de neuitat și ar putea fi 
recunoscută cu ușurință, în timp ce tu... 


Și Morveer îi rânji din capul scării. 

— Tu ieşi în evidenţă ca o vacă printre lupi şi ne- 
ai fi la fel de util ca ea. Eşti prea înalt și ai prea 
multe cicatrice şi hainele tale sunt prea de țăran 
ca să poți pretinde că ai avea vreo legătură cu 
bancherii. Cât despre părul tău... 

— Câââh! exclamă Day, clătinând din cap. 

— Adică ce vrei să zici? 

— Exact ce-am zis. Eşti prea, prea... 

Morveer flutură din mână, căutându-și 
cuvântul. 

— Prea nordic. 

Murcatto descuie o ușă coşcovită din capul scării 
şi o deschise. Prin ea se strecură lumina tulbure a 
zilei. Fiori păși peste prag în urma celorlalți, mijind 
ochii. 

— Pentru numele celor morţi! 

De jur-imprejur se întindeau o mulțime de 
acoperișuri de toate formele și înălțimile - din ţigle 
roşii, olane cenușii, tablă albă, paie putrezite, 
grinzi acoperite cu mușchi, cupru verde acoperit 
cu mizerie, cu petice din pânză și piele învechită. 
O harababură de frontoane înclinate, poduri, 
căpriori, cu tencuieli scorojite din care răsăreau 
buruieni, jgheaburi desprinse și streșini strâmbe, 
legate cu lanţuri, toate claie peste grămadă și dând 
senzaţia că se pot prăbuși în stradă dintr-o clipă 
în alta. Fumul gros care ieșea din nenumăratele 
hornuri învăluia locul acela într-o negură, prin 
care soarele părea o mâzgălitură urâtă. Pe ici, pe 


colo, mai împungea haosul ăla câte un turn sau se 
mai bulbuca deasupra lui câte o cupolă. Și se mai 
vedeau şi câţiva copaci care reușiseră să se 
împotrivească destinului crunt și le mai mijise câte 
o rămurică nouă. Marea era o pată cenușie în zare, 
pe valurile căreia se legăna speriată o pădure de 
catarge. 

De la înălțimea aceasta se auzea un fel de șuierat 
al orașului. Zgomote de muncă și de joacă, de 
oameni şi animale; strigăte de precupeţi şi de 
mușterii, huruit de roţi şi pocnete de ciocane, 
fragmente de cântece și acorduri instrumentale, 
bucurie și disperare - toate amestecate la un loc, 
precum legumele într-o oală cu tocană. 

Fiori se apropie de Murcatto, lângă balustrada 
acoperită cu o crustă de licheni, și se uită în jos. 
Pe străduţa pietruită se vedeau mergând oameni 
mulţi şi grăbiţi, ca apa pe fundul unui canion. În 
partea cealaltă se ridica un monstru de clădire. 

Peretele ei era din piatră netedă și deschisă la 
culoare, cu câte o coloană la fiecare douăzeci de 
paşi. Atât de groase păreau coloanele alea, că Fiori 
își zise că nu le-ar putea cuprinde cu braţele. Pe 
ele erau cioplite frunze și chipuri omenești. Primul 
rând de geamuri mici se afla la o înălțime cam la 
două staturi de om deasupra solului. Urma un alt 
rând deasupra lui. Apoi un altul, acesta cu 
geamurile mult mai mari. Toate ferestrele aveau 
zăbrele. Iar de-a lungul acoperișului plat, cam la 
același nivel cu locul unde se afla acum Fiori, se 


întindea un fel de gard din tepe negre, din metal, 
ca spinii de pe scaieți. 

Morveer rânji larg: 

— Doamnelor, domnilor și sălbaticilor, vă 
prezint reprezentanța din Westport... a Băncii... 
Valint și Balk. 

Fiori clătină din cap. 

— Seamănă cu o fortăreață. 

— Seamănă cu o pușcărie,  murmură 
Prietenosul. 

— Seamănă cu o bancă, spuse batjocoritor 
Morveer. 


Cel mai sigur loc din lume 


Holul filialei din Westport a Băncii Valint și Balk 
era o grotă răsunătoare, construită din porfir roșu 
și marmură neagră, în toată splendoarea lugubră 
a unui mausoleu de împărat. Puţina lumină 
necesară se furișa de afară prin geamurile foarte 
mici, situate la înălțime, ale căror gratii groase 
aruncau carouri de umbre pe pardoseala 
strălucitoare. Câteva busturi uriașe din marmură 
se uitau cu îngâmfare în jos: probabil mari 
negustori și bancheri din istoria Styriei. Criminali 
transformați în eroi datorită succesului lor colosal. 
Morveer se întrebă dacă nu cumva printre ei se 
afla şi Somenu Harmon, iar simplul gând că acel 
faimos negustor îi plătea, în mod indirect, simbria 


îl făcu să zâmbească și mai tare. 

Șaizeci de funcționari- sau poate mai mulți- 
stăteau la pupitre identice, pe care se aflau 
teancuri identice de hârtii. Şi fiecare dintre ei ţinea 
în față câte un registru uriaș, legat în piele. Tot 
felul de oameni, de toate culorile, unii cu bonete, 
alții cu turbane sau cu pieptănăturile specifice 
sectelor kantice. Singura cerință pentru a fi 
angajat aici era să faci profit în cel mai scurt timp. 
Condeiele clincăneau în călimări, peniţele zgâriau 
hârtia groasă, paginile trosneau și foșneau. 
Negustorii stăteau în grupuri şi se ciorovăiau în 
șoaptă. Nu se vedea nici o singură monedă. Aici 
averile se făceau cu vorbe, cu idei, zvonuri și 
minciuni și erau prea valoroase pentru a fi ținute 
captive în aurul vulgar ori argintul sărăcăcios. 

Atmosfera aceasta era menită să impresioneze, 
să șocheze, să intimideze. Numai că Morveer nu 
era ușor de intimidat. Se încadra perfect aici, exact 
așa cum o făcea oriunde. Trecu țanțoş pe lângă o 
coadă lungă de petenţți bine îmbrăcaţi, cu aerul 
acela de satisfacție de sine care întovărășește 
mereu un câștig recent. Prietenosul mergea agale 
după el, cu o casetă în mâini. lar în urma lor venea 
Day, pășind sfioasă în vârful picioarelor. 

Morveer pocni din degete către funcţionarul aflat 
în apropiere. 

— Am o întrevedere cu... 

Și se opri să consulte hârtia din mână ca să facă 
impresie. 


— ...jupânul Mauthis. Este vorba despre o 
depunere însemnată. 

— Desigur. Dacă sunteţi bun să așteptați un 
moment. 

— Unul singur, nu mai multe. Timpul este la fel 
de valoros ca banii. 

Morveer se apucă să studieze cu discreţie 
structurile de securitate. Ar fi fost prea puţin să le 
considere doar demobilizatoare. Numără 
doisprezece bărbaţi înarmați, postați de jur- 
împrejurul sălii, atât de echipați că ziceai că-l 
păzesc pe Regele Uniunii. Numărase alți 
doisprezece şi afară, lângă ușile duble și 
impozante. 

— E o citadelă, mormăi Day în barbă. 

— Dar mult mai bine apărată, replică Morveer. 

— Cât o să dureze? 

— De ce? 

— Mi-e foame. 

— Iarăşi? M-ai înnebunit! N-ai să mori dacă 
aștepți puţin. 

De dincolo de o arcadă apăru un bărbat înalt, 
tras la față, cu nasul mare și coroiat, cu părul rar 
și cărunt, îmbrăcat în straie întunecate și cu un 
guler gros de blană la gât. 

— Mauthis, murmură Morveer, recunoscându-l 
din descrierea detaliată pe care i-o făcuse 
Murcatto. Cel pe care îl căutăm. 

Bărbatul acela venea în spatele unuia mai tânăr, 
cu păr buclat și zâmbet plăcut, dar nu tot atât de 


dichisit. De fapt, avea o înfățișare complet ștearsă, 
ceea ce ar fi reprezentat un mare avantaj dacă ar 
fi practicat meșteșugul de creator de otrăvuri. Şi 
totuși Mauthis, deși se presupunea că ar fi 
administratorul acestei filiale a băncii, mergea 
grăbit în urma lui, cu mâinile strânse la spate, de 
parcă el ar fi fost subalternul. Morveer se furișă 
mai aproape de ei, ca să-i audă ce-și spun. 

— ...Jupâne Sulfur, sper că îi vei informa pe 
superiorii noștri că totul este sub control 
desăvârşit. 

Parcă în vocea lui Mauthis se ghicea o notă 
foarte slabă de panică. 

— Desăvârşit şi absolut... 

— Fireşte, răspunse de complezenţă cel cu 
numele Sulfur. Deși rareori superiorii noștri au 
nevoie să fie informați cu privire la ceva. Ei nu 
pierd nimic din ochi. Dacă totul este sub control 
desăvârșit, așa cum spui, sunt convins că deja au 
aflat și sunt mulțumiți. Dacă nu, atunci... 

Şi-i adresă un zâmbet larg lui Mauthis. Apoi altul 
lui Morveer şi acesta observă că tânărul avea ochi 
de culori diferite: unul albastru și celălalt verde. 

— O zi bună tuturor! 

leşi cu pași mari din bancă şi se pierdu curând 
în mulțimea de afară. 

— Vă pot fi de folos cu ceva? scârțâi Mauthis. 

Omul ăsta arăta de parcă nu ar fi râs în viaţa lui. 
Și era prea târziu să mai încerce acum. 

— Sper din suflet că puteți. Numele meu este 


Reevrom și sunt negustor din Puranti. 

Morveer chicotea în sine, așa cum făcea mereu 
când folosea anagrama pe post de nume, însă pe 
chip nu i se citi nimic în afară de cea mai caldă 
gentileţe atunci când îi întinse mâna. 

— Reevrom. Am auzit de casa dumneavoastră. 
Este un privilegiu să vă cunosc. 

Cu toate vorbele astea politicoase, era limpede 
că Mauthis nu voia să-i strângă mâna, ba chiar 
păstra o distanță prudentă între ei, dar nu prea 
mare, ca să nu-l ofenseze cumva pe noul client. 
Om precaut, ce mai încolo și încoace. Și bravo lui. 
Acul micuţț de la baza inelului uriaș pe care 
Morveer îl purta pe degetul mijlociu era plin cu 
venin de scorpion în soluţie de floare-de-leopard. 
Bancherul ar fi participat bine mersi la această 
întrevedere şi ar fi căzut lat și foarte mort la un 
ceas după aceea. 

— V-o prezint pe nepoata mea, continuă 
Morveer, deloc descurajat de acest eșec. Mi s-a 
încredințat răspunderea de a o însoţi la întâlnirea 
cu un posibil pretendent. 

La vorbele astea, Day se uită în sus printre gene, 
cu o sfială perfect calculată. 

— lar acesta este asociatul meu. 

Se uită spre Prietenosul, care se încruntă 
solemn. 

— De fapt, îi fac o onoare prea mare 
prezentându-l astfel. Este garda mea personală, 
jupânul Fermecătorul. Nu are cine ştie ce înclinații 


spre arta conversațţiei, dar când este vorba să mă 
păzească... mă rog, destul să spun că trebuie să 
mă păzesc singur. Însă i-am promis bătrânei sale 
mame că îl voi lua sub... 

— Aţi venit la noi cu afaceri? îl întrerupse glasul 
monoton al lui Mauthis. 

Morveer făcu o plecăciune adâncă. 

— O depunere considerabilă. 

— În cazul acesta, cu tot regretul vă spun că 
însoțitorii dumneavoastră trebuie să rămână aici. 
lar dumneavoastră, dacă doriți să mă urmați, veţi 
putea face depunerea, pe care o acceptăm cu cea 
mai mare bucurie, iar apoi vom semna chitanţa. 

— Dar sigur că nepoata mea... 

— Trebuie să înțelegeți că, din raţiuni de 
siguranţă, nu putem face niciun fel de excepţie. 
Nepoata dumneavoastră se va simți foarte bine 
aici. 

— Fireşte, fireşte că aşa te vei simţi, scumpa 
mea. Fermecătorule! Caseta! 

Prietenosul înmână caseta din metal unui 
funcționar cu ochelari, care plecă legănându-se 
sub greutatea ei. 

— Tu să stai aici și să nu faci vreo nefăcută! 

Urmându-l pe Mauthis în adâncurile clădirii, 
Morveer oftă mâhnit, de parcă ar fi suferit cumplit 
pentru că nu putea cu niciun preţ să găsească 
servitori competenți. 

— Banii mei vor fi în siguranţă aici? 

— Zidurile băncii au o grosime de trei metri şi 


jumătate. Există o singură intrare, păzită pe 
timpul zilei de doisprezece bărbați foarte bine 
înarmaţi şi încuiată pe timpul nopţii cu trei 
încuietori, fiecare construită de alt lăcătuș, iar 
cheile lor sunt păstrate de trei funcționari. Două 
echipe patrulează la exterior până dimineaţă. 
Chiar și interiorul este supravegheat de un străjer 
destoinic, cu vederea extrem de ageră. 

Și făcu un semn către un bărbat într-o vestă din 
piele cu ţinte, care stătea plictisit la un pupitru. 

— Îl încuiaţi înăuntru? 

— Noaptea, da. 

Morveer spuse cu oarecare greutate: 

— Foarte inteligent! 

Îşi scoase batista şi tuşi în ea cu deosebită 
eleganță. Mătasea era îmbibată cu zeamă din 
rădăcină de muştar- una dintre numeroasele 
substanţe la care el își dezvoltase imunitatea de-a 
lungul anilor. Avea nevoie doar ca Mauthis să nu 
fie o clipă atent la el, ca să-i poată pune batista pe 
față. Oricât de puţin ar fi inspirat din substanţa 
aia, l-ar fi apucat imediat o tuse groaznică, ar fi 
început să scuipe sânge și ar fi murit în câteva 
secunde. Însă funcţionarul cu caseta în braţe se 
băgase între ei şi Morveer nu întrezărea nicio 
ocazie favorabilă pentru a-și duce planul acesta la 
îndeplinire. Așa că se văzu nevoit să pună deoparte 
batista ucigașă și, împreună cu cei doi, intră într- 
un coridor lung, cu tablouri enorme înșirate pe 
ambii pereţi. Lumina se revărsa din acoperișul 


foarte înalt, construit din o sută de mii de geamuri 
tăiate în formă de romb. 

— Un tavan din ferestre! exclamă Morveer, cu 
capul dat pe spate și învârtindu-se încet. O 
minune a arhitecturii! 

— Este o clădire modernă. Vă asigur că banii 
dumneavoastră nu ar fi mai bine protejaţi nicăieri 
altundeva. 

— Ba poate sub ruinele Aulcusului? glumi 
Morveer, când trecură pe lângă o pictură a 
străvechiului oraș. 

— Nici măcar acolo. 

— Să înţeleg că retragerea banilor este încă și 
mai complicată, nu? Hahaha! 

— Chiar aşa, spuse bancherul fără să afișeze nici 
măcar umbra unui surâs. Ușa seifului nostru este 
construită din oţel rezistent din Uniune și are o 
grosime de treizeci de centimetri. Nu exagerăm 
câtuși de puţin atunci când spunem că acesta este 
cel mai sigur loc din tot Cercul Lumii. Pe aici. 

Îl conduse pe Morveer într-o încăpere mare, în 
care domnea o atmosferă apăsătoare din cauza 
lambriurilor din lemn întunecat- încăpere 
ostentativă, dar plăcută, asuprită de prezența 
unui birou de dimensiunile unei căsuțe de om 
sărman. Deasupra căminului era atârnat un 
tablou în uleiuri sumbre, înfățișând un bărbat chel 
și îndesat, care se uita urât în jos, de parcă l-ar fi 
bănuit pe Morveer de gânduri necurate. Probabil 
că era portretul vreunui birocrat din trecutul 


prăfuit al Uniunii, își spuse creatorul de otrăvuri. 
Zoller, poate. Sau Bialoveld. 

Mauthis se așeză pe un jilț înalt şi tare, iar 
Morveer luă loc vizavi de el. Funcţionarul deschise 
caseta și începu să numere banii cu acea pricepere 
pe care numai practica îndelungată ţi-o poate da. 
Mauthis îl urmărea îndeaproape, aproape fără să 
clipească. Nu atinsese nici măcar în treacăt 
caseta, așa cum nici acum nu a atins banii. 
Prudent om. Enervant, exasperant de prudent. 
Privirea-i alunecă spre cealaltă parte a biroului. 

— O cupă cu vin? 

Morveer ridică o sprânceană la paharele care se 
vedeau deformat prin vitrina unui bufet foarte 
înalt. 

— Nu, mulţumesc. Mă ameţesc de la vin și m-am 
făcut cam des de râs. Aşa că m-am hotărât să mă 
abtin cu totul și să mă limitez doar la vânzarea lui. 
Licoarea asta este... otravă curată. 

Şi-i adresă bancherului un zâmbet larg. 

— Dar, vă rog, nu vă abțineți şi dumneavoastră 
din cauza mea. 

Neobservat de nimeni, își strecură mâna în 
buzunarul secret din interiorul hainei unde 
aștepta fiola cu zeamă de carambola. Nu i-ar fi 
prea greu să creeze o mică diversiune și să pună 
câteva picături în paharul lui Mauthis când 
acesta... 


3 Carambola (sau fructul-stea) - fruct al unui arbore exotic (n. tr.). 


— Nici eu nu beau. 

— Am înţeles. 

Morveer luă mâna de pe fiolă și scoase din 
buzunar un ziar împăturit, de parcă aceasta ar fi 
fost intenţia lui de la bun început. Îl desfăcu și, 
prefăcându-se că citește, se uită mai bine în toate 
colțurile încăperii. 

— Am numărat cinci Mil... 

Observă modelul încuietorii de la ușă, cadrul în 
care fusese montată. 

— ...două sute... 

Dalele din care era făcută pardoseala, 
lambriurile de pe pereţi, construcţia vitrată a 
tavanului, pielea din care era făcut jilțul lui 
Mauthis, tăciunii din focul neaprins. 

— ...şi douăsprezece mărci. 

Nimic din ce vedea nu-i dădea speranţe. 

Mauthis nu păru emoţionat la auzul sumei. 
Averi uriaşe sau mărunțţiş, pentru el era totuna. 
Deschise registrul uriaş de pe birou. Își linse vârful 
degetului și dădu netulburat paginile, una câte 
una, în trosnet de hârtie groasă. Văzându-l ce 
face, Morveer simţi cum un val fierbinte de 
satisfacție i se umflă în stomac, revărsându-i-se în 
tot corpul. Și cu greu își înăbuși un strigăt 
triumfător. Se mulțumi doar să schiţeze un zâmbet 
afectat. 

— Suma încasată în ultima mea călătorie la 
Sipani. Vinul din Ospria este o afacere profitabilă 
chiar şi în aceste vremuri tulburi. Mă bucur să 


spun că nu toată lumea este la fel de cumpătată 
ca noi, jupâne Mauthis. 

— Desigur. 

Bancherul își mai linse o dată degetul și întoarse 
și ultimele câteva pagini. 

— Cinci mii, două sute unsprezece, anunță 
funcţionarul. 

Mauthis îi aruncă lui Morveer o privire 
pătrunzătoare. 

— Încercaţi să ne trageţi pe sfoară? 

— Eu? râse fals Morveer, încercând să ocolească 
răspunsul. Al naibii Fermecătorul ăla, nu-i în 
stare să numere nici să-l pici cu ceară! 

Mauthis mâzgăli ceva în registru, funcţionarul se 
repezi și puse sugativa, în timp ce patronul lui 
întocmea factura, cu un aer indiferent şi sigur. 
Funcţionarul o luă şi i-o oferi lui Morveer, 
împreună cu caseta goală. 

— Este un bilet de bancă, emis de Instituţia 
Bancară Valint şi Balk, îi explică Mauthis. 
Rambursabilă de oricare casă comercială 
onorabilă din Styria. 

— Trebuie să semnez ceva? întrebă Morveer plin 
de speranţă, strângând între degete condeiul din 
buzunar. 

Acesta era totodată și o ţeavă extrem de eficientă, 
al cărei ac ascuns înăuntru conţinea o doză 
mortală de... 

— Nu. 

— Foarte bine. 


Morveer zâmbi în timp ce împăturea hârtia și o 
puse bine, cu grijă să nu atingă tăișul otrăvitor al 
cuțitașului din buzunar. 

— E mai valoroasă decât aurul și mult mai 
ușoară. Rămas-bun! Mi-a făcut multă plăcere să 
vă cunosc. 

Și întinse din nou mâna pe care lucea inelul 
veninos. Nu strica să mai încerce o dată. 

Mauthis nici nu se ridică din scaun. 

— Şi mie. 


Prieteni răi 


Fusese locul preferat al lui Benna. Ori de câte ori 
se aflau în Westport, o târa după el aici de două 
ori pe săptămână. Un altar din oglinzi și sticlă 
șlefuită, lemn lustruit şi marmură strălucitoare. 
Un templu închinat zeului frumuseţii masculine. 
Marele preot- un frizer mic şi slab, cu un şort 
încărcat cu broderii- stătea foarte drept în 
mijlocul încăperii, cu bărbia ridicată spre tavan, 
de parcă i-ar fi așteptat să între chiar în clipa 
aceea. 

— Doamnă! Ce bucurie să vă văd din nou! 

Se întrerupse brusc şi bătu nedumerit din 
pleoape. 

— Soţul dumneavoastră nu vă însoțește astăzi? 

— Fratele meu, îl corectă Monza, abia rostind 
cuvintele. Şi nu, el... nu o să mai vină. Dar am o 


sarcină mult mai grea pentru dumneata... 

Intră și Fiori, căscând gura în jur, înspăimântat 
ca oaia dusă la tăiere. Monza deschise gura să 
explice, dar frizerul nu o lăsă. 

— Cred că-mi dau seama care este problema. 

Se învârti iute în jurul lui Fiori, care se încrunta 
la el. 

— Vai de mine și de mine! Tăiem tot? 

— Cum? 

— Tot, spuse Monza, luându-l pe frizer de cot şi 
îndesându-i un sfert de marcă în mână. Dar ia-l 
încetișor. Mă îndoiesc că ar fi obișnuit cu așa ceva 
și mi-e să nu se sperie. 

Își dădu seama că așa ar fi vorbit şi despre un 
cal. 

— Bineînţeles. 

Frizerul se întoarse şi... i se tăie respiraţia. Fiori 
își scosese deja cămașa cea nouă și acum își 
descheia cureaua de la pantaloni. 

— Despre păr vorbește, prostule! îi spuse Monza, 
nu despre haine. 

— Aha! Deşi mi se părea tare aiurea, dar, mă rog, 
m-am gândit că așa o fi moda în Sud... 

Monza se uită bine la el în timp ce se încheia 
rușinat la cămașă. O cicatrice lungă şi rozalie 
pornea dintr-un umăr şi-i traversa pieptul 
puternic şi palid. Poate că pe vremuri i s-ar fi părut 
urâtă, dar a fost obligată să-și schimbe părerile în 
privința cicatricelor și a altor lucruri. 

Fiori se așeză cu băgare de seamă pe scaun. 


— Toată viața mea am avut părul ăsta. 

— Înseamnă că a venit momentul să scapi de 
îmbrăţișarea lui sufocantă. Lasă capul în jos, te 
rog. 

Frizerul scoase foarfeca, iar Fiori sări de la locul 
lui. 

— Chiar crezi că am să-l las pe un necunoscut 
să se apropie de fața mea cu ceva tăios? 

— Protestez! Eu tund capetele celor mai distinși 
gentilomi din Westport! 

— Tu, interveni Monza, apucându-l pe frizer de 
umăr și trăgându-l înapoi, lângă scaun, ai să taci 
din gură și ai să-i tai părul! 

Îi mai strecură încă un sfert de marcă în 
buzunarul de la șorț și se întoarse spre Fiori. 

— Și tu ai să taci din gură şi n-ai să te mai mişti! 

Nordicul se așeză la loc și se apucă atât de strâns 
de braţele scaunului, încât i se vedeau tendoanele 
la încheieturile mâinilor. 

— Vezi ce faci, că sunt cu ochii pe tine! mârâi el 
amenințător la frizer. 

Acesta oftă prelung, își țuguie îmbufnat buzele şi 
se apucă de treabă. 

Monza se plimbă prin încăpere, ascultând 
sunetele ascuţite făcute de foarfeca frizerului. 
Trecu pe lângă un raft, scoase dopurile de la 
sticlele colorate,  mirosi uleiurile parfumate 
dinăuntru. Îşi zări imaginea într-una dintre 
oglinzi. Un chip cu trăsături severe. Mai slab, mai 
uscat și mai ascuțit decât fusese vreodată. Cu ochi 


duși în fundul capului din cauza durerii constante 
din picioare, din cauza nevoii permanente de 
pleavă de mac care ar fi alungat această durere. 

Eşti deosebit de frumoasă în dimineața asta, 
Monza... 

Nu mai putea scăpa de dorinţa de a fuma așa 
cum nu poţi să scapi de osul care ţi-a rămas în gât. 
Tot mai devreme o cuprindea nevoia asta în fiecare 
zi. Tot mai lung era timpul când trebuia să suporte 
durerea și starea generală de rău, numărând 
minutele până când va putea rămâne singură cu 
pipa ei, cufundându-se în neantul acela cald și 
moale. Începeau să-i tremure degetele și i se usca 
gura doar când se gândea la asta. 

— Mereu l-am avut lung. Mereu! 

Se întoarse cu fața la ei. Fiori se strâmba ca 
torturat, în timp ce frizerul îi tăia smocuri mari din 
păr, care cădeau şi umpleau podeaua lustruită din 
jurul scaunului. Unii bărbaţi se închid în ei atunci 
când sunt agitați. Alţii îndrugă verzi și uscate. Se 
pare că Fiori făcea parte din ultima categorie. 

— Poate unde frate-miu a avut și el părul lung și 
eu am vrut să-l imit. Îl admiram foarte mult. Ştii 
cum sunt frații mai mici... Fratele tău cum era? 

Simţi că-i zvâcnește obrazul, amintindu-și chipul 
lui Benna în oglinda frizeriei şi chipul ei în spatele 
lui. 

— Un om bun. Toată lumea îl iubea. 

— Şi frate-miu a fost un om bun. Mult mai bun 
decât mine. Cel puţin, așa credea tata. Nu pierdea 


nicio ocazie să mi-o spună... Vreau să zic că părul 
lung e ceva normal acolo de unde vin eu. Poate 
unde oamenilor li se taie altele în luptă, nu părul. 
Dow cel Negru râdea de mine, pentru că el şi-l tăia, 
ca să nu-l împiedice să-și vadă dușmanii. Dar 
adevărul e că Dow cel Negru îşi bătea joc de toată 
lumea. A dracului gură! Al dracului om! Singurul 
care-l întrecea era Sângerosul Nouă... 

— Da” ştiu că-ţi place să vorbeşti, deși zici că nu 
ne prea știi limba. Vrei să-ţi spun ce cred eu? 

— Ce? 

— Oamenii obișnuiesc să vorbească mult atunci 
când n-au nimic de zis. 

Fiori oftă. 

— Vreau doar să sper că mâine va fi niţel mai 
bine decât azi. Sunt un... cum se cheamă în limba 
voastră? 

— Idiot? 

O privi pieziş. 

— La alt cuvânt mă gândeam. 

— Optimist. 

— Ăsta e. Sunt un optimist. 

— Şi te-ajută? 

— Nu cine ştie ce, dar continui să sper. 

— Aşa sunt optimiştii. Nu se învață niciodată 
minte. 

Privi la chipul lui Fiori, eliberat de claia de păr 
slinos. Oase mari, nas ascuțit, o cicatrice mică 
într-o sprânceană. Chip atrăgător, deşi cui îi pasă? 
Dar își dădu seama că îi păsa mai mult decât ar fi 


crezut. 

— Ai fost soldat, da? Cum le ziceti voi, în Nord... 
carli? 

— Am fost un Om Vestit. 

Monza îi sesiză mândria din voce. 

— Bravo ţie! Deci ai condus oameni în luptă? 

— M-am ocupat de câţiva. Tatăl meu a fost un 
om faimos, la fel şi frate-miu. Probabil că semăn și 
eu puţin cu ei. 

— Şi atunci de ce ai renunţat la viața asta? De ce 
ai venit aici, unde ești un nimeni? 

O privi în oglindă, în timp ce foarfeca frizerului îi 
țăcănea în jurul feţei. 

— Morveer zicea că și tu ai fost soldat. Și încă 
unul cu faimă. 

— Nu chiar. 

Era doar o jumătate de minciună. Cu faimă 
proastă ar fi fost mai aproape de adevăr. 

— Acolo de unde sunt eu, femeile nu fac așa 
ceva. 

Ea ridică din umeri. 

— E o treabă mai ușoară decât să lucrezi 
pământul. 

— Deci știi ce-i ăla un război, da? 

— Da. 

— Înseamnă că ai văzut ceva bătălii. Ai văzut 
oameni ucişi. 

— Da. 

— Atunci ai văzut şi ce presupune asta. 
Drumurile lungi, așteptarea, bolile. Oameni violați, 


jefuiţi, schilodiţi, arşi, deşi nu au făcut nimic să 
merite o asemenea soartă. 

Monza își aminti de câmpul ei incendiat în urmă 
cu mulți ani. 

— N-o mai lua pe ocolite și spune ce ai de spus. 

— Vreau să spun că vărsarea de sânge atrage 
după ea altă vărsare de sânge. Vreau să spun că o 
răzbunare atrage după ea o altă răzbunare. Vreau 
să spun că războiul lasă un gust al naibii de amar 
oricui nu-i pe jumătate descreierat și gustul ăsta 
se face și mai rău odată cu trecerea timpului. 

Ea nu-l întrerupse ca să-l contrazică. 

— Ăsta-i motivul pentru care am preferat să 
scap de viața aia. Să încerc să las ceva în urma 
mea, nu doar jale și distrugere. Ceva de care să fiu 
mândru. Cred că îmi doresc să fiu un om... mai 
bun. 

Ţac-ţac. Grămada de păr de pe jos se făcea tot 
mai mare. 

— Om mai bun, zici? 

— Da. 

— Înseamnă că şi tu ai văzut oameni uciși. 

— Destui. 

— Mormane de oameni morţi? Puşi claie peste 
grămadă după ce i-a ucis ciuma, împrăștiați pe 
câmpul de luptă după ce i-a ucis dușmanul? 

— Da. 

— Şi ai observat că toate cadavrele alea au un fel 
de lumină? Că mirosul lor este la fel de dulce ca 
acela al trandafirilor într-o dimineață de 


primăvară? 

Fiori se încruntă. 

— Nu. 

— Înseamnă că și oamenii buni şi cei răi arată la 
fel, nu-i aşa? Eu una pot să te asigur că n-am 
reușit niciodată să-i deosebesc. 

Fiori nu mai spuse nimic. 

— Dacă ești un om bun și încerci să faci fapte 
bune în fiecare zi din viaţa ta și construieşti lucruri 
cu care să te mândrești şi vin nenorociţii ăia și le 
dau foc şi ţi le distrug într-o clipă și tu, om bun 
fiind, nu uiţi să le mulțumești frumos de fiecare 
dată când te calcă în picioare, crezi că te 
transformi în aur atunci când mori și te bagă în 
noroi? 

— Cum? 

— Sau te transformi în căcat, la fel ca noi toți? 

Fiori dădu încet din cap. 

— În căcat, sigur că da. Însă, cine ştie, ai putea 
să laşi ceva bun în urma ta. 

Hohotele seci ale femeii erau ca un lătrat de 
câine răgușit. 

— Ce altceva lăsăm noi în urmă, dacă nu lucruri 
nefăcute, nespuse, neterminate? Haine goale, 
camere goale, locuri goale în sufletelor celor care 
ne-au cunoscut? Greşeli pe care nu am mai apucat 
să le îndreptăm şi speranţe de care s-a ales praful? 

— Poate speranţele lăsate moștenire. Cuvintele 
frumoase pe care le-am spus. Amintirile fericite. 

— Nu mai spune? Înseamnă că, atunci când te- 


am găsit eu, îți țineau de cald și de foame toate 
zâmbetele alea ale morţilor pe care le-ai strâns în 
suflet, nu-i așa? Ce gust au avut când mureai de 
foame? Măcar te-au încurajat când erai disperat? 

Fiori își umflă obrajii. 

— Ce să zic? Eşti o rază de lumină. Poate că mi- 
au făcut și bine. 

— Alt bine în afară de promisiunea nerespectată 
că te vei umple de bani? 

Fiori se uită la ea printre gene, apoi își plecă 
privirea. 

— Poate că nu. Dar n-am să-mi schimb părerea. 

— Ha! Îţi doresc succes, omule bun! 

Și scutură din cap de parcă nu mai auzise în 
viața ei o tâmpenie atât de mare. Dă-mi doar 
prieteni răi, a scris Verturio. Pe ei îi pot înțelege. 

Cu un ultim țăcănit din foarfecă, frizerul își 
desăvârși opera şi făcu un pas înapoi, ștergându- 
și fruntea transpirată cu dosul mânecii. 

— Am isprăvit. 

Fiori se holbă la imaginea din oglindă. 

— Parcă-s altul. 

— Domnul pare un aristocrat styrian. 

Monza pufni cu dispreţ. 

— Bine măcar că nu mai arată ca un cerșetor 
nordic. 

— Poate, murmură Fiori, care numai bucuros 
nu părea. Mi se pare că ăla din oglindă arată mai 
bine decât mine. Și pare mai deștept. 

Își trecu mâna prin părul scurt şi negru, 


încruntându-se la cel din oglindă. 

— Dar nu-s sigur că am încredere în el. 

— Un ultim detaliu... 

În mâini cu o sticlă din cristal colorat, frizerul se 
aplecă și îi pulveriză parfum pe păr. 

Nordicul ţâșni din scaun ca o pisică nimerită 
într-o vatră încinsă. 

— Ce mama dracului?! urlă el, strângând pumnii 
și îmbrâncindu-l pe frizerul înfricoșat până în 
celălalt capăt al încăperii. 

Pe Monza o pufni râsul. 

— Probabil că așa trebuie să miroasă un nobil 
din Styria. 

Mai scoase câteva monede și le îndesă în 
buzunarul de la șorțul frizerului rămas cu gura 
căscată. 

— O să mai dureze ceva până când o să 
dobândești și manierele lui. 


Se înnoptase deja când s-au întors la clădirea aia 
prăpădită. Monza - cu gluga trasă pe cap; iar Fiori 
păşind ţanţoș în haina lui cea nouă. Curtea 
neîngrijită era udă de la ploaia de mai devreme și 
o singură lampă ardea la un geam de la primul 
etaj. Monza se încruntă în direcția aceea, apoi se 
încruntă la Fiori, pe urmă puse mâna stângă pe 
mânerul cuţitului îndesat la spate, în centură. Mai 
bine să fie pregătită pentru orice eventualitate. În 
capătul scării șubrede stătea întredeschisă o ușă 
cu vopseaua coșcovită, prin care lumina se revărsa 


peste scândurile dușumelei. Femeia o împinse cu 
piciorul. 

În vatra murdară de funingine ardeau doi 
bușteni care nu prea reușeau să încălzească 
încăperea. Prietenosul stătea la fereastra din 
cealaltă parte și se uita printre obloane la banca 
de vizavi. Morveer întinsese niște foi de hârtie pe o 
masă veche și șubredă, ca să-și delimiteze 
teritoriul. Day se cocoțase pe aceeași masă și acum 
stătea picior peste picior şi cojea o portocală cu un 
pumnal. 

— Mult mai bine, mormăi ea, aruncând o privire 
în direcţia lui Fiori. 

— O, sunt întru totul de acord, zâmbi larg 
Morveer. Un idiot murdar și cu părul lung a plecat 
de aici în dimineaţa asta. Şi uite că s-a întors un 
idiot curat şi cu părul scurt. Magie, nu altceva! 

Monza luă mâna de pe cuţit, în vreme ce Fiori 
mormăi supărat ceva în limba Nordului. 

— Văd că nu sari în sus de bucurie, deci 
presupun că nu ţi-a mers treaba. 

— Mauthis este extrem de prevăzător şi foarte 
bine protejat. În timpul zilei banca este mult prea 
bine păzită. 

— Atunci prinde-l pe drumul spre bancă. 

— Se deplasează într-o trăsură blindată, însoțit 
de douăsprezece gărzi. Ar fi un risc prea mare dacă 
am încerca să-l oprim. 

Fiori aruncă încă un lemn pe foc și întinse 
palmele să și le încălzească. 


— Atunci acasă la el? 

— Pfui! exclamă dispreţuitor Morveer. L-am 
urmărit şi am aflat că locuiește pe o insulă 
fortificată din golf, unde își au reședințele alţi 
câțiva dintre consilierii orașului. Omul de rând nu 
are voie acolo. Și chiar dacă am reuși să ajungem 
pe insula aia și chiar dacă am reuși să ne dăm 
seama care anume e casa lui, tot nu am avea cum 
să intrăm. Câte gărzi, slugi, membri ai familiei se 
află acolo? Nu știm. Refuz categoric să acționez pe 
baza unor simple presupuneri. Ce nu accept eu 
niciodată, Day? 

— Nesiguranţa. 

— Corect! Eu mă ocup cu faptele certe, 
Murcatto. De asta ai venit tu la mine. M-ai angajat 
ca să-i asigur o moarte sigură unui om cunoscut, 
nu ca să lucrez ca un cârpaci și să ne scăpăm 
victima din mână. Nu suntem în Caprile... 

— Ştiu foarte bine unde suntem, Morveer. În 
cazul ăsta, ce plan ai? 

— Am cules toate informaţiile necesare și am 
conceput o metodă sigură, prin care să putem 
obţine efectul dorit. Trebuie doar să intru în bancă 
pe timpul nopții. 

— Și cum ai de gând să o faci? 

— Cum am de gând să o fac, Day? 

— Prin folosirea riguroasă a observaţiei, logicii și 
metodei. 

Morveer afișă din nou zâmbet lui fudul, abia 
sesizabil. 


— Exact aşa! 

Monza îl căută cu privirea pe Benna. Numai că 
Benna era mort şi în locul lui se afla Fiori. Nordicul 
ridică din sprâncene, oftă prelung, golindu-și 
plămânii de aer, și se întoarse cu faţa la foc. Dă-mi 
doar prieteni răi, a scris Veturio. Dar cu siguranţă 
că exista o limită. 


De două ori doi 


Zarurile se rostogoliră. Doi și doi. Doi ori doi fac 
patru. Doi plus doi fac patru. Fie că aduni 
punctele de pe zaruri, fie că le înmulţești, tot 
același rezultat obţii. Prietenosul se simțea 
neputincios. Neputincios, dar calm. Oamenii se 
zbat atât de mult să obţină ce vor, dar, indiferent 
ce fac, rezultatul este același. Multe lecţii te învață 
zarurile. Dacă știi cum să le descifrezi. 

Grupul se împărţise în două perechi. Una 
formată din Morveer şi Day - dascălul și ucenica. 
Veniseră împreună, stăteau împreună, râdeau 
împreună de ceilalți. Dar Prietenosul observă că 
acum și Murcatto cu Fiori formau o pereche. 
Siluetele lor se conturau negre pe cerul nopţii când 
stăteau ghemuiţi lângă balustradă, privind la 
banca de vizavi- imens bloc de beznă şi mai 
adâncă. Remarcase adesea că era în firea 
oamenilor să formeze perechi. Perechi în care el nu 
era inclus. El rămânea singur, în umbre. Poate 


chiar avea o problemă, așa cum spuseseră 
judecătorii. 

La Fereală, fusese perechea lui Sajaam - însă 
Prietenosul nu-şi făcea iluzii. Sajaam îl alesese 
doar pentru că-i putea fi de folos. Pentru că 
celorlalți le era teamă de el. Cât de temut poate fi 
un om în întuneric. lar Sajaam nici nu a pretins 
că altul ar fi fost motivul. Era singurul om corect 
pe care îl cunoștea Prietenosul și așa fusese și 
aranjamentul lor, care funcţionase atât de bine, 
încât Sajaam reușise să facă destui bani în 
pușcărie ca să-şi poată răscumpăra libertatea. 
Dar, pentru că era un om corect, nu-l uitase pe 
Prietenosul odată ce se văzuse liber. S-a întors și 
i-a răscumpărat și lui libertatea. 

Afară din închisoare nu existau reguli și totul era 
altfel. Sajaam avea alte treburi și Prietenosul a 
rămas din nou singur. Dar nu-l deranja. Era 
obișnuit cu singurătatea, plus că-i ţineau zarurile 
companie. Aşa s-a făcut că a ajuns aici, în 
întuneric, pe un acoperiș din Westport, în toiul 
iernii. Cu astea două perechi bizare de oameni 
necinstiți. 

Și paznicii veneau tot în perechi. Câte patru. 
Două grupuri de câte patru perechi se învârteau 
în jurul băncii noaptea întreagă. Începuse să 
plouă şi ploaia se transformase în lapoviţă. Dar 
paznicii, cu platoşe pe piept şi halebarde pe umăr, 
continuau să-și târască picioarele prin beznă. 

— Uite-i că vin iar, spuse Fiori. 


— Îi văd şi eu, mârâi Morveer. Începe să numeri. 

Prin noapte se auzi șoapta îngroșată a lui Day: 

— Unu... doi... trei... patru... cinci... 

Prietenosul se holba la buzele ei, uitând de 
zarurile din mână. Și gura lui începu să se miște 
împreună cu a ei. 

— Douăzeci și doi... douăzeci și trei... douăzeci și 
patru. 

— Cum să ajungem pe acoperiș? se întreba 
Morveer. Cum să ajungem pe acoperiș? 

— Cu o funie şi niște cârlige? sugeră Murcatto. 

— Prea încet, prea zgomotos, prea nesigur. Chiar 
dacă am reuși să fixăm cârligul așa cum trebuie, 
funia ar rămâne tot timpul la vedere. Nu. Avem 
nevoie de o metodă fără riscuri. 

Prietenosul şi-ar fi dorit ca ăia să tacă naibii din 
gură, pentru că nu o mai auzea pe Day. I se 
întărise rău de tot cocoșelul doar ascultând-o cum 
numără. 

— O sută doisprezece... o sută treisprezece... 

Închise ochii şi își sprijini capul de perete. Începu 
să miște din deget în ritmul numerelor. 

— O sută optzeci şi doi... o sută optzeci şi trei... 

— Nimeni nu-i în stare să se urce până acolo 
fără ajutor, se auzi vocea lui Murcatto. Absolut 
nimeni. Zidul e prea neted și prea înalt. Plus că 
mai sunt și țepele alea. 

— Sunt întru totul de acord. 

— Atunci trebuie să urcăm prin interiorul 
băncii. 


— Imposibil. Mult prea mulţi ochi. Trebuie să ne 
cățărăm pe zid și apoi să intrăm pe geamurile alea 
mari din acoperiș. Bine că aleea-i pustie pe timpul 
nopții. Măcar atât. 

— Dar celelalte laturi ale clădirii? 

— Latura dinspre nord dă spre o stradă mai 
aglomerată şi mult mai bine luminată. lar pe 
latura dinspre est se află intrarea principală, unde 
stau de pază toată noaptea alte patru străji. lar 
latura dinspre sud seamănă perfect cu asta, dar 
fără vreun alt acoperiș în vecinătatea ei de unde să 
o putem noi spiona. Nu. Zidul ăsta este singura 
noastră opțiune. 

Prietenosul observă licărul slab de pe alee. 
Venea următoarea patrulă, de două ori câte doi 
străjeri, doi străjeri plus doi străjeri - patru străjeri 
care mergeau încet în jurul băncii. 

— Și se plimbă așa toată noaptea? 

— Îi vor schimba alte două grupuri de câte 
patru. Veghea nu se termină decât în zori. 

— Două sute nouăzeci și unu... două sute 
nouăzeci și doi... şi uite-i pe ceilalți, exclamă Day 
pocnind din limbă. Aproximativ trei sute. 

— Trei sssute! sâsâi Morveer. 

Cu tot întunericul, Prietenosul reuși să-l vadă 
cum clatină din cap. 

— Nu-i suficient timp. 

— Atunci, ce facem? se răsti iritată Monza. 

Prietenosul legănă zarurile în pumn, le simţi în 
palmă muchiile atât de bine cunoscute. Nici nu-i 


mai păsa cum aveau să între în bancă, ba chiar 
nu-i mai păsa nici dacă aveau să între până la 
urmă. Nu spera decât ca Day să reînceapă 
numărătoarea. 

— Trebuie să existe o cale... trebuie să mai... 

— Pot s-o fac eu. 

Priviră în jur. Fiori se sprijinea de balustradă. 

— Tu? râse dispreţuitor Morveer. Cum? 

Prietenosul abia dacă  desluși zâmbetul 
nordicului prin bezna groasă. 

— Prin magie. 


Planuri și accidente 


Străjerii își vedeau bombănind de drumul lor. 
Erau patru - cu platoșe, coifuri și halebarde în care 
sclipea lumina reflectată din felinarele pe care le 
legănau în mâini. Fiori se ascunse în pragul ușii 
atunci când trecură pe lângă el, aşteptă încordat 
câteva clipe, apoi traversă tiptil aleea, până în 
umbrele de lângă coloana pe care și-o alesese. 
Începu să numere. Până când ajungea la trei sute 
trebuia să se caţere pe acoperiș. Privi în sus. Al 
naibii de înalt era. De ce mama dracului fusese de 
acord cu nebunia asta? Doar ca să șteargă rânjetul 
ăla de pe mutra idiotului de Morveer și să-i 
demonstreze lui Murcatto că își merita banii? 

— Mi-am fost mereu cel mai aprig dușman, șopti 
el. 


Se dovedise că era mult prea orgolios. Și că avea 
o slăbiciune nesănătoasă pentru femeile 
frumoase. Cine și-ar fi închipuit? 

Scoase funia, lungă de un metru și jumătate, cu 
un ochi la un capăt și un cârlig la celălalt. Aruncă 
o privire la ferestrele clădirilor din fața lui. Cele 
mai multe aveau obloanele trase, dar câteva erau 
deschise și din vreo două încă se mai vedea lumina 
dinăuntru. Se întrebă care erau șansele ca vreunul 
să se uite pe geam și să dea cu ochii de un om care 
se cățăra pe zidul băncii. Un zid mult mai înalt 
decât i-ar fi convenit lui. 

— Al dracului de aprig dușman! 

Se pregăti să urce pe coloană. 

— Pe aici pe undeva. 

— Unde, prostule? 

Fiori încremeni, cu funia atârnându-i din mâini. 
Pași, zornăit de zale. Se întorceau cretinii ăia de 
străjeri. Nu mai făcuseră asta niciodată cât îi 
urmărise el înconjurând banca. Și o făcuseră de 
cincizeci de ori. Cu toată gargara lui despre ştiinţă, 
uite că nenorocitul ăla de creator de otrăvuri o 
făcuse de oaie, însă victima era Fiori, rămas cu 
trufandalele în bătaia vântului. Se înghesui și mai 
mult în umbre, zgâriind piatra zidului cu arcul din 
spinare. Cum mama dracului avea să le explice? 
Păi, cum să vă zic, ştiţi și voi cum e, mi-a venit să 
mă plimb în miez de noapte uite așa, îmbrăcat tot 
în negru. Și am luat și arcul cu mine, să se mai 
aerisească și el, săracu.. 


Dacă o lua la fugă, atunci precis că l-ar observa, 
l-ar urmări şi, mai mult ca sigur, l-ar străpunge cu 
una dintre armele lor. Şi și-ar da seama de 
încercarea de a pătrunde cu forța în bancă şi cu 
asta s-ar termina toată povestea. Dacă rămânea 
pe loc... rezultatul ar fi cam același, doar chestia 
cu înjunghiatul ar fi fost certă. 

Vocile se apropiau. 

— Nu poate să fie prea departe. Noi nu facem 
decât să ne învârtim și să ne tot învârtim... 

Probabil că unul dintre ei pierduse ceva. Pentru 
a nu știu câta oară în viaţa lui, Fiori adresă o 
înjurătură drăgăstoasă norocului păcătos pe care 
i-l dăruise soarta. Era prea târziu ca să mai fugă. 
Încleştă mâna pe pumnal. Pașii se auzeau tot mai 
aproape - chiar de cealaltă parte a coloanei. De ce 
acceptase banii ei? Uite că avea o slăbiciune 
nesănătoasă și pentru arginţi. Scrâșni din dinţi și 
aşteptă să... 

— Vă rog! 

Vocea lui Murcatto. Traversa grăbită aleea. Își 
dăduse jos gluga. Era prima oară când Fiori o 
vedea fără sabie. 

— Îmi pare rău, atât de rău îmi pare că 
îndrăznesc să vă deranjez. Vreau să ajung acasă, 
dar am impresia că m-am rătăcit cu totul. 

Unul dintre paznici ieşi de după coloană, apoi 
încă unul. Stăteau cu spatele la Fiori, cam la o 
lungime de braţ între el și ea. Dacă întindea mâna, 
precis că le putea atinge armura. 


— Unde locuiești? 

— Cu niște prieteni, lângă fântâna de pe strada 
Lord Sabeldi, dar nu cunosc orașul și... 

Se întrerupse ca să scoată un hohot de râs mic, 
rușinat şi deznădăjduit, apoi continuă: 

— ...am uitat cum se ajunge acolo. 

Un străjer își împinse coiful pe spate. 

— Chiar că te-ai rătăcit. Adresa de o cauţi e în 
ălălalt capăt al orașului. 

— Jur că mă învârt de ore bune pe străzi. 

Și Monza începu să se îndepărteze încet, 
atrăgându-i ușor după ea. Apăru un alt paznic, 
apoi încă unul. Acum erau toţi patru aici și toți cu 
spatele la Fiori. Acesta își ținu răsuflarea, dar atât 
de tare îi bătea inima, încât se și mira cum de nu 
i-o aude nimeni. 

— V-aş fi nespus de recunoscătoare dacă m-aţi 
putea îndruma. Știu că-s toantă, ce să fac... 

— Nu, nu. E uşor să te rătăcești în Westport. 

— Mai cu seamă noaptea. 

— Şi mie mi se mai întâmplă uneori să mă 
rătăcesc aici. 

Bărbaţii începură să râdă şi Monza râse cu ei, 
continuând să-i ademenească după ea. Privirea ei 
o întâlni pe a lui Fiori doar o fracțiune de secundă 
și imediat ea dispăru după coloana următoare și 
dispărură și paznicii cu ea, iar vocile lor se 
pierdură. Fiori închise ochii și suflă ușurat. Bine 
că nu e singurul bărbat de aici cu slăbiciune 
pentru femei. 


Sări pe baza dreaptă a coloanei, își petrecu funia 
în jurul ei, apoi pe sub fundul lui și o răsuci ca să 
formeze o buclă. Habar nu mai avea unde se 
ajunsese cu numărătoarea, dar știa că trebuie să 
urce cât mai repede. Și porni, strângând piatra 
între genunchi și vârfurile cizmelor, împingând 
treptat funia în sus, apoi strângând-o ca să se 
poată urca. 

Smecheria asta o știa de mic, fratele său i-o 
arătase. Aşa se cățăra în cei mai înalți copaci din 
vale ca să fure ouă din cuiburile păsărilor. Îşi 
aminti cum râdeau amândoi la început, când tot 
aluneca și cădea. Acum folosea trucul ăsta ca să 
omoare nişte oameni. Însă dacă o să cadă din nou, 
el va fi cel mort. Se poate spune că viaţa lui nu era 
chiar așa cum sperase. 

Dar se cățără repede și fără probleme. La fel cum 
se cățărase pe vremuri, doar că sus nu-l așteptau 
ouă în vreun cuib, dar nici așchii din coaja 
copacului nu erau ca să-l înţepe în bilute. 
Anevoioasă treabă, totuși. Era ud leoarcă de 
transpiraţie când a ajuns la capătul coloanei și 
partea cea mai grea încă nu începuse. Desfăcu 
funia și şi-o petrecu peste umăr. Apoi porni să se 
cațere mai departe- cu degetele de la mâini și 
picioare căuta găuri în figurile sculptate, gâfâia 
șuierător, îl ardeau toţi mușchii. Alunecă pe chipul 
încruntat al unei femei și se opri acolo, la șaizeci 
de metri deasupra solului, agăţat de două frunze 
din piatră și sperând din suflet ca acestea să fie 


mai rezistente decât cele care cresc în copaci. 

Avusese parte şi de vremuri mai bune, dar, hei, 
trebuie să priveşti partea plină a paharului. De 
mult timp nu mai ţinuse fața unei femei între 
picioare. Auzi un fluierat din cealaltă parte a 
străduței, se uită într-acolo și văzu silueta 
întunecată a lui Day pe acoperiș. Îi arăta ceva în 
jos. Următoarea patrulă își începuse rondul. 

— Rahat! 

Se lipi de sculptură, încercând să se identifice cu 
piatra. Îl usturau palmele jupuite de la funie şi 
spera să nu-i vină vreunui paznic ideea să se uite 
în sus. Norocul nu-l ocoli: patrula trecu mai 
departe, în zăngănit de armuri și arme, iar Fiori 
răsuflă ușurat. Inima îi bubuia în piept mai 
puternic decât mai devreme. Îi aşteptă să treacă de 
colțul clădirii și se pregăti să urce și ultima parte. 

Ţepele de pe ziduri, înfipte în niște pari, erau 
mobile. Imposibil de trecut dincolo. Însă ţepele din 
vârful coloanelor erau lipite de piatră cu mortar. 
Își scoase din buzunar mănușile - mănuși groase, 
de potcovar -, pe care și le puse în mâini, apoi se 
apucă strâns de două ţepe. Trase aer în piept şi se 
lăsă să atârne în gol. Apoi se trase în sus, privind 
cruciș la vârfurile ascuţite din faţa lui. Semăna cu 
urcatul printre crengi, numai că în pomi nu exista 
riscul să-ți scoţi vreun ochi. Ce bine ar fi dacă ar 
scăpa cu ambii ochi nevătămațţi din povestea asta. 

Se legănă într-o parte, apoi în cealaltă și reuși 
să-și ridice un picior pe acoperiș. Se răsuci, simţi 


cum ţepele îi zgârie vesta groasă, mai-mai să i se 
împlânte în piept. Işi săltă și celălalt picior. 
Și gata. A ajuns sus. 


— Șaptezeci și opt... șaptezeci și nouă... optzeci. 

Buzele Prietenosului se mișcau singure, în timp 
ce fostul pușcăriaș îl urmărea pe Fiori trecând 
peste balustradă și ajungând pe acoperișul băncii. 

— A reușit! șopti Day cu vocea strangulată, ca şi 
cum nu-i venea să creadă. 

— Și a scos un timp foarte bun, chicoti încet 
Morveer. Cine ar fi zis că-i în stare să se cațăre 
așa... ca o maimuţă. 

Silueta nordicului se contura neagră pe cerul 
nopţii. Îşi trase arcul din spate şi începu să 
meșterească ceva la el. 

— Să sperăm că nu trage ca o maimuţă, 
murmură Day. 

Fiori ţinti. Prietenosul auzi trosnetul surd al 
corzii. Imediat simţi cum săgeata îl lovește în piept. 
O înșfăcă iute, încruntându-se la ea. Nu pricepea 
de ce nu-l duruse deloc. 

— Mare noroc că nu are vârf, spuse Morveer, 
desfăcând sârma dintre aripioarele săgeţii. Trebuie 
să evităm orice accident, iar moartea ta prematură 
ar putea să fie așa ceva. 

Prietenosul aruncă cât colo săgeata boantă și 
legă bine frânghia de capătul sârmei. 

— Eşti sigur că o să-l țină? șopti Day. 

— Funie de mătase din Suljuk, spuse cu trufie 


Morveer. Uşoară ca un fulg, dar rezistentă ca 
oţelul. Ne va ţine pe toţi trei în același timp și 
nimeni nu va vedea nimic dacă va ridica ochii. 

— Aşa speri tu. 

— Ce nu-mi asum eu niciodată, draga mea? 

— Da, bine. 

Frânghia neagră  șuieră prin mâinile 
Prietenosului când Fiori se apucă să tragă sârma 
înapoi la el. Se uită la ea cum străbătea spațiul 
dintre cele două acoperișuri. Calculă distanţa în 
minte. Puțin peste douăzeci de metri. Prinse 
capătul funiei și trase bine de ea ca să o întindă. 
Prietenosul ancoră capătul lui de un belciug din 
fier pe care-l fixase mai devreme de scândurile 
acoperișului şi o înnodă - o dată, de două ori, de 
trei ori. 

— Eşti convins că ai înnodat-o bine? îl întrebă 
Morveer. Căderea de la înălțimea asta nu face 
parte din planul nostru. 

— Patruj’ doi de metri, spuse Prietenosul. 

— Ce-i asta? 

— Înălţimea. 

O pauză scurtă. 

— Nu ne ajuţi. 

O frânghie neagră și foarte întinsă lega cele două 
clădiri. Chiar dacă nu o putea vedea prea bine pe 
bezna aia, Prietenosul știa că este acolo. 

Cu buclele răvășite de adierea nopții, Day îl 
îndemnă. 

— După tine! 


Orbecăind prin întuneric, Morveer încălecă 
balustrada. Gâfâia rău de tot. Adevărul era că 
drumul pe frânghie nu fusese câtuși de puţin o 
excursie la iarbă verde. Nu, nici vorbă. Unde mai 
pui că, atunci când ajunsese la jumătate, se iscase 
un vânt rece, care-l speriase strașnic. Pe vremuri, 
pe când îşi făcea ucenicia pe lângă odiosul 
Moumah-yin-Bek, reușea să execute astfel de 
acrobaţii cu foarte multă graţie. Dar probabil că 
agilitatea devenise acum de domeniul trecutului, 
la fel ca părul bogat din tinereţe. Se opri o clipă, 
cât să-și revină; își şterse transpiraţia rece de pe 
frunte şi abia după aceea își dădu seama că Fiori 
rânjea spre el. 

— Care-i gluma? vru să știe Morveer. 

— Depinde ce te face să râzi. Câtă vreme ai de 
gând să stai înăuntru? 

— Exact cât trebuie. Nici mai mult, nici mai 
puţin. 

— Atunci ar fi bine să te mişti mai repede decât 
ai făcut-o pe frânghie. Altminteri, o să te găsească 
înăuntru de dimineaţă, când vor deschide banca. 

Continuând să zâmbească, nordicul trecu peste 
balustradă- cu mișcări iuți și sigure, în pofida 
staturii sale apreciabile. 

— Dacă există Dumnezeu, înseamnă că m-a 
blestemat. 

Morveer se gândi în treacăt dacă nu cumva ar 
face bine să taie funia cât timp sălbaticul ăla încă 


se mai afla agăţat de ea, dar renunţă și înaintă în 
patru labe către centrul acoperișului. Miile de plăci 
din sticlă sclipeau stins în fața lui. Prietenosul se 
lăsă pe vine lângă el şi desfăcu o a doua frânghie, 
pe care şi-o înfășurase în jurul mijlocului. 

— Ah! Aceasta este epoca modernă, spuse 
Morveer de lângă Day, lipindu-și palmele de 
geamuri. Oare ce vor mai născoci după asta? 

— Sunt norocoasă că trăiesc în vremurile astea 
interesante. 

— Aşa suntem cu toţii, draga mea, o aprobă el, 
privind în interiorul băncii. Aşa suntem cu toții. 

Coridorul era foarte slab luminat: câte o singură 
lampă în fiecare capăt, ale căror raze nu reușeau 
decât să scânteieze în ramele aurite ale tablourilor 
uriașe, lăsând însă ușile învăluite în umbre. 

— Băncile, șopti el, zâmbind din colțul buzelor. 
Mereu încearcă să facă economii. 

Își scoase cleștele şi începu să desfacă geamurile. 
Vârsta nu-i diminuase dexteritatea și astfel nu avu 
nevoie decât de câteva secunde ca să scoată nouă 
plăci din sticlă, să taie zăbrelele din plumb și să 
facă în acoperiș o gaură în formă de romb, 
suficient de mare pentru intenţiile sale. 

— Excelentă sincronizare! murmură el. 

Lumina de la felinarul paznicului juca pe pereţii 
lambrisaţi ai coridorului, aducând puţină viaţă 
pânzelor mohorâte. Pașii lui răsunară dedesubt, la 
fel răsună și căscatul lui prelung. Umbra i se 
întindea pe pardoseala din marmură. Morveer 


suflă o singură dată în ţeavă. 

— Au! 

Paznicul duse mâna la cap. Morveer se trase 
înapoi. Apoi se auziră pași grăbiţi, pași împleticiţi, 
un gâlgâit şi apoi o bufnitură de trup căzut. Prin 
deschizătura din tavan se putea vedea paznicul 
întins pe spate, cu felinarul aprins alături. 

— Minunat! şopti Day. 

— Normal! 

— Oricât de mult am vorbi despre știință, mereu 
mi se pare magic ce faci. 

— S-ar putea spune că suntem vrăjitorii epocii 
moderne. Funia, dacă nu-ţi este cu supărare, 
jupâne Prietenos! 

Pușcăriașul îi azvârli un capăt al frânghiei din 
mătase; celălalt îi rămase înnodat în jurul 
mijlocului. 

— Eşti sigur că poţi să mă ţii? 

— Sunt. 

Omul acesta tăcut emana o forță atât de mare, 
încât până şi Morveer se simți încrezător. Făcu 
funiei un nod de el inventat, lăsă un picior să-i 
atârne prin deschizătura din acoperiș, apoi pe 
celălalt. Îşi îndesă şoldurile, apoi și umerii şi intră 
în bancă. 

— Lasă-mă jos! 

Nici măcar o mașinărie nu l-ar fi putut cobori la 
fel de repede și lin cum a făcut-o Prietenosul. 
Atinse pardoseala și desfăcu nodul cu o simplă 
mișcare din încheietura mâinii; se strecură în 


întunericul unei uși, cu ţeava pregătită în mână. 
Nu se aștepta decât la un singur paznic în toată 
clădirea, dar în viață omul nu trebuie să se lase 
orbit de așteptări. 

Prudenţța mereu pe primul loc. 

Cercetă cu atenție toate ungherele coridorului 
întunecat. Îl furnica toată pielea de surescitare. 
Nicio mișcare. Doar o liniște atât de profundă, 
încât părea că-i înțeapă timpanele. 

Se uită în sus, văzu chipul lui Day la marginea 
deschizăturii și îi făcu semn să coboare. Fata 
alunecă prin gaura din acoperiș la fel de agilă ca o 
acrobată de la circ. În jurul corpului îşi înfășurase 
o bandulieră din pânză neagră, în care se aflau 
toate uneltele lor. Ajunse jos, își desfăcu la iuțeală 
frânghia și se ghemui surâzând. 

Lui Morveer îi veni să surâdă și el, dar se opri la 
timp. Nu se cuvenea să-i arate că, în cei trei ani de 
când lucrează împreună, a început să simtă o 
reală admirație pentru talentele, judecata 
sănătoasă și firea ei plăcută. Nu se cuvenea nici 
măcar să-i dea vreun indiciu al respectului său. 
Pentru că în astfel de situaţii oamenii i-au înșelat 
încrederea. Perioada de la orfelinat, ucenicia, 
căsnicia, viața profesională - toate i-au fost pline 
cu trădări amare. Inima lui purta cicatricele 
multor răni. Va păstra relaţia lor la un nivel strict 
profesional și așa vor fi amândoi în siguranță. El 
va fi protejat în fața ei, iar Day va fi apărată de ea 
însăși. 


— Liber? şopti ea. 

— Ca o tablă de şah fără piese, murmură el, 
privind la paznicul doborât. Și totul merge conform 
planului. Ce detestăm noi cel mai mult? 

— Muştarul? 

— Şi? 

— Accidentele. 

— Corect! Nu există accidente fericite. Apucă-l 
de picioare! 

Cu eforturi considerabile, reușiră să-l târască 
până la birou și îl așezară pe scaun. Capul 
paznicului căzu pe spate și omul începu să sforăie, 
făcând să-i fluture ușor mustaţa lungă în jurul 
buzelor. 

— Aşșșaaa, doarme ca un prunc. Dă-mi ce-mi 
trebuie, te rog! 

Day îi întinse o sticlă goală, pe care Morveer o 
puse pe pardoseală, lângă piciorul paznicului. 
Apoi primi o sticlă pe jumătate plină cu ceva tărie, 
cu care îl stropi bine pe vesta din piele. După aceea 
o puse lângă mâna bleagă a omului. Alcoolul se 
scurgea de pe haina lui pe dale, unde începuse să 
formeze o baltă cu miros înțepător. 

Morveer făcu un pas înapoi și încadră scena 
între palme. 

— Tabloul... este pregătit. Ce patron nu-și 
suspectează paznicul de noapte că ar consuma 
una sau două sticle, în ciuda ordinelor sale 
exprese? Remarcă-i trăsăturile destinse, duhoarea 
de tărie, sforăitul sonor. Motive întemeiate pentru 


concedierea lui imediată atunci când va fi 
descoperit, în zori. Va protesta, se va jura că este 
nevinovat, dar, în lipsa oricăror dovezi care să-i 
susțină spusele... 

Răvăși părul paznicului cu mâna-i înmănușată, 
găsi acul și i-l smulse din scalp. 

— „nimeni nu va bănui nimic altceva. Totul va 
fi absolut normal. Numai că nu va fi deloc normal, 
nu-i așa? O, nu, câtuși de puţin. Sălile tăcute din 
filiala Westport... a Băncii Valint și Balk... vor 
ascunde o taină funestă. 

Suflă în flacăra de la felinarul paznicului, 
cufundând sala în întuneric. 

— Pe aici, Day, şi nu tândăli. 

Se strecurară amândoi pe coridor- ca două 
umbre mute - și se opriră în fața ușii masive de la 
biroul lui Mauthis. Agrafele din mâna lui Day 
luciră stins când tânăra se aplecă să o descuie. 
După doar o secundă, se auzi pocnetul cărnos al 
mecanismului și ușa se deschise fără zgomot. 

— Cam proaste încuietori într-o bancă, observă 
ea și îşi puse bine instrumentele. 

— Încuietorile bune sunt montate la încăperile 
cu bani. 

— Noi n-am venit la furat. 

— O, nu, nu, noi suntem niște hoți mai puţin 
obișnuiți. Pentru că noi venim cu daruri. 

Ocoli biroul uriaș al lui Mauthis şi deschise 
registrul cel gros, având grijă să nu-l miște din loc 
nici cu un milimetru. 


— Soluţia, te rog. 

Day îi întinse borcănelul, plin ochi cu o pastă 
fină. Morveer deschise cu mare grijă capacul. 
Aplică pasta aceea cu o pensulă subțire. Cel mai 
potrivit instrument pentru un artist cu talente 
nemăsurate, așa cum era el. Paginile pocneau și 
foșneau pe măsură ce le întorcea ca să atingă 
colțurile fiecăreia cu pensula înmuiată în otravă. 

— Vezi, Day? Mişcări iuți, egale şi precise, dar 
făcute cu deosebită grijă. Mai ales cu cea mai mare 
grijă. Ce-i ucide pe confrații noștri? 

— Propriile lor otrăvuri. 

— Perfect adevărat! 

Și, cu la fel de multă grijă, Morveer termină de 
aplicat otrava, închise registrul, puse bine pensula 
și îndesă la loc capacul borcănelului. 

— Hai să mergem! zise Day. Mi-e foame. 

— Să mergem? se miră Morveer, zâmbind cu 
toată gura. Nici vorbă, draga mea. Mai avem multă 
treabă aici. Trebuie să te înveţi să-ți câştigi 
mâncarea. Ne așteaptă o noapte lungă. O noapte... 
foarte... lungă. 


— Aici. 

Fiori aproape că se aruncă peste balustradă, atât 
de tare îl surprinse vocea aceea. Se răsuci imediat, 
simțindu-șşi inima în beregată. Murcatto stătea 
ghemuită în spatele lui. Aburii respirației îi 
conturau chipul ascuns în umbre. 

— În numele celor morţi, ce tare m-ai speriat! 


șuieră el. 

— Mai bine eu decât paznicii ăia. 

Se apropie tiptil de belciugul din fier și trase de 
nod. 

— Deci ai reușit să ajungi sus? 

Destulă surprindere în tonul ei. 

— Te-ai îndoit vreodată că o să reușesc? 

— Am crezut c-o să-ţi spargi scăfârlia. 

Fiori se lovi cu degetul în cap. 

— Asta-i partea cea mai zdravănă a mea. Ai 
scăpat de prietenii noștri? 

— La jumătatea drumului spre strada Lord 
Sabeldi. Dacă aș fi știut că-s atât de creduli, nici 
nu mi-aş mai fi bătut atâta capul cu toată povestea 
aia. 

Fiori rânji. 

— Mă bucur că ai făcut-o, altminteri şi-ar fi 
bătut ei capul cu mine. 

— Nu puteam să-i las. Mai avem încă multă 
treabă. 

Stânjenit, Fiori se cutremură. Uneori îi era ușor 
să uite că treaba lor era să ucidă un om. 

— Ți-e frig, nu? 

— De unde vin eu, asta-i o noapte de vară, pufni 
el. 

Scoase dopul sticlei și i-o întinse. 

— Bea. Ai să te încălzești. 

— Ce grijuliu ești! 

Monza luă o dușcă sănătoasă. Fiori îi observă 
mișcarea mușchilor subţiri de la gât. 


— Aşa sunt eu, un bărbat grijuliu, care face 
parte dintr-o bandă de asasini plătiți. 

— Trebuie să știi că unii asasini plătiți sunt niște 
oameni foarte drăguți. 

Mai luă o înghiţitură și îi înapoie sticla. 

— Dar niciunul nu face parte din echipa 
noastră. 

— Normal că nu. Toţi bărbaţii din grup sunt 
niște scursuri. Și toate femeile. 

— Au intrat? Morveer și micuța lui protejată? 

— Da, de destulă vreme. 

— Şi Prietenosul e cu ei? 

— Prietenosul e cu ei. 

— Ţi-a zis Morveer cât o să stea acolo? 

— Să-mi zică? De când îmi zice el ceva? 

Între ei se lăsă o tăcere ca de gheaţă. Se 
ghemuiră alături, lângă balustradă, privind la 
conturul întunecat al băncii de peste drum. Fără 
să ştie de ce, Fiori se simţea extrem de surescitat. 
Mai mult decât ar fi trebuit să fie cineva care 
participa la o crimă. Se uită pe furiș la femeia de 
lângă el, dar nu reuși să-și ferească privirea 
suficient de repede și ea i-o surprinse. 

— Nu avem decât să așteptăm și să răbdăm de 
frig, spuse ea. 

— Cam așa ceva, zic şi eu. Dacă nu cumva mai 
vrei să mă tunzi puţin. 

— Mi-ar fi teamă să folosesc foarfeca în preajma 
ta. 

Fiori izbucni în râs. 


— Bravo! Zic că mai meriţi o dușcă. 

Și îi întinse sticla. 

— Ce să spun, pentru o femeie care angajează 
asasini sunt al naibii de amuzantă. 

Se apropie să ia sticla. Se apropie destul de mult 
și Fiori simți un fel de mâncărime în partea 
corpului de lângă Monza. Se uită repede în altă 
parte, ca nu cumva să se facă de râs și mai tare 
decât se făcuse în ultimele două săptămâni. O auzi 
cum înclină sticla, o auzi cum bea. 

— Mulţumesc. 

— Nicio problemă. Spune-mi dacă mai vrei ceva, 
şefa. 

Când întoarse capul, o văzu cum se uită țintă la 
el, cu buzele strânse, aşa cum făcea întotdeauna 
când încerca să-şi dea seama ce-i poate pielea. 

— Ar mai fi ceva... 


Cu desăvârşită gingăşie, Morveer fixă la loc 
geamurile din acoperiş şi își adună instrumentele. 

— E de ajuns doar atât? îl întrebă Day. 

— Probabil că nu o să oprească ploaia, dar până 
mâine nu se va întâmpla nimic. lar atunci 
bănuiesc că vor avea infinit mai multe griji decât 
un amărât de geam pe lângă care se scurge apa. 

Şterse sticla de ultimele urme de chit, apoi merse 
după fată până la marginea acoperişului. 
Prietenosul trecuse deja dincolo și acum se vedea 
ca o formă turtită în cealaltă parte a acelui hău. 
Morveer se uită în jos. Dincolo de țepe și de 


sculpturile ornamentale, coloana din piatră 
netedă cobora până la caldarâm. Pe lângă ea 
tocmai trecu un alt grup de paznici, legănând 
felinarele în mâini. 

— Și cu frânghia ce facem? șuieră Day când 
bărbaţii se îndepărtară. Cineva o s-o vadă de 
dimineaţă și... 

— Nu am trecut cu vederea niciun amănunt, 
zâmbi Morveer, scoțând o sticluță din buzunarul 
interior al hainei. Doar câteva picături din soluția 
aceasta și nodul va începe să ardă după ce noi vom 
fi ajuns dincolo. Nu trebuie decât să o tragem în 
partea cealaltă. 

Chiar dacă era întuneric și chipul fetei nu se 
vedea prea bine, lui Morveer i se păru că nu o 
convinsese. 

— Și dacă arde mai repede, înainte ca noi... 

— Nu se va întâmpla așa ceva. 

— Tot mi se pare un risc prea mare. 

— Ce nu-mi asum eu niciodată, draga mea? 

— Riscuri, dar... 

— Atunci, ia-o tu înainte, te rog. 

— Fii convins că am s-o fac! 

Day se agăţă de funie şi, cât ai număra până la 
treizeci, trecu dincolo. 

Morveer scoase dopul micuţului flacon și picură 
câțiva stropi pe noduri. Se gândi mai bine și mai 
picură câţiva. Voia să grăbească procesul, ca să nu 
fie nevoit să rămână până la răsăritul soarelui. 
Aşteptă să treacă altă patrulă pe dedesubt şi se 


cățără peste balustradă cu, să recunoaștem, mult 
mai puțină grație decât ucenica lui. Dar tot nu 
avea de ce să se grăbească. Prudenţa, înainte de 
orice altceva. Apucă frânghia cu mâinile 
înmănușate, se agăță de ea cu un picior, îl ridică 
și pe celălalt... 

Și se auzi un trosnet strident, iar vântul îi 
îngheţă genunchiul. 

Morveer se uită cu băgare de seamă în jos. Îşi 
agățase cracul de la pantaloni de o ţeapă mai 
înaltă şi şi-l sfâşiase până aproape de fund. Începu 
să dea din picior ca să-și tragă pantalonul din 
vârful de fier, însă nu reuși decât să și-l prindă și 
mai tare. 

— La naiba! 

Evident că nu acesta fusese planul. Acum 
începuse să se vadă și o dâră sfioasă de fum din 
nodul făcut în balustradă. Acidul lucra mai repede 
decât prevăzuse el. 

— La naiba! 

Trecu înapoi pe acoperișul băncii și apucă funia 
cu o mână. Scoase un cuţitaș din buzunar, se 
întinse şi, cu câteva mișcări îndemânatice, tăie 
țesătura sfâșiată care flutura în vânt. Una, două, 
trei- aproape gata, nici chirurgii nu-s atât de 
pricepuţi. Încă o dată și... 

— Au! 

Își dădu seama, iritat şi apoi tot mai îngrozit, că 
îşi crestase glezna cu lama cuțitașului. 

— La naiba! 


Problema era că muchia fusese înmuiată în 
tinctură de Larync şi, pentru că îi provoca mereu 
grețuri matinale, renunțase să-și mai dezvolte 
rezistența la această substanţă. Nu îi va fi fatală. 
Nu de una singură. Dar l-ar putea face să dea 
drumul funiei și nu era deloc imun la căderea pe 
caldarâmul tare, foarte tare. Da, cruntă ironie. În 
fond, majoritatea confraţilor lui așa au murit: uciși 
de propriile lor decocturi. 

Își trase cu dinţii una dintre mănuși și bâjbâi 
prin numeroasele buzunare după un anume 
antidot. Bolborosea tot felul de înjurături printre 
dinţii încleștaţi pe pielea mănușii şi se legăna în 
rafalele puternice ale vântului care îl înfiora din 
cap şi până la piciorul dezgolit. Pipăi agitat tot felul 
de fiole mici, fiecare cu câte un semn special care 
îi permitea să o identifice doar atingând-o. 

În condiţiile astea, operaţiunea se dovedea una 
extrem de anevoioasă. Râgâi, simţi cum îl cuprinde 
greața și imediat sesiză o jenă dureroasă în 
stomac. Dar uite, degetele lui au găsit fiola 
căutată. Scuipă mănușa dintre dinţi, scoase 
sticluța minusculă din buzunar cu o mână care-i 
tremura cam tare, smulse dopul cu gura și înghiţi 
conţinutul. 

Extractul amar îl înecă, îl făcu să scuipe salivă 
acră până pe caldarâmul de jos. Se apucă şi mai 
strâns de funie, încercând să-și alunge ameteala și 
să nu mai vadă cum strada întunecată se 
învârteşte în jurul lui. Era din nou copil și 


neajutorat. Icni, scânci, se agăță cu ambele mâini 
de frânghie. Cu aceeași disperare cu care se 
agăţase de trupul mamei sale moarte atunci când 
veniseră să-l ia de lângă ea. 

Treptat, antidotul începu să acţioneze. Lumea 
întunecată își încetă balansul, stomacul lui își 
încetă vârtejurile. Aleea era acum dedesubt, iar 
cerul deasupra, la locurile lor obișnuite. Se uită 
repede la nodurile care fumegau și sfârâiau și mai 
tare. Se simţea chiar și izul înțepător de funie arsă. 

— La naiba! 

Chiar dacă încă mai era slăbit de la doza de 
Larync, reuși să-și treacă ambele picioare peste 
frânghie. Respirația îi era șuierătoare, accelerată și 
mai mult acum de sentimentul inconfundabil de 
spaimă care pusese stăpânire pe el. Și dacă nodul 
va arde cu totul înainte ca el să poată ajunge 
dincolo? îl sfârtecă o crampă şi trebui să se 
oprească puţin ca să-i treacă. Rămase câteva clipe 
atârnat în gol, legănându-se încolo și încoace, 
strângând speriat din dinți. 

Apoi porni din nou, numai că era într-o stare de 
oboseală deplorabilă. Îi tremurau braţele, îl 
usturau palma goală și piciorul despuiat de la 
frecarea cu frânghia. Dar trecuse de jumătate și 
înainta. Îşi dădu capul pe spate şi trase aer în piept 
pentru un ultim efort. Îl văzu pe Prietenos 
întinzându-i mâna, mâna lui cât o lopată, la 
distanță de doar câţiva pași de el. O văzu pe Day 
holbându-se uluită la el și se întrebă, oarecum 


iritat, dacă nu cumva deslușea umbra unui 
zâmbet pe chipul ei. 

Și atunci se auzi un zgomot uscat din celălalt 
capăt al frânghiei. 

Morveer simţi cum stomacul îi pică în izmene și 
începu să cadă și căzu și tot căzu răsucindu-se și 
aerul rece îi vâjâia prin gura căscată. Latura 
clădirii dărăpănate de vizavi parcă se repezea la el. 
Vru să scoată un urlet sălbatic, ca atunci când îl 
smulseseră de lângă mama lui moartă. Însă 
impactul îngrozitor îi tăie răsuflarea, îi reteză 
strigătul, îi trase funia din mâinile crispate. 

Urmă un trosnet ca de lemn făcut țăndări. Şi 
Morveer cădea şi tot cădea, încercând disperat să 
de agaţe de aer, cu mintea transformată într-o 
căldare plină cu disperare nebună și fără să vadă 
nimic în jur cu ochii ieșiți din orbite. Cădea și tot 
cădea și dădea din mâini şi dădea din picioare şi 
lumea se învârtea în jurul lui şi vântul îi pălmuia 
cu putere obrajii. Și căzu, tot căzu... nu mai mult 
de doi metri. Se lovi cu fața de scânduri, care 
pocniră şi trosniră. 

— Hi? bolborosi el. 

Se pomeni pe neașteptate apucat de gât, ridicat 
în aer şi izbit de un zid cu o forţă care-i înmuie 
maţele și-i tăie răsuflarea pentru a doua oară în 
doar câteva secunde. 

— Tu!? Ce dracu”! 

Era Fiori. Nu se știe din ce motive, nordicul era 
complet dezbrăcat. Încăperea împuţită din spatele 


lui era luminată slab de câţiva cărbuni îngrămădiți 
într-o vatră. Privirea lui Morveer se opri asupra 
patului. Acolo era Murcatto, sprijinită în coate, cu 
cămașa mototolită și descheiată, cu sânii mici lipiţi 
de coaste. Femeia se uită la el fără prea mare 
surprindere, de parcă tocmai ce deschisese ușa 
unui musafir pe care îl aștepta mai târziu. 

Și  Morveer înțelese. În ciuda situaţiei 
stânjenitoare, a spaimei de moarte prin care 
tocmai trecuse și a usturimii de pe față și mâini, 
începu să chicotească. Funia se rupsese mai 
devreme și, mulțumită unei șanse bizare, dar 
binecuvântate, el se legănase prin aer şi nimerise, 
spărgând  obloanele putrede, într-una dintre 
camerele din casa dărăpănată. Nu puteai să nu 
apreciezi ironia. 

— Se pare că totuși există şi accidente fericite, 
râse el în barbă. 

Din pat, Murcatto îi aruncă o căutătură piezișă, 
de parcă vedea ca prin ceață. Morveer observă 
cicatricele ciudate de pe trupul femeii. 

— De ce scoţi fum? întrebă ea cu glas dogit. 

Abia acum Morveer văzu pipa de lângă pat, 
explicaţie plauzibilă pentru lipsa ei de surpriză la 
intrarea lui deloc obișnuită. 

— Ai mintea întunecată, dar înţeleg foarte bine 
de ce. Cred că tu ai fumat. Sper că-ţi dai seama că 
substanţa aia e otravă curată. Otravă... 

Femeia întinse o mână moale spre pieptul lui. 

— Scoti fum, idiotule! 


Morveer privi în jos. Câteva rotocoale de fum cu 
miros înțepător se înălțau din cămașa lui. 

— La naiba! chițăi el când Fiori se dădu la o 
parte şi-l lăsă să cadă. 

Își sfâşie haina de pe el. Pe jos se rostogoliră 
fragmentele din sticluța cu acid. Se chinui să-și 
scoată cămașa, care deja sfârâia. Reuși să o rupă 
și o azvârli cât colo. Căzu pe podea, fumegând și 
mai tare, și umplu încăperea mizerabilă cu o 
duhoare îngrozitoare. Se holbară toți trei la ea, toți 
trei fiind acum - printr-un joc ciudat al destinului 
pe care nimeni nu l-ar fi putut anticipa - cel puţin 
pe jumătate dezbrăcațţi. 

— Scuzele mele, își drese glasul Morveer. 
Evident că asta nu făcea parte din plan. 


Achitarea datoriei 


Monza privea încruntată spre patul pe care Fiori 
stătea întins, stors de puteri, cu pătura crâmpoţită 
pe burtă. Un braţ lung şi mare îi atârna peste 
marginea saltelei; mâna albă zăcea moale pe 
podea. De sub pătură îi ieșea o lăboanţă, cu jeg 
negru sub unghii. Chipul, întors spre ea, era 
liniştit ca al unui prunc - ochii închiși, gura ușor 
deschisă. Pieptul cu cicatricea lungă se ridica și 
cobora ușor în ritmul respirației. 

La lumina zilei, toată povestea i se părea o 
greșeală gravă. 


Aruncă monedele spre Fiori şi acestea îl loviră în 
piept și se rostogoliră pe pat în larmă metalică. 
Nordicul tresări puternic şi se trezi, clipind 
nedumerit. 

— Şeee-1? 

Cu mintea încă încețoșată de somn, privi lung la 
argintul care i se lipise de piele. 

— Cinci mărci. Recompensă mai mult decât 
corectă pentru noaptea trecută. 

— Hi? 

Se frecă la ochi cu două degete ca să alunge 
somnul. 

— Mă plătești? se răţoi el dând la o parte moneda 
de pe piept. Mă simt ca o curvă. 

— Păi, nu ești? 

— Nu. Mai am ceva mândrie. 

— Adică ești gata să omori un om pentru bani, 
dar nu vrei să fii plătit ca să dai limbi în pitulice, 
pufni Monza. Adică ai principii, da? Uite ce te 
sfătuiesc eu: ia astea cinci mărci și pe viitor 
rezumă-te la crime. Măcar la alea te pricepi. 

Fiori se întoarse pe o parte şi își trase pătura pe 
umeri. 

— Închide bine ușa când pleci. Al dracu” de frig 
s-a făcut aici. 


Lama sabiei Calvez șfichiui aerul cu răutate. La 
stânga şi la dreapta, sus și jos. Monza se învârtea 
în cel mai îndepărtat colț al curţii, alunecând pe 
lespezile  crăpate, întinzând brațul stâng și 


fandând. Aburul respirației sacadate îi încadra 
chipul; cămașa i se lipise de spinare, udă de 
transpirațţie cu tot frigul de afară. 

Cu fiecare zi ce trecea, picioarele i se 
înzdrăveneau tot mai mult. Sigur, încă o mai 
ardeau când se mișca mai repede, dimineaţa erau 
țepene ca nişte crăci bătrâne şi o chinuiau cumplit 
de tare spre seară; dar măcar putea merge fără să 
se strâmbe de durere. Ba şi genunchii, oricât i-ar 
fi trosnit, parcă își recăpătaseră ceva din vechea 
flexibilitate. 

Însă mâna dreaptă nu mai avea nicio şansă de 
însănătoșire. Strânse sub braţ sabia lui Benna și 
își scoase mănușa. Chiar şi gestul acesta 
neînsemnat îi provoca durere. Mâna deformată, 
slăbită și îngălbenită, îi tremura. Cicatricea 
rămasă de la sârma lui Gobba, roșie și sinistră, se 
întindea pe o latură. Monza tresări când încercă 
să strângă degetele strâmbe - în afară de cel mic, 
care tot se încăpăţâna să stea ţeapăn. Şi o cuprinse 
o furie neașteptată la gândul că era blestemată să 
trăiască tot restul vieţii cu handicapul ăsta hidos. 

— Ticălosul! șuieră ea printre dinţii încleștaţi şi 
își puse la loc mănușa. 

Își aminti cum îi pusese tatăl ei sabia în mâna 
dreaptă pentru prima dată - abia împlinise opt ani. 
Își aminti cât de grea i se păruse, cât de stranie şi 
de dificil de mânuit. La fel i se părea și acum, când 
era obligată să o ţină în mâna stângă. Însă trebuia 
să se obișnuiască, nu avea încotro. 


O va lua din nou de la zero. 

Se întoarse cu fața la unul dintre obloanele 
putrede. Sabia îndreptată spre el, încheietura spre 
sol. Fandă și lovi de trei ori, desprinzând trei șipci 
din ramă. Mârâi, își răsuci încheietura și lovi de 
sus în jos, despicând oblonul în două, într-o ploaie 
de așchii. 

Mai bine. Din zi în zi, tot mai bine. 

— Magnific! 

Morveer stătea în pragul unei uși. Pe unul dintre 
obrajii lui se zăreau câteva zgârieturi noi. 

— De acum nu va mai îndrăzni să ne opună 
rezistență niciun oblon din Styria. 

Cu mâinile la spate, înaintă alene spre mijlocul 
curții. 

— Îndrăznesc să cred că erai şi mai 
impresionantă atunci când îţi puteai folosi și mâna 
dreaptă. 

— Lasă-mă pe mine să-mi fac griji din cauza 
asta. 

— Cred că-ți faci destul de multe. Ţi-ai recăpătat 
puterile după... gimnastica pe care ai făcut-o azi- 
noapte cu amicul nostru din Nord? 

— Treaba mea ce fac în pat. Dar tu? Ţi-ai revenit 
după tumba prin geamul meu? 

— O nimica toată. M-am ales doar cu una sau 
două zgârieturi. 

— Păcat! comentă Monza și băgă sabia Calvez 
înapoi în teacă. S-a terminat? 

— În curând. 


— A murit? 

— Va muri. 

— Când? 

Morveer ridică ochii spre peticul de cer alburiu 
de deasupra lor şi zâmbi. 

— Răbdarea este împărăteasa tuturor virtuţilor, 
doamnă general Murcatto. Banca abia ce și-a 
deschis porţile, iar substanţa pe care am folosit-o 
are nevoie de ceva timp ca să-și producă efectele. 
Treaba bună nu se face în pripă. 

— Dar zici că va avea efect? 

— O, absolut! Va fi... magnific. 

— Vreau să văd și eu. 

— Bineînţeles că vrei. Nici măcar în mâinile mele 
știința care aduce moartea nu este completamente 
precisă, dar estimez că așteptările noastre vor da 
roade cam într-o oră. Însă ţin să te previn să nu 
care cumva să atingi ceva din interiorul băncii. 

Se întoarse și îi făcu cu degetul peste umăr. 

— Și ai grijă să nu fii recunoscută. Colaborarea 
noastră abia a început. 


Sala de la intrarea în bancă era aglomerată. Zeci 
de funcționari lucrau frenetic la birourile lor 
masive, cocoșațţi peste registrele uriașe și scârțâind 
din condeie. Paznicii stăteau plictisiți lângă pereți, 
supraveghind fără chef încăperea sau 
nesupraveghind-o deloc. Monza își făcu drum 
printre grupurile de bărbaţi și femei - toți dichisiţi 
și coafaţi, plini de bani şi acoperiţi cu bijuterii. 


Îmbrâncindu-se ca să-şi facă loc, Fiori venea în 
urma ei. Negustori și patroni de prăvălii și neveste 
de bogătași, gărzi personale și lachei cu casete și 
pungi cu bani. Din câte își putea da ea seama, 
aceasta era doar o altă zi obișnuită în care Banca 
Valint şi Balk avea să facă profituri monumentale. 

Banca de la care ducele Orso făcea rost de bani. 

Și atunci a dat cu ochii de un bărbat slab, cu nas 
coroiat, care discuta cu un grup de negustori 
înveșmântaţi în blănuri. Era însoţit de doi 
funcționari, cu câte un registru gros sub braț. 
Chipul lui de pasăre de pradă se distingea în 
mulțime așa cum se distinge o scânteie într-un 
beci întunecat şi aprinse focul în sufletul ei. 
Mauthis. Omul pentru care venise ea în Westport. 
Omul pe care voia să-l ucidă. Și care părea foarte 
viu. 

Se auziră nişte țipete dintr-un colț al sălii, dar 
Monza numai la Mauthis se uita. Și vru să-și facă 
loc printre grupurile de oameni ca să ajungă lângă 
bancherul lui Orso. 

— Ce te-a apucat? îi șuieră Fiori în ureche. 

Nu-l ascultă și îmbrânci din drumul ei un bărbat 
cu joben. 

— Daţi-vă înapoi, are nevoie de aer! strigă 
cineva. 

Bombănind nedumeriți, oamenii se uitau în jur, 
întinzându-şi gâturile ca să vadă mai bine. Cozile 
de la birouri începură să se descompună. Monza 
nu se opri. Era aproape. Şi mai aproape. Mai 


aproape decât ar fi fost înţelept. Habar nu avea ce 
va face atunci când va ajunge lângă Mauthis. Îl va 
mușca? îl va saluta? Mai avea doar zece pași până 
la el- la fel ca atunci când el privise cu nepăsare 
la fratele ei aflat în agonie. 

Atunci bancherul tresări. Monza încetini pasul și 
se ascunse în mulţime. Îl văzu cum se încovoaie, 
de parcă ar fi primit un pumn în burtă. Apoi tuși 
și mai tuși o dată - convulsiv, hârâit. Se împletici şi 
se sprijini de un perete. Acum oamenii se repeziră 
spre el, iar sala uriașă răsuna de șoaptele lor 
curioase și de sfaturi binevoitoare. 

— Nu vă apropiaţi! 

— Ce s-a întâmplat? 

— Întoarceţi-l! 

Ochii lui Mauthis deveniră umezi, venele gâtului 
i se umflaseră. I se înmuiară genunchii și se agăță 
de unul dintre funcționarii din apropiere. Acesta 
se clătină sub greutatea lui, dar reuși să-și culce 
ușor stăpânul pe pardoseală. 

— Domnule? Domnule? 

Și parcă toţi cei de acolo erau cuprinși de o 
fascinație mută, care imediat avea să se 
transforme în spaimă. Monza se mai apropie puţin 
și se uită la bancher peste un umăr îmbrăcat în 
catifea. Ochii bulbucaţi ai lui Mauthis se opriră 
asupra ei şi se priviră lung. Trăsăturile 
bancherului se strâmbaseră, pielea i se înroșise, 
mușchii i se  încordaseră. Ridică un braț 
tremurând, cu degetul noduros îndreptat spre ea. 


— Ma... încercă el să spună. Ma... Maa... 

Își dădu ochii peste cap, iar el începu să ţopăie, 
dând din picioare în toate direcţiile, arcuindu-și 
spatele, zvârcolindu-se nebunește pe pardoseala 
din marmură, aidoma unui peşte aruncat pe 
uscat. Oamenii din jur se holbau îngroziţi la el. Pe 
unul dintre ei îl apucă brusc un acces de tuse. 
Sala uriașă a băncii răsuna de strigăte. 

— Ajutor! 

— Aici! 

— Să mă ajute cineva! 

— Lăsaţi-l să respire, am zis! 

Un funcţionar se ridică de la biroul lui, 
clătinându-se pe picioare. Scaunul căzu cu 
zgomot într-o parte. Cu mâinile la gât, omul se 
împletici câţiva pași, se făcu vineţiu la față, apoi se 
prăbuși. Pantoful îi zbură cât colo din piciorul care 
încă îi mai zvâcnea. Unul dintre funcţionarii de 
lângă Mauthis căzuse în genunchi și dădea semne 
clare că se sufocă. O femeie scoase un țipăt 
pătrunzător. 

— În numele celor... se auzi vocea lui Fiori. 

O spumă trandafirie ţâșni din gura larg căscată 
a bancherului. Nu se mai zvârcolea, ci doar 
tresărea din când în când. Până când nu se mai 
mișcă deloc. Trupul i se înmuie, iar ochii lui goi se 
holbau peste umărul Monzei, la busturile rânjite 
aliniate de-a lungul pereţilor. 

Doi morți. Au mai rămas cinci. 

— Ciumă! zbieră cineva. 


Și, de parcă un general ar fi ordonat atacul pe 
câmpul de luptă, locul s-a transformat pe dată în 
haos. Unul dintre negustorii care discutaseră cu 
Mauthis se întoarse să o ia la fugă, aproape 
răsturnând-o pe Monza. Fiori reuși să ajungă la 
timp ca să-i dea individului un brânci şi să-l 
trântească peste cadavrul bancherului. Un bărbat 
cu fața rozalie se agăță disperat de ea- prin 
ochelarii căzuţi într-o rână pe nas i se vedeau ochii 
holbaţi și îngrozitor de mari. Instinctiv, Monza îl 
lovi cu mâna dreaptă și icni când degetele-i 
deformate îi atinseră obrazul și durerea o 
înjunghie până în umăr. Apoi îl izbi puternic cu 
podul palmei stângi, dându-l de-a berbeleacul. 

Nu există molimă care să se răspândească mai 
repede decât panica, a scris Stolicus, nici care să 
fie mai ucigătoare. 

Aparenţa de civilizație a dispărut dintr-odată. 
Avuţii şi aroganțţii s-au transformat în animale. Cei 
mai înceţi au fost azvârliţi din drum. Cei căzuţi nu 
au avut parte de îndurare. Monza văzu un 
negustor burtos lovind cu pumnul în față o 
doamnă bine îmbrăcată, care se prăbuși cu un 
țipăt ascuţit, se izbi de perete şi rămase acolo, cu 
peruca strâmbată peste obrajii însângerațţi. Mai 
văzu cum gloata aceea dementă călca în picioare 
un bătrân ghemuit la pământ. O casetă se 
rostogoli pe jos cu zgomot răsunător, monede din 
argint se revărsară din ea, doar ca să fie ignorate 
și lovite cu  încălțările de mulțimea aceea 


înnebunită. Banca se transformase într-un 
adevărat balamuc. Cu urlete şi îmbrânceli, 
înjurături și mirosul urât al fricii, cu trupuri 
împrăștiate pe jos și obiecte sfărâmate. 

Cineva o îmbrânci și ea îl lovi cu cotul, auzi un 
trosnet și simți stropi de sânge pe obraz. Era 
cuprinsă în îmbulzeala aceea, ca o rămurică în 
apele învolburate ale unui râu - lovită, răsucită, 
smucită,  împleticită. Oricât mârâia și se 
împotrivea, şuvoiul acela de oameni o scoase pe 
ușă și o duse în stradă. Abia dacă mai atingea 
pământul cu picioarele, iar gloata o împingea, o 
înghiontea, o învârtea. Îşi pierdu echilibrul, 
alunecă pe trepte, îşi suci piciorul pe caldarâm și 
se lovi de zidul băncii. 

Fiori o apucă de cot și o scoase din îmbulzeală, 
ducând-o mai mult în braţe. Folosindu-se de cozile 
halebardelor, doi paznici ai băncii încercau 
zadarnic să stăvilească șuvoiul oamenilor panicați. 
Fără veste, gloata își schimbă direcţia, trăgând-o 
pe Monza înapoi. Printre braţele care se zbăteau 
nebunește, reuși să vadă un bărbat chircit pe jos, 
care tremura și tușea și scuipa spumă roșie pe 
pietrele străzii. Îl văzură şi ceilalți şi, 
înspăimântați, disperaţi, se siliră din răsputeri să 
se îndepărteze de el. 

Monza simţi că o ia cu ameţeală. Avea în gură 
gust acru. Fiori mergea alături de ea, gâfâind, 
privind mereu peste umăr. Trecură de colţul băncii 
și se îndreptară spre casa dărăpănată unde se 


adăpostiseră, lăsând în urmă larma asurzitoare. 
Monza îl observă pe Morveer la una dintre 
ferestrele de la etaj. Stătea acolo ca un patrician 
care urmărea spectacolul din loja personală. Îi 
zâmbi şi îi făcu un semn cu mâna. 

Fiori mârâi ceva în limba lui maternă, împinse 
ușa grea şi intră, cu Monza după el. Femeia înșfăcă 
sabia Calvez, se repezi la scară şi urcă treptele câte 
două odată, abia simțind durerea din genunchi. 

Morveer era încă la fereastră atunci când năvăli 
ea în cameră, iar asistenta lui stătea cocoţată pe 
masă, picior peste picior, şi mânca dintr-o 
jumătate de pâine, plescăind cu poftă. 

— Mare tărăboi e afară! 

Meșterul de otrăvuri se întoarse, dar zâmbetul i 
se șterse imediat ce observă expresia de pe chipul 
Monzei. 

— Ce s-a întâmplat? N-a murit? 

— Ba da. Zeci de oameni au murit. 

Sprâncenele lui Morveer se ridicară abia 
perceptibil. 

— Registrele bancare circulă într-un asemenea 
stabiliment. Nu puteam să risc ca Mauthis să 
lucreze cu altul. Ce nu-mi asum eu niciodată, 
Day? 

— Riscuri. Prudenţa mereu pe primul loc. 

Day mușcă din pâine şi bolborosi cu gura plină: 

— De aia le-am otrăvit pe toate. Am pus otravă 
pe fiecare registru. 

— Nu aşa ne-a fost înţelegerea, mârâi Monza. 


— Ba eu cred că da. Mi-ai spus să fac tot ce este 
nevoie ca să ne atingem scopul, indiferent cine mai 
moare pe parcurs. Nu lucrez decât în aceste 
condiţii. Oricare altele ar lăsa loc de interpretări. 

Morveer părea pe jumătate nedumerit, pe 
jumătate amuzat. 

— Îmi dau seama că sunt oameni care nu se 
simt în largul lor când este vorba despre crimă în 
masă, însă în niciun caz nu m-aș fi așteptat ca 
tocmai tu, Şerpoaica din Talins, Măcelăreasa din 
Caprile, să fii unul dintre ei. Nu-ţi face probleme 
din cauza banilor. Moartea lui Mauthis te va costa 
zece mii, exact cum am convenit. Restul sunt 
gratis... 

— Nu mă interesează banii, prostule! 

— Atunci, ce anume te interesează? M-ai angajat 
să fac o treabă și eu am făcut-o foarte bine, așa că 
ce vină îmi poți găsi? Zici că nu te-ai așteptat la un 
asemenea rezultat, dar, pe de altă parte nu te-ai 
ocupat tu însăţi de chestiunea aceasta, aşa că ce 
vină ai putea să ai tu? Se pare că responsabilitatea 
se află undeva între noi doi; şi, ca o scârnă căzută 
în șanț din două cururi de cerșetori, va fi pe veci 
uitată și nu va mai stingheri pe nimeni. Să zicem 
că a fost vorba despre o regretabilă neînțelegere, 
bine? Sau că a fost un accident? Ca și cum a 
început din senin să bată vântul și a doborât un 
arbore mare peste o mulțime de insecte și le-a 
strivit... şi le-a... omorât! 

— Da” ce le-a mai strivit! ciripi Day. 


— Şi dacă te mustră conștiința... 

Monza simţi că o apucă furia și strânse dureros 
de tare teaca sabiei în mâna înmănușată. Se auzi 
pârâitul stins al oaselor deformate. 

— Conștiinţa nu este decât o scuză ca să nu faci 
ce trebuie. Acum discutăm despre control. De 
acum înainte ne vom rezuma la câte un singur 
mort. 

— Serios? 

Monza făcu un pas, iar meșterul otrăvurilor se 
feri din calea ei, privind speriat când la sabie, când 
la chipul aspru al femeii. 

— Nu mă pune la încercare! Niciodată să nu mă 
pui la încercare! Am zis câte... unul... singur. 

Morveer îşi drese prudent glasul. 

— Firește, tu ești clienta. Vom face așa cum 
dorești. Nu ai niciun motiv să-ți ieși din fire. 

— Nu-ţi face griji, ai să-ți dai seama când îmi ies 
din fire. 

Morveer scoase un oftat mâhnit. 

— Care este tragedia profesiunii noastre, Day? 

— Lipsa de apreciere, spuse imediat fata, 
băgându-și în gură și ultima bucăţică de coajă. 

— Perfect adevărat. Haide, copilă, vom face un 
tur prin oraș, în vreme ce patroana noastră va 
hotărî asupra cărui nume de pe micuța ei listă 
urmează să ne îndreptăm atenţia. Oricum, 
atmosfera de aici pare viciată de ipocrizie. 

Și părăsi camera, cu un aer de inocenţă rănită. 
Day privi în sus printre genele-i nisipii, ridică din 


umeri, sări de pe masă, își scutură firimiturile de 
pâine de pe cămașă și porni pe urmele stăpânului 
ei. 

Monza se apropie de fereastră. Mulțimea se 
risipise în bună măsură. Apăruseră câteva patrule 
orășenești, care blocaseră strada de jur-împrejurul 
băncii, însă rămânând la o distanţă prudentă de 
trupurile nemișcate, împrăștiate pe caldarâm. Se 
întrebă ce reacție ar fi avut Benna în situaţia asta. 
Mai mult ca sigur că i-ar fi zis să se liniștească. I- 
ar fi zis să se gândească mai bine. 

Înşfăcă un cufăr cu ambele mâini şi-l azvârli 
urlând în peretele opus. Bucăţi de tencuială 
începură să zboare în toate părțile. Cufărul se 
rostogoli, se deschise și din el se revărsară o 
mulțime de haine pe podea. 

Fiori o urmărea din pragul ușii. 

— Eu m-am săturat de povestea asta. 

— Nu! Nu! Încă mai am nevoie de ajutorul tău. 

— Una e să omori pe cineva care ţi-a făcut un 
rău... dar asta... 

— Nu se va mai întâmpla. O să am eu grijă. 

— Adică vei avea grijă să fie numai crime 
„curate”? Mă îndoiesc. Ţi-ai pus în minte să ucizi, 
așa că e greu să stabilești numărul victimelor. 

Și Fiori clătină încet din cap. 

— Poate că Morveer și alții de teapa lui sunt 
capabili să ridice din umeri zâmbind și să nu mai 
privească îndărăt, dar eu nu pot face asta. 

— Și ce ai de gând? 


Monza se apropie încet de el, așa cum te apropii 
de un cal nărăvaș pe care încerci să-l îmblânzești 
cu privirea. 

— Ai să te întorci în Nord, cu cele cincizeci de 
mărci primite pentru osteneala ta? Ai să-ţi lași 
părul lung şi ai să te îmbraci iar cu cămăși jegoase 
și ai să umbli cât e ziua de lungă prin zăpada 
pătată cu sânge? Credeam că mai ai ceva mândrie. 
Credeam că vrei să devii un om mai bun. 

— Aşa este. Voiam să devin un om mai bun. 

— Încă se mai poate. Rămâi cu mine. Cine știe? 
Poate că vei reuși să salvezi niște vieți. 

Își puse palma stângă pe pieptul lui. 

— Condu-mă pe calea cea dreaptă, și atunci vei 
fi deopotrivă și mai bun, și mai bogat. 

— Încep să mă îndoiesc că un om poate fi și una, 
și alta. 

— Ajută-mă! Trebuie să fac ce mi-am propus... 
pentru fratele meu. 

— Eşti sigură? Nimic nu-i mai poate ajuta pe cei 
morți. Răzbunarea este numai pentru tine. 

— Pentru mine, atunci! exclamă ea și imediat se 
strădui să vorbească din nou în șoaptă. Ce pot să 
fac ca să te răzgândești? 

Fiori strâmbă din buze. 

— Ai de gând să-mi arunci alte cinci mărci, nu-i 
aşa? 

— Am greşit când am făcut asta. 

Ridică încet mâna şi-i mângâie linia maxilarului, 
încercând să găsească cele mai potrivite cuvinte, 


încercând să ajungă la cea mai bună înţelegere. 

— Nu meritai să mă port așa. Mi-am pierdut 
fratele și el era totul pentru mine. Nu mai vreau să 
pierd pe altcineva... 

Și lăsă cuvintele suspendate în aer. 

În ochii lui Fiori se aprinsese o strălucire stranie. 
Pe de-o parte furie, pe de-o parte lăcomie, pe de 
altă parte rușine. Rămase tăcut câteva clipe. Cu 
vârfurile degetelor, Monza simțea cum i se 
încleștează şi i se descleştează fălcile. 

— Zece mii, spuse el. 

— Șase. 

— Opt. 

— În regulă. 

Își retrase mâna şi amândoi se priviră lung. 

— Strânge-ţi lucrurile. Plecăm într-un ceas. 

— Bine. 

Cu un aer vinovat și fără să se mai uite la ea, 
Fiori se strecură pe ușă şi o lăsă singură. 

Ăsta era necazul cu bărbaţii buni. Costau al 
naibii de mult. 


III 


Sipani 


Credința într-o sursă supranaturală a răului nu 
este necesară; oamenii singuri sunt perfect capabili 
de orice soi de ticăloșie. 

Joseph Conrad 


După nici două săptămâni, oamenii ia au trecut 
granița ca să-și regleze conturile. Și i-au spânzurat 
pe bătrânul Destort şi pe nevasta lui şi le-au 
incendiat moara. O săptămână mai târziu, fiii lui au 
plecat să-și răzbune părinţii, iar Monza a dat jos din 
cui sabia tatălui lor și s-a dus cu ei. Benna a urmat- 
o, protestând și smiorcăindu-se. Monza se bucura 
că face asta. Nu mai avea niciun chef de 
agricultură. 

Au plecat din vale ca să le-o plătească ucigașilor 
şi nu s-au oprit vreme de doi ani. Li s-au alăturat și 
altii- oameni care își pierduseră pământurile, 
fermele, familiile. În scurtă vreme au devenit ei niște 
tâlhari care dădeau foc recoltelor, spărgeau casele 
și furau tot ce găseau. În scurtă vreme au pornit ei 
să-i spânzure pe alții. Benna s-a maturizat repede 
și s-a făcut nemilos. Nici nu avea încotro. Mai întâi 
și-au răzbunat mortii, apoi furturile, apoi uneltirile, 
apoi zvonurile despre posibile uneltiri. Erau în 
război, așa că nu duceau lipsă de motive. 

Și, la începutul unei veri, Talins și Musselia au 


făcut pace, fără să fi câștigat nimic altceva decât un 
şir lung de cadavre. Un bărbat, cu o mantie tivită cu 
aur pe umeri, a intrat călare în valea lor, însoțit de 
un grup de soldați, și a interzis orice represalii. Fiii 
lui Destort și ceilalți s-au risipit care încotro, și-au 
luat prăzile cu ei și s-au întors la ce făceau înainte 
de începutul acelei nebunii sau și-au găsit altă 
nebunie de care să se ocupe. Cam tot atunci Monza 
recăpătase gustul pentru agricultură. 

Dar când a ajuns în sat, a dat cu ochii de un 
personaj de o splendoare marțială, cu platoșă din 
oțel strălucitor şi la şold cu o sabie cu mânerul 
încrustat cu pietre preţioase. Stătea lângă fântâna 
dărâmată și jumătate din sat se strânsese acolo ca 
să-l asculte. 

— Numele meu este Nicomo Cosca și sunt căpitan 
al Companiei Soarelui, nobilă frăție care luptă 
împotriva celor O Mie de Săbii, cea mai mare 
brigadă de mercenari din Styria! Am fost angajați 
de tânărul Duce hRogont de Ospria și căutăm 
oameni! Oameni cu experienţă în războaie, oameni 
curajoşi, oameni care iubesc aventura și cărora le 
plac banii! Este printre voi vreunul care s-a săturat 
să-și câștige existența scurmând în noroaie? Este 
printre voi vreunul care speră să trăiască mai bine? 
Care speră să câștige onoare? Glorie? Bogăţii? 
Atunci veniți alături de noi! 

— Am putea s-o facem, a șoptit Benna. 

— Ba n-am putea, i-a zis Monza. Am terminat cu 
luptele. 


— Nu vor fi multe bătălii, a strigat Cosca, de 
parcă i-ar fi citit gândurile. V-o făgăduiesc! lar 
atunci când veţi lupta, veţi fi plătiți întreit! O marcă 
pe săptămână, plus câte o parte din pradă! Și 
credeţi-mă că vor fi multe prăzi, băieţii mei! Cauza 
noastră este dreaptă... sau destul de dreaptă, iar 
victoria este o certitudine. 

— Am putea s-o facem, a șoptit din nou Benna. 
Vrei să te apuci iar de arat pământul? Să cazi ruptă 
de oboseală în fiecare noapte și să ai unghiile negre 
de noroi? Eu nu vreau! 

Atunci Monza s-a gândit la câtă trudă 
presupunea doar curățarea câmpului de pe coasta 
dealului şi cum nu va câștiga nimic din asta. Între 
timp, se formase un șir lung de oameni doritori să 
se înscrie în Compania Soarelui - mai ales fermieri 
și cersetori. Un notar cu pielea închisă la culoare le 
nota numele într-un catastif. 

Monza a trecut printre ei şi s-a băgat în faţă. 

— Eu sunt Monzcarro Murcatto, fiică a lui Jappo 
Murcatto, iar acesta este fratele meu, Benna. Știm 
să luptăm. Ne poti găsi ceva de făcut în compania 
ta? 

Cosca s-a încruntat la ea, iar notarul cel oacheș a 
clătinat din cap. 

— Avem nevoie de bărbaţi cu experiență de 
război. Nu ne fac trebuinţă femeile și băiețașii. 

Și a încercat să o alunge de acolo cu un semn al 
mâinii. Dar Monza nu s-a lăsat. 

— Avem experiență. Mai multă decât căzăturile 


astea. 

— Îți dăm noi de lucru, a spus atunci unul dintre 
fermieri, care căpătase ceva mai mult curaj după 
ce-și pusese degetul pe document, drept iscălitură. 
Ce-ar fi să mi-o sugi? 

Și a început să râdă de propria-i glumă. Și a tot 
râs până când Monza i-a dat una cu tocul cizmei și 
l-a trântit în noroi, făcându-l să-și înghită jumătate 
din dinţi. 

Nicomo Cosca a urmărit această demonstraţie cu 
o sprânceană ușor ridicată. 

— Sajaam, uită-te în Actul de Înrolare. Scrie acolo 
că e musai să angajăm numai bărbaţi? Care-i 
formularea exactă? 

Notarul a ridicat hârtia în dreptul nasului. 

— Două sute de călărași și două sute de 
pedestrași, care trebuie să fie persoane de calitate 
și bine echipate. Zice că „persoane” -nu se specifică 
altceva. 

— Iar „de calitate” este un termen atât de vag! 
Hei, fato! Murcatto! Vă luăm şi pe tine şi pe fratele 
tău. Puneti mâna de semnaţi aici. 

Monza s-a iscălit, la fel și Benna. Și, cât ai bate 
din palme, au fost înrolați în O Mie de Săbii. Au 
devenit mercenari. Fermierul doborât s-a agăţat de 
piciorul Monzei. 

— Dinsssii mei! 

— Caută-i prin căcat! l-a sfătuit ea. 

Nicomo Cosca, faimos lefegiu, și-a condus noii 
recruți în sunet vesel de cimpoi. În noaptea aia şi- 


au făcut tabăra sub cerul liber, unde au stat în jurul 
focurilor şi au vorbit despre cum vor face ei mulţi 
bani în campania care urma. 

Monza și Benna s-au cuibărit unul lângă altul și şi- 
au pus pătura în jurul umerilor. Cosca a apărut din 
beznă. Platoșa îi strălucea în lumina focului de 
tabără. 

— Aha! Uite-i și pe copiii de trupă! Mascotele mele 
norocoase! Vă e frig, nu-i aşa? 

Și-a dat jos mantia și le-a aruncat-o. 

— Puneţi-vă asta pe voi. Să nu vă degere oasele. 

— Ce vrei să-ți dăm în schimbul ei? 

— Luaţi-o liniștiți, împreună cu complimentele 
mele. Mai am una. 

— Da” de ce ne-o dai? a mărâit neîncrezătoare 
Monza. 

— „Un căpitan trebuie să se îngrijească mai întâi 
de confortul oamenilor lui și abia după aia de 
confortul propriu.” Parcă așa a zis Stolicus. 

— Cine-i ăla? a întrebat Benna. 

— Stolicus? Nu știi? A fost cel mai mare general 
din istorie! 

Monza îl privea lung, fără să înțeleagă. 

— Un împărat din vechime. Cel mai cunoscut 
împărat. 

— Ce-i ăla un împărat? a vrut să știe Benna. 

Cosca a ridicat din sprâncene. 

— Un fel de rege, dar mai mare. Ar trebui să citiți 
asta. 

Și a scos un obiect dintr-un buzunar și i l-a pus 


Monzei în mână. Era o carte mică, ale cărei coperte 
roșii erau tocite și zgâriate. 

— Am s-o citesc. 

A deschis-o la prima pagină și s-a prefăcut că 
citește, doar-doar îl va face să plece de lângă ei. 

— Nu știm să citim, a zis Benna, înainte ca sora 
lui să-l poată opri. 

Atunci Cosca s-a încruntat şi a început să-și 
răsucească între degete colțul mustăţii unse cu 
pomadă. Monza credea că o să-i trimită înapoi 
acasă, dar el s-a așezat alături, cu picioarele 
încrucișate. 

— Of, copiii mei! 

Și le-a arătat un semn pe pagină. 

— Asta de aici este litera A... 


Neguri și șoapte 


Sipani mirosea a mucegai și a apă de mare 
stătută, a fum de cărbuni, a excremente și urină, 
a foamete și a degradare lentă. Lui Fiori îi venea să 
vomite, deși duhoarea aia nu l-ar fi deranjat chiar 
atât de mult dacă ar fi fost în stare să-și vadă mâna 
când și-o ridica în fața ochilor. Noaptea era atât de 
neagră și ceața atât de groasă, încât Monza, care 
mergea aproape lipită de el, nu era decât o siluetă 
fantomatică. Felinarul abia dacă lumina până la 
vreo doi pași în fața lui caldarâmul ud. De mai 
multe ori era să cadă în apă. Nici nu ar fi fost greu. 


În Sipani, apa se ascundea după fiecare colţ. 

Clădirile pe lângă care treceau erau murdare și 
semănau cu niște uriași mânioși și diformi. Tot 
felul de siluete le țâșneau în față dintre ceţuri, așa 
cum făcuseră creaturile shanka în lupta de la 
Dunbrec, dar apoi se dovedea că nu erau decât 
poduri, parapete, statui, căruţe. La colţurile de 
stradă se legănau felinare pe stâlpi, în pragurile 
ușilor ardeau făclii, ferestrele luminate luceau în 
toată negura aia, perfide ca focul ielelor. Fiori nu 
trebuia decât să se uite cu coada ochiului și să 
vadă cum o casă începe să plutească prin ceaţă. 
Atunci clipea des, scutura din cap, iar pământul 
parcă i se mișca sub picioare. Și atunci își dădea 
seama că nu era decât un șlep, care aluneca pe 
apa de lângă strada pietruită, străpungând 
întunericul cu luminile lui. Niciodată nu-i 
plăcuseră nici orașele, nici ceața și nici apa sărată. 
Erau un coșmar pentru el. 

— A dracului ceață! mormăi Fiori, ridicând 
felinarul de parcă asta ar fi ajutat la ceva. Nu văd 
NIMIC. 

— Așa este Sipani, îi aruncă Monza peste umăr. 
Orașul Negurilor. Orașul Șoaptelor. 

Foarte adevărat: aerul rece era plin de sunete 
stranii. Clipocitul apei, scârțâitul parâmelor de la 
bărcile care se vânzoleau pe canalele nestatornice. 
Dangăt de clopote în beznă, strigăte de oameni, tot 
felul de glasuri. Preţuri. Oferte. Atenţionări. Glume 
și ameninţări la grămadă. Câinii lătrau, pisicile 


mieunau, şobolanii mișunau, păsările ţipau. 
Fragmente de cântece, pierdute în ceață. 
Fragmente de râsete sinistre vibrând peste apa 
agitată. Felinare săltând prin întuneric când vreun 
chefliu se împleticea în noapte din tavernă în 
bordel, din bordel în tripou. Lui Fiori i se învârtea 
capul și i se făcea tot mai rău. Parcă îi era rău de 
săptămâni întregi. Încă din Westport. 

Pași răsunară în întuneric și Fiori se lipi de un 
zid, cu mâna dreaptă pe mânerul securii ascunse 
în haină. Din negură apărură nişte bărbați, 
trecură pe lângă el, dispărură. Şi femei, una 
ținându-și cu mâna pălăria cocoţată în vârful 
cocului înalt, ca nu cumva să-i cadă când alerga. 
Chipuri hâde, diavolești. Rânjete bete mânjite pe 
buze. Petrecăreţi legănându-se pe lângă el și 
pierzându-se în noapte, cu rotocoale de ceață 
agățate de poalele mantiilor. 

— Nenorociţilor! şuieră Fiori în urma lor, luând 
mâna de pe secure și desprinzându-se de zidul 
jilav. Noroc că nu i-am spart vreunuia ţeasta. 

— Obișnuiește-te. Aşa este Sipani. Orașul 
Beţivilor. Orașul Haimanalelor. 

Foarte adevărat: haimanale erau din belșug 
acolo. Bărbaţi ghemuiţi pe trepte, la colțuri de 
stradă, lângă poduri. Bărbaţi cu priviri crunte. Și 
femei- siluete întunecate în pragurile ușilor, 
luminate de lămpile dinăuntru, unele aproape 
despuiate, cu tot frigul de afară. 

— O marcă! îi strigă una cocoţată pe un pervaz, 


cu piciorul subţire atârnat în întuneric. Doar cu o 
marcă ai să ai parte de noaptea vieţii tale! Nu vrei? 
Atunci zece parale! Nu? Opt! 

— Se vând, mârâi Fiori. 

— Toată lumea se vinde, auzi el glasul înăbușit 
al Monzei. Aşa este... 

— Da, da. Așa este blestematul de Sipani. 

Monza se opri brusc și Fiori aproape că intră în 
ea. Femeia își dădu gluga jos și se uită bine lao 
ușă îngustă dintr-un zid dărăpănat din cărămidă. 

— Am ajuns. 

— Da’ ştiu că mă plimbi numai prin locuri 
elegante. 

— Poate mai încolo am să-ţi fac un tur al 
orașului. Deocamdată avem treabă. la-ţi o mutră 
fioroasă. 

— Mare dreptate mai ai, şefa, spuse Fiori, 
îndreptându-se de spate şi  încruntându-se 
amarnic. Mare dreptate mai ai. 

Monza bătu în ușă și aceasta se deschise 
aproape imediat. Din holul foarte slab luminat se 
holba la ei o femeie înaltă și slabă ca un păianjen. 
Stătea într-o rână, cu mâna pe ușă, lovind cu un 
deget în lemnul ei. De parcă toată ceața aia i-ar fi 
aparținut, la fel şi noaptea, chiar și ei doi. Fiori își 
apropie o idee felinarul de ea. Avea chipul dur și 
ascuţit, cu un zâmbet atotștiutor, obraji acoperiţi 
cu pistrui, păr scurt şi roşu zbârlit, ca ţepii pe un 
scaiete. 

— Shylo Vitari? o întrebă Monza. 


— Presupun că tu ești Murcatto. 

— Aşa este. 

— Îţi şade bine moartă. 

Îl privi pe Fori printre gene. Avea ochi reci, 
sarcastici. 

— Cine-i bărbatul tău? 

Fiori răspunse în nume propriu. 

— Mă cheamă Caul Fiori-îţi-dau și nu sunt 
bărbatul ei. 

— Nu? se miră femeia zâmbind către Monza. 
Atunci al cui e? 

— Sunt doar al meu. 

Ea izbucni în hohote tăioase de râs. Nu era 
destul că arăta cum arăta, dar și reacţiile ei erau 
pline de muchii ascuțite. 

— Te afli în Sipani, prietene. Aici toată lumea 
aparține cuiva. Ești nordic, da? 

— E vreo problemă? 

— M-a aruncat unul pe scări odată. De atunci 
parcă nu mă mai simt prea liniștită în preajma 
voastră. De unde-ţi vine numele? 

Pe Fiori îl luă prin surprindere întrebarea. 

— Cum adică? 

— Am auzit că în Nord omul trebuie să-și câștige 
numele. Să facă fapte măreţe și altele asemenea. 
De unde numele ăsta? 

— Păi... 

Ultimul lucru de care avea nevoie era să se facă 
de ocară în fața Monzei. Spera să mai ajungă 
măcar o dată în patul ei. 


— Pentru că pe dușmanii mei îi trec fiori pe șira 
spinării când dau cu ochii de mine, minți el. 

— Nu mai spune? 

Cu un zâmbet batjocoritor, Vitari se dădu la o 
parte din prag, iar nordicul se văzu nevoit să 
aplece capul ca să poată intra pe ușa scundă. 

— Trebuie că dușmanii tăi erau al naibii de 
CĂCĂCIOȘI. 

— Sajaam spune că tu cunoşti tot felul de 
oameni aici, zise Monza după ce femeia îi conduse 
într-un salonaș sărăcăcios, luminat doar de cei 
câţiva tăciuni din vatră. 

— Cunosc pe toată lumea, răspunse ea, luând 
de pe foc o oală din care ieșeau aburi. Vreţi niște 
supă? 

— Eu nu vreau, zise Fiori, sprijinindu-se de un 
perete şi încrucișându-și braţele pe piept. 

De când făcuse cunoștință cu Morveer, ajunsese 
să fie mult mai precaut când cineva îl trata cu prea 
multă ospitalitate. 

— Nici eu, spuse și Monza. 

— Treaba voastră. 

Vitari își turnă din fiertură într-o ulcică, se așeză, 
puse picior peste picior și începu să hâţâne în sus 
și în jos vârful cizmei sale negre. 

Monza tresări puţin când se aşeză pe celălalt 
scaun din încăpere. 

— Sajaam spune că poţi să ne ajuţi. 

— Și exact de ce anume aveţi voi nevoie? 

Monza îi aruncă o privire lui Fiori, care ridică din 


umeri. 

— Am auzit că Regele Uniunii o să vină în 
Sipani. 

— Așa este. Se pare că i-a intrat în cap că-i cel 
mai mare om de stat al epocii, spuse Vitari cu un 
zâmbet larg, care dezveli două șiruri de dinţi curați 
și ascuţiţi. Zice că o să aducă pacea în Styria. 

— Serios?! 

— Așa se zvonește. Vrea să facă o reuniune 
pentru negocierea condiţiilor de pace între Marele 
Duce Orso și Liga celor Opt. I-a convins pe toţi 
conducătorii că ar fi bine să participe - mă rog, i-a 
convins pe ăia care încă mai sunt în viaţă, în 
frunte cu Rogont și Salier. L-a pus pe bătrânul 
Sotorius să le fie amfitrion - adică, vezi Doamne, 
se gândeşte că Sipani este teren neutru. Şi i-a 
chemat pe cumnațţii lui să vorbească în numele 
tatălui lor. 

Monza își întinse gâtul, nerăbdătoare ca o muscă 
verde care a dat de un cadavru. 

— Şi pe Ario, și pe Foscar? 

— Şi pe Ario, și pe Foscar. 

— Și au de gând să facă pace? întrebă Fiori, 
regretând în aceeași clipă că a deschis gura, 
pentru că fiecare dintre cele două femei îi aruncă 
un zâmbet dispreţuitor în stil propriu. 

— Aici este Sipani, spuse Vitari. Aici nu facem 
decât ceaţă. 

— Şi în ceață o să fie toată reuniunea aia, n-aveţi 
nicio îndoială, comentă furioasă Monza. N-o să fie 


decât neguri și şoapte. 

— Liga celor Opt se destramă. Borletta a căzut. 
Cantain e mort. Visserine va fi asediată de îndată 
ce se va îndrepta vremea. Nu existe vorbă care să 
schimbe realitatea asta. 

— Ario va sta pe locul lui și va rânji cu 
superioritate şi va asculta și va da din cap. La va 
da ceva speranţe că tatăl lui este de acord cu 
pacea. Până când trupele lui Orso vor ajunge la 
zidurile cetăţii Visserine. 

Și Vitari ridică iar la buze ulceaua cu supă, 
nedezlipindu-și ochii de la chipul Monzei. 

— Împreună cu cele O Mie de Săbii. 

— Salier și Rogont sunt conștienți de asta. Că 
nu-s proști. Harpagoni și lași, sigur că da. Dar nu 
proști. Trag de timp ca să-și poată face manevrele. 

— Manevre? întrebă Fiori, rumegând cuvântul 
cel nou. 

— Uneltiri, spuse Vitari, dezvelindu-și din nou 
dinţii. Orso n-o să facă pace, iar Liga celor Opt nu 
o dorește. Singurul om care a venit aici sperând să 
găsească şi altceva în afară de ceţuri este 
Maiestatea Sa Augustă. Dar se zvoneşte că ar avea 
obiceiul să se amăgească singur. 

— Face parte din treburile lui de rege, spuse 
Monza. Însă pe mine nu el mă interesează, ci Ario 
și Foscar. Ce altceva vor face în afară de a împuia 
capul cumnatului lor cu minciuni? 

— Sotorius o să dea un bal mascat în cinstea 
regelui și reginei la el în palat, în prima seară a 


reuniunii. Ario și Foscar vor lua parte la el. 

— Probabil că locul o să fie foarte bine păzit, zise 
Fiori, făcând tot posibilul să le urmărească 
discuția. 

Nu-l ajuta deloc faptul că i se părea că aude 
plânset de copil venind de undeva. 

Vitari pufni cu dispreţ. 

— O duzină dintre cei mai importanţi oameni ai 
lumii în aceeași sală cu cei mai înverșunaţi 
dușmani ai lor? Pot să jur că o să fie mai mulţi 
soldaţi acolo decât în bătălia de la Adua. Greu de 
găsit un loc unde ar putea fi mai în siguranţă. 

— Şi atunci? se răsti Monza. 

— O să vedem. Nu-s prietenă cu Ario, dar 
cunosc pe cineva care este. Ba chiar îi este prieten 
foarte, foarte apropiat. 

Sprâncenele negre ale Monzei se împreunară. 

— Atunci ar trebui să discutăm cu... 

Uşa scârțâi şi se deschise, iar Fiori se răsuci 
imediat spre ea, cu securea pe jumătate scoasă de 
sub haină. 

În prag era un copil. O fetiță de vreo opt ani, cu 
părul roșu și încâlcit, în picioarele goale și cu 
gleznele ciolănoase ieșindu-i de sub o rochie mult 
prea lungă. Se uită cu ochii ei mari și albaștri mai 
întâi la Fiori, apoi la Monza și, în cele din urmă, la 
Vitari. 

— Mama, Cas plânge. 

Vitari se lăsă în genunchi și netezi părul micuţei. 

— Îl aud, scumpa mea, fii fără grijă! Încearcă să- 


l liniștești. Am să urc și eu cât de repede pot și am 
să vă cânt un cântecel. 

— Bine. 

Fetița se mai uită o dată la Fiori, care își ascunse 
securea, oarecum  rușinat, şi încercă să-i 
zâmbească. Apoi micuța ieşi din încăpere şi trase 
ușa după ea. 

— Băiatul meu a răcit și tușește, spuse Vitari, pe 
același ton tăios de mai devreme. E suficient ca 
unul să fie bolnav, că se molipsesc toți de la el și 
pe urmă mă îmbolnăvesc și eu. Numai mamă să 
nu fii, corect? 

Fiori ridică din sprâncene. 

— Nu cred că sunt înzestrat cu cele necesare. 

— N-am prea avut noroc de familie, spuse 
Monza. Ce zici? Ne ajuţi? 

Vitari îi aruncă o privire scurtă lui Fiori, apoi o 
întrebă pe Monza: 

— Pe cine mai ai cu tine? 

— Un bărbat pe care îl cheamă Prietenosul. 
Garda noastră. 

— Zici că-i bun? 

— Foarte, răspunse Fiori, cu gândul la cei doi 
oameni căsăpiţi pe strada din Talins. Deși e un pic 
cam ciudat. 

— Aşa şi trebuie în meseria asta. Și mai cine? 

— Un individ care face otrăvuri și ucenica lui. 

— Priceput? 

— Aşa zice. Îl cheamă Morveer. 

— Câh! exclamă Vitari de parcă ar fi simţit gust 


de urină în gură. Castor Morveer? Nemernicul ăla- 
i loial ca un scorpion. 

Monza o privi în ochi. 

— Și scorpionii au rostul lor. Te-am întrebat 
dacă poţi să ne ajuţi. 

Ochii lui Vitari erau ca două lame, strălucind în 
lumina focului. 

— Pot, dar te va costa. Ceva îmi spune că nu voi 
mai putea trăi în Sipani dacă vom avea succes. 

— Banii nu sunt o problemă. Atâta vreme cât vei 
reuși să ne duci unde trebuie. Cunoști pe cineva 
care te poate ajuta? 

Vitari luă o ultimă înghiţitură din ulcică, apoi 
aruncă restul pe cărbunii aprinşi. 

— O, dar eu cunosc tot felul de oameni. 


Arta persuasiunii 


Era încă devreme şi pe străzile întortocheate din 
Sipani domnea liniștea. Monza se ghemui în 
pragul unei uși, cu haina strânsă bine în jurul 
trupului, cu mâinile vârâte la subsuori. Stătea de 
cel puţin o oră acolo şi îi era din ce în ce mai frig, 
ceața respirației sale contopindu-se cu ceața de 
afară. Din cauza frigului, o furnicau tare lobii 
urechilor şi nările. Mare minune că nu-i 
îngheţțaseră încă mucii. Dar avea răbdare. Trebuia 
să aibă. 

Nouă zecimi dintr-o luptă înseamnă așteptare, a 


scris Stolicus, dar acum ei i se părea că fusese 
prea optimist. 

Pe lângă ea trecu un bărbat cu o roabă plină cu 
paie. Fluieratul lui fals era înăbușit de ceața care 
se ridica. Monza îl urmări din priviri până când 
omul deveni doar o formă întunecată, pentru ca 
apoi să dispară cu totul. Şi-ar fi dorit să-l aibă pe 
Benna lângă ea. 

Și să aducă și pipa cu el. 

Își trecu limba peste pereţii uscați ai gurii, 
încercând să nu se mai gândească, însă dorul de 
pleavă o ustura ca o așchie sub unghie. Minunata, 
dureroasa senzație de arsură din plămâni, gustul 
de fum din gură, membrele care i se făceau tot mai 
grele, lumea care se estompa tot mai mult. 
Îndoielile, furia, teama... toate scurgându-se din 
ea... 

Zgomot de pași pe dalele din piatră și din ceață 
își făcură apariția două siluete. Monza se crispă și 
își încleștă pumnii, durerea străpungându-i 
degetele sfărâmate. O femeie cu o haină de un roșu 
strălucitor, tivită cu broderie aurie. 

— Haide mai repede! 

Vocea ei repezită avea un slab accent unionist. 
În spatele ei venea agale un bărbat, clătinându-se 
sub greutatea cufărului purtat pe umăr. 

— Nu vreau să întârzii iarăși... 

Fluieratul strident al lui Vitari străbătu strada 
pustie. Fiori ieși tiptil din pragul unei uși, se 
apropie de servitor și-i imobiliză brațele la spate. 


Apărut de nicăieri, Prietenosul îi trase urgent 
patru pumni grei în burtă, împiedicându-l să ţipe. 
Bietul om se rostogoli pe caldarâm și începu să-și 
vomite matele. 

Monza auzi icnetul femeii şi-i zări ochii 
înspăimântați când aceasta vru să o ia la fugă. 
Însă niciun pas nu reuși să facă şi din ceaţă se auzi 
glasul lui Vitari: 

— Ia te uită! Dacă nu mă înșel este chiar Carlot 
dan Eider! 

Femeia cu haină roşie ridică o mână și începu să 
se retragă spre ușa unde se afla Monza. 

— Am bani! Pot să-ţi dau cât vrei! 

Vitari ieși încet din beznă, relaxată ca o pisică 
afurisită în propria-i grădină. 

— O, dar sigur că ai să plătești. Mărturisesc că 
am fost surprinsă când am aflat că ibovnica 
preferată a prinţului Ario se află în Sipani. Și am 
mai auzit că abia au reușit să te scoată din iatacul 
lui. 

Vitari se apropie de ea, împingând-o tot mai mult 
spre ușă; în vreme ce, strâmbându-se din cauza 
durerii din picioarele amorțite, Monza se retrăgea 
înăuntru, în coridorul slab luminat. 

— Oricât de mult te-ar plăti Liga celor Opt, eu 
pot să... 

— Nu lucrez pentru ei și mă jignește această 
supoziție. Nu mă mai ţii minte? Din Dagoska? Nu- 
ți amintești că ai încercat să vinzi orașul 
gurkienilor? 


— Din Dagoska? repetă Eider, pe un ton 
îngrozit. Nu! Am făcut tot ce mi-a cerut! Tot! De ce 
ar... 

— A, dar nici pentru Schilod nu mai lucrez, 
spuse Vitari apropiindu-se şi mai mult. Acum sunt 
pe cont propriu. 

Femeia cu haină roșie se împiedică de prag și 
intră în coridor. Se întoarse și dădu cu ochii de 
Monza, care o aștepta cu mâna înmănușată 
sprijinită neglijent pe mânerul sabiei. Încremeni. 
Respiraţia-i zbuciumată răsuna între pereţii jilavi. 
Intră și Vitari şi închise ușa în urma ei. Zăvorul 
căzu cu un pocnet prevestitor de nenorociri. 

— Pe aici, spuse ea, îmbrâncind-o pe Eider, care 
se împiedică în trena hainei lungi. Dacă nu-ţi este 
cu supărare. 

Încă un brânci și femeia căzu pe burtă. Vitari o 
apucă de o mână și o ridică fără menajamente. 
Strângând din dinţi, Monza le urmă în încăpere. 

La fel ca maxilarul ei și camera aceea avusese 
parte de vremuri mai bune. Tencuiala scorojită era 
pătată cu mucegai negru și avea broboane de 
umezeală. Aerul stătut mirosea a putregai și 
ceapă. Day stătea într-un colţ, surâzând senină în 
timp ce îşi ştergea de mânecă o prună de culoarea 
unei vânătăi proaspete. I-o întinse lui Eider. 

— Vrei o prună? 

— Ce? Nu! 

— Treaba ta. Dar să știi că sunt bune. 

— Stai jos! 


Vitari o împinse pe Eider pe un scaun șubred - 
unica piesă de mobilier de acolo. În mod normal, 
este de bine atunci când ai ocazia să stai pe 
singurul scaun. Însă nu şi acum. 

— Se spune că istoria se repetă, dar cine s-ar fi 
gândit că o să ne reîntâlnim în asemenea 
împrejurări? Îţi vine să plângi de emoție, nu alta! 
Nu crezi? Măcar tu ai motive. 

Însă Carlot dan Eider nu dădea semne că va 
izbucni în lacrimi prea curând. Stătea ţeapănă pe 
scaun, cu mâinile încrucişate în poală. 
Surprinzător de mult sânge rece în situația dată. 
Parcă și demnitate. Nu mai avea splendoarea 
tinereţii, dar încă era o femeie de o frumuseţe 
răvășitoare: pensată, vopsită şi pudrată ca să arate 
cât mai bine. În jurul gâtului îi sclipea un colier cu 
rubine. Pe degetele lungi îi lucea aurul inelelor. 
Arăta mai degrabă ca o contesă, nu ca o ibovnică, 
total nepotrivită în camera aceea plină de putregai, 
ca un inel cu diamant într-o grămadă de gunoi. 

Vitari ocoli agale scaunul și se aplecă să-i șuiere 
la ureche. 

— Arăţi bine. Mereu ai știut să cazi în picioare. 
Deși declinul este cam mare, nu crezi? De la 
Magistresă a Ghildei Negustorilor de Mirodenii la 
curva prințului Ario? 

Eider nici măcar nu tresări. 

— Trebuie să-mi câștig existența cumva. Ce vrei 
de la mine? 

— Să stăm de vorbă, zise Vitari, cu o voce blândă 


și răgușită ca de amant. Dacă nu primim 
răspunsurile pe care le vrem, mă voi vedea 
obligată să te torturez. 

— Sunt convinsă că-ți va face plăcere. 

— Și eu trebuie să-mi câștig existenţa. 

Și o lovi din senin în coaste pe amanta lui Ario, 
atât de tare încât o învârti în scaun. Femeia se 
chirci și începu să gâfâie, iar Vitari se aplecă 
asupra ei cu pumnul în aer. 

— Mai vrei? 

— Nu! strigă Eider, ridicând o mână să se apere. 

Rictusul de durere îi dezvelise dinţii, iar ochii îi 
alergau înnebuniţi prin ungherele încăperii. 

— Nu... am să te ajut. Doar... doar spune-mi ce 
vrei să știi. 

— De ce ai venit aici înaintea amantului tău? 

— Ca să pregătesc balul. Costume, măști, tot 
felul de... 

Pumnul lui Vitari o izbi în același loc, dar mai 
tare decât prima dată. Bufnetul răsună între 
pereții jilavi. Cu chipul schimonosit de durere, 
Eider scânci, își petrecu braţele în jurul trupului, 
trase cu greu aer în piept şi începu să tușească. 
Vitari se aplecă și mai mult asupra ei, aidoma unui 
păianjen peste o muscă prinsă în pânza lui. 

— Încep să-mi pierd răbdarea. De ce ai venit 
aici? 

— Ario mai face... şi o altă petrecere... după 
aceea. Pentru fratele lui. Pentru ziua lui de 
naștere. 


— Ce fel de petrecere? 

— Una caracteristică pentru Sipani. 

Eider tuși din nou, întoarse capul și scuipă, însă 
câțiva stropi de salivă ajunseră pe umărul 
superbei sale haine. 

— Unde? 

— La Casa de Huzur a lui Cardotti. A închiriat-o 
pe toată pentru noaptea cu pricina. Pentru el și 
Foscar și companionii lor. M-a trimis să fac 
aranjamentele necesare. 

— Adică şi-a trimis amanta ca să angajeze 
curve? 

Monza pufni. 

— Aşa face Ario. Despre ce aranjamente e vorba? 

— Să caut artiști. Să pregătesc locul. Să mă 
asigur că nu prezintă riscuri. Are... are încredere 
în mine. 

— Cât de prost să fie? chicoti Vitari. Mă întreb 
ce-ar face dacă ar afla pentru cine ai lucrat? 
Pentru cine ai spionat? Ce-ar face dacă ar afla de 
prietenul nostru comun din Casa Întrebărilor? De 
prietenul nostru schilod din Inchiziția Maiestăţii 
sale? Dacă ar afla că spionezi Styria pentru 
Uniune? Probabil că ţi-e cam greu să ţii minte de 
la o săptămână la alta pe cine trebuie să trădezi. 

Eider îi aruncă o privire furioasă. Încă își mai 
apăra cu braţele coastele îndurerate. 

— Trebuie să-mi câștig existenţa. 

— Aşa îți câştigi moartea, dacă Ario află 
adevărul. Nu-i nevoie decât de un bileţel. 


— Ce vreţi? 

Monza ieși din colțul ei întunecat. 

— Vreau să ne ajuţi să ajungem în preajma lui 
Ario şi Foscar. Vreau să ne ajuţi să intrăm în Casa 
de Huzur a lui Cardotti în noaptea petrecerii 
despre care vorbeşti. lar atunci când îi vei angaja 
pe artiști, vreau să-i angajezi doar pe cei pe care ți- 
i spunem noi, când îţi spunem și cum îți spunem. 
Înţelegi? 

Chipul lui Eider se făcuse alb ca varul. 

— Vreţi să-i omorâţi? 

Nu-i răspunse nimeni, dar tăcerea aceea spunea 
foarte multe. 

— Orso o să-și închipuie că l-am trădat! 
Schilodul va fi convins că l-am trădat! Nu există 
alți doi dușmani mai aprigi în tot Cercul Lumii! La 
fel de bine m-aţi putea ucide chiar acum! 

— Cum dorești! 

Lama sabiei Calvez sună blând atunci când o 
scoase din teacă. Eider făcu ochii mari. 

— Stai... 

Monza întinse mâna şi vârful strălucitor al sabiei 
se opri în adâncitura dintre claviculele lui Eider. 
Apăsă ușor. Amanta lui Ario încercă să se ferească, 
lăsându-se pe spate. 

— Au! Au! 

Monza răsuci din încheietură. Oţelul scăpără 
când lama suplă se înclină într-o parte, apoi și în 
cealaltă; iar vârful ei se freca de gâtul femeii, o 
înţepa, se răsucea foarte încet. O dâră de sânge 


începu să se prelingă din rană spre osul pieptului. 
Acum ţipetele lui Eider erau mai ascuţite, mai 
stăruitoare, mai îngrozite. 

— Nu! Au! Te rog! Nu! 

— Nu? 

Monza nu-i îngădui să se miște. 

— Vasăzică nu eşti tocmai pregătită să mori, nu? 
Nimeni nu este atunci când vine clipa. 

Luă sabia Calvez de la gâtul amantei prinţului, 
iar aceasta se clătină în scaun și își duse un deget 
tremurător la rana însângerată. Respira greu și 
sacadat. 

— Nu pricepi. Nu-i vorba doar despre Orso! Nu- 
i vorba doar despre Uniune! Și Orso, și Uniunea 
sunt susținuți de bancă. De Valint și Balk. Sunt 
proprietatea băncii. Pentru Valint și Balk Anii de 
Sânge nu reprezintă decât un bâlci. O încăierare 
minoră. Habar n-aveţi în grădina cui v-aţi hotărât 
să vă pișaţi... 

— Greşit! spuse Monza, aplecându-se din nou și 
făcând-o pe Eider să se ferească. Mie nu-mi pasă. 
Asta-i diferenţa. 

— Acum? întrebă Day. 

— Acum. 

Acul din mâna fetei o înţepă pe Eider în ureche. 

— Au! 

Căscând, Day puse acul într-un buzunar 
interior al hainei. 

— Nu-ţi face griji. Are efect lent. Mai ai cel puțin 
o săptămână. 


— Până când? 

— Până când ai să te îmbolnăvești. 

Day mușcă din prună și zeama fructului i se 
prelinse pe bărbie. 

— La dracu”! mormăi ea, ştergându-se cu vârful 
degetului. 

— Să mă îmbolnăvesc? bâigui Eider. 

— Foarte, foarte rău. Şi a doua zi ai să fii mai 
moartă decât Juvens. 

— Ajută-ne şi ai să capeţi antidotul, zise Monza, 
curățând sângele de pe vârful sabiei lui Benna cu 
degetele înmănușate. Dar, dacă vei încerca să spui 
cuiva despre planurile noastre, aici sau în Uniune, 
lui Orso sau lui Ario sau prietenului tău, 
Schilodul, atunci... 

Puse sabia la loc în teacă și continuă. 

— Într-un fel sau altul, Ario tot o să rămână fără 
amantă. 

Cu mâna la gât, Eider se holbă la ele. 

— Japiţe păcătoase! 

Day supse miezul de pe sâmburele de prună și îl 
aruncă. 

— Trebuie să ne câştigăm cumva existenţa. 

— Am terminat aici. 

Vitari o apucă de un cot pe amanta lui Ario, o 
ridică în picioare şi începu s-o târască spre ușă. 
Dar Monza le tăie calea. 

— Ce ai să-i spui servitorului tău atunci când o 
să se trezească din leşin? 

— Că... am fost jefuiți? 


Monza ridică mâna cu mănușă. Chipul lui Eider 
se scofâlci și mai tare. Işi desfăcu colierul de la gât 
și îl aruncă în palma ei. Apoi și inelele. 


— Convingător? 
— Nu știu. Pari genul de femeie care s-ar 
împotrivi. 


Și Monza îi dădu un pumn în față. Eider chițăi 
puternic, se împletici și precis că ar fi căzut dacă 
nu ar fi prins-o Vitari. Sângele îi curgea din nas și 
din buza spartă și, preț de o clipă, pe chip i se 
așternu o expresie stranie. De durere, evident. Și 
de teamă, firește. Dar furia din ochii ei era mai 
mare şi decât durerea și decât teama. Probabil că 
la fel arătase Monza atunci când o aruncaseră de 
pe terasă. 

— Acum am terminat, spuse ea. 

Vitari o trase pe Eider de cot și o târi în hol, spre 
ușa de la intrare. Li se auzea târșâitul picioarelor 
pe scândurile jegoase ale podelei. Day oftă, apoi se 
îndepărtă de perete și își scutură tencuiala de pe 
spate. 

— Frumos şi elegant! 

— Nu datorită stăpânului tău. Pe unde umblă? 

— Prefer să-i spun patron. Și a zis că are de făcut 
niște comisioane. 

— Comisioane? 

— E vreo problemă? 

— Am plătit stăpânul, nu câinele. 

Day rânji. 

— Ham, ham. Pot să fac tot ce face Morveer. 


— Nu mai spune?! 

— Îmbătrâneşte. E tot mai înfumurat. În 
Westport era să moară când a dat foc funiei. Nu 
mi-aş dori ca neglijenţe de felul ăsta să-ţi strice 
planurile. Nu la banii pe care ni-i dai. Cel mai rău 
lucru este să ai lângă tine un meșter otrăvitor 
neatent. 

— N-am de gând să te contrazic în privinţa asta. 

Day ridică din umeri. 

— În profesiunea noastră se petrec mereu 
accidente. Mai ales cu cei bătrâni. Este o meserie 
pentru tineri. 

leşi în coridor şi trecu pe lângă Vitari, care se 
întorcea. Îi dispăruse veselia din privire. Și 
aroganța odată cu ea. Lovi mânioasă scaunul cu 
piciorul, trimițându-l în celălalt capăt al camerei. 

— Deci am intrat, spuse. 

— Așa se pare. 

— Exact cum ţi-am promis. 

— Exact cum mi-ai promis. 

— O modalitate prin care să-i prind și pe Ario, şi 
pe Foscar. 

— A fost o zi reușită. 

Se uitară lung una la alta, iar Vitari își plimbă 
limba prin gură ca și cum ar fi avut un gust amar. 

— Asta este, spuse ea ridicând din umeri. 
Trebuie să-mi câștig cumva existenţa. 


Viaţă de betiv 


— Ceva de băut, ceva de băut, ceva de băut. 
Unde pot să găsesc ceva de băut? 

Nicomo Cosca, renumitul mercenar, se împletici 
pe mai multe cărări până la zidul aleii și se sprijini 
de el ca să-și scotocească încă o dată prin pungă 
cu degete tremurând de nerăbdare. Şi nici acum 
nu găsi nimic acolo, în afară de un smoc de scame 
cenuşii. Îl scoase, îl suflă şi se uită la el cum 
plutește ușor. Asta era toată agoniseala lui. 

— Pungă idioată! 

Și o azvârli în șanț, într-un acces de furie 
nevolnică. Apoi se gândi mai bine și trebui să se 
aplece, gemând ca un moș, ca să o scoată de acolo. 
Păi, chiar moș era. Şi pierdut. Și mort, chiar dacă 
răsuflarea încă îi mai hârâia în piept. Se lăsă încet 
în genunchi și își privi imaginea sfărâmată din 
băltoaca neagră adunată între pietrele 
caldarâmului. 

Ar fi dat tot ce avea pentru o picătură de 
băutură. Dar trebuie spus că nu avea nimic. În 
afară de corpul lui. Ăsta încă îi mai aparţinea. Îi 
aparțineau mâinile, cu care adusese la putere 
nenumărați prinți, doar ca să-i doboare din nou. 
Și ochii, cu care urmărise toate cotiturile istoriei. 
Și buzele, cu care sărutase cele mai vestite 
frumuseți ale epocii. Şi scula, plină de mâncărimi; 
și burta, plină de durere; și gâtul, plin de jeg- pe 


toate le-ar fi vândut bucuros pentru o cană cu 
rachiu din struguri. Însă nu știa unde ar putea să 
găsească un cumpărător. 

— Am devenit... o pungă goală. 

Își ridică braţele ca de plumb, implorând şi 
urlând în noaptea neagră. 

— Daţi-mi dracului ceva de băut! 

— Tacă-ţi gura, boule! îi răspunse o voce dură. 

Se auzi zăngănitul oblonului închis și aleea se 
cufundă într-un întuneric și mai adânc. 

Mâncase la masă cu ducii. Petrecuse nopți în 
paturi de contese. Oraşe întregi tremurau doar 
auzind numele Cosca. 

— Cum de am ajuns... aici? 

Se ridică greoi în picioare, înăbușindu-și senzaţia 
de vomă. Îşi dădu înapoi părul de pe tâmplele care 
îi pulsau dureros. Își ajustă colţurile blegite ale 
mustăţii. leşi din alee, încercând să pășească 
falnic, așa cum făcea pe vremuri. Trecu printre 
clădirile ca niște fantome și ajunse la lumina 
încețoșată a unui felinar. Vântul umed al nopţii îi 
înțepa obrajii inflamaţi. Auzi pași și se întoarse 
repede, clipind des. 

— Bunule domn! Mă aflu într-o situație de 
strâmtorare temporară și mă întreb dacă nu 
cumva aţi dori să-mi oferiţi un mic împrumut până 
când... 

— Du-te de te spânzură, cerşetorule! 

Bărbatul îl îmbrânci într-un zid şi trecu pe lângă 
el. 


Pielea unsuroasă a lui Cosca se făcu roșie de 
furie. 

— Vă aflaţi în fața lui Nicomo Cosca, renumitul 
mercenar! 

Din păcate, efectul acestor vorbe a fost oarecum 
distrus de vocea lui spartă. 

— Căpitan-general al celor O Mie de Săbii! Mă 
rog, fost căpitan-general. 

Înainte să dispară în ceaţă, necunoscutul mai 
apucă să-i facă un gest obscen. 

— Am mâncat... în paturi... de duci! 

Și pe Cosca îl cuprinse un acces de tuse, 
obligându-l să se încovoaie și să se sprijine cu 
mâinile care-i tremurau de genunchii care-i 
tremurau și mai tare. 

Așa este viaţa de beţiv. Un sfert din ea ţi-o petreci 
în cur, un sfert în nas, un sfert în genunchi și 
restul îndoit de şale. Reuși să horcăie și îşi scoase 
din gât o flegmă mare pe care o scuipă de pe limba 
umflată. Oare asta va lăsa el moștenire generațiilor 
viitoare? Doar flegme presărate în o sută de mii de 
șanțuri? Numele lui- sinonim pentru trădări 
meschine, avariţie şi degradare? Cu un geamăt de 
pură disperare, se îndreptă de mijloc și se uită în 
sus. Dar până și stelele refuzau să i se arate 
privirii, ascunzându-se în ceața atotcuprinzătoare 
din Sipani. 

— O ultimă șansă. Atâta mai cer. 

Pierdusse șirul tuturor ultime şanse cerute. 

— Încă una, Doamne! 


Nu crezuse în Dumnezeu nici măcar o clipă. 

— Mă auzi, soartă? 

Nici în soartă nu crezuse vreodată. 

— Mă aude cineva? 

De fapt, nu crezuse niciodată decât în 
următoarea cană cu băutură. 

— Mai daţi-mi... o... ultimă... şansă. 

— Bine. Ultima! 

Cosca holbă ochii. 

— Doamne? Tu ești? 

Se auzi un chicotit. Apoi o voce de femeie, 
tăioasă şi batjocoritoare, deloc evlavioasă. 

— Dacă vrei, poţi să îngenunchezi, Cosca. 

Se forță să vadă ceva prin ceața aia băloasă și 
parcă în mintea-i afumată începu o oarece 
activitate. Nu era de bine să se întâlnească cu 
cineva care ştia cum îl cheamă. Dușmanii îi erau 
cu mult mai numeroși decât prietenii, iar creditorii 
erau mult mai mulți și decât unii, și decât alții. 
Bâjbâi ameţit după mânerul sabiei sale aurite, 
apoi își aminti că o amanetase în Ospria de luni 
bune şi că își cumpărase un jeg ieftin. Așa că 
bâjbâi ameţit după mânerul jegului și își aminti că 
amanetase și sabia aia atunci când ajunsese în 
Sipani. Drept care lăsă în jos mâna-i tremurândă. 
Nicio pagubă. Se îndoia că ar fi avut forța necesară 
să mânuiască o sabie, chiar dacă i-ar fi atârnat 
una la cingătoare. 

— Care mama dracului ești? Dacă zici că-ţi 
datorez nişte bani, fă bine şi te pregătește... 


Stomacul îi făcu un dublu salt și Cosca scoase 
un râgâit lung și acru. 

— ...să mori! 

Din întuneric apăru brusc o siluetă întunecată, 
mult prea aproape, așa că se răsuci pe călcâie, se 
împiedică în propriile picioare și căzu cât era el de 
lung. Se izbi cu capul de zid şi văzu o constelație 
absolut superbă de stele verzi. 

— Încă mai trăieşti. Trăieşti, da? 

O femeie înaltă și slabă, cu chipul ascuţit 
acoperit de umbre, cu nuanțe portocalii în părul 
vâlvoi. Mintea lui vâscoasă făcu un efort disperat 
să o recunoască. 

— Shylo Vitari, n-aş fi crezut... 

Poate că nu-i era dușman femeia aia, dar cu 
siguranţă că nu-i era prietenă. Se săltă într-un cot 
și hotări că îi ajunge - pentru că mult prea tare se 
învârtea strada în jurul lui. 

— Nu cred că ai fi de acord... să-i cumperi ceva 
de băut unui amărât, nu-i așa? 

— Lapte de capră? 

— Ce? 

— Se zice că ar face bine la digestie. 

— Am auzit că ai inima de piatră, dar niciodată 
nu mi-aș fi închipuit că ai fi atât de crudă încât să- 
mi oferi lapte! Dracu’ să te ia! Nu vreau decât o 
înghiţitură din rachiul ăla de struguri. 

Ceva de băut, ceva de băut, ceva de băut. 

— O singură înghiţitură şi mă las. 

— O, dar te-ai lăsat de atâtea ori că am şi pierdut 


socoteala. De câtă vreme ești beat? 

— Parcă era vară când m-am apucat de băut. Ce 
lună-i acum? 

— Să fii convins că s-a schimbat şi anul. Câţi 
bani ai prăpădit? 

— Toţi şi încă ceva în plus. M-aș mira dacă ar 
mai exista o monedă pe lumea asta care să nu fi 
trecut prin punga mea la un moment dat. Dar 
acum sunt puţin cam strâmtorat... așa că, dacă-ţi 
prisosește niște mărunțiș... 

— Tu nu ai nevoie de mărunțţiș. Ai nevoie de o 
schimbare. 

Cosca se ridică - doar până ajunse în genunchi, 
căci nu era capabil de mai mult efort - şi se lovi în 
piept cu degetul încovoiat. 

— Crezi tu cumva că nu știe asta și partea aia 
din mine, care-i zbârcită și îmbibată în pișat şi 
îngrozită? Partea aia care urlă cerând să fie 
scăpată de toate chinurile astea? 

Ridică neputincios din umeri și trupu-i îndurerat 
păru să se împuţineze. 

— Dar, ca să te schimbi, ai nevoie de ajutorul 
prietenilor sau, şi mai bine, de cel al dușmanilor. 
Prietenii mi-au murit de multă vreme, iar 
dușmanii - trebuie să recunosc asta- au treburi 
mai bune de făcut. 

— Nu chiar toţi. 

Vocea altei femei, dar una cumva mai 
cunoscută, care-i trimise fiori de spaimă pe șira 
spinării. O altă siluetă ieși dintre neguri, cu poalele 


hainei tivite cu rotocoale albe de ceaţă. 

— Nu... gemu el. 

Își aminti clipa când o văzuse prima oară: o fată 
de nouăsprezece ani cu o sabie la șold, cu părul 
zburlit și o privire pătrunzătoare în care se 
contopeau furia, ostilitatea şi un strop de dispreț 
absolut fascinant. Acum chipul ei era pustiu, gura 
ei, strâmbată într-o grimasă de durere. Sabia îi 
atârna în cealaltă parte, mâna dreaptă o avea 
îmbrăcată într-o mănușă și se sprijinea moale pe 
mâner. La fel de duri îi erau ochii, dar în ei se citea 
acum mai multă furie, mai multă ostilitate și mult 
mai mult dispreţ. Cine ar putea s-o învinuiască? 
Cosca era vrednic de dispreţ şi el ştia asta foarte 
bine. 

De o mie de ori își jurase că o va ucide dacă va 
mai da cu ochii de ea. O va ucide pe ea sau pe 
fratele ei sau pe Andiche, Victus, Sesaria, pe 
Credinciosul Carpi sau pe oricare dintre iudele din 
cele O Mie de Săbii care îl trădaseră pe vremuri. 
Care îi luaseră locul. Care îl goniseră de pe câmpul 
de luptă de la Afieri, cu reputaţia și hainele în 
zdrenţe. 

Da, de o mie de ori își jurase că o va ucide, însă 
Cosca îşi încălcase toate jurămintele făcute 
vreodată. lar acum, că se afla faţă în față cu ea, nu 
mai simţea nicio furie. În loc de asta, văzând pe 
chipul ei cât de mult decăzuse el, se simţi cuprins 
de un soi de autocompătimire sleită, amestecată 
cu bucurie stupidă şi cu rușine crâncenă. Îl 


înțepau nasul și obrajii şi ochii în care se 
adunaseră lacrimi nedorite. Măcar acum putea să 
fie recunoscător pentru ochii lui roșii ca sângele. 
Nimeni nu și-ar fi dat seama dacă ar fi plâns. 

— Monza! 

Încercă să-și îndrepte gulerul jegos, dar mâinile 
îi tremurau mult prea tare ca să fie în stare de așa 
ceva. 

— Am auzit că ai murit. Bineînţeles că am vrut 
să mă răzbun... 

— Să te răzbuni pe mine sau să mă răzbuni? 

Cosca ridică din umeri. 

— Nu mai ţin minte... știu doar că m-am oprit să 
beau un pahar. 

— După cum puţi, mi se pare că nu te-ai 
mulțumit doar cu unul. 

Ușoara dezamăgire din tonul ei îi străpunse 
inima aproape la fel de tare ca o sabie. 

— Eu am auzit că ai murit în Dagoska. 

El reuși să ridice mâna cât să facă un gest 
nepăsător. 

— Mereu au fost zvonuri false despre moartea 
mea. Nimic altceva decât dorinţe deșarte ale 
numeroșilor mei dușmani. Unde-i fratele tău? 

— A murit. 

Nicio tresărire pe chipul femeii. 

— Îmi pare rău. Mi-a plăcut băiatul ăla. 

Păduche mincinos, laş și trădător! 

— Și el te-a plăcut pe tine. 

Se detestau, dar ce mai conta acum? 


— Lucrurile ar fi stat cu totul altfel dacă și sora 
lui ar fi ţinut la mine. 

— Ce-a fost a fost. Acum... regretăm amândoi. 

Se priviră lung. Monza în picioare, Cosca în 
genunchi. Nu chiar așa își imaginase el revederea. 

— Regrete, da. Sazine îmi zicea că regretele sunt 
preţul meseriei noastre. 

— Poate că ar fi bine să lăsăm trecutul în urmă. 

— Eu nici nu mai țin minte ce am făcut ieri. 

Era o minciună, pentru că trecutul îl apăsa ca 
armura unui uriaș. 

— Atunci, să ne gândim la viitor. Am o treabă 
pentru tine. Te simţi în stare? 

— Ce fel de treabă? 

— Să te lupti. 

Cosca se înfioră. 

— Întotdeauna ţi-a plăcut la nebunie lupta. De 
câte ori ţi-am zis? Mercenarul trebuie să se ţină 
departe de prostia asta. 

— Sabia se foloseşte pentru intimidarea 
adversarului, nu pentru uciderea lui. 

— Bravo! Acum te recunosc. Ce dor mi-a fost de 
tine! 

Rosti vorbele astea fără să se gândească și se 
văzu nevoit să tușească pentru a-și înăbuși 
rușinea. Şi aproape că-și tuși o jumătate de plămân 
în palmă. 

— Prietenosule, ajută-l să se ridice! 

Un individ zdravăn apăruse fără zgomot cât timp 
discutaseră ei. Nu era prea înalt, dar vânjos și 


emana un aer de forță calmă. Îl apucă pe Cosca de 
un cot și-l ridică în picioare, aparent fără pic de 
efort. 

— Puternic braț, bună faptă!  bolborosi 
mercenarul, cuprins de greață. Prietenosul e 
numele tău? Eşti cumva vreun filantrop? 

— Pușcăriaș. 

— Nu văd de ce n-ai putea să fii şi una, și alta. 
Oricum, mii de mulțumiri. Acum, dacă ați fi buni 
să-mi spuneți unde-i cea mai apropiată tavernă... 

— Tavernele trebuie să te mai aștepte, zise 
Vitari. Sunt convinsă că absenţa ta va duce la o 
criză în industria vinului. Reuniunea începe într- 
o săptămână și avem nevoie de tine treaz. 

— Nu mai stau treaz. Suferi atunci când ești 
treaz. A zis cineva „reuniune”? 

Monza încă îl mai studia cu o privire dezamăgită. 

— Am nevoie de un om bun. Un om curajos și 
experimentat. Un om căruia să nu-i pese că l-ar 
putea supăra pe Marele Duce Orso. 

Schiţă un zâmbet mic în colțul buzelor și 
continuă: 

— Tu ești singurul pe care l-am putut găsi atât 
de repede. 

Pe Cosca îl luă cu ameţeală și se agățţă mai strâns 
de braţul Prietenosului, ca nu cumva să cadă pe 
strada care se învârtea în ceţuri în jurul lui. 

— Adică vrei să spui că eu aș fi... experimentat? 

— Cred că oamenii dau cel mai bine dovada 
experienţei lor dacă au nevoie de bani. Tu ai nevoie 


de bani, prietene, nu-i așa? 

— La dracu”, normal că am! Dar nu la fel de mult 
cum am nevoie de ceva de băut. 

— Fă-ţi treaba şi o să mai vedem. 

— Fie! 

Și se pomeni că stă drept, cu bărbia falnic 
ridicată, uitându-se în jos la Monza. 

— Ar trebui să semnăm un Act de Înrolare, cum 
făceam pe vremuri. Cu literele alea cu bucle, cu 
toate condiţiile, așa cum le întocmea Sajaam. 
Semnat cu cerneală roșie şi... dar unde să găsim 
un notar la ora asta? 

— Nu-ţi face probleme. Te cred pe cuvânt. 

— Probabil că ești singura persoană din Styria 
care mi-a zis chestia asta vreodată. Fie așa cum 
dorești. 

Și Cosca arătă strada cu un gest hotărât, 
adăugând: 

— Pe aici, prietene. Încearcă să ţii pasul. 

Dar, când să pornească, i se înmuiară genunchii 
și scoase un chiot speriat. Dar Prietenosul îl prinse 
la timp. 

— Nu pe acolo, se auzi vocea tărăgănată și 
groasă a pușcăriașului. 

Îl apucă pe Cosca de subsuori, mai mult 
cărându-l decât conducându-l în direcție opusă. 

— Eşti un cavaler, domnul meu, bâigui Cosca. 

— Sunt un criminal. 

— Nu văd de ce n-ai putea să fii și una, și alta... 

Cosca încercă din răsputeri să se uite mai bine 


la Vitari, care mergea iute înaintea lor. Apoi la 
maxilarul puternic al Prietenosului. Ciudaţi 
parteneri. Amatori. Pe care nu i-ar angaja nimeni. 
Se uită la Monza. Pasul ei hotărât de odinioară era 
acum uşor poticnit. Oamenii ăștia voiau să i se 
opună Marelui Duce Orso. Ceea ce însemna că 
erau ori nebuni, ori nu aveau de ales. El din care 
categorie făcea parte? 

Răspunsul era la îndemână. Nu vedea de ce n-ar 
putea să fie și una, și alta. 


Lăsat pe dinafară 


Cuţitul Prietenosului fulgera și sclipea. De 
douăzeci de ori pe o parte și de douăzeci pe partea 
cealaltă, se freca de piatră cu șuierături ascuţite. 
Nimic nu putea fi mai rău decât un cuţit bont, așa 
că pușcăriașul surâse când încercă tăișul și-i simţi 
asperitatea rece în vârful degetului. Da, acum era 
ascuțit așa cum trebuie. 

— Casa de Huzur a lui Cardotti este fostul palat 
al unui negustor, spunea Vitari, pe un ton calm și 
rece. E făcută din lemn, ca mai toate construcțiile 
din Sipani. Trei laturi mărginesc o curte 
interioară, iar în spate dă spre Al Optulea Canal. 

Puseseră o masă lungă în bucătăria din spatele 
magaziei şi acum stăteau toţi șase în jurul ei; 
Murcatto și Fiori, Day și Morveer, Cosca și Vitari. 
Pe masă se afla macheta unei clădiri din lemn, cu 


o curte interioară. Prietenosul socoti că macheta 
era făcută la scară de unu la treizeci și șase, deși 
nu prea avea cum să știe cu precizie, iar lui îi 
plăcea precizia extrem de mult. 

Vitari îşi trecu vârful degetului de-a lungul 
ferestrelor de pe o latură a micuţei clădiri. 

— La parter sunt bucătăriile și anexele, o sală 
pentru fumatul de pleavă și ierburi și o alta unde 
se joacă zaruri şi cărți. 

Prietenosul își apăsă palma pe buzunarul 
cămășii, ușurat să simtă conturul propriilor 
zaruri, ghemuite la pieptul lui. 

— În colțurile din spate sunt două scări. La 
primul etaj se află treisprezece camere, unde se 
întrețin oaspeţii... 

— Adică unde şi-o trag, o întrerupse Cosca. 
Suntem adulți, haide să spunem lucrurilor pe 
nume. 

Și ochii lui injectaţi rătăciră până la cele două 
sticle cu vin de pe raft. Prietenosul observase că 
făcuse o obsesie pentru sticlele alea. 

Degetul lui Vitari alunecă spre acoperișul 
machetei. 

— Iar la etajul superior sunt trei apartamente 
mari, unde și-o... trag oaspeţii cei mai importanți. 
Se spune că Apartamentul Regal din mijloc este 
demn de un împărat. 

— Înseamnă că Ario ar putea să-l considere 
demn de el, mârâi Murcatto. 

Grupul lor se mărise: acum nu mai erau cinci, ci 


șapte. Aşa că Prietenosul tăie două pâini în câte 
paisprezece felii, în pârâit de cuţit și nori de făină. 
Douăzeci și opt de felii, câte patru pentru fiecare. 
Murcatto va mânca mai puţin, dar va mânca Day 
și ce-i va rămâne ei. Prietenosul nu putea să 
suporte să vadă vreo felie de pâine irosită. 

— Eider zice că Ario și Foscar vor avea treizeci, 
patruzeci de oaspeţi. Unii dintre ei vor avea arme, 
dar niciun chef de luptă. Vor mai fi acolo și șase 
gărzi. 

— O credeţi? 

Întrebarea avea accentul greoi al lui Fiori. 

— Se pot întâmpla lucruri neașteptate, dar Eider 
nu ne minte. 

— Avem nevoie de mai mulţi luptători ca să 
atacăm atâţia oameni. 

— De asasini avem noi nevoie, se băgă în vorbă 
Cosca. Zău, haideţi să nu ne mai ascundem după 
cuvinte. 

— Ne trebuie cam douăzeci, se auzi vocea dură 
a lui Murcatto. Pe lângă voi trei. 

Deci douăzeci și trei în total. Interesant număr. 
Prietenosul întredeschise ușa cuptorului vechi şi 
aburul fierbinte îl izbi în față. Douăzeci și trei nu 
se putea împărți decât la unu. Altfel nu. Nu 
existau jumătăţi de măsură. Numărul ăsta 
semăna cu Murcatto. Își înfășură o cârpă pe mână 
şi scoase oala uriaşă. Numerele nu minţeau. În 
privința asta se deosebeau de oameni. 

— Cum băgăm acolo douăzeci de oameni fără să 


ne vadă nimeni? 

— Înăuntru se desfăşoară o petrecere, zise 
Vitari. Cu saltimbanci. Ai noștri. 

— Saltimbanci? 

— Suntem în Sipani. În orașul ăsta, un om din 
doi este fie saltimbanc, fie asasin. N-ar trebui să 
ne fie greu să găsim câţiva care să fie și una, și 
alta. 

Prietenosul nu era inclus în toate aceste planuri 
ale lor, dar nu îl deranja. Sajaam îi ceruse să se 
supună ordinelor lui Murcatto și nimic mai mult. 
Descoperise de ceva vreme că viaţa este mult mai 
ușoară dacă faci abstracție de ce vezi cu propriii 
tăi ochi. lar acum singura lui preocupare era 
tocana din cuptor. 

Băgă lingura în ea şi gustă. Bună. Patruzeci și 
unu de puncte din cincizeci. Aroma mâncării 
gătite, aburul care se ridica, sfârâitul lemnelor din 
cuptor- toate astea îi aduceau aminte de 
bucătăriile de la Fereală. De tocanele și supele și 
terciurile pe care le făceau în cazanele alea mari. 
Asta se întâmplase demult, când deasupra capului 
său erau infinit de multe tavane de piatră ca să-l 
apere, iar împărțirile nu ieșeau cu virgulă și 
lucrurile aveau o noimă. 

— Mai întâi Ario va vrea să bea, spunea acum 
Murcatto, şi să joace şi să facă pe grozavul în fața 
cretinilor ălora de pretind că i-ar fi prieteni. Și abia 
după aceea va fi condus în Apartamentul Regal. 

Pe buzele crăpate ale lui Cosca se lăbărță un 


rânjet obscen. 

— Unde îl vor aștepta târfele, nu-i așa? 

— Una brunetă și una roșcată, spuse Murcatto, 
schimbând cu  Vitari o privire plină de 
subinţelesuri. 

— Surpriză demnă de un împărat, chicoti bălos 
Cosca. 

— După moartea lui Ario, care se va petrece 
foarte repede, vom trece alături și-i vom face o 
vizită asemănătoare și lui Foscar. 

Acum Murcatto se încruntă la Morveer. 

— Probabil că vor chema gărzile sus ca să-i 
păzească în timp ce ei își fac de cap. Tu și cu Day 
vă veți ocupa de ele. 

— Oare? 

Meșterul de otrăvuri luă o scurtă pauză de la 
contemplarea propriilor unghii. 

— Evident, o sarcină demnă de talentele 
noastre. 

— Măcar acum ai grijă şi încearcă să nu otrăvești 
jumătate din oraș. Ar trebui să-i omorâm pe cei doi 
frați fără să atragem atenţia. Dar, dacă merge ceva 
rău, vor interveni artiștii. 

Bătrânul mercenar împunse macheta cu degetul 
care-i tremura. 

— Mai întâi trebuie să ocupați curtea și apoi 
scările. Dezarmaţi oaspeţii și băgaţi-i pe toţi într-o 
cameră. Cu amabilitate, firește, cu extrem de 
multă curtenie. Păstraţi-vă controlul. 

— Control! interveni Murcatto, lovind cu un 


deget înmănușat în faţa de masă. Cuvântul ăsta 
vreau să vă obsedeze minţile alea limitate ale 
voastre. Îl ucidem pe Ario, îl ucidem pe Foscar. 
Dacă vreunul dintre ceilalți vă dă cumva de furcă, 
faceţi ce trebuie, dar încercaţi să nu-i omorâți. 
Vom avea destule probleme şi fără o baie de sânge. 
Aţi priceput? 

Cosca își drese glasul. 

— Poate că un pahar m-ar ajuta să fiu mai... 

— Am priceput, vorbi Fiori peste el. Control și cât 
mai puţine victime. 

— Doar două, spuse Prietenosul, punând oala în 
mijlocul mesei. Una şi încă una şi atât. Mâncaţi! 

Luă polonicul și începu să le împartă tocana în 
castroane. 

Tare mult şi-ar fi dorit să poată oferi tuturor 
exact același număr de bucăţi de carne. Același 
număr de bucăți de morcov și de ceapă, același 
număr de păstăi de fasole. Dar până le-ar fi 
numărat, mâncarea s-ar fi răcit şi aflase din 
proprie experiență că o asemenea precizie îi 
deranja pe cei mai mulți dintre oameni. Din cauza 
asta se iscase odată o încăierare în sala de mese 
de la Fereală și atunci Prietenosul omorâse doi 
oameni şi tăiase mâna altuia. Acum nu voia să 
ucidă pe nimeni. Acum îi era foame. Așa că se 
mulțumi doar să pună fiecăruia același număr de 
polonice cu tocană și se strădui să-și înfrângă 
angoasele. 

— Mmm, tare bună! bolborosi Day, cu gura 


plină. Excelentă! mai ai? 

— Unde ai învăţat să gătești, prietene? îl întrebă 
Cosca. 

— Am lucrat trei ani în bucătăriile de la Fereală. 
M-a învăţat fostul bucătar-șef al ducelui de 
Borletta. 

— Ce căuta la închisoare? 

— Şi-a omorât nevasta și a tăiat-o şi a făcut-o 
tocană și a mâncat-o. 

În jurul mesei se așternu o tăcere îngrozită. Apoi 
Cosca tuși o dată. 

— Vreau să sper că în tocana asta n-a fiert 
nevasta nimănui, da? 

— Măcelarul mi-a zis că-i carne de miel și n-am 
niciun motiv să nu-l cred, spuse Prietenosul, 
apucându-și furculița. Nimeni nu vinde carne de 
om așa de ieftin. 

Era una dintre tăcerile acelea stânjenitoare care 
se lăsau de obicei atunci când Prietenosul spunea 
mai mult de trei cuvinte. Cosca își reveni primul și 
scoase un hohot forțat de râs. 

— Depinde de situație. Mi-aduc aminte când i- 
aminteşti, Monza? 

Ea îi aruncă o privire și mai mânioasă, dar nu 
reuși să-l oprească. 
la niște negustori de sclavi, dar tu te-ai gândit că 
am putea... 

— Bineînţeles! aproape că strigă Morveer. Foarte 


amuzant! Ce poate fi mai comic decât niște orfani 
trimişi în sclavie? 

Altă tăcere apăsătoare, în timpul căreia meșterul 
de otrăvuri și mercenarul își aruncară priviri 
ucigașe. Prietenosul văzuse privirile astea la 
Fereală. Atunci când soseau pușcăriași noi şi erau 
băgaţți în aceeași celulă cu deţinuţii vechi. Se 
întâmplă uneori ca doi oameni să se antipatizeze 
chiar din prima clipă. Ba, mai mult, se poate 
întâmpla să se urască. Pentru că sunt prea diferiți. 
Sau prea asemănători. Fireşte că aici, afară, era 
mai greu de anticipat o asemenea situație. Dar la 
Fereală, atunci când doi oameni își aruncau 
asemenea priviri, trebuia să fii convins că se va 
lăsa cu vărsare de sânge mai devreme sau mai 
târziu. 


Ceva de băut, ceva de băut, ceva de băut. 
Privirea lui Cosca se desprinse de pe chipul lui 
Morveer, păduchele ăla spilcuit, cobori asupra 
paharului lui plin cu vin, dădu o tură în jurul 
mesei, observând paharele celorlalți, se întoarse 
fără chef la halba lui dezgustătoare cu apă, se opri 
la sticla cu vin care rămase înșurubată acolo. Dacă 
s-ar arunca peste masă ar putea pune mâna pe 
ea. Oare cât ar apuca să bea înainte să-i fie smulsă 
din mâini? Puţini bărbaţi erau capabili să bea 
foarte repede dacă așa le-o cereau împrejurările... 

Atunci văzu că Prietenosul se uita țintă la el şi 
desluși ceva în ochii trişti, fără vlagă, de pușcăriaș - 


ceva ce-l făcu să se gândească mai bine. Era 
Nicomo Cosca, ce mama dracului! mai bine zis, 
fusese odată. Orașele se cutremuraseră și așa mai 
departe. Prea mulţi ani irosise fără să se mai 
gândească la nimic altceva decât la următorul 
pahar cu băutură. Venise vremea să privească mai 
departe în viitor. Măcar la paharul de după 
următorul pahar. Dar nu-i deloc ușor să te 
schimbi. 

Aproape că-și simţea sudoarea ţâșnindu-i din 
piele. Tâmplele îi pulsau, capul îi bubuia de 
durere. Își scărpină gâtul, dar nu reuşi decât să-şi 
întețească mâncărimea. Ştia că rânjește ca un 
craniu şi că vorbeşte mult prea mult. Însă ori 
zâmbea și vorbea, ori începea să zbiere până îi 
exploda ţeasta. 

— ...mi-ai salvat viața la asediul de la Muris, 
Monza, nu? La Muris a fost, da? 

Nici măcar nu ştia de unde vocea lui spartă mai 
găsea cuvintele. 

— Nemernicul ăla m-a atacat de nicăieri. O 
lovitură rapidă! 

Aproape că-și răsturnă cana cu apă cu degetul 
când încercă să demonstreze mișcarea. 

— Şi l-a și străpuns! Până-n inimă, vă jur! Mi-a 
salvat viața. La Muris. Mi-a salvat... viaţa... 

Mai că-și dorea acum să-l fi lăsat să moară. 
Bucătăria se învârtea în jurul lui, se legăna, se 
dădea peste cap, ca o corabie într-o furtună 
nimicitoare. Se tot aștepta să vadă cum vinul sare 


din pahare, cum tocana răbufnește din castroane, 
cum farfuriile alunecă și cad de pe masa înclinată. 
Ştia bine că furtuna aceea era doar în capul lui, 
dar tot se agăța strâns de mobile ori de câte ori i 
se părea că încăperea s-ar balansa mai violent. 

— „..şi n-ar fi fost atât de rău, dacă n-ar fi făcut- 
o din nou și a doua zi. Am primit o săgeată în umăr 
și am căzut în afurisitul ăla de șanț cu apă. M-au 
văzut toți. Ambele tabere m-au văzut. Una e să mă 
fac de râs în fața prietenilor, dar în fața 
dușmanilor... 

— N-a fost chiar așa. 

Cosca se uită chiorâș peste masă, la Monza. 

— Serios? 

Deși trebuia să recunoască faptul că abia dacă 
mai ținea minte ultima propoziţie rostită acum, 
darămite evenimentele din timpul unui asediu 
petrecut acum mai bine de zece ani înecaţi în 
băutură. 

— Eu eram în şanţ, spuse Monza, și tu ai sărit 
să mă scoţi de acolo. Ţi-ai riscat viaţa și atunci te- 
a nimerit săgeata. 

— Mi se pare extrem de puţin probabil să fi făcut 
eu așa ceva. 

Îi era greu să se gândească la altceva decât la 
această nevoie stringentă de băutură. 

— Dar trebuie să mărturisesc că nu-mi prea 
amintesc toate detaliile. Dacă vreunul dintre voi ar 
binevoi să-mi dea vinul, atunci aș putea să... 

— Destul! 


Avea aceeași privire ca în trecut, când îl scotea 
cu forța din câte o tavernă. Numai că acum era 
mai furioasă, mai pătrunzătoare şi mult mai 
dezamăgită. 

— Am cinci oameni de omorât și n-am timp să 
mai salvez pe cineva. Cu atât mai puţin de propria 
lui imbecilitate. N-am nevoie de bețivi. 

Amuţiţi, ceilalți se uitau la el cum transpiră. 

— Nu-s beţiv! croncăni Cosca. Pur și simplu îmi 
place gustul vinului. Atât de mult îmi place, că mă 
apucă năbădăile dacă nu beau câteva ceasuri. 

Încăperea începu iarăşi să se învârtească în jurul 
lui și el se apucă strâns de furculiță ca să-și țină 
echilibrul. Ceilalţi începură să chicotească, iar el 
le dorea să râdă cât mai pot, pentru că 
întotdeauna Nicomo Cosca râdea la urmă. Cu 
condiţia să nu-i fie rău, firește. 


Morveer se simțea lăsat pe dinafară. Nu mai 
trebuie să spunem că era un cozeur de excepţie, 
însă doar atunci când se afla între patru ochi cu 
persoana cu care discuta. Niciodată nu se simţise 
în largul lui în grupuri mai mari. lar scena de 
acum îl făcea să retrăiască amintiri neplăcute, din 
sufrageria orfelinatului, unde copiii mai mari se 
distraseră aruncând în el cu mâncare - terifiant 
preludiu pentru înjurăturile șoptite, bătăile și 
celelalte torturi din întunericul dormitoarelor. 

Nu-l făceau să se simtă mai bine nici cei doi 
secunzi ai lui Murcatto, despre a căror angajare el 


nu fusese consultat nici măcar la modul cel mai 
superficial. Shylo Vitari era o torționară și o 
turnătoare, extrem de competentă, dar cu o 
personalitate mult prea acidă. Mai lucrase cu ea 
pe vremuri, iar experiența aceea nu fusese dintre 
cele mai fericite. Ideea de a pricinui cuiva durere 
cu  propriile-ți mâini i se părea profund 
respingătoare lui Morveer. Însă Vitari cunoștea 
toate cotloanele din Sipani, așa că trebuia să o 
suporte. Deocamdată. 

Nicomo Cosca era infinit mai rău. Un mercenar 
căruia îi mersese vestea despre firea lui 
distructivă, perfidă şi capricioasă. Un mercenar 
fără scrupule şi fără principii, care urmărea în 
permanenţă propriul profit. Un beţiv, un depravat, 
un curvar, cu stăpânirea de sine a unui câine 
turbat. Un recidivist umflat în pene, cu o părere 
incredibil de bună despre sine însuși, Cosca era 
exact opusul lui Morveer. Însă ceilalți nu numai 
că-i destăinuiseră toate planurile lor acestui 
element periculos și imprevizibil, dar parcă îi și 
făceau curte acestei epave de om. Chiar şi Day, 
asistenta lui personală, chicotea ca zănatica la 
glumele lui- evident, atunci când nu avea gura 
plină, ceea ce, s-o recunoaștem, se întâmpla destul 
de rar. 

— ...un grup de criminali ghemuiţi în jurul unei 
mese într-o magazie abandonată? cugeta Cosca, 
rostogolindu-și ochii la ceilalți. Discutând despre 
măști și deghizări și arme? Nu-mi dau seama cum 


de a ajuns într-un asemenea anturaj un om de 
calibrul meu. Ai zice că m-au împins aici niște forțe 
necurate! 

— Perfect de acord! îl întrerupse Morveer, pe un 
ton strident. Nici eu n-aș îndura vreodată o astfel 
de pată pe conștiință! Tocmai de aceea am pus în 
castroanele voastre un extract de floarea- 
văduvelor. Sper să vă bucurațţi de ultimele voastre 
clipe agonizante! 

Șase perechi de ochi se încruntară la el. 

— Glumesc, desigur, croncăni el, dându-și 
numaidecât seama că incursiunea lui pe tărâmul 
conversațţiei eșuase lamentabil. 

Fiori oftă prelung. Murcatto își pipăi un canin cu 
limba. Day se încruntă la castronul cu tocană. 

— Am primit pumni în nas mult mai amuzanți 
decât gluma ta, spuse Vitari. 

— Umor de meşter în ale otrăvurilor, zise şi 
Cosca, uitându-se urât peste masă. 

Din păcate, efectul căutăturii lui ucigașe a fost 
oarecum alterat de zăngănitul furculiței din mâna- 
i apucată de tremurici. 

— O iubită mi-a murit otrăvită. De atunci nu 
simt decât dezgust pentru profesiunea ta. Și 
pentru cei care o practică, evident. 

— Nu te poți aștepta să-mi asum răspunderea 
pentru acţiunile tuturor celor care practică aceeași 
profesiune ca mine. 

Morveer îşi zise că ar fi mai bine să nu 
amintească faptul că, în urmă cu vreo paisprezece 


ani, el însuși fusese angajat de Marea Ducesă 
Sefeline de Ospria ca să-l asasineze pe Nicomo 
Cosca. Îl deranja din ce în ce mai mult că nu-și 
atinsese ţinta şi o omorâse doar pe amanta 
acestuia. 

— Strivesc viespi ori de câte ori le văd, indiferent 
dacă m-au înțepat sau nu. După părerea mea, 
oamenii ca tine- dacă vă pot numi oameni- 
sunteţi în egală măsură vrednici de cel mai mare 
dispreţ. Cel care se ocupă cu otrăvuri este cel mai 
mârșav dintre lași. 

— Numai beţivul îl mai întrece! replică Morveer, 
încrețindu-și buza superioară. O asemenea 
dejecție umană ar putea stârni milă, dacă nu ar fi 
atât de respingătoare. La fel ca porumbelul 
călător, bețivul se întoarce iar și iar la sticla lui, 
pentru că nu se poate schimba. Aceasta este 
evadarea lui din suferinţele pe care le lasă în urmă. 
Pentru el, lumea celor treji este ticsită cu vechi 
eşecuri și noi temeri care îi sufocă. lată portretul 
unui adevărat laș. 

Ridică paharul și sorbi lung și satisfăcut din vin. 
Nu era obişnuit să bea repede și simţi că-i vine să 
vomite, dar reuși totuși să schițeze un zâmbet 
dezgustat. 

Urmărindu-l cum înghite vinul, Cosca se apucă 
atât de strâns de marginea mesei, că i se albiră 
degetele subțiri. 

— Nu înţelegi nimic. Aș putea să mă las de băut 
oricând vreau. De fapt, chiar m-am hotărât să o 


fac. Și am să ţi-o dovedesc. 

Și mercenarul ridică una dintre mâinile care-i 
tremurau îngrozitor de tare. 

— Doar o jumătate de pahar să mai beau ca să- 
mi potolesc tremurul ăsta blestemat! 

Tensiunea se risipi și ceilalți începură să râdă. 
Doar Morveer surprinse privirea ucigașă a lui 
Cosca. Sigur, acum bătrânul alcoolic părea la fel 
de inofensiv ca prostul satului, dar pe vremuri 
fusese considerat unul dintre cei mai periculoși 
oameni din Styria. Ar fi fost o nebunie să nu-l ia 
în serios, iar Morveer numai nebun nu era. Așa 
cum nu mai era nici orfanul acela de demult care 
plânsese în hohote după mama lui, în timp ce era 
lovit cu picioarele. 

Prudenţța mereu pe primul loc. 


Monza stătea calmă, nu vorbea mai mult decât 
era nevoie şi mânca încă şi mai puţin. Îi era şi greu 
să mânuiască cuțitul cu mâna înmănușată. Se 
așezase în capul mesei, izolându-se astfel de 
ceilalți. Distanţa pe care generalul trebuia s-o 
păstreze față de soldații lui, patronul față de 
simbriașii lui, femeia urmărită față de toată 
lumea - dacă avea cât de cât minte. Nici nu era 
greu. Ani buni păstrase distanța față de restul 
lumii, lăsându-l pe Benna să vorbească și să râdă 
și să fie simpatic. Comandantul nu-și poate 
permite să fie simpatic. Mai cu seamă atunci când 
e femeie. Fiori se tot uita la ea, dar Monza refuza 


să-i întâlnească privirea. Făcuse o greșeală în 
Westport, iar greșeala asta era semn de slăbiciune. 
Nu avea de gând să o repete. 

— Voi doi parcă vă știți de ceva vreme, spunea 
acum Fiori, privind când la ea, când la Cosca. 
Sunteţi prieteni vechi, nu-i aşa? 

— Rude, mai degrabă! exclamă bătrânul 
mercenar agitând tare furculița și mare mirare 
dacă nu avea să scoată ochiul cuiva. Am luptat 
umăr la umăr în calitatea noastră de iluștri 
membri ai celor O Mie de Săbii, cea mai cunoscută 
brigadă de mercenari din tot Cercul Lumii! 

Monza se încruntă la el. Toate poveștile astea 
afurisite ale lui îi aminteau de fapte și alegeri pe 
care ar fi preferat să le știe îngropate în trecut. 

— Ne-am luptat de-a lungul şi de-a latul Styriei, 
pe vremea când Sazine ne era general. Ce vremuri 
minunate pentru viața de mercenar! Înainte ca 
lucrurile să se... complice. 

— Adică să devină mai violente, asta vrei să zici, 
pufni Vitari. 

— Alte cuvinte, același lucru. Pe vremea aia 
oamenii erau mai bogaţi și se speriau mai ușor şi 
zidurile nu erau așa de înalte. Și apoi Sazine a fost 
lovit de o săgeată în braț și după aia și-a pierdut 
brațul și după aia a murit şi eu am fost ales în locul 
lui, spuse Cosca, jucându-se cu furculița în 
tocană. Când am îngropat bestia aia bătrână, mi- 
am dat seama că munca de mercenar este mult 
prea grea și, ca majoritatea oamenilor de valoare, 


eu îmi doream să muncesc cât mai puţin posibil. 

Îi aruncă Monzei un rânjet neliniștit şi continuă: 

— Aşa că noi am rupt brigada în două. 

— Tu singur ai rupt brigada în două. 

— Eu am luat o jumătate, iar Monzcarro și 
fratele ei, Benna, au luat-o pe cealaltă. Și am 
răspândit zvonul că ne-am certat și ne-am 
despărțit. Apoi ne-am oferit serviciile tuturor - şi 
dintr-o tabără, și din cealaltă - și erau mulţi care 
voiau să ne angajeze. Şi după aia ne-am prefăcut 
că ne-am lupta între noi. 

— V-aţi prefăcut? murmură Fiori. 

Chiar dacă tremurau foarte tare, cuțitul și 
furculița lui Cosca se încrucișară în aer. 

— Mergeam săptămâni în șir, timp în care 
prădam tot ce întâlneam în cale. Încăierările dintre 
noi erau doar de fațadă. Și apoi plecam, mult mai 
bogaţi, dar de asemenea teferi și nevătămaţi cu 
toții. Mă rog, unii poate că au fost răniți. Dar toată 
povestea a fost la fel de bănoasă ca una reală. Ba 
chiar am pus la cale și câteva bătălii în toată 
regula, mai ţii minte? 

— Da. 

— Până când Monza a făcut o înţelegere cu 
Marele Duce Orso de Talins și a hotărât că nu mai 
vrea lupte false. Până când a hotărât să lanseze 
atacuri reale, cu săbii bine ascuţite și folosite la 
modul cel mai serios. Până când te-ai hotărât să 
întorci foaia, nu-i așa, Monza? Mare păcat că nu 
mi-ai spus niciodată că nu te mai prefăceai. Mi-aș 


fi putut avertiza băieţii şi aş fi salvat câteva vieţi în 
ziua aia. 

— Băieţii tăi, pufni Monza. Nu mai pretinde că 
ti-ar fi păsat de altcineva în afară de tine însuți. 

— Nu-i adevărat. Au fost câțiva oameni pe care 
i-am apreciat în mod deosebit. Dar nu am profitat 
de asta. Şi nici ei. 

Cosca nu-și dezlipise ochii înroşiți de pe chipul 
Monzei. 

— Care dintre oamenii tăi te-a trădat? 
Credinciosul Carpi, nu-i așa? Se pare că nu era 
chiar atât de credincios, ce zici? 

— A fost cât de credincios era nevoie. Până când 
m-a înjunghiat pe la spate. 

— Precis că acum a ajuns pe scaunul de 
comandant, nu? 

— Am auzit că a reușit să-şi îndese curul ăla gras 
pe el. 

— La fel cum ţi l-ai așezat tu pe al tău - mult mai 
slăbănog, evident - după dispariţia mea. Însă el nu 
ar fi putut face nimic fără aprobarea anumitor 
căpitani, corect? Buni băieți, căpitanii ăia! 
Nemernicul de Andiche! Lipitoarea aia de Sesaria! 
Viermele ăla rânjit de Victus! Porcii ăștia 
nemâncațţi au fost de partea ta? 

— Erau prea ocupați să stea cu râturile în 
troacă. Sunt convinsă că m-au trădat toţi, la fel 
cum te-au trădat și pe tine. Nu-mi spui nimic nou. 

— La final nu te alegi cu nicio mulțumire. Nici 
pentru victoriile pe care le-aţi obținut împreună. 


Nici pentru banii pe care i-au băgat în buzunare 
datorită ţie. Şi se plictisesc la un moment dat. lar 
când dau cu nasul de ceva mai bun... 

Însă Monza își pierduse răbdarea. Un 
comandant nu-și putea permite să pară 
sentimental. Cu atât mai puţin dacă respectivul 
comandant este femeie. 

— Te lauzi că te pricepi la oameni, Cosca. 
Tocmai de-aia nu pricep eu cum de ai ajuns un 
betiv fără un chior în buzunar. Minţi dacă spui că 
nu ţi-am dat o mie de șanse. Le-ai irosit pe toate, 
exact la fel cum ai irosit tot ce ai avut la viaţa ta. 
Pe mine mă interesează un singur lucru - ai de 
gând să o irosești și pe asta? Poţi să faci dracului 
ce-ţi cer eu? Sau te încăpățânezi să-mi fii dușman? 

Pe buzele lui Cosca apăru umbra unui surâs plin 
de tristeţe. 

— În meseria noastră, dușmanii sunt motive de 
mândrie. Dacă noi doi am învățat ceva din 
experienţele trecute, atunci știm că de prieteni 
trebuie să ne ferim. Complimente bucătarului! 

Își aruncă furculita în castron și părăsi bucătăria 
păşind țanțoş şi aproape în linie dreaptă. 

Monza se uită urât la chipurile morocănoase ale 
celor rămași în jurul mesei. 

Niciodată să nu te temi de dușmani, a scris 
Veturio, dar de prieteni să-ţi fie mereu frică. 


Câţiva oameni răi 


În magazie era curent ca într-o peșteră. Lumina 
rece intra prin spărturile obloanelor și trasa dungi 
strălucitoare pe scândurile prăfuite, peste lăzile 
goale stivuite într-un colț, peste masa veche din 
mijloc. Fiori se așeză pe un scaun șubred de lângă 
ea. Simţi în gambă apăsarea cuțitului dăruit de 
Monza şi pe care acum îl purta în cizmă. Să-i 
amintească în permanență pentru ce anume 
fusese angajat. Se pare că aici viața era mult mai 
infectă şi mai periculoasă decât acasă, în Nord. În 
loc să devină un om mai bun, o apucase în direcție 
opusă şi mergea tot mai repede. 

Așadar, de ce mama naibii nu pleca? Pentru că 
o voia pe Monza? Trebuia să recunoască adevărul 
acesta, iar faptul că, de la întâmplarea din 
Westport, ea îl trata cu răceală îl făcea doar să o 
dorească și mai tare. Pentru că voia banii? Și asta. 
Cu bani se cumpără lucruri. Pentru că avea nevoie 
de lucru? Avea. Pentru că era bun la ce făcea? Era. 

Pentru că-i plăcea ce făcea? 

Fiori se încruntă. Există oameni care pur și 
simplu nu sunt construiți să facă bine și începuse 
să creadă că făcea parte dintre aceştia. Cu fiecare 
zi care trecea devenea tot mai puţin convins că 
povestea aia cu omul mai bun merita eforturile lui. 

Zgomotul unei uși îl smulse din gânduri. 
Treptele din lemn scârțâiră sub pașii apăsaţi ai 


mercenarului care cobora din încăperile unde își 
făcuseră paturile. Îşi scărpina încet spuzeala roșie 
de pe gât. 

— "'Neaţa! 

Bătrânul mercenar căscă cu poftă. 

— Chiar că-i dimineaţă! Nici nu-mi aduc aminte 
când m-am mai sculat la ora asta. Faină cămașă! 

Fiori se trase de mânecă. Mătase neagră, cu 
nasturi din os lustruit și tigheluri frumoase la 
manşete. Mult prea elegantă pentru gustul lui, dar 
îi plăcuse Monzei. 

— N-am observat. 

— Mă dădeam în vânt după hainele elegante. 

Cosca se prăbuși într-un scaun șubred în 
apropiere de Fiori. 

— La fel şi fratele Monzei. Dacă-mi aduc bine 
aminte, avea și el o cămașă exact ca asta. 

Fiori nu știa unde voia să ajungă ticălosul ăla 
bătrân, dar era sigur că nu-i plăcea drumul pe 
care o apucase conversaţia. 

— Şi? 

— Ţi-a povestit despre fratele ei, nu-i așa? 

Cosca avea un zâmbet ciudat pe buze, ca şi când 
el ar fi știut ceva și Fiori nu. 

— Mi-a spus că a murit. 

— Așa se pare. 

— Mi-a spus că e supărată din cauza asta. 

— Evident. 

— Mai trebuie să aflu și altceva? 

— Eu zic că toţi avem mai multe de aflat. Dar am 


s-o las pe ea să-ţi spună. 

— Unde este? se răsti Fiori, ajuns la limita 
răbdării. 

— Monza? 

— Dar cine? 

— Nu vrea să vadă pe nimeni dacă nu este 
neapărată nevoie. Dar nu-ţi face griji. Am angajat 
luptători din tot Cercul Lumii. Şi câţiva artiști. Ai 
vreo problemă cu faptul că mă ocup eu acum de 
organizare? 

Fiori avea o droaie de probleme cu faptul acela. 
Era clar că mult timp Cosca nu se ocupase decât 
de sticlele cu băutură. După ce Sângerosul Nouă 
îi omorâse fratele şi îi tăiase capul şi îl înfipsese în 
vârful steagului, tatăl lor se dedase băuturii și îl 
apucaseră crizele de furie şi tremuriciul. Nu mai 
făcea alegeri bune, pierduse respectul oamenilor 
lui, îşi irosise toată agoniseala și apoi murise, 
lăsându-i doar amintiri amare lui Fiori. 

— Nu am încredere în omul care bea, mârâi el, 
fără să-şi bată capul cu eufemismele. Omul se 
apucă mai întâi de băut, după aia se înmoaie și 
după aia își pierde minţile. 

Cosca dădu cu tristeţe din cap. 

— Ai luat-o de-a-ndoaselea. Mai întâi omul își 
pierde mințile, după aia se înmoaie și abia după 
aia se apucă de băut. Sticla este simptomul, nu 
cauza. Însă, deşi mă emoţionează profund grija ta 
faţă de mine, te asigur că nu trebuie să-ți faci griji. 
Astăzi mă simt mult mai bine! 


Întinse mâinile deasupra mesei. Şi, da, nu-i mai 
tremurau chiar atât de rău. Nici vorbă de 
zvâcnetele alea violente. 

— Am să-mi recapăt forma maximă cât ai bate 
din palme. 

— Abia aştept să văd minunea asta. 

Era Vitari, care ieşise din bucătărie. 

— Și noi, Shylo! exclamă Cosca, dându-i o palmă 
lui Fiori peste braţ. Dar am vorbit destul despre 
mine! la spune-mi, ce criminali, borfași, bătăuși și 
alte asemenea jeguri umane ai scos din cotloanele 
noroioase ale bătrânului Sipani? câți artiști care 
să ştie să se lupte ai să ne supui atenţiei? 
Muzicanţi ucigași? Dansatori asasini? Cântăreţi 
spadasini? Jongleri... jongleri... 

— Sângeroși? îl ajută Fiori. 

Zâmbetul lui Cosca se lăbărță și mai mult. 

— Concis și la obiect ca întotdeauna. 

— Concis? 

— Scurt, îi explică Vitari, care se aşeză pe 
ultimul scaun și despături o foaie de hârtie pe care 
o întinse pe masă. Am găsit un grup de 
instrumentiști care cântă pe mărunţiș lângă 
docuri. De fapt, cred că câștigă mai mult furând 
din buzunarele trecătorilor, decât cântându-le 
serenade. 

— Băieți inventivi şi pricepuţi la bătaie, da? 
Bravo, exact ce ne trebuie! 

Cosca își întinse gâtul uscat, aidoma unui cocoș 
care se pregătește să cânte cucurigu. 


— Intră! 

Ușa se deschise cu un scârţțâit prelung și 
vătămător pentru urechi. În pragul ei se aflau cinci 
bărbaţi care ar fi fost consideraţi niște brute chiar 
și în ţinuturile natale ale lui Fiori. Păr slinos. 
Obraji ciupiți de vărsat. Zdrenţe. Ochi agitaţi, 
înguști și bănuitori. Instrumente murdare strânse 
în mâini jegoase. Se apropiară încet de masă. Unul 
se scărpina la socoteală, altul se scobea într-o 
nară cu băţul de la tobă. 

— Voi sunteţi...? îi invită Cosca să se prezinte. 

— O formaţie, răspunse cel aflat mai aproape. 

— Şi formaţia voastră are un nume? 

Cei cinci se priviră nedumeriţi. 

— Nu. De ce să aibă? 

— Atunci, dacă sunteţi buni, spuneţi-ne cum vă 
cheamă pe voi. Menţionaţi și specializarea voastră, 
atât ca muzicanți, cât şi ca luptători. 

— Pe mine mă cheamă Solter. Cânt la tobă și la 
ghioagă. 

Individul își dădu puţin haina la o parte, lăsând 
să se vadă luciul trist al fierului. Apoi adăugă: 

— Dacă e să v-o zic pe șleau, mi-s mai bun cu 
ghioaga. 

— Eu sunt Morc, zise următorul. Cimpoi și 
hanger. 

— Olopin. Corn și baros. 

— Și pe mine tot Olopin mă cheamă, zise cel de 
alături, arătându-l cu degetul pe cel cu cornul și 
barosul. Îs frate cu ipochimenu” ăsta. Scripcă și 


cuțite. 

Și scoase dintr-o mânecă o pereche de cuțite 
lungi pe care începu să le învârtească printre 
degete. 

Următorul avea nasul spart într-un hal fără de 
hal. Fiori nu mai văzuse niciodată așa ceva și el 
văzuse multe. 

— Gurpi. Lăută şi lăută. 

— Te baţi cu lăuta? îl întrebă Cosca. 

— Mi ţi-i pălesc iaca-șa. 

Și individul le demonstră, făcând o mișcare 
piezișă, după care zâmbi fălos, dezvelind două 
șiruri de dinţi căcănii. 

— Ascunsei un topor mare înăuntru. 

— Au! Atunci, cântaţi-ne ceva, prieteni. Ceva 
vesel! 

Fiori nu se pricepea deloc la muzică, dar până și 
el reuși să-și dea seama că instrumentiștii aceia 
erau de toată jena. Toba bătea în contratimp. 
Cimpoiul scotea sunete discordante, iar lăuta, 
înfundate, poate din cauza fiarelor dinăuntru. Dar 
Cosca închisese ochii și dădea satisfăcut din cap, 
de parcă neam de neamul lui nu mai auzise o 
muzică atât de dulce. 

— Pe viața mea, câte talente aveţi, măi, băieţi! 
strigă el după câteva măsuri, oprind tărăboiul. Vă 
angajăm, pe toți vă angajăm. Vă dăm fiecăruia câte 
patruzeci de mărci doar pentru treabă de o seară. 

— Patruj... dă mărci... dă căciulă? se bâlbâi 
toboșarul. 


— Vă veţi primi banii la sfârșit. Dar trebuie să vă 
avertizez că nu-i ușor. Cu siguranţă vi se va cere 
să vă luptaţi, poate chiar să cântați. lar 
spectacolul vostru va trebui să le fie fatal 
dușmanilor noștri. Credeţi că vă puteţi lua un 
asemenea angajament? 

— Pentru patruj dă mărci dă căciulă? 

Acum rânjeau toţi cu gurile până la urechi. 

— Da, domnule, ni-l luăm, cum să nu ni-l luăm 
pe ăla, angamamentu' ăla de-l ziceţi. La banii ăștia 
nu mai avem nicio frică. 

— Buni băieţi! Acum, duceţi-vă pe drumul 
vostru. Ştim unde să vă găsim. 

Muzicanţii se întoarseră să iasă din cameră și 
Vitari le șopti camarazilor ei: 

— Hâdă adunătură de bandiți! 

— Ăsta-i unul dintre avantajele unui bal mascat, 
răspunse Cosca pe un ton coborât. Bagă-i într-o 
mulțime pestriță și n-o să-și dea nimeni seama ce 
hram poartă. 

Lui Fiori nu-i convenea ideea că va fi nevoit să- 
și pună viaţa în mâinile acelor indivizi. 

— Dar precis că își vor da seama că nu cântă 
bine. 

Cosca pufni: 

— Lumea nu se duce la Casa lui Cardotti ca să 
asculte muzică. 

— Totuși, n-ar fi trebuit să-i vedem și cum luptă? 

— Dacă se luptă așa cum cântă, nu avem de ce 
să ne facem griji. 


— Păi, sună ca naiba. 

— Cântă ca niște dementi. Dacă avem noroc, se 
vor lupta tot așa. 

— Dar nu-i... 

— În ruptul capului n-aș fi crezut că ești atât de 
mofturos și pisălog, spuse Cosca, privindu-l pe 
Fiori peste nasul lui cel lung. Trebuie să înveţi să 
te şi distrezi puţin, prietene. Toate victoriile 
importante se obțin cu energie și patos! 

— Cu ce? 

— Cu entuziasm, îi traduse din nou Vitari. 

— Și cu bucurie, spuse Cosca. Şi trebuie să 
profiți de orice ocazie. 

— Tu ce pricepi din toată aiureala asta? o 
întrebă Fiori pe Vitari. Din chestia asta cu energia 
și cu... ce-a mai zis el acolo? 

— Dacă planul merge cum trebuie, atunci îi vom 
separa pe Ario şi Foscar de ceilalți și... 

Acum Vitari pocni cu zgomot din degete. 

— ..„.„şi nu va mai conta cine zdrăngănește la 
lăută. Mai avem foarte puţin timp. Doar patru zile 
până când mai-marii şi mai-bunii Styriei vor sosi 
în Sipani pentru reuniunea lor. Într-o lume ideală, 
aș fi avut vreme să găsesc oameni mai buni. Însă 
lumea noastră numai ideală nu este. 

Cosca scoase un geamăt gutural. 

— Bineînţeles că nu este. Dar să nu ne 
descurajăm - va merge totul ca pe roate! Dacă aș 
căpăta acum un pahar cu vin, l-aş bea și imediat 
am porni... 


— Fără vin! mârâi Vitari. 

— Nu-i a bună când omul nici gâtul nu poate să 
și-l ude. 

Bătrânul mercenar se aplecă spre Fiori atât de 
mult, încât nordicul ar fi putut să-i numere vasele 
de sânge sparte din obraji. 

— Viaţa nu-i decât un ocean de mâhniri, 
prietene. Intră! 

Următorul candidat abia reuși să între prin ușa 
magaziei, atât de mare era. Cu câteva degete mai 
înalt decât Fiori, dar mult mai corpolent. Fălcile-i 
umflate erau acoperite cu barbă ţepoasă și deasă 
și în creștet avea un smoc de bucle cărunte, deși 
nu părea deloc în vârstă. Își frământa mâinile 
uriaşe în timp ce se apropia de masă- ușor 
cocoșat, de parcă i-ar fi fost ruşine de statura lui 
mătăhăloasă. Scândurile podelei se văicăreau 
jalnic sub apăsarea cizmelor lui mari. 

Cosca fluieră admirativ. 

— Vai de mine și de mine, ce mai colos! 

— L-am găsit într-o tavernă de lângă Primul 
Canal, zise Vitari. Muci de beat, dar toţi erau prea 
sperațţi și nu îndrăzneau să-l dea afară. Abia dacă 
bunghește ceva styriană. 

Cosca se aplecă spre Fiori. 

— Ce zici? Te ocupi tu de el? Poate face parte din 
frăția Nordului. 

Fiori nu-și amintea să fi fost cine știe ce frăție 
acolo, în ţinuturile acelea friguroase, dar merita să 
încerce. De atât de multă vreme nu mai vorbise în 


limba maternă, încât vorbele i se păreau acum 
străine. 

— Cum te cheamă, prietene? 

Uriașul păru surprins să audă limba nordică. 

— Suru’, răspunse el, ducând mâna la păr. 
Numa’ culoarea asta o avui. 

— Și ce vânt te-a adus atât de departe de casa 
ta? 

— Venii să cat de lucru. 

— Ce fel de lucru? 

— Socot că orișice. 

— Chiar dacă presupune vărsare de sânge? 

— N-are-a face. Eşti din Nord? 

— Da. 

— Ai muian de sudic. 

Fiori se încruntă, își trase în jos manșetele 
elegante și-și ascunse mâinile sub masă. 

— Ei bine, află că nu sunt. Numele meu este 
Caul Fiori-îţi-dau. 

Surv’ bătu emoționat din gene. 

— Fiori? 

— Da. 

Simti un val de bucurie aflând că omul ăla auzise 
de numele lui. La urma urmei, încă mai avea ceva 
mândrie. 

— Ai auzit de mine? 

— Nu te luptaşi tu la Uffrith împreună cu 
Copoiu’? 

— Ba da. 

— Și cu Dow cel Negru? Bună treabă făcurătți, 


din câte auzii io! 

— Aşa a fost. Am cucerit orașul şi n-am pierdut 
decât vreo doi oameni. 

— Vreo doi oameni, zici, repetă uriașul, dând 
încet din cap, dar fără să-și desprindă privirea de 
pe chipul lui Fiori. Trebuie că fuse o treabă tare 
faină. 

— Ai dreptate. Copoiul a fost un comandant care 
știa să-şi păzească oamenii. Cred că-i cel mai bun 
comandant sub care am luptat. 

— Bine, zic. Dacă Copoiu' nu-i acilișea să mă 
comande, e o onoare să lupt umăr la umăr cu unu 
ca tine. 

— Că bine zici. Onoarea este de partea mea. Ne 
bucurăm să te avem în tabăra noastră. 

Și adăugă în styriană: 

— Îl luăm. 

— Eşti sigur? îl întrebă Cosca. Mă cam 
îngrijorează privirea lui... posacă. 

— Trebuie să înveţi să te și distrezi, mârâi Fiori. 
Unde ţi-e patosul? 

Vitari pufni în râs, iar Cosca își duse mâna la 
inimă. 

— Ahahaha! Înjunghiat cu propria-mi sabie! Mă 
rog, cred că-l putem accepta și pe micuțul tău 
prieten. Oare ce să facem noi acum cu doi nordici? 

Ridică un deget şi continuă: 

— Am putea să punem în scenă o reconstituire! 
O reluare a legendarului duel nordic - știi despre 
care vorbesc. Între Redutabilul, sau Temutul, sau 


cum îi ziceaţi... şi celălalt, că-mi scapă acum 
numele... 

Fiori simţi fiori pe şira spinării când spuse: 

— Sângerosul Nouă. 

— Ai auzit de el? 

— Am fost acolo. Chiar în centrul acțiunii. Am 
ținut un scut la marginea arenei. 

— Excelent! Înseamnă că vei putea să aduci un 
strop de acuratețe istorică acţiunii noastre. 

— Acurateţe? 

— Precizie, mârâi Vitari. 

— Atunci de ce mama dracului nu zici 
„precizie”? 

Dar Cosca era prea ocupat să se extazieze în fața 
propriei idei. 

— O scenă de violenţă! Domnii lui Ario vor fi în 
al nouălea cer de bucurie! Ce scuză mai bună 
pentru a purta armele la vedere? 

Din păcate, Fiori nu era chiar atât de 
impresionat. Asta însemna că ar fi trebuit să joace 
rolul bărbatului care i-a ucis fratele și pe care 
aproape că-l ucisese el însuși. Singurul lucru care- 
i convenea era că măcar nu va trebui să cânte la 
lăută. 

— Ce zice? mormăi Surv’ în nordică. 

— Că noi doi trebuie să ne prefacem că ne 
duelăm. 

— Prefacem? 

— Stiu ce crezi, dar ăștia de aici se prefac că ar 
face tot felul de aiureli. O să jucăm niţel teatru. Cu 


gesturi, nu cu vorbe. De distracție. 

— Nimica din arenă nu-i dă râs, spuse uriașul, 
fără să pară amuzat. 

— Aici este. Mai întâi ne prefacem că ne batem 
între noi. După aia poate o să ne batem de- 
adevăratelea cu alții. Patruzeci de mărci dacă te 
descurci. 

— În regulă. Întâi ne facem. După aia ne batem. 
Pricep. 

Suru’ îi aruncă lui Fiori o privire lungă și 
plictisită, după care ieși agale din magazie. 

— Următorul! zbieră Cosca. 

Pe ușă intră ţopăind un bărbat numai piele şi os, 
în izmene portocalii şi veston roșu. În mână avea o 
desagă mare. 

— Numele? 

— Sunt nimeni altul decât... 

Și aici se întrerupse cât să facă o plecăciune 
exagerată. 

— „„.Incredibilul Ronco! 

Sprâncenele lui Cosca se înălțară la fel de iute 
cum i se strânse inima lui Fiori. 

— Și eşti deopotrivă artist şi luptător? 

— Sunt unul și același lucru, domnii mei! spuse 
el, dând din cap către Cosca și Fiori. 

Apoi către Vitari: 

— Doamna mea! 

Și se întoarse încet, furişându-și mâna în desagă. 
Și se răsuci iute spre ei, cu o mână ridicată, cu 
obrajii umflați... 


Se auzi un foșnet și de pe buzele lui Ronco ţâșni 
o flacără strălucitoare. Fiori îi simţi arsura pe faţă. 
S-ar fi aruncat din scaun dacă ar fi avut timp, dar 
rămase înțepenit acolo- gâfâind și clipind des și 
holbând ochii, încercând să se reobișnuiască cu 
semiintunericul din magazie. Două rămășițe din 
focul acela mai jucau încă pe masă, una foarte 
aproape de degetele tremurânde ale lui Cosca. 
Apoi flăcările acelea micuţe sfârâiră și se stinseră, 
lăsând în urmă-le o duhoare care-i aduse fierea în 
gât lui Fiori. 

Incredibilul Roco își drese glasul. 

— Scuze. Demonstrația a fost un picuț mai 
viguroasă decât am vrut. 

— Dar al dracului de spectaculoasă! exclamă 
Cosca, suflând în fumul care-i acoperea faţa. 
Distractivă și mortală, nu încape nicio îndoială. 
Eşti angajat, domnule! Vei primi patruzeci de 
mărci pentru o singură seară. 

Omul zâmbi fericit. 

— Bucuros să vă pot fi de folos! 

Și acum plecăciunea i-a fost și mai adâncă. 

— Domnilor! Doamna mea! Acum îmi iau... 
rămas-bun! 

Ronco porni țanțoş spre ușă şi Fiori îl întrebă pe 
mercenar: 

— Eşti sigur? Nu-i tocmai prudent. Adică 
aducem focul într-o clădire din lemn? 

Cosca se uită din nou cruciș peste nas. 

— Aveam impresia că voi, nordicii, sunteţi 


numai furie și dinți stricaţi. Dacă se împute 
situaţia, atunci exact de focul ăla avem nevoie ca 
să contrabalanseze lucrurile. 

— Să le ce? 

— Niveleze, spuse Vitari. 

Proastă alegere. În munţii Nordului moartea era 
supranumită Marea Nivelatoare. 

— Un incendiu ar putea să ne niveleze pe toți şi, 
în caz că n-ai băgat de seamă, tembelul ăla nu era 
prea sigur pe ce face. Focul este mult prea 
periculos. 

— Focul este drăgălaș. Îl luăm. 

— Dar n-o să... 

— Of! exclamă Cosca, ridicând mâna ca să-l facă 
să tacă. 

— Ar trebui să... 

— Of! 

— Nu-mi spune că... 

— Of, am zis! La voi acolo nu există „of? 
Murcatto m-a pus să mă ocup de artiști și, cu tot 
respectul, asta înseamnă că eu sunt cel care 
hotărăște pe cine luăm. Nu ai drept de vot. Tu mai 
bine concentrează-te la spectacolul care să-i 
înveselească pe oaspeţii lui Ario. Mă ocup eu de 
restul. Ce părere ai? 

— Că ne îndreptăm spre dezastru pe cel mai 
scurt drum, spuse Fiori. 

— Ha! Dezastru! rânji Cosca. Abia aştept. Până 
atunci, pe cine mai trebuie să vedem? 

Vitari își ridică o sprânceană roșcovană la lista 


din față. 

— Barti şi Kummel- acrobaţi, echilibriști pe 
sârmă și artiști în aruncatul cuţitelor. 

Cosca îl înghionti pe Fiori drept în coaste. 

— l-auzi! Se pricep să meargă pe sârmă. Ei, ce 
riscuri mai găseşti şi aici? 


Pacificatorii 


Era una dintre puţinele zile senine în Orașul 
Negurilor. Aerul era curat și rece, cerul perfect 
albastru, iar Regele Uniunii era așteptat să dea 
semnalul de începere a reuniunii pentru 
negocierea păcii. O mulțime de gură-cască se 
îngrămădeau pe acoperișurile stricate, la 
geamurile murdare, în pragul ușilor strâmbe. Se 
înghesuiau în ambele șanțuri ale străzii largi- 
prostime multicoloră, împingându-se în rândurile 
de soldaţi crunțţi, în uniforme cenușii, trimişi acolo 
ca să-i împiedice pe curioși să avanseze. Zarva 
mulțimii umplea aerul. Mii de murmure, 
întrerupte ici şi colo de strigătele precupeţilor 
ambulanți, de urletele de avertizare, de ţipetele de 
entuziasm. Aceleași sunete pe care le face o 
armată înainte de bătălie. 

Așteptarea înfrigurată a momentului când va 
începe vărsarea de sânge. 

Nimeni nu dădea atenţie celor cinci siluete 
cocoțate pe acoperișul unei magazii dărăpănate. 


Fiori se uita în jos, cu mâinile atârnate peste 
parapet. Cosca își proptise nepăsător piciorul de 
zidăria crăpată şi își scărpina gâtul răpănos. Vitari 
îşi încrucișase braţele lungi pe piept și se sprijinea 
cu spatele de zid. Prietenosul stătea drept într-o 
parte, parcă pierdut într-o lume numai a lui. Pe 
Monza nu o liniștea prea mult faptul că Morveer și 
ucenica lui erau plecați cu treburile lor. Din prima 
clipă nu avusese deloc încredere în meșterul 
otrăvurilor. lar de la întâmplarea din Westport, 
încrederea îi scăzuse şi mai mult. Da, aceasta era 
oastea ei. Cu multă amărăciune, trase aer în piept, 
își trecu limba peste dinţi și scuipă peste capetele 
din stradă. 

Când Dumnezeu vrea să pedepsească un om, 
spuneau scrierile kantice, îi dă prieteni proști și 
dușmani inteligenți. 

— O groază de oameni, comentă Fiori. 

Abia cuteza să-i întâlnească privirea de gheaţă. 
Remarca lui era exact genul de revelaţie 
extraordinară la care se aștepta Monza din partea 
lui. 

— Al naibii de mulţi. 

— Da. 

Privirea Prietenosului se plimbă peste mulțime. 
Își mișca buzele, dându-i lui Murcatto senzaţia că 
încerca să numere oamenii care împânziseră 
strada. 

— Nu-i mare lucru, spuse Cosca, făcând un gest 
nepăsător din mână, prin care părea că face 


abstracție de jumătate din populaţia din Sipani. Ar 
fi trebuit să vedeți mulțimile care au înţesat 
străzile din Ospria după ce am ieșit victorios în 
Bătălia Insulelor! Ploua cu flori! Au fost de două 
ori mai mulți oameni decât acum. Pe puţin. Păcat 
că n-aţi fost și voi acolo! 

— Eu am fost, zise Vitari. Și mulțimea era cam 
jumătate cât asta. 

— la spune-mi, simți vreun fel de satisfacție 
bolnavă atunci când te pişi pe visurile mele? 

— Cam da. 

Vitari zâmbi spre Monza, dar aceasta nu-i 
răspunse. Se gândea cum fusese ea purtată în 
triumf în Talins, după victoria de la Caprile. Sau 
după masacrul de la Caprile, depinde pe cine 
întrebai. Îşi aminti cum zâmbea Benna, ridicat în 
scările de la șa şi făcând bezele spre balcoane. 
Cum oamenii scandau numele ei, cu toate că în 
urma ei veneau călare Orso și Ario, amândoi tăcuți 
și duși pe gânduri. Ar fi trebuit să-și dea seama ce 
urma să se întâmple încă de atunci... 

— Uite-i! 

Cosca își puse o mână pavăză la ochi şi se aplecă 
periculos de mult peste parapet. 

— Slavă măreţilor noștri conducători! 

Gălăgia mulțimii deveni asurzitoare pe măsură 
ce alaiul se apropia. În frunte veneau șapte stegari 
călări, cu stindardele înclinate exact în același 
unghi- iluzie a egalității necesară pentru 
tratativele de pace. Scoica orașului Sipani. Turnul 


alb al Ospriei. Cele trei albine ale orașului 
Visserine. Crucea neagră a Talinsului. Alături de 
acestea fâlfâiau leneșe în adierea vântului și 
simbolurile oraşelor Puranti, Affoia şi Nicante. În 
spatele lor călărea un bărbat în armură aurită, de 
a cărui lance neagră atârna steagul cu soarele de 
aur al Uniunii. 

Sotorius, Lord Cancelar de Sipani, a fost primul 
dintre mai-marii și mai-bunii zilei care şi-au făcut 
apariția. Sau primul dintre mai-răii și mai-ticăloșii, 
depinde pe cine întrebai. Era foarte bătrân, cu păr 
și barbă albe, cocârjat sub greutatea lanţului greu 
al funcţiei pe care îl purta încă de dinainte ca 
Monza să se fi născut. Sotorius șontâcăia cu 
hotărâre, sprijinindu-se în baston și ajutat de cel 
mai vârstnic dintre numeroșii săi fii, probabil sărit 
şi el de şaizeci de ani. În urma lui veneau câteva 
coloane cu cetățenii de vază din Sipani. Soarele 
lucea orbitor pe bijuteriile lor, pe mătăsurile grele 
și pe ţesăturile din fir de aur. 

— Cancelarul Sotorius, îi explica înfocat Cosca 
lui Fiori. Conform tradiţiei, gazda trebuie să 
meargă pe jos. Încă n-a murit ticălosul ăsta 
matusalemic. 

— Îmi dă impresia că a obosit, mormăi Monza. 
Aduceţi-i un sicriu să se odihnească. 

— Cred că nu i-a venit încă vremea. O fi el pe 
jumătate orb, dar vede mai limpede decât mulți 
alții. De o veşnicie este maestrul incontestabil al 
compromisului. A făcut el ce-a făcut și a reușit să 


menţină neutralitatea orașului Sipani de două 
decenii. Chiar și prin Anii de Sânge. De atunci a 
apărut doar în Bătălia Insulelor, când i-am dat 
sângele pe nas! 

Vitari pufni. 

— Din câte ţin eu minte, asta nu te-a împiedicat 
să intri la el cu simbrie când nu ţi-a mai mers cu 
Sefeline de Ospria. 

— De ce să mă fi oprit? Lefegiul nu face mofturi 
în privinţa patronului său. În meseria asta trebuie 
să te dai după cum bate vântul. Pentru un 
mercenar, loialitatea este la fel ca armura pentru 
un înotător. 

Monza se încruntă la el, întrebându-se dacă nu 
cumva această remarcă îi era adresată ei. Dar 
Cosca vorbea în continuare, fără să dea semne că 
ar fi spus-o cu vreo intenție. 

— Totuși, nu mi-a prea convenit să lucrez pentru 
bătrânul Sotorius. A fost mai degrabă un mariaj 
de nevoie, unul profund nefericit și, odată obţinută 
victoria, am fost amândoi bucuroși să divorțăm în 
chip amiabil. Iubitorii de pace nu dau de lucru 
mercenarilor, iar bătrânul Prinţ de Sipani şi-a 
construit o carieră bogată și glorioasă promovând 
pacea. 

Vitari rânji batjocoritor la cetăţenii înstăriți de pe 
stradă. 

— Am impresia că vrea să-i înveţe și pe alții cum 
se face. 

Monza clătină din cap. 


— Pacea este o marfă pe care Orso n-o s-o 
cumpere niciodată. 

Urmară conducătorii Ligii celor Opt. Dușmanii 
înverşunațţi ai lui Orso, adică și ai Monzei până în 
ziua când fusese aruncată de pe munte. Erau 
însoțiți de un regiment de  linge-blide, 
împopoţonaţi în straie ţipătoare. În faţa tuturor 
venea ducele Rogont, călare pe un cal de luptă 
uriaș și negru. Ţinea strâns hățurile în mâna-i 
sigură şi dădea din cap spre mulțime atunci când 
cineva îi striga numele. Era simpatizat, așa că 
trebuia să salute destul de des, ajungând să bâţâie 
din cap ca un curcan. Salier fusese cumva aburcat 
în şaua unui cal zdravăn, cu părul roșcovan 
înspicat cu alb. Fălcile-i rozalii, revărsate peste 
gulerul înalt și aurit al uniformei, se legănau când 
într-o parte, când în cealaltă, în ritm cu pașii 
bietului animal chinuit. 

— Cine-i grasu’? întrebă Fiori. 

— Salier, Mare Duce de Visserine. 

Vitari zâmbi cu subînţeles. 

— O să mai fie duce încă o lună sau două. Şi-a 
pierdut toți soldaţii în vară. 

Monza îi atacase pe Malul Înalt, avându-l alături 
pe Credinciosul Carpi. 

— A rămas şi fără recolte. 

Monza incendiase bucuroasă câmpurile şi-i 
alungase pe fermieri. 

— Și îl părăsesc toți aliaţii. 

Monza  înfipsese capul ducelui Cantain pe 


zidurile Borlettei, ca să putrezească acolo. 

— Chiar de la distanţa asta, parcă vezi cum curg 
apele pe el, nemernic bătrân! 

— Mare păcat! spuse Cosca. Mie mi-a plăcut 
Cantain. Ar trebui să vedeţi ce galerii de artă are 
în palat. Cea mai mare colecţie de picturi din lume 
sau, cel puţin, așa pretinde el. Se dă mare 
connaisseur. Pe vremuri dădea cele mai bune 
ospeţe din toată Styria. 

— Se vede, zise Monza. 

— Cum de au reușit oare să-l urce pe cal? 

— Cu scripetele, spuse sec Vitari. 

Monza pufni. 

— Sau poate au săpat un șanț adânc și au pus 
calul acolo. 

— Şi celălalt cine este? întrebă Fiori. 

— Rogont, Mare Duce de Ospria. 

— Aşa şi arată. 

Foarte adevărat. Marele Duce de Ospria era un 
bărbat înalt, cu umeri laţi, chip atrăgător și păr 
buclat. 

— Doar arată, zise Monza, scuipând din nou. 
Însă atâta tot. 

— Nepot al fostei mele patroane, ducesa 
Sefeline, care a avut bunăvoința să crape și să ne 
lase în pace, spuse și Cosca, scărpinându-și până 
la sânge gâtul. I se mai zice și Prinţul Prudenţei. 
Contele Precauţiei. Ducele Tergiversărilor. Se zice 
că ar fi un mare general, dar nu-i place deloc să 
meargă la risc. 


— Uite că eu am să fiu mai puţin generoasă, 
interveni Monza. 

— Nu prea există oameni mai puţini generoși 
decât tine. 

— Lui Rogont nu-i place să lupte. 

— Niciunui general nu-i place. 

— Dar toţi generalii buni trebuie să o facă din 
când în când. În Anii de Sânge, Rogont ar fi trebuit 
să-l înfrunte pe Orso, dar singurele lui bătălii n- 
au fost decât niște încăierări jalnice. Nu există 
conducător de oști în toată Styria care să se 
retragă cu mai mare artă din faţa dușmanului. 

— Retragerea e cel mai greu lucru. Poate că nu 
a sosit încă momentul să dea dovada măiestriei 
sale în ale războiului. 

Cu mintea aiurea, Fiori oftă: 

— Toţi ne așteptăm momentul. 

— Și-a irosit toate ocaziile, spuse Monza. Odată 
ce cade Visserine, drumul spre Puranti este 
deschis, iar dincolo de el nu mai este decât Ospria 
și capul lui Orso. Nu mai există tergiversări. S-a 
terminat cu prudenta. 

Pe sub ei trecură Rogont și Salier. Cei doi care, 
împreună cu cinstitul, onorabilul și prea mortul 
Duce Cantain, înființaseră Liga celor Opt pentru a 
apăra Styria împotriva ambițiilor de nestăvilit ale 
lui Orso. Sau, depinde pe cine întrebai, pentru a-i 
zădărnici pretenţiile legitime, pentru a se putea 
lupta între ei ca să capete ce mai rămăsese. Cosca 
îi urmări cu un zâmbet distrat. 


— Dacă trăieşti destul, vezi cum piere totul. 
Caprile nu mai este decât o umbră a fostei sale 
glorii. 

— Ţi-ai vârât coada acolo, nu? râse Vitari. 

— Musselia i s-a predat în cel mai rușinos mod 
lui Orso, cu toate zidurile ei impenetrabile. 

Rânjetul lui Vitari se lăți. 

— Nu cumva ţi-ai vârât-o şi acolo? 

— Borletta a căzut, se lamentă  Cosca. 
Neînfricatul Duce Cantain e mort. 

— Da, mârâi Monza, înainte ca Vitari să mai 
apuce să spună ceva. 

— Și din invincibila Ligă a celor Opt nu au mai 
rămas decât cinci și foarte curând vor rămâne doar 
patru, dintre care trei nu se dau deloc în vânt după 
toată povestea asta. 

La urechile  Monzei ajunseră  șoaptele 
Prietenosului: 

— ...Opt... cinci... patru... trei... 


Au urmat trei bărbaţi, cu tot alaiul de rude și 
servitori, ca nişte cârduri la coada rațelor şefe. 
Parteneri secundari în Ligă- Lirozio, Duce de 
Puranti, insolent în armura măiestrit lucrată şi cu 
mustaţa lui coafată cu și mai multă grijă. Contesa 
Cotarda de Affoia - o fătucă cu tenul păstos, pe 
care nu o avantajau câtuși de puţin mătăsurile 
pastelate cu care era îmbrăcată. Alături de ea se 
afla unchiul ei, totodată și prim-consilier - probabil 
și cel care o dezvirginase, dacă este să dăm crezare 


bârfelor. Ultimul venea Patine, Prim Cetăţean de 
Nicante, nepieptănat și îmbrăcat într-un sac legat 
la brâu cu o funie, doar ca să demonstreze că nu 
era mai presus de cel mai amărât ţăran aflat sub 
oblăduirea lui. Se zvonea că poartă izmene din 
mătase și că doarme pe un pat din aur, dar 
niciodată singur. Cam atât despre smerenia celor 
puternici. 

Cosca deja era cu ochii pe următorul grup din 
alaiul mai-marilor zilei. 

— O, soartă nemiloasă! Cine-s zeii ăia tineri? 

Alcătuiau o pereche absolut magnifică, fără 
îndoială. Călare pe cai suri identici, emanând 
același aer de siguranță, gătiți în veşminte 
asortate, alb cu auriu. Rochia albă contura trupul 
incredibil de înalt și zvelt al fetei, iar trena, 
festonată cu fir de aur, se întindea mult în spatele 
ei. Platoșa aurită a băiatului era oglindă de atâta 
lustru, iar coroana simplă era împodobită cu o 
singură nestemată, însă una atât de mare, încât 
Monza aproape că-i vedea toate faţetele scânteind 
chiar şi de la distanţa aceea de o sută de pași. 

— Regească apariție, mama mă-sii! zâmbi ea cu 
dispreţ. 

— Žici că-s dați cu parfum de grandoare, adăugă 
Cosca. Îmi vine să îngenunchez, dar nu mă lasă 
genunchii. 

— Maiestatea Sa Augustă, Înaltul Suveran al 
Uniunii. 

Vocea lui Vitari mustea de ironie. 


— Alături de regina lui, firește. 

— Terez, Giuvaierul Talinilor. Strălucitoare, nu 
credeţi? 

— Fiica lui Orso, mârâi Monza printre dinţi. Sora 
lui Ario şi Foscar. Regina Uniunii și pizdă regală. 

Cu toate că regele era străin de Styria, cu toate 
că aici ambițiile unioniste erau tratate cu cea mai 
mare neîncredere, cu toate că soţia lui era fiica lui 
Orso, mulțimile îl ovaționau mai puternic decât o 
făcuseră în cazul boșorogului care le era cancelar. 

Oamenii preferă mult mai mult un conducător 
care le pare măreț, a scris Bialoveld, în locul unuia 
care chiar este. 

— Puțin probabil să fie cel mai neutru mediator, 
murmură Cosca, dus pe gânduri. Atât de legat este 
de Orso, că nici nu trece lumina printre ei. Soţ şi 
fiu și ginere al talinilor? 

— Cu siguranță că se crede mai presus de 
asemenea păreri. 

Monza urmări perechea regală strâmbând din 
buze. Dădeau impresia că tocmai ce coborâseră 
din paginile unei cărți cu basme și ajunseseră din 
pură întâmplare în acest oraș mohorât și murdar. 
Doar caii înaripaţi le mai lipseau pentru ca iluzia 
să fie completă. [Mare minune că nu-i trecuse 
cuiva prin cap ideea să le lipească unele cu clei. 
Terez purta un colier mare, ale cărui nestemate 
uriașe sclipeau orbitor în lumina soarelui. 

Vitari clătină din cap. 

— Câte giuvaieruri poţi să îngrămădeșşti pe o 


singură femeie? 

— Nu prea multe, dacă nu vrei să îngropi târfa 
sub ele, mârâi Monza. 

În comparaţie cu nestematele reginei, rubinul 
primit de la Benna părea o pietricică fără valoare. 

— Invidia este un lucru îngrozitor, doamnelor! 
comentă Cosca, dându-i un ghiont Prietenosului. 
Mie mi se pare că arată destul de bine. Tu ce zici, 
prietene? 

Pușcăriașul nu avea nimic de zis. Prin urmare, 
Cosca își încercă norocul cu Fiori: 

— Ei? 

Nordicul îi aruncă o privire piezișă Monzei, apoi 
îi răspunse lui Cosca. 

— Eu, unul, nu pricep la ce atâta tevatură. 

— Ce să zic? Bună pereche mai faceţi voi doi! În 
viața mea n-am pomenit războinici atât de 
nesimțţitori. Oi fi eu trecut de prima tinereţe, dar 
nici vorbă să mă fi veștejit pe dinăuntru ca voi, 
ăștia, cu feţele voastre lungi. Inima încă mi se 
înmoaie la vederea unor tineri care se iubesc. 

Monza se îndoia că ar fi fost cine știe ce amor 
ghebos între cei doi, indiferent cât de multe 
zâmbete drăgăstoase își adresau. 

— Acum câţiva ani, pe vremea când era regină 
doar în visurile ei, Benna a pus prinsoare cu mine 
că o să se culce cu ea. 

Cosca ridică dintr-o sprânceană. 

— Din câte mi-aduc eu aminte, fratelui tău i-a 
plăcut mereu să-și împrăștie sămânţa. Şi ce s-a 


întâmplat? 

— S-a dovedit că nu era genul ei. 

De fapt, se dovedise că Monza o interesa infinit 
mai mult decât Benna. 

În urma cuplului regal, venea respectuos un alai 
de curteni, mult mai impresionant decât al tuturor 
conducătorilor Ligii celor Opt. Cel puţin douăzeci 
de doamne de onoare, fiecare acoperită cu 
nenumărate bijuterii. Lorzii de Midderland, Englia 
și Starikland- cocoșaţi de blănurile grele şi 
lanţurile din aur. În spatele lor tropăiau soldații, 
cu armurile acoperite de colbul stârnit de copitele 
cailor din fața lor. Bieţi oameni înecaţi cu mizeria 
superiorilor lor. Adevărul hidos din spatele 
splendorii. 

— Regele Uniunii, ziceţi? murmură gânditor 
Fiori, urmărind deplasarea cuplului regal. Ala de 
colo e cel mai puternic om din tot Cercul Lumii? 

Vitari pufni. 

— Cel mai puternic este omul din spatele lui. 
Toată lumea trebuie să se închine cuiva. Nu știi 
prea multe despre politică, nu-i așa? 

— Despre ce? 

— Despre minciuni.  Schilodul  cârmuiește 
Uniunea. Băiatul ăla îmbrăcat în aur este doar 
masca lui. 

Cosca oftă. 

— Normal că ai nevoie de o mască dacă arăţi așa 
cum arată Schilodul... 

Uralele se stinseră după trecerea regelui și a 


reginei sale, iar în urma lor se așternu o tăcere 
apăsătoare. O tăcere atât de profundă, încât 
Monza avea impresia că aude huruitul roţilor de la 
caleașca aurită care trecea acum pe stradă. Câteva 
zeci de gărzi cu fețele crunte tropăiau în coloane 
de marș de-o parte și de alta a ei. Armele acestora 
aveau mai puțin luciu decât cele ale soldaților 
Uniunii, dar se vedea că fuseseră folosite îndelung. 
După ei venea un grup de gentilomi bine 
îmbrăcaţi, care lăsau impresia că desfrâul era 
singurul lor scop în viaţă. 

Monza încleștă pumnul drept și simţi durerea 
sfârtecându-i încheieturile sfărâmate, pentru ca 
apoi să-i săgeteze în sus pe mână și pe braţ. 
Strâmbă buzele într-un zâmbet feroce. 

— Uite-i! 

Ario şedea în dreapta, cufundat în perne și 
legănându-se ușor în ritmul caleștii. Chipul îi era 
mânjit cu obișnuita-i expresie de dispreț apatic. 
Alături de el se afla Foscar, ţeapăn și palid, 
tresărind puternic la fiecare sunet. Motanul leneș 
și cățelușul nervos. 

Gobba fusese un nimeni. Mauthis nu fusese 
decât un bancher printre mulţi alţii. Orso nici nu 
va remarca atunci când vor fi înlocuiţi de alţii. Însă 
Ario şi Foscar erau fiii lui. Sânge din sângele lui 
preţios. Viitorul lui. Dacă i-ar putea ucide, ar fi ca 
și cum ar înfige sabia chiar în burta lui Orso. Și 
Monza zâmbi mai mult, imaginându-și chipul 
acestuia când i se va da vestea. 


Excelența Voastră! Fiii tăi... sunt morți... 

Un chiot strident sparse tăcerea. 

— Criminalilor! Scârnăviilor! Bastarzilor! 

În mulţimea de jos se vedeau niște braţe bătând 
frenetic aerul - cineva voia să spargă cordonul de 
soldați. 

— Voi sunteţi blestemul de pe capul Styriei! 

Un val de mormăieli furioase, un freamăt nervos 
străbătură gloata de gură-cască. O fi crezut 
Sotorius că este neutru, dar locuitorii din Sipani 
nu-i puteau suferi nici pe Orso, nici pe 
progeniturile lui. Știau că, după ce va dezmembra 
Liga celor Opt, va veni rândul lor. Sunt oameni pe 
lumea asta care mereu vor mai mult. 

Doi gentilomi își traseră săbiile din teci. Metalul 
zvâcni scânteietor prin mulțime și se auzi un țipăt 
slab. În caleașcă, Foscar aproape că se ridicase în 
picioare și privea ţintă prin mulțimea agitată. Ario 
îl trase la locul lui și se ghemui la loc, începând să- 
și studieze apatic unghiile. 

Gălăgiosul amuţi. Caleașca își continuă drumul, 
gentilomii reintrară în formație, urmaţi în pas de 
marş de soldaţi în uniformele Talinsului. Trecură 
pe sub acoperișul magaziei și se îndepărtară în 
josul străzii. 

— Și cu asta, spectacolul s-a încheiat, 
doamnelor și domnilor! spuse Cosca, 
îndepărtându-se de balustradă și pornind către 
ușa care ducea la scară. 

— Mi-aș dori să nu se termine niciodată, râse 


batjocoritor Vitari. 

— O mie opt sute doisprezece, spuse 
Prietenosul. 

Monza se holbă la el: 

— Ce? 

— Oameni. În paradă. 

— Şi? 

— O sută cinci nestemate în colierul reginei? 

— Te-am întrebat eu tâmpenia asta? 

— Nu. 

Și Prietenosul porni după ceilalți. 

Monza rămase singură încă un moment, privind 
încruntată strada de unde mulțimea deja se 
împrăștia. Încleștase dureros pumnul și fălcile. 

— Monza! 

Ba nu era singură. Întoarse capul şi îl văzu pe 
Fiori, prea aproape de ea ca să-i placă. Rosti rar 
cuvintele, de parcă i-ar fi fost greu să le găsească. 

— N-am mai... nu ştiu. De la Westport... am vrut 
doar... să te întreb... 

— Mai bine te abţii! 

Trecu pe lângă el şi dispăru pe scară. 


Pregătirile 


Nicomo Cosca închise ochii, își umezi buzele, 
adulmecă aerul, arzând de nerăbdare, şi duse 
sticla la gură. O să bea, o să bea, o să bea! 
Clinchetul nepreţuit al paharului când îţi atinge 


dinţii, umezeala răcoroasă de pe limbă, mișcarea 
mângâietoare a gâtului când înghiţi... măcar de n- 
ar fi apă. 

Se strecurase din patul jilav de transpirațţie și, 
doar în cămașa lipicioasă, coborâse la bucătărie să 
caute vin. Vin sau orice fel de pișvaser care să-l 
îmbete. S-ar fi mulţumit cu orice, doar să nu i se 
mai legene camera murdară ca o trăsură ieșită de 
pe drum, doar să poată alunga furnicile care-i 
mișunau pe toată pielea, doar să scape de durerea 
asta cumplită de cap. Indiferent cât l-ar costa. 
Face ceva pe schimbare. Face ceva și pe 
răzbunarea lui Murcatto. 

Sperase ca toţi ceilalți să fie în paturile lor, așa 
că îl apucă tremuratul și frustrarea și ruşinea 
atunci când dădu cu ochii de Prietenosul, care 
pregătea terciul pentru micul dejun. Însă se văzu 
obligat să recunoască, oricât de ciudat părea, că 
se bucura să-l vadă pe pușcăriaș. Prietenosul 
emana un calm aproape magic. Era capabil să tacă 
şi să nu-i pese ce cred ceilalți despre el. Îl putea 
ajuta pe Cosca să-și găsească propria liniște 
interioară. Dar nicicum să-l facă și să tacă. Așa că 
începuse să vorbească și a tot vorbit, aproape 
neîntrerupt, încă de când prima rază a zorilor se 
furişase prin spărturile obloanelor. 

— „la ce dracu? fac eu treaba asta, 
Prietenosule? Cum adică să mă lupt la cetatea 
mea? Să mă lupt? Niciodată nu mi-a plăcut partea 
asta. Unde mai pui că trebuie să fiu în aceeași 


tabără cu Morveer, javra aia împăunată! Un 
otrăvitor? Cea mai urâtă metodă prin care să iei 
viața unui om. Plus că sunt pe deplin conștient că 
încalc prima lege a soldatului. 

Prietenosul mestecă mai departe în terci, dar 
ridică abia sesizabil dintr-o sprânceană. Cosca 
era aproape convins că pușcăriașul știa exact de 
ce anume intrase el în bucătărie, dar, chiar și așa, 
era mult prea bine crescut ca să discute despre 
asta. În general, pușcăriaşii sunt extraordinar de 
politicoși. Pentru că proastele maniere pot fi fatale 
la închisoare. 

— Prima? întrebă el. 

— Prima lege, care spune să nu lupţi niciodată 
de partea celor mai slabi. Chiar dacă dintotdeauna 
l-am disprețuit cu patimă pe ducele Orso, există o 
prăpastie uriașă între a detesta pe cineva și a lua 
măsuri în privinţa asta. 

Lovi ușor cu degetul în masă, făcând să se 
clatine macheta Casei lui Cardotti. 

— Mai cu seamă când o fac pentru o femeie care 
deja m-a trădat o dată... 

Aidoma unui porumbel călător care își caută în 
permanenţă drumul înapoi spre cușca lui, atât de 
iubită și atât de nesuferită, mintea mercenarului 
străbătea ultimii nouă ani înecați în aburii 
alcoolului ca să ajungă la Afieri. Avea în fața 
ochilor caii, năpustindu-se ca o furtună spre vale. 
Soarele, care scânteia în spatele lor. De foarte 
multe ori retrăise această amintire - în sute de 


încăperi puțind a băutură, în camere jegoase din 
pensiuni de două parale, în speluncile dărăpănate 
de pe tot cuprinsul Cercului Lumii. Splendidă 
fantezie, obișnuia el să-şi spună, urmărind cum se 
apropie cavaleria. Își amintea fiorii reci pe șira 
spinării când și-a dat seama că acei călăreți nu 
aveau de gând să se oprească. Groaza cumplită 
atunci când i-au atacat soldații nespălaţi și 
neinstruiți. Amestecul de furie, disperare, dezgust 
și ameţeală de la beţie atunci când s-a urcat cu 
greu pe cal și a încercat să fugă de acolo - lăsându- 
și în urmă brigada de vagabonzi distrusă și 
reputația lui odată cu ea. Același amestec de furie, 
disperare, dezgust și ameţeală de la beţie care l-a 
urmărit ca propria-i umbră de atunci încoace. Și 
se încruntă la imaginea deformată a chipului său 
vlăguit, reflectat în sticla cu apă. 

— Amintirile gloriilor noastre pălesc, șopti el, și 
se descompun în snoave imbecile, neconvingătare 
și cusute cu aţă albă, ca mai toate minciunile 
spuse de proști. Însă eșecurile, dezamăgirile, 
regretele... o, da, ele rămân la fel de dureros de vii 
ca la început. Surâsul unei fete fermecătoare, de 
care nu am știut să profităm. O greșeală 
neînsemnată, pentru care am dat vina pe 
altcineva. Un umăr anonim care ne-a îmbrâncit în 
mulțime și ne-a făcut să ne perpelim zile întregi 
după aceea, luni întregi. O veșnicie. 

Strâmbă din buze şi adăugă: 

— Din asemenea lucruri este făcut trecutul 


nostru. Momentele astea când dăm greş ne fac 
cine suntem. 

Prietenosul nu spuse nimic, dar tăcerea lui îl 
îmbie să continue mai tare decât ar fi făcut-o orice 
rugăminți. 

— Dar n-a fost niciun moment atât de dureros 
ca acela când Monzcarro Murcatto m-a trădat, așa 
să ştii. Dacă e vorba de răzbunare, atunci eu sunt 
cel care ar trebui să se răzbune pe ea. Nu s-o ajut 
eu să-și pună planul în practică. Ar trebui s-o 
omor - şi pe ea, şi pe Andiche, și pe Sesaria, și pe 
Victus, şi pe toți așa-zişii mei prieteni de pe 
vremuri. Așa că, spune-mi, Prietenosule, ce curu” 
meu fac aici? 

— Vorbeşti. 

Cosca pufni. 

— Ca de obicei. Întotdeauna am dat dovadă de 
nechibzuinţă atunci când a fost vorba despre 
femei. 

Izbucni în hohote stridente și amare de râs. 

— Dacă e s-o spun pe aia dreaptă, am dat 
dovadă de nechibzuinţă în toate privinţele. De asta 
viața mea a fost plină de senzații tari. 

Trânti sticla pe masă. 

— Ajunge cu filosofia asta de două parale! 
Adevărul este că am nevoie de șansa asta, trebuie 
să mă schimb și, mult mai important, am nevoie 
disperată de bani. 

Se ridică în picioare. 

— La dracu” cu trecutul! Eu sunt Nicomo Cosca, 


ce mama mă-sii! Eu îi râd fricii în nas! 

Se întrerupse o clipă și apoi continuă: 

— Şi acum mă duc îndărăt la culcare. Sincere 
mulțumiri, jupâne Prietenosule, ești cel mai plăcut 
interlocutor pe care l-am avut vrodată. 

Pușcăriașşul îşi ridică o clipă privirea de la oala de 
pe sobă. 

— Abia dacă am scos un cuvânt. 

— Tocmai de-aia! 


Micul dejun al lui Morveer stătea pe masa mică 
și jalnică din dormitorul lui neîncăpător şi jalnic, 
probabil o fostă debara din magazia abandonată 
din acest cartier insalubru din Sipani, un oraș pe 
care nu a putut niciodată să-l sufere. Bunătăţile 
de pe masă erau un terci rece într-un castron urât, 
o cană deformată cu ceai aburind, un pahar ciobit 
cu apă călduţă și sălcie. Lângă ele erau înșirate 
ordonat șaptesprezece fiole, sticluţe și borcănașe, 
fiecare plin cu câte o pastă, lichid sau praf, ale 
căror culori variau de la transparent la alb și de la 
galben-închis la albastrul proaspăt al uleiului de 
scorpion. 

Fără pic de poftă, Morveer luă o lingură din 
păsatul ăla. Plimbându-l prin gură fără plăcere, 
scoase dopurile primelor patru flacoane, scoase 
un ac strălucitor din buzunar, îl introduse în 
prima sticluță şi apoi se înțepă cu el pe dosul 
mâinii. Apoi a doua sticluţă - tot așa. Apoi a treia 
și a patra, după care aruncă scârbit acul. Privi 


înfiorat cum dintr-o înțepătură curge o picătură de 
sânge, apoi mai luă o lingură din castron şi se lăsă 
pe spate, cu capul aplecat, cuprins de ameţeală. 

— Al dracului Larync! 

Oricum, era mai bine să îndure efectele 
neplăcute ale dozei infime de antidot în fiecare 
dimineață, decât să ia o doză mai mare care să-i 
spargă într-o bună zi toate vasele de sânge din 
creier. 

Se forță să mai înghită încă puţin din lăturile 
alea sărate, deschise cutiuţa următoare, scoase un 
pic de pulbere din rădăcină de muștar, își astupă 
o nară şi o inhală prin cealaltă. Se cutremură din 
cauza usturimii şi își trecu limba peste dinţi, 
simțind cum gura îi amorţește. Luă o înghiţitură 
de ceai, surprinzător de fierbinte, pe care aproape 
că o vomită. 

— A dracului rădăcină de muștar! 

Chiar dacă o folosise cu eficiență admirabilă în 
câteva împrejurări împotriva unor victime, 
Morveer nu avea nicio bucurie s-o consume și el. 
Ba din contră. Luă o gură de apă şi făcu gargară, 
încercând inutil să-și spele gustul înțepător, dar 
știind bine că îi va veni înapoi pe nas încă destule 
ceasuri de acum înainte. 

Își alinie următoarele șase flacoane şi le destupă 
pe toate. Ar fi trebuit să le înghită pe rând 
conținutul, dar îndelunga experiență a acestor 
mese de dimineaţă îl învățase că era mult mai bine 
să le ia pe toate odată. Așa că picură, presără și 


turnă cantitățile corespunzătoare în paharul cu 
apă, le amestecă cu lingura și dădu pe gât soluţia 
obținută din doar trei înghiţituri poticnite. 

Morveer puse paharul jos, își șterse lacrimile și 
scoase un râgâit vâscos. Îl apucă un acces de 
greață, care îi trecu foarte repede. În fond, avea 
acest tabiet matinal de douăzeci de ani. Dacă nu 
s-a obișnuit cu el până... 

Se repezi la geam, deschise în mare grabă 
obloanele și își scoase la timp capul afară ca să-și 
împrăștie masa sărăcăcioasă pe aleea jegoasă de 
lângă magazie. Se trase înapoi gemând, își șterse 
cu dosul mâinii mucii caustici care-i atârnau din 
nas și se târi greoi spre lavoar. Luă apă în palmă 
și se spălă pe faţă, apoi își privi lung imaginea din 
oglindă. Cea mai rea parte era că acum trebuia să 
își mai vâre niște terci de ovăz în burta-i revoltată. 
Unul dintre multele sacrificii neapreciate de 
nimeni, dar pe care era obligat să le facă pentru a 
excela. 

Ceilalți copii de la orfelinat nu-i preţuiseră 
niciodată talentele. Nici maestrul lui, odiosul 
Moumah-yin-Bek. Propria-i nevastă nu-l 
apreciase. Numeroşii lui ucenici nu-l apreciaseră. 
lar acum se părea că nici ultimul lui angajator nu 
aprecia câtuşi de puțin eforturile dezinteresate, 
uriașe... şi, nu, nu exagera deloc dacă spunea 
eroice... pe care le făcea în interesul ei. Până și 
beţivul ăla jegos și desfrânat de Nicomo Cosca avea 
parte de mai mult respect decât el. 


— Sunt blestemat, murmură el deprimat. 
Blestemat să dau şi să tot dau, fără să primesc 
nimic în schimb. 

O bătaie în ușă, urmată de vocea lui Day: 

— Eşti gata? 

— Imediat. 

— Ne cheamă pe toți jos. Trebuie să plecăm spre 
Casa lui Cardotti. Să ne orientăm la fața locului. 
Ceva despre importanţa pregătirii și toate alea. 

Glasul i se auzea înăbușit, de parcă tânăra ar fi 
vorbit cu gura plină. Mai mare surpriză dacă nu 
ar fi fost așa. 

— Vă prind din urmă! 

Îi auzi paşii îndepărtându-se. Bine măcar că 
exista o persoană care să-i admire talentele 
magistrale așa cum se cuvenea. O persoană care-i 
oferea respectul meritat, o persoană care-i 
întrecea toate așteptările. Ajunsese să se bazeze 
foarte mult pe ea, își dădu el seama acum, atât din 
punct de vedere practic, cât și emoţional. Poate 
mai mult decât ar fi fost prudent să o facă. 

Dar nici măcar un om înzestrat cu 
extraordinarele talente ale lui Morveer nu se putea 
descurca singur. Scoase un oftat prelung și plecă 
de lângă oglindă. 


Artiştii - sau ucigașii, căci erau ambele - se aflau 
la parterul magaziei. Douăzeci şi cinci cu toţii, 
dacă Prietenosul se punea și pe el la socoteală. 
Cele trei dansatoare gurkiene stăteau picior peste 


picior, două dintre ele cu măștile de pisică ridicate 
pe părul negru și pomădat. A treia, cu masca 
păstrată pe chip, lustruia cu grijă un pumnal 
curbat. Prin găurile pentru ochi ale măștii, ochii ei 
aruncau sclipiri întunecate. Muzicanţii erau deja 
îmbrăcaţi în jachete negre și elegante, aveau 
colanți cu dungi cenușii și galbene, iar măștile lor 
argintii erau în formă de note muzicale. Acum 
repetau un dans vechi și vioi, pe care reușeau să-l 
cânte cât de cât decent. 

Fiori era și el acolo, într-o tunică din piele, dar 
pătată şi roasă, cu blană năpârlită la umeri. Pe 
braţ avea un scut mare și rotund din lemn, iar în 
cealaltă mână ţinea o sabie grea. Suru’ stătea 
vizavi de el, purtând o mască din fier, care-i 
acoperea toată faţa. În pumni strângea un ciomag 
uriaș, cu ţinte metalice. Fiori îi vorbea repede în 
nordică, arătându-i cum avea el de gând să-și 
rotească sabia și la ce reacții se aștepta din partea 
lui. Repetau spectacolul pe care trebuiau să-l dea. 

Barti şi Kummel, acrobaţii, în costume pestriţe și 
strânse pe corp, se certau în limba Uniunii. Unul 
dintre ei învârtea înflăcărat o sabie scurtă. 
Incredibilul Ronco privea întreaga scenă de sub o 
mască cu desene roşii, portocalii și galbene, ca 
nişte flăcări. În spatele lui, cei trei jongleri 
umpleau aerul cu o ploaie de cuțite, scânteietoare 
în  semiîntunericul din magazie. Ceilalţi se 
tolăniseră pe lăzi, stăteau cu picioarele încrucișate 
pe podea, făceau tumbe, își ascuţeau cuțţitele, îşi 


peticeau costumele. 

Prietenosul abia dacă-l recunoscu pe Cosca. 
Bătrânul mercenar purta o mantie din catifea, 
acoperită cu broderie argintie; pe cap avea un 
joben, iar în mână ţinea un baston lung și negru, 
cu măciulie mare şi aurie. Îşi acoperise cu pudră 
spuzeala roşie de pe gât. Mustaţa căruntă și-o 
pomădase și o răsucise. Cizmele îi străluceau de 
lustruite ce erau. Masca lui era acoperită cu 
cioburi sclipitoare de oglindă, dar ochii îi sclipeau 
mai tare. 

Se îndreptă legănându-se către Prietenosul, cu 
zâmbetul superior al unui maestru de manej. 

— Sper că te simţi bine, prietene. Îţi mulţumesc 
din nou pentru că m-ai ascultat de dimineaţă. 

Prietenosul bâțâi din cap, făcând eforturi să nu 
zâmbească. Umorul lui Cosca avea ceva aproape 
magic. Vorbea cu cea mai mare încredere și nu se 
mai oprea și ştia că lumea îl ascultă și că râde 
împreună cu el şi că înțelege. Mai avea puţin și-l 
făcea pe Prietenosul să-și dorească şi el să 
vorbească mai mult. 

Cosca îi întinse ceva. Era o mască în forma unei 
perechi de zaruri, cu găurile pentru ochi acolo 
unde ar fi trebuit să fie punctele pentru unu-unu. 

— Sper că-mi vei face serviciul de a te ocupa de 
masa de zaruri diseară. 

Prietenosul luă masca cu degete care-i tremurau 
uşor. 

— Mi-ar face mare plăcere. 


Ceata lor excentrică străbătu orașul la ceasul 
când se ridica ceața zorilor - alei cenușii, poduri 
înguste, grădini putregăite și înnegurate, pasaje 
igrasioase. Pașii le răsunau sec în întunecimea 
dimineţii posomorâte. Apa aceea perfidă nu era 
niciodată departe, iar Fiori strâmba dezgustat din 
nas la duhoarea sărată din canale. 

Jumătate dintre locuitorii orașului erau mascaţi 
și costumaţi și parcă toți aveau câte ceva de 
sărbătorit. Chiar şi cei mai puţin norocoşi, care nu 
fuseseră invitați la marele bal dat în cinstea 
oaspeţilor de onoare al orașului Sipani, tot își 
făcuseră propriile planuri de petrecere și mulţi 
începuseră de foarte devreme. Unii nu o luaseră 
prea tare razna cu costumele, adică se limitaseră 
doar la haine și rochii mai de gală și la măști simple 
la ochi. Dar alții nu avuseseră nicio limită - izmene 
umflate, pantofi cu toc, măști aurii sau argintii, 
încremenite în grimase de animale sau rânjete de 
nebuni. Îl duseră pe Fiori cu gândul la chipul 
Sângerosului Nouă atunci când se luptase în 
arenă - dinţi dezveliţi şi zâmbet de nebun stropit 
cu sânge. lar amintirea asta nu-i era deloc de 
folos. Nu-l ajuta nici că purta piele și blană ca în 
Nord. Nici că avea o sabie grea şi un scut deloc 
diferite de cele folosite în vremurile acelea. Pe 
lângă el trecu un grup de petrecăreţi în pene 
galbene, purtând măști cu ciocuri mari şi chirăind 
ca un stol de pescăruși turbaţi. Nici asta nu reuși 


să-i potolească nervii. 

Din cețuri răsăreau siluete şi mai bizare. Le 
întâlneai la colțuri și prin pieţele înnegurate. Aleile 
din lemn răsunau de ţipetele și cântecele lor. 
Monștri şi uriași. Pe Fiori îl mâncau palmele, 
amintindu-și cum apăruse Temutul din ceţuri la 
Dunbrec, aducând moartea cu el. Firește că ăștia 
de aici erau doar niște tâmpiţi pe picioroange, 
totuși... Se întâmplă un lucru straniu atunci când 
cineva își pune o mască. Îi schimbă nu numai 
înfățișarea, ci şi comportamentul. Câteodată nici 
nu mai aduce a om, cia cu totul altceva. 

Lui Fiori nu-i plăcea acest chip nou al orașului. 
Parcă era construit la hotarul iadului și diavolii se 
revărsau pe străzi şi se amestecau cu oamenii 
obișnuiți și parcă nimănui nu-i păsa. Trebuia să- 
și repete mereu că, dintre toate grupurile alea 
ciudate şi aparent periculoase, al lor era de 
departe cel mai ciudat și mai periculos. Dacă 
intraseră diavoli în oraș, atunci el era cel mai 
sălbatic dintre aceștia. Gândul prinse rădăcini în 
mintea lui, dar nu reuși deloc să-l liniștească. 

— Pe aici, prieteni! 

Cosca îi conduse printr-o piațetă mărginită de 
patru copaci desfrunziţi și jilavi. Din ceţuri apăru 
o clădire mare - din lemn, cu o curte interioară. 
Clădire a cărei machetă se aflase pe masa din 
bucătăria magaziei în ultimele zile. La poarta din 
drugi de fier se încruntau la ei patru străşeri 
înarmați până în dinți. Cosca urcă sprinten 


treptele până la ei. 

— O foarte bună dimineață vă doresc, domnii 
mei! 

— Casa lui Cardotti este închisă astăzi, mârâi 
unul. La fel și diseară. 

— Pentru noi nu-i deloc închisă, zise vesel 
Cosca, făcând un semn larg cu bastonul spre 
grupul pestrit din spatele lui. Am venit special 
pentru petrecerea privată de diseară. Suntem 
artiști anume selecționați și angajaţi de Carlot dan 
Eider, partenera prințului Ario. Acum, puneţi 
mâna și deschideţi repede poarta asta, că avem o 
grămadă de pregătiri de făcut. Haideţi, copii, 
intraţi, nu tândăliți! Avem de distrat oameni 
însemnați! 

Curtea era mai mare decât se așteptase Fiori, dar 
deloc impresionantă, deși se spunea că acesta ar 
fi fost cel mai bun bordel din Cercul Lumii. Nu era 
decât o întindere de pietre acoperite cu mușchi, pe 
care erau așezate câteva mese și scaune rahitice, 
cu poleiala jupuită. La ferestre erau întinse sfori, 
pe care se uscau cearșafuri, fluturând leneșe în 
adierea vântului. Într-un colț erau îngrămădite ca 
vai de lume câteva butoaie cu vin. Un moșneag 
cocoșat dădea cu o mătură cheală; o femeie grasă 
spăla pe o scândură ceva ce semăna cu niște 
izmene. Trei femei slăbănoage stăteau plictisite la 
o masă. Una avea în mână o carte deschisă. Alta 
își pilea concentrată unghiile. A treia doar zăcea pe 
scaun, urmărind intrarea grupului de artiști, în 


timp ce fuma o pipă cu ciuperca aia căreia nordicii 
îi ziceau chagga. 

Cosca oftă. 

— Nimic nu-i mai anost sau mai puţin ispititor 
decât o casă de curve la lumina zilei, nu credeţi? 

— Se pare că nu. 

Fiori se uită după jonglerii care își găsiseră un 
colț unde își despachetau recuzita, în care se aflau 
și cuțitele lustruite. 

— Mereu am crezut că viața de curvă e una 
frumoasă. Sau măcar prosperă. Ziua nu faci 
nimic, iar, când te apuci de muncă, o faci culcată 
pe spate. 

— Nu-i o meserie prea onorabilă, comentă Fiori. 

— Răhăţeala ajută florile să crească. Onoarea 
nici măcar asta nu face. 

— Dar ce te faci atunci când îmbătrânești și nu 
te mai vrea nimeni? Mie mi se pare că nu faci decât 
să amâni disperarea şi lași o mulțime de regrete în 
urma ta. 

Sub mască, zâmbetul lui Cosca avea o tristeţe 
neobișnuită. 

— Nu același lucru se întâmplă cu noi toţi, 
prietene? Toate meseriile sunt la fel, iar a noastră 
nu face excepție. Indiferent dacă-i zici militărie sau 
crimă. Nimeni nu te mai vrea după ce 
îmbătrânești. 

Trecu țanţoș pe lângă Fiori şi intră în curte. 

— Într-un fel sau altul, toți suntem nişte curve! 

Scoase din buzunar o batistă extravagantă și o 


flutură spre cele trei femei. Apoi le făcu o 
plecăciune. 

— Doamnele mele, este o mare onoare! 

— Cocean bleg și bătrân! murmură în nordică 
femeia cu pipa. 

Muzicanţii începuseră să-și acordeze 
instrumentele şi Fiori își zise că sunetele alea 
stridente nu se deosebeau aproape deloc de 
maniera în care își interpretau cântecele. 

Uşa înaltă din stânga curții dădea spre sala de 
jocuri; cea din dreapta, spre fumoar, iar apoi spre 
scările care duceau la etaj. Fiori se uită pe furiș la 
zidul îmbrăcat în iederă, la scândurile înnegrite de 
vreme şi dispuse în zigzag, la şirul de ferestre 
înguste de la primul etaj. Acolo se aflau încăperile 
unde erau întreținuţi oaspeţii. Mai sus erau 
ferestrele mai mari, cu vitralii, chiar sub streașina 
acoperișului. Acolo se afla Apartamentul Regal, 
destinat celor mai importanţi oaspeţi şi unde ei 
intenționau să-i întâmpine pe prinţul Ario și pe 
fratele lui, Foscar, în doar câteva ceasuri. 

— Hei! 

Simti o atingere pe umăr, se întoarse și se holbă 
la persoana din faţa lui. 

Era o femeie înaltă, cu o blană neagră și lucioasă 
drapată pe umeri, cu mănuși lungi și negre, cu 
părul negru strâns într-o parte și atârnând 
mătăsos pe chipul ei alb. Masca îi era acoperită cu 
cristale. Prin găurile pentru ochi, femeia îl privea 
țintă. 


— Hm... 

Fiori încercă să-și dezlipească privirea de pe 
pieptul ei, deși umbra dintre sâni îi atrăgea ochii 
la fel cum fagurele îl atrage pe urs. 

— Pot să fac ceva... știți... 

— Nu, nu ştiu, poți? 

Un colț al buzelor rujate zvâcni ușor - jumătate 
rictus, jumătate surâs. Dar parcă îi era cunoscută 
vocea aceea. Și atunci observă prin crăpătura 
fustei capătul unei cicatrice lungi și trandafirii de 
pe pulpă. 

— Monza? şopti el. 

— Ce altă doamnă atât de elegantă ar avea ceva 
de vorbit cu unul de teapa ta? 

Îl studie din cap până în picioare și adăugă: 

— Semeni iar cu sălbaticul care erai atunci când 
ne-am cunoscut. 

— Păi, cred că asta-i ideea. Iar tu arăţi... hm... 

Încercă din răsputeri să găsească cuvântul 
potrivit. 

— Ca o curvă? 

— Poate ca una al naibii de scumpă. 

— Nici n-aş vrea să arăt ca una ieftină. Mă duc 
sus, ca să întâmpin oaspeţii. Dacă totul merge 
bine, ne întâlnim la magazie. 

— Da. Dacă totul merge bine... 

Însă viaţa lui Fiori avea prostul obicei de a nu 
merge bine. 

— O să te descurci? o întrebă el, aruncând o 
privire la ferestrele cu vitralii. 


— Sigur. Ario n-o să-mi facă nicio problemă. De 
mult aștept momentul ăsta. 

— Știu, dar, zic și eu... dacă ai nevoie de mine... 

— Concentrează-ţi creierul minuscul la lucrurile 
de care trebuie să te îngrijești aici. Nu-ţi face griji 
pentru mine. 

— Am atâtea, că nici nu mai contează. 

— Parcă tu erai optimistul dintre noi doi, îi mai 
aruncă ea peste umăr, pe când se îndepărta. 

— Poate că m-ai convins tu să nu mai fiu, 
mormăi el, privind în urma ei. 

Deloc nu-i plăcea când îi vorbea astfel, dar îi 
plăcea oricum mult mai mult decât atunci când 
nu-i vorbea deloc. Se întoarse și-l văzu pe Suru’, 
care se uita urât la el. Întinse furios un deget spre 
nemernicul ăla uriaș: 

— Nu sta acolo ca prostu”! Haide să vedem unde 
ne instalăm mascarada asta, înainte să ne 
ramolim naibii de tot! 


Monza traversă clătinându-se spre sala de 
jocuri, cu Cosca lângă ea. Nu știa să meargă pe 
tocuri. Nu era obișnuită să simtă curenţii de aer în 
jurul picioarelor descoperite. Corsetele erau 
oricum nişte instrumente de tortură, dar cu atât 
mai mult acesta, de la care scosese două balene și 
le înlocuise cu două cuțite lungi și subțiri, cu 
vârfurile lipite între omoplațti și mânerele ascunse 
în zona taliei, deja îi pulsau dureros gleznele, 
genunchii şi şoldurile. Ca de obicei, o obseda 


gândul la pipa ei, dar făcea eforturi să nu se lase 
copleşită. Suferise destul în ultimele luni. Încă 
nițică durere era un preţ foarte mic pe care îl 
plătea cu bucurie doar ca să ajungă în preajma lui 
Ario. Atât cât să-i împlânte un cuţit în mutra aia 
rânjită. Şi doar perspectiva aceasta o făcu să-și 
recapete mersul semet. 

Carlot dan Eider îi aștepta în capătul încăperii. 
Stătea în picioare, între două mese pentru jocurile 
de cărți. Era îmbrăcată cu o rochie roşie, demnă 
de o împărăteasă din legende. Și emana un aer de 
superioritate regească. 

— Ce zici de noi două? scrâșni Monza când se 
apropie de ea. Un general îmbrăcat ca o curvă și o 
curvă îmbrăcată ca o regină. În seara asta toată 
lumea se preface a fi ce nu este. 

— Aşa este politica, spuse amanta lui Ario, 
uitându-se urât la Cosca. Și ăsta cine e? 

— Magistresă Eider, ce onoare minunată şi 
neașteptată. 

Scoțându-și pălăria cu un gest teatral, bătrânul 
mercenar făcu o plecăciune adâncă, etalându-și 
chelia râioasă și asudată: 

— Nici n-am îndrăznit să visez la o revedere. 

— Tu! exclamă Eider, privindu-l cu răceală. Ar fi 
trebuit să-mi închipui că o să-ţi vâri coada în toată 
povestea asta. Credeam că ai murit în Dagoska! 

— Aşa am crezut şi eu, însă s-a dovedit că am 
fost doar foarte, foarte beat. 

— Nu chiar atât de beat ca să nu reușești să mă 


trădezi. 

Bătrânul mercenar ridică din umeri. 

— Este strigător la cer atunci când sunt trădațţi 
oamenii cinstiţi. Însă, dacă victimele trădării sunt 
cei cu două fețe, atunci trebuie să te duci cu 
gândul la un soi de... dreptate cerească. 

Și Cosca le zâmbi larg celor două femei. 

— Trei persoane loiale ca noi de aceeași parte a 
baricadei? Mor de nerăbdare să văd ce-o să iasă. 

Monza era de părere că o să iasă vărsare de 
sânge. 

— Când ajung Ario și Foscar? 

— Cam atunci când se va termina marele bal dat 
de Sotorius. Pe la miezul nopţii sau puţin înainte. 

— Îi vom aştepta. 

— Acum dă-mi antidotul, se răsti Eider. Am 
făcut ce mi-ai cerut. 

— Ai să-l primeşti atunci când am să văd capul 
lui Ario pe o tavă. Nu înainte de asta. 

— Și dacă merge ceva prost? 

— Atunci ai să mori împreună cu noi. Mai bine 
roagă-te să meargă totul bine. 

— Ce te împiedică să mă lași să mor? 

— Admirabila mea reputaţie de persoană corectă 
și omenoasă. 

Cum era și firesc, Eider nu se amuză deloc. 

— Am încercat să fac ce se cuvine în Dagoska, 
spuse ea, lovindu-se cu degetul în piept. Am 
încercat să fac ce se cuvine! Am încercat să salvez 
niște vieţi! Și uite unde m-a adus! 


— Poate că trebuie să înveţi să nu mai faci ce se 
cuvine, ridică Monza din umeri. Eu n-am avut 
niciodată problema asta. 

— Glumeșşte cât poftești! Ştii cum e o viaţă trăită 
în frică? 

Monza făcu un pas spre ea şi Eider se sprijini 
speriată de perete. 

— O viaţă trăită în frică? mârâi ea, aproape 
lipindu-și masca de aceea a celeilalte femei. Bun 
venit în blestemata mea de viață! Acum termină cu 
miorlăitul și vezi să le zâmbești cu toți dinţii lui 
Ario şi celorlalţi la balul de diseară. 

Și adăugă în şoaptă. 

— După aia adu-l la noi. Pe el și pe frate-su. Fă 
cum îţi zic și povestea asta s-ar putea să aibă un 
final fericit pentru tine. 

Ştia bine că niciuna dintre ele nu prea credea 
într-un asemenea epilog. Festivităţile din seara 
aceea aveau să fie sărace în finaluri fericite. 


Day răsuci o ultimă dată burghiul, care cam 
scârțâia prin scânduri, apoi îl scoase ușor. O rază 
de lumină pătrunse în bezna podului, împodobind 
obrazul fetei cu un bănuţ strălucitor. Ea îi zâmbi 
lui Morveer, care se emoționă, retrăind din senin 
amintirea dulce-amară a chipului mamei sale 
surâzându-i în lumina lumânării. 

— Am terminat. 

Nu era timp de nostalgii. Îşi înăbuşi dorul şi 
porni, având mare atenţie să calce doar pe grinzi. 


Fără îndoială că un picior îmbrăcat în negru, care 
ar fi ieșit prin tavan, zbătându-se nebunește, ar fi 
dat oarece motive de îngrijorare fiilor lui Orso şi 
gărzilor acestora. Privind prin gaura evident 
neobservată de nimeni în mulurile groase, Morveer 
văzu o porţiune dintr-un coridor luxos, cu 
lambriuri, cu un splendid covor gurkian pe jos și 
cu două uși înalte. În lemnul de deasupra primeia 
dintre ele era sculptată o coroană. 

— Perfectă poziţionare, draga mea. 
Apartamentul Regal. 

De aici îi puteau urmări fără probleme pe 
străjerii postați în dreptul fiecărei uși. Vâri mâna 
în interiorul hainei şi... se încruntă. Începu să-şi 
pipăie și celelalte buzunare, din ce în ce mai 
panicat. 

— La naiba! Am uitat să-mi iau ţeava de rezervă! 
Dacă... 

— Am adus eu încă două, pentru orice 
eventualitate. 

Morveer își duse mâna la inimă. 

— Mulţumescu-ţi ţie, soartă! Ba nu! Să te ia 
dracu”, soartă! ie îți mulțumesc, pentru că te-ai 
gândit la toate. Ce m-aș face fără tine? 

Day rânji cu inocenţă. 

— Exact ce faci și acum, dar fără plăcerea unei 
companii atât de încântătoare. Prudența mereu pe 
primul loc. 

— Mare adevăr ai spus! comentă Morveer. 

Și adăugă imediat în șoaptă: 


— Uite-le! 

Murcatto și Vitari, amândouă purtând măști, 
amândouă fardate şi îmbrăcate de gală. Sau, mai 
degrabă,  dezbrăcate, așa cum erau toate 
angajatele de sex feminin ale stabilimentului. 
Vitari deschise ușa cu coroana sculptată deasupra 
și intră. Murcatto aruncă o privire scurtă spre 
tavan, dădu imperceptibil din cap, apoi intră și ea. 

— Gata! Sunt înăuntru. Până aici totul a mers 
conform planului. 

Însă mai era timp berechet pentru dezastre. 

— Curtea? 

Day se târi pe burtă până la capătul podului, 
unde acoperișul se unea cu grinzile și se uită prin 
găurile care dădeau în curtea centrală. 

— Se pare că se pregătesc să-și întâmpine 
oaspeții. Acum ce facem? 

Morveer se duse de-a bușilea până la geamul 
minuscul și incredibil de jegos și, cu latul palmei, 
reuși să îndepărteze niște pânze de păianjeni. 
Soarele cobora dincolo de acoperișurile strâmbe, 
aruncând o lumină prăfuită peste Orașul 
Șoaptelor. 

— Curând trebuie să înceapă balul mascat din 
palatul lui Sotorius. 

De cealaltă parte a canalului, dincolo de Casa de 
Huzur a lui Cardotti, se aprindeau făcliile, iar 
lumina lămpilor se revărsa în noaptea albastră 
prin ferestrele locuinţelor mohorâte. Scârbit, 
Morveer scutură din degete ca să scape de pânza 


de păianjen lipită de ele. 
— Acum stăm frumușel în podul ăsta infernal și 
așteptăm să sosească Înălţimea Sa, prinţul Ario. 


Sex şi moarte 


După lăsarea întunericului, Casa de Huzur a lui 
Cardotti a devenit o altă lume. Un tărâm al 
fanteziei, la fel de îndepărtat de cruda și trista 
realitate cum este luna de pământ. Trei sute 
șaptesprezece lumânări zvelte luminau sala de 
jocuri. Le numărase Prietenosul în timp ce 
fuseseră urcate în candelabrele scânteietoare, 
fixate în aplicele elegante din pereți, înfipte în 
sfeșnicele aurite. 

Husele fuseseră luate de pe mesele de joc. Unul 
dintre crupieri amesteca un pachet de cărți, altul 
stătea pur și simplu și privea în gol, iar al treilea 
își alinia cu grijă jetoanele. Prietenosul numără 
odată cu el. La capătul sălii, un bătrân ungea 
roata norocului. Deși, după cum calculase 
Prietenosul probabilitățile, nu prea aducea noroc 
celor care jucau la ea. Asta era ciudăţenia jocurilor 
de noroc: șansele erau mereu împotriva 
jucătorului. Poate că reușeai o dată să învingi 
numerele, dar nu le puteai învinge la nesfârșit. 

Totul strălucea ca un morman de nestemate. 
Mai cu seamă femeile. Gătite acum și mascate, 
transformate în creaturi feerice de lumina 


lumânărilor. Braţe şi picioare lungi și subţiri, unse 
și pudrate şi acoperite cu sclipici. Ochi întunecaţi, 
scânteind prin găurile măştilor aurite. Buze şi 
unghii vopsite în roșu-aprins, ca sângele scurs 
dintr-o rană aducătoare de moarte. 

Aerul era plin de mirosuri ciudate, 
înspăimântătoare. La Fereală nu fuseseră femei, 
iar Prietenosul era cu nervii la pământ. Încercă să 
se calmeze rostogolind zarurile şi adunând 
rezultatele. Ajunsese la aproape patru mii două 
sute și... 

Una dintre femei trecu pe lângă el, foșnind pe 
covorul gurkian cu poalele rochiei înfoiate, la 
fiecare pas, piciorul gol i se întrezărea prin 
crăpătura fustei. Două sute și... Și parcă i se 
lipiseră ochii de piciorul ăla, iar inima începuse să- 
i bată foarte tare. Două sute și... douăzeci și șase. 
Reuși să-și smulgă privirea de la femeie și se 
întoarse la zarurile lui. 

Trei-doi. Perfect normal, nicio problemă. Se 
îndreptă de şale și aşteptă. Pe fereastră vedea 
curtea în care începuseră să sosească oaspeţii. 


— Bine aţi venit, prieteni, bine aţi venit la Casa 
lui Cardotti! Avem absolut tot ce-i trebuie unui 
băieţel în creștere! Pe aici veți găsi zaruri și cărți, 
jocuri de îndemânare şi noroc! Cei care doresc să 
simtă îmbrăţișarea ameţitoare a prafurilor sunt 
poftiți să între pe ușa aceea! Vinuri și tării câte 
vreți! Beţi vârtos, prieteni! De-a lungul întregii 


nopți vom prezenta aici, în curte, diferite 
spectacole de divertisment! Dansuri, jonglerii, 
muzică... poate chiar și puţină violență pentru 
amatorii de sânge! Cât despre femei, ei bine, pe 
acestea le veţi găsi în toate colțurile casei noastre... 

Un şuvoi de bărbaţi mascaţi și pudraţi se revărsa 
în curtea deja ticsită de trupuri în costume 
scumpe. Totul vibra de zbieretele lor stupide. Într- 
un colț al curții, instrumentiștii se străduiau să 
însăileze un cântecel vesel. În altul, jonglerii 
aruncau pahare strălucitoare în aer. Din când în 
când, câte o femeie străbătea țanţoșă mulțimea de 
bărbaţi, se oprea în fața unuia, îi șoptea ceva și 
apoi îl conducea în casă. În casă şi la etaj, fireşte. 
Cosca nu se putu abţine și se întrebă... oare 
tovarășii lui s-ar putea dispensa de el câteva clipe? 

— Absolut fermecătoare! murmură el, 
ridicându-și pălăria în fața unei blonde mlădioase 
care trecea pe lângă el. 

— Ocupă-te de musafiri! îi mârâi ea cu răutate. 

— Nu încerc decât să anim atmosfera, scumpa 
mea. Încerc să-ţi fiu de folos! 

— Ce-ar fi să sugi ceva, dacă vrei să-mi fi de 
folos? Că eu sunt sătulă până peste cap! 

Cineva o atinse pe umăr și femeia se întoarse, 
zâmbind radios, îl luă pe respectivul de braț și îl 
duse de acolo. 

— Cine sunt toţi cretinii ăștia? șopti Fiori la 
urechea mercenarului. Treizeci sau patruzeci de 
neisprăviţi, dintre care doar câţiva înarmaţi, dar 


care se scapă în nădragi când e vorba să le 
folosească? Probabil că înăuntru sunt deja de 
două ori mai mulți? 

Cosca zâmbi și-l bătu pe nordic pe umăr. 

— Chiar așa! Nu-i minunat când dai o petrecere 
și vin mai mulți musafiri decât te așteptai? Cineva 
se bucură de mare succes! 

Dar Fiori nu părea deloc amuzat. 

— Nu suntem noi ăia! Cum o să ţinem în frâu 
toată mulţimea asta? 

— Ce te face să crezi că eu cunosc toate 
răspunsurile? Experiența m-a învăţat că în viață 
lucrurile se întâmplă foarte rar așa cum te aștepți. 
Trebuie să ne supunem împrejurărilor și să ne 
descurcăm cât mai bine posibil. 

— Nu ni s-a spus că o să fie doar șase gărzi? 
Atunci ăștia cine sunt? 

Și nordicul făcu un semn cu capul spre colţul 
unde se afla un grup compact de bărbaţi cu platoșe 
lustruite peste tunicile negre, cu măști serioase 
din oțel, cu săbii serioase şi cuțite lungi la șolduri, 
cu maxilare serioase și încleștate. Se uitau atenți 
prin toată curtea după posibile ameninţări. 

— Hmmm! mormăi Cosca. Asta mă întrebam și 
eu. 

— Te întrebai? 

Pumnul mare al nordicului se încleștă puţin cam 
prea tare în jurul braţului lui Cosca. 

— Mă întreb adesea tot felul de lucruri, spuse 
Cosca, descleștându-i pumnul. Dar nostim e că nu 


mă sperii niciodată. 

Porni prin mulțime, bătând prietenos umeri, 
cerând să se ducă de băut oaspeţilor, indicându- 
le punctele de atracție ale spectacolului, 
răspândind bună dispoziţie pe oriunde mergea. Se 
simţea în elementul lui. Desfrâu și trai îmbelșugat, 
dar și pericol. 

Se temea de bătrâneţe, de eșec, de trădare și de 
ridicol. Totuși nu s-a temut niciodată înaintea 
vreunei lupte. Cosca și-a petrecut cele mai fericite 
momente ale vieții așteptând începerea bătăliilor. 
Atunci când a urmărit miile și miile de gurkieni 
apropiindu-se de zidurile cetăţii Dagoska. Când a 
urmărit desfășurarea armatei din Sipani înainte de 
Bătălia Insulelor. Când s-a urcat pe cal, în toiul 
nopții, în timp ce dușmanul ieșea la atac din 
Muris. Dintre toate, cel mai mult și mai mult îi 
plăcea pericolul. În clipele acelea nu-ţi mai faci 
griji pentru viitor. Uiţi toate eșecurile din trecut. 
Nu te mai gândeşti decât la glorie. Închise ochii şi 
trase aer în piept, simțind cum îl furnică până în 
plămâni. Ascultă sporovăiala excitată a oaspeţilor 
și parcă nici nu mai simțea nevoia de băutură. 

Deschise ochii și văzu cum oaspeţii se trag 
slugarnici înapoi ca să facă loc celor doi bărbaţi 
care tocmai intrau pe poartă. Înălțimea sa, prinţul 
Ario, purta o haină stacojie, cu mâneci brodate și 
manşete din mătase foarte lungi și bogate, care 
sugerau că nu avea de gând să-și folosească 


mâinile. Penele multicolore care se înălţau de la 
marginea măștii lui aurii se bâțâiau ca o coadă de 
păun atunci când se uita cu răceală în jur. 

— Înălţimea Voastră! 

Cosca își smulse pălăria și făcu o plecăciune 
adâncă. 

— Prezenţa voastră ne onorează nespus, nespus 
de mult. 

— Mi se pare normal, zise Ario. La fel trebuie să 
vă onoreze şi prezența fratelui meu. 

Și flutură moale din mână spre tânărul de lângă 
el. Acesta era îmbrăcat în alb imaculat, iar masca 
lui avea forma unei jumătăţi de soare din aur. Lui 
Cosca i se păru agitat și fără chef. Evident că era 
Foscar, deşi își lăsase o barbă care îl prindea foarte 
bine. 

— Ca să nu mai vorbesc despre jupânul Sulfur, 
prietenul nostru comun. 

— Din păcate, eu nu pot rămâne. 

Un individ şters apăruse în spatele celor doi frați. 
Păr bogat şi creţ, costum simplu și zâmbet șters. 

— Am prea multe de făcut. Of, nicio clipă de 
liniște! 

Și îi zâmbi ceva mai mult lui Cosca. Prin găurile 
de la masca simplă a acestui bărbat mercenarul îi 
observă ochii de culori diferite: unul albastru și 
unul verde. 

— Trebuie să pornesc spre Talins chiar în 
noaptea asta ca să vorbesc cu tatăl vostru. Nu le 
putem da mână liberă gurkienilor. 


— Sigur că nu. Naiba să-i ia pe ticăloșii ăia de 
gurkieni! Drum bun, Sulfur! 

Și Ario înclină capul doar un milimetru. 

— Drum bun! mormăi şi Foscar când Sulfur se 
întoarse să plece. 

Cosca își trânti pălăria la loc pe cap. 

— Ei bine, suntem fericiţi să primim doi oaspeţi 
atât de însemnați! Vă dorim să vă simțţiţi bine și să 
vă bucuraţi de tot ce vă punem la dispoziţie! 

Cu cel mai șugubăţț zâmbet din arsenalul lui, 
mercenarul se apropie şi mai mult și le şopti celor 
doi fraţi: 

— Etajul superior al clădirii a fost rezervat 
anume pentru domniile voastre. Cred că Înălțimea 
Voastră va fi mulţumit cu surpriza pe care o va 
descoperi în Apartamentul Regal. 

— Aşa, frate! Haide să vedem dacă îţi vom putea 
lua mintea de la grijile care te frământă. 

Apoi Ario se încruntă în direcția muzicanțţilor. 

— Cerule mare, de ce n-a putut femeia aia să 
găsească niște muzică mai bună? 

Mulțimea se despărţi, făcând loc fraţilor să 
treacă. Îi urmară câţiva gentilomi, rânjind cu 
superioritate. Apoi patru dintre bărbaţii aceia 
fioroșşi, cu platoşe și săbii. Mercenarul se încruntă, 
urmărindu-i cum intră în Sala de Jocuri. 

Nicomo Cosca nu știa ce este frica, asta era 
realitatea. Însă era prudent să simtă o oarecare 
îngrijorare la vederea acelor oameni înarmați până 
în dinţi. În fond, chiar Monza îi ceruse să aibă 


situația sub control. Țopăi grăbit până la intrare şi 
atinse braţul unui străjer de afară. 

— Nu mai lăsaţi pe nimeni să între! Nu mai e loc. 

Apoi trânti poarta în nasul omului rămas cu 
gura căscată, o încuie şi puse cheia în buzunarul 
de la veston. Jupânul Sulfur, prietenul prințului 
Ario, avusese onoarea de a fi fost ultimul care mai 
ieşise pe poarta aceea. 

Se întoarse și făcu un semn instrumentiștilor. 

— Mai cu viaţă, flăcăi! Cântaţi ceva mai vesel! 
Trebuie să ne distrăm oaspeţii! 


Ghemuit în bezna podului, Morveer se uita din 
spatele cornișelor la curtea de jos. Bărbaţi în straie 
extravagante se îmbulzeau, se împrăștiau, se 
îmbulzeau iarăși ca să între pe cele două uși ale 
clădirii. Hainele și măștile le sclipeau în lumina 
lămpilor. Aerul nopţii se umpluse de exclamațţiile 
și şoaptele lor obscene, de muzică proastă și de 
râsete vesele, însă Morveer nu avea niciun motiv 
de bucurie. 

— De ce sunt atât de mulți? murmură el. Ne 
aşteptam la mai puţin de jumătate din câți sunt 
acum. Ceva... ceva... nu e cum trebuie. 

O flacără strălucitoare străpunse noaptea cea 
rece, urmată de un ropot de aplauze. Cretinul ăla 
de Rocco punea în pericol atât propria-i viață, cât 
și vieţile celorlalți din curte. Morveer clătină încet 
din cap. Dacă și asta era o idee bună, atunci el era 
Împărat al... 


Day şopti ceva şi el se întoarse, păşind cu infinită 
atenție pe grinzile din lemn vechi, care scârțâiau 
ușor sub greutatea lui. Se uită prin una dintre 
găuri. 

— Vine cineva! 

De pe scară apăru un grup format din opt 
persoane, toate cu măști. Patru erau gărzi, nici 
urmă de îndoială în privinţa asta, pentru că 
purtau platoşe lustruite. Alte două erau femei 
angajate la Casa lui Cardotti. Însă pe Morveer îl 
interesau cei doi bărbaţi care veneau la urmă. 

— Ario și Foscar, şușoti Day. 

— Fără doar și poate. 

Fiii lui Orso schimbară câteva cuvinte cu gărzile 
care își ocupau posturile în fața celor două uși. 
Apoi Ario făcu o plecăciune batjocoritoare şi, cu 
cele două femei agăţate de braţ, se îndreptă 
clătinându-se spre cea de-a doua ușă, lăsându-i 
fratelui său Apartamentul Regal. 

Morveer se încruntă. 

— Precis ceva nu e cum trebuie. 


Numai un idiot își putuse imagina că așa trebuie 
să arate dormitorul unui rege. Totul era mult prea 
țipător, totul era brodat cu fire din aur și argint. 
Patul monstruos cu baldachin era sufocat sub 
mormane de cuverturi din mătase stacojie. Un 
bufet supradimensionat era plin până la refuz cu 
sticle colorate cu băutură. Tavanul era acoperit tot 
cu ornamente întunecate, iar din mijlocul lui 


pornea un candelabru enorm și strălucitor care 
atârna prea jos. Căminul era decorat cu o 
sculptură din marmură verde, reprezentând două 
femei care ţineau deasupra capetelor un platou cu 
fructe. 

Pe unul dintre pereţi era un tablou imens, în 
ramă strălucitoare - o femeie, cu pieptul prea mare 
ca să fie adevărat, se scălda într-un pârâu, 
bucurându-se de asta mult mai mult decât ar fi 
fost firesc. Monza nu reuşise niciodată să înțeleagă 
de ce cu cât erau mai multe țâțe goale într-un 
tablou, cu atât era el considerat mai bun. Însă 
asta era părerea pictorilor, așa că asta pictau. 

— Mă apucă durerea de cap de la zdrăngănitul 
ăla infernal, mormăi Vitari, vârându-și un deget în 
corset ca să se scarpine. 

— Pe mine mă doare capul de la mizeria aia de 
pat, spuse Monza. Mai ales cu tapetul ăla în spate. 

O nuanţă vulgară de azuriu, cu dungi turcoaz și 
stele aurii. 

— Vezi? Asta te face să fumezi. 

Și Vitari arătă spre pipa din fildeş de pe măsuţa 
din marmură de lângă pat, alături de care se afla 
un borcănel din sticlă șlefuită, cu un ghemotoc de 
pleavă înăuntru. Monza nu avea nevoie să i se 
atragă atenţia. În ultima oră cu greu îşi 
desprinsese ochii de acolo. 

— Concentrează-te la ce avem de făcut! se răsti 
ea, smulgându-și ochii de la pipă şi uitându-se 
spre ușă. 


— Mereu mă concentrez, pufni Vitari, ridicându- 
și fusta. Deși nu mi-e deloc ușor cu afurisitele 
astea de haine pe mine. Cum poate o femeie... 

— Ssst! 

Pași apropiindu-se pe coridor. 

— Oaspeţii noștri. Eşti pregătită? 

Monza își trecu greutatea de pe un picior pe 
celălalt și simți cum o împung în șale mânerele 
cuţitelor ascunse în corset. 

— Cam târziu să mă răzgândesc, nu crezi? 

— Poate te-ai hotărât să treci la fapte în pat. 

— Prefer să-i omor. 

Monza își scoase braţul pe geam, sperând că așa 
arăta o atitudine seducătoare. Inima îi bubuia în 
piept, sângele îi clocotea puternic în timpane. 

Scârțâind, uşa se întredeschise foarte puţin și în 
încăpere intră un bărbat. Înalt, îmbrăcat doar în 
alb, cu masca aurie în forma unei jumătăţi de 
soare. Avea o barbă fără cusur, care însă nu 
reușea să-i ascundă cicatricea urâtă de pe bărbie. 
Monza se holbă uluită la el. Ăsta nu era Ario. Nici 
măcar Foscar nu era. 

— Căcat! auzi ea şoapta lui Vitari. 

Recunoașterea o izbi ca o flegmă între ochi. Nu 
era fiul lui Orso, ci ginerele lui. Nimeni altul decât 
marele artizan al păcii, Maiestatea Sa Augustă, 
Înaltul Rege al Uniunii. 


— Gata? întrebă Cosca. 
Fiori își drese încă o dată glasul. Parcă îi 


rămăsese ceva acolo încă de când pusese piciorul 
în locul ăsta blestemat. 

— Cam târziu să mă răzgândesc, nu crezi? 

Zâmbetul ca de nebun al bătrânului mercenar se 
lăți şi mai mult. 

— Poate te-ai hotărât să treci la fapte în pat. 
Domnilor! Doamnelor! Atenţie, vă rog! 

Toți instrumentiștii se opriră din zdrăngănit și 
doar scripca începu să scârțâie pe o singură 
coardă. Nici asta nu-l ajuta pe Fiori să se simtă 
mai bine. 

Cosca împunse aerul cu bastonul, împrăștiind 
oaspeții din cercul pe care îl făcuseră în mijlocul 
curții. 

— Faceţi loc, prieteni, căci mare pericol vă 
pândeșşte! În fața ochilor voştri neîncrezători 
urmează să se desfășoare unul dintre cele mai 
impresionante momente ale istoriei! 

— Când am și eu parte de ceva păsărică? strigă 
cineva, în hohotele zgomotoase de râs ale celorlalți. 

Cosca făcu un salt înainte și mai că-i scoase 
imprudentului ochiul cu bastonul. 

— Atunci când o să moară cineva! 

Acum începuse să bată și toba, du-du-dum, du- 
du-dum, fleoșc. Oamenii se înghesuiau împrejurul 
cercului luminat de torţe. Măști de păsări şi fiare, 
soldați și clovni, cranii căscate și diavoli rânjiţi. Pe 
chipuri de bărbaţi beţi, plictisiţi, supăraţi, curioși. 
În spate, Barti şi Kummel săreau unul pe umerii 
celuilalt și băteau din palme în ritmul tobei. 


— Pentru cultura,  desfătarea şi edificarea 
voastră... 

Fiori habar n-avea ce mai însemna și aia. 

— Casa de Huzur a lui Cardotti vă prezintă... 

Aici nordicul trase aer în piept, ridică scutul și 
sabia şi intră în cerc. 

— Scandalosul duel dintre Temutul Fenris... 

Și Cosca făcu un semn din baston spre Surv’, 
care intra agale în cerc din cealaltă parte. 

— Și Logen Nouădegete! 

— Ba are zece! strigă altcineva, stârnind alte 
valuri de chicoteli cherchelite. 

Pe Fiori nu-l amuză deloc gluma. O fi fost Suru’ 
cu mult mai puţin înspăimântător decât Temutul 
cel adevărat, dar nici că avea darul de a te linişti, 
cu masca aia de fier negru pe figură, cu jumătate 
din ţeasta lui rasă și braţul stâng vopsite în 
albastru. Ciomagul lui părea al naibii de greu și al 
dracului de vătămător, mai cu seamă când îl 
vedeai strâns în pumnii ăia puternici. Fiori își tot 
spunea că sunt în aceeași tabără. Şi că doar se 
prefăceau. Se prefăceau, nimic mai mult. 

— Vă sfătuim să faceţi loc, domnilor! zbieră 
Cosca. 

Cele trei dansatoare gurkiene, cu măști de pisici 
negre pe feţele lor negre, îi împinseră pe oaspeţi 
către zidul clădirii. 

— S-ar putea să se lase cu sânge! 

— Bine-ar fi! 

Alte valuri de râsete. 


— Că doar n-am venit ca să mă uit la doi tâmpiţi 
cum dănţțuiesc! 

Spectatorii începură să răcnească, să fluiere, să 
huiduie. Cei mai mulți huiduiau. Fiori nu mai 
credea că planul lui- adică ţopăim în cerc câteva 
minute, dând aiurea din mâini și din picioare, 
după aia eu îmi bag sabia la subrațul lu’ Suru’, în 
timp ce el sparge o bășică plină cu sânge de porc - 
mai avea vreo șansă să-i facă pe neisprăviţii ăia să- 
i aplaude. Îşi aduse aminte de adevăratul duel, 
desfășurat în afara zidurilor de la Carleon și de al 
cărui rezultat depindea soarta întregului Nord. 
Dimineaţa îngheţată, aburii respirației înceţoşând 
aerul, sângele. Carlii strânşi pe margine, agitându- 
și scuturile, zbierând și urlând. Se întrebă ce ar fi 
zis ei de toată aiureala de aici. Da, pe ridicole căi 
te mai poartă viața. 

— Începeţi! strigă Cosca, repezindu-se să se 
adăpostească în mulțime. 

Suru’ scoase un urlet asurzitor și se repezi la 
Fiori agitându-și ciomagul. Agitându-l al naibii de 
convingător. Atitudinea lui îl șocă pe nordic. Îşi 
ridică la timp scutul, dar forţa loviturii îl răsturnă 
cu cracii în sus și-i amorți instantaneu braţul 
stâng. Se întinse cât era de lung, se încurcă în 
propria-i sabie și reuși să-și ciupească o 
sprânceană cu vârful ei. Bine că nu şi-o vârâse în 
ochi. Se rostogoli într-o parte, iar ciomagul lovi 
puternic locul unde fusese el doar cu o fracțiune 
de secundă înainte. În jur zburară multe așchii de 


piatră. Nici bine nu apucă să se ridice în picioare, 
că Suru’ îl atacă din nou, cu o privire care părea 
a-i spune că nu se joacă. Și atunci Fiori se văzu 
nevoit să se târască de-a bușilea de acolo, cu toată 
demnitatea unei mâţe nimerite într-un bârlog de 
lupi. Nu-şi amintea să fi discutat despre așa ceva. 
Se vedea treaba că uriașul ăla al dracului avea de 
gând să le ofere nemernicilor din jur un spectacol 
vrednic de ținut minte. 

— Fă-i felu”! zbieră cineva. 

— Vrem să vedem sânge, cretinilor! 

Fiori apucă și mai strâns mânerul sabiei. O 
presimţire rea îl cuprinse pe nepusă masă. O 
presimţire mult mai rea decât cele de mai devreme. 


În mod normal, zarurile îl calmau pe Prietenosul, 
dar nu și în seara asta. Avea o presimţire rea. O 
presimţire mult mai rea decât cele de mai devreme. 
Le urmări cum se rostogolesc, se ciocnesc, se 
învârtesc - perforându-i, parcă, pielea lipicioasă cu 
clinchetul lor - şi se opresc. 

— Doi-patru, spuse. 

— Vedem şi noi! se răsti la el bărbatul cu masca 
în formă de semilună. Afurisitele astea de zaruri 
mă urăsc! 

Le aruncă furios încă o dată și zarurile se izbiră 
de lemnul lustruit. 

Încruntat, Prietenosul le adună și le împinse cu 
blândeţe înapoi. 

— Cinci-trei. | Câştigă casa. 


— Mi se pare că și-a făcut un obicei din asta, 
mormăi cel cu masca în formă de corabie, fiind 
aprobat de murmurele furioase ale prietenilor lui. 

Erau  beţi. Beţi și proști. Casa câştigă 
întotdeauna și tocmai ăsta-i motivul pentru care 
organizează jocuri de noroc. Însă nu era treaba 
Prietenosului să-i lumineze pe tembelii ăștia. În 
celălalt capăt al sălii zbieră încântat alt cretin 
atunci când roata norocului îi nimeri numărul 
preferat. Câţiva jucători de cărți aplaudară în 
batjocură. 

— Zarurile dracului! 

Semilună sorbi zgomotos din vin, în timp ce 
Prietenosul strânse cu grijă jetoanele și le adăugă 
la grămezile tot mai mari din faţa lui. Îi era greu să 
respire, pentru că aerul era plin cu tot felul de 
mirosuri ciudate- parfum şi transpirație, vin și 
fum. Își dădu seama că stă cu gura căscată şi şi-o 
închise la repezeală. 


Regele Uniunii- chipeș, regesc și total 
neașteptat - se uită de la Monza la Vitari și de la 
Vitari la Monza. Monza își dădu seama că stă cu 
gura căscată și și-o închise rapid. 

— Nu vreau să vă jignesc, însă mă mulțumesc 
doar cu una dintre voi și... am avut mereu o 
slăbiciune pentru brunete. 

Făcu un semn spre ușă, adăugând: 

— Sper că nu te superi dacă te rog să ne lași 
singuri. Voi avea grijă să fii plătită. 


— Câtă generozitate! murmură Vitari, privind 
intr-o parte. 

Monza ridică aproape imperceptibil din umeri. 
Mintea îi ţopăia ca o broască în apă clocotită, 
încercând disperată să găsească o ieşire din 
capcana asta, pe care ea singură o construise. 
Vitari se dezlipi de perete şi se îndreptă cu pas 
tanțoş spre ușă. Când trecu pe lângă rege, îi 
mângâie haina cu dosul palmei și zâmbi 
batjocoritor. 

— Blestemată să fie roșcata care mi-a fost 
mamă! 

Și ușa se închise în urma cei. 

— Ce... se bâlbâi regele, încercând să-și dreagă 
glasul. Plăcută este această cameră! 

— Sunteţi ușor de mulțumit. 

Bărbatul scoase un hohot de râs ca un nechezat. 

— Soţia mea nu ar fi de aceeași părere. 

— Puţine sunt soțiile care au lucruri măgulitoare 
de spus despre soţii lor. De aceea avem noi 
căutare. 

— Nu m-ai înțeles. Am venit aici cu 
consimțământul ei. Soţia mea este însărcinată cu 
cel de-al treilea copil al nostru și, prin urmare... 
mă rog, cred că nu te interesează. 

— Mă interesează orice spuneţi. Pentru asta 
sunt plătită. 

— Desigur. 

Regele își frecă mâinile. 

— Aș dori să beau ceva. 


Monza făcu un semn din cap către bufet. 

— Acolo. 

— Tu nu vrei? 

— Nu. 

— Nu, bineînţeles că nu. De ce ai vrea? 

Își turnă vin şi adăugă: 

— Presupun că nu-i nimic nou pentru tine. 

— Nu. 

Deși nu ţinea minte când se mai deghizase în 
curvă şi fusese în aceeași cameră cu un rege. Avea 
două opţiuni. Ori se culcă cu el, ori îl omoară. Dar 
niciuna dintre ele nu-i făcea plăcere. Oricum va 
avea multe necazuri după ce îl va ucide pe Ario. 
Dacă ar fi ucis şi un rege- chiar dacă regele cu 
pricina era ginerele lui Orso - ar fi intrat în belele 
și mai mari. 

Când are de ales între două rele, a scris Farans, 
generalul trebuie să aleagă răul cel mai mic. 

— Îmi păreţi tulburat, murmură ea. 

Regele ajunsese până la piciorul patului. 

— Trebuie să-ți mărturisesc că a trecut mult 
timp de la ultima mea vizită într-un... într-un loc 
ca acesta. 

— Atunci să vă dau ceva care să vă calmeze. 

Și, fără să-i dea prilejul să o refuze, Monza se 
întoarse cu spatele la el și se apucă să umple pipa. 
Termină foarte repede. Avea îndemânare, doar 
făcea asta în fiecare seară. 

— Pleavă? Nu cred că... 

— Aveţi nevoie de consimțământul soției şi 


pentru asta? 

Îi întinse pipa. 

— Bineînţeles că nu. 

Privindu-l în ochi, ea ridică lampa și apropie 
flacăra de găvan. Regele trase o dată din pipă și 
începu să tușească. A doua oară merse ceva mai 
bine. Trase și a treia oară și reuși să ţină fumul în 
gură, abia apoi suflându-l afară. 

— Acum tu, zise el răgușit, punându-i pipa în 
mână şi întinzându-se pe pat. 

Fumul care șerpuia din găvan îi gâdila nările. 

— Eu... 

O, cât de mult își dorea s-o facă. Nevoia o făcea 
să tremure. 

— Eu... 

Uite pipa, uite-o chiar aici, în mâna ei. Dar nu 
era momentul potrivit să se lase în voia viciului. 
Trebuia să-și păstreze mintea limpede. 

Buzele regelui se încrețiră într-un zâmbet tâmp. 

— Tu de al cui consimțământ ai nevoie? Îţi 
promit că n-am să te pârăsc... 

Deja Monza aprinsese cojile cenușii și trăgea cu 
poftă din pipă, bucurându-se să simtă cum fumul 
îi arde plămânii. 

— Ale dracu” cizmele astea! zicea acum regele, 
încercând să-și tragă încălțările lustruite din 
picioare. Nici nu-mi vin... Dai o sută de mărci... pe 
niște cizme... şi te aștepți să... 

Una îi zbură din mână și se izbi de perete. Monza 
își dădu seama că îi era cam greu să stea în 


picioare. 

— Încă o dată, spuse ea, întinzându-i din nou 
pipa. 

— Mă rog... ce rău facem? 

Monza privi ţintă la flacăra lămpii. Pâlpâia, se 
umfla, strălucea în toate culorile unui tezaur de 
nestemate inestimabile. Iar firimiturile cenușii de 
pleavă se făceau roșii şi scânteiau și apoi se făceau 
cenușă. Regele îi suflă în față o dâră lungă de fum 
cu miros dulceag, iar ea închise ochii și o inhală. 
Tot capul îi era plin cu fumul ăsta, puţin mai avea 
și plesnea. 

— Mmm... 

— Ei? 

Regele privi dezorientat în jur. 

— Este... este... 

— Da. Da, este. 

Întreaga încăpere strălucea. Durerea din 
picioare i se transformase în nişte furnicături 
agreabile. Parcă îi spumega pielea. Se prăbuși pe 
pat și auzi ca prin vis cum îi scârțâie salteaua sub 
fund. Nu erau aici decât ei doi- ea și cu Regele 
Uniunii - cocoțați pe un pat hidos dintr-un bordel. 
Ce altceva ar fi putut să fie mai plăcut? 

Regele îşi trecu alene limba peste buze. 

— Soția mea. Regina. Ştii tu. Ți-am zis? Uneori 
nu-i... 

— Soției voastre îi plac femeile. 

Monza se miră şi ea de ce-i ieşise pe gură. Apoi 
pufni în râs şi se văzu nevoită să-și şteargă 


scuipatul de pe buze. 

— Foarte mult îi plac. 

Vedea prin găurile de la mască cum ochii regelui 
se făcuseră roz şi o priveau cu atenţie. 

— Femeile? Despre ce vorbim? exclamă el, 
apropiindu-se de ea. Nu... mai... sunt... tulburat. 

Puse cu stângăcie o mână pe piciorul ei. 

— Cred... bolborosi el. Cred... 

Își dădu ochii peste cap şi se prăbuși înapoi pe 
pat, cu braţele desfăcute. Capul îi căzu încet într- 
o parte, masca îi alunecă de pe față și începu să 
sforăie ușor. 

Atât de liniștit părea acum. Monza își dorea să se 
întindă şi ea alături, să se bucure și ea de această 
linişte. Tot timpul se gândea și îşi făcea planuri și 
își făcea griji şi se gândea. Avea nevoie de odihnă. 
Merita să se odihnească. Dar o împiedica ceva - 
ceva ce trebuia să facă mai întâi de toate. Ce 
anume? Se ridică de pe pat și începu să se clatine 
pe picioarele care parcă nu mai voiau să o asculte. 

Ario. 

— Aha, asta este! 

O lăsă pe Maiestatea Sa să zacă acolo și încercă 
să ajungă la ușă, prin camera care se înclina într- 
o parte şi alta, dorind să o împiedice să-și urmeze 
planul. Perfidă cameră! Se aplecă și își smulse 
unul dintre pantofii cu toc, își pierdu echilibrul și 
aproape căzu. Şi-l azvârli şi pe celălalt, care pluti 
încet prin aer, aidoma unei ancore coborând în 
ape. Făcea mari eforturi ca să-și ţină ochii deschişi 


și ațintiți asupra ușii, pentru că între ea şi lume se 
înălțase un mozaic din sticlă albastră. Iar flăcările 
lumânărilor din spatele lui îi înceţoșau vederea, 
aproape orbind-o. 


Morveere îi făcu un semn din cap lui Day, iar ea 
îi răspunse la fel. Fata era o umbră neagră 
ghemuită în întunericul podului. Grinzile din 
spatele ei erau doar niște contururi la fel de negre, 
cu capetele foarte slab luminate. 

— Eu mă ocup de cei doi din fața 
Apartamentului Regal, îi șopti el. Tu... ai grijă de 
ceilalți. 

— Bine. Dar când? 

Aceasta era o întrebare de o importanţă capitală. 
Își lipi ochiul de gaură. Avea ţeava într-o mână şi 
își freca nervos degetele de la cealaltă. Ușa de la 
Apartamentul Regal se deschise și Vitari ieși 
printre cele două gărzi. Se încruntă înspre tavan, 
apoi porni pe coridor. Nici urmă de Murcatto, nici 
urmă de Foscar, nici urmă de nimeni și nimic. Nu 
așa fusese planul- de asta Morveer era foarte 
sigur. Bineînţeles că tot mai trebuia să ucidă 
gărzile: fusese plătit să o facă și el mereu își 
respecta partea de învoială. Aceasta era una dintre 
multele trăsături de caracter care îl deosebeau de 
depravațţii de teapa lui Nicomo Cosca. Dar când să 
o facă? Când... când... 

Morveer se încruntă. Era convins că aude un 
plescăit. 


— Acum te-ai găsit să mănânci? 

— E doar o chiflă. 

— Încetează! Suntem la lucru, pentru 
Dumnezeu! Şi eu încerc să gândesc! E prea mult 
să-ți cer să dai dovadă de un dram de 
profesionalism? 

Și timpul parcă nu mai trecea. Din curte 
răzbăteau până la ei zdrăngănelile muzicanțţilor 
ălora incompetenţi. Nu se vedea nicio mișcare, 
doar gărzile își mai treceau greutatea de pe un 
picior pe celălalt. Morveer clătină încet din cap. Şi 
în acest caz, la fel ca în multe altele, mișcările 
semănau mult între ele. Trase aer în piept, ridică 
țeava la buze, ţinti soldatul aflat mai departe... 

Ușa de la camera lui Ario se trânti de perete. 
leșiră două femei, una dintre ele încă aranjându- 
și fusta. Morveer își ţinu răsuflarea. Femeile 
închiseră ușa și se îndepărtară pe coridor. Unul 
dintre soldaţi spuse ceva celuilalt și începu să 
râdă. Un șuierat aproape neauzit când Morveer 
suflă în ţeavă îi curmă râsul. 

— Au! exclamă soldatul aflat mai aproape, 
ducându-și mâna la cap. 

= Cee? 

— Nu știu... parcă m-a înțepat ceva. 

— Te-a înțepat? Păi, ce ar... 

Dar venise rândul lui să se ţină de cap. 

— La naiba! 

Primul descoperise acul printre firele de păr și 
acum îl ridicase în lumină. 


— Un ac. 

Vru să-și tragă sabia, dar mâna nu-i mai dădu 
ascultare. Apoi se clătină, se sprijini de picioare și 
alunecă în fund. 

— Mă simt... 

Al doilea soldat făcu un pas șovăielnic, întinse 
mâinile ca să se agaţe de aer și se prăbuși în nas, 
cu brațele desfăcute. Morveer își îngădui un mic 
gest de satisfacţie, după care se târî până la Day, 
care stătea lângă alte două găuri, cu ţeava 
pregătită în mână. 

— Ai reușit? o întrebă el. 

— Normal. 

Și muşcă din chifla pe care o ţinea în cealaltă 
mână. Morveer se uită printr-o gaură şi văzu că și 
soldaţii din fața  Apartamentului Regal își 
pierduseră cunoștința. 

— Bună treabă, draga mea! Dar, vai, a fost 
singura sarcină care ni s-a încredințat. 

Și începu să-și strângă instrumentele. 

— Nu mai rămânem puţin ca să vedem ce se 
întâmplă? 

— Nu văd niciun motiv pentru care am face așa 
ceva. Nu putem decât să sperăm că vor muri niște 
oameni, iar asta am mai văzut. Ai frânghia? 

— Normal. 

— Niciodată nu-i prea devreme să-ţi asiguri 
calea de scăpare. 

— Prudența mereu pe primul loc. 

— Întocmai. 


Day desfășură colacul de frânghie și legă strâns 
un capăt al ei de o grindă groasă. Ridică piciorul și 
lovi gemuleţul, scoțându-l din ramă. Morveer îl 
auzi căzând în apa din canalul aflat în spatele 
clădirii. 

— Foarte frumos lucrat! Ce m-aș face fără tine? 


— Mori! 

Și Surv’ se repezi la el, cu ciomagul uriaș ridicat 
deasupra capului. Fiori icni odată cu mulțimea de 
spectatori. Reuși să se ferească în ultima clipă, dar 
simţi suflul loviturii hârşâindu-i obrazul. Îl 
cuprinse pe malac într-o îmbrăţișare stângace și se 
bălăbăniră amândoi în jurul cercului, ca o pereche 
nepricepută la dans. 

— Ce dracu’ vrei? şuieră Fiori în urechea 
adversarului său. 

— Răzbunare! 

Surv’ îi trase un genunchi în burtă şi-l îmbrânci 
de lângă el. 

Fiori se împletici, reuși să se reechilibreze și 
începu să-și frământe creierii ca să înțeleagă ce 
rău îi făcuse el omului ăsta. 

— Răzbunare? Pentru ce, nebunule? 

— Pentru Uffrith! 

Și Surv’ lovi din picior, prefăcându-se că atacă. 
Fiori se retrase urgent, uitându-se la el peste 
marginea scutului. 

— Ce zici? N-a murit nimeni acolo! 

— Sigur? 


— Doi tipi la docuri, da’... 

— Frate-miu! Nici doişpe ani n-avea! 

— N-am avut nicio legătură cu povestea aia, 
cretinule! Dow cel Negru i-a omorât! 

— Dow cel Negru nu-i aci și io jurat-am lu’ 
mumă-mea c-o să-l răzbun. Or, tu ai fost acolo, 
aşa că tu o să plătești, jigodie! 

Scoțând un chirăit ca de femeie, Fiori se feri de 
altă lovitură năprasnică. Spectatorii urlau și 
ovaționau, setoși de sânge ca la un duel adevărat. 

Deci despre răzbunare este vorba. Sabie cu două 
tăișuri cum alta nu-i. Niciodată nu-ţi poți da 
seama când târfa aia o să te taie. Pe unul dintre 
obrajii lui Fiori şiroia sângele de la rana căpătată 
puțin mai devreme, dar el nu se putea gândi decât 
la cât de al dracului de nedrept era totul. Încercase 
să se poarte așa cum se cuvine, exact cum îl 
îndemnase mereu fratele lui. Încercase să devină 
un om mai bun. Nu așa făcuse? Aici te aduc 
bunele intenţii. Fix în căcat. 

— Dar... am făcut tot ce am putut! urlă el în 
nordică. 

Prin despicătura din masca lui Suru’ ţâșni o 
flegmă. 

— La fel și frate-miu! 

Și se repezi, mișcând atât de repede ciomagul, 
încât nici nu i se mai deslușea conturul. Fiori se 
aplecă şi ridică scutul, îl izbi pe uriaș sub falcă şi- 
l făcu să se dea îndărăt și să scuipe sânge. 

Da, Fiori încă mai avea ceva mândrie. Măcar 


atâta. Al naibii să fie el dacă avea să se lase întors 
în țărână de un idiot mare și greu de cap, care nu 
era în stare să deosebească un om bun de unul 
rău! Simţi cum îi clocotește furia în gât, la fel cum 
se întâmpla pe vremuri, în Nord, când se afla în 
toiul bătăliei. 

— Răzbunare, zici? zbieră el. Îţi dau eu o 
răzbunare de nu te vezi! 


Cosca tresări văzând cum Fiori parează o 
lovitură cu scutul și se împleticește. Îl auzi cum 
mormăie în nordică nişte cuvinte furioase. Îl 
urmări cum bate aerul cu sabia, ratând capul lui 
Surv’ doar cu un deget și aproape împlântând-o în 
spectatorii care se retraseră speriați. 

— Nemaipomenit! se trezi unul să spună, zici că- 
i adevărat! Musai să-i angajez pentru nunta lu! fie- 
mea... 

Foarte corect. Spectacolul oferit de nordici era 
unul pe cinste. Cam prea pe cinste. Începură să se 
miște precauţi unul în jurul celuilalt, privindu-se 
țintă. Din când în când, câte unul mai încerca să 
lovească cu arma sau cu piciorul, cu precauţia 
acelora care ştiu că cea mai mică greșeală le poate 
aduce moartea. Lui Fiori i se lipise părul de 
obrazul plin de sânge. Pe platoșa din piele a lui 
Surv’ se vedea o tăietură lungă și sub bărbie avea 
o rană acolo unde fusese lovit cu marginea 
scutului. 

Privitorii nu mai zbierau măscări, ci suspinau și 


icneau. Nu-i scăpau din ochi pe cei doi luptători și 
ba se împingeau în față ca să vadă mai bine, ba se 
retrăgeau, îimbrâncindu-se și călcându-se, atunci 
când erau folosite armele. Tuturor li se părea că 
aerul din curte era încărcat cu ceva, așa cum este 
încărcat cerul înaintea unei furtuni uriașe. Acel 
ceva era furie - furie autentică, ucigătoare. 

Instrumentiștii prinseseră ritmul luptei, sporind 
tensiunea aproape insuportabilă: arcușul apăsa în 
forță coardele la fiecare mișcare a sabiei lui Fiori, 
toba bubuia de câte ori Surv’ își ridica deasupra 
capului ciomagul uriaș. 

Devenise limpede pentru toată lumea că 
încercau să se omoare, iar Cosca habar n-avea 
cum ar fi putut să-i împiedice. Tresări din nou 
când ciomagul se izbi de scutul lui Fiori, aproape 
dărâmându-l pe nordic. Aruncă o privire 
îngrijorată la ferestrele cu vitralii. 

Ceva îi spunea că nu doar două cadavre vor lăsa 
ei în urmă în noaptea aceasta. 


Cei doi soldați zăceau lângă ușă. Unul stătea în 
fund și se holba la tavan. Celălalt era întins pe 
burtă. Nici nu păreau morți. Parcă dormeau și 
atât. Monza își trase câteva palme peste faţă, 
încercând să scape de efectul drogului. Ușa veni 
spre ea şi o mână cu mănușă neagră prinse clanţa. 
La dracu”! Trebuia să-şi urmeze planul. Așteptă ca 
mâna aceea să dea drumul ușii. 

— A! 


Mâna era a ei. Apăsă clanţa și ușa se deschise 
brusc. Monza îşi pierdu echilibrul şi aproape căzu 
în nas. Camera se învârtea în jurul ei, pereţii 
pluteau, se topeau, se transformau în cascade 
năvalnice. În cămin, flăcările sfârâiau şi pocneau, 
aruncând scântei. Pe fereastra deschisă intrau 
niște acorduri infernale şi strigăte de bărbați. 
Parcă putea să vadă toate sunetele alea - niște pete 
vesele, care se răsuceau în jurul geamului și-i 
gâdilau timpanele. 

În pielea goală şi cu braţele și picioarele 
desfăcute, prințul Ario stătea întins pe cuvertura 
mototolită a patului. Întoarse capul spre ea, iar 
penele lungi de pe mască aruncară umbre lungi pe 
peretele din spate. 

— Mai vrei? murmură el, sorbind leneş dintr-o 
sticlă cu vin. 

— Sper că fetele v-au... obosit... deja. 

Monzei i se părea că-și aude vocea ca dintr-o 
căldare. Se apropie încet de pat, legănându-se ca 
o corabie pe marea roşie a covorului moale. 

— Socotesc că pot să mă ridic la nivelul 
așteptărilor tale, spuse Ario, pipăindu-și 
instrumentul. Deşi mi se pare că tu eşti în avantaj. 

Și întinse un deget spre ea. 

— Prea multe haine. 

— Mda, murmură Monza şi lăsă să-i cadă blana 
de pe umeri. 

— Și mănuşile, arătă el cu mâna. Nu-mi plac. 

— Nici mie. 


Le scoase cu grijă. Ario rămase cu privirea 
ațintită asupra mâinii ei drepte. Ea o ridică în fața 
ochilor și se uită la ea de parcă atunci o vedea 
prima oară. De-a lungul antebraţului se întindea 
o cicatrice lungă și trandafirie. Mâna era o gheară 
umflată - cu palma strivită, degetele strâmbe. Doar 
cel mic se încăpăţâna să stea ţeapăn. 

— A! 

Monza uitase cu totul de cicatrice. 

— O mână mutilată! exclamă Ario entuziasmat. 

Se dădu repede jos din pat și se apropie de ea. 
Penele de la mască și instrumentul de mai jos i se 
legănau în ritmul pașilor. 

— Cât de... exotic! 

— Nu-i așa? 

Amintirea clipei când Gobba îi zdrobise degetele 
sub talpa cizmei lui o readuse brusc la realitate. 
Își dădu seama că a început să zâmbească. 

— N-ai nevoie de asta. 

Apucă penele, îi trase masca de pe ochi și o 
aruncă într-un colț. 

Pe buzele lui Ario se întinsese un rânjet lasciv. 
În jurul ochilor avea niște pete rozalii, unde îl 
apăsase masca. Privindu-l, Monza simţi cum i se 
scurge din minte tot fumul de pleavă. Îl văzu din 
nou înjunghiindu-i fratele în gât, aruncându-l 
peste balustrada terasei, văitându-se că s-a tăiat. 
Și uite-l acum în fața ei. Moșştenitorul lui Orso. 

— Eşti obrăznicuţă, spuse el. Trebuie să-ţi dau o 
lecţie. 


— Poate am să-ţi dau eu una. 

Ario veni mai aproape, atât de aproape că-i 
simţea putoarea transpiraţiei. 

— Mult curaj ai de-mi răspunzi așa. Foarte mult 
curaj. 

Întinse degetul şi o mângâie pe braţ. 

— Puţine femei au atâta curaj. 

Se apropie și mai mult, apoi își strecură cealaltă 
mână în despicătura fustei și o strânse tare de 
fund. 

— Parcă te-aş cunoaște. 

— Aşa crezi? 

Monza își apucă masca cu degetele strivite. Ario 
o trase și mai aproape. Foarte uşor, Monza își 
strecură mâna stângă la spate şi apucă mânerul 
unuia dintre cele două cuțite din corset. 

— Bineînţeles că mă cunoști. 

Și îşi smulse masca. 

Rânjetul lui Ario mai pâlpâi o clipă, în timp ceo 
studia cu atenţie. Apoi holbă îngrozit ochii. 

— Ajutor...! 


— O sută de mărci pe aruncarea asta! urlă 
Semilună, ridicând zarurile. 

Tăcerea se așternu în sală. Toţi se întoarseră să 
privească. 

— O sută de mărci. 

Suma asta nu însemna nimic pentru 
Prietenosul. Nu erau banii lui, iar banii îl interesau 
doar când putea să-i numere. Din punctul lui de 


vedere, pierderea și câștigul erau exact același 
lucru. 

Semilună zgâlțâi zarurile în pumn. 

— Haideţi, măi, căcănarilor! 

Zarurile se rostogoliră. 

— Cinci-șase. 

— Ha! 

Amicul lui Semilună răcni, hohoti pe un ton 
grav, îl bătu pe spate, de parcă cine știe ce mare 
victorie ar fi dobândit. 

Cel cu masca în formă de corabie ridică braţele. 

— la-o p-asta! 

Cel cu masca de vulpe făcu un gest obscen. 

Parcă lumina lumânărilor devenise prea 
puternică. Mult prea puternică să mai poată 
număra. Atmosfera se încinsese prea tare, aerul 
era înăbușitor. Prietenosul își simțea cămașa lipită 
de spinarea udă. Luă zarurile și le aruncă ușor, 
provocând câteva oftaturi în jurul mesei. 

— Cinci-șase. Casa câștigă. 

— Trişor nenorocit! 

Prietenosul se încruntă. La Fereală l-ar fi tăiat 
pe cel care i-ar fi vorbit astfel. Era obligat s-o facă, 
pentru ca toţi ceilalți să înțeleagă și să nu încerce 
și ei. Şi l-ar fi tăiat pe îndelete și cu simţ de 
răspundere. Numai că acum nu era la Fereală, era 
afară. 1 se ceruse să se controleze. Încercă să uite 
de mânerul cald al satârului care-l apăsa în 
coaste. Control. Ridică din umeri. 

— Cinci-şase. Zarurile nu mint. 


Semilună înșfăcă încheietura Prietenosului chiar 
în clipa când acesta se pregătea să adune 
jetoanele. Se aplecă spre el, îl împunse în piept cu 
degetul și îl acuză cu un glas răgușit de băutură. 

— Eu zic că zarurile tale sunt măsluite. 

Chipul Prietenosului se ofili. Răsuflarea i se opri 
în gât, sufocându-l. Simțea usturimea fiecărui 
strop de sudoare de pe frunte, de pe spinare, de pe 
țeastă. O furie calmă, rece, insuportabilă îi 
sfârtecă tot trupul. 

— Cum zici că sunt zarurile mele? 

Abia dacă-și auzi propria șoaptă. 

Degetul beţivului în pieptul lui: o dată, de două 
ori, de trei ori. 

— Zarurile tale mint. 

— Ce fac? 

Și satârul Prietenosului despică în două masca 
în formă de semilună. La fel şi căpățâna de sub ea. 
Cuţitul Prietenosului intră prin gura căscată a 
individului cu masca în formă de corabie și-i ieși 
prin ceafă. Și îl înjunghie încă o dată și încă o dată, 
fleoșc, fleoșc. Mânerul cuţitului se umpluse de 
sânge și îi aluneca în mână. O femeie scoase un 
țipăt lung și ascuțit. 

Prietenosul își dădea vag seama că toată lumea 
se uită la el- patru sau trei ori patru, sau mai 
mulți, sau mai puţini. Răsturnă masa de zaruri, 
dezlănțuind o ploaie de pahare, jetoane și monede. 
Bărbatul cu masca de vulpe se holba la el, obrazul 
palid îi era împroșcat cu bucăţi cenușii de creier. 


Prietenosul se apropie și-l privi în găurile pentru 
ochi ale măștii. 

— Cere-ţi scuze! urlă el din toţi rărunchii. Cere- 
ți scuze zarurilor mele! 


— Ajutor... 

Strigătul lui Ario se transformă într-un horcăit 
astmatic. Se uită în jos și Monza îi urmări privirea. 
Cuţitul ei era înfipt în locul unde pulpa îi ieșea din 
trup, chiar lângă scula lui veștejită. Și era 
împlântat până în plăsele, iar pe pumnul ei șiroia 
sângele. Prinţul reuși să mai scoată o frântură de 
zbieret sinistru, amuţit pe dată de celălalt cuţit al 
Monzei care-i intră sub ureche şi-i ieși pe cealaltă 
parte a gâtului. 

Cu ochii ieșiți din orbite, Ario încerca să o apuce 
cu o mână de umărul ei gol. Cu mâna cealaltă 
bâjbâia după mânerul cuțitului. Degetele i se 
umplură de propriu-i sânge, gros şi negru. Îi şiroia 
în jos pe piept, mânjindu-i pielea albă cu dâre 
vâscoase. Căscă iarăși gura, dar aerul se împiedică 
în lama din gât și nu se auzi decât un sunet 
înfundat, ca o bășină. Se clătină, încercând să se 
apuce de ceva. Monza îl privea fascinată. 

— Trei morţi. Au mai rămas patru. 

Ario se izbi cu fundul de pervazul ferestrei şi se 
lovi cu capul de geamul cu vitraliu, deschizându- 
|. Apoi se prăbuși în noapte. 


Ciomagul se înălță din nou și ar fi putut să crape 


țeasta lui Fiori ca pe un ou. Numai că mișcarea lui 
Surv’ a fost mai lentă, mai neglijentă. Plus că își 
lăsase neapărată partea stângă. Fiori se feri, se 
răsuci pe un călcâi și lovi cu sabia. Cu un sunet 
zemos, aceasta reteză antebraţul vopsit în 
albastru al uriașului și i se împlântă adânc în 
abdomen. Din ciot ţâșniră valuri de sânge, 
împroșcând fețele spectatorilor. Ciomagul se 
rostogoli pe pietre, împreună cu mâna. Cineva ţipă 
ascuțit. Altcineva începu să râdă. 

— Cum dracu” au făcut șmecheria asta? 

Însă chiar atunci Suru’ începu să orăcăie, de 
parcă își prinsese piciorul în ușă. 

— Futu-i! Doare! Au! Au! 

Cu mâna rămasă își pipăi gaura din burtă, din 
care curgea un mucilagiu închis la culoare. Căzu 
într-un genunchi, își dădu capul pe spate și începu 
să urle. Şi tot urlă el așa, până când sabia lui Fiori 
îl pocni drept în frunte, găurindu-i masca între 
ochi. Uriașul se prăvăli pe spate, cu picioarele în 
sus. Apoi rămase nemișcat. 

Astfel s-a încheiat spectacolul. 

Instrumentiștii au mai bâlbâit câteva acorduri 
șubrede, apoi se opriră și ei. Peste curte se 
așşternuse tăcerea. Nu se mai auzeau decât niște 
țipete slabe, venite din sala de jocuri. Fiori se uită 
la cadavrul lui Suru’, la sângele care curgea de sub 
masca spartă. Nu mai simţea niciun fel de furie. 
Doar durerea din braţ, usturimea de pe ţeasta 
transpirată, și un soi de consternare benefică. 


— De ce mi se întâmplă numai mie lucrurile 
astea? 

— Pentru că ești un om rău, foarte rău, îl lămuri 
Cosca, privind peste umăr. 

Pe Fiori îl cuprinse o senzaţie ciudată, ca și cum 
ar fi fost acoperit de o umbră în plină noapte. Își 
ridică ochii şi chiar atunci un om în pielea goală se 
prăbuși în mijlocul spectatorilor, împroșcându-i 
din nou cu sânge. 


Ce mai distracție! 


Și dintr-odată se iscă o mare debandadă. 

— Regele! ţipă unul, complet aiurea. 

Zona circulară şi plină de sânge, unde fusese 
arena de luptă, se umplu de oameni care se 
îmbrânceau, se împiedicau unii de alții, neștiind 
niciunul încotro voia să fugă. Toţi răcneau, 
plângeau, urlau. Glasuri de bărbaţi și de femei- 
atât de puternice că trezeau și morţii din somn. 
Cineva se lovi de scutul lui Fiori, care îl îmbrânci 
instinctiv și el, răsturnându-l peste cadavrul lui 
Surv’. 

— Este Ario! 

— Crimă! 

Unul dintre oaspeți vru să-şi tragă sabia din 
teacă, dar un instrumentist se apropie foarte calm 
de el şi-i sfărâmă căpățâna cu o lovitură puternică 
de ghioagă. 


Alte ţipete. Scrâșnete de metal. Fiori o văzu pe 
una dintre dansatoarele gurkiene spintecând 
burta unui om cu un cuţit încovoiat, îl văzu pe 
omul cu pricina cum vomita sânge în timp ce 
încerca să lovească și el cu sabia, îl văzu cum o 
înfige în piciorul unuia aflat în spatele lui. Se auzi 
zgomot de sticlă spartă și un om zbură prin una 
dintre ferestrele de la sala de jocuri. Panica și 
nebunia se răspândeau precum focul într-un 
câmp uscat. 

Unul dintre jongleri arunca cuțţitele, care 
străbăteau curtea și se împlântau în carne și lemn, 
fără să deosebească prietenii de dușmani. Cineva 
îl apucă pe Fiori de mâna în care ținea sabia și el 
îl pocni cu cotul în faţă, ridică sabia să-l lovească 
și îl recunoscu pe Morc, cimpoierul, căruia tocmai 
ce îi dăduse sângele pe nas. Se auzi un bufnet sec 
și în toată îngrămădeala aia se văzu o flacără 
portocalie.  Urletele urcară acum o octavă, 
intonând un refren îngrozit. 

— Foc! 

— Apă! 

— Dă-te din drum! 

— Jonglerul! Prinde... 

— Ajutor! Ajutor! 

— Cavaleri ai Regelui, la mine! La mine! 

— Unde-i prinţul? Unde-i Ario? 

— Să m-ajute careva! 

— Înapoi! strigă Cosca. 

— Ce? strigă și Fiori, neînţelegând cine ţipă la 


cine. 

Prin beznă vâjâi un cuțit. 

— Înapoi! 

Cosca evită o lovitură de sabie, întoarse bastonul 
din care ieși o lamă subţire și o înfipse în gâtul 
unuia cu o mișcare rapidă. Vru să-l lovească pe un 
altul, nu-l nimeri, dar aproape îl înjunghie pe 
Fiori. Un curtean al lui Ario, cu masca în formă de 
tablă de şah, mai că-l nimeri cu sabia pe Cosca. 
Dar din spatele lui apăru Gurpi, care-i zdrobi 
capul cu lăuta. Carcasa de lemn se sfărâmă, iar 
lama  toporului dinăuntru  despică umărul 
individului până la osul pieptului. Ce mai rămase 
din trupul ciopârțit se rostogoli pe pietrele curții. 

Ţâșni o altă flacără. Oamenii se călcară în 
picioare, îimbrâncindu-se ca nebunii, ca să-i facă 
loc Incredibilului Ronco. Acesta se năpusti drept 
la Fiori, scoțând foc alb pe gură, ca un diavol 
scăpat din iad. Fiori vru să se dea la o parte, se 
împiedică, reuși să-l împingă cu scutul. Ronco se 
izbi mai întâi de un zid, apoi de altul, scuipând 
sfere de foc lichid. Disperaţi să scape mai repede 
de acolo, oamenii loveau la întâmplare cu săbiile. 
Flăcările cuprinseră iedera uscată. Urmă un 
pocnet, apoi un muget. Și focul se întinse pe 
peretele din lemn, scăldând curtea într-o lumină 
tremurată, de coșmar. O fereastră se sparse. 
Porțile din fier zăngăniră puternic când oamenii se 
agăţară de ele, implorând să fie scoși de acolo. Fiori 
își stinse scutul lovindu-l de un alt zid. Cuprins și 


el de flăcări, Ronco se tăvălea pe jos, scoțând un 
scârțâit jalnic de ceainic în clocote. Focul arunca 
străluciri de iad pe măștile oaspeţilor și ale 
artiștilor - oriunde s-ar fi uitat Fiori, nu vedea 
decât chipuri deformate, de monștri. 

Nu era vreme de înţeles ceva din toată nebunia 
aia. Acum nu mai conta decât cine trăiește şi cine 
nu, iar el nu avea deloc de gând să facă parte din 
a doua categorie. Se retrase, rămânând lângă zid, 
îmbrâncindu-i cu scutul pe cei care voiau să pună 
mâna pe el. 

Doi soldați cu platoșe încercau să-şi croiască 
drum prin gloata aia cuprinsă de isterie. Unul 
dintre ei îl spintecă pe Barti sau Kummel - greu de 
spus pe care -, dar lovitura a fost prea puternică, 
așa că îi reteză şi un fragment din ţeastă unuia 
dintre curtenii lui Ario, care se apucă de cap și 
începu să zbiere. Sângele îi şiroia întunecat printre 
degete şi peste masca aurie. Bari sau Kummel - 
adică ăla care încă mai era teafăr - înfipse până în 
plăsele cuțitul în creștetul soldatului. Dar imediat 
începu să tipe când vârful unei săbii îi ieși prin 
piept. 

Alt soldat cu platoșă se împingea printre oameni 
ca să ajungă la Fiori. Ţinea sabia deasupra capului 
și urla ceva, parcă în limba Uniunii. De fapt, limba 
lui maternă nu avea nicio importanţă. Important 
era doar că-și pusese în cap să-l ucidă, iar Fiori nu 
avea deloc intenţia să se lase ucis. Așa că se repezi 
strigând la el, dar soldatul se dădu la o parte din 


calea lui și sabia lui Fiori se împlântă în altceva. 
În pieptul unei femei, nimerită din greşeală acolo. 
Aceasta se lipi de zid, începu să tipe, apoi tipetele 
i se transformară în bolboroseli. Masca sfâșiată îi 
căzuse într-o parte și se holba la el cu un singur 
ochi. Sângele i se revărsa din nas și din gură, 
vopsindu-i în nuanţe de roșu pielea albă a gâtului. 

Curtea era un balamuc luminat de flăcări. 
Miniatura unui câmp de luptă pe timp de noapte. 
Însă nu existau tabere în bătălia asta, nu exista 
miză, nu existau învingători. Mulțimea înnebunită 
de panică se călca în picioare - trupuri vii, moarte, 
spintecate şi însângerate se rostogoleau pe jos. 
Încurcat în coardele lăutei sale, Gurpi dădea 
disperat din mâini, incapabil să-și scoată toporul 
dintre fragmentele de lemn. Fiori văzu cum un 
soldat îl înjunghie, stârnind o ploaie de sânge 
negru. 

— Fumoarul! șuieră Cosca, doborându-l cu 
sabia pe unul care le stătea în drum. 

Fiori avu impresia că nefericitul era unul dintre 
jongleri, însă nu avea cum să fie sigur. Se năpusti 
după mercenar pe ușa deschisă şi amândoi se 
împinseră în ea ca să o închidă. Mâna cuiva intră 
prin deschizătură. Ei o striviră în cadrul din lemn 
și Fiori o lovi cu mânerul sabiei până când se 
retrase, tremurând și plină de răni. Cosca reuși să 
închidă ușa, o încuie şi azvârli cheia cât colo. 

— Şi acum ce facem? 

Bătrânul mercenar îi aruncă o privire ca de 


nebun. 

— Ce te face să crezi că eu cunosc toate 
răspunsurile? Mama lor de răspunsuri! 

Sala era lungă și scundă, cu perne presărate 
pretutindeni, cu separeuri despărțite prin draperii 
grele, cu lămpi discrete. Mirosea dulce, a fum de 
pleavă. Zgomotele balamucului de afară abia dacă 
se auzeau. Cineva sforăia. Altcineva râdea 
înăbușit. Un bărbat surâzător, cu mască de 
pasăre, se sprijinea de perete. Pipa îi atârna în 
mână. 

— Ce facem cu ceilalți? șopti Fiori, mijind ochii 
în semiîntuneric. 

— Mie mi se pare că am ajuns în punctul în care 
fiecare trebuie să-şi vadă de propriul cur, nu crezi? 

Cosca încerca să tragă un scrin masiv în fața 
ușii, care deja se cutremura sub loviturile celor de 
afară. 

— Unde-i Monza? 

— Trebuie să între prin sala de jocuri, nu? Că 
doar... 

O fereastră se sparse, umplând încăperea cu 
cioburi sclipitoare. Fiori se retrase și mai mult în 
întuneric. Parcă simţea în cap bătăile ca de ciocan 
ale inimii. 

— Cosca? 

Nimic. Doar fum și întuneric. Pâlpâiri de lumină 
afară, pâlpâiri de lumină înăuntru. Se încurcă 
într-o draperie, trase de ea și o smulse din galeria 
de deasupra. Îl ustura gâtul de la tot fumul ăla. 


Înăuntru - fum de pleavă; afară - fum de foc. Nu 
mai puteai să respiri de atâta fum. 

Parcă auzi niște voci. În stânga lui. Nişte ţipete şi 
niște bubuituri ca de taur prizonier într-un grajd 
incendiat. 

— Zarurile mele!  Zarurile mele!  Căcănari 
împuțiți! 

— Ajutor! 

— Chemaţi pe... cineva! 

— La etaj! Regele! La etaj! 

Cineva izbea în ușă cu un obiect greu. Fiori 
auzea cum lemnul se cutremură sub loviturile 
puternice. O siluetă apăru din fum. 

— Scuze, ai putea să... 

Fiori îl pocni cu scutul în față și îl dădu de-a 
berbeleacul, trecu împleticindu-se pe lângă el, cu 
ideea neclară că ar trebui să ajungă la scară. 
Monza era la etaj. La ultimul etaj. Auzi ușa 
spărgându-se în urma lui, văzu cum lumina își 
schimbă calitatea, cum sala se umple cu fum 
negru, cum oamenii se năpustesc în fumoar, cum 
săbiile sclipesc în penumbră. Unul arătă spre el. 

— Acolo! Uite-l! 

Fiori înșfăcă o lampă şi o azvârli spre el, nu-l 
nimeri, dar lovi peretele. Lampa se sparse, 
împroșcând o draperie cu ulei încins. Oamenii se 
împrăștiară speriaţi, unul dintre ei începu să 
zbiere, încercând să stângă flăcările care îi 
cuprinseseră braţul. Fiori o luă la fugă în direcţie 
opusă, afundându-se tot mai mult în măruntaiele 


clădirii, împiedicându-se de mese și de pernele de 
pe jos. Simţi cum o mână îl apucă de gleznă și o 
reteză cu sabia. Se împletici prin umbrele 
sufocante până la o ușă, pe sub care se zărea o 
dâră slabă de lumină, o împinse cu umărul, 
convins că o să i se împlânte o sabie între omoplațţi 
dintr-o clipă în alta. 

Porni să urce o scară în spirală, sărind mai 
multe trepte odată și gâfâind din cauza efortului. 
Ajunse la primul etaj, cu încăperile unde se 
desfătau oaspeţii. Sau se regulau, depinde din ce 
unghi priveai problema. Scara dădea într-un 
coridor cu lambriuri, din care venea în goana mare 
un bărbat, chiar atunci când Fiori ajunse pe 
ultima treaptă. Aproape se ciocniră şi se opriră, 
holbându-se fiecare la masca celuilalt. Era unul 
dintre ticăloșii cu platoșe lustruite. Acesta își 
dezveli dinţii într-un rânjet de satisfacţie și îl 
apucă pe Fiori de umăr cu mâna liberă. Cu 
cealaltă încercă să-l străpungă cu sabia, doar că 
peretele din spate îl împiedică să-și ia avânt. 

Din instinct, Fiori îi trase un cap în față și simţi 
cum nasul soldatului se sfărâmă sub fruntea lui. 
Nu era loc pentru o luptă cu săbiile, așa că se 
mulțumi să-l izbească în șold cu marginea 
scutului și să-l facă să ofteze duios cu o lovitură 
de genunchi fix în trufandale. Apoi îl aruncă pe 
scară și-l urmări făcând tumbe din treaptă în 
treaptă. Pe Fiori îl apucă tusea, dar își continuă 
drumul spre etajul superior, fără să se oprească 


să-și tragă sufletul. 

Alte bufnituri și strigăte din spatele lui. 

— Regele! Apăraţi-l pe rege! 

Continuă să urce, mai încet acum, doar câte o 
treaptă. Sabia îi atârna grea în mâna obosită, 
scutul i se legăna de brațul moale. Se întreba cine 
o mai fi rămas în viață. Se întreba cine fusese 
femeia pe care o omorâse în curte, cui aparținuse 
mâna pe care o strivise în ușă. Intră clătinându-se 
în coridorul de la ultimul etaj, fluturându-și scutul 
în fața ochilor ca să mai împrăștie pâcla. 

Erau cadavre aici, forme întunecate întinse sub 
ferestrele mari. Poate că și ea a murit. Putea să fi 
murit oricine. Toată lumea. Auzi o tuse. Fumul se 
învârtejea spre tavan, revărsându-se în coridor 
peste canturile ușilor. Încercă să vadă ceva prin el. 
O femeie, aplecată de mijloc, cu braţele goale 
întinse în față, cu părul negru atârnându-i peste 
obraji. 

Monza. 

Alergă spre ea, încercând să-şi ţină respiraţia şi 
să treacă pe sub fum. O prinse de talie, iar ea îl 
apucă de gât mormăind ceva. Avea chipul acoperit 
cu stropi de sânge. Nasul și gura îi erau mânjite de 
funingine. 

— Foc, îl anunţă ea răgușită. 

— Pe aici. 

Se întoarse să o ia pe unde venise și încremeni. 
Doi soldaţi cu platoșe tocmai ajunseseră în capătul 
scării. Unul arătă spre el. 


— Căcat! 

Își aduse aminte de machetă. Casa lui Cardotti 
stătea cu spatele la Al Optulea Canal. Ridică 
piciorul și sparse fereastra. Lung mai era drumul 
până jos. lar dincolo de vârtejurile de fum, apa 
curgea neliniștită, reflectând flăcările în oglinda ei 
tulbure. 

— Cel mai aprig dușman al meu, scrâșni el 
printre dinţi încleștaţi. 

— Ario e mort, îi spuse tărăgănat Monza la 
ureche. 

Fiori aruncă sabia din mână şi o apucă de umeri. 

— Ce fa... 

O azvârli pe fereastră. Nu se mai auzi decât un 
geamăt înfundat. Își scoase scutul de pe braţ şi-l 
aruncă în cei doi bărbaţi care alergau către el. Se 
urcă pe pervaz şi sări. 

Fumul clocotea de jur-împrejurul lui. Curenţii de 
aer îl trăgeau de păr, îi înțepau ochii, gura căscată. 
Lovi apa cu picioarele şi se scufundă. Întunericul 
de aici era plin de bule. I se făcu brusc foarte frig 
și înghiți o gură de apă. Parcă nici nu mai știa 
încotro era suprafața canalului și dădea bezmetic 
din braţe. Apoi se lovi la cap. 

O mână îl apucă de gât și îl smuci. Ţâșni în 
noaptea de deasupra, trase în piept aerul rece și 
scuipă apa murdară. Cineva îl trăgea după el și 
Fiori se îneca de la fumul inhalat, de la apa 
înghițită, de la duhoarea de apă împuţită pe care o 
respira acum. Începu să se zbată şi să se 


zvârcolească, horcăind și icnind. 

— Stai locului, boule! 

O umbră îi acoperi fața. O piatră îi zgârie 
umărul. Pipăi în jur și dădu de un inel mare din 
metal, de care se agăţă și reuși astfel să-și menţină 
capul la suprafață. Se apucă să tușească și scuipă 
un plămân întreg de apă din canal. Lipită de el, 
Monza călca apa. Îl ţinea strâns cu o mână de 
după mijloc. Respiraţiile lor - a ei rapidă și speriată 
și disperată, iar a lui, aşijderea - se contopiră cu 
vuietul apei şi răsunară prelung sub un pod. 

Dincolo de arcul lui negru se vedea spatele Casei 
de Huzur a lui Cardotti și focul mai înalt decât 
clădirile din jur. Flăcările pocneau și urlau, 
mănunchiurile de scântei fâsâiau și trosneau, 
cenușa și așchiile zburau, fumul umplea cerul ca 
un nor negru. Luminile dansau pe apă și pe 
jumătate din chipul palid al Monzei- roșu, 
portocaliu, galben: culori de foc. 

— Căcat!  șuieră el, tremurând de frig, 
tremurând din cauza reacției întârziate față de tot 
ce făcuse el mai devreme în nebunia aia. 

Simţi cum lacrimile îi ard ochii. Îi venea să 
plângă şi nu se putea stăpâni. Începu să 
hohotească și abia dacă reuși să nu scape inelul 
din mână. 

— Căcat... căcat... căcat... 

— Ssst! 

Monza îi acoperi gura cu mâna. Pe drumul de 
deasupra lor se auzeau pași și strigăte. Se traseră 


mai mult înapoi şi se lipiră de pereţii mâloși ai 
canalului. 

— Ssst! 

Doar cu câteva ore înainte, ar fi dat orice să stea 
atât de aproape de ea. Dar uite că acum, parcă nu- 
i prea mai ardea de amor. 

— Ce s-a întâmplat? șopti ea. 

Fiori nici măcar nu putea s-o privească în ochi. 

— N-am nici cea mai mică idee. 


Ce s-a întâmplat 


Nicomo Cosca, faimosul mercenar fără de faimă, 
stătea ascuns în întuneric şi se uita la magazie. 
Totul părea în regulă. Nu tu gloate vindicative, nu 
tu soldați zăngănind din arme. Instinctele îl 
sfătuiau să plece pur și simplu prin noapte și să 
uite de  Monzcarro Murcatto şi dorința ei 
nebunească de răzbunare. Însă avea nevoie de 
banii ei, plus că instinctul lui nu valora nici cât o 
ceapă degerată. Tresări şi se lipi mai tare de ușa în 
pragul căreia se ascunsese, pentru că pe alee 
apăruse o femeie cu mască. Își ridicase fustele şi 
fugea râzând. O urmărea un bărbat. 

— Întoarce-te! Hai să mă pupi, curvo! 

Se îndepărtară și zgomotul pașilor lor se stinse 
treptat. 

Cosca traversă străduța cu un aer falnic, de 
parcă ar fi fost proprietarul ei. Intră pe aleea din 


spatele magaziei și se lipi imediat de zid. Se 
apropie tiptil de ușa din spate. Scoase sabia din 
baston. Nu se auzi decât un clinchet metalic foarte 
slab şi nu se observă decât un licăr argintiu. Apăsă 
clanța, întredeschise ușa. Intră încet în bezna 
dinăuntru... 

— Nu mișca! 

Metalul îl pupă pe gât. Cosca desfăcu pumnul și 
lăsă sabia să cadă pe podeaua din lemn. 

— Nu mai am alte arme. 

— Tu ești, Cosca? 

Lama plecă de lângă gâtul ei. Vitari apăru din 
umbrele de lângă ușă. 

— Te-ai schimbat, Shylo? Tare mult mi-au 
plăcut hainele pe care le-ai avut la Cardotti. 
Erau... mai de doamnă. 

— Ce să-ţi povestesc! 

Trecu pe lângă el şi porni pe culoarul întunecat. 

— Lenjeria aia era un instrument de tortură. 

— Înseamnă că trebuie să mă mulţumesc doar 
să visez la ea. 

— Ce s-a întâmplat la Cardotti? 

— Mă întrebi ce s-a întâmplat? repetă Cosca, 
aplecându-se nițeluş cam greu ca să-și ridice sabia 
cu două degete. Cred că expresia „baie de sânge” 
ar descrie corect scena. Și după aia a luat foc. 
Trebuie să-ți mărturisesc că... am spălat de 
urgenţă putina. 

Adevărul era că se simțea dezgustat de sine, 
pentru că dăduse bir cu fugiţii ca să-și scape pielea 


aia de nimic. Însă obiceiurile ferme ale unei vieţi, 
mai cu seamă ale unei vieţi irosite, erau greu de 
schimbat. 

— De ce nu-mi spui tu ce s-a întâmplat? 

— S-a întâmplat că a apărut Regele Uniunii. 

— Cine? 

Cosca își aduse aminte de bărbatul în alb, cu 
masca în formă de soare la răsărit. Bărbatul acela 
care nu prea semăna cu Foscar. 

— Ahaaaaa! Așa se explică toate gărzile alea. 

— Ce s-a ales de artiștii noştri? 

— Şi-au jucat rolurile. N-a apărut încă niciunul? 

Vitari clătină din cap. 

— Deocamdată nu. 

— Înseamnă că mulţi dintre ei, dacă nu toţi, şi- 
au jucat rolurile până la capăt. Așa se întâmplă 
mereu cu mercenarii. Îi angajezi cu ușurință, scapi 
de ei și mai ușor și nu le duci dorul atunci când nu 
mai sunt. 

În bucătăria întunecată, Prietenosul stătea 
cocoșat deasupra mesei. Arunca încet zarurile la 
lumina chioară a unei singure lămpi, alături de 
care lucea un satâr mare cu aspect extrem de 
ameninţător. 

Cosca se apropie de el și întinse degetul spre 
zaruri. 

— Trei-patru, nu? 

— Trei-patru. 

— Adică şapte. Banal scor. 

— Mediu. 


— Îmi dai voie? 

Prietenosul îi aruncă o privire pătrunzătoare. 

— Da. 

Cosca culese zarurile și le aruncă ușor. 

— Șase. Ai câștigat. 

— Asta-i problema mea. 

— Serios? Problema mea e că pierd mereu. Ce s- 
a întâmplat în Sala de Jocuri? Necazuri? 

— Oarecum. 

Pe gâtul pușcăriașului se vedea o dâră lungă de 
sânge pe jumătate uscat, aproape negru la lumina 
lămpii. 

— Ai ceva... uite acolo, îi spuse Cosca. 

Prietenosul se şterse şi își privi degetele mânjite 
de sânge cu toată emoția de care ar fi fost capabil 
un lavoar gol. 

— Sânge. 

— Da. Mult sânge a curs în noaptea asta. 

Acum, că se afla cât de cât în siguranţă, Cosca 
simți cum dorința năvalnică de a-și scăpa pielea îl 
părăsește, înlocuită fiind de toate vechile regrete. 
Îi tremurau iarăși mâinile. Ceva de băut, ceva de 
băut, ceva de băut. Intră clătinându-se în 
magazie. 

— Aha! Este chiar maestrul circului de sânge din 
noaptea asta! 

Era Morveer, aplecat peste balustradă și rânjind 
dispreţuitor la el din capul scării. În spatele lui, 
Day cojea încet o portocală. 

— Otrăvitorii noștri! Regret că ați scăpat cu 


viață! Ce s-a întâmplat? 

Morveer strâmbă și mai tare din buze. 

— Nouă ni s-a încredinţat sarcina de a elimina 
gărzile de la etajul superior. Şi ne-am achitat de ea 
cu rapiditate și discreţie incontestabile. Nu ni s-a 
cerut să mai rămânem în clădire după aceea. Ba 
chiar ni s-a ordonat să nu o facem. Patroana 
noastră nu are deplină încredere în noi. Era 
îngrijorată ca nu cumva să urmeze un masacru 
general. 

Cosca ridică din umeri. 

— Prin chiar definiția lui, masacrul nu este 
limitat la o persoană. 

— Oricum ar fi, noi ne-am făcut datoria. Nu cred 
că va obiecta cineva acum dacă îţi dau asta. 

Morveer mișcă din încheietura mâinii şi o 
scânteie lumină întunericul. Instinctiv, Cosca 
prinse obiectul din aer. Un flacon metalic, plin cu 
ceva lichid. La fel cu acela pe care îl avusese el. Și 
pe care îl vânduse... unde, oare? Vederea acelei 
încântătoare îmbinări între metalul rece și 
băutura tare îi trezi minunate amintiri, îi umplu 
gura uscată cu salivă. Ceva de băut, ceva de băut, 
ceva de... 

Vru să deșurubeze dopul, dar se opri bănuitor. 

— Un om cu judecată nu ar trebui să bea daruri 
primite de la otrăvitori. 

— Singura otravă de acolo este cea pe care ai 
băut-o ani la rând. Cea la care nu vei renunța 
niciodată. 


Cosca ridică flaconul. 

— Noroc! 

Îl întoarse cu fundul în sus și îl goli pe podeaua 
magaziei, apoi îl aruncă într-un colţ. Îşi notă în 
minte locul, în caz că mai rămăseseră câteva 
picături înăuntru. 

— Niciun semn de la patroană? îl întrebă el pe 
Morveer. Sau de la căţelușul ei din Nord? 

— Niciunul. Ar trebui să luăm în considerare și 
posibilitatea că nu vom mai auzi niciodată de ei. 

— Are dreptate, interveni Vitari- o siluetă 
neagră pe fundalul luminii venite dinspre 
bucătărie. E foarte posibil să fi murit. Ce facem în 
cazul ăsta? 

Day îşi studie unghiile. 

— Eu, una, am să vărs râuri de lacrimi. 

Însă Morveer avea alte planuri. 

— Ar trebui să ne gândim cum să împărțim toţi 
banii ăia pe care îi are Murcatto aici... 

— Ba nu, spuse Cosca, neștiind nici el prea bine 
de ce ideea asta îl enervează la culme. Eu zic să 
mai așteptăm. 

— Nu suntem în siguranţă aici. E posibil ca unul 
dintre artiști să fi fost arestat de autorităţi și să le 
fi dezvăluit adresa asta. 

— Palpitant, nu? Eu zic să așteptăm. 

— Aşteaptă tu, dacă așa vrei, dar eu... 

Calm, Cosca scoase cuțitul. Lama strălucitoare 
zbârnâi prin întuneric și se înfipse în lemn, cam la 
jumătate de metru de faţa lui Morveer. 


— Uite, şi eu am un cadou pentru tine. 

Meşterul de otrăvuri ridică dintr-o sprânceană. 

— Nu mă dau în vânt după beţivii care aruncă 
cu cuțite în mine. Dacă greșeai ţinta? 

Cosca rânji. 

— Păi, chiar am greşit-o. Aşteptăm. 

— Dacă mă gândesc că ești renumit pentru lipsa 
ta de loialitate, mi se pare absolut derutant 
atașamentul tău față de o femeie care te-a trădat 
în trecut. 

— La fel mi se pare şi mie. Am fost mereu un jeg 
imprevizibil. Dar poate că m-am schimbat. Poate 
că mi-am jurat solemn să nu mai beau și să fiu 
loial și serios în tot ce voi face de acum înainte. 

Vitari pufni. 

— Aş vrea s-o văd și pe-asta! 

— Și cât zici că ar trebui să așteptăm? vru să știe 
Morveer. 

— Cred că ai să-ți dai seama și singur atunci 
când am să-ţi spun că poți pleca. 

— Și dacă... eu mă hotărăsc... să plec mai 
devreme? 

— Nu ești deloc atât de inteligent cum te pretinzi, 
rosti rar Cosca, privindu-l în ochi. Dar nici bătut 
în cap nu ești. 

— Calmaţi-vă! mârâi Vitari, pe cel mai neliniștit 
ton posibil. 

— Nu-mi spui tu mie ce să fac, gunoi beţiv! 

— Poate că ar fi bine să-ţi dau o lecţie... 

Ușa magaziei se izbi de perete și înăuntru 


năvăliră două persoane. Cosca își trase sabia din 
interiorul bastonului. Lanţul lui Vitari zornăi. Day 
scoase de undeva un arc mic și îl îndreptă spre 
ușă. Însă nou-veniţii nu erau reprezentanţi ai 
autorităților. Ci nimeni alţii decât Fiori şi Monza, 
amândoi uzi până la piele, murdari de nămol și 
funingine și gâfâind atât de tare de ziceai că au fost 
urmăriți prin jumătate de oraș. Poate chiar 
fuseseră. 

Cosca rânji. 

— Doar să-i rosteşti numele și își face apariţia! 
Jupânul Morveer tocmai ne spunea cum ar trebui 
să împărțim banii, dacă s-ar dovedi că te-ai făcut 
scrum în ruinele Casei lui Cardotti. 

— Îmi pare rău că trebuie să vă dezamăgesc, 
spuse ea cu glas dogit. 

Morveer îi aruncă lui Cosca o privire ucigătoare. 

— Te asigur că nu sunt câtuși de puţin 
dezamăgit. Am un interes legitim în supraviețuirea 
ta, interes în valoare de multe mii de mărci. Pur și 
simplu luam în considerare... un eveniment 
neprevăzut. 

— Cel mai bine e să fii pregătit pentru orice, zise 
și Day, lăsând jos arcul și revenind la portocala ei. 

— Prudenţa mereu pe primul loc. 

Monza traversă magazia clătinându-se. Își târa 
un picior și strângea din dinţi de durere. Hainele 
ei, care nici la început nu o acopereau cum se 
cuvine, erau acum făcute zdrenţe. Cosca observă 
o cicatrice lungă și roşie pe pulpa subţire a femeii, 


alte cicatrice pe umăr și pe braţul alb și înfrigurat. 
Își ţinea mâna dreaptă lipită de şold, pentru ca 
toți ceilalți să nu-i observe asemănarea cu un 
cleşte umflat. 

Pe mercenar îl săgetă o emoție neașteptată la 
vederea tuturor acelor urme de violenţă. Parcă un 
tablou, pe care îl admirase întotdeauna, fusese 
distrus cu rea intenţie. Un tablou pe care sperase 
în taină să pună mâna și să-l facă al lui, poate? 
Despre asta era vorba? îşi dădu jos haina de pe 
umeri și i-o întinse. Monza nu-l băgă în seamă. 

— Să înțelegem că nu ești satisfăcută cu 
realizările din această seară? o întrebă Morveer. 

— L-am omorât pe Ario. Putea fi mai rău. Îmi 
trebuie niște haine uscate. Plecăm imediat din 
Sipani. 

Urcă şchiopătând scara pe lângă Morveer. Fusta 
sfâșiată i se târa prin praf. Fiori închise ușa de la 
magazie şi se sprijini de ea. 

— N-am mai văzut o femeie atât de rece! 
murmură Vitari, urmărind-o cu privirea. 

Cosca strânse din buze. 

— Mereu am zis că-l are pe dracu’ în ea. Dar 
frate-său era și mai crunt. 

— Hm!  mormăi  Vitari, întorcându-se în 
bucătărie. Era un compliment. 


Monza reuși să închidă ușa în spatele ei și să facă 
câțiva paşi în cameră înainte să simtă cum i se 
strâng maţele de parcă ar fi primit un pumn în 


burtă. Vomită cu atâta putere că rămase fără 
suflu. O șuviță lungă de salivă amară îi rămase 
atârnată de buze și căzu apoi pe podeaua din 
lemn. 

Se cutremură de scârbă și încercă să-și scoată 
hainele alea de curvă. O ustura pielea numai când 
le simţea atingerea; i se întorcea stomacul pe dos 
de la duhoarea de canal care intrase în ele. Cu 
degete amorțite, se chinui să-și desfacă toate 
copcile, să-și descheie toți nasturii. Gemând și 
gâfâind, îşi smulse zdrenţele ude de pe ea și le 
aruncă într-un colț. 

Se zări în oglinda luminată de o singură lampă. 
Cocoșată ca o cerșetoare, tremurând ca o beţivă, 
cu cicatricele roşii zbierând pe pielea albă, cu 
părul negru desfăcut și atârnându-i jalnic în ochi. 
Leşul unei femei înecate. Sau pe aproape. 

Eşti un vis. O plăsmuire. Eşti însăși Zeita 
Războiului! 

Se chirci când o străbătu un alt val de greață. 
Apoi se împletici până la cufăr și, cu mâini care-i 
tremurau prea tare, își scoase de acolo haine 
curate. Cămașa fusese a lui Benna. O clipă avu 
sentimentul că-i simte îmbrăţișarea. Acum doar 
așa îşi mai putea avea fratele alături. 

Se așeză pe marginea patului, cu picioarele goale 
strânse, cu mâinile petrecute în jurul corpului. 
Începu să se legene înainte și înapoi ca să se 
încălzească. Dar i se făcu din nou rău și se ridică 
și începu să vomite doar fiere. Când se liniști, își 


vâri cămașa lui Benna sub centură și începu să-și 
tragă cizmele, strâmbându-se mereu de durere. 

Băgă mâinile în lighean și-și aruncă apă rece pe 
obraji, apoi se apucă să-și îndepărteze toate 
urmele de farduri și pudră, toate urmele de sânge 
și funingine din urechi, păr, nas. 

— Monza! o strigă Cosca din spatele uşii. Avem 
un oaspete de seamă. 

Își puse din nou mănușa neagră pe bătaia aia de 
joc pe care o numea „mână”. Trase aer în piept, 
apoi scoase de sub saltea sabia Calvez și și-o 
prinse la şold. Parcă se simţea mai bine când o știa 
acolo. Deschise ușa. 

În mijlocul magaziei se vedea sclipind broderia 
din aur de pe mantoul lui Carlot dan Eider. Monza 
încercă să coboare scara fără să șchiopăteze. 
Cosca venea în urma ei. 

— Ce dracu' s-a întâmplat? Casa lui Cardotti 
încă mai arde! Clocotește tot orașul! 

— Ce s-a întâmplat? se răsti Monza. Ce-ar fi să- 
mi spui tu ce s-a întâmplat? Augusta Sa Maiestate 
în călduri a venit în locul lui Foscar! 

Pata neagră de pe gâtul lui Eider se mișcă în sus 
și în jos când femeia încercă să-și înghită nodul din 
beregată. 

— Foscar n-a vrut să vină. A zis că-l doare capul. 
Aşa că Ario şi-a luat cumnatul în locul lui. 

— Și cumnățelul s-a gândit să-i ia cu el pe 
Cavalerii Regelui, spuse Cosca. Gărzile lui 
personale. Ca să nu mai spunem că au venit mult 


mai mulți oaspeţi decât ne așteptam. Așa că 
rezultatele nu au fost deloc bune. Pentru nimeni. 

— Ario? bolborosi Eider, palidă la față. 

Monza o privi țintă. 

— Mai ţeapăn decât pietrele. 

— Și regele? șopti Magistresa. 

— În viaţă. Când am plecat eu de-acolo. Dar 
după aia clădirea a fost mistuită de foc. Poate l-au 
salvat la timp. 

Eider își plecă ochii și își apăsă tâmpla cu mâna 
îinmănușată. 

— Sperasem să nu reușești. 

— N-ai tu norocul ăsta. 

— Vor fi consecinţe. Mereu sunt consecinţe după 
aşa ceva. La unele te aștepți, la altele nu. 

Întinse mâna. 

— Dă-mi antidotul. 

— Nu există niciun antidot. 

— Dar mi-am respectat partea mea de înţelegere! 

— Nu a fost nicio otravă. Ai fost înțepată cu un 
ac curat. N-ai să mori. 

Eider izbucni în hohote isterice: 

— N-am să mor? Orso n-o să mai aibă odihnă 
până n-o să mă dea la câini! Poate că voi reuși să 
scap de el, dar niciodată nu voi scăpa de Schilod. 
I-am trădat încrederea. L-am pus în primejdie pe 
regișorul lui iubit. N-o să mă ierte. Nu iartă nimic. 
Acum ești fericită? 

— Vorbeșşti de parcă aș fi avut de ales. Ori moare 
Orso și mor și ceilalți, ori mor eu. Simplu. Fericirea 


nu intră în discuţie. Ai face bine să pleci cât mai 
repede de aici. 

— Am trimis o scrisoare. 

Monza voise să iasă din încăpere, dar acum se 
opri şi se uită la Magistresă. 

— O scrisoare? 

— De dimineaţă. Marelui Duce Orso. Am scris-o 
într-un moment de înflăcărare, așa că am uitat 
formularea exactă. Dar țin minte că am pomenit 
numele Shylo Vitari. Și numele Nicomo Cosca. 

Mercenarul făcu un gest nepăsător. 

— Mereu am avut dușmani foarte puternici. Şi 
asta mi se pare motiv de mândrie. Doar să mă 
apuc să-i înşir și nu mai am nevoie de alte subiecte 
de conversaţie. 

Eider îl privi cu dispreţ, apoi se uită din nou la 
Monza. 

— Am pomenit numele astea două împreună cu 
numele Murcatto. 

Monza se încruntă. 

— Murcatto. 

— Cât de proastă mă crezi? Știu cine ești, iar 
acum va şti şi Orso. Va ști că trăieşti și că i-ai ucis 
fiul şi că ai fost ajutată. Poţi să zici că-i o răzbunare 
meschină, dar n-am avut altă idee. 

— Răzbunare? repetă Monza, dând încet din 
cap. Mă rog, se pare că toată lumea numai cu asta 
se ocupă. Ar fi fost mai bine să nu fi scris 
scrisoarea aia. 

Își sprijini mâna pe mânerul sabiei Calvez, care 


zbârnâi ușor în teacă. 

— Ce-ai să faci? Ai să mă omori? Ha! Oricum 
sunt ca și moartă. 

— Atunci de ce să-mi bat capul? Tu nu ești pe 
lista mea. Poţi să pleci. 

Eider o privi lung câteva clipe. Deschise gura, de 
parcă ar mai fi avut ceva de spus. Apoi o închise și 
porni spre ușă. 

— N-ai de gând să-mi urezi succes? spuse 
Monza în urma el. 

— Ce să fac? 

— După cum văd eu lucrurile, mi se pare că 
singura ta speranţă este moartea lui Orso. 

Amanta decedatului prinţ Ario se opri în prag. 

— Să n-ai parte de noroc! 

Și dusă a fost. 


IV 


Visserine 


Războiul fără jafuri și foc n-are niciun haz şi e la 
fel ca un cârnat fără muștar. 
Henric al V-lea 


Cele O Mie de Săbii au luptat de partea Ospriei 
împotriva cetății Muris. Au luptat de partea cetății 
Muris împotriva orașului Sipani. Au luptat de partea 
orașului Sipani împotriva cetății Muris. Apoi au 
luptat iar de partea Ospriei. Între două 
angajamente, le-a venit cheful să jefuiască Oprile. 
O lună mai târziu, gândindu-se că poate nu 
dăduseră dovadă de suficientă meticulozitate, s-au 
apucat să-l jefuiască din nou, l-au incendiat şi au 
lăsat în urma lor doar ruine fumegânde. Au luptat 
de partea tuturor împotriva nimănui şi de partea 
nimănui împotriva tuturor, fără să ia parte la vreo 
luptă în tot acest timp. 

Dar la jafuri și furturi, la incendieri şi violuri, da. 
Astea erau pe gustul lor. 

Lui Nicomo Cosca îi plăcea să se înconjoare cu 
oameni naivi, cărora să le pară romantic şi demn de 
admiraţie. lar o spadasină de nouăsprezece ani, 
nedespărțită de fratele ei mai mic, părea potrivită. 
Așa că a tinut-o aproape. Cei doi i s-au părut 
interesanti la început. După aceea și-a dat seama 
că-i pot fi de folos. Și mai târziu i-au devenit 


indispensabili. 

În dimineţile reci, obișnuia să facă exerciţii de 
scrimă cu Monza- nespus îl bucurau sclipirile şi 
scrâșnetul oțelului, șuieratul și aburii respirației 
întretăiate. El era mai puternic, dar ea era mai 
rapidă, așa că se potriveau de minune. Se tachinau 
și se scuipau și râdeau împreună. Bărbaţii din 
companie se strângeau să-i privească și râdeau 
când își vedeau adesea căpitanul învins de o 
fetișcană care avea doar jumătate din anii lui. Toţi 
râdeau. Mai puțin Benna. Pentru că Benna nu era 
spadasin. 

Însă se pricepea la numere, așa că a început să 
se ocupe de contabilitatea companiei și apoi de 
achiziționarea de acțiuni și apoi de administrarea și 
revinderea bunurilor obținute prin jaf și distribuirea 
profitului. Dădea bani tuturor și era un tânăr plăcut 
și a ajuns curând să fie îndrăgit de toată lumea. 

Monza învăța repede. A memorat cele scrise de 
Stolicus, de Verturio, de Bialoveld și de Farans. A 
învățat tot ce a putut de la Nicomo Cosca. A studiat 
tactici şi strategii, manevre militare și logistică. A 
învățat cum să citească urmele de pe pământ și cum 
să descifreze intenţiile inamicului. A învățat toate 
astea mai întâi privind şi apoi acționând. A învățat 
toate artele și ştiinţele care îi sunt de folos 
soldatului. 

— Îl ai pe dracu” în tine, îi zicea Cosca la beţie, 
adică destul de des. 


Monza îi salvase viața la Muris. Și după aia i-a 
salvat-o el pe a ei. Toată lumea râdea, mai puţin 
Benna. Pentru că Benna nu salva vieți. 

Bătrânul Sazine a fost străpuns de o săgeată și a 
murit. Și căpitanii companiilor care alcătuiau cele O 
Mie de Săbii l-au votat pe Nicomo Cosca în funcţia 
de căpitan-general. Monza și Benna l-au însoţit. Ea 
dădea ordinele în numele lui. După aceea îi sugera 
ce ordine să dea. Apoi a început să dea ordine 
atunci când Cosca era mort de beat, pretinzând că 
ar fi venit din partea lui. După aceea a încetat să 
mai pretindă și nu s-a supărat nimeni pentru că 
ordinele ei erau mai bune decât ale lui, chiar treaz 
fiind. 

Și lunile au trecut și s-au făcut ani şi Cosca era tot 
mai rar treaz. Singurele ordine pe care le dădea 
acum erau cele din tavernă. Singurele exerciţii de 
scrimă pe care le făcea acum erau cu o sticlă. După 
ce O Mie de Săbii făcea prăpăd în câte o parte de 
țară şi venea vremea să meargă mai departe cu 
toată prada lor, Monza trebuia să-l caute prin 
crâșme și fumoare şi bordeluri și să-l târască înapoi 
la oamenii lor. 

Nu-i plăcea deloc să facă asta, iar lui Benna îi 
plăcea şi mai puţin să o vadă făcând-o. Însă Cosca 
le oferise un cămin și îi erau datori, aşa că a 
continuat să o facă. Și nu rareori s-a întâmplat ca 
Nicomo Cosca să-i șoptească la ureche, atunci când 
se întorceau în tabără la amurg - el împleticindu-se 
sub greutatea băuturii, iar ea împleticindu-se sub 


greutatea lui: 
— Monza, Monza, ce m-aș face fără tine? 


Răzbunare să fie! 


Poca-poca-poc, făceau pe pardoseala foarte 
lustruită cizmele de călărie- la fel de bine 
lustruite - ale generalului Ganmark. Scârţa-scârţa 
scârț, făceau în urma lui pantofii șambelanului. 
Țaca-ţaca-ţac, răsuna ecoul pașilor lor între pereţii 
sclipitori din jurul sălii mari și goale. Graba celor 
doi isca rotocoale de praf în razele de soare ce 
pătrundeau prin ferestre. Dar cizmele moi ale lui 
Shenkt, moi şi uzate de prea multă folosinţă, nu 
făceau absolut niciun zgomot. 

— Când vei ajunge în fața Excelenței Sale, 
spunea repede și cu clăbuci la gură șambelanul, te 
apropii de el, dar fără grabă necuvenită. Nu te uiţi 
nici la stânga și nici la dreapta, ci ţii ochii doar în 
pământ, fără să cutezi a întâlni privirea Excelenței 
Sale. Te oprești la dunga albă de pe covor. Nu 
înainte şi în niciun caz dincolo de ea, ci fix pe 
dunga aia. Apoi îngenunchezi... 

— Nu îngenunchez, spuse Shenkt. 

Sambelanul întoarse capul spre el ca o bufniță 
jignită. 

— Doar conducătorii puterilor străine sunt 
scutiți de asta! Toată lumea trebuie să... 

— Nu îngenunchez! 


Sambelanul scoase un geamăt scandalizat, dar 
Ganmark se răsti la el: 

— Pentru numele lui Dumnezeu! Tocmai ce i-a 
fost ucis fiul și moștenitorul! Pe Excelenţa Sa îl 
doare undeva dacă omul care-l poate ajuta să se 
răzbune stă în genunchi în fața lui au ba. 
Îngenunchează sau nu îngenunchea. Fă ce 
poftești. 

Două gărzi în uniforme albe își ridicară 
halebardele, făcându-le loc să treacă. Ganmark 
împinse ușile duble și le deschise. 

Sala din fața lor era deprimant de mare, de 
întunecată și de opulentă. Numai bună pentru 
tronul celui mai puternic om din Styria. Dar 
Shenkt fusese primit în încăperi și mai mari, de 
oameni și mai puternici, așa că nimic nu-l mai 
impresiona. Pe pardoseala din mozaic alb era 
întins un covor subţire şi roșu, cu o dungă albă la 
capăt. După el se afla un podium înalt, păzit de 
doisprezece bărbați în armuri. Pe podium era un 
jilț auriu. Pe jilț stătea Marele Duce Orso de Talins. 
Îmbrăcat complet în negru, cu căutătura încă şi 
mai neagră. 

În fața lui Orso şi a suitei sale stăteau 
îngenuncheațţi într-un arc mare vreo treizeci de 
oameni- dacă nu cumva și mai mulți- de toate 
rasele, mărimile şi formele. Ciudată şi sinistră 
adunătură! Acum nu aveau arme, dar Shenkt 
bănuia că de obicei erau înarmaţi până în dinţi. Pe 
câţiva îi știa din vedere. Ucigași. Asasini. Vânători 


de oameni. Cam de aceeaşi meserie cu el, dacă se 
poate spune că spoitorul are aceeași meserie ca 
pictorul. 

Înaintă spre podium, fără grabă necuvenită şi 
fără să se uite nici la stânga și nici la dreapta. 
Trecu prin semicercul eterogen de criminali și se 
opri exact pe dunga albă. Îl urmări cu privirea pe 
generalul Ganmark, care trecu de gărzi cu pași 
mari, urcă treptele podiumului și se aplecă la 
urechea lui Orso ca să-i șoptească ceva. 
ȘSambelanul se opri în cealaltă parte a tronului, 
într-o poziție ce emana dezaprobare. 

Marele Duce îl privi lung pe Shenkt, iar Shenkt 
îl privi şi el la fel de lung. Sala era cufundată în 
tăcerea aceea apăsătoare pe care doar spațiile 
vaste o pot produce. 

— Deci ăsta e. De ce nu a îngenuncheat? 

— Se pare că nu îngenunchează, spuse 
Ganmark. 

— Toată lumea îngenunchează. Ce te face să 
crezi că ești mai cu moț? 

— Nimic, răspunse Shenkt. 

— Dar nu îngenunchezi. 

— Am făcut-o pe vremuri. Dar gata. 

Orso se uită la el printre gene. 

— Și dacă încearcă cineva să te oblige? 

— Au fost unii care au încercat. 

— Şi? 

— Şi eu nu îngenunchez. 

— Atunci rămâi în picioare. Fiul meu nu mai e 


printre cei vii. 

— Îmi pare rău. 

— Nu dai semne că ţi-ar părea. 

— Nu era fiul meu. 

Sambelanul aproape că-și înghiţi limba, dar ochii 
morocănoși ai lui Orso nu se dezlipiră de pe chipul 
lui Shenkt. 

— Bag seamă că îţi place să spui ce gândești. 
Acesta este un dar al oamenilor puternici. Te 
bucuri de recomandările cele mai înalte. 

Shenkt nu zise nimic. 

— Povestea din Keln. Înţeleg că a fost mâna ta 
acolo. Totul a fost realizarea ta. Se spune că toate 
hoiturile alea numai a cadavre de oameni nu 
arătau. 

Shenkt nu zise nimic. 

— Nu confirmi. 

Shenkt privi lung în ochii ducelui Orso și nu zise 
NIMIC. 

— Dar nici nu negi. 

Tot nimic. 

— Îmi plac oamenii scumpi la vorbă. Omul care 
nu vorbeşte cu prietenii lui va vorbi şi mai puţin cu 
dușmanii. 

Tăcere. 

— Fiul meu a fost ucis. Aruncat ca un gunoi de 
la fereastra unui bordel. Au fost uciși de asemenea 
mulți dintre prietenii și însoțitorii lui, toţi cetăţeni 
ai mei. Ginerele meu, nimeni altul decât 
Maiestatea Sa, Regele Uniunii, a scăpat în ultima 


clipă din clădirea în flăcări. Sotorius, mortăciunea 
aia de cancelar de Sipani, care le era amfitrion, își 
frânge mâinile și îmi spune că nu poate face nimic. 
Sunt trădat. Sunt în doliu. Sunt... jenat. Tocmai 
eu! 

Strigătul lui neaşteptat răsună prelung în sală, 
făcându-i să tresară pe toți cei prezenți. 

Pe toți cei prezenţi, mai puţin pe Shenkt. 

— Deci vrei răzbunare. 

— Răzbunare! strigă iar Orso, lovind puternic cu 
pumnul în braţul jilțului. Grabnică și cumplită. 

— Nu pot să promit că va fi grabnică. Dar sigur 
va fi cumplită. 

— Atunci să fie lentă și chinuitoare și nemiloasă. 

— S-ar putea să fie nevoie să provoc neplăceri 
supușilor tăi și proprietăţilor lor. 

— Nu contează. Fă tot ce trebuie ca să-mi aduci 
capetele lor. Ale tuturor bărbaţilor, femeilor și 
copiilor care au avut ceva de-a face cu povestea 
asta, indiferent cât de puţin. Fă tot ce trebuie. 
Adu-mi capetele lor. 

— Aşa va fi. 

— Cât să fie arvuna? 

— Nimic. 

— Nici măcar... 

— Când îmi voi termina treaba, ai să-mi dai o 
sută de mii de mărci pe capul căpeteniei și câte 
douăzeci de mii pentru fiecare dintre cei care l-au 
ajutat, până la suma maximă de un sfert de 
milion. Acesta este prețul meu. 


— Unul foarte mare! guiță șambelanul. Ce ai să 
faci cu atâţia bani? 

— Am să-i număr şi am să râd gândindu-mă că 
un om bogat nu mai trebuie să răspundă la 
întrebările puse de idioţi. Nu vei găsi nicăieri pe 
cineva care să mă fi angajat și să nu fie mulțumit 
de treaba pe care am făcut-o. 

Shenkt aruncă o privire la lichelele din spatele 
lui. 

— Sau, dacă vrei, poţi să plătești mai puţin unor 
incapabili. 

— Aşa voi face, zise Orso, dacă îi va găsi vreunul 
pe ucigașii fiului meu înaintea ta. 

— Nici nu aș accepta o altă înţelegere, Excelenţă. 

— Bun! mârâi ducele. Atunci, du-te. Plecaţi toți! 
Aduceţi-mi... răzbunare! 

— Sunteţi liberi! cârâi şambelanul. 

Foșnete, zornăieli, huruieli. Asasinii se ridicau și 
se pregăteau să iasă din sală. Shenkt se întoarse 
și porni pe covorul roșu către ușile mari, fără grabă 
necuvenită și fără să se uite nici la stânga și nici la 
dreapta. 

Unul dintre criminali îi tăie calea - un individ cu 
pielea măslinie, de înălțime medie, dar lat cât o 
ușă. Purta o cămașă viu colorată, prin 
deschizătura căreia i se vedeau mușchii bine 
formați. 

— Tu eşti Shenkt? strâmbă el dezgustat din 
buze. Mă așteptam la mai mult. 

— Roagă-te la zeii în care crezi să nu vezi 


niciodată mai mult. 
— Eu nu mă rog. 
Shenkt se apropie de el și-i șopti la ureche: 
— Te sfătuiesc să începi. 


Deși încăpere mare, după cele mai multe 
standarde, biroul generalului Ganmark părea 
aglomerat şi dezordonat. Un bust gigantesc al lui 
Juvens se încrunta dușmănos de pe cămin, iar 
chelia lui din piatră se reflecta într-o magnifică 
oglindă din sticlă de Visserine. Două vaze 
monumentale, înalte aproape cât un stat de om, 
flancau masa de scris. Pereţii erau ticsiți cu pânze 
în rame aurite. Tablouri de calitate. De prea bună 
calitate ca să fie îngrămădite în halul ăla. 

— Impresionantă colecţie! observă Shenkt. 

— Ăla de colo e făcut de Coliere. Ar fi ars în 
conacul lui dacă nu-l găseam eu. Şi astea două 
sunt ale lui Nasurins. Ăla e de Orhus. 

Ganmark le arătă cu degetul. 

— Din perioada lui timpurie, totuși ale lui. 
Vazele alea au fost dăruite primului împărat din 
Gurkhul, în urmă cu multe sute de ani, și au ajuns 
cumva în casa de lângă Caprile a unui bogătaș. 

— Și de acolo au ajuns aici. 

— Încerc şi eu să salvez ce se poate, spuse 
Ganmark. Poate că, atunci când se vor sfârși Anii 
de Sânge, Styria va mai rămâne cu ceva comori. 

— Sau tu vei rămâne cu ele. 

— Mai bine eu decât flăcările. Începe campania, 


iar eu voi pleca în zori la Visserine, să conduc 
asediul. Lupte şi jafuri şi incendieri. Marșuri şi 
contramarșuri. Foamete și ciumă, fireşte. Oameni 
mutilați și oameni uciși, evident. Cu toată lipsa de 
predictibilitate a unei lovituri venite din ceruri. 
Pedeapsă colectivă. Pentru toţi, fără vreo vină. 
Război, Shenkt! Ăsta e războiul. Şi când te gândeşti 
că pe vremuri visam să devin un om de onoare. 
Visam să fac fapte bune. 

— Toţi visăm la asta. 

Generalul ridică dintr-o sprânceană. 

— Chiar şi tu? 

— Chiar şi eu. 

Shenkt îşi scoase cuțitul. Armă gurkiană, 
încovoiată ca o unealtă de măcelar, mică, dar 
tăioasă ca moartea. 

— Te felicit. Tot ce pot eu face este să mă 
străduiesc să dau dezastrului o nuanţă... epică. 

— Trăim timpuri dezastruoase. 

Shenkt scoase din buzunar o bucată mică de 
lemn, pe care era deja cioplit un cap de câine. 

— Nu așa sunt toate timpurile? Vrei niște vin? E 
din crama lui Cantain. 

— Nu. 

Shenkt începu să lucreze cu atenţie bucata de 
lemn, în vreme ce generalul își turna vinul în 
pahar. Aşchiile se împrăștiau pe jos, lângă 
picioarele lui, iar dosul câinelui începu să capete 
formă. În comparaţie cu splendorile din jur nu era 
tocmai o operă de artă, dar nu conta. Pe Shenkt îl 


linişteau mișcările regulate ale lamei încovoiate și 
zborul lin al așchiilor. 

Ganmark se sprijini de polița căminului, luă 
vătraiul și împunse fără rost tăciunii de câteva ori. 

— Ai auzit de Monzcarro Murcatto? 

— Căpitan-general al celor O Mie de Săbii. 
Soldat de mare succes. Am auzit că murise. 

— Poţi să păstrezi un secret, Shenkt? 

— Păstrez deja mai multe sute. 

— Fireşte. Sigur că da. 

Ganmark oftă adânc. 

— Ducele Orso a ordonat să fie ucisă. Împreună 
cu fratele ei. Victoriile repurtate o făcuseră 
populară în Talins. Mult prea populară. Excelenţa 
Sa se temea că îi va lua tronul, așa cum fac uneori 
mercenarii. Nu ești surprins? 

— Am văzut tot felul de morţi și tot felul de 
motive. 

— Bineînţeles că le-ai văzut, mormăi Ganmark, 
privind încruntat la flăcările din cămin. Dar 
moartea ei nu a fost una rentabilă. 

— Nicio moarte nu-i rentabilă. 

— Și totuși, moartea asta nu a fost chiar deloc 
rentabilă. Acum două luni a dispărut garda 
personală a ducelui Orso. Nu s-a mirat nimeni, 
pentru că omul era un nesăbuit, risca aiurea, avea 
vicii, umbla cu persoane dubioase și își făcuse 
mulți dușmani. Așa că nu mi-am făcut probleme. 

— Şi? 

— O lună mai târziu, bancherul ducelui a fost 


otrăvit în Westport, împreună cu o jumătate dintre 
funcționarii lui. Situaţia asta a fost cu totul alta, 
pentru că el se preocupa foarte mult de propria-i 
siguranţă. Să-l otrăvești ar fi fost o treabă extrem 
de grea, care ar fi presupus o abilitate ieșită din 
comun și o cruzime excepţională. Însă omul se 
amestecase foarte mult în politica din Styria, iar 
politica din Styria este un joc distrugător, cu prea 
puțini participanţi indulgenti. 

— Corect! 

— Valint şi Balk au bănuit că motivul fusese o 
vrajbă mai veche cu rivalii gurkieni. 

— Valint şi Balk? 

— Ai auzit de banca lor? 

Shenkt se gândi puţin. 

— Mi se pare că m-au angajat odată. Spune mai 
departe. 

— Dar acum uite că a fost omorât și prinţul Ario, 
zise generalul ducând un deget sub ureche. 
Înjunghiat fix în acelaşi loc în care l-a înjunghiat 
el pe Benna Murcatto, după care a fost aruncat de 
la fereastră. 

— Crezi că Monzcarro Murcatto nu a murit? 

— La o săptămână după moartea fiului său, 
ducele Orso a primit o scrisoare. De la o femeie pe 
nume Carlot dan Eider, amanta prințului Ario. De 
multă vreme o suspectam de spionaj în favoarea 
Uniunii, dar Orso a tolerat această relaţie. 

— Surprinzător! 

Ganmark ridică din umeri. 


— Uniunea este aliata noastră. Am ajutat-o să 
câștige ultima rundă din războiul nesfârșit cu 
gurkienii. Și noi, şi unioniștii ne bucurăm de 
sprijinul băncii Valint și Balk. Ca să nu mai spun 
că Regele Uniunii este ginerele lui Orso. Firește că 
ne spionăm între noi, doar așa funcționează o 
relație bună. lar dacă tot trebuie să acceptăm un 
spion printre noi, mai bine să fie unul încântător, 
iar Eider este, incontestabil, o femeie încântătoare. 
L-a însoțit pe prinţul Ario în Sipani. Dar a dispărut 
după moartea lui. Apoi a sosit scrisoarea. 

— În care spunea că ce? 

— Că a fost otrăvită și apoi șantajată cu 
antidotul ca să-i ajute pe ucigașii prințului. Că 
printre aceștia se aflau un mercenar, pe nume 
Nicomo Cosca, o torționară, pe nume Shylo Vitari. 
Și că erau conduși de nimeni alta decât Murcatto 
însăși. Foarte vie şi bine mersi. 

— Şi tu crezi asta? 

— Eider nu avea niciun motiv să ne mintă. Nimic 
din ce ar spune nu ar salva-o de furia Excelenței 
sale, presupunând că am găsi-o. Precis că-și dă 
seama. Ce ştiu eu este că Murcatto încă mai trăia 
când a fost aruncată de la terasa aia. Nu am văzut- 
o moartă. 

— Vrea să se răzbune. 

Ganmark scoase un chicotit nefericit. 

— Trăim Anii de Sânge. Toată lumea vrea să se 
răzbune. Însă Șerpoaica din Talins? Măcelăreasa 
din Caprile? Care n-a iubit nimic pe lumea asta în 


afară de fratele ei? Dacă încă mai trăiește, 
înseamnă că o mistuie dorinţa de răzbunare. Nu 
există mulți dușmani la fel de înverşunațţi ca ea. 

— Atunci trebuie s-o găsesc pe femeia Vitari, pe 
bărbatul Cosca și pe şerpoaica Murcatto. 

— Nu trebuie să afle nimeni că încă mai este în 
viață. Dacă s-ar auzi în Talins că Orso i-a pus la 
cale moartea... s-ar putea isca tulburări. Revolte, 
chiar. A fost foarte îndrăgită de oameni. Pentru ei 
a fost un talisman. O mascotă. Era una dintre ei, 
ajunsă sus prin propriile-i merite. Pentru că 
războiul nu se mai termină și birurile cresc, 
Excelenţa Sa nu mai este... atât de simpatizată. 
Mă bazez pe tine că nu vei scoate nicio vorbă? 

Shenkt nu scoase nicio vorbă. 

— Bun. Mai există în Talins foști parteneri ai lui 
Murcatto. Poate unul dintre ei știe unde o poţi găsi. 

Generalul își ridică privirea. Pe chipul lui obosit 
dansa lumina portocalie a focului. 

— Dar ce vorbesc eu aici? E treaba ta să-i 
găsești. Să-i găsești şi să-l... 

Și împunse din nou tăciunii cu vătraiul, ridicând 
un nor de scântei jucăuşe. 

— Nu trebuie să-ţi zic eu ce să faci, nu-i așa? 

Shenkt băgă la loc în buzunar bucata de lemn și 
cuțitul și porni spre ușă. 

— Nu. Nu trebuie. 


De foarte sus 


Au ajuns la Visserine când soarele cobora în 
spatele copacilor și pământul se făcea negru. De la 
distanţă de kilometri buni puteai să vezi turnurile. 
Zeci. Sute. Înalte și subţiri ca degetele de domniţă 
și înfipte în norii cu nuanţe de albastru și cenușiu. 
Spini de lumină străluceau la ferestrele înalte 
unde erau aprinse lămpile. 

— O grămadă de turnuri, mormăi ca pentru sine 
Fiori. 

— Așa a fost dintotdeauna moda în Visserine, 
rânji Cosca la el. Unele datează încă de pe vremea 
Noului Imperiu, adică au mai multe sute de ani. 
Familiile cele mai bogate se întrec care mai de care 
să-l construiască pe cel mai înalt. E o chestie de 
orgoliu. Mi-aduc aminte că, în copilăria mea, unul 
s-a dărâmat înainte de a fi gata, la nici trei străzi 
depărtare de casa noastră. Mai mult de zece 
locuinţe de amărâţi au fost distruse atunci. 
Întotdeauna săracii sunt striviți de ambitiile 
bogătanilor. Însă se vaită foarte rar de asta, pentru 
că... ei bine... 

— Visează să aibă şi ei turnurile lor? 

Pe Cosca îl umflă râsul. 

— Ce idee! Da, probabil că da. Nu-și dau seama 
că, cu cât urci, cu atât mai lungă-ţi va fi 
prăbușirea. 

— Îşi dau seama doar când văd cum pământul 


se năpustește la ei. 

— Perfect adevărat. Și mă tem că în curând mulţi 
bogătași din Visserine vor cădea de foarte sus. 

Prietenosul aprinse o făclie. La fel și Vitari. lar 
Day aprinse încă una şi o fixă în fața căruţei ca să 
le lumineze calea. De jur-împrejurul lor ardeau 
torţe, iar drumul șerpuit era o șuviță de sclipiri 
îndreptându-se către mare. Oricând altcândva, 
acesta ar fi fost un tablou pe cinste. Dar nu acum. 
Venea războiul şi nimeni nu mai era într-o 
dispoziție pe cinste. 

Cu cât se apropiau mai mult de porţile orașului, 
cu atât era mai aglomerat drumul și cu atât mai 
multe gunoaie vedeai pe marginile lui. Jumătate 
dintre oamenii ăia păreau că-și doresc cu 
disperare să între în Visserine şi să aibă niște 
ziduri în spatele cărora să se poată ascunde. 
Ceilalți, la fel de disperaţi, îşi doreau să scape de 
acolo. A dracului de grea alegere pentru fermieri în 
fața iminenţei războiului. Dacă nu-și părăseau 
pământurile, cu siguranţă ar fi avut parte de foc și 
prădăciuni, foarte probabil și de viol sau moarte. 
Dacă se refugiau în oraș, riscul era să fie jefuiți 
tocmai de protectorii lor, sau să fie prinși ca în 
capcană, dacă cetatea va fi cucerită. lar dacă 
fugeau să se ascundă pe dealuri, fie ar fi fost 
prinşi, fie ar fi murit de foame sau de frig. 

Sigur, războiul făcea niște victime și în rândul 
soldaților, dar ceilalți rămâneau cu banii și 
cântecele și focurile de tabără. Războiul omora 


mult mai mulți fermieri, iar ceilalți nu rămâneau 
decât cu cenușa. 

Și uite așa, ca să mai destindă atmosfera, 
începuse și ploaia. Stropii ei sfârâiau și șuierau 
căzând peste flăcările torţelor. Pământul de pe 
drum s-a făcut noroi lipicios. Fiori simțea apa 
gâdilându-i ţeasta, dar gândurile lui erau foarte 
departe. În același loc unde se tot întorceau în 
ultimele săptămâni. La Casa lui Cardotti și la fapta 
murdară pe care o făcuse el acolo. 

Fratele lui îi tot repetase că asta era cea mai 
mare josnicie pe care o putea face un bărbat: să 
ucidă o femeie. Respectul față de femei și copii, 
respectul față de tradiţii și cuvântul dat- asta îi 
deosebește pe oameni de animale și pe carli de 
asasini. Nu intenționase s-o omoare, dar când te 
apuci să învârteşti sabia în mulțime, trebuie să-ţi 
asumi consecinţele. Omul ăla bun care își dorise 
el să devină ar fi fost copleșit de remușcări și şi-ar 
fi ros unghiile până-n carne. Însă Fiori îşi aducea 
aminte cum îi străpunsese pieptul cu sabia și cum 
scosese ea un geamăt înfundat și cum se uitase 
mirată la el când se sprijinise de perete și se 
prelinsese lângă el și murise. Și se gândea doar la 
cât de ușurat se simţise că scăpase atât de ușor. 

Deci, dacă omori din greşeală o femeie într-un 
bordel e o crimă, dar dacă omori dinadins un 
bărbat într-o bătălie e ceva nobil? Ceva cu care să 
te fălești, ceva care te face erou? Pe vremuri, în 
jurul focurilor de tabără din îngheţatul Nord, asta 


nu era deloc o dilemă, ci un lucru simplu și 
evident. Însă acum Fiori nu-şi mai dădea seama de 
diferență. Și nu că ar fi fost derutat. Ci tocmai 
pentru că a înțeles. Dacă te apuci să omori 
oameni, nu mai poţi să te oprești. 

— Îmi pari cufundat în gânduri negre, prietene, 
îi spuse Cosca. 

— Nu-i un moment potrivit pentru glume. 

Mercenarul râse înfundat. 

— Sazine, bătrânul meu mentor, mi-a zis odată 
că trebuie să râzi în fiece clipă a vieţii, pentru că 
după aia n-ai s-o mai poți face. 

— Serios? Și ce s-a ales de el? 

— A murit în urma unei răni infectate la umăr. 

— Slabă poantă! 

— Ce să zic? Dacă viaţa-i o glumă, atunci este 
una neagră. 

— Atunci e mai bine să nu râzi, în caz că gluma 
e făcută pe seama ta. 

— Ori să-ți educi simţul umorului. 

— Pervers simț al umorului trebuie să mai ai ca 
să râzi de asta. 

Cosca se scărpină la ceafă, uitându-se lung spre 
zidurile cetăţii Visserine, negre în ploaia tot mai 
deasă. 

— Trebuie să-ți mărturisesc că acum nici eu nu 
văd nimic amuzant. 

După luminile din fața porţilor, îţi puteai da 
seama că era puhoi de lume acolo şi nici de 
aproape situația nu părea deloc mai bună. Din 


când în când, mai ieșeau unii din cetate - bătrâni, 
tineri, femei cu copii în braţe, cu catrafusele cărate 
de măgari sau în propriile spinări. Roţile de la 
căruţe scârțâiau jalnic în noroiul moale. Da, ieșeau 
unii din cetate, făcându-și nervoși loc prin 
mulțimea supărată, însă nu prea mulţi erau lăsaţi 
să între. Teama plutea în aer, tot mai apăsătoare 
cu cât înghesuiala se făcea mai mare. 

Fiori cobori de pe cal, își dezmorţi picioarele și 
avu grijă să-și desfacă sabia în teacă. 

— În regulă. 

Monza își trăsese gluga pe cap. Părul negru i se 
lipise de chipul încruntat. 

— Am eu grijă să ne lase înăuntru. 

— Eşti absolut convinsă că ar trebui să intrăm? 
vru să știe Morveer. 

Ea îi aruncă o privire lungă. 

— Oastea lui Orso e cam la două zile de marș în 
urma noastră. Cu Ganmark în frunte. Poate și cu 
Credinciosul Carpi şi cele O Mie de Săbii. Noi 
trebuie să fim acolo unde sunt ei, atâta tot. 

— Da, desigur, tu eşti şefa. Dar cred că este 
datoria mea să precizez că prea multă hotărâre 
strică uneori. Cu siguranță că putem concepe un 
plan mai puţin periculos în locul acestuia, care ne 
obligă să fim închiși într-o cetate ce va fi curând 
înconjurată de forțe ostile. 

— Nu ajută la nimic să așteptăm aici. 

— Nu ajută la nimic dacă murim cu toţii. Un plan 
prea rigid, incapabil să se adapteze la situație, este 


mai prost decât... 

Dar Monza nu-l ascultă până la capăt. Îi întoarse 
spatele și se îndreptă spre porţi, croindu-și greu 
drum prin mulțime. 

— Femeile! şuieră Morveer printre dinţi. 

— Ce-i cu ele? mârâi Vitari. 

— Excluzând persoanele de faţă, toate au 
tendinţa de a gândi cu inima, nu cu capul. 

— Din partea mea poate să gândească și cu 
curu”, la cât ne plătește... 

— Indiferent dacă mori bogat sau sărac, moartea 
e aceeași. 

— Da’ bogat e mai bine decât sărac, spuse Fiori. 

La scurtă vreme, au apărut șase gărzi care s-au 
apucat să împingă mulțimile cu sulițele, ca să facă 
o cărare până la poartă. În spatele lor venea un 
ofițer încruntat. Monza era în urma lui. De bună 
seamă că semănase ceva parale și acum venise 
vremea recoltei. 

— Voi de colo, da, voi șase cu căruţa aia! 

Ofiţerul întinse degetul spre Fiori și ceilalți. 

— Voi intraţi. Doar voi şase şi nimeni altcineva. 

Din gloată se auziră niște bombăneli furioase. 
Un ins lovi cu piciorul în căruţa care tocmai se 
pusese în mișcare. 

— Dracu” să vă ia! Nu-i drept! Toată viața mi-am 
plătit birurile şi acum Salier mă lasă pe afară? 

Altul îl înhăţă pe Fiori de braţ, tocmai când își 
conducea calul în urma căruţei. Cu toată ploaia și 
lumina firavă a torțelor își dădu seama că era un 


fermier, parcă mai disperat decât ceilalți. 

— De ce să între ticăloșşii ăștia? Eu am familie și 
trebuie să... 

Pumnul lui Fiori strivi nasul fermierului. Apoi îl 
apucă de haină cu o mână, ca să nu-l lase să cadă, 
îi mai dădu un pumn cu cealaltă și îl trimise de-a 
berbeleacul în șanțul de lângă drum. Cel mai bine 
e să pui capăt unui scandal într-un mod rapid și 
ferm. Un strop de violenţă atunci când trebuie te 
poate scăpa de mult mai multe rele mai încolo. Așa 
ar fi rezolvat problema Dow cel Negru. Așa că Fiori 
puse repede piciorul în pieptul omului și-l împinse 
înapoi în noroi. 

— Ai face bine să rămâi acolo unde ești! 

Câţiva oameni se aflau în spatele lor- siluete 
întunecate de bărbaţi, una de femeie, cu doi copii 
agățați de fustele ei. Un flăcău se aplecase puţin 
de mijloc şi se uita ţintă la el, de parcă s-ar fi 
gândit să intervină. Probabil că era fiul 
fermierului. 

— Din treaba asta blestemată îmi câștig eu 
pâinea, băiete. Simți neapărat nevoia să te 
tăvălești şi tu în noroi? 

Flăcăul clătină din cap. Fiori luă iar dârlogii 
calului, pocni din limbă și porni spre porți. Dar nu 
prea repede. Ci agale și cu ochii în patru, în caz că 
ar mai fi avut cineva nesăbuinţa de a-l pune la 
încercare. Dar nici doi pași nu apucă să facă și 
oamenii reveniră la protestele lor, care mai de care 
strigând că el este mai cu mot și că el ar trebui să 


fie primit înăuntru şi că praful să se aleagă de 
ceilalți. N-aveau de ce să se ocupe acum de unul 
care rămăsese fără dinţii din față. Cei care încă nu 
văzuseră asemenea încăierări bănuiau că le vor 
vedea curând și singura lor grijă era acum să nu 
pice la mijloc. Suflându-și peste articulațiile 
îndurerate ale degetelor, Fiori se luă după tovarășii 
lui pe poartă și apoi în bezna lungii galerii. 
Încercă să-și amintească ce-i spusese Copoiul în 
Adua. Parcă fusese în urmă cu o sută de ani. Ceva 
despre violenţa care dă naștere altor violenţe și 
despre faptul că încă nu era târziu să renunţe la 
toate astea. Încă nu era târziu să devină un om 
mai bun. Dar, uite, Rudd Treicopaci fusese un om 
bun. Mai bun decât oricare altul. Toată viața 
respectase vechile obiceiuri și niciodată nu alesese 
calea mai ușoară, dacă aceasta i se părea greșită. 
Fiori se simțea mândru să poată spune că luptase 
alături de el, că luptase sub comanda lui. Dar, în 
ultimă instanţă, cu ce s-a ales Treicopaci din toată 
atitudinea asta corectă a lui? Cu numele pomenit 
de câteva ori de camarazii lui cu ochii umeziţi de 
tristețe. Cu asta și cu o viață grea și cu un loc în 
țărână la capătul ei. Pe de altă parte, Dow cel 
Negru fusese cel mai afurisit ticălos pe care-l 
cunoscuse vreodată Fiori. Dow fusese un om care 
niciodată nu și-ar fi înfruntat pe față dușmanul 
dacă ar fi putut să-l înjunghie în spate, care 
incendia satele fără remușcări, care-și încălca 
jurămintele și scuipa pe consecințe. Om nemilos 


ca ciuma, cu o conștiință de mărimea unei puţe de 
păduche. Acum şedea bine mersi pe jilțul lui 
Skarling, cu jumătate din Nord la picioare, în 
vreme ce cealaltă jumătate se temea să-i rostească 
numele. 

leşiră din galerie și pătrunseră în oraş. Din 
streșinile sparte apa șiroia pe pietrele tocite ale 
caldarâmului. Un convoi de oameni uzi până la 
piele - bărbaţi și femei cu catâri și căruţe - aștepta 
să iasă din cetate. Toţi se uitară curioși la ei când 
trecură în direcție opusă. Fiori își dădu capul pe 
spate şi miji ochii în ploaie ca să vadă turnul din 
apropiere. Trebuie că era de trei ori mai înalt decât 
cel mai înalt turn din Carleon și nici măcar nu era 
cel mai mare de aici. 

Se uită la Monza, care mergea lângă el. Începuse 
să se priceapă la asta. Încruntată aşa cum îi era 
obiceiul, femeia se uita drept în față. Lumina 
torțelor pe lângă care treceau îi juca pe pomeţii 
ascuţiţi. Își pusese ceva în cap și avea de gând să 
facă absolut orice ca să obțină ce își dorea. La 
dracu” și cu conștiința, și cu consecinţele! mai întâi 
răzbunarea, după aia întrebările. 

Își învârti limba în gură şi scuipă. Cu cât vedea 
mai multe, cu atât înțelegea mai bine că Monza 
avea dreptate. Facerea de bine și laşitatea erau 
unul și același lucru. Nimeni nu te premiază 
pentru bună purtare. Nici aici, nici în Nord, nici 
nicăieri. Dacă vrei ceva, trebuie să faci tot ce îți stă 
în putere ca să-l obţii, iar cel mai puternic și 


însemnat om este acela care fură cel mai mult. 
Poate că ar fi fost mai bine dacă viaţa ar fi fost 
altfel. 

Dar nu era. 


Monza era ţeapănă şi o durea tot corpul - starea 
ei firească. Era furioasă și ostenită- starea ei 
firească. Și simţea nevoia să tragă un fum - mai 
mult ca niciodată. Şi, pentru ca seara aceasta să 
fie și mai încântătoare, era udă până la piele, îi era 
frig și o durea rău fundul de la statul în șa. 

În amintirile ei, Visserine era un oraş frumos, cu 
multă sticlă sclipitoare şi clădiri graţioase, 
mâncăruri alese, râsete și libertate. Foarte 
adevărat, fusese într-una dintre rarele ei bune 
dispoziţii atunci când îl vizitase ultima oară, într- 
o vară călduroasă, nu într-o primăvară rece ca 
asta, alături de Benna și fără să aibă de ucis patru 
oameni. 

Dar chiar şi așa, ce vedea acum nu avea nicio 
legătură cu paradisul din amintirile ei. 

Majoritatea obloanelor erau închise și doar 
printre şipcile unora se strecura lumina firavă 
dinăuntru, reflectându-se în figurinele micuţe din 
sticlă de deasupra ușilor și făcându-le să 
scânteieze. Spiritele gospodăriilor, tradiție din 
bătrâni, încă de dinainte de nașterea Noului 
Imperiu, puse acolo ca să aducă prosperitatea în 
casă și să alunge relele. Monza se întrebă la ce vor 
mai folosi cioburile astea de sticlă atunci când în 


oraș va năvăli oastea lui Orso. La nimic. Teama din 
jur era atât de densă, încât avea senzaţia că i se 
lipise de pielea-i udă și-i înfiorase tot trupul, 
zburlindu-i firișoarele de păr de pe ceafă. 

Dar nu se putea spune că străzile din Visserine 
nu erau pline de oameni. Unii alergau ca nebunii 
spre docuri sau porți. Bărbaţi și femei cu boccele 
în spinare, în care îngrămădiseră tot ce putuseră. 
Copii, agățați de hainele lor. Bătrâni, abia 
târându-și picioarele în urmă. Veneau huruind pe 
lângă ei căruţe, încărcate până la refuz cu saci și 
cutii, cu saltele și scrinuri, cu tot felul de vechituri 
inutile care aveau să fie abandonate la un moment 
dat. O pierdere de timp și efort această încercare 
de a salva orice altceva în afară de propria viaţă. 

Dacă te hotărăști să fugi, atunci ai face bine să 
fugi cât mai repede. 

Însă erau mulţi alţii care preferaseră să se 
refugieze în oraș și descoperiseră cu stupoare că 
de acolo nu mai aveau scăpare. Şi se îngrămădeau 
pe străzi. Se îngrămădeau în pragurile ușilor, cu 
păturile pe cap ca să se ferească de ploaie. Se 
îngrămădeau cu zecile sub arcadele întunecate ale 
unei piețe pustii. Se făceau mici de frică de câte ori 
se întâmpla să treacă pe lângă ei vreo coloană de 
soldaţi, cu armurile ude lucind în lumina torţelor. 
Bezna răsuna de zgomote. Trosnete de sticlă 
spartă sau de lemn crăpat. Strigăte furioase sau 
strigăte speriate. O dată sau de două ori câte un 
urlet. 


Monza bănuia că puţini dintre locuitorii orașului 
s-ar fi apucat de jafuri. Cu gândul să i-o plătească 
cuiva sau să fure câteva lucruri pe care și le 
doriseră dintotdeauna, mai ales că acum o puteau 
face, deoarece autoritățile se gândeau doar cum 
să-și salveze propria piele. Era unul dintre 
momentele acelea rare, când puteau obține ceva 
gratis. Dar momentele de tipul ăsta se vor înmulţi, 
pe măsură ce oastea lui Orso se va apropia de 
zidurile cetăţii. Valorile civilizației în pragul 
dezintegrării. 

Monza le simţea privirile aţintite asupra ei şi a 
cetei vesele care o însoțea. Priviri temătoare, priviri 
bănuitoare și încă un fel de priviri - din acelea care 
încearcă să-și dea seama dacă erau destul de 
bogaţi și destul de blegi ca să merite efortul unui 
jaf. Oricât de tare o durea, ţinea hăţurile în mâna 
dreaptă ca să și-o poată sprijini pe cea stângă pe 
picior, chiar lângă mânerul sabiei. Pentru că 
singura lege acum în vigoare în Visserine era cea 
a armelor. Și dușmanul nici nu sosise încă. 

Am văzut iadul, a scris Stolicus. Este un oraș sub 
asediu. 

Mai departe, drumul trecea pe sub o arcadă din 
marmură, cu o pictură murală pe zidul de 
deasupra. Îl înfățișa pe Marele Duce Salier, aşezat 
pe tron. Viziunea pictorului fusese una optimistă 
și ducele părea delicios de dolofan, nu scârbos de 
obez, cum era în realitate. Şedea pe tron, cu o 
mână ridicată în gest de blagoslovire și cu un 


surâs părintesc pe buze, din care radia o lumină 
divină. La picioarele lui se aflau mulţi cetățeni din 
Visserine, săraci şi bogaţi deopotrivă, bucurându- 
se cu umilință de buna lui oblăduire. Pâine, vin, 
belșug. Mai jos de ei, chiar deasupra arcadei, 
cuvintele generozitate, dreptate, curaj erau 
imprimate cu litere din aur de înălțimea unui om. 
Cineva, pare-se cu dragoste față de adevăr, reuşise 
să se cațere până acolo și scrisese peste ele cu 
vopsea roşie: lăcomie, tortură, lașitate. 

— Cât de arogant poate să fie porcul ăsta umflat 
de Salier! rânji Vitari spre Monza. 

Părul roșcat i se făcuse brun de la ploaie. 

— Da’ cred că s-a terminat cu motivele lui de 
fală, ce zici? 

Monza se mulțumi să mârâie. Ori de câte ori se 
uita la chipul osos al lui Vitari se întreba câtă 
încredere putea avea în ea. Or fi fost ei în mijlocul 
unui război, dar cele mai mari pericole puteau veni 
chiar din mijlocul micuţului ei grup de proscriși. 
Vitari? 1 se alăturase pentru bani - motiv care nu 
stătea în picioare, din moment ce nemernica 
avusese mereu buzunarele pline. Cosca? Ei, cum 
să ai încredere într-un beţiv, recunoscut pentru 
caracterul lui perfid, pe care chiar tu l-ai trădat pe 
vremuri. Prietenosul? Cine putea știi cum mama 
dracului îi funcţiona mintea? 

Dar toți ăștia îi erau apropiaţi ca niște rude în 
comparaţie cu Morveer. Trase cu ochiul peste 
umăr și-l văzu cum se încruntă la ea de pe capra 


căruţei. Omul ăsta era la fel de otrăvitor ca 
substanţele cu care lucra. lar dacă putea obține 
vreun profit din moartea ei, ar strivi-o ca pe o 
căpușă. Deja îi punea la îndoială decizia de a veni 
în Visserine. Dar ultimul lucru de care avea nevoie 
era să-și împărtășească gândurile şi celorlalți. Cum 
că Orso primise scrisoarea de la Eider. Cum că 
probabil pusese o recompensă demnă de vistieria 
unui rege - din banii de la banca lui Valint și Balk - 
pe capul ei și, evident, pe capetele celor care o 
ajutaseră. Cum că probabil trimisese jumătate din 
asasinii din Cercul Lumii să scotocească prin toate 
colțurile Styriei în căutarea ei. 

Aveau mult mai multe șanse să se afle în 
siguranţă în mijlocul bătăliei decât în afara ei. 

Doar în Fiori putea avea cât de cât încredere. 
Acesta stătea gârbovit pe cal, mare și tăcut alături 
de ea. În Westport o iritase la culme vorbăria lui 
necontenită, dar acum că nu mai deschidea gura, 
parcă simţea că-i lipseşte ceva. Îi salvase viaţa în 
negurosul Sipani. Sigur, viața ei nu mai era ceea 
ce fusese, dar tot mai putea să-l respecte pe cel 
care o salvase. 

— Ce ai de taci? 

Abia dacă-i deslușea chipul în întuneric, doar 
umbrele din orbite, umbrele de sub pometi. 

— Nu cred că am ceva de zis. 

— Asta nu te-a împiedicat înainte. 

— Mă rog. Încep să văd altfel lucrurile. 

— Nu mai spune? 


— Poate tu crezi că-mi este ușor, dar te asigur că 
fac eforturi să-mi păstrez speranţa. Deşi nu mi se 
pare că merită. 

— Credeam că te mulțumești doar să devii un om 
mai bun. 

— Nu ajunge. Nu știu dacă ai observat, dar ne 
aflăm în mijlocul unui război. 

— Crede-mă, știu cum arată un război. Mai toată 
viața mi-am petrecut-o în războaie. 

— Cine s-ar fi gândit? La fel și eu. Din câte am 
văzut, şi am văzut destule, războiul nu-i tocmai 
locul potrivit ca să încerci să te îndrepți. Mă 
gândesc ca, de acum încolo, să încerc metoda ta. 

— Atunci alege-ţi un zeu și închină-te la el! Bine 
ai venit în lumea reală! 

Zâmbea cu duritate, dar pe dinăuntru parcă 
simțea un junghi de dezamăgire. O fi renunţat de 
multă vreme Monza să devină o persoană 
cumsecade, dar cumva îi plăcuse ideea că s-ar fi 
putut însoțit cu una. Trase de hăţuri și opri calul. 
Căruţa zdrăngăni în urma lor, oprindu-se şi ea. 

— Am ajuns. 

Casa pe care o cumpărase ea și cu Benna în 
Visserine era veche, din vremea de dinainte de 
ridicarea zidurilor solide ale cetății, pe când 
bogătașii își apărau singuri averile. Aceasta era o 
clădire fortificată, cu cinci etaje. Sala mare și 
grajdurile se aflau pe o latură a ei. Geamurile de 
la parter erau foarte înguste, iar acoperișul înalt 
era prevăzut cu creneluri. Construcţia, înaltă şi 


neagră pe cerul nopții, era ca o fiară printre 
căsuţțele scunde din cărămidă și lemn înghesuite 
în jurul ei. Monza scoase cheia și se apropie de ușa 
cu ghinturi. Însă aceasta era întredeschisă şi 
lumina dinăuntru lucea pe piatra treptelor. Duse 
degetul la buze și le făcu un semn spre ea. 

Fiori ridică piciorul și o izbi de perete. Se auziră 
pocnete şi trosnete de lemn, ca și cum ar fi 
răsturnat ceva. Cu mâna stângă pe mânerul 
sabiei, Monza se năpusti înăuntru. Bucătăria nu 
avea mobilă, însă era plină de oameni. Oameni 
jegoşi, cu chipuri ostenite, care se holbau șocați și 
speriaţi la ea, în lumina unei singure lumânări 
anemice. Cel aflat mai aproape, un individ îndesat, 
cu o mână atârnată într-o cârpă petrecută pe după 
gât, ţâșni din spatele unui butoi gol și înhăță o 
bucată de lemn. 

— Înapoi! strigă el. 

Altul, un bărbat în salopetă murdară de fermier, 
făcu un pas spre ea, fluturând o bardă. 

Fiori apăru lângă Monza, iar umbra lui uriașă 
acoperi peretele din spate. Scosese sabia și acum 
o ținea în jos, lângă picior. 

— Ba daţi-vă voi înapoi! 

Cu ochii lipiți de metalul sclipitor, fermierul îl 
ascultă imediat. 

— Cine dracu” sunteţi? 

— Cine sunt eu? se răsti Monza. Asta-i casa 
mea, nenorocitule! 

— Sunt unșpe cu totul, spuse și Prietenosul, 


strecurându-se pe ușă și oprindu-se în cealaltă 
parte a Monzei. 

Pe lângă cei doi bărbaţi, acolo mai erau două 
femei bătrâne şi un bărbat încă și mai bătrân, 
cocoșat și cu mâini noduroase. Mai era și o femeie, 
cam de aceeași vârstă cu Monza, cu un copil în 
braţe. Şi două fetițe, care stăteau lipite de ea și 
priveau speriate în jur cu ochi mari. Probabil 
gemene. Lângă vatra goală se afla o fată cam de 
şaisprezece ani. Într-o mână ţinea un cuţit cu care 
curățase niște pești; cu cealaltă mână ţinea de 
după umeri un băiat, cam de zece ani. 

O fată care își apăra fratele. 

— Bagă-ţi sabia la loc! spuse Monza. 

— Ce? 

— În seara asta nu moare nimeni. 

Fiori ridică din sprâncenele groase. 

— Cine-i acum optimistul? 

— Aveţi noroc că am cumpărat o casă mare, se 
adresă Monza bărbatului cu braţul bandajat, care 
părea capul familiei. Avem loc cu toții. 

Omul lăsă în jos bâta. 

— Suntem fermieri din vale, care ne-am căutat 
un loc unde să ne adăpostim. Locul e exact așa 
cum l-am găsit, n-am furat nimic. N-o să vă facem 
necazuri... 

— Ar fi bine. Ăştia sunteţi toți? 

— Numele meu este Furli. Asta e nevastă-mea... 

— N-am nevoie să vă știu numele. Puteţi să 
rămâneți aici, la parter, dar să nu ne staţi în drum. 


Noi ne ducem sus, în turn. Cu niciun chip să nu 
îndrăzniți să urcați acolo. Ne-am înţeles? Astfel 
nimeni nu va păți nimic. 

Bărbatul bâţâi din cap. Pe chipul lui teama era 
înlocuită încet de ușurare. 

— Ne-am înţeles. 

— Prietenosule, du caii în grajd şi ia căruţa de pe 
stradă! 

Îi făcea rău să vadă chipurile înfometate ale 
amărâţilor din casa ei- neajutorate, slăbite, 
oropsite. Lovi cu piciorul un scaun care-i stătea în 
drum şi, cu picioare țepene de la o zi întreagă 
petrecută în șa, începu să urce scara care ducea 
în bezna de sus. Pe cel de-al patrulea palier, 
Morveer reuși să o prindă din urmă. Cosca și Vitari 
erau chiar în spatele lui, apoi venea Day, cu un 
cufăr în braţe. Morveer avea în mână o lampă, 
care-i lumina chipul nemulțumit. 

— Ţărănoii ăia reprezintă o ameninţare evidentă 
la adresa noastră, murmură el. Din fericire, este o 
problemă ce poate fi rezolvată cu ușurință. Nici 
măcar nu va fi nevoie să folosesc arsenicul, 
supranumit și Regele Otrăvurilor - știați? Doar le 
voi oferi, cu generozitate, o pâine pudrată cu 
floare-de-leopard și imediat vor înceta să... 

— Nu! 

Morveer clipi nedumerit. 

— Dacă ai cumva intenţia să-i lași în libertate în 
aceeași casă cu noi, mă văd nevoit să protestez cu 
hotărâre... 


— Protestează cât vrei şi vezi dacă-mi pasă. Tu şi 
cu Day puteţi să staţi în camera aia. 

Morveer se întoarse să se uite, iar Monza îi 
smulse lampa din mână. 

— Cosca, tu stai la etajul al doilea cu 
Prietenosul. Vitari, tu ai să dormi singură în 
camera de alături. 

— Am să dorm singură, mormăi femeia, dând cu 
piciorul în tencuiala căzută. Povestea vieții mele. 

— În cazul acesta, mă voi duce la căruţă ca să- 
mi aduc instrumentele în hanul Măcelăresei din 
Caprile, pentru eventuale giumbușlucuri. 

Și, clătinând dezgustat din cap, Morveer începu 
să coboare scara. 

— Chiar te rog! se răsti Monza în urma lui. 

Monza mai zăbovi câteva clipe, până se asigură 
că s-a îndepărtat. Până când pe scară nu se mai 
auzea decât vocea lui Cosca, bolborosindu-i fără 
șir Prietenosului la etajul de mai jos. Apoi intră 
după Day în cameră și închise ușa cu grijă. 

— Avem ceva de vorbit. 

Fata îşi deschisese cufărul și tocmai se pregătea 
să scoată din el un coltuc de pâine. 

— Ce? 

— Același lucru pe care l-am discutat și în 
Westport. Despre stăpânul tău. 

— Te cam calcă pe nervi, nu? 

— Nu-mi spune că pe tine nu te calcă. 

— Zi de zi în ultimii trei ani. 

— Presupun că nu-i ușor să lucrezi pentru el, 


spuse Monza, făcând încă un pas în cameră și 
privind-o pe fată în ochi. Mai devreme sau mai 
târziu elevul trebuie să iasă din umbra 
profesorului, dacă are de gând să devină și el 
profesor. 

— Din cauza asta l-ai trădat tu pe Cosca? 

Întrebarea lui Day o puse pe gânduri pe Monza. 

— Mai mult sau mai puţin. Uneori trebuie să mai 
și rişti. Să iei taurul de coarne. Și să ştii că tu ai 
motive mult mai întemeiate decât am avut eu. 

Vorbe rostite într-o doară, ca și cum ar fi fost 
mult prea evident. 

Acum a fost rândul lui Day să cadă pe gânduri. 

— Adică ce motive? 

Monza se prefăcu surprinsă. 

— Păi... pentru că mai devreme sau mai târziu 
Moveer mă va trăda și va trece de partea lui Orso. 

Bineînţeles că nu avea de unde să știe asta, dar 
venise vremea să-și ia măsuri de siguranţă 
împotriva acestei eventualități. 

— Serios? 

Day nu mai zâmbea. 

— Nu-i place felul în care acționez eu. 

— Cine zice că mie îmi place? 

— Nu înţelegi? 

Nu. Day strânse din ochi, pentru prima oară 
uitând de mâncarea din mână. 

— Și dacă trece de partea lui Orso, va avea nevoie 
să dea vina pe cineva. Pentru moartea lui Ario. Va 
avea nevoie de un țap ispăşitor. 


Acum fata înţelese şi se răsti la Monza. 

— Ba nu! îi sunt indispensabilă. 

— De câtă vreme ești cu el? Parcă ai zis că de trei 
ani? Adică până acum trei ani nu s-a descurcat 
fără tine? Câte ajutoare crezi că a avut? Ai mai 
văzut pe vreuna dintre ele? 

Day căscă gura, bătu din pleoape, apoi o închise 
la loc. 

— Sau poate că va rămâne alături de mine şi ne 
vom înțelege şi ne vom despărți prieteni. 
Majoritatea otrăvitorilor au suflete bune, dacă 
ajungi să-i cunoști mai bine. 

Monza se aplecă să-i șoptească lui Day: 

— Dar să nu zici că nu te-am avertizat atunci 
când te va anunţa că trece de partea lui Orso. 

Și ieși, lăsând-o pe Day încruntându-se la bucata 
de pâine din mână. Se uită în josul scării, dar 
Morveer încă nu apăruse. Dădu mulțumită din 
cap. Plantase sămânţa și acum nu mai avea decât 
să aștepte ca să vadă ce va creşte din ea. Îşi forță 
picioarele obosite să urce în vârful turnului, apoi 
deschise ușa care scârțâia și intră în camera înaltă 
de sub acoperiș, de unde se auzea stins răpăitul 
ploii de afară. 

Cameră în care petrecuse cu Benna o lună 
fericită, pe la mijlocul unor ani întunecați. Departe 
de războaie. Doar ei doi care râdeau și vorbeau și 
priveau lumea de la ferestrele mari. Doar ei doi 
care se prefăceau că trăiesc un alt fel de viaţă și că 
nu o apucaseră niciodată pe calea armelor și se 


îmbogăţiseră prin alte metode. Se pomeni că 
surâde, deși numai de asta nu-i ardea. Figurina 
micuță din sticlă încă mai sclipea în firida ei de 
deasupra uşii. Spiritul casei lor. Îşi aminti cum îi 
zâmbise Benna atunci când o cocoţase acolo. 

Ca să te vegheze când dormi, așa cum tu m-ai 
vegheat mereu pe mine. 

Surâsul i se stinse. Se duse la fereastră și 
deschise unul dintre obloanele scorojite. Ploaia 
azvârlise un văl cenușiu peste orașul întunecat și 
acum răpăia și mai tare, stropind pervazul. Un 
fulger îndepărtat lumină o clipă acoperișurile ude, 
contururile mohorâte ale celorlalte turnuri, pe 
jumătate ascunse în beznă. Câteva secunde mai 
târziu, tunetul ursuz și înăbușit străbătu orașul. 

— Eu unde dorm? 

Fiori stătea în prag, cu câteva pături aruncate 
peste umăr. 

— Tu? 

Monza aruncă o privire la statueta mică din 
sticlă de deasupra capului lui, apoi se uită din nou 
la el. Poate că pe vremuri avusese standarde mai 
înalte, dar atunci îl avea și pe Benna și ambele 
mâini şi o oaste în spate. Acum nu se mai putea 
bizui decât pe un grup de inadaptaţi bine plătiţi, o 
sabie bună și o groază de bani. O fi adevărat că 
generalul trebuie să păstreze distanța față de 
soldații lui şi femeia urmărită față de toată lumea. 
Doar că Monza nu mai era general. Benna era 
mort şi ea avea nevoie de ceva să o aline. Poţi să-ţi 


plângi cât vrei ghinioanele sau poţi să te aduni și 
să iei lucrurile așa cum sunt, oricât de căcăcioase 
ţi se par. Împinse uşa cu cotul, se aşeză pe pat, 
strâmbându-se de durere, și puse lampa pe 
dușumea. 

— Aici cu mine. 

Sprâncenele lui Fiori se repeziră până la linia 
părului. 

— Aici? 

— Chiar aşa, domnule optimist. Asta-i noaptea 
ta norocoasă. 

Se lăsă pe spate, pe patul vechi care scârțâia 
amarnic, se sprijini în coate și ridică un picior spre 
el. 

— Acum pune mâna de încuie ușa și ajută-mă 
să-mi scot cizmele astea care mă omoară. 


Ca niște șobolani într-un sac 


Mijind ochii, Cosca păși pe acoperișul turnului. 
Până şi lumina soarelui parcă voia să-l tortureze, 
dar socotea că o merită cu vârf și îndesat. De jur- 
împrejurul lui se întindea orașul Visserine: 
aglomerări de căsuțe din cărămidă și lemn, vile din 
piatră de culoarea smântânii, coroane verzi de 
copaci în parcuri şi pe marginea magistralelor 
largi. Pretutindeni ferestrele și statuetele din sticlă 
colorată de pe acoperișurile clădirilor impresionate 
scânteiau ca niște nestemate în razele dimineţii. 


Turnuri cât vedeai cu ochii, zeci de turnuri, unele 
mai mari decât cel pe care se suise el, fiecare 
aruncându-și umbra lungă peste cetate. 

La sud, întinderea albastru-cenușşie a mării, 
fumul fabricilor de sticlă ridicându-se din celebrul 
cartier industrial al orașului, aflat pe insula de 
lângă țărm, siluetele minuscule ale pescărușilor 
care se învârteau pe deasupra lui. La vest, râul 
Visser, ca un șarpe întunecat, abia deslușit printre 
clădiri şi patru poduri care legau cele două 
jumătăţi ale orașului. Pe insula din mijlocul lui se 
afla palatul Marelui Duce Salier. Loc unde Cosca 
petrecuse multe seri extrem de agreabile, în 
calitate de oaspete de onoare. Pe vremea când încă 
mai era iubit, temut și admirat. Atât de demult se 
întâmplaseră astea, că parcă era vorba despre 
viaţa altcuiva. 

Monza stătea nemișcată lângă parapet- siluetă 
conturată pe cerul albastru. Sabia și braţul ei 
stâng formau o linie perfect dreaptă, de la umăr și 
până la vârf. Oţelul strălucea alb, rubinul de pe 
degetul mijlociu arunca sclipiri sângerii, pielea îi 
lucea de transpiraţie. Când Cosca se apropie, ea 
lăsă sabia din mână și îl urmări cum ia o 
înghiţitură lungă din carafa rece. 

— Mă şi întrebam cât o să te ţină. 

— Din păcate, e doar apă aici. Nu ai fost de față 
când am jurat solemn că nu mai pun gura pe vin? 

Monza pufni. 

— De multe ori am auzit jurământul ăsta, dar 


fără prea multe rezultate. 

— Trec printr-un proces lent și dureros de 
îndreptare. 

— Și asta am mai auzit şi tot degeaba. 

Cosca oftă. 

— Ce să fac ca să mă ici în serios? 

— Să-ţi ţii cuvântul măcar o dată în viață? 

— Of, inima mea sensibilă, frântă atât de des în 
trecut! Oare mai poate suporta și lovitura asta? 

Își sprijini piciorul de creneluri și spuse pe un 
ton mai serios: 

— Ştii? M-am născut în Visserine, la câteva 
străzi de locul ăsta. Am avut parte de o copilărie 
fericită, dar de o tinereţe furtunoasă, presărată de 
întâmplări urâte. Printre care şi aceea care m-a 
obligat să fug din oraș și să-mi caut norocul ca 
mercenar. 

— Toată viaţa ta a fost plină de întâmplări urâte. 

— Foarte adevărat. 

De fapt, avea și câteva amintiri frumoase. Și îşi 
dădu seama acum, privind-o pe furiș pe Monza, că 
în majoritate aveau de-a face cu ea. Și cele mai 
bune momente din viaţa lui, dar şi cele mai rele. 
Trase aer în piept și își puse mâna streașină la ochi 
ca să poată privi la câmpurile din vest, dincolo de 
conturul cenușiu al zidurilor cetății. 

— N-ai primit încă nicio veste de la prietenii 
noștri din Talins? 

— Voi primi curând. Generalul Ganmark nu-i 
omul care să întârzie. 


Ezită puţin şi se încruntă, așa cum îi era obiceiul. 

— Când ai de gând să-mi zici că deja m-ai 
avertizat? 

— Despre? 

— Despre Orso. 

— Ştii bine ce ţi-am spus. 

— Să n-am niciodată încredere în cel care mă 
plăteşte. 

Lecţie crâncenă pe care Cosca o primise de la 
ducesa Sefeline de Ospria. 

— Iar acum vă plătesc eu. 

Mercenarul încercă să zâmbească, deși îl 
usturau tare buzele crăpate. 

— Numai că noi tratăm cu neîncredere relațiile 
noastre. 

— Normal! Nu m-aș încrede în tine nici să-mi 
verşi oala de noapte la canal. 

— Mare păcat! Sunt convins că rahatul tău are 
parfum de trandafiri. 

Se sprijini de parapet și privi printre gene la 
soare. 

— Mai ţii minte cum făceam exerciţii de scrimă 
dimineaţa? Înainte ca tu să devii prea bună pentru 
mine? 

— Înainte ca tu să fii prea beat ca să mai poți 
lupta. 

— Păi, nici nu aveam cum. Cât de tare să mă fac 
de râs înainte de micul dejun? Sabia aia a ta este 
Calvez? 

Monza o ridică și razele de soare alunecară pe 


tăișul ei. 

— Am comandat-o pentru Benna. 

— Pentru Benna? Ce dracu’ să fi făcut el cu o 
Calvez? Să înfigă mere în ea și să le coacă? 

— Adevărul e că nici măcar asta n-a făcut. 

— Ştii? Am avut şi eu una. Bună sabie! Am 
pierdut-o la cărți. Vrei să bei? 

Şi-i întinse carafa. Monza vru s-o ia. 

— Aş... 

— Aha! 

Îi aruncă apa în faţă şi ea ţipă, dându-se înapoi. 
Cosca își smulse sabia din teacă și azvârli cât colo 
carafa. Monza reuși să pareze prima lovitură, se 
aplecă disperată ca să o evite pe a doua, alunecă, 
se întinse pe jos, se rostogoli într-o parte când 
sabia lui Cosca se înfipse chiar în locul unde 
fusese ea o clipă mai devreme. Se ridică, acum cu 
sabia pregătită. 

— Te-ai înmuiat, Murcatto, chicoti mercenarul, 
pășind agale prin centrul acoperișului. Acum zece 
ani nu te-ai fi lăsat păcălită de faza asta veche cu 
apa. 

— Nici acum nu m-am lăsat păcălită, idiotule! 

Fără să-şi ia ochii de la el, își șterse încet fruntea 
cu mâna înmănușată. 

— Mai ai și alte figuri? Sau asta cu apa e tot ce 
mai știi din arta scrimei? 

Cam așa ceva, dacă era s-o zică pe aia dreaptă. 

— Ce-ar fi să aflăm? 

Monza se repezi la el şi încrucișară săbiile în 


scrâșnete prelungi de metal. Avea umărul drept 
dezgolit şi pe el se vedea o cicatrice lungă. Alta îi 
înconjura antebraţul și cobora în mănușa neagră. 

Cosca flutură sabia spre ea. 

— Adică te lupţi cu stânga, nu? Sper să nu ai 
milă de un biet moșneag. 

— Milă? Ştii că nu-i cazul. 

Mercenarul pară o lovitură, însă a doua a fost 
atât de rapidă, încât abia dacă reuși să se dea la o 
parte și vârful sabiei Calvez îi găuri mâneca de la 
cămașă. 

Ridică din sprâncene. 

— Bine că am slăbit puţin. 

— E loc şi de mai mult, dacă mă întrebi pe mine. 

Începu să se învârtească în jurul lui. 
Concentrată, cu vârful limbii între dinți. 

— Încerci să te aşezi cu spatele la soare? 

— N-ar fi trebuit să mă înveţi manevrele astea 
mârşave. Vrei, te rog, să-ţi foloseşti mâna stângă? 
Să luptăm de la egal la egal? 

— Și să renunţ la avantajul meu? Mă cunoşti 
mult mai bine de atât! 

Chiar atunci făcu o fentă rapidă la dreapta și se 
întoarse în cealaltă direcție, lăsând-o să împungă 
aerul cu sabia. Monza era agilă, dar mult mai 
puțin acum decât pe vremea când își putea folosi 
mâna dreaptă. Cosca îi puse o piedică, ea se 
împletici, iar vârful sabiei lui îi zgârie cicatricea de 
pe umăr. 

Ea se uită la rana aceea superficială, în colțul 


căreia începuse să se adune o picătură de sânge. 

— Nemernic bătrân! 

— Asta ca să nu mă uiţi. 

Începu să-şi rotească ostentativ sabia, 
împungând aerul din jur. Monza se repezi din nou 
la el. Săbiile se ciocniră, se retraseră, se ciocniră. 
Mişcările le erau stângace, aşa cum este brodatul 
cu mănuși în mâini. Pe vremuri duelurile lor 
fuseseră adevărate spectacole, dar se părea că 
timpul nu se scursese în favoarea lor. 

— O singură întrebare... murmură el, privind-o 
în ochi. De ce m-ai trădat? 

— Mă săturasem de glumele tale proaste. 

— Nu zic, meritam să fiu vândut. Toți mercenarii 
sfârșesc înjunghiați în spate sau în inimă. Dar 
tocmai de tine? 

Fandă și lovi, făcând-o să se retragă. 

— După câte te-am învăţat și câte ţi-am dat? 
Adăpost și bani și un loc al tău? Nici fata mea dacă 
ai fi fost şi nu m-aș fi purtat mai frumos cu tine! 

— Spune mai bine că ţi-am fost ca o mamă. Ai 
uitat să zici că te îmbătai atât de tare că te căcai 
pe tine. Da, îți eram datoare, însă totul are o limită. 

Se învârti în jurul lui, căutând o breșă între 
vârfurile săbiilor lor. 

— Poate că te-aș fi urmat și în iad, dar nu voiam 
să-mi iau fratele cu mine acolo. 

— De ce nu? S-ar fi simţit ca acasă. 

— Du-te-n mă-ta! 

Îl păcăli cu o fentă, schimbă unghiul şi îl obligă 


să facă un salt într-o parte, cu toată graţia unui 
brotac muribund. Cosca uitase cât efort 
presupunea scrima. Deja îl usturau plămânii și îl 
dureau parcă în dușmănie umărul, braţul, 
încheietura mâinii, mâna. 

— Dacă nu te-aș fi trădat eu, fii sigur că te-ar fi 
trădat oricare dintre ceilalți căpitani. Sesaria, 
Victus, Andiche! 

Lovindu-și sabia de a lui la fiecare dintre numele 
astea detestate. 

— La Afieri nu mai ştiau ce să facă să scape mai 
repede de tine! 

— Putem să nu pomenim de locul ăla blestemat? 

Îi pară următoarea lovitură și contraatacă 
repede, cu ceva din vechea lui vigoare, împingând- 
o spre colțul acoperișului. Trebuia să termine cât 
mai repede cu povestea asta, ca să nu-i dea 
satisfacția să-l vadă prăbușindu-se din cauza 
epuizării. O atacă din nou și îi blocă sabia cu a lui. 
O îmbrânci în parapet, cu spatele în creneluri. 
Doar câţiva centimetri erau acum între feţele lor. 
În spatele ei, mercenarul vedea ca prin ceață 
strada, minusculă de la înălțimea aceea. Îi simţea 
în obraz respiraţia sacadată. Mai că o sărută, mai 
că o împinse de pe acoperiș. Totul nu dură decât o 
fracțiune de secundă. Dar, poate unde nu se putea 
hotări ce să facă, nu făcu nimic. 

— Luptai mai bine cu dreapta, șuieră el. 

— Și tu luptai mai bine acum zece ani. 

Se strecură de sub sabia lui și îl împunse în ochi 


cu degetul mic de la mâna înmănușată. 

— Auuuu! chirăi Cosca, cu mâna liberă la obraz. 

Atunci Monza îl pocni cu genunchiul în 
trufandale, iar durerea cumplită îl săgetă din 
burtă și până în gât. 

— Uuuuf... 

Se clătină pe picioare, scăpă sabia din mână, se 
aplecă de mijloc, încercă zadarnic să respire. 

— Uite, ca să nu mă uiţi! 

Vârful sclipitor al sabiei Calvez îi zgârie obrazul. 

— Ahhhh! 

Se prăbuşi pe acoperișul plat, învelit în tablă din 
plumb. Din nou în genunchi. Chiar că nicăieri nu- 
i ca acasă... 

Prin ceața durerii cumplite, reuși să audă un 
ropot de aplauze dinspre scară. 

— Vitari! croncăni el, uitându-se chiorâș la 
femeia care ieşi agale la lumina soarelui. Cum se 
face... că mereu... dai peste mine... în cele mai 
proaste momente? 

— Pentru că îmi plac nespus de mult momentele 
astea. 

— Nici nu vă puteţi imagina... cât noroc aveţi... 
că sunteți muieri... și nu știți cât de tare doare... 
un şut în ouă. 

— Încearcă să faci un copil, să vezi cum doare. 

— Sarmantă invitație! Cu siguranță că aș 
accepta-o dacă aş fi mai puţin vânăt în zonele cu 
pricina. 

Însă, ca de obicei, ironia lui se irosi aiurea. 


Pentru că Vitari se uita atentă în zare. La fel şi 
Monza. Pe picioare rășchirate, se târî și Cosca până 
la creneluri. O coloană lungă de călăreţi apăruse 
pe culmea unui deal din vestul orașului. Norul de 
praf ridicat de copitele cailor mânjea cerul senin. 

— Au ajuns, spuse Vitari. 

De undeva, din spate, începu să bată un clopot. 
Altele i se alăturară curând. 

— Uite-i şi acolo, zise Monza. 

Apăruse o a doua coloană. Și o trâmbă de fum 
plutea spre nord. 

Soarele se ridica pe cerul albastru, pârlindu-i 
chelia lui Cosca. Mercenarul urmărea atent 
desfășurarea armatei lui Orso pe câmpurile de 
lângă oraș. Regimentele îşi ocupau pe rând 
poziţiile, la distanță prudentă de zidurile cetăţii. 
Un detașament traversa către nord apa râului, 
desăvârșind încercuirea. Călăreţii îi protejară pe 
pedestrașii care se aliniau, apoi trecură în spatele 
lor, fără îndoială pornind să distrugă ce rămăsese 
nedistrus la ultima incursiune. 

Începură să se ridice corturi. Apărură căruţe cu 
provizii, brăzdând noroiul din spatele liniilor. 
Soldaţii de pe ziduri nu puteau decât să 
urmărească cum oastea Talinsului le înconjura 
cetatea, cu mișcări bine coordonate, ca acelea ale 
unui mecanism de ceas gigantic. Evident, acesta 
nu era stilul lui Cosca, nici măcar în momentele 
sale de trezie. Aici era vorba mai mult de tehnică 
decât de creativitate, dar disciplina era de admirat. 


Deschise larg braţele. 

— Bun venit tuturor la asediul de la Visserine! 

Urcaseră și ceilalți pe acoperiș ca să se uite cum 
Ganmark strângea cetatea ca într-o menghină. 
Monza îşi pusese mâna stângă în şold, iar pe cea 
dreaptă şi-o odihnea pe mânerul sabiei. Părul 
negru îi flutura în jurul chipului întunecat. Fiori 
stătea de cealaltă parte a lui Cosca, cu 
sprâncenele încruntate. Prietenosul ședea pe jos, 
lângă ușa care dădea spre scară, și își rostogolea 
zarurile. Day şi Vitari vorbeau în șoaptă lângă 
parapet. Morveer părea și mai ursuz decât în mod 
obișnuit, dacă așa ceva era posibil. 

— Dar chiar n-aveţi deloc simțul umorului? 
Bucuraţi-vă, camarazi! exclamă Cosca, trăsnindu- 
i lui Fiori o palmă amicală pe spinare. Nu vedeţi în 
fiecare zi o oaste atât de mare condusă atât de 
bine! Ar trebui să-l felicităm pe prietenul Monzei 
noastre, generalul Ganmark, pentru excepționala 
lui răbdare şi disciplină. Poate că ar trebui să-i 
scriem o scrisoare. 

— Dragul meu general Ganmark, uite ce-ţi trimit 
eu, spuse Monza. 

Își plimbă limba prin gură şi scuipă peste 
creneluri. 

— A ta devotată, Monzcarro Murcatto. 

— Misivă simplă și la obiect, remarcă Morveer. 
Dar precis că o va preţui. 

— Mulţi soldaţi, mormăi Fiori. 

Vocea Prietenosului pluti alene peste ei: 


— Treisprezece mii patru sute. Sau cam pe 
acolo. 

— Cele mai multe sunt trupe din Talins, spuse 
Cosca, făcând un semn cu luneta spre ele. Câteva 
regimente ale mai vechilor aliaţi ai lui Orso - se văd 
steagurile din Etrisani pe flancul drept, uite, acolo, 
lângă apă. Și în centru sunt câteva din Cesale. Însă 
toți sunt soldați. Nu-i văd pe vechii noștri tovarăși 
de arme din cele O Mie de Săbii. Păcat! Mi-ar fi 
plăcut să reînnod vechile prietenii. Ţie nu, Monza? 
Sesaria, Victus,  Andiche. Și, bineînţeles, 
Credinciosul Carpi. 

Adică să reînnoade vechile prietenii... şi să se 
răzbune pe vechii prieteni. 

— Mercenatrii trebuie să fie mai departe, la est, 
zise Monza, cu un semn din cap în direcţia aceea. 
Blochează înaintarea ducelui Rogont și a 
osprienilor lui. 

— Sunt convins că toţi se distrează de minune. 
Însă noi suntem aici. 

Și Cosca întinse o mână spre marea de soldaţi 
din fața zidurilor. 

— Și trebuie să presupunem că generalul 
Ganmark se află acolo. Cum ai de gând să 
organizezi emoționanta noastră revedere? 
Bănuiesc că ai un plan, nu? 

— Ganmark este un om cultivat. Îi plac artele. 

— Şi? o întrebă Morveer. 

— Marele Duce Salier are cea mai vastă colecție 
de artă. 


— Da, cu adevărat impresionantă, confirmă 
Cosca, pentru că o admirase în câteva 
împrejurări - sau, mai bine zis, se prefăcuse că o 
admiră, tot interesul lui fiind concentrat asupra 
vinului din pahar. 

— Se spune că este cea mai frumoasă din Styria. 

Monza se apropiase de parapetul opus și se uita 
acum la palatul lui Salier, de pe insula din mijlocul 
râului. 

— Când va cădea orașul, Ganmark se va duce 
drept acolo, ca să salveze nepreţuitele opere de 
haos. 

— Adică să le fure el, nu altcineva, interveni 
Vitari. 

Monza își încleștase fălcile mai tare decât de 
obicei. 

— Orso va dori ca asediul ăsta să se isprăvească 
foarte repede. Ca să aibă mai mult timp să-l 
distrugă pe Rogont. Să termine o dată pentru 
totdeauna cu Liga celor Opt şi să poată revendica 
tronul înainte de venirea iernii. Asta înseamnă 
spargerea zidurilor, asalturi și străzi pline cu 
cadavre. 

— Excelent! aplaudă Cosca. S-or făli străzile 
astea cu arbori vechi și case impunătoare, dar | nu 
pot fi perfecte fără un strat de cadavre, nu credeţi? 

— Luăm de la morţi armurile, uniformele şi 
armele. Și când va cădea orașul, ceea ce se va 
întâmpla foarte curând, ne deghizăm în soldați 
talinezi. Intrăm în palat și îl așteptăm pe Ganmark. 


Va lăsa garda jos când se va ocupa de colecţia lui 
Salier și atunci noi... 

— Îl omorâm pe nenorocit? ghici Fiori. 

— Mi se pare că sesizez o fisură minusculă în 
planul acesta. 

Tonul miorlăit al lui Morveer îi rașcheta creierii 
lui Cosca. 

— În prezent, palatul Marelui Duce Salier se află 
printre cele mai bine apărate locuri din Styria, iar 
noi ne aflăm în afara lui. Şi nu cred că vom primi 
vreo invitație să-l vizităm. 

— Aici te contrazic, eu am una. 

Nespus de încântat se simți Cosca văzându-i pe 
toți cum se holbează la el. 

— Cu niște ani în urmă, am avut o relaţie destul 
de bună cu Salier. Asta a fost pe vremea când m- 
a angajat ca să-i rezolv disputele de la graniţa cu 
Puranti. Cinam împreună o dată pe săptămână și 
m-a asigurat că sunt bine-venit în palatul lui ori 
de câte ori se întâmplă să trec prin oraș. 

Chipul meșterului de otrăvuri era o caricatură a 
dispreţului. 

— Dar nu cumva toate astea au fost înainte să 
devii o sugativă îmbibată cu vin? 

Cosca făcu un semn indiferent din mână. 

— Eram în plin proces de transformare în așa 
ceva. Exact așa cum omida se transformă într-un 
superb fluture. În orice caz, invitaţia este încă 
valabilă. 

Vitari îl privi bănuitoare. 


— Și cum mama naibii ai de gând să te folosești 
de ea? 

— Presupun că voi vorbi cu gărzile de la poarta 
palatului și le voi zice ceva de genul: Eu sunt 
Nicomo Cosca, renumitul mercenar, și am venit la 
cină. 

Se așternu o tăcere stânjenitoare, de parcă 
tocmai ce le oferise o căcărează uriașă, nu o idee 
atât de valoroasă. 

— Scuză-mă, murmură Monza, dar mă îndoiesc 
că acum numele tău mai deschide ușile la fel ca pe 
vremuri. 

— Poate ușile de la latrine, clătină batjocoritor 
din cap Morveer. 

Day se întoarse cu fața în vânt și chicoti ușor. Ba 
chiar şi Fiori îşi încreţi puţin buzele. 

— Vitari şi Morveer! se răsti Monza. Asta-i treaba 
voastră. Supravegheați palatul. Găsiţi o metodă să 
ne băgațţi înăuntru. 

Deloc entuziasmați, cei doi își aruncară priviri 
urâte. 

— Cosca, tu te pricepi la uniforme. 

Mercenarul oftă. 

— Puţini se pricep mai bine decât mine. Fiecare 
patron vrea să-ți vâre pe gât câte una. Am avut o 
uniformă de la aldermenii din Westport, croită 
dintr-o țesătură de aur, la fel de confortabilă ca o 
țeavă din plumb... 

— Una mai puţin bătătoare la ochi ar fi mai 
potrivită pentru scopul nostru. 


Cosca se apropie și execută un salut milităros. 

— Doamnă General Murcatto, voi încerca din 
răsputeri să vă îndeplinesc ordinele! 

— Nu te forța prea mult. La vârsta ta, s-ar putea 
să-ți rupi ceva. Când încep atacurile să-l iei pe 
Prietenosul cu tine. 

Pușcăriașul ridică din umeri şi se întoarse la 
zarurile lui. 

— Îi vom despuia cu cea mai mare delicateţe pe 
morți, până îi lăsăm în curu” gol! 

Cosca se întoarse să meargă spre scară, dar se 
opri brusc atunci când observă ceva în golf. 

— Aha! A venit și flota lui Orso la petrecere. 

Pe linia orizontului se vedeau pânzele albe cu 
crucea neagră care era simbolul Talinului. 

— Alţi oaspeţi pentru ducele Salier, spuse Vitari. 

— Dintotdeauna a fost o gazdă de excepţie, însă 
nici el nu cred că ar fi pregătit pentru atât de mulţi 
musafiri deodată. Înseamnă că orașul este complet 
izolat. 

Și Cosca rânji larg. 

— Ca o pușcărie, spuse Prietenosul, schițând 
grimasa care lui îi ținea loc de zâmbet. 

— Suntem neajutorațţi ca niște șobolani prinși în 
sac! se rățoi Morveer. Şi tu vorbeşti de parcă ar fi 
un lucru bun. 

— De cinci ori am fost sub asediu și mereu m- 
am bucurat de această experienţă. Îţi limitează 
opţiunile într-un mod admirabil. Dar îți eliberează 
mintea. 


Cosca trase aer pe nări și-l expiră cu voioşie. 
— Atunci când viaţa devine o carceră, nimic nu- 
i mai eliberator decât captivitatea. 


Acţiunea disperată 


Foc. 

În cursul nopţii, Visserine se transformase într- 
un iad al flăcărilor şi umbrelor. Într-un labirint 
nesfârșit de ziduri sfărâmate, acoperișuri căzute, 
grinzi ieşite în afară. Într-un coșmar de strigăte 
fără trup, de forme fantomatice străbătând 
întunericul. Clădiri uriașe, ca niște jivine 
eviscerate. Geamuri oarbe, uși căscate în urlete 
mute. Şi focul- focul care izbucnea brusc, care 
lingea lemnul din jur, care gâdila bezna. Stâlpii 
carbonizați îl înjunghiau și el îi înjunghia înapoi. 
Jerbe de scântei albe se învolburau spre cerul 
negru, din care ningea cu cenușă neagră. Acum 
orașul avea alte turnuri - turnuri strâmbe din fum, 
strălucind în lumina focurilor din care se 
născuseră, mânjind stelele. 

— Câte am luat ultima oară? 

Ochii lui Cosca păreau galbeni în flăcările din 
piaţă. 

— Parcă trei, nu? 

— Trei, răspunse răgușit Prietenosul. 

Uniformele se aflau la adăpost, în cufărul din 
camera lui. Două cămăși talineze de zale, una cu 


o gaură în umăr de la o săgeată. Și uniforma unui 
locotenent tinerel, strivit de un horn prăbușit. 
Păcat de tinereţile lui, dar Prietenosul își zise că, 
în fond, tabăra lui incendiase orașul. 

Instalaseră catapulte în fața zidurilor - cinci la 
vest de râu şi trei la est. Aveau catapulte şi pe cele 
douăzeci şi două de corăbii din port. În prima 
noapte, Prietenosul nu pusese geană pe geană 
pentru că se uitase la ele. Azvârliseră peste ziduri 
o sută optsprezece ghiulele incendiare, 
răspândind focul prin tot oraşul. Unele flăcări 
pâlpâiau și se stingeau, altele se ramificau sau se 
contopeau - oricum erau prea multe ca să le poată 
număra. Şi astfel Prietenosul se simțea părăsit de 
numerele lui - se simţea singur și speriat. În numai 
șase zile și de două ori trei nopți, pașnicul 
Visserine se transformase într-un infern. 

Singura parte a orașului încă neafectată era 
insula cu palatul ducelui Salier. Murcatto a zis că 
acolo erau tablouri și alte lucruri drăguţe pe care 
voia să le salveze Ganmark, comandantul oștii lui 
Orso, omul pe care veniseră aici ca să-l ucidă. Nu 
conta că ordona să fie incendiate o groază de case, 
cu o groază de oameni în ele. Nu conta că ordona 
crime fără sfârșit. Cu orice preţ trebuiau apărate 
obiectele alea moarte din vopsea. Prietenosul era 
de părere că locul unui asemenea om era la 
Fereală, pentru ca lumea dinafară să devină un loc 
mai sigur. În schimb, el era ascultat şi admirat şi 
lumea era în flăcări. Parcă nimic nu era cum 


trebuie, parcă totul era cu fundul în sus. Însă 
Prietenosul nu știa să deosebească binele de rău, 
aşa îi spuseseră judecătorii. 

— Gata? 

— Da, minţi Prietenosul. 

Cosca îi aruncă un rânjet de nebun. 

— Atunci, la ziduri, prietene, din nou! 

Și tropăi în josul străzii, cu o mână pe mânerul 
sabiei şi cu cealaltă ţinându-șşi pălăria pe cap. 
Stăpânindu-și emoția, Prietenosul se luă după el, 
mișcând din buze în timp ce își număra pașii. 
Trebuia să numere și altceva în afară de 
modalităţile în care şi-ar fi putut găsi moartea. 

Era tot mai rău pe măsură ce se apropiau de 
marginea vestică a orașului. Pocnind și vuind, 
focurile se înălțau în toată măreţia lor de coșmar - 
diavoli uriași, hrănindu-se cu noaptea din jur. Îi 
ardeau ochii Prietenosului și-l făceau să lăcrimeze. 
Sau poate că ar fi lăcrimat oricum, întristat de 
atâta risipă. Dacă vrei un lucru, la ce bun să-i dai 
foc? Sau, dacă nu-l vrei, de ce să te lupţi ca să-l iei 
de la altcineva? La Fereală mureau oameni. Tot 
timpul mureau oameni acolo. Dar nu ca aici. 
Nimic nu merita atâta distrugere. Totul avea 
valoare. 

— Blestemate focuri gurkiene! înjură Cosca 
atunci când dădeau ocol altor flăcări violente. 
Acum zece ani nu trecea nimănui prin cap să le 
folosească drept arme. Şi apoi au transformat 
Dagoska într-un morman de cenușă cu focul ăsta 


și tot cu el au găurit zidurile cetăţii Agriont. Acum, 
nici nu începe bine un asediu că toată lumea vrea 
să arunce în aer cetatea cu pricina. Pe vremea mea 
și nouă ne plăcea să mai dăm foc la câte o casă, 
nu zic nu, dar numai ca să punem lucrurile în 
mișcare. Nici vorbă de ce se întâmplă acum. 
Războiul avea ca scop îmbogățirea, iar suferința 
era un efect secundar nedorit. Acum totul este 
numai distrugere - cu cât mai mare, cu atât mai 
bună. Din cauza științei, prietene, a ştiinţei. Şi eu, 
care credeam că ar fi trebuit să ne facă viața mai 
ușoară... 

Pe lângă ei treceau șiruri de soldaţi acoperiţi de 
funingine, în platoșele cărora se reflecta 
portocaliul flăcărilor. Civili acoperiţi de funingine 
stăteau şi ei în şiruri şi-şi dădeau găleţile cu apă 
din mână în mână. Chipuri disperate, pe jumătate 
luminate de strălucirea focurilor imposibil de 
stins. Fantome furioase, siluete negre în arșița 
nopţii. În spatele lor, o uriaşă pictură murală pe 
un zid care abia se mai ţinea în picioare. Ducele 
Salier, în armură, arătând sever drumul spre 
victorie. Probabil că avusese un stindard în mâna 
cealaltă, îşi spuse  Prietenosul, dar partea 
superioară a clădirii se prăbuşise, luând cu ea și 
brațul ridicat al ducelui. Jocul flăcărilor îţi dădea 
impresia că fața lui pictată se strâmbă, că gura lui 
pictată se mișcă, că soldaţii pictaţi în jurul lui se 
năpustesc la spărtura din zid. 

Când  Prietenosul era tânăr, în celula a 


douăsprezecea de pe culoarul lui fusese închis un 
bătrân care le spunea povești de demult. Povești 
din vremurile de dinaintea Timpurilor Străvechi, 
când lumea aceasta și lumea de dedesubt erau 
una și aceeași, iar diavolii mișunau pe pământ. 
Deţinuţii râdeau de moșneagul acela. Râdea de el 
și Prietenosul, pentru că la Fereală era înţelept să 
faci la fel ca toţi ceilalți și să nu ieşi deloc în 
evidență. Dar se întorsese la el când nu mai era 
nimeni prin apropiere, ca să-l întrebe exact câţi ani 
trecuseră de când fuseseră sigilate porţile și Euz îi 
alungase pe diavoli din lumea oamenilor. Bătrânul 
nu cunoștea răspunsul. lar acum Prietenosul avea 
impresia că lumea de dedesubt spărsese porţile și 
se revărsase în Visserine, aducând haosul. 

O luară la fugă pe lângă un turn în flăcări. Focuri 
ardeau la ferestre și se ridicau din acoperișul spart 
ca torța unui gigant. Prietenosul asuda, tușea și 
iar asuda. Gura îi era uscată în permanenţă, gâtul 
îl ustura tot timpul, degetele îi erau negre de 
funingine. Văzu conturul colțos al zidurilor la 
capătul unei străzi sufocate de moloz. 

— Ne apropiem! Stai lângă mine! îi strigă Cosca. 

— Sta... sta... 

Fumul înăbuși croncănitul Prietenosului. Auzi 
un zgomot când intrară pe o alee îngustă, la 
capătul căreia pâlpâia o lumină roşie. Un trosnet 
și o bufnitură, un val de voci furioase. Zgomote ca 
acelea din marea răzmeriță de la Fereală, înainte 
ca șase dintre cei mai temuti deținuți, printre care 


și Prietenosul, să consimtă să pună capăt 
nebuniei. Dar nebuniei de aici cine avea să-i pună 
capăt? O bubuitură făcu să se cutremure 
pământul. O lumină roșie aprinse cerul nopții. 

Cosca se ascunse în spatele unui copac pârjolit 
și se lăsă pe vine. Prietenosul se târi după el, în 
timp ce zgomotul se auzea tot mai tare, îngrozitor 
de tare. Numai că îl acopereau bătăile inimii sale 
care-i răsunau până în urechi. 

Spărtura era la doar o sută de pași depărtare. 
Prin ea se zăreau trupele talineze şi o bucată 
zimțuită din cerul nopții. Se târâră amândoi într- 
acolo, ca niște furnici gigantice, peste coşmarul de 
cărămizi sfărâmate și scânduri frânte care formau 
un soi de rampă ce ducea în piaţa distrusă de la 
marginea orașului. Poate că, la începutul atacului, 
avusese loc aici o bătălie de modă veche. Însă 
acum se transformase într-o busculadă turbată, 
în care apărătorii se înghesuiau în spatele 
baricadelor ridicate în fața ruinelor, iar atacatorii 
năvăleau prin spărtură, sporind măcelul. 

Securile și săbiile fulgerau și aruncau sclipiri 
metalice, furcile și sulițele fluturau și se ciocneau, 
unul sau două steaguri rupte atârnau leșinate 
peste învălmășeală. Săgeţile zburau încolo şi 
încoace - de la talinezii înghesuiți în fața zidurilor, 
de la apărătorii de pe baricade, dintr-un turn 
aproape distrus de lângă spărtură. Prietenosul 
văzu cum o bucată mare de zidărie se desprinse 
de pe creasta zidului și se prăbuși peste mulțimea 


dezlănţuită de dedesubt, strivind-o. Sute de 
oameni, luptând și murind în lumina diabolică a 
făcliilor, a ghiulelelor incendiare, a caselor în 
flăcări. Prietenosului nici nu-i venea să creadă că 
era aievea. Totul părea fals, artificial, doar un 
model pregătit pentru un tablou sinistru. 

— Breşa de la Visserine, șopti el pentru sine, 
încadrând scena cu mâinile și imaginându-și cum 
ar arăta pe peretele unui bogătaș. 

Există un tipar atunci când doi oameni se apucă 
să se lupte. Ba chiar mai mulţi. O duzină. În 
asemenea cazuri, Prietenosul s-a simţit mereu în 
largul său. Se urmează un anumit procedeu din 
care, dacă ești mai rapid, mai puternic, mai agil, 
poţi scăpa cu viaţă. Însă ce se petrecea aici era cu 
totul diferit. Aici nu mai erau câţiva oameni, ci o 
gloată turbată. Nu aveai cum să știi dacă nu 
cumva vei fi îmbrâncit în vârful unei sulițe. Nu 
aveai cum să te păzești de asemenea accidente 
oribile. Cum să anticipezi o săgeată sau o piatră 
căzută dintr-un zid? Cum să vezi că se repede 
moartea spre tine şi cum să o eviți? Acesta era un 
joc de noroc, cu viața ta drept miză. Şi, ca în 
cazurile jocurilor de noroc de la Casa de Huzur a 
lui Cardotti, jucătorii pierdeau în final. 

— Cam fierbinte atmosfera pe-aici! îi zbieră 
Cosca la ureche. 

— Fierbinte? 

— Am văzut şi mai rele! Breşa de la Muris 
semăna cu un abator când ne-am terminat noi 


treaba! 

Prietenosul rămase cu gura căscată și parcă îl 
luase cu ameţeală. 

— Adică... ai mai văzut... așa ceva? 

Cosca făcu un gest nepăsător din mână. 

— De câteva ori. Dar te plictisești curând, dacă 
n-ai ceva la cap. Sigur, pare distractiv, dar este 
sub demnitatea unui gentilom. 

— De unde-și dau seama cine de care parte este? 
șuieră Prietenosul. 

Pe chipul mânjit de funingine al lui Cosca se lăți 
un zâmbet alb. 

— De obicei încearcă să ghicească. Nu trebuie 
decât să stai cu faţa în direcţia potrivită şi să speri 
că... ho! 

Un grup se desprinsese din busculada generală 
și se îndrepta spre ei, fluturând o mulțime de 
arme.  Prietenosul nu-și dădea seama dacă 
oamenii ăia erau asediatori sau asediați. La drept 
vorbind, nici oameni nu prea păreau. Se întoarse 
și dădu cu ochii de un zid de sulițe care înainta pe 
stradă din direcţie opusă. Lumina schimbătoare 
lucea pe metalul mohorât și se reflecta în chipurile 
împietrite. Nu mai erau oameni, ci o mașinărie 
ucigașă. 

— Pe aici! 

Prietenosul simţi cum o mână îl apucă de braț, îl 
împinge printr-o ușă spartă. Se împiedică și apoi 
alunecă, cât pe ce să-și piardă echilibrul. Cobori - 
mai mult patină - în cealaltă parte a unui morman 


de moloz, printr-un nor de cenușă înecăcioasă și 
se trânti alături de Cosca, cu ochii mereu aţintiți 
pe bătălia de pe stradă. Oamenii se loveau, se 
omorau și mureau, într-o ceață amorfă de furie. 
Însă, peste strigătele lor, peste urletele lor de 
mânie, peste zăngănitul și scrâșnetul armelor, 
Prietenosul mai auzi și altceva. Se uită într-o 
parte. Cosca se ţinea de burtă și hohotea de râs, 
incapabil să se stăpânească. 

— Râzi? 

Bătrânul mercenar se șterse la ochi cu un deget 
murdar de funingine. 

— Ce altceva să fac? 

Se aflau într-un fel de vale întunecată, sufocată 
de moloz. O stradă? Un canal secat? Un șanț? 
Oameni în zdrenţe își croiau drum printre 
dărâmături. În apropiere, un mort zăcea cu faţa în 
jos. O femeie stătea ghemuită peste el şi tocmai se 
pregătea să-i taie degetele de la mâna fără viaţă. 
Voia să-i fure inelele. 

— Pleacă de lângă el! 

Și Cosca se repezi la ea, cu sabia trasă. 

— E al nostru! 

Apăruse un ins costeliv, cu părul vâlvoi şi un 
ciomag în mână. 

— Ba nu! îl contrazise Cosca, fluturând sabia. Al 
nostru e! 

Mai făcu un pas înainte și jefuitorul de cadavre 
se retrase împleticindu-se, aproape căzând într-o 
tufă carbonizată. Femeia reușise să despice osul 


degetului, iar acum trase inelul, îl îndesă în 
buzunar, azvârli degetul tăiat în Cosca, împreună 
cu o salvă de înjurături, după care dispăru în 
beznă. 

Mercenarul se uită lung după cei doi. 

— E soldat talinez. Hai să-i luăm uniforma! 

Înspăimântat, Prietenosul se târî până la 
cadavru şi începu să-l dezbrace de cămașa din 
zale. Îi trase platoșa şi o puse în sac. 

— Grăbește-te, prietene, să nu se întoarcă 
șobolanii! 

Prietenosul nici nu se gândea să zăbovească, 
numai că îi tremurau mâinile. Și nu știa de ce. De 
obicei nu-i tremurau deloc. Îi scoase bucăţile de 
armură care-i protejau picioarele şi le aruncă și pe 
ele în sac. Cu uniforma asta aveau patru. Trei plus 
una. Încă trei şi va avea fiecare uniforma lui. Şi 
atunci poate că vor reuși să-l omoare pe Ganmark 
și vor termina aici și el se va putea întoarce la 
Talins, în tripoul lui Sajaam, unde să stea liniștit 
și să numere jetoanele de la jocul de cărţi. Cât de 
fericite i se păreau acum vremurile alea. Se întinse 
și rupse săgeata din gâtul mortului. 

— Ajutor! 

Mai stins decât o șoaptă. Prietenosul se întrebă 
dacă nu cumva îi joacă feste auzul. Și atunci văzu 
că soldatul avea ochii deschişi. Mișcă din nou 
buzele. 

— Ajută-mă! 

— Cum? murmură Prietenosul. 


Cu foarte mare blândeţe, descheie nasturii și 
copcile de la tunica matlasată a omului și i-o 
scoase, trăgând cu grijă mâneca peste cioturile 
însângerate ale degetelor lui retezate. Îndesă și 
lucrurile astea în sac, apoi îl întoarse încet pe 
burtă, în poziţia în care îl găsise. 

— Bravo! 

Cosca arătă spre un turn ars complet, care se 
înclina periculos de tare deasupra unui acoperiș 
dărâmat. 

— Pe acolo, ce zici? 

— De ce pe acolo? 

— De ce nu? 

Prietenosul nu se putea mişca din loc. Îi 
tremurau acum și genunchii. 

— Nu vreau să merg. 

— Înţeleg, dar trebuie să rămânem împreună. 

Mercenarul se întoarse, dar Prietenosul îl apucă 
de braţ, bolborosind disperat: 

— Am pierdut șirul! Nu mai pot... nu mai 
gândesc. La ce număr am ajuns? Dacă... dacă... 
mi-am pierdut mințile? 

— Tu? Nici vorbă, prietene, spuse Cosca 
zâmbind și bătându-l pe umăr. Minţile tale sunt la 
locul lor. Asta... toată povestea asta! 

Își smulse pălăria şi o flutură sălbatic în jur. 

— Asta-i nebunie curată! 


Facere de bine și lașitate 


Fiori stătea la fereastra pe jumătate deschisă, 
privind cum ardea Visserine. Focurile de pe 
zidurile cetăţii îi conturau cu portocaliu obrazul 
neras, umărul puternic, braţul lung, mușchii taliei 
și gropița de pe fesa goală. 

Dacă Benna ar fi fost aici, ar fi avertizat-o că îşi 
asuma cam multe riscuri în ultima vreme. De fapt, 
mai întâi ar fi întrebat-o cine era uriașul ăla 
nordic, în pielea goală. Și după aia ar fi avertizat- 
o. Cum adică să se bage în mijlocul unui asediu, 
atât de aproape de moarte că-i putea simți 
răsuflarea. Cum adică să lase garda atât de jos în 
fața unui bărbat pe care urma să-l plătească. Şi 
cum adică să fie atât de milostivă cu fermierii ăia 
de la parter. Foarte corect, își asumase multe 
riscuri şi acum o cuprinsese senzaţia aia de teamă 
amestecată cu exaltare, fără de care cartoforul nu 
poate trăi. Lui Benna nu i-ar fi plăcut. Însă nu era 
mai puțin adevărat că ea nu-l ascultase nici când 
trăia. Când șansele sunt împotriva ta, trebuie să- 
ți asumi riscuri. lar Monza avusese mereu talentul 
de a le alege pe cele potrivite. 

Mă rog, asta până l-au omorât pe Benna și au 
aruncat-o pe ea de pe munte. 

Vocea lui Fiori străbătu întunericul. 

— Cum ai găsit casa asta? 

— Fratele meu a cumpărat-o. Acum multă 


vreme. 

Și-l aminti cum stătea la aceeași fereastră, mijind 
ochii la soare, întorcându-se cu fața la ea și 
zâmbindu-i. O clipă foarte scurtă, simţi şi ea cum 
umbra unui surâs îi atinge buzele. 

Fiori nu se întoarse și nici nu-i zâmbi. 

— Eraţi apropiaţi, nu-i așa? Tu și fratele tău. 

— Eram apropiați. 

— Și eu am fost apropiat de fratele meu. Toţi cei 
care-l cunoșteau se simțeau apropiaţi de el. Avea 
darul ăsta. A murit, ucis de un bărbat pe care îl 
chema Sângerosul Nouă. A fost ucis imediat după 
ce i s-a promis că va fi cruțat, iar capul lui a fost 
înfipt în băţul unui steag. 

Pe Monza n-o prea interesa povestea. În primul 
rând pentru că o plictisea; în al doilea, pentru că 
o făcea să-și amintească de chipul lui Benna 
atunci când l-au aruncat peste balustrada terasei. 

— Cine ar fi zis că avem atâtea în comun? Te-ai 
răzbunat? 

— Am visat s-o fac. A fost dorința mea cea mai 
fierbinte mulţi ani. Și am avut ocazia, nu doar o 
dată. Ocazia să mă răzbun pe Sângerosul Nouă. 
Ocazie pentru care mulți ar fi ucis. 

— Şi? 

Observă că Fiori strângea din dinți. 

— Prima oară, i-am salvat viața. A doua oară, i- 
am dat drumul și m-am hotărât să devin un om 
mai bun. 

— Și de atunci  pribegești prin lume, 


propovăduind lecţia îndurării oricui are chef să te 
asculte? Mulţumesc, frumos, dar mie nu-mi 
trebuie. 

— Nu-s convins că mai propovăduiesc ceva. Tot 
timpul ăsta am încercat să mă port ca un om bun, 
am apucat-o pe calea dreptăţii, sperând să mă 
conving că am făcut ce trebuie atunci când am 
plecat. Însă realitatea este alta. Facerea de bine şi 
lașitatea sunt unul și același lucru, exact cum mi- 
ai spus tu, iar roata se învârtește în continuare, 
oricât ai încerca să o oprești. Răzbunarea... cred 
că nu răspunde la nicio întrebare. Și cu siguranță 
că nici lumea nu va fi un loc mai bun datorită ei și 
nici soarele nu va străluci mai tare. Însă te face să 
te simți mai bine decât te-ai simți dacă nu te 
răzbuni. Mult mai bine. 

— Credeam că ești hotărât să fii ultimul om bun 
din Styria. 

— Ori de câte ori am putut, am încercat să fac 
ceea ce se cuvine. Însă în Nord nu ajungi faimos 
fără să comiţi și niște fapte murdare, iar eu am 
avut partea mea de mârșăvii. La drept vorbind, află 
că am luptat alături de Dow cel Negru şi de 
Crummock-i-Phail şi de însuși Sângerosul Nouă. 

Pufni batjocoritor și continuă. 

— Crezi că voi aveţi inimile reci? Ar trebui să vezi 
cum sunt iernile acolo de unde vin eu. 

Nu mai văzuse expresia asta pe chipul lui și nici 
nu se așteptase să o vadă. 

— Mi-aş dori să fiu un om bun, e adevărat. Însă 


nu de așa ceva ai tu nevoie. 

Preţ de o clipă, nu mai spuse niciunul nimic. 
Doar se priviră lung. El, sprijinit de pervazul 
ferestrei. Ea, întinsă pe pat, cu un braţ sub ceafă. 

— Dacă chiar ești un nemernic cu inimă de 
gheaţă, cum se face că te-ai întors după mine? În 
Casa lui Cardotti? 

— Îmi datorezi bani. 

Monza nu-și putea da seama dacă glumește sau 
nu. 

— Hai că m-a luat cu călduri. 

— Plus că ești cel mai bun prieten pe care îl am 
în tot ţinutul ăsta blestemat. 

— Și când te gândești că nici măcar nu te plac. 

— Încă mai sper că am să-ţi trezesc simpatia. 

— Stii ceva? S-ar putea să nu mai ai mult până 
acolo. 

Îi vedea zâmbetul în lumina care intra pe 
fereastră. 

— M-ai primit în patul tău. I-ai primit pe Furli și 
pe toți ceilalți în casa ta. Dacă nu te-aș cunoaște, 
aș zice că au avut ceva efect vorbele mele despre 
îndurare. 

Monza se întinse ca să se dezmorțească. 

— Poate că sub carapacea asta aspră, dar 
splendidă, am rămas o fiică de fermier, cu inimă 
bună, care doreşte doar să facă bine. La asta te-ai 
gândit? 

— Aş minţi dacă aș zice că da. 

— Şi ce altceva să fac? Dacă îi dau afară, vor 


începe să vorbească. Mai bine să-i știu aici şi să ne 
fie îndatorați. 

— Cel mai bine le-ar fi întorși în ţărână. 

— Atunci de ce nu te duci tu la ei, ca să ne 
liniştești pe toţi, ucigașule? N-ar trebui să fie o 
problemă pentru eroul care i-a cărat țucalul lui 
Bow cel Negru. 

— Dow. 

— Mă doare undeva. Dar zic c-ar fi mai bine să- 
ți pui nădragii pe tine. 

— Nu spun că ar fi trebuit să-i omorâm sau ceva 
de genul ăsta. Încerc doar să-ţi arăt cum stau 
lucrurile. Am auzit că facerea de bine și lașitatea 
sunt unul și același lucru. 

— Nu te teme, am să fac ce trebuie. Așa am făcut 
mereu. Dar nu mă cheamă Morveer. N-am de gând 
să omor unșpe țărani doar pentru că așa mi s-a 
năzărit. 

— Mă bucur să aud asta. Pentru că nu mi s-a 
părut că ţi-ar fi fost milă de toți oamenii ăia care 
au murit în bancă, atâta vreme cât unul dintre ei 
a fost Mauthis. 

Monza se încruntă. 

— Nu așa era planul. 

— Nici la Cardotti nu a fost așa. 

— Nici acolo lucrurile nu au mers exact cum mă 
așteptasem, în caz că nu ţi-ai dat seama. 

— Mi-am dat seama foarte bine. i se zice 
Măcelăreasa din Caprile, nu-i aşa? Ce s-a 
întâmplat acolo? 


— Ce trebuia să se întâmple. 

Își aduse aminte cum călărise în amurg, cum o 
cuprinsese îngrijorarea la vederea fumului de 
deasupra orașului. 

— Una e să-ţi faci treaba și cu totul altceva este 
să-ți placă ce faci. 

— Cu aceleași rezultate, nu? 

— Ce dracu” știi tu despre asta? Nu-mi aduc 
aminte să te fi văzut acolo. 

Alungă amintirea şi cobori din pat. Dispărea 
căldura ultimului fum și se simţea ciudat de 
nelalocul ei în propria-i piele acoperită cu 
cicatrice. Se simţea aiurea să umble prin cameră 
despuiată- doar cu mănușa încă pe mâna 
dreaptă- şi să-i simtă ochii aţintiți asupra ei. 
Orașul cu turnurile și focurile lui se vedea ca prin 
ceață pe jumătatea de fereastră rămasă închisă. 

— Nu te-am adus în camera mea ca să-mi aduci 
aminte de greșelile făcute. Şi am făcut al naibii de 
multe. 

— Cine n-a făcut? De ce m-ai adus aici? 

— Pentru că am o slăbiciune jenantă pentru 
bărbaţii puternici cu mintea cât o gămălie de ac. 
Tu de ce crezi că te-am adus? 

— O, nu! Eu încerc să nu gândesc prea mult, ca 
să nu mă doară gămălia. Dar încep să am senzaţia 
că nu ești chiar așa de dură precum pretinzi. 

— Cine este? 

Întinse mâna şi-i atinse cicatricea de pe piept, 
trecând cu vârful degetului printre firele de păr, 


peste pielea aspră și încrețită. 

— Da, probabil că toți avem rănile noastre. 

Mângâie cicatricea lungă de pe şoldul ei, făcând 
să i se strângă stomacul. Da, același amestec de 
teamă şi exaltare al cartoforului, dar acum cu o 
notă de dezgust. 

— Unele mai urâte decât altele. 

Cuvintele astea aveau un gust amar. 

— Nu sunt decât niște semne, murmură el, 
mângâindu-i cicatricele de pe coaste, una câte 
una. Nu mă deranjează. 

Monza smulse mănușa de pe mâna mutilată și i- 
o vâri sub ochi. 

— Nu? 

— Nu. 

Și mâinile lui uriașe îi cuprinseră degetele 
strâmbe și hidoase. Fierbinte și strânsă această 
îmbrăţişare a mâinilor lor. În primul moment ea 
înţepeni şocată, de parcă tocmai ce l-ar fi surprins 
mângâind un cadavru. Apoi degetele lui începură 
să-i maseze palma deformată, buricul chinuit al 
degetului mare, toate degetele până la vârfuri. 
Surprinzător de tandru. Surprinzător de plăcut. 
Se lăsă în voia acestor senzaţii, închise ochii, 
întinse degetele cât putu de mult şi suspină. 

Îl simţi mai aproape, îi simţi căldura trupului, 
căldura respirației pe obrajii ei. Nu prea avuseseră 
cum să se spele în ultimul timp și mirosea - a piele 
asudată și un pic a carne stricată. Pătrunzător 
miros, dar nicidecum neplăcut. Ştia că și ea emana 


un miros. Fiori își frecă fața de a ei- obraz aspru, 
maxilar puternic. O împunse cu nasul, apoi și-l 
vâri în locul dintre gâtul ei și umăr. Monza surâdea 
ușor. Îşi simţea pielea înfiorată de la curenţii de aer 
intrați pe fereastră, care aduceau cu ei aroma 
aspră a incendiilor. 

Strângându-i încă degetele strâmbe într-o mână, 
începu cu cealaltă să o mângâie pe osul șoldului, 
apoi pe sub sâni. Cu degetul cel mare îi frământă 
sfârcul. Plăcut. Stângaci. Mâna ei liberă îi atinse 
ușor instrumentul, deja zbârlit și tare. În sus și în 
jos. În sus şi în jos. Ridică un picior și şi-l propti 
de pervazul ferestrei. Degetele lui îi alunecară între 
picioare. Înainte şi înapoi. Înainte şi înapoi. 

Îl ţinea acum cu mâna dreaptă de bărbie. 
Degetele-i  strâmbe îl trăgeau de ureche, 
întorcându-i capul cum voia ea. Îi deschise gura 
cu degetul mare ca să-și poată vâri limba în ea. 
Gura lui avea gustul vinului ieftin pe care îl 
băuseră, dar probabil că același gust avea și gura 
ei. Și, oricum, cui îi păsa? 

Îl trase mai aproape, lipindu-se de el, piele 
transpirată pe piele transpirată. Nu se mai gândea 
la fratele ei mort, nu se mai gândea la mâna ei 
schilodită, nu se mai gândea la războiul de afară 
și nici la droguri și nici la oamenii pe care trebuia 
să-i ucidă. Ci doar la degetele lui și la degetele ei, 
la instrumentul lui şi la caisa ei. Nu era prea mult, 
poate. Dar tot era ceva. Şi ea avea nevoie de asta. 

— Haide, fă-o! îi şuieră ea la ureche. 


— Acușşi, gemu el. 

O luă în braţe, o duse la pat și o întinse acolo. Ea 
se răsuci într-o parte, ca să-i facă loc. Cu un rânjet 
sălbatic şi privind-o în ochi, Fiori se aşeză între 
genunchii ei desfăcuţi. Același rânjet era şi pe 
buzele ei. Îi simţi capătul arcușului alunecându-i 
peste coapse- mai întâi peste una, apoi de-a 
lungul celeilalte. 

— Unde dracu’... 

— Afurisit nordic, nu poți să-ţi găsești curu” nici 
dacă stai pe el! 

— Nu în curu” meu e gaura pe care o caut. 

— Uite, aici. 

Își înmuie un deget în gură, se ridică într-un cot, 
îl apucă de instrument și-l ghidă spre locul cu 
pricina. 

— Ah! 

— Ah! îi răspunse ea. Acolo. 

— Da. 

Începu să-și rotească șoldurile, intrând tot mai 
adânc. 

— Da... aici. 

Își plimbă mâinile pe pulpele ei, îi răscoli părul 
scurt şi creţ de acolo, începu să-i frământe 
mărgeaua. 

— Mai ușor! 

Îi împinse mâna și se apucă să se mângâie 
singură, cu mișcări circulare. 

— Nu încerci să spargi o nucă, prostule! 

— Să înţeleg că te ocupi singură de nuca ta. 


Se trase deasupra ci, îi ieși scula, dar ea i-o vâri 
imediat la loc. Îşi găsiră ritmul, mai lent la început, 
dar crescând tot mai mult în intensitate. 

Monza rămase cu ochii deschişi, fixaţi pe chipul 
lui. Şi el o privea. Amândoi răsuflau greu printre 
dinţii dezveliți. Fiori își apropie gura de a ei, apoi 
întoarse capul când ea se întinse să-l sărute. Jucă 
jocul ăsta până când Monza se trânti la loc, cu 
răsuflarea întretăiată. 

Începu să-și plimbe mâna dreaptă pe spatele lui, 
strângându-l de fesa care se încorda și se 
destindea, se încorda și se destindea. Mai rapid 
acum - plici-pleosc făcea pielea umedă pe piele 
umedă. Monza întinse mai tare mâna mutilată, o 
întinse până în crăpătura fundului lui. Își ridică 
din nou capul de pe pat și-l mușcă de buze, îl 
apucă de dinţi. Iar el o ciupea de gât și gemea. 
Amândoi gemeau. Fiori se lăsă într-un cot, 
mângâind-o pe abdomen cu cealaltă mână, 
frământându-i sânii tare, aproape dureros de tare. 

Scârța-scârța-scârţ. Și Monza ridică picioarele în 
aer. Şi mâna lui era acum în părul ei, degetele lui 
îi masau monedele de sub piele. Şi se sărutau 
furios, sălbatic, flămând, bălos. Ciudate, nefirești 
săruturi. Şi ea își vâri degetul adânc în fundul lui. 

— Ce naiba? 

Se îndepărtă de ea, de parcă tocmai ce l-ar fi 
plesnit peste ochi. Și nu se mai mișcă. Ea își trase 
degetul din fundul lui. Cu stânga încă era ocupată 
să se satisfacă singură. 


— Bine, şuieră ea. Da’ să știi că nu e ceva 
înjositor. Curu’ tău, treaba ta. N-am să-l mai 
ating... 

— Nu-i asta. N-ai auzit ceva? 

Monza nu auzea nimic în afară de propria-i 
respiraţie sacadată şi sunetul umed al degetelor ei 
între picioare. Își ridică bazinul spre el. 

— Haide. E doar... 

Ușa se sparse într-o ploaie de așchii. Fiori sări 
din pat, se împiedică în pătură. Orbită de lumina 
lămpii, Monza reuși totuși să vadă un fulger 
metalic. Se auzi un strigăt. O lovitură de sabie. 

Un bufnet. Ţipătul lui Fiori când se prăbuși pe 
scândurile dușumelei. Monza simţi câțiva stropi de 
sânge pe obraz. Avea deja sabia Calvez în mână. 
Dar era mâna dreaptă - ce prostie! 

— Nu, nu, nici să nu te gândești. 

O femeie păşi prin fragmentele uşii. Părul îi era 
pieptănat pe spate, dezvelindu-i chipul rotund, cu 
trăsături delicate. Avea arbaleta aţintită asupra ei. 
Un bărbat, cu sabia în mână, se întoarse cu 
spatele la Fiori și cu fața la Monza. Aceasta nu-i 
deslușea decât conturul armurii și coiful. Alt soldat 
intră cu pași grei peste prag, cu un felinar într-o 
mână și barda strălucitoare în cealaltă. Monza își 
desfăcu degetele strâmbe și sabia Calvez, pe 
jumătate scoasă din teacă, se rostogoli cu zgomot 
lângă pat. 

— Aşa-i mai bine, spuse femeia. 

Fiori scoase un geamăt şi încercă să se ridice. 


Ţinea ochii întredeschişi în lumina care-l orbea, pe 
obraji îi șiroia sângele de la rana din cap. Probabil 
că fusese lovit cu latul sabiei. Soldatul cu barda se 
apropie de el și îl lovi cu piciorul în coastele 
despuiate - buf-buf-buf- făcându-l să icnească de 
durere și să se ghemuiască lângă perete. Acum 
intră un al treilea soldat, cu o bucată de postav 
negru peste un braţ. 

— Doamnă căpitan Langrier! 

— Ce ai găsit? îl întrebă femeia, întinzându-i 
arbaleta. 

— Asta și încă câteva. 

— Pare o uniformă talineză. 

Ridică tunica în fața Monzei. 

— Ai să-mi spui ceva despre asta? 

Efectul rece al șocului începuse să se stângă și 
din urma lui venea o spaimă încă și mai rece. 
Aceştia erau soldaţii lui Salier. Fusese atât de 
concentrată asupra planului de asasinare a lui 
Ganmark, atât de concentrată asupra armatei lui 
Orso, că nici nu se gândise la cealaltă tabără. Ei, 
bravo, acum se bucurau de toată atenţia ei. Din 
senin, o apucă dorinţa să tragă un fum - atât de 
puternică dorința asta, că i se făcu greață. 

— Nu-i ce crezi, reuşi ea să spună cu un glas 
dogit, dându-și seama că-i în pielea goală și 
miroase a sex. 

— De unde știi tu ce cred? 

În prag apăru un alt soldat, acesta cu o mustață 
deasă, pe oală. 


— Într-o cameră sunt o grămadă de sticle şi alte 
lucruri. N-am vrut să le ating. Mi s-au părut pline 
cu otravă. 

— Otravă, zici, sergent Pello? 

Langrier întoarse capul și se frecă la gât. 

— Al naibii de dubios! 

— Pot să-ţi explic. 

Monza îşi simţea gura iască. Ştia că nu poate să 
explice. Nu așa încât să-i facă pe nenorociţii ăștia 
s-o creadă. 

— O să ai ocazia. Dar la palat. Legaţi-i! 

Fiori se strâmbă de durere când cel cu barda îi 
smuci mâinile la spate, îi puse cătușele şi-l ridică 
brutal în picioare. Unul dintre ceilalți o apucă de 
braț pe Monza, i-l răsuci și o încătușă și pe ea. 

— Au! Ai grijă la mână! 

Unul o târi de pe pat, o îmbrânci spre ușă, iar ea 
se poticni, alunecă, își recăpătă echilibrul fără 
prea multă demnitate. De fapt, nici nu era posibil 
să aibă multă demnitate într-o asemenea situaţie. 
Statueta din sticlă a lui Benna o privea din firida 
ei. lată cât te ajută spiritele casei. 

— Măcar ne lăsaţi să punem niște haine pe noi? 

— Nu văd la ce v-ar trebui. 

O târâră pe palierul luminat de un alt felinar. 

— Aşteptaţi aici! 

Langrier se ghemui și studie îincruntată 
cicatricele în zigzag de pe coapsa Monzei. Urmele 
copcilor dispăruseră aproape complet. Le împunse 
cu degetul, ca o gospodină care verifică o halcă de 


carne de la măcelărie ca nu cumva să fie stricată. 

— Ai mai văzut vreodată semne din astea, Pello? 

— Nu. 

Se uită la Monza. 

— De unde le-ai căpătat? 

— M-am ras la păsărică și mi-a alunecat briciul. 

Femeia căpitan izbucni în hohote de râs. 

— Hai, că mi-a plăcut asta. Bună poantă! 

— Bună! râse și Pello. 

— Bine că ai simţul umorului. 

Langrier se ridică şi își scutură praful de pe 
genunchi. 

— O să ai nevoie de el. 

O pocni pe Monza în tâmplă cu palma deschisă, 
dând-o de-a rostogolul pe scară. Monza căzu pe 
umăr, muchiile treptelor o loviră în spate, îi juliră 
genunchii. Ţipă și gemu prelung, până când intră 
cu nasul în perete și căzu lată, cu un picior proptit 
în tencuială. Ameţită ca după beţie, încercă să 
ridice capul. Scara încă se legăna în fața ochilor ei. 
Simţea gust de sânge. Îl scuipă. Dar gura i se 
umplu la loc. 

— Ptiu! 

— Gata cu glumele? Mai avem trepte, dacă încă 
te mai simţi spirituală. 

Nu se mai simţea. Îi lăsă să o târască după ei. 
Durerea ascuţită din umăr o făcea să geamă. 

— Ce-i ăsta? 

Simţi cum cineva îi smulge cu brutalitate inelul 
de pe degetul mijlociu și o văzu pe Langrier 


zâmbind la rubinul pe care îl ridicase în lumină. 

— Ți-ar sta bine cu el, zise Pello. 

Monza nu spuse nimic. Ar fi fost cu adevărat 
norocoasă să nu piardă decât inelul dăruit de 
Benna. 

La celelalte etaje se aflau alți soldați, care 
percheziționau casa, scotoceau prin cufere şi lăzi. 
Se auzi zgomot de cioburi atunci când răsturnară 
una dintre casetele lui Morveer. Day stătea pe un 
pat, cu părul blond atârnându-i în ochi, cu mâinile 
legate la spate. Monza îi întâlni privirea și se uitară 
o clipă una la cealaltă. Însă la ce bun? Măcar Day 
avusese norocul să fie îmbrăcată atunci când 
năvăliseră în camera ei. 

Monza se pomeni îmbrâncită în bucătărie și se 
sprijini de un perete, răsuflând sacadat. Era în 
pielea goală, dar nu-i mai păsa. În încăpere mai 
erau Furli și fratele lui. Langrier se apropie de ei şi 
scoase o pungă din buzunarul de la spate. 

— Se pare că ați avut dreptate. Sunt spioni. 

Numără monedele în palma întinsă a 
fermierului. 

— Câte cinci mărci pentru fiecare. Ducele Salier 
vă mulțumește pentru osteneală. Ziceţi că sunt 
mai mulți? 

— Încă patru. 

— Vom supraveghea casa și-i vom sălta mai 
târziu. Cât despre voi, aţi face bine să vă găsiți alt 
adăpost. 

Lingându-și sângele care-i curgea din nas, 


Monza se uita la Furli. Uite unde te aduce 
milostenia. Ajungi să fii vândută pe cinci mărci. 
Probabil că pe Benna l-ar fi supărat o recompensă 
atât de mică, însă ea avea acum griji cu mult mai 
importante. Fermierul o urmări cu privirea când 
soldaţii o scoaseră pe ușă. Nici strop de remușcare 
în ochii lui. Poate că avea impresia că făcuse ce 
era mai bine ca să-și ajute familia în vreme de 
război. Poate că se simțea mândru că avusese 
curajul să o facă. Poate că avea dreptate să se 
simtă mândru. 

Cuvintele acestea erau la fel de adevărate acum 
ca pe vremea când le scrisese Verturio: Facerea de 
bine și lașitatea sunt unul și același lucru. 


Un cuplu neobișnuit 


Morveer era de părere că în ultima vreme 
petrecea prea mult timp prin poduri. Și nu i-o 
schimba deloc faptul că acesta era expus 
intemperiilor. Lipseau bucăţi mari din acoperișul 
casei pe jumătate dărâmate, iar pe acolo intra 
vântul rece, îngheţându-i obrajii. Îşi aminti cu 
mare  neplăcere de noaptea aceea rece de 
primăvară de demult, când două dintre cele mai 
drăguțe şi mai populare fete îl ademeniseră pe 
acoperișul orfelinatului, apoi încuiaseră ușa care 
dădea înăuntru și-l lăsaseră acolo, îmbrăcat doar 
în cămășuţța de noapte. A fost descoperit abia 


dimineaţă, dârdâind, cu buzele vinete, aproape 
mort din cauza frigului. Şi cum au mai râs toți. 

Nici compania în care se afla nu avea darul de a- 
l încălzi. Shylo Vitari, ghemuită în beznă, cu capul 
ca un porc spinos pe fundalul nopţii. Ţinea un ochi 
închis şi avea luneta la celălalt. În spatele lor ardea 
orașul. O fi fost de folos războiul pentru afacerile 
unui meșter de otrăvuri, însă Morveer preferase 
mereu să se ţină departe de el. Foarte departe. 
Pentru că un oraș sub asediu nu era câtuși de 
puţin locul potrivit pentru un om civilizat. Îi era 
dor de livada lui. Îi era dor de salteaua lui din puf 
de gâscă. Încercă să-și tragă gulerul și mai sus, ca 
să-i acopere urechile, și privi din nou spre palatul 
Marelui Duce Salier, de pe insula din mijlocul 
Visserului cel cu ape repezi. 

— În veci n-am să înţeleg motivul pentru care un 
om cu talentele mele este trimis să supravegheze 
așa ceva. Doar nu sunt vreun general de armată. 

— O, nu! Eşti doar un criminal de joasă speţă. 

Morveer se încruntă la ea. 

— La fel ca tine. 

— Indiscutabil, numai că pe mine nu mă auzi 
văicărindu-mă. 

— Îmi displace să fiu aruncat în mijlocul unui 
război. 

— Asta e Styria. E primăvară. Normal că-i 
război. Haide să facem un plan și să plecăm de 
aici. 

— Îhî. Şi să ne întoarcem la instituţia caritabilă 


a lui Murcatto pentru cazarea lucrătorilor din 
agricultură rămași fără adăpost. Asta vrei să zici, 
nu? Duhoarea de ipocrizie sfruntată din locul ăla 
îmi dă o stare de vomă. 

Vitari își suflă în mâini ca să și le încălzească. 

— Mai bine acolo decât aici. 

— Serios? La parter, ţâncii fermierului zbiară cât 
e noaptea de lungă. La etaj, scârțâie mobila și 
geme dușumeaua de la luptele erotice, total lipsite 
de discreţie, ale patroanei cu camaradul nostru 
venit din sălbăticie. Te întreb, există pe lumea asta 
ceva mai traumatizant decât zgomotul făcut de 
niște... oameni care... fac amor? 

Vitari rânji. 

— Aici cam ai dreptate. O să spargă dușumeaua 
înainte să termine. 

— O să-mi spargă mie timpanele înainte de asta. 
Te întreb, este oare prea mult să le cer un dram de 
profesionalism? 

— Ce-ţi pasă, din moment ce ne plătește? 

— Îmi pasă, dacă neglijenţa ei duce la decesul 
meu prematur. Dar presupun că trebuie să ne 
resemnăm. 

— Și, ce zici? Mai puţină văicăreală și mai multă 
treabă? Trebuie să descoperim o intrare. 

— O intrare, deoarece nobilii conducători ai 
oraşelor styriene sunt naivi, mereu dispuși să 
primească musafiri nepoftiți în reședințele lor... 

Morveer se uită prin lunetă la fațada clădirii mai 
mult late decât înalte, care părea că se ridică drept 


din apele tumultuoase ale râului. Edificiu de 
minimă valoare arhitectonică pentru un asemenea 
estet de renume cum era ducele. Palatul era un 
amalgam de stiluri aruncate de-a valma, un terci 
de acoperișuri, turnulețe, cupole, domuri și 
lucarne. Unicul lui turn săgeta cerul. Construcţia 
de la poartă era mare și bine fortificată, prevăzută 
cu creneluri și grilaje cu ţepe aurite. Acolo se afla 
un detașament de cincisprezece soldaţi în armuri. 

— Poarta e mult prea bine păzită. Iar zidul din 
față e mult prea vizibil ca să ne putem urca pe el 
până la o fereastră sau la acoperiș. 

— De acord. Singurul loc pe unde am putea intra 
fără să fim observați este zidul dinspre nord. 

Morveer îşi mută luneta pe latura îngustă 
dinspre nord- din piatră cenușie acoperită cu 
mușchi, cu câteva ferestre întunecate şi deasupra 
cu un parapet împodobit cu gargui. Dacă palatul 
acesta ar fi fost o corabie, atunci această latură i- 
ar fi fost prora, căci la baza ei înclinată clocoteau 
apele înspumate ale râului. 

— Fără să fim observați, poate. Dar ne-ar fi 
aproape imposibil să ajungem acolo. 

— Ți-e frică? 

Iritat, Morveer lăsă luneta jos de la ochi și o văzu 
pe Vitari rânjind la el. 

— Mai bine să spunem că nu am încredere în 
șansele noastre de succes. Deşi îți mărturisesc că 
mă cuprinde un soi de fierbințeală la gândul că ai 
putea să plonjezi de pe frânghie chiar în spuma 


apelor. Însă nici aşa ideea de a te urma nu mă 
atrage deloc. 

— De ce nu zici pur și simplu că ţi-e frică? 

Morveer refuză să muște momeala. Nu făcuse 
asta la orfelinat și cu atât mai puţin o va face 
acum. 

— Evident că avem nevoie de o barcă. 

— N-ar fi greu să găsim una în amonte. 

Meşterul de otrăvuri își ţuguie buzele, cântărind 
beneficiile. 

— Planul ar avea și avantajul de a ne furniza o 
cale de scăpare, aspect al acestei aventuri cu care 
Murcatto nu și-a bătut deloc capul. Putem astfel 
spera ca, după ce îi vom face felul lui Ganmark, să 
ajungem pe acoperiș şi să coborâm pe frânghie 
până la barca noastră. Şi apoi vom vâsli până la 
mare şi... 

— Uite acolo! 

Vitari îi arătă un grup de oameni care mergeau 
repede pe stradă, iar Morveer se uită la ei prin 
lunetă. Cam o duzină de soldaţi în armuri flancau 
doi amărâțţi în pielea goală și cu mâinile legate la 
spate. O femeie și un bărbat voinic. 

— Se pare că au arestat niște spioni, zise Vitari. 
Ghinionul lor! 

Unul dintre soldaţi îl îmbrânci pe bărbat cu 
capătul gros al suliței şi-l răsturnă în mijlocul 
străzii, cu târtița despuiată în sus. Morveer începu 
să chicotească. 

— Da, da, dintre toate închisorile din Styria, 


temniţele de sub palatul lui Salier se bucură de 
cea mai sinistră reputaţie. 

Se întrerupse şi se încruntă, aşezându-șşi mai 
bine luneta în dreptul ochiului. 

— Stai puţin! Femeia seamănă cu... 

— Murcatto, ei sunt! 

— Of! De ce nu merge nimic așa cum trebuie? 

Morveer se simți cuprins de o senzaţie 
apăsătoare de groază la care nu se așteptase sub 
nicio formă. În urma celor doi, se împleticea Day, 
în cămașă de noapte şi tot cu mâinile legate. 

— Fir-ar să fie! Mi-au luat şi ucenica! 

— Fac ceva pe ucenica ta. Ne-au luat patroana! 
Asta înseamnă că mi-au luat leafa! 

Morveer nu putu decât să scrâșnească din dinți, 
urmărind din priviri prizonierii mânați din spate 
peste pod şi apoi în palat. Porţile grele se închiseră 
după ei. 

— La dracu”! Nu mai suntem în siguranță în 
citadela lui Murcatto! Nu ne mai putem întoarce 
acolo! 

— Acum un ceas nu suportai gândul că va trebui 
să te întorci în cuibul ăla de ipocrizie și dezmăţ. 

— Dar toate instrumentele și licorile mele sunt 
acolo! 

— Mă cam îndoiesc, spuse Vitari, dând din capul 
tepos spre palat. Sunt în cutiile alea pe care le-au 
dus înăuntru. 

Apucat de năbădăi, Morveer lovi cu palma în 
grinda goală de deasupra capului, strâmbându-se 


de durere când o așchie îi intră în deget. Începu 
să-şi sugă locul rănit. 

— Călca-i-ar dracii să-i calce! 

— Calm, Morveer, calm! 

— Păi, sunt calm! 

Evident, cea mai logică mișcare era să caute o 
barcă, să plutească pe ea până la palatul Marelui 
Duce Salier, apoi să treacă de el și să ajungă pe 
mare. Să se resemneze, să se întoarcă în livada lui 
și să-şi pregătească alt ajutor. Şi s-o lase pe 
Murcatto şi pe imbecilul ăla de nordic să culeagă 
roadele nesăbuinţei lor. Prudența mereu pe primul 
loc. Şi totuși... 

— Nu-mi pot abandona ucenica! se răsti el. Pur 
și simplu nu pot! 

— De ce? 

— Păi, pentru că... 

Nici el nu știa de ce. 

— Pentru că refuz categoric să-mi mai bat capul 
cu pregătirea altuia! 

Rânjetul enervant al lui Vitari se lăți și mai mult. 

— Foarte bine. Tu ai nevoie de fătuca ta și eu am 
nevoie de banii mei. Vrei să te lamentezi în 
continuare sau să te gândești cum am putea să 
intrăm acolo? Eu susţin planul cu barca până la 
zidul de nord și apoi frânghia până pe acoperiș. 

Morveer se uită disperat la zidul din piatră 
netedă. 

— Spune-mi adevărul: chiar ești în stare să bagi 
cârlige în piatra aia? 


— Sunt în stare să vâr un cârlig și prin curul 
unui cal. Ce mă neliniștește pe mine e faptul că tu 
trebuie să ţii barca în loc. 

Dar meşterul de otrăvuri nu avea de gând să se 
lase mai prejos. 

— Te provoc să găsești un vâslaș mai iscusit 
decât mine! Pot să ţin o barcă în loc pe o apă de 
două ori mai furioasă, dar nu este necesar. Mult 
mai bine ar fi să o ancorez de pietrele alea. 

— Bravo! 

— Bun! Excelent! 

Discuţia aceasta aprinsă îi accelerase bătăile 
inimii. Da, sigur, nu-i plăcea femeia asta, dar nu 
se îndoia câtuși de puţin de talentele ei. În 
împrejurările date, nici că ar fi putut alege un 
partener mai nimerit. Unde mai pui că era și o 
femeie deosebit de atrăgătoare - în felul ei- și cu 
siguranţă la fel de severă ca educatoarele de la 
orfelinat. 

Vitari îl privi printre gene. 

— Sper că n-ai de gând să-mi faci aceeași 
propunere ca ultima oară când am lucrat 
impreună. 

Morveer se îmbăţoșă. 

— Nici vorbă de aşa ceva, te asigur! 

— Bine. Pentru că-ți repet ce ţi-am spus și 
atunci: mai degrabă aș face dunga-dunga cu un 
arici. 

— Ţi-ai exprimat preferinţele extrem de clar cu 
ocazia aceea! exclamă el pițigăiat şi se grăbi să 


schimbe subiectul. Nu avem de ce să mai zăbovim 
aici. Haide să găsim o ambarcaţiune care să 
corespundă trebuinţelor noastre. 

Aruncă o ultimă privire înspre stradă, înainte de 
a se întoarce în pod. 

— Ăla cine mai e? 

Un om se îndrepta cu îndrăzneală spre porțile 
palatului. Morveer simţi cum inima îi pleacă din 
genunchi către glezne. N-aveai cum să confunzi 
pasul acela semeţ. 

— Cosca. Ce naiba mai pune la cale beţivul ăla 
bătrân? 

— Cine ştie ce-i trece prin mintea aia râioasă? 

Mercenarul se apropie de gărzi și le făcu un semn 
din mână, de parcă el ar fi fost stăpânul palatului, 
nu ducele Salier. Morveer abia dacă reuși să-i 
audă vocea peste vuietul vântului, dar nu înţelese 
niciun cuvânt. 

— Ce zic ei acolo? 

— Nu știi să citeşti de pe buze? murmură Vitari. 

— Nu. 

— Ei, bravo! Mă bucur că există ceva la care să 
nu fii expert. Îl somează gărzile. 

— Bineînţeles! 

Măcar atâta putea și el să priceapă din 
halebardele întinse către pieptul lui Cosca. Dar 
bătrânul mercenar îşi scoase pălăria și făcu o 
plecăciune adâncă. 

— Şi el le zice... numele meu este Nicomo 
Cosca... renumitul mercenar... și am venit... 


Vitari luă luneta de la ochi și se încruntă. 
— Da? 

Femeia se uită la meșterul de otrăvuri. 

— Și am venit la cină. 


Beznă 


Întuneric beznă. Monza căscă ochii cât putea ea 
de tare, se uită într-o parte, se uită cruciș, dar nu 
reuși să vadă decât beznă. Beznă din aceea totală, 
care-ţi dă fiori. Nici dacă și-ar fi ridicat mâna în 
dreptul nasului tot n-ar fi putut să și-o vadă. Însă 
oricum nu putea să și-o ridice până acolo și nici 
altundeva. 

O legaseră de tavan cu lanţuri. Şi de podea cu 
alte lanţuri. Dacă se lăsa moale, tălpile abia îi 
ajungeau la pietrele reci și umede. Dacă se 
întindea pe vârfuri, putea să-și mai ostoiască 
durerea din braţe, din coaste - binecuvântat răgaz. 
Însă curând vor începe să o ardă gambele - rău, 
din ce în ce mai rău - și va fi nevoită să se relaxeze, 
scrâşnind din dinți şi  legănându-se din 
încheieturile jupuite ale mâinilor. Era o situaţie 
chinuitoare, umilitoare, înspăimântătoare. Dar cel 
mai rău era că ştia că era mult mai bună decât tot 
ce va urma. 

Habar nu avea pe unde putea să fie Day. 
Probabil clipise des din ochii ăia mari ai ei, vărsase 
o singură lacrimă şi spusese că nu știa nimic. lar 


ei o crezuseră. Day avea un chip pe care oamenii 
îl credeau. Un chip cum Monza nu avusese 
niciodată. Dar probabil că nici nu merita să-l aibă. 
Fiori se zbătea pe undeva, prin bezna ca de 
smoală. Trăgea de lanţuri, înjura în nordică, după 
aia în styriană. 

— Nenorocita asta de Styrie! Jigodia de Vossula! 
Căcat! Căcat! 

— Încetează! şuieră Monza la el. Mai bine... mai 
bine... să-ți păstrezi puterile. 

— Zici că puterile mele ne-ar fi de folos aici? 

Monza se bâlbâi. 

— N-au ce să strice. 

Dar nici bine nu puteau să le facă. Nimic nu 
putea. 

— În numele celor morţi, nu mai pot! Îmi vine să 
mă piş. 

— Pişă-te! se răsti ea, fără să-l poată vedea. Ce 
mai contează? 

Un geamăt în beznă. Sunet de lichid curgând pe 
piatră. I s-ar fi alăturat și ea dacă n-ar fi avut 
bășica udului strangulată de spaimă. Se sprijini 
iarăși în vârfuri. La fiecare respiraţie durerea o 
săgeta prin picioare, braţe, piept. 

— Ce plan ai? 

Vorbele lui Fiori sunau înăbușit în aerul ca de 
mormânt. 

— Ce căcat de plan crezi tu că am? Ăştia își 
închipuie că suntem spioni din partea 
dușmanului. Nu, nu își închipuie! Sunt convinși! Și 


vor încerca să ne facă să vorbim, iar noi nu vom 
avea ce să le spunem și atunci, gata! O să ne ucidă! 

Mârâit ca de animal. Zăngănit de lanţuri. 

— Chiar crezi că nu le-a trecut prin cap că s-ar 
putea să te zbaţi? 

— Şi ce vrei să fac? 

Vocea lui Fiori era sugrumată, pițigăiată, de 
parcă ar fi fost în pragul lacrimilor. 

— Să atârn aici şi să-i aştept liniștit să ne taie? 

— Nu... 

Monza simţi şi ea nodul străin al lacrimilor în 
gât. N-avea nici cea mai vagă idee cum să scape de 
aici. Ce putea fi mai rău decât să fii în pielea goală 
și să atârni în lanţuri într-o celulă de sub pământ, 
în bezna cea mai neagră? 

— Nu știu, şopti ea. Nu știu. 

Se auzi cheia în lacăt și Monza ridică repede 
capul. Toată pielea i se făcuse de găină. Se 
deschise ușa și lumina îi străpunse ochii. Cineva 
cobora treptele din piatră. Ținea o torță într-o 
mână. Altcineva venea în urmă. 

— Hai să vedem ce facem, da? 

Voce de femeie. Langrier, cea care îi capturase. 
Cea care o aruncase pe Monza pe scară și-i luase 
inelul. Celălalt era Pello, soldatul cu mustață. 
Amândoi erau îmbrăcaţi ca niște măcelari, cu 
șorțuri pătate, din piele şi mănuși groase. Pello 
făcu turul încăperii, aprinzând torțele prinse în 
pereţi. Nu aveau nevoie de torţe, ar fi putut aduce 
felinare. Dar torţele sunt mai sinistre. De parcă 


Monza chiar avea nevoie să o mai sperie ceva. 
Lumina flăcărilor se răspândi de-a lungul zidurilor 
din piatră aspră, lucioasă din cauza umezelii, 
acoperită cu pete de mușchi verde. Nu prea 
departe se aflau și două mese, cu niște 
instrumente din fontă pe ele. Instrumente care nu 
lăsau nimic pe seama imaginaţiei. 

Monza se simţise mai bine când fusese întuneric. 

Langrier se aplecă peste un vas cu cărbuni și îi 
aprinse. Suflă cu răbdare peste ei, iar flacăra 
strălucea tot mai tare cu fiecare răsuflare a ei. 

Pello strâmbă din nas. 

— Care dintre voi s-a pișat? 

— El, spuse Langrier. Dar ce contează? 

Monza o urmări cum bagă un fier în foc şi simţi 
că se sufocă. Aruncă o privire spre Fiori, iar el se 
uită la ea, dar nu spuse nimic. Pentru că nu mai 
era nimic de spus. 

— Aproape sigur că se vor pișa amândoi foarte 
curând. 

— Îţi dă mâna să vorbeşti aşa, că doar nu tu 
trebuie să speli pe jos. 

— Am spălat eu lucruri și mai rele. 

Se uită la Monza cu ochi plictisiţi, dar fără urmă 
de ură în ei. Fără urmă de nimic. 

— Dă-le să bea niște apă, Pello. 

Mustăciosul îi întinse un urcior. Monza ar fi vrut 
să-l scuipe între ochi, să le urle măscări, dar îi era 
atât de sete şi nu era momentul să fie arogantă. 
Aşa că deschise gura, iar el îi duse urciorul la buze 


și ea bău și se înecă și apa îi şiroi pe bărbie și pe 
gât şi picură pe pietrele reci de sub picioarele ei 
goale. 

Langrier o urmărea cum încerca să-și recapete 
răsuflarea. 

— Vedeţi voi, şi noi suntem oameni. Dar trebuie 
să fiu sinceră şi să vă spun că ăsta-i ultimul act de 
bunăvoință de care veţi mai avea parte dacă nu 
vorbiti. 

— E război, băiete, zise Pello, întinzându-i 
urciorul lui Fiori. E război și voi sunteți în tabăra 
inamică. N-avem vreme de pierdut cu amabilități. 

— Spuneţi-ne ceva, zise şi Langrier. O informație 
cât de mică, pe care aş putea s-o transmit 
colonelului meu. Și după aia vă lăsăm în pace și 
vom fi cu toții mult mai mulțumiți. 

Fără să șovăie, Monza o privi drept în ochi și se 
strădui din răsputeri să o facă să-i creadă 
explicația. 

— Nu suntem de partea lui Orso. Din contră. Am 
venit aici... 

— Aveaţi uniformele armatei lui, corect? 

— Doar ca să ne deghizăm cu ele dacă intrau în 
cetate. Am venit aici să-l ucidem pe Ganmark. 

— Generalul lui Orso? 

Pello ridică din sprâncene la Langrier, care ridică 
din umeri. 

— Ori zice adevărul, ori sunt spioni, din partea 
talinezilor. Poate c-au venit aici să-l asasineze pe 
ducele nostru. la spune, care variantă ţi se pare 


mai verosimilă? 

Pello oftă. 

— Jucăm jocul ăsta de multă vreme și știu bine 
că, de nouă ori din zece, răspunsul corect este cel 
evident. 

— De nouă ori din zece, repetă Langrier, 
întinzând mâinile în gest de scuză. Deci trebuie să 
te străduiești mai mult. 

— N-am ce să mă străduiesc, scrâșni Monza 
printre dinți. Asta-i tot ce... 

Pe neaşteptate, pumnul înmănușat al lui 
Langrier o izbi în coaste. 

— Spune adevărul! 

Acum cu celălalt pumn, în partea cealaltă. 

— Adevărul! 

Și în stomac. 

— Adevărul! Adevărul! Adevărul! 

Zbiera și-i ţâșnea scuipat din gură pe obrajii 
Monzei. Şi a tot lovit-o, făcând-o să se legene într- 
o parte și alta. Bufniturile seci ale pumnilor ei și 
gemetele horcăite ale Monzei răsunau stins între 
pereții jilavi. 

Nu putea face niciunul dintre lucrurile pe care 
își dorea cu disperare să le facă - să-și lase mâinile 
jos, sau să se ghemuiască sau să cadă sau măcar 
să respire cum trebuie. Era la fel de neajutorată ca 
o halcă de carne în cârligul unui măcelar. Când, 
în cele din urmă, Langrier obosi să-i tot care 
pumni în burtă, Monza se cutremură, cu ochii 
scoși din orbite. Avea senzaţia că-i plesnesc toţi 


mușchii. Şi imediat se apucă să vomite apa de mai 
devreme, scoase un vaier stins și mai vomită o 
dată. Apoi se lăsă moale, ca un cearșaf atârnat la 
uscat. Părul îi atârna în ochi şi se auzea cum 
schelălăie ca un câine bătut, dar nu se putea opri 
și nici nu voia să se oprească. 

Auzi scârțâitul cizmelor lui Langrier când 
aceasta se apropie de Fiori. 

— Am dovedit că-i o proastă fără pereche. Hai 
să-ți dăm ţie o șansă, uriașule. O să încep cu o 
întrebare simplă. Cum te cheamă? 

— Caul Fiori-îţi-dau. 

Cu voce ascuțită și sugrumată de teamă. 

— Fiori-îţi-dau, chicoti Pello. 

— Nordici. Cine vă născocește toate numele 
astea caraghioase? Și pe ea? 

— Murcatto, aşa își zice. Monzcarro Murcatto. 

Monza clătină încet din cap spre el. Nu pentru 
că l-ar fi condamnat că îi dezvăluise numele. Ci 
doar pentru că știa că adevărul nu le va fi de niciun 
folos. 

— Ce să vezi? Însăși Măcelăreasa din Caprile a 
ajuns în umila mea celulă! Murcatto e moartă, 
idiotule! A murit acum mult timp și eu am început 
să mă cam plictisesc de voi. Zici că o să trăim 
veşnic, la cum îmi irosești vremea. 

— Crezi că sunt foarte proști? o întrebă Pello. 
Sau foarte curajoși? 

— Care-i diferenţa? 

— Vrei să-l ţii tu? 


— Te superi dacă refuz? spuse Langrier, 
strâmbându-se când își întinse braţul. Mă cam 
doare blestematul ăsta de umăr. Mereu mă doare 
când plouă. 

— Tu şi umărul tău! 

Se auzi un zăngănit metalic când Pello scoase 
lanţul și Fiori își putu lăsa mâinile în jos. Din 
păcate, starea de bine a fost de scurtă durată. 
Pello îl lovi în spatele genunchilor, îl puse la 
pământ şi îl pironi acolo, apăsându-l cu piciorul. 

— Stai! 

Era frig în celula aia, dar chipul lui Fiori era 
acoperit cu broboane de transpirațţie. 

— Nu suntem de partea lui Orso! Nu știu nimic 
despre oastea lui. Nu... nu știu nimic. 

— Ăsta e adevărul, croncăni Monza, atât de încet 
că nu o auzi nimeni. 

Dar efortul făcut îi declanșă un alt puseu de 
tuse, ca o lamă de pumnal printre coastele ei 
sfărâmate. 

Pello își trecu brațul în jurul gâtului lui Fiori- cu 
cotul sub maxilar, cu cealaltă mână la ceafă. Şi-i 
trase capul pe spate. 

— Nu! guiţă Fiori, uitându-se cu ochii holbaţi la 
Monza. Ea e! Murcatto! Ea m-a angajat! Să omor 
șapte oameni! Ca să-și răzbune fratele! Şi... şi... 

— Îl ţii bine? întrebă Langrier. 

— Îl ţin bine. 

Glasul lui Fiori deveni și mai pițigăiat. 

— Ea e! Vrea să-l omoare pe ducele Orso! 


Nordicul tremura, dinţii îi clănțăneau tare. 

— Gobba și un bancher, noi i-am lichidat! Un 
bancher... Mauthis îl chema! L-am otrăvit și după 
aia... Și după aia... l-am omorât pe prinţul Ario... 
în Sipani! La Cardotti! Și acum... 

Langrier îi vâri o bucată de lemn în gură, punând 
capăt mărturiei sale. 

— N-am vrea să-ți muști limba. Poate ai să-mi 
zici ceva ce merită să ascult. 

— Am bani! strigă Monza. 

Își recăpătase vocea. 

— Ce? 

— Am bani! Aur! Lăzi pline! Nu la mine, dar... 
Aurul lui Hermon! 

Langrier izbucni în râs. 

— Habar n-ai tu câţi își aduc aminte în momente 
ca ăsta de comori îngropate. De obicei sunt doar 
minciuni. 

Pello rânji. 

— Măcar o zecime să fi primit din toate câte mi 
s-au promis în celula asta şi aș fi fost mare 
bogătaș. Da’ ce să vezi? Nu sunt. 

— Și chiar dacă ai avea toate lăzile alea cu 
galbeni, unde dracu” să-i mai cheltuiesc acum? E 
prea târziu să ne mai cumperi acum. Talinezii au 
împresurat orașul. Nu mai avem ce face cu banii 
tăi. 

Strâmbându-se de durere, Langrier își frecă 
umărul, își roti braţul, apoi scoase un drug de fier 
din vasul cu cărbuni aprinși. Un zgomot strident, 


de metal hârșâit pe metal; o explozie de scântei 
portocalii; și un junghi dezgustător de spaimă prin 
măruntaiele Monzei. 

— Nu te mint, șopti ea. Nu te mint! 

Dar nu mai avea deloc vlagă. 

— Fireşte că nu mă minti. 

Langrier făcu un pas și apăsă capătul înroșit al 
metalului de fața lui Fiori. Se auzi un sfârâit ca de 
slănină aruncată în tigaie, însă mult mai puternic. 
Bineînţeles, însoţit de zbieretul lui sălbatic de 
durere. Spinarea i se arcui, trupul începu să i se 
zbată ca un peşte în undiță. Dar glumeţul Pello îl 
ținea strâns. 

Ţâșni un abur unsuros, se formă o flacără mică, 
în care Langrier suflă și o stinse. Apoi îi vâri fierul 
încins în ochi. Făcu toate astea având pe chip 
aceeași expresie pe care ar fi avut-o dacă ar fi șters 
praful de pe o masă. O corvoadă plictisitoare, 
dezagreabilă, care, din păcate, îi fusese tocmai ei 
atribuită şi care trebuia dusă la bun sfârșit. 

Sfârâitul încetă. Urletul lui Fiori se transformă 
într-un geamăt tremurat, pâlpâind cu ultimele 
resturi de aer din plămâni. Îi curgeau balele peste 
bucata de lemn dintre dinţi. Langrier făcu un pas 
înapoi. Fierul se răcise și avea capătul mânjit cu 
cenușă neagră. Îl aruncă scârbită înapoi în vasul 
cu cărbuni. 

Pello îi dădu drumul şi Fiori se prăbuși. Monza 
nu-și putea da seama dacă nordicul era lucid sau 
nu, conștient sau nu. Se rugă să nu fie. Toată 


încăperea mirosea a carne arsă. Nu putea să se 
uite la fața lui. Nu putea. Dar trebuia. Și văzu 
dunga neagră de pe obraz și din ochi. Apoi carnea 
vie din jurul ochiului, care bolborosea și făcea 
băşici unsuroase. Se forță să-și desprindă privirea 
de la el. Parcă iar nu mai putea să respire. Îşi 
simţea trupul umed și rece - cadavru scos dintr-un 
râu. 

— Vezi? Păi, nu ne e mai bine așa? Ți-am dat și 
un răgaz să te gândești la secretele tale. Dacă tot 
nu vrei să ne spui adevărul, o să-l scoatem noi de 
la târfulița aia blondă puţin mai târziu. 

Își flutură mâna în faţa nasului. 

— Ce naiba pute așa de tare? Dă-o jos, Pello. 

Lanţurile zăngăniră și Monza se pomeni pe 
podea. Nici nu se putea ţine în picioare. De 
spaimă, de durere. Își scrijeli genunchii pe piatra 
aspră. Auzi răsuflarea întretăiată a lui Fiori. 
Langrier își masă umărul. Pello pocni încet din 
limbă când strânse lanţurile. Se urcă cu tălpile pe 
gambele ei. 

— Vă rog, șopti Monza, cutremurându-se din 
toate încheieturile. 

Monzcarro Murcatto, temuta Măcelăreasă din 
Caprile, fioroasa Șerpoaică din Talins, jivina care 
se scăldase în sângele ultimilor ani - toate acestea 
nu mai erau decât o amintire îndepărtată. 

— Vă rog! 

— Tu crezi că nouă ne place ce facem? Tu crezi 
că nu am dori să ne iubească oamenii? De fapt, eu 


sunt destul de apreciată, nu-i așa, Pello? 

— Destul. 

— Te rog din suflet, spune-mi ceva folositor. 
Spune-mi... 

Langrier se frecă la ochi cu podul palmei. 

— Spune-mi măcar cine îți dă ordinele. Hai să 
incepem cu asta. 

— Bine, bine! Am să vorbesc. 

Pe Monza o usturau ochii. Și simţi lacrimile 
șiroindu-i pe obraji. 

— Vorbesc! 

Nici ea nu înţelegea ce spune. 

— Ganmark! Orso! Talins! 

Cuvinte fără noimă. Care nu spuneau nimic. 
Care spuneau totul. 

— Lucrez... lucrez pentru Ganmark! 

Ar fi mărturisit orice, doar ca să întârzie cu 
câteva secunde momentul în care va simți fierul 
înroşit sfârâindu-i pe obraz. 

— El îmi dă ordine! 

— El personal? 

Langrier îi aruncă o căutătură urâtă lui Pello, 
care încetă să-și mai jupoaie pielea moartă de pe 
palmă și se încruntă la ea. 

— Fireşte că de la el personal. Așa cum și 
Excelenţa Sa, Marele Duce Salier, vine mereu pe 
aici ca să ne întrebe cum o mai ducem. Cât de 
tâmpită mă crezi? 

O pălmui cu putere, îi sparse buzele. Pe Monza 
o ardeau obrajii, încăperea se învârtea în jurul ei. 


— Acum ai scornit minciuna asta! 

Monza  scutură capul, încercând să-şi 
limpezească mintea înnămolită. 

— Ce vei sssă zzzic? 

Cuvinte stâlcite cu gura umflată. 

— Ceva care să-mi fie de folos, dracu’ să te ia! 

Monza își mișcă buzele însângerate, dar printre 
ele nu ieși decât o șuviță de salivă roșie. Minciunile 
erau inutile. Adevărul era inutil. Pello o cuprinse 
de gât pe la spate, strâns ca un ștreang. Și o trase 
de cap până când ajunse să se holbeze la tavan. 

— Nu! chirăi ea. Nu! Nnn... 

Îi înfipseră între dinţi bucata de lemn, udă de 
saliva lui Fiori. 

Ca prin ceaţă o văzu pe Langrier, care-şi scutura 
brațul. 

— Blestematul ăsta de umăr! Jur că mă doare 
mai tare decât pe voi, numai că de mine nu se 
îndură nimeni! 

Scoase dintre cărbuni un alt fier, îl ridică, îi 
admiră vârful incandescent care îi lumina fața, 
făcând să-i scânteieze stropii de sudoare de pe 
frunte. 

— O mai fi ceva la fel de enervant ca durerea 
altora? 

Se apropie de Monza, care căscă ochii, privind 
fix la vârful acela alb care se apropia sfârâind ușor 
de fața ei. Răsuflarea-i hârâită i se opri în gât. 
Simţea pe obraz fierbinţeala fierului și parcă o 
durea deja. Langrier se aplecă. 


— Opreşte-te! 

Din colțul ochiului, văzu o siluetă înceţoșată în 
pragul ușii. Clipi des ca să-și limpezească privirea. 
În capul treptelor apăruse un bărbat înalt și gras, 
într-un halat alb. 

— Excelenţa Voastră! 

Langrier aruncă repede fierul peste cărbunii din 
vas, de parcă pe ea o ardea. Monza își simţi brusc 
gâtul eliberat. Cizma lui Pello se ridică de pe 
spatele genunchilor ei. 

Marele Duce Salier trecu încet cu privirea de la 
Monza la Fiori și înapoi la Monza. 

— Ăştia sunt? 

— Chiar ei. 

Nicomo Cosca se uita peste umărul mătăhălos al 
ducelui. Monza nu-și amintea să fi fost vreodată 
atât de bucuroasă să vadă pe cineva. Bătrânul 
mercenar observă rana lui Fiori și tresări. 

— Prea târziu să-i mai salvăm ochiul! 

— Dar la timp ca să-i salvăm viaţa. Ce i-ai făcut 
femeii, căpitan Langrier? 

— Nimic, Excelenţă. Avea deja cicatricele alea. 

— Serios? la te uită ce colecție interesantă de 
răni! spuse Salier, clătinând încet din cap. S-a 
făcut o confuzie, pentru care oamenii mei îşi vor 
cere iertare. Deocamdată, cei doi sunt oaspeţii mei 
de onoare. Aduceţi-le niște haine și vedeţi ce puteţi 
să faceţi cu rana lui. 

— Desigur. 

Langrier smulse bucata de lemn dintre dinţii 


Monzei și își plecă fruntea. 

— Regret profund greșeala făcută, Excelenţă. 

— E de înţeles. Ne aflăm în plin război. Oamenii 
greşesc mai mult. 

Ducele oftă prelung și continuă: 

— Doamnă general Murcatto, sper să acceptaţi 
să-mi fiți oaspete peste noapte și să ne vedem la 
micul dejun ca să discutăm. 

Un zăngănit de lanţuri și mâinile îi căzură moi 
pe genunchi. Apucă să rostească un „da” 
sugrumat, înainte să înceapă să hohotească atât 
de tare că nu mai era în stare să spună nimic. 
Lacrimile îi şiroiau năvalnic pe obraji. 

Groază și durere și nemăsurată ușurare. 


Connaisseur-ul 


Oricine ar fi intrat în sufrageria somptuoasă a 
ducelui Salier ar fi zis că este o dimineaţă de pace 
şi belșug ca oricare alta. Într-un colţ îndepărtat, 
patru instrumentiști, cu zâmbete radioase pe 
chipuri, interpretau o melodie suavă - de parcă o 
serenadă era tot ce-și doreau să asculte osândiţii 
aceia din palatul împresurat de dușmani. Masa 
cea lungă era încărcată cu delicatese: pește şi 
fructe de mare, pâinici şi pateuri, fructe și 
brânzeturi, dulciuri, mezeluri şi prăjituri- toate 
aranjate frumos pe farfurii aurite, ca medaliile pe 
pieptul unui general. Şi pentru douăzeci de 


persoane mâncarea asta ar fi fost prea multă, iar 
la masă nu erau decât trei, dintre care doi n-aveau 
niciun chef să mănânce. 

Monza nu arăta deloc bine. Avea buzele sparte, 
chipul cenușiu în mijloc și umflat și vânăt în 
ambele părți. Un ochi congestionat, degete care nu 
se puteau opri din tremurat. Pe Cosca îl durea 
sufletul când se uita la ea, dar își spunea mereu 
că ar fi putut fi mai rău. Din păcate, pe prietenul 
lor din Nord nu prea avusese cum să-l ajute. Putea 
să jure că toată noaptea îi auzise gemetele prin 
pereți. 

Întinse furculița să împungă un cârnat bine 
făcut, cu dungi negre de la grătar. Și chiar atunci 
îi trecu prin fața ochilor imaginea lui Fiori, cu 
obrajii prăjiţi şi tot cu dungi negre. Înghiţi în sec, 
apoi se hotări să mănânce un ou fiert. Dar nici nu 
îl pusese bine pe farfurie, că îl izbi asemănarea cu 
un ochi. Îl scutură repede din furculiță, 
stăpânindu-și cu greu senzația de vomă. Se 
mulțumi cu o cană cu ceai, prefăcându-se în sinea 
lui că ar fi fost din belșug aromatizat cu coniac. 

Ducele Salier depăna amintiri din trecutul lui 
glorios, așa cum fac de obicei oamenii atunci când 
faptele măreţe au rămas mult în urma lor. Aceasta 
era şi una dintre activităţile preferate ale lui Cosca, 
dar se jură să renunţe la ea dacă își va da seama 
că povestirile lui chiar şi pe sfert la fel de 
plictisitoare ca acelea ale gazdei lor. 

— ...000, dar ce mai banchete am dat chiar în 


această încăpere! Câţi bărbaţi și femei de seamă s- 
au bucurat de ospitalitatea mea chiar în jurul 
acestei mese! Şi Rogont, și Cantain, și Sotorius. Și 
Orso însuși, dacă e să fim sinceri. Nici pe vremea 
aia nu aveam încredere în prefăcutul ăla cu mutră 
de guzgan. 

— Dansul puterilor styriene, filosofă Cosca. 
Partenerii nu rămân prea mult timp împreună. 

— Așa-i politica! 

Salier ridică din umeri și colacii de grăsime de 
sub fălci se legănară ușor. 

— Legea fluxului și refluxului. Eroul de ieri este 
ticălosul de mâine. Victoria de ieri... 

Se întrerupse, cu ochii la farfuria goală din față. 

— Mă tem că voi doi sunteți ultimii mei oaspeţi 
de vază şi, dacă îmi permiteţi să vă spun, amândoi 
ați avut zile și mai bune. Şi totuși! Trebuie să te 
mulțumești cu ce ai și să te bucuri cât poţi de mult! 

Cosca îi aruncă un zâmbet plictisit. Monza nici 
măcar efortul acesta nu-l făcu. 

— N-aveţi chef de povești? Dacă v-ar vedea 
cineva mutrele triste, ar crede că orașul e cuprins 
de flăcări! Şi oricum stăm degeaba la masă. Pot să 
jur că am mâncat de două ori mai mult decât voi 
doi împreună. 

Cosca era aproape sigur că ducele cântărea mai 
mult decât de două ori greutatea lor adunată. 
Salier luă de pe masă un pahar cu un lichid alb și 
și-l duse la buze. 

— Ce bei acolo? 


— Lapte de capră. Cam acru, dar face minuni la 
digestie. Hai, prieteni - totodată și dușmani, firește, 
căci nimic nu este mai de preţ pentru un om 
puternic decât un dușman de nădejde-, hai să 
facem câţiva pași împreună. 

Gemând și mârâind și oftând, reuși să se scoale 
de pe scaun. Aruncă apoi paharul cât colo și îi 
conduse spre ușă, dând din mâna dolofană în 
ritmul muzicii. 

— Cum se mai simte camaradul vostru, 
nordicul? 

— Încă are dureri foarte mari, murmură Monza 
care nici ea nu părea a se simţi mai bine. 

— Mda... ce să-i faci... neplăcută treabă. Ăsta-i 
războiul, ăsta este războiul! Langrier mi-a zis că 
sunteți șapte. Tânăra blondă, cu figură de copiliță, 
este și ea aici. La fel și individul ăla tăcut, care a 
adus uniformele talineze și care mi se pare că a 
numărat toate articolele din cămara mea încă de 
când s-a crăpat de ziuă. Însă nu am nevoie de 
aptitudinea lui ciudată pentru numere ca să-mi 
dau seama că doi membri ai grupului vostru încă 
sunt... în libertate. 

— Otrăvitorul şi torţionara, zise Cosca. Mare 
păcat! E tare greu să găsești unii la fel de buni. 

— În ce societate selectă te învârteşti! 

— Treburile neplăcute presupun parteneri 
neplăcuțţi. Probabil că au plecat deja din Visserine. 

Dacă aveau ceva minte în cap, ar fi trebuit să fie 
la jumătatea drumului spre hotarele Styriei, iar 


Cosca nici nu se gândea să-i condamne pentru 
asta. 

— V-au abandonat, ai? gemu Salier. Cunosc 
sentimentul ăsta. Și eu am fost abandonat de 
aliații mei, de soldații mei, de supușii mei. Sufăr 
foarte tare. Singura mângâiere care mi-a mai 
rămas sunt tablourile mele. 

Și întinse degetul durduliu spre o galerie lungă, 
prin ale cărei uși deschise se revărsa lumina 
strălucitoare a soarelui. 

Ochiul antrenat al lui Cosca observă o nișă 
adâncă în zid și niște vârfuri metalice care luceau 
din tavan. Dacă nu cumva se înșela, acela era un 
grilaj cu tepe. 

— Colecţia ta este bine păzită. 

— Normal! Doar este cea mai valoroasă din 
Styria, strânsă în foarte mulți ani. Străbunicul 
meu a început-o. 

Salier îi conduse într-un culoar lung, cu un 
covor brodat cu aur în centru și cu ferestre uriașe 
pe o latură. Pe peretele opus erau înșirate picturi 
mari și deprimante, în rame aurite. 

— Sala aceasta este dedicată maeștrilor din 
Midderland, fireşte, remarcă Salier. 

Se afla acolo un portret al lui Zoler, cel chel și 
crud. Apoi o serie de portrete ale regilor Uniunii - 
Harod, Arnault, Casimir și alţii. Ai fi zis că toţi se 
căcau doar aur topit, așa de fuduli păreau. Salier 
se opri o clipă înaintea unei pânze monumentale, 
reprezentând moartea lui Juvens. O figură micuță, 


însângerată, pierdută în imensitatea unei păduri, 
sub un cer întunecat, brăzdat de fulgere. 

— Ce tuşe! Ce culori! Ce zici, Cosca? 

— Uluitor! 

Deși, după părerea lui, toate mâzgălelile alea 
semănau între ele. 

— Câte zile fericite am petrecut eu contemplând 
aceste opere splendide. Căutând sensurile 
ascunse în mințile maeștrilor. 

Cosca ridică din sprâncene la Monza. Dacă ar fi 
petrecut nițeluș mai multă vreme contemplând 
hărțile de campanie și ar fi stat mai puţin timp cu 
ochii zgâiți la tablourile unor pictori morţi, 
probabil că Styria nu s-ar fi aflat în impasul de 
acum. 

— Sculpturi din Vechiul Imperiu, murmură 
ducele, atunci când intrară în a doua galerie, cu 
statui vechi înșirate de-a lungul pereţilor. Nici nu 
vă puteți imagina cât m-a costat transportul lor de 
la Calcis. 

Eroi, împărați, zei. Trupuri fără braţe, zgâriate și 
ciobite. Chipuri fără nasuri, cu expresii de uimire 
rănită. Învingători uitaţi de acum zece secole, 
transformați în schilozi nedumeriţi. Unde mă aflu? 
Vă implor, spuneţi-mi ce s-a ales de mâinile mele? 

— M-am tot întrebat ce să fac, zise pe 
neașteptate Salier, şi ţi-aș aprecia părerea, 
doamnă general Murcatto. Eşti renumită în 
întreaga Styrie și dincolo de hotarele ei pentru 
cruzimea, dârzenia și devotamentul de care dai 


dovadă. Fermitatea n-a făcut niciodată parte din 
talentele mele. Am mereu obiceiul de a mă gândi 
ce s-ar putea pierde în urma respectării unui 
anumit plan de acțiune. Privesc mereu la ușile 
închise în urma mea, în loc să înţeleg 
oportunităţile pe care mi le rezervă viitorul. 

— Aceasta este o slăbiciune în caracterul unui 
soldat, spuse Monza. 

— Ştiu. Poate că sunt un om slab și un soldat 
prost. Am avut încredere în bunele intenţii, vorbele 
frumoase şi cauzele drepte și se pare că voi plăti 
pentru asta, alături de toți supușii mei. 

Sau poate că va plăti pentru avariţia lui, pentru 
trădări şi intrigi. Salier se opri în fața statuii unui 
luntraș musculos. Probabil moartea, care 
transporta sufletele în iad. 

— Aş putea să fug din oraş. Cu o corabie mică, 
în toiul nopții. Pe râu, apoi mai departe. Şi să 
apelez la mila aliatului meu, Marele Duce Rogont. 

— Refugiu de foarte scurtă durată, mârâi 
Monza. Rogont va fi următorul. 

— Adevărat. Şi cum să fugă neobservat un om de 
dimensiunile mele considerabile? Ruşinos, foarte 
ruşinos. Poate ar fi mai bine să mă predau 
prietenului vostru, generalul Ganmark? 

— Ştii bine ce ar însemna asta. 

Trăsăturile fără fermitate ale lui Salier se 
înăspriră brusc. 

— Dar poate că Ganmark nu-i chiar atât de lipsit 
de compasiune ca toate celelalte javre ale lui Orso? 


Și ducele se înmuie iarăși, lăsându-și bărbia să i 
se odihnească în colacul de grăsime de la gât. 

— Presupun că ai dreptate, murmură el, privind 
la o statuie care-și pierduse capul cândva în 
ultimele secole. Cel mai bun lucru care mi s-ar 
putea întâmpla ar fi să-mi înfigă într-o ţeapă capul 
ăsta umflat. Așa cum au păţit bunul duce Cantain 
și fiii lui. Ce zici, doamnă general Murcatto? 

Monza se uită la el fără să clipească. 

— Ca ducele Cantain şi fiii lui. 

la te uită, capetele înfipte în ţepe încă mai sunt 
la modă! reflectă Cosca. 

Trecură după un colț și intrară într-o altă sală, 
chiar mai lungă decât prima, cu pereţii încărcaţi 
de pânze. Salier bătu din palme. 

— Aici sunt styrienii! Cei mai iluștri dintre 
compatrioţii noștri! Moștenirea lor va dăinui multă 
vreme după ce noi vom fi oale și ulcele. 

Se opri în fața unui tablou în care se vedea o 
piață aglomerată. 

— Dacă aș putea să ajung la o învoială cu Orso? 
Dacă că i-aş putea intra în grațţii și i-aș preda un 
dușman de moarte? Poate chiar femeia care i-a 
ucis fiul și moștenitorul? 

Monza nu tresări. Nu era genul care să tresară. 
Niciodată nu fusese. 

— Mult noroc! 

— Offf, norocul a părăsit cetatea Visserine. Orso 
n-ar negocia cu mine nici dacă i-aș putea da înapoi 
fiul teafăr și nevătămat. Dar tu te-ai asigurat că 


aşa ceva nu se mai poate. Așa că nu ne rămâne 
decât sinuciderea. 

Și le arătă o pictură uriașă, în ramă neagră, 
înfățișând un soldat, pe jumătate gol, care-i 
întindea sabia generalului înfrânt. Probabil pentru 
sacrificiul ultim pretins de onoare. Recompensa 
primită de oamenii corecți. 

— Măreaţă sabie, înfige-te în pieptul meu 
dezgolit, la fel cum ai făcut-o și cu eroii înfrânți din 
vechime! 

În următorul tablou se vedea un negustor de 
vinuri- zâmbitor, sprijinindu-se de un butoi și 
ținând un pahar în lumină. O, ceva de băut, ceva 
de băut, ceva de băut! 

— Sau poate că ar fi mai bine cu otravă? Cu niște 
prafuri amestecate în vin? Cu un scorpion ascuns 
în așternuturi? Cu o viperă vârâtă în izmene? 

Salier râse amarnic și continuă: 

— Nu? Atunci să mă spânzur? Am auzit că 
bărbaţii îşi  slobozesc sămânța când sunt 
spânzurați. 

Și îşi flutură mâinile mai jos de burtă, de parcă 
Monza şi Cosca nu ar fi priceput despre ce vorbea. 

— Oricum, pare mai amuzant decât otrava, oftă 
ducele, privind posac la tabloul unei femei care se 
îimbăia. Să nu ne amăgim că aș avea curajul 
necesar pentru asemenea isprăvi. Vorbesc despre 
sinucidere, nu despre sămânță. Pe asta încă mai 
reușesc s-o slobozesc o dată pe zi, în ciuda 
greutății mele. Tu cum te descurci, Cosca? 


— Ca o fântână, spuse tărăgănat mercenarul, 
nedorind să se lase întrecut de vulgarităţile 
debitate de duce. 

— Ce să fac? murmură gânditor Salier. Ce să... 

Monza făcu un pas înainte. 

— Ajută-mă să-l ucid pe Ganmark. 

Cosca se uită uluit la ea. Inamicul se afla la porți, 
iar ea, torturată și învineţită, uite-o că abia 
așteaptă să scoată iar cuțţitele. Nici urmă de 
îndoială în privința cruzimii, dârzeniei şi 
devotamentului ei. 

— Şi de ce aș face-o? 

— Pentru că vrea să-ţi fure colecţia. 

Monza avusese întotdeauna talentul de a pune 
sare pe rană. Cosca o văzuse adesea făcând asta. 
Chiar și lui, pe lângă mulţi alții. 

— Vine să-ţi ia toate tablourile şi sculpturile şi să 
le bage în lăzi și să le trimită la Fontezarmo, ca să- 
i decoreze latrinele lui Orso. 

Inteligentă tușă, aia cu latrinele. 

— Ganmark este un connaisseur, la fel ca tine. 

— Necioplitul ăla unionist nu-i deloc ca mine! 

O roşeaţă furioasă se întinse pe toată ceafa lui 
Salier. 

— Nu-i decât un hoț ordinar și fanfaron, un 
pederast degenerat, care acoperă cu sânge 
pământul dulce al Styriei, ca şi cum noroiul nu ar 
fi demn de tălpile lui! Îmi poate lua viaţa, dar 
niciodată nu va pune mâna pe tablourile mele! Am 
eu grijă de asta! 


— Pot să te ajut, șuieră Monza, apropiindu-se și 
mai mult de duce. Când va cădea orașul, Ganmark 
va veni aici. Se va grăbi să pună colecţia la 
adăpost. Şi atunci l-am putea aștepta, deghizați în 
soldaţi din subordinea lui. Și când va intra în 
palat... 

Pocni din degete. 

— ...noi vom închide porţile și îl vom prinde în 
capcană! Ajută-mă să te ajut! 

Însă momentul trecuse. Peste Salier se 
așternuse din nou nepăsarea cu pleoape grele. 

— Cred că astea două sunt preferatele mele, zise 
el, gesticulând  nonșalant spre două pânze 
alăturate. Studii despre femeie ale lui Parteo 
Gavra. Au fost mereu considerate pereche. Mama 
artistului și curva lui preferată. 

— Mame și curve, îşi bătu joc Monza. Blestem pe 
capul artiștilor. Despre Ganmark discutam noi. 
Ajută-mă! 

Salier scoase un oftat istovit. 

— Of, Monzcarro, Monzcarro. Ce bine ar fi fost 
să-mi fi cerut ajutorul acum cinci războaie, înainte 
de Pinii Dulci. Înainte de Caprile. Ba chiar şi 
primăvara trecută, înainte să înfigi în ţeapă capul 
lui Cantain și să-l cocoţi pe poarta castelului. 
Chiar şi atunci am mai fi putut face multe 
împreună, am fi luptat pentru libertate. Chiar și... 

— Scuză-mi francheţea, Excelenţă, dar tocmai 
ce mi-am petrecut noaptea tocată ca o chiftea, îl 
întrerupse Monza, cu o voce cam spartă. Mi-ai 


cerut părerea. Și eu îţi spun că ai pierdut pentru 
că ești prea slab, prea moale, prea lent. Nu pentru 
că ai fi prea bun la suflet. Ai luptat bucuros de 
partea lui Orso atunci când împărtășeaţi aceleași 
țeluri. Și ai zâmbit vesel în fața acţiunilor lui atâta 
vreme cât ele îți aduceau mai multe pământuri. 
Când ţi-a convenit, ţi-ai trimis oamenii să dea foc, 
să violeze şi să ucidă. Pe vremea aia nu iubeai 
libertatea, nu? Le-ai întins mâna fermierilor din 
Puranti ca să-i zdrobeşti, nu ca să-i salvezi. Fă pe 
martirul, dacă așa vrei, dar nu cu mine. Deja îmi 
este mult prea greață. 

Lui Cosca i se strânse inima. Uneori prea mult 
adevăr poate fi ceva rău, mai ales dacă ajunge la 
urechile oamenilor puternici. 

Ducele îngustă ochii. 

— Francheţe, ei? Dacă i-ai vorbit tot așa lui Orso, 
atunci nu-i de mirare că te-a aruncat de pe munte. 
Parcă mi-aş dori să am și eu o culme înaltă la 
îndemână. Din moment ce sinceritatea pare a fi la 
modă, spune-mi, te rog, ce ai făcut ca să-l înfurii 
atât de rău pe Orso? Aveam impresia că te iubește 
ca pe o fiică. Mult mai mult decât pe propriii lui 
copii- nu că ar fi fost ceva de iubit la ăia trei: 
vulpoiul, scorpia și guzeanul. 

Monzei îi tresări obrazul învineţit. 

— Supușii lui începuseră să mă iubească prea 
mult. 

— Aşa. Şi? 

— Şi s-a temut să nu-i iau tronul. 


— Nu mai spune!? Să înţeleg că nu te-ai gândit 
niciodată la asta? 

— M-am gândit doar să-l ajut pe el să și-l 
păstreze. 

— Serios? se minună Salier, rânjind către Cosca. 
Dar n-ar fi fost primul tron pe care l-ai fi smuls cu 
ghearele tale devotate de sub fundul posesorului 
lui de drept, nu-i așa? 

— N-am făcut niciodată una ca asta! strigă ea. 
Am câștigat bătălii în numele lui, l-am făcut cel 
mai mare om din Styria! 

Ducele de Visserine oftă. 

— Am trupul gras, Monzcarro, nu capul. Dar fie 
așa cum spui. Eşti neprihănită. Fără îndoială că la 
Caprile ai împărțit prăjituri, nu ai semănat urgie. 
Nu mărturisi nimic, dacă nu vrei. Nici nu mai 
contează acum. 

leşiră pe o ușă deschisă, trecură printr-un 
coridor boltit și ajunseră într-o grădină superbă, 
aflată în centrul galeriei lui Salieri. În colţurile ei 
picura apa în bazine mici. O adiere plăcută legăna 
plantele şi frunzele copacilor, jumulea petalele 
florilor din cireșii de Suljuk - evident smulși din 
pământul lor natal şi transportaţi peste mare 
pentru desfătarea Ducelui de Visserine. 

Din mijlocul unui loc acoperit cu pietre se înălța 
o statuie magnifică, de două ori mai înaltă decât 
un om, sculptată în marmură perfect albă, 
aproape translucidă. Înfăţișa un bărbat gol, zvelt 
ca un dansator și musculos ca un atlet. În braţul 


întins ţinea o sabie din bronz, acum întunecată și 
cu pete verzi de mușchi. De parcă ar fi comandat 
unei armate să ia cu asalt sufrageria. Pe cap avea 
un coif, iar trăsăturile lui perfecte erau 
încremenite într-o expresie de autoritate severă. 

— Războinicul, murmură Cosca, când umbra 
uriașei săbii îi acoperi privirea. 

— Da, opera lui Bonatine, cel mai mare dintre 
toți sculptorii pe care i-a avut Styria. Probabil că 
aceasta este cea mai importantă lucrare a lui, 
executată în perioada de înflorire a Noului 
Imperiu. Inițial, a fost așezată pe treptele 
Senatului din Borletta. Tatăl meu a luat-o de acolo 
drept despăgubire după Războiul de Vară. 

— A fost declanșat un război? se miră Monza, 
zâmbind ușor din buzele-i sparte. Pentru asta? 

— Unul foarte mic. Dar a meritat. E frumoasă, 
nu credeţi? 

— Foarte frumoasă, minţi Cosca. 

Pentru flămând, pâinea e frumoasă. Pentru cel 
fără casă, acoperișul este frumos. Pentru beţiv, 
vinul este frumos. Numai cei cărora nu le lipsește 
nimic sunt în stare să descopere frumuseţea într- 
o bucată de piatră. 

— Am auzit că modelul după care s-a inspirat a 
fost Stolicus, conducând faimosul atac din Bătălia 
de la Darmium. 

Monza ridică dintr-o sprânceană. 

— Conducând un atac, zici? În mod normal ar fi 
trebuit să-și pună niște izmene pentru o treabă ca 


asta. 

— Se cheamă licenţă artistică, se răţoi Salier la 
ea. Este o operă a imaginaţiei, artistul poate face 
ce vrea! 

Cosca se încruntă. 

— Chiar așa? Am crezut mereu că poți să 
demonstrezi mai multe dacă nu te abați prea mult 
de la adevăr... 

Îl întrerupse un zgomot de paşi grăbiţi. Un ofiţer 
agitat străbătu în goană grădina. Chipul îi era 
scăldat în sudoare, iar în partea stângă a tunicii 
avea o dâră lungă de noroi negru. Căzu într-un 
genunchi pe pietrele grădinii și își plecă fruntea. 

— Excelenţa Voastră! 

Salier nici nu se uită la el. 

— Spune ce ai de spus. 

— A mai avut loc un atac. 

— La micul dejun? exclamă supărat ducele, 
ducându-și mâna la burtă. Tipic pentru un 
unionist! Ganmark ăsta n-are pic de respect 
pentru orele de masă, așa cum nici tu n-ai avut, 
Murcatto. Şi ce s-a întâmplat? 

— Talinezii au făcut o a doua breșă în zidurile 
noastre, aceasta de acum către port. Le-am 
respins atacul, dar cu pierderi foarte mari. 
Suntem mult mai puţini decât ei... 

— Fireşte că așa sunteţi. Ordonă-le oamenilor 
să-și păstreze poziţiile cât de mult pot. 

Ofițerul își umezi buzele. 

— Și când nu mai pot...? 


— Asta-i tot. 

Salier nu-și luase nicio clipă ochii de la statuia 
uriașă. 

— Excelenţă! 

Omul se retrase către ușă. Şi, cu siguranţă, către 
o moarte eroică și lipsită de sens lângă zidurile 
cetății. Cosca fusese mereu de părere că 
majoritatea morţilor eroice erau lipsite de sens. 

— Visserine va cădea curând, spuse Salier, tot 
cu ochii la acel Stolicus din marmură. Cât de 
deprimant... profund deprimant. Ce bine ar fi fost 
să fi semănat puţin cu el. 

— Mai slab? murmură Cosca. 

— Mai războinic, dar, dacă tot am ajuns la 
capitolul dorinţe, de ce să nu vreau și o talie mai 
subţire? Îţi mulţumesc pentru... pentru sfatul tău 
de o sinceritate aproape incomodă, doamnă 
general Murcatto. S-ar putea să mai am câteva zile 
la dispoziţie ca să iau o decizie. 

Adică să amâne inevitabilul cu preţul mai multor 
sute de vieți. 

— Între timp, sper că veţi rămâne la palat. 
Împreună cu cei trei prieteni ai voștri. 

— În calitate de oaspeţi? îl întrebă Monza. Sau 
de prizonieri? 

— Ai văzut singură cum sunt tratați prizonierii 
mei. Ce alegeți? 

Cosca inspiră adânc și începu să se scarpine la 
gât. Alegerea fusese oricum făcută. 


Umbre din trecut 

Chipul lui Fiori se vindecase aproape complet. Îi 
rămăsese doar o crestătură roz care-i traversa 
fruntea și cobora pe obraz. Mai mult ca sigur că 
nici nu se va mai vedea în câteva zile. Încă îl mai 
durea puţin ochiul, dar bine că nu-și pierduse 
vederea. Monza stătea întinsă pe pat, cu spatele-i 
slab întors la el, acoperită până în talie cu 
cearşaful. El rămase o clipă în picioare, zâmbind şi 
urmărind cum coastele ei se ridică și coboară în 
ritmul respirației. Apoi se îndepărtă de oglindă și 
se apropie tiptil de fereastra deschisă. Flăcările 
orașului luminau noaptea. Deşi era puţin cam 
ciudat că nu-şi putea aminti care oraș era acela și 
nici cum ajunsese el aici. Mintea îi mergea cu 
viteza melcului. Se strâmbă și își frecă obrazul. 

— Au, doare! gemu el. În numele celor morţi, ce 
mă mai doare! 

— Zici că aia te doare? 

Se întoarse repede, se împletici şi se sprijini de 
perete. Temutul Fenris se uita în jos la el. Capul 
lui pleșuv atingea tavanul. Jumătate din corp îi era 
tatuat cu litere mici, cealaltă jumătate era 
îmbrăcată în metal negru. Trăsăturile i se 
zbuciumau ca terciul dat în foc. 

— Da” tu... ești mort! 

Uriașul începu să râdă. 

— la te uite cât de mort sunt! 

În burtă avea înfiptă o sabie- cu mânerul 
deasupra unui șold şi vârful ieşit sub braţul 


celălalt. Îi arătă cu degetul masiv sângele care-i 
curgea din rană și băltea pe covor. 

— Asta doare cu adevărat. Te-ai tuns? Îmi 
plăceai mai mult înainte. 

Bethod își arătă și el capul strivit- o masă 
diformă de sânge, creier, păr şi oase. 

— la mai tăsesi din guă! 

Nu putea să pronunţe bine cuvintele, pentru că 
și gura îi era storcoșită. 

— Asta doae! 

Îi dădu Temutului un brânci complet inutil. 

— De se n-ai putut ssă învinzi, diavol tampit se 
eşti? 

— Visez, își zise Fiori, încercând să înțeleagă ce 
se petrece. 

Însă îl durea toată faţa, îl durea, îl durea. 

— Precis visez. 

Cineva cânta: 

— Sunt... făcută... din moarte. 

Ciocan care bătea un cui. 

— Eu sunt Marea Nivelatoare! 

Poc, poc, poc! Fiecare lovitură trimițând țepe de 
durere prin toată fața lui Fiori. 

— Eu sunt furtuna din Ținuturile Înalte! 

Aşa fredona Sângerosul Nouă în vreme ce tăia 
bucăți cadavrul fratelui lui Fiori. Despuiat până la 
brâu, corpul Sângerosului era un mănunchi de 
cicatrice şi muşchi răsuciți, mânjiți de sânge. 

— Zici că eşti un om bun, ai? rânji el, 
fluturându-și cuțitul la Fiori. Tre? să te oţelești, 


băiete. Ar fi trebuit să-mi faci felul când ai avut 
ocazia. Acu’ treci de mă ajută să-i tai mâinile, 
optimistule! 

— Cei morţi știu bine că nu pot să-l sufăr deloc 
pe ticălosul ăsta, dar aici cam are dreptate, spuse 
fratele lui, privindu-l din vârtul steagului lui 
Bethod, unde fusese înfipt. Trebuie să fii mai dur. 
Facerea de bine și lașitatea sunt unul și același 
lucru. Crezi că poți să-mi scoţi cuiul ăsta? 

— Mă faci naibii de rușine! 

Tatăl lui, cu lacrimi brăzdându-i chipul veștejit: 

— De ce n-ai putut tu să mori și să trăiască 
frate-tu? Puţoi bun de nimic! Căcărează inutilă și 
fricoasă, care numai dezamăgiri mi-ai adus! 

— Bazaconii! scrâșni Fiori printre dinți. 

Se așezase lângă foc, cu picioarele încrucișate. 
Tot capul îi pulsa de durere. 

— Nimic altceva decât bazaconii! 

— Ce bazaconii? bolborosi Tul Duru. 

Din gâtul lui despicat șiroia sângele. 

— Toate astea. Chipurile din trecut, care spun 
vorbe pline de sens. Dar la mintea cocoșului, nu 
crezi? Nu aveţi nimic mai bun de zis? 

— Îhî, interveni şi Ursuzul. 

Dow cel Negru părea nițeluș cam supărat. 

— Nu noi suntem de vină, băiete. Că doar visezi, 
nu? Ce-ai făcut, ţi-ai tăiat părul? 

Copoiul ridică din umeri. 

— Probabil că ai fi avut vise mai deștepte dacă și 
tu ai fi fost mai deștept. 


Fiori se simţi înșfăcat de mijloc. Lângă el se afla 
acum Sângerosul Nouă, cu părul plin de sânge 
închegat și lipit de ţeastă, cu chipul brăzdat de 
cicatrice. 

— Dacă ai fi fost mai deștept, poate că nu ţi-ar fi 
scos nimeni ochiul. 

Și-şi vâri degetul mare în orbita goală a lui Fiori. 
Adânc, tot mai adânc. Şi Fiori începu să se zbată 
și să se zvârcolească și să zbiere, dar nu avea 
scăpare. Nu mai avea nicio scăpare. 


Evident că se trezi urlând. Așa făcea mereu în 
ultima vreme. De fapt, nici urlet nu prea era ce 
scotea el pe gură, pentru că din glasul lui nu mai 
rămăsese decât un scâncet, iar în beregată parcă 
avea pietriș. 

Era întuneric. Durerea îi sfârtecă fața cu colţi de 
lup care-şi sfâșie prada. Dădu păturile la o parte și 
se împletici spre nicăieri. De parcă încă ar mai fi 
simţit vârful încins al fierului pe obraz - o, şi cât de 
tare îl ardea! Se izbi de un perete. Căzu în 
genunchi. Capul plecat, strângându-și tâmplele în 
mâini. Încercând să-şi împiedice ţeasta să se 
crape. Toţi mușchii încordaţi la maximum. Se 
zvârcolea de durere. Gemea și suspina, scâncea și 
mârâia, scuipa și bolborosea, îi curgeau balele și 
scotea vorbe fără şir. Înnebunit. Fără să-şi dea 
seama. Trebuia să se atingă, să înlăture durerea 
aia cum nu era alta. Își duse degetele tremurătoare 
la bandaje. 


— Ssst! 

O mână. Monza, care îi dădea degetele la o parte. 
Care îi netezea părul. 

Ca un topor care crapă lemnul, la fel îi crăpă și 
durerea capul în locul unde fusese ochiul. Îi crăpă 
și mintea, i-o sparse, vărsându-i toate gândurile de 
acolo într-o baltă iraţională. 

— În numele... celor morţi... fă-o să înceteze... 
căcat! 

O apucă strâns de mână și ea tresări, gemu. Dar 
lui nu-i păsa. 

— Omoară-mă!  Omoară-mă! Fă orice, dar 
opreşte-o! 

Nici măcar nu știa în ce limbă vorbește. 

— Omoară-mă! În numele... 

Și acum plângea în hohote, iar lacrimile îi 
înțepau singurul ochi rămas. Ea își luă mâna și el 
începu din nou să se legene și să se tot legene, în 
timp ce durerea îi spinteca faţa la fel cum spintecă 
fierăstrăul lemnul unei buturugi. De ce? Doar 
încercase să fie un om mai bun, nu? 

— Am încercat, am încercat, în mama mă-sii! Fă 
să se oprească... te rog, te rog, te rog, te rog... 

— la asta. 

Îi smulse pipa din mână și trase din ea cu poftă, 
ca un beţiv dintr-o sticlă cu vin. Nici nu băgă de 
seamă pișcătura fumului, ci doar își umplu 
plămânii până la refuz. Iar în tot acest timp ea îl 
tinu în braţe, îl ținu strâns și îl legănă cum își 
leagănă o mamă pruncul. Acum bezna se umpluse 


de culori. Se acoperise cu pete strălucitoare. Și 
durerea parcă se îndepărtă cu un pas, parcă nu-l 
mai sufoca. Începu să scâncească. Se simţea 
extenuat. 

Îl ajută să se ridice în picioare. Reuşi să se 
sprijine de ea. Pipa-i atârna dintr-o mână blegită. 
Fereastra deschisă îi dezvăluia tabloul unei alte 
lumi. Poate a iadului, pentru că întunericul era 
străbătut de focuri galbene, pictate de un artist al 
universului. Avu senzația că patul se repede la el 
și îl înghite, îl trage în adâncuri. Încă îi mai pulsau 
toți mușchii feţei. Dar durerea era mai înăbușită 
acum. Și își aminti, își aminti ce se întâmplase. 

— Numele celor... şopti el, cu lacrimi curgându- 
i din ochiul teafăr. Ochiul! Mi-au scos ochiul cu 
fierul încins! 

— Sşsșș! murmură ea, mângâindu-i cu blândeţe 
obrazul sănătos. Nu mai vorbi, Caul. Gata! 

Bezna întindea braţele spre el, voia să-l strângă 
la pieptul ei. Dar înainte de asta, o apucă cu 
stângăcie de păr şi-i trase fața aproape de 
bandajele lui. 

— Tu trebuia să fii în locul meu, îi șuieră el. Tu 
trebuia să fii! 


Disputele altora 


— Aici e, zise cel cu bube pe obraz. Aici e casa 
lui Sajaam. 


O uşă murdară într-un zid murdar, pe care erau 
lipite afişe vechi și zdrenţuite, care înștiințau 
cetățenii că Liga celor Opt nu era decât o 
adunătură de bandiți, uzurpatori și criminali de 
cea mai joasă speţă. Două caricaturi se holbau de 
pe hârtiile înnegrite: un duce Salier mult prea 
puhav şi un duce Rogont mult prea rânjit. În faţa 
ușii stăteau doi criminali de cea mai joasă speţă, 
nici ei niște splendori. Unul tuciuriu, celălalt cu 
un tatuaj pe tot braţul. Amândoi cercetau strada 
cu priviri la fel de încruntate. 

— Bravo, copii! Acum mergeţi de mâncaţi. 

Shenkt îndesă câte o marcă în fiecare pumn 
jegos. Douăsprezece perechi de ochi de pe tot 
atâtea mutre murdare se holbară la el, neobișnuite 
să vadă atâta bănet. Asasinul știa că banii ăștia îi 
vor ajuta măcar câteva zile. Erau cerșetori, hoți, 
curve, morţii de mâine. Însă Shenkt făcuse mult 
rău la viaţa lui, așa că încerca să fie bun, de câte 
ori era posibil. Sigur, gesturile lui nu îndreptau 
nimic, era conștient de asta. Dar poate că un ban 
ar reuși să încline balanţa vieţii cu acel grad care 
contează. Şi atunci unul dintre ei va fi salvat. Bun 
lucru, să fie măcar unul salvat. 

Traversă strada fredonând încet. Cei doi indivizi 
din pragul ușii îl urmăriră încruntaţi cum se 
apropia. 

— Am venit să vorbesc cu Sajaam. 

— Ai arme? 

— Mereu am. 


Schimbă o privire lungă cu paznicul tuciuriu. 

— Mintea mea ascuţită ar putea lovi în orice 
clipă. 

Nu zâmbi niciunul, dar Shenkt nici nu se 
așteptase la asta, plus că nici nu-i păsa. 

— Ce ai să-i zici lu’ Sajaam? 

— Tu ești Sajaam? Așa mi-aş începe discursul. 

— Îţi baţi joc de noi, micuţule? 

Paznicul puse mâna pe ghioaga de la centură, 
evident imaginându-șşi că e cine ştie ce fioros. 

— N-aș îndrăzni. Am venit să mă distrez și am 
bani de cheltuit. Nimic mai mult. 

— Poate că nimeriși locul ăl bun. Vino! 

Îl conduse pe Shenkt printr-o încăpere încălzită, 
plină de fum unsuros și umbre. Lumina albastră, 
verde, portocalie, roșie venea de la lămpi din sticlă 
colorată. De jur-împrejurul pereţilor zăceau 
fumătorii de pleavă, cu chipurile strâmbate de 
zâmbete stranii sau goale de orice expresie. 
Shenkt își dădu seama că l-a apucat din nou 
fredonatul și se opri. 

În spatele unei draperii soioase se afla o cameră 
mare, care puţea a trupuri nespălate, a fum și a 
vomă, a mâncare stricată şi a oameni stricați. Un 
individ, acoperit de tatuaje, stătea cu picioarele 
încrucișate pe o pernă pătată de transpiraţie. De 
peretele din spate îşi sprijinise toporul. În celălalt 
capăt al camerei, un alt individ, cu același aspect 
respingător, împungea cu cuțitul o halcă dubioasă 
de carne. Arbaleta încărcată și-o ţinea la 


îndemână, lângă farfurie. Deasupra lui era agăţat 
un orologiu urât și vechi, din care atârna 
mecanismul, aidoma mănunchiului de mate dintr- 
un cadavru spintecat. Însă pendulul încă se mai 
mișca: tic, tic, tic. 

Pe masa lungă din centru se aflau toate cele 
trebuincioase unui joc de cărți. Monede și jetoane, 
sticle și pahare, pipe și lumânări. Șase bărbați erau 
așezați în jurul ei. Unul gras, în dreapta lui 
Shenkt; unul sfrijit și bâlbâit la stânga și care se 
chinuia să spună până la capăt o glumă. 

— ...şi i-a tra... și i-a tra... şi i-a tras-o! 

Hohote aspre de râs, chipuri aspre, fum ieftin, 
băutură ieftină, violenţă de două parale. Călăuza 
lui Shenkt merse spre capătul mesei şi se aplecă 
să vorbească la urechea unui bărbat lat în umeri, 
cu pielea tuciurie, părul alb și zâmbet tihnit de 
stăpân pe chipul ridat. Se juca cu o monedă din 
aur, pe care o răsucea pe degete. 

— Tu ești Sajaam? îl întrebă Shenkt. 

Bătrânul dădu binevoitor din cap. 

— Te cunosc cumva? 

— Nu. 

— Străin, da? Nu prea primim oaspeţi străini 
aici, nu-i așa, prieteni? 

Vreo doi zâmbiră cam fără chef, aprobându-l. 

— Ne cunoaștem majoritatea clienţilor. Ei bine, 
cu ce-ţi poate fi Sajaam de folos, străine? 

— Unde este Monzcarro Murcatto? 

Ca pământul acoperit de întunericul unei eclipse 


de soare, încăperea se cufundă într-o tăcere 
bruscă, încordată. Tăcerea de dinainte să se 
despice cerurile. Tăcerea aceea expresivă a 
inevitabilului. 

— Serpoaica din Talins e moartă, murmură 
Sajaam, îngustându-și ochii. 

Shenkt mai mult simţi decât observă mișcarea 
oamenilor în jurul lui. Ștergerea pe furiș a 
zâmbetelor de pe chipurile lor, târșâitul furișat al 
picioarelor ca să ajungă în poziţie de luptă, mâinile 
lor furișate la arme. 

— Ba e vie şi tu știi unde se află. Nu vreau decât 
să stau de vorbă cu ea. 

— Ci-ci-ci cine se crede bo-bou' ăsta? întrebă 
sfrijitul şi câţiva începură să râdă. 

Râsete încordate, prefăcute, încercând să 
mascheze tensiunea. 

— Te rog, spune-mi doar unde o pot găsi. Şi 
atunci nimeni nu va încheia ziua cu conștiința și 
mai încărcată. 

Pe Shenkt nu-l deranja să se milogească. 
Renunţase de mult timp la mândrie. Privi fiecare 
om în ochi, dându-i fiecăruia șansa de-ai oferi ce 
ceruse. Ori de câte ori se putea, oferea tuturor o 
șansă. Îşi dorea doar să profite mai mulţi de 
bunăvoința lui. 

Însă bărbaţii din jur doar îi zâmbiră și Sajaam 
zâmbi cel mai tare. 

— Conștiinţa mea nu este deloc îngreunată. 

Așa ar fi spus și vechiul stăpân al lui Shenkt. 


— Se mai întâmplă în unele cazuri. Este un dar. 

— Uite cum facem, spuse Sajaam, ridicând 
galbenul în lumină. Dăm cu banul. Cap- te 
omorâm. Pajură - îţi zic unde-i Murcatto... 

Avea un zâmbet numai dinţi sclipitori pe chipul 
intunecat. 

— Și abia după aia te omorâm. 

Un clinchet stins când aruncă moneda. 

Shenkt trase aer pe nas. Încet, foarte încet. 

Galbenul se rostogoli prin aer. Şi se rostogoli și 
se tot rostogoli. 

Și pendulul se mișcă încet ca vâslele unei corăbii 
uriașe. Și orologiul bătu grav. 

Buuum... buuum... buuum. 

Pumnul lui Shenkt intră aproape până la cot în 
burtoiul grasului din dreapta. Individul nu mai 
avea cum să țipe, așa că scoase un scurt suspin, 
cu ochii ieșiți din orbite. O fracțiune de secundă 
mai târziu, latul palmei lui Shenkt îl lovi în chipul 
consternat și-i sfărâmă jumătate de ţeastă, cu 
atâta ușurință de parcă oasele grasului ar fi fost 
din hârtie. Masa se umplu de sânge, iar expresiile 
bărbaţilor din jur abia acum începeau să treacă de 
la furie la șoc. 

Shenkt îl înșfăcă pe cel mai apropiat, îl smulse 
din scaun și îl azvârli în tavan. Omul nici nu ţipă 
bine, că se izbi de grinzile de sus. Lemnul plesni, 
așchiile ţâșniră, iar trupul mutilat al nefericitului 
se prăbuși într-o ploaie de praf și tencuială. Nu 
apucă să atingă podeaua, când Shenkt deja îl 


izbise cu capul de masă pe următorul jucător - de 
masă și prin masă și prin podeaua de sub masă. 
Cărți de joc şi cioburi de pahare, bucăţi de 
scânduri, fragmente de lemn și carne pluteau prin 
aer. Shenkt îi smulse securea din pumn și o azvârli 
în cealaltă parte a încăperii, drept în pieptul 
insului tatuat, care tocmai se ridica de pe perna 
lui. Îl lovi cu mânerul, dar îl lovi atât de tare încât 
nici nu mai conta dacă era mâner sau lamă. Îl 
învârti ca pe un titirez, din care țâșnea sângele în 
toate direcțiile. 

Coarda arbaletei zbârnâi, iar săgeata porni spre 
el prin aerul plin de praf- încet, ca prin melasă. 
Shenkt o înhăţă din zbor și o împlântă în ţeasta 
unuia din apropiere, boţindu-i mutra, sfâșiindu-i 
pielea şi carnea. Îl apucă de bărbie şi-l aruncă în 
cealaltă parte a camerei cu o singură mișcare din 
încheietură. Se ciocni de tipul cu arbaleta și 
împreună se izbiră de perete și trecură prin perete 
și ajunseră în aleea de afară, lăsând o spărtură 
urâtă în peretele din scânduri al casei. 

Paznicul de la ușă stătea cu ghioaga ridicată și 
gura căscată, gata să urle. Shenkt sări peste 
resturile mesei sfărâmate și îl lovi în piept cu dosul 
palmei, îi sparse coșul pieptului, îl învârti ca pe un 
tirbuşon. Apoi se întoarse și prinse din aer moneda 
lui Sajaam. 

Expiră şi timpul își reluă curgerea. 

Ultimele două cadavre se rostogoliră pe podea. 
Fragmentele de tencuială își încetară zborul. 


Piciorul stâng al tatuatului tresări o ultimă oară și 
gata. Unul dintre ceilalți gemea, dar nu avea să 
dureze. Ultimele picături de sânge din aer căzură 
pe cioburile de sticlă, pe fragmentele de lemn, pe 
bucăţile de trupuri omenești. Peste toate pluteau 
penele dintr-o pernă sfâșiată. 

Shenkt își vâri pumnul sub nasul lui Sajaam. 
Mai întâi din el ieşi abur, apoi aur topit, care i se 
prelinse printre degete și de-a lungul brațului. 
Deschise palma și i-o arătă: doar pete de sânge, 
amestecate cu metal fierbinte. 

— Nici cap, nici pajură. 

— Mm-ma... mm-ma... mm... 

Bâlbâitul încă mai era pe scaunul lui, lângă 
masa sfărâmată, cu cărțile în mâna dreaptă. Din 
cap până în picioare era acoperit cu pete și stropi 
de sânge. 

— Tu, Bâlbâitule! îi zise Shenkt. Pe tine te crut. 

— Mm-ma... mm... 

— Doar pe tine. leși de aici până nu mă 
răzgândesc. 

Gângavul aruncă din mână cărțile de joc, se 
repezi scâncind la ușă și se împletici afară. Shenkt 
îl urmări cu privirea. Chiar şi o viață cruțată tot se 
cheamă că-i un lucru bun. 

Se întoarse și-l văzu pe Sajaam cu scaunul 
ridicat deasupra capului. Îl sparse de umărul lui 
Shenkt, într-o ploaie de așchii și fragmente de 
lemn. Inutil gest, de vreme ce Shenkt nu simți 
nimic. Lovi cu muchia palmei în brațul puternic al 


omului, îl frânse ca pe o rămurică uscată și îl 
trimise de-a rostogolul pe podea. 

Apoi merse după el, pășind fără zgomot prin 
moloz cu cizmele moi şi uzate. Sajaam se înecă, 
scutură din cap, vru să se târască mai departe pe 
spate, bolborosi ceva printre dinţii încleștați. 
Tocurile pantofilor lui brodaţi din Gurkhul izbeau 
dușumeaua, lăsând dâre în zigzag prin stratul de 
sânge, moloz, pene şi așchii, care se așternuse pe 
jos, așa cum se aștern frunzele uscate toamna pe 
solul pădurii. 

— Chiar atunci când este treaz, omul tot doarme 
cea mai mare parte din viață. Atât de puţin timp ai 
și totuși îl risipești cu atâta nepăsare. Furios, 
frustrat, obsedat de nimicuri. Sertarul ăla de la 
scrin nu se închide bine. Ce cărți are adversarul 
meu și câți bani pot să câștig de la el. Mi-aș dori să 
fiu mai înalt. Ce voi mânca la cină, pentru că nu- 
mi place păstârnacul. 

Shenkt împinse cu vârful cizmei un cadavru 
care-i stătea în drum. 

— Este nevoie de un moment ca ăsta ca să ne 
băgăm minţile în cap, să ne desprindem ochii de 
la noroi și să privim spre ceruri, să ne concentrăm 
asupra prezentului. Acum îţi vei da şi tu seama cât 
de prețioasă este fiecare clipă a vieţii noastre. 
Acesta este darul meu pentru tine. 

Tot târându-se, Sajaam ajunse la peretele din 
spate, se sprijini de el şi reuşi să se ridice în șezut. 
Brațul rupt îi atârna moale. 


— Detest violenţa. Este ultima unealtă a minţilor 
nevolnice, spuse Shenkt, oprindu-se la un pas de 
el. Așa că, haide să nu ne mai prostim. Unde este 
Monzcarro Murcatto? 

Dar se văzu nevoit să se încline în fața curajului 
lui Sajaam, care încercă să ducă mâna teafără la 
cuțitul de la cingătoare. 

Și degetul lui Shenkt se înfipse chiar sub 
claviculă. Se înfipse acolo şi intră prin țesătura 
cămășii, prin piele, prin carne. Cu aceeași mână îl 
țintui de perete şi începu să-i râcâie omoplatul cu 
unghia. Să i-l râcâie pe dinăuntru. Sajaam urlă, 
scăpând cuțitul din mână. 

— Am zis să terminăm cu prostiile. Unde-i 
Murcatto? 

— Cred că în Visserine! 

Vocea lui Sajaam era sugrumată de durere. 

— În Visserine! 

— Unde-i asediul? 

Sajaam bâţâi din cap. Dacă Visserine nu căzuse 
deja, precis că va fi ocupat atunci când el va 
ajunge acolo. Dar Shenkt nu lăsa niciodată treaba 
făcută doar pe jumătate. Așa că va presupune că 
femeia încă mai era în viață şi o va urmări în 
continuare. 

— Cine mai este cu ea? 

— Un milog din Nord, care-și zice Fiori! Un om al 
meu, pe care-l cheamă Prietenosul! Un pușcăriaș! 
Un pușcăriaș de la Fereală! 

— Şi? 


Shenkt își răsuci degetul în carnea nefericitului. 
Din rană se prelingea sângele pe mâna lui, pe 
dârele de aur uscate de pe antebraţ și picura de pe 
cot: pica-pica-pic. 

— Au! Au! I-am făcut legătura cu un meșter de 
otrăvuri pe care-l cheamă Morveer! În Westport! Și, 
în Sipani, cu o femeie pe nume Vitari! 

Shenkt se încruntă și Sajaam continuă: 

— O femeie cu multe calităţi! 

— Musrcatto, Fiori, Prietenosul, Morveer... Vitari. 

Sajaam dădu disperat din cap. Printre dinţii 
încleştaţi îi țâșneau balele la fiecare respiraţie 
chinuitoare. 

— Și încotro se vor îndrepta apoi acești parteneri 
viteji? 

— Nu sunt sigur! Văleu! A zis că șapte! Cei șapte 
care i-au ucis fratele! Au! Poate la Puranti! Ca să 
rămână înaintea oștirii lui Orso! Dacă-l omoară pe 
Ganmark, poate după aia o să-l caute pe 
Credinciosul! Credinciosul Carpi! 

— Poate așa va face. 

Shenkt își smulse degetul. Se auzi un zgomot ca 
de ventuză și Sajaam se lăsă moale pe podea. 
Chipul lui era acoperit de sudoare și desfigurat de 
durere. 

— Te rog, gemu el. Pot să te ajut. Pot să te ajut 
să o găsești. 

Shenkt se lăsă pe vine în fața lui. Mâinile mânjite 
cu sânge îi atârnau între genunchii îmbrăcaţi cu 
pantaloni la fel de mânjiţi cu sânge. 


— O, dar m-ai ajutat! Lasă restul în seama mea. 

— Am bani! Am bani! 

Shenkt nu zise nimic. 

— Oricum voiam s-o dau pe mâna lui Orso, mai 
devreme sau mai târziu, când mi-ar fi convenit 
recompensa oferită de el. 

Tot nimic. 

— Nu contează, nu? 

Tăcere. 

— Am zis eu că târfa aia o să mă vâre în 
mormânt. 

— Și mare dreptate ai avut. Sper să-ți aducă 
mângâiere gândul ăsta. 

— Nu prea. Ar fi trebuit s-o omor atunci când m- 
a căutat. 

— Dar ai văzut o ocazie de câștigat niște bani. 
Mai ai ceva de spus? 

Sajaam se holbă la el. 

— Ce să spun? 

— Unii oameni vor să mai spună ceva înainte de 
moarte. Tu vrei? 

— Ce ești? şopti Sajaam. 

— Am fost multe. Învăţăcel. Mesager. Hoţ. Soldat 
în războaiele de demult. Slujitor al marilor puteri. 
Actor în evenimente istorice. Acum? 

Și Shenkt scoase un oftat nefericit, privind în jur 
la cadavrele ciopârţite din încăpere. 

— Acum se pare că eu sunt cel care rezolvă 
disputele altora. 


Maestrul spadasin 


Monzei îi tremurau din nou mâinile, dar nu se 
miră. Îi tremurau din cauza pericolului, a fricii, a 
faptului că nu știa dacă mai apucă să trăiască încă 
o clipă. Fratele îi fusese ucis, ea fusese distrusă 
fizic, toată munca ei de o viaţă risipită. Zi după zi, 
săptămână după săptămână- doar durere, doar 
poftă obsesivă de drog, doar neîncredere în toţi și 
în toate. Apoi a venit moartea, ea a adus moartea 
în Westport și în Sipani. Povara ei apăsându-i 
umerii ca plumbul. 

Oricui i-ar fi tremurat mâinile dacă ar fi trecut 
prin câte trecuse ea în ultimele luni. Sau poate nu 
se speriase cu adevărat decât atunci când îi văzuse 
cum îi scot ochiul lui Fiori cu fierul încins și se 
gândise că ea avea să urmeze. 

Se uită neliniștită la ușa dintre camera ei și a lui. 
Se va trezi curând. Și atunci va începe iarăși să 
urle, ceea ce era rău. Sau să nu scoată niciun 
sunet, ceea ce era încă și mai rău. Și va sta acolo 
în genunchi şi se va uita la ea cu ochiul teafăr. Îi 
va arunca privirea aia acuzatoare. Ştia că trebuia 
să-i fie recunoscătoare, să aibă grijă de el așa cum 
avusese de fratele ei. Dar parcă voia tot mai mult 
să-l lovească cu picioarele. Să-l tot lovească și să 
nu se mai oprească. Poate că, atunci când murise 
Benna, tot ce fusese bun și omenos în ea rămăsese 
să putrezească pe coasta muntelui, alături de 


cadavrul lui. 

Își scoase mănușa şi privi lung la mâna aia 
străină. La cicatricele micuţe și roz unde fuseseră 
lipite oasele sfărâmate. La dunga adâncă şi roşie 
unde o tăiase sârma lui Gobba. Strânse degetele. 
Cel mic se încăpățână să rămână ţeapăn, ca un 
indicator spre nicăieri. Nu o mai durea la fel de rău 
ca înainte, dar durerea era persistentă, ceea ce îi 
alungă teama, îi zdrobi îndoielile. 

— Răzbunare! șopti ea. 

Asasinarea lui Ganmark era tot ce conta acum. 
Și îi văzu din nou chipul trist, cu trăsături lipsite 
de fermitate. Ochii umezi. Cu cât calm îl 
înjunghiase pe Benna. Cu câtă nepăsare îl 
aruncase de pe terasă. Și cu asta basta. Îşi strânse 
pumnul mai tare. Rânji, dezvelindu-și dinții. 

— Răzbunare! 

Pentru Benna şi pentru ea. Căci ea era 
Măcelăreasa din Caprile, nemiloasă și neînfricată. 
Ea era Șerpoaica din Talins, otrăvitoare ca o viperă 
şi la fel de lipsită de remușcări. Îl va ucide pe 
Ganmark şi apoi... 

— Mă voi ocupa de următorul. 

lar mâna nu-i mai tremură. 

Pași apăsaţi în faţa ușii, pierzându-se pe coridor. 
Un strigăt îndepărtat. Nu reuși să înţeleagă ce 
anume spunea, dar sesiză nota de spaimă din 
vocea aceea. Se duse la fereastră și o deschise. 
Camera ci- sau celula ei - se afla la etaj, pe latura 
dinspre nord a palatului. De aici se vedea podul 


din piatră de peste râul Visser. Pe el se mișcau 
niște puncte mici. Oamenii care fugeau ca să scape 
cu viaţă. 

Un general bun ajunge să cunoască mirosul 
panicii. Și parcă acum tot orașul emana duhoarea 
aia grea. Înseamnă că oamenii lui Orso trecuseră 
de ziduri. Şi acum jefuiau cetatea. Înseamnă că 
Ganmark se afla în drum spre palat, ca să între în 
posesia renumitei colecţii de artă a ducelui Salier. 

Ușa scârţâi și Monza se întoarse repede cu fața 
la ea. În prag se afla doamna căpitan Langrier, 
îmbrăcată în uniformă talineză și cu un sac într-o 
mână. În dreptul unui şold avea o sabie, iar în 
cealaltă parte avea un pumnal lung. Abia acum își 
dădu seama Monza că ea nu avea nicio armă. 
Rămase nemișcată, cu mâinile pe lângă corp, 
încercând să pară perfect inofensivă. 

Langrier intră încet în cameră. 

— Deci tu chiar ești Murcatto? 

— Eu sunt Murcatto. 

— De la Pinii Dulci? De la Musselia? De la Malul 
Înalt? Tu ai câștigat toate bătăliile astea? 

— Eu le-am câștigat. 

— Tu ai ordonat uciderea oamenilor ălora de la 
Caprile? 

— Ce dracu’ vrei? 

— Ducele Salier zice că a hotărât să te asculte. 

Langrier aruncă sacul pe podea și acesta se 
deschise. Dinăuntru se vedeau sclipiri metalice. 
Armura talineză furată de Prietenosul lângă breșa 


din zid. 

— Ai face bine să ţi-o pui pe tine. Nu știm cât mai 
avem până la sosirea prietenului tău, Ganmark. 

Deci rămâne în viaţă. Deocamdată. Monza trase 
din sac o tunică de locotenent, și-o trase peste 
cămașă și începu să-i încheie nasturii. Langrier o 
urmări tăcută un minut, apoi începu să 
vorbească. 

— Voiam doar să-ţi spun... cât încă mai pot... 
că... ei, bine, că te-am admirat mereu. 

Monza încremeni, cu ochii căscațţi la ea. 

— Ce? 

— Cum ai auzit. Pentru că ești femeie. Dar şi 
soldat. Pentru că ai ajuns unde ai ajuns. Pentru 
că ai făcut ce ai făcut. Chiar și atunci când te-ai 
aflat în cealaltă tabără, tot eroina mea ai fost și... 

— Și tu chiar crezi că mie îmi pasă? 

Monza nu ştia exact ce anume îi provoca mai 
multă greață: cuvântul „eroină” sau persoana care 
îl rostise. 

— Nu poţi să mă condamni pentru că nu te-am 
crezut. Îmi închipuiam că o femeie cu reputaţia ta 
ar fi avut o reacție mai dură... 

— Tu ai văzut vreodată cum i se scoate cuiva 
ochiul cu fierul înroșşit, gândindu-te că tu urmezi? 

Langrier strânse din buze. 

— Nu pot să spun că m-am aflat vreodată de 
cealaltă parte a... a problemei. 

— Ar trebui să încerci ca să vezi cât de dură o să 
fii atunci. 


Monza își trase o pereche de cizme în picioare. 
Aproape măsura potrivită. 

— Uite. 

Langrier îi întinse inelul de la Benna. Piatra 
uriașă arunca sclipiri însângerate. 

Monza i-l smulse din mână și îl puse pe deget. 

— Şi ce? Îmi înapoiezi ce mi-ai furat şi crezi că 
suntem chit? 

— Ascultă, îmi pare rău de ochiul prietenului 
tău și de toată povestea, dar nu are nicio legătură 
cu tine, pricepi? Cineva îmi ameninţă orașul și eu 
trebuie să aflu ce are de gând. Nu-mi face plăcere, 
dar trebuie s-o fac. Nu spune că tu n-ai făcut 
lucruri şi mai rele. Nu mă aştept să devenim 
prietene, să glumim împreună, să ne facem 
confesiuni. Dar acum avem misiunea asta și 
trebuie să lăsăm trecutul în urmă. 

Monza se îmbrăcă fără să mai spună nimic. 
Langrier avea dreptate. Făcuse lucruri și mai rele. 
Sau le privise impasibilă. Sau le permisese, ceea 
ce nu era deloc mai bine. Îşi fixă platoşa și-i strânse 
și ultima curea- probabil că-i aparținuse unui 
ofițer tânăr şi subţire, pentru că îi venea destul de 
bine. 

— Îmi trebuie o armă cu care să-l omor pe 
Ganmark. 

— Ai să primeşti o sabie când ajungem în 
grădină, nu... 

Monza văzu o mână străină apucând pumnalul 
de la brâul lui Langrier. Și vru să se întoarcă. 


— Cei 

Vârful cuţitului alunecă peste gâtul căpitănesei. 
Monza văzu chipul lui Fiori, alb și bolnav, cu 
bandaje pe un obraz și cu o pată galbenă în locul 
unde-i fusese ochiul. O cuprinse cu braţul stâng 
pe Langrier și o trase lângă el. Ca într-o 
îmbrăţișare. 

— Nu are legătură cu tine, pricepi? 

Buzele îi erau aproape lipite de urechea femeii, 
ca și cum ar fi sărutat-o. lar din vârful pumnalului 
începură să picure stropi de sânge. 

— Mi-ai luat ochiul, așa că trebuie să-ţi iau viaţa. 

Lui Langrier îi ieși limba din gura căscată și de 
pe vârful ei începu să șiroiască sângele pe bărbie. 

— Să ştii că nici mie nu-mi face plăcere. 

Chipul femeii căpătă o culoare vineţie. 

— Dar trebuie s-o fac. 

Langrier zvâcni din picioare. Tocurile cizmelor 
bătură darabana pe scânduri. Fiori o ridică în 
braţe. 

— Îmi pare rău de gâtul tău. 

Și lama fulgeră, despicându-i beregata. Sângele 
negru împroșcă peretele. 

Fiori îi dădu drumul, iar ea se prăbuși ca o 
cârpă, ca și cum oasele i s-ar fi preschimbat în 
noroi. Mai zvâcni o dată din picioare. Zgârie cu 
unghiile podeaua. Fiori trase aer pe nas, apoi îi 
dădu drumul pe gură. Şi se uită la Monza. Și îi 
zâmbi. Zâmbet complice, de parcă ar fi spus o 
glumă înţeleasă doar de ei doi. 


— În numele celor morţi, că bine mă mai simt. A 
zis cumva că Ganmark a intrat în oraș? 

— Îhî. 

Monza nu mai putea să vorbească. Pielea toată i 
se înroșise și ardea. 

— Atunci înseamnă că avem treabă. 

Fiori parcă nici nu vedea șuvoiul de sânge care îi 
acoperea degetele de la picioarele goale. Ridică 
sacul și aruncă o privire înăuntru. 

— Uite, mai e o armură aici. Zic c-ar fi bine să 
mă îmbrac, șefa. Nu pot să sufăr să merg la vreo 
petrecere în haine nepotrivite. 


Nimic din grădina lui Salier nu prevestea 
iminenta tragedie. Apa picura, frunzele foșneau, 
câteva albinuţe pluteau leneșe din floare în floare. 
Din când în când cireșul înflorit își scutura petalele 
pe gazonul bine tuns. 

Cosca stătea pe jos, cu picioarele încrucișate, și 
își ascuţea sabia cu o piatră. Avea la el plosca lui 
Morveer, dar nu simţea deloc nevoia să bea. 
Moartea le bătea la ușă, dar el era liniștit. Acesta 
era momentul lui de fericire dinaintea furtunii. 
Lăsă capul pe spate, închise ochii, simţi 
mângâierea caldă a soarelui pe obraji și se întrebă 
de ce nu se putea simţi astfel decât atunci când 
întreaga lume se năruia în jurul lui. 

Adieri blânde treceau printre arcadele 
umbroase, intrau pe uși și mângâiau picturile din 
galerie. Pe o fereastră deschisă îl vedea pe 


Prietenosul, în uniformă de străjer talinez. 
Pușcăriașul număra soldaţii din tabloul uriaș al lui 
Nasurin, cu a doua bătălie de la Oprile. Cosca 
zâmbi. Încercase mereu să ierte ciudăţeniile 
celorlalţi. În fond, le avea şi el pe ale lui. 

Mai rămăseseră vreo şase soldaţi din garda lui 
Salier, care se deghizaseră în oșteni din armata 
ducelui Orso. Oameni loiali, gata să lupte şi să 
moară pentru stăpânul lor. Mai trecu o dată cu 
piatra de-a lungul tăișului și pufni. Loialitatea se 
aflase întotdeauna pe lista lui de virtuți de 
neînțeles, alături de onoare, disciplină și 
cumpătare. 

— De ce eşti așa de vesel? 

Day se așşeză pe iarbă alături de el, cu arbaleta 
pe genunchi și mușcându-și buza. Probabil că 
uniforma de pe ea aparținuse vreunui toboșar 
micuț, că prea îi venea bine. Foarte bine. Cosca se 
întrebă dacă era anormal să i se pară atât de 
atrăgătoare o fată îmbrăcată în haine bărbătești. Și 
se întrebă în continuare dacă fata cu pricina ar 
putea fi convinsă să-i ofere unui tovarăș de arme... 
olecuță de ajutor la ascuţitul armei înainte de 
începerea luptei? îşi drese glasul. Firește că nu. 
Dar nu-i interzicea nimeni să viseze. 

— Poate am ceva la cap, spuse el. 

Șterse cu degetul o pată de pe oţelul sabiei. 

— Te scoli de dimineaţă. 

Zăngănit de metal. 

— Ştii că te așteaptă o zi de muncă cinstită. 


Hârâit de gresie pe metal. 

— Pace. Normalitate. Minte trează. 

Ridică sabia în lumină ca să admire strălucirea 
metalului. 

— Astea sunt lucrurile care mă îngrozesc pe 
mine. În schimb, pericolul a fost mereu singura 
mea alinare. la de mănâncă ceva. O să ai nevoie 
de forță. 

— Nu mi-e foame, spuse amărâtă fata. Sunt 
trimisă la moarte sigură. 

— Hai, hai, nu vorbi așa! 

Cosca se ridică în picioare, scutură petalele de 
cireș de pe însemnele de căpitan de pe mânecile 
uniformei sale furate. 

— Din toate bătăliile prin care am trecut am 
învăţat un singur lucru: că moartea nu-i niciodată 
sigură, ci doar... extrem de probabilă. 

— Vorbe cu adevărat inspiraţionale. 

— Mă străduiesc. Sincer! 

Cosca își vâri sabia în teacă, luă în mână sabia 
Calvez a Monzei și se îndreptă agale spre statuia 
Războinicului. La umbra mușchilor săi din 
marmură se afla Excelenţa Sa, ducele Salier, gătit 
într-o uniformă de un alb imaculat, împodobită cu 
panglici aurii, ca pentru a-și întâmpina nobilul 
sfârşit. 

— Cum de s-a ajuns aici? murmură el, dus pe 
gânduri. 

Exact aceeași întrebare şi-o pusese Cosca în 
repetate rânduri, în timp ce sugea ultima picătură 


de vin ieftin. Când erai treaz, apucai pe cărări 
străine. Ajutai la comiterea unor acte de violență 
oribile şi prost plătite. 

— Cum de s-a ajuns... aici? 

— Ai subestimat ambiția veninoasă a lui Orso și 
ingeniozitatea lipsită de scrupule a lui Murcatto. 
Dar nu trebuie să te simţi prea rău, toţi am făcut- 
O. 

Salier se uită la el. 

— Era o întrebare retorică. Dar ai dreptate. Se 
pare că m-am făcut vinovat de aroganță, iar 
pedeapsa îmi va fi una aspră. Totală. Dar cine ar 
fi crezut că o tânără va repurta victorii peste 
victorii asupra noastră? Cât am mai râs când ţi-ai 
făcut-o secund, Cosca. Toţi ne-am prăpădit de râs 
când Orso i-a încredințat comanda armatei sale. 
Începuserăm deja să ne facem planuri, să ne 
împărțim între noi teritoriile lui. Și uite, râsetele 
noastre de atunci s-au transformat în suspine. 

— Aşa se întâmplă de obicei cu râsetele. 

— Presupun că ea este un soldat foarte bun, iar 
eu unul foarte prost. Dar niciodată nu am pretins 
că aș fi soldat și aș fi fost fericit să rămân doar un 
mare duce. 

— Însă acum nu mai eşti nimic. La fel ca mine. 
Asta-i viaţa! 

— Mai e vreme pentru o ultimă reprezentație. 

— Pentru amândoi. 

Ducele îi zâmbi. 

— Suntem două lebede muribunde, Cosca, ce 


zici? 

— Mai degrabă o pereche de curcani bătrâni. De 
ce nu fugi, Excelență? 

— Mărturisesc că şi eu îmi pun întrebarea asta. 
Probabil din cauza orgoliului. Toată viața mea am 
fost Marele Duce de Visserine şi vreau să mor tot 
aşa. Refuz să fiu doar rotofeiul jupân Salier, fostă 
persoană importantă. 

— Orgoliu, zici? Nu pot să spun că eu am avut 
vreodată aşa ceva. 

— Atunci de ce nu fugi tu, Cosca? 

— Cred că... 

De ce nu fugea de acolo? Bătrânul jupân Cosca, 
fostă persoană importantă, care avea mereu grijă 
să-şi salveze pielea? Din cauza unei iubiri ridicole? 
Din cauza unui puseu necugetat de curaj? Pentru 
că avea de achitat datorii vechi? Sau poate pentru 
că milostiva moarte l-ar putea împiedica să se mai 
facă de rușine pe mai departe. 

— Ia te uită! exclamă el, arătând spre poartă. 
Numai ce te gândeşti la ea şi îşi şi face apariția! 

Purta o uniformă talineză. Îşi băgase părul sub 
coif. Ţinea maxilarele încleștate. Exact ca un tânăr 
ofițer care se bărbierise frumos de dimineaţă și 
acum abia aștepta să ia parte la afacerea virilă care 
este războiul. Cosca putea să jure că nu și-ar fi dat 
seama că este ea, dacă n-ar fi știut că urmează să 
se deghizeze. Sau poate ar fi dat-o de gol un detaliu 
mic în felul cum mergea? Sau în felul cum i se 
mișcau şoldurile? Sau lungimea gâtului? Femeile 


în haine bărbătești. De ce trebuiau să-l tortureze 
în halul ăsta? 

— Monza! strigă el. Mă temeam că n-ai să ajungi 
la timp! 

— Şi să te las să mori singur? 

În spatele ei apăru şi Fiori, cu platoșă, apărători 
de picioare şi coif - toate furate de la cadavrul unui 
soldat masiv. De pe orbita goală, bandajul privea 
acuzator în jur. 

— Din ce-am auzit, au ajuns deja la porţile 
palatului. 

— Aşa de repede? se miră Salier, trecându-și 
limba peste buzele groase. Unde-i doamna căpitan 


Langrier? 

— A dat bir cu fugiţii. Se pare că gloria n-o 
ispitește. 

— Dar chiar n-a mai rămas strop de loialitate în 
Styria? 


— Dg’ ce, înainte a fost? Eu n-am observat. 

Cosca azvârli sabia Calvez și Monza o prinse din 
aer. 

— Dacă nu cumva vorbeşti despre loialitatea pe 
care o are fiecare pentru sine. Mai avem şi alt plan 
în afară de a aștepta vizita lui Ganmark? 

— Day! 

Și Monza îi făcu un semn fetei spre ferestrele 
înguste de la etajul de deasupra. 

— Vreau să te duci acolo. Şi să cobori grilajul 
imediat ce îl atacăm pe Ganmark. Sau imediat ce 
ne atacă el. 


Tânăra părea extrem de ușurată că scăpa de 
pericol, chiar dacă temporar. Cosca se temea că 
„temporar” definea cel mai corect situația. 

— Imediat ce s-a închis capcana. Bine. 

Și se grăbi către una dintre uși. 

— Noi așteptăm aici. Când apare Ganmark, îi 
spunem că l-am luat prizonier pe Marele Duce 
Salier. După aia te aducem să te vadă, Excelenţă... 
îți dai seama că s-ar putea să murim toți astăzi? 

Ducele surâse stins. Îi tremurau fălcile. 

— N-oi fi eu vreun mare luptător, doamnă 
general Murcatto, dar nici laș nu sunt. Dacă tot e 
să mor, mai bine să apuc să-l scuip pe nenorocitul 
ăla din mormânt. 

— Întru totul de acord, spuse Monza. 

— Și eu, se băgă și Cosca în vorbă. Deși 
mormântu-i tot mormânt, oricât ai scuipa din el. 
Ești sigură că va veni? 

— Va veni. 

— Și atunci ce se va întâmpla? 

— Îl ucidem, mormăi Fiori. 

Cineva îi dăduse un scut și o bardă zdravănă, cu 
un fel de daltă în partea opusă tăișului. Acum 
făcea exerciţii ca să se obișnuiască cu ea. 

— Vom trăi şi vom vedea ce se întâmplă, zise 
Monza, încercând să-și înăbușe emoția. 

— Aha, vom trăi şi vom vedea, zâmbi fericit 
Cosca. Un plan pe gustul meu. 


De undeva din palat se auzi un trosnet, urmat 


de strigăte şi, parcă, de zăngănit îndepărtat de 
săbii. Monza pipăi nervoasă mânerul sabiei 
Clavez, pe care o scosese din teacă și o ţinea lipită 
de picior. 

— Ai auzit? 

Chipul lui Salier se făcuse alb ca varul. Nici 
soldații lui- câți mai rămăseseră- risipiţi prin 
grădină nu păreau mai entuziasmați. Dar, așa 
cum subliniase adesea Benna, asta se întâmpla 
când trebuia să înfrunți moartea. Cu cât se 
apropie mai mult, cu atât ideea ți se pare mai 
proastă. Numai Fiori nu părea să aibă îndoieli. 
Probabil că i le scosese din suflet fierul ăla înroșit, 
odată cu ochiul din orbită. Nici Cosca nu avea vreo 
ezitare, iar zâmbetul lui fericit se lăţea tot mai mult 
cu fiecare clipă. Prietenosul stătea pe jos, cu 
picioarele încrucișate, şi-şi rostogolea zarurile pe 
pietre. 

Acum înălță spre Monza chipul inexpresiv. 

— Cinci-patru. 

— Asta-i de bine? 

Pușcăriașul ridică din umeri. 

— Fac nouă. 

Monza își încreți sprâncenele. Nici vorbă că-și 
strânsese o echipă al naibii de ciudată. Dar, 
pentru a pune în practică un plan atât de 
nebunesc, ai nevoie de oameni nu tocmai zdraveni 
la cap. 

Întrucât cei cu mintea întreagă ar putea fi tentaţi 
să caute o idee mai bună. 


Alt trosnet şi un țipăt subțire. Mai aproape acum. 
Soldaţii lui Ganmark, care străbăteau palatul spre 
grădina din inima lui. Prietenosul aruncă o ultimă 
oară zarurile, apoi le strânse și se ridică în 
picioare, cu sabia în mână. Monza se strădui să 
rămână nemișcată, cu ochii aţintiți asupra ușii 
deschise, care dădea în sala cu tablouri, dincolo 
de care se afla coridorul ce ducea în palat. 
Singurul drum pe care se putea ajunge până la ei. 

Un cap cu coif apăru de după coloana arcadei. Îl 
urmă imediat un trup în armură. Era un sergent 
talinez, cu sabia și scutul ridicate și gata de luptă. 
Monza îl urmări cum se furișează cu grijă pe sub 
grilajul metalic. Se opri și se încruntă bănuitor la 
ei. 

— Domnule sergent! spuse vesel Cosca. 

— Domnule căpitan! 

Bărbatul cobori sabia și luă poziţie de drepţi. În 
spatele lui apărură alți soldaţi talinezi înarmaţi 
până în dinţi. Veterani bărboși și vigilenţi, cu 
armele pregătite. În prima clipă părură uimiţi să 
vadă că unii de-ai lor ajunseseră deja în grădină. 
Dar asta nu-i supără. 

— Ăla e? întrebă sergentul, arătând spre Salier. 

— Chiar el, răspunse Cosca, zâmbindu-i. 

— Măi, măi, măi! Ce umflat e nenorocitul! 

— Chiar așa! 

Acum veneau și alți soldaţi, iar în spatele lor se 
vedea un grup de ofițeri de stat major, în uniforme 
impecabile, cu săbii elegante în mâini, dar fără 


platoșe. În faţa lor venea un bărbat cu un aer 
autoritar, chip lipsit de expresie și ochi umezi. 

Ganmark. 

La vederea lui, Monza ar fi trebuit să simtă o 
oarecare satisfacție sumbră la gândul că-i fusese 
atât de ușor să-i anticipeze acţiunile, dar valul de 
ură care năvălise peste ea era cu mult mai 
puternic. Ganmark purta la șoldul stâng o sabie 
lungă și una mai scurtă la cel drept. O sabie lungă 
și una scurtă, în stil Unionist. 

— Asiguraţi galeria! strigă el cu accentul lui 
stâlcit, intrând în grădină. Mai presus de orice, 
aveți grijă ca tablourile să nu păţească nimic! 

— Da, domnule! 

În tropăit de cizme, soldaţii se repeziră să-i 
îndeplinească ordinele. Monza îi urmări din priviri. 
O dureau tare rău fălcile încleștate. Prea mulţi 
talinezi, dar regretele erau inutile acum. Nu mai 
putea da înapoi. În fond, nu mai conta nimic decât 
moartea lui Ganmark. 

— Domnule general! strigă Cosca, luând poziţie 
de drepți și salutând militărește. L-am prins pe 
ducele Salier. 

— Văd. Bună treabă, căpitane! Te-ai mișcat 
repede și voi avea grijă să fii recompensat. Foarte 
repede te-ai mișcat. 

Apoi făcu o plecăciune în bătaie de joc către 
prizonier. 

— Sunt onorat, Excelenţă. Marele Duce Orso îţi 
transmite urările sale de bine. 


— Mă cac pe urările lui, lătră Salier. 

— Împreună cu regretele lui pentru faptul că nu 
a putut fi de faţă la înfrângerea ta totală. 

— M-aș fi căcat şi pe el dacă ar fi fost aici. 

— Cu siguranţă. Era singur? 

Cosca dădu din cap. 

— Ne aștepta aici și se holba la asta, domnule. 

Și făcu un gest din cap spre uriașa statuie din 
centrul grădinii. 

— Războinicul lui Bonatine. 

Ganmark înaintă încet, surâzând la chipul din 
marmură al lui Stolicus. 

— E mai frumos în realitate decât mi s-a spus. Îi 
va sta foarte bine în grădinile de la Fontezarmo. 

Se afla la doar cinci pași de Monza, care încerca 
să-și țină respirația şi să-și astâmpere bătăile 
nebunești ale inimii. 

— Trebuie să te felicit pentru minunata ta 
colecție, Excelenţă. 

— Mă cac pe felicitările tale! mârâi Salier. 

— Mi se pare că te căci pe multe lucruri. Să nu 
uităm însă că o persoană de dimensiunile tale 
produce o mare cantitate din materia despre care 
vorbeşti. Aduceţi-l pe umflat. Mai aproape! 

Venise clipa. Monza încleștă mâna pe sabia 
Calvez, făcu un pas înainte și îl apucă pe Salier de 
cot cu mâna dreaptă- cea cu mănușa. Cosca îl 
apucă de celălalt cot. Ofițerii şi gărzile lui Ganmark 
se împrăștiau prin grădină, privind la statuie, la 
plante, la Salier. Uitându-se prin ferestrele care 


dădeau în interiorul palatului. Doi rămăseseră 
lângă generalul lor, unul cu sabia în mână, însă 
nu păreau deloc îngrijoraţi. Nu păreau deloc 
pregătiți de luptă. Se aflau printre camarazi. 

Prietenosul părea şi el o statuie cu sabia în 
mână. Fiori se prefăcea că ţine relaxat scutul, dar 
Monza observă că i se albiseră articulațiile 
degetelor pe mânerul bardei. Observă cum se uita 
cu singurul lui ochi de la un inamic la altul, 
încercând să estimeze pericolul. Îl conduseră pe 
Salier spre Ganmark, pe chipul căruia se lăbărțase 
un rânjet de satisfacție. 

— Of, of, of, Excelenţa Voastră! Încă mi-aduc 
aminte de discursul ăla însuflețitor, pe care l-ai 
rostit când ai înființat Liga celor Opt. Ce ziceai? Că 
mai bine mori decât să îngenunchezi în fața unei 
javre ca Orso? Tare mi-aş dori să te văd acum în 
genunchi. 

Zâmbi către Monza care se apropiase la doi pași 
de el. 

— Locotenent, vrei să... 

Și ochii lui spălăciţi se îngustară. O recunoscuse. 
Monza se repezi la el, îmbrâncind soldatul din 
drum. Se repezi să-i împlânte sabia în inimă. 

Atunci simţi râcâitul atât de cunoscut de metal 
pe metal. În fracțiunea aceea de secundă, 
Ganmark reușise cumva să-și scoată pe jumătate 
sabia din teacă, atât cât să-i poată para lovitura. 
Întoarse capul într-o parte şi sabia Calvez reuşi să- 
i facă o tăietură lungă pe obraz, după care se blocă 


de sabia lui, ieșită complet din teacă. 
Și atunci s-a declanșat haosul în grădină. 


Sabia Monzei făcuse o tăietură lungă pe obrazul 
lui Ganmark. Un ofițer din apropiere îi aruncă 
Prietenosului o privire nedumerită. 

— Dar... 

Sabia  Prietenosului îi despică ţeasta. Dar 
rămase înțepenită acolo și Prietenosul îi dădu 
drumul din mână. Oricum era o armă incomodă, 
iar el prefera lupta corp la corp. Scoase de la brâu 
satârul şi cuțitul, bucurându-se să simtă 
atingerea familiară a mânerelor în pumni, simțind 
o ușurare imensă la gândul că lucrurile erau 
simple. Trebuia să omoare cât mai mulți până nu 
apucau să se  dezmeticească. Trebuia să 
echilibreze balanţa. Pentru că unsprezece la 
douăzeci și şase nu era un raport de forţe care să- 
i avantajeze. 

Înjunghie în stomac un ofițer cu părul roşu, 
înainte ca acesta să-și tragă sabia, îl îmbrânci în 
cel din spate și făcu un arc cu braţul în care avea 
satârul. Îl lovi pe al treilea în umăr, sfâșiindu-i şi 
uniforma, și carnea. Se feri de o suliță și împlântă 
cuțitul la subraţul soldatului care o aruncase. 

Se auzi scârțâitul metalic al grilajului coborât. În 
pragul galeriei se mai aflau doi soldați. Grilajul 
căzu chiar în spatele unuia dintre ei, închizându-l 
alături de camarazii lui. Probabil că celălalt 
încercase să se ferească, dar ţepele îi străpunseră 


burta și-l imobilizaseră la podea. Începu să urle, 
dar ce mai contau urletele lui? Toată lumea urla 
deja. 

Lupta din grădină se întinse în cele patru 
minunate săli de artă din jurul ei. Cosca dobori un 
soldat lovindu-l în spatele picioarelor. Fiori 
aproape că despicase un om în două jumătăţi și 
acum era încolțit de trei talinezi care-l împingeau 
în sala cu statui. Învârtea sălbatic barda, scoțând 
niște hohote înfiorătoare - ceva între râs și urlet. 

Ofiţerul roșcat, pe care îl  înjunghiase 
Prietenosul, se îndepărtă clătinându-se și gemând. 
Reuși să între în prima sală, lăsând o dâră de 
sânge pe pardoseala lustruită. Prietenosul ţâșni 
după el, făcu o tumbă ca să-i evite lovitura de 
sabie şi-i reteză cu satârul partea din spate a 
capului. Soldatul prins sub grilaj bolborosea, 
gângăvea, trăgea inutil de barele metalice. Cel care 
scăpase de ghilotina grilajului, abia acum reuși să 
priceapă ce se întâmpla și își îndreptă halebarda 
spre Prietenosul. Un ofițer cu mină contrariată şi 
cu un semn din naștere pe un obraz se desprinse 
din contemplarea unuia dintre cele șaptezeci şi opt 
de tablouri din acea sală și își trase sabia. 

Doi. Unu-unu. Prietenosul schiță un zâmbet. 
Asta era în stare să înțeleagă. 

Monza se năpusti din nou la Ganmark, însă o 
blocă cu scutul unul dintre soldaţii lui. Alunecă, 
se rostogoli într-o parte, sări în picioare. Şi de jur- 
împrejurul ei bătălia clocotea. 


Auzi răcnetul lui Salier, îl văzu trăgând o sabie 
îngustă și scurtă de la spate, pe care o înfipse în 
chipul uluit al unui ofiţer din faţa lui. Surprinzător 
de sprinten pentru greutatea lui, vru să-l taie şi pe 
Ganmark. Dar se pare că nu era totuși suficient de 
sprinten. Foarte calm, generalul făcu un singur 
pas în lateral şi își vâri sabia în burta Marelui Duce 
de Visserine. Monza reuși să vadă vârful ei plin de 
sânge ieșind prin spatele uniformei albe a lui 
Salier. La fel cum ieșise prin spatele cămăşii albe 
a lui Benna. 

— Uuuf! murmură Salier. 

Ganmark îl împinse cu vârful cizmei, 
rostogolindu-l peste pietre, până în soclul de 
marmură al Războinicului. Ducele rămase acolo, 
cu mâinile-i dolofane peste rană, cu uniforma albă 
îmbibată de sânge. 

— Omorâţi-i pe toţi! zbieră Ganmark. Dar aveţi 
grijă de tablouri! 

Doi soldaţi o atacară pe Monza. Ea sări în lături, 
iar cei doi se împiedicară unul de altul. Îl înjunghie 
pe unul în burtă, chiar sub platoșă. Cu un urlet 
infernal, acesta căzu în genunchi. Dar nici nu-și 
găsi bine Monza echilibrul, că al doilea soldat se 
năpusti cu sabia ridicată la ea. Nu reuși decât să- 
i pareze lovitura, a cărei forță aproape că-i smulse 
sabia Calvez din mână. Dar soldatul o lovi cu 
scutul în piept, iar muchia platoșei îi intră în 
stomac, lăsând-o fără suflu. Soldatul ridică din 
nou sabia, apoi guiță și se prăvăli într-o parte, fix 


în nas. Din ceafă îi ieșeau aripioarele unei săgeți. 
Monza ridică ochii și o văzu pe Day aplecându-se 
de la o fereastră, cu arbaleta în mână. 

Dar o văzuse şi Ganmark. 

— Omorâţi-o pe femeia blondă! 

Fata se făcu nevăzută, iar ultimii soldați talinezi 
porniră să răscolească palatul în căutarea ei. 

Salier privea lung la sângele care-i şiroia printre 
degetele-i pufoase. Deja începuseră să i se 
împăienjeneze ochii. 

— Cine s-ar fi gândit... că am să mor luptând? 

Și își lăsă capul moale, lovindu-l de soclul statuii. 

— Dar câte minuni mai are lumea asta de 
oferit?! exclamă Ganmark, descheindu-se la 
tunică şi scoțând dintr-un buzunar interior o 
batistă cu care își tamponă rana de pe faţă, iar 
apoi şterse sângele lui Salier de pe sabie. Deci este 
adevărat. N-ai murit. 

Monza își recăpătase suflul și ridică sabia 
fratelui ei. 

— Este adevărat, scârnăvie! 

— Întotdeauna am admirat subtilităţile retoricii 
tale. 

Cel înjunghiat în burtă de Monza se târa gemând 
spre ieşire. Ganmark păși peste el, vârându-și la 
loc batista pătată de sânge și încheindu-și 
nasturele de la tunică. Zgomotele și zbieretele 
bătăliei se auzeau acum din sălile de dincolo de 
coloane. Rămăseseră singuri în grădină. Dacă nu- 
i puneai la socoteală pe toți morţii presărațţi în jur. 


— Doar noi doi, acum. A trecut ceva vreme de 
când nu m-am mai duelat la modul serios, însă 
mă voi strădui să nu te dezamăgesc. 

— Nu-ţi face griji. Moartea ta mă va satisface în 
cel mai înalt grad. 

Îi zâmbi searbăd, dar cu ochii umezi la sabia ei. 

— Te lupţi cu mâna stângă? 

— M-am gândit să-ți dau un avantaj. 

— Nu pot decât să-ţi întorc amabilitatea. 

Îşi trecu iute sabia dintr-o mână în cealaltă, îi 
schimbă garda și o întinse spre ea. 

— să... 

Monza nu era genul care să aștepte invitaţii 
speciale. Așa că îl atacă, dar nu reuși să-l ia prin 
surprindere. Ganmark făcu un pas lateral și lovi 
de două ori cu săbiile - o dată sus și o dată jos. 
Lamele lor se ciocniră, alunecară, se frecară una 
de alta, fulgerând înainte și înapoi, strălucind în 
panglicile de lumină dintre copaci. Elegantele 
cizme de cavalerie ale generalului alunecau peste 
pietre cu grația unor încălțări de balerin. Ganmark 
fandă cu viteza fulgerului. Monza pară o dată, încă 
o dată, apoi se pomeni înghesuită într-un colţ și 
abia reuși să se răsucească și să scape de acolo. 
Trebui să se retragă câțiva pași, ca să-și recapete 
suflul și să o poată lua de la capăt. 

Fuga din fața inamicului este o acţiune 
deplorabilă, a scris Farans, dar este adesea mai 
bună decât alternativa. 

Ganmark venea către ea, mișcând în cercuri mici 


vârful sclipitor al sabiei. 

— Mă tem că îţi ţii garda prea jos. Eşti plină de 
pasiune, dar pasiunea fără disciplină nu este 
decât o sclifoseală de copil. 

— Ce-ar fi să taci din gura aia împuţită și să 
lupţi? 

— O, dar eu pot să vorbesc şi să te fac bucățele 
în același timp. 

De data aceasta porni un atac înverşunat, 
împingând-o dintr-o latură a grădinii în cealaltă. 
lar ea îi para disperată loviturile, contraatacând 
fără fermitate de câte ori putea, dar destul de rar 
și fără niciun rezultat. 

Se spunea că Ganmark era unul dintre cei mai 
mari spadasini ai lumii și, chiar dacă acum el 
lupta cu mâna stângă, Monza se văzu nevoită să 
dea crezare acelor zvonuri. Era mult mai bun 
acum decât fusese ea când lupta cu mâna cea 
bună, iar mâna cea bună îi fusese zdrobită de 
cizma lui Gobba şi apoi sfărâmată pe coasta 
muntelui de sub fortăreața Fontezarmo. Ganmark 
era mai rapid, mai puternic, mai energic. lar asta 
însemna că singura ei șansă era să fie mai 
inteligentă, mai vicleană, mai mârșavă. Mai 
furioasă. 

Scoase un țipăt prelung și se repezi la el, făcu o 
fentă la stânga, lovi în dreapta. El sări înapoi, iar 
ea îşi scoase coiful și i-l aruncă în față. Generalul 
apucă să se ferească în ultima clipă, iar coiful din 
oțel îl lovi în creștetul capului, provocându-i un 


geamăt. Monza vru să profite de acest moment, 
dar el se răsuci într-o parte, iar sabia Calvez reuși 
doar să taie epoletul uniformei lui. Ea lovi și el 
pară, din nou înfipt bine pe picioare. 

— Lupţi murdar! 

— [a-o la buci! 

— Cred că s-ar putea chiar să am chef de asta 
după ce te omor. 

O atacă, dar Monza, în loc să se retragă, se 
apropie de el şi pară. Încercă să-i pună piedică, dar 
el păși peste piciorul ei și reuși să-și păstreze 
echilibrul. Ea îl pocni cu piciorul, îl nimeri în 
genunchi, surprinzându-l. Lovi cu ură, dar 
Ganmark deja plecase de acolo și nu reuși decât să 
reteze o bucată dintr-un arbust. 

— Există metode mai simple de tuns gardul viu, 
dacă asta vrei să faci. 

Și Monza nici nu se dezmeticise bine când el o 
atacă, făcând-o să dea înapoi. Sări peste cadavrul 
însângerat al unuia dintre soldaţii lui, se retrase 
în spatele uriașelor picioare ale statuii. Încercă să 
găsească o metodă prin care să poată avea câștig 
de cauză. Își desfăcu platoșa şi o aruncă. Nu o 
proteja deloc în fața unui spadasin atât de talentat 
și greutatea ei o obosea. 

— Alte trucuri nu mai ai, Murcatto? 

— Găsesc eu ceva, nenorocitule! 

— Te-aș sfătui să găsești mai repede. 

Și sabia lui Ganmark fulgeră printre picioarele 
statuii, cât pe-aci s-o atingă. 


— Să ştii că n-ai să mă învingi doar pentru că te 
consideri nedreptăţită. Pentru că îţi imaginezi că 
acțiunile tale sunt justificate. Mereu învinge 
spadasinul cel mai bun, nu cel mai furios. 

O lăsă să creadă că avea de gând să ocolească 
piciorul drept al Războinicului, însă o luă în 
direcție opusă, sărind peste cadavrul lui Salier, 
sprijinit de soclu. Îl văzu, îi respinse atacul și îl lovi 
cu multă forță, dar cu puţină eleganță. Ganmark 
își feri capul în ultimul moment. Sabia Calvez se 
izbi de gamba groasă a lui Stolicus, stârnind o 
ploaie de așchii de marmură. Forţa loviturii făcu 
să-i vibreze mânerul armei în mâna stângă. 

Ganmark se încruntă și atinse ușor cu mâna 
liberă crăpătura din piciorul statuii. 

— Ăsta-i vandalism! 

Sări la ea și pară, făcând-o să se retragă - un pas, 
doi — de pe pietre pe gazon. Și Monza tot încerca să 
găsească o breșă prin care să-l poată lovi. Dar 
Ganmark îi anticipa atacurile şi le respingea cu 
mișcări eficiente de maestru spadasin. Nici măcar 
nu gâfâia. Și, cu cât dura lupta mai mult, cu atât 
îi ghicea el mai repede intenţiile și cu atât îi 
scădeau ei șansele. 

— Ar trebui să fii mai atentă la contraripostă, o 
sfătui el. Loveşti prea sus. Îţi limitează opţiunile şi 
te lasă descoperită. 

Îl atacă o dată şi încă o dată, dar el îi respinse 
fără efort loviturile. 

— Plus că îţi înclini sabia spre dreapta. 


Monza fandă și pară lovitura în scrâșnet de metal 
pe metal. Cu o mișcare abia perceptibilă din 
încheietură, îi aruncă arma din mână. Sabia 
Calvez se rostogoli pe pietrele grădinii. 

— Pricepi ce vreau să spun? 

Șocată, ea făcu un pas înapoi. Lumina sclipi pe 
sabia lui Ganmark când îi străpunse palma mâinii 
stângi, printre oase, în sus pe braţ, până la umăr, 
așa cum sunt ceapa și bucăţile de carne străpunse 
de vergea la frigăruile gurkiene. Durerea veni o 
clipă mai târziu şi nu-și putu stăpâni geamătul 
atunci când Ganmark răsuci sabia, făcând-o să 
cadă în genunchi, cu capul lăsat pe spate. 

— Dacă tu crezi că nu meriţi așa ceva din partea 
mea, poţi să consideri că este un dar din partea 
locuitorilor din Caprile. 

Și acum răsuci sabia în cealaltă direcţie, iar ea îi 
simţi vârful în umăr. Pe tot braţul îi şiroia sângele, 
îimbibându-i tunica. 

— Du-te naibii! îi strigă ea. 

Mai bine să-l înjure decât să urle de durere. 

Ganmark își strâmbă buzele în zâmbetul lui 
trist. 

— Foarte amabilă propunere, dar fratele tău era 
genul meu. 

Își retrase sabia şi Monza căzu în patru labe, 
respirând greu. Închise ochii, așteptând să simtă 
lovitura printre omoplaţi, care să-i străpungă 
inima. Exact la fel cum o străpunsese pe a lui 
Benna. 


Se întreba cât de mult avea s-o doară, cât timp 
avea să simtă durerea. Probabil că o va durea 
cumplit de tare, însă foarte puţin timp. 

Auzi zgomotul paşilor care se îndepărtau de ea și 
ridică încet capul. Ganmark agățase cu vârful 
cizmei mânerul sabiei Calvez, o aruncă în aer și o 
prinse în mâna-i pregătită. 

— Unu-zero pentru mine. 

Azvârli sabia, care se înfipse în gazonul de lângă 
ea. 

— Ce zici? Încercăm două din trei? 

Sala care adăpostea capodoperele styriene din 
colecția ducelui Salier căpătase exponate noi, în 
formă de cinci cadavre. Decoraţiuni esenţiale 
pentru orice palat de dictator, deși ar trebui 
înlocuite regulat pentru evitarea duhorii. Mai cu 
seamă pe timp de vară. Doi dintre soldaţii 
deghizați ai lui Salier şi un ofițer al lui Ganmark 
zăceau în poziţii deloc demne. Însă un soldat de-ai 
generalului reușise să moară într-o postură mai 
confortabilă, prăvălit peste o măsuţă pe care se 
afla o vază ornamentală. 

Alt soldat se târa spre ușă, lăsând în urma lui o 
dâră lucioasă și roşie pe pardoseala lustruită. 
Cosca îi făcuse o rană adâncă în burtă, chiar sub 
platoșă - şi îi era cam greu să se târască şi să-și 
țină și maţele înăuntru în același timp. 

Mai rămăseseră doi ofițeri tineri, cu săbiile 
strălucitoare scoase și cu ochii strălucitori plini de 
ură îndreptăţită. Şi Cosca. Probabil că cei doi ar fi 


fost niște oameni cumsecade, în împrejurări mai 
fericite. Probabil că mamele lor îi iubeau și 
probabil că și ei își iubeau mamele. Cu siguranţă 
că nu meritau să moară aici, în acest templu 
vulgar închinat lăcomiei, doar pentru că se 
întâmplase să facă parte din cealaltă tabără. Însă 
ce altceva putea face Cosca în afară de a încerca 
din răsputeri să-i omoare? Până și cel mai 
neînsemnat gândac, cea mai urâtă buruiană tot se 
zbat să trăiască. Atunci de ce ar avea alte năzuinţe 
faimosul mercenar fără de faimă al Styriei? 

Cei doi ofițeri porniră în direcţii opuse. Unul se 
îndreptă către ferestrele înalte, iar celălalt către 
peretele cu tablouri, atrăgându-l pe Cosca spre 
capătul sălii, unde aveau de gând să-i pună capăt 
zilelor. Îi şiroia sudoarea acidă pe tot trupul sub 
uniforma talineză. Îl usturau plămânii din cauza 
efortului. Indiscutabil, lupta pe viaţă și pe moarte 
era treabă de om mai tânăr. 

— Haideţi, măi, flăcăi! mormăi el, cântărindu-și 
sabia în mână. Ce-aţi zice dacă v-aţi lupta pe rând 
cu mine? Chiar n-aveţi strop de onoare? 

— Nu avem onoare? spuse batjocoritor unul 
dintre tineri. Noi? 

— Voi v-aţi deghizat ca să ne atacați generalul, 
ca niște mişei ce sunteți! șuieră celălalt, cu obrajii 
aprinși de indignare. 

— Corect. Foarte corect, zise Cosca, lăsând 
sabia în jos. Sunt măcinat de dezonoarea faptei 
mele. Mă predau. 


Cel din stânga nu se lăsă păcălit nici măcar o 
clipă. Dar cel din dreapta păru oarecum nedumerit 
şi cobori puţin sabia. În el aruncă Nicomo Cosca 
cuțitul. 

Vibră prin aer şi se împlântă între coastele 
tânărului, făcându-l să se chircească de durere. 
Cosca se repezi pe urmele cuţitului, vrând să-l 
lovească mai bine în piept. Şi poate că băiatul se 
aplecase prea mult în față sau poate că lovitura lui 
Cosca nu fusese bine ţintită, pentru că sabia 
nimeri în gâtul ofițerului și îi reteză capul, 
justificând astfel într-un mod extrem de 
spectaculos timpul pierdut cu ascuțţirea tăișului. 
Căpăţâna se rostogoli prin aer, împrăștiind în jur 
stropi mari de sânge, se izbi de un tablou cu un 
pocnet sec. Trupul decapitat se împletici câţiva 
pași. Șuvoaie de sânge se revărsau pe pardoseală 
din gâtul ciopârțit. 

Cosca nici nu apucă să icnească de bucurie în 
fața acestui triumf neașteptat, că ofițerul celălalt 
se şi năpusti asupra lui, agitându-și sabia la fel 
cum își agită un gospodar bătătorul de covoare. 
Cosca se feri, își schimbă direcţia, pară loviturile 
sălbatice, se împiedică de cadavrul descăpățânat, 
alunecă în balta lipicioasă de sânge din jurul lui și 
se întinse pe spate cât era de lung. 

Cu un chiot, ofițerul se repezi la el să-și termine 
treaba. Cosca pipăi disperat în jur, apucă un 
obiect și îl aruncă în el. Era capul retezat. Îl nimeri 
pe tânăr drept în faţă și-l dădu de-a-ndărătelea. 


Apoi, Cosca se târi în patru labe până la sabia lui, 
o înșfăcă, se răsuci- mână, sabie, obraji, haine, 
toate mânjite cu sânge. Ce altceva mai potrivit 
pentru un om cu o viață ca a lui? 

Dar iată că ofițerul îl atacă din nou, parcă cu și 
mai multă furie. Cosca se retrase cât putu el de 
repede fără să se împiedice. Cobori sabia, 
încercând să se prefacă extenuat- dar, de fapt, 
nefiind nevoie să se prefacă prea mult. Se izbi cu 
fundul de măsuţă, aproape căzu peste ea, pipăi cu 
mâna pe la spate, atinse marginea vazei 
decorative. Cu un chiot triumfător, ofițerul se 
năpusti la el cu sabia ridicată deasupra capului. 
Însă chiotul i se transformă într-o bolboroseală 
şocată când văzu cum zboară vaza spre el. Reuși 
să o izbească cu mânerul sabiei. Cioburile îl loviră 
în obraz. Dar mișcarea îl lăsă descoperit pentru o 
clipă. Atunci Cosca făcu o ultimă fandare 
disperată și simţi cum sabia i se înfige în obrazul 
tânărului și îi iese pe la ceafă. Execuţie demnă de 
un manual de scrimă. 

— Au! 

Ofițerul se clătină ușor când Cosca își trase sabia 
și se îndepărtă iute de el. 

— Asta-i... 

Doar uluire în ochii lui înceţoșațţi - uluirea unuia 
care s-a îmbătat şi a adormit și după aia s-a trezit 
jefuit şi legat de un stâlp. Cosca nu-și mai amintea 
unde i se întâmplase și lui una ca asta. Să fi fost 
în Etrisani? Sau în Westport? 


— Ssee ss-a-ntâpaat? 

Ofiţerul mai mișcă o dată sabia, dar extrem de 
lent. Cosca se feri, iar tânărul făcu o piruetă 
stângace şi căzu pe o parte. Se rostogoli încet, se 
ridică anevoie în picioare. Sângele îi șiroia din rana 
mică de lângă nas. Ochiul din partea aia începuse 
să se stângă, iar obrazul i se veștejise ca frunzele 
toamna. 

— Poodăine, bâigui el printre balele care-i 
curgeau din gură. 

— Ce zici? îl întrebă Cosca. 

— Pooo! 

Bâţâi din sabie și vru să atace. Și chiar atacă. 
Peretele. Se izbi de tabloul cu fata surprinsă în 
baie, făcu o gaură mare în el cu sabia și îl trase 
peste el când se prăbuși. Numai o cizmă i se mai 
vedea de sub rama aurită. Acum nu se mai mișcă. 

— lete ce noroc a avut ăsta micu”! șopti Cosca. 

Murise sub o femeie în pielea goală. Exact așa 
cum îşi dorise întotdeauna mercenarul. 


Pe Monza o ardea cumplit rana din umăr. Dar 
rana din palmă o ardea şi mai tare. Mâna și 
degetele îi erau încleiate de sânge. Abia dacă mai 
putea să strângă pumnul, necum să dueleze. Deci 
nu mai avea de ales. Îşi trase cu dinţii mănușşa de 
pe mâna dreaptă, o întinse și apucă mânerul 
sabiei Calvez. Oasele strâmbe scârțâiră prelung 
când își încleștă degetele deformate. Cel mic însă 
tot se încăpățâna să rămână ţeapăn. 


— Aha! Acum luptăm cu dreapta? 

Ganmark își aruncă sabia prin aer și o prinse în 
dreapta, cu dexteritatea unui jongler de la circ. 

— Trebuie să recunosc că ţi-am admirat mereu 
determinarea, deși nu şi scopurile pentru care o 
folosești. Răzbunare, da? 

— Răzbunare! mârâi ea. 

— Atunci, fie. Presupunând că ai reuși să te 
răzbuni, la ce ţi-ar folosi asta? Toată irosirea asta 
de efort, durere, bani, sânge - şi pentru ce? Cine ai 
auzit tu că s-a simțit mai bine după ce s-a 
răzbunat? 

O privi cu ochii lui triști cum se ridică încet în 
picioare. 

— Cu siguranţă nu morţii răzbunațţi. Ei continuă 
să putrezească, indiferent de ce se întâmplă. Şi 
evident că nici cei pe care pică răzbunarea. 
Hoituri - şi unii, și alţii. Și cum rămâne cu cei care 
se răzbună? Da, cu ei cum rămâne? Crezi tu că 
vor avea un somn mai liniștit odată ce vor fi ucis 
în dreapta şi-n stânga? După ce vor fi semănat 
seminţele însângerate pentru alte sute de 
răzbunări? 

Monza îi dădea târcoale, încercând să găsească 
o metodă prin care să-l omoare. 

— Bănuiesc că toți oamenii ăia de la banca din 
Westport au murit de mâna ta. Și tot tu te-ai 
ocupat de măcelul de la Cardotti. 

— Am făcut ce trebuia! 

— O, ce trebuia! Scuza preferată a răului din 


lumea asta parcurge secolele şi-ţi iese din gura-ţi 
strâmbă. 

Înaintă în pași de dans. Săbiile se ciocniră o 
dată, de două ori. El fandă, ea pară lovitura și 
atacă. Fiecare izbitură a metalelor îi trimitea săgeți 
de durere de-a lungul braţului. Strânse din dinţi, 
se forță să-și păstreze pe chip căutătura cruntă. 
Însă nu putea să mascheze durerea care o măcina 
și nici disperarea care o cuprinsese. Dacă avusese 
șanse foarte mici cu stânga, atunci cu dreapta nu 
avea niciuna. Și Ganmark își dăduse deja seama 
de asta. 

— N-am să înţeleg niciodată de ce soarta a ales 
să te salveze. Știu doar că ar fi trebuit să-i fii 
recunoscătoare și să te pierzi în anonimat. Să nu 
ne mai prefacem că tu și fratele tău n-aţi fi meritat 
ce aţi primit. 

— Du-te-n mă-ta! N-am meritat nimic! 

Deși nu era convinsă. 

— Fratele meu n-a meritat! 

Ganmark pufni. 

— Nimeni altul nu iartă mai repede decât mine 
greşelile unui tânăr chipeș, însă fratele tău era un 
ranchiunos lipsit de bărbăţie. Un parazit 
fermecător, lacom, nemilos, fără coloană 
vertebrală. Un om de cea mai joasă speţă. Tu ai 
fost singura care l-ai salvat de la nimicnicia totală. 

Se repezi la ea cu viteză uluitoare, iar Monza se 
împletici, se lovi de un cireș şi se retrase mai mult 
prin ploaia de petale. Cu siguranţă că Ganmark ar 


fi putut s-o străpungă în momentul acela, dar el 
rămase nemișcat ca o statuie, cu sabia pregătită. 
O urmărea cu privirea cum se zbate să-și recapete 
echilibrul şi zâmbea ușor. 

— Haide să privim realitatea în față, doamnă 
general Murcatto. Cu toate talentele tale de 
necontestat, nu ai fost niciodată un monument de 
virtute. Zău așa, trebuie să fie vreo sută de mii de 
oameni îndreptăţiţi să te arunce de la terasa aia! 

— Dar nu Orso! Nu el! 

Îl atacă mai jos de mijloc, dar el îi respinse 
lovitura. 

— Dacă asta-i o glumă, atunci să ştii că nu-i 
deloc amuzantă. Te superi pe judecător pentru o 
sentință mai mult decât justă? 

Înaintă cu graţie, împingând-o înapoi pe pietre. 

— De câte morţi ești direct răspunzătoare? De 
distrugerea câtor oraşe? Eşti o nelegiuită! O 
profitoare ajunsă pe culmile gloriei! Un vierme care 
s-a îngrăşat pe cadavrul putrezit al Styriei! 

Alte trei lovituri, cu viteză de sculptor care bate 
cu ciocanul în daltă. Îi împinse sabia într-o parte 
și în cealaltă, intensificându-i durerea din mâna 
încleștată pe mâner. 

— N-ai meritat, zici? N-ai meritat? Pocitania aia 
de mână e destul de jenantă. Rogu-te, nu te face 
mai mult de râs. 

Monza încercă un alt atac- istovit, 
neîndemânatic. El îl respinse cu dispreţ şi în 
aceeași clipă făcu un pas în lateral, lăsând-o să se 


poticnească. Se aşteptă să-i simtă sabia între 
umeri, în schimb îi simţi lovitura de picior în fund, 
care o trânti pe pietre. Sabia lui Benna îi scăpă 
iarăși dintre degetele amorțite. Rămase acolo o 
clipă, încercând să-și recapete respirația. Apoi se 
întoarse încet și se ridică în genunchi. Nu mai avea 
niciun rost să stea în picioare. Se va prăbuși din 
nou foarte curând, atunci când sabia lui o va 
străpunge. Îi zvâcnea mâna dreaptă, îi tremura 
incontrolabil. Umărul de la uniforma furată era 
plin de sânge. Degetele de la mâna stângă îi erau 
năclăite de sânge. 

Ganmark făcu o mișcare scurtă din încheietură, 
reteză o floare și o prinse în palmă. O ridică apoi 
la nas și o mirosi cu nesat. 

— Minunată zi, minunat loc pentru moarte! Ar fi 
trebuit să ne asigurăm că te-am ucis la 
Fontezarmo, împreună cu fratele tău. Dar acum va 
trebui să te mulțumești cu asta. 

Nu o mai ducea mintea și nu găsea cuvinte cu 
care să-l rănească măcar acum, când se pregătea 
să-și dea duhul. Așa că doar ridică puțin capul și 
îl scuipă. Saliva ei îi stropi gâtul, gulerul, piepţii 
imaculaţi ai uniformei. Sigur, nu era cine ştie ce 
răzbunare. Dar mai bine decât nimic. Ganmark își 
privi hainele. 

— O mare doamnă până la capăt! 

Privi fulgerător într-o parte și se feri când ceva 
strălucitor zbură pe lângă capul lui și se înfipse 
într-o tufă înflorită. Un cuţit. Se auzi un mârâit și 


Cosca se năpusti asupra lui, urlând ca un câine 
turbat. 

— Cosca! exclamă Monza, bâjbâind după sabie. 
Ai întârziat, ca de obicei! 

— Am avut nițică treabă alături, mormăi 
bătrânul mercenar, oprindu-se să-și tragă 
sufletul. 

— Nicomo Cosca? se încruntă la el Ganmark. 
Credeam că ai murit. 

— Au fost mereu zvonuri false despre moartea 
mea. Dorinţe deșarte, ce să zic... 

— Din partea numeroşilor lui dușmani, completă 
Monza, ridicându-se în picioare și încercând să-și 
revină. Dacă tot vrei să mă omori, ai face bine să 
pui mâna și să te apuci de treabă, în loc să tot 
vorbeşti despre asta. 

Ganmark începu să se retragă încet cu spatele. 
Își scoase din teacă și sabia cea scurtă, 
îndreptând-o spre Monza. În mâna dreaptă avea 
sabia lungă, cu care îl amenința pe Cosca. Ochii i 
se mișcau prudenţi de la unul la celălalt. 

— O, dar mai avem vreme! 


Fiori nu se prea simţea în apele lui. Sau poate că 
abia acum era el însuși. Sau poate că durerea îl 
transformase într-un nebun. Sau poate că ochiul 
rămas teafăr nu funcţiona cum trebuie. Sau poate 
încă mai era sub efectul plevei pe care o fumase în 
ultimele zile. Indiferent care ar fi fost motivul, era 
în iad. 


Și îi plăcea la culme. 

Sala cea lungă pulsa și licărea și unduia ca un 
iaz în adierea vântului. Razele soarelui intrau prin 
ferestre şi-l înjunghiau și-l orbeau prin mii de 
ochiuri de sticlă. Statuile străluceau, surâdeau, 
asudau, îl ovaţionau. O fi avut el acum cu un ochi 
mai puţin, dar vedea mult mai clar. Durerea îi 
alungase toate îndoielile, temerile, întrebările, 
opțiunile. Toate rahaturile alea care îl apăsaseră. 
Toate rahaturile alea nu fuseseră decât slăbiciuni 
și minciuni şi o pierdere inutilă de energie. Se 
convinsese singur că lucrurile ar fi fost mai 
complicate, când de fapt ele erau minunat, 
extraordinar de simple. Barda lui conținea toate 
răspunsurile necesare. 

Lama ei captă lumina soarelui şi formă un arc 
alb și efervescent prin aer când se împlântă în 
brațul unui om. Fluturat de postav sfâșiat. 
Scrâșnet de carne sfârtecată. Pârâit de oase 
crăpate. Zăngănit de metal. O suliță șuieră pe 
deasupra scutului lui Fiori, melodios sunet, iar el 
învârti din nou barda. Aceasta găuri platoșa unui 
alt soldat, îl aruncă într-o urnă de lângă perete. 
Urna se sparse şi omul începu să se zvârcolească 
printre cioburile de pe pardoseală. 

Lumea se întorsese pe dos, la fel ca măruntaiele 
ofițerului pe care-l spintecase mai devreme. De 
obicei lupta îl obosea. Acum parcă-i dădea și mai 
multă energie. Furia clocotea în el, se scurgea din 
el, îi aprindea pielea. Cu fiecare lovitură parcă se 


simțea mai rău, parcă se simțea mai bine- îl 
ardeau mușchii și urlă de durere și râse de durere 
și plânse, cântă și dansă și zbieră. Și lovi. 

Se apără cu scutul de o lovitură de sabie, o 
smulse din mâna celui care îl atacase, se năpusti 
asupra lui, îl luă în braţe, îl sărută pe obraz, îl linse 
pe obraz. O luă la goană răcnind și îl azvârli într-o 
statuie care se răsturnă și se lovi de alta și asta 
căzu peste alta din spatele ei și toate se sfărâmară, 
ridicând un nor gros de praf. 

Soldatul gemu dintre bucăţile de piatră, încercă 
să se răsucească pe o parte. Barda lui Fiori îi turti 
coiful cu un pocnet sec, îi îndesă marginea 
metalică până peste ochi și îi strivi nasul. 

— Mori dracului odată! 

Fiori continua să lovească coiful, zgâlțâind capul 
nefericitului. 

— Mori odată! 

Gâtul soldatului scârțâia ca un ciorap umplut cu 
pietriș. 

— Mori! 

Poc-poc-zdrang, zgomot de farfurii și oale spălate 
după cină. O statuie privea dezaprobator scena. 

— La mine te uiţi? 

Și, bang! Fiori îi sfărâmă capul cu barda. Imediat 
se pomeni călare pe alt soldat, fără să ştie cum a 
ajuns acolo. Și îl tot izbea în nas cu marginea 
scutului, până când din fața amărâtului n-a mai 
rămas decât o piftie roşie. Dar parcă auzea niște 
șoapte. Auzea niște şoapte la ureche. O voce 


dementă, croncănitoare. 

— Sunt făcută din moarte. Eu sunt Marea 
Nivelatoare. Eu sunt furtuna din Ținuturile Înalte. 

Era vocea Sângerosului Nouă, numai că se 
auzea din propriul său gâtlej. Sala era presărată 
cu oameni morți și statui sfărâmate, cu bucăţi de 
oameni morți și statui sfărâmate. 

— Tu, spuse Fiori îndreptând barda la ultimul 
soldat rămas în viaţă și care acum se retrăgea spre 
capătul sălii pline de praf. Te văd, fraiere. Nu 
scapă nimeni de mine. 

Îşi dădu seama că vorbea în nordică. Adică omul 
nu pricepea nimic din ce zice. De parcă ar mai fi 
contat. 

Oricum prinsese ideea. 


Cu ultimele picături de vlagă, Monza se forță să 
traverseze galeria. Fanda, ataca, lovea cu 
stângăcie, fără să-l slăbească nicio clipă. Ganmark 
se retrăgea - acum era la lumină, acum intra în 
umbre, iar la lumină- cu fruntea încreţită de 
concentrare, atent să pareze loviturile ei și pe cele 
ale mercenarului, care îl ataca dintre coloanele din 
dreapta. Sub tavanul boltit răsunau prelung 
respiraţiile lor grele, pașii lor alunecațţi, scrâșnetul 
metalului pe metal. 

Ignorând durerea din mână, îl atacă încă o dată, 
deposedându-l de sabia scurtă și trimițând-o într- 
un colț întunecat. Ganmark se clătină, abia 
reușind să pareze cu sabia cea lungă o nouă 


lovitură a lui Cosca. Rămase neacoperit în stânga, 
unde se afla Monza. Zâmbind, ea îşi trase braţul 
înapoi ca să dea avânt loviturii, când fereastra din 
stânga ei se sparse şi o acoperi de cioburi. Și parcă 
auzi glasul lui Fiori, urlând ceva în nordică, din 
cealaltă parte. Ganmark reuși să evite un nou atac 
al lui Cosca, strecurându-se printre două coloane, 
reușind să iasă pe gazon și retrăgându-se în 
mijlocul grădinii. 

— Te descurci să-l omori pe ticălosul ăsta? gâfâi 
Cosca. 

— Fac tot ce pot. Ia-o prin stânga. 

— Aşa fac. 

Se despărțiră şi începură să-l împingă pe 
Ganmark către statuie. Generalul părea extenuat, 
respira greu, obrajii moi i se acoperiseră cu pete 
roz şi îi luceau de transpiraţie. Monza fandă 
zâmbind, căci simțea victoria aproape. Dar 
zâmbetul i se șterse iute de pe buze când el țâșni 
brusc înaintea ei. Îi evită prima lovitură, vru să-i 
vâre sabia în gât, însă Ganmark i-o pară și o 
respinse. Se vede treaba că era mult mai puţin 
extenuat decât își închipuise, în vreme ce ea nu 
mai avea suflu. Călcă strâmb și își pierdu 
echilibrul. Ganmark se repezi și sabia lui îi crestă 
coapsa. Vru să se întoarcă, dar piciorul nu o mai 
ascultă și căzu cu un țipăt ascuţit. Se rostogoli și 
scăpă sabia Calvez dintre degetele moi. 

Cu un strigăt răgușit, Cosca țâşni pe lângă ea, 
agitând sabia ca un nebun. Ganmark se feri, apoi 


fandă și îi străpunse burta. Sabia lui Cosca se izbi 
de piciorul Războinicului și îi zbură din mână. 
Generalul își scoase lama de oţel dintre maţele lui. 
Cu un geamăt prelung, mercenarul se prăbuși în 
genunchi și apoi pe o parte. 

— Și cu asta basta! 

Ganmark se întoarse spre ea. În spatele lui se 
înălța amenințătoare sabia statuii lui Bonatine. 

— M-ai făcut să gâfâi puţin, de ce să mint. Eşti o 
femeie - sau ai fost o femeie- de o remarcabilă 
dârzenie. 

Cosca se târa peste pietre, lăsând în urma-i dâre 
de sânge. 

— Dar, pentru că nu te-ai concentrat decât 
asupra viitorului, ai pierdut din vedere ce se 
întâmplă în jur. Ai fost oarbă la natura războiului 
în care luptai, la caracterul celor din apropierea ta. 

Ganmark își scoase din nou batista ca să-și 
tamponeze fruntea udă de transpiraţie şi să 
șteargă sângele de pe tăișul sabiei. 

— Dacă ducele Orso și stăpânirea lui în Talins 
nu reprezintă decât o sabie în mâna lui Valint și 
Balk, atunci nu ai fost niciodată mai mult decât 
vârful ascuţit al acelei săbii. 

Și îi demonstră, atingând cu arătătorul vârful 
propriei săbii. 

— Mereu ai ucis, dar n-ai stat niciodată să te 
gândești de ce o faci. 

Se auzi un scârțâit ușor, iar sabia uriașă a 
Războinicului tremură aproape imperceptibil. 


— Oricum nu mai contează. Lupta ta s-a 
încheiat. 

Cu același zâmbet trist pe buze, Ganmark se opri 
la un pas de ea. 

— Mai ai ceva de spus? 

— În spatele tău, scrâșni Monza printre dinţii 
încleștaţi, privind la Războinicul care începuse să 
se încline încet. 

— Mă iei drept pro... 

O bubuitură puternică. Piciorul statuii se 
despică în două şi toată bucata aia mare de 
marmură se răsturnă. 

Ganmark tocmai ce dădea să se întoarcă atunci 
când vârful sabiei lui Stolicus i se înfipse între 
omoplațţi, îl făcu să se prăvălească în genunchi, îi 
ieși prin burtă şi se înfipse între pietre, împroșcând 
chipul Monzei cu sânge și așchii de marmură. 
Picioarele statuii se sfărâmară și doar tălpile lor 
nobile mai rămaseră pe soclu. Tot restul 
Războinicului se făcu bucăţi, care se rostogoliră 
prin grădină într-un nor alb și dens de praf de 
marmură. De la șold în sus, magnifica statuie a 
celui mai mare soldat al istoriei rămase întreagă, 
iar ochii ei priveau cu severitate la generalul lui 
Orso, străpuns de sabia ei colosală. 

Ganmark mai scoase un sunet ca de apă scursă 
printr-o copaie spartă. Apoi tuși sânge pe uniforma 
lui albă. Capul îi căzu în piept. Sabia i se rostogoli 
din mâna fără vlagă. 

O clipă nu se mai mișcă nimeni. 


— Ei, uite, croncăni apoi Cosca, asta numesc eu 
o întâmplare fericită. 

Patru morți. Au mai rămas trei. 

Monza observă pe cineva ieșind din spatele unei 
coloane. Strâmbându-se de durere, se târî până la 
locul unde îi căzuse sabia și o ridică pentru a treia 
oară, neștiind însă în care dintre mâinile ei 
schilodite o va ţine. Dar era Day, cu arbaleta 
încărcată îndreptată în jos. Prietenosul își târșâia 
picioarele în urma ei, cu satârul şi cuțitul 
atârnându-i grele în mâini. 

— L-aţi omorât? întrebă fata. 

Monza se uită la cadavrul lui Ganmak, înfipt în 
uriașa sabie din bronz. 

— L-a omorât Stolicus. 

Cosca reuşise să ajungă până la unul dintre 
cireși și se aşezase acolo, cu spatele sprijinit de el. 
Părea un om care se relaxează într-o zi de vară. Cu 
condiția să nu-i vezi mâna însângerată cu care se 
apăsa pe burtă. Monza șchiopătă până la el, îşi 
împlântă sabia Calvez în iarbă și îngenunche 
alături. 

— Lasă-mă să mă uit. 

Începu să-i descheie tunica, dar nici la al doilea 
nasture nu ajunseră degetele ei șovăielnice când el 
o apucă cu blândeţe și de mâna plină de sânge și 
de cea deformată. 

— De ani buni tot aştept să smulgi hainele de pe 
mine, dar cred că acum va trebui să te refuz 
politicos. Am terminat-o cu viaţa. 


— Tu? Niciodată! 

Mercenarul îi strânse mai tare mâinile. 

— Mi-a străpuns măruntaiele, Monza. S-a 
isprăvit. 

Privi spre poartă, de unde venea un zăngănit 
slab. Soldaţii din cealaltă parte încercau să ridice 
grilajul. 

— Iar tu vei avea curând alte probleme. Patru 
din şapte, bravo, fata mea! zâmbi el. Nu mi-aş fi 
imaginat niciodată că ai să reușeşti. 

— Patru din șapte, murmură şi Prietenosul, din 
spatele ei. 

— Păcat că Orso nu e unul dintre ei. 

— Ce să zic, ridică din sprâncene Cosca. Este un 
țel nobil, dar presupun că nu-i poți ucide chiar pe 
toți. 

Fiori intră încet în grădină şi se îndreptă spre ei. 
Nici nu se uită la cadavrul lui Ganmark când trecu 
pe lângă el. 

— A mai rămas vreunul? 

— Aici nu, răspunse Prietenosul, făcând un 
semn din cap către poartă. Dar acolo sunt câţiva. 

— Aşa zic şi eu. 

Nordicul se opri la câţiva pași. Barda care-i 
atârna în mână, scutul ciobit, chipul palid și 
bandajele de pe obraz erau toate pline de sânge. 

— Eşti teafăr? îl întrebă Monza. 

— Nu prea știu cum sunt. 

— Te întreb dacă ești rănit. 

El își duse mâna la bandaje. 


— Nu mai mult ca la început... probabil că mă 
iubește luna, cum zic muntenii. 

Se uită la umărul ei însângerat, la mâna ei 
însângerată. 

— Tu ești rănită. 

— Lecţia mea de scrimă a luat o întorsătură 
urâtă. 

— Ai nevoie să te pansez? 

Ea îi făcu un semn către poartă, de unde se 
auzea tot mai tare zgomotul soldaţilor talinezi. 

— N-avem timp. 

— Şi ce facem? 

Monza deschise gura, dar nu reuși să spună 
nimic. Chiar dacă ar mai fi fost în stare să lupte, 
ce rost ar fi avut? Nu peste mult timp, palatul va 
fi plin cu soldaţii lui Orso. Nici să se predea nu ar 
fi avut vreun rost, chiar dacă ar fi fost genul. Ar fi 
avut noroc să ajungă vii la Fontezarmo și abia 
acolo să fie ucişi. Benna o certase mereu că nu 
gândea în perspectivă și se pare că avusese 
dreptate... 

— Am o idee, zâmbi dintr-odată Day. 

Mijind ochii în soare, Monza îi urmări degetul 
care arăta spre acoperișul de deasupra grădinii. 
Acolo stătea ghemuit cineva- siluetă neagră pe 
fundalul cerului strălucitor. 

— O după-amiază minunată vă doresc! 

N-ar fi crezut niciodată că va veni clipa când se 
va bucura să audă vocea sclifosită a lui Castor 
Morveer. 


— Speram să pot admira faimoasa colecţie a 
Ducelui de Visserine, dar se pare că m-am rătăcit! 
Sunteţi amabili să-mi spuneți unde pot s-o 
găsesc? Am auzit că acolo se află și capodopera lui 
Bonatine! 

Monza întinse un deget însângerat spre statuia 
sfărâmată. 

— A mai rămas ceva din ea! 

Acum apăru și Vitari lângă meșterul de otrăvuri. 
Începu să coboare o frânghie până la ei. 

— Suntem salvaţi, mormăi Prietenosul pe același 
ton cu care ar fi putut spune „Suntem morți”. 

Monza nici nu mai avea putere să se simtă 
bucuroasă. De fapt, nici nu prea ştia dacă este 
bucuroasă. 

— Day, Fiori, urcați voi primii. 

— Fireşte. 

Tânăra îşi aruncă arbaleta și fugi la frânghie. 
Nordicul se încruntă la Monza, dar merse în urma 
fetei. 

Prietenosul se uita la Cosca. 

— Cu el ce facem? 

Bătrânul mercenar aţipise. 

— Va trebui să-l urcăm noi. Pune mâna. 

Pușcăriașul își trecu braţul în jurul mijlocului lui 
Cosca și începu să-l ridice. Mercenarul tresări și se 
trezi. 

— Au! Nu, nu, nu, nu, nu! 

Prietenosul îl puse cu mare grijă înapoi, iar 
Cosca clătină din cap şi spuse gâfâind: 


— N-am de gând să sufăr ca naiba cățărându- 
mă pe o frânghie doar ca să mor pe acoperișul ăla 
blestemat. Grădina asta-i un loc bun, iar timpul 
este potrivit. Sunt ani de când tot promit. A venit 
vremea să mă țin măcar de promisiunea asta. 

Monza se lăsă pe vine lângă el. 

— Aş prefera să mai minți o dată şi să-mi păzești 
spatele în continuare. 

— Am stat acolo... pentru că-mi place să mă uit 
la fundul tău. 

Își dezveli dinţii, tresări, scoase un geamăt 
prelung. Zgomotele de la poartă se auzeau mai 
tare. 

Prietenosul luă de pe jos sabia lui Cosca şi i-o 
întinse. 

— O să apară curând. O vrei? 

— La ce bun? Tocmai armele m-au băgat în 
buclucul ăsta. 

Vru să-și schimbe poziţia, se strâmbă și renunţă. 
Pielea lui începuse să capete luciul acela ca de 
ceară pe care îl au morții. 

Vitari și Morveer îl trăseseră pe Fiori pe acoperiș. 
Monza făcu un semn din cap către Prietenosul. 

— E rândul tău. 

Ghemuit lângă Cosca, pușcăriașul nu se mișcă. 
Îl privi pe mercenar: 

— Vrei să rămân? 

Surâzând, Cosca strânse mâna cât o lopată a 
Prietenosului în mâinile sale. 

— Nu am cuvinte să spun cât de mult mă mișcă 


această propunere. Dar nu, prietene. Este o treabă 
pe care trebuie s-o fac singur. Mai aruncă o dată 
zarurile pentru mine. 

— Sigur. 

Prietenosul se ridică în picioare și porni spre 
frânghie fără să privească în urmă. Monza se uită 
după el. O ardeau mâinile, umărul, piciorul. O 
durea tot trupul. Aruncă o privire la trupurile 
împrăștiate prin grădină. Dulce victorie. Dulce 
răzbunare. 

— Un singur serviciu îţi cer. 

Zâmbetul lui Cosca era trist, de parcă i-ar fi 
putut citi gândurile. 

— Păi, te-ai întors după mine, nu? Meriţi asta. 

— lartă-mă. 

Monza scoase un sunet straniu- pe jumătate 
geamăt, pe jumătate icnet. 

— Credeam că eu am fost cea care te-a trădat. 

— Ce mai contează? Trădarea este ceva obișnuit. 
lertarea este rară. Prefer să plec pe lumea ailaltă 
fără datorii. Cu excepţia banilor pe care îi mai am 
de înapoiat în Ospria. Și Adua. Și Dagoska. 

Făcu un gest moale din mâna năclăită de sânge. 

— Să zic mai bine că ție nu mai vreau să-ţi fiu 
dator și să încheiem aici discuţia. 

— Nicio problemă. Suntem chit. 

— Bine. Am avut o viaţă de tot căcatul. Mă bucur 
că măcar moartea o să-mi fie așa cum trebuie. 
Haide, du-te! 

O parte din ea voia să rămână cu el, să fie aici 


atunci când spărgeau poarta oamenii lui Orso, să 
se asigure că nu mai rămânea absolut nicio 
datorie. Însă partea asta nu avea o pondere prea 
mare. Nu fusese niciodată o persoană 
sentimentală. Orso trebuia să moară, dar cine îl va 
ucide dacă ea murea aici. Trase sabia Calvez din 
pământ, o vâri în teacă şi se întoarse fără să mai 
spună niciun cuvânt. Cuvintele nu folosesc în 
momente ca ăsta. Șchiopătă până la frânghie, și-o 
legă cât putu de bine în talie, apoi și-o încolăci pe 
mână. 

— Trageţi-mă! 

De pe acoperiș se vedea tot orașul. Coturile 
râului Visser şi podurile graţioase de peste el. 
Nenumăratele turnuri care împungeau cerul, dar 
mai mici decât coloanele de fum care încă se mai 
ridicau din focurile răzlețe. Day făcuse cumva rost 
de o pară și mușca fericită din ea. Buclele blonde i 
se înfoiau în adierea vântului, zeama fructului i se 
prelingea pe bărbie. 

Morveer ridică o sprânceană în fața măcelului 
din grădină. 

— Sunt ușurat să observ că, în absența mea, ai 
reușit totuși să ţii masacrul sub control strict. 

— Unele lucruri nu se schimbă niciodată, se 
răsti Monza la el. 

— Şi Cosca? întrebă Vitari. 

— Nu vine. 

Morveer schiță un zâmbet dezgustător. 

— Nu mai spune? De data asta n-a mai fost în 


stare să-și salveze pielea? Adicătelea și beţivii se 
pot schimba. 

Chiar dacă trebuia să-i fie recunoscătoare 
pentru că-i salvase, Monza simți că-i vine să-l 
înjunghie. Doar că nu mai avea nicio mână 
teafără. lar felul în care se încrunta Vitari la 
meșterul otrăvurilor, îi spunea că și ea simte la fel. 
Făcu un semn din cap, arătând spre râu. 

— Ar fi mai bine să ne destăinuim emoţiile 
revederii în barcă. Orașul e plin de trupele lui 
Orso. A venit vremea să pornim către mare. 

Monza aruncă o ultimă privire în urmă. În 
grădină era deocamdată liniște. Salier alunecase 
de lângă soclul statuii și căzuse pe spate, cu 
braţele întinse, de parcă și-ar fi întâmpinat un 
prieten vechi. Ganmark stătea în genunchi într-o 
baltă mare de sânge, străpuns de uriașa sabie din 
bronz a Războinicului. Cosca avea ochii închiși și 
mâinile pe genunchi. Pe chip încă îi mai stăruia 
umbra unui zâmbet. Flori de cireș pluteau prin aer 
și se așezau pe uniforma lui furată. 

— Of, Cosca, Cosca! murmură ea. Ce o să mă fac 
fără tine? 


V 


Puranti 


Căci mercenarii sunt dezbinati, însetati de putere, 
nedisciplinati și neloiali; sunt curajoși cu prietenii și 
laşi în fata duşmanului; n-au frică de Dumnezeu, 
nu-și tin făgăduielile făcute semenilor lor; evită 
înfrângerea evitând lupta; te jefuiesc pe timp de 
pace, întocmai cum te jefuiește dușmanul pe timp de 
război. 

Niccolò Machiavelli 


Timp de doi ani, jumătate din brigada celor O Mie 
de Săbii s-a prefăcut că s-ar lupta cu cealaltă 
jumătate. Atunci când era destul de treaz ca să 
poată lega două vorbe, Cosca se lăuda că niciodată 
în întreaga istorie oamenii nu au câștigat atât de 
mult făcând atât de puţin. Au golit toate sipetele din 
Nicante și Affoia, iar când speranțele le-au fost 
spulberate de neașteptata instaurare a păcii, au 
luat-o către nord, în căutare de noi războaie de pe 
urma cărora să profite ori de noi patroni care să 
declanșeze aceste războaie. 

Niciun alt patron nu era mai ambițios ca Orso, 
noul Mare Duce de Talins, ajuns la putere după ce 
fratele său mai mare dăduse ortul popii, în urma 
unei lovituri de copită primite de la calul lui preferat. 
Și acest nou duce era nerăbdător să semneze o 
învoială cu bine cunoscuta mercenară Monzcarro 


Murcatto. Mai ales pentru că dușmanii lui din Etrea 
il angajaseră de curând pe infamul Nicomo Cosca 
să le conducă trupele. 

Cu toate acestea, a fost extrem de dificil să-i 
aducă pe amândoi pe câmpul de luptă. Aidoma 
unor lași, care-și dau târcoale înainte de încăierare, 
au pierdut un anotimp întreg cu manevre incredibil 
de costisitoare, făcând mult rău fermierilor din 
regiune, dar abia atingându-se unul pe altul. În cele 
din urmă, au fost siliți să ajungă pe ogoarele cu 
holde de grâu de lângă satul Afieri, unde părea să 
urmeze bătălia mult așteptată. Sau ceva ce ar fi 
semănat cu ea. 

Însă în seara aceea Monza a avut parte de o vizită 
neașteptată. În cortul ei a intrat nimeni altul decât 
însuși ducele Orso. 

— Excelenţă, nu mă aşteptam... 

— Nu-i nevoie de amabilități. Știu ce intenții are 
Nicomo Cosca pentru mâine. 

Monza s-a încruntat. 

— Îmi imaginez că intenţionează să se lupte, la 
fel ca mine. 

— Nici prin cap nu-i trece, cum nu-ți trece nici ţie. 
În ultimii doi ani, v-aţi bătut joc amândoi de toţi 
patronii pe care i-ați avut. Mie nu-mi place să fiu 
bătaia de joc a cuiva. Dacă vreau, pot să văd bătălii 
aranjate la un preţ infinit mai mic. Tocmai din cauza 
asta am să te plătesc de două ori mai mult ca să te 
lupti cu el. 

Monza nu se așteptase la asta. 


— [i ești loială, ştiu. Și respect asta. Toţi trebuie 
să rămânem credincioși măcar cuiva în vieţile 
noastre. Dar Cosca reprezintă trecutul, iar eu am 
hotărât că tu ești viitorul. Iar fratele tău este de 
acord cu mine. 

Și nici la una ca asta nu se așteptase Monza. L-a 
privit lung pe Benna, care mustăcea. 

— Este mai bine așa. Tu meriti să conduci 
brigada. 

— Nu pot... ceilalți căpitani nu vor... 

— Am vorbit eu cu ei, a intervenit Benna. Mai 
puțin cu Credinciosul, dar câinele ăla bătrân se va 
da și el pe brazdă când va vedea dincotro bate 
vântul. S-au săturat toţi de Cosca și de beţiile și 
prostiile lui. Vor un contract de durată și un 
conducător de care să fie mândri. Te vor pe tine. 

Ducele de Talins îi urmărea pe amândoi cu mare 
atenţie. Monza nu-și putea permite să dea impresia 
că ar șovăi. 

— Atunci firește că accept. M-ai convins încă de 
când mi-ai promis plată dublă, a minţit ea. 

Orso i-a zâmbit. 

— Am sentimentul că noi doi ne vom aduce multe 
foloase unul altuia, doamnă general Murcatto. Voi 
aștepta cu nerăbdare vești despre victoria ta de 
mâine. 

Și plecă. 

După ce foaia cortului a căzut în urma lui, Monza 
și-a pălmuit fratele cu atâta putere, încât l-a dat de- 


a dura. 

— Ce-ai făcut, Benna? Ce-ai făcut? 

Cu mâna la buzele însângerate, băiatul şi-a 
ridicat ochii supăraţi la ea. 

— Credeam că ai să te bucuri. 

— Ba n-ai crezut deloc așa ceva! Ai crezut că ai 
să-ţi faci ție un bine. Ei, bucură-te acum, că ți l-ai 
făcut. 

Însă nu putea să nu-l ierte. Doar era fratele ei. 
Singurul care o cunoștea cu adevărat. Plus că 
Sesaria, Victus, Andiche şi majoritatea celorlalți 
căpitani fuseseră de acord. Erau sătui de Nicomo 
Cosca. Deci nu mai exista cale de întoarcere. În zorii 
zilei următoare, în timp ce se pregăteau pentru 
luptă, Monza le-a ordonat oamenilor săi să atace 
de-adevăratelea. Ce altceva ar fi putut să facă? 

La lăsarea serii, era deja în locul lui Cosca, cu un 
Benna zâmbitor alături și înconjurată de căpitanii, 
acum de două ori mai bogați, care închinau în 
cinstea primei sale victorii. Toată lumea râdea. 
Doar Monza nu. Se gândea la Cosca și la cât de mult 
o ajutase el și la cât de îndatorată îi era și la cum îl 
răsplătise. Nu avea niciun chef să sărbătorească. 

Plus că acum era căpitan-general al celor O mie 
de Săbii. Nu-și mai putea permite să râdă. 


Șase-șase 


Zarurile se opriră pe aceeași parte: şase-şase. 


În Uniune, rezultatul ăsta se cheamă „sori”, la 
fel ca soarele de pe steagul lor. În Baol, îi zic „scor 
dublu”, pentru că se plătea de două ori. În 
Gurkhul, i se spune „Profetul” sau „Împăratul”, în 
funcţie de credinţa jucătorului. În Thond, este 
„duzina de aur”. În cele O Mie de Insule, poartă 
numele de „cele douăsprezece vânturi”. La Fereală, 
i se spune „temnicerul”, pentru că temnicerul 
câștigă întotdeauna. Pe tot cuprinsul Cercului 
Lumii, oamenii sar în sus de bucurie când văd 
rezultatul ăsta, dar Prietenosului îi era totuna. 
Nu-i aducea niciun câștig. Îşi îndreptă atenţia la 
marele pod din Puranti şi la oamenii care-l 
traversau. 

Chiar dacă chipurile statuilor de pe coloanele lor 
înalte se tociseră până când din ele nu mai 
rămăseseră decât niște bile parcă ciupite de 
vărsat, chiar dacă drumul se crăpase din cauza 
anilor mulţi trecuţi peste el şi chiar dacă parapetul 
se dărâmase, cele şase arcade tot splendide și 
graţioase se înălțau, parcă pline de dispreţ față de 
abisul ameţitor de dedesubt. Uriașele maluri din 
rocă, cu o înălțime de şase metri ori șase, sfidau 
apele năvalnice. În vârstă de șase sute de ani sau 
mai mult, Podul Imperial rămăsese și acum 
singura cale peste defileul Pura în acest anotimp 
al anului. Singura cale prin care se putea ajunge 
în Ospria pe uscat. 

Oastea Marelui Duce Rogont îl traversa 
mărşăluind în ordine, cu câte șase oameni pe 


fiecare rând. Trop-trop-tropăitul cizmelor lor suna 
ca bătăile unei inimi puternice, în 
acompaniamentul zornăitului și huruitului de 
arme şi  hamuri, al strigătelor ofițerilor, 
murmurelor mulțimii de gură-cască, clocotelor 
năvalnice ale râului de sub ei. Toată dimineața 
traversase oastea lui Rogont podul: companiile, 
batalioanele, regimentele. Păduri mișcătoare de 
sulițe, metal lucios și piele cu ţinte. Chipuri 
prăfuite, chipuri murdare, chipuri hotărâte. 
Steaguri semeţe, acum atârnând blege în aerul 
nemișcat. Al şase sutelea rând trecuse de puţină 
vreme. Deja patru mii de oameni ajunseseră în 
cealaltă parte și urmau cel puţin tot atâţia. În 
rânduri de câte șase. 

— Foarte organizaţi. Mai ales când te gândești că 
se retrag. 

După Visserine, glasul lui Fiori pălise. 

Vitari pufni. 

— Retragerea este singurul lucru la care se 
pricepe Rogont. Are destulă practică în domeniul 
ăsta. 

— Dar trebuie să apreciem ironia situaţiei, 
interveni  Morveer, urmărind ușor zeflemitor 
trecerea soldaților.  Legiunile  mândre ale 
prezentului mărșăluiesc peste ultimele vestigii ale 
imperiului din trecut. Asta a fost dintotdeauna 
splendoarea armatei. Orgoliul este motiv pentru 
vărsarea de sânge. 

— Cât de profund, mârâi Murcatto, încreţind din 


buze. Ce să mai zic, călătoria alături de marele 
Morveer este nu doar plăcută, ci și educativă. 

— Sunt deopotrivă filosof şi meșter de otrăvuri. 
Dar, rogu-te, nu-ţi face griji. Onorariul pe care mi- 
l dai le acoperă pe amândouă. 

— Oare norocul nostru nu are sfârșit? veni 
răspunsul scrâșnit al lui Murcatto. 

— Da’ început când a avut? murmură Vitari. 

Acum rămăseseră șase şi fiecare era irascibil la 
culme. Părul negru al lui Murcatto ieșea de sub 
gluga trasă pe cap și nu i se vedeau decât nasul 
ascuțit, bărbia şi gura strânsă într-un rictus 
aspru. Fiori avea încă bandaje pe o jumătate de 
față, în vreme ce jumătatea cealaltă era albă ca 
varul şi din ea privea furios singurul ochi înfundat 
într-un cearcăn negru. Vitari, cocoţată pe parapet, 
cu picioarele întinse și umerii proptiţi de o coloană 
spartă, își ridicase fața în soarele cald. Morveer se 
încrunta la apa învolburată, alături de ucenica lui. 
Mai era şi Prietenosul, desigur. Şase, în total. 
Cosca murise. În pofida numelui său, Prietenosul 
îşi uita repede foștii prieteni. 

— Că tot a venit vorba despre onorariu, continuă 
cu glas monoton Morveer, ar trebui să mergem la 
cea mai apropiată bancă să facem o chitanță. Nu 
suport să am datorii nerezolvate cu patronul meu, 
oricare ar fi acela. Strică o relaţie altminteri dulce 
ca mierea. 

— Dulce... repetă Day, cu gura plină. 

Deși era imposibil să-ți dai seama dacă se referea 


la relaţie sau la felia de cozonac. 

— Îmi datorezi onorariul pentru rolul meu în 
decesul generalului Ganmark, rol secundar, însă 
esențial de vreme ce te-a împiedicat să-i 
împărtășești soarta. De asemenea, am fost nevoit 
să-mi înlocuiesc instrumentele pierdute în 
Visserine din cauza neglijenţei voastre. Mai este 
oare nevoie să-ți amintesc că, dacă mi-ai fi 
îngăduit să-i înlătur pe ţăranii ăia dubioși- așa 
cum am dorit din prima clipă- nu ar mai fi fost 
nicio... 

— Ajunge! șuieră Murcatto. Nu te plătesc ca să- 
mi aduci aminte de greşelile făcute. 

— Îmi închipui că serviciul ăsta este gratuit. 

Vitari alunecă jos de pe parapet. Day înghiți 
ultimul dumicat de cozonac și își linse degetele. Se 
pregăteau toți de drum, cu excepția Prietenosului. 
Acesta stătea nemişcat, cu ochii la apă. 

— Trebuie să plecăm, spuse Murcatto. 

— Aşa este. Eu mă întorc la Talins. 

— Ce?! 

— Sajaam a zis c-o să-mi trimită vorbă, dar nu 
a sosit nicio scrisoare. 

— Talinsul e departe. Şi e război. 

— Asta-i Styria. E mereu război. 

Se uită la el, fără să vorbească. Aproape că nici 
nu i se vedeau ochii din umbra glugii. Ceilalţi îi 
urmăreau indiferenți. Oamenilor nu le prea păsa 
dacă el pleca de lângă ei. În fond, nici lui nu-i păsa 
că-i părăsește. 


— Eşti sigur că asta vrei? îl întrebă ea. 

— Da. 

Văzuse jumătate din Styria- Westport, Sipani, 
Visserine şi mare parte a ținuturilor dintre ele - şi 
nu-i plăcuse deloc. În localul lui Sajaam se simţise 
vlăguit și speriat și visase la Fereală. Însă acum, 
zilele alea nesfârşite, mirosul drogurilor, partidele 
interminabile de cărți și prefăcătoria neîncetată, 
drumurile regulate prin mahala pentru colectarea 
datoriilor, momentele ocazionale de violență 
previzibilă şi bine definită - toate astea i se păreau 
un vis frumos. Nu îl aștepta nimic aici, unde 
fiecare zi se desfășura sub câte un alt cer. 
Murcatto aducea doar haos și el nu mai voia să 
aibă nimic de-a face cu ea. 

— Atunci ia asta, îi spuse Monza. 

— N-am venit pentru banii tăi. 

— Ia-i oricum. Sunt mult mai puţini decât 
meriţi. Dar ţi-ar ușura drumul înapoi. 

Și îi îndesă punga în palmă. 

— Să te însoţească norocul! spuse Fiori. 

Prietenosul dădu din cap. 

— Astăzi lumea e făcută doar din perechi de 
șase. 

— Atunci să te însoțească numărul șase! 

— Așa se va întâmpla, indiferent de ce vreau eu. 

Prietenosul înfășură bine zarurile în cârpa lor și 
le puse bine în buzunarul interiorul al tunicii. Şi, 
fără să mai privească înapoi, se strecură prin 
mulțimea de pe marginea podului, contra valului 


marșului de soldați, peste curgerea nesfârșită a 
apei. Își va trece timpul numărând pașii până la 
Talins. Deja făcuse trei sute şaizeci şi şase de când 
îşi luase rămas-bun și... 

— Jupâne Prietenosule! 

Se întoarse repede. Îl mâncau palmele de dorul 
cuţitului şi satârului. În pragul unei case stătea un 
bărbat, cu mâinile şi picioarele încrucișate şi cu 
chipul ascuns în umbre. 

— Ei, care erau șansele să te întâlnesc tocmai 
aici? 

Vocea i se părea foarte cunoscută. 

— De fapt, tu te pricepi mai bine decât mine la 
calcularea probabilităților, dar trebuie să fii de 
acord că este o ocazie fericită. 

— Sunt, cum nu, spuse Prietenosul, dându-și 
seama cine era omul. 

— Mă simt de parcă aș fi aruncat un șase-șase... 


Meșterul de ochi 


Se auzi un sunet de clopoțel când Fiori deschise 
uşa şi intră în atelier, cu Monza alături. Înăuntru 
era destul de întuneric. O rază prăfuită intra pe 
fereastră și cădea pe tejgheaua din marmură, pe 
rafturile de lângă perete. În spatele încăperii era 
un scaun mare, cu o pernă din piele pe spetează, 
pe care să-ţi sprijini capul. Deasupra lui atârna o 
lampă. Putea să ţi se pară că te îmbie la odihnă, 


dacă nu ai fi observat curelele pentru imobilizarea 
celui care ar fi avut curajul să se așeze acolo. Pe 
masa de alături erau ordonate mai multe 
instrumente. Cutite, ace, cleme, clești. Unelte de 
chirurg. 

L-ar fi putut lua cu fiori reci în fața acestei 
priveliști şi astfel şi-ar fi justificat numele. Însă 
acum, după ce-i fusese scos ochiul, lumea nu mai 
avea surprize neplăcute pentru el. Ba chiar îi veni 
să zâmbească, amintindu-și cât de speriat fusese 
înainte. Speriat de toate şi de nimic. Zâmbetul îi 
întinse carnea de sub bandaje. Așa că și-l şterse de 
pe buze, pentru că îl durea prea tare. 

Alarmat de sunetul clopoţelului, un bărbat 
apăru pe o ușă laterală. Micuţ, cu pielea măslinie 
și chipul trist, își freca nervos mâinile. Se temea ca 
nu cumva să fie jefuit, mai ales că armata lui Orso 
nu era prea departe. Toţi oamenii din Puranti 
păreau îngrijoraţi, speriați că îşi vor pierde toată 
agoniseala. Mai puţin Fiori. El nu mai avea nimic 
de pierdut. 

— Domnule, doamnă, vă pot ajuta cu ceva? 

— Tu ești Scopal? îl întrebă Monza. Meșterul de 
ochi? 

— Eu sunt Scopal, răspunse omul, cu o 
plecăciune sfioasă. Savant, chirurg, tămăduitor, 
specialist în toate problemele legate de vedere. 

Fiori își dezlegă nodul de la ceafă. 

— Mie îmi este de ajuns, spuse el, începând să- 
și desfășoare bandajele. Mi-am pierdut un ochi. 


Doctorul se învioră brusc. 

— O, nu spune că ți l-ai pierdut, prietene! 
exclamă el apropiindu-se de fereastră. Nu spune 
asta până nu apuc eu să evaluez situaţia. Ai fi 
surprins să afli cât de multe se mai pot face! Știința 
avansează în salturi zilnic! 

— Ai, nu mă-nnebuni! Da’ sprintenă mai e! 

Scopal scoase un chicotit șovăielnic. 

— Da... extrem de agilă. Am redat parțial 
vederea unora care se credeau orbi pentru 
totdeauna. Au zis că sunt vrăjitor! Imaginaţi-vă, 
numai! Au zis... că... 

Fiori desprinse şi ultimul pansament. Aerul îi 
răcori pielea fierbinte. Se apropie de Scopal și își 
întoarse obrazul stâng spre el. 

— Ei? Ce crezi? Poate știința ta să facă un salt 
atât de mare? 

Individul dădu politicos din cap. 

— Scuzele mele, dar am omis să vă spun că am 
făcut descoperiri și în sfera înlocuirii ochilor. Nu 
vă temeţi! 

Fiori mai făcu un pas spre el. 

— i se pare că m-aș teme de ceva? 

— Nu, firește că nu, nici vorbă... Am vrut doar 
să zic... se bâlbâi Scopal, apoi își drese glasul și 
continuă: Protezele mele oculare sunt... 

— Ce naiba zici acolo? 

— Înseamnă ochi falși, îi explică Monza. 

— Vai, nu! Înseamnă cu mult mai mult. 

Și Scopal deschise o casetă din lemn. Înăuntru 


stăteau aliniate şase bile metalice, cu sclipiri de 
argint. 

— O sferă perfectă, construită din cel mai bun 
oțel din Midderland, este introdusă în orbită, unde 
sperăm că va rămâne pentru totdeauna. 

Trase de o sfoară și cobori din tavan un panou 
rotund, pe care îl împinse spre ei. Era plin cu ochi. 
Albaștri, verzi, căprui. Aveau culoarea ochilor 
adevărați, scânteierea ochilor adevăraţi. Ba chiar 
în albul lor se vedeau și niște firișoare roșii. Cu 
toate acestea, semănau cu ochii adevăraţi la fel 
cum seamănă cu ei ouăle fierte. 

Cu nespusă trufie, Scopal întinse mâna spre 
invențiile lui. 

— O bucată curbată de smalţ, vopsită cu multă 
grijă ca să fie identică cu celălalt ochi, va fi 
introdusă între bila din metal şi pleoapă. Din 
păcate, smalțul se uzează în timp și trebuie 
înlocuit periodic. Dar, crede-mă, rezultatul este 
de-a dreptul extraordinar. 

Ochii falși se holbau la Fiori. Nu aveau pleoape 
din care să clipească. 

— Seamănă cu niște ochi de morți. 

O pauză stânjenitoare, apoi Scopal continuă: 

— E normal să arate aşa când sunt lipiți de o 
placă. Însă atunci când vor fi montați cum se 
cuvine pe un chip viu... 

— Deşi eu zic că-i bine. Morţii nu mai mint, nu? 
Că ne-am săturat de atâtea minciuni. 

Fiori se duse în fundul atelierului, se aşeză pe 


scaun, se întinse și își încrucișă picioarele. 

— Zic să te apuci de treabă. 

— Chiar acum? 

— De ce nu? 

— Durează o oră sau două ca să ajustez bila de 
oțel. Prepararea smalțului durează cel puţin două 
săptămâni... 

Monza aruncă niște monede de argint pe tejghea 
și acestea se rostogoliră zornăind sub ochii lacomi 
ai lui Scopal, care plecă umil capul, murmurând: 

— Voi ajusta cea mai potrivită bilă pe care o am 
și smalţul va fi gata până mâine-seară. 

Aprinse lampa. Lumina ei era atât de puternică, 
încât Fiori se văzu nevoit să-și acopere ochiul cel 
bun cu o mână. 

— Va fi nevoie să fac câteva incizii. 

— Câteva ce? 

— Tăieturi, traduse Monza. 

— Mi se pare normal. Tot ce-i bun în viața asta 
are legătură cu un cuţit. 

Scopal începu să caute ceva printre 
instrumentele de pe masă. 

— Apoi le voi coase, voi îndepărta carnea 
inutilă... 

— Adică vei îndepărta putregaiul? Perfect de 
acord. Chiar vreau s-o iau de la capăt. 

— Aş putea să-ți sugerez o pipă? 

— La dracu”, sigur că da! șopti fără să-și dea 
seama Monza. 

— Chiar te rog, spuse Fiori. M-am cam săturat 


de atâta durere. 

Creatorul de ochi făcu o plecăciune şi se grăbi să 
umple pipa. 

— Mi-aduc aminte când ţi-ai tăiat părul, zise 
Monza. Erai agitat ca un mielușel la primul tuns. 

— Ha! Așa e. 

— Și uită-te la tine acum. Abia aștepți să-ţi ia 
măsurile pentru un ochi nou. 

— Un înțelept m-a sfătuit odată să fiu realist. 
Tare ciudat cât de repede ne schimbăm atunci 
când trebuie, nu crezi? 

Monza se încruntă la el. 

— Nu te schimba prea mult. Trebuie să plec. 

— Nu te ţin balamalele să asiști la treaba asta? 

— Trebuie să reînnod o legătură mai veche. 

— Prieten? 

— Dușman. 

Fiori rânji. 

— Cu atât mai drag. Vezi doar să nu te omoare, 
bine? 

Se așeză mai confortabil în scaun, fixându-și 
cureaua peste frunte. 

— Că încă mai avem multe de făcut. 

Închise ochiul. Lumina lămpii reflectată în 
căptușeala pleoapei era trandafirie. 


Prinţul Prudenţei 


Marele Duce Rogont își stabilise cartierul general 


în Baia Imperială. Aceasta era una dintre cele mai 
impunătoare clădiri din Puranti, eclipsând piaţa 
de la capătul dinspre est al vechiului pod. Dar, la 
fel ca restul orașului, și ea văzuse vremuri mai 
bune. Cu mulţi ani în urmă își pierduse jumătate 
din fronton și două dintre cele şase coloane uriașe, 
pietrele fiind atunci furate pentru încropirea 
zidurilor unor clădiri mai mici și mai meschine. 
Creștea iarba printre cărămizile murdare şi 
acoperite cu iederă uscată. Probabil că igiena 
corporală era la loc de cinste în vremea când Baia 
Imperială fusese construită- însă asta se 
întâmplase demult, înainte ca styrienii să înceapă 
să se omoare între ei. Fericite timpuri când cea 
mai mare grijă a oamenilor era să păstreze apa 
caldă. Clădirea aceasta spunea povești despre 
gloria unei epoci de mult apuse, clădirea aceasta 
deplângea îndelungatul declin al Styriei. 

De parcă pe Monza ar fi interesat-o așa ceva. 

Avea alte griji. Așteptă să se facă o breșă între 
două companii ale armatei în retragere a lui 
Rogont, îşi îndreptă spatele şi traversă piaţa. Urcă 
treptele crăpate de vreme ale Băii Imperiale, 
încercând să meargă la fel de ţanțoșă ca odinioară, 
cu toate că osul șoldului i se mișca în articulaţii, 
trimițându-i valuri de durere ascuţită până în 
fund. Îşi dădu jos gluga şi îl fixă cu privirea pe 
străjerul din față, un veteran cărunt, mare cât o 
ușă și cu o cicatrice pe obrazul palid. 

— Trebuie să vorbesc cu Ducele Rogont, spuse 


ea. 

— Desigur. 

— Sunt Mon... ce-ai zis? 

Se așteptase să i se ceară explicaţii. Ba chiar să 
fie luată în râs. Poate să fie spânzurată de una 
dintre coloane. În niciun caz să fie invitată 
înăuntru. 

— Eşti doamna General  Murcatto, spuse 
individul, cu un zvâcnet din buze care putea fi 
confundat cu un zâmbet. Și ești așteptată. Dar 
trebuie să-mi predai sabia. 

Încruntându-se, Monza făcu ce i se ceruse. Îi 
plăcea mai puţin povestea asta decât dacă ar fi fost 
azvârlită în stradă. 

În sala de marmură dinăuntru era un bazin 
mare, înconjurat de o colonadă. Apa întunecată 
mirosea puternic a putregai. Vechiul ei dușman, 
Marele Duce Rogont, în uniformă cenușie și cu 
buzele făcute pungă, studia gânditor harta întinsă 
pe o masă pliantă. În jurul lui se înghesuiau vreo 
doisprezece ofițeri. Doi dintre ei ridicară ochii și o 
văzură cum ocolea bazinul fetid, îndreptându-se 
către el. 

— A venit, șopti unul strâmbând din buze. 

— Mur... cat... to, spuse celălalt, cu atâta scârbă 
de parcă numele ei ar fi fost sinonim cu veninul. 

Și poate că pentru ei chiar aşa era. În ultimii ani 
Monza își bătuse joc de oamenii ăștia. lar cu cât 
este un bărbat mai batjocorit, cu atât își dorește 
mai mult să lase impresia că el ar fi stăpân pe 


situație. Totuși, generalul cu armata cea mai mică 
trebuie să se afle permanent în ofensivă, a scris 
Stolicus. Așa că se apropie de ei fără să se 
grăbească, cu degetul mare de la mâna stângă 
agăţat nonșalant la centură, de parcă baia asta i- 
ar fi aparţinut și ar fi avut în spate un milion de 
soldați. 

— Măi, măi, ia uite-l pe Prinţul Prudenţei, ducele 
Rogont! Ce bine îmi pare să te văd, Precauţiunea 
Ta! [Și ce făloși camarazi ţi-ai strâns lângă tine! 
Zici că nici n-au petrecut ultimii șapte ani dând bir 
cu fugiţii din fața inamicului. Bine măcar că azi 
staţi potoliți. 

Făcu o pauză ca să-i lase să priceapă unde bate. 

— A, ba nu. Vă retrageţi și azi. 

Vorbele ei făcură câteva bărbii să se ridice 
semeţe, câteva nări să se umfle de furie. Ducele 
Rogont nu se grăbi să-și ia ochii negri de la hartă 
ca să se uite la ea. Părea puţin cam obosit, dar la 
fel de enervant de chipeș și relaxat. 

— Ce plăcere, doamnă general Murcatto! Păcat 
că nu ne-am întâlnit după vreo bătălie, de preferat 
cu tine în calitate de prizonier, cu moralul la 
pământ. Dar, ce să-i faci? Victoriile mele au fost 
cam puţine. 

— Rare ca zăpada pe timp de vară. 

— Pe când tu te-ai acoperit de glorie. Mă simt 
fără apărare în fața strălucirii tale. 

Aruncă o privire spre capătul sălii și o întrebă: 

— Dar pe unde mai sunt acum atotbiruitoarele 


tale Săbii? 

Monza îşi supse dinții. 

— Credinciosul Carpi mi-a luat cu împrumut 
brigada. 

— Fără să te anunţe? Ce... lipsă de politeţe! Mă 
tem că tu ești mai mult soldat și mai puţin 
politician. Din păcate, eu sunt exact invers. 
Cuvintele pot avea mai multă putere decât săbiile, 
cum a zis Juvens, însă am aflat pe pielea mea că 
sunt momente când tăișul metalului nu poate fi 
înlocuit cu nimic. 

— Trăim Anii de Sânge. 

— Foarte adevărat. Suntem cu toţii prizonieri ai 
împrejurărilor, iar împrejurările nu mi-au dat de 
ales nici de această dată, obligându-mă să apelez 
la dureroasa retragere. Nobilul Lirozio, duce de 
Puranti şi stăpân al acestei splendide băi, s-a 
dovedit un aliat incredibil de loial și războinic 
atunci când oștile ducelui Orso se aflau la 
depărtare de multe leghe, de cealaltă parte a 
zidurilor înalte ale Musseliei. Să-l fi auzit cum 
scrâşnea din dinți. Să-l fi văzut cum abia aștepta 
să-și scoată sabia din teacă și să verse sângele 
fierbinte al dușmanului. 

— Bărbaţilor le place să vorbească despre 
bătălii, spuse Monza plimbându-și privirea peste 
chipurile ursuze ale consilierilor lui Rogont. Unora 
le place și să se îmbrace de luptă. Dar cu totul 
altceva este să ajungă să-și păteze uniformele cu 
sânge. 


Vreo două capete zvâcniră jignite. Rogont se 
mulțumi să surâdă. 

— Cu multă tristeţe am înţeles și eu asta. Acum, 
datorită ţie, zidurile înalte ale Musseliei au fost 
sparte. Tot datorită ţie a căzut Borletta. Și 
Visserine a ars. Oastea Talinsului, ajutată cu 
multă pricepere de foștii tăi camarazi din brigada 
celor O Mie de Săbii, jefuiește ţinutul până la 
ultimul capăt de aţă. Și asta chiar la câţiva pași de 
Lirozio. Însă curajosului duce i-a cam pierit 
entuziasmul pentru sunetul de goarne și tobe. 
Bărbaţii puternici sunt la fel de nestatornici ca apa 
curgătoare. Ar fi trebuit să-mi aleg niște aliați mai 
slabi. 

— Cam târziu pentru asta. 

Ducele își umflă obrajii. 

— Prea târziu, prea târziu. Ăsta îmi va fi epitaful. 
Am întârziat două zile la Pinii Dulci și Salier n-a 
mai avut răbdare să mă aștepte, așa că a fost 
învins. Şi așa a rămas Caprile descoperit în fața 
bine-cunoscutei tale mânii. 

Varianta asta a evenimentelor era o fantezie, dar 
Monza nu spuse deocamdată nimic. 

— La Musselia am ajuns cu întreaga-mi oaste, 
pregătit să-i apăr zidurile. Doar ca să aflu că tu 
cuceriseși cetatea doar cu o zi în urmă, o jefuiseșşi 
și acum o apărai tu de mine. 

Altă încălcare a adevărului, dar Monza păstră 
tăcerea. 

— Apoi, la Malul Înalt, am fost reţinut de 


răposatul general Ganmark, în vreme ce la fel de 
răposatul duce Salier, hotărât să nu se mai lase 
păcălit încă o dată, a fost din nou păcălit de tine și 
oștenii i s-au risipit ca pleava-n vânt. Şi Borletta... 

Rogont scoase limba printre dinţi, întinse 
degetul mare în jos şi scoase un sunet ca de 
bășină. 

— Şi bravul Duce Cantain... 

Își trecu cu degetul de-a curmezișul gâtului şi 
scoase un alt sunet la fel de plăcut ca primul. 

— Prea târziu, prea târziu. Spune-mi, doamnă 
general Murcatto, cum se face că ajungi mereu 
prima pe câmpul de luptă? 

— Mă scol devreme, îmi fac nevoile înainte de a 
se crăpa de ziuă, verific dacă mă îndrept în direcția 
bună şi nu las nimic să mă oprească. Plus că 
efectiv îmi dau silința să ajung unde trebuie. 

— Și ce vrei să zici cu asta? se îmbăţoșă de lângă 
Rogont un tânăr cu mutră încă și mai acră decât 
a celorlalți. 

— Ce vrei să zici? îl imită ea ca un papagal și 
holbându-se la el ca o nebună. 

Apoi i se adresă ducelui: 

— Vreau să zic că ai fi ajuns la vreme la Malul 
Înalt, dar ai preferat să te codeşti, ştiind bine că 
umflatul ăla de Salier o să facă în pantaloni și o 
să-și piardă mare parte din oaste, indiferent dacă 
era învingător sau învins. A fost înfrânt și s-a făcut 
de râs, în vreme ce tu ai fost considerat un mare 
strateg, așa cum speraseși. 


Venise rândul lui Rogont să tacă. 

— Câteva luni după asta, ai fi putut ajunge la 
timp la asediul de la Musselia, dar ţi-a convenit să 
întârzii, oferindu-mi astfel ocazia să le dau o lecţie 
musselienilor ăia cu nasurile pe sus, exact așa 
cum voiai tu. Şi anume să se ploconească înaintea 
Excelenței Tale prudente. 

Sala parcă încremenise, iar Monza continuă, pe 
un ton strident: 

— Când ţi-ai dat seama că nu mai ai timp? Că ai 
tergiversat atât de mult încât ai slăbit forța și așa 
destul de slabă a aliaţilor tăi și l-ai ajutat pe Orso 
să devină și mai puternic? Nu mă îndoiesc că ţi-ai 
fi dorit ca măcar la Malul Înalt să ajungi la vreme, 
doar că te-a împiedicat Ganmark. Cât despre 
încercările tale de a face pe aliatul cel bun, era 
deja... 

Se aplecă spre el şi îi şopti: 

— Prea târziu. Singura politică de care ai fost 
interesat vreodată a fost cea care te ajuta să fii 
considerat cel mai puternic aliat atunci când Liga 
celor Opt ieșea victorioasă, ca să te umpli de fală. 
Plan măreț, bine pus în practică. Numai că Orso a 
avut câștig de cauză, iar Liga celor Opt... 

Scoase și ea un sunet ca de bășină spre toată 
floarea masculinităţii strânsă acolo. 

— Asta-i părerea mea despre întârzierile voastre, 
cretinilor! 

Cel mai tânăr din adunătura aia încleștă pumnii. 

— Nu vreau să mai ascult niciun cuvânt din... 


diavoliță ce ești! Tata a murit la Pinii Dulci! 

Se părea că toată lumea avea câte ceva de 
răzbunat, numai că Monza era mult prea rănită ca 
să-i mai pese de durerile altora. 

— Mulţumesc, îi spuse ea tânărului. 

— Ce? 

— De vreme ce pot presupune că tatăl tău s-a 
numărat printre dușmanii mei, a căror moarte este 
tocmai scopul unei bătălii, consider moartea lui 
drept un compliment. N-ar trebui să explic toate 
astea unui soldat. 

Obrajii puștiului se acoperiră cu pete albe și 
rozalii. 

— Dacă ai fi bărbat, te-aș ucide pe loc. 

— Vrei să zici dacă tu ai fi bărbat. Însă, pentru 
că ţi-am luat tatăl, mi se pare corect să-ţi dau ceva 
în schimb. 

Își răsuci limba şi-i aruncă o flegmă între ochi. 

Tânărul se repezi la ea cu mişcări 
neîndemânatice şi cu mâinile întinse, exact așa 
cum bănuise. Îl apucă de marginile platoşei aurite, 
se folosi de greutatea lui ca să-l învârtească, apoi 
îi agăţă piciorul cu cizma ei. Îi smulse sabia din 
teacă atunci când amărâtul se împletici pe lângă 
ea, îndoit de şale, pe jumătate alergând și pe 
jumătate prăvălindu-se. Chiţăi disperat când căzu 
în bazin, ridicând o fântână arteziană de stropi de 
apă împuțită. Monza se întoarse cu fața la ceilalți. 
Avea în mână sabia tânărului. 

Rogont își dădu ochii peste cap. 


— Of, pentru numele... 

Oamenii lui se înghesuiră care mai de care să 
ajungă în față, bâjbâind după săbii, înjurând, 
dărâmând masa cu harta în graba lor de a pune 
mâna pe Monza. 

— Fără arme, vă rog, domnilor, fără arme! 

Tânărul ieşise la suprafața apei- sau, cel puţin, 
se chinuia să iasă, dând bezmetic din mâini, tras 
la fund de greutatea armurii lui ornamentale. Doi 
dintre ofițerii lui Randal se grăbiră să-l tragă afară 
din bazin, în timp ce ceilalți se buluciră spre 
Monza, înghiontindu-se și îmbrâncindu-se, fiecare 
dornic să fie acela care o va străpunge primul cu 
sabia. 

— Oare nu vă retrăgeaţi? şuieră ea, retrăgându- 
se printre coloane. 

Cel din față fandă spre ea. 

— Mori, nenorocito! 

— Destul! răcni Rogont. Destul! Destul! 

Oamenii se uitară urât la el, ca niște copii 
obraznici, chemaţi la ordine de învăţător. 

— Vă rog din suflet, fără săbii în sala de baie! 
Oare dezonoarea mea nu mai are sfârșit? 

Oftă prelung și făcu un semn din mână. 

— Lăsaţi-ne singuri! Plecaţi toți de-aici! 

Mustaţa unui ofițer se zburli de oroare. 

— Dar, Excelenţă... cum să te lăsăm singur cu... 
cu creatura asta odioasă? 

— Fiți pe pace, n-am să păţțesc nimic. Știu să 
înot. Acum ieşiţi, până nu se accidentează vreunul 


dintre voi. Uş! Valea! 

Cu părere de rău, tinereii își puseră săbiile în 
teacă şi ieșiră bodogănind din sală. Plecă și 
înotătorul, furios, cu apa picurând din armură. 
Monza rânji și-i azvârli sabia aurită în bazin. 
Victorie deloc impresionantă, sigur că da, însă în 
ultimul timp trebuia să se mulțumească cu orice 
realizare, fie ea cât de mică. 

Rogont aşteptă în tăcere până ieși din sală și 
ultimul ofițer, apoi oftă din rărunchi. 

— Mi-ai zis că o să vină, Ishri. 

— Bine că nu mă plictisesc să am mereu 
dreptate. 

Monza tresări puternic. O femeie cu pielea 
tuciurie stătea întinsă pe pervazul unei ferestre 
înalte, cam la trei metri deasupra capului lui 
Rogont. Îşi încrucișase picioarele şi le ţinea întinse 
pe perete. Capul și un braț îi atârnau peste 
marginea pervazului îngust. 

— Că mi se întâmplă adesea. 

Alunecă pe spate, se răsuci în ultima clipă și 
ateriză ușor în patru labe, cu agilitate de lăcustă. 
Monza nu-și dădea seama cum de nu o observase 
de la bun început. 

— Ce ești? Vreo acrobată? 

— Vai mie, departe de așa ceva! Eu sunt Vântul 
din Răsărit. Mă poți considera unul dintre 
numeroasele degete ale dreptei lui Dumnezeu. 

— Probabil ești preoteasă, că prea multe 
tâmpenii spui. 


— Vai, n-aş putea să fiu așa de seacă și prăfuită 
ca preotesele, spuse femeia, dând ochii peste cap. 
În felul meu, sunt o credincioasă pătimașă, dar, 
slavă Domnului, doar bărbaţilor le este permis să 
poarte straie preoțești. 

Monza se încruntă. 

— Eşti o agentă a Împăratului din Gurkhul. 

— Denumirea asta de „agent” sună atât de... 
urât. Împărat, Profet, Biserică, Stat. Aş zice că 
sunt o umilă reprezentantă a Puterilor Sudului. 

— Ce le pasă lor de Styria? 

— Este câmpul lor de bătălie, răspunse femeia, 
zâmbind. Poate că acum Gurkhul și Uniunea au 
făcut pace, dar... 

— Lupta continuă. 

— Mereu. Aliaţii lui Orso sunt dușmanii noștri. 
Consider că avem un scop comun. 

— Distrugerea Marelui Duce Orso de Talins, 
murmură Rogont. Rogu-te, Doamne, ajută-ne! 

Monza strâmbă din buze către el. 

— Îh! Ce faci, Rogont, ai ajuns să te rogi la 
Dumnezeu? 

— La oricine mă aude, ba chiar cu multă 
înfocare. 

Femeia gurkiană se ridică în picioare și se 
întinse - din vârful picioarelor până la degetele 
lungi de la mâini. 

— Și tu, Murcatto? Eşti tu cumva răspunsul la 
rugăciunile disperate ale acestui biet om? 

— Poate că sunt. 


— Poate că și el este răspunsul la rugăciunile 
tale? 

— Cei mari și puternici m-au dezamăgit adesea, 
dar încă mai sper. 

— N-ai fi tu prima persoană dezamăgită de mine, 
spuse Rogont făcând un semn din cap spre harta 
de pe jos. Mi se spune Contele Precauţiei. Ducele 
Tergiversărilor. Prințul Prudenţei. Și totuși vrei să- 
ți fiu aliat? 

— Uită-te bine la mine, Rogont! Sunt la fel de 
disperată ca tine. „Marile furtuni”, a zis Farans, 
„aruncă pe ţărmuri parteneri neobișnuiţi”. 

— Înţelept om! În cazul acesta, cu ce te pot ajuta, 
neobişnuita mea parteneră? Și, mai important, 
cum mă poți ajuta tu pe mine? 

— Vreau să-l ucid pe Credinciosul Carpi. 

— La ce ne-ar păsa nouă de moartea 
trădătorului Carpi? 

Ishri se apropia de ei cu capul lăsat leneș pe un 
umăr, dar puţin cam prea mult ca să fie o poziţie 
confortabilă. 

— Nu mai există și alți căpitani printre cele O 
Mie de Săbii? Sesaria? Victus? Andiche? 

Ochii femeii erau negri ca smoala și la fel de goi 
și morți ca smalțul vopsit al lui Scopal. 

— Oare nu unul dintre infamii ăștia îți va lua 
locul, abia așteptând să ciugulească din hoitul 
Styriei? 

Rogont se bosumflă. 

— Uite cum va continua dansul meu plictisitor, 


acum cu un nou partener. N-am câștigat decât o 
păsuire extrem de scurtă. 

— Ăstora trei le pasă mai mult de buzunarele lor 
decât de Orso. Suma corectă i-a convins extrem de 
ușor să-l trădeze pe Cosca în favoarea mea și pe 
mine în favoarea Credinciosului. Dacă scap de 
Credinciosul și am suma corectă, îi voi putea face 
să se întoarcă la mine și să iasă din slujba lui Orso, 
ca să între în slujba ta. 

Se lăsă o tăcere apăsătoare. Ishri ridică din 
sprâncenele negre şi subțiri. Rogont își dădu 
gânditor capul pe spate. Apoi cei doi schimbară o 
privire languroasă. 

— Asta ar contribui mult la echilibrarea 
șanselor. 

— Eşti convinsă că vei putea să-i cumperi? o 
întrebă gurkiana. 

— Da, minți Monza fără să clipească. Nu-mi 
asum niciodată riscuri inutile. 

Minciună și mai mare, spusă cu şi mai mare 
siguranță. Nu exista nimic sigur în privința celor 
O mie de Săbii şi cu atât mai puţin în privința 
trădătorilor care le comandau. Dar poate că va 
avea o șansă dacă va reuși să-l ucidă pe 
Credinciosul. Deocamdată trebuia să-l convingă 
pe Rogont să o ajute și după aia mai vedeau ei. 

— Care ar fi prețul? 

— Ca să se întoarcă împotriva taberei 
învingătoare? Sunt sigură că ar cere mai mult 
decât îmi permit eu să le dau. 


Chiar dacă restul aurului lui Hermon i-ar fi fost 
la îndemână, nu îngropat la treizeci de metri de 
hambarul distrus al tatălui ei. 

— Dar tu, ducele de Ospria... 

Rogont scoase un hohot trist de râs. 

— O, da, vorbeşti despre punga fără fund a 
Ospriei. Sunt înglodat în datorii până peste cap. Și 
curul mi l-aş vinde dacă aș ști că pot căpăta mai 
mult de câteva parale amărâte pe el. Nu, mă tem 
că n-ai să poți obține bani de la mine. 

— Dar de la Puterile Sudului? întrebă Monza. 
Am auzit că munţii din Gurkhul sunt făcuţi din 
aur. 

Ishri începu să se învârtească în jurul unei 
coloane. 

— Ba sunt din piatră, așa cum sunt toți munții. 
Deşi s-ar putea să ascundă mult aur în 
măruntaiele lor. Totul este să ştii unde să sapi. 
Cum intenţionezi să-l omori pe Credinciosul? 

— Lirozio se va preda armatei lui Orso imediat 
ce o va vedea. 

— Fără doar şi poate, zise Rogont. E specialist la 
capitulări, așa cum eu sunt expert în retrageri. 

— Cele O mie de Săbii vor înainta spre sud, către 
Ospria, jefuind totul în drumul lor. Armata 
talineză va merge în urma lor. 

— Stiu şi eu asta. N-am nevoie de vreun geniu 
militar. 

— Voi aștepta undeva pe drum și îl voi atrage pe 
Carpi într-o cursă. Nu am nevoie decât de vreo 


patruzeci de oameni. Nu riscați nimic niciunul 
dintre voi. 

Rogont își drese glasul. 

— Păi, dacă tu reușești să-l scoţi din vizuină pe 
nenorocitul ăla, atunci şi eu îți pot da câţiva 
oameni ca să te ajute să-i faci felul. 

Ishri se uita la Monza exact cum Monza s-ar fi 
uitat la o furnică. 

— Și, odată ce vei scăpa de el, îţi voi face eu rost 
de bani dacă vei putea să cumperi cele O Mie de 
Săbii. 

Dacă, dacă, dacă. Oricum mult mai mult decât 
sperase Monza. La fel de bine ar fi putut să iasă 
din Baia Imperială cu picioarele înainte. 

— Atunci e ca şi făcut. Iată la ce sunt buni 
partenerii neobișnuiţi! 

— Chiar așa. Te-a binecuvântat Dumnezeu, 
spuse Ishri, căscând cu poftă. Ai venit în căutarea 
unui prieten și pleci cu doi. 

— Norocoasă mai sunt! zise Monza, știind că 
pleacă la fel cum a venit. 

Porni spre ușă, ascultând scârțâitul tălpilor ei pe 
dalele tocite din marmură și sperând să nu o 
apuce tremuratul până nu va apuca să iasă din 
Baia Imperială. 

— Încă ceva, Murcatto! 

Se întoarse. Rogont era acum singur, lângă 
hărţile lui. Ishri dispăruse la fel de brusc cum 
apăruse. 

— Nu ai o poziție de forță acum, așa că ești 


obligată să faci pe puternica. Îmi dau seama. Eşti 
așa cum ești, îndrăzneala ta depăşeşte orice 
imaginație. Nici nu mi-ar conveni altfel. Dar și eu 
sunt aşa cum sunt. Așa că, pe viitor, puțin mai 
mult respect va face să funcţioneze ca uns 
mariajul între disperările noastre reciproce. 

Monza făcu o reverență exagerată. 

— Desăvârşirea Ta, eu nu sunt doar slabă, ci și 
măcinată de regrete. 

Rogont clătină încet din cap. 

— Ar fi trebuit să bage sabia în tine ofițerașul ăla 
al meu. 

— Tu așa ai fi făcut? 

— O, vai de mine, nici vorbă! spuse el cu ochii la 
hărți. Eu te-aș fi rugat să mă mai scuipi o dată. 


Nici bogat, nici sărac 


Shenkt fredona în barbă în timp ce traversa fără 
pic de zgomot coridorul sărăcăcios. Niciodată nu 
reușea să-și amintească cu exactitate întreaga 
melodie. Îl obseda doar un fragment dintr-un 
cântecel pe care i-l cânta sora lui când era mic. 
Parcă și acum vedea cum îi strălucea lumina în 
păr când stătea cu spatele la fereastră și cu chipul 
în umbre. Asta fusese cu foarte mult timp în urmă. 
Și amintirile se decoloraseră, ca vopselurile ieftine 
la soare. Unde mai pui că el nici nu prea avea voce. 
Dar măcar putea să fredoneze cât de cât, 


imaginându-șşi vocea surorii lui cântând împreună 
cu el. lar asta îi aducea oarece alinare. 

Puse bine cuțitul. Şi pasărea cioplită, acum 
aproape terminată - deși ciocul îi cam dădea de 
furcă şi nu voia să-l strice grăbindu-se. Răbdare. 
Calitate esenţială și pentru un cioplitor în lemn, și 
pentru un asasin. Se opri în fața ușii. Lemn de pin 
moale și deschis la culoare, plin de noduri, prost 
îmbinat. Printr-o crăpătură se vedea lumina. 
Uneori îşi dorea ca meseria lui să-l ducă și în locuri 
mai arătoase. Ridică piciorul și lovi. O singură 
dată. 

Opt perechi de mâini săriră la arme în momentul 
în care ușa se făcu țăndări. Opt chipuri crunte se 
întoarseră spre el- șapte bărbaţi și o femeie. 
Shenkt îi recunoscu pe cei mai mulți. Stătuseră în 
genunchi în sala tronului lui Orso. Asasini, trimiși 
după ucigașii prințului Ario. Tovarăși de 
vânătoare, ca să zicem așa. Dacă se poate spune 
că muștele verzi de pe un stârv sunt tovarășe cu 
leul care omorâse animalul. În niciun caz nu se 
așteptase ca unii de teapa ăstora să i-o ia înainte, 
dar de multă vreme nu-l mai surprindeau 
întorsăturile vieţii. Mai ales când viața lui se 
contorsiona ca un șarpe în chinurile morții. 

— Am picat prost? întrebă el. 

— Ele. 

— Ăla care n-a vrut să se puie în genunchi. 

— Shenkt. 

Numele îi fusese rostit de bărbatul care-i blocase 


drumul în sala tronului lui Orso. Cel pe care îl 
sfătuise să se roage. Shenkt spera că-i ascultase 
sfatul, deși nu prea credea. Doi dintre cei opt îl 
recunoscură şi se calmară, vârându-și la loc în 
teacă săbiile pe jumătate trase. Se vede treaba că- 
l considerau unul de-ai lor. 

— Măi, măi, ce să vezi? 

Șeful părea să fie un bărbat cu obrajii mâncaţi 
de vărsat şi cu părul lung şi negru. Întinse mâna 
și cu un deget împinse ușor în jos arcul femeii. 

— Pe mine mă cheamă Malt. Ai venit la fix ca să 
ne ajuţi să-i prindem. 

— Să-i prindem? 

— Pe ăia pe care ne-a plătit să-i găsim Excelenţa 
Sa, ducele Orso, pe cine altcineva? Sunt în tripoul 
ăla de colo. 

— Toţi? 

— Seful, cel puţin. 

— Şi de unde ştii că-i el? 

— E o „ea”. Pello ştie cel mai bine, nu-i așa, Pello? 

Pello avea o mustață zburlită și o expresie de 
disperare nădușită. 

— Murcatto. Aia care a condus oastea lui Orso 
la Pinii Dulci. Acu’ mai puţin de-o lună a fost în 
Visserine. Am luat-o prizonier. Chiar eu am 
interogat-o. Atunci a rămas nordicul chior de un 
ochi. 

Aha, adică nordicul pe numele lui Fiori, despre 
care îi spusese Sajaam. 

— În palatul lui Salier. După câteva zile tot acolo 


l-a omorât și pe Ganmark, generalul lui Orso. 

— Serpoaica din Talins în persoană, zise Malt cu 
mândrie. Încă trăiește. Ce părere ai? 

— Sunt mut de uimire. 

Shenkt se apropie încet de fereastră și se uită la 
stabilimentul de peste drum. Un loc cam 
sărăcăcios pentru un general faimos, dar asta-i 
viața. 

— E însoţită de vreun bărbat? 

— Doar de nordicul ăla. N-o să ne facă nicio 
problemă. Norocoasa Nim așteaptă în gangul din 
spate cu doi băieţi de-ai ei. Când o să bată ceasul, 
noi intrăm prin faţă. N-au pe unde să scape. 

Shenkt îi studie pe toţi în parte. Şi dădu fiecăruia 
câte o şansă. 

— Sunteţi hotărâți să faceţi asta? Toţi? 

— Precis că da. N-ai să găsești inimi blegi aici, 
prietene, zise Malt, privindu-l printre gene. Nu vrei 
să vii cu noi? 

— Cu voi? 

Shenkt trase aer în piept, apoi oftă prelung. 

— Marile furtuni aruncă pe ţărmuri parteneri 
neobișnuiți. 

— Din asta eu înţeleg că ești de acord. 

— Nu ne trebuie boul ăsta. 

Tot individul căruia Shenkt îi spusese să se 
roage. Își admira cuțitul încovoiat. Evident, nu 
răbdarea era calitatea lui de frunte. 

— Zic să-i luăm gâtul și să împărțim banii la mai 
puțini. 


Malt îi împinse cu blândeţe cuțitul. 

— Haide, haide, nu fi lacom! Am mai avut 
misiuni dintr-astea și am văzut că lumea e mai 
mult interesată de bani decât de treaba care 
trebuie făcută. lar asta duce la lipsa de încredere 
între parteneri. Şi e rău, atât pentru sănătate, cât 
și pentru scopul comun. Ori ne comportăm ca 
niște oameni civilizaţi, ori ne strângem catrafusele 
și plecăm acasă. Tu ce zici? 

— Zic să fim civilizaţi, spuse Shenkt. Haideţi să 
ucidem ca niște oameni onorabili. 

— Exact. Banii de la Orso ajung pentru toată 
lumea. Îi împărţim în mod egal şi ne îmbogăţim. 

— Ne îmbogăţim? surâse cu tristeţe Shenkt. 
Morţii nu sunt nici bogaţi, nici săraci. 

Pe chipul lui Malt tocmai se așternea mirarea, 
când degetul arătător al lui Shenkt îi despică 
fruntea în două. 


Fiori ședea pe patul soios, cu spatele sprijinit de 
peretele infect și cu Monza culcată peste el, cu 
capul în poala lui. Încă mai ţinea pipa în mâna 
stângă, acoperită cu bandaje. Fumul se ridica din 
tăciuni. Fiori se uita la el cum se strecura printre 
razele de soare, încolăcindu-se, răspândindu-se, 
umplând camera cu o ceață dulceagă. 

Pleava de mac era bună pentru durere. Cam 
prea bună, după părerea lui Fiori. Atât de bună, 
că mereu voiai mai multă. Atât de bună, că, după 
o vreme, chiar și o bătătură în talpă devenea un 


pretext convenabil. Dar te lăsa fără vlagă, te 
înmuia. Poate că Monza avea prea multă energie și 
se putea lipsi de o parte din ea, dar el nu prea avea 
încredere în fumul ăsta. Îl gâdila în nas, îi dădea o 
stare de greață, dar şi de dependenţă. Îl mânca 
ochiul pe sub bandaje. l-ar fi ușor să fumeze şi el. 
Ce rău ar fi făcut...? 

Îl apucă o criză de panică şi se zvârcoli ca să iasă 
de sub corpul Monzei, ca dintr-un mormânt în 
care fusese îngropat de viu. Ea scoase un 
bolborosit iritat și se prăbuși la loc, fluturând din 
pleoape, cu părul lipit de obrajii asudaţi. Fiori 
trase ivărul de la fereastră şi deschise oblonul 
șubred. Privi afară la aleea sufocată de gunoaie din 
spatele clădirii. Drăguţă privelişte. Aerul rece, cu 
iz de urină, îl izbi în față. Măcar aerul ăla era 
onest. 

Lângă ușă erau doi bărbaţi și o femeie cu mâna 
ridicată. Se auziră bătăi de clopot de la orologiul 
din turnul de pe strada de alături. Femeia făcu un 
semn din cap, un bărbat scoase o sabie 
strălucitoare, celălalt o ghioagă uriașă. Femeia 
deschise ușa și toți trei se năpustiră înăuntru. 

— Căcat! şuieră Fiori, neputând să-și creadă 
ochilor. 

Ăştia erau doar trei, dar, după felul în care-i 
văzuse stând la pândă, putea să jure că veneau 
mai mulți pe ușa din față. Prea târziu să mai fugă. 
Și, oricum, Fiori se săturase de asta. Fuga din 
Nord în blestemata asta de Styrie îl băgase în belea 


și-l lăsase fără un ochi. 

Vru s-o trezească pe Monza, dar se opri. N-avea 
niciun rost, nu în starea în care se afla. Așa că o 
lăsă în pace şi scoase cuțitul pe care i-l dăruise ea 
în ziua când făcuseră cunoştinţă. Îl strânse bine în 
mână. Poate că indivizii ăia erau mai bine 
înarmaţi, dar armele mari și încăperile mici nu se 
pupă. Avea de partea lui surpriza, iar asta-i cea 
mai bună armă de care poate dispune un om. Se 
ascunse în umbrele din spatele ușii. Inima îi bătea 
cu putere, răsuflarea îi ardea gâtlejul. Nu-i era 
teamă, nu avea îndoieli. Era pregătit și furios. 

Le auzi pașii furișaţi pe trepte și trebui să facă 
efort ca să nu-l apuce râsul. Deși tot scăpă un 
chicotit înfundat, fără să cunoască motivul, că 
doar nu era nimic amuzant. Un scârțâit şi o 
înjurătură bombănită. Nu erau chiar cei mai abili 
asasini din Cercul Lumii. Îşi muşcă buzele, 
încercând să se stăpânească. Monza se mişcă și se 
întinse surâzând pe pătura slinoasă. 

— Benna, murmură ea. 

Ușa se dădu de perete și în cameră năvăli unul 
dintre criminali. Monza deschise cu greu ochii 
încețoșați. 

= Cehu 

Intră în goana mare şi al doilea, se izbi ca prostul 
de colegul lui, dezechilibrându-l. Ridică ghioaga 
deasupra capului, rașchetând puţin din tencuiala 
tavanului scund. Parcă o oferea ca ofrandă. Ar fi 
fost o mojicie să-l refuze, așa că nordicul i-o 


smulse din mână, în același timp înjunghiindu-l 
pe celălalt în spate. 

Lama intră până la mâner în carnea omului. 
Apoi ieşi la fel de ușor. Fiori mârâi printre dinți, 
înăbușindu-și ultimele resturi ale râsului de mai 
devreme. Împlântă din nou cuțitul. Îl scoase. Îl 
împlântă iar. De fiecare dată, individul scotea câte 
un chiot uluit, neînțelegând ce i se întâmplă. Dar 
se răsuci brusc și smulse cuțitul din mâna lui 
Fiori. 

Celălalt se întoarse și el. Se holbă la nordic, însă 
era mult prea aproape ca să-i dea vreun pumn. 

— Ce 

Fiori îi sfărâmă nasul cu capătul ghioagei și îl 
trimise învârtindu-se spre vatra goală. Pe omul 
înjunghiat îl lăsară genunchii și se prăbuși peste 
Monza, zgâriind cu vârful sabiei peretele din 
spatele ei. Gata, numărul lui se încheiase. Fiori 
făcu un pas, se lăsă în genunchi, pentru ca 
ghioaga să nu lovească tavanul și scoase un urlet 
răsunător când învârti bucata grea de metal. 
Aceasta își lovi fostul proprietar fix în frunte și îi 
găuri țeasta. Tavanul se umplu cu stropi de sânge. 

Auzi un strigăt în spate și se întoarse fulgerător. 
Femeia sări peste prag, cu câte un cuțit scurt în 
fiecare mână. Din fericire, se împiedică de 
picioarele Monzei, care se zbătea să iasă de sub 
criminalul înjunghiat. Strigătul de furie al femeii 
se transformă într-un vaier uluit și aproape căzu 
în braţele lui Fiori. Vru să-l lovească cu unul 


dintre cuțite, dar el îi imobiliză încheietura şi se 
rostogoli sub ea, peste cadavrul omului cu 
ghioaga. Se izbi cu capul de o latură a vetrei și 
miliarde de stele verzi începură să-i joace înaintea 
ochilor. 

Dar nu-i dădu drumul femeii, care voia să-i 
sfâșie bandajele cu unghiile. Mârâiau ca proștii 
unul la altul. Îl gâdila părul ei lung. Îi simţea 
răsuflarea cu miros de lămâie când icnea, tot 
încercând să-i vâre cuțitul în gât cu mâna rămasă 
liberă. Fiori se răsuci şi o lovi cu pumnul sub 
bărbie, dându-i capul pe spate și făcând-o să-și 
muște limba. 

În aceeași clipă, o sabie o lovi cu stângăcie în 
braţ, aproape înțepând cu vârful umărul lui Fiori, 
care se trase înapoi. Văzu chipul alb al Monzei în 
spatele femeii. Aceasta scoase un urlet, încercând 
să se elibereze. Însă primi o lovitură cu latul sabiei 
în creștet, care o năuci. Monza se clătină, se 
împiedică de pat și mai să se înfigă în vârful 
propriei săbii când aceasta i se rostogoli din mână. 
Fiori smulse cuțitul dintre degetele moi ale femeii 
și i-l împlântă sub falcă până în plăsele. Sângele 
țâşni cu putere pe cămașa Monzei și pe perete. 

Se descâlci din talmeș-balmeșul ăla de membre, 
bâjbâi după ghioagă, îşi scoase cuțitul din 
spinarea primului mort, și-l puse la brâu și se 
împletici până la ușă. Coridorul era gol. O apucă 
pe Monza de mână și o săltă în picioare. Ea îşi 
privea cămașa plină cu sângele femeii, fără să dea 


vreun semn că ar fi înțeles ce tocmai se 
întâmplase. 

— Şşee... şșee... 

Îi trase braţul moale peste umăr, o apucă de 
mijloc şi o târî afară din cameră și în jos pe scară. 
Și afară, pe ușa rămasă deschisă. Ajunsă la lumina 
soarelui, Monza mai făcu un pas și începu să 
vomite pe zidul casei. Gemu și icni și vomită din 
nou. Fiori își vâri în mânecă mânerul ghioagei și-i 
strânse capul însângerat în pumn, pregătit s-o 
scoată dacă va fi nevoie. Şi își dădu seama că îl 
apucase iarăși râsul. Tot fără motiv. Tot nu era 
nimic amuzant. Ba chiar dimpotrivă. Şi atunci, de 
unde pofta asta de râs? 

Îndoită de mijloc, Monza se împletici câţiva paşi. 

— Tre’ să mă las de fumat, mormăi ea, scuipând 
salivă amestecată cu fiere. 

— Sigur. Imediat ce o să-mi crească mie ochiul 
la loc. 

O apucă de cot și o trase după el spre capătul 
aleii. Se opri la colţ, se uită bine în ambele direcţii, 
apoi o apucă iarăși de mijloc și porniră. 


În afară de cele trei cadavre, camera era goală. 
Shenkt se apropie de fereastră, ocolind cu grijă 
bălțile lipicioase de sânge de pe dușumea. Se uită 
afară. Nici urmă de Murcatto și de nordicul cel 
chior. Mai bine că au scăpat, decât să-i fi găsit 
altcineva înaintea lui. Nu va permite așa ceva. 
Când Shenkt avea o treabă de făcut, o ducea 


mereu la bun sfârşit. 

Se lăsă pe vine şi își sprijini coatele pe genunchi. 
El lucrase mult mai îngrijit când îi omorâse pe 
Malt și pe cei șapte prieteni ai lui. Nu ca Murcatto 
și nordicul ei când se descotorosiseră de ăștia trei 
nemernici. Toată camera era plină de sânge- 
sânge pe pereţi, pe podea, pe tavan, pe pat. Lângă 
vatră zăcea un individ cu capul făcut terci. 
Celălalt, întins pe burtă, avea spatele cămășii 
îmbibat cu sânge și sfâșiat de mai multe lovituri de 
cuțit. Femeia avea o gaură urâtă în gât. 

Probabil că era Norocoasa Nim. Dar se pare că 
norocul o cam părăsise. 

— Atunci, doar Nim. 

Surprinse o sclipire într-un colț. Se aplecă, ridică 
obiectul și-l privi la lumină. Un inel din aur, cu un 
rubin foarte mare, de nuanța sângelui proaspăt. 
Mult prea rafinat ca să fi aparținut vreuneia dintre 
scursurile alea. Înseamnă că era inelul lui 
Murcatto? Că încă mai păstra căldura trupului ei? 
Și-l puse pe deget, apoi o apucă pe Nim de o gleznă 
şi o târî până la pat şi o urcă pe el. Începuse iarăşi 
să fredoneze când se apucă s-o dezbrace. 

Avea pe coapsa dreaptă o spuzeală urâtă, așa că 
se hotări să se ocupe de piciorul stâng. Din doar 
trei mișcări îndemânatice din cuțitul lui de 
măcelar, îl tăie cu tot cu fesă. Răsuci osul și îl 
scoase din șold. Reteză laba piciorului cu două 
lovituri de cuţit. Apoi înfășură piciorul în brâul 
femeii şi şi-l vâri în traistă. 


Deci se va desfăta cu o friptură din pulpă de 
vacă, bine prăjită la tigaie. Avea în permanenţă cu 
el un amestec special de patru condimente din 
Suljuk, măcinate exact cât îi plăcea lui. Unde mai 
pui că uleiul originar în regiunea de lângă Puranti 
avea un gust minunat, de nucă. Mai avea și sare 
și piper râșnit. Gustul unei fripturi bune era dat 
de condimente. Plus că trebuia să ai grijă cât o 
găteşti, în așa fel încât să rămână roz în mijloc, dar 
să nu fie crudă. Shenkt nu-i înţelesese niciodată 
pe cei care preferau fripturile în sânge. Pe el numai 
ideea asta îl umplea de scârbă. Și cu nişte ceapă, 
sfârâind alături. Poate după aia va toca gamba și 
o va face tocană, cu rădăcinoase și ciuperci. Şi din 
oase o să facă o ciorbă, cu un strop din oţetul ăla 
de Muris ca să-i dea... 

— Vigoare, șopti el. 

Mulţumit de sine, dădu din cap, şterse cu grijă 
lama cuțţitului, își puse traista pe umăr, porni spre 
ușă. Și se opri. 

Mai devreme trecuse pe lângă o brutărie și acum 
se gândi cât de apetisante i se păruseră pâinile 
alea proaspete din vitrină. Cât de bine miroseau. 
Minunată aromă a inocențţei și a virtuţilor simple. 
l-ar fi plăcut foarte mult să fie brutar, dacă nu ar 
fi fost... ce era. Dacă nu ar fi fost niciodată adus 
în fața primului său stăpân. Dacă nu ar fi mers 
niciodată pe drumul care i se arătase și dacă nu s- 
ar fi revoltat niciodată. Cât de bună ar fi pâinea 
aia, îşi spuse el acum, tăiată felii și unsă din belșug 


cu un pate țărănesc. Sau poate cu gem de gutuie 
şi cu un pahar de vin bun. Îşi scoase din nou 
cuțitul și se întoarse să ia și ficatul lui Nim. 

În fond, acum nu-i mai era de niciun folos. 


Eforturi eroice, începuturi noi 


Ploaia se opri şi soarele apăru din nou deasupra 
ogoarelor. Peste cerurile cenușii se vedea un 
curcubeu stins. Monza se întrebă dacă ajungea în 
poiana spiridușilor, așa cum îi spusese tatăl ei. 
Sau dacă nu cumva și poiana asta era o minciună, 
ca toate celelalte. Se aplecă din șa şi scuipă în 
lanul de grâu. 

Și spiriduşii nu există. 

Își dădu gluga jos şi privi încruntată spre vest, la 
norii de furtună care se rostogoleau către Puranti. 
Dacă mai exista ceva dreptate pe lume, atunci ar 
trebui să pornească un potop peste Credinciosul 
Carpi și cele O Mie de Săbii, care probabil că se 
aflau doar la o zi distanță de ei. Însă nu era 
dreptate pe lume și Monza nu se amăgea singură. 
Norii se pișau unde aveau ei chef. 

În grâul umed de iarnă erau pete de flori roşii - 
ca niște bălți de sânge peste ţinutul galben. Grâul 
va da curând în pârg, doar că nu mai era cine să 
strângă recolta. Rogont era ocupat cu ce ştia el mai 
bine- se retrăgea, iar fermierii își luaseră şi ei 
catrafusele și mergeau alături de el către Ospria. 


Știau că se apropie brigada celor O mie de Săbii şi 
mai știau şi că nu trebuie să-i găsească aici 
mercenarii ăia. Căci nu existau pe lume jefuitori 
mai mârșavi decât aceia pe care îi condusese 
Monza în trecut. 

Jaful, a scris Farans, este o tâlhărie atât de 
vastă, încât transcende limitele unei simple crime și 
intră pe domeniul politicii. 

Pierduse inelul de la Benna. Şi tot își pipăia 
inelarul, dezamăgită de fiecare dată că nu-l găsea 
acolo. Sigur, o pietricică drăguță nu putea să 
schimbe faptul că Benna era mort. Dar tot simţea 
că acum pierduse o ultimă părticică din el pe care 
reușise să o păstreze lângă ea. Și una dintre 
ultimele părticele din sufletul ei care mai meritau 
să fie păstrate. 

Însă se putea considera norocoasă, pentru că în 
Puranti nu pierduse decât un inel. Fusese 
nesăbuită şi nesăbuința aproape o omorâse. 
Trebuia să se lase de fumat pleavă de mac. Să o ia 
de la început. Era absolut necesar, dar uite că 
fuma mai mult ca oricând. De fiecare dată când se 
dezmeticea din starea aia de dulce inconștienţă, își 
spunea că a fost ultima oară. Dar nu treceau nici 
câteva ore şi începea să transpire prin toţi porii de 
poftă și disperare. Nevoia de drog se rostogolea 
peste ea în valuri dezgustătoare, fiecare mai mare 
decât cel de dinainte, fiecare prevestind furtuna ce 
va urma. De mari și eroice eforturi era nevoie ca să 
reziste, iar Monza nu era vreun erou, indiferent ce 


ar fi crezut cetăţenii din Talins, care o aclamaseră 
cu atâta ardoare odinioară. Aruncase pipa. Apoi, 
cuprinsă de un atac de panică, cumpărase alta. 
Nici nu mai știa de câte ori ascunsese bine la 
fundul traistelor boțul de pleavă. Dar, cu ocazia 
asta, reuși să afle că nu este bine să ascunzi chiar 
tu lucrul de care ai atât de mare nevoie. 

Pentru că ştii întotdeauna unde să-l găsești. 

— Nu-mi place țara asta, spuse Morveer, ridicat 
în picioare pe capră și privind peste câmpuri. E un 
loc prea bun pentru o ambuscadă. 

— Tocmai de asta suntem și noi aici, mârâi 
Monza la el. 

Garduri vii, grupuri de copaci, case și hambare 
cenușii - singure sau grupate - cât vedeai cu ochii. 
Adică o mulțime de ascunzători. Nu se mișca nici 
frunza. Nu se auzea nimic în afară de croncănitul 
ciorilor, plesnetul pânzei groase bătute de vânt, 
scârțâitul roţilor de la căruţa lor. 

— Crezi că-i prudent să ai încredere în Rogont? 

— Bătăliile nu se câștigă cu prudenţă. 

— Nu. Prudenţa se folosește la plănuirea 
crimelor. Este de notorietate faptul că nu e bine să 
te încrezi în Rogont, chiar dacă e Mare Duce. Plus 
că ţi-a fost dușman pe vremuri. 

— Pot avea încredere în el atâta timp cât ce 
doresc eu este și în avantajul lui. 

Întrebarea pusă de meşterul otrăvurilor era cu 
atât mai enervantă cu cât o obsedase și pe ea încă 
de la plecarea din Puranti. 


— Moartea Credinciosului Carpi nu-l pune deloc 
în pericol, dar îl avantajează foarte mult dacă îl voi 
putea face aliat cu cele O Mie de Săbii. 

— Nici nu se poate spune că ar fi prima ta eroare 
de calcul. Dacă se întâmplă să ne rătăcim și să 
ajungem în calea armatei? M-ai plătit să omor câte 
un om o dată, nu să port un război singur... 

— Te-am plătit să omori un om în Westport și tu 
ai omorât cincizeci dintr-o lovitură. N-am nevoie 
să mă înveţi tu ce să fac. 

— Nici patruzeci şi cinci n-au fost și asta s-a 
întâmplat pentru că am avut prea multă grijă să- 
ți îndeplinesc planul și să-l nimeresc şi pe omul 
tău. Prea multă grijă, auzi? Nu prea puţină! Şi, ce 
zici? Tu ce-ai făcut la Casa de Huzur a lui 
Cardotti? Sau în palatul ducelui Salier? Sau la 
Caprile, dacă tot ne-am apucat să numărăm 
morții? Scuză-mă dacă nu am prea multă 
încredere în capacitatea ta de a limita violențele! 

— Destul! mârâi ea. Eşti ca un ţap care nu se 
poate opri din behăit! Fă-ţi treaba pentru care te 
plătesc și cu asta basta! 

Morveer trase de hăţuri, oprind brusc căruţa. 
Day scoase un chelălăit când aproape că-i scăpă 
mărul din mână. 

— Astea-s mulţțumirile pe care le primesc pentru 
că te-am salvat la Visserine? După ce mi-ai refuzat 
cu atâta obstinație sfaturile înțelepte? 

Tolănită printre proviziile din fundul căruței, 
Vitari își întinse braţul. 


— Am ajutat la fel de mult la salvarea voastră. 
Nici mie nu mi-a mulţumit nimeni. 

Morveer n-o băgă în seamă. 

— Poate că ar trebui să-mi caut un patron mai 
recunoscător! 

— Poate și eu ar trebui să-mi caut un otrăvitor 
mai supus! 

— Poate...! Stai așa! 

Morveer închise ochii şi ridică un deget. 

— Stai așa. 

Își țuguie buzele și inspiră adânc, îşi ţinu o clipă 
respiraţia, apoi dădu încet aerul afară. Și încă o 
dată. Fiori îşi îndemnă calul spre căruţă și ridică 
dintr-o sprânceană la Monza. Încă o respiraţie şi 
Morveer deschise ochii, cu un chicotit grețos de 
fals. 

— Poate... ar trebui să îmi cer scuze din tot 
sufletul meu. 

— Ce?! 

— Îmi dau seama că nu sunt... tocmai un 
tovarăș de drum prea simpatic. 

Vitari izbucni în râs, făcându-l să tresară, 
neplăcut surprins. Dar continuă: 

— Dacă ți se pare că sunt în permanenţă 
nemulțumit de hotărârile pe care le ei, să știi că o 
fac doar pentru că doresc tot ce e mai bun pentru 
tine şi pentru demersul tău. Este un defect mai 
vechi al meu acela de a da dovadă de mult prea 
multă intransigență atunci când caut 
perfecțiunea. Însă, pentru un om care, vrând- 


nevrând, trebuie să fie umilul tău servitor, nu 
există nicio altă trăsătură mai importantă decât 
maleabilitatea. Te pot, oare, conjura să faci, alături 
de mine, un... un efort eroic? Și să reușim, astfel, 
să dăm uitării această neînțelegere? 

Plesni din hățuri şi căruţa se puse în mișcare. 
Morveer privi peste umăr, zâmbind subțire. 

— Simt că așa va fi! Ne așteaptă un nou început! 

Monza se uită cu coada ochiului la Day. Fata 
ridică din sprâncene, mai mușcă o dată din măr, 
apoi azvârli cotorul pe câmp. În spatele căruţei, 
Vitari tocmai își scosese haina şi se întinse la soare 
pe pânza groasă. 

— A răsărit soarele. Un nou început. 

Întinse o mână spre linia orizontului şi pe 
cealaltă și-o duse la piept. 

— Și, vaaai, uite curcubeul! Ştiţi, se spune că 
atinge pământul în poiana spiridușilor! 

Monza privi încruntată în urma lor. I se părea 
mult mai verosimil să dea peste o poiană cu 
spiriduși decât să-și schimbe Morveer atitudinea. 
Avea mai puţină încredere în smerenia lui decât în 
cicălelile nesfârșite din trecut. 

— Poate nu vrea decât să fie simpatic, se auzi 
din spate șoapta lui Fiori. 

— De parcă oamenii s-ar putea schimba uite- 
așa, spuse Monza pocnind din degete în faţa lui. 

— Dar numai așa se pot schimba, nu crezi? 
insistă el, privind-o ţintă cu singurul lui ochi. 
Dacă se schimbă și lucrurile din jurul lor. Oamenii 


sunt creaturi dificile. Nu se lasă modelaţi. Trebuie 
să-i forțezi să o facă. Să nu mai aibă de ales. 

— Ce-ţi mai face obrazul? murmură ea. 

— Mă mănâncă. 

— Te-a durut când ai fost la meșterul de ochi? 

— Nu ca atunci când mi l-au scos. Parcă m-aș fi 
lovit la un deget de la picior. 

— Cam așa dor toate. 

— Și atunci când cazi de pe un munte? 

— Nu doare prea rău, dacă stai nemișcat. Atunci 
când vrei să te ridici începe să te înțepe. 

Vorbele ei îi provocară un zâmbet, deși Fiori 
zâmbea acum mult mai rar decât înainte. Deloc de 
mirare, după câte pătimise. După câte păţise din 
cauza ei. 

— Cred că... ar trebui să-ți mulțumesc din nou 
pentru că mi-ai salvat viața. Devine un obicei. 

— Păi, pentru asta mă plătești, şefa, nu? Un 
lucru bine făcut este propria lui răsplată, cum 
zicea tătâne-meu. Adevărul este că mă și pricep. 
Ca luptător, impun respect. În rest, nu sunt decât 
un derbedeu uriaș și prost, care şi-a pierdut mai 
mult de zece ani în războaie, fără să se aleagă 
decât cu coşmaruri și cu pierderea unui ochi. Dar 
mai am ceva mândrie. Şi cred că omul trebuie să 
se poarte după cum îi este firea. Altminteri, ce ar 
fi? Un prefăcut, corect? Şi cine și-ar dori să-și 
petreacă viaţa întreagă prefăcându-se că e altfel 
decât în realitate? 

Bună întrebare. Din fericire, tocmai urcau pe o 


culme și Monza nu a mai trebuit să se gândească 
la un răspuns. În faţa lor se întindeau ruinele Căii 
Imperiale- o fâșie dreaptă și cafenie printre 
câmpuri. Cel mai bun drum din Styria şi în 
prezent, deși fusese construit cu opt secole în 
urmă. Trist comentariu asupra conducerilor care 
au urmat. În apropierea lui se afla o fermă. O casă 
din piatră, cu etaj, cu obloanele zăvorâte. 
Acoperișul din ţigle roşii era acum acoperit cu 
mușchi și își pierduse culoarea. Alături se vedea 
un grajd mic. Un zid din piatră, înalt până la brâu 
și pătat cu licheni, înconjura curtea plină de noroi, 
din care ciuguleau două păsări costelive. Vizavi de 
casă se afla un hambar din scânduri, cu 
acoperișul surpat în mijloc. Pe turnuleţul înclinat 
se învârtea fără vlagă o morișcă de vânt în formă 
de șarpe înaripat. 

— Aici e! strigă Monza. 

Vitari ridică mâna ca să-i arate că a auzit-o. 

Pe lângă casă șerpuia un râu, îndreptându-se 
către moara aflată la doi sau trei kilometri 
depărtare. Se stârni vântul, care agită frunzele 
gardului viu, tulbură lanurile de grâu, acoperi 
cerul cu nori flocoși. 

Locul acesta îi amintea Monzei de ferma unde se 
născuse. Se gândi la Benna, cum mai alerga el 
prin holde. Şi nu i se vedea decât creștetul capului 
dintre grânele coapte. Şi râsetele lui piţigăiate 
răsunau până departe. Asta fusese demult, înainte 
de moartea tatălui lor. Monza se scutură, 


strâmbându-se supărată. Aiureli lacrimogene de 

oameni egoiști. Detestase ferma aia. Detestase 

săpatul, aratul, mizeria de sub unghii. Și pentru 

ce? Trudeai din greu și te alegeai cu mai nimic. 
Cam tot așa era şi cu răzbunarea. 


De când ţinea el minte, Morveer avusese talentul 
de a spune ce nu trebuie. Când voia să-și exprime 
părerea, se pomenea că începe să se vaite. Când 
își dorea să-și arate preocuparea, se apuca să 
jignească. [Când încerca să-și ofere ajutorul 
sincer, lumea credea că vrea să pună bețe în roate. 
Tot ce voia el era să fie prețuit, respectat, să simtă 
că face cu adevărat parte dintr-un grup. Dar oricât 
încerca el să lege prietenii, nu reușea decât să 
înrăutățească lucrurile. 

Aproape că îi venea să creadă, după treizeci de 
ani de relaţii și camaraderii eșuate - o mamă care 
îl părăsise, o nevastă care îl părăsise, ucenici care 
îl părăsiseră, îl jefuiseră sau încercaseră să-l 
ucidă, de obicei cu otravă, deși a fost și o ocazie 
memorabilă când se folosise un topor- că pur și 
simplu nu știa să se poarte cu oamenii. Măcar 
acum ar fi trebuit să se bucure că murise beţivul 
ăla dezgustător de Nicomo Cosca și chiar în primul 
moment parcă îl cuprinsese un sentiment de 
ușurare. Însă curând apăruseră din nou norii 
negri pe cerul sufletului său, readucându-i starea 
de depresie moderată. Și din nou se trezi că se 
ceartă cu mult prea dificila lui patroană în 


legătură cu fiecare detaliu al planului lor. 

Probabil ar fi fost mai bine dacă s-ar fi retras în 
munți. Ar fi trăit ca un pustnic și nu ar fi rănit 
sentimentele nimănui. Însă aerul rarefiat nu-i 
priise niciodată constituţiei lui delicate. Așa că se 
hotărâse - încă o dată! - să facă efortul de a deveni 
un bun camarad. De a fi mai maleabil, mai 
binevoitor, mai îngăduitor cu defectele celorlalți. 
Prin urmare, se hotări să facă primul pas și, sub 
pretextul unei migrene, nu-i însoți pe ceilalți care 
plecaseră să caute urme ale trecerii celor O Mie de 
Săbii pe acolo. Voia să le facă o surpriză plăcută, 
în forma supei de ciuperci după reţeta mamei lui. 
Probabil singurul lucru tangibil pe care îl lăsase 
ea unicului său fiu. 

Se apucă să taie ciupercile și își crestă un deget. 
Vru să amestece în oala de pe plită și își pârli cotul. 
Ambele evenimente îi provocară o criză de furie 
neproductivă, făcându-l să renunţe la toată 
povestea aia cu un nou început. Însă reuşi să-şi 
revină şi, pe când soarele cobora spre apus, 
umbrele din curte se lungeau și din depărtare se 
auzea tropotul cailor întorcându-se la fermă, masa 
era deja pusă - cu două cioturi de lumânări care 
aruncau o lumină caldă și îmbietoare, două pâini 
tăiate felii şi oala cu supă fierbinte, din care ieșea 
un miros apetisant. 

— Excelent! 

Reabilitarea lui era garantată. 

Însă dispoziția aceasta optimistă a lui Morveer se 


evaporă imediat ce apărură mesenii. Aceștia 
intrară în casă - în paranteză fie spus, fără să-și 
scoată cizmele și, astfel, umplând cu noroi 
podeaua pe care se străduise s-o facă imaculată - 
și se uitară la bucătăria curățată cu atâta 
dragoste, la masa pusă cu atâta grijă, la supa 
pregătită cu atâta trudă. lar entuziasmul din 
privirile lor semăna cu acela al condamnaților la 
moarte în fața ghilotinei. 

— Ce-i asta? 

Murcatto strângea din buze și încrunta din 
sprâncene mai bănuitoare ca oricând. 

Morveer făcu tot posibilul să treacă peste tonul 
întrebării ei. 

— Acestea sunt scuzele mele. Deoarece 
bucătarul nostru obsedat de numere s-a întors la 
Talins, m-am gândit să-i iau eu locul și să 
pregătesc cina. Este rețeta mamei mele. Dar luați 
loc, luați loc, vă rog! 

Se precipită în jurul mesei și trase scaunele. În 
ciuda câtorva priviri piezişe şi stânjenite, se 
aşezară toți. 

Cu polonicul pregătit, Morveer se apropie de 
Fiori. 

— Supă? 

— Nu vreau. Ultima oară m-ai... cum se cheamă 
ce mi-ai făcut atunci? 

— Paralizat, îl ajută Murcatto. 

— Da. M-ai paralizat atunci. 

— Nu ai încredere în mine? se răsti Morveer. 


— Absolut firesc, interveni Vitari, privindu-l pe 
sub sprâncenele roşcate. Doar te ocupi cu 
otrăvurile. 

— După toate câte le-am pătimit împreună? Nu 
ai încredere în mine din cauza unei paralizii 
neînsemnate? 

Făcea eforturi eroice să repare corabia găurită a 
relaţiei lor profesionale și nu aprecia nimeni nici 
cât negru sub unghie. 

— Dacă aș fi vrut să te otrăvesc, n-ar fi trebuit 
decât să-ți presar lavandă neagră pe pernă şi te-ai 
fi cufundat într-un somn fără sfârșit. Sau să-ți pun 
niște spini de amerind în cizme. Sau larync pe 
mânerul bardei. Și puţină rădăcină de muștar în 
apa din ploscă. 

Încleştă degetele pe polonic şi se aplecă spre 
nordic. 

— Există un milion de feluri prin care te-aș 
putea ucide, iar tu n-ai avea nici umbră de 
bănuială. Şi în niciun caz nu mi-aş da osteneala 
să-ți pregătesc cina! 

Ochiul lui Fiori se holbă în ochii teferi ai 
meșterului de otrăvuri. Şi, preţ de o fracțiune de 
secundă, Morveer se întrebă dacă nu cumva avea 
să primească un pumn în nas. Primul după un 
lung şir de ani. Însă nordicul își luă lingura, o vâri 
în strachină, suflă cu delicateţe peste ea și îi sorbi 
conţinutul. 

— Foarte bună! De ciuperci, nu-i aşa? 

— Hm... da, de ciuperci, mormăi Morveer, 


ridicând polonicul. Mai e cineva care să nu vrea 
supă? 

— Eu! 

Vocea răstită venise de nicăieri, opărindu-i 
timpanul lui Morveer. Acesta tresări puternic, oala 
se răsturnă, supa fierbinte se vărsă pe masă și, de 
acolo, direct în poala lui Vitari. Ea sări urlând în 
picioare. Tacâmurile tresăltară pe masă. Scaunul 
lui Murcatto se răsturnă când aceasta se repezi 
să-și scoată sabia. Speriată, Day făcu un pas spre 
ușă, scăpând din mână felia de pâine pe jumătate 
mâncată. Morveer se răsuci repede, strângând 
inutil în pumn polonicul din care se prelingeau 
stropi borțoşi de supă. 

Lângă el apăruse o gurkiană zâmbitoare, cu 
braţele încrucișate pe piept. Pielea ei era netedă ca 
a unui copil, perfectă ca sticla neagră. Ochii îi erau 
întunecaţi ca noaptea fără stele. 

— Staţi! urlă Murcatto, cu o mână ridicată. Stați! 
E prietenă. 

— Ba nu! Nu-i prietena mea! 

Morveer încă încerca disperat să înțeleagă cum 
de apăruse femeia aia din neant. Nu era nicio ușă 
lângă ea, fereastra era zăvorâtă, podeaua și 
tavanul erau intacte. 

— Tu nu ai prieteni, otrăvitorule, îi aruncă ea, 
torcând ca o pisică. 

Haina maronie şi lungă îi era desfăcută și i se 
vedea corpul, parcă înfășurat în întregime în 
bandaje. 


— Cine eşti? o întrebă Day. Și de unde mama 
dracului vii? 

— Mi se spunea Vântul din Răsărit, spuse 
femeia, dezvelind două șiruri de dinţi de un alb 
imaculat şi rotind cu graţie un deget. Însă acum 
îmi zic Ishri. Şi vin din Sudul albit de soare. 

— Vrea să zică... începu Morveer. 

— Magie, murmură Fiori, singurul care nu se 
ridicase încă de pe scaun. 

Acum duse lingura la gură și sorbi iar din supă. 

— Îmi dă şi mie cineva pâinea? 

Și imediat tot el mârâi: 

— La dracu” cu pâinea ta! Şi cu magia! Cum de- 
ai intrat aici? 

— E una de-ai lor, spuse Vitari, strângând în 
pumn un cuțit de masă. 

Înaintea privirilor ei ucigaşe, supa curgea de pe 
masă și picura fără oprire pe dușumea. 

— O primitivă care se hrănește cu carne de om. 

Gurkiana băgă degetul în supa de ciuperci, apoi 
și-l linse. 

— Păi, trebuie să mâncăm ceva, nu? 

— Nu vreau să fiu în meniu. 

— Nu-ţi fac griji. Sunt foarte mofturoasă. 

— Am avut de-a face cu unii de-ai tăi în 
Dagoska. 

Morveer tot nu pricepea ce se întâmplă - senzaţie 
pe care o detesta la culme. Însă Vitari părea 
îngrijorată și asta îl îngrijora și pe el. Patriciana nu 
era deloc genul de femeie care să se lase pradă 


unor închipuiri fantasmagorice. 

— Ce învoieli ai făcut, Murcatto? 

— Am făcut ce trebuia să fac. Femeia asta 
lucrează pentru Rogont. 

Ishri își lăsă capul într-o parte, dar atât de mult 
că acum era aproape paralel cu umărul. 

— Sau poate că el lucrează pentru mine. 

— Mă doare fix în fund care-i călărețul şi care-i 
măgarul, se rățoi Murcatto, atâta vreme cât unul 
dintre voi ne trimite oameni. 

— El îi trimite. Patruzeci dintre cei mai buni 
oameni ai lui. 

— Vor ajunge la timp? 

— Cu condiţia să nu ajungă mai devreme cele O 
Mie de Săbii, ceea ce nu se va întâmpla. Se află 
cam la zece kilometri de voi. Au întârziat pentru că 
au vrut să jefuiască încă un sat. Şi după aia și-au 
zis că trebuie să-i dea foc. Nişte tembeli care se 
gândesc doar la distrugere și la cum să facă rău. 

Morveer simți cum privirea necunoscutei se 
oprește asupra lui. Ochii ei negri îl tulburau foarte 
tare. Plus că nu-i plăceau deloc toate bandajele 
alea. Și era curios să ştie de ce... 

— Mă apără de căldură, spuse ea. 

Meşterul de otrăvuri clipi nedumerit, 
întrebându-se dacă nu cumva rostise întrebarea 
cu glas tare. 

— N-ai făcut-o. 

Şi acum Morveer avu sentimentul că-i îngheață 
de spaimă chiar și rădăcinile firelor de păr. Exact 


la fel cum i se întâmplase la orfelinat, când 
infirmierele îi descoperiseră materialele secrete și 
le ghiciseră menirea. Acum nu putea scăpa de 
concluzia iraţională care-i spunea că diavolița asta 
gurkiană putea să-i citească cele mai ascunse 
gânduri. Că știa tot ce făcuse, lucruri pe care 
crezuse că nu le va afla nimeni niciodată... 

— Mă găsiţi în hambar! chirăi el, pe un ton mult 
mai strident decât intenţionase. 

Cu greu reuși să-și îngroașe vocea ca să 
continue: 

— Trebuie să mă pregătesc, dacă urmează să 
primim musafiri mâine. Haide, Day! 

— Mai stau să termin astea. 

Fata se familiarizase foarte repede cu gurkiana 
și acum ungea cu unt trei felii de pâine deodată. 

— Ah... mda... înţeleg, mormăi Morveer, cu un 
zvâcnet nervos în colţul gurii. 

S-ar fi acoperit cu o rușine și mai mare dacă ar 
mai fi rămas acolo, așa că porni spre ușă cu pași 
apăsați. 

— Nu îţi iei haina? îl întrebă Day. 

— Mi-e destul de cald! 

Doar când ieși în noaptea de afară, unde ofta 
vântul rece peste lanurile de grâu și prin cămașa 
lui, își dădu seama că nici în visele lui cele mai 
frumoase nu ar fi avut cum să-i fie cald. Însă era 
prea târziu să se mai întoarcă fără să se facă de 
râs, iar aşa ceva era de neconceput. 

— Nu eu. 


Traversă curtea  blestemând cu năduf și 
încolăcindu-și braţele în jurul trupului. Deja 
începuse să tremure. Îngăduise unei oarecare 
șarlatance gurkiene să-l enerveze cu scamatoriile 
ei ieftine. 

— Javră bandajată! 

Ei, lasă. O să vadă ei. 

— O, da. 

Până la urmă și în ciuda tuturor bătăilor primite, 
reușise să le păcălească pe infirmierele de la 
orfelinat. 

— Acum să vedem cine pe cine bate. 

Se uită peste umăr ca să se asigure că nu-l vedea 
nimeni. 

— Magie! exclamă el cu dispreţ. Ei, am să vă arăt 
eu niște scamatorii... Haaa! 

Călcă într-o baltă, alunecă și căzu pe spate în 
noroi. 

— Ptiu! Călca-te-ar dracii să te calce! 

Gata cu eforturile eroice. Şi cu noile începuturi. 


Trădătorul 


Fiori își zise că mai era o oră sau două până în 
zori. Ploaia se oprise, dar apa tot mai picura de pe 
frunze, hrănind noroiul. Văzduhul era greu de 
umezeala rece. Un pârâu umflat bolborosea lângă 
drum, înăbuşind tropotul calului său. Ştia că nu 
mai are mult. Vedea deja sclipirile arămii ale 


focului de tabără printre trunchiurile lucioase de 
apă ale copacilor. 

Întunericul este cel mai bun pentru afacerile 
întunecate, spunea mereu Dow cel Negru. Și cine 
să ştie mai bine decât el? 

Fiori își îmboldi calul prin noaptea umedă, 
sperând din suflet să nu dea peste vreo santinelă 
beată care să se sperie şi să-l întâmpine cu o 
săgeată drept în burtă. Sigur, l-ar fi durut mai 
puţin decât ochiul ars, dar se putea lipsi de ea cu 
dragă inimă. Din fericire, reuşi să vadă el primul 
soldatul sprijinit de un copac și cu lancea pe umăr. 
Avea și o pelerină de ploaie trasă peste cap, așa că 
oricum n-ar fi văzut nimic, chiar dacă ar fi fost 
treaz. 

— Hei! 

Individul tresări puternic și scăpă lancea în 
noroi. Cu mâinile încrucișate peste oblânc, Fiori îl 
urmări zâmbind cum bâjbâia după ea llprin 
întuneric. 

— Vrei să-mi dai de furcă sau pot să mă duc în 
treaba mea și să te las să-ţi cauţi liniștit arma? 

— Cine-i acolo? strigă omul, smulgându-și de pe 
jos lancea, împreună cu câteva smocuri de iarbă 
udă. 

— Numele meu este Caul Fiori-îţi-dau și 
Credinciosul Carpi va dori să stea de vorbă cu 
mine. 

Tabăra celor O Mie de Săbii arăta ca toate 
taberele. Oameni, corturi, arme și noroi. Mai ales 


noroi. Cai priponiţi de copaci, fornăind și ridicând 
în aer aburii groși ai răsuflării lor. Sulițe ordonate 
în stive. Focuri de tabără, unele aproape stinse. 
Miros înţepător de fum. Doar câţiva oameni încă 
treji, majoritatea înfășurați în pături. Unii de 
gardă. Alții trăgând la măsea. Toţi încruntându-se 
la Fiori când acesta trecu pe lângă ei. 

Scena îi amintea de toate nopţile reci și umede 
petrecute în taberele din Nord. Ghemuit lângă foc, 
rugând morţii să nu întețească ploaia. Hălci de 
carne fripte în vârfurile sulițelor. Tremurând 
încovrigat pe zăpadă, sub toate păturile pe care le 
putea găsi. Ascuţind armele pentru treaba 
murdară care-i aștepta a doua zi. Prin fața ochilor 
îi trecură chipurile celor morți și întorși în ţărână. 
Chipurile acelora cu care băuse cot la cot. Cu care 
glumise. Fratele lui. Tatăl Lui. Tul Duru, căruia i 
se spunea şi Capdetunet. Rudd Treicopaci, zis şi 
Stânca din Uffrith. Harding Ursuzul, mai mut 
decât noaptea adâncă. Și toate amintirile astea îl 
umplură de o mândrie neașteptată. Apoi de o 
rușine neașteptată, provocată de treaba pe care o 
avea acum de făcut. De când își pierduse ochiul 
nu mai fusese atât de copleșit de sentimente și nici 
nu crezuse că va mai fi vreodată. 

Adulmecă aerul și simţi mii de ace în obrazul 
bandajat. Clipa de nostalgie trecu, lăsându-l din 
nou rece și nesimțţitor. Ajunseră la un cort mare 
cât o casă. Lumina dinăuntru răzbătea în noapte 
prin îmbinările pânzei groase. 


— Vezi să te porți frumos, jegosule din Nord, îl 
sfătui santinela pe Fiori, înghiontindu-l cu coada 
propriei sale barde. Ori am să te... 

— Hai sictir, idiotule! 

Și Fiori îl îmbrânci, dându-l la o parte din drum. 
În cort mirosea a vin răsuflat, haine mucegăite, 
oameni nespălați. Lumina bicisnică venea de la 
câteva lămpi atârnate în colțuri cu bucăţi rupte 
din steagurile armatelor înfrânte - trofee de război. 

În fundul încăperii, cocoţat pe două lăzi, era un 
scaun din lemn negru, cu intarsii din fildeș, dar 
pătat, zgâriat și lustruit de prea multă folosință. 
Probabil că era jilțul căpitanului-general, își zise 
Fiori. Acela care îi aparținuse mai întâi lui Cosca, 
apoi Monzei și acum era al Credinciosului Carpi. 
Nu mare lucru, semăna cu scaunul din sufrageria 
vreunui bogătan. Oricum, nu merita să omori pe 
cineva pentru el, dar cine poate ști ce motive 
tâmpite îi împing pe oameni să facă ceea ce fac. 

În mijloc era o masă lungă cu oameni în jurul ei. 
Căpitanii celor O Mie de Săbii. Bărbaţi cu figuri de 
brute, cu zgârieturi, cicatrice și răni- la fel ca 
scaunul. Şi cu o grămadă de arme. Dar Fiori 
zâmbise şi când fusese într-o societate mai dură. 
Așa că zâmbi şi acum. Chestia ciudată era că se 
simțea mai în largul său printre ei decât se simţise 
în luni bune. Le cunoștea regulile mai bine decât 
le cunoștea pe ale Monzei. Erau mai multe hărţi 
întinse pe masă, de unde se putea deduce că 
avuseseră de gând să pună la punct strategia 


pentru a doua zi. Numai că, la un moment dat în 
cursul nopții, se alesese praful de toată ședința lor 
tactică şi se apucaseră să joace zaruri - pentru că 
hărţile erau acoperite cu monede, sticle pe 
jumătate goale, căni vechi, pahare ciobite. Pe o 
hartă mare se întinsese o baltă de vin roșu. 

În capul mesei şedea un individ înalt - cu chipul 
acoperit cu cicatrice, păr scurt şi cărunt, început 
de chelie. Dar compensa printr-o mustață stufoasă 
și prin ţepii albi de pe fălcile puternice. Din 
descrierea făcută de Monza, Fiori își dădu seama 
că se afla în fața Credinciosului Carpi. Acum 
zgâlțâia zarurile în pumnul lui cât un baros. 

— Haideţi, măi, în puii mei, haideţi, daţi-mi un 
nouă! 

Zarurile se rostogoliră. Se opriră. Rezultatul era 
un trei și un unu, întâmpinat cu câteva oftaturi de 
ușurare și câteva hohote de râs. 

— Jegurile! 

Aruncă niște monede spre un alt nemernic la fel 
de înalt, dar cu chipul mâncat de vărsat, cu nasul 
coroiat și o combinaţie odioasă de păr lung și negru 
și chelie uriașă. 

— Într-o bună zi, tot am să-mi dau seama cum 
trişezi, Andiche. 

— Nu trişez deloc. Pur şi simplu m-am născut 
sub o stea norocoasă, răspunse Andiche, 
aruncându-i lui Fiori privirea plină de simpatie pe 
care o rezervă vulpea pentru găini. Cine naiba e 
urâtu' ăsta bandajat? 


Santinela trecu repede în faţa lui Fiori. 

— Domnule general Carpi, nordicu” ăsta zice că 
are să vă spună nu știu ce. 

— Serios?! 

Credinciosul se uită în treacăt la Fiori și se apucă 
să-şi stivuiască monedele. 

— Și pentru ce aș vrea eu să-l ascult pe unul de 
teapa lui? Aruncă-mi zarurile, Victus, că n-am 
terminat! 

— Asta-i problema cu generalii. 

Victus era chel ca un ou și sfrijit ca foametea. lar 
inelele uriașe de pe degete și lanţurile groase de la 
gât nu reușeau să-l înfrumuseţeze deloc. 

— Nu-şi dau niciodată seama când termină. 

Și aruncă zarurile peste masă, în chicotelile 
câtorva camarazi. 

Santinela se bâlbâi: 

— Zice că ştie cine i-a făcut felu” prințului Ario! 

— Nu mai spune? Şi pe asta o ştii? Ia, cine a fost? 

— Monzcarro Murcatto. 

Toate feţele din cort se întoarseră imediat spre 
Fiori. Credinciosul puse cu grijă zarurile pe masă 
și îngustă ochii. 

— Se pare că ai auzit undeva numele ăsta. 

— Să ni-l facem bufon sau să-l spânzurăm 
pentru minciuni? hârâi Victus. 

— Musrcatto a murit, spuse altul. 

— Serios? Atunci trebuie să aflu cui i-am tras-o 
eu în ultima lună. 

— Dacă cu Murcatto te-ai futut, atunci te 


sfătuiesc să nu renunți, rânji Andiche. Mi-a zis 
frate-său că nimeni n-o suge la fel de bine ca ea. 

Alte râsete deșănţate. Fiori nu prea înţelegea 
treaba cu fratele, dar oricum nu conta. Îşi 
desfăcuse deja bandajele și își întoarse obrazul la 
lumină. Râsetele se stinseră brusc. Acum chipul 
lui avea darul de a sugruma orice intenţie de 
veselie. 

— Din cauza ei mi-am pierdut ochiul. Și pentru 
ce? Pentru un pumn de arginţi? Căca-m-aș pe ea, 
că doar nu-s prostul ei! Și încă mai am ceva 
mândrie. Am terminat-o cu curva aia. 

Credinciosul Carpi se încrunta la el. 

— Descrie-mi-o. 

— Înaltă, slabă, păr negru, ochi albaştri, mereu 
supărată. Limbă ascuţită. 

Victus flutură enervat dintr-o mână acoperită cu 
nestemate. 

— Astea le ştie toată lumea! 

— Are mâna dreaptă distrusă și cicatrice pe tot 
corpul. Zice că de când a căzut de pe munte. 

Fără să-și ia ochii de la Credinciosul, Fiori își 
duse un deget la burtă. 

— Are o cicatrice chiar aici și una la fel în spate. 
Zice că de la un prieten. Că a înjunghiat-o cu 
propriul ei pumnal. 

Figura lui Carpi deveni sinistră ca a unui gropar. 

— Ştii unde este acum? 

— Ia stai niţel, interveni Victus, și mai nefericit 
decât șeful lui. Tu chiar crezi că Murcatto trăiește? 


— Am auzit niște zvonuri, răspunse 
Credinciosul. 

O matahală cu pielea tuciurie și cu păr lung, 
cenușiu ca fierul, se ridică brusc de la masă. 

— Şi eu aud tot felul de zvonuri, zise individul, 
cu o voce profundă și tărăgănată ca marea în 
adâncuri. Zvonurile şi faptele sunt două lucruri 
diferite. Când naiba aveai de gând să ne zici și 
nouă? 

— Atunci când naiba trebuia să aflaţi, Sesaria. 
Unde este? 

— La o fermă, spuse Fiori. Dacă vă îmboldiți cum 
trebuie caii, puteţi ajunge într-un ceas. 

— Câţi sunt cu ea? 

— Doar patru. Un meșter de otrăvuri, care se 
văicăreşte cât e ziua de lungă. Ucenica lui, doar o 
fetișcană. O femeie cu părul roşu pe care o cheamă 
Vitari. Şi o târâtură cu pielea maronie. 

— Unde? Mai exact. 

Fiori rânji larg. 

— Păi, tocmai de-aia mă aflu eu aici, nu? Să-ţi 
vând informaţia asta. 

— Mie nu-mi place cum pute căcatul ăsta, mârâi 
Victus. Dacă mă-ntrebi pe mine... 

— Uite că nu te-ntreb! răcni Credinciosul, fără 
să se uite la el. Cât zici că m-ar costa? 

— A zecea parte din suma pusă de ducele Orso 
pe capul persoanei care l-a ucis pe prinţul Ario. 

— Doar atâta? 

— Socotesc că-i mai mult decât am să văd eu 


vreodată de la ea, dar nu chiar atât de mult ca să- 
ți vină gândul să mă omori. Nu vreau decât niște 
bani și să rămân în viaţă. 

— Înţelept om, spuse Credinciosul. Nimic nu ne 
este mai nesuferit decât lăcomia, nu-i așa, băieţi? 

Câteva râsete înăbușite, dar cei mai mulţi încă 
păreau zguduiți de vestea că fostul lor general se 
întorsese pe nepusă masă de pe tărâmul celor 
morți. 

— În regulă, atunci. A zecea parte este un preţ 
corect. Ne-am înţeles. 

Și Credinciosul se apropie de Fiori, îi puse mâna 
pe umăr și-l privi în ochi. 

— Cu condiţia să o prindem pe Murcatto. 

— Îţi trebuie moartă sau vie? 

— Îmi pare rău să spun, dar aș prefera-o moartă. 

— La fel şi eu. Ultimul lucru de care am nevoie e 
să fiu hăituit de nebuna aia. Nu pare genul care 
uită trădările. 

Credinciosul dădu din cap. 

— Nu pare, nu. Zic că am încheiat târgul. 
Swolle? 

— Domnule general? 

Un tip cu barbă mare se apropie de el. 

— Ia vreo şaizeci de oameni dintre cei cu caii cei 
mai rapizi ȘI... 

— Poate că ar fi bine să iei mai puţini, zise Fiori. 

— Nu mai spune? Și de ce ar fi mai bine așa? 

— Pentru că mi-a dat de înţeles că încă mai are 
prieteni printre voi, răspunse Fiori, privind la 


întâmplare chipurile aspre ale mercenarilor 
strânși în cort. Mi-a dat de înţeles că sunt mulţi în 
tabăra ta care ar dori-o din nou la conducere. Mi- 
a dat de înţeles că s-au simțit mândri şi prețuiţi 
atunci când luptau și învingeau alături de ea, în 
vreme ce tu îi tratezi ca pe niște idioţi și doar 
oamenii lui Orso se bucură de câștig. 

Ochii  Credinciosului  fulgerară în lateral. 
Suficient cât să-i dovedească lui Fiori că pusese 
degetul pe rană. Nu există pe lume niciun 
comandant de oaste atât de sigur pe sine încât să 
nu-și facă griji. Mai cu seamă unul care se află în 
fruntea unor asemenea lichele. 

— Trimite mai puţini oameni și doar pe ăia pe 
care eşti convins că te poţi bizui. Nu mă deranjează 
să o înjunghii pe la spate pe Murcatto, că mi se 
pare că merită. Dar cu totul altă mâncare de pește 
ar fi să mă pomenesc eu înjunghiat pe la spate de 
unul dintre ăștia. 

— Îs cinci cu totu’ şi patru-s muieri? rânji 
Swolle. Atunci ne ajung doișpce. 

Credinciosul îl privi bănuitor pe Fiori. 

— Nu contează. la şaizeci, cum am zis, în caz că 
dăm peste mai mulţi la petrecere. M-aș face de 
rușine dacă m-aș duce la treabă fără suficienți 
oameni. 

— Domnule! 

Și Swolle ieși din cort. 

Fiori ridică din umeri. 

— Cum poftești. 


— l-auzi! Exact aşa am să fac. Fii convins de 
asta. 

Și Credinciosul se întoarse acum spre căpitanii 
săi. 

— Ascultaţi la mine, nemernicilor! Care dintre 
voi vrea să meargă la vânătoare? 

Sesaria clătină din capul lui mare, legănându-și 
șuvițele slinoase de păr. 

— Tu ai făcut mizeria asta, Credinciosule! Așa că 
tu trebuie să dai cu mătura. 

— Eu m-am distrat destul, zise și Andiche, ieșind 
din cort. 

Îl urmară și alţii - unii cu expresii bănuitoare pe 
chipuri, unii cu expresii indiferente, unii cu 
expresii de oameni beți. 

— Trebuie să-mi iau şi eu rămas-bun, generale 
Carpi. 

Bărbatul care rostise aceste cuvinte nu semăna 
deloc cu toate brutele alea jegoase și pline de 
cicatrice, deși nicio trăsătură a lui nu avea 
menirea de a-l scoate în evidenţă. Păr buclat. Nicio 
armă la vedere. Nicio cicatrice, niciun rânjet pe 
buze. Nici vorbă de vreo atitudine amenințătoare. 
Cu toate astea, Credinciosul îi adresă un zâmbet 
larg şi umil. Și plin de respect. 

— Jupâne Sulfur! 

Îi apucă mâna în labele lui și i-o strânse cu grijă, 
ca nu cumva să i-o strivească. 

— Mii de mulțumiri pentru vizită. Eşti totdeauna 
bine-venit printre noi. 


— O, dar eu sunt îndrăgit pretutindeni. Că doar 
trebuie să te ai bine cu omul care-ţi aduce banii. 

— Să le spui celor de la bancă și să-i spui și 
ducelui Orso că nu trebuie să își facă griji. Ne vom 
ocupa noi de tot, așa cum am discutat. Imediat ce 
vom rezolva problema asta. 

— O, dar cum îi mai place vieţii să ne facă 
probleme, nu crezi? 

Sulfur îi adresă lui Fiori un zâmbet cât o așchie. 
Omul ăsta avea ochi ciudațţi: unul albastru și unul 
verde. 

— Atunci vă urez vânătoare plăcută! 

Și, cu vorbele astea, ieși din cort în lumina 
începutului de zi. 

Credinciosul se întoarse imediat spre Fiori. 

— O oră de drum călare, zici? 

— Dacă te mişti mai vioi, că te văd că ești cam 
bătrân. 

— Hm! Și de unde știi că nu și-a dat seama că ai 
fugit de acolo? 

— Doarme. A fumat pleavă de mac. Fumează din 
ce în ce mai multă drăcie din aia. Juma’ de zi și-o 
petrece fumând-o. Şi pe ailaltă jumătate și-o 
petrece bălind după ea. N-o să se trezească prea 
curând. 

— Totuși nu trebuie să pierdem timpul. Muierea 
asta e belea curată. 

— Foarte corect. Plus că așteaptă ajutoare. 
Rogont i-a trimis patruzeci de oameni care vor 
ajunge mâine după-masă. Intenţionează să te 


urmărească și să-ți întindă o cursă atunci când te 
vei îndrepta către sud. 

— Nimic nu-ţi dă o stare mai bună decât atunci 
când strici planurile cuiva, nu? rânji Credinciosul. 
Tu ai să călărești în frunte. 

— Pentru a zecea parte din câștig, aș călări și pe 
o șa de damă. 

— Mă mulţumesc să te știu în frunte. Lângă 
mine, ca să ne arăţi drumul. Noi, oamenii cinstiţi, 
trebuie să rămânem uniți. 

— Sigur că trebuie, zise Fiori. De bună seamă. 

— Bine, spuse Credinciosul, frecându-și mâinile 
uriașe. Mă duc să mă piş și după aia îmi pun 
armura. 


Regele Otrăvurilor 


— Sefu? se auzi vocea subțirică a lui Day. 
Dormi? 

Morveer scoase un oftat sfâșietor. 

— Din nefericire, somnul cel milostiv m-a 
alungat de la sânul lui... înapoi, în lumea asta 
nepăsătoare şi glacială. 

— Ce zici? 

Făcu un semn dezamăgit din mână. 

— Nu contează. Cuvintele mele sunt ca 
mărgăritarele... aruncate în cocina porcilor. 

— Păi, ai zis să te trezesc în zori. 

— S-a făcut deja zi? O, stăpână neîndurătoare! 


Dădu la o parte pătura subţire și se ridică din 
paiele care-l înțepaseră toată noaptea- umil 
așternut pentru un om cu talentele lui de neegalat. 
Își dezmorţi spinarea îndurerată şi cobori greoi 
scara până în hambar. Se vedea nevoit să admită 
că era mult prea avansat în ani şi avea gusturi 
mult prea rafinate ca să mai doarmă prin 
șoproane. 

Day montase aparatul în timpul nopţii și acum, 
când prin geamurile înguste se vedea primul licăr 
anemic al zorilor, arzătoarele erau deja aprinse. 
Substanțele reactive fierbeau cu voioşie la foc mic, 
aburul se condensa nepăsător, lichidul distilat 
picura satisfăcut în flacoane. Morveer ocoli masa 
improvizată și bătu în lemnul ei, făcând sticlăria 
să vibreze. Totul părea în deplină ordine. În fond, 
Day învățase cum se face de la marele maestru, 
poate cel mai mare meșter de otrăvuri din tot 
Cercul Lumii. Însă nici vederea strădaniilor lui 
Day nu reuși să-l scoată pe Morveer din dispoziția 
lui plângăcioasă. 

Își umflă obrajii și scoase un oftat epuizat. 

— Nu mă înţelege nimeni. Sunt blestemat să nu 
fiu înţeles. 

— Eşti o persoană complexă, spuse Day. 

— Întocmai! Chiar așa! Tu înţelegi! 

Poate doar fata asta era în stare să priceapă că 
sub exteriorul lui sever și sigur de sine se 
ascundeau bazine Ocu sentimente, adânci ca 
lacurile de munte. 


— Am făcut ceai. 

Îi întinse o cană turtită din tablă, din care se 
ridicau colaci de abur. Stomacul lui Morveer 
chiorăi puternic. 

— Nu. Îţi sunt recunoscător pentru amabilitate, 
firește, dar nu. Am tulburări de digestie în 
dimineaţa asta, tulburări îngrozitoare. 

— Te-a supărat musafira noastră gurkiană? 

— Categoric nu, minţi el, ascunzându-și fiorii 
care îl cuprinseră la simpla amintire a acelor ochi 
întunecați.  Indigestia mea este rezultat al 
permanentelor diferențe de opinie cu patroana 
noastră, faimoasa Măcelăreasă din Caprile, veșnic 
recalcitranta Murcatto! Pur şi simplu nu știu cum 
să o abordez pe femeia asta! Cu oricâtă cordialitate 
m-aș purta, oricât de curate mi-ar fi intenţiile, ea 
tot îmi poartă pică! 

— Adevărat, e cam irascibilă. 

— După părerea mea, este de-a dreptul 
afurisită. 

— Dar a trecut prin atât de multe- a fost 
trădată, aruncată de pe munte, fratele i-a murit... 

— Explicații, nu scuze! Toţi am avut de îndurat 
tragedii îngrozitoare! Îţi mărturisesc sincer că 
aproape sunt tentat să o las pe mâna destinului ei 
ineluctabil și să-mi caut altă slujbă. 

Îi veni o idee și pufni în râs. 

— Poate chiar la ducele Orso! 

Day îşi ridică repede ochii spre el. 

— Glumești. 


Chiar fusese o vorbă de duh, deoarece Castor 
Morveer nu era omul care să-și abandoneze 
stăpânul cu care semnase un contract. În viață 
trebuie respectate anumite standarde de 
comportament, iar în profesiunea lui cu atât mai 
mult. Însă îl amuza să dezvolte ideea, enumerând 
avantajele pe degetele ridicate. 

— El are de unde să-mi plătească serviciile. Plus 
că este cert că are nevoie de serviciile mele. Plus 
că a dovedit în repetate rânduri că nu se lasă 
copleșit de remuşcări. 

— Plus că are obiceiul să-și arunce angajații de 
pe munte. 

Morveer se prefăcu surd. 

— Nimeni n-ar trebui să fie atât de naiv încât să 
se încreadă în cineva care are un otrăvitor în 
slujba lui. Mă mir că nu m-am gândit mai devreme 
la asta! 

— Dar... noi i-am ucis fiul. 

— Haida de! Se poate trece ușor peste asemenea 
impedimente dacă este vorba despre avantaje 
reciproce, şi făcu un gest nepăsător din mână. 

— O simplă invenţie va fi suficientă. Mereu se 
poate găsi câte un amărât de țap ispăşitor asupra 
căruia să se arunce toată vina. 

Day strânse din buze și dădu încet din cap. 

— Un tap ispăşitor. Desigur. 

— Unul amărât. 

În fond, posteritatea nu va avea de suferit dacă 
lumea va scăpa de un nordic mutilat. La drept 


vorbind, nu va avea de suferit nici dacă va pieri un 
pușcăriaş dement. Sau o torționară cu gura 
spurcată. Ideea chiar începuse să-l entuziasmeze. 

— Însă deocamdată suntem legaţi de Murcatto şi 
de planurile ei infructuoase de răzbunare. Auzi tu, 
răzbunare! Oare există pe lume vreun alt ţel mai 
inutil, mai distructiv și lipsit de satisfacţii? 

— Credeam că asta nu ne interesează, interveni 
Day. Credeam că trebuie doar să ne facem bine 
treaba pentru care suntem plătiți. Atâta tot. 

— Corect, draga mea, foarte corect! Fiecare ţel 
are nevoie de serviciile noastre. Ai subliniat esența 
chestiunii, așa cum faci întotdeauna. Ce m-aș face 
fără tine? 

Și se îndreptă zâmbind spre aparat. 

— Cum merg pregătirile noastre? 

— Ştiu ce am de făcut. 

— Bine. Foarte bine. Fireşte că știi. Doar ai 
învăţat de la maestru. 

Fata plecă fruntea. 

— Iar eu am fost atentă la lecţiile tale. 

— Extrem de atentă. 

Morveer se  aplecă să lovească ușor 
condensatorul și urmări cum esenţa de larync 
picura lent în retortă. 

— Este vital să fii complet pregătit pentru orice 
eventualitate. Prudența mereu pe primul... au... 
Au! 

Își privi încruntat braţul, pe care apăruse un 
punct roşu şi care acuma se umfla, devenind un 


strop de sânge. 

Ceai 

Cu o expresie stranie pe chip, Day se îndepărtă 
încet de el. Avea un ac în mână. 

— Cineva asupra căruia să se arunce toată vina? 
mârâi ea. Adică eu sunt țapul ispăşitor? Du-te 
dracului, ticălosule! 


— Haide, haide, haide odată! 

Lângă calul lui şi cu spatele la Fiori, Credinciosul 
se chinuia din nou să urineze. 

— Haide, haide! Asta-i efectul anilor petrecuţi în 
războaie. 

— Sau al faptelor tale murdare, spuse Swolle. 

— Sunt convins că n-am făcut nimic atât de rău 
încât să merit o nenorocire ca asta. Ai senzaţia că 
niciodată nu ţi-a mai venit atât de tare să faci și, 
când apuci să ţi-o scoţi, stai ca prostu’ și nu se 
întâmplă nimic... au... au... hai că a început! 

Se lăsă pe spate, etalându-și chelia. Câţiva 
stropi, apoi alţii. Încă o dată. Își scutură 
instrumentul şi începu să se încheie la pantaloni. 

— Asta a fost tot? îl întrebă Swolle. 

— Dg’ tu ce treabă ai? se răsti generalul. Vrei să 
mi-l păstrezi într-o sticlă? E efectul vârstei, atâta 
tot. 

Urcă gheboșat panta, ţinându-și cu o mână 
mantia roşie ca să nu și-o murdărească de noroi. 
Se lăsă pe vine lângă Fiori. 

— Gata. Totul e în ordine. Ăla-i locul? 


— Ăla. 

Casa se afla la capătul unui teren îngrădit, în 
mijlocul unui ocean de grâu cenușiu, sub un cer 
cenușiu, cu nori cenușii mânjiți de lumina apoasă 
a zorilor. Prin geamurile înguste ale hambarului se 
vedea ceva lumină slabă, dar altceva nimic. Fiori 
își frecă palmele cu degetele. Nu trădase niciodată. 
Mă rog, niciodată nu mai comisese vreun act de 
trădare atât de clară și acum era foarte nervos. 

— Pare liniște. 

Credinciosul îşi trecu palma peste bărbia 
acoperită cu ţepi albi. 

— Swolle, ia doișpe oameni și du-te de te 
ascunde în pâlcul ăla de copaci dintr-o parte. Dacă 
ne observă și vor s-o ia la fugă, ai să le poți tăia 
calea. 

— Mare dreptate ai, domnule general! Simplu și 
elegant. 

— Nimic nu-i mai dăunător decât să faci prea 
multe planuri. Cu cât ai de ținut minte mai multe 
indicații, cu atât e mai posibil s-o faci de oaie. Nu- 
i cazul să-ţi zic să n-o faci de oaie, Swolle, nu-i așa? 

— Mie? Nu, domnule. Mă ascund printre copaci 
și atac dacă văd pe cineva fugind. Exact ca la Malul 
Înalt. 

— Doar că acum Murcatto e în tabăra ailaltă, 
da? 

— Da. Mama dracului de ticăloasă! 

— Haide, haide! spuse Credinciosul. Dă dovadă 
de puţin respect. Că doar ai ovaţionat-o pe vremea 


când te ducea la victorie. Păcat că s-a ajuns aici. 
Dar asta nu înseamnă că nu trebuie s-o mai 
respectăm. 

— Da. Îmi pare rău, zise Swolle. 

Se gândi puţin și apoi continuă: 

— N-ar fi mai bine să încercăm să ne furișăm 
printre copaci pe jos? Că doar n-o să intrăm călare 
în casa aia, nu? 

Credinciosul îl privi lung. 

— Nu cumva te-au ales pe tine general cât eu mi- 
am văzut de pişare? 

— Cum? Nu, sigur că nu, doar... 

— Asta cu furișatul nu-i stilul meu, Swolle. 
Știind cât de des te speli, sunt convins că Murcatto 
o să-ți simtă parfumul încă de la o sută de metri şi 
o să te aștepte pregătită. Nu, o să mergem călare. 
Și n-o să-mi ostenesc inutil genunchii. Putem 
cobori de pe cai imediat ce verificăm locul. Dar 
prefer să fiu în șa dacă Murcatto ne rezervă ceva 
surprize. 

Se încruntă la Fiori. 

— Ai vreo problemă cu planul meu, băiete? 

— Niciuna. 

Din câte își putuse da seama Fiori, Credinciosul 
era unul dintre oamenii excelenți ca secunzi, dar 
foarte proști ca şefi. Mulţi mușchi şi niciun strop 
de imaginaţie. Ştia o singură metodă de luptă și se 
încăpățâna s-o folosească și acum, indiferent dacă 
era potrivită sau nu. Însă Fiori nu avea de gând 
să-l contrazică. Conducătorii puternici pot aprecia 


ideile mai bune ale celorlalţi, dar nu și cei slabi. 

— Crezi că poţi să-mi dai acum barda înapoi? 

Credinciosul rânji. 

— Normal că ţi-o dau. Imediat ce-o văd moartă 
pe Murcatto. Haide! 

Se împiedică în mantie şi şi-o aruncă furios peste 
un umăr. 

— Afurisită cârpă! Ştiam că trebuia să-mi fi luat 
una mai scurtă. 

Fiori aruncă o ultimă privire spre casa din câmp, 
apoi îl urmă, clătinând din cap. Foarte adevărat că 
nimic nu-i mai dăunător decât un plan prea 
elaborat. Dar pe locul doi se află planul prea 
superficial. 


Morveer bătu des din pleoape. 

— Dar... 

Vru să facă un pas către Day, numai că i se 
înmuie glezna și, ca să nu cadă, se sprijini de 
masă, răsturnând un flacon și vărsându-i 
conţinutul efervescent. Îşi duse mâna la gât. 
Începuse să-l ardă toată pielea. Îşi dădu seama ce 
făcuse fata și simți că-i îngheaţă sângele în vine. 
Ştia care vor fi consecinţele. 

— Regele... hârâi el abia auzit, Otrăvurilor? 

— Ce altceva? Prudenţa mereu pe primul loc. 

Morveer se strâmbă. Se strâmbă din cauza 
înțepăturii din braţ. Se strâmbă din cauza rănii 
provocate de această trădare amară. Începu să 
tuşească, se prăbuși în genunchi. Întinse o mână 


tremurătoare. 

— Dar... 

Day îi lovi mâna cu vârful piciorului. 

— Blestemat să nu fii înţeles de nimeni? 

Chipul fetei era schimonosit de dispreţ. Ba chiar 
de ură. Masca aceea încântătoare de supunere, de 
admiraţie, de inocenţă căzuse în cele din urmă. 

— Ce crezi că e de înţeles despre tine, parazit 
care te crezi buricul pământului? Eşti transparent 
ca o foiţă! 

Aceasta a fost ofensa cea mai profundă- 
ingratitudinea asta a ei, după tot ce-i oferise! 
Cunoștinţele lui, banii lui, afecțiunea lui... 
părintească! 

— Personalitatea unui ţânc cu năbădăi în trupul 
unui ucigaș! Deopotrivă fanfaron și laș. Castor 
Morveer, cel mai mare meșter de otrăvuri din 
lume? Mai degrabă cea mai mare pacoste... 

Morveer ţâșni cu o agilitate desăvârşită, îi crestă 
glezna cu bisturiul din mână, se rostogoli pe sub 
masă și ieși în cealaltă parte, rânjind la ea printre 
toate aparatele şi flăcările de la arzătoare şi formele 
distorsionate ale eprubetelor și sclipirea sticlei şi 
metalului. 

— Ha-ha! zbieră el cu energie, fără să dea vreun 
semn că ar fi avut de gând să moară. Să mă 
otrăvești tu pe mine? Marele Castor Morveer răpus 
de ucenica lui? Nu prea cred! 

Day își privi buimăcită glezna însângerată, apoi 
ridică ochii mari spre el. 


— Nu există niciun Rege al Otrăvurilor, proasto! 
chicoti el. Ții minte metoda aia pe care ţi-am 
arătat-o și prin care se obţine un lichid cu miros, 
gust și aspect de apă? Ei bine, chiar apă este! Total 
inofensivă! Spre deosebire de picătura de 
substanță de pe lama bisturiului meu, care ar 
putea ucide doisprezece cai! 

Își strecură mâna în interiorul cămășii, alegând 
fără greşeală fiola şi scoțând-o la lumină. Înăuntru 
se afla un lichid limpede. 

— Antidotul. 

Fata tresări, vru să se repeadă la el pe lângă 
masă, dar picioarele n-o mai ascultau, așa că 
Morveer se feri de ea cu foarte mare ușurință. 

— Extrem de ruşinos, draga mea! Uită-te la noi 
cum ne fugărim într-un hambar, în mijlocul 
câmpurilor Styriei! Îngrozitor de ruşinos! 

— Te rog, şuieră ea. Te rog, o să... O să... 

— Nu ne pune pe amândoi într-o situație 
stânjenitoare. Acum ţi-ai dat arama pe faţă, tu... 
tu harpie nerecunoscătoare! Te-ai demascat, 
trădătoare turbată! 

— N-am vrut să pice vina pe mine, atâta tot! 
Murcatto a zis că, mai devreme sau mai târziu, tu 
ai să treci de partea lui Orso! Şi că o să mă faci țap 
ispășitor! Murcatto a zis... 

— Murcatto? Preferi să o crezi pe Murcatto, în loc 
să mă crezi pe mine? O crezi pe degenerata aia, 
dependentă de opiu? Pe măcelăreasa aia notorie o 
crezi tu? O, lumină din ceruri, călăuzește-mi tu 


pașii! Am fost un imbecil când am avut încredere 
în voi două! Însă ai avut dreptate când ai zis că 
sunt precum un copil. Neprihănit şi inocent! Cu 
sufletul plin de compasiune nemeritată de nimeni 
dintre cei din jur! 

Îi azvârli fiola. 

— Să nu mai spună nimeni... zise el, urmărind- 
o pe Day cum bâjbâia cu mâinile prin paiele de pe 
jos, că nu aș fi... 

Acum fata găsise fiola și îi scotea dopul. 

— ...la fel de generos, milostiv şi iertător ca toţi 
ceilalți meșteri ai otrăvurilor... 

Day sorbea lacomă lichidul. 

— ...din întreg Cercul Lumii. 

Zguduită, fata se şterse la gură şi oftă prelung. 

— Trebuie... să discutăm. 

— Cu siguranţă. Însă nu avem prea mult timp la 
dispoziție. 

Day clipi nedumerită și imediat un spasm 
straniu îi strâmbă trăsăturile. Exact cum 
anticipase otrăvitorul, care încreţi nasul și aruncă 
bisturiul pe masă. 

— N-a fost nicio otravă pe lamă, dar tu tocmai 
ce-ai băut o fiolă cu soluţie nediluată de floare-de- 
leopard. 

Fata se prăbuși. Dădu ochii peste cap. Pielea i se 
făcu roz. O apucară convulsiile. Făcu spume la 
gură. 

Morveer se apropie şi se aplecă deasupra ei. Un 
rictus urât îi dezgoli dinţii și începu să se împungă 


cu degetul în piept. 

— Ai vrut să mă omori pe mine? Să mă otrăvești 
pe mine? Pe Castor Morveer? 

Tocurile de la pantofii lui Day începură să 
danseze iute pe pământul bătătorit, stârnind 
norișori de praf. 

— Eu sunt Regele Otrăvurilor, tu... tu, proasto 
cu chip de copil! 

Dansul se transformă în tremurat. Fata îşi 
arcuise incredibil de mult spatele. 

— Câtă insolenţă din partea ta! Câtă aroganță! 
Ce afront! Câtă, câtă, câtă... 

Căuta cu sufletul la gură cuvântul potrivit și 
prea târziu își dădu seama că Day murise. Trupul 
ei se relaxă treptat. 

— Rahat! răcni el. Rahat cu mot! 

Ca zăpada în zilele calde, tot aşa începuse să se 
topească firava satisfacție a victoriei în fața cruntei 
sale dezamăgiri şi a dureroasei trădări căreia îi 
căzuse victimă. Ca să nu mai pomenească de 
inconvenientele rezultate din noua lui situație de 
mare maestru al otrăvurilor fără asistentă și fără 
patroană. Da, chiar aşa, pentru că ultimele 
cuvinte ale lui Day îi dovediseră fără putință de 
tăgadă că Murcatto era de vină pentru tot. Că îi 
pusese la cale moartea, după tot cât făcuse el 
pentru ea, după toată strădaniile lui altruiste 
pentru care nu primise nicio mulțumire. Oare de 
ce nu se gândise că se va ajunge aici? Cum de nu 
se așteptase la una ca asta, după toate tragediile 


suferite în întreaga lui viaţă? Pur și simplu era un 
om mult prea bun pentru ţinuturile acestea crude, 
pentru epoca aceasta necruțătoare. Prea 
încrezător în oameni și prea prietenos pentru 
binele lui. Avea tendința de a vedea lumea în 
nuanțele trandafirii ale propriei sale amabilităţi și 
era pe veci blestemat să aștepte tot ce-i mai bun 
din partea oamenilor. 

— Transparent ca hârtia, așa zici? Rahat! Tu... 
rahat cu ochi! 

Iritat la culme, se apucă să lovească cu piciorul 
în trupul inert al lui Day, făcându-l să se 
cutremure din nou. 

— Mă cred buricul pământului, aşa zici? aproape 
că zbieră el. Eu? Tocmai eu? Când nu-i... nimeni... 
mai modest decât mine... în... toată... lumea... 
asta! 

Îşi dădu brusc seama că nu se cuvenea ca un om 
cu sensibilitatea lui nemărginită să lovească cu 
piciorul într-o persoană deja moartă, mai cu 
seamă într-una la care ţinuse ca la o fiică. Și se 
simţi copleșit de un val de regrete melodramatice. 

— Îmi pare rău! Atât de rău îmi pare! 

Se puse în genunchi lângă Day, îi îndepărtă cu 
blândeţe părul de pe frunte, îi atinse obrazul cu 
degete tremurătoare. 

— Îmi pare atât de rău, dar... dar de ce? Nu te 
voi uita niciodată, dar... au... câh! 

Un miros puternic de urină îi înțepă nările. 
Cadavrul se golea - inevitabil efect al dozei colosale 


de floare-de-leopard. lar un om cu experienţa lui 
ar fi trebuit să se aștepte la asta. Balta se întinsese 
și urina se îmbibase în țesătura pantalonilor lui. 
Se ridică repede, strâmbându-se îngrețoșat. 

— Rahat! Rahat! 

Într-un acces de furie, înşfăcă o sticluță şi o 
aruncă în perete. 

— Fanfaron şi laş? 

O mai izbi încă o dată pe Day, se lovi la degete și 
începu să șchiopăteze prin hambar. 

— Murcatto! 

O, da! Diavoliţa care-i instigase ucenica la 
trădare. Cea mai bună și cea mai dragă ucenică pe 
care o pregătise de când fusese obligat să-l 
otrăvească pe Aloveo Cray în Ostenhorm, ca 
măsură preventivă. Ştia că ar fi trebuit s-o omoare 
pe Murcatto chiar atunci când îi intrase în livadă. 
Dar dimensiunea, importanţa, aparenta 
imposibilitate a misiunii pe care ea i-i oferise i-au 
gâdilat vanitatea. 

— Blestemată vanitate! Singurul defect din 
caracterul meu! 

Dar nu se va răzbuna. 

— Nu. 

Nu va apela la ceva atât de degradant și 
necivilizat. Nu așa se comporta Morveer. Nu era 
vreun sălbatic, vreun animal, ca Șerpoaica din 
Talins şi clica ei. Ci un domn cultivat şi rafinat, cu 
cele mai înalte standarde de morală. Cu toată 
truda lui loială, acum avea buzunarele cam goale, 


așa că era obligat să-și găsească de lucru. Un 
patron bun și un grup de asasini disciplinați și 
bine motivaţi, alături de care ar obţine un „profit 
bun și cinstit”. 

Și cine l-ar plăti ca s-o ucidă pe Măcelăreasa din 
Caprile? Şi pe complicii ei primitivi? Răspunsul nu 
era deloc greu de găsit. 

Se întoarse cu fața spre geam și exersă cea mai 
servilă plecăciune din arsenalul său, cea cu 
învârtitul din deget la sfârşit. 

— Mare Duce Orso, este o onoare incompa... 
rabilă. 

Se îndreptă de şale și se încruntă. Pe creasta 
dealului din zare se vedeau siluetele mai multor 
călăreți. 


— Pentru onoare, glorie şi, mai presus de toate, 
o răsplată frumușică! 

Credinciosul își trase sabia într-un vacarm de 
râsete. 

— Haideţi! 

Și rândurile de călăreţi se puseră în mișcare, 
având grijă să nu se răzlețească prea mult prin 
holdele de grâu. Intrară pe terenul îngrădit și își 
struniră cail. 

Fiori era alături de ei. Nici nu prea avea ce face 
altceva, de vreme ce Credinciosul se afla lângă el. 
lar să rămână în urmă ar fi fost un gest 
necuviincios. Și-ar fi dorit să aibă barda la 
îndemână. Numai că, de obicei, atunci când îţi 


dorești un lucru ai parte exact de opusul lui. Plus 
că începuseră să galopeze sănătos și era o idee 
bună să ţină hățurile cu ambele mâini. 

Mai aveau doar o sută de metri. Liniște și pace. 
Fiori cercetă atent casa, zidul scund, hambarul. 
Încercă să se concentreze, să se pregătească. 
Acum planul i se părea unul prost. Și la vremea 
respectivă tot prost i se păruse, dar era cu mult 
mai rău când trebuia să-l pună în practică. 
Terenul trosnea sub copitele cailor, şaua sălta sub 
fundul lui plin de bătături dureroase, vântul rece 
îi înțepa ochiul bun și îi gâdila cicatricele de pe 
obrazul fără bandaje. Credinciosul călărea în 
dreapta lui, ţeapăn în șa, cu mantia fluturându-i 
în spate, cu sabia ridicată și urlând: 

— Încet! mai încet! 

În stânga, rândurile de călăreţi se mișcau şi se 
unduiau. Chipuri de oameni și capete de cai. Sulițe 
îndreptate în sus și sulițe îndreptate în jos. Sulițe 
îndreptate în toate direcţiile. Fiori își scoase 
picioarele din scările șeii. 

Și atunci se deschiseră deodată toate obloanele 
casei, cu un bubuit răsunător. La ferestre erau 
osprienii. lar prima lumină a zilei căzu peste alții, 
ascunși în spatele zidului, care acum se ridicau cu 
arbaletele aţintite asupra oamenilor conduși de 
Credinciosul Carpi. Şi uite cum vine o clipă când 
trebuie să faci un anumit lucru și să te doară fix 
undeva de urmări. Trase adânc aer în piept, apoi 
se aruncă în lateral de pe șa. Și, dincolo de tropotul 


copitelor, de zăngănitul armelor, de vâjâitul 
vântului, Fiori auzi țipătul ascuţit al Monzei. 

Atunci se izbi de sol și-și mușcă limba. Luă o 
gură de noroi şi începu să se rostogolească 
gemând. O dată și încă o dată și încă o dată. 
Lumea se învârtea în jurul lui, cerul negru și 
pământul moale, caii și oamenii. Pe lângă el 
duduiau copitele, aruncându-i noroi în ochiul 
teafăr. Auzi strigăte. Reuși să se ridice în 
genunchi. Peste el se prăvăli un călăreț mort, 
trântindu-l din nou pe spate. 


Morveer se duse la ușa hambarului și o deschise 
doar cât să-şi poată scoate capul afară. Tocmai 
atunci soldații osprieni se ridicau din spatele 
zidului, lansând o salvă disciplinată şi ucigătoare 
de săgeți. 

Călăreţii tresăreau și se prăbușeau din şei, caii 
cădeau și-și aruncau călăreţii cât colo. Trupuri 
sfârtecate,  îngrășând pământul ud. Brate 
bezmetice  agitându-se zadarnic. Animale și 
oameni urlau și se tânguiau de uluire și furie, de 
durere şi teamă. Vreo doisprezece călăreţi erau 
deja întinşi pe jos, dar ceilalți porniră la atac fără 
șovăire. Săbiile sclipeau deasupra chipurilor 
încrâncenate. Strigătele lor de luptă umpleau 
văzduhul împreună cu gemetele camarazilor 
muribunzi. 

Morveer începu să scâncească, închise repede 
ușa şi se lipi cu spatele de ea. Bătălie pe viaţă și pe 


moarte. Mânie nestăpânită și joc al întâmplării. 
Metale ascuţite mișcându-se cu foarte mare viteză. 
Sânge vărsat, creieri terciuiţi, trupuri spintecate, 
măruntaie dezgustătoare. Modalitate extrem de 
necivilizată de rezolvare a problemelor și care 
evident că nu făcea parte din domeniul său de 
competenţe. Propriile-i măruntaie - deocamdată la 
adăpost în abdomen - gâlgâiră o dată de groază şi 
scârbă. Apoi se contractară dureros, urmare a 
sentimentului de groază- mult mai logic decât 
orice altceva - care îl copleși. Dacă Murcatto avea 
să câștige lupta asta, atunci nu mai era cazul să- 
și ascundă intenţiile ucigașe în ceea ce îl privea. 
Dacă învingeau cele O Mie de Săbii, atunci el ar fi 
fost considerat complice la asasinarea prinţului 
Ario. Oricare ar fi fost rezultatul, viaţa lui nu va 
mai valora nimic. 

— La naiba! 

Curtea fermei se transforma cu repeziciune într- 
un abator. Geamurile hambarului erau mult prea 
înguste și nu se putea strecura pe acolo. Să se 
ascundă în șură? Dar ce, avea cinci ani? Să se 
întindă pe jos, lângă Day, şi să facă pe mortul? 
Cum? Să se culce în urină? Niciodată! Se repezi în 
fundul hambarului și începu să lovească disperat 
peretele din lemn, în căutarea unei ieșiri de acolo. 
Descoperi o scândură desfăcută și începu s-o 
lovească cu piciorul. 

— Sparge-te, ticăloaso! Sparge-te! Sparge-te! 
Sparge-te! 


Zeomotele bătăliei din curte deveneau tot mai 
puternice. Morveer tresări când ceva se izbi de o 
latură a hambarului, zeâlțâind grinzile şi stârnind 
o ploaie de praf. Scâncind de frică și de nervi, cu 
chipul acoperit de sudoare, meșterul otrăvurilor 
porni din nou să lovească scândura. Și reuși s-o 
spargă. Prin gaură se strecura acum lumina slabă 
de afară. Morveer se lăsă în genunchi, se întoarse 
într-o parte şi își strecură capul prin deschizătura 
aia. Văzu câmpul, lanurile de grâu, un pâlc de 
copaci cam la două sute de metri depărtare. 
Salvarea lui. Îşi scoase cu greu un braţ, cu care 
încercă în van să se apuce de latura exterioară a 
hambarului. Mai scoase și un umăr, apoi jumătate 
din piept. Şi se înțepeni. 

Mare dovadă de optimism din partea lui să 
creadă că va putea trece fără probleme prin 
deschizătura aia. În urmă cu zece ani fusese 
subțire ca un ram de salcie și ar fi putut să se 
strecoare cu grație de balerin printr-un loc cât 
jumătate din ăsta. Însă prăjiturile savurate de 
atunci încoace făceau imposibilă această 
operațiune, plus că l-ar putea costa acum chiar 
viața. Se suci, se zvârcoli, își mușcă buzele de 
durere când muchiile tăioase ale lemnului i se 
înfipseră în burtă. Oare așa îi era sortit să piară? 
Oare așa îl vor găsi? Oare aceasta va fi povestea pe 
care o vor spune în batjocură peste ani? Oare asta 
va lăsa el posterităţii? Marele Castro Morveer, 
moartea fără chip, cel mai temut dintre toţi 


meșterii otrăvitori, blocat într-o crăpătură din 
spatele unui hambar în vreme ce voia s-o ia la 
sănătoasa de la locul unei bătălii? 

— Ale naibii prăjituri zbieră el și se împinse cu 
un ultim efort supraomenesc. 

Scrâșni din dinţi când un ticălos de cui îi sfâșie 
cămașa pe din două și-l zgârie adânc pe piept. 

— La naiba! Rahat! 

Își trase şi picioarele prin deschizătura din 
perete. În sfârşit eliberat din îmbrăţișarea 
dureroasă a tâmplăriei de proastă calitate și plin 
de așchii în cele mai ciudate locuri, Morveer 
începu să fugă prin grâul până la brâu spre 
adăpostul pe care i-l ofereau copacii. 

Probabil că nici cinci pași bâlbâiți nu făcuse, 
când se împiedică și se lungi în noroi. Se ridică cu 
greu în picioare, blestemând cu patimă. Dar grâul 
invidios îi smulsese unul dintre pantofi atunci 
când căzuse. 

— Luate-ar naiba de grâul! 

Tocmai ce începuse să şi-l caute, când auzi niște 
bubuituri puternice. Ridică îngrozit privirea și nici 
nu-i veni să-și creadă ochilor când văzu vreo 
doisprezece călăreți ieșind în galop dintre copacii 
spre care fugea el. Se îndreptau acum spre el, cu 
sulițele coborâte. 

Scoase un guițat jalnic, se răsuci pe călcâie și, 
fără să-i mai pese de piciorul descălțat, porni să 
șchiopăteze înapoi spre crăpătura din perete care 
îl maltratase atât de tare la prima lor întâlnire. Îşi 


băgă un picior înăuntru şi scânci când își turti din 
greşeală trufandalele de una dintre scânduri. Auzi 
tropotul cailor tot mai aproape și simţi cum i se 
încreţește carnea pe spinare. Nici cincizeci de metri 
nu mai aveau până la el. Vedea bine ochii holbaţi 
ai călăreţilor şi ai cailor, dinţii dezveliți ai 
oamenilor și ai cailor. Lumina zorilor reflectată în 
metalul armelor, neghina treierată de copitele iuți. 
Oare îl vor treiera și pe el? Pe sărmanul, pe 
modestul Castor Morveer, care nu-și dorise decât 
să fie... 

Colţul hambarului se aprinse. Se auzeau 
pocnetele și trosnetele lemnului cuprins de flăcări. 
Haosul puse stăpânire pe văzduh: o bucată dintr- 
o grindă, fragmente de scânduri, cuie îndoite, un 
nor de așchii și scântei. Grâul copt din apropiere 
se culcă la pământ sub tăvălugul unei flăcări. Și 
din el apărură brusc două butoaie obișnuite, chiar 
în calea călăreţilor năvalnici. 

Butoiul din dreapta explodă cu o flacără 
orbitoare. Imediat îl urmă și al doilea. Două mari 
fântâni arteziene cu pământ în loc de apă ţâșniră 
spre cer. Calul din frunte încremeni, prizonier 
între ele două, se răsuci și apoi se făcu fărâme, 
împreună cu călăreţul lui. Resturile au fost 
înfășurate în norii de praf și, probabil, 
transformate în carne tocată. 

Un suflu fierbinte îl izbi pe Morveer, sfâșiindu-i 
cămașa, şi aşa ruptă, răvășindu-i părul, 
înțepându-i ochii. O clipă după aceea îi ajunse la 


urechi şi tunetul dublei detonaţii, făcând să-i 
clănțăne dinţii în gură. Cei doi cai din capetele 
rândului, rămași oarecum întregi, se treziră 
azvârliți în aer. Unul dintre ei, cu maţele pe afară, 
se prăbuși în lanul de grâu, aproape de copacii 
dintre care apăruseră. 

Bulgări de pământ loviră peretele din scânduri. 
Praful începu să se așeze. Porţiuni mari de grâu 
ardeau mai domol în vecinătatea exploziei, 
împuţțind aerul cu fum înţepător. Din cer încă mai 
ploua cu fragmente carbonizate de lemn, neghină 
arsă, bucăţi de oameni și animale. Cenușa plutea 
ușor în adierea vântului. 

Parcă niciodată Morveer nu se mai simţise atât 
de uimit. Să fi fost un foc gurkian, sau ceva mai 
întunecat, mai... ocult? Tocmai când reuși să se 
smulgă dintre scânduri și o luă la fugă prin lanul 
de grâu, apăru cineva de după colţul hambarului 
care încă mai fumega. 

Gurkiana. Ishri. Cu un braț și poalele hainei 
brune în flăcări. Îşi dădu seama doar când focul îi 
urcă până aproape de gât şi, fără grabă, își scoase 
haina şi o aruncă. Rămase înfășurată doar în 
bandaje imaculate, din cap și până în picioare - 
trup de regină antică a deșertului, îmbălsămată și 
pregătită pentru ceremonia funerară. Privi lung 
spre copaci, zâmbi şi clătină încet din cap. 

Apoi, pe un ton vesel, rosti câteva cuvinte în 
kantică. Morveer nu cunoștea la perfecţie limba 
aceasta, dar i se păru că femeia spusese „nu ţi-ai 


pierdut îndemânarea, Ishri”. Își plimbă ochii negri 
peste holdele de grâu, moment în care meșterul 
otrăvurilor se grăbi să se ascundă mai bine. Şi 
după aceea se întoarse și dispăru după colţul 
hambarului, pe unde venise. Şi Morveer avu 
impresia că o aude chicotind ca pentru sine. 

— Nu ţi-ai pierdut îndemânarea. 

Morveer se simțea cuprins de dorința 
copleșitoare - și deplin justificată, după părerea 
lui- de a fugi de acolo, fără să mai privească 
înapoi. Așa că se târi pe burtă printre spicele de 
grâu stropite cu sânge. Către copaci. Centimetru 
cu centimetru. Îl usturau plămânii din cauza 
efortului, răsuflarea i se transformase în icnete 
hârâite. Groaza pusese stăpânire pe el. 


Roata morii 


Monza își trase sabia Calvez, iar omul scoase un 
geamăt slab. Șocul îi boţise trăsăturile. Își apăsa 
cu ambele mâini rana mică din piept. Făcu un pas 
nesigur înainte, ridicându-și cu mare greutate 
sabia-i scurtă, de parcă ar fi cântărit cât o 
nicovală. Monza se feri din drumul lui și îl 
străpunse într-o parte prin vesta din piele cu ţinte, 
chiar sub coaste. Omul întoarse capul spre ea. 
Faţa i se făcuse rozalie, obrajii îi tremurau, venele 
i se umflaseră pe gâtul întins. Dar se prăbuși 
imediat ce Monza trase sabia, de parcă doar lama 


aceea îl ținuse în picioare până atunci. O privi în 
ochi. 

— Spune-i... șopti el. 

— Ce? 

— Spune... 

Încercă să se ridice. Un obraz îi era acoperit cu 
o crustă de praf. Apoi icni, vomită un lichid negru 
și nu se mai mișcă. 

Monza își dădu brusc seama că îl cunoaște. 
Parcă îl chema Baro, sau Paro, sau un alt nume 
scurt și cu „o” la sfârșit. Văr cu bătrânul Swolle. 
Fusese la Musselia, după asediu și după ce 
prădaseră întregul oraș. Râsese cu lacrimi la una 
dintre glumele lui Benna. Îşi amintea episodul 
acesta, pentru că tocmai îl omorâseră pe Hermon 
și-i furaseră aurul și nu părea chiar un moment 
potrivit pentru glume. Oricum ea nu avusese deloc 
chef de râs. 

— Varo? murmură ea, încercând să-și aducă 
aminte care fusese gluma. 

Auzi un scârțâit de scânduri și observă o mișcare 
și se lăsă fulgerător jos. Dușumeaua o lovi în cap. 
Se ridică şi camera se răsturnă și ea se izbi de 
perete, sparse geamul cu cotul, mai să treacă cu 
totul prin el. De afară veneau urlete, zgomote de 
bătălie. 

Pe lângă stelele verzi, mai reuși să vadă cum se 
repede ceva la ea. Făcu o tumbă în lateral și auzi 
cum se lovește de perete. Așchii de tencuială îi 
înțepară fața. Ţipă, se dezechilibră, vru să lovească 


forma neagră cu sabia Calvez, dar văzu că avea 
mâna goală. O scăpase la un moment dat. La geam 
era cineva. 

— Benna? bâigui ea, simțind cum îi curge sânge 
din gură. 

Dar nu era timp de glume. Ceva o izbi puternic 
în spinare, lăsând-o fără aer. Văzu metalul mat al 
unei ghioage. Un chip rânjit de bărbat, în jurul 
gâtului căruia tocmai se înfășura un lanţ care îl 
smucea în sus. Camera își încetă balansul. Deși îi 
vâjâia sângele în cap, Monza încercă să se ridice 
în picioare, dar căzu la loc. 

Vitari strângea lanţul. El o lovi cu un cot și, cu 
cealaltă mână, încercă să slăbească presiunea. 
Dar Vitari nu se lăsa. Monza reuși în sfârșit să se 
ridice şi se îndreptă clătinându-se către ei. 
Bărbatul vru să-și scoată cuțitul de la brâu, însă 
ea i-o luă înainte, îi imobiliză braţul cu mâna 
stângă, își scoase pumnalul cu cea dreaptă și 
începu să-l înjunghie. 

— Îh, îh, îh! 

Pleosc, scârţ, buf, bang! Suspinele ei bolborosite, 
gemetele lui chirăite şi mârâitul înfundat al lui 
Vitari se contopiră într-un talmeș-balmeș de 
zgomote animalice. Ar fi scos cam aceleași sunete 
şi în timpul unui coit. Pleosc, scârţ, buf! În-îh-îh! 
Ah-ah-ah! 

— Ajunge! șuieră Vitari. E mort! 

— În! 

Aruncă pumnalul. Braţul îi era plin de sânge 


până la cot, iar mâna cu mănușă i se contractase 
într-un fel de cleşte cumplit de dureros. Se 
întoarse, păşi greoi peste cadavrul unui soldat 
osprian și ieși prin tăblia spartă a ușii în lumina de 
afară, care-i răni și mai tare ochii. 

Un alt bărbat, cu obrazul mânjit de sânge, vru s- 
o înșface, aproape o trase peste el atunci când 
căzu. Un mercenar, care încerca să se ridice în 
picioare, se prăvăli în nas, înjunghiat în spate. 
Apoi osprianul care înfipsese sulița în el primi o 
copită în cap de la un cal din apropiere. Îi zbură 
coiful de oțel, iar el se prăbuși ca un copac 
doborât. Haos de oameni și cai - uragan de copite, 
arme, armuri şi praf. 

La nici zece metri de ea, în mijlocul harababurii 
de trupuri, se afla Credinciosul Carpi, călare pe 
calul lui uriaș și zbierând ca un nebun. Nu se 
schimbase prea mult- aceeași față lată, onestă, 
acoperită cu cicatrice. Aceeași chelie, aceeași 
mustață stufoasă și albă, aceiași ţepi pe obraji. 
Numai că acum purta o platoșă strălucitoare și o 
mantie roșie și lungă, mai potrivite pentru un 
duce, nu pentru un mercenar. Din umăr îi ieşea o 
săgeată de arbaletă, drept care mâna dreaptă îi 
atârna bleagă și nefolositoare. Dar în cealaltă ţinea 
sabia şi arăta cu ea spre casă. 

Straniu, dar Monza simţi un val de căldură la 
vederea lui. Așa cum simţi când deslușești chipul 
unui prieten vechi în mulțime. Acesta era 
Credinciosul Carpi, care condusese cinci atacuri 


sub comanda ei. Care luptase pentru ea și pe 
ploaie, și pe ninsoare. Care nu o dezamăgise 
niciodată. Credinciosul Carpi, căruia i-ar fi putut 
încredința chiar viaţa ei, pentru ca el s-o vândă în 
schimbul scaunului lui Cosca. I-a vândut viaţa și 
a vândut-o şi pe cea a fratelui ei. 

Numai că valul ăsta de căldură nu dură mult. Şi 
cu el dispăru și starea de ameţeală, lăsându-i doar 
furia care îi opărea maţele și o durere ascuțită în 
cap, acolo unde monedele îi ţineau ţțeasta 
îmbinată. 

Când n-au de ales, mercenarii sunt luptători 
excelenți, dar preferă jaful în locul bătăliilor, așa 
că fuseseră surprinși de explozii și zguduiţi la 
vederea oamenilor care nu ar fi trebuit să se afle 
acolo. Sulițe, dușmani în toate clădirile, arcași la 
ferestre și pe acoperișul plat al grajdului, trăgând 
în voie. Doborât din șa, unul dintre călăreți scoase 
un țipăt ascuțit, iar sulița lui se rostogoli până la 
picioarele Monzei. 

Doi dintre camarazii lui își întoarseră caii ca să 
fugă de acolo. Unul reuși să ajungă doar până pe 
terenul îngrădit. Celălalt miorlăi prelung când îl 
străpunse o sabie. Dar își agăță piciorul în scara 
șeii și calul îl târî după el. Credinciosul Carpi nu 
era laș, însă nu reziști treizeci de ani în meseria 
asta dacă nu știi când trebuie să te retragi. Dintr- 
o singură lovitură crăpă ţeasta unui soldat 
osprian, își întoarse calul și dispăru după colţul 
casei. 


Monza apucă sulița cu mâna înmănușată, prinse 
cu cealaltă hăţurile calului fără călăreț și se urcă 
în șa. Parcă dorinţa fierbinte de a-l vedea mort pe 
Carpi îi adusese înapoi ceva din vechea-i 
sprinteneală. Întoarse calul spre zidul fermei, îl 
îmboldi cu călcâiele și sări peste el. Şi peste un 
osprian care îşi zvârli cât colo arbaleta și se aruncă 
zbierând la o parte din drumul ei. Săltând cu 
putere în șa, Monza ateriză în cealaltă parte și 
porni la deal cu calul furat. Strânse bine sulița în 
mâna stângă, apucă bine hăţurile în mâna 
dreaptă, se lipi de spinarea calului și îl împunse 
iar cu călcâiele, îmboldindu-l să meargă mai 
departe. Îl zări o clipă pe Carpi pe creasta colinei - 
siluetă neagră pe fundalul albastru al cerului. 
Apoi mercenarul își întoarse calul și se îndepărtă. 

Monza ţâșni din lanul de grâu și o luă la galop 
peste un câmp cu mărăcini. Nu prea departe în 
fața ei, Carpi sări peste un gard viu, dar ateriză 
cam prost, aproape să cadă din șa. Monza alese 
mai bine locul prin care să sară și ateriză fără 
probleme. Distanţa dintre ei se micşora tot mai 
tare. Monza se uita înainte, numai și numai 
înainte. Fără să se gândească la viteza calului, la 
pericol sau la durerea din mână. Nu se gândea 
decât la Credinciosul Carpi și la calul lui şi la 
dorinţa ei covârșitoare de a-şi înfige sulița într- 
unul dintre ei. 

Galopară de-a curmezișul unui câmp necultivat 
și acoperit cu un strat gros de noroi, îndreptându- 


se către ceva ce, de la distanța aceea, părea a fi o 
apă curgătoare. Lângă ea lucea în soarele dimineţii 
o clădire dată cu var- probabil o moară, din câte 
își putu da seama Monza, în timp ce lumea se 
zeuduia, se clătina și vâjâia în jurul ei. Strânse 
ochii înaintea vântului și se întinse peste grumazul 
calului, strângând și mai bine sulița îndesată sub 
braț. Forţându-se să-l ajungă din urmă pe 
Credinciosul Carpi. Dorindu-și răzbunarea cu 
orice preţ. Și se părea că armăsarul lui se rănise la 
săritura nereușită peste gard, pentru că ea se 
apropia acum de el tot mai mult, tot mai repede. 

Între ei mai erau doar trei lungimi de cal, apoi 
doar două. Obrajii Monzei erau stropiţi cu noroiul 
azvârlit de copitele calului lui Carpi. Se îndreptă 
în şa și ridică sulița. O rază de soare îi atinse în 
treacăt vârful. Credinciosul aruncă o privire peste 
umăr şi ea văzu din nou chipul lui cunoscut- 
acum cu o sprânceană năclăită de sânge de la o 
tăietură de pe frunte. Îl auzi cum mârâie, îl văzu 
cum își îndeasă pintenii în burta calului, însă 
bietul animal era unul mătăhălos, mai util în 
atacuri decât la retrageri. 

Monza scoase un strigăt triumfător când își 
înfipse sulița în crupa calului lui Carpi. Animalul 
tresări puternic, se cabră, scutură disperat din 
cap. Credinciosul se zdruncină în şa. Un picior îi 
ieși din scară. Armăsarul mai făcu câţiva pași, apoi 
se prăbuși. Monza trecu în goana mare pe lângă 
Carpi. Îi auzi ţipătul şi mai auzi şi bufniturile 


făcute de calul care se rostogolea peste câmpul 
înnoroiat. 

Trase hăţurile cu mâna dreaptă și își opri calul, 
care fornăia și se scutura și căruia îi tremurau 
picioarele de la cursa aia nebună. Îl văzu pe Carpi 
cum se adună de pe jos, cu mișcări nesigure, ca de 
om beat. Mantia roșie și lungă i se încolăcise în 
jurul picioarelor și era toată plină cu noroi. Se miră 
să-l vadă că încă mai trăiește, dar se şi bucură în 
același timp. Gobba, Mauthis, Ario, Ganmark - toţi 
ăștia fuseseră complicii lui Orso atunci când îi 
făcuse ei ce-i făcuse, atunci când îi făcuse fratelui 
ei ce-i făcuse. Și toți plătiseră pentru asta. Însă 
niciunul nu-i fusese prieten. În timp ce 
Credinciosul călărise alături de ea. Împărţise 
pâinea cu ea. Băuse din plosca ei. Și îi zâmbise. Îi 
zâmbise şi apoi o înjunghiase în spate și îi furase 
rangul. 

Monza își dorea să prelungească momentul 
acesta. 

Buimăcit, cu gura căscată și cu ochii holbaţi, 
Carpi făcu vreo doi pași nesiguri. Atunci o văzu 
cum stătea rânjind în faţa lui. Atunci o văzu cum 
ridică sulița și scoate un strigăt victorios, ca un 
vânător care a dat peste o vulpe în loc deschis. 
Disperat, ţinându-și la piept braţul rănit, încercă 
să șchiopăteze spre marginea câmpului. 

Pe Monza o durea obrazul de la zâmbetul larg, 
dar nu și-l şterse de pe buze. Şi îşi îndemnă calul 
mai aproape de Carpi. Şi mai aproape, cât să-i 


audă răsuflarea hârâită pe când încerca zadarnic 
să ajungă la râul de acolo. De multă vreme nu se 
mai simţise atât de fericită ca acum, când îl vedea 
pe jegul ăla trădător cum se târăște de frica morții. 
Cu mâna stângă, mercenarul își scoase sabia din 
teacă, vrând s-o folosească pe post de cârjă. 

— Durează ceva, îi strigă ea, până ajungi să-ți 
folosești cum trebuie cealaltă mână! Eu știu cel 
mai bine! lar tu nu mai ai atâta timp la dispoziţie, 
Carpi! 

Nu mai avea mult până la malul apei, dar știa că 
îl va ataca înainte să ajungă acolo. 

Așa că se întoarse și ridică cu greu sabia. Monza 
trase de hăţuri, îndemnându-și calul în lateral, iar 
Carpi lovi doar aerul. Ea se ridică în scări şi îl lovi 
cu sulița în umăr, despicându-i armura, sfâșiindu- 
i mantia și aruncându-l în genunchi. Mercenarul 
gemu printre dinţii încleștaţi. Pe platoșă îi șiroia 
sângele din rana cea nouă. Încercă să se scoale din 
nou în picioare. Monza își apropie calul de el, 
scoase un picior din scară și îl pocni cu putere în 
față, trimițându-l de-a rostogolul pe mal în jos, 
până în apă. 

Își înfipse sulița în pământ şi descălecă. Îşi 
dezmorţi picioarele, privindu-l pe Carpi cum se 
împleticește. Apoi își scoase sulița din pământ, 
trase adânc aer în piept şi porni pe mal, către apă. 

Moara se afla puţin mai la vale - păcănitul roții 
ei se putea auzi de aici. Pe celălalt mal fusese 
ridicat un zid din bolovani, acum acoperiţi cu 


mușchi. Blestemând şi abia târându-se, Carpi 
încerca să ajungă la el. Dar îl apăsa armura prea 
grea, îl încurca mantia îmbibată cu apă, îl 
împiedica săgeata din umăr, îl deranja rana de 
suliță din braț. Nu avea nicio șansă. Așa că se 
mișca greu prin apa până la brâu, iar ea îl urmărea 
zâmbind de pe celălalt mal, cu sulița pregătită. 

— Trebuie să recunosc că nu te dai bătut, Carpi. 
Nimeni n-ar putea spune că ești laș. Doar idiot. 
Imbecilul Carpi! râse ea forțat. Parcă nici nu-mi 
vine să cred că mi-ai căzut în cursă. După toţi anii 
în care ai luptat sub comanda mea, ar fi trebuit să 
mă cunoşti mai bine. Ce-ţi ziceai? Că am să stau 
cuminte şi am să-mi jelesc nefericirea? 

Gâfâind amarnic, Carpi nu-și lua ochii de la 
sulița din mâna ei. 

— M-a minţit nenorocitul ăla de nordic. 

— Nu mai poţi avea încredere în nimeni în 
vremurile astea, nu? Ar fi trebuit să mă înjunghii 
în inimă, Credinciosule, nu în burtă. 

— Inimă? exclamă el dispreţuitor. Tu n-ai așa 
ceva! 

Și, ridicând pumnalul, vru să se repeadă la ea 
prin apă. Monza îl lovi cu sulița și îi simţi coada 
cutremurându-se în mâna ei dreaptă- mâna aia 
care o durea înfiorător și care numai a mână nu 
mai arăta- atunci când vârful se izbi de șoldul 
mercenarului, doborându-l. Dar Carpi se ridică 
iarăși și mârâi printre dinţi: 

— Măcar eu sunt mai bun decât tine, jigodie 


criminală! 

— Atunci cum se face că tu te bălăcești acolo și 
eu am sulița, fraierule? 

Și o învârti demonstrativ spre el. 

— Nu te dai bătut, Carpi, trebuie să-ţi recunosc 
meritul ăsta. N-ar putea zice nimeni că ești laş. 
Doar un mincinos împuțit. Trădătorul Carpi. 

— Eu? Trădător? zbieră el, târându-se spre 
roata morii. Eu? După toți anii în care am rămas 
alături de tine? Am vrut să-i fiu loial lui Cosca! I- 
am fost loial. Mi se spune Credinciosul! 

Și se lovi cu mâna însângerată în platoșa șiroind 
de apă. 

— Așa sunt. Așa eram. Și tu m-ai făcut să nu mai 
fiu! Tu și cu blestematul ăla ce-ţi era frate! 

— Eu nu l-am azvârlit pe Cosca de pe munte, 
scârnăvie! 

— Crezi că eu am vrut s-o fac? Crezi că am vrut 
să se întâmple ce s-a întâmplat? 

Ochii bătrânului mercenar se umpluseră de 
lacrimi. 

— Nu am stofă de conducător! Vine într-o zi Ario 
la mine şi-mi zice că Orso și-a dat seama că nu mai 
poate avea încredere în tine! Că tu trebuie să 
dispari! Că tu ești trecutul și eu sunt viitorul și că 
toți ceilalți căpitani sunt de acord. Așa că am ales 
calea cea mai simplă. Ce altceva să fi făcut? 

Monza nu se mai simţea bine. Îşi aminti cum îi 
zâmbise Orso atunci când venise în cortul ei. 
Cosca reprezintă trecutul, iar eu am hotărât că tu 


ești viitorul. Şi Benna, zâmbind alături de el. Este 
mai bine așa. Tu meriti să conduci brigada. Îşi 
aminti că şi ea alesese calea cea mai simplă. Ce 
altceva să fi făcut? 

— M-ai fi putut avertiza, mi-ai fi putut da șansa 
să... 

— La fel cum l-ai avertizat și tu pe Cosca? La fel 
cum m-ai avertizat pe mine? Du-te la dracu, 
Murcatto! Mi-ai arătat drumul și eu am mers pe el, 
atâta tot! Tu semeni seminţele morții și tu culegi 
roadele lor. Iar seminţele astea le-ai semănat pe tot 
cuprinsul Styriei! Ţi-ai făcut-o cu mâna ta! Din 
cauza ta Benna a... phu! 

Se răsuci, ducând mâinile la gât. Mantia lui 
elegantă se agățase în mecanismul roții de moară. 
Acum se înfășura tot mai strâns, trăgându-l spre 
bucata uriașă de lemn care se învârtea încet. 

— Ce naiba! 

În van lovi el cu mâna mai teafără în valţurile 
acoperite cu mușchi ale roții, în van lovi în 
buloanele ruginite- nu avea cum s-o oprească. 
Monza se uita la el cu gura căscată, dar fără să 
mai spună ceva. Suliţa îi atârna acum moale în 
mână. Şi roata îl trase în jos pe mercenar. Şi mai 
în jos, în apa întunecată. Până la piept. Până la 
umeri. Până la gât. 

Carpi își roti spre ea ochii bulbucați. 

— Nu-s mai rău decât tine, Murcatto! Am făcut 
ce trebuia să fac! 

Se zbătea ca să-şi ţină gura deasupra apei 


învolburate. 

— Nu-s... mai... rău... 

Și nu se mai văzu. 

Credinciosul Carpi, care condusese cinci atacuri 
sub comanda ei. Care luptase pentru ea și pe 
ploaie, și pe ninsoare și care nu o dezamăgise 
niciodată. Credinciosul Carpi, căruia i-ar fi putut 
încredința chiar viaţa ei. 

Clătinându-se, Monza intră în apa rece. Găsi 
mâna disperată a Credinciosului și îi simţi degetele 
strângându-le pe ale ei. Se opinti și îl trase. Ridică 
sulița şi o înfipse cât putu de tare în mecanismul 
roții. Intră în apă până la gât și îl apucă de la sub 
braț cu mâna înmănușată, chinuindu-se din 
răsputeri să-l tragă de acolo. Și reuși să-i scoată 
brațul din apa înspumată. Apoi cotul. Apoi 
umărul. Bâjbâi cu mâna strâmbă după catarama 
mantiei, dar nu reuși să-și facă degetele să o 
asculte. Erau prea îngheţate, prea amorţite, prea 
fărâmate. Auzi trosnetul făcut de sulița care se 
frânse. Și roata morii începu din nou să se 
învârtească. Încet, încet, în scrâşnet de metal şi 
scârțâit de lemn, trăgându-l din nou pe 
Credinciosul Carpi sub ea. 

Mâna mercenarului se făcu moale. Şi cu asta 
basta. 

Cinci morți. Au mai rămas doi. 

Gâfâind puternic, Monza îi dădu drumul. Văzu 
cum apa îi acoperă degetele palide. Apoi ieși din 
râu şi urcă șchiopătând pe mal. Nu mai avea strop 


de vlagă în ea: era udă până la piele, picioarele o 
dureau până la os, o ustura rana din tâmplă, 
sângele îi pulsa cu putere în spatele ochilor. Abia 
reuși să bage un picior în scara șeii și să se urce 
pe cal. 

Mai privi o dată în urmă, simți cum i se strânge 
tot stomacul, se aplecă într-o parte şi scuipă o 
gură de fiere opărită. Apoi încă una. Roata îl 
trăsese pe Credincios sub ea și acum îl scotea prin 
cealaltă parte. Mâinile și picioarele îi atârnau moi, 
ochii îi avea larg deschişi, limba îi era afară din 
gură. În jurul gâtului i se încâlciseră niște tulpini 
de ciuma-apelor. Încet, foarte încet, roata îl ridică 
în aer. Trădător executat și acum prezentat drept 
exemplu mulțimii. 

Monza se șterse la gură cu dosul braţului, își 
plimbă limba peste dinţi ca să scape de gustul ăla 
scârbos şi amar. O durea tot capul și i se învârtea. 
Poate că ar fi trebuit să-l omoare ea, să-i mai lase 
o ultimă fărâmă de demnitate. În fond, îi fusese 
prieten, nu? Sigur, nu fusese un erou, dar cine 
este? Fusese doar un om care își dorise să fie loial 
într-o lume trădătoare și într-o meserie perfidă. Un 
om care îşi dorise să fie loial, numai că aflase că 
loialitatea se demodase. Poate că ar fi trebuit 
măcar să-l tragă pe mal, măcar pacea asta să i-o 
ofere. Însă își întoarse calul și porni înapoi, spre 
fermă. 

Demnitatea nu le era de prea mare folos celor vii. 
Și deloc celor morţi. Venise aici să-l ucidă pe 


Credincios. Şi Credinciosul era mort. 
N-avea niciun rost să se mai plângă acum. 


Vremea recoltei 


Fiori şedea pe treptele casei, își jupuia niște piele 
moartă din jurul multelor zgârieturi de pe braț și 
se uita la un bărbat care plângea îngenuncheat 
lângă un cadavru. Prietenul lui. Poate chiar 
fratele. Nici nu încerca să se ascundă și stătea cu 
capul în piept și cu lacrimile picurându-i de pe 
bărbie. O scenă extrem de emoţionantă, firește. 
Pentru cei cu fire sensibilă. 

Așa cum fusese dintotdeauna Fiori. Pe seama 
acestei slăbiciuni, fratele lui îl ironizase în 
copilărie, zicându-i „sensibilosul”. Plânsese la 
mormântul lui și plânsese și la mormântul tatălui 
lor. Plânsese când prietenul lui, Dobban, fusese 
străpuns de o sabie și se chinuise două zile până 
să se întoarcă în țărână. Plânsese și în noaptea de 
după lupta de la Dunbrec, când l-au îngropat pe 
Treicopaci împreună cu o jumătate din ceata lui. 
lar după bătălia din Ținuturile Înalte se ascunsese 
și vărsase multă apă sărată din ochi. Deşi atunci 
poate că plânsese de ușurare pentru că se 
terminase lupta, nu de mâhnire că muriseră niște 
camarazi. 

Nu nega că plânsese în toate dăţile alea și știa și 
de ce o făcuse, dar în ruptul capului nu-și mai 


putea aduce aminte cum se simţise atunci. Se 
întrebă dacă mai rămăsese cineva pe lume pentru 
care ar mai putea să plângă și nu-i prea plăcu 
răspunsul. 

Luă o înghițitură de apă stătută din ploscă și 
privi la doi soldaţi osprieni care jefuiau cadavrele. 
Unul dintre ei întoarse un mort pe partea cealaltă, 
descoperindu-i măruntaiele lucioase care-i ieșeau 
din rană. Apoi se chinui să-i tragă cizmele din 
picioare, văzu că una avea o gaură în talpă și le 
aruncă cât colo. Fiori se uită și la alți doi osprieni - 
amândoi cu mânecile suflecate, iar unul cu o 
lopată sprijinită de umăr - care nu reușeau să pice 
de acord asupra locului unde să sape gropile. Se 
uită și la muștele care zburau leneșe prin văzduhul 
cețos, așezându-se puhoi pe gurile căscate, pe 
ochii deschişi, pe rănile proaspete. Se uită și la 
tăieturile adânci și crestate, la oasele fărâmate, la 
membrele retezate şi la maţele scoase, la șiroaiele 
de sânge lipicios, la petele uscate de sânge, la 
bălțile roşii din curte. Şi nu simţi deloc plăcere la 
gândul că-și făcuse bine treaba. Dar nici dezgust. 
Nici vină, nici tristeţe. Simţea doar că-l ustură 
zgârieturile, că-l deranjează zăduful umed, că i-au 
obosit mâinile și picioarele. Şi, parcă, mai simţea şi 
o ușoară jenă în stomac, pentru că nu mâncase 
nimic de dimineaţă. 

Din casă se auzeau zbieretele cuiva- acolo se 
îngrijeau răniții. Hohote și zbierete multe, răgușite 
și fără noimă. Dar de pe jgheabul grajdului ciripea 


vesel o pasăre, iar Fiori descoperi că nu-i trebuia 
prea mult efort ca să se concentreze doar asupra 
ei şi să uite de toate celelalte. Surâse, se sprijini de 
ușă, întinse picioarele și începu să dea din cap în 
ritmul cântecului ei. Se pare că omul se poate 
obișnui cu orice. Timp să aibă. Și al naibii să fi fost 
el dacă aveau să-l mute din locul ăsta bun 
zbieretele unor amărâți. 

Auzi tropot de copite și privi în jur. Monza cobora 
încet colina - siluetă neagră pe fundalul cerului 
senin. O urmări cum îşi îndemna calul înspumat 
în curtea fermei. Cum privea abătută la cadavrele 
împrăștiate în jur. Hainele îi erau ude, de ziceai că 
făcuse baie îmbrăcată. Părul îi era năclăit de 
sânge. Obrajii erau acoperiţi cu stropi mari și roșii. 

— Hei, hei, şefa! Ce mă bucur să te văd teafără! 

Adevărate vorbe, dar cumva parcă ascundeau o 
minciună. În ultimul timp nu îl mai bucura nimic. 

— Credinciosul e mort, da? 

— E mort, spuse Monza, alunecând cu greutate 
din șa. Ţi-a fost greu să-l aduci aici? 

— Nu prea. A vrut să-şi ia mai mulți prieteni 
decât plănuiserăm noi și n-am avut cum să-l 
împiedic. Ştii cum fac oamenii când aud că eo 
petrecere undeva. Atât de entuziasmați erau, 
sărmanii. Ţi-a fost greu să-l ucizi? 

Monza clătină din cap. 

— S-a înecat. 

— Nu mai spune?! Credeam că o să-l înjungbhii. 

Îi ridică sabia de pe jos şi i-o întinse. 


— L-am și înjunghiat puţin. 

Își privi arma o clipă, apoi o luă din mâinile 
nordicului și și-o vâri în teacă. 

— După aia l-am lăsat să se înece. 

Fiori ridică din umeri. 

— Treaba ta. Înecul e la fel de bun ca oricare altă 
moarte. 

— Înecul i-a venit de hac. 

— Cinci din șapte. 

— Cinci din șapte. 

Deși nu părea într-o stare de spirit prea 
sărbătorească. De fapt, cam semăna cu soldatul 
care îşi bocea prietenul mort. Nici dacă ieşi 
învingător nu te mai poţi bucura. Ciudat lucru 
răzbunarea asta. 

— Cine zbiară? 

— Cineva, ridică Fiori din umeri. Nimeni. Mai 
bine ascultă cum ciripește pasărea aia. 

— Ce să fac? 

— Murcatto! 

Era Vitari. În pragul ușii de la hambar, cu braţele 
încrucișate în dreptul pieptului. 

— Trebuie să vezi asta. 

Înăuntru era răcoare şi destul de întuneric. 
Razele soarelui pătrundeau doar printr-o spărtură 
din colț și prin geamurile foarte înguste și aruncau 
dâre aurii peste paiele murdare. O rază cădea pe 
Day, pe părul ei blond și răvășit, pe trupul ei 
contorsionat într-o poziţie nefirească. Dar nu se 
vedea picătură de sânge. Nu se vedea nicio urmă 


de violenţă. 

— Otravă! murmură Monza. 

Vitari dădu din cap. 

— Ironia sorții! 

Pe masa de lângă cadavrul fetei era un talmeș- 
balmeș infernal de baghete din cupru, eprubete și 
sticluțe cu forme ciudate. Mai erau acolo şi două 
arzătoare aprinse, pe care bolboroseau niște 
soluţii. Pe Fiori vederea instrumentelor 
otrăvitorului îl deranjă mai tare decât cadavrul 
ucenicei. N-avea treabă cu cadavrele, se obișnuise 
cu ele. Știința însă era un teritoriul complet 
necunoscut. 

— Mama mă-sii de ştiinţă! mormăi el. E mai rea 
decât magia. 

— Unde-i Morveer? vru să ştie Monza. 

— Nici urmă de el. 

Cei trei se priviră fără să clipească. 

— Nu-i printre cei morţi? 

Fiori clătină încet din cap. 

— Din păcate, nu l-am văzut printre ei. 

Brusc îngrijorată, Monza făcu un pas înapoi. 

— Nu trebuie să atingem nimic. 

— Zici tu? mârâi Vitari. Ce s-o fi întâmplat? 

— După cum arată lucrurile, probabil că a fost 
vorba despre o divergență de opinii între maestru 
și ucenică. 

— Cam serioasă divergenţa asta, murmură Fiori. 

Vitari scutură din părul ţepos. 

— Gata. M-am săturat. 


— Ce-ai făcut? nu înţelese Monza. 

— Plec. În meseria asta trebuie să ştii când să 
renunți. Acum s-a pornit războiul și eu nu vreau 
să am de-a face cu așa ceva. Nu merită. 

Făcu un semn cu capul spre curte, unde 
cadavrele erau clădite în mormane la lumina 
soarelui. 

— Visserine a fost prea mult pentru mine, iar 
povestea de aici mi-a pus capac. Plus că nu-mi 
convine să-l înfrunt pe Morveer. N-am nevoie să 
mă uit peste umăr în fiecare zi tot restul vieţii. 

— Tot ai să te uiţi peste umăr după Orso, spuse 
Monza. 

— Am ştiut asta atunci când am acceptat să 
lucrez cu tine. Aveam nevoie de bani. Şi, că tota 
venit vorba... 

Vitari întinse palma deschisă. Monza se încruntă 
la mâna ei, apoi la chipul ei. 

— Ţi-ai făcut doar jumătate din treabă. 
Jumătate din treabă, jumătate din suma 
convenită. 

— Mi se pare corect. Dacă aș muri nu mi-ar mai 
folosi la nimic suma întreagă. Mă mulţumesc cu 
jumătate şi-mi păstrez viaţa. 

— Aș prefera să rămâi. Am nevoie de tine. Și n-ai 
să fii în siguranță câtă vreme Orso mai este în 
viaţă... 

— Atunci fă tot ce poţi și omoară-l pe nemernic. 
Dar fără mine. 

— Cum dorești. 


Monza băgă mâna în interiorul hainei și scoase 
o pungă din piele, puţin pătată de apă. O desfăcu 
și trase din ea o bucată de hârtie, udă la un colţ, 
acoperită cu o caligrafie elegantă. 

— Este mai mult de jumătate din suma la care 
ne-am înțeles. Mai exact, cinci mii două sute 
douăsprezece mărci. 

Fiori se încruntă. Tot nu era în stare să înțeleagă 
cum de poţi să transformi un maldăr de arginţi 
într-o bucăţică de hârtie. 

— Mama mă-sii de bancă! murmură el. E mai 
rea decât știința. 

Vitari luă polița din mâna înmănușată a Monzei 
și aruncă o privire peste ea. 

— Valint şi Balk?! exclamă ea, îngustând și mai 
mult ochii, deși așa ceva nu ar fi părut posibil până 
atunci. Ar fi bine să o onoreze. Că, dacă nu, nu va 
exista ungher în tot Cercul Lumii unde să te poți 
ascunde de... 

— O s-o onoreze. Te asigur că n-am nevoie de 
mai mulți dușmani. 

— Atunci să ne despărțim în relaţii bune, spuse 
Vitari, împăturind hârtia și vârând-o în cămașă. 
Poate o să mai lucrăm împreună și în alte 
împrejurări. 

Monza o privi drept în ochi, așa cum făcea ea 
mereu. 

— Abia aștept. 

Vitari se retrase cu spatele câţiva pași, apoi se 
întoarse spre ușa care dădea în soarele de afară. 


— Am căzut într-un râu! strigă Fiori după ea. 

— Ce? 

— Când eram tânăr. După primul atac la care 
am luat parte. M-am îmbătat, m-am dus să mă piş 
și am căzut în râu. Curenţii mi-au tras nădragii de 
pe mine și m-au aruncat pe mal, la un kilometru 
mai departe de locul unde căzusem. Când am 
ajuns înapoi în tabără, eram vânăt de frig și 
tremuram de ziceai c-o să-mi iasă degetele din 
încheieturi. 

— Şi? 

— Și ăsta-i motivul pentru care mi s-a spus 
„Fiori”. Tu m-ai întrebat. În Sipani. 

Și îi zâmbi. Parcă acum reușea să priceapă 
partea amuzantă a poveștii. Vitari rămase o clipă 
în prag- siluetă zveltă și întunecată pe fundalul 
zilei de afară -, apoi dispăru. 

— Asta e, şefa, se pare că am rămas doar tu și 
cu mine... 

— Şi cu mine! 

Fiori se răsuci brusc, întinzând mâna după 
bardă. Cu sabia deja scoasă din teacă, Monza se 
lăsă pe vine. Căznindu-se amândoi să vadă ceva 
prin întunericul din hambar. Peste marginea șurii 
atârna chipul zâmbitor al lui Ishri. 

— O minunată după-amiază vă urez, eroii mei! 

Alunecă pe scară cu capul înainte, atât de lin de 
parcă nu ar fi avut niciun os în trupul ei bandajat. 
Sări în picioare - imposibil de slabă fără haina de 
pe ea - şi se apropie agale de cadavrul lui Day. 


— Unul dintre asasinii voştri l-a asasinat pe 
altul. Uite ce se întâmplă când angajezi asasini. 

Se uită drept la Fiori cu ochii ei ca de cărbune și 
nordicul strânse mai tare barda în mână. 

— Mama mă-sii de magie! bolborosi el. E mai rea 
decât banca. 

Toată numai dinţi albi, dezveliți de rânjetul 
pofticios, Ishri se îndreptă încet spre el, atinse 
tăișul bardei cu un deget și o împinse ușor în jos. 

— Să înţeleg că l-ai omorât pe Credinciosul 
Carpi, vechiul tău prieten? 

Monza îşi vâri sabia la loc în teacă. 

— Credinciosul e mort, dacă asta vrei să afli. Te 
scutesc să te mai dai în spectacol. 

— Dar ştiu că ai un mod foarte ciudat de a te 
bucura, spuse Ishri, ridicând braţele spre tavan. A 
ta este răzbunarea! Lăudat fie Domnul! 

— Orso încă trăiește. 

— A, da, murmură gurkiana, făcând ochii mari - 
atât de mari, încât Fiori se întrebă dacă nu cumva 
aveau să-i cadă din orbite. Abia atunci când va 
muri Orso vei zâmbi și tu. 

— Ce-ţi pasă ţie dacă zâmbesc sau nu? 

— Ce-mi pasă? Dar nu-mi pasă câtuși de puţin. 
Voi, styrienii, aveţi obiceiul să vă bateţi cu pumnii 
în piept şi să vă tot lăudaţi și să nu mergeţi 
niciodată până la capăt. Mă bucur că am întâlnit 
pe cineva care se ține de cuvânt. Fă-ţi treaba, dar 
fii furioasă. 

Își trecu vârfurile degetelor peste masă, apoi 


stinse nonșalantă cu palma flăcările arzătoarelor. 

— Apropo, parcă-mi amintesc că i-ai zis 
prietenului nostru comun, Ducele Rogont, că ai să 
convingi brigada celor O Mie de Săbii să treacă de 
partea lui, așa-i? 

— Dacă va face rost de aurul Împăratului... 

— Uită-te în buzunar. 

Monza băgă mâna în buzunar, se încruntă, 
scoase de acolo un obiect pe care îl ridică în 
lumină. O monedă mare, din aur masiv. Emana 
căldura aceea a aurului veritabil care parcă te 
îmbia să-ți dorești să o ţii mai mult timp în mână. 

— Foarte drăguţ, dar una singură nu este 
suficientă. 

— O, dar vor mai fi și altele. Am auzit că munţii 
din Gurkhul sunt făcuţi din aur. 

Aruncă o privire la marginile carbonizate ale 
spărturii din colțul hambarului, apoi plesni veselă 
din limbă. 

— Nu mi-am pierdut îndemânarea. 

Și se strecură prin spărtura aia la fel cum se 
strecoară vulpea printr-o gaură în gard. Şi dispăru. 

Fiori așteptă câteva clipe, apoi se apropie de 
Monza. 

— E ceva nu tocmai normal cu creatura asta, 
dar nu-mi dau seama ce. 

— Dar cât de bine te pricepi tu la oameni! 

Și, fără să zâmbească, Monza se răsuci pe călcâie 
și ieși din hambar. 

Fiori mai rămase înăuntru încă vreo câteva 


momente. Se uită supărat la cadavrul lui Day. Îşi 
mișcă mușchii feţei şi începură să-l înțepe și să-l 
mănânce cicatricele de pe obrazul stâng. Cosca 
murise. Day murise. Vitari plecase. Prietenosul 
plecase. Morveer fugise și, din câte se părea, se 
întorsese împotriva lor. Veselă ceată, nimic de zis! 
Ar fi trebuit să-i pară rău după prietenii buni de 
demult, după fraţii lui de arme, uniţi într-o cauză 
comună- chiar dacă asta nu însemna decât 
evitarea cu orice preț a morții. Copoiul și Harding 
Ursuzul și Tul Duru. Ba chiar și Dow cel Negru. 
Toţi călăuziţi de un cod moral. Şi toţi au dispărut 
și l-au lăsat singur. Şi a ajuns în Styria, unde 
nimeni nu trăia după niciun fel de cod care să 
conteze cât de cât. 

Își scărpină cicatricea de pe obraz. Foarte ușor, 
doar cu vârfurile degetelor. Se strâmbă și se 
scărpină mai tare. Și mai tare. Scrâșnind din dinţi, 
se forță să se oprească. Acum îl mânca mai tare ca 
oricând şi începuse să-l şi doară. Trebuia să 
găsească o metodă prin care să se scarpine fără să 
înrăutățească și mai mult situaţia. Ciudat lucru 
răzbunarea asta! 


Noul și totodată vechiul căpitan-general 


Fără număr erau rănile văzute de Monza în toată 
diversitatea lor uluitoare. In fond, ea se ocupase 
cu provocarea lor. Văzuse corpuri omenești 


distruse în toate felurile imaginabile. Strivite, 
spintecate, înjunghiate, arse, spânzurate, jupuite, 
cu maţele scoase. Însă probabil că cicatricea lui 
Caul Fiori-îţi-dau era cea mai urâtă pe care o 
văzuse vreodată pe chipul unui om. 

Începea din colțul gurii, ca o pată roz; apoi se 
transforma într-un şanţ lat cât un deget, care îi 
trecea pe sub pomete. Şi după aia se lățea și mai 
tare şi se făcea un torent de carne pestriță și fără 
formă, care curgea spre ochi. Dâre și pete de un 
roşu furios îi acopereau restul obrazului, până la 
nară. Pe frunte avea o altă cicatrice asortată cu 
aceasta, care îl lăsase fără jumătate din 
sprânceană. Plus că mai era și ochiul. Mai mare 
decât celălalt. Fără gene, cu pleoapa de sus 
zbârcită rău şi cu cea de jos atârnând moartă. 
Atunci când clipea din ochiul drept, cel stâng doar 
zvâcnea foarte puţin și rămânea deschis. La un 
moment dat îl apucase strănutul și ochiul ăla i se 
țuguiase ca o gură pregătită pentru sărut și pupila 
aia moartă, din smalţ, se holbase la ea prin gaură. 
Avusese nevoie de toată stăpânirea ei de sine ca să 
nu vomite, deși o cuprinsese și o fascinațţie 
înfricoşătoare, iar de atunci încoace tot căuta să-l 
surprindă strănutând. 

Ar fi trebuit să se simtă vinovată. Că doar din 
cauza ei rămăsese el fără ochi, nu? Ar fi trebuit să 
simtă compasiune. În fond, avea şi ea cicatricele 
ei, unele destul de urâte. Dar nu era în stare să 
simtă decât dezgust. Acum își dorea să fi călărit de 


la bun început în dreapta lui. Însă era prea târziu. 
Își dorea să nu-i fi cerut să-şi dea jos bandajele, 
dar nu mai putea acum să-i ceară să și le pună la 
loc. Își tot spunea că s-ar putea să se vindece, s-ar 
putea să arate mai bine mai încolo. Poate chiar așa 
va fi. 

Dar nu avea cum să arate cu mult mai bine. 

Fiori se întoarse cu fața la ea şi abia acum 
înțelese de ce i se păruse ei că se uitase fix la 
oblâncul șeii. Ochiul drept fusese ațintit asupra ei 
și doar stângul, în toată nebunia aia de cicatrice, 
părea a se uita în jos. Se pare că smalțul alunecase 
de la locul lui, dându-i o căutătură sașie. 

— Coen 

— Ăla... A... se bâlbâi ea, arătând spre propriul 
ochi. A alunecat... niţel. 

— Iarăşi? Mama mă-sii! 

Își vâri degetul mare în orbită şi împinse ochiul 
cel fals la locul lui. 

— Bine așa? 

Acum smalțul privea drept înainte, în vreme ce 
ochiul adevărat se uita urât la ea. Şi parcă așa era 
și mai rău decât înainte. 

— Mult mai bine, murmură, silindu-se să 
zâmbească. 

Fiori bombăni ceva în nordică. 

— Rezultat de-a dreptul extraordinar - așa a zis, 
nu? Dacă se mai întâmplă să trec prin Puranti, am 
de gând să-i fac o vizită nenorocitului ăluia care se 
laudă că știe să facă ochi... 


Primul post de pază al mercenarilor apăru după 
un cot al drumului- câţiva indivizi dubioși, cu 
armuri pestrițe. Pe cel de la comandă Monza îl știa 
din vedere. Socotise că era de datoria ei să-l 
cunoască pe fiecare veteran din cele O Mie de Săbii 
și să-i afle aptitudinile. Pe ăsta de aici îl chema 
Secco, o brută bătrână, care era caporal în brigadă 
de mai bine de șase ani. 

Se apropiară la trap și Secco îndreptă sulița spre 
ei. Ceilalţi îi erau alături, cu arbaletele, săbiile și 
bardele pregătite. 

— Cine-i... 

Monza își dădu gluga jos. 

— Tu cine crezi că e, Secco? 

Tipul amuţi instantaneu. Rămase ca prostul, cu 
sulița atârnându-i bleagă în mână, în timp ce ea 
merse mai departe. În tabără oamenii își vedeau 
de treburile de dimineaţă, îmbucau ceva, se 
pregăteau de marș. Câţiva ridicară ochii la ea şi la 
Fiori când trecură pe lângă ei, prin noroiul dintre 
corturi. Alţii se holbară uluiţi. Iar alții se strânseră 
în urma lor. 

— Ea e. 

— Murcatto. 

— Trăieşte? 

Monza trecu printre ei la fel cum o făcea pe 
vremuri: cu umerii drepţi, bărbia ridicată, gura 
încremenită într-un rictus, fără să se uite în jur. 
De parcă toţi oamenii ăia nu însemnau nimic 
pentru ea. De parcă ea era mai bună decât ei. Şi în 


tot timpul ăsta se ruga în minte ca ei să nu 
înțeleagă nici acum ce nu înţeleseseră pe vremuri, 
ce o speria pe ea până în măduva oaselor. 

Că habar n-avea ce face şi că o lovitură de cuţit 
ar ucide-o la fel ca pe oricare alt om. 

Dar nimeni nu-i adresă niciun cuvânt și nimeni 
nu încercă s-o oprească. În general, mercenarii 
sunt niște lași, mai lași chiar decât majoritatea 
celorlalți oameni. Sunt niște indivizi care s-au 
apucat să ucidă pentru că au descoperit că așa 
este mai ușor să-și câștige existenţa. Prin definiţie, 
mercenarii n-au pic de loialitate. Nici față de 
conducătorii lor şi cu atât mai puţin față de aceia 
care îi angajează. 

lar pe asta conta şi ea. 

Cortul căpitanului-general era instalat pe o 
colină dintr-o poiană întinsă. Flamura roșie atârna 
pleoștită de cel mai înalt stâlp, mult deasupra 
harababurii de pânză prost montată. Monza îşi 
îmboldi calul să o ia la galop, făcând doi oameni 
să se dea repede la o parte din drumul ei. Încerca 
din răsputeri să nu-şi trădeze emoţiile care o 
sugrumau. Și așa era foarte riscant ce făcea acum. 
Un singur dram de teamă dacă ar fi arătat și se 
termina cu ea. 

Sări de pe cal, ocoli o capră priponită de un 
copac tânăr și își legă tot acolo calul. Apoi porni 
spre intrarea în cort. De uimire, Nocau, proscrisul 
gurkian, care păzea cortul încă de pe vremea lui 
Sazine, nici nu se gândi să-şi scoată iataganul. 


— Poţi să-ți închizi gura, Nocau. 

Se apropie de el și-i împinse falca moale cu 
degetul. 

— Doar nu vrei să-și facă vreo pasăre cuibul 
acolo, nu? 

Și intră în cort. 

Aceeași masă, chiar dacă hărțile împrăștiate pe 
ea descriau acum alte ținuturi. Aceleași steaguri, 
atârnate de jur-imprejur- unele dintre acestea 
câștigate chiar de ea: la Pinii Dulci şi la Malul Înalt, 
la Musselia și la Caprile. Şi, bineînţeles, același 
scaun, despre care se spunea că l-ar fi furat Sazine 
din sufrageria ducelui de Cesale, în ziua când 
înființase brigada celor O Mie de Săbii. Neocupat 
acum şi cocoțat pe două lăzi, așteptând fundul 
noului căpitan-general. Adică fundul ei, dacă 
binevoia soarta. 

Deși trebuia să admită că nu era ceva obișnuit. 

Cei trei căpitani care luptaseră în brigadă încă 
de la începuturile ei stăteau în apropierea 
podiumului improvizat și vorbeau în șoaptă între 
ei. Sesaria, Victus, Andiche. Cei trei pe care îi 
convinsese Benna s-o aleagă pe ea căpitan- 
general. Cei trei care-l convinseseră pe 
Credinciosul Carpi să-i ia locul. Cei trei pe care 
trebuia ea să-i convingă acum să i-l dea înapoi. 
Ridicară ochii, o văzură și îşi îndreptară spinările. 

— Măi, măi! bombăni Sesaria. 

— Măi, măi, măi! murmură Andiche. Șerpoaica 
din Talins în carne și oase. 


— Măcelăreasa din Caprile! scânci Victus. Unde- 
i Credinciosul? 

Monza îl privi drept în ochi. 

— Nu mai vine. Aveţi nevoie de un nou căpitan- 
general, băieți. 

Cei trei se uitară unul la altul și Andiche își 
supse cu zgomot dinţii îngălbeniţi. Obicei care i se 
păruse întotdeauna dezgustător Monzei. Unul 
dintre multele obiceiuri  dezgustătoare ale 
șobolanului ăluia cu părul lins. 

— Întâmplarea face că și noi am ajuns la aceeași 
concluzie. 

— Credinciosul a fost un camarad bun, bombăni 
Sesaria. 

— Prea bun pentru funcţia asta, zise și Victus. 

— Un căpitan-general competent trebuie să fie o 
jigodie ordinară. 

Monza își dezveli dinţii. 

— Fiecare dintre voi este suficient de ordinar și 
suficient de jigodie. Nu există lepre mai mari decât 
voi în întreaga Styrie. 

Nu era glumă. Ar fi preferat să-i fi ucis pe ăștia 
trei în locul Credinciosului. 

— Dar tocmai ăsta-i motivul pentru care n-aţi 
putea să vă subordonați unuia dintre voi. 

— Aici cam are dreptate, zise acru Victus. 

Sesaria își ridică fălos bărbia și o privi cu dispreţ. 

— Avem nevoie de un om nou. 

— Sau de unul vechi, spuse Monza. 

Andiche rânji spre camarazii lui. 


— Întâmplarea face că și noi am ajuns la aceeași 
concluzie, repetă el. 

— Bravo vouă! 

Mergea mai bine decât sperase. Condusese 
brigada celor O Mie de Săbii vreme de opt ani și 
știa cum să-i manipuleze pe ăștia trei. Folosindu- 
se de lăcomia lor, atâta tot. 

— Nu las eu o mică neînțelegere să mă împiedice 
să pun mâna pe o avere şi știu foarte bine că nici 
voi nu sunteți. 

Și le arătă banul de la Ishri- o monedă gurkiană 
cu câte un cap pe fiecare față: Împăratul şi 
Profetul. O aruncă spre Andiche. 

— Vă așteaptă o mulțime din astea dacă treceţi 
de partea lui Rogont. 

Sesaria o privi lung pe sub sprâncenele lui 
cărunte și stufoase. 

— Adică să luptăm pentru Rogont și împotriva 
lui Orso? 

— Adică să cucerim iarăși Styria? scutură Victus 
din cap, în zornăitul lanțurilor groase de la gât. 
Adică să cucerim pentru altcineva teritoriile 
cucerite în ultimii opt ani? 

Andiche îşi ridică ochii de la monedă și își 
bosumflă obrajii plini de coşuri. 

— Mi se pare prea multă luptă. 

— Cu mine în fruntea voastră am învins și în 
condiții mult mai dificile. 

— Da, nimeni nu contestă asta, spuse Sesaria 
făcând un semn spre steagurile zdrenţuite. Cu tine 


în fruntea noastră am câștigat multă glorie, multă 
fală. 

— Dar încearcă să plătești o curvă cu așa ceva. 

Victus zâmbea. Şi nemernicul ăla nu zâmbea 
niciodată. lar zâmbetele lor erau ciudate. 
Batjocoritoare, parcă. 

— Uite, spuse Andiche ștergând cu o mână 
praful de pe scaunul căpitanului-general. Nu ne 
îndoim nicio clipă că tu ești cel mai bun 
conducător din lume atunci când vine vorba de 
luptă. 

— Atunci care este problema? 

Trăsăturile lui Victus se schimonosiră de 
supărare. 

— Nu mai vrem să ne luptăm! Vrem doar să 
facem... mulţi... mulţi... bani! 

— Cine v-a adus mai mulţi bani decât v-am adus 
eu? 

— Hm! își drese glasul cineva chiar în urechea 
ei. 

Cu mâna pe sabie, Monza se răsuci imediat. Şi 
încremeni. În spatele ei, cu un surâs ușor stânjenit 
pe buze, se afla Nicomo Cosca. 

Scăpase de mustață și de părul lung, lăsându-și 
doar ţepi scurți și cărunțţi și pe ţeasta noduroasă și 
pe maxilarul ascuţit. Îi trecuse cât de cât şi 
spuzeala de pe gât şi rămăsese din ea doar o pată 
rozalie. Ochii nu-i mai erau duși în fundul capului, 
obrajii nu-i mai tremurau și nu mai erau acoperiţi 
cu sudoare. Dar zâmbetul rămăsese același. 


Zâmbetul neclar și licărul jucăuș din ochii negri. 
Ca atunci când îl văzuse ea prima oară. 

— Mare bucurie să văd că amândoi sunteţi 
teferi! 

— Ooo! făcu Fiori. 

Monza încercă să spună ceva, dar nu-i ieși decât 
un fel de oftat sugrumat. 

— Sunt foarte sănătos și în plină formă, iar 
interesul vostru pentru binele meu este de-a 
dreptul emoționant. 

Cosca îl bătu prietenește pe umăr pe Fiori, care 
se transformase într-o stană de piatră. Şi trecu mai 
departe. După el intraseră în cort şi alți căpitani ai 
brigăzii. Bărbaţi ale căror nume, chipuri, calităţi 
sau lipsuri le erau bine cunoscute Monzei. La 
urmă apăru un munte de om, ușor gârbovit, 
îmbrăcat cu o haină veche și răpănoasă. 

— Prietenosule? şșopti ea. Credeam că te întorci 
în Talins. 

El ridică indiferent din umeri. 

— N-am ajuns până acolo. 

— Văd şi eu asta! 

Cosca se urcă pe lăzi și se întoarse spre oamenii 
strânși în cort cu un aer extrem de mulțumit. 
Făcuse rost de undeva de o platoșă mare şi neagră, 
cu ornamente aurii. Mai avea şi o sabie cu mânerul 
tot aurit, cizme negre și elegante, cu catarame 
strălucitoare. Se aşeză pe scaunul de căpitan- 
general cu aceeași trufie cu care s-ar așeza un 
împărat pe tronul lui. Iar Prietenosul stătea lângă 


lăzi, cu braţele încrucișate şi cu ochii în patru. 
Imediat ce fundul lui Cosca atinse lemnul 
scaunului, în cort izbucniră aplauzele. Toţi 
căpitanii ăia, hârșiiţi în lupte, îşi loveau palmele cu 
graţia unor doamne din înalta societate în lojile lor 
de la teatru. La fel cum făcuseră și când Monza îi 
furase scaunul. Şi poate că ea ar fi râs acum, dacă 
nu i-ar fi fost atât de greață. 

Cosca flutură din mână ca și cum ar fi dorit să 
domolească aplauzele. Când, de fapt, era limpede 
că le încuraja să continue. 

— Nu, nu, vă rog, nu merit deloc așa ceva. Dar 
mă bucur că mă aflu din nou printre voi. 

— Cum dracu’... 

— Am supravieţuit? Ei bine, se pare că rana nu 
a fost chiar atât de gravă cum ne-am imaginat noi. 
Talinezii au fost păcăliți de uniforma cu care eram 
îmbrăcat, aşa că au crezut că sunt unul de al lor. 
M-au luat de acolo și m-au dus direct la un doctor 
excepțional, care a reuşit să-mi oprească 
sângerarea. Am stat la pat două săptămâni și după 
aia am fugit pe fereastră. Am ajuns în Puranti, 
unde am luat legătura cu vechiul meu prieten 
Andiche, despre care aflasem că și-ar fi dorit un alt 
comandant. Aşa și era, iar dorința îi era 
împărtășită de toți nobilii săi camarazi. 

Făcu un semn către căpitanii din cort. Apoi spre 
el. 

— Şi iată-mă. 

Monza strânse din dinţi. N-avea cum să fi 


anticipat una ca asta. Nicomo Cosca, definiția 
imprevizibilului. Totuşi, un plan prea rigid, 
incapabil să se adapteze la situație, este mai rău 
decât niciunul. 

— Felicitările mele, generale Cosca! reuși ea să 
scrâşnească. Dar oferta mea rămâne în picioare: 
aur gurkian în schimbul trecerii voastre de partea 
Ducelui Rogont... 

— Ah! tresări Cosca, trăgând aer printre dinţi. 
Din păcate, ar cam fi o problemă micuță. Am 
semnat deja un contract nou cu Marele Duce 
Orso. Mai exact, cu moștenitorul lui, prințul 
Foscar. Promiţător tânăr. Vom ataca Ospria, exact 
așa cum intenţionase Credinciosul Carpi, înainte 
de decesul lui prematur. 

Se lăsă purtat de entuziasm și începu să 
împungă aerul cu degetul arătător. 

— Vom înfrânge Liga celor Opt o dată pentru 
totdeauna! îl vom ataca și-l vom înfrânge pe Ducele 
Tergiversărilor. Sunt multe averi de jefuit în 
Ospria. Planul ăsta este unul bun. 

Murmure de aprobare din rândul căpitanilor. 

— Atunci de ce să ne facem altul? 

— Dar îl urăști pe Orso! 

— O, disprețul meu pentru el nu are margini, 
toată lumea știe asta. Dar nu-i disprețuiesc banii. 
Au aceeași culoare ca banii oricui altcuiva. Tu ar 
trebui să știi asta. Te-a plătit destul de mult din ei. 

— Curvă bătrână! 

— N-ar trebui să vorbeşti așa cu mine, zise 


Cosca, țuguindu-și buzele la ea. Sunt un bărbat 
matur, în vârstă de patruzeci şi opt de ani. Unde 
mai pui că mi-am dat viaţa pentru tine. 

— Dar n-ai murit, ticălosule! mârâi ea. 

— Mă rog. Zvonurile despre moartea mea sunt 
adesea exagerate. Nimic altceva decât dorinţe 
deșarte ale numeroșilor mei dușmani. 

— Încep să-i înţeleg. 

— Ei, haide, haide, ce-ţi imaginai tu? Că o să am 
parte de o moarte nobilă? Eu? Ştii bine că nu-i 
deloc stilul meu. Am de gând să pornesc pe lumea 
cealaltă fără cizme în picioare, cu o sticlă în mână 
și cu o muiere în vârful făcălețului. 

Ridică amuzat din sprâncene. 

— Dar nu pentru asta ai venit tu aici, nu-i așa? 

Monza scrâșni din dinţi. 

— Dacă-i vorba despre bani... 

— Orso se bucură de tot sprijinul Băncii Valint 
și Balk şi sunt convins că n-ai să găsești nicăieri 
buzunare mai largi decât ale lor. Şi ne plătește 
bine, mai mult decât bine. Dar, de fapt, nu-i vorba 
doar despre bani. Am semnat un contract. Mi-am 
dat cuvântul de onoare. 

Monza se holbă la el. 

— Când ţi-a păsat ţie vreodată de cuvântul tău 
de onoare? Când ai avut tu vreodată onoare? 

— Nu mai sunt ce am fost. M-am schimbat. 

Scoase o ploscă din buzunarul de la spate, îi 
deşurubă dopul și luă o înghiţitură lungă din ea, 
însă fără să-și dezlipească privirea amuzată de 


chipul Monzei. 

— Şi trebuie să recunosc că ţie ţi-o datorez. Am 
lăsat în urmă trecutul. Am descoperit principii 
după care să mă călăuzesc. 

Le zâmbi căpitanilor. lar căpitanii îi zâmbiră și 
ei. 

— Sigur, sunt nițeluș cam conservatoare şi 
demodate - așa ca mine. Dar se vor cizela curând. 
Tu ai avut o relație bună cu Orso. Bazată pe 
loialitate, onestitate, stabilitate. Păcat că ai fost 
nevoită să-ți arunci toată truda în latrină. Plus că 
mai trebuie să avem în vedere și prima regulă a 
mercenarului, nu-i așa, băieții mei? 

Victus și Andiche răspunseră în cor, așa cum 
obișnuiseră să o facă și în trecut, înainte ca ea să 
devină căpitan-general. 

— Să nu lupţi niciodată de partea perdanțţilor! 

Zâmbetul lui Cosca se lăbărță. 

— Orso are toate atuurile. Fă şi tu rost de niște 
cărți bune și atunci am să te ascult. Dar 
deocamdată rămânem de partea lui Orso. 

— La ordinele tale, generale! spuse Andiche. 

— La ordinele tale! repetă Victus. Suntem 
bucuroși să te avem din nou în fruntea noastră. 

Sesaria se întinse şi șopti ceva în urechea lui 
Cosca. Noul căpitan-general se cutremură de 
oroare. 

— Să-i predăm ducelui Orso? Nici vorbă! Astăzi 
este o zi a bucuriei. Ocazie de sărbătoare pentru 
toată lumea. N-o să moară nimeni aici. Nu astăzi. 


Și flutură din mână către Monza, de parcă ar fi 
alungat o mâţă din bucătărie. 

— Poţi să pleci. Dar ar fi bine să nu te întorci și 
mâine. S-ar putea să nu ne mai găsești într-o 
dispoziție atât de generoasă. 

Cu o înjurătură urâtă pe buze, Monza făcu un 
pas spre el. Și imediat cortul se umplu de zgomotul 
săbiilor trase din teci. Prietenosul își lăsă mâinile 
pe lângă corp și îi tăie calea. Pe chipul lui nu se 
putea citi nimic. Monza se opri şi scrâșni din dinți. 

— Trebuie să-l omor pe Orso! 

— Sigur că da, iar atunci fratele tău va învia, 
corect? spuse Cosca, înclinându-și capul într-o 
parte. Şi o să ţi se repare și mâna, nu-i așa? 

O luase cu frig și i se încreţise toată pielea de pe 
ea. 

— Îşi merită moartea! 

— O, dar asta o merităm cei mai mulţi. Și oricum 
o vom căpăta cu toţii. Dar, până atunci, pe câți îi 
vei mai atrage în vâltoarea răzbunării tale? 

— Pentru Benna... 

— Nu. Pentru tine. Nu uita că te cunosc. Am fost 
și eu în locul tău- bătut și trădat și căzut în 
dizgrație. Și uite că am ieșit teafăr pe partea 
cealaltă. Atâta vreme cât vor mai exista oameni pe 
care să-i ucizi, tu vei rămâne marea și 
înfricoşătoarea Monzcarro Murcatto! Dar când nu 
vei mai avea pe cine să omori, cine vei fi? 

Și Cosca strânse din buze. 

— Doar o schiloadă cu un trecut sângeros, 


rămasă singură pe lume. 

Abia dacă mai reuși să-i spună cu o voce 
sugrumată: 

— Te rog, Cosca, trebuie să... 

— Nu trebuie să fac nimic. Suntem chit, ai uitat? 
De fapt, mai mult decât chit, dacă mă întrebi pe 
mine. Așa că, piei din fața mea, șerpoaico, dacă nu 
vrei să te fac pachet și să te expediez lui Orso! Și 
tu, nordicule, vrei ceva de lucru? 

Ochiul cel bun al lui Fiori se opri o fracțiune de 
secundă asupra Monzei şi ea a fost convinsă că va 
accepta. Dar el clătină încet din cap. 

— Rămân cu şefa pe care o am. 

— Loialitate, ei? pufni Cosca. Ai grijă cu aiureala 
asta, că poate să te bage în mare belea! 

Unii dintre căpitani începuseră să râdă. 

— Loialitatea n-are ce căuta în brigada celor O 
Mie de Săbii, nu-i așa, băieți? N-avem nevoie de 
apucăturile astea puerile printre noi! 

Alte hohote de râs și multe, multe rânjete 
dispreţuitoare, toate direcționate spre Monza. 

O luase cu ameţeală. Cortul era deopotrivă prea 
luminos și prea întunecat. Simţi miros de ceva - 
trupuri murdare și asudate, ceva tărie, ceva 
prăjeală împuţită și duhoarea din latrina aflată 
prea aproape de tabără. Şi stomacul i se întoarse 
pe dos şi gura i se umplu cu salivă. Un fum, o, vă 
rog frumos, un fum. Se răsuci pe picioare cam 
nesigure, își făcu drum printre doi căpitani care 
nu terminaseră de cotcodăcit la spiritele lui Cosca 


și ieși în dimineaţa însorită de afară. 

Numai că aici era cu mult mai rău. Lumina 
soarelui o orbi aproape. Multe chipuri, zeci de 
chipuri se contopiseră într-un morman de ochi- 
toți aţintiți asupra ei. Un juriu format din 
lepădături.  Încercă să privească înainte, 
întotdeauna înainte, dar nu-și putea stăpâni 
tremuratul pleoapelor. Încercă să păşească la fel 
de semeț ca pe vremuri, dar genunchii îi erau atât 
de gelatinoși, încât era convinsă că cei din jur îi 
auzeau cum pleoscăie în pantaloni. Parcă ar fi 
amânat teama, slăbiciunea, durerea. Le-a amânat 
pe toate, le-a ascuns într-un colț din sufletul ei și 
acum spărseseră zăgazul şi năvăliseră peste ea 
într-un val uriaș, înecând-o. Pielea îi era acoperită 
de o transpiraţie înghețată. Mâna o durea până la 
gât. Acum au văzut-o cum era ea cu adevărat. Au 
văzut-o înfrântă. Au văzut că nu mai era decât o 
schiloadă cu un trecut sângeros, rămasă singură 
pe lume - exact cum spusese Cosca. I se înnodară 
matele și pe gât îi veni o zeamă acră. Lumea începu 
să se clatine în jurul ei. 

Numai ura este capabilă să te ţină în mișcare 
atât de multă vreme. 

— Nu pot, șopti ea. Nu pot. 

Nu-i mai păsa ce se întâmplă, atâta timp cât s- 
ar fi putut opri. I se înmuiară picioarele. Simţi cum 
o apucă mâna lui Fiori şi o trage în sus. 

— Mergi! îi șopti el la ureche. 

— Nu pot... 


O strânse tare de braț, iar durerea opri rotirea 
lumii. 

— Mergi dracului mai departe! Sau până aici ne- 
a fost. 

Şi reuşi, cu ajutorul lui Fiori, să ajungă până la 
cai. Reuși să-și vâre un picior în scară. Reuși, cu 
un geamăt prelung, să se urce în șa, să tragă de 
hăţuri şi să-și întoarcă armăsarul. Abia mai vedea 
ceva în fața ochilor. Monzcarro Murcatto, marele 
căpitan-general, dușmanul de moarte al ducelui 
Orso, pleoștită în șa ca o bucată de carne fără 
viaţă. 

Dacă te forțezi prea tare, poţi să te crăpi. Dacă te 
crăpi o dată, te crăpi de tot. 


VI 


Ospria 


Îmi place privirea suferinţei 
Căci știu cât de sinceră este. 
Emily Dickinson 


Se vede treaba că putin aur poate cruța multă 
vărsare de sânge. 

Musselia nu putea fi cucerită fără un asediu pe 
termen nedefinit, asta se știa foarte bine. Pe vremuri 
fusese o mare fortăreață a Noului Imperiu, iar 
locuitorii ei se mândreau cu zidurile vechi și trainice. 
Poate se mândreau prea mult cu zidurile alea și 
uitau să bage suficienți galbeni în buzunarele celor 
care le apărau. Așa că Benna a aranjat ca o poartă 
laterală să fie uitată descuiată în schimbul unei 
sume absolut derizorii. 

Încă înainte ca poziţiile de apărare a cetăţii să fie 
ocupate de Credinciosul și oamenii săi și cu mult 
înainte ca restul celor O Mie de Săbii să se 
răspândească prin oraş ca să-l jefuiască, Benna a 
condus-o pe Monza pe străzile întunecate. Iar faptul 
că el o conducea pe ea era în sine ceva neobișnuit. 

— De ce ai vrut să intrăm noi primii? 

— Ai să vezi. 

— Unde mergem? 

— Să-ţi recapeți banii. Plus dobânda cuvenită. 

Încruntată, Monza s-a grăbit după el. Întotdeauna 


surprizele fratelui ei erau cu dus-întors. Au 
traversat o alee îngustă și au ajuns pe o stradă la 
fel de îngustă. Acolo era o curte pietruită, luminată 
de două făclii anemice. Un kantic, în haine simple, 
de călătorie, stătea lângă o căruță cu coviltir, cu 
calul înhămat la ea. Monza nu-l cunoștea, dar se 
pare că el îl cunoștea pe Benna, pentru că i-a ieșit în 
întâmpinare, cu mâinile întinse. Zâmbetul îi lucea 
vesel în întuneric. 

— Benna, Benna! Ce mă bucur să te văd! 

Și s-au îmbrățișat ca niște camarazi vechi. 

— Șieu mă bucur, prietene, îi surăse larg Benna. 
Asta-i soră-mea, Murcatto. 

Bărbatul i-a făcut o plecăciune. 

— Celebra și temuta. Este o onoare pentru mine. 

— Somenu Hermon, i l-a prezentat Benna, 
zâmbind. Cel mai mare negustor din Musselia. 

— Doar un umil precupeț, ca toţi ceilalți. Mai sunt 
doar câteva... lucruri... de făcut. Nevasta și copiii 
mei au plecat deja. 

— Bravo! Atunci îmi va fi mult mai ușor. 

Monza se uită nedumerită la fratele său. 

— Ce se petrece... 

Benna i-a smuls pumnalul de la brâu și l-a 
înjunghiat pe Hermon în față. Atât de fulgerătoare 
a fost lovitura aia, că negustorul n-a mai apucat să- 
și şteargă zâmbetul de pe buze înainte de a se 
prăbuși. Instinctiv, Monza şi-a tras sabia și s-a uitat 
alarmată în colțurile curții întunecate, s-a uitat apoi 
și pe stradă. Dar nu se vedea nimic, nu se auzea 


nimic. 

— Ce mama dracului faci? a mârâit ea la Benna. 

Dar fratele ei sărise deja în căruță și se apucase 
să sfâşie coviltirul, pe chip cu o expresie nebună, 
avidă. A deschis capacul unei cutii, şi-a vârât 
ambele mâini în ea și și-a umplut pumnii cu monede. 

Monede din aur. 

A sărit și Monza lângă el. Nu mai văzuse niciodată 
atâta aur la un loc. Și a făcut ochii mari atunci când 
și-a dat seama că erau mai multe lăzi. A împins 
coviltirul cu mâinile-i cuprinse de freamăt. Mult mai 
multe lăzi. 

— Suntem bogați! a zbierat Benna. Bogati! 

— Eram deja bogați. 

Se uita la pumnalul ei, împlântat în ochiul lui 
Hermon și acoperit cu sânge negru. 

— Chiar trebuia să-l omori? 

Benna s-a holbat la ea de parcă ar fi crezut-o 
nebună de-a binelea. 

— Adică ce? Să-i luăm banii şi să-l lăsăm în 
viață? Ar fi zis și altora că banii lui sunt la noi. Așa 
suntem în siguranţă. 

— În siguranță? Aurul ăsta numai siguranţă nu 
ne aduce, Benna! 

El a făcut o figură rănită. 

— Credeam c-o să te bucuri. Tocmai tu, care te-ai 
spetit muncind pe nimica. 

Și în tonul lui se deslușea multă dezamăgire. 

— Facerea de bine și lașitatea sunt unul și același 
lucru, Monza! Îmi imaginam că măcar atâta ştii. 


Și ce ar fi putut să facă? Să-l dez-înjunghie pe 
Hermon? 

Se vede treaba că puţin aur poate duce la multă 
vărsare de sânge. 


Planul de atac 


Lanţul cel mai de la sud al munţilor Urval, 
coloana vertebrală a Styriei - doar văi umbroase și 
piscuri spectaculoase, scăldate în lumina aurie a 
înserării -, se îndrepta cu multă cutezanţă și mai 
spre sud, oprindu-se chiar la stânca uriașă în care 
era clădită Ospria. Adâncă şi verde şi plină cu flori 
sălbatice într-o sută de culori era valea dintre 
cetate și dealul pe culmea căruia își stabiliseră 
cartierul general cele O Mie de Săbii. Râul Sulva 
curgea pe fundul ei, văzându-și pașnic de drumul 
spre marea cea îndepărtată. Razele soarelui la 
apus pătrundeau până la el şi-i dădeau sclipiri de 
metal incandescent. 

În măslinii din crâng ciripeau păsările; greierii 
țârâiau în iarba înaltă și unduitoare; adierile de 
vânt sărutau chipul lui Cosca și-i legănau pana de 
la pălăria pe care o ţinea cu eleganţă într-o mână. 
Pe coastele dealurilor de la nord de oraș erau 
plantate vii- multe şiruri verzi care atrăgeau 
privirile lui Cosca și-l făceau să saliveze de dor. 
Cele mai bune vinuri din Cercul Lumii se făceau 
chiar acolo... 


— Ai milă de mine şi dă-mi ceva de băut, se rugă 
el în gând. 

— Superb! șopti prinţul Foscar. 

— Nu ai mai văzut niciodată frumoasa Osprie, 
Înălţimea Ta? 

— Am auzit povești despre ea, dar... 

— Îţi taie respiraţia, așa-i? 

Orașul era construit pe patru terase uriașe, 
săpate în stânca de culoarea smântânii, fiecare 
dintre acestea înconjurată de propriul zid și 
înțesată cu clădiri impunătoare, acoperișuri, 
cupole și turnuri. Vechiul apeduct imperial se 
arcuia grațios dinspre munți. Cincizeci de arcade, 
sau chiar mai multe, iar cea mai semeaţă dintre 
ele era de douăzeci de ori mai înaltă decât un om. 
Citadela părea atârnată de colțul stâncii și cele 
patru turnuri uriașe ale ei se conturau puternic pe 
cerul azuriu al apusului de soare. Tot mai multe 
lămpi se aprindeau la ferestre şi tot orașul era plin 
cu gămălii de lumină. 

— Cred că nu mai există alt loc la fel de frumos 
ca ăsta... Parcă-i păcat să-l stricăm cu focul și 
săbiile noastre, oftă Foscar. 

— Este păcat, Înălţimea Ta. Numai că suntem în 
război, iar astea sunt uneltele pe care le avem la 
îndemână. 

Cosca auzise că tânărul conte Foscar- devenit 
prințul Foscar, în urma tragediei păţite de fratele 
său într-un faimos bordel din Sipani - era doar un 
băieţel neexperimentat şi slab de înger. Așa că 


acum era plăcut impresionat de ce vedea. Flăcăul 
avea obrajii proaspeţi, sigur că da, însă acesta era 
apanajul tinereţii. Însă părea mai degrabă 
profund, iar nu nehotărât. Sobru, nu fără vână. 
Politicos, nu moale. Foarte asemănător cu Cosca, 
cel din tinereţe. 

— Par niște fortificații extrem de puternice, 
murmură prinţul, privind prin lunetă la zidurile 
înalte ale cetăţii. 

— Aşa şi este. Ospria a fost cel mai îndepărtat 
avanpost al Noului Imperiu, un bastion menit să 
stăvilească năvala hoardelor baole. Cea mai mare 
parte din zidurile astea se împotrivesc barbarilor 
de mai bine de cinci sute de ani. 

— Atunci, nu i-ar fi mai ușor ducelui Rogont să 
se retragă în spatele lor? Oricum pare că încearcă 
să evite lupta ori de câte ori este posibil... 

— Acum se va lupta, Înălțimea Ta, interveni 
Andiche. 

— Trebuie să se lupte, bodogăni Sesaria, 
altminteri ne vom pune tabăra în valea lui cea 
drăgălașă și îl vom aștepta să moară de foame. 

— Suntem de trei ori mai mulţi, scânci și Victus. 

Cosca se văzu nevoit să le dea dreptate. 

— Zidurile îţi sunt de folos numai dacă aștepți 
ajutoare, iar acum nu mai există niciun fel de 
ajutor pentru Liga celor Opt. Trebuie să se lupte. 
Și o va face. Este disperat. 

lar dacă Nicomo Cosca înţelegea foarte bine un 
lucru, atunci acesta era disperarea. 


— Trebuie să mărturisesc că am anumite... 
îndoieli, spuse Foscar, dregându-și tulburat 
glasul. Am înţeles că l-ai urât mereu cu patimă pe 
tatăl meu. 

— Cu patimă! Ha! exclamă Cosca, făcând un 
gest nepăsător din mână. În tinereţe m-am lăsat 
dus de nas de emoţiile pătimașe, dar viața mi-a dat 
multe lecţii dure, care mi-au vârât minţile în cap. 
Tatăl tău şi cu mine am avut niște neînţelegeri, 
foarte adevărat. Dar, mai presus de orice altceva, 
eu sunt mercenar. Și ar fi o lipsă de profesionalism 
de-a dreptul criminală dacă aș permite 
sentimentelor să-mi golească punga. 

— Bine zis! 

Victus avea o căutătură urâcioasă. Chiar mai 
dezagreabilă decât în mod obişnuit. 

— Păi, iată, căpitanii mei de încredere, ăştia trei 
de aici, spuse Cosca, fluturând teatral pălăria 
către ei, m-au trădat și au pus-o pe Murcatto în 
locul meu. Adică şi-au vârât-o-n curu’ meu până 
la coaie, cum se zice în Sipani. Până la coaie, 
Înălţimea Ta. Dacă aş fi un om răzbunător, atunci 
m-aş răzbuna pe căcațţii ăștia cu ochi. 

Și Cosca chicoti vesel și chicotiră și cei trei și 
atmosfera oarecum stânjenitoare se împrăștie 
iute. 

— Dar ne putem ajuta reciproc, așa că i-am 
iertat. Și l-am iertat și pe tatăl tău. Răzbunarea nu- 
ți aduce un viitor mai luminos şi nu înclină deloc 
balanţa vieţii. Nu trebuie să-ți faci griji din cauza 


asta, Înălțimea Ta. Sunt serios. M-ai plătit și sunt 
omul tău. 

— Eşti extrem de generos, generale Cosca! 

— Sunt extrem de avar, ceea ce nu-i tocmai 
același lucru, dar, la nevoie, merge şi asta. Acum, 
ce ziceți dacă am lua cina? Aţi dori un pahar? Am 
dat ieri peste o ladă cu vinuri foarte bune într-un 
conac de pe malul râului și... 

— Ar fi mai bine să ne punem la punct strategia 
înainte de a ne apuca să chefuim. 

Ca o pilă care-i răzuia molarii sensibili - așa era 
pentru Cosca vocea stridentă a colonelului Rigrat. 
Acesta era un bărbat spre patruzeci de ani, cu 
trăsături ascuţite, voce ascuţită, părere foarte 
bună despre sine, îmbrăcat cu o uniformă 
impecabilă, ca scos din cutie. Mâna dreaptă a 
generalului Ganmark, iar acum a lui Foscar. 
Probabil creierul din spatele operaţiunii militare a 
talinezilor. 

— Este de preferat să discutăm acum, cât încă 
mai aveți minţile la voi. 

— Crede-mă, tinere domn... 

Deși, din punctul de vedere al lui Cosca, Rigrat 
nu era nici prea tânăr și nici prea domn. 

— ...nu am obiceiul să mă despart de mintea 
mea. Te-ai gândit la vreun plan? 

— Sigur că da! exclamă Rigrat, fluturându-și 
bastonul. 

Cu armele în mâini, Prietenosul apăru de sub 
coroana măslinului din apropiere. Cosca îi aruncă 


un zâmbet mic și clătină imperceptibil din cap, 
expediindu-l înapoi în umbre. Nimeni altcineva 
nu-l observase. 

Cosca fusese soldat întreaga lui viață- mă rog, 
un fel de soldat- și încă nu reușise să înțeleagă 
scopul real al acelui baston. Nu puteai să ucizi pe 
cineva cu el și nici măcar nu-ţi puteai speria 
adversarul. Nu-l puteai folosi ca să baţi țărușii 
unui cort, nici să frigi pe el o halcă de carne. Nici 
măcar nu-l puteai amaneta ca să-ţi iei ceva mai 
util. Poate că era util doar ca să-ţi scarpini zonele 
alea unde nu puteai ajunge cu mâna - în mijlocul 
spinării? Sau ca să-ţi stimulezi anusul? Sau poate 
doar ca să-ţi dea un aer ridicol? Da, reflectă el, 
privind la infatuatul Rigrat, care arăta cu bastonul 
spre râu - da, pentru așa ceva era foarte potrivit. 

— Sunt două vaduri peste râul Sulva. Cel 
superior... şi cel inferior! Cel inferior este mai larg 
și se poate traversa în mai multă siguranţă. 

Și colonelul arătă acum spre locul din valea 
domoală unde fâșia murdară a Căii Imperiale se 
întâlnea cu apele scânteietoare şi umflate. 

— Dar în această perioadă a anului am putea 
folosi și vadul superior, aflat cam la un kilometru 
și jumătate depărtare în amonte. 

— Două vaduri, zici? 

Toată lumea știa că nu erau decât două vaduri. 
Cosca însuși traversase triumfător râul prin unul 
dintre ele când venise în Ospria ca să fie sărbătorit 
de Marea Ducesă Sefeline și supușii ei. Şi fugise 


prin celălalt imediat după ce scârba aia încercase 
să-l otrăvească. Scoase acum plosca veche din 
buzunarul tunicii. Plosca pe care i-o dăduse 
Morveer în Sipani. Îi deșurubă dopul. 

Rigrat îi aruncă o privire severă. 

— Credeam că am convenit că vom bea doar 
după ce terminăm de discutat strategia. 

— Ai convenit singur. Eu n-am zis nimic. 

Cosca închise ochii, trase aer în piept, duse 
plosca la gură și luă o înghiţitură lungă. Apoi încă 
una. Minunată senzație să simtă cum lichidul rece 
îi limpezea gâtul uscat. Ceva de băut, ceva de 
băut, ceva de băut. Oftă fericit. 

— Nimic mai bun decât o băutură la timp de 
seară. 

— Îmi permiţi să continui? şuieră Rigrat, 
măcinat de nerăbdare. 

— Fireşte, fiule, am tot timpul din lume. 

— În zorii zilei de poimâine vei conduce brigada 
celor O Mie de Săbii prin vadul inferior... 

— O voi conduce? Adică am să fiu în fruntea ei, 
nu? 

— Unde altundeva să se afle un comandant? 

Cosca schimbă o privire nedumerită cu Andiche. 

— Oriunde în altă parte. Tu te-ai aflat vreodată 
în prima linie a unei bătălii? Acolo sunt cele mai 
multe șanse să fii omorât. 

— Foarte multe șanse, întări Victus. 

Rigrat scrâșni din dinți. 

— Atunci condu-ți oamenii de unde poftești, dar 


ideea este că brigada celor O Mie de Săbii va 
traversa râul prin vadul inferior, susținută de 
aliații noştri din Etrisani și Cesale. Ducele Rogont 
nu va avea încotro și va fi nevoit să între în luptă 
cu toate forțele de care dispune, sperând să te 
distrugă cât timp încă traversezi râul. Odată ce tu 
îl vei ține ocupat, soldații noştri talinezi vor ieși din 
ascunzători și vor traversa râul prin vadul 
superior. Vom ataca inamicul pe flanc și... 

Plesni în palmă cu bastonul. Trosc! 

— O să-i baţi cu bățul? 

Dar lui Rigrat nu-i venea să râdă. Cosca se 
întrebă dacă o făcuse vreodată. 

— Cu săbiile, domnule, cu săbiile! îi vom 
înfrânge şi-i vom pune pe fugă și, cu asta, vom 
termina o dată pentru totdeauna cu agasanta Ligă 
a celor Opt! 

Se lăsă tăcerea. Cosca se încruntă spre Andiche 
și Andiche se încruntă la Cosca. Sesaria și Victus 
clătinară din capete unul la celălalt. Rigrat se 
lovea nervos cu bastonul în picior. Prințul Foscar 
își mai drese o dată glasul și înălță bărbia cu un 
aer neliniștit. 

— Tu ce crezi, generale Cosca? 

— Hmmm! 

Cosca scutură posomorât din cap, privind mai 
încruntat ca oricând la apele strălucitoare ale 
râului. Și repetă: 

— Hmm! Hmmmm! 

— Hmmm! îl imită Victus, lovindu-și buzele 


țuguiate cu un deget. 

— Mde! exclamă Andiche, umflându-și obrajii. 

— Al-ai-ai! se văită sceptic Sesaria. 

Cosca îşi scoase pălăria şi se scărpină în creștet. 
Apoi și-o puse la loc și dădu un bobârnac penei ca 
s-o înfoaie. 

— Hmmmmmmmmmm... 

— Să înţelegem că nu ești de acord? 

— N-aş putea rămâne cu conștiința împăcată 
dacă mi-aş înăbuși îndoielile. Nu sunt convins că 
brigada mea este cea mai potrivită pentru 
misiunea pe care i-ai încredinţat-o. 

— Nu suntem convinși, spuse Andiche. 

— Nu este cea mai potrivită, spuse Victus. 

Sesaria nu spuse nimic. Sesaria era un munte 
de ezitări neexprimate. 

— N-aţi fost bine plătiţi pentru serviciile voastre? 
vru să știe Rigrat. 

Cosca izbucni în râs. 

— Bineînţeles că am fost, iar cele O Mie de Săbii 
se vor lupta, fii convins de asta! 

— Se vor lupta până la ultimul om! declară 
Andiche. 

— Ca niște diavoli! adăugă Victus. 

— Dar problema care mă preocupă pe mine 
acum, în calitate de căpitan-general al lor, este 
cum aș putea să-i conving să lupte din toată inima. 
Și-au pierdut doi comandanţi într-o perioadă 
foarte scurtă de timp. 

Și lăsă capul în pământ, de parcă ar fi fost 


copleșit de regrete şi nu ar fi tras niciun folos de pe 
urma acelor schimbări. 

— Murcatto şi Credinciosul, oftă Sesaria, ca şi 
cum nu el ar fi fost unul dintre factorii implicați în 
schimbarea de comandă. 

— Oamenii au fost puși la treburi sub 
demnitatea lor. 

— Să facă pe iscoadele, se lamentă Andiche. 

— Să-i şteargă pe alţii la fund, mârâi Victus. 

— Sunt cu moralul la pământ. Da, au fost plătiţi, 
dar banul nu a fost niciodată cel mai bun motiv 
pentru care omul să-și riște viaţa. 

Mai cu seamă mercenarul. 

— Şi să vrei acum să-i arunci într-o asemenea 
încăierare cumplită, împotriva unui inamic dur și 
disperat... Nu zic că ar putea să dezerteze, dar... 
asta e... se înfioră Cosca, scărpinându-și încet 
gâtul. S-ar putea să dezerteze. 

— Sper că acesta nu este un exemplu al 
proverbialei tale aversiuni față de luptă, rânji 
disprețuitor Rigrat. 

— Aversiune... față de luptă? Sunt un tigru, 
întreabă pe cine vrei! 

Victus fornăi și i se împrăștiară mucii pe bărbie, 
dar Cosca nici nu se uită la el. 

— Este vorba despre alegerea uneltei potrivite 
pentru o anumită treabă. Nu folosești o floretă ca 
să tai un copac îndărătnic. Ci un topor. Dacă nu 
cumva ești cretin de-a binelea. 

Tânărul colonel deschise gura să-i răspundă, 


dar Cosca i-o luă înainte ca și cum nu l-ar fi 
observat. 

— În linii mari, planul tău este unul bun. Ca de 
la un militar la altul, te felicit pentru el, fără niciun 
fel de rezerve. 

Rigrat nu mai închise gura la loc, neștiind dacă 
era luat de prost sau nu. Deși asta era evident. 

— Însă ar fi mai înţelept ca trupele tale talineze - 
experimentate şi puse la încercare de curând în 
Visserine, apoi în Puranti, trupe devotate cauzei și 
cu moralul ridicat - să traverseze râul prin vadul 
inferior şi să între în luptă cu osprienii, susținute 
fiind de aliaţii noștri din Etrisani și Cesale și așa 
mai departe. 

Făcu un gest spre râu cu mâna în care ţinea 
plosca- după părerea lui, ustensilă mult mai 
folositoare decât un baston, deoarece bastonul nu- 
i în stare să te îmbete. 

— Ar fi mult mai bine ca oamenii mei să stea 
ascunși pe mal şi să aștepte ocazia potrivită pentru 
a ataca! Şi atunci vor traversa vadul superior în 
cea mai mare grabă și vor cădea în spatele 
inamicului! 

— Cea mai bună poziție de atac, mormăi 
Andiche. 

Victus se mulțumi să zâmbească cu subinţeles. 

Cosca mai flutură o dată din ploscă și încheie: 

— Și astfel, curajul vostru neprelucrat și patima 
noastră înflăcărată vor fi folosite acolo unde le este 
locul. Și toți vom cânta cântece de luptă, ne vom 


acoperi de glorie, vom scrie istorie, îl vom face rege 
pe Orso... 

Făcu o plecăciune ușoară spre Foscar. 

— ...şi pe Alteța Ta, la momentul cuvenit. 

Foscar privi lung la vadurile râului. 

— Da. Da, înţeleg. Şi totuși... 

— Atunci aşa rămâne stabilit! răcni Cosca, 
luându-l pe după umeri şi conducându-l înapoi 
spre cort. Oare nu Stolicus a spus că oamenii mari 
se îndreaptă adesea în aceeași direcție? Eu cred că 
da! Haideţi să ne îndreptăm spre cină, prieteni! 

Și întinse un deget în spate, către munţii 
întunecaţi, unde Ospria strălucea în razele 
apusului. 

— Jur că mi-e atât de foame, c-aş putea să 
mănânc şi un oraș! 

Hohote amabile de râs îl însoţiră până în cort. 


Politică 


Fiori stătea abătut pe scaun. Și bea. 

Sufrageria ducelui Rogont era de departe cea 
mai mare încăpere în care se îmbătase el vreodată. 
Când îi zisese Vossula că Styria era plină de 
minuni, el la lucrul ăsta se gândise, nu la docurile 
împuțţite din Talins. Probabil că era cam de vreo 
patru ori mai întinsă decât sala cea mare din 
palatul lui Bethod din Carleon și de trei ori mai 
înaltă. Pereţii erau din marmură albă, cu vinişoare 


albastru-închis, cu vrejuri și frunze sculptate şi 
acoperite cu iederă - amestecul de plante reale și 
plante cioplite creând un efect magnific în umbrele 
unduitoare. Prin ferestrele deschise, mari cât niște 
porți de castel, intrau adierile de vânt care legănau 
cele o mie de lămpi suspendate, împrăștiind 
sclipiri ca de diamant. 

Un loc al grandorii și magiei, construit de zei 
pentru titani. 

Păcat că oamenii adunaţi acolo nu erau nici 
una,nici alta. Femei - gătite, coafate, acoperite cu 
bijuterii și fardate ca să pară mai tinere sau mai 
slabe sau mai bogate decât în realitate. Bărbaţi - 
cu haine viu colorate, gulere din dantelă și cu 
pumnale micuţe şi aurite la brâu. La început l-au 
privit cu oarecare dispreţ pe chipurile lor pudrate, 
de parcă ar fi fost făcut din carne împuţită. După 
aceea, când a întors capul, s-au uitat la el cu 
oroare şi scârbă. Şi atunci Fiori a simţit o 
satisfacție sinistră, dar, de asemenea, şi puţin 
dezgust. 

La fiecare ospăț trebuie să fie câte un nemernic 
urât, bătut în cap și al dracului, care să aibă niște 
conturi de reglat cu nimeni și cu toţi, care bea prea 
mult și transformă petrecerea într-o pacoste 
pentru toată lumea. Se pare că în seara asta el era 
nemernicul ăla și își asuma acest rol cu bună 
știință. Horcăi şi scuipă cu zgomot o flegmă groasă 
pe pardoseala strălucitoare. 

De la masa de alături, un bărbat în frac galben 


cu coadă lungă se uită în jur, cu un zâmbet 
batjocoritor pe buzele lui umflate. Fiori se aplecă 
spre el, zgâriind masa elegantă cu vârful cuțitului. 

— Vrei să-mi zici ceva, buleandră pișată? 

Bărbatul se făcu alb la față și se întoarse la 
prietenii lui, fără să rostească vreun cuvânt. 

— O adunătură de lași! mârâi Fiori în cupa lui 
cu tot mai puţin vin, dar suficient de tare ca să 
poată fi auzit pe o rază de trei mese. Toţi din 
șleahta asta sunt lipsiţi de curaj! 

Încercă să-și imagineze ce ar fi zis Copoiul 
despre turma asta de filfizoni. Sau Rudd 
Treicopaci. Sau Dow cel Negru. Și îl pufni un râs 
macabru, dar care se stinse repede. Dacă era 
cineva de râs aici, atunci ăla era el. Pentru că, 
uite-l aici, fără niciun prieten pe lume, făcând apel 
la mila lor. Cel puţin așa părea. 

Aruncă o căutătură plină de ură spre masa 
cocoțată pe un podium în capătul sălii. Acolo se 
afla Rogont, în mijlocul celor mai de seamă oaspeţi 
ai lui. Și rânjea cu toţi dinţii, de ziceai că-i o stea 
de pe cerul nopţii. Monza stătea alături de el. Fiori 
nu-şi putea da seama prea bine de la distanţa aia, 
mai ales că i se împăienjeniseră ochii de la furie și 
prea mult vin, dar parcă o vedea că râde. Că se 
distrează. Doar nu-l mai avea alături pe 
trepădușul ei chior ca s-o facă de rușine. 

Prinţul Prudenţei ăsta era un nenorocit chipeș. 
Măcar avea ambii ochi. Cât și-ar mai fi dorit Fiori 
să-i dea una în mutra aia fudulă. Cu ciocanul, așa 


cum îi despicase Monza capul lui Gobba. Sau doar 
cu pumnii. Să-i strivească ţeasta cu mâinile lui. Să 
i-o zdrobească. Apucă strâns cuțitul în mâna care- 
i tremura şi începu să-și imagineze cum o va face. 
Repetă toate detaliile sângeroase, le mută de colo 
colo, le ordonă în așa fel încât să-l facă să pară cât 
mai bărbat - Rogont implorându-i mila și pișându- 
se pe el, zvârcolindu-se ca apucat de toţi dracii. lar 
Monza - Monza privindu-l ca pe un zeu, întărâtată 
și dorindu-l acum mai tare ca oricând. Își imagina 
toată povestea, în timp ce se uita la cei doi printre 
genele singurului său ochi. 

Ajunsese să se convingă singur că râdeau de el, 
cu toate că știa că era absurd. Nu i se acorda lui o 
asemenea importanță încât să devină subiect de 
batjocură, iar asta îl făcea să fiarbă mai tare ca 
oricând. În fond, încă se mai agăța de bruma de 
mândrie rămasă, așa cum se agaţă înecatul de un 
pai. Adică asta era el acum? Un amărât desfigurat 
care o făcea de rușine? După ce-i salvase viața de 
atât de multe ori? După ce și-o riscase pe a lui de 
atât de multe ori? Și după cât urcase ca să ajungă 
în vârful afurisitului ăstuia de munte. Și răsplata 
îi era batjocura asta? 

Smuci cuțitul din lemnul despicat. Cuţitul pe 
care i-l dăduse Monza când se cunoscuseră. Pe 
vremea când avea doi ochi și mult mai puţin sânge 
pe mâini. Pe vremea când își pusese în cap să nu 
mai omoare pe nimeni și să devină un om bun. Nici 
nu-și mai putea aduce aminte cum se simțţise 


atunci. 


Monza stătea încruntată pe scaun. Și bea. 

În ultima vreme avea foarte puţină poftă de 
mâncare şi mai puţin chef de ceremonii dintr-astea 
la care participă atâția pupători în fund. Drept 
care banchetul dat de Rogont i se părea un 
coșmar. Benna se dăduse în vânt după zaiafeturi, 
etichetă și complimente. l-ar fi plăcut să fie aici - 
să arate cu degetul, să râdă, să se bată pe umăr 
cu toți nemernicii ăștia. Şi dacă s-ar fi putut 
smulge pentru o clipă din lingușelile celor care-l 
dispreţuiau cu patimă, s-ar fi aplecat spre ea, i-ar 
fi mângâiat braţul și i-ar fi şoptit la ureche să 
zâmbească şi să rabde. Așa că acum Monza 
încercă să-i urmeze sfatul, însă nu reuși să 
schițeze decât un rânjet crispat. 

Plus că o durea înfiorător de tare capul. Îi pulsa 
în locul unde îi fuseseră înfipte monedele, iar 
clinchetele blânde ale tacâmurilor erau ca niște 
cuie bătute în frunte. De când îl lăsase pe 
Credinciosul să se înece sub roata morii o 
chinuiau crampele. Și se străduia din răsputeri 
acum să nu se întoarcă cu fața la Rogont şi să 
înceapă să-și borască maţele pe haina lui albă 
brodată cu fir de aur. 

Prevenitor, acesta se aplecă spre ea. 

— De ce stai așa de supărată, doamnă general 
Murcatto? 

Monza reuşi să înghită parte din acidul din gât 


ca să-i poată răspunde. 

— Supărată? Oastea lui Orso este aproape. 

Rogont răsuci în mână paharul cu vin, ținându- 
l elegant, de picior. 

— Aşa am auzit şi eu. Și se bucură de preţiosul 
sprijin al fostului tău mentor, Nicomo Cosca. 
Iscoadele celor O Mie de Săbii au ajuns deja pe 
Dealul Menzes, de deasupra vadurilor. 

— Însemnă că nu mai trebuie să întârziem. 

— Se pare că nu. Visurile mele de mărire se vor 
face curând praf și pulbere. Așa cum se întâmplă 
adesea cu astfel de visuri. 

— Eşti sigur că-i bine să sărbătoreșşti în noaptea 
de dinaintea pieirii tale? 

— S-ar putea ca a doua zi să fie prea târziu. 

— Hm! Adevărat. Poate o să ai parte de vreun 
miracol. 

— N-am crezut niciodată în intervenţia divină. 

— Nu? Atunci ei ce caută aici? 

Și Monza făcu un semn din cap spre grupul de 
gurkieni de lângă masa lor, înveșmântațţi în robe 
albe şi purtând pe capete bonete de preoți. 

Ducele le aruncă o privire. 

— O, dar ajutorul lor depășește limitele 
spiritualului. Sunt emisari ai Profetului Khalul. 
Din moment ce ducele Orso și-a găsit aliaţi în 
Uniune şi se bucură de sprijinul băncilor, am fost 
și eu nevoit să-mi caut prieteni. Să știi că însuși 
Împăratul din Gurkhul îngenunchează înaintea 
Profetului. 


— Toţi trebuie să îngenunchem înaintea cuiva, 
nu? Probabil că Împăratul și Profetul se vor putea 
consola reciproc după ce preoții lor îi vor vesti că 
ti-au înfipt capul într-o ţeapă. 

— Îşi vor reveni repede. Pentru ei, Styria nu este 
decât un bâlci. Cred că deja s-au apucat să 
pregătească următorul câmp de luptă. 

— Am auzit că războiul ăsta nu se va sfârși 
niciodată. 

Monza îşi goli paharul şi îl împinse pe masă. S-o 
fi făcut în Ospria cel mai bun vin din lume, dar ei 
i se părea că are gust de vomă. Totul avea gustul 
ăsta. Toată viaţa ei era făcută doar din borâtură. 
Din borâtură și din cufureli dese, dureroase, mai 
subțiri ca apa. I se jupuiseră gingiile, o înțepa 
limba, o ustura fundul. Un servitor cu mutră 
cabalină și cu perucă pudrată se aplecă peste 
umărul ei şi îi turnă vin în paharul gol, de parcă 
mișcările lui afectate i-ar fi putut da un gust mai 
bun. Şi se retrase cu graţie desăvârșită. Deloc 
surprinzător: în fond, retragerea era specialitatea 
casei în Ospria. Întinse mâna după pahar. Ultimul 
fum tras înainte de banchet reușise doar să-i 
oprească tremuratul mâinilor. Dar nimic mai 
mult. 

Așa că se rugă să se îmbete. Zdravăn. Și beţia 
asta scandaloasă să-i ia minţile şi să-i atenueze 
suferinţa. 

Se uită pe îndelete la cei mai bogaţi și mai inutili 
cetățeni ai Ospriei. Și, dacă priveai cu băgare de 


seamă, vedeai că atmosfera banchetului se 
învecina cu isteria. Se bea prea mult. Se vorbea 
prea repede. Se râdea prea tare. Sigur, nimic nu 
alungă mai bine inhibiţiile decât ameninţarea 
anihilării iminente. Singura consolare pe care o 
aducea apropiata înfrângere a lui Rogont era că cei 
mai mulți dintre proștii ăia vor pierde tot ce aveau, 
la fel ca el. 

— Eşti sigur că-i bine să fiu la masa ta? mârâi 
ea. 

— Cineva trebuie să fie, spuse Rogont, privind 
fără prea mare entuziasm la ingenua Cotarda, 
contesă de Affoia. Se pare că nobila Ligă a celor 
Opt a devenit Liga celor Doi. 

Se aplecă spre ea și-i șopti: 

— Şi, ca să fiu cu desăvârșire sincer, mă întreb 
dacă nu-i cumva prea târziu să ies și eu din alianța 
asta. Tristul adevăr este că am cam rămas fără 
oaspeţi de seamă. 

— Adică eu sunt doar un exponat care să-ţi 
revigoreze prestigiul ofilit? 

— Exact! Însă un exponat absolut încântător. lar 
poveştile astea despre ce mi s-a ofilit și ce nu mi s- 
a ofilit sunt doar niște calomnii ordinare, te asigur. 

Monza nu mai avea putere nici măcar cât să se 
simtă agasată, darămite amuzată. Așa că se 
mulțumi să pufnească plictisită. 

— Ar trebui să mănânci ceva, zise Rogont, 
făcând un semn cu furculița spre farfuria ei 
neatinsă. Eşti prea slabă. 


— Nu mă simt bine. 

Pe lângă faptul că o durea atât de tare mâna 
dreaptă că nu credea că ar putea mânui cuțitul. 

— Serios? Ai mâncat ceva și ţi-a picat greu? o 
întrebă Rogont, molfăind o bucată de friptură cu 
toată pofta unuia care știe că va trăi veșnic. Sau ți- 
o fi picat greu ceva ce ai făcut? 

— Poate societatea îmi pică greu. 

— Nu m-ar mira deloc. Am dezgustat-o mereu pe 
mătușa mea, Sefeline. Era o femeie foarte 
predispusă la stări de greață. Într-un fel îmi 
amintești de ea. Minte brici, talente extraordinare, 
voinţă de fier, însă un stomac mult mai slab decât 
te-ai aştepta la o asemenea femeie. 

— Îmi pare rău că te dezamăgesc. 

Morţii știau că era un permanent izvor de 
dezamăgiri - pentru cei din jur și pentru ea însăși. 

— Să mă dezamăgeşti? O, ba din contră, crede- 
mă. Niciunul dintre noi nu e făcut din cremene. 

Măcar de-ar fi așa. Monzei îi veni iar vinul înapoi 
și privi încruntată la paharul gol. Doar cu un an în 
urmă nu simţise decât dispreţ față de Rogont. Îşi 
aminti cum îşi bătea joc, împreună cu Benna și cu 
Credinciosul, de lașitatea lui, de lipsa lui de 
loialitate. Acum Benna era mort, ea îl ucisese pe 
Credinciosul și apoi dăduse fuga la Rogont, ca un 
copil rebel care cere adăpost unchiului său bogat. 
Un unchi care nici fundul personal nu era capabil 
să și-l păzească. Însă oricum era o companie mult 
mai bună decât cealaltă variantă. Și privi cu silă la 


capătul mesei lungi din dreapta unde stătea Fiori. 
Singur. 

Crudul adevăr era că îi făcea scârbă. Avea nevoie 
de un mare efort de voință doar ca să stea lângă 
el, darămite să-l mai și atingă. Şi era vorba despre 
mult mai mult decât urâţenia chipului lui 
desfigurat. Văzuse multe chipuri desfigurate la 
viața ei, ba pe unele le desfigurase ea însăși - așa 
că nu ar fi avut nicio problemă să se prefacă măcar 
că nu-i pasă. Era vorba despre tăcerile lui lungi de 
acum, pe când înainte abia dacă reușea să-l facă 
să tacă din gură. Tăcerile acelea erau pline de 
datorii pe care ea nu putea să și le plătească. Îi 
văzuse găvanul gol al ochiului și își amintea cum 
îi şoptise tu trebuia să fii în locul meu. Şi ştia că așa 
ar fi fost drept. lar când vorbea, nu mai spunea 
nimic despre dorinţa lui de a face ce se cuvine, 
despre visul lui de a deveni un om mai bun. Poate 
că ar fi trebuit să se bucure că reușise să câștige 
această dispută. Doar se străduise din greu. Însă 
nu se putea gândi decât că luase un bărbat pe 
jumătate cumsecade și reușise cumva să-l 
transforme într-unul pe jumătate inuman. Nu era 
doar putredă, ci făcea să putrezească orice 
atingea. 

Fiori îi făcea silă. Iar faptul că se simţea așa, 
când ar fi trebuit să simtă doar recunoștință, îi 
făcea o silă și mai mare. 

— Pierd timpul, șuieră ea, adresându-se mai 
degrabă paharului decât vreunei persoane din jur. 


Rogont oftă. 

— La fel ca noi toți. Nu facem decât să ne 
ocupăm cu ceva momentele astea oribile, în 
așteptarea morţii degradante. 

— Ar trebui să plec. 

Încercă să strângă în pumn mâna înmănușată, 
dar durerea care o străpunse îi slăbi și mai tare 
puterile. 

— Să găsesc o metodă... o metodă prin care să-l 
ucid pe Orso. 

Însă atât de obosită era, încât abia reuşi să 
rostească aceste câteva cuvinte. 

— Răzbunare? Serios? 

— Răzbunare. 

— Aş fi distrus dacă ai pleca. 

Acum nici nu-și mai dădea seama ce vorbește. 

— La ce dracu” ai nevoie de mine? 

— Eu? Să am nevoie de tine? murmură Rogont, 
pierzându-și zâmbetul o secundă. Nu mai pot să 
amân, Monzcarro. Curând - poate chiar mâine - va 
avea loc o mare bătălie. Una care va hotări soarta 
Styriei. Ce ar putea fi mai valoros decât sfatul 
unuia dintre cei mai mari soldaţi ai acestei lumi? 

— Am să văd dacă-ţi pot găsi unul. 

— Și ai mulţi prieteni. 

— Eu? 

Nu-și aducea aminte de niciunul care să mai fie 
în viaţă. 

— Locuitorii Talinsului încă te mai iubesc. 

Și Rogont ridică din sprâncene la oaspeţii lui, 


dintre care unii încă o mai priveau cu dușmănie. 

— Fireşte, aici nu te bucuri de prea mare 
popularitate, dar asta dovedește doar că am 
dreptate. În fond, inamicul unuia este eroul altuia. 

— Oamenii din Talins mă cred moartă și oricum 
nu le pasă de mine. 

Nici ei nu-i prea mai păsa. 

— Dimpotrivă. Spionii mei tocmai îi informează 
pe cetățeni despre supraviețuirea ta miraculoasă. 
Afișele noastre, lipite la toate răscrucile de 
drumuri, contrazic povestea pe care le-a spus-o 
Orso, îl acuză de tentativă de omor și vestesc 
întoarcerea ta iminentă. Oamenii ţin mult la tine, 
crede-mă. Nutresc pentru tine pasiunea aia fără 
de margini pe care o au uneori oamenii de rând 
față de personalități pe care nu le-au cunoscut și 
nici că le vor cunoaște vreodată. Măcar asta îi va 
îndârji și mai tare împotriva lui Orso și îi va crea 
lui probleme acasă. 

— Asta-i politica, nu-i așa? murmură Monza, 
golindu-și paharul. Gesturi mărunte atunci când 
războiul îţi bate în poartă. 

— Facem ce gesturi putem. Dar şi în război, și în 
politică tu ești un bun de mare preţ. 

Acum îi revenise zâmbetul, mai larg ca înainte. 

— De altminteri, de ce alte motive ar avea nevoie 
un bărbat ca să-și dorească să ţină lângă el o 
femeie atât de vicleană și frumoasă? 

Monza îl privi furioasă. 

— Du-te şi freacă-ţi-o! 


— Numai când n-am încotro, mustăci ducele, cu 
ochii aţintiți asupra ei. Dar eu aș prefera o mână 
de ajutor. 

— Pari la fel de amărât ca mine. 

— Ce? 

Fiori își mută privirea de la fericita pereche. 

— Mda. 

O femeie îi spusese ceva. 

— Ooo! 

Foarte frumoasă, atât de frumoasă că parcă 
radia o lumină. Dar imediat își dădu seama că 
totul din jur radia lumină. Era beat mort. 

Însă parcă femeia asta era altfel decât restul 
oaspeților lui Rogont. Da, sigur, avea un colier cu 
pietre roșii în jurul gâtului lung și purta o rochie 
albă, nestrânsă pe talie, la fel ca femeile de culoare 
din Westport. Însă era foarte palidă. Și avea o 
lejeritate în atitudine, nu era deloc înţepată și 
rigidă. lar surâsul ei părea sincer. Lui Fiori îi veni 
să zâmbească împreună cu ea. Pentru prima oară 
după mult timp. 

— E vreun loc liber aici? 

Vorbea styriana cu accent unionist. Deci era o 
străină. La fel ca el. 

— Vrei să stai... lângă mine? 

— De ce nu? Ai cumva ciumă? 

— La norocul meu, nu m-aș mira să am. 

Își întoarse obrazul stâng spre ea. 

— Mutra mea e suficientă să-i țină pe oameni 
departe. 


Îl studie atentă, însă nu-şi pierdu surâsul. 

— Toţi avem  cicatricele noastre. Unii la 
suprafaţă, alții... 

— Ăia care le au pe dinăuntru nu-i sperie pe 
ceilalți oameni. 

— Consider că aspectul fizic este supraevaluat. 

Fiori o studie cât putu el de atent din cap până 
în picioare şi se bucură de ce vede. 

— Ție ţi-e ușor să vorbeşti așa. Uite cum arăţi. 

— Of, politeţea asta... 

Femeia se bosumflă și privi prin sală. 

— Nu mai speram să găsesc asemenea maniere 
prin gloata asta. Cred că tu ești singurul om sincer 
de aici, îţi jur. 

— Nu miza pe asta. 

Dar zâmbea cu gura până la urechi. Orice 
moment este potrivit ca să flatezi o femeie 
atrăgătoare. În fond, mai avea ceva mândrie. 
Femeia îi întinse mâna, iar el clipi nedumerit. 

— Trebuie să ţi-o pup? 

— Dacă vrei. N-o să se topească. 

Moale şi catifelată. Total diferită de mâna 
Monzei - acoperită cu cicatrice, arsă de soare, 
aspră și bătătorită ca mâinile tuturor Oamenilor 
Vestiți. Ca să nu mai pomenească de cealaltă 
mână- deformată, strâmbă ca o rădăcină de 
urzică sub mănușa aia pe care nu și-o scotea 
aproape niciodată. Fiori își lipi buzele de degetele 
femeii și simţi o boare de parfum ametitor. Ca un 
parfum de flori, plus încă ceva, ce-i oprea 


răsuflarea în gât. 

— Eu sunt... hm... Caul Fiori-îţi-dau. 

— Ştiu. 

— Ştii? 

— Ne-am mai întâlnit, deşi pe fugă. Carlot dan 
Eider este numele meu. 

— Eider? 

Avu nevoie de o secundă ca să-şi aducă aminte 
unde mai auzise numele ăsta. Un chip abia 
deslușit prin ceață. Femeia cu haină roşie din 
Sipani. Amanta prințului Ario. 

— Cea pe care Monza a... 

— A bătut-o, a şantajat-o, i-a distrus viața și i-a 
dat-o la câini? Da, eu sunt. 

Și se încruntă la masa de pe podium. 

— Monza, zici? Nu numai că îi spui pe numele 
mic, dar o şi alinți. Îmi imaginez că sunteţi foarte 
intimi. 

— Suficient. 

Deşi cu mult mai puțin decât fuseseră în 
Visserine. Înainte să-și piardă ochiul. 

— Şi totuşi ea stă acolo sus, cu ilustrul duce 
Rogont; iar tu stai aici, împreună cu cerșetorii și 
scursurile societății. 

De parcă i-ar fi citit gândurile. Și simți cum i se 
învârtoşează din nou furia, așa că încercă să 
schimbe subiectul. 

— Ce te aduce aici? 

— După măcelul din Sipani nu am mai avut de 
ales. Cu siguranță că ducele Orso oferă un preț 


frumos pe capul meu. Mi-am petrecut ultimele trei 
luni așteptând să fiu înjunghiată, otrăvită, 
sugrumată sau mai rău. 

— Oho! Cunosc sentimentul ăsta. 

— Atunci te compătimesc. 

— Numai morții știu câtă nevoie am. 

— Dacă îţi trebuie, poţi avea întreaga mea 
compasiune. La urma urmei, ești doar un pion în 
tot jocul ăsta murdar. La fel ca mine, nu? lar tu ai 
pierdut mult mai mult decât mine. Ţi-ai pierdut 
ochiul. Chipul. 

Deși femeia asta nu se mișca din loc, parcă se 
apropia tot mai mult de el. Fiori ridică din umeri. 

— Cam aşa ceva. 

— Ducele Rogont este o mai veche cunoștință de 
a mea. Un bărbat pe care nu te poţi bizui, dar, 
evident, unul foarte chipeș. 

— Cam așa ceva, reuși să scrâșnească Fiori 
printre dinți. 

— Am fost obligată să-i cerșesc mila. Nu mi-a 
fost ușor, dar măcar am avut parte de protecţia lui 
o perioadă. Dar acum se pare că și-a găsit o altă 
jucărie. 

— Monza? 

Nu-l ajuta deloc faptul că și el se gândise la asta 
întreaga seară. 

— Ea nu-i așa. 

Carlot den Eider exclamă cu scepticism: 

— Serios? Adică nu-i o mincinoasă ordinară şi 
criminală care s-ar folosi de oricine și de orice doar 


ca să obțină ce vrea? Adică nu ea l-a trădat pe 
Nicomo Cosca și i-a luat locul? De ce crezi tu că a 
încercat s-o omoare ducele Orso? Pentru că locul 
lui avea ea de gând să-l ia atunci. 

Fiori îşi zise că vinul îl tâmpise rău de tot la cap, 
pentru că nu știa deloc ce să spună. 

— Și atunci, de ce să nu se folosească de Rogont 
ca să obțină ce vrea? Sau o fi amorezată de 
altcineva? 

— Nu, mormăi el. De fapt... de unde să știu eu... 
nu, la dracu”! Ai înţeles greșit! 

Eider își duse mâna cea albă la inimă. 

— Eu am înţeles greşit? Nu i-au zis degeaba 
Șerpoaica din Talins! Şarpele nu se iubește decât 
pe sine însuși! 

— Eşti în stare să zici orice. S-a folosit de tine în 
Sipani. O urăști. 

— Sigur, n-aș vărsa lacrimi amare la mormântul 
ei. lar individul care-şi va vâri sabia în ea se va 
bucura de recunoștinţa mea eternă și nu numai. 
Dar asta nu înseamnă că sunt o mincinoasă. 

Acum se apropiase și mai mult și îi șoptea la 
ureche: 

— Monzcarro  Murcatto?  Măcelăreasa din 
Caprile? Acolo au fost uciși copii. 

Lui Fiori i se făcuse pielea de găină de la 
respiraţia ei, de la faptul că o simţea atât de 
aproape. Mânie și poftă trupească, îndesate una 
peste alta. 

— Au fost uciși! În mijlocul străzilor! Din câte am 


auzit, nici măcar fratelui ei nu i-a fost 
credincioasă... 

— Ce? 

Acum Fiori îşi dorea să fi băut mai puţin, pentru 
că sala începuse să se cam învârtească în jurul lui. 

— Nu ştiai? 

— Ce să știu? 

Un straniu amestec de curiozitate, teamă și 
dezgust puse stăpânire pe el. 

Eider lăsă o mână pe brațul lui. Atât de aproape 
era, că-i simţi din nou parfumul - dulce, ameţitor, 
grețos. 

— Ea şi fratele ei au fost amanți. 

Lungi mult ultimul cuvânt, ca o pisică leneșă 
care toarce. 

— Ce?! 

Obrazul desfigurat îl ardea ca după o palmă. 

— Amanti. Dormeau împreună, ca doi soți. Şi-o 
trăgeau. Nu-i niciun secret. Întreabă pe oricine. 
Întreab-o pe ea. 

Fiori nu mai avea aer. Ar fi trebuit să-și dea 
seama. Şi poate că, în adâncul sufletului, chiar își 
dăduse. Dar tot se simţea tras pe sfoară. Înșelat. 
Batjocorit. Ca un pește ademenit pe mal și lăsat 
acolo să se sufoce. După tot ce făcuse pentru ea, 
după tot ce pierduse. Atât de tare îi clocotea 
sângele de furie încât abia se mai putea stăpâni să 
nu explodeze. 

— Tacă-ţi gura aia împuțţită! urlă el, împingând 
cât colo mâna lui Eider. Crezi că nu-mi dau seama 


că vrei să mă întărâţi împotriva ei? 

Reușise cumva să se ridice de pe scaun şi acum 
se apropia ameninţător de ea. Sala, luminile, 
chipurile înceţoșate ale oamenilor se învârteau 
toate în jurul lui. 

— Crezi că-s prost, femeie? Îţi baţi joc de mine? 

În loc să se dea înapoi înfricoşată, Eider făcu un 
pas înainte, aproape lipindu-se de el. Ochii ei 
păreau uriași, ca două farfurii de friptură. 

— Eu? Nu pentru mine te-ai sacrificat tu! Din 
cauza mea ţi-ai pierdut tu ochiul? Eu îmi bat joc 
de tine? 

Fiori avea senzaţia că-i luase foc toată fața. Atât 
de tare îi pulsa sângele în cap, că mai avea puţin 
și-i împingea ochiul afară din orbită. Numai că 
ochiul ăla îi fusese deja scos. Prin gâtul sugrumat 
de furie ieşi un fel de scheunat jalnic. Se îndepărtă 
clătinându-se pe picioare. Altminteri ar fi 
sugrumat-o. Se izbi de un servitor, răsturnându-i 
tava din mână. Paharele şi sticla se făcură ţăndări, 
vinul se împrăștie pe jos. 

— Domnule, cu tot respectul... 

Pumnul stâng al lui Fiori se înfipse în coastele 
amărâtului, făcându-l să se îndoaie din mijloc. 
Pumnul drept îi strivi faţa înainte de a apuca să 
cadă. Servitorul se lovi de perete și apoi se prăbuși 
printre cioburile de pe jos. Pumnul lui Fiori era 
plin de sânge. Plin de sânge și avea o așchie albă 
între degete. Un fragment de dinte. Își dorea, mai 
mult decât orice altceva, să se aplece peste 


nenorocitul ăla, să-i apuce capul în mâini și să-l 
izbească de basoreliefuri. Să-l izbească și să-l tot 
izbească până îi face creierul terci. 

Dar se forță să se întoarcă cu spatele la el și să 
plece de acolo. Pe două cărări. 


Timpul trecea îngrozitor de încet. 

Monza stătea culcată pe o parte, pe marginea 
patului, cu spatele la Fiori. Încerca să stea cât mai 
departe de el fără să cadă pe jos. Printre draperiile 
de la ferestre apăruse prima lumină firavă a 
zorilor, colorând camera într-un cenușiu murdar. 
Începuse să-i treacă efectul vinului și acum se 
simţea și mai îngreţoșată, și mai istovită, și mai 
deznădăjduită. Ca atunci când vezi cum un val 
uriaș acoperă țărmul și speri că îl va curăța, dar 
valul se retrage și lasă în urma lui o mulțime de 
pești morți. 

Încercă să-și imagineze ce ar fi spus Benna. Ce 
ar fi făcut el ca s-o aline. Dar nici vocea lui nu şi- 
o mai putea aminti. I se ștergea din minte, luând 
cu el tot ce avea ea mai bun. ȘI-l aminti cum era 
în copilărie- un băiețel micuţ, bolnăvicios și 
neajutorat, care avea nevoie de toată grija ei. Şi-l 
aminti cum era mai târziu - un tânăr vesel, urcând 
călare muntele spre Fontezarmo. Și având în 
continuare nevoie de toată grija ei. Ştia ce culoare 
aveau ochii lui. Ştia că avea riduri la colțurile lor, 
pentru că zâmbea atât de des. Dar nu-i mai putea 
vedea zâmbetul. 


În schimb, îşi amintea în detaliu chipurile celor 
cinci bărbaţi pe care-i omorâse. Gobba, cu mâinile 
distruse și umflate, încercând să-și tragă de la gât 
laţul Prietenosului. Mauthis, zvârcolindu-se pe 
spate ca o marionetă stricată, cu spumă rozalie 
curgându-i prin gura căscată a disperare. Ario, cu 
mâna lipită de gâtul din care-i țâșnea sânge negru. 
Ganmark, străpuns din spate de sabia colosală a 
lui Stolicus şi încă rânjind la ea. Credinciosul, 
înecat și atârnând de roata morii. 

Chipurile celor cinci bărbați pe care-i omorâse. 
Și ale celor doi pe care îi mai avea de omorât. 
Micuţul și entuziastul Foscar, abia ieșit din 
adolescenţă. Și Orso, firește. Marele Duce Orso 
care o iubise ca pe o fiică. 

Monza, Monza, ce m-aș face fără tine? 

Dădu la o parte păturile, își cobori din pat 
picioarele-i transpirate, își trase pantalonii, se 
înfioră de frig - cu toate că era foarte cald. Îi bubuia 
inima și o durea capul de la vinul băut. 

— Ce faci? se auzi vocea dogită a lui Fiori. 

— Vreau să fumez. 

Atât de tare îi tremurau degetele că abia reuși să 
aprindă lampa. 

— Poate ar fi bine să fumezi mai puțin. Te-ai 
gândit la asta? 

— M-am gândit, spuse ea, strâmbându-se de 
durere când apucă pleava cu degetele zdrobite. Și 
am hotărât să n-o fac. 

— E miezul nopţii. 


— Atunci culcă-te la loc. 

— Al dracu” obicei păcătos! 

Se așezase pe marginea patului, cu spatele lat la 
ea și cu capul întors în așa fel încât nu-i vedea 
decât ochiul cel bun. 

— Ai dreptate. Poate că ar fi bine să mă apuc să 
scot dinţii servitorilor. 

Luă cuțitul și se apucă să mărunţească pleava în 
cavitatea pipei. 

— Trebuie să-ți spun că Rogont n-a fost prea 
impresionat de gestul tău. 

— Din câte îmi aduc eu aminte, până nu demult 
nici tu nu erai prea impresionată de el. Am 
impresia că sentimentele tale față de oameni se 
schimbă după cum bate vântul. 

Îi plesnea capul. N-avea niciun chef să discute 
cu el, cu atât mai puţin să se certe. Însă în 
momente ca acestea se înțeapă oamenii cel mai 
tare. 

— Ce te roade? se răsti ea, cu toate că știa foarte 
bine răspunsul și nu voia să-l audă. 

— Tu ce crezi? 

— Ştii tu, am problemele mele. 

— Mă roade că m-ai lăsat de izbeliște, asta mă 
roade! 

Cât şi-ar fi dorit ea s-o poată face! 

— De izbeliște? 

— Aseară! M-ai lăsat să stau cu toţi amărâţii, în 
timp ce tu ai stat acolo sus și te dădeai mare 
cucoană lângă Ducele Tergiversărilor! 


— Chiar crezi că eu m-am ocupat de așezarea la 
mese? îi zise ea pe un ton batjocoritor. M-a pus să 
stau lângă el ca să-l fac să arate bine în ochii 
celorlalți. Nimic mai mult. 

Fiori întoarse capul de la ea și își gârbovi umerii. 

— Se pare că eu nu mai am cum să arăt bine. 

Monza tresări - rușinată, enervată. 

— Rogont mă poate ajuta. Atâta tot. Foscar e 
aproape, cu toată oastea lui Orso. Foscar e 
aproape... 

Și trebuie să moară, indiferent cât ar costa-o 
asta. 

— Răzbunare, da? 

— Mi-au ucis fratele. N-ar trebui să-ți explic 
tocmai ţie. Ştii ce simt. 

— Ba nu. Nu știu. 

Ea se încruntă. 

— Păi, cum a fost cu fratele tău? Parcă ai zis că 
l-a omorât Sângerosul Nouă. Credeam... 

— Pe nenorocitul ăla de frate-meu l-am urât din 
toată inima. Lumea zicea că-i Skarling reîncarnat, 
dar în realitate era un mare ticălos. M-a învăţat să 
mă cațăr în copaci și să pescuiesc și mă ciupea de 
bărbie şi râdea atunci când tata era de față. Dar 
când eram doar noi doi singuri, mă bătea până nu 
mai puteam să respir. Îmi zicea că eu am omorât- 
o pe mama. Dar singura mea vină a fost că m-am 
născut. 

Vocea nordicului era seacă, fără strop de mânie 
în ea. 


— Când am auzit că a murit, mi-a venit să râd. 
Dar am plâns, pentru că așa făcea toată lumea. 
Am jurat să mă răzbun pe ucigașul lui şi pe toţi 
ceilalți pentru că... în fine, aşa se cade să faci, nu? 
N-am vrut să dezamăgesc. Dar, când am auzit că 
Sângerosul Nouă a înfipt într-un par capul 
mizerabilului ăluia care mi-a fost frate, nici n-am 
știut dacă îl uram pentru că îl omorâse sau îl uram 
pentru că-mi răpise şansa de a o face eu însumi. 
Mai-mai că îmi venea să-l pup pentru că-mi făcuse 
serviciul ăsta... așa cum pupi un frate... 

O clipă, Monza simţi nevoia să se ridice, să se 
apropie de el şi să-i pună mâna pe umăr. Apoi 
unicul lui ochi se opri asupra ei- rece și îngustat. 

— Dar tu ar trebui să știi cum este. Să-ţi pupi 
fratele. 

Și brusc văzu roșu în fața ochilor de furie. 

— Nu-i treaba ta ce a însemnat fratele meu 
pentru mine! 

Își dădu seama că gesticula cu cuțitul, 
împungând aerul. Îl azvârli pe masă. 

— N-am obiceiul să mă justific! Şi oricum nu 
intenționez să încep să mă explic angajaţilor! 

— Asta sunt eu pentru tine? 

— Ce altceva să fii? 

— După tot ce am făcut pentru tine? După tot ce 
am pierdut? 

Tresări ca lovită. Mâinile îi tremurau mai tare ca 
oricând. 

— Eşti bine plătit, nu? 


— Plătit>? 

Se aplecă spre ea și îşi arătă faţa cu degetul. 

— Cam cât crezi tu că valorează ochiul meu, 
scârbă afurisită? 

Monza scoase un geamăt sugrumat, sări de pe 
scaun, înșfăcă lampa, îi întoarse spatele și porni 
spre ușa de la terasă. 

— Unde te duci? 

Vocea i se îmblânzise, de parcă îşi dăduse seama 
că întinsese prea tare coarda. 

— Să mă curăţ de tânguielile tale, idiotule, 
înainte să-mi vină să borăsc! 

Deschise ușa cu un gest plin de furie şi ieși în 
aerul rece. 

— Monza... 

Stătea tot pe pat, cu umerii veștejiți și pe chip cu 
cea mai mâhnită expresie din câte văzuse ea 
vreodată. Pe jumătatea aia a feței care încă mai 
funcționa. Distrusă. Deznădăjduită. Rătăcită. Cu 
ochiul fals căzut într-o parte. Fiori dădea impresia 
că va începe să plângă în hohote, că va cădea în 
genunchi înaintea ei, că o va implora să-l ierte. 

Trânti ușa în spatele ei. Îi convenea să aibă o 
scuză. Prefera să se simtă acum vinovată pentru 
că i-a întors spatele, în loc să fie nevoită să se uite 
la el. Da, prefera asta mult, mult mai mult. 

Probabil că priveliștea din fața terasei se număra 
printre cele mai impresionante din lume. Ospria se 
desfășura înaintea ei- câte un labirint de 
acoperișuri din cupru pe fiecare dintre cele patru 


trepte terasate ale orașului, înconjurat de propriile 
ziduri de apărare şi turnuri, arhitectură pe care 
doar mintea unui nebun ar fi putut s-o conceapă. 
Clădiri înalte din vechime. Case mai noi, din 
piatră, înghesuite în spatele lor. Case cu ferestre 
înguste și cu dungi din marmură neagră, 
îngrămădite de-a lungul străzilor în pantă. Alei 
întortocheate, cu mii de trepte- prăpăstioase și 
întunecate ca niște canioane. La ferestre pâlpâiau 
câteva lumini, de-a lungul zidurilor se mișcau 
punctele luminoase ale făcliilor din mâinile 
santinelelor. Mai încolo, valea râului Sulva era 
cufundată în umbra munților și nu se zărea decât 
un licăr slab al apei de pe fundul ei. Pe creasta 
dealurilor din dreapta și stânga, strălucind pe 
cerul de catifea, se vedeau sclipirile focurilor de 
tabără ale brigăzii celor O Mie de Săbii. 

Acesta nu era locul potrivit pentru cineva cu 
teamă de înălțime. 

Dar Monza avea altele pe cap acum. Nu conta 
decât să facă în așa fel încât să nu mai conteze 
nimic. Şi cât mai repede. Se retrase în cel mai 
întunecat colţ, se aplecă peste lampă și pipă ca un 
om înfrigurat peste ultima pâlpâire a focului. 
Apucă muștiucul între dinţi, cu mâini tremurânde 
ridică acoperitoarea lămpii, se aplecă mai mult... 

Și atunci se stârni o rafală de vânt, care-i răvăși 
părul murdar. lar flacăra mai pâlpâi o dată și se 
stinse. Monza încremeni acolo, holbându-se la 
lampa moartă. Mai întâi nedumerită, apoi fără să- 


i vină să-şi creadă ochilor. Pe măsură ce 
semnificația întâmplării își croia cu greu drum 
prin mintea ei chinuită, trăsăturile i se 
schimonoseau tot mai mult de groază. 

Nu mai avea flacără. Nu mai putea să tragă 
niciun fum. Nu mai exista cale de întoarcere. 

Sări în picioare, făcu un pas spre balustradă și 
aruncă lampa peste oraș cu toată puterea pe care 
o mai avea. Îşi dădu capul pe spate, trase aer în 
piept, se apucă cu mâinile de balustradă, se 
legănă și urlă. Un urlet adresat lămpii care se 
rostogolea prin aer, vântului care o stinsese, 
orașului întins în faţa ei, văii de dincolo de el, lumii 
întregi. 

În zare, soarele mânios începuse să se furişeze 
din spatele munţilor, pătând cu sânge cerul și 
versanții întunecați. 


Gata cu tergiversările 


Cosca stătea în fața oglinzii, făcând ultimele 
retușuri la elegantul lui guler din dantelă, 
răsucindu-și pe degete cele cinci inele în așa fel 
încât pietrele lor să fie îndreptate în afară și 
aranjându-și satisfăcut firele bărbii. Prietenosul 
calculase că i-a trebuit o oră și jumătate ca să se 
dichisească. Douăsprezece pase ale briciului pe 
cureaua de ascuţit. Treizeci și una de mișcări 
pentru tunderea bărbii. O tăietură mică sub 


maxilar. Treisprezece strângeri din pensetă pentru 
smulgerea firelor de păr din nas. Patruzeci și cinci 
de nasturi de încheiat. Patru perechi de copci. 
Optsprezece curelușe și catarame de strâns. 

— Gata. Jupâne Prietenosule, aș dori să accepţi 
funcţia de prim-sergent al companiei. 

— Nu ştiu nimic despre război. 

Nu știa decât că era o nebunie totală, care-l 
debusola la culme. 

— Nici nu trebuie să știi. Treaba ta va fi să stai 
în permanenţă lângă mine, să nu vorbeşti, dar să 
ai o înfățișare înspăimântătoare și, mai presus de 
toate, să mă aperi și să te aperi și pe tine. Lumea 
e plină de trădători, prietene! Și, câteodată, va 
trebui să numeri sumele plătite și primite, să faci 
inventarul oamenilor, al armelor și al efectelor pe 
care le avem la dispoziţie... 

Întocmai ce făcuse pentru Sajaam, la Fereală şi 
apoi afară. 

— Asta pot. 

— Și poţi mai bine decât oricine, nu mă îndoiesc! 
Poţi începe prin a-mi încheia catarama asta? Ai 
dracu” armurieri! Pot să jur că au pus-o aici doar 
ca să mă enerveze pe mine. 

Și arătă cu degetul mare spre cureaua laterală 
de la platoșa lui aurită. Apoi își îndreptă umerii şi 
își ținu răsuflarea în timp ce Prietenosul îi încheie 
catarama. 

— Mulţumesc, prietene. Eşti o stâncă pentru 
mine! O ancoră! O osie făcută doar din calm, în 


jurul căreia eu mă învârtesc ca nebunul. Oare ce 
m-aș face fără tine? 

Prietenosul nu pricepu întrebarea. 

— Aceleași lucruri. 

— Nu, nu, nu. Nu aceleași. Deşi nu ne 
cunoaștem de prea multă vreme, simt că... s-a 
format o legătură între noi. Că ne înţelegem fără 
prea multe vorbe. Noi doi semănăm foarte mult. 

Uneori Prietenosul se temea să rostească vreun 
cuvânt, se temea de oamenii și de locurile noi. Și 
doar numărând totul reușea să facă faţă zilelor. În 
schimb, Cosca se mișca fără efort prin viaţă, așa 
cum o floare se lasă în voia vântului. Prietenosului 
i se părea magie curată felul în care mercenarul 
putea să vorbească, să zâmbească, să râdă, să-i 
facă şi pe alții să râdă împreună cu el. La fel mai 
simţise Prietenosul când o văzuse pe gurkiana aia, 
Ishri, apărând de nicăieri. 

— Nu semănăm deloc. 

— Exact ce-ţi zic şi eu! Suntem complet opuși, ca 
pământul și aerul, dar amândurora... ne lipseşte 
ceva... ceva pe care ceilalți îl au. Ceva ce ne 
împiedică să ne adaptăm în societate. Dar omul 
este o adevărată mașinărie, prietene, şi fiecăruia 
dintre noi îi lipsește câte un zimţ de la rotițe. Bine 
măcar că împreună reuşim să facem un om 
normal. 

— Un întreg din două jumătăți. 

— Dar ce întreg extraordinar! Eu n-am fost 
niciodată un om pe care să te poți baza - nu, nu, 


nu încerca să mă contrazici. 

Prietenosul nu încercase nimic. 

— Însă tu, prietene, eşti statornic, perspicace, 
hotărât. Și... suficient de onest... ca să mă faci să 
devin şi mai onest decât sunt. 

— Mi-am petrecut cea mai mare parte din viață 
în pușcărie. 

— Unde nu mă îndoiesc că ai răspândit 
onestitatea printre cei mai periculoși deținuți ai 
Styriei cu mai multă eficiență decât toți magistraţii 
din ţara asta! strigă Cosca, bătându-l pe fostul 
pușcăriaş pe umăr. Atât de puţini sunt oamenii 
onești, încât adesea sunt confundați cu criminalii, 
răzvrătiţii, nebunii. În fond, ce crimă ai comis, în 
afară de faptul că eşti diferit de ceilalți oameni? 

— Prima a fost o tâlhărie, pentru care am stat 
închis șapte ani. Când m-au prins din nou, au fost 
optzeci şi patru capete de acuzare, dintre care 
paisprezece omoruri. 

Cosca ridică dintr-o sprânceană. 

— Dar ai fost vinovat? 

— Da. 

Mercenarul se încruntă puţin, apoi dădu din 
mână. 

— Nimeni nu-i perfect. Haide să lăsăm trecutul 
în urmă. 

Mai dădu un bobârnac penei de la pălărie, pe 
care şi-o trânti apoi pe cap, înclinată ușor într-o 
parte, ca să-i dea un aer mai frivol. 

— Cum arăt? 


Cizme negre, cu vârful ascuţit și înalte până la 
genunchi, cu pinteni mari din aur, în forme de 
capete de tauri. Platoșă din oţel negru cu 
ornamente aurii. Mâneci din catifea neagră, cu 
inserții de mătase galbenă. Manşete din dantelă de 
Sipani. Sabie cu mâner din aur, foarte înzorzonat. 
Și pumnal asortat, care-i atârna ridicol de la brâu. 
Pălărie enormă, cu o pană galbenă care ajungea 
până aproape de tavan. 

— Ca un codoș care a dat iama într-o prăvălie cu 
haine militare. 

Pe buzele lui Cosca se întinse un rânjet radios. 

— Exact cum am vrut! Acum, la treabă, sergent 
Prietenosul! 

Și porni cu pași mari, dădu la o parte ușa din 
pânză a cortului și ieși în lumina strălucitoare a 
soarelui. 

Prietenosul se ţinu aproape de el. Acum asta era 
misiunea lui. 


Aplauzele izbucniră în clipa în care se urcă pe 
butoiul cel mare. Ordonase ca toți ofițerii din 
brigada celor O Mie de Săbii să fie de față la 
discursul lui și iată-i că îl ascultaseră; băteau din 
palme, chiuiau și fluierau cât de bine erau 
capabili. Căpitanii în primul rând, locotenenţii 
înghesuiți după ei, stegarii de-a valma în spatele 
tuturor. În majoritatea trupelor militare, aceştia ar 
fi fost cei mai buni și mai inteligenţi oameni, cei 
mai tineri și mai nobili, cei mai curajoşi și mai 


idealiști. Dar fiind vorba despre o brigadă de 
mercenari, oamenii din fața lui Cosca erau exact 
opusul. Veterani, indivizi dedațţi la tot felul de vicii, 
iude perfide, profanatori de morminte versați, 
contrabandiști cu experienţă - în general, oameni 
având la activ foarte puţine iluzii și multe trădări. 
Cu alte cuvinte, oameni după chipul și 
asemănarea lui Cosca. 

Sesaria, Victus și Andiche - cei mai mari și mai 
abjecți pungași din toată ceata, dacă nu-l puneai 
la socoteală pe Cosca însuși, fireşte- stăteau 
aliniaţi lângă butoi și aplaudau ușurel. Prietenosul 
stătea și el aproape, cu braţele încrucișate strâns, 
cu ochii săgetând mulțimea. Cosca se întrebă dacă 
nu cumva îi număra pe mercenarii din fața lui și 
își răspunse că era mai mult decât posibil. 

— Nu, nu! Nu, nu! Prea mult mă aclamaţi, băieţi! 
Atâta afecțiune din partea voastră mă face să mă 
simt stânjenit! 

Și făcu un semn din mână. Adulatorii amuţiră și 
îl aşteptară să continue. O grămadă de chipuri 
pline de cicatrice, ciupite de vărsat, arse de soare 
și ofilite de boală, toate ridicate spre el. Chipuri 
avide, ca de bandiți. Așa cum și erau. 

— Bravi eroi ai celor O Mie de Săbii! 

Vocea lui Cosca răsună cu putere în aerul 
răcoros și parfumat al dimineţii. 

— Mă rog, mai bine să spunem „curajoși bărbaţi 
ai celor O Mie de Săbii”. Să spunem măcar 
„bărbaţi”! 


Hohote răzlețe de râs, un chiot de aprobare. 

— Băieţii mei, voi știți toți cum vorbesc! Unii 
dintre voi ați luptat alături de mine... sau, oricum, 
în fața mea. 

Alte râsete. 

— Ceilalți îmi cunoaşteţi... reputaţia imaculată. 

Și altele. 

— Dar ştiţi cu toţii că, în primul și în primul 
rând, eu sunt la fel ca voi. Sunt un soldat, asta 
sunt! Un luptător, fireşte! Însă unul care preferă 
mai degrabă să-și țină sabia în teacă. 

Își drese uşor glasul și îşi aranjă trufandalele în 
pantaloni. 

— În loc să şi-o scoată! 

Și lovi cu palma peste mânerul sabiei, spre 
amuzamentul tuturor. 

— Să nu se spună niciodată că nu am fi maeștri 
ai glorioasei profesiuni a armelor! Bărbaţi cu 
mușchi puternici! 

Și-l plesni pe Sesaria peste braţul lui gros. 

— Bărbaţi cu mintea ascuţită! 

Și arătă spre căpăţâna slinoasă a lui Andiche. 

— Bărbaţi însetaţi de glorie! 

Și întinse degetul mare spre Victus. 

— Să nu se spună niciodată că nu sfidăm toate 
riscurile pentru banii primiţi! Dar este mai bine ca 
riscurile să fie cât mai mici, iar banii cât mai mulți! 

Alte răcnete de aprobare. 

— Patronul nostru, tânărul prinț Foscar, dorea 
ca voi să traversaţi vadul inferior și să atacați 


frontal inamicul... 

Tăcere îngrijorată. 

— Dar eu am refuzat! Deşi sunteți plătiți ca să 
luptaţi - i-am zis eu lui-, vă place mai mult plata 
decât lupta! 

Urale frenetice. 

— Prin urmare, ne vom uda cizmele puţin mai în 
amonte și vom avea parte de o rezistență 
considerabil mai mică! Indiferent ce se va întâmpla 
astăzi, indiferent ce vi se va părea vouă că se 
întâmplă, să ţineţi minte că... vă vreau doar binele 
și că mă gândesc doar la interesele voastre! 

Și îşi frecă degetul mare de arătător, în uralele și 
mai asurzitoare ale mercenarilor. 

— Nu am de gând să vă insult, cerându-vă să 
dați dovadă de curaj, de hotărâre, de loialitate și 
de onoare. Știu că aceste calități vă definesc! 

Râsete. 

— Aşa că, mergeţi înapoi la unităţile voastre, 
ofițeri ai celor O Mie de Săbii! Și așteptați ordinul 
meu. Fie ca Fortuna să vă fie pe veci amantă! Şi 
mie! În fond, ea se simte atrasă de cei care o merită 
cel mai puţin! Fie ca noaptea să ne găsească 
victorioși! Teferi! Și, mai presus de orice altceva, 
bogaţi! 

Ovaţii asurzitoare. Scuturi şi arme, braţe 
îmbrăcate în armuri, pumni în mănuși din oțel 
agitaţi în aer. 

— Cosca! 

— Nicomo Cosca! 


— Generalul nostru! 

Zâmbind, sări de pe butoi, în vreme ce ofițerii se 
împrăștiau. Sesaria și Victus plecară și ei ca să-și 
pregătească de luptă regimentele - sau, mai bine 
zis, bandele lor de oportuniști, criminali și borfași. 
Cosca se îndreptă agale spre creasta dealului, de 
unde putea să vadă valea întinzându-se înaintea 
lui în toată splendoarea. Ospria privea trufașă de 
pe muntele ei, mai frumoasă ca niciodată la 
lumina zilei - doar piatră de culoarea caimacului, 
acoperișuri din cupru înverzit de ani sau, în cazul 
câtorva clădiri renovate de curând, acoperișuri din 
cupru strălucitor. 

— Bun discurs! spuse Andiche. Dacă îți plac 
discursurile. 

— Eşti foarte amabil. Mie îmi plac. 

— Încă mai ştii cum se face. 

— O, prietene, tu ai văzut comandanţi venind şi 
plecând. Ştii mai bine ca oricine că există o 
perioadă de graţie, imediat după ce un om ajunge 
la comandă. lar în perioada asta subordonații lui 
nu cred că ar putea face sau spune ceva rău. Așa 
cum este un soț în ochii soției imediat după 
cununie. Din păcate, perioada asta nu durează. Și 
Sazine, şi eu însumi, și Murcatto, până și 
nefericitul Carpi cel Credincios am fost, mai 
devreme sau mai târziu, trădați sau uciși. Perioada 
mea de graţie se va isprăvi curând. Așa că, pe 
viitor, voi fi nevoit să mă străduiesc mai mult ca 
să obțin aplauze. 


Andiche rânji cu toți dinţii. 

— Poţi oricând să invoci cauza. 

— Ha! 

Cosca se așeză pe scaunul de căpitan-general, 
amplasat la umbra unui măslin, de unde se 
puteau vedea foarte bine vadurile sclipitoare. 

— Să le ia naiba de cauze blestemate. Nu sunt 
nimic altceva decât niște scuze proaste. Niciodată 
n-am văzut oamenii acționând cu atâta ignoranță, 
violență şi răutate egoistă ca atunci când sunt 
stimulaţi de o cauză dreaptă. 

Se uită printre gene la soarele care urca pe cerul 
senin. 

— Așa cum sunt convins că vom vedea noi în 
curând... 


Sabia lui Rogont scoase un clinchet metalic când 
a fost trasă din teacă. 

— Oameni liberi ai Ospriei! Oameni liberi ai Ligii 
celor Opt! Inimi curajoase! 

Monza întoarse capul și scuipă. Un discurs. Mai 
bine ar da bice și ar ataca năucitor, în loc să piardă 
vremea vorbind despre cum o să fie când o să fie. 
Ea nu simţise niciodată nevoia să ţină vreun 
discurs înaintea unei bătălii. Numai un bărbat 
prea plin de sine s-ar putea gândi că vorbele 
schimbă ceva. 

Așa că nu se miră deloc când văzu că Rogont se 
pregătise bine pentru acest moment. 

— De multă vreme mă urmaţi! De multă vreme 


așteptați ziua când veți da dovada curajului 
vostru! Vă mulțumesc pentru toată răbdarea 
voastră! Vă mulțumesc pentru toată cutezanţa 
voastră! Vă mulțumesc pentru credința voastră! 

Se ridică în scările harnașamentului și înălță 
sabia deasupra capului. 

— A venit şi ziua luptei! 

Nu putea să nege nimeni că tabloul era drăguţ. 
Cu un duce înalt, puternic şi chipeș, cu buclele 
negre răvășite în vânt. Armura lui era presărată cu 
pietre preţioase, iar oţelul era atât de lustruit că te 
dureau ochii dacă te uitai la el. Însă şi oamenii lui 
se străduiseră să arate bine. În centru se afla 
infanteria grea, în armuri zdravene, sub o pădure 
de lănci, sau cu paloșe în pumnii îmbrăcați în 
mănuși de armură, cu scuturi și tunici albastre, 
toate brodate cu turnul alb al Ospriei. Soldaţii din 
infanteria ușoară stăteau în poziție de drepți pe 
cele două flancuri, îmbrăcați în uniforme din piele 
cu ţinte și ţinându-și sulițele în poziţie verticală. Și 
arcași - cu arbalete, cu arcuri mari și arcuri mai 
mici, pe capete cu coifuri din oţel sau cu glugi. 
Detașamentul din Affoia din extremitatea dreaptă 
strica puţin organizarea impecabilă, cu arme de 
toate felurile și rândurile cam strâmbe. Dar oricum 
arătau mult mai bine decât oamenii care luptaseră 
vreodată sub conducerea Monzei. 

S-a întors să privească la cavaleriștii aliniaţi în 
spatele ei, într-un șir sclipitor în umbra zidului 
Ospriei. Toţi de viţă nobilă, cu cai bine hrăniţi și 


țesălaţi, cu blazoane gravate pe coifuri, sulițe 
lustruite și pregătiți pentru întâlnirea cu triumful. 
Parcă era o scenă dintr-o carte proastă despre eroi. 

Își trase mucii şi scuipă din nou. Din experienţa 
ei - şi nu ducea deloc lipsă de așa ceva- oamenii 
curați și îmbrăcaţi bine erau cei mai dornici să 
între în luptă și cei mai dornici să iasă din ea. 

În tot acest timp, Rogont îşi ducea pe noi culmi 
discursul sforăitor și găunos. 

— Suntem pe câmpul de luptă! În anii ce vor veni 
se va spune că aici s-au luptat niște eroi! Se va 
spune că aici s-a hotărât soarta Styriei! Aici, 
prieteni, aici, pe pământul nostru! În faţa caselor 
noastre! În faţa zidurilor bătrâne ale mândrei 
noastre Osprii! 

Strigăte entuziaste de la companiile aflate mai 
aproape de el. Monza se cam îndoia că ceilalți 
auzeau ceva din toată vorbăria lui. Se îndoia și că- 
l vedeau. Și se mai îndoia că oamenii care reușeau 
totuși să-l vadă de la distanţă s-ar fi simţit cumva 
mai îmbărbătați. 

— Destinul vă stă în propriile mâini! 

Destinul lor fusese în mâinile lui Rogont, care-l 
aruncase la gunoi. Acum se afla în mâinile lui 
Cosca și ale lui Foscar și avea toate șansele să se 
transforme în unul însângerat. 

— Pentru libertate! 

Sau, în cel mai bun caz, pentru o tiranie mai 
atrăgătoare. 

— Pentru glorie! 


Adică pentru un loc glorios în mâlul de pe fundul 
râului. 

Cu mâna liberă, Rogont smuci frâiele, făcându- 
și armăsarul de culoarea castanei să se ridice pe 
picioarele din spate și să bată aerul cu copitele din 
față. Efectul acesta impunător a fost, însă, stricat 
de câţiva bulgări de baligă ce s-au întâmplat să 
cadă chiar atunci din dosul calului. Apoi Rogont 
porni la galop pe lângă rândurile de infanteriști 
care, la vederea lui, ridicau sulițele și îl ovaţționau. 
Ar fi putut fi un tablou impresionant. Dar Monza 
mai văzuse scene dintr-astea care începuseră bine 
și se sfârşiseră foarte rău. Un discurs bun nu 
putea compensa faptul că inamicul avea de trei ori 
mai mulți oameni decât ei. 

Ducele Tergiversărilor se apropie de ea şi de 
restul propriului stat-major - aceiași ofițeri cu prea 
multe decoraţii și prea puţină experienţă, de care 
își bătuse ea joc în Baia Imperială din Puranti. 
Putem spune, fără să greșim, că nu le devenise mai 
simpatică. La fel putem spune, tot fără să greșim, 
că pe ea o durea fix undeva de simpatia lor. 

— Bun discurs! îi spuse ea. Dacă îți plac 
discursurile. 

— Eşti foarte amabilă, răspunse Rogont. Mie îmi 
plac. 

— N-aș fi zis. Drăguţă armură. 

— Cadou de la tânăra contesă Cotarda. 

Câteva doamne se strânseseră să-i privească de 
pe creasta din umbra zidurilor. Îmbrăcate în rochii 


deschise la culoare, stăteau călare într-o parte - 
așa cum fac cucoanele din lumea bună. Şi erau 
acoperite cu bijuterii, de parcă ar fi intenţionat să 
asiste la o nuntă, nu la un măcel. Cotarda, cea cu 
tenul de culoarea laptelui, se gătise în mătăsuri 
galbene și acum îi făcea sfioasă cu mâna lui 
Rogont. Acesta îi răspunse fără prea mult 
entuziasm. 

— Am impresia că unchiul ei speră să ne vadă 
căsătoriți cândva. Dacă apuc să scap cu viață 
după ziua de azi, fireşte. 

— O, ce frumoasă este dragostea tinerilor! Sunt 
emoționată până la lacrimi. 

— Domolește-ţi efuziunile sentimentale. Nu-i 
deloc genul meu. Mie-mi plac femeile mai... mai 
incisive. Dar, nu pot să neg, armura e foarte 
frumoasă. Cine nu mă cunoaște ar putea crede că 
sunt un erou. 

— Ha! Farans a scris că „disperarea plămădeşte 
eroi din cea mai mucegăită făină”. 

Rogont oftă din rărunchi. 

— Pâinea asta nu mai are timp să se coacă. 

— Ziceai că vorbele alea despre problemele tale 
nu sunt decât niște calomnii ordinare... 

Parcă o mai văzuse undeva pe una dintre 
doamnele din grupul Contesei Cotarda: o femeie 
cu gâtul lung și mlădios, îmbrăcată elegant și mai 
simplu decât celelalte. Aceasta își întoarse mai 
întâi capul, apoi își întoarse și calul și porni să 
coboare panta acoperită cu iarbă, îndreptându-se 


spre ei. Acum Monza o recunoscu și tresări, 
neplăcut surprinsă. 

— Ce naiba caută asta aici? 

— Carlot dan Eider? O cunoşti? 

— O cunosc. 

Presupunând că o persoană pe care ai pocnit-o 
cu pumnul în față poate fi considerată o cunoștință 
de-a ta. 

— Este... o prietenă mai veche. 

lar felul în care rostise cuvântul „prietenă” 
sugera că era vorba de mult mai mult. 

— Mi-a cerut protecţia, spunându-mi că este în 
mare pericol. Cum aș fi putut să o refuz? 

— Dacă ar fi fost urâtă? 

Rogont ridică din umeri, stârnind un zăngănit 
slab de metal. 

— Recunosc fără probleme că sunt la fel de 
ușuratic ca mai toți bărbaţii. 

— Mult mai ușuratic, Excelenţă. 

Eider se apropiase de ei și acum înclină grațios 
capul. 

— Dar pe cine avem noi aici? Măcelăreasa din 
Caprile! Credeam că ești doar o hoaţă, o șantajistă, 
o ucigașă de oameni nevinovaţi și o practicantă 
pasionată a incestului! Dar se vede treaba că ești 
și soldat! 

— Carlot dan Eider! Ce surpriză! Credeam că 
ăsta-i un câmp de luptă, dar acum parcă-mi 
miroase a bordel. Ce este, de fapt? 

Eider ridică o sprânceană spre regimentele 


comasate. 

— Dacă e să mă iau după toate săbiile alea, aș 
zice că-i... un câmp de luptă? Dar cred că tu te 
pricepi mai bine. Te-am văzut la Casa lui Cardotti, 
te văd şi aici şi observ că te simți în largul tău, 
indiferent dacă porți armură sau haine de curvă. 

— Ciudată mai este viața, nu? Eu port haine de 
curvă și tu te porţi ca o curvă. 

— Poate ar fi bine să mă apuc să ucid copii? 

— Vă rog din suflet, încetaţi! se răsti Rogont la 
ele. Oare sunt blestemat să mă înconjor mereu 
numai cu femei cărora le place să facă pe 
grozavele? Oare n-aţi observat că avem o bătălie 
de pierdut? Tot ce-mi mai lipsește acum e să apară 
și diavolița aia de Ishri din curul calului meu ca să 
faceți un trio! Tot așa era și mătușa mea, Sefeline - 
mereu voia să demonstreze că ea avea cea mai 
mare mătărângă din încăpere! Dacă aveți ceva de 
împărțit, atunci făceţi-o în spatele zidurilor și 
lăsaţi-mă să meditez singur asupra decăderii mele. 

Eider plecă fruntea. 

— Nu vreau să te deranjez, Excelență. Am venit 
doar ca să-ţi urez tot norocul din lume. 

— Sigur nu vrei să lupţi şi tu? strigă Monza la 
ea. 

— O, dar sunt şi alte feluri în care te poţi lupta, 
Murcatto. Nu-i neapărată nevoie s-o faci în noroi, 
acoperită de sânge. 

Și se aplecă din șa, șuierând: 

— Ai să vezi tu! 


— Excelenţă! 

Un țipăt ascuţit, urmat de altele, un val de 
emoție străbătând rândurile călăreţilor. Unul 
dintre ofițerii lui Rogont arăta ceva peste râu, spre 
marginea văii. O mișcare. Monza își scoase luneta 
împrumutată și se uită într-acolo. 

Mai întâi apărură câţiva călăreţi. Iscoade, ofițeri 
și stegari cu flamurile ridicate- albe, cu crucea 
neagră a Talinsului și cu numele bătăliilor 
câștigate brodate pe margini cu mătase roşie şi 
argintie. Nu-i mai folosea la nimic acum faptul că 
ei i se datorau multe dintre victoriile acelea. În 
spatele lor venea o coloană mare de infanteriști cu 
lăncile pe umeri, îndreptându-se către vadul 
inferior, prin praful Căii Imperiale. 

Regimentul din față se opri cam la jumătate de 
kilometru de apă. Rândurile de soldaţi se 
desfășurară. De pe drum apărură şi alte coloane, 
formând liniile de luptă în vale. Din câte își putea 
da ea seama de aici, planul nu era deloc ingenios. 

Dar superioritatea numerică era de partea lor. 
Nu aveau nevoie să fie ingenioși. 

— Au apărut talinezii, murmură fără rost 
Rogont. 

Oastea lui Orso. Oameni alături de care ea 
luptase doar cu un an în urmă. Oameni pe care-i 
condusese spre victorie la Pinii Dulci. Oameni pe 
care i-a condus apoi Ganmark, până când l-a 
străpuns sabia statuii lui Stolicus. Oameni pe care 
acum îi conducea Foscar. Flăcăul acela imberb, cu 


care râsese Benna în grădinile de la Fontezarmo. 
Flăcăul acela care voia să facă pe plac tatălui său 
și pe care ea jurase că-l va ucide. Mușcându-și 
buzele, privi prin lunetă la rândurile lungi de 
oameni care apăreau peste culmea dealului. 

— Pe flancul drept sunt regimente din Etrisani 
și Cesale. Pe cel stâng sunt câteva din Baol. 

Oameni în blănuri și în cămăși din zale grele, în 
marş dezordonat. Barbari din dealurile și munţii 
din estul îndepărtat al Styriei. 

— Cei mai mulţi sunt oștenii lui Orso. Dar unde, 
unde se află camarazii tăi din cele O Mie de Săbii? 

Monza făcu un semn din cap către Dealul 
Menzes, verde şi plin cu crânguri de măslini, de 
deasupra vadului superior. 

— Pun prinsoare pe ce vrei că se află acolo, 
dincolo de culmea dealului. Foscar va traversa 
vadul inferior cu toţi oamenii lui și tu nu vei avea 
de ales. Vei fi nevoit să-l înfrunțţi frontal. Imediat 
ce va începe lupta, cele O Mie de Săbii vor traversa 
vadul superior, nestânjenite de nimeni, și te vor 
ataca din flanc. 

— Foarte posibil. Tu ce mă sfătuiești? 

— Ar fi trebuit să apari la vreme la Pinii Dulci. 
Sau la Musselia. Sau la Malul Înalt. 

— Din păcate, atunci am întârziat. Și nu mai pot 
face nimic în această privinţă. 

— Ar fi trebuit să-i ataci mai devreme. Să-ţi fi 
asumat riscul și să te fi năpustit asupra lor când 
încă mai mărșăluiau pe Calea Imperială, venind de 


la Puranti. 

Monza observă îngândurată numărul mare de 
soldaţi de pe ambele maluri ale râului. 

— Eşti în inferioritate numerică. 

— Dar am o poziție mai bună. 

— Și pentru poziţia asta ai renunţat la atacul- 
surpriză. Ai căzut în propria-ţi capcană. Generalul 
cu armata cea mai mică trebuie să se afle 
permanent în ofensivă. 

— Stolicus, nu-i așa? Nu mi-aş fi imaginat că l- 
ai citit. 

— Ştiu meserie, Rogont. 

— Mulţumirile mele veșnice ţie și prietenului 
Stolicus pentru că aţi avut bunăvoința de a-mi 
explica nereușitele. Poate unul dintre voi are 
amabilitatea de a mă sfătui cum aș putea acum să 
am succes? 

Monza privi cu atenţie în jur, socoti unghiurile 
versanților, distanţele de la Dealul Menzes până la 
vadul superior, de la vadul superior la cel inferior, 
de la zidurile orașului până la râu. Rogont trebuia 
să acopere mult prea mult teren și nu avea 
suficienți oameni pentru asta. 

— Este clar ce trebuie să faci. Pune-ţi arcașşii să- 
i atace pe talinezi în timp ce traversează vadul. Şi 
apoi trimite-ţi pedestrașii peste ei, imediat ce ajung 
pe mal. Ține-ţi cavaleria aici ca să reușești să-i reţii 
pe mercenarii lui Cosca atunci când își vor face 
apariția. Nu vor insista, dacă văd că întâmpină 
rezistenţă. Dar, să-l învingi pe Foscar... 


Se mai uită o dată la marea de oameni din 
apropierea vadului și la oceanul care se revărsa de 
pe Calea Imperială ca să li se alăture. 

— Dacă Orso ar fi crezut că ai vreo șansă să-i 
înfrângi oastea, ar fi ales un comandant cu mai 
multă experienţă și mai puţin important pentru el. 
Doar talinezii singuri sunt de două ori mai mulţi 
decât oștenii tăi și Foscar nu trebuie să facă nimic 
altceva decât să te țină ocupat. 

Aruncă o privire în spate. Preoţii gurkieni 
observau desfășurarea de forțe din apropierea 
doamnelor styriene. Le străluceau robele albe în 
soare. Dar chipurile le erau întunecate și crunte. 

— Zic că acum ar cam fi momentul să-ți trimită 
Profetul o minune. 

— Din păcate, nu mi-a trimis decât bani. Și 
cuvinte de încurajare. 

Monza pufni. 

— Ca să învingi îţi trebuie mai mult, nu doar 
niște vorbe goale. 

— Ca să „învingem”, o corectă el. De vreme ce şi 
tu lupţi alături de mine. Dar chiar, care-i motivul 
pentru care te-ai hotărât să lupţi alături de mine? 

Pentru că era prea obosită și prea bolnavă ca să 
mai poată lupta de una singură. 

— Se pare că nu le rezist bărbaţilor chipeși aflaţi 
la ananghie. Când tu ai fost stăpân pe situaţie, eu 
am luptat pentru Orso. Şi acum uită-te la mine. 

— Acum uită-te la amândoi, oftă bucuros 
Rogont. 


— De ce ești atât de încântat? 

— Ar fi mai bine dacă aș fi disperat? 

Și Rogont îi surâse. Un duce atrăgător și lipsit de 
noroc. Poate că cele două mergeau mână în mână. 

— Sincer, mă simt ușurat că s-a terminat cu 
așteptarea, indiferent ce se va întâmpla de acum 
înainte. Bărbaţii cu responsabilităţi înalte trebuie 
să înveţe să fie răbdători, numai că mie nu mi-a 
plăcut niciodată să am răbdare. 

— Nu asta spune reputaţia ta. 

— Oamenii sunt mai complicaţți decât indică 
reputațţiile lor, doamnă general Murcatto. Tu ar 
trebui să știi asta. Ne vom regla conturile aici și 
acum. Fără alte amânări. 

Își trase calul într-o parte, ca să discute cu unul 
dintre  aghiotanţi. Monza rămase singură, 
gârbovită în şa, cu arcul în mâinile-i fără vlagă, 
privind încruntată spre Dealul Menzes. 

Se întreba dacă Nicomo Cosca se uita la ei prin 
lunetă. 

Cosca se uita prin lunetă la soldaţii de pe malul 
râului. Aceia erau dușmanii, deși el n-avea nimic 
de împărțit cu ei. Nu era loc de ranchiună pe 
câmpul de luptă. Deasupra capetelor lor fluturau 
steagurile albastre, cu turnul alb al Ospriei brodat 
pe ele. Unul era mai mare decât toate celelalte și 
avea marginile brodate cu fir de aur. Stindardul 
Ducelui Tergiversărilor. În jurul lui se aflau mai 
mulți călăreți. Ba chiar și un grup de doamne, 
îmbrăcate de sărbătoare, care veniseră să 


privească lupta. Lui Cosca i se păru că vede și 
câțiva preoți gurkieni, deşi nu-și putea închipui ce 
treabă ar fi avut ei acolo. Se întrebă în treacăt dacă 
printre călăreţi se afla și Monzcarro Murcatto. Şi și- 
o imagină amuzat cum ar fi stat într-o parte pe cal, 
înveşmântată în mătăsuri, numai bune pentru 
participarea la o ceremonie de încoronare. O, da, 
ce se mai amuza el pe câmpul de luptă! Lăsă jos 
luneta, mai luă o gură din ploscă și închise fericit 
ochii, simțind căldura soarelui filtrată printre 
ramurile măslinilor bătrâni. 

— Ei? 

Vocea aspră a lui Andiche. 

— Ei, ce? A, ştii şi tu cum e. Încă formează 
rândurile. 

— Rigrat ne-a trimis veste că talinezii încep 
atacul. 

— Aha! Foarte bine fac. 

Cosca îndreptă luneta spre dreapta. Rândurile 
de pedestrași ai lui Foscar ajunseseră în 
apropierea râului, aliniați frumos pe câmpul cu 
flori. Atât de mulți erau că nici nu se mai vedea 
pământul bătătorit al Căii Imperiale din spatele 
lor. Prin văzduhul cald răzbătea până la el tropot 
de picioare, strigăte de ofițeri, buf-buf-bubuit de 
tobe şi se apucă să dea din mână în ritm cu ele. 

— Adevărat spectacol al splendorii militare! 

Privi iar la lume prin ferestruica rotundă a 
lunetei - la apa strălucitoare și domoală, la malul 
îndepărtat, la coasta dealului. Cam la o sută de 


metri deasupra râului, regimentele ospriene se 
desfășurau ca să-i înfrunte pe talinezi. Mai sus, 
arcașii stăteau în genunchi, cu arcurile pregătite. 

— Ştii tu, Andiche... am sentimentul că foarte 
curând vom fi martori la ceva vărsare de sânge. 
Ordonă oamenilor să înainteze până în spatele 
nostru. Cam la cincizeci de metri după creasta 
dealului. 

— Dar... vom fi observați. Vom pierde elementul- 
surpriză... 

— Mă cac şi pe surpriză, şi pe element. Vreau ca 
oamenii noștri să vadă bătălia. Să vadă ce 
înseamnă. 

— Dar, generale... 

— Du-te de dă ordinul, omule! Nu mai trage de 
timp. 

Supărat, Andiche se îndepărtă și făcu semn 
unuia dintre sergențţii lui. Răsuflând ușurat, Cosca 
se așeză mai bine și își încrucișă picioarele 
încălțate cu cizme lustruite-oglindă. Bune cizme! 
Câtă vreme trecuse de când nu mai purtase cizme 
așa de bune? Oamenii din primele rânduri 
intraseră deja în râu. Și mergeau hotărâți înainte 
prin apa rece care le ajungea până la genunchi. 
Privind fără vreo bucurie la mulțimea de soldaţi de 
pe malul celălalt. Așteptând să cadă săgețile peste 
capetele lor. Așteptând să fie atacați. Misiune deloc 
de invidiat era forțarea vadului. Şi trebuia să 
recunoască în sinea lui că era al naibii de 
mulțumit că reușise să scape de ea. 


Duse la buze plosca lui Morveer şi mai sorbi 
puţin. 


Fiori auzi ordine îndepărtate și vâjâitul unui val 
de câteva sute de săgeți lansate în același timp. 
Prima salvă căzu peste capetele talinezilor care își 
croiau drum prin apa din apropierea malului. 

Nordicul se așeză mai bine în şa și îşi scărpină 
încet cicatricea de pe obraz, stând cu ochii la 
rândurile care se răsuceau şi se spărgeau, la 
steagurile coborâte. Unii soldați mergeau mai încet 
acum, parcă dorind să se întoarcă din drum. Alţii 
se mișcau mai iute, parcă dorind să ajungă mai 
repede. Teamă și mânie- fațete ale aceleiași 
monede. Cum să-ți placă să înaintezi în formaţie 
pe un teren prost, în timp ce se trage cu săgeți 
asupra ta? Cum să-ți placă să fii nevoit să calci pe 
cadavre? Poate cadavre de prieteni. Cum să știi că 
eşti în voia sorții şi că nu-i nevoie decât de o simplă 
adiere de vânt pentru ca săgeata care s-ar fi înfipt 
în pământ, lângă piciorul tău, să-ți între acum 
într-un ochi? 

Bineînţeles că Fiori mai văzuse bătălii. Parcă 
toată viața numai asta făcuse. Le urmărise 
desfășurarea sau le ascultase larma de la 
depărtare, așteptând să audă semnalul de atac, 
socotindu-și șansele, încercând să-și ascundă 
teama de oamenii pe care îi comanda și de oamenii 
pe care îi urma. Își aminti cum alergase prin ceţuri 
la Fântâna Neagră, cu inima bătându-i în urechi 


şi tresărind la orice umbră. Îşi aminti de Lupta de 
la Cumnur, unde zbierase alături de cinci mii de 
oameni în timp ce coborau în goana mare coasta 
dealului. De Bătălia de la Dunbrec, unde-l urmase 
pe Rudd Treicopaci în atacul împotriva Temutului 
și aproape-și dăduse viaţa ca să mențină intactă 
linia frontului. Lupta din Ținuturile Înalte, unde 
shanka inundaseră valea și unde luptase spate în 
spate cu Sângerosul Nouă, hotărât să nu cedeze 
sau să moară încercând. Amintiri atât de tăioase 
că-i sângera sufletul - mirosurile, sunetele, felul în 
care simţea atingerea aerului pe piele, speranța 
disperată și furia nebună. 

Urmări o altă salvă de săgeți ridicându-se în aer, 
îi urmări pe nenumărații talinezi înaintând prin 
apă şi nu simți decât o vagă curiozitate. Niciun fel 
de afinitate cu vreuna din tabere. Niciun fel de 
tristețe pentru morți. Niciun fel de teamă pentru 
sine însuşi. Îi urmări pe cei căzuţi sub grindina de 
săgeți și râgâi. lar arsura din gât îl îngrijoră mai 
tare decât dacă ar fi văzut cum se umflă pe 
neașteptate apele râului, ducându-i pe toţi 
nenorociţii ăia în ocean. Îneacă-se toată lumea 
asta blestemată! Nu-i păsa câtuși de puţin de 
rezultat. Nu era războiul lui. 

lar gândul ăsta îl făcu să se întrebe de ce totuși 
lupta în el, mai cu seamă în tabăra ce avea să fie 
înfrântă. 

Își luă ochiul de la clocotul bătăliei şi se uită la 
Monza. Îl bătea pe Rogont pe umăr și Fiori simţi că 


i se aprinde faţa ca după o palmă zdravănă. Îl 
ustura sufletul ori de câte ori îi vedea vorbind. 
Vântul răvăşi părul Monzei, descoperindu-i 
maxilarul încleștat. Fiori nu știa dacă o iubește, 
dacă-i vorba doar despre o atracţie carnală sau 
dacă o urăște pentru că ea îl respinge. Monza era 
ca o râie care te mănâncă încontinuu, ca buza 
spartă pe care o muști fără să te poţi abţine, ca o 
aţă de care tragi întruna până când îţi destrami 
toată cămașa. 

În vale, primele rânduri ale talinezilor aveau 
necazuri mai mari. Începuseră să se caţere pe mal, 
ce-i drept, Odar în dezordine și descumpăniţi de 
acest atac cu săgeți. Monza îi strigă ceva lui 
Rogont și acesta îi strigă ceva unuia dintre oamenii 
lui. Fiori auzi cum strigătele merg din om în om. 
Ordinul de atac. Pedestrașii osprieni lăsară în jos 
lăncile și porniră înainte, ca un val strălucitor. Mai 
încet la început, apoi mai repede, apoi în pas 
alergător, trecând printre rândurile de arcași care 
încă mai trăgeau, apoi în jos pe coastă, spre apa 
unduitoare, spre talinezii care încercau să se 
regrupeze cumva pe mal. 

Fiori urmări cum se contopesc cele două părți. O 
fracțiune de secundă mai târziu auzi și zgomotul 
ciocnirii - zăngănitul, pocnetul, huruitul metalic, 
aidoma unei grindine pe un acoperiș din tablă. 
Urlete, vaiete, răcnete venite de nicăieri. Altă salvă 
de săgeți peste soldații care încă se mai luptau să 
iasă din apă. Fiori se uită la toate astea. Şi râgâi 


încă o dată. 

Ofițerii lui Rogont erau muţi ca morţii. Priveau 
țintă la vadul râului- cu ochii holbațţi și gurile 
căscate, cu chipurile palide și degetele încleștate 
pe hăţuri. Acum se pregătiseră și arcașii talinezilor 
și trimiseră un val de săgeți de pe mal spre arcașii 
osprieni. Câţiva se prăbușiră. Unul începu să 
guițe. O săgeată bufni în pământ nu departe de 
unul dintre ofițerii lui Rogont. Calul se sperie, 
aproape aruncându-și călărețul din șa. Monza își 
îmboldi armăsarul și înaintă câțiva metri. Se ridică 
în scări ca să vadă mai bine. Armura- de 
împrumut, ca și luneta- lucea stins în soarele 
dimineţii. 

Fiori se încruntă. Cum, necum, era aici pentru 
ea. Ca să lupte pentru ea. Ca s-o apere. Ca să 
încerce să repare lucrurile dintre ei. Sau poate 
doar ca s-o rănească tot așa cum îl rănise şi ea pe 
el. Strânse pumnul, simțind cum îi intră unghiile 
în palmă. Încă îl mai dureau încheieturile 
degetelor de la pumnul pe care i-l dăduse 
servitorului. Încă nu-şi încheiaseră conturile. 
Măcar de atâta lucru era sigur. 


Afaceri 


Vadul superior era o întindere de apă domoală și 
puțin adâncă. Pe malul celălalt se vedea o cărare 
care trecea printre câteva case răzlețe, apoi printr- 


o livadă, pe urmă urca o costișă lungă și ajungea 
la o poartă din zidul exterior al Ospriei. Părea că 
nu-i nici suflet de om acolo. Pedestrașii lui Rogont 
erau ocupați cu lupta de pe vadul inferior. Mai 
rămăseseră doar câteva unități mici ca să 
protejeze arcaşii, care trăgeau cu săgeți cât de 
repede puteau în învălmășeala de oameni din 
mijlocul râului. 

lar cavaleria ospriană aștepta lângă ziduri. Avea 
să fie folosită doar în caz de forță majoră, însă 
oamenii erau prea puţini și se aflau prea departe. 
Părea că drumul spre victorie al celor O Mie de 
Săbii era nepăzit. Cosca își masă încet gâtul. După 
părerea lui, acum era cel mai bun moment pentru 
a ataca. 

Normal că Andiche se declara de acord cu el. 

— Se face cam cald. Să le zic oamenilor să 
încalece? 

— Zic să nu-i deranjăm deocamdată. Încă-i 
devreme. 

— Eşti sigur? 

Cosca se întoarse și-l privi drept în ochi. 

— i se pare că n-aş fi? 

Andiche își bosumflă obrajii ciupiți de vărsat şi 
plecă să se consulte cu unul dintre ofițerii lui. 
Cosca se întinse, își puse mâinile sub cap și privi 
la desfășurarea bătăliei. 

— Ce ziceam? 

— Despre șansa de a lăsa totul în urmă, spuse 
Prietenosul. 


— A, da! Am avut șansa de a lăsa totul în urmă. 
Cu toate acestea, am preferat să mă întorc. Se pare 
că schimbarea nu-i chiar un lucru atât de simplu, 
sergent, ce zici? Înţeleg lipsa de sens a faptelor 
mele, dar continui să le fac. Oare prin asta sunt 
mai rău sau mai bun decât acela care se gândește 
că ar fi motivat de o cauză nobilă și justă? Sau 
acela care face ce face pentru profitul personal, 
fără să se gândească nicio clipită la ce e bine sau 
rău? Ori suntem toţi o apă şi-un pământ? 

Prietenosul ridică din umeri. 

— Oameni morți. Oameni  mutilaţi.  Vieţi 
distruse. 

Același ton l-ar fi folosit și dacă ar fi enumerat 
legumele de cumpărat de la piaţă. 

— Jumătate din viață mi-am petrecut-o 
ocupându-mă de afacerea distrugerii. lar cealaltă 
jumătate, căutând să mă feresc de autodistrugere. 
N-am creat nimic. Nimic în afară de văduve, orfani, 
ruine şi nefericire, poate un bastard sau doi și 
mormane de vomă. Glorie? Onoare? Până și pișatul 
meu valorează mai mult - măcar el face urzicile să 
crească. 

Dar dacă scopul lui era trezirea conștiinței, 
adevărul e că nu reuși. Conștiinţa lui Cosco sforăia 
în continuare. 

— În multe bătălii am luptat eu, sergent 
Prietenosul. 

— În câte? 

— Zece? Douăzeci? Mai multe? Este prea neclar 


hotarul dintre o bătălie şi o simplă încăierare. 
Unele dintre asedii au continuat cu alte lupte. Asta 
înseamnă o bătălie sau mai multe? 

— Tu eşti soldatul. 

— Şi nici măcar eu nu cunosc răspunsurile. Nu 
există linii drepte în război. Ce ziceam? 

— Multe bătălii. 

— A, da! Multe! Şi, cu toate că am evitat mereu 
să mă implic prea mult în luptă, am dat greș 
deseori. Știu foarte bine cum este în mijlocul ei. Cu 
toate săbiile alea care fulgeră în dreapta și-n 
stânga. Cu toate scuturile crăpate și suliţele 
fărâmate.  Înghesuiala și frecarea trupurilor, 
căldura, sudoarea, duhoarea morţii. Micile fapte 
eroice și ticăloşiile meschine. Stindarde mândre și 
oameni onorabili călcați în picioare. Membre 
retezate, șiroaie de sânge, ţeste despicate, maţe 
scoase și toate celelalte. 

Ridică din sprâncene şi adăugă. 

— Logic ar fi să existe și câteva înecuri, în 
condiţiile date. 

— Cam câte? 

— Greu de spus cu exactitate. 

Cosca își aduse aminte de gurkienii înecați în 
canalul de la Dagoska, oameni curajoși ale căror 
trupuri au fost aruncate la țărm de maree. Și oftă 
prelung. 

— Și totuși, încă mai pot privi la toate astea fără 
să mă simt prea mișcat. Să fie vorba despre 
cruzime? Despre detașarea pe care o presupune 


poziția de comandă? Despre felul în care au fost 
aranjate planetele la nașterea mea? Sunt mereu 
optimist în fața morţii și a pericolului. Mai mult 
decât în mod obișnuit. Mă simt fericit atunci când 
ar trebui să mă simt îngrozit. Înspăimântat când 
ar trebui să fiu calm. Da, sunt o enigmă, pe care 
nici măcar eu însumi n-o pot dezlega. Sunt un 
paradox, sergent Prietenosul! 

Începu să râdă, apoi chicoti, oftă şi tăcu. 

— O ciudăţenie de om. 

— Generale! 

Andiche stătea aplecat peste el, cu laţele 
atârnându-i în ochi. 

— Ce naiba s-a mai întâmplat? Încerc să 
filosofez! 

— Osprienii au început lupta. Toţi pedestrașii lor 
s-au năpustit asupra trupelor lui Foscar. N-au 
rezerve. Doar câţiva călărași. 

Cosca privi printre gene către vale. 

— Văd şi eu, căpitane Andiche. Toţi suntem 
înzestrați cu simțul văzului. Nu-i nevoie să ne 
atragi tu atenţia. 

— Păi... păi, zic că-i vom pune pe fugă fără 
probleme pe tembelii ăia. Doar dă ordinul și mă 
ocup eu de restul. Nu vom avea altă ocazie mai 
bună ca asta. 

— Mulţumesc, dar pare înfiorător de cald acolo. 
Mă simt foarte bine aici. Poate mai târziu. 

— Dar de ce... 

— Ştii ce mă uimeșşte pe mine? Că, după atâţia 


ani petrecuţi pe front, tot nu pricepi cum stă 
treaba cu ierarhia! Nu te vei mai agita atâta dacă, 
în loc să încerci a-mi anticipa ordinele, ai aștepta 
cuminte să ți le dau. Ăsta-i cea mai simplă regulă 
a milităriei. 

Andiche își scărpină ţeasta slinoasă. 

— Înţeleg ideea. 

— Atunci procedează în consecință. Găsește-ţi 
un loc umbros, omule, și odihnește-ți picioarele. 
Încetează să mai alergi ca un bezmetic. Învață de 
la capra mea. O vezi că s-ar agita? 

Capra săltă capul din iarba de sub măslini și 
scoase un behăit vesel. 

Andiche tresări, își puse mâinile în șold și se uită 
lung spre vale. Apoi la Cosca. Apoi la capră. Apoi 
se întoarse şi plecă de acolo, clătinând nemulțumit 
din cap. 

— Grabă şi numai grabă, sergent Prietenosul. 
Oare de ce nu avem parte de liniște? Oare-i prea 
mult să cerem o singură clipă de pace sub razele 
soarelui? Ce ziceam? 


— De ce nu atacă? 

Când Monza îi văzuse pe mercenari înaintând 
încet pe creasta dealului, știuse că urma atacul. 
Că se vor bălăci cu veselie prin vadul superior și îi 
vor ataca din flanc pe oamenii lui Rogont, exact 
așa cum își imaginase ea. Exact așa cum ar fi făcut 
ea. Ca să pună capăt luptei, ca să se aleagă tot 
praful de Liga celor Opt și de speranţele ei câte mai 


rămăseseră. Niciun alt om nu știa să profite mai 
repede decât Nicomo Cosca de orice avantaj i-ar fi 
oferit soarta. Și nimeni nu l-ar fi urmat mai 
încrezători decât oamenii pe care și ea îi 
comandase. 

Numai că, uite, cele O Mie de Săbii nici nu se 
clinteau de pe creasta Dealului Menzes. Stăteau 
acolo, la vedere. Și aşteptau. În tot timpul ăsta, 
talinezii lui Foscar se luptau pe malurile vadului 
inferior cu osprienii lui Rogont, într-un talmeș- 
balmeş de sulițe. Apa, terenul, coasta dealului - 
toate erau împotriva lor. Pe deasupra lor ploua cu 
săgeți din arcurile ostașilor din spatele liniilor de 
luptă. Curenţii purtau cadavrele la vale - trupuri 
moi aruncate pe malul râului sau legănându-se în 
apa de pe fundul vadului. 

Și cele O Mie de Săbii tot nu se mișcau din loc. 

— De ce să se arate, dacă nu vrea să coboare? 
murmură Monza, mușcându-și buzele bănuitoare. 
Cosca nu-i prost. Cine ar renunţa la elementul- 
surpriză? 

Ducele Rogont se mulțumi să ridice din umeri. 

— Ce nu-ţi convine? Cu cât așteaptă el mai mult, 
cu atât e mai bine pentru noi, nu-i așa? Avem 
suficiente probleme cu Foscar. 

— Ce are de gând? şopti Monza ca pentru sine, 
uitându-se la călăreţii de lângă crângul de măslini. 
Ce are de gând ticălosul ăla bătrân? 


Cu chipul roşu de transpiraţie şi de furie, 


colonelul Rigrat intră la galop printre corturi, 
speriind mercenarii care leneveau pe acolo. Trase 
cu sălbăticie de hățuri și își opri armăsarul 
înspumat. Alunecă din șa, mai că își pierdu 
echilibrul, își trase piciorul din scară și porni 
nervos prin tabără, smulgându-şi mănușile din 
mâini. 

— Cosca! Nicomo Cosca, unde ești, 
blestematule? 

— Colonele  Rigrat! Bună dimineaţa, tinere 
prieten! Sper că totul este în ordine! 

— În ordine? De ce nu ataci? 

Și împunse cu degetul aerul în direcția râului. 
Evident că-și pierduse pe undeva bastonul. 

— Noi ne luptăm în vale! Ne luptăm pe viaţă și 
pe moarte! 

— Sigur că da, spuse Cosca, ridicându-se alene 
din scaunul de căpitan-general. Poate ar fi mai 
bine să discutăm mai departe de urechile 
oamenilor mei. Nu ar fi elegant din partea noastră 
să ne certăm în auzul lor. În plus, mi-ai speriat 
capra. 

— Ce? 

Cosca mângâie în trecere capul animalului. 

— E singurul suflet care mă înțelege cu 
adevărat. Haide în cortul meu. Am să te servesc cu 
niște fructe proaspete! Andiche! Vino și tu! 

Și merse mai departe, urmat de Rigrat, care 
vocifera indignat, și de Andiche, care venea în 
spatele lor, cu o expresie de nedumerire totală pe 


chip. Trecură pe lângă Nocau, care făcea de pază 
în fața intrării, în mână cu iataganul lui uriaș. Și 
intrară în răcoarea umbroasă a cortului, decorat 
cu trofeele victoriilor din trecut. Cosca își trecu 
drăgăstos palma peste o bucată de țesătură rară, 
cu capetele arse. 

— Steagul de pe zidurile Murisului, din timpul 
asediului... să fi trecut chiar doisprezece ani de 
atunci? 

Se întoarse și dădu cu ochii de Prietenosul, care 
se strecurase în cort în spatele lor și acum stătea 
în umbrele de lângă intrare. 

— Cu mâna asta l-am dat jos de pe cel mai înalt 
parapet, aşa să știi. 

— După ce l-ai smuls din mâna eroului mort 
care a ajuns acolo înaintea ta, adăugă Andiche. 

— Ce scop să aibă eroii dacă nu acela de a 
transmite steagurile furate camarazilor mai 
prudenţi, rămași în spatele lor? 

Luă de pe masă castronul cu fructe și-l vâri sub 
nasul lui Rigrat. 

— Nu prea arăţi bine, colonele. Ia un strugure. 

Adevărul este că fața schimonosită de furie a lui 
Rigrat căpăta cu repeziciune culoarea vineţie a 
fructului cu pricina. 

— Struguri? Struguri? răcni el, aruncând cu 
mânușşile în peretele din pânză al cortului. Îţi 
ordon să ataci de îndată! Este un ordin categoric! 

— Să atac, tresări Cosca. Pe vadul superior? 

— Da! 


— În conformitate cu excelentul plan pe care mi 
l-ai expus azi-noapte? 

— Da, la naiba! Da! 

— Îţi spun cu toată sinceritatea că nimic nu mi- 
ar face mai multă plăcere. Întreabă pe oricine și o 
să-ți spună că îmi plac la nebunie atacurile 
inteligente. Însă problema e că... vezi tu... 

Făcu o pauză plină de înţelesuri și deschise larg 
braţele. 

— Am primit o sumă enormă de la prietenul 
gurkian al ducelui Rogont tocmai ca să nu atac. 

Ishri apăru de nicăieri. Pur și simplu se 
materializă din umbrele din colțul cortului sau 
poate din faldurile steagurilor vechi. 

— Felicitări! spuse ea. 

Deopotrivă de uluiţi, Rigart şi Andiche se holbară 
la ea fără să fie capabili să articuleze vreun cuvânt. 

Cosca aruncă o privire spre acoperișul din pânză 
al cortului şi se bătu cu degetul peste buze. 

— Da, este o dilemă. Un impas de natură 
morală. Îmi doresc nespus de mult să pornesc la 
atac, numai că nu-l pot ataca pe Rogont. Şi nici pe 
Foscar n-am cum să-l atac, din moment ce taică- 
său m-a plătit şi el cu multă generozitate. În 
tinereţe, mă dădeam după cum bătea vântul, dar 
acum încerc din toate puterile mele să mă schimb. 
Și crede-mă că nu te mint, colonele. Ții minte că ți- 
am spus asta și aseară. Cinstit vorbind, nu pot 
face nimic altceva decât să stau aici... 

Își aruncă o boabă de strugure în gură. 


— „..şi să nu fac nimic. 

Rigrat scoase un răcnet bolborosit și vru să-și 
tragă sabia. Prea târziu însă: degetele uriașe ale 
Prietenosului se încleştaseră deja pe mânerul ei. 
În mâna cealaltă fostul pușcăriaş ţinea un cuţit. 

— Nu, nu, nu! 

Colonelul încremeni, lăsându-l pe Prietenos să-i 
scoată sabia din teacă și s-o arunce spre celălalt 
capăt al cortului. Cosca o prinse din aer și făcu 
câteva mișcări de scrimă. 

— Splendid oţel, colonele! Te felicit pentru gustul 
pe care-l ai în materie de săbii, dar nu și pentru 
alegerea tacticii de luptă. 

— Te-au plătit amândoi? Ca să nu te lupţi cu 
niciunul? 

Râzând cu gura până la urechi, Andiche îl luă pe 
Cosca de după umeri. 

— Dragul meu prieten! De ce n-ai zis așa? La 
naiba, ce mult mă bucur că te-ai întors! 

— Eşti sigur? 

Și Cosca îi străpunse pieptul cu sabia lui Rigrat 
până la mânerul ei lustruit. Andiche bulbucă 
ochii, îi pică falca și își schimonosi mutra ciupită 
de vărsat când încercă să ţipe. Dar nu-i ieși decât 
un horcăit prelung și anemic. 

Cosca se apropie de el. 

— Tu chiar crezi că mă poate trăda cineva? Că 
mă poate vinde? Că poate să dea altcuiva locul 
meu doar pentru câţiva arginţi și după aia să 
zâmbească de parcă nimic nu s-ar fi întâmplat și 


să pretindă că îmi este prieten? Nu mă cunoști, 
Andiche. Din păcate pentru tine. Poate că-i fac pe 
oameni să râdă, dar nu sunt bufonul nimănui. 

Sângele lucea pe tunica mercenarului. Faţa i se 
înroşise. Clăbuci de bale roșii îi apăruseră pe buze. 
Venele gâtului i se umflaseră. Încercă să se apuce 
cu mâinile de platoșa lui Cosca. Acesta își șterse 
mâna de mâneca lui Andiche și-l împinse. 
Trădătorul căzu într-o parte, mai horcăi o dată, 
scoase un geamăt stins și nu se mai mișcă. 

— Interesant! spuse Ishri, așezându-se pe vine 
lângă el. Rareori se întâmplă să fiu surprinsă. 
Eram convinsă că Murcatto ţi-a furat scaunul. Ei 
n-ai să-i faci nimic, nu-i așa? 

— Dacă stau să mă gândesc bine, mă îndoiesc 
că a fost chiar aşa. În orice caz, un bărbat este mai 
înclinat să ierte greșelile unei femei frumoase 
decât pe acelea ale unui individ respingător. lar, 
dacă există ceva ce nu sunt în stare să trec cu 
vederea, acel lucru este lipsa de loialitate. Măcar 
un principiu tot trebuie să ai în viață. 

— Lipsa de loialitate? cârâi Rigrat, recăpătându- 
și glasul. O să plătești pentru asta, Cosca, 
trădător... 

Prietenosul își înfipse cuțitul în gâtul lui. Sângele 
colonelului ţâșni pe podeaua cortului, stropind 
steagul musselian pe care-l capturase Sazine în 
ziua când înființase brigada celor O Mie de Săbii. 

Cu mâna la gât, Rigrat căzu în genunchi. Apoi în 
nas. Mai zvâcni o dată. Și gata. Balta de sânge de 


sub el se contopi cu cea formată deja sub corpul 
lui Andiche. 

— Of! exclamă Cosca. 

Intenţionase să-l ţină prizonier pe Rigrat și să 
ceară familiei lui o sumă frumoasă ca să-i dea 
drumul. Acum nu mai părea posibil. 

— Asta n-a fost... prea frumos din partea ta, 
Prietenosule. 

— Păi... 

Fostul deţinut cercetă gânditor lama însângerată 
a cuţitului. 

— Am crezut... ştii tu. Ai zis să mă iau după tine. 
Am făcut ce face un prim-sergent. 

— Bineînţeles că asta ai făcut. Eu sunt de vină. 
Ar fi trebuit să mă exprim mai deslușit. 
Dintotdeauna am suferit de... nedeslușenie? 
Există cuvântul ăsta? 

Prietenosul ridică din umeri. La fel şi Ishri. 

— Mă rog, spuse Cosca privind la trupul lui 
Rigrat și scărpinându-se încet la ceafă. Din câte 
mi-am putut da seama, a fost un individ enervant, 
arogant şi infatuat. Însă dacă astea ar fi păcate 
capitale, probabil că jumătate din lume ar trebui 
să atârne în ștreang, cu mine în frunte. Poate că 
avea multe calități deosebite pe care eu nu am 
apucat să i le cunosc. Sunt convins că așa ar zice 
mama lui. Însă ne aflăm într-un război. lar 
moartea este inevitabilă. 

Se duse la intrarea în cort, aşteptă o clipă ca să 
se calmeze, apoi strigă disperat. 


— Ajutor! Vă rog, ajutați-mă! 

Se întoarse repede și se lăsă pe vine lângă 
cadavrul lui Andiche. Se mai fâțâi puţin, punând 
un genunchi jos, apoi și pe celălalt, căutând să 
aibă o atitudine cât mai dramatică. Imediat 
Sesaria năvăli în cort și dădu cu ochii de cele două 
cadavre. 

— Ce Dumnezeu! 

Din spatele lui, Victus se holba și el la scena din 
cort. 

— Andiche! strigă Cosca, arătându-le sabia lui 
Rigrat. L-a străpuns! 

Observase că oamenii speriați au obiceiul de a 
spune lucruri evidente pentru toți. 

— Chemaţi un doctor! răcni Victus. 

— Mai bine un preot, îl contrazise Ishri, 
unduindu-se către ei. E mort. 

— Ce s-a întâmplat? 

— L-a ucis colonelul Rigrat. 

— Cine dracu” ești tu? 

— Ishri. 

— A fost un suflet mare, murmură Cosca, 
atingând uşor ochiul zgâit al lui Andiche, gura lui 
căscată, obrazul stropit cu sânge. Un prieten 
adevărat. S-a băgat în faţa sabiei. 

— Andiche? 

Sesaria nu părea deloc convins. 

— Și-a dat viaţa... ca s-o salveze pe a mea. 

Glasul lui Cosca era sugrumat și anemic. Gemu 
și îşi şterse o lacrimă din colţul ochiului. 


— Slavă cerului că sergentul Prietenosul s-a 
mișcat repede, ori se termina și cu mine. 

Începu să lovească cu pumnii în pieptul lui 
Andiche - bufnituri pleoscăite în tunica îmbibată 
cu sânge. 

— Din vina mea! Din vina mea! Doar eu sunt 
vinovat! 

— De ce? mârâi Victus, uitându-se urât la 
cadavrul lui Rigrat. Ce l-a apucat pe ticălosu' ăsta? 

— Eu sunt de vină! se văicări Cosca. Am luat 
bani de la Rogont ca să nu luptăm! 

Sesaria se uită la Victus. Victus se uită la 
Sesaria. 

— Ai luat bani... ca să nu luptăm? 

— Foarte mulţi bani! Care vor fi împărţiţi în 
ordine ierarhică, firește. 

Cosca flutură din mână ca și cum subiectul nu 
ar fi fost deloc important. 

— Spor de pericol pentru fiecare om, plătit în aur 
gurkian. 

— A-aur? se bâlbâi Sesaria, cu sprâncenele 
ridicate până la părul slinos, de parcă ar fi auzit 
un cuvânt magic. 

— Dar mai degrabă l-aș arunca pe tot pe fundul 
oceanului, doar ca să mă mai bucur o clipă de 
compania vechiului meu prieten! Să-l mai aud 
vorbind! Să-l mai văd zâmbind. Dar asta nu se va 
mai întâmpla nicicând. Este pe veci... 

Cosca își scoase pălăria, o așeză pe chipul lui 
Andiche şi lăsă bărbia în piept. 


— „tăcut. 

Victus își drese glasul cu nerăbdare. 

— Cam de cât aur discutăm, mai exact? 

— 0... cantitate... enormă, zise Cosca trăgându- 
și nasul. De două ori mai mult decât ne-a plătit 
Orso ca să luptăm de partea lui. 

— Iar preţul a fost moartea lui Andiche. Un preţ 
cam mare. 

Dar Sesaria dădea impresia că se gândește doar 
la partea bună a lucrurilor. 

— Foarte mare. Mult prea mare. 

Și Cosca se ridică încet în picioare. 

— Prieteni... puteți voi să faceți pregătirile 
pentru înmormântare? Eu trebuie să supraveghez 
lupta. Trebuie să trecem și noi pe acolo. Pentru el. 
Măcar cu asta să ne consolăm. 

— Și banii? se sperie Victus. 

Cosca îi apucă de umeri pe cei doi căpitani. 

— Graţie înţelegerii pe care am încheiat-o, nu 
vom fi nevoiţi să luptăm. Andiche va fi singura 
pierdere pe care o va suferi astăzi brigada noastră. 
Putem spune că și-a dat viaţa pentru noi. Sergent 
Prietenosule! 

Cosca se răsuci pe călcâie şi ieși în lumina 
soarelui, cu Ishri alunecând discretă alături. 

— Excelentă prestație! murmură ea. Ar fi trebuit 
să te faci actor, nu general. 

— Nu-i prea mare deosebire între cele două 
meserii. 

Cosca se întoarse la scaunul de căpitan-general 


și se lăsă pe spate. Se simţea obosit și iritat. Față 
de anii lungi în care visase la momentul în care se 
va răzbuna pentru ce se petrecuse la Afieri, 
rezultatul de astăzi îl cam dezamăgise. Avea mare 
nevoie să bea ceva, așa că bâjbâi după plosca de 
la Morveer, însă aceasta era goală. Se uită 
încruntat spre vale. Talinezii erau încleștaţi într-o 
luptă disperată pe malul vadului inferior, 
așteptând ajutorul celor O Mie de Săbii. Ajutor 
care nu va veni niciodată. Aveau de partea lor 
superioritatea numerică, dar osprienii nu dădeau 
înapoi și îi înghesuiau în apa mică a râului. Vadul 
era ticsit de oameni, plin de cadavre. 

Cosca scoase un oftat greu. 

— Nu-i așa că voi, gurkienii, credeţi că totul se 
întâmplă cu un scop? Că Dumnezeu are un plan 
pentru noi? 

— Cam așa ceva, spuse Ishri, privindu-l cu ochii 
ei negri. Care crezi tu că ar fi planul lui Dumnezeu, 
generale Cosca? 

— De multă vreme cred că nu vrea decât să mă 
scoată din sărite. 

Gurkiana zâmbi. Mai bine zis, își dezveli dinţii 
albi și ascuțiți. 

— Furie, paranoia și egocentrism extrem într-o 
singură frază. 

— Toate minunatele calități necesare unui mare 
comandant de oști... 

Își făcu mâna streaşină la ochi şi privi spre est, 
la creasta muntelui din spatele liniilor talineze. 


— Uite-i! La fix! 

Acolo apăruseră primele flamuri. Primele sulițe 
sclipitoare. Primii oameni din ce părea a fi un corp 
numeros de armată. 


Soarta Styriei 


— Acolo sus! 

Arătătorul înmănușat al Monzei - împreună cu 
degetul mic, firește - arătau spre culme. 

Din ce în ce mai mulţi soldaţi se vedeau cam la 
doi sau trei kilometri mai la sud de locul de unde 
apăruseră talinezii. Probabil întăriri de la aliații 
unioniști ai lui Orso. Monza își mișcă limba 
inflamată prin gura amară și scuipă. Uite cum a 
trecut ea de la speranţe vagi la deznădejde totală. 
Pas foarte mic, dar pe care nimeni nu-și dorește 
să-l facă. O rafală de vânt umflă steagurile din 
față. Le privi prin lunetă, se încruntă, se frecă la 
ochi și se mai uită o dată. Imposibil să nu 
recunoască scoica orașului Sipani. 

— Sunt sipanezi, murmură ea. 

Până acum câteva minute, cea mai neutră 
națiune a lumii. 

— De ce naiba luptă pentru Orso? 

— Cine zice că pentru el luptă? 

Se întoarse spre Rogont și-l văzu că zâmbește, 
aidoma unui hoţ care a şterpelit cea mai dolofană 
pungă din toată cariera lui. Ducele întinse larg 


braţele. 

— Bucură-te, Murcatto! Ăsta-i miracolul pe care 
ți l-ai dorit! 

Monza clipi nedumerită. 

— Sunt de partea noastră? 

— Vezi bine că da! Şi chiar în dosul lui Foscar! 
lar ironia situaţiei este că ţie ţi se datorează totul. 

— Mie? 

— Ție şi numai ţie! mai ţii minte reuniunea din 
Sipani, organizată de marioneta aia sclivisită de 
Rege al Uniunii? 

Alaiul impresionant revărsat pe străzile ticsite de 
gură-cască, uralele pentru Rogont și Salier care 
deschideau drumul, râsetele batjocoritoare pentru 
Ario şi Foscar. 

— Ce-i cu ea? 

— Nu am avut nicio intenţie să închei vreo pace 
cu Ario şi Foscar, cum nici ei nu voiau să facă pace 
cu mine. Singurul meu interes era să-l conving pe 
moșul ăla de Sotorius să treacă de partea mea. Am 
încercat să-l fac să priceapă că, dacă Liga celor 
Opt avea să piardă, atunci lăcomia ducelui Orso 
nu se va opri la hotarele cetăţii sale, oricât de 
neutră era ea. Şi i-am mai zis că, imediat ce eu îmi 
voi pierde capul cel tânăr, capul lui bătrân va fi 
următorul care se va rostogoli de pe butucul 
călăului. 

Probabil că era adevărat. De fapt, mai mult decât 
probabil. Neutralitatea nu te putea apăra de Orso, 
așa cum nici de variolă nu reușea să te apere. 


Ambiţiile lui nu puteau fi oprite de un râu sau 
altul. Și tocmai de aceea Monzei îi convenise să-l 
aibă drept patron- bineînţeles, până când 
încercase s-o omoare. 

— Dar moșu' se agăța de neutralitatea mult 
iubită, [Daşa cum se ţine căpitanul de timona 
corabiei care se scufundă. Îmi este ruşine să 
recunosc acum că mă apucase disperarea și 
începusem chiar să mă gândesc să fug din Styria 
spre ținuturi mai pașnice. 

Rogont închise ochii și ridică fruntea spre soare. 

— Şi chiar atunci... o, ferice zi... o, noroc chior 
care m-ai lovit... 

Deschise ochii și se uită la ea. 

— L-ai ucis tu pe prinţul Ario. 

Da. Sângele negru revărsându-se din gâtul lui 
palid. Trupul  rostogolindu-se prin fereastra 
deschisă. Focul și fumul clădirii incendiate. 
Rogont îi zâmbea acum cu suficiența de sine a 
unui magician care își explică cel mai nou truc. 

— Sotorius era gazda noastră. Ario era sub 
protecţia lui. Moşul ştia că Orso nu-l va ierta 
niciodată pentru moartea fiului său. Ştia că 
sunase ceasul pentru Sipani. Ştia că soarta cetăţii 
lui era pecetluită. Singura șansă era să-l oprească 
cineva pe Orso. Așa că am ajuns la o înţelegere 
chiar în noaptea aceea, când focul de la Casa de 
Huzur a lui Cardotti nu fusese stins încă. În mare 
taină, cancelarul Sotorius a adus Sipani în Liga 
celor Nouă. 


— Nouă, murmură Monza, cu ochii la oastea 
sipaneză care cobora cu hotărâre coasta dealului, 
îndreptându-se către vaduri şi spatele neprotejat 
al trupelor lui Foscar. 

— Îndelungata mea retragere din Puranti, pe 
care tu ai considerat-o un gest necugetat, a 
intenționat să-i ofere timpul necesar pentru a se 
putea pregăti. Am intrat de bunăvoie în capcana 
aceea micuță, ca să devin momeală într-o capcană 
mult mai mare. 

— Eşti mai deștept decât pari. 

— Nu-i deloc greu. Mătușa mea mi-a spus mereu 
că am faţă de prostănac. 

Monza se uită supărată dincolo de vale, la oastea 
nemișcată de pe creasta Dealului Menzes. 

— Şi Cosca? 

— Sunt oameni care nu se schimbă niciodată. A 
acceptat o sumă foarte mare de bani de la 
ocrotitorii mei gurkieni ca să nu intervină în luptă. 

Și dintr-odată Monza avu impresia că nu 
înțelegea lumea atât de bine pe cât crezuse. 

— I-am oferit și eu bani. N-a vrut să-i ia. 

— Îmi imaginez. Mai ales că negocierea chiar 
este punctul tău forte. N-a vrut să ia bani de la 
tine. Pe de altă parte, Ishri are graiul mai dulce. 
„Războiul nu este decât vârful de ac al politicii. 
Săbiile îi pot ucide pe oameni, însă doar cuvintele 
îi pot emoționa, iar vecinii buni îți oferă cel mai 
sigur adăpost pe timp de furtună.” Am citat din 
Principiile artei, scrierea lui Juvens. Plină cu 


nerozii şi superstiții, însă partea despre 
exercitarea puterii este fascinantă. Ar trebui să 
citeşti mai mult, doamnă general Murcatto. 
Cultura ta în domeniu cam lasă de dorit. 

— M-am apucat de citit mai târziu, mârâi ea. 

— Imediat ce-i vom căsăpi pe talinezi și vom 
cuceri Styria, îți voi pune la dispoziţie biblioteca 
mea. 

Și zâmbi vesel, privind spre fundul văii, unde 
oastea lui Foscar era aproape împresurată. 

— Desigur că lucrurile ar fi stat cu totul altfel 
dacă trupele lui Orso ar fi avut astăzi un 
comandant mai experimentat decât tânărul Prinţ 
Foscar. Nu cred că cineva cu aptitudinile 
generalului Ganmark ar fi căzut în cursa mea. Şi 
nici cineva cu experiența îndelungată a 
Credinciosului Carpi. 

Se aplecă din șa și îi adresă un rânjet plin de 
sine. 

— Însă în ultima vreme Orso a avut ghinionul de 
a suferi oarece pierderi în acest domeniu. 

Monza îşi trase nasul, întoarse capul și scuipă. 

— Mă bucur nespus că te-am putut ajuta. 

— O, dar n-aş fi reușit fără tine. Acum nu mai 
trebuie decât să ne menţinem poziția pe vadul 
inferior până când vor ajunge acolo bravii noștri 
aliați din Sipani. Apoi îi vom zdrobi pe oamenii lui 
Foscar ca într-o menghină, iar ambițiile ducelui 
Orso vor ajunge pe fundul râului. 

— Atâta tot? 


Monza privi în zare. Sălbaticii din Affoia se 
retrăseseră cam douăzeci de metri de pe mal, 
suficient cât să le permită talinezilor să înainteze 
prin mâlul răscolit. Și luptătorii din Baol trecuseră 
râul prin apa adâncă din amonte și ajunseseră 
lângă ei. 

— Atâta tot. Și se pare că deja am... ah! 

Văzuse şi Rogont ce se petrecea acolo jos. 

— Vai! 

Oamenii ieșeau din luptă și urcau coasta 
dealului, către cetate. 

— Am impresia că bravii tăi aliați din Affoia s-au 
cam săturat de ospitalitatea ta. 

Jubilarea care-i cuprinsese pe ofițerii lui Rogont 
la vederea sipanezilor se stingea acum extrem de 
repede, pe măsură ce tot mai mulți luptători se 
desprindeau din regimentele affoiene și se 
împrăștiau în toate direcțiile. Acum și arcașii de pe 
mal își domoliseră tirul şi priveau neliniștiți spre 
oraş. Evident că nu ardeau de nerăbdare să facă 
cunoștință cu cei în care trăseseră cu săgeți în 
ultima oră. 

— Dacă nemernicii ăia din Baol reușesc să 
spargă frontul, te vor ataca din flanc. Şi îţi vor pune 
oamenii pe fugă. 

Rogont își mușcă buzele. 

— Sipanezii vor ajunge aici în mai puţin de 
jumătate de oră. 

— Minunat! La tanc pentru numărarea 
cadavrelor. 


Ducele aruncă o privire neliniștită spre oraș. 

— Poate ar fi mai bine să ne retragem în spatele 
zidurilor... 

— Nu avem timp. Oricât de talentat ai fi tu în 
materie de retrageri. 

Chipul lui Rogont își pierduse culoarea. 

— Ce ne facem? 

lar acum Monza avu sentimentul că înţelege 
perfect lumea. Își trase sabia - sabie de cavalerist, 
împrumutată din sala de arme a lui Rogont. 
Simplă, grea și infernal de bine ascuţită. Rogont se 
uită la ea. 

— A, asta facem? 

— Da. Asta. 

— Probabil că vine un moment când trebuie să 
renunţi la prudenţă, murmură el, încleștând 
maxilarele. Cavalerie, după mine... 

Dar vocea i se gâtui, devenind un fel de croncănit 
jalnic. 

Vocea puternică a unui general, a scris Farans, 
valorează cât un regiment întreg. 

Monza se ridică în scări și zbieră din toate 
puterile: 

— Cavalerie, înainte! 

Ofițerii ducelui își fluturară săbiile. Călăreţii 
formară rânduri lungi. Hamurile răpăiră, zalele 
zăngăniră, sulițele zornăiră, caii fornăiră şi 
scurmară pământul cu copitele. Oamenii își 
ocupară locurile, îşi struniră armăsarii agitaţi, 
înjurară și urlară, își încheiară curelele de la 


coifuri şi își coborâră vizierele. 

Nu mai era nicio îndoială că trupele din Baol 
spărgeau linia frontului, repezindu-se spre ei prin 
breșele tot mai mari din flancul drept al lui Rogont. 
Monza le auzea deja strigătele stridente de luptă. 
Îi vedea cum urcă în goana mare coasta dealului, 
cu flamurile lor zdrenţuite şi cu săbiile ridicate 
deasupra capetelor. Rândul de arcași din fața lor 
se dezintegră într-o clipă. Oamenii își aruncară 
arcurile şi o luară la fugă spre cetate, împreună cu 
affoienii și câţiva osprieni care începuseră să aibă 
altă părere despre toată povestea aia. Întotdeauna 
o uimise rapiditatea cu care se poate dezmembra 
o armată odată ce s-a instaurat panica în 
rândurile ei. Ca un pod rămas fără fundaţie - atât 
de solid și stabil într-o clipă, transformat în ruine 
în clipa următoare. lar ei se aflau acum chiar în 
pragul acelui moment al dezastrului, o simţea cu 
toată fiinţa ei. 

Un cal se opri alături de ea și îl văzu pe Fiori, cu 
barda într-o mână şi un scut greu în cealaltă. Nu- 
și bătuse capul cu vreo armură. Purta doar cămașa 
cu manșetele brodate cu fir de aur. Cea pe care i- 
o alesese ea. Cea pe care ar fi purtat-o Benna. 
Parcă nu-i mai venea atât de bine acum. Era ca o 
zgardă din cristal la gâtul unui câine ucigaș. 

— Credeam că ai plecat spre Nord. 

— Fără banii pe care mi-i datorezi? spuse el, 
privind spre vale cu singurul lui ochi. Încă n-am 
fugit de vreo luptă. 


— Bine. Mă bucur că ești aici. 

Și în momentul ăsta nici nu minţea. În plus, Fiori 
avea bunul obicei de a-i salva viaţa. Nordicul se 
uită cu atenţie la ea, dar Monza își ferise deja 
privirea. Și, oricum, venise vremea să pornească la 
luptă. 

Rogont ridică sabia, prinzând razele de foc ale 
amiezii în luciul ei. Tablou parcă desprins din 
basme. 

— Înainte! 

Plesnet de limbi, pocnet de pinteni, trosnet de 
hăţuri. Călăreţii se mișcară în același timp, ca un 
animal uriaș. Mai întâi la trap- strunind cu 
fermitate caii agitați şi sforăitori. Unii mai 
nerăbdători rupeau rândurile, dar strigătele 
ofițerilor îi aduceau la loc în formație. Apoi 
începură să se miște mai repede, şi mai repede, în 
zornăit de armuri şi hăţuri și în ritmul accelerat al 
inimii din pieptul Monzei, cuprinsă de amestecul 
acela ameţitor de teamă și entuziasm, care apare 
atunci când nu mai ai timp de gândire și trebuie 
să acționezi. Luptătorii din Baoli îi văzuseră și 
încercau acum să formeze şi ei un fel de linie. În 
cele câteva clipe de dinainte ca lumea din jur să se 
dea peste cap, Monza le văzu mutrele rânjite, părul 
vâlvoi, zalele grele și blănurile rufoase. 

Călăreţii din jurul ei coborâră sulițele și porniră 
la galop. Monza își simțea răsuflarea șuierătoare 
rece în nas, usturătoare în gâtul uscat, fierbinte în 
piept. Nu se mai gândea la durere și la nevoia de a 


trage un fum. Nu se mai gândea la ce făcuse și la 
ce nu reușise să facă. Nu se mai gândea la fratele 
mort și nici la cei care-l omorâseră. Nu se mai 
concentra decât la calul și la sabia ei. Nu se mai 
concentra decât la luptătorii din fața ei, care deja 
începuseră să dea semne de slăbiciune. Erau sleiți 
după lupta din vale și după urcarea coastei 
dealului. Iar câteva tone de carne de cal care se 
năpustesc asupra ta îți pot întinde nervii la 
maximum chiar şi în momente mai puţin 
tensionate. 

Nici nu formară bine rândurile, că acestea și 
începură să se destrame. 

— Atacaţi! urlă Rogont. 

Monza urlă împreună cu el, îl auzi pe Fiori 
răcnind alături de ea, auzi zbieretele şi strigătele 
tuturor oamenilor din rând cu ea. Înfipse cu 
putere pintenii în burta calului, care se răsuci, se 
îndreptă şi apoi țţâșni la vale în galop năprasnic. 
Solul se cutremura de bubuiturile copitelor. De 
jur-împrejurul lor zburau bulgări de pământ şi 
smocuri de iarbă.  Monzei îi  clănțăneau 
incontrolabil dinţii. Valea sălta și se zguduia în 
jurul ei. Apa scânteietoare a râului părea că se 
repede la ea. Ochii i se umplură de lacrimi din 
cauza vântului puternic și lumea se transformă 
într-o ceață strălucitoare și apoi își recăpătă 
contururile ferme. Îi văzu pe soldaţii din Baoli cum 
se risipeau care încotro, aruncându-și armele. Și 
imediat cavaleria ospriană pătrunse printre ei. 


O suliță străpunse calul din față și se sfărâmă, 
luându-i pe sulițaș și pe călăreț cu ea, dându-i de- 
a rostogolul la vale. 

Monza văzu cum o lance intră în spinarea unui 
om care alerga, despicându-l de la fund și până la 
umeri. Baolii puși pe fugă erau împrăștiați, 
sfârtecaţi, zdrobiţi sub copitele cailor. 

Unul dintre ei, izbit de un cal din față şi spintecat 
de o sabie, se lovi zbierând de piciorul Monzei, ca 
să fie apoi strivit de copitele calului lui Rogont. 

Altul, cu chipul schimonosit de groază, aruncă 
sulița din mână şi se întoarse să fugă de acolo. 
Monza îl lovi cu sabia, simţindu-și braţul zguduit 
de șocul impactului atunci când îi sparse coiful cu 
un zgomot sec. 

Vântul îi şuiera în urechi, inima i se zbătea în 
bubuiturile copitelor. Încă mai urla şi râdea și ţipa. 
Lovi alt om care încerca să fugă, aproape 
retezându-i braţul din umăr. Învârti sabia să-l 
lovească pe altul, nu-l nimeri, iar forța mișcării 
aproape o dobori din șa. Dar se echilibră imediat, 
apucând strâns hăţurile cu mâna sfărâmată. 

Se aflau acum în mijlocul trupelor din Baol. lar 
în urma lor nu erau decât cadavre sfârtecate și 
însângerate. Suliţele frânte au fost aruncate, 
săbiile trase. Intrară pe terenul plan de lângă râu, 
presărat cu cadavre de affoieni. În faţa lor lupta se 
dădea corp la corp şi tot mai mulţi talinezi 
traversau vadul, sporind învălmășeala de pe mal. 
Halebardele se zbuciumau; săbiile sclipeau, 


oamenii se luptau și se îmbrânceau. Peste șuierele 
vântului și ale propriei respiraţii, Monza auzea 
vuietul de voci şi zăngănit de arme, ca tunetele 
unei furtuni îndepărtate. Degeaba zbierau ofițerii, 
încercând să facă ceva ordine în toată harababura 
aia. 

Un regiment talinez începuse să pătrundă prin 
breșa făcută de baoli în partea dreaptă a frontului - 
infanterie grea, cu armuri solide - și îi presa pe 
osprieni din spate. Soldaţii în uniforme albastre 
încercau să-i respingă, dar acum erau copleșiți 
numeric. Și dinspre râu veneau tot mai mulţi 
talinezi care măreau breșa aceea. 

Cu armura strălucitoare acum mânjită de sânge, 
Rogont se răsuci în șa, întinse sabia spre ei şi 
strigă ceva ce nimeni nu auzi. Oricum nu mai 
conta. Nu mai exista cale de întoarcere. 

Talinezii formau un dispozitiv de luptă în 
triunghi în jurul steagului lor alb cu crucea 
neagră, care flutura sălbatic în vânt. Un ofițer 
șfichiuia aerul cu sabia, încercând să-i 
pregătească pentru atacul iminent. Monza se 
întrebă în treacăt dacă îl cunoștea. Soldaţii se 
lăsară în genunchi - o mare de zale strălucitoare în 
vârful dispozitivului de luptă. O mare zbuciumată 
de capete de halebarde. Mai în spate se vedea 
învălmășeala luptei cu osprienii. 

Un nor de săgeți se ridică din rândurile celor care 
încă se mai înghesuiau să traverseze vadul. Monza 
tresări când le văzu zburând spre ea și îşi ţinu 


respiraţia. Stupidă reacție. Cum să împiedici o 
săgeată să te lovească dacă îţi ţii respiraţia”? Și 
săgețile căzură peste ei foșnind şi cârâind. Şi se 
înfipseră în pământ, ricoșară din platoșele groase, 
se împlântară în trupurile cailor. 

Unul, lovit în grumaz, se răsuci și se prăbuși pe 
o parte. Altul se izbi de el, aruncându-și călăreţul 
din șa. Monza își trase calul de acolo. Ceva ricoșă 
de platoșa ei și o izbi în față. Icni și se legănă în șa. 
O durea tot obrazul. Fusese o săgeată. Însă doar o 
zeâriase. Deschise ochii și văzu un soldat lovit în 
umăr. Zvâcni de câteva ori, apoi se prăbuși, dar 
rămase cu un picior agăţat în scara șeii. Și calul lui 
porni în galop, trăgându-l după el. Ceilalţi îl 
imitară, sărind peste cei căzuți, sau zdrobindu-i 
sub copitele lor. 

Probabil că la un moment dat își mușcase limba, 
pentru că acum scuipă sânge. Își îmboldi calul 
înainte. Buzele îi încremeniseră într-o grimasă 
care-i dezvelea dinţii și-i permitea vântului rece să- 
i sufle prin gură. 

— Ar fi trebuit să rămânem la muncile agricole, 
șopti ea. 

lar talinezii îi ieşiră înainte. 


Fiori nu reușise niciodată să priceapă de unde 
apăreau toți proșştii ăia înflăcăraţi care luptau în 
bătălii. Dar se pare că izvorul lor era nesecat. Ăştia 
de acum își îndemnau caii direct spre steagul cel 
alb, unde erau și vârful formaţiei de luptă şi 


sulițele întinse. Calul din frunte se opri brusc 
înainte să ajungă acolo, derapă și se cabră. 
Călărețul lui abia reuși să se menţină în șa. Dar 
calul din spate se izbi de el şi-i împinse - pe cal și 
pe călăreț deopotrivă- chiar în vârfurile 
strălucitoare care-i așteptau. Acum veni altul în 
galop, se izbi de al doilea cal și își aruncă peste cap 
călărețul drept în săbiile talinezilor din primul 
rând. 

Călăreţii cu mai multă minte în cap porniră pe 
flancuri,  învăluind dispozitivul de luptă al 
talinezilor, așa cum învăluie apa pârâului o piatră; 
și pătrunseră în rândurile lor prin laterale, unde 
sulițele nu fuseseră încă ridicate. Pedestrașii 
începură să ţipe și să se urce unii peste alții 
înaintea acestui atac, zbătându-se să ajungă 
oriunde, numai în față să nu mai fie. 

Monza o luă prin stânga. Fiori o urmă, cu ochiul 
ațintit asupra ei. Doi cai din fața lor săriră peste 
primul rând și ajunseră în mijlocul talinezilor. 
Călăreţii lor se apucară să lovească în jur cu 
săbiile şi ghioagele. Alţii se izbiră de oamenii care 
se târau de-a bușilea, strivindu-i sub copite, 
rostogolindu-i prin noroi, împingându-i spre râu, 
făcându-i să urle și să implore să fie cruțaţi. Monza 
spintecă în trecere un tembel împleticit şi intră în 
mijlocul luptei, lovind cu sabia în dreapta și în 
stânga. O suliță talineză o nimeri în platoșă, 
aproape s-o smulgă din șa. 

Îi veniră în minte vorbele lui Dow cel Negru - cel 


mai bun moment de omorât un om este în toiul 
luptei, iar satisfacția este de două ori mai mare 
când omul cu pricina face parte din tabăra ta. Fiori 
dădu pinteni calului și se apropie de Monza. Se 
ridică în scări și își înălță barda deasupra capului 
ei. Rânji. Începu să urle, învârti arma și îl lovi pe 
sulițaș în față, despicându-i capul și azvârlindu-l 
departe. Învârti barda în sens invers și îndoi un 
scut, trimițându-l pe soldatul de sub el sub 
copitele înnebunite ale calului de alături. Poate că 
era unul dintre oamenii lui Rogont, însă nu avea 
timp să se gândească la asta. 

Trebuia să-i omoare pe toţi care nu se aflau pe 
cai. Trebuia să-i omoare pe toţi care se aflau pe 
cai, dar îi stăteau în drum. 

Trebuia să-i omoare pe toți. 

Își umflă plămânii şi scoase urletul lui de luptă, 
același din faţa zidurilor cetății Adua, când îi 
speriaseră pe gurkieni doar cu strigătele lor. Un 
zbieret ascuţit, venit din îngheţatul Nord, deși 
acum glasul lui era mult mai spart și sugrumat. 
Începu să împartă lovituri în dreapta și în stânga, 
aproape fără să se uite pe cine ataca. Barda lui 
zăngănea, pocnea, bufnea, iar oamenii din jur 
strigau, bolboroseau, chirăiau. 

O voce dogită tună în limba nordică: 

— Muriţi! Muriţi! Înapoi în ţărână, otrepelor! 

Urechile îi ţiuiau amarnic de urletele și 
zăngănitul infernal al luptei. Se afla în mijlocul 
unei mări furtunoase de arme zbuciumate, de 


scuturi agitate, de metale sclipitoare, de oase 
sfărâmate, de sânge împrăștiat, de feţe furioase 
sau îngrozite, pe care el le lovea și le spinteca și le 
despica, aidoma unui măcelar nebun care 
tranşează o vită. 

Îl dureau toţi mușchii, pielea îl ardea până în 
vârful degetelor, udă de sudoare sub soarele 
fierbinte. Înainte, mereu înainte, cu turma. Spre 
apă, lăsând în urmă o cărare însângerată de 
cadavre de oameni şi de cai. Își îndemnă calul 
printre doi oameni, ca să coboare malul și să 
ajungă la râu. Îl lovi pe unul între omoplaţi, iar pe 
celălalt în gât, aruncându-l în apă. 

Acum de jur-împrejurul lui nu mai erau decât 
călăreţi, ai căror cai înspumațţi stârneau valuri în 
vadul puțin adânc. O observă pe Monza- tot 
înaintea lui- îndemnându-și calul în apa mai 
adâncă, lovind cu sabia în toate părțile. Atacul se 
terminase. Călăreţii se aplecau din şei şi loveau cu 
săbiile, urlând. Pedestrașii îi împungeau cu 
sulițele şi încercau să taie picioarele cailor. 
Înconjuraseră un osprian și-l loveau cu ghioagele, 
îndoindu-i armura. 

Fiori gemu când cineva îl înșfăcă de mijloc și îl 
trase pe spate, sfâșiindu-i cămașa. Vru să lovească 
cu cotul, dar nu-și putu lua avânt. O mână îl 
apucă de cap, niște degete i se înfipseră în obrazul 
rănit, unghiile îi râcâiră ochiul mort. Urlă, lovi din 
picioare, se zvârcoli, încercă să lovească cu mâna 
stângă, numai că îi fusese imobilizată. Scăpă 


scutul și se pomeni tras jos de pe cal, în apa mică 
de la mal. Se rostogoli pe o parte și reuși să se 
ridice în genunchi. 

Lângă el se afla un flăcăiandru îmbrăcat cu o 
tunică din piele cu ţinte. Se uita printre laţele ude 
la un obiect pe care-l ţinea în mână- ceva lucios. 
Semăna cu un ochi. Bucata de smalţ care fusese 
în orbita lui Fiori până în urmă cu câteva clipe. 
Băiatul ridică privirea și se holbară unul la altul. 
Fiori simţi o mișcare lângă el, lăsă fulgerător capul 
în jos și simţi curenții de aer răscoliți de propriul 
lui scut care zbură pe deasupra lui. Se răsuci, iar 
barda din mână se răsuci odată cu el şi se înfipse 
adânc între coastele cuiva. Puterea loviturii îl 
dezechilibră și-l azvârli în apă la vreo doi metri 
depărtare. 

Când se întoarse, îl văzu pe băiat că se repede 
asupra lui cu un cuţit. Se feri şi reuși să-l apuce 
bine de braţ. Se împleticiră amândoi, ca doi amanți 
îmbrăţțișaţi şi beţi. Se rostogoliră în apa rece. 
Cuţitul îl zgârie pe Fiori pe umăr, dar nordicul era 
mult mai mare şi mult mai puternic decât băieţelul 
ăla și reuși să ajungă deasupra lui. Se luptară și se 
zgâriară, pufnindu-și în nas. Fiori lăsă coada 
bardei să-i alunece în pumn până o apucă de sub 
capul ascuţit. Băiatul îl înșfăcă de mână, însă nu 
avu forța necesară ca să-l oprească. Fiori scrâșni 
din dinți şi mișcă barda până când tăișul ei ajunse 
chiar lângă gâtul tânărului. 

— Nu, şopti acesta. 


Însă după ce începe lupta nu mai poţi spune 
„nu”. Fiori se lăsă peste el cu toată greutatea. 
Mârâind. Gemând. Ochii flăcăului se bulbucară 
când metalul îi intră în beregată - adânc, tot mai 
adânc - făcând o rană mare, tot mai mare. Sângele 
țâșni, îimproșcând braţul lui Fiori, cămașa lui. Apoi 
se prelinse în râu și râul îl duse departe. Băiatul 
se cutremură o singură dată, apoi rămase 
nemișcat, cu gura căscată larg și cu ochii aţintiţi la 
cer. 

Fiori se ridică cu greu în picioare. Îl încurcau 
zdrenţele cămășii, îmbibate cu sânge și apă. Vru 
să le smulgă de pe el cu mâna amorţită din cauza 
scutului și reuși să-și smulgă și câteva fire de păr 
de pe piept. Se uită în jur, strângând ochiul 
înaintea soarelui nemilos. Vedea ca prin ceață 
oameni și cai zbătându-se în apele strălucitoare 
ale râului. Se aplecă și trase barda din gâtul pe 
jumătate retezat al băiatului. Strânse bine 
mânerul care i se potrivi în palmă ca o cheie în 
încuietoarea ei. 

Porni mai departe pe jos prin apă, căutând şi alţi 
inamici. Căutând-o pe Murcatto. 


Însufleţirea ameţitoare pe care i-o dăduse atacul 
se risipea cu repeziciune. O ustura gâtlejul de 
atâtea urlete, o dureau mușchii de cât strânsese 
calul între pulpe. Mâna dreaptă, cu care ţinea 
hăţurile, era o masă diformă de agonie. Mâna 
cealaltă, cu care ţinea sabia, o ardea de la degete 


şi până la umăr. Îi pulsau tâmplele şi sângele îi 
vâjâia în spatele ochilor. Se întoarse și se uită în 
jur, fără să mai știe care e vestul și care estul. 
Oricum nu mai conta. 

În război nu există linii drepte, a scris Verturio. 

De-a lungul vadului nu mai exista niciun fel de 
linie, doar călăreți și pedestrași încleștați în mai 
multe bătălii micuţe, pe viață şi pe moarte, dar 
total lipsite de sens. Nici nu-ți mai puteai deosebi 
prietenii de dușmani. Așa că moartea putea veni 
din oricare direcţie. 

Văzu sulița. Însă prea târziu. Calul se cutremură 
sub ea când vârful ascuţit i se înfipse în crupă, 
chiar lângă piciorul ei. Bietul animal scutură din 
cap, își rostogoli disperat ochii, își dezveli dinţii 
acoperiți cu spumă. Monza se agăță mai bine de 
oblânc, dar calul o aruncă din șa. Scoase un țipăt 
neajutorat. Piciorul îi rămase agăţat în scară. 
Scăpă sabia din mână. Încercă să se agaţe de aer 
ca să nu cadă prea rău. Dar se prăbuși în râu și 
șaua o lovi în stomac, lăsând-o fără suflare. 

Era cu totul cufundată în apă, capul îi era plin 
cu o lumină stranie, bule de aer se ridicau spre 
suprafață. O luă cu frig și o cuprinse şi o spaimă 
rece. Începu să dea din mâini şi ajunse sus. Dar 
numai pentru o clipă. leși din bezna apei și ajunse 
în strălucirea puternică a zilei. Dar numai pentru 
o clipă. Auzi iarăși zgomotele bătăliei. Dar numai 
pentru o clipă. Trase aer adânc în piept şi niște apă 
odată cu el. Tuși și scuipă. Trase aer în piept din 


nou. Încercă să desfacă şaua cu mâna stângă, 
încercă să se elibereze. Numai că piciorul îi era 
prins sub trupul calului. 

O lovi ceva în frunte și se lăsă iarăși la fund, 
ameţită, cu mințile vraiște. O usturau plămânii, 
avea senzaţia că braţele îi sunt făcute din mâl. Se 
zbătu să ajungă din nou la suprafaţă, însă cu mult 
mai puțină energie de această dată. Și reuși doar 
să mai respire o dată. Cerul albastru, cu frânturi 
albe de nori, se învârtea pe deasupra ei, ca atunci 
când se prăbușşise de pe munte, la Fontezarmo. 

Soarele o împunse cu razele lui fierbinţi și 
imediat se estompă când râul năvăli iar peste ochii 
ei. Nu mai avea putere să încerce să iasă din apă. 
Oare așa se simţise și Credinciosul în ultimele lui 
clipe, înainte de a se îneca sub roata morii? 

Acum se făcea dreptate. 

O umbră neagră acoperi soarele. Fiori, care 
părea înalt de trei metri. Îi lucea ceva în orbita 
ochiului distrus. Reuși să-l vadă că se încruntă și 
ridică piciorul din apă, deasupra chipului ei. O 
clipă a fost convinsă că avea de gând s-o lovească 
și s-o înece definitiv. Dar lovi cu putere în apă 
chiar alături de ea. Îl auzi cum mârâie, încercând 
să împingă cadavrul calului. Monza simţi cum 
toată greutatea aia i se ridică un pic de pe picior, 
apoi un pic mai mult. Se zvârcoli, gemu, trase apă 
pe nas și o scuipă pe gură și, în cele din urmă, 
reuși să-şi tragă piciorul şi să se ridice în patru 
labe. 


Tremura toată, cufundată în râu până la coate. 
Apa bolborosea și curgea scânteietoare înaintea ei 
și îi picura din părul ud. 

— Rahat! murmură ea, simțind cum i se crapă 
coastele la fiecare respiraţie. Rahat! 

Câtă nevoie avea de un fum... 

— Uite-i că vin, auzi ea vocea lui Fiori și-i simţi 
mâna înfiptă sub braţul ei ca s-o ridice în picioare. 
la o sabie! 

Abia mișcându-se sub greutatea armurii şi 
hainelor îmbibate cu apă, se împletici până la un 
cadavru captiv sub o piatră. De cureaua din jurul 
încheieturii mâinii încă-i mai atârna o ghioagă 
mare cu coada din metal. O trase cu degete 
tremurătoare și îi luă și cuțitul de la brâu. 

La ţanc. Un bărbat în armură se apropiase de ea, 
își înfipsese cu grijă picioarele în mâl și o privea 
acum cu dușmănie pe deasupra scutului. [Monza 
se retrase un pas sau doi, prefăcându-se că nu 
mai are puteri. De fapt, nici nu era nevoie să se 
prefacă prea mult. Când soldatul mai făcu încă un 
pas, ea îl atacă. Nu era chiar vorba despre un salt, 
ci, mai degrabă, chiar un fel de plonjon împiedicat, 
pentru că nu reușea să-și convingă picioarele să se 
țină de restul corpului. 

Lovi orbește cu ghioaga și îl nimeri în scut, forța 
loviturii făcându-i braţul să vibreze până la umăr. 
Gemu, se luptă cu talinezul, încercă să-l înjunghie 
cu cuțitul, dar nu reuși decât să-l nimerească în 
platoşă. Acum el o îmbrânci cât colo cu scutul. Îl 


văzu că-şi roteşte sabia și avu prezenţa de spirit să 
se ferească. Lovi din nou cu ghioaga, însă nimeri 
doar aerul și-și pierdu echilibrul. Nu mai avea 
putere, nu mai avea aer. lar talinezul ridica din 
nou sabia. 

Zări în spatele lui rânjetul dement al lui Fiori, 
apoi un fulger când soarele se reflectă în tăișul 
însângerat al bardei sale. Se împlântă în umărul 
îmbrăcat în armură şi îl despică până la piept. 
Sângele ţâșni cu putere, împroșcându-i faţa. 
Monza se îndepărtă clătinându-se, cu urechile 
țiuindu-i de la urletul gâlgâit al omului, cu nasul 
plin cu sângele lui. Se freca disperată la ochi cu 
dosul mâinii, ca să scape de pojghiţa de sânge de 
pe ei. 

Și primul lucru pe care îl văzu fu un alt soldat, 
căruia i se întrezărea barba prin vizorul ridicat. Se 
repezea la ea cu o suliță. Încercă să se ferească, 
dar o lovi cu putere în piept. Vârful îi rașchetă 
platoșa şi o trânti pe spate în vad. Soldatul trecu 
pe lângă ea și se împiedică de o piatră de pe fundul 
râului. Monza se căzni să se ridice într-un 
genunchi, fără să vadă prea multe în jur din cauza 
părului năclăit de sânge şi a apei care-i intrase în 
ochi. Soldatul se întoarse și ridică sulița ca să o 
lovească încă o dată. Ea se feri și vâri cuțitul între 
două plăci de la armura care îi acoperea piciorul - 
străpungându-i genunchiul dintr-o parte în 
cealaltă. 

Cu ochii ieșiți din orbite, talinezul se aplecă peste 


ea şi căscă larg gura ca să zbiere. Nu mai apucă s- 
o facă, pentru că Monza smuci ghioaga și îl izbi cu 
putere în maxilarul inferior. Capul soldatului se 
dădu mult pe spate. Aerul din jur se umplu de 
stropi de sânge și dinți şi așchii de dinţi. Rămase o 
clipă în poziția aceasta, iar ea îl lovi cu ghioaga în 
gâtul încordat, se prăbuși peste el, se rostogoli în 
râu şi ieși la suprafaţă, scuipând apa. 

Era înconjurată de oameni, dar nu se mai lupta 
nimeni. Pe jos sau în şei, toţi priveau în jurul lor. 
Cu barda atârnându-i moale în mână, Fiori se uita 
la ea. Nu se știe de ce, era despuiat până la brâu, 
iar pielea lui albă era acoperită cu pete de sânge. 
Îi căzuse smalţul din ochi, iar bila din metal din 
orbită lucea în soarele amiezii. 

— Victorie! strigă cineva. 

Ameţită, înfrigurată, cu ochii încețoșaţi, reuși să 
vadă în mijlocul râului un călăreț ridicat în scările 
roibului. Ridică sabia deasupra capului și mai 
strigă o dată: 

— Victorie! 

Monza făcu un pas nesigur spre Fiori, care 
aruncă barda ca s-o poată prinde în braţe. Se 
agăţă de el, îl cuprinse de umăr cu mâna dreaptă, 
în timp ce în stânga încă mai strângea coada 
ghioagei, pentru simplul motiv că nu era în stare 
să-și descleșteze degetele. 

— Am învins, îi şopti, simțind pe buze ceva ca un 
zâmbet. 

— Am învins, spuse și el, strângând-o şi mai 


tare. 
— Am învins! 


Cosca lăsă luneta jos, clipi des și se frecă la ochi. 
Unul îi era pe jumătate orb pentru că îl ţinuse 
închis aproape un ceas, iar celălalt îi era pe 
jumătate orb pentru că îl ţinuse apăsat de lentilă 
aceeași perioadă de timp. 

— Ei, gata! Am isprăvit. 

Își căută o poziţie mai bună în scaun. Îi intraseră 
pantalonii în crăpătura fundului transpirat și se 
bâţâi ca să și-i tragă de acolo. 

— Dumnezeu le surâde acelora care-și dau 
silința. Parcă așa ziceţi voi, gurkienii, nu? 

Niciun răspuns. Ishri se făcuse nevăzută la fel 
de repede cum apăruse. Cosca se întoarse în 
cealaltă parte, unde se afla Prietenosul. 

— Ce mai spectacol, sergent! Nu crezi? 

Fostul pușcăriaș își ridică ochii de la zarurile lui, 
se uită încruntat spre vale şi nu spuse nimic. 
Ofensiva lui Rogont astupase breșele din liniile lui, 
îi strivise pe baoli, intrase adânc peste talinezi și îi 
făcuse praf. Acţiune deloc caracteristică pentru 
Ducele Tergiversărilor. Era ciudat, dar Cosca se 
simţea chiar mulțumit să recunoască în toată acea 
desfășurare de forțe amprenta temerară a mâinii 
sau poate a pumnului lui Monzcarro Murcatto. 

Odată ce nu mai exista nicio ameninţare din 
flancul drept, infanteria ospriană blocase complet 
malul dinspre est al vadului inferior. Noii lor aliaţi 


din Sipani intraseră și ei în luptă, repurtaseră o 
victorie rapidă asupra ariergărzii buimăcite a lui 
Foscar şi acum asigurau malul dinspre vest. 
Aproape jumătate din oastea lui Orso - acei soldați 
care nu zăceau morți pe coastele dealurilor, pe 
malurile din aval sau care nu pluteau cu faţa în 
jos pe râu, îndreptându-se spre mare - erau prinși 
în apa mică dintre cele două vaduri şi acum își 
lăsau armele jos și se predau. Oamenii din cealaltă 
jumătate fugeau de acolo mâncând pământul, 
pierzându-se în zare peste costișele verzi dinspre 
vest. Aceleași pe care le coborâseră în mândru 
marș cu nici câteva ore înainte. Călăreții sipanezi, 
cu armurile lucind orbitor în soarele puternic al 
amiezii, se apucaseră să mâne supraviețuitorii 
într-un singur loc. 

— S-a terminat, Victus, nu? 

— Așa se pare. 

— Asta-i partea pe care o preferă toți dintr-o 
bătălie. Retragerea. 

Cu condiţia să nu te numeri printre cei care fug, 
firește. Cosca privi lung după siluetele micuţe care 
fugeau dinspre vaduri, răspândindu-se peste 
iarba călcată în picioare de oameni și în copite de 
cai și simţi că-l ia cu fiori reci amintindu-și de 
bătălia de la Afieri. Avu nevoie de ceva efort ca să- 
și păstreze zâmbetul relaxat pe buze. 

— Nimic nu se compară cu o retragere frumoasă, 
nu crezi, Sesaria? 

— Cine și-ar fi închipuit? clătină încet din cap 


matahala. Rogont a învins. 

— Marele Duce Rogont pare a fi un gentilom 
extrem de imprevizibil și ingenios. 

Cosca se întinse, căscă prelung, plescăi din 
buze. 

— Întocmai pe placul inimii mele. Abia aştept să 
lucrez pentru el. Probabil că ar trebui să-i ajutăm 
acum la curăţenie. 

Adică la scotocirea morţilor. 

— Să luăm prizonierii și să cerem răscumpărări. 

Sau să-i ucidem și să-i jefuim, depinde de 
statutul lor social. 

— Să confiscăm ranițele nepăzite pentru ca nu 
cumva conţinutul lor să se strice din cauza 
căldurii. 

Ca să nu le fure altcineva înaintea noastră. 

— Am să fac aranjamentele necesare, spuse 
Victus rânjind. 

— Aşa să faci, curajosul meu căpitan Victus, așa 
să faci. Uite că soarele coboară acum spre asfințit 
și trebuia să fim deja pe drum. Mare rușine ar fi 
dacă, peste vremuri, poeţii ar spune că brigada 
celor O Mie de Săbii a luat parte la bătălia de la 
Ospria... dar nu a făcut nimic. 

Și Cosca zâmbi larg. Sincer, de data aceasta. 

— Ce ziceţi dacă am mânca ceva? 


În cinstea învingătorilor... 


Dow cel Negru obișnuia să spună că singurul 
lucru mai bun decât o bătălie este o bătălie urmată 
de un futai, iar Fiori era de aceeași părere. Se vede 
treaba că și ea îi dădea dreptate. Pentru că, uite, îl 
aștepta în camera asta întunecată, în pielea goală 
ca un bebeluș, culcată pe pat, cu mâinile la ceafă 
și cu piciorul lung și neted întins către el. 

— De ce ai întârziat atât? îl întrebă ea, 
unduindu-și şoldurile. 

Credea despre el că îl duce mintea și că gândește 
repede, însă în momentul acela doar măciuca lui 
reacționă cu promptitudine. 

— Am fost... 

Nu se mai putea gândi la nimic în afară de 
peticul de păr negru dintre picioarele ei și toată 
furia i se scurse din minte ca berea dintr-o halbă 
spartă. 

— Am fost... păi... 

Împinse ușa cu piciorul și se apropie încet de ea. 

— În fond, nici nu contează, nu-i aşa? 

— Nu prea. 

Se dăduse jos din pat și acum îl descheia la 
cămașă, purtându-se de parcă plănuiseră toată 
povestea asta. 

— Nu mă aşteptam la... la așa ceva. 

Întinse mâna cu teamă ca nu cumva să dispară 
ca prin vis dacă o va atinge. Îi mângâie ușor braţele 
goale, pielea înfiorată. 

— Mai ales după ce ne-am spus ultima oară. 

Ea își vâri degetele în părul lui și îi trase capul 


spre ea. Îl sărută pe gât, pe bărbie, pe gură. 

— Vrei să plec? 

Și îi supse ușor buzele. 

— La dracu”, nu, nu vreau! murmură el răgușit. 

Îi desfăcuse deja centura şi acum îi cotrobăia 
prin pantaloni. Îi trase afară mădularul și începu 
să-l maseze cu o mână. Pantalonii îi alunecară și 
se mototoliră în jurul gleznelor. 

Buzele ei erau reci pe pieptul lui, limba ei îl 
gâdila pe burtă. Strecură mâna rece sub 
trufandalele lui și el se foi și scoase un fel de chițăit 
ca de femeie. Auzi un plescăit înăbușit când ea îl 
cuprinse cu buzele și încremeni în poziția în care 
era - ușor adus de spate, cu genunchii moi și cu 
gura căscată. Capul ei începu să se miște încet 
înainte şi înapoi, iar el își mişcă şoldurile în ritmul 
impus de ea. Fără să se mai gândească ce i se 
întâmplă și grohăind ca un porc la troacă. 


Monza se şterse la gură cu dosul braţului și se 
întinse pe pat, trăgându-l după ea. El o săruta pe 
gât, îi ciuguli sfârcurile, mârâind ca un câine în 
faţa osului. 

Ea îl încolăci cu piciorul. El se încruntă - obrazul 
stâng era în întuneric, iar cel drept acoperit cu 
umbrele făcute de flacăra slabă a lămpii. Începu 
să-i mângâie cicatricele de pe coaste. Ea îl plesni 
peste mână. 

— Ți-am zis. Am căzut de pe munte. Acum 
scoate-ți pantalonii! 


Mâinile i se bâlbâiau de nerăbdare, numai că 
pantalonii i se încurcaseră în jurul gleznelor. 

— Ce căcat... au! 

Reuşi să-i scoată, iar ea îl împinse pe spate, se 
urcă deasupra lui. El începu să-i maseze locul 
dintre picioare. Ea rămase o vreme ghemuită peste 
el, mârâindu-i în nas, simțindu-i răsuflarea 
accelerată, frecându-și locul de mâna lui. Şi îi simţi 
vârful mădularul pe partea interioară a coapse... 

— Nu, stai! 

El se desprinse şi se așeză în șezut, jucându-se 
cu pielea de la capătul penisului. 

— Trebuie! Îmi vine! 

— Eu îţi zic când să-ţi vină. 

Înaintă în genunchi și se lăsă încet pe el, dar nu 
până la capăt. 

— Ah! gemu el, încercând zadarnic să între mai 
mult în ea. 

— Ah! suspină ea. 

Părul ei îl gâdila pe faţă și el zâmbi și vru să i-l 
apuce cu dinţii. 

— Îh-gâh! 

Își vâri degetul mare în gura lui şi el începu să i- 
l sugă, să i-l muște, apoi îi linse mâna, apoi bărbia, 
apoi îi apucă limba. 

— Ah! 

Zâmbind acum și ea, începu să se împingă în el, 
gemând așa cum și el gemea. 

— Ooo! 


Cu o mână îl ţinea de rădăcina mătărângii şi se 
freca de vârful ei- nici complet înăuntru și nici 
complet afară, mereu la jumătate. Cu cealaltă 
mână îl ţinea pe Fiori de ceafă, apăsându-i fața 
între sânii ei, pe care el îi frământa, îi mozolea. 

Ajunse cu degetele sub bărbia lui, mângâindu-i 
încet obrazul distrus, gâdilându-l, jucându-se, 
întărâtându-l, zgâriindu-l. El se enervă și o apucă 
strâns de încheietura mâinii, i-o răsuci, o dădu jos 
de pe el, o împinse în genunchi, cu fața în 
așternuturi. 

Mormăia ceva în nordică, nici el nu știa ce. Dar 
dintr-odată îl apucase o dorinţă nebună să-i facă 
rău. Să-şi facă sieşi rău. Îşi vâri mâna liberă în 
părul ei şi o izbi cu capul de perete, gemând și 
scâncind din spatele ei. lar ea gemea şi icnea, cu 
gura căscată, cu părul căzut în ochi legănându-se 
în ritmul respirației sacadate. Duse mâna la spate 
și îl trase peste ea. 

Îh, uh! - gemetele lor fără noimă. Scârț, scârț! - 
gemetele patului la unison cu ale lor. Fleoșc, fleoșc! 
- pielea lui lovindu-se cu putere de fundul ei. 


Monza își mai ridică șoldurile de câteva ori și, de 
fiecare dată, el scotea câte un chiot mic, cu capul 
dat mult pe spate. De fiecare dată, ea scotea câte 
un mârâit printre dinţii încleștaţi. Și apoi, mușchii 
dureros de încordațţi se destinseră treptat. Rămase 
acolo încă o clipă, ghemuită, moale ca frunzele 
după ploaie, gâfâind amarnic. Tresări şi el se 


cutremură atunci când se împinse pentru ultima 
dată. Apoi se retrase și se şterse cu cearșaful de pe 
pat. 

El rămase întins pe spate - pieptul acoperit cu 
sudoare se ridica și cobora cu repeziciune, braţele 
moi le ţinea întinse într-o poziție de abandon, ochii 
îi erau aţintiţi la tavan. 

— Deci asta-i senzaţia pe care ţi-o dă victoria. 
Dacă știam, mi-aș fi încercat norocul mai devreme. 
— Ba nu. Eşti Ducele Tergiversărilor, ai uitat? 

Aruncă o privire spre penisul ofilit, îl împinse 
într-o parte, apoi în cealaltă. 

— Ce să zic? Câteodată e bine să nu te grăbești... 


Fiori îşi descleștă degetele zgâriate, roase, 
acoperite cu coji şi lipicioase de la coada bardei pe 
care o ţinuseră strâns întreaga zi. Îi lăsase urme 
albe pe încheietura mâinii. Se sprijini pe călcâie. 
Nu mai avea pic de vlagă, nu mai avea pic de aer. 

Ea se întoarse cu fața la el și colierul cu pietre 
roşii zornăi stins. Se întinse pe spate, cu sânii moi 
turtiți de piept, cu oasele șoldurilor și claviculele 
ieşite în afară. Se strâmbă și începu să-și maseze 
încheietura. 

— N-am vrut să-ţi fac vreun rău, mormăi el. 

Minciună cusută cu aţă albă. În fond, nu-i păsa 
câtuși de puţin. 

— O, dar nu sunt chiar atât de fragilă. Și poţi să- 
mi spui Carlot. 

Întinse mâna şi îşi trecu uşor un deget peste 


buzele lui. 
— Cred că acum ne cunoaștem destul de bine... 


Monza cobori din pat şi se apropie de birou. O 
dureau picioarele vlăguite, o bucura senzaţia de 
răcoare a dalelor de marmură pe tălpile ei goale. 
Lângă lampă se afla bucata de pleavă de mac. 
Lama cuţitului lucea stins în lumina slabă, la fel 
și lemnul lustruit al pipei. Se așeză în faţa lor. Ieri 
n-ar fi fost capabilă să se ţină la distanţă. Pe când 
astăzi, în ciuda puzderiei de zgârieturi şi vânătăi şi 
tăieturi căpătate în luptă, parcă n-o mai chema 
atât de insistent. Ridică mâna stângă și o privi 
încruntată. Nu tremura deloc. 

— Nu mi-aș fi imaginat niciodată că am să pot, 
murmură ea. 

— Ce? 

— Să-l înving pe Orso. Credeam că o să reușesc 
să mă răzbun doar pe trei dintre ei. Poate patru. 
Dar că mă vor ucide la un moment dat. Nu am 
crezut nicio clipă că am să trăiesc atâta. Nu am 
crezut nicio clipă că am să reușesc. 

— S-ar zice că soarta este de partea ta. Uite cât 
de repede poate reînvia speranța. 

Rogont se admira în oglinda înaltă, decorată cu 
flori colorate din sticlă de Visserine. Privindu-l 
cum pozează, îi venea greu să creadă că și ea 
fusese la fel de vanitoasă pe vremuri. Câte ore 
pierduse dichisindu-se în fața oglinzii. Cât de 
mulți bani cheltuise cu Benna pe haine. Apoi a 


venit căderea de pe munte şi se pare că trupul ei 
distrus, mâna zdrobită și cele şase luni trăite ca un 
câine hăituit o vindecaseră de asta. Măcar de asta. 
Poate ar face bine să-i sugereze și lui Rogont 
același tratament. 

Ducele își umflă pieptul și înălță semet bărbia. 
Se încruntă, se gârbovi, își atinse o zgârietură 
lungă de sub claviculă. 

— La naiba! 

— Te-ai ciupit cu forfecuţa de unghii? 

— Să ştii că o rană urâtă ca asta ar fi ucis un 
bărbat mai slab! Dar eu am sfidat moartea fără să 
mă plâng și m-am luptat în continuare ca un leu, 
cu tot sângele care-mi şiroia pe armură! Îmi șiroia, 
ascultă la mine ce-ţi spun! Însă cred că o să-mi 
rămână un semn aici. 

— N-am nicio îndoială că îl vei etala cu multă 
mândrie. Ai putea să ceri să ți se facă o gaură în 
toate cămășile ca să ţi-l vadă toată lumea. 

— Dacă nu te-aș cunoaște, aş crede că îţi baţi joc 
de mine. Îţi dai seama că, dacă lucrurile se vor 
desfășura în conformitate cu planurile mele - și 
trebuie să remarc că deocamdată așa se întâmplă - 
foarte curând îţi vei îndrepta sarcasmul împotriva 
regelui Styriei. De fapt, mi-am comandat deja 
coroana la Zoben Casoum, maestrul bijutier din 
Corontiz, renumit în lumea întreagă pentru... 

— Coroană din aur gurkian, fireşte. 

Rogont se încruntă. 

— Lumea nu este atât de simplă cum îţi 


imaginezi tu, doamnă general Murcatto. Ne aflăm 
în plin război. Un război teribil. 

Monza pufni. 

— Chiar crezi că n-am observat? Doar trăim Anii 
de Sânge. 

Pufni şi Rogont. 

— Anii de Sânge reprezintă doar ultimele 
încăierări. Războiul despre care îţi vorbesc a 
început înainte de nașterea noastră. Mă refer la 
vrajba dintre Gurkhul și Uniune. Sau, mai bine 
zis, la vrajba dintre forțele care le controlează - 
biserica  gurkiană și băncile unioniste. 
Pretutindeni sunt numai câmpuri de luptă și 
fiecare om este obligat să aleagă de ce parte vrea 
să fie. Nu există neutralitate. Neutralitatea aduce 
doar moarte. Orso este de partea Uniunii. Orso se 
bucură de susținerea băncilor. Așa că trebuie să 
am şi eu... susținătorii mei. Fiecare bărbat trebuie 
să îngenuncheze înaintea cuiva. 

— Poate n-ai observat, dar eu nu sunt bărbat. 

Rogont zâmbi din nou. 

— O, dar am observat, fii pe pace. A fost al doilea 
lucru care m-a atras la tine. 

— Şi care a fost primul? 

— Mă poți ajuta să unific Styria. 

— De ce aș face-o? 

— O Styrie unificată... ar putea fi la fel de mare 
ca Uniunea, la fel de mare ca Imperiul Gurkhul. 
Ba chiar și mai mare! Și-ar putea câștiga 
independenţa și ar ieși din lupta lor. Și ar fi liberă. 


Niciodată nu am fost mai aproape de realizarea 
acestui vis! Nicante și Puranti se dau peste cap ca 
să-mi reintre în graţii. Pe Affoia nu m-am supărat 
niciodată. Sotorius este acum omul meu și nu-mi 
cere decât câteva fleacuri pentru Sipani- câteva 
insule și cetatea Borletta... 

— Şi ce vor crede cetățenii din Borletta? 

— Ce le voi spune eu să creadă. Sunt o gloată 
nestatornică, după cum ţi-ai dat și tu seama 
atunci când s-au repezit să-ți ofere capul 
preaiubitului lor duce Cantain. Muris s-a închinat 
de multă vreme în fața cetăţii Sipani. lar acum 
Sipani mi se închină mie, cel puţin formal. 
Visserine nu mai are nicio putere. Cât despre 
Musselia, Etrea şi Caprile, ce să mai vorbim... Mi 
se pare că tu și cu Orso le-aţi strivit orice vis de 
independenţă. 

— Și Westport? 

— Detaliu neimportant. Face parte din Uniune 
sau face parte din Kanta, depinde pe cine întrebi. 
Nu, acum pe noi ne preocupă Talinsul. Este cheia 
de la ușă, osia de la roată, piesa care lipsește din 
grandiosul meu mozaic. 

— Îţi cam place să te auzi vorbind, nu-i așa? 

— Pentru că spun o mulțime de lucruri pline de 
judecată. Oastea lui Orso este împrăștiată și, odată 
cu ea, i s-a risipit și puterea, ca fumul în vânt. A 
recurs mereu la luptă înainte de a încerca să 
negocieze, așa cum fac alţii. De fapt... 

Ridică din sprâncene cu subînţeles și Monza îi 


făcu semn să continue. 

— Acum, când nu mai are cu ce lupta, și-a dat 
seama că nici prieteni care să-l sprijine nu mai 
are. Însă toate astea nu sunt suficiente ca să-l 
distrugem. Îmi trebuie cineva care să-i ia locul, 
cineva care să-i poată călăuzi pe îndărătnicii 
cetățeni din Talins drept în braţele mele milostive. 

— Să-mi zici şi mie când ţi-ai găsit păstorul 
potrivit. 

— O, dar l-am găsit deja. Este o persoană 
înzestrată cu nenumărate talente, viclenie, curaj 
de neegalat și o reputaţie de temut. O persoană 
mult mai îndrăgită în Talins decât Orso însuși. O 
persoană pe care el chiar a încercat s-o omoare... 
ca să nu-i fure tronul? 

Îl privi printre gene. 

— N-am avut nevoie de tronul lui atunci. Și nu 
am nici acum. 

— Dar, din moment ce va fi disponibil... ce ai de 
gând să faci după ce te vei răzbuna? Meriţi să 
rămâi în amintirea oamenilor. Meriţi să îţi pui 
amprenta asupra acestei epoci. 

La fel i-ar fi vorbit și Benna, iar Monza se văzu 
nevoită să admită că o parte din ea se simţea 
măgulită. Se bucura să se simtă din nou atât de 
aproape de putere. De prea multă vreme nu mai 
avusese parte de așa ceva. 

— În plus, oare nu ar fi cea mai mare răzbunare 
dacă i-ai adeveri temerile lui Orso? 

Vorbele acestea o atinseră la coarda sensibilă, 


iar Rogont îi zâmbi cu șiretenie, dovedindu-i că știa 
asta. 
— Am să fiu sincer. Am nevoie de tine. 


— Am să fiu sinceră. Am nevoie de tine. 

Vorbele acestea gâdilară plăcut orgoliul lui Fiori, 
iar ea îi zâmbi cu șşiretenie, demonstrându-i că știa 
asta. 

— Nu mi-a mai rămas niciun prieten în tot 
Cercul Lumii. 

— Mi se pare că te pricepi de minune să-ţi faci 
unii noi. 

— Este mai greu decât crezi. Sunt o intrusă 
oriunde m-aș duce. 

Nu-i trebuiau mai multe explicaţii, după câte 
pătimise şi el în ultimele luni. Și îşi dădea seama 
că nu îl minte, ci doar modifică adevărul în așa fel 
încât să-i servească scopurilor. 

— Și uneori este foarte dificil să deosebești 
prietenii de dușmani. 

— Foarte adevărat. 

Și asta o păţise pe pielea lui. 

— Probabil că acolo de unde vii tu loialitatea este 
considerată o calitate nobilă. Pe când aici, în 
Styria, trebuie să ne plecăm după cum bate 
vântul. 

Greu de crezut că o femeie cu un surâs atât de 
dulce poate avea asemenea gânduri întunecate. 
Însă acum lui totul i se părea întunecat. Primejdia 
pândea de pretutindeni. 


— De exemplu, prietenii tăi și ai mei- doamna 
general Murcatto și Marele Duce Rogont. 

Cei doi ochi ai lui Carlot priviră drept în singurul 
lui ochi. 

— Mă întreb ce-or face ei acum? 

— Se regulează! zbieră Fiori, clocotind de o 
mânie atât de intensă, încât ea se feri, de parcă s- 
ar fi așteptat s-o izbească cu capul de perete. 

Și poate că aşa ar fi făcut. Sau și l-ar fi izbit pe al 
lui. Dar trăsăturile ei își recăpătară repede calmul 
și îi surâse din nou. Ca şi cum furia criminală ar fi 
fost calitatea ei preferată la bărbați. 

— Serpoaica din Talins şi Viermele din Ospria, 
îmbârligaţi în cearșafuri asudate. Trădătorii ăștia 
se merită unul pe celălalt. Cel mai mare mincinos 
din Styria şi cea mai mare ucigașă din Styria. 

Îi mângâie cu vârful degetului cicatricea de pe 
piept. 

— Ce se va întâmpla după ce va isprăvi cu 
răzbunarea? După ce Rogont o arată ca pe o 
marionetă locuitorilor din Talins? Ce vei face tu 
după ce se vor sfârşi Anii de Sânge? După ce se va 
termina războiul? 

— N-am ce face dacă nu e niciun război. Ăsta e 
un lucru știut. 

— Atunci mă tem pentru tine. 

Fiori pufni cu dispreţ. 

— Am noroc că mă păzești tu. 

— Mi-aș dori să pot face mai mult. Dar ştii şi tu 
cum își rezolvă problemele Măcelăreasa din 


Caprile, iar ducele Rogont nu pune preț pe oamenii 
cinstiți... 


— Am cea mai mare consideraţie față de oamenii 
cinstiți, dar chiar așa? Să se lupte despuiat până 
la brâu? Este atât de... 

Rogont se strâmbă de parcă ar fi luat o gură de 
lapte stricat. 

— ...vulgar. N-ai să mă vezi făcând așa ceva. 

— Ce? Să te lupti? 

— Cum de îndrăznești, femeie? Eu sunt Stolicus 
reîncarnat! Știi bine ce vreau să spun. Complicele 
tău din Nord, cu un... 

Și Rogont făcu un gest leneș din mână spre 
obrazul lui stâng. 

— Ochi. Sau cu un ochi lipsă. 

— Deja ești gelos? murmură ea, dezgustată chiar 
și de aluzia străvezie. 

— Puțin. Însă mai mult mă preocupă gelozia lui. 
Este un bărbat predispus la violenţă. 

— Tocmai din motivul ăsta l-am luat cu mine. 

— Poate că a venit vremea să scapi de el. Câinii 
turbațţi își sfârtecă stăpânii mai des decât îi atacă 
pe dușmanii acestora. 

— Dar în primul rând îi sfârtecă pe amanții 
stăpânelor lor. 

Rogont își drese nervos glasul. 

— Evident că nu dorim una ca asta. El pare 
foarte atașat de tine. Iar atunci când o scoică este 
foarte lipită de fundul unei corăbii, cea mai bună 


metodă de a o înlătura este s-o smulgi de acolo pe 
neașteptate și cu... forță. 

— Nu! 

Vocea îi sună mult mai tăios decât intenţionase. 

— Nu. Mi-a salvat viaţa. De mai multe ori mi-a 
salvat-o, riscând-o pe a lui. Chiar ieri a făcut-o din 
nou și astăzi să-l ucid? Nu. Îi sunt datoare. 

Își aminti mirosul înecăcios din clipa când 
Langrier îi înfipse fierul încins în obraz. Și tresări. 
Tu trebuia să fii în locul meu! 

— Nu! N-am să las pe nimeni să se atingă de el! 

— Mai gândește-te, spuse Rogont, apropiindu-se 
încet de ea. Îţi înţeleg împotrivirea, dar trebuie să- 
ți dai seama că este cel mai prudent lucru pe care 
îl putem face. 

— Cel mai prudent? râse ea cu dispreţ. Te 
avertizez. Lasă-l în pace. 

— Te rog să înţelegi, Monzcarro, la siguranţa ta 
mă gândesc... Auuu! 

Ea ţâșni din scaun, îl dobori în genunchi cu o 
lovitură de picior și îi răsuci mâna la spate până 
între omoplați. Apoi îl împinse până îi strivi fața de 
marmura rece. 

— N-ai auzit când am zis că nu? Și dacă prin 
absurd aș fi de acord... 

Îi răsuci mâna şi mai tare, făcându-l să chițăie şi 
să se zvârcolească neputincios. 

— ...m-aş ocupa singură de asta. 

— Da! Au! Da! Acum am înţeles foarte bine! 

— În regulă. Să nu te mai aud că vorbești despre 


el. 

Îi dădu drumul la mână şi ducele rămase câteva 
clipe cu faţa în jos și gâfâind tare. Apoi se întoarse 
pe spate şi începu să-și maseze ușor încheietura. 
Se uită urât la ea când o văzu că i se așază pe 
burtă. 

— Nu trebuia să faci asta. 

— Poate că mi-a plăcut s-o fac, spuse ea, privind 
peste umăr. 

Penisul lui era pe jumătate întărit şi o împungea 
în pulpă. 

— Și nu sunt convinsă că ţie ţi-a displăcut. 

— Acum, că ai deschis discuţia... trebuie să 
mărturisesc că îmi place nespus de mult să fiu 
îngenuncheat de o femeie puternică. 

Și se apucă să-i mângâie picioarele cu vârful 
degetelor, își trecu palmele peste coapsele ei pline 
de cicatrice. Până sus. Şi apoi în jos. 

— Nu cred că... aş avea cum să te conving... să 
faci pipi pe mine? 

Monza se încruntă. 

— Nu-mi vine. 

— Poate... dacă ai bea niște apă? Și după aia... 

— Cred că am să rămân la ţucal. 

— Mare pierdere. Ţucalul nu va aprecia gestul 
tău. 

— După ce îl umplu, poţi să faci ce vrei cu el. Ce 
zici de asta? 

— Câh! Nu-i același lucru. 

Monza se ridică de pe el, clătinând din cap. 


— O așa-zisă mare ducesă pișându-se pe un aşa- 
zis rege. Nici dacă voiai nu puteai să inventezi așa 
ceva. 


— Ajunge! 

Fiori era plin de vânătăi, zgârieturi, julituri. Pe 
spinare avea o afurisită de tăietură care făcuse 
coajă și la care nu ajungea să se scarpine. Acum i 
se înmuiase și măciuca şi nu putea să sufere 
zăpușşeala asta și îl sâcâiau toate, scoțându-l din 
răbdări. Se săturase și să vorbească, ocolind 
subiectul, când acesta se afla la vedere, ca un 
cadavru putrezit pe pat, între ei doi. 

— Spune odată că vrei s-o vezi moartă pe 
Murcatto. 

Eider rămase cu gura căscată. 

— Eşti incredibil de direct. 

— Nu. Sunt direct așa cum trebuie să fie un 
asasin chior de un ochi. De ce? 

— Ce anume? 

— De ce îţi dorești atât de tare s-o vezi moartă? 
Oi fi eu tâmpit, dar nici chiar așa. Nu cred că o 
femeie ca tine ar fi atrasă de chipul meu 
fermecător. Nici de umorul meu. Poate că vrei și tu 
să te răzbuni pentru ce ţi-a făcut în Sipani. Toată 
lumea e înnebunită după răzbunare. Dar știu că 
asta nu e totul. 

— Dar nu-i nici puţin... 

Îl mângâie într-o doară pe picior. 

— Cât priveşte atracţia, află că întotdeauna m- 


au interesat mai mult bărbaţii cinstiţi, nu mutrele 
frumușele. Dar nu am cum să nu mă întreb... pot 
avea încredere în tine? 

— Nu. Dacă ai putea avea încredere, înseamnă 
că n-aș fi potrivit pentru treaba la care te gândești, 
nu-i așa? 

Îi apucă mâna, i-o răsuci şi o trase aproape de 
el. 

— Tu ce câștigi la afacerea asta? 

— Au, mă doare! Este vorba despre cineva din 
Uniune! Un bărbat pentru care lucrez și care m-a 
trimis în Styria, să-l spionez pe Orso! 

— Schilodul? 

Auzise numele ăsta de la Vitari. Era omul din 
spatele Regelui Uniunii. 

— Da! Au! Au! 

Chiţăi, în timp ce el îi mai suci o dată degetele, 
apoi le dădu drumul. Eider își strânse mâna la 
piept și îi spuse bosumflată. 

— Nu trebuia să faci asta. 

— Poate că mi-a plăcut s-o fac. Continuă! 

— Când Murcatto m-a obligat să-l trădez pe 
Orso... m-a obligat să-l trădez și pe Schilod. Dacă 
n-am încotro, pot să mă împac cu ideea că mi l- 
am făcut pe Orso dușman... 

— Dar nu şi pe Schilodul ăsta? 

Eider își înghiţi greu nodul din gât. 

— Nu. Nu şi pe el. 

— Adică-i un dușman mai rău decât marele 
Orso? Asta zici? 


— Mult mai rău. O urmărește pe Murcatto. 
Pentru că ea ameninţă să-i destrame planurile de 
a aduce Talinsul în Uniune. Îi doreşte moartea. 

Îi căzuse masca aceea graţioasă şi agreabilă şi 
acum stătea cu umerii lăsaţi și cu o privire stranie 
în ochi- lacomă și bolnavă și foarte, foarte 
speriată. Lui Fiori îi plăcea foarte mult. Probabil că 
era prima privire sinceră pe care o vedea de când 
ajunsese în Styria. 

— Dacă reușesc s-o fac să moară, am să scap eu 
de la moarte, șopti ea. 

— Și te-ai gândit să mă foloseşti pe mine. 

Își ridică la el ochii pătrunzători. 

— Poţi s-o faci? 

— Aş fi putut s-o fac astăzi. 

Chiar se gândise să-i despice capul cu barda. 
Chiar se gândise s-o apese cu piciorul pe faţă şi s- 
o țină sub apă. Atunci ar fi fost obligată să-l 
respecte. Dar el o salvase. Pentru că sperase. 
Poate mai spera încă... dar speranţele astea îl 
făcuseră de râs. lar Fiori se săturase să mai fie 
prostul cuiva. 

Câţi oameni omorâse el? În toate bătăliile, 
încăierările, luptele alea disperate din Nord? câți 
oameni omorâse în jumătatea de an de când se 
afla în Styria? În toată nebunia și fumul din Casa 
lui Cardotti? Printre statuile din palatul ducelui 
Salier? În bătălia de acum câteva ceasuri? Era plin 
de sânge din cap şi până în picioare ca însuși 
Sângerosul Nouă. Unul în plus nu l-ar face să-și 


piardă locul printre cei drepţi. Strâmbă din buze. 

— Pot s-o fac. 

Era la fel de clar ca cicatricea de pe obrazul lui 
că Monzei nu-i păsa deloc de el. Atunci, lui de ce 
să-i pese? 

— Foarte ușor pot s-o fac. 

— Fă-o, atunci! 

Și se apropie de el în patru labe, cu gura 
întredeschisă, cu sânii palizi atârnând grei, 
privindu-l fix în singurul lui ochi. 

— Pentru mine. 

Îi mângâie pieptul cu sfârcurile, mai întâi într-o 
parte, apoi în cealaltă. 

— Pentru tine. 

Colierul cu pietre roșii îl lovi ușor în bărbie. 

— Pentru noi. 

— Trebuie să aleg momentul potrivit. 

O mângâie pe spate și o apucă de fund. 

— Prudenţa mereu pe primul loc, nu? 

— Bineînţeles. Nimic bun nu se face... în pripă. 

Îi vâjâia capul de la parfumul ei- dulce 
mireasmă de flori amestecată cu izul pregnant al 
sexului. 

— Îmi datorează bani, îşi mormăi el ultima 
obiecţie. 

— Da, bani. Am fost negustoreasă, știai? Am 
cumpărat. Am vândut. 

Răsuflarea ei era fierbinte pe gura lui, pe obrajii 
lui. 

— Și, din experiența mea îndelungată, pot să te 


asigur că, atunci când oamenii încep să discute 
despre bani, târgul e ca și încheiat. 

Își frecă nasul de el, îi mângâie cu buzele 
păienjenișul de cicatrice de pe obraz. 

— Fă asta pentru mine și îți promit că vei avea 
atâția bani cât să nu poţi cheltui într-o viaţă de 
om. 

Îi atinse cu vârful rece al limbii carnea 
nevindecată din jurul ochiului din metal. 
Minunată, liniștitoare senzaţie. 

— Am o înţelegere... cu banca... Valint şi Balk. 


Degeaba atâta chin 


Doar văzând cum scânteiau arginţii în lumina 
soarelui începeai să salivezi, stârnit de calitatea 
aceea specială pe care se pare că doar banii o au. 
O ladă plină ochi, așezată la vedere, atrăgând 
privirile tuturor oamenilor din tabără mai abitir 
decât ar fi făcut-o o contesă în pielea goală, 
răscrăcărată sugestiv pe masă. Mormane de 
monede lucioase, strălucitoare, bătute de curând. 
Cei mai curați bani din Styria ajunși pe cele mai 
murdare mâini. Nostimă ironie! Bineînţeles că pe 
o față era gravată balanța - simbol tradițional al 
comerțului styrian încă din vremea Noului 
Imperiu. lar pe cealaltă aveau profilul sobru al 
Marelui Duce Orso de Talins. După părerea lui 
Cosca, asta era o ironie și mai nostimă, din 


moment ce-și plătea mercenarii din brigada celor 
O Mie de Săbii cu monede având pe ele chipul 
omului pe care tocmai ce-l trădaseră. 

Scărpinându-se prin diverse părți, privind pieziș 
unii la alții, tușind și scuipând, soldaţii și ofițerii 
din prima companie a primului regiment al brigăzii 
celor O Mie de Săbii stăteau la rând în fața măsuţei 
improvizate ca să-și primească răsplata 
necuvenită. Îi supravegheau notarul-şef al brigăzii 
și încă vreo doisprezece dintre veteranii mai de 
nădejde tocmai pentru că de-a lungul zilei Cosca 
fusese martor la toate șmecheriile posibile și 
imposibile. 

Mulţi se apropiaseră de masă în mai multe 
ocazii, îmbrăcaţi cu alte haine şi dându-și un 
nume fals sau pe al vreunui camarad mort de ceva 
vreme. Din păcate pentru ei, aveau obiceiul să 
exagereze sau mințeau de-a dreptul când erau 
întrebaţi despre grad sau durata serviciului. 
Plângeau de dorul mamelor bolnave sau al copiilor 
sau al vecinilor. Se văitau de mâncare, băutură, 
arme, diaree, mirosul urât al celorlalți, vreme, 
obiecte furate, răni suferite, răni provocate, 
desconsiderarea onoarei de mercenar de către alţii 
și tot așa. Dacă ar fi dat dovadă și pe front de 
aceeași cutezanţă şi încăpățânare ca atunci când 
încercau să-şi mintă comandantul ca să obţină 
ceva în plus, ar fi alcătuit cea mai de temut forță 
de luptă a tuturor timpurilor. 

Însă prim-sergentul Prietenosul îi urmărea cu 


atenție. Ani de-a rândul trudise în bucătăriile de 
la Fereală, unde zeci dintre cei mai infami escroci 
se luptau zilnic ca să facă rost de ceva pâine în 
plus, așa că ajunsese să cunoască toate tertipurile 
abjecte, toate șmecheriile și toate stratagemele 
folosite în această zonă a infernului. Nimeni nu 
putea trece neobservat de privirea lui de bazilisc. 
Fostul pușcăriaș nu  îngăduia nimănui să 
primească în plus nici măcar un singur portret al 
ducelui Orso. 

Cosca clătină consternat din cap, uitându-se 
după un mercenar care se îndepărta vioi, văzând 
cum i se vindecase ca prin minune rana 
îngrozitoare de la picior, pentru care ceruse 
compensații doar cu câteva minute în urmă. 

— La naiba, te-ai fi gândit că prima asta 
nesperată o să-i bucure! Că doar n-au luptat 
pentru ea! Nici măcar nu s-au dus pe undeva s-o 
fure! Pe cuvântul meu, cu cât îi dai omului mai 
mult, cu atât îţi va cere și mai mult și cu atât mai 
nefericit va ajunge. Nimeni nu mai apreciază ce 
capătă pe degeaba.  Alege-s-ar prafu' de 
generozitatea mea! 

Îl bătu pe umăr pe notar, făcându-l să tresară şi 
să tragă o linie de-a curmezișul paginii îngrijit 
scrise. 

— Mercenarii nu mai sunt ce-au fost, mormăi 
omul, ștergând-o supărat. 

— Nu? Mie mi se pare că au aceeași fire violentă 
și meschină dintotdeauna. Chestia asta cu 


lucrurile care nu mai sunt ce au fost este doar o 
scuză a minţilor înguste. Când oamenii spun că 
lucrurile au fost mai bune, vor de fapt să spună că 
au fost mai bune pentru ei, întrucât erau mai 
tineri şi încă mai aveau speranţe. Normal că lumea 
pare tot mai întunecată pe măsură ce te apropii de 
mormânt. 

— Deci nu se schimbă nimic? întrebă notarul, 
ridicând ochii trişti la el. 

— Unii au parte de lucruri mai bune, alții de 
lucruri mai rele, căscă Nicomo Cosca cu poftă. 
Dar, în linii mari, nu am observat nicio schimbare 
semnificativă. Câţi eroi am plătit până acum? 

— Am terminat cu compania lui Squire, din 
regimentul lui Andiche. Pardon, din fostul 
regiment al lui Andiche. 

Cosca îşi acoperi ochii cu mâna. 

— Te implor, nu-mi vorbi despre sufletul acesta 
viteaz. Încă mai sufăr din pricină că l-am pierdut. 
Deci, câți am plătit până acum? 

Notarul își linse degetele, dădu înapoi câteva 
pagini ale registrului și începu să numere numele. 

— Unu, doi, trei... 

— Patru sute patru, spuse Prietenosul. 

— Şi câte persoane sunt în brigada celor O Mie 
de Săbii? 

Notarul tresări. 

— Cu toate ordonanţele, servitorii și furnizorii? 

— Absolut! 

— Şi cu curvele? 


— Pe ele să le pui primele pe listă, că muncesc 
cel mai mult din toată afurisita asta de brigadă! 

Notarul privi lung la cer. 

— Păi... 

— Douăsprezece mii, opt sute nouăsprezece, 
spuse Prietenosul. 

Cosca se holbă la el. 

— Am auzit că un sergent bun face cât trei 
generali, dar cred că tu faci cât treizeci, prietene. 
Zici că avem treișpe mii de oameni? O să ne prindă 
și noaptea de mâine tot aici! 

— Foarte posibil, mormăi notarul, întorcând o 
pagină. Urmează compania lui Crapstane din 
regimentul lui Andiche... adică din fostul regiment 
al lui Andiche... 

— Mda. 

Cosca scoase dopul de la plosca pe care i-o 
dăduse Morveer în Sipani, o scutură și își dădu 
seama că era goală. Se uită urât la butelca din 
tablă îndoită, amintindu-și cum îi spusese cu 
dispreţ meşterul otrăvurilor că necazurile nu-l 
schimbă pe om. De fapt, acum avea atâtea 
necazuri că tare ar mai fi băut ceva. 

— Facem o pauză scurtă, cât îmi umplu asta la 
loc. Spune oamenilor lui Crapstane să se așeze la 
rând. 

Se ridică, se strâmbă când îi pocniră genunchii 
înţepeniţi, apoi zâmbi. Un bărbat masiv se apropia 
de el prin noroi, fum, corturi și nebunia din tabără. 

— Bată-mă norocul să mă bată, dacă nu-i chiar 


jupânul Fiori, din recele și sângerosul Nord! 

Se pare că nordicul renunțase la straiele 
elegante, pentru că acum purta o tunică din piele 
și o cămașă din pânză aspră, cu mânecile suflecate 
până la coate. Părul lui - îngrijit ca al unui filfizon 
din Musselia atunci când îl văzuse Cosca prima 
oară - era acum nețesălat și mare. Şi era limpede 
că nu se mai bărbierise de zile bune, poate chiar 
de câteva săptămâni. Însă nici părul vâlvoi şi nici 
barba nu reușeau să ascundă cicatricea oribilă de 
pe un obraz. 

— Vechiul meu tovarăș de aventuri! 

Sau de crimă, ca să spunem adevărul. 

— Îţi cam lucesc ochii. 

La propriu. Dar numai unul îi lucea, pentru că 
soarele se reflecta în bila metalică din orbita goală 
a nordicului, făcând-o să strălucească orbitor. 

— Arăţi bine, prietene, foarte bine! 

Cam ca un sălbatic desfigurat. 

— Inima veselă îți face chipul arătos, schiță 
nordicul un zâmbet strâmb, mai mult spre obrazul 
teafăr. 

— Mare dreptate ai. Dacă zâmbești la micul 
dejun ai să te căci bucurie până-n prânz. La luptă 
ai fost? 

— Am fost. 

— Mi-am închipuit eu. Nu mi s-a părut niciodată 
că te-ai da în lături să-ți sufleci mânecile. Mult 
sânge, nu? 

— Mult. 


— Sunt oameni care prosperă cu ajutorul 
sângelui, nu? Cutez a spune că tu i-ai cunoscut 
pe câţiva dintre ei. 

— l-am cunoscut. 

— Și unde este patroana ta, nerecunoscătoarea 
mea elevă, înlocuitoare și predecesoare, doamna 
general Murcatto? 

— În spatele tău, îi răspunse o voce tăioasă. 

Cosca se întoarse. 

— Pe dinţii lui Dumnezeu, femeie, da’ știu că nu 
ţi-ai pierdut talentul de a te furișa în spatele 
oamenilor! 

Se prefăcea șocat doar ca să mascheze emoţiile 
care-l cuprindeau ori de câte ori o vedea și din 
cauza cărora i-ar fi putut tremura glasul. Observă 
că Monza avea o cicatrice lungă pe un obraz și alte 
câteva vânătăi, dar în rest arăta bine. Chiar foarte 
bine. 

— Nu are limite bucuria pe care o simt văzându- 
te că eşti teafără. 

Cu un gest plin de emfază, își scoase pălăria și 
îngenunche în praf. 

— Spune-mi că mă ierți pentru comportamentul 
meu teatral. Vezi bine că m-am gândit la tine tot 
timpul. Afecţiunea mea pentru tine este aceeași. 

Monza pufni. 

— Afecţiune, zici? 

Mai mare decât va ști ea vreodată sau decât îi va 
mărturisi el. 

— Deci toată mascarada asta a fost în folosul 


meu? Vezi să nu mă ia cu leșin de atâta 
recunoștință. 

— Am zis mereu că una dintre trăsăturile tale 
cele mai încântătoare este predispoziția ta la leșin. 

Se ridică în picioare şi continuă: 

— Presupun că-i un efect al firii tale sensibile. 
Haide să facem câţiva pași, vreau să-ţi arăt ceva. 

O conduse printre copaci spre ferma ai cărei 
pereți văruiţi luceau în soarele amiezii. Prietenosul 
și Fiori se țineau după ei ca niște amintiri urâte, 
de care nu poţi să scapi. 

— Trebuie să-ți mărturisesc că, pe lângă 
favoarea pe care am vrut să ţi-o fac și neputinţa 
mea de a rezista tentaţiei de a-i trage, în sfârșit, 
una în cur lui Orso, am fost nevoit să iau în 
consideraţie și câteva chestiuni mărunte legate de 
niște avantaje personale. 

— Anumite lucruri nu se schimbă niciodată. 

— Nimic nu se schimbă, de ce ar face-o? Mi s-a 
oferit o cantitate considerabilă de aur gurkian. Mă 
rog, asta o știi foarte bine, de vreme ce tu mi-ai 
făcut prima oferta asta. A, să nu uit! Rogont a avut 
amabilitatea de a-mi promite că, în 
eventualitatea- acum foarte probabilă- că va fi 
încoronat rege al Styriei, îmi va dărui Marele 
Ducat Visserine. 

Nespus de tare îl mulțumi icnetul ei de surpriză. 

— Ţie? Să ajungi tu Mare căcat de Duce de 
Visserine? 

— Probabil că nu voi folosi cuvântul căcat în 


decretele mele, dar da, așa este. Marele Duce 
Nicomo sună destul de bine, nu crezi. În fond, 
Salier a murit. 

— Ştiu asta. 

— Şi n-a avut moștenitori, nici măcar niște rude 
îndepărtate, ceva. Orașul a fost prădat, a fost 
distrus de foc, guvernul a căzut, mare parte dintre 
locuitori au fugit sau au fost uciși sau au păţit una 
alta. Visserine are nevoie de un conducător 
puternic şi generos care să îi redea gloria din 
trecut. 

— Şi în locul lui te vor căpăta pe tine. 

Cosca își permise să râdă puţin în barbă. 

— Dar cine altcineva ar fi mai potrivit? Oare nu 
sunt originar din Visserine? 

— Mulţi oameni sunt de acolo. Și nu-i vezi că ar 
revendica ducatul. 

— Pentru că este al meu. 

— Dar de ce vrei toate astea? Obligaţii? 
Responsabilități? Credeam că le detești. 

— Şi eu am crezut, dar steaua mea norocoasă n- 
a reuşit să mă călăuzească decât în șanțuri. N-am 
avut o viață rodnică, Monzcarro. 

— Nu mai spune! 

— Mi-am irosit talentele. Autocompătimirea şi 
ura față de mine însumi m-au făcut să mă neglijez, 
să-mi fac rău intenţionat și m-au adus în pragul 
autodistrugerii. Despre ce este vorba aici? 

— Numai şi numai despre tine? 

— Exact! Vanitatea, Monza. Obsesia față de 


propria-mi persoană. Cusur specific copilăriei. Şi 
trebuie, atât pentru binele meu, cât și al semenilor 
mei, să devin adult. Să-mi scot la iveală calităţile. 
Așa cum ai încercat tu să-mi spui mereu - vine o 
vreme când omul trebuie să arate cine este cu 
adevărat. Şi cum altfel aș putea s-o fac dacă nu 
punându-mă în slujba orașului meu natal? 

— Vai de cetăţenii din Visserine. 

— Le va fi mai bine cu mine decât cu hoţul ăla 
obsedat de artă și de mâncare. 

— Cu un hoţ obsedat de băutură. 

— Mă judeci greșit, Monzcarro. Omul se mai și 
schimbă. 

— Parcă ziceai că nu se schimbă nimic? 

— M-am răzgândit. De ce n-aș face-o? M-am 
îmbogățit prin propriile-mi puteri și acum voi 
conduce unul dintre cele mai bogate ducate din 
Styria. 

Monza clătină din cap uluită și scârbită totodată. 

— Fără să ridici măcar un deget. 

— Tocmai ăsta-i șpilul. Oricine poate munci 
pentru o recompensă, spuse Cosca dându-și capul 
pe spate și zâmbind la crengile negre şi la cerul 
albastru de dincolo de ele. Ştii ceva? Nu cred că a 
mai existat în toată istoria cineva care să câștige 
atât de mult fără să facă absolut nimic. Însă nu 
sunt singurul care are de profitat de pe urma 
isprăvilor de ieri. Îmi imaginez că și Marele Duce 
Rogont este satisfăcut de rezultat. Iar tu ești cu un 
pas mai aproape de importanta ta răzbunare, nu- 


i așa? Şi, că veni vorba despre asta, am un dar 
pentru tine. 

Ea se încruntă bănuitoare. 

— Ce dar? 

— Nu vreau să stric surpriza. Sergent 
Prietenosul, eşti bun să-i conduci în casă pe fosta 
ta patroană și pe însoțitorul ei din Nord ca să le 
arăţi ce am găsit noi ieri? Bineînţeles că îi aparține. 

Se întoarse, zâmbind cu înţeles. 

— Acum suntem prieteni! 


— Înăuntru. 

Prietenosul împinse ușa scundă, care se 
deschise scârțâind din balamale ruginite. Monza îi 
aruncă o privire lui Fiori, care ridică din umeri. 
Aplecându-se, ca să nu se lovească de pragul de 
sus, Monza intră într-o cameră întunecoasă și 
răcoroasă, mai cu seamă după fierbințeala 
soarelui de afară. După ce i se obișnuiră ochii cu 
lumina slabă dinăuntru, observă un om înghesuit 
într-un colţ. Acesta vru să înainteze spre ea, dar îl 
împiedica lanţul de la glezne. O rază de soare reuși 
să pătrundă prin geamurile murdare şi-i lumină 
chipul. 

Prinţul Foscar, mezinul ducelui Orso. Monza 
încremeni. 

Parcă se maturizase de când îl văzuse ea ultima 
oară, atunci când ieșise în fugă din sala mare de 
la Fontezarmo, strigând că nu vrea să fie complice 
la asasinarea ei. Nu mai avea puful acela 


adolescentin deasupra buzelor, iar în jurul unui 
ochi îi înfloriseră mai multe vânătăi. Privirea lui - 
atunci plină de regrete - era acum plină de spaimă. 
Se uită lung la Fiori, apoi la Prietenosul, care 
intraseră în încăpere în spatele ei. Chipurile celor 
doi nu aveau darul de a da speranţe vreunul 
prizonier. În cele din urmă, se sili să se uite şi la 
Monza, cu privirea chinuită a unuia care știe ce îl 
aşteaptă. 

— Deci este adevărat, șopti el. Trăieşti. 

— Spre deosebire de fratele tău. Eu am fost cea 
care l-a înjunghiat în gât și l-a aruncat pe geam. 

Mărul lui Adam i se bâţâi în sus și în jos când 
încercă să-şi înghită emoţiile. 

— Și tot eu am pus să fie otrăvit Mauthis. Și pe 
Ganmark l-am spintecat cu sabia de bronz a unei 
statui. Pe Credinciosul l-am înjunghiat, l-am 
sfârtecat, l-am înecat şi l-am spânzurat de o roată 
de moară. Din câte știu, încă se mai învârtește cu 
ea și acum. Gobba a fost mai norocos. Doar i-am 
zdrobit mâinile şi genunchii și țeasta cu un ciocan. 

Enumerarea acestor nume o umplea mai 
degrabă de greață decât de satisfacţie, dar se sili 
să continue: 

— Numai tatăl tău a mai rămas dintre cei șapte 
oameni care au fost de față la asasinarea lui 
Benna. 

Trase sabia Calvez din teacă, auzindu-se un 
scârțâit neplăcut, ca un zbieret de copil. 

— Numai tatăl tău... şi cu tine. 


Încăperea era mică și mirosea urât. Privirea 
Prietenosului era goală, de cadavru. Fiori se 
sprijini de perete, cu mâinile încrucișate. Rânjea. 

— Înţeleg. 

Foscar făcu doi pași. Pași mici și reticenţi, dar 
încerca să se apropie de ea. Căzu în genunchi. 
Fără pic de grație, din moment ce avea mâinile 
legate la spate. Însă în tot acest timp nu-și 
desprinse ochii de la chipul ei. 

— Îmi pare rău. 

— Îţi pare rău? scrâșni ea printre dinţi. 

— N-am ştiut ce au de gând! L-am iubit pe 
Benna! 

Îi tremurau buzele şi o lacrimă i se prelinse pe 
obraz. De frică. Sau de remușcare. Sau de 
amândouă. 

— Fratele tău îmi era ca... un frate. Niciodată n- 
aș fi vrut... niciunul dintre voi să... Îmi pare rău... 
pentru ce-am făcut. 

Dar nu făcuse nimic. Şi ea ştia asta. 

— Nu vreau decât... să trăiesc! 

— Şi Benna a vrut. 

— Te rog! 

Alte lacrimi, care-i lăsară dâre lucioase pe obraji. 

— Nu vreau decât să trăiesc. 

O ustura stomacul, acidul îi ardea gâtul și îi 
umplea gura. Fă-o! Toate eforturile, toate 
suferinţele - ale ei și cele provocate altora - toate 
astea cu un singur scop: răzbunarea. Fratele ei nu 
ar fi șovăit. Parcă-i auzea vocea. 


Fă ce trebuie să faci. Conștiința nu-i decât o 
scuză. Mila și lașitatea sunt unul și același lucru. 

Venise vremea s-o facă. Foscar trebuia să moară. 

Fă-o acum! 

Dar parcă braţul ei ţeapăn cântărea o mie de 
tone. Privi la chipul cenușiu al lui Foscar. La ochii 
lui mari şi neajutoraţi. Ceva din atitudinea lui îi 
aduse aminte de Benna. Pe când era mai tânăr. 
Înainte de Caprile, înainte de Pinii Dulci, înainte 
să-l trădeze pe Cosca, ba chiar înainte de a se 
înrola în brigada celor O Mie de Săbii. Pe vremea 
când ea nu voia decât să obțină o recoltă bogată. 
Acum multă vreme, pe când Benna râdea vesel în 
lanul de grâu. 

Vârful sabiei Calvez tremură, cobori, lovi 
dușumeaua. 

Foscar scoase un oftat prelung și înfiorat și 
închise ochii. Apoi îi deschise și în colțurile lor se 
vedeau sclipiri de lacrimi. 

— Îţi mulțumesc. Mereu am ştiut că ai inimă... 
indiferent ce spuneau ei. 

Întinse capul şi îi atinse uşor piciorul cu fruntea. 

— Mulţu... 

Pumnul uriaș al lui Fiori îl pocni în faţă și-l trânti 
pe spate. Din nasul spart ţâșni sângele. Prinţul 
mai apucă doar să bolborosească speriat înainte 
ca nordicul să se repeadă asupra lui şi să înceapă 
să-l strângă de gât. 

— Vrei să trăieşti, ai? șuieră Fiori, dezvelindu-și 
dinții dispreţuitor. 


Îi ieşiseră în relief tendoanele braţelor de cât de 
tare îl strângea. Foscar dădu neputincios din 
picioare, se zbătu, își mișcă umerii, se făcu roz la 
față, apoi roşu, apoi vineţiu. Fiori îl apucă de cap 
cu ambele mâini, îl trase spre el ca pentru un 
sărut, apoi îl lovi cu toată puterea de dalele din 
piatră. Cizmele lui Foscar zvâcniră în aer, iar 
lanțul dintre ele zornăi alarmat. Fiori îi smuci 
capul într-o parte şi apoi în cealaltă. Și, fără grabă, 
îl ridică din nou şi din nou îl izbi de podea. În 
cămăruţa întunecată răsună un pocnet înfundat. 
Lui Foscar îi atârna limba afară din gură, avea 
ochii dați peste cap şi părul i se umpluse de sânge. 

Fiori mârâi ceva în limba nordică - niște cuvinte 
pe care Monza nu le putu înţelege -, ridică țeasta 
lui Foscar și o izbi iarăși de piatra de pe jos, cu 
toată abnegațţia unui lucrător în piatră. O dată, și 
încă o dată, și încă o dată. Monza se uita la el cu 
gura căscată, incapabilă de vreo reacție, cu toate 
că încă avea sabia în mână. Nici nu știa ce ar putea 
face sau ar trebui să facă. Să-l oprească. Sau să-l 
ajute. Tencuiala pereților și podeaua erau 
acoperite cu sânge - stropi, pete mai mari sau mai 
mici, băltoace. Și, peste scrâșnetele de oase 
sfărâmate, Monza auzi o voce. Vocea lui Benna, își 
zise ea, care încă-i mai spune că poate s-o facă. 
Apoi își dădu seama că era Prietenosul, care 
număra calm de câte ori era izbit capul lui Foscar 
de dalele din piatră. Unsprezece. 

Fiori mai ridică o dată capul terciuit al prinţului, 


bătu des din pleoape, ca şi cum abia atunci s-ar fi 
dezmeticit şi îl lăsă să cadă. 

— Cred că acum a înţeles. 

Se ridică încet, ţinându-şi picioarele de-o parte și 
de cealaltă a trupului neînsuflețit al lui Foscar. 

— Uf! 

Îşi privi mâinile, apoi se uită după ceva cu care 
să şi le şteargă, dar se resemnă să și le frece una 
de alta, întinzându-și dârele de sânge până la 
coate. 

— Încă unu, anunţă el, privind-o pieziș cu unicul 
ochi și cu buzele strâmbate într-un zâmbet 
sinistru. Şase din șapte, Monza, da? 

— Sase-unu, mormăi ca pentru sine Prietenosul. 

— Totul se întâmplă așa cum ţi-ai dorit tu. 

Monza privi lung la capul zdrobit al lui Foscar, 
sub care se strânsese o baltă mare de sânge negru. 
Și parcă vocea ei venea de undeva de departe, 
subțire și șovăielnică. 

— De ce ai... 

— De ce nu? şopti Fiori, apropiindu-se de ea. 

Și în metalul mort din ochiul lui ea își văzu chipul 
palid și schimonosit și plin de răni și de cruste. 

— Păi, nu pentru asta am venit aici? Nu pentru 
asta ne-am bătut în noroi ca nebunii? Credeam că 
pentru tine nu mai este cale de întoarcere. Că mi- 
ai împuiat degeaba capul cu tâmpenii cum că mila 
şi laşitatea ar fi acelaşi lucru şi altele aidoma. În 
numele celor morți, șefa. 

Rânji iarăși, iar obrazul lui distrus se umflă și se 


strâmbă, în timp ce obrazul bun îi era acoperit cu 
pete de sânge. 

— Mai că aş putea să jur că nu ești scârba 
ordinară care te pretinzi a fi. 


Nisipuri mișcătoare 


Cu nemăsurată grijă, pentru ca nu cumva să 
atragă atenția, Morveer se strecură în spatele sălii 
de audienţe a ducelui Orso. În încăperea aceea 
vastă și impresionantă erau acum prea puţine 
persoane. Poate acesta era un rezultat al situaţiei 
dificile în care se afla importantul personaj. 
Pierderea catastrofală a celei mai însemnate 
bătălii din istoria Styriei tăia elanul vizitatorilor. 
Însă Morveer prefera să fie angajat de oameni aflaţi 
în dificultate. Pentru că aceștia aveau obiceiul de 
a fi extrem de generoși. 

Fără îndoială că Marele Duce de Talins era și 
acum o prezență maiestuoasă. Așezat într-un jilț 
aurit, pe un podium înalt, drapat cu catifea neagră 
tivită cu aur, Orso privea cu furie regală peste 
coifurile strălucitoare ale celor șase ostași de 
gardă, la fel de furioși ca stăpânul lor. De o parte 
și de cealaltă se aflau doi bărbaţi cu înfățișări 
diametral opuse. Bătrâior, durduliu și rumen în 
obraji, cel din stânga înțepenise într-o poziţie 
respectuoasă - puţin aplecat de șale-, ceea ce 
probabil că-i întrista destul de mult oasele 


măcinate de ani. Tunica îi era încheiată cu nasturi 
de aur până în faldurile de grăsime de sub bărbie - 
cam strâmt ca să pară că s-ar simţi bine. Probabil 
că un răuvoitor îl sfătuise să-și mascheze chelia 
sub câteva fire triste de păr sârmos şi cărunt, 
lăsate să crească extrem de lungi tocmai în scopul 
acesta. Șambelanul lui Orso. Bărbatul din partea 
dreaptă era tânăr, îmbrăcat în haine prăfuite de 
călătorie şi stătea sprijinit în ceva care semăna cu 
un baston lung. Morveer nu mai văzuse niciodată 
la vreun bărbat așa un păr bogat și creţ cum era 
podoaba capilară a necunoscutului, a cărui relaţie 
cu ducele încă nu reușise să şi-o lămurească. 

În sală nu mai era decât un bărbat, prosternat 
pe covorul stacojiu, strângându-și în mână pălăria 
elegantă. Chiar dacă se afla la distanţă bună de el, 
Morveer tot reușea să vadă pelicula de sudoare 
care-i acoperea chelia. 

— Ce ajutor îmi trimite ginerele meu? întrebă 
Orso, cu voce de stentor, Înaltul Rege al Uniunii? 

Glasul ambasadorului - căci asta era individul 
îngenuncheat în fața podiumului- suna ca 
scheunatul unui câine bătut. 

— Ginerele vostru vă transmite cele mai sincere 
regrete ale sale... 

— Nu mai spune? Dar niciun soldat? La ce se 
așteaptă de la mine? Că am să mă apuc să trag cu 
regrete în inamic? 

— Oştirile sale sunt angajate în neplăcutele 
războaie cu nordicii, iar revolta din Rostod ne-a 


adus probleme suplimentare. Plus că nobilii s-au 
săturat de luptă. Ţăranii dau semne de neliniște. 
Negustorii... 

— Negustorii au întârziat cu plățile. Dacă 
scuzele ar ști să mânuiască sabia, atunci aș spune 
că mi-a trimis o oaste peste măsură de puternică. 

— Este copleșit de greutăţi... 

— El este copleșit? El? Fiii lui au fost uciși? 
Soldaţii lui au fost măcelăriți? Speranţele lui au 
fost distruse? 

Ambasadorul începu să se lamenteze: 

— Excelența  Voastră, nu mai are resurse! 
Regretele îi sunt fără sfârșit, dar... 

— Dar ajutorul lui este fără început! Înaltul Rege 
al Uniunii! Ce să mai zic? Ştie să dea din gură și să 
zâmbească frumos atunci când cerul este senin. 
Dar cum apar norii, se și repede să se ascundă în 
Adua, nu? Atunci eu am putut să-l ajut, nu? Când 
hoardele gurkiene îi băteau la porți! Dar când am 
și eu nevoie de ajutorul lui... iartă-mă, tată, dar 
mi-am risipit resursele. Piei dinaintea mea, 
nenorocitule, dacă nu vrei ca regretele stăpânului 
tău să te lase fără limbă! Piei dinaintea mea și 
spune-i Schilodului că știu că el e în spatele 
acestui refuz! Și spune-i că, dacă pun mâna pe el, 
am să-i biciuiesc la sânge hoitul sluțit! 

Zbieretele furioase ale Marelui Duce răsunară în 
urma pașilor grăbiţi ai ambasadorului, care se 
retrăgea cu spatele, înclinându-se până în pământ 
și transpirând şi mai abundent ca mai devreme. 


— Spune-i că voi fi răzbunat! 

Dintr-o genuflexiune în alta, ambasadorul trecu 
pe lângă Morveer, iar ușile duble bubuiră în urma 
lui. 

— Cine-i ăla din spatele sălii? 

Deși se calmase brusc, vocea lui Orso nu era 
deloc mai blândă. Chiar dimpotrivă. 

Morveer încercă să-și stăpânească emoția în 
timp ce păși pe covorul de culoarea sângelui. 
Privirea lui Orso era nimicitoare. Îi amintea 
meșterului de otrăvuri de întâlnirea neplăcută cu 
directorul orfelinatului, care-l chemase să-i ceară 
socoteală pentru păsările moarte. Îi ardeau 
urechile de rușine și de oroare când se gândea la 
discuția cu pricina, mai mult chiar decât îl ardeau 
picioarele la amintirea pedepsei care urmase. Făcu 
cea mai adâncă și mai slugarnică plecăciune din 
repertoriul său, stricându-i din păcate efectul 
atunci când, din cauza anxietăţii, răpăi cu 
încheieturile degetelor în pardoseala din 
marmură. 

— Acesta este numitul Castor  Morveer, 
Excelența Voastră, lălăi șambelanul, privindu-și 
hârtiile peste nasul cât o pătlăgică. 

Orso se aplecă interesat. 

— Și care anume este ocupaţia lui Castor 
Morveer? 

— Otrăvitor. 

— Meșter... al otrăvurilor, îl corectă Morveer. 

La nevoie, putea să fie la fel de servil ca toată 


lumea, dar insista să i se folosească titlul corect. 
Oare nu şi-l câștigase prin sudoarea frunțţii, 
trecând prin pericole inimaginabile, suferind răni 
adânci atât fizice, cât şi emoţionale, cu preţul unor 
ani lungi de studiu și cercetare, îndurând lipsa de 
compasiune a semenilor și multe, foarte multe 
răsturnări de situaţii extrem de dureroase? 

— Meșter, zici? rânji dispreţuitor Orso. Şi care 
sunt persoanele de vază pe care le-ai otrăvit ca să- 
ți câştigi titlul acesta? 

Morveer își îngădui o umbră de zâmbet. 

— Marea Ducesă Sefeline de Ospria, Excelenţa 
Voastră. Contele Binardi de Etrea, împreună cu 
cei doi fii ai săi, deși corabia pe care se aflau a fost 
scufundată și trupurile lor nu au fost niciodată 
găsite. Ghassan Maz, Satrapul din Kadir și apoi, 
când au apărut şi alte probleme, l-am otrăvit şi pe 
succesorul lui, Souvon-yin-Saul. Pe bătrânul lord 
Isher, din Midderland, tot eu l-am ucis. Prinţul 
Amrit, care ar fi trebuit să moștenească tronul din 
Muris... 

— Am auzit că ar fi murit de cauze naturale. 

— Ce moarte ar putea fi mai naturală pentru un 
om puternic decât o doză de floare-de-leopard pe 
capătul unui fir de aţă vârât în ureche? apoi 
Amiralul Brant, fostul comandant al flotei din 
Muris. Şi soția lui. Ba, din păcate, atunci mi-a 
căzut victimă și cameristul lui, care s-a întâmplat 
să treacă pe acolo. O viaţă tânără sfârşită prea 
devreme. N-aş vrea să abuzez de timpul preţios al 


Excelenței Voastre, căci lista mea este foarte 
lungă, plină cu persoane distinse, care... acum 
sunt moarte de-a binelea. Cu permisiunea voastră, 
aș mai pomeni doar un ultim nume. 

Orso înclină aproape imperceptibil din cap. Şi 
Morveer observă cu plăcere că nu mai rânjea cu 
batjocură la el. 

— Numitul Mauthis, șeful filialei din Westport a 
Băncii Valint și Balk. 

Chipul ducelui se făcuse alb ca hârtia. 

— Cine te-a angajat ca să-l omori? 

— Consider că este o datorie de onoare să nu 
divulg niciodată numele celor care mă angajează... 
dar, mi se pare că aceasta este o situaţie 
excepțională, care îmi cere să renunţ la principii. 
Am fost angajat de nimeni alta decât Monzcarro 
Murcatto, Măcelăreasa din Caprile. 

Se înflăcărase și nu se putu abţine de la o ultimă 
vorbă de duh. 

— Mi se pare că vă cunoaşteţi. 

— Oarecum... șopti Orso. 

Gărzile ducelui se foiră ameninţător, parcă direct 
controlate de starea de spirit a stăpânului lor. 
Morveer își dădu brusc seama că poate întinsese 
cam mult coarda. Simţi cum i se înmoaie vezica și 
îşi strânse genunchii pentru ca nu cumva să 
păţească un pocinog. 

— Tu ai pătruns în birourile băncii din 
Westport? 

— Chiar eu, croncăni Morveer. 


Orso aruncă o privire către bărbatul cu părul 
creț. Abia acum observă Morveer că necunoscutul 
avea ochi de culori diferite: unul verde și unul 
albastru. 

— Te felicit pentru această realizare! Deşi ne-a 
provocat mari neajunsuri mie şi asociaților mei. Te 
rog, explică-mi acum de ce nu aş pune să fii 
executat pentru asta. 

Morveer încercă să iasă din încurcătură cu un 
chicotit vesel, care însă se stinse de urgenţă în 
tăcerea înghețată din sala imensă. 

— Eu... hm... firește că nu am avut nici cea mai 
vagă idee că veți fi afectat în vreun fel. Nici cea mai 
vagă idee. O greșeală regretabilă sau, mai degrabă, 
o omisiune deliberată, o lipsă intenţionată de 
sinceritate... aş putea spune chiar minciună din 
partea blestematei mele asistente m-a determinat 
să accept slujba aceasta. N-ar fi trebuit să am 
încredere în nemernica aia avidă de bani... 

Acum îşi dădu seama că nu-și face niciun 
serviciu dacă dă vina pe morţi. Oamenii mari vor 
să-i tragă la răspundere pe cei vii, ca să-i poată 
tortura, spânzura, decapita și tot așa. Cadavrele 
nu oferă recompense. Așa că schimbă la iuțeală 
tactica. 

— Eu nu am fost decât unealta, Excelenţa 
Voastră. Arma. O armă pe care acum o pun în 
mâinile voastre, ca să o folosiți după bunul plac. 

O altă plecăciune- și mai adâncă de data 
aceasta. Deja îl dureau mușchii fundului de la 


urcatul muntelui blestemat până la Fontezarmo și 
acum îi tremurau din cauza efortului pe care-l 
făcea să nu cadă în nas. 

— Cauțţi un alt patron? 

— Musrcatto m-a trădat, așa cum a trădat-o şi pe 
Luminăţia Voastră. Nu-i nicio exagerare când se 
spune că femeia asta este o adevărată șerpoaică. 
Alunecoasă, veninoasă... solzoasă. 

Și încheie pe un ton plângăreţ. 

— Am avut mare noroc să scap cu viață din 
ghearele ei otrăvitoare și acum caut să mă 
reabilitez. Şi nu am de gând să renunţ! 

— Reabilitarea ne-ar fi de folos tuturor, 
murmură bărbatul cu păr creț. Veșştile despre 
supraviețuirea lui Murcatto se răspândesc prin 
Talins mai iute ca fulgerele. Pe toate zidurile nu 
vezi decât afişe cu chipul ei. 

Foarte adevărat: le văzuse și Morveer când 
trecuse prin oraș. 

— Oamenii ziceau că aţi înjunghiat-o în inimă, 
Excelenţa Voastră, dar a scăpat cu viaţă. 

Ducele pufni. 

— Eu n-aş fi înjunghiat-o niciodată în inimă. 
Pentru că-i clar că este cel mai puţin vulnerabil 
din toate organele ei. 

— Se mai spunea că ați ars-o pe rug, că ați 
înecat-o, că aţi tăiat-o în bucăți pe care apoi le-aţi 
aruncat de pe terasă. Dar a fost cusută la loc şi și- 
a recăpătat viața. Se spune că a omorât cu mâna 
ei două sute de soldaţi în vadurile de peste Sulva. 


Că v-a atacat oastea de una singură și v-a 
împrăștiat oamenii așa cum vântul împrăștie 
fumul. 

— Vorbele astea poartă marca temperamentului 
teatral al lui Rogont, şuieră ducele printre dinţi. 
Ticălosul ăla e mai talentat la născocirea basmelor 
proaste decât la conducerea oamenilor. Urmează 
să mai auzim că lui Murcatto i-au crescut aripi și 
că l-a născut pe al doilea Euz! 

— Nu aș fi deloc surprins. Afișele lipite la toate 
colțurile de stradă o numesc o unealtă a 
destinului, trimisă aici ca să scape Styria de jugul 
tiraniei voastre. 

— Acum am devenit și tiran, da? 

Și ducele scoase un hohot răgușit de râs, ca un 
lătrat. 

— Cât de repede se schimbă direcţia din care 
bate vântul în vremurile noastre! 

— Se zice că nu poate fi ucisă. 

— Nu... mai... spune? rosti rar Orso, 
rostogolindu-și ochii congestionaţi spre Morveer. Şi 
tu ce zici, otrăvitorule? 

— Excelența  Voastră, declamă el, cu o 
plecăciune adâncă. Mi-am construit o carieră de 
succes pe baza principiului că orice este viu poate 
fi văduvit de viață. Pe mine m-a uimit mai degrabă 
remarcabila ușurință cu care se poate provoca 
moartea, iar nu imposibilitatea ei. 

— Ai dori să mi-o demonstrezi? 

— Excelența Voastră, dar chiar vă rog cu 


umilință să-mi daţi ocazia. 

Și încă o plecăciune. Morveer nutrea credinţa că 
oricât de multe plecăciuni ai face în fața oamenilor 
de calibrul lui Orso tot nu sunt destule. Deși era 
de părere şi că egoul supradimensionat al 
respectivelor persoane îi secătuiau de răbdare pe 
cei din jur. 

— Atunci, uite ce-ţi propun eu. Omoar-o pe 
Monzcarro Murcatto. Omoară-l pe Nicomo Cosca. 
Omoar-o pe contesa Cotarda de Affoia. Omoară-l 
pe ducele Lirozio de Puranti. Omoară-l pe Întâiul 
Cetăţean Patine de  Nicante. Omoară-l pe 
cancelarul Sotorius de Sipani. Omoară-l pe Marele 
Duce Rogont, înainte de a fi încoronat. Poate nu 
voi redobândi Styria, dar măcar voi avea parte de 
răzbunare. Nu te îndoi de asta. 

Morveer zâmbise binevoitor la începutul listei. La 
sfârșitul ei, nu mai zâmbea deloc - dacă nu cumva 
ar fi putut fi considerat zâmbet rictusul înghețat 
pe care și-l păstra cu mare efort pe buze. Mutarea 
lui îndrăzneață avusese un succes spectaculos, 
dincolo de așteptări. Şi își aduse aminte de 
episodul când încercase să-i facă să sufere doar pe 
patru dintre cei care-l chinuiau la orfelinat- 
punând în apă săruri de lankam. Bineînţeles că 
tentativa lui se soldase cu moartea prematură a 
tuturor angajaţilor și a majorităţii copiilor. 

— Excelenţă, cârâi el, sunt multe crime. 

— Dar şi multe nume impresionante de adăugat 
la listuța ta, nu crezi? Recompensa va fi pe 


măsură, fii sigur de asta. Nu-i așa, jupâne Sulfur? 

Ochii de culori diferite ai lui Sulfur se ridicară de 
pe unghiile pe care şi le admira cu pasiune și se 
opriră asupra chipului lui Morveer. 

— Aşa va fi. Te asigur de asta, în calitate de 
reprezentant al Băncii Valint și Balk. 

Morveer tresări. 

— O! N-am avut nici cea mai vagă idee, înţelegeţi 
dumneavoastră... 

Ce rău îi părea acum că o omorâse pe Day. Ar fi 
avut pe cine să acuze în fața ducelui, oferindu-i 
acestuia sânge proaspăt pentru temniţele din 
subsolul castelului. Din fericire însă, jupânul 
Sulfur nu părea să caute ţapi ispășitori. 
Deocamdată. 

— Nu face nimic, nu ai fost decât arma, după 
cum bine spui. lar dacă tăișul tău va fi la fel de 
ascuțit și când vei acţiona în numele nostru, nu vei 
avea niciun motiv de îngrijorare. Ca să nu mai 
spun că Mauthis era un individ teribil de enervant. 
Ce părere ai despre suma de un milion de mărci 
primită dacă îţi vei duce la bun sfârșit misiunea? 

— Un... milion? bâigui Morveer. 

— Orice este viu poate fi văduvit de viaţă, repetă 
Orso, aplecându-se din jilţul lui şi privindu-l drept 
în ochi pe meșterul de otrăvuri. Acum du-te și 
apucă-te de treabă! 


Se lăsase noaptea când au ajuns acolo. Lămpile 
ardeau în geamurile murdare, cerul acoperit cu 


stele părea vitrina plină cu diamante a unui 
bijutier. Lui Shenkt nu-i plăcuse niciodată Affoia. 
Studiase acolo în tinerețe, înainte de a jura 
supunere primului său stăpân și apoi altora. Se 
îndrăgostise acolo de o femeie prea bogată, prea 
vârstnică şi mult prea frumoasă pentru el- și 
fusese făcut de râs. Străzile erau străjuite nu doar 
de coloane vechi și palmieri însetaţi, ci şi de 
resturile amare ale  înjosirilor,  geloziilor, 
nedreptăţilor suferite. I se părea straniu că, oricât 
de groasă ar deveni pielea omului odată cu 
trecerea anilor, rănile tinereţii nu se vindecă 
niciodată. 

Lui Shenkt nu-i plăcea Affoia, dar pistele aici îl 
aduseseră. Și era nevoie de ceva mai mult decât 
câteva amintiri urâte ca să lase o treabă doar pe 
jumătate făcută. 

— Aia-i casa? 

Ascunsă pe o străduţță dosnică din cel mai vechi 
cartier al orașului, departe de străzile principale. 
O clădire micuță, cu praguri dărăpănate și 
acoperiș așşijderea, înghesuită între o magazie și un 
șopron cam șubrezit. 

— Aia. 

Vocea cerșetorului era moale și urât mirositoare 
ca un fruct putrezit. 

— Bine, spuse Shenkt, depunând cinci mărci în 
palma jegoasă. Banii ăștia sunt pentru tine. 

Strânse degetele cerșetorului peste monede. 

— Să nu te mai întorci niciodată aici. 


Strânse şi mai tare. 

— Niciodată. 

Traversă străduţa pietruită şi sări zidul din fața 
casei. Inima îi bătea nefiresc de repede și 
transpiraţia îi înțepa pielea capului. Se furișă prin 
grădină, călcând fără zgomot cu cizmele vechi pe 
pământul dintre buruieni. Se apropie de fereastra 
luminată. Fără prea mare tragere de inimă, 
aproape temător, se uită înăuntru. În faţa unui foc 
mic stăteau trei copii pe un preș destrămat, care 
fusese roşu în vremurile lui bune. Două fetiţe şi un 
băieţel, toţi trei cu părul arămiu. Se jucau cu un 
căluț din lemn pe roți, vopsit în culori vii. Se 
cățărau pe el, se împingeau unii pe alții, scoteau 
chiote vesele. Shenkt se ghemui lângă geam și-i 
urmări fascinat. 

Inocenţi. Neprihăniţi. Cu viitorul în faţă. Înainte 
de a începe să facă alegeri sau să le facă alţii 
pentru ei. Înainte să se închidă ușile înaintea lor, 
obligându-i s-o apuce pe un anume drum. Înainte 
să  îngenuncheze. Acum, în această clipă 
trecătoare, puteau să viseze că vor deveni orice. 

— Măi, măi, măi! Ce avem noi aici? 

Stătea pe vine deasupra lui, pe acoperișul scund 
al barăcii, cu capul atârnându-i într-o parte. O 
dâră de lumină de la un geam de peste drum îi 
cădea pe față, pe părul roșu și zburlit, pe o 
sprânceană roșcată, pe un ochi îngustat, pe 
obrazul acoperit cu pistrui, pe colțul gurii 
posomorâte. Din pumn îi atârna un lanț, de 


capătul căruia se legăna încet o cruce din metal, 
cu muchiile tăioase. 

Shenkt oftă: 

— Se pare că m-ai prins. 

Ea alunecă de pe acoperiș și sări pe pământ. 
Ateriză în poziţie ghemuită, cu o bufnitură slabă. 
Apoi se ridică în picioare cât era de înaltă și făcu 
un pas spre el, cu mâna ridicată. 

El trase aer în piept. Încet, foarte încet. 

Vedea cu nespusă claritate fiecare detaliu al 
chipului ei: pistruii, ridurile, puful de deasupra 
buzei superioare, genele de culoarea nisipului. 

Îi auzea şi bătăile inimii, greoaie ca ale unui 
berbece într-o poartă. 

Bum... bum... bum... 

Ea îl cuprinse cu mâna de după gât şi se 
sărutară. El îi strânse tare în braţe trupul firav, iar 
ea își trecu degetele prin părul lui. Lanţul îi atingea 
umerii, metalul de la capătul lui îl lovea încet peste 
picioare. Se sărutară îndelung, cu blândeţe, cu 
mult dor. lar el se simţi înfiorat de la buze și până 
în vârful degetelor de la picioare. 

În cele din urmă, ea se desprinse din 
îmbrăţișare. 

— A trecut mult timp, Cas. 

— Ştiu. 

— Prea mult. 

— Ştiu. 

Ea făcu un semn din cap spre fereastră. 

— Le e dor de tine. 


— Pot să... 

— Ştii bine că poţi. 

Îl conduse spre ușă, apoi în holişorul îngust, 
unde își atârnă într-un cui lanţul cu cuțitul în 
formă de cruce la capăt. Fetița cea mare ieși în 
goană din cameră și încremeni la vederea lui. 

— Eu sunt, murmură el sugrumat de emoție, 
îndreptându-se încet către ea. Eu sunt. 

Apărură acum și ceilalți doi copii, care se opriră 
în spatele surorii lor, privindu-l de după ea. 
Shenkt nu se temea de niciun om de pe fața 
pământului, dar era un laş desăvârșit în fața 
acestor copii. 

— V-am adus ceva. 

Și îşi vâri în haină degetele tremurătoare. 

— Cas! 

Întinse câinele cioplit din lemn băiețelului care îi 
purta numele. Micuțul zâmbi cu gura până la 
urechi și i-l smulse din mână. 

— Kande! 

Puse pasărea cioplită în palmele mezinei, care se 
uită împietrită la ea. 

— Și asta e pentru tine, Tee, încheie el, oferind 
pisica celei mari. 

Ea o luă și îl anunţă: 

— Nimeni nu-mi mai zice așa. 

— Iartă-mă, a trecut prea multă vreme, şopti el. 

Vru să-i mângâie părul, dar ea se feri şi el își 
trase repede mâna, cu un aer stânjenit. La fiecare 
mișcare simțea greutatea satârului din haină și, 


îndreptându-se repede de mijloc, făcu un pas 
înapoi. Cu animalele din lemn strânse în mânuțe, 
cei trei copii se uitau la el cu ochi mari. 

— Hai, la culcare acum! spuse Shylo. Îl mai 
vedeţi şi mâine. 

Și se uită la el acum, strâmbând nesigură din 
buze. 

— O să fii aici și mâine, nu-i așa, Cas? 

— O să fiu. 

Reuşi să potolească protestele celor mici și 
întinse mâna spre scară. 

— La culcare! 

Copiii începură să urce fără chef, treaptă cu 
treaptă. Băieţelul căsca, mezina abia dacă-și mai 
putea ţine ochii deschişi, fetița cea mare se jura că 
nu e obosită. 

Mai încolo o să vin și eu să vă cânt un cântecel. 
Dacă nu faceţi gălăgie până atunci, poate că tatăl 
vostru o să fredoneze refrenul împreună cu mine. 

În capul scării mezina se opri să-i zâmbească şi 
rămase acolo până când Shylo îl împinse în 
salonaș și închise ușa în spatele lor. 

— Ce mari s-au făcut! murmură el. 

— Asta fac copiii. De ce ai venit? 

— Nu pot să... 

— Ştii bine că poţi şi știi că n-ai făcut-o. De ce... 

Observă rubinul de pe arătătorul lui și se 
încruntă. 

— Ăla-i inelul lui Murcatto. 

— L-a pierdut în Puranti. Era s-o prind acolo. 


— S-o prinzi? De ce s-o prinzi? 

Shenkt ezită. 

— Este cumva implicată în... răzbunarea mea. 

— Tu şi răzbunarea ta! Ţi-a trecut vreodată prin 
cap că ai fi mai fericit dacă ai da-o uitării? 

— Poate că şi piatra ar fi mai fericită dacă ar fi 
pasăre și ar putea zbura liberă. Dar piatra nu-i 
pasăre. Ai lucrat pentru Murcatto? 

— Da. Şi? 

— Unde este? 

— Ăsta-i motivul pentru care ai venit? 

— Ăsta. 

Și se uită spre tavan. 

— Şi ei. 

Și se uită în ochii ei. 

— Şi tu. 

Colţurile ochilor i se încreţiră când îi surâse. Cât 
de mult mai iubea el ridurile alea micuţe! 

— Of, Cas, Cas! Pe cât de isteţ ești, pe atât de 
prost pari câteodată. Întotdeauna cauţi unde nu 
trebuie. Murcatto este în Ospria, cu Rogont. A 
luptat în bătălia de acolo. Orice om cu urechi a 
auzit asta. 

— Eu n-am auzit nimic. 

— Tu nu asculți. Acum are o relaţie intimă cu 
Ducele Tergiversărilor. Am impresia că vrea s-o 
pună în locul lui Orso, ca să-i aibă pe oamenii din 
Talins de partea lui atunci când va revendica 
tronul. 

— Înseamnă că va merge cu el. În Talins. 


— Da. 

— Atunci acolo voi merge şi eu. În Talins, spuse 
Shenkt încruntat. Aş fi putut să rămân acolo și s- 
o aștept. 

— Asta se întâmplă când pornești tu la 
vânătoare. E mai bine să lași vânatul să vină 
singur la tine. 

— Eram convins că ţi-ai găsit deja alt bărbat. 

— Am găsit vreo doi. N-au rămas. 

Îi întinse mâna. 

— Eşti gata de fredonat? 

— Întotdeauna. 

O luă de mână și ea îl trase afară din cameră și 
în sus pe scări. 


VII 


Talins 


Răzbunarea este mai dulce când o servești rece. 
Pierre Choderlos de Laclos+ 


Rogont de Ospria a întârziat la bătălia de la Pinii 
Dulci, dar Salier de Visserine tot s-a bucurat de 
superioritate numerică și era prea mândru să se 
retragă. Mai cu seamă când inamicul era condus în 
luptă de o femeie. A luptat, a pierdut şi a ajuns 
oricum să se retragă, lăsând fără apărare orașul 
Caprile. Nedorind să se confrunte cu violența certă 
a prădătorilor, locuitorii şi-au deschis larg portile 
înaintea Șerpoaicei din Talins, sperând că aceasta 
se va îndura de ei. 

Monza a intrat călare în cetate, însoțită doar de 
câțiva oameni. Pe ceilalți i-a lăsat afară. Orso se 
aliase cu baolii și îi convinsese să lupte sub 
flamurile zdrenţuite ale celor O Mie de Săbii. Monza 
avea o reputație sângeroasă, care o făcea să nu 
aibă deloc încredere în acești aliați. 

— Te iubesc. 

— Normal că mă iubeşti. 

— Te iubesc, dar ține-i pe baoli departe de oraș, 
Benna. 


+ Pierre Choderlos de Laclos (1741-1803) - general de armată și scriitor 
francez, autor al romanului epistolar Legături primejdioase (n. tr.). 


— Poţi avea încredere în mine. 

— Am. Ține-i departe de oraș. 

A mers călare vreme de trei ceasuri în apusul 
acela de soare, întorcându-se la câmpul de luptă de 
la Pinii Dulci ca să ia cina cu Orso și să-i asculte 
planurile pentru sfârșitul anului. 

— O să le acord clemență cetățenilor din Caprile 
dacă mi se vor supune fără rezervă, vor plăti 
daunele și mă vor recunoaște drept cârmuitor 
legitim. 

— Clemență, excelență? 

— Sti ce-i aia, da? 

Firește că știa. Numai că nu credea că știe și el. 

— De pământuri am eu nevoie, nu de viețile lor. 
Morţii nu se pot supune. Ai repurtat o victorie 
grozavă aici. Îţi vei face intrarea în triumf pe străzile 
Talinsului. 

Asta-i va face plăcere lui Benna. 

— Excelența Ta este prea amabilă. 

— Ha! Nu multă lume ar fi de acord cu tine. 

A râs pe drumul de întoarcere, în aerul răcoros al 
zorilor. lar Credinciosul a râs împreună cu ea. Au 
discutat despre cât de bogat era solul de pe 
malurile râului Capra și au privit cum se unduiau în 
vânt holdele de grâu. 

Atunci a văzut fumul gros deasupra orașului și a 
știut. 

Străzile erau pline de morţi. Bărbaţi, femei, copii, 
tineri și bătrâni. Ciorile se băteau peste ei ca să le 
ciugulească ochii. Muștele roiau în jurul lor. Un 


câine ametit se apucase să meargă șchiopătând pe 
lângă caii lor. În rest, nici ţipenie. Ferestrele căscau 
gurile pustii, ușile se deschideau în case goale. 
Focurile nu se stinseseră încă. Șiruri întregi de case 
fuseseră transformate în cenușă. 

Azi-noapte fusese un oraș prosper. În această 
dimineață Caprile era iadul pe pământ. 

Se pare că Benna nu-i dăduse ascultare. Baolii 
începuseră, dar curând li se alăturaseră și 
mercenarii din brigada celor O Mie de Săbii- beti, 
furioși, temându-se că ar rata ocazia de a pune 
mâna pe oarece chilipiruri. Întunericul şi proasta 
tovărășie i-au făcut să se poarte ca animalele chiar 
și pe oamenii cât de cât decenti- și erau câţiva 
printre  leprele comandate de Monza. Limitele 
comportamentului civilizat nu sunt niște ziduri 
invincibile așa cum ne-am închipui noi. Ci doar niște 
vălătuci de fum, pe care vântul îi risipește cu 
ușurință. 

Monza a sărit de pe cal și s-a apucat să împrăștie 
peste pietre rafinatul mic dejun servit de ducele 
Orso. 

— Nu-i vina ta, i-a spus Credinciosul, luând-o de 
umeri cu mâna lui cât o lopată. 

Ea l-a îmbrâncit. 

— Știu asta. 

Numai că matele ei revoltate erau de o cu totul 
altă părere. 

— Trăim Anii de Sânge, Monza. Asta suntem. 

A urcat încet treptele de la casa rechiziționată. 


Benna dormea dus, cu pipa pentru pleava de mac 
într-o mână. L-a scuturat, l-a dat jos din pat, l-a 
făcut să tipe speriat, l-a pălmuit cu putere pe 
amândoi obrajii. 

— Ti-am zis să-i ţii departe de oraș! 

L-a târât până la fereastră și l-a obligat să 
privească la strada pătată cu sânge. 

— N-am ştiut! I-am zis lui Victus... parcă... 

S-a lăsat moale pe dușumea şi a început să 
plângă. Și din ea s-a scurs atunci toată furia, 
lăsând-o pustiită. Ea era de vină pentru că-l lăsase 
la conducere. Nu putea să dea vina pe el. Benna era 
un om mult prea bun şi mult prea sensibil și nu ar fi 
suportat asta. Așa că s-a pus în genunchi lângă el 
și l-a luat în braţe și a început să-i șoptească vorbe 
de alint, în vreme ce muștele bâzâiau în fața 
ferestrei. 

— Orso vrea să ne organizeze o intrare 
triumfală... 

La puțină vreme s-au răspândit şi zvonurile. 
Șerpoaica din Talins ordonase masacrul din acea zi. 
Ea le dăduse mână liberă baolilor, ba îi și atâtase. 
Oamenii au început să o numească Măcelăreasa 
din Talins și ea nu s-a împotrivit. Pentru că oamenii 
sunt mult mai predispuși să dea crezare unei 
minciuni sinistre decât unui șir de evenimente 
nefericite. Mai degrabă ar crede că lumea este plină 
de mârșăvii, în loc să vadă că este plină de 
ghinioane, egoism și prostie. În plus, zvonurile astea 
îi conveneau oarecum. Era mai temută ca oricând, 


iar teama asta îi era de folos. 

În Ospria au acuzat-o. În Visserine i-au ars 
portretele. În Affoia și Nicante au oferit o avere celui 
care o va ucide. De jur-împrejurul Mării de Azur au 
bătut clopotele vestindu-i dezonoarea. Dar în 
Etrisani au sărbătorit-o. În Talins s-au înghesuit pe 
străzi ca să-i strige numele, ca să o acopere cu 
petale de flori. În Cesale i-au ridicat o statuie - 
arătoasă, dar de proastă calitate, acoperită cu foiţă 
de aur care s-a jupuit curând. Statuia îi înfățișa pe 
ea și pe Benna- deși nu exista nicio asemănare - 
călare pe niște cai uriași și privind încrezători spre 
un viitor grandios. 

Asta este diferenţa dintre erou și ticălos, soldat și 
asasin, victorie și crimă. Depinde doar pe care mal 
al râului te afli. 


Întoarcerea băştinaşului 


Monza nu se simţea deloc bine. 

O dureau picioarele, fundul îi era carne vie de la 
atâta călărit, umărul îi înţepenise din nou și își 
întorcea mereu capul într-o parte, ca o bufniță 
dementă, încercând zadarnic să și-l destindă. De 
câte ori îi mai trecea puţin una dintre durerile 
astea istovitoare, izbucnea alta ca să umple 
spaţiul lăsat liber. Durerea se întindea de la 
inutilul ei deget mic până la cot de fiecare dată 
când încerca să-și folosească mâna. Soarele 


nemilos de pe cerul senin îi intra în ochii mijiţi, 
întețindu-i durerea de cap provocată de monedele 
care-i ţineau ţeasta îmbinată. Stropi grași de 
transpiraţie i se prelingeau de pe scalp pe gât, se 
adunau în cicatricele făcute de laţul din sârmă al 
lui  Gobba,  provocându-i nişte  mâncărimi 
îngrozitoare. O furnica toată pielea iritată, asudată 
și lipicioasă. Se cocea în armură ca niște 
măruntaie de porc într-un tuci. 

Rogont avusese proasta inspiraţie s-o îmbrace 
așa cum își imagina el că ar fi trebuit să arate Zeița 
Războiului- adică într-o combinaţie nefericită de 
oțel lucios și mătase brodată, care-i oferea tot 
confortul unei platoşe rigide și protecţia unei 
cămăși vaporoase de noapte. Ducele 
Tergiversărilor spunea că asta voiau să vadă 
oamenii. 

Şi veniseră destui să caşte gura la ea. 

Străzile din Talins erau pline de oameni. Alții se 
înghesuiau la geamuri și pe acoperișuri, doar să o 
poată vedea chiar și în treacăt. Plini de speranţă, 
se îmbulzeau în pieţe și grădini, aruncau flori și 
fluturau drapele. Strigau, răcneau, urlau, zbierau, 
băteau din palme, tropăiau din picioare, 
întrecându-se care să-i crape primul capul cu 
larma lor. Când o vedeau că se apropie, grupurile 
de muzicanți strânse la colțuri de stradă începeau 
să cânte tot felul de marșuri din alămuri și 
trâmbiţe. Porneau apoi în urma ei și muzica lor 
intra în disonanţă cu cea a următoarei orchestre, 


creând un tărăboi stupid, criminal și patriotic. 

Semăna destul de mult cu sărbătorirea victoriei 
de la Pinii Dulci, doar că acum ea era mai în 
vârstă, nu mai avea niciun chef de așa ceva, fratele 
ei putrezea în pământ în loc să se bucure de 
atenţia primită, iar în spatele ei se afla vechiul ei 
dușman, Rogont, iar nu vechiul ei prieten, Orso. 
Poate că ăsta era sensul istoriei. Cel mai bun lucru 
care ţi se poate întâmpla este să schimbi un 
nemernic cu altul. 

Au traversat Podul Lacrimilor, apoi Podul 
Banilor, apoi Podul Pescărușilor - de pe care niște 
păsări sculptate priveau cu mânie la alaiul care se 
târa pe lângă ele, peste apele murdare și leneșe ale 
râului Etris. La fiecare colț de stradă năvălea peste 
ea alt val uriaş de aplauze. Alt val de greață. Îi 
bubuia inima în piept. Se aștepta să fie ucisă 
dintr-o clipă în alta. Săbiile și săgețile păreau mai 
nimerite pentru această paradă decât florile și 
vorbele frumoase și mult mai meritate. Prin 
mulțime se puteau ascunde agenţi trimiși de 
ducele Orso sau de aliaţii lui sau de o sută de alți 
oameni care îi purtau pică dintr-un motiv sau 
altul. Ce dracu”, dacă s-ar fi aflat ea în mulțimea 
aia și ar fi văzut trecând pe acolo o femeie 
îmbrăcată în halul ăsta, ar fi ucis-o doar din 
principiu. Dar se vede treaba că zvonurile 
răspândite de Rogont dăduseră roade. Cetăţenii 
din Talins o iubeau. Sau iubeau ce reprezenta ea. 
Sau erau obligaţi să pară că ar iubi-o. 


Îi scandau numele. Şi numele fratelui ei. Şi 
numele tuturor victoriilor ei. Afieri. Caprile. 
Musselia. Pinii Dulci. Malul Înalt. Și Vadurile 
Sulvei. Se întrebă dacă știau ce însemnau locurile 
acelea - locuri unde ea lăsase șiruri lungi de 
cadavre în urma ei. Capul lui Cantain putrezind 
pe porțile Borlettei. Cuţitul ei înfipt în ochiul lui 
Hermon. Gobba, tăiat în bucăţi și sfâșiat de 
șobolani prin canale. Mauthis și funcționarii lui cu 
registrele lor otrăvite și cu degetele lor otrăvite și 
cu limbile lor otrăvite. Ario și amicii lui desfrânați, 
măcelăriți la Casa lui Cardotti. Ganmark și soldaţii 
lui masacrați. Credinciosul atârnând de roata 
morii. Capul lui Foscar terciuit pe dușumeaua 
plină de praf. Cadavre cu carul. Pe unele nu le 
regreta. Pe altele da. Însă niciunul nu era motiv de 
sărbătoare. Se strâmbă la chipurile fericite de la 
ferestre. Poate că prin asta se deosebea ea de toți 
acești oameni. 

Poate că lor le plăceau cadavrele, atâta vreme cât 
nu erau ale lor. 

Privi peste umăr, la așa-zișii ei aliaţi, dar nici 
acolo nu găsi vreo consolare. Marele Duce Rogont, 
viitorul rege, zâmbea mulțimilor din mijlocul 
gărzilor vigilente. Dragostea lui va dura atâta 
vreme cât ea îi va mai fi de folos. Fiori, cu bila din 
metal în orbită, transformat de mângâierea ei 
dintr-un optimist simpatic într-un ucigaș mutilat. 
Cosca, cel mai parșiv aliat din lume şi cel mai 
imprevizibil dușman. Prietenosul... cine putea ști 


ce se petrecea în spatele acelor ochi morţi? 

În urma lor veneau călare liderii rămaşi în viaţă 
din Liga celor Opt. Sau a celor Nouă. Lirozio de 
Puranti, cel cu mustaţa elegantă, care, fără să stea 
pe gânduri, revenise în tabăra lui Rogont după o 
foarte scurtă alianță cu Orso. Contesa Cotarda, 
supravegheată atent de unchiul ei. Patine, Întâiul 
Cetăţean de Nicante, cu aerul lui de împărat și 
hainele zdrențăroase de țăran, care refuzase să ia 
parte la bătălia de la vaduri, dar părea mai mult 
decât bucuros să fie ovaţionat pentru victorie. 
Erau acolo chiar şi reprezentanţi ai orașelor pe 
care ea le jefuise la comanda lui Orso - cetăţeni din 
Musselia şi Etrea, precum și tânăra nepoată cu 
ochi vicleni a ducelui Cantain, care se pomenise 
ducesă de Borletta peste noapte și care se pare că 
savura nespus această experienţă. 

Pe aceşti oameni îi considerase dușmani atât de 
multă vreme, încât acum îi venea greu să se 
acomodeze cu noua situație. Şi, văzându-i cum se 
uită la ea, înțelese că și ei aveau aceeași problemă. 
Ea era păianjenul pe care erau obligați să-l 
suporte în cămara cu mâncare ca să-i scape de 
muște. Dar, după ce mor toate muștele, cine ar 
vrea să găsească un păianjen în salată? 

Întoarse capul şi încercă să nu mai privească 
decât înainte. Străbăteau acum faleza, iar 
pescărușii se roteau deasupra lor, scoțând strigăte 
de jale. Tot drumul își simţise nasul înecat de izul 
sărat și mucegăit, specific orașului Talins. Trecură 


pe lângă debarcader, unde zăceau abandonate 
două carene de corăbii de luptă, ca scheletele unor 
balene eșuate pe uscat. Apoi pe lângă ateliere de 
frânghieri şi de velari, pe lângă depozite de lemne 
și ateliere de tâmplari, pe lângă ateliere de alămari 
și de armurieri. Prin aerul fetid de lângă piaţa de 
pește - pustie acum poate pentru prima oară după 
victoria de la Pinii Dulci, când mulțimile fericite 
umpluseră și atunci așa străzile. 

Clădirile din spatele gloatelor pestrițe erau 
sufocate de afișe, așa cum se întâmpla mai mereu 
în Talins de la inventarea tiparniţei. Victorii vechi, 
avertismente, instigări, fanfaronade patriotice - 
toate lipite unele peste altele. Pe cele mai noi era 
chipul unei femei - de o frumuseţe dură, inocentă 
și rece. Monza simţi că i se ridică fierea în gât când 
își dădu seama că al ei ar fi trebuit să fie chipul 
acela străin. lar dedesubt, cu litere groase, erau 
scrise cuvintele: Forță. Curaj. Glorie. Orso îi 
spusese odată că metoda cea mai bună de a 
preschimba minciuna în adevăr era s-o repeţi 
suficient de des. Și uite aici mutra ei ipocrită, 
repetată iar şi iar pe zidurile pătate de sare. Pe 
faţada dărăpănată a altei clădiri erau alte afișe, 
prost desenate și încă și mai prost tipărite. Voiau 
s-o înfățişeze tot pe ea, acum într-o atitudine mai 
războinică, cu sabia ţinută sus, deasupra capului, 
cum ea nu o făcea niciodată. lar dedesubt, alte 
cuvinte: Nu se predă niciodată. Nu se îmblânzește 
niciodată. Nu iartă niciodată. lar peste cărămizile 


de deasupra afișelor, cam la înălțimea unui om, 
cineva scrisese cu vopsea roşie un singur cuvânt: 

Răzbunare. 

Monza se simţea mai prost ca oricând. Şi trecu 
mai departe cu alaiul acesta sărbătoresc pe lângă 
numeroasele docuri, unde bărci de pescar, 
ambarcaţiuni de agrement, vase comerciale de 
toate formele și mărimile, din toate țările de sub 
soare, se legănau pe valurile golfului. Marinarii se 
urcaseră toți pe catarge ca să vadă cum Serpoaica 
din Talins punea stăpânire pe oraș. 

Exact așa cum se temuse Orso că va face. 


Cosca se simțea excelent. 

Sigur, era căldură mare, dar dinspre marea 
sclipitoare adia o briză răcoroasă. Plus că noua 
pălărie a legiunii sale din ce în ce mai mari reușea 
să-i ferească ochii de lumina orbitoare a soarelui. 
Însă dezavantajul acelor boruri mari era că nu 
prea putea să vadă în jur, iar prin mulţime s-ar fi 
putut afla mai mulţi asasini înverșunaţi. Însă 
măcar acum la îndemână le-ar fi fost câteva ţinte 
mult mai detestate decât era el. Ceva de băut, ceva 
de băut - fireşte că vocea beţivului din capul lui nu 
va amuți niciodată. Dar revendicarea ei era acum 
mai degrabă o șoaptă morocănoasă, nu un strigăt 
disperat, pe care uralele mulțimii l-ar fi acoperit 
oricum. 

În afara mirosului vag de alge, totul semăna cu 
ce se întâmplase în Ospria, după faimoasa lui 


victorie din Bătălia Insulelor. Când, în fruntea 
coloanei, stătuse ridicat în scările de la șa, 
multumind pentru aplauze și strigând „Vă rog, 
ajunge!”, când, de fapt, voia să spună „Mai vreau, 
mai vreau!”. Atunci gloria lui se reflectase și 
asupra Marii Ducese Sefeline, mătușa lui Rogont, 
doar cu câteva zile înainte de a încerca să-l 
otrăvească. Doar cu câteva zile înainte ca armele 
să fie întoarse împotriva ei și să moară ea otrăvită. 
Așa era politica styriană. Şi se întrebă în treacăt de 
ce intrase în ea. 

— Decorurile sunt înlocuite, oamenii 
îmbătrânesc, chipurile se schimbă între ele, dar 
aplauzele sunt mereu la fel- viguroase, 
contagioase și atât de efemere. 

— Îh! se cutremură Fiori. 

Se pare că la atât se rezuma conversaţia 
nordicului în ultima vreme, dar pe Cosca nu-l 
deranja câtuși de puţin. Cu toate eforturile lui 
ocazionale de a se schimba, întotdeauna preferase 
să fie el cel care vorbește. 

— Bineînţeles că l-am detestat mereu pe Orso, 
dar uite că înfrângerea lui nu mă bucură prea tare. 

În capătul unei străzi lăturalnice se vedea o 
statuie înaltă, reprezentându-l pe temutul duce de 
Talins. Orso fusese un mare protector al 
sculptorilor, cu condiția să-l folosească doar pe el 
drept sursă de inspiraţie. În faţa ei fuseseră 
ridicate nişte schele pe care oamenii se cățăraseră 
ca să lovească veseli cu baroasele în chipul sever. 


— Atât de repede se descotorosește lumea de 
eroii de ieri. La fel cum s-a descotorosit și de mine. 

— Mi se pare că tu te-ai întors. 

— Exact! Suntem cu toţii duși de val. Ascultă-i 
doar cum îl ovaționează pe Rogont și pe aliaţii lui, 
consideraţi până mai ieri cei mai abjecţi ticăloși de 
pe fața pământului. 

Întinse mâna spre afişele care fluturau pe zidul 
unei clădiri din apropiere. O caricatură a ducelui 
Orso cu capul vârât într-o latrină. 

— Dacă jupoi acel ultim strat de hârtii, pun 
prinsoare că ai să dai de altele care îi acuză pe cel 
puțin o jumătate dintre participanții la această 
mândră procesiune de cele mai murdare fapte 
imaginabile. Îmi amintesc de un afiș cu Rogont 
care se căca pe o tavă din care mânca ducele Salier 
cu foarte multă poftă. Şi altul, în care ducele 
Lirozio încerca să-şi călărească armăsarul. Și când 
zic „călărească”... 

— Ha! făcu Fiori. 

— Calul nu părea deloc impresionat. Alte 
straturi de afișe mai la fund și... simt că mi se 
înroşesc obrajii de rușine... ai să găsești unele care 
mă acuză că aș fi cel mai mare ticălos din tot 
Cercul Lumii, dar acum... 

Cosca se întrerupse ca să trimită bezele unor 
doamne de la un balcon. lar ele îi zâmbiră, 
întinseră mâinile spre el, dând semne că îl 
consideră salvatorul lor. 

Nordicul ridică din umeri. 


— Prin părțile astea oamenii nu sunt statornici. 
Își schimbă părerile după cum bate vântul. 

— Am călătorit mult prin lume... 

Presupunând că fuga de distrugerile provocate 
de războaie putea fi definită drept „călătorie”. 

— ...Şi experienţa mi-a dovedit că nu există 
nicăieri oameni statornici. 

Deșurubă capacul de la ploscă. 

— În general, ei au tot felul de convingeri 
profunde despre lume, pe care însă nu le pot 
aplica asupra propriilor vieți. Foarte puţini sunt 
aceia care se împiedică de preceptele morale când 
este vorba despre avantajele lor personale. Pasăre 
rară este omul care se jertfește pentru ceea ce 
crede. Pasăre rară şi periculoasă. 

— Numai un nebun ar apuca-o pe drumul cel 
greu doar pentru că este și cel drept. 

Cosca trase o dușcă lungă din ploscă, se strâmbă 
şi-şi trecu limba peste dinţii din față. 

— Numai un nebun ar fi în stare să deosebească 
drumul drept de cel greșit. lar eu mărturisesc că 
n-am avut niciodată harul ăsta. 

Se ridică în scări, îşi scoase pălăria cu un gest 
amplu și o flutură frenetic în aer, chiuind ca un 
puști de cincisprezece ani. Mulţimile vuiră 
aprobator. De parcă le-ar fi meritat ovaţiile. De 
parcă nici n-ar fi fost Nicomo Cosca. 


Shenkt fredona - atât de încet, încât nu-l putea 
auzi nimeni, atât de ușor, încât melodia era doar 


în mintea lui. 

— Uite-o! 

Din tăcerea din jur luă naștere o furtună de 
aplauze. Oamenii  dansau, ridicau brațele, 
aclamau cu entuziasm isteric. Oamenii râdeau şi 
plângeau și se bucurau de parcă propriile lor vieţi 
s-ar fi schimbat în mod semnificativ odată cu 
urcarea lui Monzcarro Murcatto pe tronul furat. 

Shenkt remarcase adesea cursul schimbător al 
politicii. Există o scurtă perioadă de grație după 
apariția unui nou conducător, indiferent de 
maniera în care ar fi venit la putere, când acesta 
nu poate face nimic rău. Perioadă de aur în care 
oamenii se lasă orbiţi de speranţele într-un viitor 
mai bun. Dar firește că nimic nu este veșnic. Cu 
timpul- şi, de obicei, cu viteză alarmantă- 
imaginea imaculată a conducătorului cu pricina 
începe să fie pătată de dezamăgirile, eșecurile și 
frustrările meschine ale supușilor lui. Şi curând nu 
mai poate face nimic bun. Oamenii ovaționează 
apariția unui nou conducător pentru că așa își 
imaginează că ar renaște. Din nou. 

Deocamdată o ridicau pe Murcatto în slava 
cerului, iar uralele lor erau într-atât de puternice 
încât, chiar dacă le mai auzise de zeci de ori 
înainte, Shenkt mai că-și îngădui o rază de 
speranţă. Poate că va fi o zi însemnată aceasta, 
prima zi a unei epoci măreţe. Și peste ani el se va 
mândri că jucase și el un rol. Chiar dacă rolul 
personajului negativ. În fond, sunt oameni care 


pot juca numai roluri negative. 

— Fir-ar! 

Shylo își strâmbă dispreţuitoare buzele. 

— Cu ce seamănă? Cu o marionetă aurită ca să 
ascundă putregaiul. 

— Mie mi se pare că arată bine. 

Shenkt se bucura s-o vadă în viaţă, călare pe un 
cal negru, în fruntea alaiului. Ducele Orso era 
distrus, supușii lui aclamau un nou conducător, 
palatul de la Fontezarmo era sub asediu. Nimic din 
toate astea nu conta câtuși de puţin. Shenkt avea 
o misiune și intenţiona să o îndeplinească, oricât 
de nefericite ar fi fost urmările ei. Exact cum făcea 
întotdeauna. În fond, există şi povești cu final 
nefericit. 

Murcatto se apropia. Privea drept înainte, 
încrâncenată. Lui Shenkt i-ar fi plăcut nespus să 
poată face un pas înainte, să dea la o parte 
mulțimea din calea lui, să-i zâmbească și să-i 
întindă mâna. Însă erau prea mulţi martori în jur, 
prea multe gărzi. Nu-i nimic. Va veni curând și 
clipa când se va afla față în față cu ea. 

Deocamdată rămase la locul lui, o urmări cum 
trece pe lângă el și continuă să fredoneze. 


Atât de mulţi oameni. Prea mulţi ca să-i poată 
număra. Ar fi avut o stare proastă dacă ar fi 
încercat. Zări în mulțime chipul lui Vitari, alături 
de un bărbat slab, cu păr scurt și blond și un surâs 
istovit. Prietenosul se ridică în scări, dar o flamură 


flutură prin faţa lui, acoperindu-i privirea. Și apoi 
nu-i mai văzu. Așa că se uită din nou la alaiul din 
jur. 

Dacă s-ar fi aflat la Fereală, iar Murcatto şi Fiori 
ar fi fost deținuți acolo, Prietenosul și-ar fi dat 
seama, fără putinţă de tăgadă, că nordicul voia s- 
o omoare. Numai că nu erau la Fereală, din păcate, 
iar aici erau reguli pe care Prietenosul nu le putea 
înțelege. Mai cu seamă în privința femeilor, o 
specie necunoscută pentru el. Poate că Fiori era 
îndrăgostit de ea și privirea aia de furie 
înverşunată era, de fapt, una de iubire. Prietenosul 
știa că făcuseră dung-dunga în Visserine - îi auzise 
de destule ori. Dar își aminti că, mai recent, ea 
făcuse dunga-dunga și cu Marele Duce de Ospria 
și nu reușea să înțeleagă ce se schimbase. Asta era 
problema. 

Prietenosul nu înțelesese niciodată cum stă 
treaba cu dunga-dunga, cu atât mai puţin nu 
înţelesese ce era aia dragoste. Când se întorsese la 
Talins, Sajaam îl dusese câteodată la curve, drept 
recompensă. Şi ar fi fost urât din partea lui să 
refuze o recompensă, oricât nu și-ar fi dorit-o. Din 
capul locului avusese probleme cu mădularul, pe 
care nu reușea să și-l menţină tare. lar mai târziu, 
singura bucurie din toată treaba aia murdară era 
faptul că putea să numere de câte ori dădea din 
fund. 

Acum încercă să-și calmeze nervii numărând 
pașii calului său. Era mai bine să-și păstreze grijile 


pentru sine și să lase lucrurile să-și urmeze cursul. 
În fond, nu avea prea mare importanţă pentru 
Prietenosul dacă Fiori o omora. Poate foarte mulți 
oameni își doreau s-o omoare. Asta se întâmplă 
când ieși prea mult în evidenţă. 


Fiori nu era vreun monstru. Pur şi simplu se 
săturase. 

Se săturase să mai fie luat de prost. Se săturase 
să aibă intenţii bune și să o ia în cur. Se săturase 
să-şi asculte conștiința. Se săturase să-l mai 
intereseze problemele celorlalți. Şi cel mai mult se 
săturase să-l mai mănânce fața. Strâmbându-se, 
se apucă să-și scarpine cicatricele. 

Monza avea dreptate. Facerea de bine și lașitatea 
erau unul şi același lucru. Nimeni nu-ţi dădea 
vreun premiu pentru bună purtare. Nici în Nord, 
nici aici, nici nicăieri. Viața era o curvă ticăloasă, 
care-i recompensa doar pe cei care îşi luau singuri 
ce voiau. Dreptatea era de partea acelora fără 
scrupule, de partea celor mai perfizi și mai daţi 
dracului oameni. lar faptul că acum cretinii ăștia 
o aclamau era dovada clară. Se uită la ea - mergea 
la pas pe calul ei negru, cu părul negru răvășit de 
adierea vântului. Avusese dreptate în toate 
privinţele. Mai mult sau mai puţin. 

lar el avea de gând s-o omoare pentru că se 
regulase cu altcineva. 

Se gândea s-o înjunghie, s-o străpungă cu sabia, 
s-o ciopârțească în zeci de moduri diferite. Se 


gândea la cicatricele de pe coastele ei și la cum își 
va împlânta ușor cuțitul printre ele. Se gândea la 
cicatricele de pe gât și la cât de bine i se vor potrivi 
pe ele mâinile lui atunci când o va sugruma. I se 
părea un lucru bun să fie atât de aproape de ea o 
ultimă oară. Cât de ciudat i se părea că-i salvase 
de atâtea ori viața, şi-o riscase pe a lui ca să i-o 
salveze şi acum se gândea cum s-o ucidă. Uite că 
Sângerosul Nouă avusese dreptate atunci când îi 
spusese că dragostea și ura sunt cele două feţe ale 
aceluiași cuţit. 

Fiori cunoștea o sută de moduri prin care ar fi 
putut omori o femeie. Când și unde să o facă - asta 
era problema. Acum Monza era tot timpul cu ochii 
în patru, așteptându-se la tentative de asasinat. 
Poate că nu din partea lui, dar erau mulţi cei care- 
i doreau moartea. Şi Rogont era conștient de asta 
și o păzea cum îşi păzeşte avarul comoara. A avut 
nevoie de ea ca să-i atragă de partea lui pe toți 
oamenii ăştia și a înconjurat-o cu gărzi. Aşa că 
Fiori va trebui să mai aștepte și să-şi aleagă bine 
momentul când va acţiona. Dar avea răbdare. Așa 
cum spunea Carlot. Nimic bun nu se face... în 
pripă. 

— Stai mai aproape de ea. 

— Ce? 

Nimeni altul decât Marele Duce Rogont, apărut 
pe neașteptate lângă el. Fiori abia se stăpâni să 
nu-i strivească cu pumnul mutra aia arătoasă și 
batjocoritoare. 


— Orso încă mai are prieteni pe aici, spuse 
Rogont, privind agitat prin mulțime. Agențţi. 
Asasini. Sunt pericole pretutindeni. 

— Pericole? Dar toată lumea pare atât de 
fericită. 

— Încerci să faci pe spiritualul? 

— Nici n-aş şti de unde să încep. 

Chipul lui Fiori era atât de inexpresiv, că ducele 
nu-şi putu da seama dacă nordicul îl lua peste 
picior sau nu. 

— Stai lângă ea! Se presupune că ești garda ei 
de corp! 

— Stiu şi singur ce sunt, zise Fiori, zâmbindu-i 
cu gura până la urechi. Nu-ţi face griji în privința 
asta. 

Își înfipse pintenii în burta calului și îl îndemnă 
înainte. Mai aproape de Monza, așa cum i se 
ordonase. Atât de aproape că-i vedea maxilarele 
încleşștate. Atât de aproape că i-ar fi putut despica 
țeasta cu o singură lovitură de bardă. 

— Stiu şi singur ce sunt, repetă el în șoaptă. 

Nu era vreun monstru. Pur și simplu se 
săturase. 


Drumul în triumf pe străzile orașului luă sfârșit 
în piața din fața străvechii clădiri a Senatului. 
Acoperișul impunătoarei construcții se dărâmase 
cu câteva secole în urmă, treptele din marmură 
erau crăpate și din crăpăturile alea răsăriseră o 
mulțime de buruieni. Din chipurile cioplite ale 


unor zei demult uitaţi, cioplite pe frontonul uriaș, 
nu mai rămăseseră decât niște bile fără trăsături, 
pe care stăteau legiuni de pescăruși guralivi. Cele 
zece coloane masive pe care se sprijinea frontonul 
păreau îngrijorător de descentrate, pe lângă faptul 
că erau mânjite cu găinațţ şi acoperite cu bucăţi de 
afişe vechi. Dar relicva aceasta impunătoare, mai 
înaltă decât clădirile meschine din jur, continua să 
simbolizeze gloria pierdută a Noului Imperiu. 
Deasupra treptelor era o platformă din blocuri 
de piatră. Într-un colţ al ei se afla statuia erodată 
de vreme a lui Scarpius - de patru ori mai înaltă 
decât un om normal- oferind speranţă lumii. 
Mâna întinsă fusese ruptă de la încheietură în 
urmă cu câteva sute de ani și nimeni nu se 
deranjase încă s-o înlocuiască. Şi când te gândești 
că era vorba despre cea mai remarcabilă sculptură 
din întreaga Styrie! Pe trepte, în faţa statuii și în 
dreptul coloanelor stăteau aliniați ostași din 
regimentul de gardă. Pe tunici purtau crucea 
Talinsului, dar Monza știa că erau oamenii lui 
Rogont. Poate că acum Styria ar fi trebuit să fie o 
familie mare și fericită, dar soldaţii în uniformele 
albastre ale Ospriei nu ar fi fost bine primiţi aici. 
Cobori de pe cal, străbătu cu pași mari poteca 
îngustă din mijlocul mulțimii. Oamenii se 
îmbrânceau să vadă mai bine peste umerii 
gărzilor, îi strigau numele, o implorau să-i 
binecuvânteze. De parcă atingerea ei le-ar fi fost 
de vreun folos. Deocamdată nu ajutase pe nimeni. 


Privea doar înainte, mereu înainte. O dureau 
fălcile de cât de tare și le încleștase. Aștepta ca, 
dintr-o clipă în alta, s-o lovească sabia sau săgeata 
care îi va pune capăt vieţii. Ar fi ucis cu dragă 
inimă doar ca să simtă din nou dulcea uitare a 
fumului de pleavă de mac, dar încerca să reducă 
și crimele, şi fumatul. 

Începu să urce treptele pe sub ochii acoperiţi de 
licheni ai lui Scarpius, care păreau a spune oare 
n-au găsit pe nimeni mai bun decât târfa asta? 
Platforma monstruoasă se întindea în spatele lui 
și Monza se întrebă dacă nu cumva sutele de tone 
de piatră sprijinite pe coloanele alea nu își vor 
alege fix acel moment ca să se dărâme și să radă 
de pe fața pământului toată conducerea Styriei, cu 
ea cu tot. Și era o parte a sufletului ei care chiar 
spera să se întâmple așa, ca să-i curme suferința 
o dată pentru totdeauna. 

Mai mulţi dintre cetăţenii de frunte ai orașului - 
adică cei mai necinstiți și mai lacomi- se 
strânseseră în mijlocul platformei şi acum își 
frângeau  neliniștiți mâinile și transpirau din 
belșug în straiele lor scumpe și se uitau la ea ca 
niște gâște la un castron cu firimituri de pâine. Se 
închinară în fața ei şi a lui Rogont, bâţâind la 
unison din capete, într-o manieră care demonstra 
că plecăciunea aceasta fusese exersată îndelung. 
lar asta parcă o irită și mai mult. 

— Ridicaţi-vă! mârâi ea. 

Rogont întinse mâna. 


— Unde-i diadema? strigă el, pocnind din 
degete. Diadema, diadema! 

Cetăţeanul aflat în fața grupului părea o 
caricatură proastă a înțelepciunii- nas coroiat, 
barbă ca zăpada, o pălărie din fetru verde de forma 
unui ţucal cu susul în jos și o voce spartă. 

— Doamnă, numele meu este Rubine și am fost 
desemnat să vorbesc în numele cetățenilor. 

— Eu sunt Scavier. 

Adică o femeie durdulie, al cărei corsaj azuriu nu 
reușea să acopere decolteul imens. 

— Şi eu sunt Grulo. 

Un bărbat înalt și slab, chel ca o bucă, aproape 
împingând-o pe Scavier la o parte. 

— Doi dintre cei mai importanţi negustori ai 
orașului nostru, explică Rubine. 

Informaţie care îl lăsă complet rece pe Rogont. 

— Așa, şi? 

— Și, cu permisiunea Excelenței Voastre, speram 
să putem discuta anumite detalii ale înţelegerii... 

— Da? Să v-aud! 

— În privinţa titlului, sperăm să putem evita 
orice referiri la nobilime. Deoarece titlul de Mare 
Ducesă amintește de tirania lui Orso. 

— Sperăm... îndrăzni Grulo, fluturând un deget 
împodobit cu un inel vulgar, să găsim ceva care să 
reflecte mandatul oamenilor de rând. 

Rogont se strâmbă spre Monza, de parcă vorbele 
„oameni de rând” miroseau a rahat. 

— Mandat? 


— Poate Președinte Ales? sugeră Scavier. Prim 
Cetăţean? 

— La urma urmei, adăugă Rubine, fostul Mare 
Duce încă mai este... în viaţă. 

Rogont scrâșni din dinţi. 

— Este asediat la nici patruzeci de kilometri 
distanţă de aici. În Fontezarmo, unde s-a ascuns 
ca un şobolan în gaura lui! Este doar o chestiune 
de timp până va fi judecat pentru fărădelegile 
comise. 

— Dar  înţelegețţi că legalizarea unui nou 
conducător poate fi dificilă... 

— Legalizarea? şuieră furios Rogont. Foarte 
curând voi deveni Rege al Styriei și insist ca Marea 
Ducesă de Talins să fie prezentă la încoronarea 
mea! Voi fi rege, ce nu înţelegeţi? Cu legalizările își 
bat capul alţii! 

— Dar, Excelenţa Voastră, ar putea să nu pară 
potrivit... 

În ciuda reputației sale, Rogont își pierdea cam 
repede răbdarea în ultima vreme. 

— Cât de potrivit ar fi dacă, de exemplu, mi-ar 
veni ideea să te spânzur? Aici. Acum. Împreună cu 
toți ceilalți ticăloşi nerecunoscători din oraș? Și o 
să puteţi discuta despre legalizări în vreme ce 
atârnați în ștreang. 

Amenințarea pluti printre ei câteva momente 
lungi și jenante. Mult prea conștientă de mulțimea 
de ochi fixaţi asupra ei, Monza se aplecă spre 
Rogont. 


— Avem nevoie doar de un mic consens, nu-i 
așa? Mă tem că atârnatul în ștreang ar transmite 
un mesaj nepotrivit. Haide să terminăm aici. Şi 
după aia o să ne odihnim toți într-o cameră 
întunecată și răcoroasă. 

Grulo își drese prudent glasul. 

— Fireşte. 

— Atâta vorbărie ca să ajungem înapoi de unde 
am plecat! se răsti Rogont. Daţi-mi afurisita aia de 
diademă! 

Scavier îi întinse un cerc subţire din aur. Monza 
se întoarse încet cu faţa la mulțime. 

— Locuitori ai Styriei! urlă Rogont din spatele ei. 
V-o prezint pe Marea Ducesă Monzcarro de Talins! 

Și îi potrivi diadema pe cap. 

lată cum a ajuns Monza pe culmile ameţitoare 
ale puterii. 

Se iscă un foșnet prelung, când toți oamenii 
îngenuncheară înaintea ei. Atât de adâncă era 
liniştea din piaţă, că se auzeau păsările dând din 
aripi şi cârâind pe fronton. Atât de adâncă era 
liniştea aia, că se auzeau și zgomotele moi făcute 
de găinațurile care cădeau nu prea departe de 
Monza, acoperind pietrele antice cu pete albe și 
negre și cenușii. 

— Ce mai aşteaptă? murmură ea spre Rogont, 
încercând din răsputeri să nu-și miște buzele. 

— Câteva cuvinte. 

— De la mine? 

— Păi, de la cine altcineva? 


O cuprinse o groază năucitoare. Probabil că în 
fața ei se aflau aproximativ cinci mii de oameni. 
Dar își spuse că ar transmite un mesaj prost dacă 
ar fugi speriată de pe platformă. Așa că făcu un 
pas înainte, cel mai dificil pas pe care îl făcuse ea 
vreodată, luptându-se să-și pună ordine în 
gândurile-i  zăpăcite, să găsească cuvintele 
potrivite în fracțiunea de secundă pe care o avea 
la dispoziție. Trecu prin umbra uriașă a lui 
Scarpius şi ieşi la lumina zilei, unde o așteptau o 
mare de chipuri ridicate spre ea, cu ochii mari și 
plini de speranță. Bolboroselile deveniră șoapte 
tulburate. Șoaptele deveniră o tăcere sinistră. 
Deschise gura, fără să aibă habar ce-i va ieși din 
ea. 

— Niciodată nu m-am... 

Vocea ei semăna cu un guițat. Se opri ca să 
tușească, scuipă flegma peste umăr și abia atunci 
își dădu seama că tocmai ce comisese un gest 
necuviincios. 

— Niciodată nu m-am priceput la discursuri! 

Asta era limpede. 

— Prefer să acţionez, nu să vorbesc! Probabil din 
cauză că am crescut la țară. Mai întâi ne ocupăm 
de Orso! Ne descotorosim de ticălosul ăla. Apoi... 
în fine... se va termina cu războiul. 

Printre oamenii îngenuncheaţi trecu un foșnet 
straniu. Nu zâmbeau, dar unii aveau privirile 
încețoșate, alții dădeau din capete. Monza 
descoperi surprinsă că ceva foarte asemănător cu 


dorul începuse să-i ardă în piept. Până acum nu 
se gândise la sfârşitul războiului. Nu prea ştia să 
facă altceva. 

— Pace! 

Și şoapta aceea nerăbdătoare se rostogoli din nou 
prin piaţă. 

— Vom avea un rege. lar întreaga Styrie va 
merge într-o singură direcție. Vom pune capăt 
Anilor de Sânge. 

Își aduse aminte de unduirea holdelor de grâu în 
adierea vântului. 

— Poate vom începe să ne cultivăm pământurile. 
Nu vă pot promite o lume mai bună pentru că 
lumea este ce este. 

Privi stingherită în jos, își mișcă greutatea de pe 
un picior pe celălalt. 

— Însă vă pot promite că voi face tot ce îmi stă 
în putinţă în privința asta. Haideţi deocamdată să 
ne propunem să trăim toți mai bine și vom vedea 
cum ne vom descurca. 

Surprinse privirea înlăcrimată de emoție a unui 
bătrân, buzele lui tremurânde, pălăria lipită de 
piept. 

— Atâta tot! încheie ea răstit. 


Orice persoană normală la cap s-ar fi îmbrăcat 
mai subțire pe o asemenea zăpușeală, numai că 
Murcatto, cu obișnuitu-i spirit de contradicție, 
preferase să poarte o armură întreagă și, după 
cum s-a dovedit, ridicol de înzorzonată. Prin 


urmare, unica opțiune care-i mai rămăsese lui 
Morveer, era să ţintească în faţa ei descoperită. Cu 
toate acestea, o ţintă mai mică reprezenta o 
provocare mult mai mare și mai aducătoare de 
satisfacţii unui ochitor de talentul lui sublim. 

Spre disperarea lui, ea s-a mișcat fix la 
momentul crucial. A coborât privirea spre 
platformă şi săgeata a ratat-o la mustață, 
înfigându-se în una dintre coloanele Senatului din 
spatele ei. 

— La naiba! șuieră el, printre dinţii încleștaţi în 
jurul ţevii, şi scotoci prin buzunar după o altă 
săgeată. 

Și, în rând cu toate ghinioanele care-l chinuiseră 
pe Morveer încă din fașă, chiar atunci când și-a 
lipit iar buzele de ţeavă, Murcatto și-a încheiat 
incompetenta-i cuvântare cu un „Atâta tot!” 
aruncat într-o doară. Gloata a izbucnit în aplauze 
frenetice, iar cotul lui a fost izbit de mâinile unui 
țărănoi entuziast de lângă ușa unde se ascunsese 
el. 

Proiectilul otrăvitor a trecut cu mult pe lângă 
țintă şi a dispărut în buluceala de lângă platformă. 
Individul ale cărui gesturi ample fuseseră 
răspunzătoare pentru eșecul său privi în jur, 
strâmbându-și  bănuitor mutra  lătăreață și 
unsuroasă. Avea aspect de uvrier, cu mâinile ca 
niște butuci, cu ochi porcini, în care abia dacă 
pâlpâia flacăra debilă a intelectului omenesc. 

— Hei, ce... 


Al dracului proletariat care-i zădărnicise atacul! 

— Profundele mele regrete, dar v-aş putea ruga 
să ţineţi asta o clipă? 

— Hi? 

Omul privea nedumerit la țeava pe care i-o 
îndesa Morveer în mâinile lui bătătorite. 

— Au! 

Când meşterul otrăvurilor îl înțepă în 
încheietură cu acul. 

— Ce naiba? 

— Vă mulțumesc din tot sufletul. 

Morveer îşi recuperă ţeava şi o ascunse, 
împreună cu acul, într-unul dintre miile de 
buzunare secrete ale hainei sale. Cei mai mulţi 
oameni au nevoie de timp îndelungat ca să se 
scandalizeze, făcând-o de obicei în urma unui şir 
previzibil de ameninţări, insulte, gesturi, 
îmbrânceli și așa mai departe. Le este complet 
străină noţiunea de reacție instantanee. Așa că 
abia acum aplaudacul părea cât de cât supărat. 

— l-auzi! 

Și îl înșfăcă pe Morveer de rever. 

— l-au... 

Și ochii lui căpătară o expresie pierdută. Se 
clătină, clipi des, îi căzu limba din gură. Morveer 
îl apucă de la subraț, icni când omul se lăsă cu 
toată greutatea peste el şi reuși să-l întindă la 
pământ, cu preţul unui junghi dureros în şale. 

— I s-o făcut rău? mârâi cineva. 

Morveer ridică privirea și văzu cum se încruntă 


la el vreo șase bărbaţi identici cu victima lui. 

— Prea multă bere! răcni Morveer ca să se facă 
auzit în tot vacarmul acela. Tovarășul meu este în 
stare de ebrietate! 

— Ebri-şi mai cum? zise unul. 

— Adică-i beat! explică Morveer, cu aerul că le 
împărtășește un secret. Era atât de mândru, atât 
de mândru că faimoasa Şerpoaică din Talins ne va 
călăuzi destinele. Ca noi toţi, nu-i așa? 

— Aşa-i, murmură unul, complet zăpăcit de cap, 
dar parțial calmat. Sigur. 

Și, în mormăiturile de aprobare ale confraţilor săi 
din același ordin al primatelor, încheie pe un ton 
prea puțin convingător: 

— Murcatto! 

— Una de-a noastră, din popor! strigă altul, 
scuturând pumnul în aer. 

— O, absolut, Murcatto! Libertate! Speranţă! 
Izbăvire de prostia crâncenă! Haide, amice! 

Și, gemând din cauza efortului, Morveer îl trase 
pe uriașul individ, devenit între timp un uriaș 
cadavru, în umbrele din intrândul ușii. Se 
îndreptă de mijloc strâmbându-se de durere. Apoi, 
văzând că ceilalți nu-l mai bagă în seamă, se 
strecură prin mulțime. Pur și simplu clocotea de 
ură. Era de-a dreptul de nesuportat faptul că 
imbecilii ăștia o aclamau cu atâta entuziasm pe 
cea care, departe de a fi una de-ai lor, se născuse 
în niște tufe de la marginea teritoriului talinez, 
unde granița era extrem de flexibilă. O țărancă 


hoaţă şi fără scrupule. O complotistă și 
mincinoasă. O seducătoare de ucenice și 
criminală în masă. O desfrânată mult prea 
zgomotoasă, fără pic de conștiință, pe care o 
recomandau pentru înalta poziție doar 
comportamentul  posac, cele câteva victorii 
obținute împotriva unui inamic absolut 
incompetent, predilecția pentru bătaie, o cădere de 
pe munte și șansa de a avea un chip foarte 
atrăgător. 

Și se văzu încă o dată nevoit să reflecteze, așa 
cum o făcea adesea, că viața era incomparabil mai 
ușoară pentru cei frumușei. 


“A 


O 
O 


“A 


Pielea ursului din pădure 


Multe se schimbaseră de ultima dată când 
urcase Monza coasta muntelui spre Fontezarmo, 
râzând împreună cu fratele ei. Greu de imaginat 
că nu trecuse decât un an de atunci. Cel mai 
negru, mai nebun, mai sângeros an din viaţa ei. 
Un an în care trecuse de la stadiul de moartă la 
cel de ducesă și în care ar putea foarte bine să 
revină de unde a plecat. 

Spre deosebire de data trecută, acum soarele 
apunea în spatele lor. De-a dreapta și de-a stânga 
potecii șerpuite, oamenii ridicaseră corturi oriunde 
găsiseră o bucată de teren plat. Şi acum stăteau în 
jurul focurilor de  tabărăbând, mâncând, 


cârpindu-și cizmele, uitându-se cu ochii goi la 
Monza care trecea călare pe lângă ei. 

Nici vorbă de gardă de onoare acum un an, iar 
astăzi doisprezece dintre cei mai buni oameni ai 
lui Rogont o urmau pretutindeni, însuflețiți ca 
niște căţeluși. Mare minune că nu dădeau și buzna 
la latrină după ea. Ultimul lucru de care avea 
nevoie viitorul rege era ca Monza să fie aruncată 
din nou de pe munte. Cel puţin, nu înainte de a-l 
ajuta să capete coroana. Cu douăsprezece luni în 
urmă îl ajutase pe Orso să pună mâna pe aceeași 
coroană, pe când Rogont era unul dintre cei mai 
înverşunaţi dușmani ai ei. Derapase cam mult în 
astea patru anotimpuri, deși se lăuda cu 
consecvenţa ei. 

Acum un an îl avusese alături pe Benna. Acum 
îl avea pe Fiori. Adică nici pomeneală de 
conversație, cu atât mai puţin glume și râsete. 
Chipul lui era doar un contur întunecat, pe care 
lucea doar bila din ochiul mort, reflectând ultima 
rază de lumină a zilei. Știa că nu vede nimic cu el, 
dar tot avea senzaţia că-l ţine în permanență 
ațintit asupra ei. Și chiar dacă acum abia îi mai 
adresa câte un cuvânt, parcă-l auzea mereu 
spunându-i Tu trebuia să fii în locul meu. 

Pe culme ardeau focurile. Puncte de lumină pe 
versanți, văpăi galbene în spatele zidurilor și 
turnurilor întunecate, fuioare de fum desenate pe 
cerul frumos al înserării. Drumul mai coti o ultimă 
dată, apoi se termină la o baricadă făcută din trei 


căruțe răsturnate. Acolo, așezat pe un scaun 
pliant în fața focului, era Victus, cu colecţia de 
lanţuri furate atârnată de gât. Îi rânji când o văzu 
că trage de hățuri și făcu o plecăciune grotescă. 

— Marea Ducesă de Talins aici, în umila noastră 
tabără! Ne-am făcut de ocară, Excelenţa Voastră! 
Dacă am fi avut ceva mai multă vreme ca să ne 
pregătim pentru regeasca voastră vizită, am fi 
găsit unde să aruncăm toată mizeria asta. 

Și deschise larg braţele, arătând la noroiul 
tulbure, stâncile goale, bucăţile de lăzi şi căruţe 
împrăștiate pe costișa muntelui. 

— Victus. Întrupare a spiritului de mercenar, 
spuse ea încercând să-și mascheze durerea din 
corp atunci când cobori de pe cal. Lacom ca o rață, 
brav ca un guguștiuc, loial ca un cuc. 

— Mi-am modelat personalitatea după exemplul 
celor mai nobile păsări. Mă tem că trebuie să-ţi lași 
aici caii, pentru că vom merge prin tranșee. Ducele 
Orso este o gazdă extrem de ingrată și s-a apucat 
să tragă cu catapulta în oaspeţii care-și fac 
apariția. 

Șterse de praf scaunul de pe care tocmai se 
ridicase şi i-l arătă cu un deget care abia dacă se 
vedea prin atâtea inele. 

— Sau să-i pun pe flăcăi să te care? 

— Merg singură. 

Victus îi mai aruncă un zâmbet batjocoritor. 

— Mă gândeam că o să te nărăvești la mătăsuri 
acum, că ai rangul ăsta înalt. 


— Nu hainele îl fac pe om, Victus, rânji ea 
deopotrivă de batjocoritor spre toate giuvaierurile 
lui. Un căcat rămâne tot un căcat, oricât de mult 
aur pui pe el. 

— Of, ce dor ne-a fost de tine, Murcatto! 
Urmează-mă! 

— Voi rămâneţi aici, se răsti ea la ostașii lui 
Rogont. 

Avea senzația că dă dovadă de slăbiciune 
avându-i tot timpul în spate, că arată că ar avea 
nevoie să fie apărată. 

Sergentul tresări neplăcut surprins. 

— Dar Excelenţa Sa ne-a ordonat... 

— Mă piş pe Excelenţa Sa! Rămânețţi aici! 

Cobori niște trepte făcute din lăzi vechi şi ajunse 
pe coastă. Fiori mergea alături de ea. Tranșeele nu 
se deosebeau prea mult de cele pe care le săpaseră 
cu ani în urmă în jurul cetăţii Muris - cu ziduri din 
pământ bătătorit, întărit cu bucăţi de lemn și 
mirosind de asemenea a vomă, mucegai, noroi și 
plictiseală. Tranșee la fel cu acelea în care trăiseră 
ei ca șobolanii vreme de aproape şase luni. Și unde 
începuseră să-i putrezească picioarele și pe Benna 
îl apucase o diaree atât de urâtă, că își pierduse 
un sfert din kilograme şi tot simţul umorului. 
Acum i se păru că recunoaște câteva chipuri- 
veterani, aflați de ani buni în brigada celor O Mie 
de Săbii. Le făcu semn din cap, salutându-i ca pe 
vremea când ea era comandanta lor, iar ei îi 
răspunseră la salut. 


— Eşti sigur că Orso e înăuntru? îl întrebă ea pe 
Victus. 

— O, suntem foarte siguri. Cosca a vorbit cu el 
în prima zi. 

Pe Monza n-o încântă prea mult vestea asta. 
Când Cosca se apuca să stea de vorbă cu un 
dușman, de obicei ajungea și mai bogat şi trecea în 
cealaltă tabără. 

— Ce-au avut să-și spună ticăloșii ăștia doi? 

— Întreabă-l pe Cosca. 

— Am să-l întreb. 

— Castelul este împresurat, nu-ţi face griji. 
Tranșeele sunt săpate pe trei laturi, spuse Victus, 
lovind cu palma în peretele de pământ. La un 
lucru se pricepe foarte bine mercenarul- să-și 
sape o groapă bună în care să se ascundă. Plus 
oameni de pază în pădure și la baza stâncii. 

Aceeași pădure unde Monza se rostogolise de pe 
munte, făcută terci și gemând ca morții din iad. 

— Plus grupuri mari formate din cei mai buni 
soldaţi ai Styriei. Osprieni, sipanezi, affoieni. Toţi 
chitiți să-l vadă mort pe fostul nostru patron. Nici 
măcar un şobolan nu iese de acolo fără 
permisiunea noastră. Dar, dacă Orso ar fi vrut să 
fugă, ar fi putut s-o facă acum câteva săptămâni. 
Și uite că n-a fugit. Tu îl cunoști mai bine decât 
oricine, nu-i așa”? Şi crezi că ar încerca să fugă 
acum? 

— Nu, recunoscu Monza. 

Orso mai degrabă ar fi murit decât să fugă, iar ei 


asta îi convenea de minune. 

— Și cum te gândești să intrăm? 

— Cine i-a făcut palatul ăsta ştia ceva meserie. 
Terenul din jurul curții interioare este prea abrupt 
ca să putem încerca pe acolo. 

— Asta ţi-o puteam spune și eu. Latura nordică 
a curții exterioare este cea mai bună pentru un 
atac. 

— Exact așa ne-am gândit și noi, dar e mare 
distanţă între a gândi și a face, mai cu seamă când 
este vorba despre niște ziduri atât de înalte. 
Deocamdată nu ne-a venit nicio idee. 

Victus se cățără pe o ladă și-i făcu semn să se 
urce lângă el. Pe sub streașina din nuiele împletite 
și dincolo de un rând de ţepușe cu vârfurile în sus, 
se vedea colțul fortăreței. Unul dintre turnuri 
ardea, iar din acoperiș nu-i rămăsese decât o 
piramidă de grinzi goale, cuprinse de flăcări din 
care se înălța fumul negru spre cerul senin al serii. 

— Noi am dat foc turnului ăla, spuse mândru 
mercenarul. Cu o catapultă. 

— Splendid! Acum putem pleca acasă. 

— Dg’ e ceva, nu crezi? 

Îi conduse printr-un adăpost lung, cu miros de 
igrasie şi sudoare acră, unde sforăiau mai mulţi 
bărbaţi culcaţi pe mormane de paie. 

— Războaiele nu sunt câștigate printr-o singură 
acțiune de amploare, zise el, declamând ca un 
cabotin, ci prin mai multe ocazii mărunte. Nu așa 
ne ziceai tu mereu? Ale cui sunt vorbele astea? Ale 


lui Salicus? 

— Stolicus, prostule! 

— Un cretin mort. Cosca are un plan, dar o să 
ţi-l spună el. Ştii că moșului îi place să se dea în 
spectacol. 

Victus se opri la intersecția dintre patru tranșee, 
sub un acoperiș din pânză groasă și luminată de o 
singură torță tristă. 

— Căpitanul-general a zis c-o să vină şi el. 
Făceţi-vă comozi cât îl așteptați. 

Adică în noroi. 

— Mai doriţi ceva, Excelenţa Voastră? 

— Un singur lucru. 

Victus tresări puternic atunci când Monza îl 
scuipă în ochi. 

— Asta-i din partea lui Benna, trădător 
scârbavnic ce ești! 

Victus își şterse fața, îi aruncă o privire vicleană 
lui Fiori, apoi se uită din nou la ea. 

— N-am făcut nimic din ce n-ai fi făcut și tu. Şi 
cu siguranță nimic din ce n-ar fi făcut frate-tău. 
Aşa v-aţi purtat amândoi cu Cosca, iar tu îi datorai 
mai multe decât îți datoram eu ţie... 

— Tocmai ăsta e motivul pentru care acum îţi 
ștergi o flegmă de pe mutră și nu încerci să-ţi ţii 
matele înăuntru. 

— Te-ai gândit vreodată că poate tu ești de vină 
pentru tot ce ți s-a întâmplat? Ambiţiile 
nemăsurate presupun riscuri nemăsurate. Noi 
doar ne-am lăsat duși de val... 


Fiori făcu un pas spre el. 

— Atunci lasă-te dus și acuma, înainte să-ţi 
retez beregata! 

Monza îi văzu cuțitul din mână. Cuţitul pe care 
i-l dăduse ea atunci când se cunoscuseră. 

— Hei! Uşurel, uriașule! exclamă Victus ridicând 
mâinile grele de atâtea inele. Plec, n-ai nicio grijă. 

Se întoarse și se îndepărtă de ei, cu un aer 
afectat. Nu înainte însă de a le arăta cu degetul 
peste umăr. 

— N-are rost să vă enervaţi din toate nimicurile. 
Aşa se lasă doar cu vărsare de sânge, credeţi-mă! 

Monzei nu-i era greu să-l creadă. Orice făcea, tot 
la vărsare de sânge se ajungea. Îşi dădu seama că 
rămăsese singură cu Fiori, situație pe care o 
evitase din răsputeri în ultimele săptămâni. Știa că 
ar trebui să spună ceva, să dea cărțile pe față. Da, 
au avut probleme, însă el era bărbatul ei, nu 
Rogont. Poate că va mai avea nevoie de cineva care 
să-i salveze viaţa în zilele ce vor veni, iar Fiori nu 
era deloc un monstru, indiferent cum arăta. 

— Fiori! 

Se întoarse cu fața la ea. Încă mai strângea 
cuțitul în pumn, iar flacăra debilă a torței se 
reflecta şi în lama lui, și în ochiul din oțel. 

— Ascultă... 

— Monza! Ai sosit! 

Era Cosca, ivit din tranșee. Ținea brațele larg 
deschise spre ei. 

— Și nordicul meu preferat! 


Prefăcându-se că nu vede cuțitul, scutură 
entuziast mâna liberă a lui Fiori. Apoi o apucă de 
umeri pe Monza şi o pupă zgomotos pe ambii 
obraji. 

— N-am avut ocazia să te felicit pentru discursul 
tinut. Auzi, „am crescut la ţară”! Foarte bună tușă. 
Plină de modestie. Şi cuvintele alea despre pace? 
Din partea ta? Parcă vedeam un fermier care 
spune că-și doreşte seceta. L-ai emoţionat chiar şi 
pe cinicul ăla bătrân care-mi sălășluiește în suflet. 

— Du-te dracului, moșule! 

Cosca ridică din sprâncene. 

— Uite că poţi să spui ce trebuie... 

— Unora nu le place să audă ce trebuie, șopti 
gros Fiori, punându-și la loc cuțitul. N-ai învăţat 
încă? 

— Omul învaţă în fiecare zi din viaţa lui. Pe aici, 
camarazi! Drept înainte şi vom ajunge în locul de 
unde se vede cel mai bine atacul. 

— Ataci? Acum? 

— Am încercat pe lumină. N-a mers. 

Ceea ce nu însemna că pe întuneric va merge. În 
tranșeele de alături zăceau răniții- strâmbături, 
gemete, bandaje însângerate. 

— Dar unde este nobilul meu patron, Excelenţa 
Sa Ducele Rogont? 

— În Talins, răspunse Monza. 

Scuipă în ţărână. Era berechet aici- să tot 
scuipe. 

— Se pregăteşte de încoronare. 


— Aşa repede? Presupun că știe că Orso încă 
trăieşte. Și totul arată că va mai trăi ceva vreme de 
acum încolo. Nu se zice că nu trebuie să te apuci 
să vinzi pielea ursului înainte de a-l jupui? 

— l-am zis și eu asta. De mai multe ori. 

— Nu mai spune? Serpoaica din Talins îl 
sfătuieşte pe Ducele Tergiversărilor să fie prudent. 
Dulce ironie! 

— N-am făcut nicio scofală. A adunat în clădirea 
Senatului toți tâmplarii, croitorii și bijutierii din 
oraș ca să pregătească ceremonia. 

— Eşti convinsă că n-o să cadă căsoaia aia peste 
el? 

— Nu putem decât să sperăm, mormăi Fiori. 

— Se pare că vrea să reînvie mărețul trecut 
imperial al Styriei, spuse Monza. 

— Ori asta, ori rușinea de a fi eșuat în încercarea 
de reunificare, pufni Cosca. 

— Și asta i-am zis. De mai multe ori. 

— Te-a ignorat? 

— Am început să mă obișnuiesc. 

— Ah, câtă vanitate! Ca individ care a suferit 
multă vreme de boala asta, sunt capabil să 
recunosc imediat simptomele. 

— Atunci o să-ți placă şi ce-ţi voi spune acum, 
zise Monza, neputând să-și stăpânească un rânjet 
batjocoritor. Vrea să cumpere din îndepărtatul 
Thond o mie de păsări cântătoare de culoare albă. 

— Numai o mie? 

— Cică ar fi simbolul păcii. Li se va da drumul 


peste oameni atunci când Rogont se va ridica să li 
se adreseze în noua lui calitate de Rege al Styriei. 
Iar susținătorii lui din întreg Cercul Lumii - conți, 
duci, prinți, ba am auzit că până și zeul ăla al 
blestemațţilor de gurkieni, îi vor aplauda frenetic 
părerea asta excelentă despre sine şi se vor călca 
în picioare ca să-i lângă curu” ăla gras. 

Cosca încreți iar fruntea. 

— Sesizez oare o răceală a relaţiilor dintre Talins 
și Ospria? 

— Nu știu ce au coroanele astea de le iau minţile 
bărbaţilor. 

— Să înţeleg că și asta i-ai zis? 

— Până a început să mă doară în gât. Dar, ce să 
vezi? Nici nu vrea să audă. 

— Pare un eveniment impresionant. Păcat că n- 
am să fiu și eu acolo. 

Monza se încruntă. 

— N-ai să fii? 

— Eu? Nu, nu, nu. Prezenţa mea n-ar fi 
oportună. Au apărut îngrijorări cu privire la o 
afacere dubioasă încheiată pentru ducatul 
Visserine, dacă poţi crede una ca asta. 

— Niciodată. 

— Cine ştie cum au apărut zvonurile astea trase 
de păr? Plus că trebuie să-i ţină cineva de urât 
ducelui Orso. 

Monza își plimbă limba prin gură și mai scuipă o 
dată. 

— Am auzit că deja aţi început să staţi la palavre. 


— Vorbim vrute şi nevrute. Despre vreme, 
vinuri, femei, declinul lui iminent... știi tu. Mi-a zis 
c-o să-mi taie capul. I-am răspuns că-i pot înţelege 
entuziasmul, deoarece şi mie mi se pare extrem de 
util capul ăsta al meu. Tot timpul discuţiei eu am 
fost ferm, chiar dacă am mai glumit, în timp ce el 
a fost cam arțăgos... cu toată sinceritatea ţi-o 
spun. Probabil că l-o fi întors pe dos asediul ăsta. 

— Deci nu ţi-a cerut să treci de partea lui? 

— Poate că ăsta ar fi fost subiectul următor, dar 
am fost puţin întrerupţi de o salvă de săgeți, 
urmată de un atac - din păcate nereușit - asupra 
zidurilor. Poate că va pomeni despre asta data 
viitoare când mă va invita la ceai. 

Intrară într-un adăpost cu tavanul din scânduri, 
dar prea scund pentru un stat de om. De peretele 
din dreapta erau sprijinite niște scări, pregătite 
pentru mercenarii care urmau să ia parte la atac. 
Vreo şaizeci de oameni stăteau acolo în genunchi, 
pregătindu-se de luptă. Cosca se aplecă printre ei 
și-i bătu cu prietenie pe spinări. 

— Victorie, băieți, victorie şi o răsplată 
frumușică! 

În semn de aprobare, ei se apucară să lovească 
cu săbiile în scuturi, în coifuri, în platoșe. Rânjete 
lacome se lăbărțaseră pe chipurile lor încruntate. 

— Generalul! 

— Căpitanul-general! 

— Cosca! 

— Băieți, băieți, chicoti el, înghiontind umeri, 


strângând mâini, împărțind saluturi leneșe. 

Toate acestea fiind gesturi diferite de stilul ei de 
comandă așa cum cerul este diferit de pământ. Ea 
fusese nevoită să se prefacă rece, dură, 
inabordabilă, ca să se bucure de oarece respect. O 
femeie nu-și poate permite luxul de a se purta 
prieteneşte cu bărbaţii din subordine. Îl lăsase pe 
Benna să râdă și pentru ea. Probabil din cauza 
asta nu se mai râdea atât de mult pe lume de când 
îl omorâse Orso. 

— Acolo sus e bârlogul meu, le zise Cosca, 
urcând scara şi intrând într-un fel de baracă 
făcută din bușteni groși şi luminată de două lămpi 
modeste. 

Prin deschizătura dintr-un perete se vedea 
soarele la apus, aruncându-și ultimele priviri 
înflăcărate peste ţinutul întunecat de la vest. 
Geamurile înguste dădeau spre fortăreață. Un colț 
era ocupat de o stivă de lăzi, iar în colțul opus se 
afla scaunul căpitanului-general. Pe măsuţa de 
lângă el era un talmeș-balmeș din cărți de joc, 
dulciuri pe jumătate mâncate și sticle de diverse 
culori şi capacităţi. 

— Cum merge lupta? 

Prietenosul stătea pe jos, cu picioarele 
încrucișate și zarurile între genunchi. 

— Merge. 

Monza se apropie de unul dintre geamuri. Se 
făcuse noapte şi abia dacă reușea să vadă ce se 
întâmpla afară. Poate un indiciu al atacului în 


desfășurare era  licărirea de la meterezele 
îndepărtate, sau poate sclipirea stranie a armelor 
în lumina focurilor de pe stânci. Dar zgomotele 
luptei ajungeau până la ea. Țipete vagi, urlete 
slabe, zăngănit îndepărtat de metale- greu de 
deslușit în adierea vântului. 

Cosca se trânti în scaunul de căpitan-general și 
își întinse picioarele pe măsuţă, făcând să zbârnâie 
sticlele de acolo. 

— Din nou împreună! Toţi patru! La fel ca în 
Casa de Huzur a lui Cardotti! La fel ca în galeria 
de artă a lui Salier! Fericite vremuri, nu credeţi? 

Îl întrerupse un şuierat de catapultă și imediat 
se auzi sfârâitul proiectilului incendiar care trecu 
pe deasupra lor și se izbi de turnul din față al 
fortăreței, producând o flacără mare și stârnind un 
potop de scântei. 

— Eşti sigur că-i momentul potrivit pentru 
glume? mormăi Monza. 

— Vremurile triste sunt cele mai bune pentru 
frivolități. Doar nu aprinzi lumânări în mijlocul 
zilei, nu? 

Fiori privea încruntat spre panta care ducea la 
Fontezarmo. 

— Chiar crezi că ai vreo şansă să străpungi 
zidurile alea? 

— Să le străpung? Ai înnebunit? Sunt cele mai 
trainice ziduri din Styria! 

— Atunci de ce... 

— Pentru că nu dă bine să stai în fața lor și să 


nu faci nimic. Ăia dinăuntru au rezerve mari de 
hrană, apă, arme și, cel mai rău, loialitate. Pot să 
reziste luni întregi acolo. Timp în care fiica lui 
Orso, Regina Uniunii, l-ar putea convinge pe 
îndărătnicul ei soț să trimită ajutoare. 

Monza se întrebă dacă ar fi fost alta în cazul în 
care regele ar fi aflat că soția lui prefera femeile... 

— Cum îţi poate fi de folos să stai aici și să-ţi vezi 
oamenii căzând de pe un zid? îl întrebă Fiori. 

Cosca ridică din umeri. 

— Asaltul nostru îi obosește pe apărătorii 
fortăreței, nu le dă timp de odihnă, îi ţine în 
tensiune și le abate atenţia de la alte acţiuni pe 
care le-am putea întreprinde. 

— Cam multe cadavre doar pentru distragerea 
atenţiei. 

— Sunt absolut necesare pentru așa ceva. 

— Cum de reușești să-ți convingi oamenii să urce 
pe scările alea? 

— Prin vechea metodă a lui Sazine. 

— Care-i aia? 

Monza își aduse aminte mormanele de bani pe 
care Sazine le arăta băieţilor noi. 

— O mie de mărci primului care ajunge pe 
metereze, câte o sută fiecăruia dintre cei zece care 
urcă după el. 

— Cu condiția să supravieţuiască pentru a-și 
putea încasa recompensa, adăugă Cosca. Dacă 
misiunea se dovedește imposibilă, nimeni nu va 
primi nimic. Dar dacă reușesc să urce pe ziduri, 


atunci se poate spune că ai realizat imposibilul la 
prețul de doar două mii de mărci. Stimulentul ăsta 
asigură un flux continuu de oameni pe scările de 
pe ziduri și are avantajul suplimentar de a-i face o 
secundă mai bogați pe cei mai curajoși oameni din 
brigadă. 

Fiori părea și mai nedumerit. 

— De ce? 

— Curajul este virtutea celor morţi, murmură 
Monza. Comandantul cu scaun la cap nu trebuie 
să creadă în cei curajoși. 

— Verturio! exclamă Cosca, pocnindu-se peste 
picior. Cât de mult îi iubesc pe scriitorii care 
transformă moartea într-o comedie! Curajoşii au și 
ei foloasele lor, doar că sunt al dracului de 
imprevizibili. Şi dau prea multe bătaie de cap. 

— Ca să nu mai spunem că pot deveni potenţiali 
rivali la funcția de comandă. 

— Una peste alta, e mai sigur să-i îndepărtezi, 
spuse Cosca, mimând acțiunea cu un pocnet 
indiferent din degete. Fricoşii sunt soldați infinit 
mai buni. 

Fiori clătină dezgustat din cap. 

— Nu așa se poartă un război, prietene. 

— Ziceai că le abaţi atenţia, se răsti Monza. 

— Aşa am zis. 

— De la ce? 

Se auzi un şuierat şi Monza observă o flacără din 
colțul ochiului. O secundă mai târziu, fierbinţeala 
ei îi arse obrazul. Se răsuci fulgerător, cu sabia 


Calvez pe jumătate trasă din teacă. Pe lăzile din 
spatele lor era Ishri, întinsă leneş ca o mâţă 
bătrână la soare - cu capul dat pe spate şi un picior 
bandajat atârnându-i peste marginea lor. 

— Nu eşti în stare să saluţi? o repezi Monza. 

— Şi unde ar mai fi distracţia? 

— Trebuie mereu să răspunzi cu altă întrebare? 

Ishri făcu ochii mari și își lipi mâna de pieptul 
înfășurat în feşe. 

— Cine? Eu? 

Învârtea între degetul mijlociu şi cel mare ceva 
ca o grăunță mică și neagră. Apoi, cu o precizie 
aproape supranaturală, o aruncă drept în lampa 
de lângă Fiori. Aceasta explodă, spărgând abajurul 
din sticlă și împrăștiind scântei în jur. Nordicul se 
feri înjurând și scuturându-și umerii de cioburi. 

— Sunt oameni care au început să-i zică „zahăr 
gurkian”, plesni din buze Cosca. Mie mi se pare că 
sună mai dulce decât „foc gurkian”. 

— Două duzini de butoaie, murmură Ishri, prin 
bunăvoința Profetului Khalul. 

Monza se încruntă. 

— Se vede treaba că ne îndrăgește destul de 
mult, chit că nu l-am văzut niciodată. 

— Mai mult decât atât... spuse femeia cu pielea 
neagră şi începu să alunece de pe lăzi ca un șarpe, 
ondulându-și tot trupul, de la umeri la șolduri, de 
parcă n-ar fi avut niciun os. Îi urăşte pe duşmanii 
voştri. 

— Nu-i altă temelie mai bună pentru o alianță 


decât antipatia față de aceeași persoană, comentă 
Cosca, urmărindu-i contorsionările cu un amestec 
de fascinațţie și silă. A început o nouă eră, prieteni. 
Pe vremuri aveam nevoie de luni ca să săpăm 
gropile, să le umplem cu paie și ulei, să le dăm foc, 
să fugim de acolo ca urmăriţi de diavoli... şi de cele 
mai multe ori nici nu reușeam să dărâmăm 
zidurile. Pe când așa, nu trebuie decât să faci un 
puț suficient de adânc, să-l umplem cu zahărul 
ăsta, să scăpărăm o scânteie şi... 

— Buuum! intonă Ishri. 

— Bang-bang! răspunse Cosca. Se pare că în 
zilele noastre așa se conduc asediile și cine sunt 
eu să mă pun de-a curmezişul modei... 

Își scutură câteva fire de praf de pe tunica din 
catifea și continuă: 

— Sesaria este un geniu când vine vorba despre 
plantarea minelor. Ştiţi că el a doborât clopotniţa 
din Glancetta. Puțin cam devreme, ce-i drept, iar 
dărâmăturile ne-au îngropat niște oameni. V-am 
zis vreodată că... 

— Şi după ce dărâmi zidul? îl întrerupse Monza. 

— Atunci oamenii noștri vor năvăli prin 
spărtură, vor  copleși apărătorii luați prin 
surprindere și curtea exterioară va fi a noastră. lar 
grădinile ei ne vor oferi o suprafață plană de 
acțiune, plus suficient spațiu pentru toți. 
Cucerirea zidului interior va fi o chestiune de 
rutină, în care ne vom folosi doar de scări, arme și 
lăcomie. Apoi vom lua cu asalt palatul și... ştii și 


tu... vom acționa în mod tradițional. Eu mă aleg 
cu aurul și tu cu... 

— Răzbunarea. 

Monza miji ochii spre conturul neregulat al 
fortăreței. Acolo se afla Orso. La câteva sute de 
metri de ea. Poate că de vină erau noaptea, focul, 
amestecul îmbătător de întuneric și pericol, dar 
creștea în ea ceva din vechiul entuziasm. Ceva din 
furia aceea cumplită pe care o simţise când fugise 
în ploaie din casa hoţului de oase. 

— Cât durează până sunt gata explozibilii? 

Prietenosul ridică ochii de la zaruri. 

— Douăzeci şi una de zile şi şase ceasuri. În 
ritmul în care lucrează acum. 

— Mare păcat! se bosumflă Ishri. Îmi plac 
nespus de mult focurile de artificii, însă trebuie să 
mă întorc în Sud. 

— Deja te-ai plictisit de compania noastră? o 
întrebă Monza. 

— Fratele meu a fost ucis, spuse ea pe un ton 
egal și fără strop de emoție în ochii negri. De o 
femeie care voia să se răzbune. 

Monza o privi pieziș, nereușind să-şi dea seama 
dacă era luată peste picior sau nu. 

— Mare prăpăd fac scârbele astea, nu-i așa? 

— Dar numai nevinovațţilor. Fratele meu are 
noroc, pentru că acum este alături de Dumnezeu. 
Sau cel puţin așa mi s-a spus. Restul familiei 
suferă. De acum încolo va trebui să muncim și mai 
mult. 


Alunecă lin pe scară, cu capul aplecat într-o 
parte. 

— Încercaţi să rămâneţi în viaţă. Nu vreau ca 
toată munca mea să fi fost în zadar. 

— Exact la munca ta mă voi gândi atunci când 
voi avea cuțitul la gât. 

Doar tăcerea îi răspunse. lIshri se făcuse 
nevăzută. 

— Mi se pare că ai rămas fără oameni curajoși, 
se auzi vocea dogită a lui Fiori. 

Cosca oftă. 

— Nici n-am avut prea mulți. 

Atacul se încheiase. Monza privi cum cădea și 
ultima scară sprijinită de zid şi, odată cu ea, câteva 
puncte negre se rostogoliră în jos, pe coasta 
muntelui. 

— Dar nu-ţi face griji. Sesaria își vede de treaba 
lui. Nu mai e mult și Styria va fi unificată. 

Scoase o ploscă metalică din buzunarul interior 
și-i deșurubă dopul. 

— Sau lui Orso îi va veni mintea la cap și îmi va 
face o ofertă care să mă convingă să trec din nou 
de partea lui. 

Monza nu zâmbi. Poate că mercenarul nici nu 
intenţionase asta. 

— Ce-ar fi dacă ai încerca să rămâi într-o 
tabără? 

— De ce? se minună Cosca, luând o dușcă și 
plescăind satisfăcut. Doar este război. Prin 
urmare, nu există tabere legitime. 


Pregătiri 


Indiferent de natura unui eveniment, pregătirea 
lui reprezintă cheia succesului. Vreme de trei 
săptămâni, orașul Talins s-a pregătit pentru 
încoronarea Marelui Duce Rogont, iar Morveer, 
pentru asasinarea lui și a aliaţilor săi. Atâtea 
eforturi fuseseră depuse pe ambele planuri încât 
acum, când în sfârșit a sosit ziua înfăptuirii lor, 
Morveer parcă regreta că reușita unuia dintre cele 
două evenimente însemna eșecul spectaculos al 
celuilalt. 

Acum, adevărul este că deocamdată nici nu prea 
avusese succes în încercarea de a îndeplini extrem 
de ambițiosul ordin al ducelui Orso, care-i ceruse 
să ucidă şase şefi de stat și un căpitan-general. Iar 
atentatul ratat la viaţa lui Murcatto, în ziua 
reîntoarcerii sale triumfale în Talins, a avut drept 
rezultat doar o durere cumplită de şale și doi 
țţărănoi morţi. Însă aceasta a fost doar primul 
dintr-un șir mai lung de ghinioane. 

A reușit să între în atelierul unuia dintre cei mai 
buni croitori din Talins printr-o fereastră lăsată 
deschisă în spatele casei și a ascuns un spin 
veninos de amerind în corsajul rochiei de culoarea 
smaraldului, pregătită pentru contesa Cotarda de 
Affoia. Dar - vai! - cunoștințele lui Morveer despre 
rochii erau destul de limitate. Dacă Day ar fi fost 


alături de el, i-ar fi putut atrage atenţia asupra 
faptului că veșmântul cu pricina era mult prea larg 
pentru filiforma lor victimă. Şi totuși, la serata din 
aceeași seară, contesa a apărut îmbrăcată într-o 
splendidă rochie verde-smarald, care a luat ochii 
tuturor oaspeţilor. Spre marea lui supărare, 
Morveer a aflat puţin mai târziu că și nevasta 
obeză a unuia dintre negustorii de frunte din 
Talins își comandase și ea tot o rochie verde şi tot 
la același croitor, însă o indispoziție misterioasă o 
împiedicase să ia parte la petrecere. Starea i s-a 
deteriorat cu rapiditate și din nefericire a decedat 
în câteva ceasuri. 

Cinci nopți mai târziu, după o după-amiază 
incomodă petrecută ascuns într-un morman de 
cărbuni şi respirând printr-un tub, Morveer a 
reușit să umple cu venin de păianjen stridiile 
pregătite pentru masa ducelui Lorozio. Dacă Day 
ar fi fost cu el în bucătăria aceea, poate că i-ar fi 
sugerat să aleagă un aliment de bază, însă 
Morveer nu a putut rezista acelei delicatese. Din 
nefericire, ducele se simţțise prea plin după 
prânzul îmbelșugat și nu mâncase decât o 
bucăţică de pâine. Stridiile au fost servite pisicii, 
în prezent decedată. 

Săptămâna următoare, dându-se din nou drept 
neguțătorul de vinuri din Puranti, Rotsac 
Reevrom, s-a strecurat într-o adunare prezidată de 
cancelarul Sotorius de Sipani, unde se discutau 
taxele comerciale. În timpul mesei, a purtat o 


discuție animată pe tema strugurilor cu unul 
dintre consilierii mai în vârstă ai cancelarului și a 
reușit, spre marea lui satisfacţie, să atingă lobul 
veștejit al urechii lui Sotorius cu soluţie de floare- 
de-leopard. Extrem de entuziasmat, s-a sprijinit 
de spătarul scaunului ca să asiste la ce avea să 
urmeze. Numai că Sotorius a refuzat să moară, ba 
chiar a dat semne că s-ar fi aflat într-o stare de 
sănătate de-a dreptul  necuviincioasă. Prin 
urmare, Morveer a fost nevoit să presupună că 
înaltul demnitar din Sipani respecta o rutină 
matinală foarte asemănătoare cu a sa şi îşi 
dobândise imunitatea în fața mai multor 
substanţe otrăvitoare. 

Însă Castor Morveer nu era omul care să se lase 
descurajat de câteva nereuşite. Avusese parte de 
multe eşecuri la viața lui și nu vedea niciun motiv 
pentru care să renunțe la lăudabilul său stoicism 
doar pentru că misiunea părea imposibilă. 
Deoarece momentul încoronării era acum foarte 
aproape, a hotărât să se concentreze asupra 
principalelor ținte: Marele Duce Rogont și amanta 
lui, atât de detestata fostă patroană a lui Morveer, 
devenită Mare Ducesă de Talins, Monzcarro 
Murcatto. 

Ar fi fost o minciună grosolană dacă s-ar fi spus 
că nu s-a făcut tot ce era omenește posibil pentru 
ca acea ceremonie de încoronare să dăinuiască 
veşnic în memoria colectivă a Styriei. Clădirile de 
pe laturile pieţei fuseseră zugrăvite. Platforma din 


piatră de pe care Murcatto își rostise discursul 
bâlbâit şi unde Rogont intenţiona să se scalde în 
adulaţia supușilor săi, în calitate de Rege al 
Styriei, fusese acoperit cu plăci noi şi strălucitoare 
de marmură și decorată cu balustrade aurite. 
Atârnaţi de funii şi pe schelele instalate în fața 
Senatului, muncitorii împodobeau frontonul cu 
ghirlande din flori albe și naturale, transformând 
morocănosul edificiu într-un templu grandios, 
închinat vanităţii Marelui Duce de Ospria. 

Lucrând într-o solitudine deprimantă, Morveer 
reușise să facă rost de hainele, cutia cu scule și 
documentele de identitate ale unui tâmplar 
nomad, care venise în oraş să-și caute ceva de 
muncă și, prin urmare, lipsa lui nu avea să fie 
simțită de nimeni. Ieri, purtând această deghizare 
ingenioasă, se strecurase în clădirea Senatului ca 
să studieze scena și să-şi facă planul. Și, ca bonus, 
s-a ocupat și de fixarea unei balustrade cu o 
îndemânare de-a dreptul remarcabilă, 
demonstrând că era o mare pierdere pentru 
meșteșugul acesta. Dar nicio clipă nu a pierdut din 
vedere faptul că profesiunea lui de bază era crima. 
Astăzi s-a întors să-și execute cutezătorul plan. Şi, 
cu această ocazie, să-l execute și pe Marele Duce 
Rogont. 

— Salut! mârâi el unuia dintre soldații de pază 
când intră pe ușile masive împreună cu restul 
muncitorilor reveniți din pauza de prânz și 
molfăind neglijent un măr, în maniera posacă pe 


care o observase la oamenii de rând. 

Sigur, prudenta se află mereu pe primul loc, dar 
atunci când vrei să păcălești pe cineva, cele mai 
multe roade le dă o abordare simplă și plină de 
încredere. Şi iată că nu stârni câtuşi de puţin 
atenţia gărzilor - nici a celor de la ușă şi nici a celor 
din capătul vestibulului. Mâncă mărul până la 
cotor, pe care îl aruncă în trusa cu scule, 
gândindu-se în treacăt - însă cu infinită nostalgie - 
cât de mult i-ar fi plăcut lui Day mărul ăla. 

Pentru că uriașa cupolă se prăbușise în urmă cu 
mai multe secole, Senatul avea vedere directă la 
cer. Trei sferturi din interiorul lui imens era 
umplut cu rânduri concentrice de scaune, 
suficiente pentru două mii, sau chiar mai mult, 
dintre cei mai de vază spectatori din întreaga 
lume. Fiecare treaptă din marmură era mai 
scundă decât cea de dinaintea ei, astfel încât 
formau un fel de aulă, cu un spaţiu larg în faţa lor, 
unde senatorii din vechime își ţinuseră 
înălțătoarele lor cuvântări. Acum acolo fusese 
ridicat un podium din lemn încrustat, pe care era 
așezat un jilt vulgar din aur, în jurul căruia 
fuseseră pictate cu migală coronițe aurite din 
frunze de stejar. 

Steaguri uriașe din mătăsuri viu colorate de 
Suljuk atârnau de-a lungul pereţilor înalți cam de 
treizeci de metri, câte unul pentru fiecare cetate 
însemnată a Styriei. Pe Morveer îl lua cu ameţeală 
numai dacă se gândea la cât costaseră stindardele 


acelea. La loc de cinste, chiar în spatele 
podiumului, stătea steagul azuriu al Ospriei, cu 
turnul cel alb în mijloc, flancat de crucea 
Talinsului și de scoica cetății Sipani. Așezate 
simetric în jurul amfiteatrului erau podul din 
Puranti, stindardul roșu al Affoiei, cele trei albine 
din Visserine, cele şase inele din Nicante și 
drapelele uriașe ale orașelor Muris, Etrisani, Etrea, 
Borletta şi Caprile. Se pare că nimeni nu avea să 
fie exclus din noua ordine, indiferent dacă îşi 
doreau sau nu să facă parte din ea. 

Peste tot forfoteau bărbaţi și femei care-şi vedeau 
conștiincioșşi de treburile lor. Tapiţerii aranjau 
draperiile și miile de perne albe aduse acolo pentru 
confortul onoraţilor oaspeţi. Tâmplarii tăiau cu 
fierăstrăul și loveau cu ciocanul în lemnul 
podiumului. Florarii așterneau un covor de petale 
albe pe pardoseala imaculată. Căţăraţi pe scări, 
lumânărarii își așezau cu grijă mărfurile din ceară 
în sutele de candelabre. Toţi aceștia erau atent 
supravegheați de soldaţii unui regiment de gardă 
osprian, cu halebardele şi armurile lustruite ca 
niște oglinzi. 

Și tocmai Rogont să dorească să fie încoronat 
aici, în inima Noului Imperiu? Aroganţa lui era 
nemăsurată, iar dacă exista vreo însușire 
omenească pe care Morveer să nu o poată suporta, 
atunci aceea era aroganța. La urma urmei, 
modestia nu costă nimic. Își mască dezgustul 
profund și cobori nonșalant treptele printre ceilalți 


meșteșugari,  simulând mersul  legănat al 
țărănoiului plin de sine. 

În spatele acelei săli enorme, cam la zece metri 
deasupra pardoselii, erau două balcoane micuţe 
unde, credea el, stăteau pe vremuri scribii care 
consemnau dezbaterile din aulă. Acum balcoanele 
acestea erau decorate cu două portrete imense ale 
Ducelui Rogont. Într-unul era sobru și viril, cu 
armură şi sabie, într-o atitudine plină de eroism. 
În celălalt, Excelenţa Sa se afla într-o dispoziţie 
mai meditativă, îmbrăcat în robă de judecător și 
ținând în mâini o carte şi o busolă. Stăpân peste 
pace și peste război. Morveer nu-și putu reține un 
rictus batjocoritor. Chiar acolo, în unul dintre cele 
două balconașe, era locul cel mai potrivit de unde 
să tragă o săgeată otrăvită care să-i dezumfle 
cretinului capul ăla cât o minge și să-i găurească 
ambițiile incomensurabile. În balcon se ajungea pe 
o scăriță îngustă, care pornea dintr-o cameră mică 
și nefolosită acum, dar unde se păstrau 
consemnările sesiunilor din Senat în timpurile... 

Se încruntă. La intrarea în anticameră fusese 
instalată o ușă grea, din lemn gros de stejar, cu 
ghinturi din oţel. Și chiar dacă ușa asta era 
deschisă, lui Morveer nu-i convenea deloc o 
asemenea schimbare în faza aceasta a planului 
său. Primul său instinct i-a spus - cum altfel? - să 
pună prudenţa pe primul loc și să plece de acolo 
fără zgomot, la fel cum o mai făcuse adesea când 
apăreau astfel de modificări neprevăzute. Însă 


singură prudenţa nu-i în stare să le asigure 
oamenilor un loc de vază la masa istoriei. Locul, 
provocarea, potenţiala recompensă erau Llprea 
însemnate ca să renunţe la ele doar din cauza unei 
uși noi. Istoria îi sufla în ceafă. Doar în seara 
aceasta numele lui avea să fie  Morveer- 
Cutezătorul. 

Trecu pe lângă podium, pe care vreo doisprezece 
decoratori aplicau stratul din aur, și se îndreptă 
spre ușă. Cu buzele ţuguiate în semn de 
concentrare profesională, se apucă să o tragă şi să 
o împingă, de parcă ar fi vrut să verifice cât de bine 
erau unse balamalele. Apoi, furișă peste umăr o 
ultimă privire extrem de rapidă, doar cât să se 
asigure că nu-l vedea nimeni și se strecură 
înăuntru. 

Cămăruţa nu avea geamuri sau lămpi. Singura 
lumină care pătrundea până la ea venea ori prin 
ușă, ori din capătul celor două scări în spirală. De- 
a lungul pereţilor erau mormane dezordonate de 
lăzi şi butoaie goale. Tocmai încerca să se 
hotărască asupra unuia dintre balcoane, când 
auzi voci apropiindu-se de ușă. Se ascunse repede 
în spațiul îngust din spatele stivei de lăzi, chițăi în 
surdină când îi intră o așchie în cot, își aduse 
aminte la țanc de trusa cu scule și o agăță cu 
vârful unui picior, trăgând-o spre el. O clipă mai 
târziu se deschise ușa și se auzi un scârțâit de 
cizme, apoi gemetele jalnice ale unor oameni care 
parcă se opinteau cu ceva. 


— Pe toţi zeii, da’ grea mai e! 

— Pune-o acilea! 

Un zăngănit puternic și un scrâșnet de metal pe 
piatră. 

— Afurisita! 

— Unde-i cheia? 

— Uite-o. 

— Las-o-n broască. 

— Rogu-te, zi-mi și mie ce rost mai are broasca 
cu cheie în ea? 

— Să nu ne împiedice, boule! Când om scoate 
blestemata asta de ladă, în faţa ălor trei mii de 
oameni şi Excelența Sa o să ne ceară s-o 
deschidem, nu vreau să mă uit la tine ca prostu” și 
să te-ntreb unde ai pus cheia și să mă pomenesc 
că ai scăpat-o pe undeva. Înţelegi ce zic? 

— Ai dreptate. 

— O să fie în siguranţă aici, într-o cameră 
zăvorâtă, cu zeci de gărzi afară, decât în 
buzunarele tale rupte. 

— Sunt convins. 

Un clinchet metalic. 

— Gata. Mulţumit? 

Paşi care se îndepărtau. Un bufnet de ușă 
închisă, pocnete de încuietori, scrâșnet de zăvor. 
Apoi, liniște deplină. Morveer era încuiat într-o 
cameră păzită de zeci de gărzi. Însă amănuntul 
acesta nu putea speria un om cu excepţionala lui 
tărie de caracter. La momentul potrivit va arunca 
o funie de la balcon și va cobori pe ea, sperând ca 


toți ochii să fie ațintiți asupra spectaculoaselor 
chinuri ale morţii în care se va zbate Rogont. 
Mişcându-se cu infinită grijă, ca să nu mai cadă 
victimă și altor așchii nărăvașe, ieși de la adăpostul 
lăzilor. 

O ladă mare fusese așezată în mijlocul 
pardoselii. Operă de artă în sine, obiectul acela era 
făcut din lemn cu incrustaţii și cu margini din 
argint filigranat, care luceau stins în penumbră. 
Evident că înăuntru se afla ceva de mare 
importanță pentru ceremonia ce avea să vină. Şi 
dacă soarta îi oferise cheia... 

Se așeză în genunchi, o întoarse ușor în 
încuietoare şi ridică încet capacul. Un om cu 
experienţa lui Morveer nu era ușor de impresionat, 
dar acum bulbucă ochii, căscă gura, începu să 
transpire pe frunte. Luciul galben al aurului 
parcă-i încălzea pielea, dar reacția lui mergea mai 
departe de simpla apreciere a frumuseţii, a 
semnificației simbolice, sau chiar a valorii 
incontestabile a obiectului dinăuntru. Pentru că 
obiectul acela avea ceva ce-i frământa mintea... 

Îl fulgeră o inspiraţie, semeţindu-i toate firele de 
păr de pe trup. O idee de o strălucire atât de 
orbitoare, dar și de o simplitate atât de penetrantă, 
că îl speria. Cutezanţa aceea magnifică, minunata 
măsură, ironia extrem de potrivită. Nu-și mai 
dorea decât ca Day să fie în viață ca să-i poată 
aprecia geniul. 

Morveer scoase uneltele de tâmplărit din trusă, 


dând la iveală cămașa din mătase, frumos 
împăturită, precum și tunica brodată, în care avea 
de gând să fugă de acolo. Sub ele se aflau 
adevăratele lui unelte. Îşi trase mănuşile cu mare 
grijă - mănuși de cucoană, din cea mai fină piele 
de vițel, deoarece împiedicau cel mai puţin 
mișcările dibace ale degetelor- și întinse mâna 
după borcanul din sticlă maro. Avea ceva emoţii, 
pentru că înăuntru se afla un venin de contact 
conceput chiar de el şi pe care îl numise „soluţia 
numărul doisprezece”. Nu avea de gând să repete 
greșeala făcută cu cancelarul Sotorius, deoarece 
otrava aceasta era atât de puternică încât nici 
măcar Morveer însuși nu era imun în faţa ei. 

Deșurubă capacul cu infinită grijă- prudenţa 
mereu pe primul loc - și începu să lucreze folosind 
o pensulă de pictor. 


Regulile războiului 


Gâfâind grozav de tare, Cosca se târa cocoșat 
prin tunel şi-l dureau al naibii de tare genunchii și 
mijlocul. Prea tare se obișnuise în ultimele 
săptămâni să nu facă alte eforturi în afara statului 
în fund și datului din gură. Acum își jură că va face 
gimnastică în fiecare dimineaţă, chiar dacă știa 
foarte bine că își va încălca cuvântul înainte de 
răsăritul soarelui. Dar oricum era mai bine să faci 
un jurământ pe care să nu-l respecţi, decât să nici 


nu te gândești la asta. Corect? 

Sabia îi atârna în spate și scrijelea mizeria de pe 
pereţi la fiecare pas al său. Ar fi făcut mai bine 
dacă nu și-ar fi luat cu el blestemăţia aia. Privi 
neliniștit la dâra sclipitoare de pulbere neagră, 
încercând să țină lampa cât mai departe de ea, 
pentru că flăcăra și „zahărul” gurkian nu făceau 
pereche bună într-un spațiu închis. 

Văzu în față pâlpâirea unei lumini, auzi 
răsuflarea greoaie a altcuiva, iar culoarul strâmt 
se deschise într-o încăpere, luminată de două 
lămpi anemice. Nu era mai mare decât un 
dormitor de mărime potrivită, cu pereții și tavanul 
din piatră zgâriată și pământ bătătorit, ranforsată 
cu niște scânduri cu aspect dubios. Mai mult de 
jumătate din încăpere - mai bine zis, din grotă - era 
ocupat de butoaie mari. Pe fiecare era vopsit câte 
un singur cuvânt gurkian. Kantica lui Cosca nu 
mergea dincolo de denumirile băuturilor, dar 
recunoscu literele și înțelese că însemnau foc. 
Sesaria era doar o siluetă mare și întunecată, care 
se opintea cu un butoi. Laţele cărunte îi atârnau 
în ochi, pielea tuciurie îi era acoperită cu broboane 
de sudoare. 

— E timpul, spuse Cosca. 

Vocea îi răsună sec în aerul fără viață din 
măruntaiele muntelui. Se îndreptă de șale, dar îl 
luă cu ameţeală și mai că-și pierdu echilibrul. 

— Ai grijă! ţipă Sesaria. Vezi ce faci cu lampa aia, 
Cosca! O singură scânteie e de ajuns să ne ducă 


în rai! 

— Nu-ţi face griji, mormăi Cosca, proptindu-se 
bine pe picioare. N-o fi eu un om credincios, dar 
mă îndoiesc foarte tare că ne va permite cineva să 
ne apropiem de rai. 

— În iad, atunci. 

— Mult mai posibil. 

Sesaria gemu prelung când împinse cu infinită 
grijă și ultimul butoi lângă celelalte. 

— Ăilalţi sunt afară? 

— Cred că au ajuns deja în tranșee. 

Uriașul își șterse mâinile de cămașa murdară. 

— Atunci suntem gata, generale! 

— Excelent! Parcă nu se mai terminau zilele 
astea din urmă. Nu-i bine să te plictisești când știi 
ce puțin timp ai la dispoziție. Când ai să fii pe patul 
de moarte, mă aştept să regreți săptămânile astea 
pierdute mai mult decât crimele pe care le-ai făcut. 

— Ar fi trebuit să zici că n-ai nicio treabă. Ai fi 
putut să sapi și tu cu noi. 

— La vârsta mea? Sap doar ca să-mi fac o groapă 
în care să mă cac. Dar şi treaba asta mă istovește 
mai tare decât înainte. Ce urmează? 

— Am auzit că o să-ţi fie din ce în ce mai greu. 

— Mă bucur. Mă refer la tunelul săpat sub 
fortificaţii. 

Sesaria îi arătă dâra de praf negru care ajungea 
până în apropierea primului butoi. 

— Duce la intrarea în tunel, răspunse 
mercenarul, lovind cu palma săculeţul de la brâu. 


O ducem până la butoaie și punem mai mult la 
capăt ca să fim siguri că se aprinde. După aia 
ieşim de aici, îi dăm foc și... 

— Și focul ajunge la butoaie și... cât de mare va 
fi explozia? 

Sesaria clătină din cap. 

— N-am văzut niciodată atât de multă pulbere 
explozivă. Plus că gurkienii o fac mai puternică. 
Mă gândesc că s-ar putea să fie cam prea mare. 

— Mai bine un gest grandios decât unul care să 
dezamăgească. 

— Cu condiţia să nu dărâme muntele peste noi. 

— E posibil? 

— Cine știe ce o să facă? 

Cosca se gândi fără entuziasm la miile de tone 
de stânci de deasupra lor. 

— Puțin cam târziu să ne răzeândim. Victus şi-a 
pregătit oamenii pentru atac. Diseară Rogont va 
deveni rege și vrea să ne onoreze mâine în zori cu 
prezenţa lui maiestuoasă ca să comande el atacul 
final asupra fortăreței. Al naibii să fiu dacă vreau 
să-l aud pe prostul ăla cum mi se văicărește. Mai 
ales cu coroana pe cap. 

— Da” ce? Crezi c-o s-o poarte în fiecare zi? 

Cosca își scărpină gânditor gâtul. 

— Habar n-am. Însă nu despre asta-i vorba. 

— Adevărat,  mormăi  Sesaria, uitându-se 
încruntat la butoaie. Dar mi se pare că e ceva 
putred aici. Sapi o groapă, dai foc la niște praf, fugi 
şi... 


— Bum! zise Cosca. 

— Nu trebuie să gândești. N-ai nevoie de curaj. 
Dacă mă întrebi pe mine, nu așa se luptă. 

— Orice modalitate e bună dacă îţi omoară 
dușmanul și te lasă pe tine în viaţă. lar dacă știința 
poate simplifica acest proces, cu atât mai bine. 
Restul sunt doar nerozii. Hai să-i dăm bice! 

— Te ascult, generale, şi mă supun! 

Sesaria scoase săculețul de la brâu și începu să 
presare pulberea până la butoaie. 

— Te face să te gândești la cum e viața asta, nu? 

— Tu te gândești? 

— Păi, acum îţi vezi liniştit de treburile tale și în 
clipa imediat următoare te faci bucățele. Nici 
măcar n-apuci să-l vezi pe ăla de te-a omorât. 

— Seamănă cu funcţia de comandant. De ce ar 
fi mai greşit să omori pe cineva cu pulberea asta 
decât cu o suliță? Când anume ai privit tu ultima 
oară în ochi pe cel pe care îl ucideai? 

Evident că nu atunci când, împreună cu alţii, l- 
a înjunghiat pe la spate pe Cosca la Affieri. 

Sesaria oftă, cu ochii la praful care curgea pe jos. 

— Poate că ai dreptate. Dar, ştii, câteodată mi se 
face dor de zilele de demult. Atunci când ne 
conducea Sazine. Parcă era o altă lume atunci. 
Una mai corectă. 

Cosca pufni. 

— Ştii la fel de bine ca mine că Sezaria nu s-a dat 
în lături de la nicio mârșăvie. Avarul ăla bătrân ar 
fi aruncat lumea întreagă în aer dacă ar fi crezut 


că-i iese vreun ban din asta. 

— Probabil că așa este. Dar tot nu mi se pare 
corect. 

— N-am bănuit că te preocupă atât de mult ce-i 
corect și ce nu. 

— Nu-i un capăt de ţară, dar prefer să câștig în 
luptă cinstită. 

Acum răsturnase tot săculeţul lângă primul 
butoi. 

— Parcă îţi lasă un gust mai bun atunci când te 
lupti după anumite reguli. 

— Îhì. 

Și Cosca îl pocni în cap cu lampa. Sesaria căzu 
în nas, într-o ploaie de scântei. 

— Ăsta-i războiul. Nu există reguli. 

Mercenarul cel uriaș gemu, încercă să se ridice. 
Cosca se aplecă, ridică lampa și îl mai izbi o dată 
în ţeastă, lăsându-l lat. Lampa se sparse și o 
sumedenie de scântei începură să sfârâie în părul 
slinos al lui Sesaria. Puțin cam prea aproape de 
pulberea aia neagră, dar lui Cosca îi plăcuse 
întotdeauna să riște. 

Îi  plăcuseră întotdeauna şi cuvântările 
sforăitoare prin care să-și reclame triumful, numai 
că acum timpul era esențial. Așa că se grăbi să 
plece prin tunelul întunecat. După nici douăzeci 
de paşi prin locul ăla strâmt, începu din nou să 
gâfâie. După alţi douăzeci, zări lumina slabă a zilei 
la gura tunelului. Mușcându-și buzele, se lăsă în 
genunchi. N-avea nici cea mai vagă idee cât de 


repede va arde dâra aia de pulbere odată aprinsă. 

— Bine că-mi plac riscurile... 

Cu mare grijă, vru să desfacă grilajul lămpii. Era 
înţepenit. 

— Căcat! 

Încercă să-l forțeze, dar probabil că se îndoise 
atunci când îl lovise pe Sesaria. 

— Ce mama mă-sii! 

Gemu, răsucind cu toată puterea. Capacul se 
desprinse brusc, lampa căzu pe jos, încercă s-o 
prindă, nu reuși, se rostogoli pe pământ, mai 
pâlpâi o dată și se stinse, cufundând tunelul în 
beznă. 

— Căcatul naibii! 

Singura opţiune era să se întoarcă pe același 
drum și să ia una dintre lămpile de la capătul 
tunelului. Cu mâinile întinse ca orbeţii, apucă să 
facă doi paşi și dădu cu capul de o grindă de 
susținere. 

— Au! ţipă el, cu gura plină de sânge sărat și cu 
un vâjâit infernal în cap. 

Dar tocmai atunci zări o rază de lumină. Îşi 
scutură bine capul, încercând să se dezmeticească 
și îşi încordă privirea cât putu de tare. Lumina aia 
venea de la o lampă și cădea peste scânduri, peste 
pietrele și pământul pereţilor, peste dâra şerpuită 
de pulbere de pe jos. Dacă nu cumva își pierduse 
complet mințile, i se părea că lumina aia venea din 
locul unde-l lăsase pe Sesaria. 

Ce idee genială avusese când își luase sabia cu 


el! O trase ușurel din teacă, mișcându-și 
neîndemânatic cotul într-o parte şi cealaltă ca să 
o poată întinde. Lovi din greșeală tavanul, 
declanșând o ploaie de țărână peste creștetul lui 
chel. Iar în tot acest timp lumina se apropia tot 
mai mult. 

Și de după un colț apăru și Sesaria, cu lampa 
într-o mână. Fruntea îi era plină de sângele scurs 
din rana de la cap. Se priviră tăcuţi o clipă - Cosca 
ghemuit, iar Sesaria îndoit din șale. 

— De ce? mârâi mătăhălosul mercenar. 

— Pentru că regula mea este să nu permit 
nimănui să mă trădeze de două ori. 

— Credeam că-ți pasă doar de profit. 

— Oamenii se mai schimbă. 

— Tu l-ai omorât pe Andiche. 

— Cel mai fericit moment al meu din ultimii zece 
ani. 

Sesaria clătină din cap, deopotrivă nedumerit și 
furios și chinuit de durere. 

— Murcatto ţi-a luat funcţia, nu noi! 

— Asta este o cu totul altă chestiune. Femeile au 
voie să mă trădeze de câte ori au ele chef. 

— Ai avut întotdeauna o slăbiciune pentru curva 
aia ordinară. 

— Sunt un romantic incurabil. Sau poate că pe 
tine nu te-am înghiţit niciodată. 

Cu mâna liberă Sesaria scoase cuțitul mare de 
la brâu. 

— Ar fi trebuit să mă omori din prima. 


— Mă bucur că n-am făcut-o. Acum pot să 
folosesc o replică mai bună. 

— Nu cred că vrei să-ţi lași sabia și să te lupţi şi 
tu cu cuțitul. 

Cosca scoase un hohot spart. 

— Tu eşti ăla de-i place corectitudinea. Eu ţi-am 
dat una în cap pe la spate și am vrut să te arunc 
în aer, ai uitat? N-am să-mi pierd somnul dacă te 
omor cu sabia. 

Și se repezi. 

Un trup mătăhălos reprezintă un mare 
dezavantaj într-un spaţiu atât de strâmt. Sesaria 
umplea aproape de tot tunelul, iar din cauza asta 
era imposibil de ratat. Reuși să pareze lovitura 
stângace de sabie, dar vârful ei tot îl înțepă în 
umăr. Cosca își luă elan să mai lovească încă o 
dată şi scoase un chițăit surprins când își rașchetă 
degetele de peretele din pământ. Sesaria arunca 
lampa grea în el, Cosca se feri, dar alunecă și căzu 
într-un genunchi. Uriașul se împletici spre el, cu 
cuțitul ridicat. Numai că își răzui pumnul de 
tavan, stârnind un potop de ţărână. Cuţitul îi 
rămase înfipt într-o grindă. Se opinti să și-l scoată 
de acolo, mormăind niște înjurături urâte în 
kantică. Cosca reuși să se ridice în picioare și 
fandă iarăși. Ochii lui Sesaria se bulbucară uimiți 
când vârful sabiei îi găuri cămașa și îi pătrunse în 
piept. 

— Na! îi rânji Cosca în nas. Acum înţelegi ce 
spun? 


Matahala se clătină pe picioare. Din gură îi 
curgeau bale însângerate, trăsăturile îi erau 
schimonosite de disperare, iar sabia lui Cosca îi 
intră în piept mai adânc, și mai adânc, până la 
mâner. Îl apucă pe Cosca de tunică şi se prăbuşi 
peste el, apăsându-l cu toată greutatea lui, 
înghiontindu-l în stomac cu mânerul sabiei, 
tăindu-i respirația. 

— ...000000000f! 

Sesaria rânji, etalându-și dinţii plini de sânge. 

— Asta... zici tu... că-i o replică... mai bună? 

Și sparse lampa în dâra de pulbere de lângă 
capul lui Cosca. Sticla se sparse, flacăra ţâșni 
dinăuntru, pulberea fâsâi şi se aprinse. Cosca îi 
simți fierbinţeala pe obraz. Se luptă să iasă de sub 
trupul inert al lui Sesaria. Se luptă să-și desfacă 
degetele de pe mânerul sabiei. Fumul înțepător al 
„zahărului” gurkian îi asalta nările. În ochi i se 
citea spaimă la vederea scânteilor care porniseră 
spre capătul tunelului. 

În cele din urmă reuşi să se târască de sub 
Sesaria, se ridică în picioare și o luă la goană spre 
intrarea în tunel. Respirația îi hârâia în piept, 
pipăia cu mâna peretele, se izbea de scândurile de 
susținere. Văzu ovalul de lumină și se apropie 
clătinându-se de el. Hlizindu-se ca prostul, se 
întrebă dacă în clipa asta sau în cea următoare 
muntele se va ridica spre ceruri, luându-l şi pe el. 
Ţâșni afară. 

— Fugi! strigă el aiurea, căci nu era nimeni 


acolo. 

Dădea ca nebunul din mâini şi tot striga: 

— Fugi! Fugi! 

Cobori în fugă panta, se împiedică, apoi căzu, 
apoi se rostogoli peste cap, apoi se lovi rău de o 
piatră, apoi se ridică în picioare și continuă să 
fugă, stârnind nori de praf şi avalanșe de pietre în 
urma sa. Apărătoarele din nuiele de la primele 
tranșee erau tot mai aproape și se repezi într-acolo, 
urlând sălbatic cât îl țineau plămânii. Se aruncă 
pe burtă, alunecă, se izbi de două apărători şi căzu 
în şanţ cu capul înainte. 

Victus se holbă la el. 

— Ce naiba... 

— Adăposteșşte-te! urlă Cosca. 

Armurile şi armele zăngăniră strident când 
oamenii se culcară în tranșee, cu scuturile ridicate 
deasupra capetelor, cu mâinile astupându-și 
urechile și cu ochii strânși înaintea exploziei care 
va aduce sfârșitul lumii. Cu dinţii încleștaţi şi 
ținându-se cu mâinile de cap, Cosca se lipi și el de 
peretele din pământ. 

Iar clipele de tăcere se prelungeau. 

Cosca întredeschise un ochi. Un fluture albastru 
zbură nepăsător spre ei, se roti pe deasupra 
mercenarilor ghemuiţi de frică şi se așeză liniștit pe 
lama unei sulițe. Victus își trăsese coiful peste 
față. Acum și-l ridică încet, descoperindu-șşi ochii 
nedumeriţi. 

— Ce dracu’ s-a întâmplat? Aţi aprins fitilul? 


Unde-i Sesaria? 

Cosca văzu cu ochii minţii cum dâra de pulbere 
se stinge și cum oamenii lui Victus intră în tunel, 
cu lămpile ridicate deasupra capetelor și dau de 
cadavrul lui Sesaria, înfipt într-o sabie cu mânerul 
aurit. Şi cui oare îi aparținea sabia aceea 
inconfundabilă? 

— Hm... 

Pământul din spatele lui Cosca se cutremură 
abia perceptibil. Apoi se auzi o explozie puternică, 
atât de puternică încât avu senzaţia că-i străpunge 
creierul. Și lumea amuţi aproape de tot. Nu se mai 
auzea decât un fel de scheunat ascuţit. Apoi 
pământul se scutură. Se iscă vântul şi rafalele lui 
sălbatice străbătură tranșeea, trăgându-l de cât 
păr îi mai rămăsese pe cap şi aproape luându-l pe 
sus. Aerul se umplu cu un praf înecăcios, care-i 
arse plămânii și-l făcu să tușească. Din cer ploua 
cu pietriș. Îl lovea pe braţe, îl lovea în ţeastă. Se 
ghemui ca un om prins în mijlocul unui uragan. Şi 
habar nu avea câtă vreme a stat așa. 

Deschise ochii. Apoi, fără să spună ceva, îşi 
întinse membrele amorțite și se ridică cu greu în 
picioare. Lumea era o fantasmă de ceață mută. Un 
tărâm al celor morţi, fără îndoială, căci oamenii 
erau doar niște stafii în întunericul acela nefiresc. 
Dar ceața începu să se ridice. Cosca își apăsă 
urechile, dar ţiuitul continua să-i sfredelească 
minţile. Unii dintre mercenari se ridicaseră și 
priveau buimăciţi în jur, cu ochi cât farfuriile pe 


chipurile acoperite cu cenușă. Nu departe, unul 
zăcea pe fundul tranșeei, cu coiful strivit de o 
bucată de stâncă trimisă de soartă direct peste el. 
Cosca se uită peste margine, spre culmea 
muntelui. În cele din urmă praful se mai așeză şi 
reuși să vadă ceva. 

— Ooo! 

Zidul fortăreței Fontezarmo părea intact, iar 
turnurile şi meterezele încă se conturau pe cerul 
de culoarea plumbului. În stâncă apăruse un 
crater mare, dar turnul circular de pe marginea ei 
se încăpățâna să rămână în picioare. Preţ de o 
clipă, Cosca avu sentimentul că trăieşte cea mai 
zdrobitoare dezamăgire din întreaga lui viață- o 
viață altminteri bogată în deziluzii. 

Apoi, în tăcerea aceea ireală, turnul central 
începu să se încline cu o lentoare ca de sirop gros. 
Se îndoi şi se surpă în craterul care îl aștepta cu 
gura căscată. Trase după el porțiuni mari de zid 
din ambele părți. Sute de tone de piatră se 
rostogoliră la vale, spre tranșeele lor. 

— Ah! şopti acum Cosca. 

Pentru a doua oară oamenii se aruncară pe 
burtă, acoperindu-și capetele și începând să se 
roage- la soartă sau la unul dintre zeii sau 
duhurile în care credeau sau nu credeau - să fie 
izbăviţi. Cosca singur rămase în picioare, privind 
fascinant la bucata aia imensă de zidărie, poate de 
zece tone sau mai mult, care se repezea în jos pe 
coastă direct spre el, săltând și rostogolindu-se, 


dar fără să facă niciun zgomot. Nu se auzea decât 
un scrâșnet stins, aidoma unor pași furișaţi pe o 
alee cu pietriș. Se opri la nici zece metri depărtare 
de el, se legănă încet într-o parte şi în cealaltă și 
apoi nu se mai mișcă. 

Al doilea val uriaș de praf inundase tranșeea, dar 
acum şi acesta se risipea, iar Cosca reuși să vadă 
breșa rămasă în zidul exterior al fortăreței 
Fontezarmo, lată cam de două sute de metri. Al 
doilea turn se înclina spre crater, ca un beţiv care 
vrea să se uite în jos de pe faleza înaltă și este în 
pericol să cadă în gol în orice clipă. 

Lângă el, Victus își ridică sabia şi strigă, deși la 
fel de bine ar fi putut să șoptească, pentru că nu 
ar fi fost nicio diferenţă: 

— Atacațţi! 

Încă năuciţi, oamenii ieşiră din tranşee. Unul 
făcu doar câţiva pași și se prăbuși în nas. Alţii nu 
se mișcau deloc, ci doar priveau în jur ca abia 
treziți dintr-un coșmar. Însă mai erau şi unii care 
o apucară, cu pași deloc siguri, în sus. Îi urmară 
alții şi, nu peste multă vreme, câteva sute de 
oameni se cățărau printre dărâmături spre breşa 
din zid. Armurile și armele le luceau stins în 
soarele ceţos. 

Cosca rămase singur în tranșee cu Victus, două 
fantome acoperite cu praf cenușiu. 

— Unde-i Sesaria? 

Cuvintele acestea răsunară neclar prin ţiuitul 
din urechile lui Cosca. lar vocea cu care răspunse 


era un fel de bolborosit înfundat. 

— N-a venit în spatele meu? 

— Nu. Ce s-a întâmplat? 

— Un accident. Un accident... tocmai când 
voiam să ieşim din tunel. 

Deloc greu în condiţiile astea să-și stoarcă o 
lacrimă, căci era lovit și învineţit din cap și până în 
picioare. 

— Am scăpat lampa din mână! Am scăpat-o! A 
aprins pulberea de la jumătate! 

Îl înșfăcă pe Victus de platoşa cu caneluri. 

— l-am zis să fugă cu mine, dar a rămas! A 
rămas... ca s-o stângă. 

— A rămas? 

— Și-a imaginat că ne poate salva pe amândoi! 
gemu Cosca cu vocea sugrumată de emoție și 
acoperindu-și ochii cu mâna. E vina mea! Numai 
și numai a mea! A fost cel mai bun dintre noi. 

Și începu să se văicărească la cer. 

— De ce? De ce? De ce-i ia moartea mereu numai 
pe cei mai buni? 

Victus observă teaca goală de la centura lui 
Cosca, apoi se uită la craterul uriaș din coasta 
muntelui și la breșa din zidul de deasupra lui. 

— Žici că-i mort, da? 

— Praful s-a ales de el, șopti Cosca. E periculos 
să-ți faci de lucru cu „zahăru!” gurkian. 

Soarele ieşise din ceață. Oamenii lui Victus 
urcau pe marginile craterului și intrau prin breșa 
din zid, aparent fără să întâmpine nicio rezistenţă. 


Chiar dacă supraviețuise cineva exploziei, atunci 
precis că nu mai avea niciun chef de luptă. 
Aparent, curtea exterioară a fortăreței Fontezarmo 
era deja cucerită. 

— Victorie! Bine măcar că sacrificiul lui Sesaria 
nu a fost în zadar. 

— O, nu! zise Victus, privindu-l pieziș. Tare 
mândru ar fi fost. 


O singură naţiune 


Larma mulțimii din cealaltă parte a ușilor era tot 
mai tare, iar freamătul din măruntaiele Monzei 
creştea odată cu ea. Își frecă fălcile, încercând să 
elimine o parte din tensiunea adunată acolo. 
Zadarnic. 

N-avea ce face decât să aștepte. Tot rolul ei din 
marele spectacol al acestei seri era să stea acolo 
cu o figură serioasă şi să dea impresia că ar face 
parte din marea nobilime. În fond, cei mai buni 
croitori din Talins se străduiseră să facă credibilă 
minciuna asta ridicolă. Îi confecţionaseră o rochie 
cu mâneci lungi, ca să-i acopere cicatricele de pe 
braţe. Cu guler înalt, ca să-i acopere cicatricele de 
pe gât. Îi dăduseră și mănuși, ca să-i facă mâna 
dreaptă cât de cât suportabilă vederii. Se simţiseră 
nespus de ușurați că măcar decolteul putea fi 
arătat, fără să-i oripileze pe delicaţii oaspeţi ai lui 
Rogont. Mare minune că nu le venise ideea să-i 


facă o tăietură în dos ca să-i arate curul - cealaltă 
parte din trupul ei fără cicatrice. 

Nu se vedea nimic din ce ar fi putut strica 
perfecțiunea momentului când ducele Rogont avea 
să pășească în istorie. Bineînţeles că nu avea 
sabia, iar lipsa ei o făcea să se simtă cumva 
şchioapă sau ciungă. Încercă să-și aducă aminte 
de ultima dată când ieşise în public fără să aibă o 
armă la îndemână. Cu siguranţă că nu în sesiunea 
Consiliului din Talins, la care luase parte a doua 
zi după ce primise titlul de ducesă. 

Bătrânul Rubine îi spusese că n-are nevoie de 
sabie în sala de consiliu. Ea îi răspunse că a purtat 
zilnic sabie vreme de douăzeci de ani. El îi 
replicase politicos că nici el şi nici ceilalți consilieri 
nu aveau arme, cu toate că erau bărbați și, prin 
urmare, ar fi fost mai logic să fie ei înarmați. 
Atunci ea l-a întrebat cu ce l-ar spinteca dacă n- 
ar avea sabia la ea. Nimeni nu a priceput dacă asta 
a fost sau nu o glumă. Dar de atunci nu i-au mai 
cerut să renunţe la sabie. 

— Excelenţa Voastră! 

Un servitor apărut de nicăieri îi făcea acum o 
plecăciune mieroasă. Și încă una pentru Contesa 
Cotarda: 

— Înălţimea voastră! Trebuie să începem. 

— În sfârşit! se răţoi Monza, întorcându-se cu 
fața la uşile duble, îndreptându-și umerii și 
înălțându-și bărbia. Hai să terminăm odată cu 
comedia asta proastă! 


Nu avea timp de pierdut. Îşi petrecuse fiecare 
clipă a ultimelor trei săptămâni - de fapt, nici nu 
prea dormise de când îi trântise Rogont afurisita 
aia de diademă pe cap- zbătându-se să scoată 
Talinsul din haznaua în care se străduise atât de 
tare să îl arunce. 

În minte cu maxima lui Bialoveld- Orice stat 
prosper se sprijină pe piloni din oțel și aur- îi 
adunase la ea pe toți funcționarii care nu erau la 
Fontezarmo, asediați alături de vechiul lor stăpân. 
Au discutat despre oastea talineză. Nu exista așa 
ceva. Despre vistierie. Goală. Despre sistemul de 
taxe, despre lucrările publice, despre menţinerea 
ordinii, despre administrarea justiției şi împărțirea 
dreptății- toate dispărute ca fumul în vânt. 
Singură prezența lui Rogont, mai bine zis a 
soldaţilor lui, mai putea să ţină Talinsul departe 
de anarhie. 

Dar Monza n-a fost niciodată oprită de vânturile 
neprielnice. Plus că avea talentul de a recunoaște 
calitățile oamenilor și de a-i folosi pe aceștia în 
locul care li se potrivea cel mai bine. Rubine era 
un moș infatuat care știa să dea din gură, așa că l- 
a numit Înalt Magistrat. Grulo şi Scavier erau cei 
mai lipsiți de scrupule negustori din oraș. Nu avea 
deloc încredere în ei, așa că i-a făcut cancelari şi i- 
a pus să inventeze noi taxe și astfel să concureze 
între ei. 

Deja începuseră să stoarcă bani de la nefericiţii 
lor colegi de breaslă şi deja Monza începuse să 


cheltuiască banii ăștia pe arme. 

Nici trei zile infernal de lungi nu trecuseră de 
când se afla în poziția asta lipsită de orice viitor, 
când în oraș a venit un sergent, pe numele lui 
Volfier. Un veteran tocit în războaie, care avea cam 
tot atâtea cicatrice ca ea. Refuzând să capituleze, 
îi scosese din învălmășeala de la Ospria pe cei 
douăzeci şi trei soldați rămași în viață din 
regimentul său și străbătuseră toată Styria până 
acasă, cu onoarea nepătată. Mare nevoie avea 
Monza de un om atât de încăpățânat, așa că l-a 
trimis să adune toţi veteranii din oraş. În Talins nu 
se prea găsea de lucru, așa că Volfier a reușit într- 
un timp foarte scurt să formeze două companii de 
voluntari, care aveau nobila misiune de a-i însoți 
pe perceptori în drumurile lor și de a se asigura că 
nu dispare niciun bănuț. 

Luase bine aminte la lecţiile ducelui Orso. De la 
aur la oțel şi din nou la aur - aceasta era legitima 
spirală a politicii. Rezistenţa, apatia și disprețul de 
care se lovea la fiecare pas n-au făcut decât s-o 
determine să fie și mai necruțătoare. Simţea un soi 
de satisfacție  perversă în fața  aparentei 
imposibilități a misiunii sale. Munca o făcea să 
mai uite de durere și, prin urmare, și de fumatul 
de seminţe de mac. Şi o ajuta să fie mai vigilentă. 
De multă vreme, de prea multă, nu mai crescuse 
ceva sub mâinile ei. 

— Eşti... foarte frumoasă. 

— Poftim? 


Cotarda se apropiase pe nesimţite de ea și acum 
îi zâmbea cu timiditate. 

— Ăăă... şi tu la fel, mormăi Monza, abia 
catadicsind să se uite la ea. 

— Îţi stă bine în alb. Mie mi se spune că sunt 
prea palidă ca să mă îmbrac așa. 

Monza se strâmbă dezgustată. Exact de 
pălăvrăgeala asta fără noimă n-avea ea chef acum. 

— Mi-aș dori să fiu ca tine. 

— Stai puţin la soare. 

— Nu, nu. Curajoasă ca tine, șopti Cotarda, 
frământându-și degetele palide. Aș vrea să am și 
eu curaj. Mi se spune că am putere. Ai zice că un 
om puternic nu ar trebui să se teamă de nimic. 
Dar mie îmi este tot timpul teamă. Mai cu seamă 
la evenimente. 

Și se apucă să turuie mai departe, spre jena tot 
mai mare a Monzei. 

— Câteodată nici nu pot să mă mișc, atât de tare 
mă apasă. Toată frica asta. Sunt o mare 
dezamăgire pentru toți. Ce aș putea să fac în 
privința asta. Tu ce-ai face în locul meu? 

Nici prin cap nu-i trecea Monzei să se apuce să- 
și discute propriile temeri. N-ar fi făcut decât să le 
intensifice. Dar Cotarda trăncănea mai departe, 
fără să-i dea atenţie. 

— Eu n-am pic de curaj, dar de unde îţi iei 
curajul? Ori îl ai, ori nu. Tu ai. Toată lumea spune 
că ai curaj. De unde l-ai luat? Eu de ce nu am? 
Câteodată îmi zic că sunt o păpușă din hârtie, care 


doar se poartă ca o persoană. Mi se spune că sunt 
lașă. Şi ce pot să fac eu în privinţa asta? 

Se priviră lung, apoi Monza ridică din umeri. 

— Poartă-te ca și cum n-ai fi. 

Uşile se deschiseră. 

Când păși alături de Cotarda în aula uriașă a 
Senatului, niște instrumentiști, ascunși vederii, 
începură să interpreteze o melodie solemnă. Chiar 
dacă nu exista acoperiș şi chiar dacă foarte curând 
stelele aveau să apară pe cerul albastru-închis al 
serii, era totuși cumplit de cald. Era cald și aerul 
era umed ca într-un mormânt, iar parfumul 
puternic și dulce al florilor îi întoarse Monzei 
matele pe dos. Miile de lumânări umpleau sala cu 
umbre sinistre, făceau aurul să scânteieze, 
nestematele să strălucească și transformau sutele 
de chipuri zâmbitoare din jur în măști rânjite. 
Totul era supradimensionat - mulțimea, steagurile 
foșnitoare din spatele participanților, locul însuși. 
Totul era exagerat, ca o scenă dintr-o fantezie 
înspăimântătoare. 

Prea mult efort doar ca să te uiţi cum un individ 
îşi pune o pălărie nouă. 

Publicul era eterogen. Cei mai mulţi dintre 
spectatori erau styrieni - bărbaţi și femei cu averi 
mari și putere multă, negustori și mici nobili din 
toată ţara. Se mai aflau acolo şi câţiva artiști, 
diplomaţi, poeţi, meșteșugari și militari celebri - 
pentru că Rogont voia să se înconjoare și de 
persoane a căror faimă s-ar fi putut reflecta 


asupra lui. Cele mai bune locuri - cele din primele 
rânduri- erau ocupate de oaspeţii sosiți din 
străinătate ca să-și prezinte omagiile noului rege 
al Styriei sau ca să încerce să obțină oarece 
avantaje de la el. Căpitani de corăbii comerciale 
din cele O Mie de Insule, cu belciuge din aur în 
urechi. Nordici cu bărbi stufoase, baoli cu ochi 
limpezi. Oameni din Suljuk, în mătăsuri viu 
colorate. Două preotese cu capetele rase din 
Thond, unde se venera soarele. Trei aldermeni din 
Westport, care păreau a nu se simți prea în largul 
lor. Deloc surprinzător, Uniunea nu era 
reprezentată de nimeni, însă delegația gurkiană 
ocupase și locurile lăsate libere. Doisprezece 
ambasadori din partea Împăratului Uthma-nul- 
Dosht, acoperiţi cu aur din cap și până în picioare. 
Doisprezece preoți din partea Profetului Khalul, în 
straie albe și simple. 

Monza trecu printre ei ca şi cum nu i-ar fi văzut - 
cu umerii drepți, privirea înainte, zâmbetul 
batjocoritor în colțul gurii ca întotdeauna când era 
îngrozită. Cu aceeași pompă își făcură intrarea din 
cealaltă parte a aulei și Lirozio şi Patine. 
Sprijinindu-se greoi într-un toiag, Sotorius aștepta 
lângă jilțul aurit, punctul de atracţie al întregului 
eveniment. Boșorogul se jurase că mai bine arde 
în flăcările iadului decât să coboare pe rampa aia. 

Ajunseră toţi lângă podiumul circular, sub 
privirile emoţionate ale câtorva mii de perechi de 
ochi. Cei cinci conducători de seamă ai Styriei, 


care vor avea onoarea de a-l încorona pe Rogont. 
Toţi în veșminte simbolice, al căror sens nu ar fi 
scăpat nici măcar unei ciuperci, dacă aceasta ar fi 
avut ochi să-i vadă. Monza era îmbrăcată în alb 
sidefat, cu crucea Talinsului brodată pe piept cu 
fragmente scânteietoare de cristal negru. Cotarda 
purta stacojiu de Affoia. În jurul tivului de la toga 
neagră a lui Sotorius fuseseră cusute scoici cu fir 
de aur. Pe pelerina aurită a lui Lirozio fusese 
brodat podul din Puranti. Erau ca niște actori 
proşti, fiecare reprezentând câte un oraș al Styriei 
într-o piesă de moravuri, a cărei punere în scenă 
costase mult prea mult. Chiar și Patine renunțase 
la modestia lui prefăcută şi își înlocuise haina din 
pânză de sac cu una din mătase verde, bordată cu 
blană și nestemate scânteietoare. Şase inele erau 
simbolul orașului Nicante, însă el purta cel puţin 
nouă, dintre care unul cu un smarald de mărimea 
unui zar de-al Prietenosului. 

Priviţi de aproape, niciunul nu părea extrem de 
fericit cu rolul încredinţat. Ca niște indivizi care, la 
beţie, acceptaseră să se arunce în marea îngheţată 
și care, după ce s-au dezmeticit din aburii 
băuturii, și-au dat seama de greșeala comisă. 

— Ei bine, iată-ne! mormăi Monza, după ce se 
auziră ultimele acorduri ale muzicanțţilor. 

— Chiar așa, spuse Sotorius, cercetând cu ochi 
urduroși mulțimea fremătătoare. Să sperăm că 
avem o coroană suficient de largă. Uite că vine cea 
mai mare căpățână din Styria. 


Din spatele lor bubui un marș asurzitor. Cotarda 
tresări speriată, se împletici și cu siguranţă că ar 
fi căzut dacă nu ar fi prins-o Monza de cot. Se 
deschiseră uşile din spatele aulei, ţipătul 
trompetelor se stinse şi peste spectatori pluti un 
cântec straniu interpretat de două voci subțiri şi 
pure. Rogont intră surâzând în Senat, iar oaspeţii 
săi izbucniră în ropote de aplauze bine regizate. 

Viitorul rege, înveșmântat în albastru de Ospria, 
începu să coboare treptele, privind în jur cu 
surpriză smerită. Toate astea sunt pentru mine? 
Vai, dar nu trebuia! Deși se ocupase personal de 
toate detaliile. Monza se întrebă- și nu o făcea 
pentru prima oară- dacă nu cumva Rogont va fi 
un rege mult mai rău decât ar fi putut fi Orso. Nu 
mai îndurător și nici mai loial supușilor săi, ci mult 
mai vanitos și cu mai puţin simț al umorului. 
Acum se îndrepta către podium, strângând 
mâinile oaspeților preferați şi bătând câteva 
spinări ale celor mai norocoși. Serenada aceea 
parcă nepământeană îl însoţi pe tot drumul prin 
mulțime. 

— Oare spiritele îi cântă oda asta? murmură 
Patine, cu dispreţ tăios. 

— Ba niște băieţei fără coiţe, îi răspunse Lirozio. 

Patru bărbaţi în livrelele albastre ale Ospriei 
deschiseră o ușă masivă din spatele podiumului, 
intrară şi ieșşiră la scurtă vreme după aceea 
clătinându-se sub greutatea unei lăzi cu 
incrustaţii. Rogont trecu repede prin fața primului 


rând de scaune, strângând mâinile câtorva 
ambasadori și acordând o atenţie deosebită 
delegaţiei gurkiene. Furtuna de aplauze atinse 
punctul culminant. [În cele din urmă, Rogont 
urcă treptele spre podium, surâzând așa cum 
surâde un jucător cu cărți excelente în fața 
adversarilor distruși. Întinse braţele către cei cinci. 

— Prieteni, prieteni! În sfârșit, a sosit ziua cea 
mare! 

— Da, spuse sec Sotorius. 

— Fericită zi! psalmodie Lirozo. 

— De prea mult timp o așteptam! adăugă și 
Patine. 

— Ura?! îndrăzni Cotarda. 

— Vă mulțumesc tuturor. 

Rogont se întoarse cu fața la public, puse capăt 
aplauzelor cu un gest domol al mâinii, își ridică 
poalele hainei, se așeză în jilt şi îi făcu semn 
Monzei să se apropie de el. 

— Excelenţa Ta nu mă felicită? 

— Felicitări! șuieră ea. 

— Graţioasă ca întotdeauna, spuse el. 

Apoi îi șopti: 

— N-ai venit azi-noapte. 

— Am avut alte obligaţii. 

— Serios? ridică din sprâncene Rogont, parcă 
uimit că pe lume putea exista ceva mai important 
decât o partidă de hâţa-hâţa cu el. Presupun că un 
șef de stat are îndatoriri care îi ocupă tot timpul. 
Mă rog... 


Și o pofti să se retragă cu un semn batjocoritor 
al mâinii. Monza scrâşni din dinţi. În clipa aceea 
îşi dorea din suflet să urineze peste el. 

Cei patru servitori așezară lada în spatele 
tronului, iar unul dintre ei învârti cheia și o 
deschise cu un gest teatral. Un oftat prelung 
străbătu mulţimea. Înăuntru se afla coroana, pe o 
perniță din catifea purpurie. Un cerc din aur 
masiv, cu safire strălucitoare bătute de jur- 
împrejur. Cinci frunze de stejar din aur se înălțau 
din cercul acela, iar o a șasea, mai mare, se 
încovoia chiar în față în jurul unui diamant mare 
cât un ou de găină. Atât de absurd părea 
diamantul acela pus pe coroană, încât pe Monza 
mai că o pufni râsul. 

Cu expresia cuiva care urmează să desfunde o 
latrină cu mâinile goale, Lirozio apucă coroana de 
una dintre frunzele din aur. Patine ridică resemnat 
din umeri și făcu și el același lucru. Apoi Sotorius 
și Cotarda. Monza își încleștă degetele înmănușate 
de la mâna dreaptă în jurul ultimei frunze. Degetul 
mic nu arăta deloc mai bine, nici măcar îmbrăcat 
în mătase albă. Privi în jur, la chipurile așa-zișilor 
ei colegi. Două zâmbete forţate, un rictus abia 
vizibil şi o căutătură furioasă. Se întrebă cât va 
trece până când prințișorii ăștia țanțoşi, obișnuiți 
să nu dea socoteală nimănui, se vor sătura de 
acest aranjament prea puţin avantajos. 

După cum stăteau lucrurile, oul începuse deja 
să se impută. 


Toţi cinci ridicară coroana şi făcură câţiva pași 
poticniți din cauză că încercau să pășească în 
cadență.  Sotorius se mișca cel mai greu, 
împiedicându-i pe ceilalți să poarte cum se cuvine 
acel nepreţuit simbol al maiestăţii. Reușiră totuși 
să ajungă până la jilt și înălțară împreună coroana 
deasupra capului lui Rogont. Se opriră o clipă, 
parcă întrebându-se fiecare în sinea lui dacă mai 
exista vreo scăpare. În imensa aulă se așternuse o 
tăcere stranie, iar toți oaspeții- fie ei bărbaţi sau 
femei- îşi țineau răsuflarea. Apoi Sotorius înclină 
resemnat din cap, cei cinci așezară cu băgare de 
seamă coroana pe ţeasta lui Rogont și făcură câţiva 
pași înapoi. 

Se pare că acum Styria devenise o singură 
națiune. 

Regele ei se ridică încet din jilt, desfăcu larg 
braţele cu palmele deschise și privi drept înainte, 
de parcă ar fi putut să întrezărească viitorul 
luminos al Styriei prin zidurile străvechi ale 
Senatului. 

— Concetăţeni styrieni! răcni el şi vocea-i 
puternică răsună prelung între pereţii din piatră. 
Supuși ai noștri! Prieteni ai noștri de peste hotare! 
Sunteţi bine-veniţi cu toţii aici! 

Prietenii de peste hotare erau mai ales gurkieni, 
de vreme ce Profetul îi oferise diamantul acela 
ridicol de mare pentru coroană. 

— ...Anii de Sânge au luat sfârșit! 

Sau vor lua sfârșit de îndată ce Monza îi va vărsa 


sângele lui Orso. 

— De acum încolo măreţele orașe ale mândrului 
nostru ţinut nu se vor mai lupta între ele! 

Asta rămânea de văzut. 

— Ci se vor înfrăți întru eternitate, legate prin 
valorile prieteniei, culturii, moștenirii comune. Și 
vor păși împreună spre viitor! 

Probabil că spre acel viitor dictat de Rogont. 

— Styria se deşteaptă acum dintr-un coşmar. Un 
coșmar care a durat nouăsprezece ani. Sunt 
convins că printre noi se află mulţi care nu-și mai 
pot aminti cum este să trăiești într-o lume fără 
război. 

Monza se încruntă, amintindu-și cum ara tatăl 
ei pământul negru. 

— Însă acum... războaiele s-au terminat! Şi toţi 
suntem învingători! Absolut toți! 

Nici nu mai merita spus că unii câștigaseră mai 
multe războaie decât alţii. 

— A venit vremea păcii! Vremea libertăţii! 
Vremea vindecării de rănile trecutului! 

Lirozio își drese zgomotos glasul şi se trase de 
gulerul brodat. 

— A venit vremea speranţei, a iertării, a unităţii! 

Și, evident, a supunerii oarbe. Cotarda își privea 
mâna. Palma, de obicei albă, era acum acoperită 
cu pete roşii, aproape în aceeași nuanţă cu rochia- 
i stacojie. 

— Acum a venit vremea ca, împreună, să 
construim un stat măreț, care va stârni invidia 


întregii lumi! Acum a venit vremea să... 

Lirozio începuse să tușească și pe obrajii rumeni 
i se prelingeau stropi mari de sudoare. Rogont se 
uită furios la el. 

— Acum a venit vremea ca Styria să devină... 

Patine se îndoi de mijloc și scoase un geamăt 
îndurerat printre dinţii încleștați. 

— O singură naţiune... 

Ceva nu era în regulă și toată lumea începuse să 
vadă asta. Gâfâind puternic, Cotarda se împletici 
câțiva pași, se agăță de balustrada aurită și se 
prăbuși într-un nor de mătase roşie. Şocat, 
publicul scoase un oftat colectiv. 

— O singură naţiune... şopti Rogont. 

Cancelarul Sotorius căzu în genunchi şi îşi duse 
mâna cu pete roşii la gâtul veștejit. Patine stătea 
acum în patru labe, chipul i se făcuse roșu, venele 
gâtului i se umflaseră. Horcăind, Lirozio se prăvăli 
într-o parte, cu spatele la Monza. Îi zvâcnea mâna 
dreaptă, acoperită și ea cu pete roșii. Cotarda mai 
mișcă o dată din picior, apoi nu se mai mișcă deloc. 
Și în tot acest timp miile de spectatori nu scoaseră 
nicio vorbă. Stăteau pe locurile lor, pironiţi de 
groază. Neștiind dacă aceasta nu era cumva o 
scenă  dementă a spectacolului. O glumă 
înspăimântătoare. Patine căzu în nas. Sotorius 
căzu pe spate, cu spinarea arcuită şi lovind cu 
tocurile în lemnul lustruit al podiumului. Apoi nu 
se mai mișcă nici el. 

Rogont se uită la Monza și Monza se uită la el, 


stană de piatră ca atunci când se uitase cum era 
ucis Benna. Rogont deschise gura, întinse o mână 
spre ea. Dar nu reuși să rostească niciun cuvânt. 
Întreaga lui frunte, sub marginea garnisită cu 
blană a coroanei, se colorase într-un roșu-aprins. 

Coroana. Toţi atinseseră coroana. Monza își privi 
mâna înmănușată. Toţi, cu excepția ei. 

Trăsăturile lui Rogont se schimonosiră. Făcu un 
pas, dar nu-l ţinură picioarele şi căzu pe burtă, cu 
capul într-o parte. Ochii bulbucaţi priveau orbi în 
jur. Coroana i se rostogoli de pe creștet, sări o 
dată, se rostogoli până la marginea podiumului și 
căzu cu zgomot pe pardoseala aulei. Cineva din 
public scoase un singur țipăt asurzitor. 

Se auzi un foșnet puternic când cele o mie de 
păsări albe au fost eliberate din coliviile ascunse 
în jurul sălii şi se înălţară într-un splendid vârtej 
spre cerul senin al nopţii. 

Exact cum își dorise Rogont. 

Numai că, din cei șase bărbaţi și femei, al căror 
destin era să unească Styria și să pună capăt 
Anilor de Sânge, doar Monza mai rămăsese în 
viaţă. 


Praf şi pulbere 


Fiori se bucură destul de mult de moartea 
Marelui Duce Rogont. Sau poate că ar fi trebuit să- 
i spună regele Rogont, dar nu mai conta acum. lar 


gândul ăsta îi lăți și mai mult rânjetul pe buze. 

Poţi să fii cât vrei de mare și tare atunci când ești 
în viaţă. Dar nu mai are nicio importanţă atunci 
când te întorci în ţărână. Și nu-i nevoie decât de 
un lucru foarte mic. Și se poate întâmpla cât ai 
bate din palme. Un vechi prieten de-al lui Fiori 
luptase vreme de şapte zile și nopţi în Bătălia de la 
Ținuturile Înalte fără să capete nici măcar o 
zgârietură. Dar se înțepase într-un spin în 
dimineaţa când plecase din vale, mâna îi 
putrezise, începuse să delireze și murise câteva 
nopți mai târziu. Aiurea! N-aveai ce învăţa din 
întâmplarea asta. Decât să ai grijă şi să te ferești 
de spini. 

Dar nici felul în care murise Rudd Treicopaci nu 
era mai bun - în fruntea oamenilor săi, cu sabia în 
mână. Poate că, într-o bună zi, oamenii vor cânta 
balade despre asta, mai cu seamă la beţie. Dar din 
punctul de vedere al mortului, moartea era 
moarte, una și aceeași pentru toți. Marea 
Nivelatoare, cum îi ziceau muntenii. Care ştergea 
toate diferenţele dintre lorzi și cerşetori. 

Acum se alesese praful de toate ambițiile măreţe 
ale lui Rogont. Puterea lui nu mai era decât o ceaţă 
risipită de adierea zorilor. În vreme ce Fiori- un 
amărât de asasin chior de un ochi, care ieri nu 
fusese demn nici măcar să-i lângă cizmele 
viitorului rege - era un om cu mult mai bun în 
dimineaţa aceasta. Măcar el încă mai lăsa umbră 
pe pământ. Dacă era ceva de învăţat din toată 


povestea asta, atunci trebuia să înveţi să iei tot ce 
poți câtă vreme încă mai ai viață în tine. Pentru că 
în pământ nu te așteaptă nicio recompensă, ci 
doar întuneric. 

Fiori fluieră prelung atunci când intrară călare 
în curtea exterioară de la Fontezarmo. 

— Da” ştiu că au construit ceva aici! 

Monza dădu din cap. 

— Zi mai bine că au dărâmat. Se pare că darul 
Profetului și-a făcut treaba. 

Strașnică armă, „zahărul ăla  gurkian. 
Dispăruse o mare porţiune din zidul aflat în stânga 
lor, unul dintre turnurile din capăt era plin de 
crăpături și se înclina nefiresc într-o parte, dorind 
parcă să le urmeze pe celelalte la vale. Câteva tufe 
desfrunzite se agățau de marginea colțuroasă a 
stâncii, unde se înălțaseră zidurile, parcă 
încercând să se agaţe de aer cu crengile goale. Fiori 
își zise că acolo trebuie să fi fost grădinile, numai 
că, din cauza catapultelor folosite în ultimele 
săptămâni, din ele nu mai rămăseseră decât niște 
muri carbonizaţi, câteva buturugi despicate, noroi 
uscat, acoperit acum cu băltoace de la ploaia din 
noaptea trecută. 

Un drum pietruit trecea prin mijlocul acestei 
mizerii, printre vreo șase fântâni secate, ducând la 
o poartă neagră, încă ferecată. În jurul ei zăceau 
câteva cadavre contorsionate, străpunse de săgeți. 
Alți morţi lângă un berbece carbonizat. Fiori privi 
atent spre metereze şi ochiul lui experimentat 


observă sulițe, arcuri, luciri de armuri. Se vede 
treaba că zidul interior încă era bine apărat, iar în 
spatele lui se ascundea, firește, ducele Orso. 

Ocoliră un morman mare de prelate ude, cu niște 
pietre deasupra să nu le ia vântul. Fiori remarcă 
niște cizme ieşind dintr-un capăt, alături de câteva 
perechi de tălpi murdare, toate ude de la ploaie. 

Se pare că unul dintre flăcăii lui Volfier nu mai 
avusese de-a face cu armata, că se făcu alb ca 
varul la vederea morţilor. Și, sesizând reacția 
tânărului, Fiori se întrebă din senin de când se 
obișnuise el cu prezența cadavrelor în jur. Căci 
pentru el morţii nu mai erau acum decât părți din 
peisaj, la fel ca buturugile de copaci. În dimineaţa 
asta era nevoie de mai mult decât câteva cadavre 
ca să-i strice buna dispoziţie. 

Monza trase de hățuri şi cobori de pe cal. 

— Descălecaţi, mârâi Volfier, iar oamenii lui îl 
ascultară supuși. 

— De ce sunt desculți unii? întrebă puştiul, tot 
cu ochii la cadavre. 

— Pentru că au avut cizme bune, spuse Fiori. 

Flăcăul își privi încălțările din piele, apoi se uită 
iarăși la tălpile alea goale și își acoperi gura cu 
mâna. 

Făcându-i cu ochiul lui Fiori, Volfier îl bătu pe 
tânăr pe spate, care tresări puternic. 

— Cizmă sau nu, nu mai contează deloc când 
eşti mort. Nu-ţi face griji, băiete, te vei obişnui cu 
astfel de priveliști. 


— Da? 

— Dacă ai noroc, spuse Fiori, ai să trăiești destul 
de mult. 

— Dacă ai noroc, spuse Monza, ai să-ți găsești 
mai întâi o altă ocupaţie. Aşteptaţi aici! 

Volfier înclină fruntea. 

— Excelenţă! 

Fiori o urmări cum își face drum printre 
dărâmături și dispare. 

— Aţi rezolvat situaţia din Talins? murmură el. 

— Sper că da, mârâi sergentul plin cu cicatrice. 
În cele din urmă am reușit să stingem incendiile. 
Am încheiat un târg cu criminalii din Cartierul 
Vechi: ei o să vegheze orașul timp de o săptămână 
și noi o să-i lăsăm în pace timp de o lună. 

— Nu-i a bună dacă am ajuns să-i rugăm pe hoţi 
să menţină ordinea. 

— Da, s-a întors lumea cu curu” în sus, mormăi 
Volfier, privind printre gene la zidul interior. 
Fostul meu stăpân e în partea ailaltă. Toată viaţa 
mea am fost în slujba lui. Nicio revoltă n-a fost cu 
el la conducere. 

— Ţi-ai fi dorit să rămâi cu el? 

Volfier se încruntă și îşi feri privirea. 

— Mi-aș fi dorit să învingem la Ospria, da’ n-a 
fost să fie. Da’ la fel de mult mi-aş fi dorit ca 
nevastă-mea să nu se fi regulat cu brutaru”' în ăia 
trei ani cât eu am fost în campanie prin toată 
Uniunea. Poţi să-ţi dorești cât vrei, dar nu se 
schimbă nimic. 


Fiori zâmbi cu gura până la urechi și își bătu 
încet cu unghia ochiul din metal. 
— Mare adevăr grăiești! 


Cosca şedea pe scaunul lui de campanie, în 
singura zonă a grădinii rămasă cât de cât intactă. 
Și îşi privea capra cum paşte iarba udă. I se părea 
că-l calmează dacă-i [urmăreşte înaintarea 
treptată pe ultimul petic de gazon. Îl linișteau şi 
felul cum își răsucea buzele, felul delicat în care 
apuca firele de iarbă cu dinţii, toate mișcările 
acelea care, repetate cu răbdare, vor transforma 
curând pajiştea într-o miriște. Îşi îndesă adânc un 
deget în ureche și îl bâțâi puternic, încercând să 
scape de ţiuitul care încă nu-i dădea pace. 
Degeaba. Oftă, își ridică plosca, auzi niște pași 
scârțâind pe pietriș și nu-și duse gestul până la 
capăt. Monza se apropia de el. Părea înfiorător de 
obosită, cu umerii gârboviţi, buzele strâmbate, 
cearcăne negre sub ochii înfundaţi în orbite. 

— De ce mama dracului ţi-ai luat o capră? 

Cosca trase o dușcă lungă din ploscă, se strâmbă 
și mai trase încă una. 

— Capra este un animal nobil. În absenţa ta, ea 
este cea care îmi amintește că trebuie să fiu 
tenace, dârz și harnic. Măcar de ceva să te agăți în 
viața asta, Monzcarro. 

Capra ridică ochii spre el şi behăi, aparent de 
acord cu aceste vorbe înțelepte. 

— Sper că n-am să te ofensez dacă am să-ţi zic 


că îmi pari obosită. 

— A fost o noapte lungă, mormăi ea. 

Această afirmaţie i se păru lui Cosca foarte 
departe de adevăr. 

— Sunt convins. 

— Osprienii s-au retras din Talins. A fost o 
revoltă. A fost panică. 

— Inevitabil. 

— Cineva a răspândit zvonul că flota Uniunii 
este pe drum. 

— Zvonurile fac mai mult rău decât corăbiile de 
război. 

— Coroana a fost otrăvită, murmură ea. 

— Conducătorii Styriei, mistuiți de propria lor 
sete de putere. Este o morală în asta, nu crezi? 
Crimă şi metaforă la un loc. Într-o singură seară 
otrăvitorul-poet a reușit să ucidă un cancelar, un 
duce, o contesă, un prim cetăţean şi un rege și să 
dea lumii o lecţie inestimabilă. Vorbim despre 
prietenul nostru Morveer, nu-i așa? 

Monza scuipă în urma caprei. 

— Probabil. 

— N-aș fi crezut niciodată că javra aia pedantă 
ar putea să aibă atâta umor. 

— Scuză-mă dacă nu-mi vine să râd. 

— Pe tine de ce te-o fi cruțat? 

— Nu m-a cruțat, spuse Monza ridicând mâna 
dreaptă. Mănușa m-a salvat. 

Cosca nu se mai putu abţine și pufni în râs. 

— Ia gândește-te, într-o zi s-ar putea spune că 


ducele Orso și acoliţii lui ți-au salvat viaţa atunci 
când ti-au zdrobit mâna! Măi, cum se mai adună 
ironiile sorții! 

— Cred că am să aştept un moment mai liniștit 
ca să mă bucur de ele. 

— O, în locul tău, eu m-aș bucura acum. Am 
irosit mulți ani din viață așteptând momente mai 
liniștite. Și pot să-ți spun acum că momentele 
astea nu vin niciodată. Priveşte doar în jur și ai să 
te convingi. Affoienii au fugit înainte de ivirea 
zorilor. Sipanezii se împart deja în tabere și se 
retrag spre sud ca să se lupte între ei. Oștenii din 
Puranti erau atât de nerăbdători să-și continue 
războiul civil că au început să se omoare între ei 
din tranșee. A fost nevoie să-i despartă Victus! Poţi 
să-ți imaginezi așa ceva? Victus punând capăt unei 
lupte! Au mai rămas câţiva osprieni, dar numai 
pentru că habar n-au ce altceva să facă. Și aleargă 
de colo colo ca niște găini cu capetele tăiate. Ceea 
ce şi sunt, după părerea mea. Mă uimește 
neîncetat cât de repede se poate spulbera totul. 
Styria a fost unificată cam cât?... un minut? Și 
acum se află într-un haos mai mare ca oricând. 
Nu se poate ști cine va pune mâna pe putere și 
unde și cu ce preţ. Mi se pare că sfârșitul Anilor de 
Sânge a fost declarat... 

Și Cosca își ridică bărbia și se scărpină pe gât. 

— ...puțin cam prematur. 

Umerii Monzei parcă se gârboviră și mai mult. 

— Situaţie ideală pentru un mercenar, nu? 


— Aşa ai zice. Însă chiar şi pentru unul ca mine 
prea mult haos este totuși prea mult. Pe cuvântul 
meu dacă brigada celor O mie de Săbii nu-i acum 
cea mai coerentă și mai disciplinată trupă rămasă 
aici. lar asta ar trebui să-ți dea o oarecare idee 
despre cât de dezorganizaţi sunt acum aliaţii tăi. 

Își încrucişă picioarele întinse. 

— Mă gândeam să-mi iau băieţii, să mă duc la 
Visserine și să-mi revendic titlul. Mă îndoiesc că 
Rogont mai are cum să onoreze înțelegerea 
noastră... 

— Rămâi, spuse ea uitându-se în ochii lui. 

— Să rămân? 

— Rămâi! 

Urmă o pauză mai lungă, în care se priviră 
îndeaproape. 

— N-ai niciun drept să-mi ceri asta. 

— Dar ţi-o cer. Ajută-mă! 

— Să... te ajut? S-a sucit lumea dacă am ajuns 
să fiu singura ta speranță. Cum rămâne cu loialii 
tăi supuși, oamenii cumsecade din Talins? Ei nu 
te pot ajuta? 

— Nu le plac luptele la fel de mult ca paradele. 
N-ar ridica nici măcar un deget ca nu cumva să se 
întoarcă Orso și să-i spânzure pe toți. 

— A, da! Nestatornicia puterii. Dar nu ţi-ai 
strâns soldați câtă vreme ai fost la conducere? 

— Ba mi-am strâns atâţia câţi am putut. Însă nu 
pot avea încredere în ei în situaţia asta. În lupta 
împotriva lui Orso. Cine știe de partea cui vor fi? 


— Da, e riscant să ai slugi care slujesc la doi 
stăpâni. Am avut și eu de-a face cu din ăștia. Nu 
știi ce te așteaptă. 

Cosca își îndesă degetul și în cealaltă ureche. Tot 
degeaba. 

— Te-ai gândit cumva să... zic şi eu... să 
renunţi? 

Monza holbă ochii la el de parcă l-ar fi auzit 
vorbind într-o limbă străină. 

— Ce să fac? 

— Eu, unul, am abandonat o mie de treburi pe 
tot cuprinsul Cercului Lumii- le-am lăsat fie 
neterminate, fie neîncepute, fie am eşuat de-a 
binelea. Însă crede-mă când îți spun că nu mă 
supără atât de mult pe cât mă supără succesele 
avute. 

— Eu sunt altfel. 

— Motiv de veşnic regret pentru amândoi. Și 
totuși. Ai putea să uiţi de răzbunare. Ai putea să 
faci un compromis. Ai putea... să dai dovadă de 
milă. 

— Mila și lașitatea sunt unul și același lucru, 
mârâi ea, strângând din ochi și uitându-se la 
poarta cea neagră de la capătul grădinii distruse. 

— Aşa crezi tu? surâse cu tristețe Cosca. 

— Conștiinţa nu este decât o scuză ca să nu faci 
ce trebuie. 

— Înţeleg. 

— Nu te apuca să jelești. Așa este lumea făcută. 

— Aha! 


— Nu primești nimic în plus dacă faci bine. Când 
mai-marii zilei mor, ei se transformă tot în bălegar, 
ca noi ăștilalți. Trebuie să priveşti înainte, numai 
înainte și să-ți duci bătăliile pe rând. Cu niciun 
preț nu ai voie să eziți, indiferent ce... 

— Ştii de ce te-am iubit mereu, Monza? 

— Ce? căscă ea ochii uluită. 

— Chiar şi după ce m-ai trădat? Ba chiar mai 
mult după ce m-ai trădat? o întrebă Cosca 
aplecându-se încet spre ea. Pentru că știu că, în 
adâncul sufletului tău, nu crezi nicio iotă din 
aiurelile astea. Sunt doar niște minciuni pe care ţi 
le repeţi în permanenţă ca să te poţi împăca cu tot 
ce ai făcut. Cu tot ce a trebuit să faci. 

Monza tăcu o vreme. Apoi îi spuse cu un glas 
sugrumat de parcă i-ar fi venit să vomite. 

— Ai zis mereu că-l am pe dracul în mine. 

— Aşa am zis? Mă rog, toți avem dracii noștri, 
spuse el, cu un gest nepăsător din mână. Nu ești 
o sfântă, măcar de asta sunt sigur. Eşti o copilă a 
acestor vremuri sângeroase. Dar nici pe departe 
atât de rea cum îţi închipui. 

— Nu? 

— Eu mă prefac că îmi pasă de oameni, dar 
adevărul este că mă doare fix undeva dacă oamenii 
ăștia trăiesc sau mor. Ţie ţi-a păsat întotdeauna de 
ei, dar te prefaci că te doare undeva. Nu te-am 
văzut niciodată să-ţi baţi joc de viața unui om. Cu 
toate astea, eu le sunt mai simpatic. Ce să zic? 
Asta-i dreptatea. Tu te-ai purtat mereu corect cu 


mine, Monza. Chiar și atunci când m-ai trădat, te- 
ai purtat oricum mai frumos decât aș fi meritat. N- 
am uitat niciodată ce ai făcut atunci în Muris, 
după asediu, când nu i-ai lăsat pe negustorii ăia 
de sclavi să-i ia pe copii. Toată lumea nu voia decât 
bani. Eu voiam bani. Credinciosul voia bani. Chiar 
şi Benna. Mai cu seamă Benna. Însă nu și tu. 

— Doar te-am zgâriat, murmură ea. 

— Nu fii modestă, erai gata să mă omori. Trăim 
niște timpuri nemiloase, iar mila și lașitatea sunt 
complet opuse. Toţi ne transformăm în căcat 
atunci când murim, Monza. Însă nu toţi suntem 
de căcat câtă vreme trăim. Doar cei mai mulți. 

Oftă și ridică ochii spre cer. 

— Dumnezeu știe că eu sunt. Dar tu nu ai fost 
niciodată. 

Îl privi lung. 

— Vrei să mă ajuţi? 

Cosca duse iar plosca la buze, își dădu seama că 
este goală şi-i puse capacul la loc. Prea des trebuia 
să umple păcătoșenia asta. 

— Bineînţeles că am să te ajut. N-a existat 
niciodată vreo îndoială în privinţa asta. De fapt, 
am și organizat atacul. 

— Atunci... 

— Am vrut să te aud cum mă rogi. Recunosc că 
am fost surprins că ai făcut-o. Tu te-ai gândit cum 
ar fi fost ca O Mie de Săbii să fi condus asediul, să 
fi pus stăpânire pe unul dintre cele mai bogate 
palate din Styria și apoi să plece cu mâna goală? 


Ţi-ai pierdut minţile? Nicicum nu i-aș fi putut lua 
pe ticăloșii ăștia lacomi de aici. Cu sau fără tine, 
atacăm mâine în zori şi vom fura tot ce e de furat. 
Probabil că până în prânz băieţii mei vor termina 
de adunat până și plumbul din acoperișuri. Ştii şi 
tu cum e cu Regula Pătrimilor. 

— Şi Orso? 

— Nu mă interesează, spuse Cosca, lăsându-se 
pe spate și mângâindu-și drăgăstos capra pe fund. 
Fă ce vrei cu el. 


Inevitabilul 


Zarurile se rostogoliră: doi-unu. 

Astăzi se împlineau exact trei ani de când 
Sajaam îl scosese de la Fereală pe Prietenosul. Trei 
ani trăise pe drumuri. Traversase Styria alături de 
trei oameni: doi bărbaţi și o femeie. Locul care i-a 
displăcut cel mai puţin a fost în brigada celor O 
Mie de Săbii şi nu doar pentru că numele ei avea 
în componență un număr, deși şi asta era un 
început bun. 

Era ordine acolo, până la un punct. Oamenilor li 
se repartizau sarcini şi li se spunea cât timp au la 
dispoziție să le îndeplinească. Toţi își cunoșteau 
locurile în mașinăria aceea uriașă de război. 
Notarul ţinea trei registre în care trecea toate 
datele importante. Numărul de oameni 
subordonați fiecărui căpitan, durata serviciului, 


suma plătită, echipamentul folosit. Totul putea fi 
numărat. Existau reguli, atât explicite, cât și 
implicite. Reguli despre băutură, jocurile de noroc 
și luptă. Reguli despre curve. Reguli despre locul 
fiecăruia. Reguli care spuneau cine se poate duce 
undeva şi când. Cine se luptă și cine nu. Și mai 
importantă decât toate celelalte era Regula 
Pătrimilor, care reglementa declararea şi 
distribuirea capturilor şi era aplicată cu 
rigurozitate. 

Existau pedepse stabilite dinainte pentru 
încălcarea regulilor, pedepse înțelese de toată 
lumea. De obicei câteva lovituri de bici. Chiar ieri 
văzuse Prietenosul un om biciuit pentru că se 
pişase unde nu trebuia. Nu părea mare lucru, dar 
Victus le explicase că aşa începe totul: mai întâi te 
pişi unde ți se năzare, apoi te căci unde ți se 
năzare, apoi toată lumea moare de ciumă. Aşa că 
pedeapsa a fost trei lovituri de bici. Două și una. 

Locul preferat al Prietenosului era popota. 
Rutina reconfortantă de acolo îi amintea de 
Fereală. De bucătarii ursuzi, cu şorțurile lor 
pătate. De aburul care se ridica din cazane. De 
zăngănitul cuțitelor şi lingurilor. De sorbiturile 
zgomotoase și de plescăielile făcute de atâtea buze, 
limbi, dinţi. De oamenii care se îmbrânceau la 
coadă, cerând mereu suplimente și neprimindu-le 
niciodată. 

Oamenii care ajutau la bucătărie în dimineaţa 
asta primeau în plus două chiftele și o lingură de 


supă. Două și una. Cosca zicea că una e să fii 
aruncat de pe scară cu o suliță, dar cu totul alta e 
să cazi singur din cauză că ești slăbit de foame. Iar 
el nu tolera una ca asta. 

— Atacăm într-un ceas, spuse el acum. 

Prietenosul bâţâi din cap. 

Cosca trase aer în piept, îl scoase pe nas şi privi 
încruntat în jur. 

— Avem nevoie de multe scări. 

În ultimele zile  Prietenosul asistase la 
construirea lor. Douăzeci şi una de scări. Doi şi 
unu. Fiecare avea câte treizeci și una de trepte, 
mai puţin una, care avea treizeci și două. Unu, doi, 
trei. 

— Monza pleacă cu primul detașament. Nu vrea 
să ajungă cineva la Orso înaintea ei. E hotărâtă. 
Nu vrea să renunţe la răzbunare. 

Prietenosul ridică din umeri. Așa fusese mereu. 

— Sincer îți spun, îmi fac griji pentru ea. 

Prietenosul ridică din umeri. Îl lăsa rece. 

— O bătălie e plină de primejdii. 

Prietenosul ridică din umeri. Asta era evident. 

— Vreau să stai mereu lângă ea, prietene. Să ai 
grijă să nu păţțească nimic în timpul luptei. 

— Şi tu? 

— Eu? râse Cosca, bătându-l pe umăr. Singurul 
scut de care am eu nevoie este prețuirea de care 
mă bucur în rândul oamenilor. 

— Sigur? 

— Nu. Dar mă voi afla în locul unde sunt mereu. 


Mult în spatele bătăliei, cu plosca alături. Ceva îmi 
spune că Monza are mai multă nevoie de tine. Încă 
mai are dușmani acolo. Și, Prietenosule... 

— Da? 

— Fii foarte atent şi ai mare grijă. Vulpoiul este 
mult mai periculos atunci când e încolțit- și 
presupun că Orso nu și-a epuizat trucurile 
mârşave. Ce să zic... mi se pare inevitabil. Stai cu 
ochii în patru mai ales după... Morveer. 

— Bine. 

Înseamnă că el şi cu Fiori o vor păzi pe Murcatto. 
Adică vor fi iar împreună ca atunci când l-au 
omorât pe Gobba. Doi care o păzesc pe una. Îşi luă 
zarurile şi le puse bine în buzunar. Se uită lung la 
aburii care se ridicau din polonice. Ascultă 
chiorăielile din  burţile oamenilor. Numără 
protestele. 


Cenușiul spălăcit al zorilor se preschimbă în 
auriu când soarele se ridică peste meterezele 
zidului pe care trebuiau să se urce. Și umbra 
fortăreței se retrăgea de pe grădina distrusă. 

Vor porni curând. Fiori închise singurul său ochi 
şi zâmbi spre soare. Îşi lăsă capul pe spate şi 
scoase limba. Era mai răcoare acum, când anul se 
apropia de sfârșit. Dar lui i se părea că este ca o 
dimineaţă frumoasă de vară din Nordul lui. Ca 
dimineţile marilor bătălii în care luptase el. 
Dimineţi în care făcuse fapte măreţe şi câteva mai 
puţin măreţe. 


— Eşti cam binedispus pentru cineva care-și va 
risca viața nu peste mult timp, se auzi vocea 
Monzei. 

Fiori deschise ochiul și își întoarse zâmbetul spre 
ea. 

— M-am împăcat cu mine însumi. 

— Mă bucur pentru tine. Ăsta-i un război pe 
care puţini îl câștigă. 

— N-am zis că am învins. Doar am încetat să mai 
lupt. 

— Încep să cred că asta-i singura victorie care 
valorează ceva, murmură ea, ca pentru sine. 

În faţa lor, mercenarii din primul val erau gata 
de atac. Stăteau în jurul scărilor, cu scuturile mari 
în mâini, agitați și nerăbdători, ceea ce nu era 
deloc de mirare. Fiori nu avea o părere prea bună 
despre ei. Nu făceau niciun efort ca să-și mascheze 
intenţiile. Toată lumea de ambele părți ale zidului 
știa ce urma să se întâmple. 

De jur-împrejurul lui Fiori se pregătea și al doilea 
val de atac. Mercenarii își ascuţeau o ultimă oară 
săbiile, îşi strângeau curelele de la platoșe și mai 
spuneau câteva glume, sperând că nu vor fi 
ultimele pe care le vor spune în viaţa lor. Ritual la 
care fusese martor de zeci de ori până acum. Parcă 
era acasă. 

— Ai simţit vreodată că nu ești unde trebuie? o 
întrebă el. Că, dacă ai putea să treci peste culmea 
dealului din zare sau să traversezi următorul râu 
sau să priveşti spre valea de alături, totul ar fi... 


așa cum trebuie. Ar fi bine. 

Monza privi printre gene la zidurile interioare. 

— Am făcut-o cam toată viaţa. 

— Ţi-ai petrecut întreaga viață pregătindu-te 
pentru ce va urma. Eu pot spune că am urcat 
multe dealuri. Am traversat multe râuri. Ba chiar 
și marea am traversat-o. Am lăsat în urmă tot ce 
știam și am venit în Styria. Și nu s-a întâmplat 
nimic- am rămas același om, cu același fel de 
viață. Valea de alături nu se deosebește prin nimic 
de aceasta. În orice caz nu-i mai bună. Cred că am 
învăţat... să rămân în locul unde mă aflu. Să fiu 
ceea ce sunt. 

— Şi ce eşti? 

Fiori se uită lung la barda așezată pe genunchi. 

— Un ucigaș, așa cred. 

— Doar atât? 

— Sincer? Cam da. 

Ridică din umeri și continuă: 

— Păi, nu-i ăsta motivul pentru care m-ai luat 
cu tine? 

Monza își plecă privirea în pământ. 

— Nu ziceai că ești un optimist? 

— Nu pot să fiu un ucigaș optimist? Mi-a zis 
cineva odată - chiar cel care mi-a omorât fratele - 
că binele și răul sunt doar niște chestiuni de 
perspectivă. Toţi avem motivele noastre când 
facem ce facem. Dacă motivele astea sunt bune 
sau nu, depinde pe cine întrebi. Nu-i așa? 

— Aşa este? 


— Credeam că mai ales tu ai să fii de acord cu 
mine. 

— Poate că mai demult aș fi fost. Acum nu mai 
sunt atât de sigură. Poate că motivele astea nu 
sunt decât niște minciuni pe care ni le spunem 
singuri ca să ne putem împăca cu faptele noastre. 

Fiori nu se mai putu stăpâni și izbucni în hohote 
de râs. 

— Ce-i atât de nostim? 

— Nu am nevoie de scuze, șefa, asta încerc eu 
să-ți zic acum. Cum se cheamă atunci când ceva 
se va întâmpla cu siguranță? Parcă e un cuvânt pe 
care îl folosești când vrei să spui că ceva nu mai 
poate fi oprit? Că nu ai cum să eviți ce se va 
întâmpla, oricât de mult ai încerca s-o faci? 

— Inevitabil, spuse Monza. 

— Ăsta e! Inevitabilul, plimbă el cuvântul în gură 
ca pe un dumicat de carne bună. Sunt mulțumit 
cu ce s-a făcut. Sunt mulțumit de ce va fi să se 
întâmple. 

Un fluierat ascuţit străbătu văzduhul. În 
zăngănit de armuri, mercenarii din primul val se 
grupară în echipe de câte doisprezece și ridicară 
scările. Apoi o porniră în pas alergător- într-o 
ordine de toată jena, dacă îl întrebai pe Fiori-, 
alunecând și derapând prin noroiul din grădină. 
Cu aceeași lipsă de entuziasm le urmară și alții: 
tintaşi cu arbalete, având misiunea de a-i ţine 
ocupați pe arcașii de pe ziduri. Nu se auziră decât 
câteva icnete, câteva comenzi, dar în linii mari, 


asaltul se desfășura în tăcere. Şi nici nu ar fi fost 
normal să te apuci să-ți vestești apropierea prin 
strigăte de luptă. Că ce ai să faci când ajungi la 
zid? Doar n-ai să poţi să zbieri până în vârf. 

— Uite-i! exclamă Fiori, ridicându-se în picioare 
şi agitându-și barda deasupra capului. Înainte! 
Înainte, pui de curve ce sunteţi! 

Ajunseră abia la jumătatea grădinii când Fiori 
auzi pe cineva zbierând „ITrageţi!”. Și imediat un 
răpăit de pe ziduri. O ploaie de săgeți căzu peste 
capetele atacatorilor. Câteva ţipete şi suspine, 
câțiva flăcăi se prăbușiră, dar majoritatea 
continuară să înainteze mai repede ca oricând. 
Mercenarii cu arcuri se așezară în genunchi și 
traseră și ei spre metereze. 

Se auzi din nou fluieratul și porni acum al doilea 
val, format din cei care trăseseră la sorți plăcuta 
misiune a cățăratului pe zid. Cei mai mulţi purtau 
armuri ușoare, ca să nu le îngreuneze mișcările. 
Cei din primul grup ajunseseră până la baza 
zidului și începuseră să ridice scările. Unul primi 
o săgeată în gât și nu mai ridică nimic, dar 
camarazii lui reușiră să împingă scara. Fiori o 
urmări cum se clatină și apoi se propteşte bine de 
parapet. Şi celelalte scări se ridicau acum. Pe 
ziduri se vedea agitație- soldaţii de acolo 
începuseră să arunce cu pietre. Alte săgeți căzură 
peste al doilea val, însă acum mercenarii 
ajunseseră lângă zid şi începură să îl urce. Acum 
erau instalate șase scări. Acum zece. Următoarea 


nici nu apucă să se sprijine de metereze, că se 
răsturnă peste băieţii speriați care tocmai ce o 
ridicaseră. Pe Fiori îl umflă râsul. 

Alte pietre. Un mercenar căzu de pe o scară peste 
cei din urma lui, care zbierau îngroziți. Ce mai 
încoace șşi-ncolo, acum se țipa foarte mult. De pe 
acoperișul unui turn, apărătorii răsturnară un 
cazan cu apă clocotită în capetele celor care se 
străduiau să ridice o scară dedesubt. Și bieţii 
opăriţi lăsară naibii scara şi atacul și începură să 
urle și să alerge ca nebunii de colo colo, ținându- 
se cu mâinile de obraji. 

Săgeţile şuierau în sus și în jos. Pietre săltau și 
bubuiau. Oamenii se prăbușeau lângă ziduri sau 
pe drumul spre ele. Alţii începuseră să se retragă 
de-a bușilea prin noroi. Unii răniţi erau trași de 
acolo de camarazii lor, bucuroși că au găsit o scuză 
să scape din infern. Mercenarii ajunși în vârful 
scărilor loveau cu săbiile în dreapta și în stânga. 
Destui însă se pomeniră străpunși de sulițe chiar 
pe ultima treaptă și ajunseră jos foarte repede. 

Fiori îl zări pe unul care răsturna o oală peste 
una dintre scări. Altcineva aduse o torţă, o aprinse 
şi jumătate din scară luă foc. Înseamnă că în oala 
aia fusese ulei. Se uită la scara care ardea 
împreună cu vreo doi mercenari care apucaseră să 
urce până acolo. După o clipă cei doi se prăbușiră, 
antrenându-i în cădere și pe alţii. Alte zbierete. 
Fiori își trecu barda prin hamul de pe umăr. Cel 
mai bun loc unde să-ţi ţii arma atunci când încerci 


să te urci pe un zid. Cu condiţia să nu aluneci și 
să-ți tai capul în ea. Gândul ăsta îl făcu din nou 
să râdă. Câţiva dintre mercenarii din jur se uitară 
urât la el. Prea mult râdea ăsta. Numai că lui îi 
vâjâia sângele prin vene și nu-i mai păsa de nimic. 
Mutrele lor îl făceau să râdă și mai tare. 

Se pare că unii dintre mercenari trecuseră peste 
parapetul din dreapta. Observă luciri de săbii pe 
metereze. Alții se buluceau în spatele lor. 
Apărătorii împingeau cu niște pari o scară plină cu 
oameni. Aceasta se clătină o clipă, ca un acrobat 
pe catalige. Amărâţii din vârful ei întinseră 
disperaţi mâinile, încercând să se agaţe de aer. 
Apoi scara se răsturnă încet, strivindu-i pe toți de 
pietre. 

Ajunseseră sus și cei din partea stângă, chiar 
lângă ghereta de la intrare. Fiori îi vedea urcând 
pe acoperiș. Căzuseră cinci sau șase scări. Încă 
sprijinite de zid, două ardeau și umpleau locul cu 
fum negru. Dar cele mai multe încă stăteau în 
picioare și erau pline cu mercenari de sus și până 
jos. Probabil că apărătorii nu erau prea mulți, așa 
că acum începuse să se vadă de partea cui era 
superioritatea numerică. 

Se auzi din nou fluieratul și al treilea val se puse 
în mișcare - mercenari cu armuri mai grele, care 
aveau să urce în urma camarazilor lor și vor 
pătrunde în fortăreață. 

— Haide! spuse Monza. 

— Cum zici tu, șefa! 


Fiori trase aer în piept şi începu să alerge. 

Acum doar câteva săgeți mai zburau spre ei din 
crenelurile turnurilor. Așa că drumul lor a fost 
mult mai liniștit decât al celor dinaintea lor, un fel 
de plimbare de dimineață printre cadavrele 
presărate prin noroiul grădinii până la una dintre 
scările din mijloc. Doi soldaţi se pregăteau să urce. 
Sergentul lor îi bătu pe umeri și îi încurajă: 

— Sus, flăcăi, urcați! Repede, da’ cu grijă! Nu 
tândăliți! Urcaţi și făceţi-le felu’ nenorociţilor! Și tu, 
boule... Au! Scuze, exce... Excelenţă? 

— Ţine bine scara! 

Și Monza începu să urce cu Fiori în urma ei. 
Nordicului îi alunecau mâinile și tălpile pe lemnul 
aspru şi îi şuiera răsuflarea prin zâmbetul 
încremenit pe chip. Se uita țintă la zidul din fața 
lui. N-avea niciun rost să se uite în altă parte. Şi 
dacă venea o săgeată spre el? N-avea ce face. Dar 
dacă vreun nemernic de sus se apuca să arunce 
cu pietre în el sau să-i răstoarne în cap un cazan 
cu apă clocotită? N-avea ce face. Și dacă împingeau 
scara de la zid? Al dracului ghinion, cum de nu, 
dar urci mult mai încet dacă stai cu ochii doar 
după pericole, iar atunci s-ar putea întâmpla toate 
blestemăţiile astea. 

Curând ajunse în vârf și sări peste parapet. Cu 
sabia deja trasă, Monza privea în jos, la curtea 
interioară. Se auzeau zgomotele îndepărtate ale 
unei lupte. Pe pasarelă erau câţiva oameni morți 
din ambele tabere. Un mercenar proptit de zidul 


din piatră avea braţul retezat din cot. Cineva îi 
legase o funie în jurul umărului ca să-i oprească 
sângerarea. Şi mercenarul ăla gemea neîncetat: „A 
căzut de pe margine, a căzut de pe margine.” Fiori 
credea că sărmanul om nu mai apucă amiaza, dar 
asta însemna mai multă mâncare la prânz pentru 
restul. Că doar trebuie să vezi partea bună a 
lucrurilor, nu-i așa? Asta înseamnă să fii optimist. 

Își trase scutul atârnat la spate şi îşi vâri braţul 
printre curelele lui. Îşi scoase şi barda şi o strânse 
bine în pumn. Îi plăcea să-i simtă coada în palmă. 
La fel cum îi place fierarului să simtă coada 
ciocanului la începutul unei zile bune de lucru. Pe 
terasele săpate în munte se vedeau alte grădini, 
într-o stare mult mai bună decât cele de afară. 
Castelul înconjura spaţiul acesta verde pe trei 
laturi. O clădire uriașă cu ferestre strălucitoare și 
ziduri ornamentate, cupole și turnulețe, statui și 
țepușe poleite. Nu trebuia să fii prea deștept ca să 
identifici palatul lui Orso, iar asta era un lucru 
bun. Fiori știa că nu-i deștept. Ci doar însetat de 
sânge. 

— Să mergem! spuse Monza. 

Fiori rânji. 

— Sunt chiar în spatele tău, şefa! 


Tranşeele săpate în coasta muntelui erau goale. 
Soldaţii care le ocupaseră se risipiseră care 
încotro, înapoi la casele lor sau undeva unde să-și 
joace rolurile de figuranți în cele câteva lupte 


pentru putere declanșate de morţile premature ale 
Regelui Rogont și aliaţilor săi. Nu mai rămăseseră 
acolo decât mercenarii din brigada celor O Mie de 
Săbii, care mișunau acum prin palatul ducelui 
Orso, ca viermii pe un hoit. Lui Shenkt îi era 
cunoscută scena aceasta. Loialitate, datorie, fală - 
toate acestea nu erau decât niște motivații 
pasagere, care-i făceau pe oameni să se simtă bine 
când cerul era senin, dar care dispăreau urgent la 
venirea furtunii. Lăcomia, pe de altă parte? Da, pe 
lăcomie te poţi baza întotdeauna. 

Urcă poteca şerpuită, traversă terenul din fața 
zidurilor, care purta rănile luptei de mai devreme, 
trecu apoi şi peste pod, apropiindu-se de fortăreaţa 
Fontezarmo. Un singur om era în fața porții 
deschise, un om tolănit într-un scaun de 
campanie, cu sulița sprijinită de zidul din spate. 

— Ce treabă ai acilea? îl întrebă el, foarte puţin 
interesat. 

— Ducele Orso m-a angajat să o ucid pe 
Monzcarro Murcatto, actualmente Mare Ducesă de 
Talins. 

— Mor de râs, mormăi paznicul, ridicându-și 
gulerul peste urechi şi așezându-se mai bine în 
scaun. 

Foarte des oamenii înclină să nu dea crezare 
adevărului. Shenkt medită asupra acestei realităţi, 
străbătând pasajul lung care dădea în curtea 
exterioară a fortăreței. Nu mai exista acolo nimic 
din frumuseţea rigidă care-i plăcea atât de mult 


ducelui Orso la grădinile lui. Așa cum nu mai 
exista nici jumătate din zidul dinspre nord. 
Mercenarii făcuseră acolo o harababură cumplită. 
Dar așa este în război. Plus că era şi multă 
confuzie. O altă caracteristică a războiului. 

În mod evident, ultimul atac era în curs de 
desfășurare. Se vedeau multe scări sprijinite de 
zidul interior şi multe trupuri căzute în jurul lor. 
Printre ele mișunau infirmierii, oferind câte o gură 
de apă, ocupându-se de atele și de bandaje, 
urcând răniții pe tărgi. Shenkt știa prea bine că nu 
mai aveau nicio șansă aceia care nu se puteau 
deplasa singuri. Dar oamenii se agaţă mereu și de 
cea mai mică fărâmă de speranţă. 

Se opri lângă o fântână dărâmată și privi lupta 
muribunzilor cu inevitabilul. Un bărbat ieși brusc 
din spatele zidului și aproape se ciocni de el. Un 
ins chel, oarecare, îmbrăcat cu o vestă ponosită 
din piele cu ţinte. 

— Ah! Profundele mele scuze! 

Shenkt nu-i răspunse. 

— Sunteţi... adică ați fost... adică luaţi parte la 
asalt? 

— Într-un fel. 

— La fel ca mine, la fel ca mine. Tot într-un fel. 

Nimic nu putea fi mai firesc decât un mercenar 
care fuge de luptă, însă ceva era putred. Omul ăla 
era îmbrăcat ca un borfaș, însă vorbea ca un poet 
prost. Dădea mereu dintr-o mână, ca pentru a-i 
abate privirea de la cealaltă, care se strecura în 


interiorul vestei. Evident, după vreo armă ascunsă 
acolo. Shenkt se încruntă. N-avea niciun chef să 
atragă atenţia celor din jur dacă nu era cazul. Așa 
că se hotărî să-i mai dea o şansă, așa cum făcea 
ori de câte ori avea ocazia. 

— Înseamnă că amândoi avem treabă. Să nu 
mai pierdem timpul. 

Străinul se lumină la față. 

— Absolut. Să trecem la treabă. 


Morveer scoase un chicotit fals, apoi îşi dădu 
seama că, din greșeală, își folosise vocea 
adevărată. 

— La treabă, repetă el, cu glasul de bariton al 
omului de rând. 

Deloc convingător. 

— La treabă, spuse și celălalt bărbat, 
continuând să-l privească ţintă. 

— Aşa. Păi... 

Morveer îl ocoli pe străinul acela și trecu mai 
departe, având grijă să-și ia mâna de pe acul 
otrăvit și să o lase de-a lungul trupului. Fără 
îndoială că bărbatul acela era ciudat, dar dacă 
misiunea lui Morveer ar fi fost să-i otrăvească pe 
toți ciudațţii din lume, atunci n-ar fi reușit nici pe 
jumătate să şi-o ducă la bun sfârșit. Din fericire, el 
trebuia doar să-i otrăvească pe șapte dintre cei mai 
însemnați oameni ai naţiunii, operațiune care 
tocmai fusese de curând încununată de un succes 
spectaculos. 


Încă mai palpita de emoție la gândul proporţiilor 
uriaşe ale reușitei sale, la gândul cutezanţei sale 
nemaivăzute, la gândul reușitei inegalabile a 
planului său. Depășise cu mult statutul de cel mai 
mare meșter al otrăvurilor din toate timpurile și 
devenise, indiscutabil, o personalitate marcantă a 
istoriei. Dar cum îl mai agasa faptul că nu putea 
împărtăși lumii marea sa realizare, neputând 
astfel să se bucure de adulaţia pe care triumful 
său o merita din plin. Of, ce bine ar fi fost ca 
directorul acela sceptic de la orfelinat să-l fi putut 
vedea astăzi! Atunci ar fi fost obligat să admită că 
umilitul Castor Morveer avea stofă de învingător! 
Ce bine ar fi fost dacă l-ar fi putut vedea și fosta 
lui nevastă. Acum l-ar fi înţeles în sfârşit și nu s- 
ar mai fi văitat niciodată de obiceiurile lui ieșite din 
comun! Dacă ar fi fost de față și odiosul lui 
profesor, Moumah yin Bek, atunci ar fi fost nevoit 
să recunoască o dată pentru totdeauna faptul că 
elevul lui l-a eclipsat. Dacă Day ar mai fi fost în 
viață, cu siguranţă că ar fi început să râdă cu 
glasul ei de clopoțel, recunoscându-i geniul. l-ar fi 
surâs apoi în felul ei inocent și poate l-ar fi 
mângâiat cu blândeţe, poate chiar... dar nu era 
timp acum de fantazări. Morveer avusese motive 
bine întemeiate să-i otrăvească pe toți patru, așa 
că acum trebuia să se mulțumească cu propriile 
lui felicitări. 

Se pare că odată cu moartea lui Rogont și a 
aliaților lui fuseseră eliminate toate standardele 


respectate în cazul asediilor. Nu era o exagerare să 
spui că zidul exterior al fortăreței aproape că nu 
mai era păzit de nimeni. Îl considera pe Nicomo 
Cosca un fanfaron umflat, un beţiv dedicat și, 
colac peste pupăză, un militar incompetent, dar 
tot trebuia să-și imagineze că mercenarul va lua 
anumite măsuri de siguranţă. Însă acestea l-au 
dezamăgit peste măsură. 

Deși se părea că lupta de pe zid încetase în mare 
parte - poarta zidului interior căzuse în mâinile 
mercenarilor și era acum larg deschisă- se mai 
auzeau zgomote de bătălie din grădini. Treabă 
extrem de dezagreabilă; şi se bucura că nu va avea 
ocazia să se afle prin apropiere. Se mai părea că 
brigada celor O Mie de Săbii ocupase citadela, 
pecetluind astfel soarta ducelui Orso. Însă gândul 
acesta nu-l întrista prea tare pe Morveer. Nu-i 
nimic. La urma urmei, oamenii mari vin şi pleacă. 
Banca Valint și Balk îi promisese că îl va plăti pe 
el, iar promisiunea unei bănci era mai presus de 
oricare om, mai presus de oricare naţiune. Era 
nemuritoare. 

Pe un petic de iarbă rară, la umbra unui copac, 
fuseseră întinși câțiva răniți. De copacul acela era, 
absolut inexplicabil, priponită o capră. Morveer se 
strâmbă când trebui să treacă în vârful picioarelor 
printre ei. Îşi încreţise buzele la vederea bandajelor 
însângerate, a hainelor rupte și murdare, a 
cărnurilor sfârtecate... 

— Apă... îl rugă unul în șoaptă, apucându-l de 


gleznă. 

— Apă e peste tot! strigă el, smulgându-și 
piciorul dintre degetele moi. Du-te și ia-ţi singur! 

Se grăbi să între pe o poartă deschisă și ajunse 
în cel mai mare turn din curtea exterioară unde, 
așa aflase el din surse de încredere, pe vremuri 
fuseseră birourile administratorului fortăreței. Şi 
unde acum Nicomo Cosca își instalase statul 
major. 

Se furișă prin coridoarele întunecoase, unde 
lumina zilei abia ajungea printre creneluri. Urcă o 
scară în spirală, cu spatele ştergând pereţii și cu 
limba lipită de cerul gurii. Mercenarii din cele O 
Mie de Săbii erau la fel de neglijenţi și ușor de 
păcălit ca șeful lor, dar Morveer era conștient de 
faptul că soarta este mult prea capricioasă și îl 
poate lăsa din braţe în orice clipă. Prudenţa mereu 
pe primul loc. 

În încăperea circulară se aflau un pat mare, cu 
baldachin, rafturi cu multe cărți cu aspect 
impresionant, un birou, dulapuri pentru haine, un 
suport pentru armură, pe care se afla o platoșă, 
un rastel cu câteva săbii, o masă cu patru scaune 
în jur şi un pachet de cărți de joc pe ea și un scrin 
uriaş, cu incrustațţii, pe care se aflau mai multe 
pahare. Lângă pat era un cuier, de care atârnau 
câteva pălării de-a dreptul atrocisime, cu ace mari 
din cristal, cu benzi aurite, cu pene de toate 
culorile curcubeului care fluturau în adierea 
intrată pe fereastra deschisă. Evident că aceasta 


era camera pe care şi-o alesese Cosca. Nimeni altul 
nu ar fi îndrăznit să etaleze asemenea pălării 
ridicole. Însă deocamdată nu se vedea nici urmă 
de bețivul ăla plin de sine. Morveer se strecură 
înăuntru şi închise ușa în spatele său. Se apropie 
tiptil de un bufet, evitând în ultima clipă să se 
ciocnească de o găleată pentru muls aflată 
dedesubt, și deschise încet ușile. 

Morveer își îngădui să schiţeze un surâs aproape 
imperceptibil. Precis că Nicomo Cosca se 
considera un nonconformist sălbatic şi romantic, 
liber de orice rigori ale rutinei. În realitate, era 
previzibil ca stelele de pe cer, plictisitor de imuabil, 
aidoma mareelor. Majoritatea oamenilor nu se 
schimbă niciodată, iar un beţiv rămâne beţiv pe 
veci. Principala problemă părea a fi diversitatea 
spectaculoasă a sticlelor adunate. Pentru că nu 
puteai ști din care urma să bea. Așa că Morveer nu 
avea de ales: trebuia să-i otrăvească întreaga 
colecţie. 

Își trase mănușile pe mâini şi scoase cu infinită 
grijă din buzunarul interior flaconul cu soluţie de 
sămânţă-verde. Era otrăvitoare doar ingerată, iar 
timpul în care își făcea efectul diferea de la victimă 
la victimă, însă nu avea niciun miros - cu excepţia 
unui iz vag de fructe, deloc sesizabil dacă 
amestecai substanţa cu vin sau alte băuturi mai 
tari. Îşi notă în minte poziţia exactă a fiecărei 
sticle, cât de mult era înfipt dopul, apoi le scoase 
pe toate şi picură cu pipete câte un strop de soluţie 


în toate sticlele. Puse toate dopurile la loc și 
reașeză sticlele, ca să fie totul la fel ca înainte de 
sosirea lui. Zâmbise în tot timpul când strecurase 
otrava în sticlele acelea de diferite mărimi, forme 
și culori. Pe cât de inspirată fusese treaba cu 
otrăvirea coroanei, pe atât de vulgară era aceasta. 
Deşi scopul nu era mai puţin nobil. Va sufla prin 
încăpere, nesimţit de nimeni, precum un zefir al 
morții, aducându-i sfârșitul meritat acelui beţiv 
respingător. Prea puţini vor fi aceia care să 
considere moartea lui Nicomo Cosca drept altceva 
decât o binemeritată şi dreaptă... 

Încremeni. Se auzeau paşi pe scări. Puse la 
iuțeală dopul la ultima sticlă, o așeză cu grijă la 
locul ei și ţâșni printr-o ușă deschisă în bezna 
unei... 

Strâmbă din nas când îl izbi mirosul puternic de 
urină. Soarta,  necruțătoarea stăpână a 
muritorilor, nu scăpa nicio ocazie ca să-l 
umilească. Ar fi trebuit să-și imagineze că va 
ajunge să se ascundă într-o latrină. Acum nu-i 
mai rămânea decât să spere că pe Cosca nu-l 
apucase o nevoie urgentă de a-şi deșerta maţele. 

Luptele de pe ziduri se mai potoliseră. Nici nu 
fusese greu. Firește că bătălia continua încă în 
curtea interioară, prin impozantele săli de recepţie 
și prin holurile din marmură răsunătoare ale 
palatului lui Orso. Însă Cosca nu vedea nicio 
mișcare din locul ales drept punct de observaţie, 
pe acoperișul Turnului Administratorului. Și ce 


importanţă ar fi avut? Dacă ai văzut o fortăreață 
luată cu asalt, poţi spune că le-ai văzut pe... 

— Victus, prietene! 

——"Cep 

Ultimul căpitan cu vechime din brigada celor O 
Mie de Săbii lăsă jos luneta și se uită chiorâș la 
Cosca, aşa cum îi ședea în obicei. 

— Presupun că victoria este a noastră. 

— Presupun că ai dreptate. 

— N-am avea ce face de aici, chiar dacă am 
vedea ceva. 

— Ai pus punctul pe i, ca întotdeauna. 

Cosca bănui că era o glumă. 

— Este inevitabil. Nu mai avem altceva de făcut 
decât să împărțim prada. 

Și Victus își mângâie absent lanţurile de la gât. 

— Partea mea preferată din orice asediu. 

— Jucăm o partidă de cărți? 

— De ce nu? 

Cosca își strânse luneta și o luă înainte pe scara 
în spirală spre camera pe care o revendicase. Se 
duse drept la bufet și îl deschise. Sticlele 
multicolore îl salutară ca niște prieteni vechi. Of, 
ceva de băut, ceva de băut, ceva de băut. Luă un 
pahar și scoase dopul dintr-o sticlă din primul 
rând. 

— Bei ceva? strigă el peste umăr. 

— De ce nu? 


Lupta nu se terminase, dar nu semăna deloc cu 


o apărare organizată. Mercenarii ocupaseră 
zidurile, îi alungaseră pe apărători din grădini și 
acum  forțau intrările turnurilor, clădirilor, 
palatului. Alţi și alți camarazi de-ai lor apăreau în 
vârfurile scărilor, disperaţi să nu-și piardă partea 
din pradă. Nimeni nu se lupta mai înverșunat și 
nici nu se mișca mai repede decât mercenarii din 
cele O Mie de Săbii când le mirosea a jaf 
îimbelșugat. 

— Pe aici! 

Monza se grăbi către intrarea principală a 
palatului, pe același drum pe care-l făcuse în ziua 
în care îi omorâseră fratele. Pe lângă heleșteul 
rotund, în care pluteau două cadavre cu fața în 
jos, la umbra Columnei lui Scarpius. Fiori o urmă, 
cu același zâmbet straniu pe buze pe care îl 
avusese toată ziua. Trecură pe lângă câțiva 
mercenari care se agitau lângă o ușă, toţi cu 
licăriri lacome în ochi. Doi izbeau încuietoarea cu 
bardele, slăbind tot mai mult ușa cu fiecare 
lovitură. Când în sfârșit reuşiră s-o spargă, se 
îngrămădiră unul peste altul, zbierând și urlând, 
fiecare luptându-se să între înaintea celorlalți. Doi 
se luaseră deja la trântă, pentru ceva ce nici nu 
furaseră încă. 

Mai departe, alți doi mercenari amenințau un 
servitor cu chipul plin de sânge și îmbrăcat cu o 
livrea brodată cu aur. Amărâtul stătea pe 
marginea unei fântâni și se uita la ei cu ochi 
înfricoşaţi. Unul îl plesnea peste faţă și îi striga: 


— Unde-s afurisiţii ăia de bani? 

Apoi făcea şi celălalt la fel. Şi capul bietei slugi se 
bălăngănea într-o parte şi în cealaltă. 

— Unde-s afurisiţii ăia de bani, unde-s afurisiţii 
ăia de bani, unde-s afurisiţii ăia de bani... 

Într-o jerbă de cioburi şi așchii de plumb, se 
sparse o fereastră și prin ea zbură un scrin vechi 
și de preţ. Căzu pe pietre și se făcu țăndări. Un alt 
mercenar trecu chiuind pe lângă ei, cu braţele 
pline de niște materiale scânteietoare. Probabil 
draperii. Monza auzi un strigăt, se întoarse repede, 
văzu pe cineva rostogolindu-se de la o fereastră de 
la un etaj superior și îl văzu cum cade în cap în 
mijlocul grădinii. Din altă parte se auzeau alte 
țipete. Parcă de femeie, dar era greu să-ți dai 
seama din cauza disperării din ele. Pretutindeni se 
striga, se urla, se râdea. Încercă să-și înăbușe 
starea de vomă, încercă să nu se mai gândească la 
faptul că ea era autoarea acestui infern. Că aici te 
ducea dorinţa de răzbunare. Tot ce mai putea face 
acum era să fie atentă și să spere că îl va găsi ea 
prima pe Orso. 

Că îl va găsi și îl va face să plătească. 

Ușile grele erau tot zăvorâte, dar mercenarii 
reușiseră să găsească o altă intrare - printr-una 
din ferestrele uriașe pe care o spărseseră. Pervazul 
era plin de sânge - înseamnă că cineva se tăiase în 
toată graba aia nebună de a pune mâna pe bani. 
Monza intră şi ea tot pe acolo și sări într-un salon 
impunător. Își dădu seama că cinase şi ea acolo 


odată, cu Benna râzând lângă ea. Şi cu 
Credinciosul. Şi Orso, Ario, Foscar, Ganmark - toţi 
fuseseră aici în seara aceea. Și acum îi trecu prin 
minte că muriseră aproape toți comesenii de 
atunci. Nici încăperea nu mai arăta prea bine. 

Ci ca un câmp după trecerea lăcustelor. 
Mercenarii furaseră jumătate din tablouri și pe 
celelalte le ciopârțiseră doar ca să se afle în treabă. 
Cele două vaze enorme de lângă cămin erau prea 
grele ca să le poată urni din loc, așa că le 
spărseseră și luaseră doar mânerele aurite. 
Smulseseră galeriile, furaseră toate farfuriile 
rămase întregi. Restul erau cioburi pe pardoseala 
lustruită. Ciudat lucru cum, în momente ca 
acestea, oamenii distrug şi fură cu același 
entuziasm. Şi nu terminaseră încă. Tot se mai 
învârteau pe acolo, scoțând sertarele din scrinuri, 
demontând aplicele din pereţi, demolând tot locul 
pentru orice lucru care li s-ar fi părut cât de cât 
valoros. Un nebun pusese un scaun pe masă, se 
cocoțase pe el și se întindea să ajungă la 
candelabru. Altul încerca să desfacă clanţele din 
cristal cu un cuțit. 

Un mercenar cu obrajii mâncaţi de vărsat și cu 
mâinile pline cu tacâmuri aurite îi rânji fericit. 

— Am linguri! îi strigă el. 

Monza îl îmbrânci din drum și individul se 
împiedică, scăpându-și pe jos comoara. Ceilalţi se 
repeziră la pradă ca niște rațe la câteva firimituri 
de pâine. Cu Fiori alături, Monza ieşi din salon 


într-un hol din marmură, care răsuna de 
zgomotele îndepărtate ale luptei. Hohote și urlete 
și scrâșnete de metal și trosnete de lemn - venite de 
peste tot şi de nicăieri. Se uită bine în dreapta și în 
stânga prin întunericul de acolo, încercând să se 
orienteze. Transpiraţia îi şiroia pe ceafă de pe cap. 

— Pe aici! 

Traversară un salon mare. Cei dinăuntru erau 
ocupați cu spintecarea tapiţeriilor de la niște 
scaune vechi și foarte frumoase, de parcă știau ei 
că Orso își ţinea aurul în pernele puse sub fund. 
Un grup înflăcărat spărgea ușa din partea opusă. 
Monza privea înainte și se gândea doar la Orso. 
Strânse din dinți şi urcă apoi câteva trepte, 
aproape fără să mai simtă durerea din picioare. 

Ajunseră într-o galerie întunecată, deasupra 
unei încăperi înalte, cu tavanul arcuit și împodobit 
cu frunze aurite. Întregul perete era o uriașă orgă - 
din lemnul sculptat ieșeau o mulţime de tuburi 
lucioase, de diferite dimensiuni. În faţa claviaturii 
era așezat taburetul organistului. Acolo era 
camera de muzică. Râzând în hohote mercenarii 
se apucară să zdrăngănească un soi de simfonie 
dementă la toate instrumentele de acolo. 

— Suntem aproape, şopti Monza peste umăr. 

— Foarte bine. Cred că a venit vremea să 
terminăm odată. 

Exact așa gândea şi ea. Se apropie tiptil de ușa 
înaltă din peretele opus. 

— Încăperile lui Orso sunt pe aici. 


— Nu, nu. 

Se întoarse și se uită încruntată la Fiori, care îi 
zâmbea. Ochiul din metal îi lucea straniu în 
penumbre. 

— Nu despre asta vorbesc. 

Și Monza simţi un fior pe şira spinării. 

— Dar despre ce? 

— Ştii tu foarte bine. 

Zâmbetul i se lăţi și mai mult, răsucindu-i 
cicatricele. Şi își întinse gâtul mai întâi într-o 
parte, apoi în cealaltă. 

Din instinct, Monza luă poziția de luptă. 
Mârâind, Fiori se repezi la ea cu barda ridicată. Ea 
se împiedică de taburetul de la orgă, îl răsturnă și 
aproape căzu și ea. În tot acest timp tot încerca să 
priceapă ce se întâmplase. Barda lovi în tuburile 
orgii, făcându-le să scoată un acord sălbatic. O 
smulse de acolo și se năpusti din nou asupra eci, 
dar șocul care o cuprinsese pe Monza avusese 
vreme să se risipească, lăsând în loc doar furia 
rece. 

— Labagiu chior ce ești! 

Deloc o replică inteligentă, dar spusă din inimă. 
Vru să-l lovească cu sabia Calvez, însă el o pară 
cu scutul şi învârti barda. Monza abia reuși să sară 
într-o parte și tăișul armei se împlântă în orgă. 
Fără să-l scape din ochi, Monza se retrase câțiva 
paşi. Avea tot atâtea șanse să evite la nesfârșit 
loviturile acelei arme grele cât avea să interpreteze 
o dulce melodie la orga aia. 


— De ce? mârâi ea la el, mișcând vârful sabiei în 
cercuri mici. 

De fapt, o durea în fund de motivele lui. Doar 
trăgea de timp, cât căuta o scăpare. 

— Poate m-am săturat de disprețul tău, spuse 
el, înaintând cu scutul ridicat. Sau poate că Eider 
mi-a oferit mai mult decât mi-ai oferit tu. 

— Eider? îi râse ea în nas. Asta-i problema ta. 
Eşti un idiot! 

Și îl atacă în timp ce rostea ultimul cuvânt, 
încercând să-l prindă pe picior greșit, dar Fiori nu 
se lăsă păcălit şi-i respinse calm loviturile cu 
scutul. 

— Eu sunt idiot? Eu, care te-am salvat nici nu 
mai știu de câte ori? Eu, care mi-am pierdut ochiul 
din cauza ta? Te-am salvat ca să-ţi poţi bate joc de 
mine împreună cu găunosul ăla nenorocit de 
Rogont? Mă tratezi ca pe o slugă și tot te aștepți 
să-ţi fiu loial și tot eu sunt idiotul? 

Greu să-i contrazică argumentele, mai ales 
acum când i le striga în față. Ar fi trebuit să-l 
asculte pe Rogont şi să-l lase să scape de Fiori, dar 
se lăsase împiedicată de sentimentul de vinovăţie. 
O fi frumoasă calea milei, așa cum zicea Cosca, dar 
parcă nu era întotdeauna și cea mai inteligentă. 
Fiori se apropia și ea se retrase din nou. Curând 
nu va mai avea unde să dea înapoi. 

— Ar fi trebuit să te aștepți la asta, șopti el. 

lar ea se văzu nevoită să-i dea dreptate. Ar fi 
trebuit să se aștepte la asta încă de când se 


regulase cu Rogont. Încă de când îi întorsese 
spatele lui Fiori. Încă de când el îşi pierduse ochiul 
în catacombele de sub palatul lui Salier. Poate că 
încă din primul moment când dăduse cu ochii de 
el. Chiar înainte de asta. Ar fi trebuit să se aștepte 
dintotdeauna la asta. 

Unele lucruri sunt inevitabile. 


Și uite cum sfârleaza timpului...5 


Barda lui Fiori bubui iarăși în rândul de tuburi. 
Nordicul habar nu avea la ce foloseau drăciile alea, 
dar făceau al naibii de multă larmă. Monza 
apucase să se fereasca și își cumpănea sabia în mână, 
fără sa-şi ia ochii de la el. Mult mai ușor i-ar fi fost să o 
lovească pe la spate, să-i crape capul și să termine 
odată. Însă voia ca ea să ş tie cine a omorât-o şi 
de ce. Era foarte important ca ea să ș tie. 

— Nu trebuie să faci asta, şuieră Monza. Încă 
mai poţi să pleci de aici. 

— Credeam că doar morţii mai pot ierta, spuse 
el, încercând să-i taie retragerea. 

— Îţi ofer o şansă, Fiori. Întoarce-te în Nord, n-o 
să te urmărească nimeni. 

— Ba să mă urmărească cât vor, din partea mea. 
Dar cred că am să mai zăbovesc niţel pe aici. Omul 


5 Citat din piesa A douăsprezecea noapte de William Shakespeare: „Și uite 
cum sfârleaza timpului s-a răzbunat pe nebuni” (actul 5, scena 1) (n. tr.). 


trebuie să rămână credincios măcar unui 
principiu, nu-i așa? lar eu încă mai am ceva 
mândrie. 

— Mă cac pe mândria ta! Dacă nu eram eu, ai fi 
ajuns să-ți vinzi curul pe străzile dosnice din 
Talins! 

Foarte adevărat. 

— Cunoşteai riscurile. Şi ai preferat banii mei. 

La fel de adevărat. 

— Nu ţi-am făcut nicio promisiune şi nu am avut 
ce să încalc! 

Și asta era adevărat. 

— Curva aia de Eider n-o să-ţi dea niciun ban! 

Greu de contrazis, dar era prea târziu să mai dea 
înapoi. Plus că o bardă în cap este argumentul 
final din orice dispută. 

— O să vedem. 

Și Fiori se îndreptă încet spre ea, la adăpostul 
scutului. 

— Dar nu-i vorba despre bani. Ci despre... 
răzbunare. Mă aşteptam ca tu să înţelegi. 

— Mă cac și pe răzbunarea ta! 

Monza înhăţă taburetul și-l aruncă în el, luându- 
l prin surprindere. Taburetul se izbi de scut și se 
rostogoli peste balustradă, dar ea se repezi în 
urma lui. Fiori reuși să-i blocheze sabia cu coada 
bardei. Monza acum era aproape lipită de el, 
mârâia şi își mișca vârful sabiei lângă ochiul lui cel 
bun. 

Îl scuipă în față, făcându-l să tresară. Îl lovi 


puternic cu cotul sub bărbie și reuși să-și 
desprindă sabia. Se pregăti de o altă lovitură, 
mortală. Dar el încercă s-o izbească în mână. 
Monza se feri, iar barda intră în balustradă, din 
care smulse o bucată mare de lemn. El se răsuci, 
știind că urmează să fie lovit cu sabia. Și îi simți 
tăișul sfâșiindu-i cămașa şi crestându-l peste 
stomac. Monza își pierdu echilibrul şi se împletici 
spre el. Fiori își schimbă greutatea de pe un picior 
pe altul și mârâi prelung când își învârti scutul cu 
toată forţa şi cu toată furia pe care o simţea. O lovi 
drept în faţă, îi dădu capul pe spate și o împinse în 
tuburile orgii. Monza ricoșă din ele şi căzu pe 
spate. Sabia i se rostogoli din mână. 

Fiori se uită lung la ea. Îi vuia sângele în cap. Îi 
șiroia transpiraţia pe chipul acoperit cu cicatrice. 
Un mușchi zvâcnea în gâtul Monzei. Subţire gât! I- 
ar fi putut tăia chiar acum capul la fel de lesne 
cum ar fi tăiat un lemn de foc. Şi strânse mai bine 
barda în degetele nervoase. Monza începu să 
tușească, scuipă sânge, gemu, își scutură capul. 
Deschise ochii sticloși, se rostogoli într-o parte și 
se ridică greoi în patru labe, pipăind în jur după 
mânerul sabiei. 

— Nu, nu. 

Fiori se apropie și o lovi cu piciorul, aruncând-o 
într-un colț. Monza tresări, întoarse capul de la el 
și începu să se târască după sabie. Respira greu, 
îi curgea sânge din nas pe podeaua din lemn. El o 
urmă, vorbindu-i. Nefiresc lucru. Sângerosul Nouă 


îi spusese odată că dacă vrei să ucizi pe cineva, 
atunci îl ucizi, nu te apuci să-i povestești cum ai 
să-l ucizi. lar Fiori încercase mereu să ţină seama 
de sfatul acesta. Ar fi putut s-o omoare pe Monza 
la fel de ușor cum strivești un gândac, dar nu a 
făcut-o. Şi nici nu știa dacă dădea din gură doar ca 
să prelungească momentul sau ca să-l amâne. 
Oricum ar fi fost motivul, el vorbea în continuare. 

— Hai să nu ne mai prefacem că tu ai fi partea 
vătămată în toată povestea asta. Ai ucis juma’ de 
Styrie doar ca să-ţi poți urma planul! Eşti o curvă 
intrigantă și veninoasă, o criminală și o trădătoare! 
Și incestuoasă! Asta ești! Eu fac ce trebuie. Așa că 
slăbește-mă cu motivele tale. Nu sunt un monstru. 
Și poate motivele mele nu sunt dintre cele mai 
nobile. Dar toți avem motive să facem ce facem. 
Lumea o să fie puţin mai bună fără tine. 

Își dorea să nu-i sune vocea atât de dogit, dar 
asta era situația şi el nu o putea schimba. 

— Eu fac ce trebuie! 

Asta era realitatea și voia ca ea s-o recunoască. 
Măcar atâta lucru îi datora. 

— O să fie mai bună lumea fără tine în ea! 

Dezvelindu-și dinţii într-un rânjet sălbatic, se 
aplecă deasupra ei, auzi paşi dintr-o parte, se 
intoarse... 

Prietenosul se izbi de el cu toată puterea, 
dezechilibrându-l. Fiori mârâi, îl apucă de gât cu 
brațul pe care avea scutul, însă nu reuși decât să- 
l tragă după el. Sfărâmară balustrada și se 


prăbușiră amândoi în gol. 


Apăru şi Nicomo Cosca. Îşi scoase pălăria şi, cu 
un gest teatral, o azvârli în partea cealaltă a 
încăperii, probabil fără să nimerească cuierul, din 
moment ce Morveer o văzu dându-se de-a dura pe 
pardoseală până la ușa latrinei unde se ascunsese 
el. Cu toată duhoarea din jurul lui, simți cum 
buzele i se strâmbă într-un rânțet triumfător. 
Mercenarul avea în mână o ploscă din metal. 
Aceeași pe care i-o dăduse el în Sipani, dorind să- 
l jignească. Se vede treaba că nenorocitul ăla de 
beţiv bătrân se întorsese să o ia de acolo, evident 
sperând să sugă ultimele picături de rachiu din ea. 
Ei, cât de deșartă se dovedea promisiunea lui de a 
nu mai pune gura pe băutură? lată că omul nu se 
poate schimba. Firește că Morveer se așteptase la 
ceva mai mult din partea celui mai mare specialist 
în fanfaronada fără substanţă, dar chiar și el se 
văzu nevoit să se recunoască surprins de nivelul 
jalnic de degradare în care ajunsese Cosca. 

Îi ajunse la urechi scârțâitul făcut de ușile 
bufetului. 

— Stai s-o umplu. 

Nu putea să-l vadă, dar era vocea lui Cosca. Însă 
reuși să observe în treacăt figura ca de dihor a 
însoțitorului lui. 

— Cum dracu” poţi să bei pișatu” ăla? 

— Trebuie să beau ceva, nu? Așa mi-a 
recomandat un vechi prieten, din păcate plecat 


dintre noi. 

— Îţi mai trăieşte vreun prieten? 

— Doar tu, Victus. Doar tu. 

Clinchet de pahare și Cosca apăru clătinându-se 
în câmpul îngust de vizibilitate al lui Morveer. Într- 
o mână ţinea plosca, iar în cealaltă un pahar și o 
sticlă. O sticlă deosebită, de culoare purpurie, 
despre care Morveer își amintea cu precizie că o 
otrăvise doar cu câteva clipe mai devreme. Altă 
ironie fatală pusă la cale de meșterul otrăvurilor. 
Cosca singur va fi vinovat de propria-i distrugere, 
așa cum fusese de atât de multe ori în trecut. Însă 
de data aceasta va exista și un final corespunzător. 
Auzi foșnetele şi pocnetele cărților amestecate. 

— Cinci mărci mâna? 

Vocea lui Cosca. 

— Sau jucăm pe onoare? 

Izbucniră în râs amândoi. 

— Mai bine pe zece mărci. 

— Zece să fie. 

Alte foșnete de cărți. 

— Civilizată treabă, nu? Nimic nu-i mai bun 
decât o partidă de cărți în timp ce alţii se luptă, 
nu? Exact ca pe vremuri. 

— Numai că lipsesc Andiche, Sesaria și Sazine. 

— În afară de aspectul ăsta, îl aprobă Cosca. 
Cum facem? Le împarţi tu sau vrei să le împart eu? 


Gemând,  Prietenosul reuși să iasă dintre 
dărâmături. Fiori era la câţiva pași de el, în 


cealaltă parte a mormanului de bucăţi de lemn și 
de fildeș, alămuri îndoite și sârme răsucite care 
mai rămăseseră din clavecinul ducelui Orso. 
Nordicul se rostogoli, ridicându-se în genunchi. 
Încă avea scutul pe braţ şi barda ţinută strâns în 
cealaltă mână. Şi îi curgea sânge pe obraz dintr-o 
tăietură de deasupra ochiului din metal lucios. 

— Idiot obsedat de numere! Voiam să-ţi zic că n- 
am nimic de împărțit cu tine. Dar uite că acuma 
am. 

Privindu-se ţintă, se ridicară încet în picioare. 
Prietenosul își scoase cuțitul din teacă și satârul 
din interiorul hainei, apucându-le strâns de 
mânerele roase. Acum putea să uite de tot haosul 
ăla din grădini, de tot balamucul din palat. Unu 
contra unu, exact la fel ca la Fereală. Unu și încă 
unu. Cea mai simplă aritmetică din lume. 

— Bine, atunci! spuse Prietenosul zâmbind. 

— Bine, atunci! șuieră Fiori printre dinți. 

Unul dintre mercenarii care  devastaseră 
încăperea făcu o jumătate de pas către ei. 

— Ce mama mă-sii... 

Fiori sări peste mormanul de sfărâmături, 
mișcând barda într-un arc scânteietor. Prietenosul 
lăsă capul în jos ca să se ferească, iar curenţii de 
aer ai loviturii îi răvășiră părul. Satârul lui izbi 
colțul scutului lui Fiori, alunecă și se înfipse în 
umărul nordicului. Însă nu prea adânc, doar cât 
să-i facă o rană superficială. Fiori se răsuci repede 
și lovi cu barda. Prietenosul se feri şi o auzi cum 


bubuie în mormanul de dărâmături de alături. Vru 
să lovească cu cuțitul, dar nordicul avea scutul 
pregătit şi îi smulse arma din mână, azvârlind-o în 
cealaltă parte a sălii. Atunci Prietenosul vru să 
lovească cu satârul, dar Fiori se repezi la el și-i 
imobiliză cotul cu umărul. Satârul îi scrijeli 
obrazul şi îl crestă sub ureche. 

Prietenosul făcu un pas în spate, pregătindu-se 
să lovească din lateral, fără însă să-i lase suficient 
spațiu lui Fiori ca să-și poată ridica barda. Atunci, 
mârâind ca un câine turbat, nordicul îl atacă cu 
scutul, blocă satârul și îl ridică cu totul. 
Prietenosul lovi cu pumnul în scut, încercând să-l 
atingă pe Fiori peste discul ăla mare de lemn, dar 
Fiori era mai puternic şi profita de impulsul 
loviturii. Îl izbi pe Prietenosul de ușă, strivindu-l 
cu scutul. Pușcăriașul lovi podeaua cu picioarele, 
dar podeaua dispăru și el alunecă. Se lovi cu capul 
de piatră, se hurducă, săltă, se rostogoli, gemând 
și hârâind. Lumină și întuneric de jur-împrejurul 
lui. Trepte. Cădea pe trepte. Şi, ceea ce era și mai 
rău, nici nu putea să le numere. 

Ajunse jos și se ridică gemând. Se afla într-o 
bucătărie lungă, o pivniţă boltită, luminată numai 
de nişte geamuri mici de lângă tavan. Îl dureau 
îngrozitor piciorul stâng, umărul drept, ceafa. Un 
obraz era plin de sânge. O mânecă era sfâșiată şi 
pe antebraț avea o tăietură lungă. Un crac al 
pantalonului era și el plin de sânge - probabil că se 
tăiase chiar în satârul lui atunci când căzuse. Dar 


bine că se putea mișca. 

Fiori stătea în capătul celor paisprezece trepte. 
De două ori șapte. O siluetă neagră, cu un singur 
licăr într-un ochi. Prietenosul îi făcu un semn. 

— Coboară! 


Monza se târa în continuare. Era tot ce mai 
putea face. Să înainteze centimetru după 
centimetru. Privea doar înainte, la mânerul sabiei 
Calvez din colț. Se târa și scuipa sânge și se ruga 
să nu se mai învârtească încăperea cu ea. Și în tot 
acest timp simţea cum o mănâncă spatele, cum o 
ustură, în așteptarea satârului lui Fiori care îi va 
oferi hidosul final pe care îl merita cu prisosinţă. 

Bine măcar că ticălosul ăla chior nu mai vorbea. 

Apucă mânerul sabiei și se rostogoli mârâind, 
fluturând arma în față, așa cum numai fricoșii 
flutură torţele în bezna nopții. Însă nu era nimeni 
acolo. Doar o spărtură în balustrada din capătul 
galeriei. 

Își şterse sângele de la nas cu mâna înmănușată 
și se ridică încet în genunchi. Începuse să-i mai 
treacă din ameţeală, vuietul din urechi nu mai era 
atât de asurzitor, dar o durea toată fața și avea 
impresia că i se făcuse de două ori mai mare. Cu 
paşi nu tocmai siguri, se apropie de balustrada 
sfărâmată şi privi în jos. Cei trei mercenari, care 
aveau treabă să distrugă încăperea, se holbau 
acum la un clavecin făcut bucăţi. Nici urmă de 
Fiori, iar ea habar nu avea ce se întâmplase. Însă 


altceva o interesa pe Monza acum. 

Orso. 

În ciuda durerii cumplite, strânse din dinți, 
merse până la ușa din cealaltă parte și o deschise. 
Dădea într-un coridor întunecat, de unde se 
auzeau mai tare zgomotele luptei. Se strecură pe o 
terasă largă. Pe cupola uriașă de deasupra ei erau 
pictate șapte femei înaripate, cu săbii în mâini. 
Măreaţa frescă a lui Aropella, înfățișând 
ursitoarele care stabilesc destinele pământenilor. 
Sub terasă erau două scări construite din 
marmură de trei culori. În capătul lor era o uşă 
dublă, din lemn nobil, cu incrustaţii în formă de 
capete de leu. În faţa acelei uși stătuse ea alături 
de Benna pentru ultima oară și tot acolo îi spusese 
că îl iubește. 

Evident că situaţia se schimbase. 

O luptă furioasă se ducea pe pardoseala 
mozaicată a sălii de dedesubt și pe treptele late din 
marmură. Mercenarii din brigada celor O Mie de 
Săbii duceau o luptă pe viață și pe moarte cu 
gărzile lui Orso, de trei ori mai numeroase decât 
ei. Săbiile se izbeau de scuturi, ghioagele găureau 
armurile, bardele se ridicau și cădeau, sulițele 
atacau şi parau. Oamenii urlau de furie, 
bolboroseau de durere, se luptau și mureau, și 
erau căsăpiți. Mercenarii erau înnebuniți de 
perspectiva tuturor acelor bogății, iar apărătorii 
palatului nu aveau unde să fugă. Și nu era loc de 
compasiune în niciuna dintre părți. Doi soldaţi în 


uniforme talineze îngenuncheară pe terasă, nu 
prea departe de ea, încordându-și arcurile. Unul 
se ridică să tragă și chiar atunci îl izbi pe el o 
săgeată în piept. Căzu pe spate, cu ochii căscați și 
tușind sânge pe eleganta statuie din spate. 

Nu-ţi purta niciodată singur bătăliile, a scris 
Verturio, dacă poți găsi pe cineva care vrea să le 
poarte pentru tine. Şi Monza se strecură înapoi în 
umbre. 


Dopul ieşi cu sunetul acela de supt, preferat de 
Cosca dintre toate sunetele care existau pe lume. 
Se aplecă peste masă cu sticla în mână şi turnă 
niște lichid vâscos în paharul lui Victus. 

— Mulţam, mârâi mercenarul. Cel puţin așa 
cred. 

Politicos este să spunem că sucul gurkian din 
struguri nu era tocmai pe placul tuturor. Nu ar fi 
corect să afirmăm că Nicomo Cosca se înamorase 
de el, ci doar că își dezvoltase o anumită toleranță 
față de licoarea aceasta, în perioada când fusese 
angajat să apere Dagoska. De fapt, își dezvoltase o 
toleranță cam mare pentru orice licoare cu alcool, 
iar rachiul gurkian din struguri conținea o 
cantitate foarte mare, la un preț extrem de 
rezonabil. Și uite că numai gândul la gustul acela 
infect de vomă încinsă îi umplea gura cu salivă. 
Ceva de băut, ceva de băut, ceva de băut. 

Deșurubă dopul de la ploscă, se fâțâi niţel în 
scaunul lui de căpitan-general și mângâie 


drăgăstos lemnul unuia dintre braţe. 

— Ei, ce zici? 

Chipul supt al lui Victus emana doar 
neîncredere, făcându-l pe Cosca să-și spună că nu 
mai văzuse niciodată vreun om cu o privire mai 
necinstită decât a lui. Apoi Victus se uită la cărțile 
din mână, la spatele cărților din mâna lui Cosca, 
la banii aruncaţi în mijlocul mesei și apoi iar la 
Cosca. 

— În regulă. Dublez miza. 

Și azvârli pe masă câţiva bani, care zornăiră cu 
veselie, așa cum doar monedele forte o pot face. 

— Ei? Ce ai, bătrâne? 

— Brelan. 

Victus își azvârli cărțile. 

— Al naibii brelan! Mereu ai avut un noroc 
porcesc! 

— Iar tu o loialitate demnă de același dobitoc, 
spuse Cosca, etalându-și dinţii în vreme ce trăgea 
spre el monedele. Da’ nu-ţi face griji, că flăcăii ne 
vor aduce o grămadă de arginți. Ştii tu, Regula 
Pătrimilor. 

— În ritmul ăsta o să-mi pierd toată partea 
înainte să ajungă ei aici. 

— Să sperăm, spuse Cosca, trăgând o dușcă din 
ploscă şi strâmbându-se. 

Parcă avea un gust mai rău decât de obicei. 
Strânse din buze, își supse gingiile, apoi se forță 
să mai înghită încă o gură din lichidul ăla acru. Şi 
puse dopul la loc. 


— Iată cum stă treaba! E musai să mă duc la 
căcăstoare. 

Se ridică şi lovi masa cu mâna. 

— Să nu care cumva să umbli la cărți cât nu-s 
eu aici, auzi? 

— Cine, eu? 

Chipul lui Victus emana doar inocenţă ofuscată. 

— Poţi să ai încredere în mine, generale. 

— Normal că pot. 

Și Cosca porni spre latrină, cu ochii aţintiţi 
asupra dungii negre de sub ușa ei, încercând să 
calculeze distanţa până acolo, simțind că îl înțeapă 
spatele întors spre Victus. Îşi răsuci încheietura 
mâinii și prinse în palmă cuțitul. 

— La fel cum am avut și la Afieri... 

Se întoarse brusc. Și încremeni. 

— Ah! 

Victus scosese de undeva o arbaletă mică și 
încărcată, pe care acum o ţinea îndreptată spre 
inima lui Cosca. 

— Andiche s-a lăsat străpuns de sabie în locul 
tău? râse el batjocoritor. Sesaria s-a sacrificat? Eu 
i-am cunoscut pe ticăloşii ăștia doi, cum ai putut 
să uiţi? Cât de prost îţi închipui că sunt? 


Shenkt sări prin fereastra spartă și ateriză fără 
zgomot în sala dinăuntru. Doar în urmă cu un 
ceas aici fusese o sufragerie somptuoasă, dar 
mercenarii o despuiaseră de orice obiect de 
valoare. Nu mai rămăseseră acolo decât cioburi de 


pahare și farfurii, pânze sfârtecate în rame sparte 
și bucăţi din niște piese de mobilier prea mari 
pentru a putea fi cărate în braţe. Trei musculiţe se 
fugăreau în cercuri pe deasupra mesei goale. 
Alături de ele se certau doi bărbaţi, în faţa unui 
băiat speriat, cam de paisprezece ani. 

— Îţi zic că luasem belelele alea de linguri! zbiera 
cel ciupit de vărsat la cel cu platoșa murdară. Da’ 
cățeaua aia m-a îmbrâncit și le-am pierdut! Tu de 
ce n-ai luat nimic? 

— Pen’ că io păzeam ușa ca să le iei tu pe alea... 

Fără să rostească vreun cuvânt, băiatul întinse 
degetul spre Shenkt. Cei doi uitară de sfadă și se 
întoarseră ca să se holbeze la el. 

— Cine dracu” eşti? vru să știe cel mâncat de 
vărsat. 

— Femeia din cauza căreia ţi-ai pierdut 
tacâmurile era Murcatto? 

— Te întrebam cine dracu” ești! 

— Nimeni. Un simplu trecător. 

— l-auzi! rânji mercenarul spre camarazii săi în 
timp ce-și trăgea sabia. Sala asta e a noastră și tre’ 
să plătești taxă ca să treci p-aci. 

— Taxă! şuieră cel cu platoșă, pe un ton care se 
voia intimidant. 

Cei doi îl înconjurară, iar băiatul le urmă 
exemplul, deşi cam fără chef. 

— Ce ai pentru noi? întrebă ciupitul. 

Shenkt îl privi în ochi și hotărî să-i dea o șansă. 

— Nimic din ce v-ar trebui. 


— Eu zic ce-mi trebe și ce nu! se răsti 
mercenarul, cu ochii la inelul cu rubin de pe 
degetul lui Shenkt. Ăla ce-i? 

— Nu-mi aparține. 

— Atunci ne aparține nouă. 

Și se apropiară mai mult, iar cel cu fața mâncată 
de vărsat începu să-l împungă cu vârful sabiei. 

— Mâinile la ceafă, javră! Şi pune-te în genunchi! 

Shenkt se încruntă. 

— Eu nu îngenunchez în fața nimănui. 

Cele trei musculiţe zglobii rămaseră suspendate 
în aer. 

Încet, foarte încet, rânjetul lacom al hoţului de 
linguri se transformă în rictus. 

Încet, foarte încet, ridică mâna să lovească. 

Shenkt îi ocoli sabia și îl lovi în piept cu latul 
palmei, smulgând de acolo bucăţi din stern și 
coaste, care se răsuciră pe deasupra lor și se 
înfipseră în tavan. 

Shenkt împinse sabia, îl înșfăcă de platoșă pe 
celălalt mercenar și îl azvârli în cealaltă parte a 
încăperii. Individul se izbi cu capul de perete, 
împroşcând cu sânge tapetul poleit de la podea și 
până în tavan. Bufnitura asurzitoare produsă de 
impactul capului cu peretele se contopi cu 
șuieratul sângelui țâșnit din pieptul despicat al 
prietenului său. Și timpul își reluă curgerea 
normală peste băiatul care privea cu gura căscată 
întreaga scenă. 

— Femeia din cauza căreia amicul tău și-a 


pierdut tacâmurile este Murcatto? îl întrebă 
Shenkt scuturându-și câţiva stropi de sânge de pe 
degete. 

Băiatul bâțâi din cap, incapabil să rostească 
vreun cuvânt. 

— Încotro a apucat-o? 

Ochii bulbucaţi se mutară spre ușa din partea 
opusă. 

— Bine. 

Shenkt şi-ar fi dorit să-l poată cruța. Numai că 
băiatul ăsta ar fi putut fugi după ajutoare și atunci 
s-ar fi complicat situația. Sunt momente când 
trebuie să iei o viață ca să poţi salva altele și atunci 
sentimentalismul nu este de folos nimănui. Una 
dintre lecţiile fostului său stăpân, pe care Shenkt 
nu o uitase niciodată. 

— Îmi pare rău. 

Și își vâri arătătorul până la rădăcină în fruntea 
băiatului. 


Fiecare făcea tot posibilul să-l ucidă pe celălalt. 
Fiori nu avusese intenţia asta, dar acum îi fierbea 
sângele. Prietenosul îi stătea în drum și trebuia să- 
l dea la o parte. Atâta tot. Acum era vorba despre 
o chestiune de orgoliu. Fiori era mai bine înarmat, 
era mai priceput, avea scutul. Însă Prietenosul era 
alunecos ca un ţipar și răbdător ca iarna. Se 
îndepărta atunci când era cazul, se ferea de 
lovituri, nu forța, nu se lăsa descoperit. Nu avea 
decât satârul, dar Fiori știa că omorâse mulţi 


oameni cu el și nu avea de gând să-și treacă și el 
numele pe listă. 

Se luară iarăși la trântă. Prietenosul evită o 
lovitură de bardă și ţâșni pe sub ea, agitându-și 
satârul. Fiori îl blocă cu scutul, apoi atacă, 
îmbrâncindu-l pe fostul pușcăriaș într-o masă. 
Nordicul rânji, dar rânjetul i se stinse urgent de pe 
buze când observă că masa aia era plină de cuțite. 
Prietenosul înșfăcă unul şi își repezi braţul în spate 
ca să-l arunce. Fiori se ascunse în spatele scutului 
care se zgudui atunci când cuțitul se înfipse în el. 
Nordicul aruncă o privire peste marginea scutului 
și văzu alt cuţit care zbura către el. Acesta ricoșă 
în muchia din metal și îi făcu o zgârietură adâncă 
pe obraz. Prietenosul apucă alt cuţit. 

Fiori n-avea de gând să rămână ghemuit în 
spatele pavezei ca o ţintă de antrenament. Cu un 
urlet fioros, se năpusti înainte, tot la adăpostul 
scutului. Prietenosul făcu un salt în spate, se 
rostogoli peste masă. Barda lui Fiori îl rată la 
milimetru, dar făcu o rană adâncă în lemnul 
mesei, aruncând toate cuţitele în aer. Fiori nu se 
opri. Acum era momentul cel mai bun, pentru că 
pușcăriașul încă nu-și recăpătase echilibrul. Şi 
începu să-l urmărească, lovind cu barda în 
dreapta și în stânga. Toată pielea îl ardea, 
sudoarea îi șiroia pe tot corpul, un ochi privea 
bulbucat, un mârâit ca de fiară îi ieșea printre 
dinţii încleștaţi. Farfurii sparte, oale și tigăi 
răsturnate, sticle făcute țăndări, aerul plin cu 


făina dintr-un borcan răsturnat. 

Până și Sângerosul Nouă ar fi fost mândru să 
facă atât de multe ravagii în jurul lui, dar 
pușcăriașul tot evita loviturile şi dansa în jurul lui 
Fiori și împungea și ataca cu satârul și cuțitul. 
Mereu cu un pas prea departe. 

Prietenosul se opri să-l aștepte pe a doua treaptă 
a scării care ducea afară. Avea tot trupul 
însângerat şi învineţit de zeci de tăieturi și lovituri, 
plus căderea pe scară, firește. Însă nu părea nici 
pe departe terminat. 

— Vino-ncoa”, jigodie vicleană! șuieră Fiori, 
strâmbându-se din cauza durerii care-i săgetă tot 
brațul, de la degete și până la umăr, provocată de 
loviturile de bardă. Haide să te scutim de alte 
chinuri! 

— Ba vino tu! mârâi Prietenosul. Haide să te 
scutim pe tine! 

Fiori ridică din umeri, își scutură braţele, își 
șterse sângele de pe frunte cu mâneca de la 
cămașă, își întinse gâtul într-o parte şi în cealaltă. 

— Cum... zici... tu! 

Și atacă din nou. Fiori nu era omul pe care să-l 
rogi de două ori. 


Cosca se uită la cuțitul din mână. 

— M-ai crede dacă ţi-aș zice că voiam să-mi 
curăţ o portocală? 

Rânjetul lui Victus îl făcu pe Cosca să-și spună 
că nu mai cunoscuse vreun alt om cu un zâmbet 


atât de fals. 

— Nu mai cred niciun cuvânt de-al tău. Dar nu- 
ți face griji. Oricum n-ai să mai spui prea multe. 

— Oare de ce oamenii cu arbalete încărcate simt 
mereu nevoia să jubileze, în loc să dea drumul la 
săgeată? 

— Pentru că se simt bine. 

Fără să-şi ia ochii de la Cosca, Victus întinse 
mâna liberă după pahar și îl dădu peste cap. 

— Bâh! exclamă el și scoase limba. Măi, frate, da’ 
amară-i licoarea asta! 

— Oricum este mai dulce decât situaţia în care 
mă aflu eu, murmură Cosca. Presupun că acum 
tu te vei așeza în scaunul de căpitan-general. 

Mare păcat! Abia ce se reobișnuise cu el. 

Victus pufni disprețuitor. 

— La ce dracu’ mi-ar trebui mie blestemăţia aia? 
Că doar nu a adus niciun avantaj cururilor care 
șezură pe el până acum. Curv’ lu’ Sazine, curu’ 
tău, curu’ lu’ Murcatto, al Credinciosului Carpi și 
din nou al tău. Toţi ăștia ori au murit, ori nu mai 
au mult. Şi eu am stat în spatele lor și m-am făcut 
mult mai bogat decât ar merita un ticălos ca mine. 

Se strâmbă și duse mâna la stomac. 

— Nu, nici vorbă. Am să găsesc eu un alt idiot 
care să stea pe el. Și care să mă facă și mai bogat. 

Se strâmbă din nou. 

— Au! Ce porcărie era în sticla aia? Au! 

Se apucă de marginea mesei și se ridică cu greu 
de pe scaun. Pe mijlocul frunțţii i se umflase o venă. 


— Ce mi-ai făcut, boşorog criminal ce ești? gemu 
el, uitându-se cruciș. 

Arbaleta îi tremură în mână. 

Cosca se aruncă asupra lui. Se auzi pocnetul 
mic al trăgaciului, zbârnâitul corzii și huruitul 
săgeții înfipte în perete chiar în stânga lui. Cu un 
strigăt triumfător, se rostogoli pe sub masă și 
apăru în partea cealaltă, cu cuțitul ridicat. 

— Ha, ha... 

Arbaleta lui Victus îl pocni deasupra ochiului. 

— Phui! 

Lumea lui Cosca se umplu cu stele verzi. I se 
înmuiară genunchii și se agăță de masă cu o 
mână, fluturând zadarnic cuțitul cu cealaltă. 

— Phui! 

Două mâini îl strângeau de gât, mâini pline cu 
inele grele. Ca prin ceață zări fața rozalie a lui 
Victus. Bale îi curgeau din gura strâmbă. 

Pe Cosca îl lăsară definitiv picioarele, încăperea 
se întoarse cu fundul în sus și se izbi cu capul de 
masă. Apoi se făcu întuneric. 


Lupta de sub cupolă se terminase, iar cele două 
tabere distruseseră mult iubita rotondă a lui Orso. 
Pardoseala din mozaic și treptele late care porneau 
din ea erau împânzite cu cadavre, arme aruncate 
și bălți mari de sânge. 

Mercenarii învinseseră - dacă se poate spune 
asta, când nu mai rămăseseră decât vreo 
doisprezece în viaţă. 


— Ajutor! zbiera unul dintre răniți. Ajutor! 

Dar camarazii lui aveau cu totul alte treburi. 

— Deschideţi-le naibii odată! 

Cel aflat la conducere se numea Secco- 
caporalul care fusese de gardă atunci când ea 
ajunsese în tabăra celor O mie de Săbii şi dăduse 
acolo peste Cosca. Mercenarul trăgea acum de 
trupul unui soldat talinez care bloca ușile cu 
capete de lei. Îl aruncă apoi pe scară în jos. 

— Tu de colo! Caută un topor! 

Monza se încruntă. 

— Cu siguranță că Orso are oameni înăuntru. 
Mulţi oameni. Ar fi bine să așteptăm ajutoare. 

— Să aşteptăm? Şi să împărțim prada? îi aruncă 
Secco un rânjet nimicitor. Du-te la dracu’, 
Murcatto, nu ne mai spui tu ce să facem! 
Deschideţi naibii ușile astea! 

Doi mercenari se apucară să le spargă cu 
topoarele. Ceilalți supraviețuitori se înghesuiau în 
spatele lor, sub ploaia de așchii, fremătând de 
lăcomie. Se pare că ușile alea fuseseră făcute doar 
ca să impresioneze oaspeţii, nu ca să ţină departe 
armatele. Așa că acum se cutremurau puternic în 
balamale. Încă vreo două lovituri şi lemnul se 
sparse. Secco scoase un chiot triumfător și își vâri 
sulița prin gaura aia, ca să împingă drugul care 
bloca ușa pe partea cealaltă. După câteva 
încercări, uşile se deschiseră. 

Chiţăind ca niște copii în prima zi de vacanţă și 
îimbătați de sânge şi avariție, mercenarii se 


năpustiră înăuntru, călcându-se în picioare. 
Înăuntru, adică în sala luminoasă unde a murit 
Benna. Monza știa că nu trebuie să se ia după ei. 
Ştia că era foarte posibil ca Orso nici să nu fie 
acolo. lar dacă era, îi aștepta pregătit. 

Însă câteodată trebuie să iei taurul de coarne. 

Intră în urma lor, având grijă să ţină capul 
aplecat. O secundă mai târziu auzi vâjâitul corzilor 
de arbaletă. Mercenarul din faţa ei se prăbuși, iar 
ea se ascunse în spatele lui. Altul căzu pe burtă, 
cu pieptul străpuns de o săgeată. Tropăit de cizme, 
urlete. O luă la fugă prin sala cu ferestre înalte și 
tablouri ale marilor victorii din istorie. Observă 
sclipiri de oţel, bărbați în armuri. Gărzile 
personale ale lui Orso. 

Îl văzu pe Secco lovind cu sulița. Dar vârful ei 
doar răzui platoșa groasă. Auzi un bubuit puternic 
atunci când unul dintre mercenari lovi cu ghioaga 
un coif. lar bubuitul acela fu urmat aproape 
imediat de un țipăt, când mercenarul se trezi 
despicat de o sabie cu două tăișuri. O săgeată opri 
năvala altui mercenar. Monza se ghemui, își vâri 
umărul sub marginea unei mese din marmură, se 
opinti şi o răsturnă - împreună cu vaza de pe ea, 
care se făcu țăndări. Se ascunse în spatele ei și 
abia reuși să scape neatinsă de o altă săgeată care 
ricoșă în marmura mesei. 

— Nu! auzi ea un strigăt. Nu! 

Un mercenar trecu în goana mare pe lângă ea, 
îndreptându-se spre ușa pe care intrase cu atât de 


mult entuziasm doar cu câteva clipe înainte. Alt 
zbârnâit al corzilor de arbaletă, iar omul se poticni. 
O săgeată i se înfipsese în spate. Se clătină, mai 
făcu un pas și căzu în nas. Încercă să se ridice, 
horcăi, scuipă sânge, apoi căzu la loc. Şi muri cu 
ochii căscațţi la ea. 

Asta era pedeapsa pentru lăcomie. Şi ea era aici, 
pitită în spatele unei mese, fără niciun prieten pe 
lume. Foarte probabil că ea va fi următoarea 
victimă. 

— Mare folos ai avut că ai luat taurul de coarne! 
se ocări singură. 


Prietenosul urcă cu spatele ultimele trepte. Pașii 
lui răsunau prelung în încăperea spațioasă care se 
făcea din capul scării. O sală vastă și rotundă, sub 
o cupolă pe care erau pictate niște femei cu aripi. 
Pereţii erau acoperiţi cu sculpturi - sute de perechi 
de ochi urmărindu-i fiecare mișcare. Probabil că 
aici fusese un fel de baricadă a apărătorilor, 
pentru că toată pardoseala și cele două scări în 
spirală erau pline de cadavre. Cadavre ale 
mercenarilor lui Cosca și ale gărzilor lui Orso, claie 
peste grămadă. Acum se aflau toți în aceeași 
tabără. Prietenosului i se păru că aude zgomot de 
arme de undeva de deasupra, dar pe el îl interesa 
mai mult lupta lui de aici. 

Fiori intră și el pe sub arcadă. Părul îi era năclăit 
de sânge într-o parte, i se lipise de ţeastă, iar pe 
chip cicatricele i se amestecau cu petele roşii. Din 


cap până în picioare, nordicul era plin de 
zgârieturi şi tăieturi. Mâneca dreaptă îi era sfâșiată 
şi se vedea sângele care-i şiroia pe braţ. Încă mai 
strângea barda în mână și scutul crăpat la piept și 
părea gata de luptă. Privi în jur cu singurul lui 
ochi şi dădu încet din cap. 

— Multe cadavre! şopti el. 

— Patruzeci şi nouă, zise Prietenosul. De șapte 
ori şapte. 

— Ce să vezi! Cu al tău o să facă cincizeci. 

Și atacă, simulând că lovește de sus, dar 
mișcându-și barda într-un arc mare la nivelul 
gleznelor. Prietenosul sări peste ea și vru să-l 
lovească cu satârul în cap. Fiori ridică la timp 
scutul, iar arma pușcăriașului se izbi cu putere de 
ea, făcând să-i vibreze dureros braţul până în 
umăr. Vru să-l lovească pe nordic într-o parte, se 
pomeni blocat de coada bardei, dar tot reuși să-i 
facă o tăietură lungă peste coaste. Prietenosul se 
răsuci și ridică satârul ca să-și termine treaba, dar 
cotul lui Fiori îl izbi în gât. Pușcăriașul se împletici 
și aproape se împiedică de unul dintre cadavre. 

Acum erau din nou faţă în față. Fiori, îndoit de 
mijloc, cu dinţii dezveliţi, cu brațul lipit de rană. 
Prietenosul, tușind amarnic ca să-și recapete 
suflul şi dând din mâini ca să-şi recapete și 
echilibrul. 

— Încă o dată? şopti Fiori. 

— Încă o dată! cârâi Prietenosul. 

Atacară în același timp. Respirația lor sacadată, 


scârțâitul pașilor, gemetele şi icnetele, scrâșnetul 
de metal pe metal, zăngănitul de metal pe piatră - 
toate zgomotele astea răsunau între pereţii de 
marmură şi sub tavanul pictat, de parcă nu doar 
doi oameni se luptau acolo pe viaţă și pe moarte, 
ci două armate. Fandau, șfichiuiau, scuipau, 
dădeau din picioare, încercau să se lovească, 
săreau peste cadavre, se împiedicau de arme, 
alunecau pe sângele negru de pe pardoseală. 

Prietenosul evită o lovitură mai puţin precisă și 
barda lui Fiori se izbi de perete, ciobind marmura. 
Își dădu seama că începuse să urce treptele cu 
spatele. Obosiseră amândoi și se mișcau mai încet. 
Oare cât timp poate omul să lupte, să transpire, 
să sângereze fără oprire? Gâfâind, Fiori se repezi 
după el, cu scutul ridicat. 

Nu-i o idee prea bună să urci o scară cu spatele 
nici măcar atunci când treptele nu sunt pline de 
cadavre. Atent numai la Fiori, Prietenosul călcă pe 
mâna unui mort și își suci glezna. Fiori observă și 
lovi cu barda. Prietenosul nu reuși să-și tragă 
piciorul la timp și tăișul îi făcu o rană adâncă în 
gambă. Fiori scoase un mârâit satisfăcut și ridică 
iarăși barda. Prietenosul se repezi la el şi-i crestă 
braţul cu cuțitul. Nordicul gemu și scăpă barda din 
mână. Prietenosul vru să-l lovească în moalele 
capului, dar Fiori ridicase deja braţul cu scutul, 
așa că arma pușşcăriașului nu-i făcu decât o 
tăietură. Sângele ţâșnit din rană îi împroșcă pe 
amândoi. Nordicul îl apucă pe Prietenosul de umăr 


cu mâna plină de sânge și îl trase mai aproape de 
el. Ochiul cel bun se holba sălbatic, ochiul din 
metal arunca luciri roșii. Un rânjet dement îi 
strâmba gura. 

Prietenosul își împlântă cuțitul până la plăsele în 
pulpa lui Fiori, care scoase un țipăt de furie 
amestecată cu durere. La rândul lui îl plesni cu 
capul în gură pe Prietenosul. Sala începu să se 
învârtească în jurul Prietenosului care se prăbuși 
pe trepte și se lovi cu capul de ele. Văzu cum Fiori 
se apleacă deasupra lui și își zise că n-ar fi rău să- 
și ridice satârul. Dar Fiori i-o luă înainte și îi izbi 
mâna cu scutul. Prietenosul simți cum i se 
sfărâmă oasele şi scăpă satârul din degetele 
moarte. Îl auzi cum se rostogoleşte în jos pe trepte. 

Fiori se întinse să-și ia barda. Prietenosul se uită 
la el, fără să mai simtă nimic altceva în afara unei 
ușoare curiozități. Acum totul în jurul lui era 
învăluit într-o ceaţă luminoasă. Văzu o cicatrice pe 
încheietura groasă a mâinii lui Fiori. Și cicatricea 
aia avea forma cifrei şapte. Astăzi șapte era un 
număr bun, la fel cum fusese și în ziua când se 
întâlniseră. Așa cum era întotdeauna. 

— Să-mi fie cu iertare... 

Fiori încremeni o clipă și privi într-o parte cu 
unicul lui ochi bun. Apoi se răsuci cu barda în 
mână. În spatele lui se afla un bărbat- un bărbat 
slab, cu părul blond deschis. Nu reuși să-și dea 
seama ce se întâmplă. Barda nu-și nimeri ţinta, 
scutul i se făcu bucăţi, iar el se pomeni că zboară 


prin încăpere. Se izbi de peretele opus, scoase un 
gâlgâit firav și se rostogoli în jos pe trepte, dându- 
se peste cap o dată, de două ori, de trei ori. Ajunse 
la piciorul scării şi nu se mai mișcă. 

— De trei ori, bolborosi Prietenosul. 

— Nu te mișca! îi spuse blondul, care îl ocoli și 
urcă mai departe. 

Nu era un ordin greu de îndeplinit. Prietenosul 
nu avea alte planuri. Scuipă o bucată de dinte 
printre buzele amorţite și atâta tot. Rămase întins 
acolo, cu ochii la femeile înaripate de pe tavan. 

Sapte femei cu șapte săbii. 


În ultimele clipe, Morveer fusese copleșit de 
emoţii care mai de care mai variate. Bucurie 
triumfătoare, când îl văzuse pe Cosca bând din 
ploscă. Groază și disperare când îl auzi pe 
mercenar declarându-și intenţia de a vizita latrina 
unde stătea el ascuns. Curiozitate, când îl văzu 
apoi pe Victus scoțând de sub masă o arbaletă 
încărcată și ţintind spatele generalului său. Iarăşi 
triumf, când îl văzu pe Victus consumându-și 
propria doză de rachiu otrăvit. lar la sfârșit se văzu 
nevoit să-și acopere gura cu mâna ca să-și înăbușe 
bucuria la vederea scenei în care Cosca, otrăvit 
fără să ştie, se aruncase asupra adversarului său, 
la fel de otrăvit şi tot fără să știe. Cei doi se luaseră 
la trântă, se prăbușiseră pe podea și rămaseră 
acolo nemișcaţi, strângându-se în braţe pentru 
ultima oară. 


Nu mai era niciun dubiu că ploua cu ironii. Cei 
doi intenționaseră să se ucidă între ei, fără să-și 
dea seama că Morveer le-o luase înainte. 

Zâmbind în continuare, meșterul otrăvurilor 
scoase acul ascuns în căptușeala vestei lui de 
mercenar.  Prudența mereu pe primul loc. 
Presupunând, prin absurd, că ar mai fi rămas o 
picătură de viaţă în oricare dintre cei doi asasini 
bătrâni, o singură înţepătură cu această așchie din 
metal, îmbibată în preparatul lui numărul 
doisprezece, ar fi distrus-o pe veci, spre folosul 
umanității. Cu acul în mână, Morveer deschise 
foarte încet ușa de la latrină și intră în încăpere în 
vârful picioarelor. 

Masa era răsturnată într-o parte și, de jur- 
împrejurul ei, erau împrăștiate cărți de joc şi 
monede. Cosca era întins pe spate, aproape de 
plosca lui. Victus zăcea peste el, cu arbaleta încă 
în mână. Morveer îngenunche lângă răposați, își 
trecu mâna liberă pe sub trupul lui Victus, se 
opinti și îl rostogoli într-o parte. 

Cosca avea ochii închiși și gura deschisă. 
Obrazul îi era pătat de sângele curs dintr-o rană 
din frunte. Pielea avea culoarea aceea de ceară pe 
care doar pielea celor morți o au. 

— Zici că omul se poate schimba, ai? rânji 
batjocoritor Morveer. Uite ce s-a ales de speranţele 
tale! 

Nu există cuvinte care să poată descrie șocul pe 
care îl simţi când Cosca deschise ochii. 


Dar şocul și mai mare a fost atunci când o durere 
de nedescris îi săgetă burta. Icni și scoase un urlet 
ca de pe altă lume. Se uită în jos și văzu că 
bătrânul mercenar îi vârâse un cuţit în vintre. 
Gâfâi scurt şi tremurat. Şi, cuprins de o disperare 
de nedescris, vru să ridice mâna. 

Se auzi un pocnet sec când Cosca îl apucă de 
încheietură şi i-o răsuci, împlântându-i în gât acul 
dintre degete. Apoi nu se mai mișcă niciunul - erau 
ca două statui, dintre care una avea un cuțit înfipt 
deasupra trufandalelor și un ac vârât în gât. Cosca 
se încruntă în sus, spre Morveer. Morveer se holbă 
în jos, spre Cosca. Apoi bulbucă și mai mult ochii. 
Și se cutremură. Dar nu spuse nimic. Ce mai era 
de spus? Consecințele erau Ozdrobitor de clare 
pentru toată lumea. Deja cea mai potentă otravă 
din câte cunoștea el își croia repede drum din gât 
spre creier, amorțindu-i extremităţile. 

— Ai otrăvit rachiul din struguri, nu-i așa? 
șuieră Cosca. 

— Bââh, bolborosi Morveer, incapabil să mai 
articuleze cuvinte întregi. 

— Ai uitat că m-am jurat că n-o să mai beau? 

Bătrânul mercenar lăsă cuțitul din mână şi se 
întinse după plosca de pe jos, îi scoase dopul cu o 
mișcare care trăda îndelunga experienţă și o 
răsturnă. Un lichid alb se împrăștie pe podea. 

— Lapte de capră. Am auzit că-i bun pentru 
digestie. Cea mai tare băutură pe care am pus-o 
în gură de când am plecat din Sipani. Dar n-am 


vrut să ştie și ceilalți. Am o reputaţie de păstrat. De 
unde şi toate sticlele alea. 

Cosca îl îmbrânci pe Morveer. Pe otrăvitul meşter 
al otrăvurilor îl lăsau repede puterile. Se prăbuși 
moale peste cadavrul lui Victus. Nici nu-și mai 
simțea gâtul. lar durerea fioroasă din vintre se 
transformase într-un fel de freamăt mocnit. Cosca 
îl privi cu dispreţ. 

— Nu ţi-am promis că am să mă las? Ce fel de 
om crezi că sunt? Chiar îți imaginai că am să-mi 
calc cuvântul? 

Morveer nu mai avea forță nici măcar să 
vorbească, darămite să strige. Bine că nu-l mai 
durea atât de tare. Şi se întrebă acum, așa cum o 
făcuse adesea, în ce fel ar fi fost diferită viaţa lui 
dacă nu și-ar fi otrăvit mama şi nu s-ar fi 
condamnat singur la supliciile din orfelinat. Acum 
vederea i se înnora, i se încețoșa, i se întuneca. 

— Trebuie să-ţi mulțumesc. Vezi tu, Morveer, 
omul se poate schimba, dacă este încurajat așa 
cum trebuie. lar disprețul tău a fost exact imboldul 
de care aveam nevoie. 

Ucis chiar de creaţie. La fel ca mulţi dintre cei 
mai de seamă practicieni ai aceleiași profesiuni. Şi 
chiar în pragul retragerii din activitate. Precis 
trebuia să fie o ironie pe aici... 

— Şi ştii care-i cel mai bun lucru din toată 
povestea asta? 

Vocea lui Cosca îi bubui în urechi. 

— Acum pot să mă apuc iarăși de băut. 


Unul dintre mercenari se ruga, bolborosea, 
implora să fie lăsat în viață. Gâfâind și transpirând 
din belșug, Monza stătea cu spatele lipit de 
suprafaţa rece din marmură a mesei şi îl asculta. 
Strângea în mână sabia Calvez, cu toate că știa că 
nu avea să-i fie de prea mare folos împotriva 
armurilor grele ale gărzilor lui Orso. Auzi plesnetul 
jilav al unei săbii împlântate în carne, iar vaietele 
mercenarului se transformară într-un țipăt lung și 
un gâlgâit scurt. 

Nu tocmai un sunet care să-ți dea încredere. 

Se uită pe lângă marginea mesei. Numără şapte 
soldaţi - dintre care unul își trăgea sulița din 
pieptul unui mercenar mort, doi se întorceau în 
direcţia ei, cu săbiile în mâini, iar altul își scotea 
barda din ţeasta despicată a lui Secco. Ceilalţi trei 
stăteau în genunchi și se grăbeau să-și reîncarce 
arbaletele. În spatele lor se afla masa rotundă şi 
mare, acoperită și astăzi cu harta Styriei. Pe hartă 
se afla o coroană - o bandă din aur strălucitor, din 
care ieșeau niște frunze de stejar ornate cu pietre 
prețioase - foarte asemănătoare cu aceea care îl 
omorâse pe Rogont și pusese capăt visului său de 
a vedea Styria unificată. lar lângă acea coroană, în 
straie negre, cu barba și cu părul negru, înspicat 
cu fire cărunte, la fel de îngrijite ca întotdeauna, 
stătea Marele Duce Orso. 

O văzu şi îl văzu și ea, iar furia îi clocoti în sânge, 
fierbinte și încurajatoare. Un soldat aținti arbaleta 


încărcată spre ea. Vru să se retragă în spatele 
mesei, dar Orso ridică o mână. 

— Stai! Nu trage! 

Era vocea aceea căreia i se supusese ea vreme 
de opt ani grei. 

— Tu ești, Monzcarro? 

— Cine alta? mârâi ea la el. Pregătește-te de 
moarte, nenorocitule! 

Deși, după cum stăteau lucrurile, parcă ea ar fi 
trebuit să se pregătească prima. 

— Sunt pregătit de ceva vreme, îi spuse el cu 
blândeţe. Ai avut tu grijă de asta. Bravo! Mi-ai 
distrus toate speranţele. 

— Nu trebuie să-mi mulțumești! Pentru Benna 
am făcut totul! 

— Ario e mort. 

— Ha! îi strigă ea. De obicei așa se întâmplă când 
înjunghii o lepră în gât și o arunc de la geam! 

Obrazul lui Orso începu să zvâcnească. 

— Dar de ce să vorbim doar despre el? Haide să 
vorbim despre Gobba și despre Mauthis și 
Ganmark şi Credinciosul, că doar tot eu i-am 
omorât! I-am omorât pe toți cei care s-au aflat în 
încăperea asta atunci când tu mi-ai ucis fratele! 

— Şi Foscar? N-am mai primit nicio veste de la el 
de la înfrângerea de la vaduri. 

— Nu mai aștepta! 

Dar bucuria din voce era falsă. 

— Zace cu capul făcut chisăliță pe dușumeaua 
unei ferme! 


Furia dispăruse cu totul de pe chipul lui Orso, 
lăsându-l înfiorător de vlăguit. 

— Tare fericită trebuie că ești. 

— Nu-s deloc tristă, dacă chiar vrei să afli! 

— Marea Ducesă Monzcarro de Talins, spuse 
Orso lovind în palmă cu două degete. Te felicit cu 
ocazia acestei victorii. La urma urmei, ai căpătat 
ce ţi-ai dorit. 

— Ce mi-am dorit? 

Parcă nici nu-i venea să creadă ce aude. 

— Tu crezi că mi-am dorit asta? După toate 
bătăliile pe care le-am purtat în numele tău? După 
toate victoriile pe care ţi le-am adus? 

Acum aproape zbiera şi-i ţâșneau stropi de salivă 
din gură. Își trase cu dinţii mănușa și-i arătă mâna 
mutilată. 

— Asta mi-am dorit eu? Ce motive ţi-am dat să 
te porți aşa cu noi? Ți-am fost loiali! Întotdeauna! 

— Loiali? 

Venise rândul lui Orso să scoată un strigăt de 
neîncredere. 

— Făleşte-te cu victoria ta, dacă trebuie, dar nu 
te apuca să-mi scoţi ochii cu nevinovăția ta! Ştim 
amândoi că nu-i cazul! 

Acum asupra ei erau aţintite trei arbalete 
încărcate. 

— Ți-am fost credincioşi! zbieră ea încă o dată, 
cu glas spart. 

— Cum poți să negi faptul că Benna se întâlnea 
cu rebeli, cu revoluționari, cu trădători din 


rândurile nerecunoscătorilor mei supuşi? Că le 
promitea arme? Că le-a promis chiar că tu îi vei 
conduce spre victorie? Că îmi vei lua locul? Că mă 
vei uzurpa! Cum ţi-ai imaginat că n-am să aflu? 
Cum ţi-ai imaginat că am să stau cuminte şi n-am 
să fac nimic să te împiedic? 

— Ce... mincinos mizerabil! 

— Negi în continuare? Nici mie nu mi-a venit să 
cred atunci când am aflat! Monza mea? Cea care 
mi-era mai dragă decât propriii copii? Cum o să 
mă trădeze Monza mea? Dar l-am văzut cu ochii 
mei! Cu ochii mei l-am văzut. 

Ecourile ţipetelor sale se stinseră treptat, 
cufundând sala într-o liniște aproape desăvârșită. 
Nu se mai auzea decât zăngănitul metalic al 
armurilor celor patru soldaţi care se apropiau 
încet de ea. lar Monza stătea încremenită, cu ochii 
mari, înțelegând abia acum totul. 

Am putea să avem orașul nostru, îi spusese 
Benna. lar tu ai putea să fii nobila Ducesă 
Monzcarro de... de ceva. De Talins - asta voise el 
să zică. Merităm să fim ţinuţi minte. El pusese totul 
la cale, el singur. Și nu-i dăduse de ales. La fel ca 
atunci când îl trădase pe Cosca. Este mai bine așa. 
La fel ca atunci când luase aurul lui Hermon. Asta 
este pentru noi. 

Întotdeauna fratele ei fusese marele strateg. 

— Benna! murmură ea. Nesăbuitule... 

— N-ai știut! spuse încet Orso. N-ai știut și am 
ajuns în situația asta. Fratele tău și-a semnat 


singur condamnarea la moarte şi a semnat-o şi pe 
a noastră plus a unei jumătăţi din Styria. 

Nu-și putu stăpâni un hohot trist de râs. 

— Tocmai atunci când cred că le știu pe toate, 
viața mai găsește ceva cu care să mă surprindă. Ai 
întârziat, Shenkt, adăugă el, privind scurt într-o 
parte. Omoar-o! 

Monza simţi o umbră deasupra ei și se întoarse. 
Cât timp vorbiseră, în spatele ei se furișase un 
bărbat, neauzit de nimeni. Acum era aplecat 
deasupra ei, foarte aproape. Întinse mâna spre ea. 
Avea un inel în palmă. Inelul cu rubin al lui 
Benna. 

— Cred că ăsta îți aparţine, îi spuse el. 

Chip palid și slab. Deloc bătrân, dar cu riduri 
adânci, pomeţi ascuțiți și privire strălucitoare 
deasupra cearcănelor vinete. Monza căscă ochii. Îl 
recunoscuse, iar șocul o zgudui ca un cutremur. 

— Omoar-o! strigă Orso. 

Străinul schiţă un zâmbet - dar zâmbetul lui era 
ca acela al unui craniu, nu i se reflecta și în privire. 

— S-o omor?! După cât m-am străduit s-o ţin în 
viață? 


Monza se făcuse albă ca varul. Probabil că acum 
arăta la fel ca atunci când o găsise el, sfărâmată 
printre tufele și gunoaiele de pe versanţii de sub 
Fontezarmo. Sau ca atunci când se trezise prima 
oară după ce-i scosese el firele și se uitase 
îngrozită la trupul ei acoperit cu cicatrice. 


— S-o omor? repetă el. După ce-am cărat-o în 
braţe de pe munte? După ce i-am lipit oasele și am 
cusut-o la loc? După ce am apărat-o de slugile tale 
ticăloase în Puranti? 

Întoarse mâna şi lăsă inelul să cadă. Acesta săltă 
o dată și se opri lângă mâna ei diformă. Nu-i 
mulțumi, însă el nici nu se aștepta la mulțumiri. 
Nu pentru mulțumirile ei făcuse el tot ce făcuse. 

— Omorâţi-i pe amândoi! zbieră Orso. 

Pe Shenkt îl surprindea întotdeauna iuţeala cu 
care oamenii trădează când este vorba despre 
fleacuri şi cât de loiali devin când le este viaţa în 
joc. Ultimii soldaţi rămași în viaţă ar fi luptat până 
la moarte pentru Orso, deși era limpede că 
acestuia îi sunase ceasul. Poate că nu reușeau să 
priceapă că un om atât de însemnat precum 
Marele Duce de Talins ar putea muri ca oricare 
muritor de rând și că de puterea lui de până atunci 
se putea alege foarte ușor praful. Poate că, pentru 
unii oameni, supunerea oarbă devenise o 
obișnuință pe care n-o mai puneau la îndoială. 
Sau poate că ajunseseră să se definească prin 
subordonarea față de un stăpân de seamă și 
preferau să facă pasul mic în moarte, 
considerându-l parte a unui act măreț, decât să 
parcurgă drumul lung și anevoios al unei vieţi 
derizorii. 

Dacă așa stăteau lucrurile, Shenkt nu avea de 
gând să le răpească această bucurie. Încet, foarte 
încet, trase aer în piept. 


Îi răsună puternic în urechi zbârnâitul corzii de 
arbaletă. Se feri din calea primei săgeți, lăsând-o 
să-i zboare pe sub braţ. Următorul soldat ţintise 
mai bine- drept în gâtul lui Murcatto. Așa că 
prinse săgeata între degete chiar din aer și o puse 
frumos pe una dintre mesele pe lângă care trecu 
atunci când traversă încăperea. Înșfăcă un bust 
mult înfrumusețat al unuia dintre străbunii lui 
Orso - probabil al bunicului mercenar, presupuse 
Shenkt. Şi îl aruncă în arcașul aflat mai aproape, 
care tocmai își lăsa arbaleta jos, neînţelegând ce se 
petrece în jur. Bucata uriașă de piatră îl lovi chiar 
în burtă, turtindu-i armura și zburându-l de 
peretele din cealaltă parte a sălii. 

Apoi Shenkt lovi soldatul de lângă el drept în 
coif, înfundându-i-l până pe umeri. Prin vizorul 
botit începu să șşiroiască sângele, iar barda se 
rostogoli până departe din mâna nefericitului. 
Următorul avea vizorul ridicat şi Shenkt îi 
surprinse privirea uluită atunci când platoșa i se 
îndesă în piept până la armura din spate. Unul 
dintre cei doi arcași rămași își ridică încet arbaleta, 
ca şi cum ar fi intenţionat să o folosească drept 
scut. Mâna lui Shenkt o despică în două, la fel și 
coiful soldatului, pe care îl azvârli de perete, într- 
un șuvoi de sânge și tencuială. Apoi îl prinse şi pe 
celălalt arcaș și îl aruncă pe una dintre ferestrele 
înalte. Sala se umplu de o ploaie de cioburi care se 
rostogoleau, săltau, se  rostogoleau, se mai 
spărgeau încă o dată sau de mai multe ori, cu un 


vuiet care făcea chiar aerul să vibreze. 

Penultimul soldat ridicase sabia și își zbieră 
strigătul de luptă, într-un șuvoi de salivă. Shenkt 
îl apucă de încheietură și-l azvârli în colțul opus al 
camerei, în ultimul său camarad, iar cei doi se 
rostogoliră de-a valma și se izbiră de niște rafturi 
pline cu cărți cu cotoarele aurite. Paginile smulse 
începură să zboare prin sală și se așezară ușor pe 
pardoseală, când Shenkt expiră, permițând 
timpului să curgă în mod firesc. 

Marele Duce Orso nu se mișcase din locul lui, de 
lângă masa cu harta Styriei, în centrul căreia se 
afla coroana strălucitoare. Singura diferență era 
că acum stătea cu gura căscată. 

— Nu las niciodată treaba pe jumătate făcută, 
spuse Shenkt. Numai că nu am lucrat niciodată 
pentru tine. 


Monza se ridică în picioare, neputând să-și ia 
ochii de la mormanul de trupuri contorsionate și 
împrăștiate până în celălalt capăt al sălii. Ca niște 
frunze de toamnă pluteau paginile cărților distruse 
din bibliotecă şi cădeau agale în jurul unei armuri 
pline de sânge. Pereţii de marmură din spate erau 
plini de crăpături. 

Ocoli masa răsturnată. Trecu pe lângă 
mercenarii și soldaţii morți. Păși peste cadavrul lui 
Secco, al cărui creier dezvelit lucea murdar în 
lumina intrată prin ferestrele înalte. 

Orso o privea fără un cuvânt. Uriașul tablou, 


care-l înfățișa înaintea victoriei de la Etrea, se afla 
în spatele lui. Omul cel mărunt și mitul lui 
supradimensionat. 

Hoţul de oase se dădu la o parte, devenind un 
simplu spectator. Monza nu știa ce anume făcuse 
el sau cum sau de ce. Dar acum nu mai conta. 

Strivi sub tălpi cioburi de sticlă și fragmente de 
lemn, bucăţi de hârtie, țăndări de ceramică. Călca 
în bălțile de sânge și lăsa o dâră pe pardoseală. Ca 
dâra de sânge pe care o lăsase de-a lungul Styriei 
ca să ajungă aici. Ca să se afle exact în locul unde- 
i omorâseră fratele. 

Se opri la o lungime de sabie distanță de Orso. 
Aștepta. Ce aștepta? Nici ea nu știa. Acum, că 
venise clipa cea mare - clipa pentru care făcuse 
atâtea sacrificii, suferise atâtea dureri, cheltuise 
atât de mulţi bani, pusese capăt atâtor vieţi - îi era 
greu să se miște. Oare ce va mai fi după aceea? 

Orso ridică din sprâncene. Întinse mâna şi luă 
de pe masă coroana cu grija exagerată a unei 
mame față de pruncul ei nou-născut. 

— Asta ar fi trebuit să fie a mea. Aproape a fost 
a mea. Pentru ea te-ai luptat în toți anii ăia. Şi mi- 
ai răpit-o în cele din urmă. 

O învârti încet în mâini, făcând nestematele să 
scânteieze. 

— Când îţi clădești întreaga viaţă în jurul unui 
singur lucru, când iubeşti o singură persoană, 
când ai un singur vis, atunci riști să pierzi tot într- 
o clipă. Tu ţi-ai clădit întreaga viaţă în jurul 


fratelui tău. Eu mi-am clădit-o în jurul acestei 
coroane. 

Oftă adânc, strânse din buze și azvârli înapoi pe 
masă cercul din aur, privindu-l cum se 
rostogolește pe harta Styriei. 

— Şi uită-te acum la noi. Suntem la fel de 
distruși. 

— Nu suntem la fel, spuse ea, ridicând sabia 
tocită și zgâriată - sabia Calvez, pe care o făcuse 
anume pentru Benna. Mie mi-ai mai rămas tu. 

— Şi după ce mă vei ucide, atunci pentru ce vei 
mai trăi? o întrebă el, privind sabia și apoi 
ridicându-și ochii spre ea. Monza, Monza, ce-ai să 
te faci fără mine? 

— Am să văd eu. 

Cu un pârâit slab, vârful sabiei îi găuri haina, îi 
intră lin în piept și-i ieşi prin spate. Orso scoase 
un geamăt stins și făcu ochii mari. Monza își 
scoase sabia din trupul lui. O clipă rămaseră 
amândoi în picioare. Ochi în ochi. 

— A! 

Își atinse gaura din haină cu degetul care se 
înroşi imediat. 

— Asta a fost? 

Se uită uluit la ea. 

— Mă aşteptam... la mai mult. 

Și se prăbuși dintr-odată. Mai întâi în genunchi, 
apoi pe burtă, cu obrazul lipit de pardoseala din 
marmură chiar lângă piciorul ei. Înălță un ochi 
încet spre ea și colțul buzelor îi zvâcni a zâmbet. 


Apoi nu se mai mișcă. 
Şapte din șapte. Terminase. 


Seminţe 


Era o dimineaţă de iarnă, geroasă și senină, iar 
răsuflarea Monzei se transforma în aburi în aerul 
rece. 

Stătea în fața încăperii unde îi omorâseră fratele. 
Pe terasa de unde o azvârliseră pe ea în prăpastie. 
Se sprijinea cu mâinile de balustrada peste care o 
aruncaseră. Deasupra versantului care o făcuse 
bucăţi. Încă mai simţea durerea aia sâcâitoare în 
oasele picioarelor, în mâna înmănușată, în cap. 
Încă mai simţea dorul ăla usturător după un fum 
de măciniș din seminţe de mac și știa că s-ar putea 
să-l simtă toată viaţa. Nu îi plăcea deloc să se uite 
în prăpastia adâncă, la copacii - minusculi, văzuţi 
de la înălțimea asta- care încercaseră să o 
oprească. Însă tocmai acesta era motivul pentru 
care venea aici în fiecare dimineaţă. 

Un conducător bun nu trebuie să se simtă 
niciodată în largul lui, a scris Stolicus. 

Soarele se înălța acum pe cer, colorând lumea. 
Sângele se scursese dinspre răsărit, lăsând în 
urma lui doar seninul, peste care se târau încet 
nişte nori albi. Înspre est, pădurea se fărâma, 
făcând loc terenurilor agricole - petice necultivate, 
bucăţi de pământ negru și bogat, miriști cafenii. 


Câmpurile ei. Mai încolo râul se vărsa în marea 
cenușie, mai întâi ramificându-se într-o deltă 
întinsă, sufocată de insule. De la înălțimea la care 
se afla, Monza avea impresia că poate desluși 
turnurile miniaturale de acolo, clădirile, podurile, 
zidurile. Marele Talins - mare cât o unghie. Orașul 
ei. 

Gândul ăsta tot i se mai părea delirul unui 
nebun. 

— Excelenţa Voastră! 

ȘSambelanul Monzei stătea în prag și se înclina 
atât de adânc, încât precis ar fi putut atinge piatra 
terasei cu limba, dacă ar fi căscat gura. Același 
individ care-l slujise pe Orso vreme de 
cincisprezece ani și care cumva reușise să scape 
nevătămat din atacul asupra fortăreței 
Fontezarmo. Şi care acum făcea trecerea de la 
stăpân la stăpână cu o admirabilă ușurință. În 
fond, Monza furase orașul lui Orso, îi furase 
palatul, ba chiar și câteva haine- chiar dacă 
acestea au avut nevoie de câteva modificări. De ce 
nu i-ar fura și slugile? Cine altcineva să știe mai 
bine care-i rostul pe acolo? 

= Cee? 

— Au sosit miniştrii. Lordul Rubine, cancelarul 
Grulo, cancelarul Scavier, colonelul Volfier și... 
jupâneasa Vitari. 

Își drese glasul şi continuă oarecum îndurerat: 

— O pot întreba pe Excelența Voastră dacă 
jupâneasa Vitari a primit vreun titlu anume? 


— Se ocupă de treburi pe care nu le pot rezolva 
cei cu titluri. 

— Bineînţeles, Excelenţă. 

— Pofteşte-i înăuntru. 

Ușile uriașe se deschiseră - fuseseră reparate și 
acoperite cu plăci din cupru, gravate cu șerpi 
încolăciţi. Poate nu erau niște realizări artistice la 
fel de iscusite precum fuseseră ușile cu capete de 
leu ale lui Orso, dar mult mai puternice și mai 
rezistente. Avusese Monza grijă de asta. Cei cinci 
musafiri se plimbau ţanţoș prin sala particulară de 
audienţe a lui Orso, iar pașii lor răsunau prelung 
pe marmura rece a pardoselii. Trecuseră două luni 
și Monza tot nu se putea gândi la sala aia ca fiind 
a ei. 

Vitari apăru prima, în haine la fel de închise la 
culoare și cu același zâmbet superior pe care îl 
afișase la prima ei întâlnire cu Monza, în Sipani. 
În urmă venea Volfier, mişcându-se cam ţeapăn în 
uniforma cea nouă, cu găitane. Scavier şi Grulo se 
împingeau în spatele lui. Ultimul intră bătrânul 
Rubine, cocoșat sub colanul greu al funcției. 

— Nici acum nu l-ai aruncat, se încruntă Vitari 
la portretul lui Orso de pe peretele opus al sălii. 

— De ce să-l arunc? Îmi amintește de victoriile şi 
înfrângerile mele. Îmi amintește de unde am 
plecat. Şi, mai ales, că nu am nicio intenţie să mă 
întorc acolo. 

— Și chiar este o pictură reușită, observă 
Rubine, privind cu tristeţe în jur. Prea puţine 


opere de artă ne-au mai rămas. 

— Se poate spune orice despre mercenarii din 
brigada celor O Mie de Săbii, dar nu și că nu ar da 
dovadă de meticulozitate. 

Din încăpere fuseseră furate aproape lucrurile 
care nu fuseseră bătute în perete. Uriașul birou 
stătea supărat într-un colţ, ciobit de barda cuiva 
care căutase zadarnic vreun compartiment secret. 
Șemineul monumental, sprijinit pe statuile lui 
Juvens și Kanedias, nu putuse fi urnit din loc, așa 
că acum ardeau în el câţiva bușteni, nereușind 
însă să încălzească interiorul imens. Și masa 
rotundă era la locul ei, cu aceeași hartă 
desfășurată deasupra. La fel cum fusese în ultima 
zi de viaţă a lui Benna, numai că acum era pătată 
într-un colț cu sângele lui Orso. 

Monza se îndreptă spre ea, strtâmbându-se la un 
junghi care îi străbătu șoldul. Miniștrii ei se 
strânseseră în cerc în jurul mesei, la fel cum 
făceau miniștrii lui Orso. Se spune că istoria se 
mișcă în cercuri. 

— Ce vești aveţi? 

— Bune, spuse Vitari, dacă-ți plac veştile 
proaste. Am auzit că baolii au trecut râul cu o 
armată de zece mii de oameni și au invadat 
teritoriile ospriene. Muris și-a declarat 
independenţa și a pornit din nou război împotriva 
sipanezilor, în vreme ce fiii lui Sotorius se luptă 
între ei pe străzile orașului. 

Flutură cu degetul peste hartă, aruncând 


nepăsătoare întregul continent în haos. 

— Anarhia domnește în Visserine, care a ajuns 
doar o umbră a fostei sale glorii. Se zvonește că în 
Affoia ar fi ciumă, că un incendiu uriaș ar fi pârjolit 
Nicante. Populaţia din Puranti este nemulțumită. 
În Musselia sunt tulburări politice. 

Rubine se trase nefericit de barbă. 

— Vai de biata Styrie! Se spune că Rogont a avut 
dreptate. Anii de Sânge s-au sfârșit. Acum încep 
Anii de Foc. Preoţii din Westport vestesc sfârșitul 
lumii. 

Monza pufni. 

— Cretinii ăia anunţă sfârșitul lumii ori de câte 
ori li se găinățează vreo pasăre în cap. Există 
vreun loc fără calamităţi? 

— Talins? murmură Vitari, privind în jur. Deși 
parcă am auzit că palatul de la Fontezarmo a fost 
jefuit de curând. Și Borletta. 

— Borletta? 

Nici măcar un an nu trecuse de când Monza îi 
spusese lui Orso, chiar în sala aceasta, cum 
prădase ea orașul acela. Și atârnase capul 
conducătorului lui deasupra porţilor. 

— Tânăra nepoată a ducelui Cantain a aflat că 
niște nobili complotau s-o răstoarne de la putere. 
Și se pare că le-a ținut un discurs atât de 
impresionant, că i-a făcut să-și arunce cât colo 
săbiile, să cadă în genunchi în faţa ei şi să-i jure 
credință nemuritoare. Cel puţin, asta-i povestea 
care circulă. 


— Bună şmecherie să-i faci pe nişte bărbaţi 
înarmaţi să cadă în genunchi în fața ta, indiferent 
cum. 

Monza își aminti cum reuşise Rogont să obțină 
victoria. Săbiile îi pot ucide pe oameni, însă doar 
cuvintele îi pot emoţiona, iar vecinii buni îți oferă cel 
mai sigur adăpost pe timp de furtună. 

— Noi avem ambasadori? 

Rubine se uită în jurul mesei. 

— Cutez a spune că putem face unul. 

— Atunci fă-l şi trimite-l în Borletta, cu un dar 
potrivit pentru ducesa cea persuasivă... împreună 
cu dragostea noastră de soră. 

— Dragoste... de soră? sări Vitari, de parcă ar fi 
descoperit un rahat printre cearșafuri. Nu cred că 
ăsta-i stilul tău. 

— Stilul meu este orice funcţionează. Am auzit 
că vecinii buni îți pot oferi cel mai sigur adăpost 
pe timp de furtună. 

— Împreună cu săbiile bune. 

— Asta se înţelege de la sine. 

Rubine părea copleșit de păreri de rău. 

— Excelenţă, reputaţia voastră nu este... așa 
cum ar trebui să fie. 

— N-a fost niciodată. 

— Și sunt mulţi care vă consideră vinovată de 
moartea regelui Rogont, a cancelarului Sotorius și 
a aliaţilor din Liga celor Nouă. Faptul că doar 
Excelenţa Voastră a supravieţuit a fost... 

Vitari zâmbi amuzată. 


— Al naibii de suspect. 

— Bineînţeles că sunteţi foarte iubită în Talins. 
Însă în alte părţi... dacă Styria nu ar fi atât de 
divizată, cu siguranță că s-ar uni împotriva 
voastră. 

Grulo se încruntă la Scavier. 

— Trebuie să dăm vina pe cineva. 

— Să dăm vina pe cine trebuie, spuse Monza. 
Măcar de data asta. Castor Morveer a otrăvit 
coroana, la ordinul lui Orso. Sunt convinsă de 
asta. Faceţi cunoscut acest lucru. Tuturor. 

— Dar, Excelenţă... 

Rubine depășise faza cu părerile de rău şi acum 
inspira doar repulsie. 

— Nimeni nu ştie cine este. Pentru crime într- 
atât de importante oamenii trebuie să dea vina pe 
persoane importante. 

Monza își dădu ochii peste cap. Ducele Orso îi 
zâmbea triumfător din tabloul cu bătălia la care 
nu participase niciodată. Se pomeni că-i zâmbește 
și ea. Întotdeauna frazele bune înving adevărurile 
plictisitoare. 

— Atunci, creați-i o reputaţie. Castor Morveer, 
criminalul fără chip, cel mai detestabil dintre toţi 
meșterii de otrăvuri. Cel mai mare și mai iscusit 
asasin din istorie. Un otrăvitor pasionat de poezie. 
Un om care a putut să se strecoare în cea mai bine 
păzită clădire din Styria i-a ucis monarhul și patru 
dintre conducătorii ei de frunte şi a dispărut 
neobservat de nimeni, ca adierea nopții. Cine mai 


poate fi la adăpost de Regele Otrăvurilor? Eu am 
avut mare noroc că am săpat. 

— Sărmană inocentă! clătină încet din cap 
Vitari. Nu-mi convine să-l umflăm cu atâta faimă 
pe jegul ăla de om. 

— Presupun că ai cunoscut pe unii și mai răi. 

— Morţii nu mai pot fi ţapi ispășitori. 

— Haide, îl putem readuce puţin la viață. Cu 
afișe la toate colţurile de stradă, în care să-l 
declarăm vinovat de această crimă odioasă și să 
oferim... nu știu... să zicem o sută de mii de mărci 
pe capul lui. 

Volfier părea din ce în ea mai îngrijorat. 

— Dar... nu a murit deja? 

— L-am îngropat cu ceilalți când am astupat 
tranșeele. Ceea ce înseamnă că nu vom fi nevoiţi 
să plătim suma asta. La naiba, ziceţi mai bine 
două sute de mii, ca să dăm impresia că am fi 
bogați. 

— Impresia este aproape la fel de utilă ca 
realitatea, spuse Scavier, încruntându-se la Grulo. 

— Datorită poveștii pe care am s-o pun în 
circulație, numele Morveer va fi rostit cu groază 
încă multă vreme după ce noi nu vom mai fi, zâmbi 
Vitari. Mamele își vor speria copiii cu el. 

— Nu mă îndoiesc că deja rânjește din mormânt 
la gândul ăsta, spuse Monza. Apropo, am auzit că 
ai înăbușit o mică revoltă. 

— Nu mi-aş bate joc de acest cuvânt folosindu-l 
în legătură cu amatorii ăia. Neghiobii au lipit afișe 


în care își anunțau întrunirile! Fireşte că noi 
prinseserăm de veste, dar chiar să pui afișe? Unde 
să le vadă toată lumea? Dacă mă întrebi pe mine, 
eu zic că merită pedeapsa cu moartea doar pentru 
prostie. 

— Mai există și varianta exilului, interveni 
Rubine. Un strop de clemenţță o va face pe 
Excelența Voastră să pară corectă, generoasă și 
puternică. 

— Și aş cam avea nevoie de câte un strop din 
toate trei, nu? 

Se gândi puţin, apoi continuă: 

— Daţi-le o amendă care să-i usture, făceţi-le 
cunoscute numele, plimbaţi-i în pielea goală prin 
fața Senatului și după aia... eliberațţi-i. 

— Să-i eliberăm? exclamă Rubine, ridicând din 
sprâncenele stufoase și albe. 

— Să-i eliberăm? repetă Vitari, ridicând din 
sprâncenele subțiri și arămii. 

— Ei, cât de corectă, generoasă şi puternică m- 
ar face gestul ăsta? Dacă i-am pedepsi cu asprime, 
le-am da prietenilor lor motive de răzbunare. Dacă 
îi cruțăm, orice opoziție ar părea absurdă. Dar nu- 
i scăpațţi din ochi. Chiar tu ai spus că sunt tâmpiţi, 
Vitari. Dacă au de gând să continue cu trădările, 
abia atunci o să-i spânzurăm. 

Rubine își drese glasul. 

— Cum poruncește Excelența  Voastră. Voi 
comanda anunţuri despre clemența pe care aţi 
arătat-o acestor indivizi. Şerpoaica din Talins nu- 


și folosește colții. 

— Pentru moment. Cum merg pieţele? 

Un zâmbet dur aspri chipul blând al lui Scavier. 

— Bine, foarte bine, de dimineaţa până seara. O 
mulțime de negustori s-au refugiat la noi, fugind 
de haosul din Sipani, Ospria, Affoia. Și se 
înghesuie să-și plătească taxele dacă își pot aduce 
mărfurile în siguranţă. 

— Grânarele? 

— Recolta a fost suficient de bună ca să ne 
scoată din iarnă fără revolte, cel puţin așa sper, 
pocni Grulo din limbă. Însă o mare parte din 
terenurile de la granița cu Musselia încă nu sunt 
cultivate. Fermierii au fugit de acolo când au intrat 
trupele lui Rogont, care le-au pustiit. Apoi au venit 
și mercenarii din brigada celor O Mie de Săbii și au 
distrus terenurile până aproape de malurile râului 
Etris. Întotdeauna fermierii sunt primii care suferă 
în vremuri de urgie. 

Lecţie pe care Monza o învățase cu mult timp în 
urmă. 

— Orașul este plin de cerşetori, da? 

— Cerşetori şi refugiați, mormăi Rubine, 
trăgându-se din nou de barba pe care probabil că 
și-ar fi smuls-o de tot dacă ar fi fost mai multe vești 
triste. Este un semn al vremurilor... 

— Atunci daţi terenurile alea oricui este capabil 
să le cultive şi să ne plătească taxe. Pământul fără 
fermieri nu este decât noroi. 

Grulo se înclină. 


— Mă voi ocupa de asta. 

— Eşti cam tăcut, Volfier. 

Veteranul privea lung la harta de pe masă și 
scrâșnea din dinți. 

— Afurisitul ăla de Etrisani! izbucni el, lovind cu 
pumnul în mânerul sabiei. Adică, scuze, îmi pare 
rău, Excelenţă, dar... ticăloșii ăia! 

Monza zâmbi. 

— Alte probleme la graniță? 

— Trei ferme incendiate. 

Și zâmbetul i se şterse de pe buze. 

— Fermierii au dispărut. Şi s-a tras din pădure 
asupra patrulei pe care am trimis-o în căutarea 
lor. Un mort, doi răniți. Au continuat să-i 
urmărească, dar s-au oprit la graniță, așa cum a 
ordonat Excelenţa Voastră. 

— Te pun la încercare, spuse Vitari. Sunt furioși 
pentru că ei au fost principalii aliați ai lui Orso. 

Grulo dădu din cap. 

— Au renunţat la tot ca să lupte pentru el și 
sperau să culeagă roadele după ce ar fi devenit 
rege. 

Supărat, Volfier lovi cu palma în marginea 
mesei. 

— Ticăloșii ăia își închipuie că suntem prea slabi 
și nu-i putem opri? 

— Putem? îl întrebă Monza. 

— Avem trei mii de pedestrași și o mie de soldaţi 
călare, toți înarmaţi și instruiți, toți oameni cu 
experiență. 


— Gata de luptă? 

— Daţi ordinul şi vă vor demonstra! 

— Și soldaţii din Etrisani? 

— Vorbe goale, rânji cu dispreţ Vitari. O putere 
de mâna a doua, chiar și în cele mai bune 
momente. lar momentele astea au fost demult. 

— Noi avem superioritate numerică și suntem 
mult mai bine echipați, mârâi Volfier. 

— lar cauza noastră este una dreaptă, 
indiscutabil, spuse și Rubine. O scurtă incursiune 
peste graniţă ca să le dăm o lecţie... 

— Avem fondurile necesare pentru o campanie 
mai amplă, zise Scavier. Eu am niște idei pentru 
formularea pretențiilor de natură financiară, care 
ne-ar putea face considerabil mai bogați... 

— O vor sprijini oamenii pe Excelența Voastră, o 
întrerupse Grulo. lar despăgubirile vor fi mai mari 
decât cheltuielile! 

Monza cercetă îngândurată harta, mai cu seamă 
acele pete de sânge din colț. Benna ar fi sfătuit-o 
să dea dovadă de prudenţă. l-ar fi cerut un răgaz 
ca să poată elabora un plan... însă Benna era 
mort, iar Monza preferase întotdeauna să se miște 
repede, să lovească cu putere şi abia după aceea 
să-și bată capul cu planurile. 

— Pregătește-ţi oamenii de drum, colonele 
Volfier. Vreau să asediem Etrisani. 

— Să-l asediem? murmură Rubine. 

Vitari îi adresă un zâmbet răutăcios. 

— Aşa se cheamă când împresori o cetate și o 


obligi să capituleze. 

— Cunosc definiția! se răsti bătrânul. Dar cum 
rămâne cu prudența, Excelența Voastră? Talins 
tocmai ce-a suferit o schimbare extrem de 
dureroasă... 

— Nutresc un deosebit respect pentru 
cunoștințele tale în domeniul legilor, Rubine, 
spuse Monza, însă lasă războiul în seama mea. 
Crede-mă când îți spun că, odată ce intri în război, 
nu există nimic mai rău decât jumătăţile de 
măsură. 

— Dar nu avem aliați... 

— Nimeni nu vrea un aliat incapabil să se apere 
pe sine. Noi trebuie să dovedim că suntem foarte 
hotărâți, altminteri lupii vor începe să ne 
amușineze hoitul. Trebuie să-i punem cu botul pe 
labe pe ticăloșii ăia din Etrisani. 

— Să-i facem să plătească! șuieră Scavier. 

— Să-i zdrobim! nu se lăsă mai prejos Grulo. 

Iar Volfier o salută cu un zâmbet larg. 

— Oastea va fi pregătită într-o săptămână. 

— O să-mi lustruiesc și eu armura, spuse 
Monza, deşi oricum o lustruia periodic. Altceva? 

Nimeni nu mai spuse nimic. 

— Atunci, vă mulțumesc. 

— Excelenţă! spuse fiecare dintre cei cinci, 
făcând câte o plecăciune. 

Rubine, cu fruntea brăzdată de îndoieli. Vitari, 
cu o umbră de zâmbet în colţul buzelor. 

Monza îi urmări cum ies din sală. Cât de mult și- 


ar fi dorit să poată pune sabia în cui, ca să cultive 
pământurile. Așa cum își dorise cu mult timp în 
urmă, după moartea tatălui său. Înainte de 
începerea Anilor de Sânge. Însă văzuse destule ca 
să ştie acum că nicio bătălie nu este ultima, 
indiferent ce vor oamenii să creadă. Viața merge 
mai departe. Fiecare război aduce cu el seminţele 
războiului următor, iar ea intenţiona să fie foarte 
bine pregătită atunci când va veni vremea 
secerișului. 

Scoate-ți plugul, a scris Farans, dar ţineţi 
pumnalul la îndemână, pentru orice eventualitate. 

Mai privi o clipă harta, ducându-și mâna stângă 
la burtă. Începuse să i se cam umfle. Trecuseră 
deja trei luni de la ultima sângerare. Asta însemna 
că era copilul lui Rogont. Sau poate al lui Fiori. 
Copilul unui mort sau al unui asasin. Copilul unui 
rege sau al unui cerşetor. Nu avea nicio 
importanță. Nu conta decât că era copilul ei. 

Se apropie încet de birou, se așeză istovită pe 
scaun, luă cheia din buzunarul cămășii şi o răsuci 
în broască. Scoase coroana lui Orso, simţindu-i 
greutatea reconfortantă în palme, durerea din 
mâna dreaptă atunci când o ridică și o puse cu 
grijă pe hârtiile împrăștiate pe pielea zgâriată a 
biroului. Aurul lucea în soarele iernii. Scosese 
nestematele și le vânduse ca să poată cumpăra 
arme. Aur, oţel şi apoi iar aur, așa cum îi spusese 
mereu Orso. Totuși simţea că nu se putea despărți 
de coroană. 


Rogont nu era căsătorit când murise. Deci nu 
avea moștenitori. Copilul lui, chiar dacă bastard, 
îi va putea revendica titlurile. Mare Duce de 
Ospria. Ba şi Rege al Styriei. În fond, preţ de o clipă 
de glorie deșartă, Rogont purtase coroana, chiar 
dacă fusese una otrăvită. Un zâmbet vag îi atinse 
colțul buzelor. Atunci când pierzi totul, poţi să 
cauţi răzbunare. Dar ce mai faci după ce te 
răzbuni? Mare dreptate avusese Orso. Viaţa merge 
mai departe. Și ai nevoie de scopuri noi. 

Se scutură, luă coroana și o vâri la loc în birou. 
N-o ajuta deloc să se uite la ea, așa cum n-o ajuta 
nici să se uite lung la pipă și să se întrebe dacă s- 
o aprindă sau nu. Tocmai încuia biroul, când ușile 
se  deschiseră și șambelanul răzui iarăși 
pardoseala cu nasul. 

— Ce mai e? 

— Un reprezentant al Băncii Valint şi Balk, 
Excelenţa Voastră. 

Bineînţeles că Monza știa ce căuta aici, dar asta 
nu-l făcea mai bine-venit. 

— Pofteşte-l înăuntru. 

Deși venea din partea unei instituţii care putea 
să cumpere şi să vândă ţări întregi, individul nu 
era cine ştie ce. Mai tânăr decât se așteptase 
Monza, cu păr des și creț, atitudine degajată și 
zâmbet plăcut. Iar asta o îngrijora mai mult decât 
orice altceva. 

Dușmanii cei mai crânceni au cele mai prietenoase 
zâmbete, a scris Verturio. Cine altul? 


— Excelenţa Voastră, spuse el, cu o plecăciune 
la fel de servilă ca a șambelanului, care nu rată 
ocazia să mai facă una. 

— Jupân...? 

— Sulfur. Yoru Sulfur, la ordinele Excelenței 
Voastre. 

Se apropie de birou şi Monza observă că avea 
ochi de culori diferite - unul albastru și unul verde. 

— Din partea Băncii Valint și Balk. 

— Am marea onoare de a fi reprezentantul acelei 
admirabile instituţii. 

— Norocosule! mormăi Monza, uitându-se în 
jur. Mă tem că atacul a provocat multe daune. 
Acum lucrurile sunt... mai funcționale și mai puţin 
ornamentale față de cum erau pe vremea lui Orso. 

Sulfur zâmbi și mai tare. 

— Am observat niște stricăciuni ale zidurilor 
atunci când am intrat. Decorul funcţional îmi 
convin de minune, Excelenţă. Am venit cu afaceri. 
De fapt, am venit ca să vă ofer deplinul sprijin al 
patronilor mei. 

— Am înțeles că l-ai vizitat adesea pe 
predecesorul meu, Marele Duce Orso. Și că i-ai 
oferit și lui același sprijin deplin. 

— Foarte adevărat. 

— Şi acum vii să mi-l oferi mie, cea care l-am 
ucis și i-am luat locul. 

Sulfur nici nu clipi. 

— Foarte adevărat. 

— Sprijinul ăsta se adaptează foarte ușor 


situațiilor noi. 

— Suntem o bancă. Orice schimbare reprezintă 
o oportunitate. 

— Și ce îmi oferiţi? 

— Bani, spuse el vesel. Bani pentru finanțarea 
armatei. Bani pentru finanţarea lucrărilor publice. 
Bani cu ajutorul cărora Talinsul și Styria își pot 
recâștiga gloria pierdută. Poate și nişte bani pentru 
ca palatul acesta să fie mai puţin... funcţional. 

Monza avea o avere îngropată lângă ferma unde 
se născuse. Și prefera s-o lase acolo. Pentru orice 
eventualitate. 

— Şi dacă nu vreau bani? 

— Sunt convins că vă putem oferi asistență 
politică. Așa cum bine știți, vecinii buni oferă cel 
mai sigur adăpost pe timp de furtună. 

Monza se încruntă auzind aceleași cuvinte 
rostite de ea puţin mai devreme. Însă Sulfur 
continuă netulburat. 

— Banca Valint și Balk are rădăcini adânci în 
Uniune. Foarte adânci. Nu am nicio îndoială că 
vom reuşi să aranjăm o alianță între Excelenţa 
Voastră și Înaltul Rege. 

— O alianţă? 

Nu pomeni nimic despre faptul că aproape 
consumase o alianță de un alt tip cu Regele 
Uniunii într-un dormitor vulgar din Casa de Huzur 
a lui Cardotti. 

— Chiar dacă este căsătorit cu fiica lui Orso? 
Chiar dacă fiii săi ar putea avea curând pretenții 


la ducatul meu? Pretenţii mult mai întemeiate 
decât ale mele, s-ar putea spune. 

— Încercăm mereu să lucrăm cu ce avem, 
înainte de a trece la schimbarea situației. Styria va 
putea fi preluată de conducătorul potrivit, care se 
bucură de sprijinul potrivit. Banca Valint și Balk 
dorește să se afle de partea învingătorului. 

— Chiar dacă am intrat în filiala voastră din 
Westport și l-am omorât pe Mauthis? 

— Succesul acelei acţiuni nu face decât să vă 
demonstreze  ingeniozitatea, Excelenţă, spuse 
Sulfur, ridicând din umeri. Oamenii pot fi înlocuiţi 
cu foarte mare ușurință. E plină lumea de oameni. 

Monza bătu gânditoare cu degetele în birou. 

— Mi se pare ciudat că ai venit astăzi aici cu 
oferta asta. 

— Cum adică? 

— Nu mai departe decât ieri am primit o vizită 
identică din partea unui reprezentant al Profetului 
din Gurkhul, care-mi oferea... sprijinul lui. 

Vorbele acestea îl făcură să ezite o clipă. 

— Pe cine a trimis? 

— O femeie pe nume Ishri. 

Sulfur îngustă ușor ochii. 

— Nu poți avea încredere în ea. 

— Dar în tine pot? De ce? Pentru că zâmbești 
atât de frumos? La fel zâmbea și fratele meu și 
minţea la fel cum respira. 

Dar Sulfur continuă să zâmbească. 

— Atunci voi da cărțile pe față. Probabil că 


Excelenţa Voastră ştie că Profetul este în război cu 
patronii mei. 

— Parcă am auzit ceva. 

— Credeţi-mă când vă spun că nu doriți să vă 
aflați în tabăra nepotrivită. 

— Nu cred că mă aflu în nicio tabără, spuse 
Monza, lăsându-se pe spătarul scaunului și 
prefăcându-se în largul ei, când, de fapt, era doar 
o impostoare așezată la un birou furat. Dar nu-ţi 
face griji. l-am spus lui Ishri că mi se pare prea 
mare prețul plătit pentru sprijinul oferit de ea. 
Acum, spune-mi, jupâne Sulfur, cât m-ar costa 
ajutorul pe care vor să mi-l dea Valint şi Balk. 

— Unul foarte corect. Dobânda pe împrumuturi. 
Prioritate acordată lor și asociaţilor lor în orice 
afacere. Promisiunea că nu veţi colabora cu 
gurkienii și aliaţii lor. Şi că veţi acționa, la cererea 
lor, în deplin acord cu forțele Uniunii... 

— Doar la cererea lor? 

— Probabil o dată sau de două ori. 

— Sau de mai multe, în funcţie de interesele lor. 
Vreţi să vă vând Talinsul și să vă şi mulțumesc 
pentru că mi-aţi acordat această onoare. Vreţi să 
îngenunchez la ușa seifului vostru şi să vă cerșesc 
favorurile. 

— Dramatizaţi prea mult... 

— Eu nu mă pun în genunchi în fața nimănui, 
jupâne Sulfur. 

Acum se încruntă el auzind această formulare. 
Dar foarte puţin. 


— Pot să fiu sincer, Excelenţă? 

— Aş vrea să te văd că încerci. 

— O asemenea putere este ceva nou pentru 
Excelența  Voastră. Toată lumea trebuie să 
îngenuncheze înaintea cuiva. Dacă sunteţi prea 
mândră ca să ne acceptaţi oferta de prietenie, o vor 
accepta alţii. 

Monza pufni dispreţuitoare, nedorind să-și 
trădeze teama. 

— Atunci, mult succes și lor, şi vouă! Sper ca 
prietenia voastră să le fie de mai mult folos decât 
i-a fost lui Orso. Mi se pare că Isrhi se ducea în 
Purtani ca să-și caute aliați. Poate că ar trebui să 
apelezi mai întâi la Ospria, sau la Sipani sau la 
Affoia. Sunt convinsă că în toată Styria vei găsi pe 
cineva care să-ți accepte banii. Curvele noastre 
sunt renumite. 

Și totuși zâmbetul lui Sulfur se făcuse și mai larg. 

— Talinsul are datorii mari față de patronii mei. 

— Orso are datorii mari față de ei şi, din partea 
mea, cere-i sănătos să vi le plătească. Cred că l- 
am aruncat în prăpastie, împreună cu gunoiul de 
la bucătărie. Dar cred că ai să-l găsești dacă sapi 
mai adânc la piciorul muntelui. Îţi împrumut 
bucuroasă o cazma. 

Încă mai zâmbea, dar ameninţarea din privirea 
lui era clară. 

— Mare păcat ar fi dacă ne-aţi obliga să cedăm 
în fața furiei reginei Terez şi să o ajutăm să 
răzbune moartea tatălui ei. 


— O, da! Răzbunare, mereu răzbunare! zâmbi 
acum și Monza. Nu mă sperii de umbre, jupâne 
Sulfur. Sunt convinsă că Terez bate câmpii despre 
un mare război, dar Uniunea s-a întins deja mai 
mult decât o ţine plapuma. Are dușmani și la nord, 
și la sud, și în interiorul graniţelor. Dacă soața 
Înaltului vostru Rege îmi vrea scăunelul, n-are 
decât să vină şi să se lupte pentru el. Dar cred că 
Maiestatea Sa Augustă are acum altele pe cap. 

— Nu cred că înţelegeţi pericolele care pândesc 
din colţurile întunecate ale lumii. 

Acum nu mai era nici strop de jovialitate în 
zâmbetul lui Sulfur. 

— Chiar acum când vorbim, sunteţi... singură. 

Ba chiar devenise un rânjet lacom. 

— Atât de fragilă... 

Monza clipi de câteva ori, ca și cum nu ar fi 
înţeles. 

— Singură? 

— În privinţa asta greșești. 

Shenkt se strecurase neauzit în sală și stătea 
acum chiar lângă umărul drept al lui Sulfur. 
Reprezentantul Băncii Valint și Balk se întoarse, 
făcu un pas înfricoșat în spate și apoi încremeni, 
de parcă văzuse un mort care-i răsufla în ureche. 

— Tu, şopti el. 

— Da. 

— Credeam că... 

— Nu. 

— Atunci... tu ai făcut asta? 


— Am jucat și eu un rol, ridică Shenkt din umeri. 
Însă haosul este starea firească a lucrurilor, 
pentru că oamenii trag mereu în direcții diferite. 
Puţini sunt aceia care se luptă pentru ca lumea să 
meargă într-un singur sens. 

Ochii de două culori se îndreptară spre Monza, 
apoi reveniră la Shenkt. 

— Stăpânul nostru nu va... 

— Stăpânul vostru, spuse Shenkt. Eu nu mai am 
stăpân, ai uitat? l-am spus că am terminat. De 
câte ori pot, dau câte un avertisment. lată-l pe al 
tău: Pleacă de aici! Dacă te întorci, s-ar putea să 
nu mă mai găsești într-o dispoziţie atât de 
generoasă. Pleacă și slujeşte-l! Spune-i că eu nu-l 
mai slujesc. Noi nu îngenunchem în fața nimănui. 

Sulfur dădu încet din cap şi buzele lui 
recăpătară zâmbetul luminos pe care îl avusese la 
inceput. 

— Atunci ai să mori în picioare. 

Se întoarse spre Monza și făcu o plecăciune 
graţioasă. 

— Veţi mai auzi de noi! 

Și părăsi semet sala. 

Shenkt ridică din sprâncene. 

— N-a părut prea afectat. 

Monzei nu-i ardea de râs. 

— Nu mi-ai spus o mulţime de lucruri. 

— Aşa este. 

— Cine ești tu cu adevărat? 

— Am avut mai multe ocupaţii. Ucenic. 


Ambasador. Am rezolvat probleme fără rezolvare şi 
am creat altele. Astăzi se pare că sunt cel care 
reglează conturile altora. 

— Aiureli criptice. Dacă vreau așa ceva pot să mă 
duc la o ghicitoare. 

— Eşti Mare Ducesă. Probabil că poţi chema 
ghicitoarea la tine. 

Monza făcu un gest spre ușă. 

— Îl cunoşti. 

— L-am cunoscut. 

— Aţi avut același stăpân? 

— Pe vremuri. Acum mult timp. 

— Ai lucrat pentru vreo bancă? 

Shenkt schiță zâmbetul lui gol. 

— E un fel de-a spune. Bancherii fac mult mai 
multe, nu doar numără bani. 

— Încep şi eu să înţeleg asta. Și acum? 

— Acum nu mai îngenunchez. 

— De ce m-ai ajutat? 

— Pentru că ei l-au creat pe Orso și eu distrug 
orice creație a lor. 

— Răzbunare, murmură ea. 

— Nu din cele mai oneste motive, dar uneori și 
motivele rele pot duce la rezultate bune. 

— Şi invers. 

— Bineînţeles. Tu i-ai adus numai victorii 
ducelui de Talins, așa că am fost nevoit să stau cu 
ochii pe tine, imaginându-mi că i-aș putea slăbi 
puterea dacă te-aş ucide. Însă întâmplarea a făcut 
ca Orso însuși să încerce să te omoare. Așa că eu 


te-am făcut la loc, gândindu-mă că te voi convinge 
să-l ucizi tu pe Orso și să-i iei locul. Numai că ți- 
am subestimat hotărârea și ai fugit. Tot 
întâmplarea a făcut să-ţi dorești singură să-l ucizi 
pe Orso... 

Monza se foi în scaunul fostului ei patron. 
Evident că nu se prea simţea în largul ei. 

— Și i-am luat locul. 

— De ce să pui zăgaz unui râu care curge deja 
în direcția dorită de tine? Să zicem mai bine că ne- 
am ajutat reciproc. 

Și schiță iar zâmbetul ăla ca de craniu. 

— Toţi avem conturi de reglat. 

— Dar când ţi le-ai reglat pe ale tale, mi-ai făcut 
rost de niște dușmani foarte puternici. 

— Iar tu, când ți le-ai reglat pe ale tale, ai 
aruncat Styria în haos. 

Adevărat. 

— Nu asta a fost intenţia mea. 

— În momentul când te hotărăşti să deschizi 
cutia, intenţiile tale nu mai valorează nimic. lar 
cutia aceea este căscată acum ca un mormânt. Mă 
întreb ce va mai ieși din ea. Oare din toată această 
nebunie se vor ridica niște conducători drepţi care 
să ne arate drumul spre o Styrie mai luminoasă și 
mai curată, o Styrie care să reprezinte un far 
călăuzitor pentru întreaga lume? Sau ne vom alege 
cu discipolii lipsiţi de scrupule ai foștilor tirani, 
care se vor învârti doar în cercuri, călcând pe 
urmele însângerate ale trecutului? 


Shenkt nu-și desprinsese nicio clipă privirea-i 
strălucitoare din ochii ei. 

— Tu de care parte te vei afla? 

— Presupun că vom vedea. 

— Presupun că așa va fi. 

Se întoarse și, păşind fără zgomot, închise încet 
ușile în urma lui, lăsând-o singură. 


Totul se schimbă 


— Ştii că nu trebuie să faci asta. 

— Ştiu. 

Dar Prietenosul voia s-o facă. 

Cosca se foi frustrat în șa. 

— Măcar de-aș putea să te fac să vezi că lumea 
este plină de... infinite posibilități! 

Încercase să-l facă să vadă asta tot drumul din 
cătunul ăla nenorocit unde se afla tabăra celor O 
Mie de Săbii. Evident, uitând că Prietenosul vedea 
deja totul cu o claritate desăvârșită, ba chiar 
dureroasă. Şi nu-i plăcea deloc asta. Din punctul 
lui de vedere, cu cât mai puţine posibilități, cu atât 
mai bine. Ceea ce însemna că numărul infinit era 
mult, mult prea mare ca să-l liniştească. 

— Lumea se schimbă, se transformă, se naște 
din nou şi ne arată câte un chip diferit în fiecare 
zi! Nu ştim niciodată ce ne va aduce clipa 
următoare! 

Prietenosul detesta schimbarea. Dar mai mult 


decât schimbarea detesta să nu știe ce-i va aduce 
clipa următoare. 

— Ai de gustat din tot felul de plăceri. 

Oamenii sunt diferiţi şi le plac lucruri diferite. 

— Să te ascunzi de viață este... ca și cum ţi-ai 
accepta înfrângerea! 

Prietenosul ridică din umeri. Nu-l speria 
înfrângerea. Nu avea orgoliu. 

— Am nevoie de tine. Disperată nevoie am de 
tine. Un sergent bun face cât trei generali. 

Urmă un moment lung de tăcere, întrerupt doar 
de scârțâitul copitelor pe poteca uscată. 

— Of, la naiba! exclamă Cosca, luând o dușcă 
din ploscă. Am făcut tot ce mi-a stat în putere. 

— Și pentru asta îţi sunt recunoscător. 

— Dar eşti hotărât? 

— Sunt. 

Cea mai mare spaimă a Prietenosului fusese că 
nu-l vor lăsa înapoi. Dar asta până când Murcatto 
îi dăduse un document cu un sigiliu mare, pe care 
trebuia să-l prezinte autorităților din Musselia. 
Acolo erau prezentate în detaliu acţiunile sale de 
complice la asasinările lui Gobba, Mauthis, 
prințului Ario, generalului Ganmark, 
Credinciosului Carpi, prințului Foscar şi Marelui 
Duce Orso de Talins. În continuare se spunea că 
fusese condamnat la închisoare pe viață. Sau până 
când își va dori să fie liber. Prietenosul era convins 
că acea clipă nu va veni niciodată. Asta a fost 
singura răsplată cerută pentru serviciile sale, cel 


mai frumos cadou pe care îl primise vreodată. Şi 
acum documentul acela atât de preţios stătea 
cuminte în buzunarul de la haina lui, alături de 
zaruri. 

— O să-mi fie dor de tine, prietene, zău că o să- 
mi fie. 

— Şi mie o să-mi fie dor de tine. 

— Dar nu atât de tare încât să te pot convinge 
să rămâi alături de mine? 

— Nu. 

Pentru  Prietenosul, aceasta era întoarcerea 
acasă pe care şi-o dorise de atât de multă vreme. 
Ştia câți copaci erau pe drumul până la poartă și 
acum i se umplu sufletul de fericire când îi 
numără din nou. Se ridică nerăbdător în scări și 
zări colțul gheretei de la intrare și o bucată de 
zidărie neagră deasupra copacilor. Evident că acea 
arhitectură nu avea cum să-i bucure pe cei mai 
mulți dintre deţinuţi, însă inima Prietenosului 
tresăltă la vederea ei. Ştia câte cărămizi erau în 
arcadă, abia aștepta să le vadă, tânjise după ele, 
le numărase în vis de atât de multe ori. Ştia câte 
ghinturi erau în ușile mari, știa... 

Prietenosul se încruntă când îi apăru în față 
poarta, chiar după un colț al drumului. Era larg 
deschisă. Și atunci o presimţire îngrozitoare îi 
alungă toată bucuria. Ce poate fi mai rău decât o 
pușcărie cu poarta neîncuiată și deschisă? Nu așa 
trebuia să fie. 

Sări de pe cal, strâmbându-se din cauza durerii 


din brațul drept, care încă nu se vindecase, deși îi 
fusese scoasă atela. Se îndreptă încet spre poartă, 
aproape nedorind să se uite înăuntru. Un bărbat 
cu aspect de cerșetor stătea pe treptele cabinei 
unde ar fi trebuit să se afle gărzile. Era singur. 

— N-am făcut nimica! strigă el, ridicând mâinile. 
Mă jur că n-am făcut! 

— Am o scrisoare semnată de Marea Ducesă de 
Talins, spuse Prietenosul, întinzând documentul și 
încă mai sperând, împotriva tuturor evidenţelor. 
Trebuie să fiu arestat imediat. 

Omul îl privi lung. 

— Eu nu-s gardian, prietene. Doar dorm în 
ghereta asta. 

— Și unde-s gardienii? 

— Au plecat. 

— Au plecat? 

— Cred că nu-i mai plătea nimeni, din cauza 
revoltelor care au izbucnit în Musselia... așa că și- 
au făcut bagajele și au plecat. 

Pe Prietenosul îl luă cu fiori reci pe șira spinării. 

— Şi deţinuţii? 

— Au fugit. Cei mai mulți au fugit imediat. Au 
mai fost și unii care nu s-au grăbit. Au rămas aici 
și s-au încuiat singuri în celule noaptea, dacă poţi 
să-ți imaginezi așa ceva! 

— Pot, şopti Prietenosul, răpus de dor. 

— Probabil că n-au știut unde să se ducă. Da’ în 
cele din urmă li s-a făcut foame. Așa că au plecat 
și ei. Nu mai e nimeni aici. 


— Nimeni? 

— Doar eu. 

Prietenosul se uită la drumul îngust care ducea 
spre clădirea din coasta dealului. Era pustiu. 
Sălile erau mute. Nu se mai auzea zăngănit de 
gratii când deţinuţii erau închiși în celulele lor, 
unde le era cald și bine. Nu mai exista nicio rutină, 
care să-i ocrotească așa cum o mamă își ocrotește 
pruncul. Zilele, lunile, anii nu vor mai fi măsurate 
după pacheţelele primite de acasă. Orologiul se 
oprise. 

— Totul se schimbă, murmură Prietenosul. 

Simți pe umăr mâna lui Cosca. 

— Lumea întreagă se schimbă, prietene. Toţi am 
dori să ne întoarcem în trecut însă nu se mai 
poate. Trebuie să privim înainte. Trebuie să ne 
schimbăm noi înșine, oricât de dureros ne-ar fi s- 
o facem, dacă nu vrem să fim lăsaţi în urmă. 

Cam așa părea. Prietenosul se întoarse cu 
spatele la Fereală și, fără vreun cuvânt, se urcă 
greoi pe cal. 

— Priveşte înainte. 

La ce? La posibilitățile alea infinite? Simţi cum 
panica îi strânge inima. 

— Înainte depinde de cum stai așezat. Încotro să 
mă pun eu acum cu fața? 

Cosca zâmbi și își întoarse calul. 

— Uite, alegerea asta defineşte viaţa. Însă ce-ar 
fi să fac o sugestie? 

— Te rog. 


— Am să-i iau pe mercenarii din cele O Mie de 
Săbii - cel puţin pe cei care nu s-au retras din 
activitate după jaful de la Fintezarmo sau care nu 
s-au angajat în slujba ducesei Monzcarro - și am 
să mă duc la Visserine ca să revendic tronul lui 
Salier, spuse Cosca, deșşurubând capacul de la 
ploscă. Vorbesc despre pretenţiile mele absolut 
legitime la tronul acela. 

Luă o dușcă și râgâi sonor, mutând din loc nasul 
Prietenosului cu mirosul puternic de rachiu. 

— La urma urmei, titlul mi-a fost promis de 
însuși regele Styriei. Orașul este în haos, iar 
nefericiții ăia au nevoie de cineva care să le arate 
drumul. 

— De tine? 

— Da, de mine. Împreună cu tine, prietene. 
Împreună cu tine! Nimic nu este mai de preţ 
pentru cârmuitorul unei cetăți importante decât 
un om onest, pe care să se poată bizui. 

Prietenosul aruncă în urmă o ultimă privire, 
plină de alean. Ghereta de la poartă deja dispăruse 
dincolo de copaci. 

— Poate că o vor redeschide, cândva. 

— Poate că da. Dar până atunci, mie îmi vor fi 
de mare folos în Visserine talentele tale. Pretenţiile 
mele sunt absolut legitime, repet. M-am născut 
acolo, ştiai? Plus că acolo e mult de lucru. Mult... 
de lucru. 

Prietenosul îl privi pe sub sprâncene. 

— Te-ai îmbătat? 


— Ridicol, prietene, absolut ridicol! Licoarea 
asta e de cea mai bună calitate. Rachiu vechi de 


struguri. 
Și Cosca mai trase o dușcă și plescăi din buze. 
— Vezi tu, Prietenosule, schimbarea... 


schimbarea este un lucru tare ciudat. Câteodată 
oamenii se schimbă în bine. Alteori oamenii se 
schimbă în rău. Şi adesea, foarte adesea, la 
momentul oportun... 

Agită puțin plosca, își dădu seama că era goală 
și ridică din umeri. 

— Se schimbă la loc. 


Finaluri fericite 


Construiseră spânzurătoarea la câteva zile după 
ce-l azvârliseră aici. Dacă se urca pe patul din 
scânduri și își lipea obrazul de gratii, o putea vedea 
prin gemuleţul de la celulă. Ne putem întreba de 
ce un deţinut și-ar bate atâta capul doar ca să-și 
facă rău, dar el simţea că trebuie s-o vadă. Era o 
platformă mare, din lemn, cu o grindă 
transversală și cu patru laţuri bine făcute. Avea și 
trape, așa că nu era nevoie decât de o simplă 
apăsare de manetă, pentru ca toate cele patru 
gâturi să fie rupte în același timp, ușor cum ai rupe 
niște rămurele uscate. Bună treabă! Acum existau 
mașini care plantau grânele și mașini care tipăreau 
hârtia și se pare că apăruseră şi mașini care 


omorau oamenii. Poate că la asta se referise 
Morveer atunci când bătuse câmpii despre ştiinţă, 
acum mai multe luni. 

Îi spânzuraseră pe câţiva imediat după cucerirea 
fortăreței. Dintre aceia care lucraseră pentru Orso, 
ca să satisfacă setea de răzbunare a oamenilor. Și 
doi mercenari din brigada celor O Mie de Săbii, 
care probabil că o făcuseră lată rău de tot, de 
vreme ce nu prea existau reguli de încălcat în 
timpul unui jaf. Însă a urmat o perioadă în care n- 
au mai spânzurat pe nimeni. Șapte sau opt 
săptămâni. Poate că ar fi fost bine să numere și 
zilele, dar ce rost ar fi avut? Urma să se i se 
întâmple și lui. De asta era sigur. 

În fiecare dimineaţă, când lumina zorilor se 
strecura în celulă și îl trezea, Fiori se întreba dacă 
aceea avea să fie dimineaţa în care va muri. 

Uneori îşi dorea să nu o fi atacat pe Monza. Dar 
numai pentru că rezultatul fusese cel care fusese. 
Nu pentru că ar fi regretat ceva. Poate că tatăl lui 
nu l-ar fi aprobat. Poate că fratele lui ar fi zâmbit 
cu superioritate şi i-ar fi spus că nici nu se aștepta 
la altceva din partea lui. Cu siguranţă că Rudd 
Treicopaci ar fi clătinat din cap și ar fi zis că se va 
face dreptate. Numai că Rudd Treicopaci murise 
și, odată cu el, și dreptatea. Fratele lui Fiori fusese 
un nemernic cu chip de erou, iar superioritatea lui 
nu mai însemna nimic acum. lar tatăl lui se 
întorsese în țărână și-l lăsase să-și găsească singur 
drumul. Deci, ce să mai vorbim despre oamenii 


destoinici și despre faptele lor bune... 

Din când în când se întreba dacă reușise să 
scape Carlot dan Eider din toate belelele în care 
intrase din cauza eșecului lui sau dacă pusese 
Schilodul mâna pe ea. Se întreba dacă Monza 
reușise să-l omoare pe Orso și dacă acum se simţea 
împăcată. Se mai întreba și cine fusese ticălosul 
ăla care apăruse de nicăieri şi-l lăsase lat. Puțin 
probabil că va afla răspunsurile la întrebările 
astea. Dar așa este viața. Nu primeşti mereu toate 
răspunsurile. 

Era cocoțat la geam, când auzi zăngănit de chei 
pe coridor şi parcă-i veni să zâmbească ușurat, 
gândindu-se că venise clipa. Sări jos de pe pat- 
puțin cam greoi, pentru că piciorul drept încă îi 
mai era ţeapăn de la rana pe care i-o făcuse 
Prietenosul - și rămase în picioare, cu fața la ușa 
din metal. 

Nici prin cap nu-i trecuse că o să vină chiar ea, 
dar acum era bucuros că o făcuse. Era bucuros 
pentru că avea ocazia să o privească în ochi pentru 
ultima oară, chiar dacă acolo mai erau temnicerul 
și vreo şase soldați. Arăta bine, fără îndoială. Dar 
parcă nu mai era la fel de slabă și nici la fel de 
dură. Acum era curată, coafată, elegantă. Ca o 
regină. Aproape imposibil de crezut că avusese 
vreodată ceva de-a face cu el. 

— la te uită, Marea Ducesă Monzcarro! Cum 
naiba de-ai reușit să ieși atât de bine din toată 
mizeria asta? 


— Am avut noroc. 

— Că bine zici. Eu n-am prea avut parte de așa 
ceva în viaţă. 

Temnicerul descuie ușa și o deschise cu un 
scârțâit jalnic. Doi soldaţi intrară şi-i puseră 
cătușele la mâini. Nu se împotrivi. La ce bun? N- 
ar fi reuşit decât să se facă de râs şi mai tare. Îl 
scoaseră pe coridor, în faţa ei. 

— Lung drum am mai făcut amândoi, Monza, 
nu-i așa? 

— Foarte lung, răspunse ea. Ţi-ai pierdut 
minţile, Fiori. 

— Ba nu. Mi le-am găsit. Acum ai de gând să mă 
spânzuri? 

Perspectiva nu-l bucura, dar nici nu-l întrista 
peste măsură. Oricum era mai bine decât să 
putrezească în celulă. 

Ea îl privi câteva momente. Ochii ei albaștri și 
reci se uitau la el la fel ca în ziua în care se 
cunoscuseră. De parcă nimic din ce ar face el nu 
ar putea s-o surprindă. 

— Nu. 

— Ce? 

Nu se așteptase la așa ceva. Parcă se simţea 
aproape dezamăgit. 

— Atunci? 

— Poţi să pleci. 

Se uită cruciș la ea. 

— Pot să ce? 

— Să pleci. Eşti liber. 


— Nu credeam că încă mai ţii la mine. 

— Cine ţi-a zis că am ţinut vreodată? O fac 
pentru mine, nu pentru tine. M-am săturat de 
atâta răzbunare. 

Fiori pufni. 

— Măi, măi! Cine şi-ar fi închipuit una ca asta? 
Măcelăreasa din Caprile. Șerpoaica din Talins. A 
fost tot timpul o femeie cu inimă mare. Credeam 
că faptele bune nu sunt de tine. Credeam că mila 
și lașitatea sunt unul și același lucru. 

— Atunci, consideră-mă lașă. Nu-mi pasă. Dar 
nu te mai întoarce niciodată aici. Lașitatea mea are 
limite. 

În timp ce vorbea, îşi scoase inelul pe deget. 
Inelul acela cu un rubin mare, de culoarea 
sângelui. Și îl aruncă în paiele murdare de la 
picioarele lui. 

— Ia-l! 

— Bine. 

Se aplecă, ridică inelul din mizerie și îl șterse de 
cămașă. 

— Să ştii că pot să las mândria deoparte. 

Monza se întoarse și porni spre scară și spre 
lumina lămpilor de acolo. 

— Deci ăsta-i sfârşitul, da? strigă el în urma ei. 
Așa se termină? 

— Crezi că meriţi ceva mai bun? 

Și dispăru. 

Fiori își puse inelul pe degetul mic și-i admiră 
scânteierile. 


— Poate ceva mai rău. 

— Mișcă, ticălosule! mârâi la el un soldat, 
amenințându-l cu sabia. 

Fiori îi zâmbi. 

— O, mă mișc, cum să nu! Nu-ţi face griji. Sunt 
sătul până-n gât de Styria. 

Și, tot zâmbind, ieși din bezna tunelului pe podul 
din Fontezarmo. Îşi scărpină obrazul şi trase adânc 
în piept aerul rece și liber. Una peste alta și ținând 
seama de toate ghinioanele pe care le avusese, nu 
ieşise prea rău. Și-o fi pierdut el un ochi în Styria. 
O pleca el de aici la fel de sărac ca atunci când 
coborâse de pe corabie. Dar acum era un om mai 
bun. De asta nu se îndoia câtuși de puţin. Un om 
mai bun şi mai înţelept. Înainte îşi fusese cel mai 
aprig dușman. Acum era dușmanul celorlalți. 

Abia aștepta să se întoarcă în Nord și să găsească 
o muncă potrivită. Poate că mai întâi se va opri în 
Uffrith ca să-i facă o vizită vechiului său prieten, 
Vossula. Cobori muntele, îndepărtându-se tot mai 
mult de fortăreață. Pământul cenușiu îi scrâșnea 
sub tălpi. 

În urma lui, răsăritul avea culoarea sângelui 
infectat. 


Mulţumiri 


Ca întotdeauna, mai întâi vreau să mulțumesc 
celor patru oameni fără care nu aș fi scos-o la 
capăt cu cartea asta: 


Bren Abercrombie, pe care o ustură ochii de la 
citit; 

Nick Abercrombie, căruia îi ţiuie urechile de la 
câte discuții a auzit despre ea; 

Rob Abercrombie, care a făcut bășici la degete de 
la întors atâtea pagini; 

Lou Abercrombie, pe care o dor mâinile de la cât 
m-a mângâiat ca să nu-mi pierd răbdarea. 


Acum, mulțumiri din inimă: 


Întregii echipe simpatice și talentate de la 
Gollanez, editura mea din Marea Britanie, şi 
părintelui ei, Orion. Vreau să le mulțumesc mai 
ales lui Simon Spanton, Jo Fletcher, Jon Weir, 
Mark Stay și Jon Wood. Apoi, firește, merită 
mulțumirile mele toți cei care au pus umărul la 
redactarea, publicarea, traducerea și, mai presus 
de toate, vânzarea cărţilor mele, oriunde s-ar afla 
ei în lume. 


Artiştilor ale căror ilustraţii îmi dau o notă de 
eleganță: Didier Graffet, Dave Senior şi Laura 


Brett. 

Editorilor de peste „baltă”: Devi Pillai și Lou 
Anders. 

Celorlalţi profesioniști neînfricaţi, care mi-au 
oferit diverse servicii misterioase: Robert Kirby, 
Darren Turpin, Matthew Amos, Lionel Bolton. 


Tuturor scriitorilor ale căror drumuri s-au 
intersectat cu al meu, fie în spaţiul virtual, fie în 
viața reală, și care mi-au oferit ajutorul lor, 
râsetele lor şi de la care am șterpelit câteva idei: 
James Barclay, Alex Bell, David Devereux, Roger 
Levy, Tom Lloyd, Joe Mallozzi, John Meaney, 
Richard Morgan, Adam Roberts, Pat Rothfuss, 
Marcus Sakey, Wim Stolk, Chris Wooding și lista 
poate continua. 


Și la sfârşit, dar în nicidecum în ultimul rând, 
vreau să-i mulțumesc lui Gillian Redfearn, pentru 
sprijinul ei necondiţionat, pentru sfaturile ei, 
pentru mâncarea și băuturile pe care mi le-a adus 
și, mai ales, pentru faptul că mi-a redactat cartea, 
depășindu-și cu mult atribuţiile de serviciu. Să dea 
Dumnezeu s-o ţină obiceiul ăsta. Vreau să spun 
că n-am de gând să scriu bletemăţiile astea de 
unul singur... 


